
KJØBENHAVN  —  FORLAOSTRYKKERIBT 


DEN  NYERE  TID 


Fig.  1.  Hans  Tavsen  beskytter  Biskop  Rønnov.  (Efter  Maleri  af  Carl  Bloch.) 

FØRSTE  AFSNIT 

REFORMATIONENS  TIDSALDER  1513—1559. 


Land  og  Folk  i  Begyndelsen  af  d.  16de  Aarhundrede. 

DET  Rige,  vi  beboer,  havde  ved  Aar  1500  et  betydeligt  større  Om- 
fang. Foruden  det  nuværende  Danmark  med  de  afstaaede  Land- 
skaber mod  Øst:  Skaane,  Halland  og  Bleking,  samt  Sønderjylland,  om- 
fattede det  Norge,  Øen  Gotland  og  den  danske  Konges  Del  af  Hol- 
sten. Men  dets  Beliggenhed  gav  det  ikke  Mulighed  for  at  kunne  ud- 
vikle sig  til  at  blive  en  europæisk  Stormagt.  Danmark  var  drejet  mod 
Øst  og  vendte  Ryggen  til  Vesteuropa.  Paa  Vestkysten  fandtes  der  ingen 

Havne  undtagen  Ribe,  som  var  i  Færd  med  at  gro  til.  Limfjordens 
Udløb  mod  Vest  havde  lukket  sig,  og  den  eneste  Havneby  i  Sønder- 
jylland, Husum,  var  paa  den  slesvigske  Hertugs  Hænder,  som  havde 
altfor  ringe  Landomraade  til  at  kunne  faa  noget  ud  af  Handelen  derpaa. 
Det  havde  ikke  altid  været  saa.  I  Oldtiden  og  Begyndelsen  af  Middel- 
alderen kunde  Vikingeskibe  fra  Vesterhavet  gaa  ind  i  Aamundingerne, 
og  der  fortælles  om  Søslag  ved  Søndervig  i  Ringkøbing  Fjord.  Nu  var 
Vinduet  mod  Vest  lukket.  Østersø  politiken  optog  Sindene  allerede  under 


Fig.  2.  Kort  over  Danmark  ved  Midten  af  XVI  Aarh.  (Efter  Sebast.  Miinster.) 


Valdemarerne,  og  Unionskongerne  fortsatte  i  samme  Spor.  Forholdet 
til  Sverige  kom  endnu  i  flere  Aarhundreder  til  at  lægge  Beslag  paa  vor 
Opmærksomhed.  Vore  store  Søslag  staar  i  den  nyere  Tid  i  Østersøen, 
til  Nød  i  Kattegat  (Tordenskjold).  Vi  faar  derfor  ikke  som  Vesteuropa 
Del  i  Verdenshandelen,  opnaar  ej  heller  Kolonier,  og  Norge,  der 
var  forbundet  med  Danmark,  havde  ganske  vist  Havne  nok,  men  var 
endnu  for  svagt  til  at  kunne  løse  de  Opgaver,  som  var  lukkede  for  os. 
Unionen  var  forbi,  og  efter  1500  var  Forsøgene  paa  at  genopføre 
den  haabløse.  Grunden  hertil  van  bl.  a.,  at  lige  saa  svagt  som  Sverige 
var  som  angribende  Stat,  lige  saa  stærkt  var  det,  naar  det  gjaldt  For- 
svaret. Den  spredte  Bebyggelse  af  Landet  og  de  uhyre  Afstande  paa 
den  skandinaviske  Halvø  gjorde  en  Angrebskrig  mod  Sverige  næsten 
umulig.  Afstanden  fra  København  til  Stockholm  er  jo  en  lignende  som 

Fig.  3.   Eg,   næsten   kvalt  af  opvoksende 

Bøge,  der  har  berøvet  den  Sidelyset. 

(Efter  Chr.  Vaupell.) 


fra  København  til  Prag.  Navnlig  da 
Krigsførelsen  fra  Kong  Hans'  Tid 
af  gik  over  til  at  ske  med  tyske 
Lejetropper,  og  da  Hærene  voksede 
i  Størrelse,  blev  Tog  ind  i  Sverige 
saare  vanskelige.  Grunden  hertil  var 
isærProvianteringsspørgsmaalet.Den 
fremmede  Hær  kunde  ikke  finde 
tilstrækkeligt  Underhold  i  de  svagt 
befolkede  Egne,  og  de  tyske  Lands- 
knægte greb  derfor  til  vilde  Plyn- 
dringer, der  forøgede  det  gensidige 
Had.  Først  i  det  17.  Aarh.  under 
Kristian  IV  blev  Furageringen  sat  i 
System  (Magasiner  og  Krigskommis- 
særer).  Ogsaa  den  vaagnende  Na- 
tionalfølelse i  Sverige  gjorde  en  va- 
rig Erobring  umulig.  Mærkeligt  er 
det  at  se,  at  de  første  til  at  vække 
denne  var  de  indvandrede  Tyskere, 

som  indførte  Bjergværksdriften  og  derved  gav  Dalarne  og  dets  Beboere 
en  forhøjet  Betydning  iblandt  Sveriges  Landskaber. 

Men  ogsaa  Danmarks  Udseende  var  den  Gang  forskelligt  fra  nu. 
Ofte  hører  man  Tale  om  betydelige  Tab  til  Havet  paa  Jyllands  Vest- 
kyst, men  de  er  dog  sikkert  stærkt  overdrevne.  Mere  Skade  har  Sand- 
flugten forvoldt,  og  den  skyldes  navnlig  de  store  Tab,  som  Skovene 
led  ved  Menneskets  Indgriben  just  i  denne  Tid.  Forskellen  mellem 
Landets  Udseende  nu  og  da  ligger  dog  navnlig  i  den  daværende  Skov- 
rigdom; Saltsydning  og 
Smeltning  afMyremalm, 
Skibsbyggeri,  men  især 
Oldensvinene  har  voldt 
den  store  Ødelæggelse 
af  Skoven,  som  er  ka- 
rakteristisk for  det  16de 
Aarh.  En  Rejse  i  vore 
Dage  i  Bleking  giver  et 
ret  godt  Indtryk  af,  hvor 
omfattende  Skoven  i 
c-    ^   ,„  -u     ^,  T      ^  gamle  Dage  var  i  Dan- 

Fig.  4.  Ulve  angriber  Vejfarende.  °  ,,       , 

(Efter  oiaus  Magnus  1555.)  mark.  Man  kunde  rejse 

hele  Dage  uden  at  se  andet  end  Træer.  Især  var  Jylland  den  Gang  langt 
rigere  paa  Skov.  Men  ikke  alene  var  Skovens  Udstrækning  forskellig 
fra  vore  Dage,  det  gælder  ogsaa  om  dens  Udseende  og  skyldes  navn- 
lig, at  andre  Træsorter  har  gjort  sig  til  Herre  i  den.  Den  Gang  fik  den 
sit  Præg  af  Egen,  som  senere  er  blevet  fortrængt  af  vort  Nationaltræ 
Bøgen.  Med  de  større  Skove  hang  ogsaa  et  kraftigere  Dyreliv  sam- 
men; Vildtet  var  den  Gang  langt  talrigere,  Ulve  og  Vildsvin  var  ikke 
ualmindelige.  Man  tør  ogsaa  slutte,  at  Skoven   har  indvirket  paa  hele 


Fig.  5.  Vildsvinejagt.  (Tysk  Billede  fra  1582.) 


Landets  Forhold  i  stærkere  Grad  end  nu.  Klimaet  var  fugtigere  og 
blidere  end  i  vore  Dage. 

Danmark  var  i  det  16.  Aarh.  langt  tættere  befolket  end  Naboerne 
mod  Nord,  men  dets  Folkemængde  stod  betydeligt  tilbage  for  vor  Tids. 
Der  var  dog  en  umiskendelig  Fremgang  siden  Valdemarernes  Dage,  og 
man  tør  vel  regne  Befolkningen  af  hele  det  daværende  Danmark  til 
omtrent  1,200,000  Mennesker. 

Befolkningen  fordelte  sig  den  Gang  anderledes  end  nu.  Byerne 
var  smaa,  København  omfattede  vistnok  kun  godt  10,000  Mennesker. 
De  øvrige  Provinsbyer  stod  tilbage  for  den,  men  Hovedstaden  havde 
ikke  sin  nuværende  absolute  Overvægt  over  Provinsstæderne;  der 
fandtes  mange  Steder  uden  for  den  Muligheder  for  et  selvstændigt 
Handelsliv. 

Riget  var  dog  en  Agrarstat 
og  bar  Præg  deraf.  Tiderne  for 
Landbruget  var  henimod  Middel- 
alderens Slutning  i  Opgang,  og 
det  danske  Landbrug  forstod  at 
bryde  sig  nye  Baner.  Ejendom- 
melig for  denne  Tid  er  den  For- 
øgelse af  Kornavlingen,  som  fin- 
der Sted,  navnlig  gælder  det  om 
Hvededyrkningen,  der  nu  først 
synes  at  være  kommen  til  at 
spille  en  Rolle.  Da  der  samtidig 
indtraf  en  betydelig  Stigning  af 


Fig.  6.  Der  pløjes  og  tromles. 
(Efter  Olaus  Magnus.) 


Priserne,  tør  man  slutte,  at  det  danske  Landbrugs  Kaar  har  været  gode. 
De  store  Sildefiskerier  ved  Skaanes  Kyst  sank  dog  samtidig  i  Betyd- 
ning, i  Aaret  1425  meddeles  det  første  Gang,  at  Silden  udeblev,  og  selv 
om  den  vendte  tilbage  i  de  følgende  Aar,  naaede  Skaanefiskerierne 
ikke  den  samme  Betydning  som  tidligere.  Grunden  hertil  var  bl.  a.,  at 
den  flamske  Sild  nu  fremtraadte  paa  Verdensmarkedet  og  ved  sin  finere 
Kvalitet  gjorde  den  danske  Fisk  Rangen  stridig.  Da  Skaanefiskerierne 
gik  ned  ad  Bakke,  sank  samtidig  Skaanemarkedets  Betydning,  thi  de 
fremmede  Købmænd  fandt  det  nu  ikke  længere  i  deres  Regning  at 
bringe  Varer  til  Egnen  ved  Skanør.  Et  Held  for  Kongen  var  det  da,  at 
Erik  af  Pommern  med  fremskuende  Blik  havde  paalagt  Øresundstol- 
den,  der  blev  en  Erstatning  for  de  Indtægter,  som  Kongen  kom  til  at 
savne  af  det  store  Marked.  Tolden  opkrævedes  med  en  Nobel  pr. 
Skib  og  blev  efterhaanden  en  af  den  danske  Krones  vigtigste  Indtæg- 
ter,  som   enhver   fremmed    Købmand,    der   sejlede    igennem   Øresund 

maatte  erlægge  til  Kon- 
gens Tolder. 

For  det  danske  Folk 
blev  Øksenhandelen  en 
velkommen  Afløsning 
for  Sildefiskeriet.  Her 
havde  man  for  første 
Gang  fundet  en  Vare, 
som  kunde  blive  dansk 
Specialitet.Man  udførte 
ikke  Raastoffet,  men 
man  bearbejdede  det  og 

Fig.  7.  Der  køres  Gødning.  (Efter  Olaus  Magnus.)  SOlgte  det  saa  med  Stor 

Fortjeneste.  Det  var  nemlig  ikke  Skik  at  sælge  de  unge  Okser,  før  de  havde 
været  Genstand  for  en  Staldfodring,  der  lod  dem  stige  i  høj  Grad  i  Værdi. 
Hen  imod  Middelalderens  Slutning  begynder  den  store  Udførsel  af  Øksne, 
der  sætter  sit  Præg  paa  de  følgende  Aarhundreder.  Allerede  før  Aar 
1500  udførtes  der  fra  Ribe  4000  Øksne  aarlig,  og  under  Kong  Hans 
erklærede  Fyns  Indbyggere,  at  deres  0  var  i  Stand  til  aarligt  at  stille 
2—3000  Stykker.  Disse  Tal  stiger  meget  betydeligt  i  den  følgende  Tid. 
Under  Kristiern  I  blev  der  i  1475  nedlagt  Forbud  imod,  at  de  danske 
Købmænd  maatte  føre  Okserne  længere  end  til  de  tre  Udførselsstæder, 
Assens,  Kolding  og  Ribe.  Meningen  hermed  var,  at  man  vilde  sikre  sig, 


Fig.  8.  Ribe  i  Slutningen  af  det  16.  Aarh.  (Efter  Braunius. 


at  de  Penge,  som  betaltes  af  de  fremmede  Købmænd,  blev  i  Landet  og 
ikke  i  udenlandske  Købstæder  blev  ombyttede  med  fremmede  Varer. 

Naar  man  kaster  et  Blik  paa  det  danske  Folk  i  sin  Helhed  hen- 
imod  Middelalderens  Slutning,  frembyder  det  forskellige  Træk,  hvorved 
det  bestemt  afviger  fra  vor  Tid.  Karakteristisk  er  det  navnlig,  at  Fød- 
selshyppigheden var  langt  stærkere  end  nu.  10 — 15  Børn  var  ikke 
nogen  Sjeldenhed  i  en  Familie,  hvilket  ogsaa  gælder  for  Samfundets 
højere  Klasser.  Undertiden  hører  man  endogsaa  Tale  om  en  Børne- 
flok paa  indtil  23,  og  dette  synes  ikke  at  være  bleven  betragtet  som 
noget  overordentligt.  Naar  Befolkningen  dog  ikke  steg  hurtigere,  end 
det  var  Tilfældet,  hænger  dette  aabenbart  sammen  med,  at  der  med 
den  stærkere  Fødselshyppighed  ogsaa  var  forbundet  en  langt  stærkere 
Dødelighed  end  i  vore  Dage.  Grunden  hertil  var  aabenbart  de  talrige 
Smitsoter,  som  rasede  i  Byerne,  hvor  de  usunde  Boligforhold  gav 
dem  en  frodig  Næring.  Det  var  især  Børnene,  som  det  gik  ud  over, 
men  i  det  Hele  taget  synes  Levealderen  hos  den  Tids  Mennesker  at 
have  været  kortere  end  nu  til  Dags.  Menneskene  var  tidligt  udviklede, 
men  en  Mand  paa  40 — 50  Aar  følte  sig  til  Gengæld  tit  mæt  af  Dage. 
Livet  pulserede  hastigere  end  nu.  Lidenskaberne  brændte  heftigere  i 
Menneskene,  Slagsmaal  og  Drab  hørte  til  Dagens  Orden.  Et  andet 
Punkt,   hvori  vor  Tids   danske  adskiller  sig  fra  Fortidens,  er  paa  det 

nationale  Omraade.  Fortidens  Befolkning  havde  et  mere  broget  og 
sammensat  Præg  end  vor,  fremmede  Nationaliteter  slog  sig  hyppigt 
ned  i  vore  Stæder,  hvilket  navnlig  gælder  om  Tyskerne,  der  i  flere 
Byer  udgjorde  henimod  Halvdelen  af  Befolkningen,  og  paa  Jyllands  og 
Skaanes  Heder  drev  Taterne  omkring,  denne  mærkelige  indiske  Stamme, 
der  første  Gang  nævnes  i  Danmark  under  Kong  Hans'  Regering  og 
først  i  vore  Dage  er  forsvunden  fra  vore  Enemærker. 


Fig.  9,  Tyskebryggen  i  Bergen.  (Tegning  ai  Koren  Wiberg.) 


Den  indre  Tilstand  ved  Middelalderens  Slutning. 
Adelens  stigende  Magt. 

Det  ejendommeligste  Træk  i  Samfundsudviklingen  i  Slutningen  af 
Middelalderen  er,  at  de  højere  Stænders  Indflydelse  er  stadigt  stigende. 
Adelen  afgrænser  sig  over  for  de  lavere  Klasser  og  bliver  fornemmere. 
Forrettighederne  bliver  arvelige  i  Slægterne,  vi  faa  en  Fødselsadel,  og 
Adelen  søger  at  udelukke  andre  fra  at  komme  i  Besiddelse  af  de  samme 
Rettigheder.  Dette  blev  jo  endog  snart  en  udtrykkelig  Betingelse  i  Haand- 
fæstningerne.  Fra  Erik  af  Pommerns  Tid  tildelte  Kongen  adelige  Rettig- 
heder, eller  som  det  kaldtes  „Frihed  og  Frelse",  ved  Vaabenbreve  eller 
Skjoldbreve,  men  man  saa  mere  og  mere  skævt  dertil,  hvis  Adelsskabet 
ikke  var  vundet  „i  Marken".  Ordet  Adel  selv  forekommer  først  i  Frede- 
rik I's  Haandfæstning  1523,  Spor  dertil  findes  i  Kong  Hans'  af  1481, 
hvor  der  tales  om  „Rigets  Ædlinger".  Tidligere  brugtes  Navnet  „Herre- 

mænd",  derefter  „Riddere  og  Svende"  eller  „Riddersmænd",  og  med 
Hensyn  til  Skattefriheden /n>  og  frels  Mænd.  I  Modsætning  hertil  kald- 
tes Borgerne  og  Bønderne  ufrie,  hvilket  kun  betegnede  deres  Skattepligt. 


Basse. 


Kande. 
Fig.  10—12.  Adelige  Slægtsvaaben. 


Ulfeld. 

Da  Adelsstanden  kom  til  at  mangle  den  fornødne  Tilgang  fra  neden, 
var  Faren  for,  at  den  skulde  gaa  tilbage  i  Antal,  meget  nærliggende. 
De  talrige  Krige  gjorde,  at  den  ene  Slægt  døde  ud  efter  den  anden.  Da 
det  blev  Skik,  at  de  højere  Embeder  inden  for  Kirken,  som  Bisper  og 
Abbeder,  besattes  med  Adelsmænd,  der  derved  blev  tvungne  til  at  leve  i 
ugift  Stand,  fremmede  ogsaa  dette  Adelens  numeriske  Tilbagegang.  Man 
regner  dog,  at  der  ved  Middelalderens  Slutning  endnu  fandtes  250  Slægter, 
d.  V.  s.  det  dobbelte  Antal  af,  hvad  der  var  tilbage 
ved  Enevældens  Indførelse  1660. 

Endnu  var  den  danske  Adel  da  ogsaa  en  livs- 
kraftig Stand.  En  meget  hyppig  Indvandring  ar 
tyske  Adelsmænd,  især  til  Fyn  og  Laaland-Fal- 
ster,  bødede  for  en  Del  paa  den  manglende  Tilgang 
fra  neden  af,  og  da  man  ikke  følte  den  nationale 
Modsætning  mellem  Dansk  og  Tysk,  smeltede  de 
let  sammen  med  deres  danske  Standsfæller.  Mange 
af  vore  mest  bekendte  Adelsfamilier  som  Barne- 
kov,  Brokkenhus,  Moltke  og  Valkendorf  er  op- 
rindelig tyske.  Valdemar  Atterdag  og  Margrete 
fremmede  denne  Indvandring,  da  de  snarere  kunde 
stole  paa  de  indvandredes  end  paa  de  danskes  Tro- 
skab. I  den  første  Unionstid  anvendtes  danske  og 
tyske  adelige  i  Flæng  som  Fogeder  og  Embeds- 
mænd i  Sverige  og  Norge. 

Adelsmanden  kendes  paa  sit  Vaaben.  Af  de 

Mærker,  som  man  førte  i  Skjoldet,  ofte  Dyrefigu- 

^.    ,^  ^        ,  ^.,,         rer,  udviklede  de  adelige  Vaahner  sig.  Heraf  op- 

Fig.  13.  Staaende  Ridder-  '      ,  ,   ,.      ,  t-       -,•  •   o     / 

figur.  (Kalkmaleri.)        stod  der  endelig  bestemte   Familienavne,  i  Stedet 

for  at  Sønnen  før  havde  faaet  sit  Tilnavn  efter  Faderens  Fornavn,  saaledes 
som  Bønderne  har  brugt  det  lige  op  til  vore  Dage.  Dette  gennemførtes  med 
et  Slag  ved  en  Forordning  af  Frederik  I  1526.  Saaledes  opkom  mange  ade- 
lige Slægtnavne  af  et  „talende  Vaaben",  som  Okse,  Basse,  Kande,  Mar- 


Fig.  14.  De  hellige  tre  Konger  i  Pludderhoser.  (Kalkmaleri. 


svin  og  Ulfeld.  Som  oftest  er  dog  Vaaben  og  Slægtnavn  helt  forskellige, 
og  Navnet  skyldes  da  andre  Omstændigheder. 

Adelen  skilte  sig  desuden  ud  fra  det  øvrige  Folk  ved  det  fornem- 
mere Præg,  den  antog.  Det  blev  dyrere  at  leve  som  Adelsmand,  og  ikke 
alle  Væbnere  kunde  i  Længden  opfylde  de  Krav,  som  Tiden  stillede  til 
dem.  Adel  og  Gejstlighed  sparede  ikke  paa  Udgifterne,  i  hvert  Fald  ikke 
ved  festlige  Lejligheder.  Klædedragten  var  pragtfuld  og  broget,  og  man 
elskede  de  klare,  solskinnende  Farver.  Guld,  Ædelstene,  Perler,  Fløjl, 
Silke,  guldvirket   Damask  og   Brokade,   kostbart  nederlandsk   Klæde, 


Fabricius:  Danmarkshistorie. 

Fig.  16.  Kvinders  Hovedsæt.  (Efter  Faurholt.) 


Pelsværk  af  Maar  og  Hermelin  blev  snart  alminde- 
DrU^fterFau^rhok')      ^'^^-  Omkring  Livet  bar  Mændene  et  Bælte  med  en 

Dolk  eller  Kniv,  over  sig  kastede  de  en  vid  Kappe, 
og  paa  Hovedet  havde  de  en  Hue  eller  Hætte.  Senere  kom  høje  Filt- 
hatte i  Brug.  Benklæderne  gik  i  Almindelighed  helt  ned  over  Benene, 
da  Mændene  ikke  brugte  Strømper.  Ogsaa  Kvinderne  brugte  Kapper, 
forede  med  kostbart  Pelsværk,  desuden  høje  Halskraver,  Huer,  besatte 
med   Perler,  og   Hovedduge  eller  Slør.   De  rige  Adelsmænds  Tjenere 

var  ofte  klædt  i  Silke,  ja  ved  højtide- 

Fig.  17.  Drikkekarfra  Knudsgildet  i  Kalundborg. 


lige  Lejligheder  blev  selv  Hestene 
behængte  med  Klæde  og  Guld-  og 
Sølvsmykker.  Flere  Konger  ansaa 
det  for  nødvendigt  at  udstede  For- 
bud imod  Luksus.  Mange  Moder 
synes  Nutiden  urimelige  og  narag- 
tige, f.  Eks.  at  bære  Sko  med  saa 
lange  Snabler,  at  de  maatte  bindes 
op  til  Knæerne,  og  at  have  smaa 
Bjælder  eller  Klokker  indsyede  i 
Ærmerne.  Dronning  Elisabet  siges 
at  have  bidraget  til  at  indføre  det 
burgundiske  HofsglimrendeModer, 
som  hun  kendte  fra  sit  Hjem,  men 
tvivlsomt  er  det,  om  Rygtet  taler 
sandt.  Da  Rigsraaden  Oluv  Stigsøn 
1503  bortgiftede  sin  Datter,  brugte 
han  til  hendes  Brudestads  8  Alen 
Guldbrokade,  38 Alen  Fløjl,  13  Alen 
Damask,  35  Alen  engelsk  Klæde, 
16  Alen  Sindal,  27  Alen  Perler,  en 

Mængde  Hermelin,  Guldsmykker  til  en  Vægt  af  2  Pund,  et  Guldhoved- 
smykke,  et  Halsbaand,  en  Kæde  og  et  stort  Spænde.  Og  den  Gang  ko- 
stede en  Alen  Guldbrokade  10  rhinske  Gylden,  en  Alen  Klæde  lige  saa 
meget  som  en  Okse,  og  en  Alen  Fløjl  dobbelt  saa  meget  I  Hvorledes  man 
stillede  sig  til  Spise-  og  Drikkevarer,  ser  vi  af  samme  Bryllup,  hvor  der 
brugtes  72  Tønder  tysk  01,  5  Fade  Emdenøl,  3  Fade  Pryssingøl  (o :  01 
fra  Preussen),  2  Tønder  Hamborgøl,  12  Tønder  Mjød,  640  Potter  Rhinsk- 
vin, 800  Potter  Franskvin,  4  Tønder  Eddike,  V2  Tønde  Honning,  4  Køer, 


Fig.  18.  Slagbillede.  (Kalkmaleri  fra  en  svensk  Kirke.) 


40  røgede  Faar,  10  Øksne,  60  Lam,  en  Tønde  saltet  Laks  m.  m.  Stærke 
og  nærende  Spiser  som  Kød  og  Flæsk  var  især  yndede  og  blev  tillavede 
med  en  Mængde  Krydderier,  som  var  meget  dyre,  da  de  indførtes  af 
Hanseaterne.  Kun  een  Gang  om  Aaret,  ved  Høsttid,  slagtede  man  under 
almindelige  Forhold,  og  Kødet  maatte  derfor  hele  Vinteren  igennem  op- 
bevares i  et  Saltmadsfad.  Denne  ensformige  Kost  var  skadelig  og  gav 
Anledning  til  hyppige  Skørbugsepidemier.  Af  Drikkevarer  brugte  man 
franske  og  tyske  Vine,  Mjød  og  01,  især  tysk  01,  der  var  meget  stærkt; 
det  bryggedes  med  Humle.  Det  var  Yndlingsdrikken  paa  den  Tid.  Bræn- 
devin anvendtes  endnu  kun  som  Lægemiddel,  og  Kaffe,  The  og  Choko- 
lade blev  først  bekendte  i  Danmark  i  Slutningen  af  det  17.  Aarhundrede. 
I  øvrigt  herskede  der  megen  Umaadelighed  i  Mad  og  Drikke,  saa  at 
Danskerne  var  ilde  berygtede  derfor  i  fremmede  Lande. 

Rundt  om  i  Riget  rejste  der  sig  nu  befæstede  Borge  som  Hjem  for 

Riddere  og  Væbnere.  Een  staar  endnu  tilbage  i  uforandret  Skikkelse,  det 
er  Glimmingehus  i  Østskaane,  opført  af  Jens  Holgersøn  Ulvstand,  som 
1487  afløste  Iver  Akselsøn  Thott  som  Lensmand  paa  Gotland.  Det  er  en 
enkel  Bygning,  næsten  uden  Prydelser,  men  de  8  Fod  tykke  Mure, 
den  eneste  Indgang  og  den  6  Fod  brede  Stentrappe,  der  gaar  gennem 
alle  Stokværk,  taler  tydeligt  nok  om  Bygningens  Bestemmelse.  Den  er 
opført  til  Værn  i  urolige  Tider,  saaledes  som  det  i  Kong  Hans'  Haand- 
fæstning  var  Adelsmændene  tilladt,  „dem  og  Riget  til  Nytte  og  Gavn". 
Saa  fast  som  Glimmingehus  var  vel  langtfra  Flertallet  af  de  danske  Adels- 

gaarde,  tværtimod,  Reglen 
var,  at  Borgen  kun  var  op- 
ført i  Bindingsværk;  men 
almindeligt  var  det  dog,  at 
Gaarden  var  omgivet  med 
en  Grav,  som  kunde  holde 
Angriberne  et  Stykke  Vej 
borte.  Graven  var  som  et 
Symbol  paa  den  Kløft,  der 
havde  dannet  sig  mellem 
Herremandsstanden  og  de 
ufrie  Stænder.  Men  den 
havde  ogsaa  virkelig  Be- 
tydning, thi  selv  inden  for 
Riget  var  Smaafejder  al- 
mindelige, og  under  Kri- 
stiern  I  var  det  kommet 
saa  vidt,  at  Kongen  opgav  at  forbyde  Adelskampe  og  indskrænkede  sig 
til  at  kræve,  at  man  først  skulde  sende  sin  Uven  en  ærlig  „Ma- 
ning"  om,  at  man  vilde  „arge  paa  hans  Liv  og  Gods".  Tiden  er  da  og- 
saa rig  paa  Træk  af  Raahed  og  Voldsomhed,  man  tænke  blot  paa  Knud 
Alfsøns  eller  Poul  Laksmands  Drab,  og  skaansomt  hedder  det  i  Retsak- 
terne om  den  ene  eller  anden  Adelsmand,  at  han  er  „kommen  for 
Skade"  at  slaa  sin  Uven  ihjel.  Selv  Kvindefred  og  Kongefred  kræn- 
kedes jævnlig,  under  Kong  Hans  tog  Morten  Venstermand  med  Vold 
sin  elskede  ud  af  Klosteret,  og  har  Visen  Ret,  var  det  Kongen  selv 
som  raadede  ham  til  paa  denne  Maade  at  hugge  Knuden  over. 

Som  en  lille  Konge  sad  Adelsmanden  paa  sin  Gaard,  og  hans  Kaar 
blev  med  Tiden  bedre  og  bedre.  Denne  Skattefrihed,  som  oprindelig  kun 
gjaldt  for  ham  selv,  blev  efterhaanden  udvidet  til  ogsaa  at  gælde  for 
hans  Fæstebønder,  og  han  naaede  til  at  oppebære  alle  Retsbøder  af  sine 
undergivne.  Det  var  ikke  alene  Kirkens  høje  Embeder,  som  tilfaldt  hans 

Fig.  19.  Glimminge  Stenhus  i  Skaane. 

Stand,  men  Styrelsen  af  Lenene  blev  efterhaanden  dens  Eneret.  Den 
eneste  Pligt  han  til  Gengæld  havde,  var  at  værge  Riget  med  sine  Karle, 
men  dette  paahvilede  ham  strengt  taget  kun,  naar  der  var  Tale  om  en 
Forsvarskrig.  Ved  Angrebskrig  skulde  Rigsraadet  give  Kongen  sit  Sam- 
tykke til  Opbuddet. 

Den  aandelige  Dannelse  inden  for  Adelsstanden  stod  ikke  højt.  Rid- 
derromanerne synes  i  Middelalderens  Slutning  at  være  traadte  i  Folke- 
visernes Sted  og  at  have  tilfredsstillet  det  aandelige  Behov.  Naar  Adels- 


Fig.  20.  Sal  paa  Glimminge. 

mandens  Søn  havde  lært  at  læse  og  skrive  i  en  Klosterskole,  kom  han 
som  oftest  som  Smaasvend  til  Hove.  Tyge  Krabbe,  som  havde  passet 
Kong  Hans'  Hunde,  sagde  siden,  at  han  havde  haft  „mangen  Fandens 
Dag  i  Kær  og  Moser".  Ved  Hoffet  lærte  man  Vaabenøvelser  og  ridderlig 
Anstand,  Kristiern  IFs  Smaasvende  kunde  saaledes  ved  et  Dystridt  se 
deres  egen  Herre  lette  Mogens  Gøje  af  Sadlen.  En  Udenlandsrejse  af- 
sluttede ofte  den  unge  Mands  Uddannelse,  og  kom  det  højt,  naaede  han 
kanske  at  besøge  Jerusalem,  hvad  enten  det  nu  var  Fromhed  eller  Even- 
tyrlyst, som  drev  ham  derhen.  Resultatet  heraf  var,  at  de  fleste  Adels- 
mænd kun  havde  faa  Kundskaber,  og  at  de  skrev  slet  for  sig.  De  var 
Friluftsmennesker  og  tumlede  sig  helst  paa  Jagt  eller  i  Kamp.  En  Ting 
var  dog  naaet  siden  Marsk  Stigs  og  Nils  Bugges  Dage,  den  danske  Adels- 
mand var  bleven  fædrelandssindet  og  rigstro,  og  dette  var  for  en  stor 
Del  Valdemar  Atterdags  og  Margretes  Værk. 

Hvad  der  især  fremmede  Højadelens  Magt,  var  Dannelsen  af  Rigs- 
raadet.  Allerede  tidlig  havde  der  været  et  kongeligt  Raad,  der  imidlertid 
kun  havde  den  Indflydelse,  som  Kongen  selv  vilde  give  det.  Danehofferne 
havde  den  Gang  været  Grundlaget  for  de  højere  Stænders  politiske  Ind- 
flydelse, men  under  Valdemar  Atterdag  træder  denne  almindelige  Rigs- 
forsamling tilbage  og  afløses  af  Rigsraadet.  Under  Valdemar  Atterdags 
Landflygtighed  steg  dets  Magt,  og  under  Kalmarforeningens  vanskelige 
Forhold  fandt  det  i  det  svenske  Rigsraad,  med  hvil- 
ket det  saa  ofte  underhandlede,  et  Forbillede,  som  det 
snart  lærte  at  efterligne.  Snart  maatte  Kongen  ikke 
foretage  sig  noget  af  Vigtighed  uden  „Rigsraadets 
Minde  og  Samtykke",  som  det  hedder  i  Kristiern  II's 
Forsikringsbrev,  og  det  var  i  Virkeligheden  dette,  som 
foretog  Kongevalget  mod  Løfte  om  en  Haandfæstning. 
Det  bestod  bl.  a.  af  Rigets  højeste  Embedsmænd,  der 
skulde  benytte  deres  Nærværelse  ved  Kongens  Per- 
son til  at  holde  Øje  med  hans  Foretagender  og  forhin- 
dre alt,  hvad  der  kunde  være  skadeligt  for  Adelens 
Rettigheder.  I  Virkeligheden  var  det  som  oftest  Kon- 
gen, der  tvang  sin  Vilje  igennem,  da  Rigsraadet  i 
Konflikttilfælde  manglede  grundlovsmæssige  Midler 
til  at  hindre  Brud  paa  Haandfæstningen,  og  da  han 
i  sine  Kancelliembedsmænd,  der  kun  var  afhængige 
af  ham,  havde  trofaste  Tjenere  til  de  daglige  For- 
retninger. 

Rigsraaderne,  hvis  Antal  var  ubestemt  (Kristiern 
II's  Haandfæstning  er  beseglet  af  29,  Frederik  I's 
af  48),  var  dels  gejstlige,  dels  adelige.  Ærkebiskop- 
pen, alle  Biskopperne  og  nogle  Abbeder  ved  de  mest  ansete  Klostre 
havde  gennem  deres  Embeder  Sæde  i  Rigsraadet.  De  andre  Med- 
lemmer var  adelige,  der  valgtes  af  Kongen.  De  beklædte  de  højeste  Em- 
beder, som  Marskens,  Rigskanslerens,  der  forestod  Retsplejen,  og  Rigs- 
hofmesterens, der  afløste  Drosten  og  fik  hele  Rigets  indre  Forvaltning 
og  Hofholdningen  under  sin  Bestyrelse.  Marsken  og  Rigshofmesteren  var 
dog  i  Slutningen  af  Middelalderen  i  Færd  med  at  tabe  deres  Betydning. 
Et  nyt  Medlem  kom  til  i  det  16.  Aarhundrede,  nemlig  Rigsadmiralen,  der 
fik  Sømagten  under  sig,  mens  den  tidligere  havde  været  undergivet  Mar- 
skens Forvaltning. 

Ogsaa  Borgerstanden  gik  fremad  i  Slutningen  af  Middelalderen, 
takket  være  Hanseaternes  Svækkelse.  Hollandske  og  engelske  Købmænd 
kunde  ikke  komme  til  at  spille  den  samme  Rolle  som  de  tyske,  der  blev 


Fig.  21.  Falkedreng. 
(Kalkmaleri.) 

Plads  for  en  uafhængig  dansk  Købmandsstand.  Den  Frihed  og  det  Selv- 
styre, der  var  grundlagt  i  det  13.  Aarhundrede  og  fandt  sit  Udtryk  i 
Stadsretterne,  blev  yderligere  udviklet  i  det  14.  Aarhundrede;  Byfogden 
blev  nu  ofte  valgt  af  Borgerne  selv.  I  det  15.  Aarhundrede  blev  det  dog 
ofte  Skik,  at  Kongerne  gav  Købstæderne  i  Len  eller  pantsatte  dem  til 
den  nærmeste  adelige  Slotsherre.  Følgen  heraf  var,  at  denne  indsatte 
sin  Foged  til  Byfoged  og  lod  Sagefald,  Byskat  og  andre  Indtægter,  der 
tilkom  ham,  indkræve  af  de  forhadte  „Sporefogder".  Nogen  synder- 
lig Indflydelse  skabte  Lensmændene  sig  dog  ikke  før  efter  Reformatio- 
nen. Mange  Stæder  vedblev 
desuden  at  staa  umiddelbart 
under  Kronen  og  at  høre  til 
„Kongens  Fadebur",  som  det 
hed,  fordi  Indtægterne  af  By- 
en anvendtes  til  Hofholdnin- 
gen. I  det  hele  var  det  By- 
raadene,  som  styrede  Byerne, 
og  i  dem  havde  kun  Køb- 
mændene, ikke  Haandvær- 
kerne,  Sæde.  Der  er  et  friskt 
og  selvstændigt  Præg  over 
dansk  Købmandsstand  i  Ti- 
den hen  imod  Reformationen, 
som  synes  at  tyde  paa,  at 
den  kunde  have  naaet  vidt, 
hvis  dens  Kaar  var  vedble- 
vet at  være  gunstige. 

Borgerstanden  led  dog  derved,  at  den  havde  vanskeligt  ved  at  hævde 
sin  Eneret  paa  Handelen.  De  adelige  tiltog  sig  Ret  til  frit  at  udføre  alle 
deres  Godsers  Frembringelser  og  til  lige  saa  frit  at  indføre  alle  de  Varer, 
de  behøvede.  Desuden  opkøbte  de  Bøndernes  Avling  og  solgte  den  med 
deres  egen  med  god  Fordel,  og  ligeledes  indkøbte  de  flere  Varer,  end  de 
selv  behøvede,  for  at  kunne  afsætte  dem  til  Beboerne  i  Egnen.  Ogsaa 
den  Kornhandel,  som  mange  Bønder  paa  vore  sydlige  Øer  drev  med 
Tyskland,  føltes  naturligvis  som  et  Overgreb  af  Stædernes  Indbyggere. 

Vanskeligt  var  det  ogsaa  for  Købstæderne  at  vikle  sig  ud  af  Hanse- 
stædernes Handelsvælde.  Indvandringen  fra  Tyskland  var  stor.  Tyske 
Købmænd  nedsatte  sig  i  de  danske  Stæder  og  fik  ved  deres  Rigdom  en 
saadan  Indflydelse,  at  de  ofte  besatte  Borgmesterembedet  og  de  højere 
Øvrighedsposter.  Men  som  oftest  holdt  Hansekøbmændene  her  Handels- 
kommissionærer, de  saakaldte  Pebersvende,  unge,  ugifte  Mænd,  der  og- 


Fig.  22.  Middelalderligt  Hus  i  Næstved. 

Fig.  23.  Mølletaarnet  i  Stege.  (Gammel  Byport 
fra  Befæstningen.) 


saa  begav  sig  ud  paa  Landet 
og  søgte  at  drive  Detailhandel 
med  Bønderne.  De  Kommissio- 
nærer, der  boede  i  Byerne  for 
kortere  Tid,  i  Reglen  en  Vin- 
ter igennem,  kaldes  Liggere,  og 
var  heller  ikke  vel  sete  af  Køb- 
mændene. Ligeledes  var  der  i 
Byerne  mange  tyske  Haand- 
værkere,  og  mange  færdige  Sa- 
ger indførtes  fra  Tyskland. 

Disse  Ulemper  formaaede 
dog  ikke  at  hæmme  Købstæ- 
dernes raske  Udvikling.  Byer- 
ne var  ganske  vist  smaa,  men 
der  var  Liv  og  Travlhed.  Ved 
Siden  af  Købmandsstanden  be- 
gyndte Haandv  ær  kerne  at  ar- 
bejde sig  frem,  de  organiserede 
sig  i  Lav,  Foreninger,  der  i  Mod- 
sætning til  Gilderne  kun  om- 
fattede eet  Haandværk  hvert. 
Hvert  Haandværk  var  som  Re- 
gel anbragt  i  sin  Gade,  saaledes 
som  Gadenavnene  endnu  taler 
om(Skindergade,Kødmangerga- 


de,  d.  e.  Købmagergade  m.  m.).  Svendene  blev  behandlede  som  Tyende, 
men  havde  til  Gengæld  for  største  Delen  Udsigt  til  at  blive  Mestre,  da 
hver  Mester  kun  beskæftigede  ganske  faa.  Tvistigheder  mellem  Mestre 
og  Svende  afgjordes  ved  Voldgift,  og  i  Voldgiftsdomstolen  havde  begge 
Klasser  Sæde.  Henimod  Middelalderens  Slutning  mærker  man  dog,  at  en 
social-økonomisk  Modsætning  er  i  Færd  med  at  danne  sig  mellem  Me- 
stre og  Svende,  saaledes  at  Mestrene  tillige  føler  sig  som  „fornem- 
mere" end  deres  undergivne  og  ikke  længer  vil  taale  dem  inden  for 
Lavene.  Det  er  et  Forhold,  der  minder  om,  hvad  vi  har  set  ved  Ade- 
len, og  Svendene  hævner  sig  ved  at  danne  særlige  Svendegilder  og 
sætte  haardt  imod  haardt. 

Hvad  der  bidrog  til  at  forbedre  Handelens  Kaar,  var  ogsaa  den  nye 
Mønt.  I  trykkende  Tider,  naar  Pengenøden  var  stor,  som  under  Erik 
Klipping  og  hans  Sønner,  havde  Kongerne  søgt  at  skaffe  sig  Indtægter 
ved  at  inddrage  den  gode  gamle  Mønt  og  i  dens  Sted  slaa  ny  og  slettere. 

Derved  forværredes  Mønten  i  den  Grad,  at  Jens  Grand  1296  kunde 
klage  over,  at  man  behøvede  10,  ja  endog  18  Pund  af  den  nye  Mønt  til 
Værdien  af  en  Mark  rede  Sølv.  En  naturlig  Følge  heraf  var,  at  Landet 
blev  oversvømmet  med  fremmede  Penge,  og  at  den  gamle  danske  Mønt- 
beregning efterhaanden  forsvandt  og  fortrængtes  af  fremmede.  I  Stedet  for 
den  gamle  nordiske  Regning  efter  Mark,  Øre,  Ørtug  og  Penning  regnede 
man  efter  engelske  Shilling  og  Sterling,  senere  efter  den  nordtyske  Mark, 
Skilling  og  Penning,  saaledes  at  der  gik  12  Penninge  paa  Skillingen  og  16 
Skilling  paa  Marken.  Det  manglede  ganske  vist  ikke  paa  Forsøg  paa  at  sætte 
en  Grænse  for  denne  Forvirring  i  Pengevæsenet,  som  Dronning  Filippas 
Bestræbelser  for  at  slaa  Mønt  og  fastsætte  de  danske  Penges  Værdi  i  For- 
hold til  de  fremmede.  Men  det  var  dog  først  under  Kong  Hans,  at  der  kom 
Orden  i  Møntvæ- 
senet, og  at  der 
blev  møntet  stør- 
re Pengestykker, 
som  Nobel,  Gyl- 
den og  Daler.  Det 
store  Fremskridt, 
som  et  ordnet 
Pengevæsen  be- 
tød, kom  hele 
Samfundettil  Go- 
og  er  siden  da  al- 
drig nogensinde 
blevet  opgivet.  — 
For  Bondestan- 
den betød  Ade- 
lens Stigen  deri- 
mod en  væsent- 
lig Tilbagegang. 
Det  gælder  især 
om  Fæstebønder- 
ne paa  Sjælland, 
Laaland,  Falster 
og  Møen,  hvor 
Vornedskabet  i  d. 
15.  Aarhundre- 
de  blev  fastslaaet 
(første  Gang  paa 
Laaland    i    1446  Fig.  26.  Daler. 


Fig.  24.  Nobel. 


Fig.  25.  Gylden. 


26 


ved  det  saakaldte  „Laalands  Vilkaar")  og  antog  Form  af  et  ligefremt  Stavns- 
baand.  Oprindelsen  hertil  skriver  sig  vel  ikke  fra  Lyst  til  Undertrykkelse, 
men  af  Hensyn  til  Jordens  Opdyrkning.  Som  Følge  af  den  sorte  Død,  de 
urolige  indre  Forhold  og  de  idelige  Krige  fandtes  der  nemlig  meget  øde 
Gods,  som  det  var  meget  vanskeligt  at  faa  dyrket,  tilmed  da  Købstæ- 
derne i  Slutningen  af  Middelalderen  maatte  have  en  stor  Dragningskraft 

paa  Landbobefolkningen. 
Da  nu  Herremændene 
begyndte  at  tage  sig  iv- 
rigt af  Agerbruget,  maatte 
de  frem  for  alt  søge  at 
holde  Bønderne  fast  ved 
Jorden,  for  ikke  at  mang- 
le Arbejdskraft  til  at  drive 
de  øde  Gaarde  og  tillige 
deres  egne  Hovedgaarde 
med.  Saaledes  skete  det, 
at  der  i  det  15.  Aarhun- 
drede  —  uden  at  noget 
Lovbud  herom  kan  paa- 
vises  —  udviklede  sig  en 
Pligt  for  Bønderne  til  at 
forblive  ved  Stavnen  o: 
paa  det  Gods,  paa  hvil- 
ket de  var  fødte,  og  der 
at  modtage  en  Gaard  i 
Fæste.  Men  derved  blev 
det  ikke.  Det  næste  Skridt 
var,  at  Herremændene 
kunde  overlade  vornede  Bønder  til  andre,  som  trængte  til  Arbejdskraft,  for  et 
Vederlag,  med  andre  Ord,  man  kunde  sælge  Bønderne.  Denne  Side  af  Vor- 
nedskabet er  næppe  opstaaet  før  Kong  Hans'  Tid,  men  holdt  sig  —  den  korte 
Tid  fraregnet,  da  Kristiern  II 's  Forbud  bestod  —  indtil  Kristian  V's  Danske 
Lov  gjorde  Ende  derpaa.  Paa  Fæstebønderne  hvilede  der  forskellige  Byrder, 
som  Ægtkørsel,  Gæsteri  (o :  Underhold  af  Herremanden,  hans  Jægere  og 
Heste  i  Jagttiden),  samt  Dagsværk  eller,  som  det  senere  (fra  Kristian  IV's 
Tid)  kaldtes.  Hoveri,  som  Fæsteren  var  pligtig  at  yde  paa  Hovedgaarden  i 
et  vist  Antal  Dage.  Det  var  det  sidste,  som  havde  saa  stor  Betydning 
for  Adelsmanden,  da  han  derved  blev  fritaget  for  at  holde  saa  megen 
fast  Arbejdskraft  paa  Hovedgaarden  som  tidligere.  Med  alt  dette  for  Øje 
kan  der  ikke  være  Tvivl  om,  at  de  vornede  Bønder  —  foruden  det  tyn- 


Fig.  27.  Almuesmænd.  (Efter  Kalkmaleri.) 

gende  og  nedværdigende,  der  ligger  i  at  være  stavnsbunden  og  at  kunne 
sælges  —  ofte  har  lidt  under  et  haardt  Tryk  fra  hensynsløse  Adelsmænds 
Side.  Men  man  maa  ikke  tro,  at  Bønderne  stod  retsløse  lige  over  for 
deres  Herskab,  selv  om  den  Hals-  og  Haandsret,  Adelen  erhvervede 
under  Frederik  I,  gjorde  det  vanskeligere  for  dem  at  komme  til  deres 
Ret  i  indbyrdes  Stridigheder.  Til  Bøndernes  Fordel  var  den  gamle  Regel, 
at  Landgilden,  som  aarligt  svaredes  af  Fæstegaarden,  ikke  maatte  for- 
højes, at  Hoveriet  ikke  maatte  udstrækkes  ud  over,  hvad  der  fra  gam- 
mel Tid  havde  været  Skik  og  Brug,  og  at  Fæsteren,  der  tidligere  kunde 
opsiges  med  kort  Varsel,  fik  sit  Fæste  paa  længere  Aaremaal,  indtil  det 
under  Frederik  I  blev  gjort  til  Livsfæste.  Heller  ikke  kan  man  sige,  at 
Vornedskabet  aldeles  havde  mistet  sin  oprindelige  Karakter  af  Værn 
eller  Beskytelse.  Mangen  Gang  har  Fæsteren  faaet  Afslag  i  sine  Af- 
gifter eller  anden  Hjælp,  naar  Misvækst,  Krig  og  lignende  Ulykker 
gjorde  det  nødvendigt,  ligesom  det  var  i  Herremandens  Interesse  ikke 
at  undertrykke  Fæsteren  saaledes,  at  han  ikke  kunde  betale  Landgildet 
eller  endogsaa  maatte  gaa  fra  Gaarden.  Derfor  ser  vi  da  ogsaa,  at  mange 
Bønder  ved  deres  Død  efterlod  betydelig  Ejendom.  De  havde  endnu 
deres  kommunale  Selvstyre,  var  standhaftige  og  stridbare,  forfulgte  tit 
en  Retssag  lige  op  til  Kongens  Domstol  og  var  i  Nødstilfælde  baade  paa 
Øerne  og  i  Jylland  ingenlunde  bange  for  at  gribe  til  aabent  Oprør,  saa- 
ledes som  vi  har  set  det  under  Erik  af  Pommern  og  Kristoffer  af  Bayern. 
Vist  er  det,  at  Bondens  Undertrykkelse  her  ikke  blev  saa  vidt  drevet 
som  i  andre  Lande,  hvor  det  i  Danmark  heldigvis  ukendte  Livegenskab 
herskede.  Thi  mens  Vornedskabet  kun  omfattede  Mændene,  hvilede  Liv- 
egenskabet ogsaa  paa  Kvinderne.  Den  livegne  kunde  ikke  gifte  sig  uden 
Herrens  Tilladelse,  ikke  erhverve  Formue  for  sig  selv  eller  tage  Be- 
stemmelse over  sine  Efterladenskaber;  han  var  endog  underkastet  le- 
gemlig Tugtelse. 

Hvad  vor  fjerde  Stand,  Kirken,  angaar,  var  dens  Magt  ikke  stigende 
som  Adelens  og  Borgernes  og  ikke  synkende  som  Bøndernes.  Den  var 
stillestaaende,  men  undergravet.  Mens  Opmærksomheden  var  rettet  paa 
Kappestriden  mellem  Adelen  og  Kongemagten,  blev  det  pludselig  Kirken, 
som  begge  i  Forening  kastede  sig  over  og  aflivede. 

Men  før  vi  gaar  over  til  en  Skildring  af  den  katolske  Kirkes  Stilling 
i  Slutningen  af  Middelalderen,  som  giver  Forklaringen  til,  at  Reforma- 
tionen saa  hurtigt  kunde  bryde  igennem,  skal  der  ogsaa  peges  paa  nogle 
Omstændigheder,  som  allerede  var  traadte  frem  og  i  det  lange  Løb  maatte 
undergrave  Adelens  Magt. 

En  ny  Tid  nærmede  sig  nemlig  nu,  der  skulde  skabe  nye  Forhold 
og  gennemgribende  Forandringer.  Dens  Forløbere  havde  allerede  vist 

sig  for  Verdenshandelen  ved  Opdagelsen  af  Søvejen  til 
Indien.  Bogtrykkerkunsten  bragte  Aandens  Værker  hur- 
tigt ud  over  Verden  og  gjorde  dem  til  Hvermands  Eje. 
Ogsaa  herind  i  Landet  kom  den  snart,  og  den  første  Bog, 
der  vides  at  være  trykt  her,  er  en  latinsk  Beskrivelse  af 
Tyrkernes  Belejring  af  Rhodos,  som  en  gennemrejsende 
Bogtrykker,  Johan  Snel,  lod  trykke  i  Odense  1480.  Den 
første  danske  Bog  blev  trykt  1495  i  København  af  Neder- 
lænderen Gotfred  af  Ghemen  og  var  den  danske  Rim- 
krønike, forfattet  af  Broder  Nils,  Munk  i  Sorø.  Den  læ- 
stes med  stor  Begærlighed  og  oplevede  i  kort  Tid  flere 
Oplag. 

Krudtets  Anvendelse  gav  i  det  lange  Løb  Krigsførel- 
sen en  ganske  anden  Skikkelse  og  Krigskunsten  et  nyt 
Opsving.  Det  anvendtes  første  Gang  i  Norden  ved  Hel- 
singborgs Belejring  af  Hanseaterne  paa  Valdemar  Atter- 
dags Tid.  Kanonerne  maatte  i  Begyndelsen  være  meget 
ufuldkomne.  Vi  har  en  saadan  gammel  Kanon,  der  blev 
fundet  1847  paa  Anholts  Rev  og  aabenbart  er  en  Skibs- 
kanon.  Den  er  ikke  støbt,  men  smeddet  af  4  Jernstænger, 
der  er  belagt  med  Jernringe.  Man  ladede  den  ikke  fra 
Mundingen,  men  Skuddet  anbragtes  i  Kammerstykket, 
som  man  kunde  tage  ud.  Naar  Ladningen  var  indlagt, 
fastgjordes  Kammerstykket  igen  ved  en  Bolt,  der  var  an- 
bragt bag  ved  det. 

Det  varede  imidlertid  ikke  længe,  før  man  indrettede 
Geværer.  De  ældste  blev  affyrede  ved  Hjælp  af  Lunter. 
Af  saadanne  har  vi  en  Luntebøsse,  der  er  en  stor  Sjæl- 
denhed. Den  er  af  meget  svært  Kaliber  og  har  paa  Grund 
af  sin  Tyngde  været  anbragt  paa  et  Anlæg.  Ved  den  æld- 
ste Luntebøsse  var  Lunten  løs,  men  ved  den,  der  gemmes 
i  Nationalmuseet,  har  den  været  anbragt  i  en  Slags  Laas, 
den  saakaldte  Svanehals.  Ver  at  aftrykke  denne  førte 
man  Lunten  ned  til  Fængkrudtet. 

Ved  Skydevaabnene  forandredes  efterhaanden  Kri- 
gens Væsen.  Det  blev  ikke  længere  den  enkeltes  per- 
sonlige Mod,  Kraft  og  Vaabenfærdighed,  der  afgjorde 
Kampen,  men  Feltherrens  Kløgt  og  Snildhed.  Kuglen  sparede  lige  saa 
lidt  den  harniskklædte  Ridder  som  den  udækkede  Bonde.  Begge  blev 
Ligemænd  paa  Valpladsen.  Saaledes  har  altsaa  Krudtets  Anvendelse  i 
Krigen  virket  til  i  Tidernes  Løb  at  undergrave  Lensvæsnets  og  Adel- 

Fig.28.  Kanon,  op- 
fisket ved  Anholt. 

standens  Vælde.  Men  der  gik  omtrent  halvan- 
dethundrede Aar  hen,  før  Skydevaabnene  havde 
naaet  en  saadan  Udvikling,  at  de  blanke  Vaa- 
bens  Tid  afgjort  var  til  Ende. 

Den  katolske  Kirke  ved  Aar  1500. 

Den  Tid  var  nu  kommen,  da  en  gennem- 
gribende religiøs  Forandring  var  bleven  nødven- 
dig. Det  var  ikke  alene  de  store  og  iøjnefaldende 
Misbrug  i  den  katolske  Kirke,  der  medførte  dette, 
men  Hovedsagen  var,  at  en  hel  ny  Aandsretning 
var  kommen  til  Magten  i  Europa.  Denne  Bevæ- 
gelse havde  sit  oprindelige  Hjem  i  Italien,  og 
i  Modsætning  til  Kirken,  som  stillede  det  asketi- 
ske Munkeideal  op  for  Menneskene  til  Efterføl- 
gelse, krævede  Italienerne  en  fri  Udfoldelse  af 
Personlighedens  Væsen,  saaledes  at  Verden  skulde 
befolkes  af  en  ædel  og  skøn  Menneskeslægt.  I 
den  græske  og  romerske  Oldtid  fandt  man  For- 
billederne herfor,  og  Bevægelsen  har  derfor  syd  for  Alperne  faaet 
Navn  af  Renæssancen,  d.  v.  s.  Genfødelsen. 

Til  os  kom  den  nye  Retning  især  over  Tyskland,  hvor  den  for- 
bandt sig  med  det  stærke  reformatoriske  Røre,  der  var  fremme  her 
siden  Johan  Hus'  Dage.  Medens  mange  i  Italien  havde  brudt  helt  med 
Kristendommen,  sigtede  de  bedste  Mænd  i  Tyskland  mod  en  Reform 
inden  for  Kirken.  De  sørgede  over  den  Verdsliggørelse,  som  havde 
fundet  Sted,  hvorved  Kundskab  og  aandelig  Syssel  vurderedes  lavt, 
men  alt  var  bleven  tilfals  for  Penge,  og  ydre  Gerninger  var  traadt  i 
Stedet  for  Tro  og  Anger.  I  Spidsen  for  „Humanisterne",  som  de  kald- 
tes, stod  Tidens  lærdeste  Mand  Erasmus  af  Rotterdam.  Han  dadlede 
skarpt  Forraaelsen  inden  for  Præstestanden  og  søgte  at  bøde   derpaa 


Fig.  29.  Bøsseskytte. 
(Kalkmaleri.) 


Fig.  30.  Luntebøsse  fra  det  16.  Aarh. 

gennem  Nyudgaver  og  Oversættelser  af  Bibelen  og  af  de  klassiske  For- 
fattere. Navnlig  var  det  mod  Tiggermunkenes  Uvidenhed,  han  og  hans 
Fæller  rettede  deres  spidse  Angreb.  Men  et  Brud  med  den  katolske 
Kirke  vilde  ligesaa  lidt  han  som  de  øvrige  Forfattere.  Det  var  først 
Luther,  som  saa,  at  selve  Kærnen  var  udhulet,  og  at  det  ikke  lod  sig 
gøre  at  blive  i  et  Trossamfund,  der  havde  forladt  det  inderste  og""op- 
rindeligste  i  Kristendommen.   Fra  Renæssancen  modtog  han  Respekten 


Fig.  31.  Sal  i  Helligaandshuset  i  Randers. 


for  det  'enkelte  Individ,  men  medens  Italienerne  derved  var  bleven 
førte  til  Ligegyldighed  for  Kristendommen  eller  til  rent  Hedenskab, 
søgte  han  at  bane  Vej  for  et  direkte  Forhold  mellem  Individet  og  Gud, 
uden  om  Paven  og  Kirken  og  bygget  paa  Troen  alene. 

Ogsaa  i  den  danske  Kirke  møder  vi  i  Slutningen  af  Middelalderen 
Forhold,  som  minder  om  Tysklands,  og  som  gør  det  forstaaeligt,  at 
Reformationen  saa  hurtigt  og  afgørende  kunde  naa  til  Sejr.  Store  Rig- 
domme var  efterhaanden  bleven  samlede  i  Kirkens  Eje,  over  en  Tredje- 
del af  Rigets  Bøndergaarde  tilhørte  den,  og  hertil  kom  den  store  Ind- 
tægt, som  Tienden  hvert  Aar  bragte  Bisperne  og  Præsterne.  Navnlig 
havde  Indstiftelsen  af  Sjælemesser  ved  særlige  Altre  i  Stiftskirkerne 
bragt  meget  Jordegods  i  Kirkens  Besiddelse.  Allerede  fra  Middelalde- 
rens Midte  havde  nemlig  mangen  Adelsmand  eller  velhavende  Borger 

beriget  et  Alter,  for  at  der  her  til  evig  Tid  skulde  læses  Messe  for 
hans  Sjæls  Frelse.  Ogsaa  Tiggermunkene  forstod  paa  deres  Vandringer 
fra  By  til  By  at  faa  Beboerne  til  at  aabne  Pungen.  Kirken  var  bleven 
rig,  og  Rigdommen,  der  stred  mod  dens  egen  Lære,  var  bleven  dens 
Ulykke.  En  Del  deraf  blev  ganske  vist  brugt  til  Velgørenhed,  og  der 
var  ingen  Mangel  paa 
Hospitaler  og  Hellig- 
aandshuse.  Men  den 
største  Del  af  Ejendom- 
men blev  brugt  af  Kir- 
kens egne  Mænd.  Fra 
de  andre  Stænder  søgte 
derfor  mange  til  Kir- 
kens Embeder,  navnlig 
betragtede  Adelen  de 
højere  Stillinger  som  sin 
Forret.  Henimod  Aar 
1500  var  en  ikke-adelig 
Biskop,  som  Jens  An- 
derssøn Beldenak,  en 
stor  Sjældenhed,  og 
Pladserne  i  Kapitlerne 
besattes  ligeledes  i  Ho- 
vedsagen med  adelige. 
Ogsaa  til  Herreklostre- 
ne, hvor  der  kun  fandtes 
et  begrænset  AntalMun- 
ke  og  Nonner,  lokkede 
det  behagelige  og  sorg- 
frie Liv,  ikke  saa  meget 
en  religiøsTrang,  mange 
Medlemmer  af  den  høj- 
este Klasse.  Om  Bispeembederne  gjaldt  det,  at  Kongen  gennem  Forhand- 
linger med  Paven  forstod  at  skaffe  sig  en  stor  Indflydelse  paa  deres  Besæt- 
telse, og  at  han  saa  foretrak  dem,  der  havde  gjort  sig  fortjent  ved  trofast 
Tjeneste  i  hans  Kancelli,  men  ikke  saa  synderligt  efter  deres  kirkelige 
Duelighed.  Bisperne  blev  derfor  verdslige  Stormænd,  der  førte  Hof  og 
besad  Slotte,  de  spillede  en  politisk  Rolle,  men  bekymrede  sig  som  of- 
test kun  lidt  om  deres  gejstlige  Forretninger,  som  de  besørgede  ved 
Vikarer.  Der  kunde  gaa  Aar  hen,  inden  en  ny  Biskop  fik  læst  den  før- 
ste Messe  i  sin  Domkirke,  og  undertiden   naaede  han  det  slet  ikke  i 


Fig.  32.  Klostergang  ved  Frue  Kloster  i  Helsingør. 
(Tegning  af  Karl  Jensen.) 

sin  Levetid.  Ikke  sjeldent  førte  de  høje  gejstlige  oven  i  Købet  et  for- 
argeligt Liv,  som  Bispen  af  Børglum,  Styge  Krumpen,  der  hos  sig  havde 
Bonde  Dues  bortrømte  Hustru,  Elsebet  Gyldenstjerne. 

Den  absolute  Sædelighed,  som  Kirken  paabød,  blev  nemlig  i  Vir- 
keligheden langtfra  overholdt.  Mange  af  de  Fortællinger  om  Udskejel- 
ser inden  for  Munke-  og  Nonneklostrene,  som  gik  fra  Mund  til  Mund 


Fig.  33.  Messe.  (Efter  Altertavlen  i  Aarhus  Domkirke.) 


paa  Reformationstiden,  er  sikkert  upaalidelige,  men  for  de  egentlige 
Præsters  Vedkommende  havde  det  aldrig  været  muligt  at  gennemføre 
Kravet  om  ugift  Stand  i  sin  fulde  Udstrækning.  „Dejer"  (d.  v.  s.  Hus- 
holdersker) fandtes  rundt  om  i  de  fleste  Præstegaarde  og  gav  tit  An- 
ledning til  berettigede  Anmærkninger.  De  katolske  Præster  levede  for 
øvrigt  som  oftest  i  ret  trange  Kaar,  da  de  som  Regel  kun  havde  et 
Sogn  under  sig;  de  stammede  fra  Bondestanden  og  havde  kun  meget 
smaa  Kundskaber,  saaledes  at  de  i  ringe  Grad  formaaede  at  være  Fol- 
kets aandelige  Førere.  Det  samme  gjaldt  om  Tiggermunkene,  hvis  Uvi- 

denhed,  Urenlighed  og  Dovenskab  var  en  almen  kendt  Sag,  og  som 
haanes  i  vore  Folkeviser  derfor  („Munken  i  Vaande"). 

Paa  Almuens  Undervisning  tænkte  ingen.  Kun  ved  Domkirkerne 
og  Klostrene  fandtes  der  Skoler  for  de  studerende,  der  dog  kun  nød 
en  saare  tarvelig  Dannelse.  Den  Vankundighed,  hvori  Almuen  levede, 
bragte  1532  Biskoppen  i  Odense  Knud  Gyldenstjerne  til  at  skrive  et 
Hyrdebrev  til  Præsterne  i  sit 
Stift,  hvori  han  udbryder:  „O 
evige,  vise  og  algode  Gud!  hvor 
grueligt  er  det  ikke,  at  der 
blandt  saa  mange  Tusinder,  som 
dog  vil  hedde  kristne  og  bru- 
ge den  hellige  Kirkes  samtlige 
Sakramenter,  neppe  af  hundre- 
de er  een,  der  formaar  enfol- 
deligt at  fremsige  sin  Børne- 
lærdom, end  sige  forstaar  den 
eller  skulde  kunne  gøre  rede 
for  den.  Hvad  vil  man  sige 
mere?  Det  arme  Folk  er  jo  i 
denne  Sag  næsten  lige  saa  uvi- 
dende som  Fæet". 

De  Skrøbeligheder,  som 
den  katolske  Kirke  led  af,  blev 
end  mere  iøjnefaldende,  fordi 
der  henimod  Middelalderens 
Slutning  vaagnede  en  stærk  re- 
ligiøs Trang,  som  Kirken  til 
en  vis  Grad  formaaede  at  imø- 
dekomme. Messen  var  vel  end- 
nu Hovedkærnen  i  Gudstjene- 
sten, men  Præsten  oplæste  og 

udlagde  dog  nu  Evangeliet,  og  det  var  da  paa  Dansk.  Ogsaa  Præ- 
kener paa  Modersmaalet  forekommer  jevnligt.  Selv  en  dansk  Bibel- 
oversættelse har  foreligget  før  Reformationen,  men  den  var  rigtignok 
grumme  tarvelig  og  foretaget  efter  den  latinske  Oversættelse  „Vul- 
gata".  Men  Menighederne  strømmede  ivrigt  til  Kirkerne,  som  stod 
aabne  hele  Dagen  igennem.  Ogsaa  de  Forsøg,  som  blev  gjort  paa 
at  indføre  en  forbedret  Klostertugt,  og  Oprettelsen  af  nye  Munkeorde- 
ner, som  Karmeliterne,  der  fik  et  endnu  bevaret  Kloster  i  Helsingør, 
og  Antoniusbrødrene,  der  slog  sig  ned  i  Præstø,  vidner  om,  at  der  fand- 

Fabricius:  Danmarkshistorie.  II.  3 


Fig.  34.  Et  Brudstykke  af  Hans  Briiggemanns 

udskaarne   Altertavle   i   Domkirken   i   Slesvig. 

(der  er  ialt  398   fritstaaende  Figurer  paa  den; 

Arbejdet  er  udført  1514—21.) 

tes  en  Del  Liv  i  Kirken.  Nye  Kirkebygninger  rejste  sig,  navnlig  i  Stæ- 
derne, og  skønne  Altertavler,  udskaarne  af  lybske  Kunstnere,  samt  an- 
dre Genstande  til  kirkeligt  Brug  smykkede  deres  Indre.  Hele  Dagen 
igennem  klang  Kirkeklokkerne  i  Byerne,  og  ved  enhver  større  Begi- 
venhed i  Menneskets  Liv,  lige  fra  Fødslen  til  Graven,  traadte  Præsten 
ham  i  Møde.  Men  især  er  det  ejendommeligt,  i  hvilken  Grad  Troen 
paa  Helgener  og  deres  Evne  til  Undergerninger  greb  Datidens  Sind. 
Jomfru  Maria  var  navnlig  Genstand  for  Tilbedelse,  og  til  hende  op- 
sendte man  ivrigt  Bønner: 

Jomfru  Maria,  rene  Mø, 
.  kom  til  mig,  naar  jeg  skal  dø; 
luk  mine  Øjne,  tæt  min  Mund, 
fri  mig  ud  af  Helvedes  Grund. 

hedder  det  i  saadan  en  gammel  Bøn.  Karup  Kirke  vest  for  Viborg  ude 
paa  Heden  var  viet  til  Jomfru  Maria  og  Maalet  for  mange  fromme  Val- 
farter. Foruden  de  nationale  Helgener  Knud  den  Hellige  og  Knud  La- 
vard blev  en  Mængde  baade  inden-  og  udenlandske  „hellige  Mænd" 
Genstand  for  Tilbedelse,  som  Laurentius  i  Lund,  Lucius  i  Roskilde, 
Klemens  i  Aarhus,  Kjeld  i  Viborg,  Søren  i  Ry  og  Holmstrup  og  Ånders 
i  Slagelse.  Tilsidst  steg  Mængden  af  Skytshelgener  i  den  Grad,  at  hver 
Sygdom  og  hver  Slags  Kreaturer  fik  sin  egen  Patron,  som  det  spot- 
tende hedder  i  Visen  om  „Peter  Smed  og  Asser  Bonde": 

For  Tandværk  er  Sanct  Apellonis  stærk, 
og  Sancte  Lucie  for  Øjenværk; 
Sancte  Gertrud  skal  Herberg  bestille, 
øster  og  vester,  og  hvor  de  ville; 
Sanct  Lodvig  kan  vel  røgte  en  Hest, 
Sanct  Deyens  tager  Fæet  vare  bedst, 
Sanct  Antonius  skal  røgte  vel  Svin, 
de  andre  haver  hver  Gerning  sin. 

Men  det  hedder  ogsaa  i  den  samme  Vise: 

Af  Pilgrimsrejse  kommer  intet  godt, 
det  kommer  dem  stundom  selv  til  Spot. 
Somme  gaar  til  Sanct  Jost  i  Nibe, 
og  somme  til  Sanct  Lambert  i  Ribe; 
til  Essenbæk  Kilde  gaar  og  somme, 
det  kommer  ingen  af  dem  til  Fromme. 

Rundt  om  i   Landet   fandtes   der   nemlig  saakaldte  hellige  Kilder, 
hvis  Vand   man   tillagde  undergørende  Kraft,  og  som  for  en  stor  Del 

var  overtagne  af  den  katolske  Kirke  Fra  den  hedenske  Tid  (I,  176). 
Eksempelvis  kan  nævnes  Sanct  Tøgers  Kilde  ved  Vestervig  (I,  299), 
Manakilden  ved  Karup,  St  Nils  Kilde  ved  Aarhus,  St.  Sørens  Kilde 
ved  Ry  og  St  Helene  Kilde  ved  Tisvilde  i  Nordsjælland.  Den  sidste 
var  den  mest  be- 
rømte og  havde 
Navn  af  den  hel- 
lige Helene  fra  Sve- 
rige. Hun  var  efter 
Legenden  bleven 
dræbt  af  Røvere  og 
kastet  i  Havet,  men 
hendes  Lig  blev 
baaret  i  Land  af en 
stor  Sten  paa  Sjæl- 
lands Kyst,  hvor  en 
Kilde  sprang  frem 
i  Nærheden  af  hen- 
des Grav.  Især  St. 
HansNatblevdisse 
Kilder  besøgte  af 
en  Mængde  værk- 
brudne og  gigtsva- 
ge, der  i  Tillid  til 
Vandets  helbre- 
dende Kraft  drak 
deraf  og  toede  sig 
deri.  Ofte  tilbragte 
de  den  følgende  Nat 
under  aaben  Him- 
mel ved  Siden  af 
Kilden.  Det  mær- 
keligste Udslag  af 
den  religiøse  Tro 
var  dog  Åfladslæ- 

ren,  som  henimod  Middelalderens  Slutning  udviklede  sig  til  sin  Højde,  for 
en  Tid  styrkede  Kirkens  Indflydelse,  men  endte  med  helt  at  undergrave 
den.  Afladslæren  hænger  sammen  med  Helgentroen,  thi  man  mente,  at 
disse  fromme  Mænd  havde  gjort  flere  gode  Gerninger,  end  de  behøvede 
for  at  blive  salige,  og  at  de  overskydende  Gerninger  som  „Kirkens 
Skat"  forvaltedes  af  Paven.  Denne  kunde  meddele  andre  kristne  deraf. 


Fig.  35.  Tysk  Afladsbrev. 

han  kunde  ganske  vist  ikke  give  Syndsforladelse,  thi  det  formaaede 
kun  Gud,  men  Fritagelse  for  de  kirkelige  Straffe,  som  var  knyttede  til 
Angeren  (Bodsstraffe)  kunde  han  tildele.  Disse  Bodsstraffe  kunde  det 
efter  Kirkens  Anskuelse  tage  saa  lang  Tid  at  afsone,  at  Mennesket  ikke 
naaede  at  blive  færdig  dermed  i  sit  Liv,  men  maatte  fortsætte  efter 
Døden  i  Skærsilden.  Saaledes  kunde  Paven  ogsaa  give  Fritagelse  for 
Skærsildstraffe.   Afladen   opnaaede   de   kristne  ved  fromme  Gerninger, 

men  mere  og  mere  blev  det  Skik,  at  man 
^  -^ggmm^mmm      betalte  Paven  Penge  derfor,  som  han   saa 

■|, l^HH^HH      forpligtede  sig  til   at  anvende   til   fromme 

^^HH|  f 'f^""^;  S  ;^  Foretagender.  Landene  blev  opfyldte  af  pa- 
^^^^k  WV  ^1  \  velige  Afladskræmmere,  som  uden  Blu  raabte 
^^H  iImT  ^^^  deres  Varer,  som  om  det  var  Kram- 

■HK  AB^B  gods,  og  oven  i  Købet  søgte  at  give  Menig- 

mand Indtrykket  af,  at  de  evnede  at  fri- 
tage dem  selv  og  deres  allerede  afdøde 
Slægtninge  for  Helvedesstraffe: 

„Straks  Pengene  i  Kisten  klinger, 
sig  Sjælen  op  mod  Himlen  svinger". 

Gennem  Afladen  strømmede  store  Pen- 
gesummer til  Rom,  og  Paven  forstod  des- 
uden at  skaffe  sig  betydelige  Afgifter  ved 
de  gejstlige  Embeders  Besættelse  i  Dan- 
mark. Mere  og  mere  samledes  Magten  in- 
den for  Kirken  i  dens  Spids,  hos  selve 
Paven.  Derved  undergravedes  Kirkens  Stil- 
ling, thi  det  var  ingen  Hemmelighed,  at  Livet 
ved  Pavehoffet  i  Rom  var  meget  forskelligt 
fra  det  Ideal,  som  Kirken  selv  stillede  op 
til  Efterfølgelse.  Paverne  var  som  oftest  ju- 
ridisk uddannede  Politikere,  der  interesserede  sig  mere  for  det  politiske 
Forhold  til  deres  Naboer,  end  for  de  sædelige  Tilstande  nord  for  Alperne. 
Ofte  varde  tilmed  mærkede  af  den  moralske  Forvildelse,  der  havde  grebet 
saa  stærkt  om  sig  i  Italien.  I  Norden  hørte  man  sjeldent  noget  til  dem, 
undtagen  naar  det  drejede  sig  om  de  Pengesendinger,  der  officielt  ind- 
krævedes til  Korstog  eller  Peterskirkens  Opførelse,  men  som  i  Virke- 
ligheden ofte  gled  ind  i  ganske  andre  Kanaler.  Fra  Valdemar  Atterdags 
Tid  havde  vore  Konger  forstaaet  at  vinde  Paverne  for  sig,  saaledes  at 
de  indrømmede  de  danske  Konger  Hovedindflydelsen  paa  Besættelsen 
af  Bispeembederne  mod  til  Gengæld  at  faa  forøgede  Afgifter  i  Penge. 
Men  disse  Byrder  føltes  som  et  Tryk  i  Danmark. 


Fig.  36.  Den  hellige 

Antonius  med  Svinene.) 

(Ef^er  Kalkmaleri.) 

Trangen  til  en  Forbedring  var  stor.  Da  skete  det  Gennembrud, 
hvortil  Verden  trængte,  ved  et  i  Verdens  Øjne  ringe  Redskab,  ved 
Bjergmandssønnen  fra  Eisleben. 


Kristiern  II's  Opdragelse  og  første  Regeringsaar. 

Af  de  fire  Sønner,  som  Kong  Hans  og  Dronning  Kristine  havde, 
døde  de  tre  i  deres  tidlige  Barndom.  Kun  den  ældste,  Kristiern,  over- 
levede Faderen.  Han  var  født  paa  Nyborg  Slot  den  1.  Juli  1481.  Sagnet, 
der  ofte  er  virksomt  ved  mærkelige  Mænds  Fødsel,  fortæller,  at  da  han 
kom  til  Verden,  var  hans  ene  Haand  knyttet  og  fuld  af  Blod.  Mens  han 
var  et  spædt  Barn,  skal  en  Abe  have  taget  ham  ud  af  Vuggen  og  baaret 
ham  op  paa  Slottets  Tag,  saa  at  alle  skælvede  for  hans  Liv.  Ikke  desto 
mindre  bragte  Aben  ham  lykkeligt  ned  og  lagde  ham  atter  uskadt  i  Vuggen. 

Den  unge  Prins  blev  opdraget  paa  en  usædvanlig  Maade.  Da  han 
var  seks  Aar  gammel,  blev  han  sat  i  Huset  hos  en  anset  og  velhavende 
Borger  i  København,  den  senere  Raadmand  Hans  Meissenheim,  med  Til- 
navnet Bogbinder,  der  selv  havde  to  Sønner  med  sin  Hustru  Birgitte. 
Han  boede  i  Højbrostræde,  og  Kong  Hans  plejede  at  tage  Bad  i  hans 
Hus  og  har  sikkert  ofte  faaet  sig  en  Samtale  med  Borgermanden.  Her 
kom  Kanniken  Jørgen  Hinse  hver  Dag  til  ham  for  at  give  Prinsen  Un- 
dervisning, og  han  tog  ham  med  sig  hjem  til  sig,  da  Hans  Bogbinder  alle- 
rede efter  en  Maaneds  Forløb  ønskede  at  fritages  for  alt  Ansvar.  Men 
den  vilde  Dreng  gjorde  Kanniken  mange  Bryderier;  han  løb  omkring 
hos  Borgerne,  naar  de  holdt  Gilder,  og  klavrede  om  paa  Tagene  med 
andre  Drenge.  Naar  han  blev  irettesat  derfor,  svarede  han  kækt:  „Smaa- 
folk  holder  sig  til  lave  Steder,  men  for  Herrerne  passer  Højheden!"  Da 
Kanniken  ofte  maatte  være  borte  fra  sit  Hjem  paa  Grund  af  sine  Forret- 
ninger og  var  bange  for,  at  der  skulde  ske  en  Ulykke  i  hans  Fraværelse, 
besluttede  han  at  tage  Drengen  med  sig,  og  Følgen  blev,  at  man  saa 
Kongesønnen,  der  allerede  var  valgt  til  Tronfølger,  staa  i  Kirken  med 
Kerte  i  Haanden  og  synge  med  de  andre  Kordrenge.  Da  dette  kom 
Kongen  for  Øre,  blev  han  alvorligt  vred  og  tog  Sønnen  hjem  til  sig  paa 
Slottet.  Fra  sin  Svoger,  Kurfyrst  Joakim  af  Brandenburg,  fik  han  nu  for- 
skrevet en  dygtig  Hovmester  til  ham  ved  Navn  Mester  Konrad.  Denne 
lærte  ham  godt  Latin,  som  han  stedse  siden  skrev  med  stor  Færdig- 
hed, thi  Kristiern  havde  af  Naturen  meget  gode  Anlæg.  Den  bestandige 
Latin  blev  han  imidlertid  ked  af,  bestak  Slotsvagten,  saa  at  han  kunde 
komme  ud  og  ind  om  Natten,  og  nu  sværmede  han  med  andre  unge 
Mennesker  ved  Nattetid  omkring  i  Borgernes  Huse.  Det  gik  saa  vildt  til, 
at  Borgerne  selv  klagede  til  Kongen.  Da  blev  Kong  Hans  saa  vred,  at 

han  tog  ham  for  sig  en  Dag  og  „læste  ham  et  godt  Kapitel  med  Ord  og 
Svøbe",  indtil  Prinsen  faldt  paa  Knæ,  bad  om  Forladelse  og  lovede  Bod 
og  Bedring. 

Men  bag  Spøgen  og  Vildskaben  laa  der  ogsaa  Alvor  gemt.  Kristiern 
sluttede  et  varmt  Venskab  med  Hans  Bogbinders  to  Sønner,  Hans  og 
Ambrosius,  og  han  fik  herved  Øjnene  aabnede  for,  hvilke  skadelige  Mod- 
standere for  vor  Handelsstands  Opblomstring  Hansestæderne  uden  Lands 
og  Adelsstanden  inden  Lands  var.  Gennem  sin  Faders  Fortællinger  fik 
han  et  Billede  af  de  svenske  Forhold,  der  fyldte  ham  med  levende  Mod- 
vilje. Saaledes  blev  tidligt  hans  Sympatier  og  Antipatier  udprægede.  Vel- 
begavet som  den  unge  Kongesøn  var,  blev  hans  Udvikling  stærkt  fremmet 
ved  det  kraftige  aandelige  Liv,  som  netop  paa  denne  Tid  udbredte  sig 
fra  Italien  over  hele  Evropa  under  Navnet  Renæssancen.  Men  tillige 
maatte  det  Eksempel,  som  Italien  samtidig  frembød  paa  en  Række  Men- 
nesker, der  kun  tog  deres  egen  Vilje  og  Lidenskab  til  Rettesnor,  være 
farligt  for  en  ung  Mand,  hvis  Tilbøjelighed  i  samme  Retning  var  saa  ud- 
præget. 

En  lang  Tid  blev  han  holdt  strengt,  indtil  Kong  Hans  1502  sendte 
ham  til  Norge  for  at  dæmpe  Opstanden  under  Knut  Alf  søn.  Ved  denne 
Lejlighed  udfoldede  hans  Karakter  sig,  og  det  viste  sig,  hvad  man  kunde 
vente  sig  af  ham.  Hurtigt  undertrykte  han  det  norske  Oprør,  lige  som 
ogsaa  det  følgende  under  Herluv  Hyttefad.  Men  han  viste  en  overordentlig 
Haardhed  og  Grusomhed. 

Her  i  Norge  var  det  ogsaa,  han  mødte  den  Kvinde,  der  kom  til  at 
gribe  saa  dybt  ind  i  hans  Liv.  Da  han  i  Efteraaret  1507  kom  til  Bergen, 
gjorde  han  et  Gilde  paa  Slottet,  hvortil  Byens  mest  ansete  Borgere  blev 
indbudte.  Hans  Kansler,  Erik  Valkendorf,  havde  kort  i  Forvejen  paa  en 
af  Byens  Gader  lagt  Mærke  til,  at  der  i  en  Bod  stod  en  gammel  grim 
Kvinde  og  ved  hendes  Side  en  ung  Pige,  overordentlig  dejlig  og  med  et 
ærbart  Ydre.  Han  talte  om,  hvad  han  havde  set,  til  Kristiern,  og  Kongen 
sørgede  for,  at  begge  Kvinder  blev  indbudte  med  til  Festen. 

Den  gamle  Kvinde  var  en  Enke,  Sigbrit  Villums,  der  under  de 
daværende  Uroligheder  i  Holland  havde  forladt  sit  Fædreland  og  nu 
havde  en  Bod  i  Bergen.  Med  hendes  Datter  Dyveke  (den  lille  Due) 
dansede  den  unge  Konge  ved  Festen,  og  han  blev  saa  indtaget  af  hendes 
Dejlighed,  at  han  beholdt  hende  hos  sig  som  sin  Frille.  Siden  tog  han 
hende  tillige  med  Sigbrit  med  til  Oslo,  hvor  han  indrettede  et  eget  Hus 
til  dem.  Da  han  blev  Konge,  fulgte  de  ham  til  Danmark,  hvor  hans 
Forbindelse  vedblev,  saa  længe  Dyveke  levede.  Det  gjorde  ingen  For- 
andring heri,  at  han  1515  ægtede  den  fjortenaarige  Isabella,  en  Datter 
af  Ærkehertug  Filip  den  Smukke  af  Østrig  og  Johanna  af  Kastilien; 

hun  var  en  Søster  til  Kejser  Karl  den  5.,  Verdens  mægtigste  Fyrste  paa 
den  Tid.  Hun  var  født  i  Bryssel  1501,  og  var  bleven  opdraget  hos  sin 
Faster  Margrete  af  Østrig,  Statholderinde  i  Nederlandene.  Gennem  sin 
Morbroder,  Kurfyrst  Frederik  den  Vise  af  Sachsen,  fik  Kongen  dette 
Giftermaal  bragt  i  Stand.  Den  11.  Juni  1514,  samme  Dag  som  Kongen 
blev  kronet  i  København,  blev  hun  ved  Prokuration  viet  til  ham  i  Brys- 
sel og  1515  afhentet  af  Ærkebiskop  Erik  Valkendorf  af  Trondhjem  og 
Henrik  Gøje.  Sørejsen  til  Danmark  var  ikke  heldig.  En  heftig  Storm  i 
Nordsøen  gjorde  den  unge  Dronning  saa  søsyg,  at  hun  ønskede  at  blive 
sat  i  Land  paa  Jyllands  Vestkyst.  Man  vilde  imidlertid  ikke  lade  hende 
faa  det  uhyggelige  Indtryk  af  den  mest  øde  Del  af  Riget,  første  Gang 
hun  satte  sin  Fod  paa  dansk  Grund.  Hun  fortsatte  derfor  Rejsen  og  lan- 
dede 4.  August  i  Helsingør,  svag  af  Søsyge  og  Sorg.  Efter  at  være  kom- 
met noget  til  Kræfter  drog  hun  Kongen  i  Møde  op  ad  Sundet ;  han  mod- 
tog hende  i  Hvidøre  ved  Jægersborg  —  en  Kongsgaard,  hvor  ellers 
Dyveke  og  Sigbrit  havde  deres  Bolig.  Derpaa  fulgte  Indtoget  i  Køben- 
havn den  10.,  og  Kroningen  og  Bryllupshøjtidelighederne  den  12.  Aug., 
men  Dronningen  var  saa  angrebet  af  en  andendags  Feber,  at  hun  kun 
med  største  Møje  udholdt  Anstrengelserne. 

Elisabet  —  saaledes  kaldtes  Isabella  i  Norden  —  var  vel  ikke  nogen 
egentlig  Skønhed,  dertil  var  det  habsburgske  Træk,  der  tykke  Under- 
læbe, for  fremtrædende  hos  hende.  Men  hun  havde  den  første  Ungdoms 
Ynde,  og  hendes  milde  Øjne  lyste  af  Godhed.  Med  Aarene  udviklede  hun 
sig  ogsaa  til  at  staa  ved  Kongens  Side  som  hans  Raadgiverinde,  men 
endnu  var  hun  jo  et  Barn.  Det  var  derfor  intet  Under,  at  Kongens  Kær- 
lighed forblev  ved  Dyveke,  skønt  Erik  Valkendorf  overbragte  en  ud- 
trykkelig Begæring  fra  Svogeren  Karl  om,  at  han  skulde  skille  sig  ved 
hende.  Kongen  lod  endogsaa  Dyveke  og  hendes  Moder  Sigbrit  flytte  til 
København  og  gav  dem  en  Gaard  til  Bolig  paa  Hjørnet  af  Amagertorv. 
Selv  Sigbrit  vandt  mere  og  mere  Indflydelse  paa  Kongen. 

Den  Haandfæstning,  som  Kristiern  II  ved  sin  Tronbestigelse  havde 
underskrevet  for  Danmark  og  Norge,  indeholdt  adskillige  nye  Bestem- 
melser. Hidtil  havde  Kongerne  søgt  at  faa  deres  ældste  Søn  valgt  til 
Tronfølger,  mens  de  levede,  dette  maatte  ikke  længere  ske,  da  det  ind- 
skrænkede Rigsraadets  Valgret.  Ingen  ufri  Mand  maatte  adles  uden  Rigs- 
raadets  Samtykke.  Efterlod  en  ufri  Mand  sig  frit  Gods,  da  maatte  hans 
ufrie  Arvinger  ikke  komme  i  Besiddelse  deraf,  men  det  skulde  sælges  til 
adelige.  Var  ufrie  Mænd  i  Besiddelse  af  Slotte,  Len  eller  Landsdommer- 
embeder, skulde  de  med  det  første  afsættes.  Alt  dette  maatte  for  Frem- 
tiden kun  adelige  faa.  Adelen  fik  Ret  til  at  oppebære  de  højeste  Bøder 
paa  sine  Godser,  nemlig  paa  40  Mark,  og  „Rigets  gode  Mænd"  behøvede 

Fig.  37.  Kristiern  II  1515.  (Billede  i  Kunstmuseet. 


ikke  at  gøre  Kongen  nogen  Tjeneste  uden  Lands  uden  efter  Rigsraadets 
Bestemmelse.  Endelig  hed  det  i  Slutningen  af  Haandfæstningen :  „Gøre 
vi  imod  fornævnte  Reces  og  ville  ingenlunde  lade  os  undervise  derudi  af 
Rigens  Raad  —  det  Gud  forbydel  —  da  skulle  alle  Rigens  Indbyggere 
ved  deres  Ære  troligen  tilhjælpe  det  at  afværge  og  intet  dermed  forbryde 
imod  den  Ed  og  Mandskab,  som  de  os  gøre  skulle".  Denne  Bestemmelse 


41 


Fig.  38.  Dronning  Elisabet.  (Efter  Maleri  i  Hampton  Court. 


kunde  blive  farlig  nok,  da  der  herved  aabnedes  Lejlighed  for  misfor- 
nøjede Adelsmænd  til  at  gøre  ligefremt  Oprør. 

Naar  man  husker,  at  Kongen  selv  besatte  Pladserne  i  Rigsraadet 
og  sammenkaldte  det,  samt  at  der  ikke  var  draget  bestemte  Grænser  for 
den  kongelige  Magt,  maa  man  dog  erkende,  at  der  var  megen  Lejlighed 
for  en  sindig  og  taalmodig  Konge  til  at  udøve  sin  Myndighed.  Men  disse 


42 


rS 


(j2rr<^(<    ^^({O 


o-*^-^ 


^ 


Fig.  39.  Sigbrits  Underskrift. 


Egenskaber  manglede  Kristiern  II,  og  det  varede  derfor  ikke  længe,   inden 
han  paa  mange  Maader  tilsidesatte  Haandfæstningens  Bestemmelser. 

Ingen  støttede  ham  ivrigere  heri  end  Sighrit.  Denne  mærkelige  Kvin- 
de var  født  af  borgerlig  Stand  i  Amsterdam  og  havde  ved  sin  ualminde- 
lige Begavelse  og  sit  store  Kendskab  til 
Lægekunst  og  Finansvidenskab  skaffet  sig 
en  stor  Indflydelse  over  Kongen.  Allerede 
1516  fik  hun  hele  Toldvæsenet  under  sig, 
og  hun  støttede  ivrigt  Kong  Kristierns  Plan 
om  at  gøre  København  til  Stabelplads  for 
hele  Østersøhandelen.  Selv  borgerlig  sym- 
patiserede hun  med  hans  Interesse  for 
Borgerstanden.  Hollænderinde  med  Liv  og 
Sjæl  skildrede  hun  for  ham  de  hollandske  Handelsstæders  Rigdom: 
„Borgerstanden  var  der  Landets  første  Stand  og  fordunklede  aldeles 
Adelen  og  Gejstligheden.  Det  frugtbare  Danmark  kunde  være  lige 
saa  blomstrende,  naar  det  ikke  blev  udsuget  af  Adelen,  Gejstligheden 
og  Hansestæderne".  Kongen  lyttede  gerne  til  hendes  Ord,  der 
stemmede  saa  godt  med  hans  egen  Tilbøjelighed.  Hollænderne  fik  Be- 
gunstigelser med  Hensyn  til  Tolden  for  at  svække  Hansestædernes  Han- 
del, og  flere  Forordninger  blev  givne,  der  sigtede  til  at  hæve  de  danske 
Købstæder.  Det  var  vistnok  paa  hendes  Raad,  at  Kongen  indkaldte  en 
Del  Familier  fra  Waterlandene  i  Nordholland,  som  han  lod  nedsætte  sig 

i  Hollænderbyen  paa  Amager 
hvor  de  trivedes  godt  under 
de  gunstige  Forhold,  der  bø- 
des dem.  De  anlagde  Køkken- 
haver, som  de  forstod  at  dyrke 
langt  bedre  end  det  hidtil  hav- 
de været  Tilfældet  i  Danmark, 
og  de  kendte  ogsaa  bedre 
Maader  at  behandle  og  tilbe- 
rede Smør  og  Ost.  Det  hol- 
landske Præg,  som  Amager 
herigennem  fik,  er  endnu  ikke 
helt  forsvundet. 

Men  i  alt  viste  Kongens 
voldsomme,  utaalmodige  Sind 
sig,  han  vilde  høste  Frugter- 
ne, før  han  havde  faaet  Træet 
plantet. 

Fig.  40.  Amagere  ca.  1650. 


43 

Kong  Kristiern  stod  paa  denne  Tid  i  sin  bedste  Alder,  midt  i  Tre- 
diverne. Han  var  en  smuk  Mand  med  brune,  livlige  Øjne,  kraftigt,  rød- 
brunt Haar  og  Skæg  og  et  stærktbygget  Legeme.  Men  allerede  det  ældste 
Billede  af  ham  viser  tillige  en  sammenpresset  Mund  og  et  Ansigt,  der  er 
furet  af  Lidenskab.  Kristiern  II  var  ypperligt  egnet  til  al  legemlig  Idræt, 
og  hans  Legeme  var  hærdet  mod  alt  Slags  Vejrlig.  Med  en  sand  kongelig 
Optræden  forbandt  han  et  venligt  og  vindende  Væsen,  og  mod  dem,  som 
han  ansaa  for  sine  trofaste  Tjenere,  var  han  en  god  Herre.  Derfor  var 
de  ogsaa  rede  til  at  ofre  alt  for  at  tjene  ham,  og  vi  møder  de  mest  rørende 
Eksempler  paa  Troskab  hos  Mænd  som  Nils  Brahe  og  Søren  Norby. 
Mærkelig  er  desuden  Kongens  Evne  til  at  vinde  Herredømme  over  en- 
hver, selv  hans  Modstandere,  saa  snart  de  kom  i  hans  Nærhed  og  var 
under  hans  personlige  Paavirkning.  Hemming  Gad  er  et  Eksempel  her- 
paa,  han  blev  i  denne  Tryllekreds  forvandlet  fra  den  hidsigste  Modstander 
til  den  ivrigste  Tilhænger.  Intet  Under,  Kristierns  Iderigdom  kunde  gribe 
enhver,  og  hans  Samtale,  hvor  Alvor  og  Skæmt  vekslede,  og  Kongen 
taalte  de  frimodigste  Udtalelser,  kunde  ikke  undgaa  at  fængsle  Deltage- 
ren. Men  man  maatte  vel  vogte  sig  for  at  blive  blændet,  thi  ofte  endte 
Spøgen  med  barske  Ord  og  voldsomme  Handlinger.  Tit  var  det  endnu 
værre,  hvis  man  fæstede  Lid  til  Kongens  venlige  Tale.  Thi  han  kunde 
meget  godt  tæmme  sin  sydende  Lidenskab  og  forstille  sig,  indtil  han 
mente,  at  det  belejlige  Øjeblik  var  kommet  til  at  bryde  løs.  I  det  Hele  be- 
troede han  sig  nødigt  til  nogen.  „Vidste  jeg,  at  min  Hue  var  min  Med- 
vider, vilde  jeg  straks  kaste  den  paa  Ilden,"  sagde  han  en  Gang.  Herved 
blev  denne  betydelige  Personlighed  saa  farlig,  thi  paa  Bunden  af  hans 
Aand,  ligesom  i  hans  Faders,  lurede  Spiren  til  Sindssyge  i  Skikkelse  af  en 
sygelig  Mistænksomhed.  I  lange  Tider  kunde  han  da  dysse  den,  som 
han  —  maaske  med  Urette  —  mistroede,  i  Søvn  ved  naadig  Tale  og 
Opmærksomhed,  men  saa  meget  værre  blev  den  Opvaagnen,  der  tilsidst 
fulgte.  I  saa  Tilfælde  gav  Kong  Kristiern  nemlig  sin  Lidenskab  frie  Tøj- 
ler: „De  milde  Lægemidler  duer  ikke,"  sagde  han,  „skal  de  virke,  maa 
de  ryste  hele  Legemet."  Kristiern  II  var  saaledes  sin  egen  værste  Fjende, 
en  Karakter,  der  var  sammensat  paa  denne  Maade,  maatte  ende  med  at 
ødelægge  sig  selv. 

Snart  indtraf  der  en  Lejlighed,  hvor  Kongens  undertrykte  Uvilje  over 
for  Adelen  kom  for  en  Dag. 

Grunden  var  Dyvekes  uventede  Død.  Hun  døde  pludseligt  i  Juni 
1517,  og  straks  opstod  der  Rygter  om,  at  hun  var  bleven  forgivet.  Mis- 
tanken vendte  sig  mod  Torben  Okse,  Lensmand  paa  Københavns  Slot, 
da  han  havde  sendt  Dyveke  nogle  Kirsebær,  som  hun  havde  spist  kort 
før  sin  Død.  Rygtet  gik  ogsaa,  at  Torben  Okse  skulde  have  efterstræbt 

Dyveke  og  spøgt  altfor  frit  med  hende  i  Kongens  Sovekammer.  Sligt 
skulde  allerede  være  kommet  Kongen  for  Øre  gennem  Torbens  Skriver, 
Hans  Faaborg,  men  han  var  bleven  hængt  for  Underslæb,  og  da  Kongen 
gav  sit  Samtykke  til  Henrettelsen,  havde  han  aabenbart  ingen  Tro  til  Hans 
Faaborgs  Angivelse.  Heller  ikke  i  den  første  Tid  efter  Dyvekes  Død  synes 
han  at  have  næret  Mistanke  til  Torben  Okse,  der  iøvrigt  var  bekendt  som 
en  raa  og  hensynsløs  Natur.  Men  nogen  Tid  efter  spurgte  Kongen  ved 
en  Hoffest  ligesom  for  Spøg  sin  Lensmand,  om  han  havde  tragtet  efter 
Dyvekes  Kærlighed,  og  Torben  var  uforsigtig  nok  til  at  svare:  „Ønsket 
det,  har  jeg  vel,  men  aldrig  opnaaet  det!"  Da  forstummede  Kongen  plud- 
selig, han  blev  rød  i  Hovedet  og  man  kunde  vente  det  værste.  Kort  efter 
hørte  man,  at  Torben  var  bleven  kastet  i  Fængsel,  og  at  Kongen  havde 
anklaget  ham  for  Rigsraadet,  som  det  syntes,  baade  for  Giftblanderi  og 
for  at  have  villet  besmitte  Kongens  Seng.  Rigsraadet,  der  efter  de  to 
sidste  Haandfæstninger  skulde  paadømme  enhver  Klage  af  Kongen  over 
en  Adelsmand,  frifandt  Torben  for  Forgifteisen.  Hvad  det  andet  Punkt 
angik,  erklærede  det,  at  Loven  ikke  havde  fastsat  Straf  for  Tanker,  og 
afviste  Sagen.  Da  blev  Kongen  forbitret  og  udbrød:  „Havde  jeg  havt 
saa  mange  Venner  og  Frænder  i  Raadet,  som  Torben,  da  var  Dommen 
nok  faldet  anderledes.  Men  har  han  end  en  Hals  saa  tyk  som  en  Tyre- 
hals, skal  han  dog  miste  den".  Kongen  optog  da  Sagen  paa  ny  og  ned- 
satte en  Ret  af  12  Bønder  fra  Solbjerg,  en  Landsby  der  laa  paa  det  nu- 
værende Frederiksbergs  Plads.  De  skulde  dømme  efter  Gaardsretten, 
som  gjaldt  paa  Kongens  Slotte  og  altsaa  ogsaa  for  Lensmanden  paa  Kø- 
benhavns Slot.  Bønderne  maa  have  fundet  Kongens  Beviser  fyldest- 
gørende, thi  de  erklærede:  „Vi  dømmer  ikke  Torben,  men  hans  Gernin- 
ger dømmer  ham".  Dette  var  en  Retsformel,  som  brugtes,  naar  den  an- 
klagede var  grebet  paa  fersk  Gerning  og  utvivlsomt  skyldig.  Skønt  Ade- 
len og  Rigsraadet,  den  pavelige  Legat  Arcimbold,  og  Dronningen  selv 
med  sine  Fruer  og  Jomfruer  paa  Knæ  bad  ydmygt  om  Naade  for  Torben, 
lod  Kongen  ham  dog  offentlig  henrette  paa  St.  Gertruds  Kirkegaard 
d.  29.  Nov.  1517.  Liget  blev  begravet  paa  Helligaands  Kirkegaard.  Den 
voldsomme  Handling  gav  Anledning  til  megen  Tale,  og  mange  mente,  at 
naar  Torben  Okse  var  død  skyldig,  maatte  Hans  Faaborg  være  bleven 
henrettet  uskyldig.  Man  troede  derfor  at  se  Lys  brænde  over  Hans  Faa- 
borgs Lig,  der  endnu  hang  i  Galgen,  og  da  baade  Vægterne  og  derpaa 
Kongen  selv  saa  det,  blev  Liget  hæderligt  jordet  hos  Graamunkene.  Det 
var  næppe  ubelejligt,  at  der  blev  tillagt  Torben  Okse  i  hans  Grav  endnu 
en  Forbrydelse. 

Men  ved  denne  Voldsgerning  var  det  kommet  til  et  farligt  Brud 
mellem  Konge  og  Raad.  Kampen  blev  uforsonlig,  thi  Adelen  følte  sig 

haardt  krænket  med  Hen- 
syn til  sine  vigtigste  Ret 
tigheder.  Kongen  maat- 
te  vide,  at  den  vilde  hæv- 
ne sig  ved  en  gunstig  Lej- 
lighed, og  han  følte,  at  han 
ikke  kunde  blive  staaen- 
de  derved.  Mange  Planer 
krydsede  sig  i  hans  uro- 
lige Sind,  og  han  søgte 
stedse  mere  sine  Raad- 
givere  i  de  lavere  Stæn- 
der. Sigbrits  Indflydelse 
steg  efter  hendes  Datters 
Død  endnu  mere.  Ofte 
saa  Københavns  Borgere 
Rigets  Raad  i  den  stren- 
geste Frost  staa  uden  for 
hendes  Port  paa  Amager- 
torv og  vente  paa,  at  Kon- 
gen skulde  komme  ud  fra 
hende.  Ogsaa  hendes  Bro- 
der Herman  Willums  og 
Mester  Didrik  Slagheck 
kom  i  stor  Anseelse  hos 
Kongen.  Den  sidste  var 
en  født  Westfaler  og  Dok- 
tor i  den  kanoniske  Ret; 
han  var  kyndig  i  Læge- 
kunsten, men  i  øvrigt  en 

rænkefuld  og  ryggesløs  Mand,  der  kom  herind  i  den  pavelige  Legats 
Følge,  blev  Saarlæge  hos  Kongen  og  forstod  at  gøre  sig  gældende.  Han 
kom  til  at  spille  en  vigtig  Rolle,  til  ubodelig  Skade  for  Kongen  og  Riget. 
Ved  Siden  af  ham  var  der  dog  ogsaa  dygtige  Mænd  af  den  danske  Bor- 
gerstand, som  Borgmesteren  i  Malmø,  Hans  Mikkelsen,  der  siden  fik 
Betydning  ved  den  nye  Læres  Fremkomst.  Det  var  et  helt  Parti,  som 
saaledes  dannede  sig  omkring  Kongen  mod  Adelen  og  Gejstligheden. 

For  en  Tid  vendtes  imidlertid  den  almindelige  Opmærksomhed  paa 
Kongens  Foretagender  mod  Sverige.  Over  for  dette  Rige  var  Kongen 
og  Rigsraadet  enige,  da  de  begge  ivrigt  ønskede  at  forny  Forbindelsen 
og  derigennem  Herredømmet  over  Sverige.  Men  dette  var  ogsaa  det  ene- 
ste Punkt,  hvori  de  kunde  mødes. 


Fig.  41.  Sigbrits  Ligsten.  (Før  paa  Timgaard, 
nu  i  Nationalmuseet.) 

Fig.  42.  Sten  Sture  og  Kristina  Gyllenstjerna. 
(Fra  Altertavlen  i  Vesterås  Domkirke), 


Togene  til  Sverige  og  Landets  Erobring. 

Sveriges  daværende  Rigsforstander  var  Sten  Sture  den  Yngre,  den 
ædleste  og  ridderligste  af  Sturerne.  Han  var  Almuens  Yndling,  men  ikke 
Stormændenes.  I  Kamp  var  han  kæk  og  tapper,  i  Fred  mild  og  vennesæl. 

En  uforsonlig  Fjende  havde  han  i  den  nye  Ærkebiskop  i  Upsala, 
Gustaf  Trolle,  en  haard  og  stivsindet  Mand,  der  hørte  til  en  Slægt,  som 
ved  sine  Ejendomme  var  knyttet  til  Danmark  og  i  flere  Led  havde  staaet 
i  fjendtligt  Forhold  til  Stureslægten.  Da  han  kom  hjem  fra  Rom  efter  at 
have  modtaget  Pavens  Stadfæstelse  paa  sit  Embede,  undgik  han  den 
højtidelige  Modtagelse,  som  Rigsforstanderen  havde  beredt  ham  i  Stock- 
holm, og  vægrede  sig  haardnakket  ved  at  sværge  ham  Troskab.  Han  ved- 
blev at  drive  Underhandlinger  med  de  misfornøjede  og  med  Kong  Kri- 
stiern,  og  kastede  sig  tilsidst  ind  i  sit  faste  Slot  Stake,  der  laa  paa  en  lille 
Holm  i  Mælaren  og  under  de  foregaaende  Ærkebiskopper  var  blevet 
stærkt  befæstet.  Sten  Sture  gjorde  nu  Forberedelser  til  at  tvinge  ham  med 
Magt,  thi  Gustaf  Trolle  lod  sig  ikke  en  Gang  bevæge  ved  Pavens  Fore- 
stillinger om,  „at  han  ikke  skulde  sætte  sig  voldsomt  op  mod  det  verdslige 
Regimente,  men  passe  sit  Embede  med  Spaghed". 

For  at  kunne  belejre  Stake  med  Kraft,  sendte  Rigsforstanderen  et 
Skib  til  Liibeck  for  at  hente  Salt  og  Klæder,  Harnisker  og  andre  Krigs- 

fornødenheder.  Hans  Stedmoder  Fru  Mette  Iversdaiter,  der  nu  var  For- 
standerske for  St.  Agnes  Kloster  i  Roskilde,  laa  i  Strid  med  ham  om  sin 
Arv,  som  Sten  Sture  havde  inddraget.  Hun  havde  faaet  Kongens  Tilla- 
delse til  at  søge  Erstatning  ved  at  opbringe  Rigsforstanderens  Gods,  naar 
det  kunde  ske  uden  for  de  danske  Farvande.  Under  dette  Paaskud  over- 
rumplede en  af  Kongens  Skibskaptejner  i  Fru  Mettes  Navn  Sten  Stures 
Skib,  da  det  laa  med  sin  Ladning  i  Traves  Munding.  Fra  svensk  Side  be- 
tragtede man  denne  Voldsgerning  som  et  Brud  paa  den  bestaaende  Stil- 
stand, og  man  afbrød  alle  Forhandlinger  om  den  danske  Konges  Indsæt- 
telse i  Sverige.  Krigen  med  Danmark  tog  hermed  sin  Begyndelse,  efter 
at  Sten  Sture  1517  havde  erklæret,  at  han  aldrig  vilde  antage  Kong  Kri- 
stiern,  fordi  han  ikke  vilde  holde  sine  Ord  og  Løfter. 

Gustaf  Trolle  forsvarede  sig  imidlertid  paa  sit  Slot  og  stolede  paa 
Undsætning  fra  Danmark.  Endelig  viste  der  sig  ogsaa  en  dansk  Flaade 
i  Skærgaarden,  den  var  besat  med  3 — 4000  Mand  Landgangstropper  un- 
der Anførsel  af  den  djærve  Søhelt  Søren  Norby  og  Ærkebispens  Far- 
broder Joakim  Trolle  til  Lillø.  Ærkebiskop  Birger  af  Lund  udsendte  sam- 
tidigt en  Bandlysning  over  Sten  Sture  og  Sveriges  Riges  Raad,  „fordi  de 
havde  anvendt  Vold  mod  Ærkebiskop  Gustaf  Trolle  og  ikke  vilde  mod- 
tage deres  retmæssige  Herre  og  Konge,  Kristiern  af  Danmark".  Men 
Svenskerne  bekymrede  sig  kun  lidet  om  Bandsættelsen.  Da  Gustaf  Trol- 
le fra  sin  Borg  saa  Røgen  af  Landsbyerne,  som  de  danske  Tropper  havde 
stukket  i  Brand,  udbrød  han  hævnlysten:  „Nu  skal  jeg  gøre  Velsignelse 
over  dette  Riges  Almue  med  mit  skarpe  Sværd,  som  jeg  længe  har  holdt 
beredt  dertil!" 

Hans  Glæde  varede  imidlertid  ikke  længe.  Med  en  Del  af  Belej- 
ringshæren  fra  Stake  angreb  Sten  Sture  Danskerne,  der  var  landede  ved 
Vedla  (nu  Ladugårdslandet)  nær  ved  Stockholm,  og  drev  dem  tilbage  til 
deres  Skibe.  Under  Hærgninger  paa  Kysterne  vendte  de  hjem  til  Dan- 
mark. 

Da  Gustaf  Trolle  fik  Underretning  om  det  uheldige  Udfald,  sank 
hans  Mod.  Han  saa,  at  han  ikke  kunde  staa  sig  i  Kampen,  og  han  tilbød 
at  overgive  Slottet,  naar  han  maatte  forblive  i  Besiddelse  af  sit  Stift.  Men 
Rigsforstanderen  svarede,  „at  der  var  flydt  for  meget  Blod  for  hans 
Skyld;  Hans  Naade  var  at  anse  for  en  Manddraber,  det  var  ham  ikke 
længere  tjenligt  at  være  Biskop".  Den  23.  Nov.  1517  aabnedes  en 
Rigsdag  i  Stockholm,  hvor  Ærkebispen  traadte  frem  under  givet  Lejde 
for  at  forsvare  sig  mod  de  Beskyldninger,  man  rettede  mod  ham.  Stolt 
ytrede  han,  at  han  her  ikke  stod  for  sin  rette  Dommer.  Det  var  den  hel- 
lige Fader  i  Rom,  der  havde  betroet  ham  baade  det  aandelige  og  det 
verdslige  Sværd,  hvormed  han  havde  søgt  at  bevare  den  Troskab,  der 

var  svoret  det  danske  Kongehus.  Den  var  snarere  en  Forræder,  der 
havde  forledet  dem  til  at  bryde  deres  Troskabsed.  De  var  alle  Slaver 
under  en  fremfusende  Yngling,  der  opofrede  dem  for  sin  egen  Ærgerrig- 
hed. Over  denne  Tale  blev  Stænderne  i  høj  Grad  forbitrede,  og  der  blev 
et  stort  Bulder  i  Salen.  De  erklærede  straks  Gustaf  Trolle  for  en  Høj- 
forræder, der  førte  Avindskjold  mod  sin  Herre  og  sit  Fædreland.  Han 
skulde  afsættes  fra  sit  Embede,  og  Ståke  Slot,  der  altid  havde  været  mis- 
brugt til  Rigets  Fordærv,  skulde  nedbrydes.  Alle  vilde  de  være  enige  i 


Fig.  43—44.  Glasmalerier  fra  en  skaansk  Kirke  med  Skibsbilleder,  mærkede  1513. 


at  afværge  den  Skade,  der  for  denne  Sags  Skyld  kunde  ramme  dem  og 
Riget  ved  Bandlysning,  og  som  Tegn  paa  deres  fælles  Beslutning  hængte 
de  alle  deres  Segl  under  det  Brev,  hvori  Beslutningen  udtaltes.  Men  da 
den  forsigtige  Biskop  Hans  Brask  af  Linkoping  skulde  hænge  sit  store 
Vokssegl  under  Dokumentet,  lagde  han  ubemærket  en  lille  Seddel  paa 
Bunden  af  Seglkapslen,  hvorpaa  der  stod:  „Dette  gør  jeg  nødtvungen". 

Ved  sin  Tilbagekomst  til  Stake  søgte  Ærkebispen  at  opmuntre  sine 
Folk  til  fortsat  Modstand,  men  de  frygtede  nu  for  Folkets  Forbitrelse  og 
tvang  ham  til  at  overgive  sig.  Han  maatte  frasige  sig  sit  Embede  og  blev 
sat  i  Vesterås  Kloster.  Senere  fik  han  Lov  til  at  drage  til  sin  Faders 
Gaard  Ekholm  i  Upland. 

Men  Stake  blev  nedrevet  i  Bund  og  Grund  af  den  forbitrede  Almue, 
og  længe  efter  saa  man  dets  Levninger  paa  Mælarens  Bred.  Nu  er  de 


Fig.  45.   Altertavle   fra  Mariekirken    i  Helsingør  med   Kong    Kristiern    II's   og    Dronning 
Elisabets  Portrætter.   Den   nøgne  Kvinde  i    Forgrunden  til  Højre  skal  efter  Sagnet  være 

Dyveke.  (Nu  i  Nationalmuseet.) 


Fabricius:   Danmarlcshistorie. 

tilgroede  og  bevoksede  med  Løvtræer,  og  man  vil  næppe  kunne  finde 
Spor  af  den  faste  Borg,  der  en  Gang  trodsede  hele  Sveriges  Magt. 

Over  dette  Uheld  opgav  Kong  Kristiern  dog  ingenlunde  sine  Pla- 
ner mod  Sverige.  Ved  Pinsetid  1518  viste  han  sig  med  en  Flaade  i  Stock- 
holms Skærgaard.  Forgæves  angreb  han  den  stærkt  befæstede  Stad. 
Sten  Sture  rykkede  frem  med  sin  Bondehær  til  Undsætning,  og  da  Kon- 
gen gik  ham  i  Møde,  kom  det  sidst  i  Juli  til  et  Slag  ved  Brånnkyrka,  tæt 
syd  for  Byen.  Gustaf  Erikson  Vasa  førte  her  Rigsbanneret,  og  Rigsfor- 
standeren var  selv  alle  Veg- 
ne i  Spidsen.  Tilsidst  maat- 
te  Kongen  vige,  en  Del  af 
Danskerne  blev  drevne  ud 
i  et  Morads  og  fangede,  og 
Resten  trak  sig  tilbage  til 
Lejren.  Men  Sten  Sture 
saa  sig  paa  sin  Side  hel- 
ler ikke  i  Stand  til  at  hin- 
dre Kristiern  i  at  fortsæt- 
te Belejringen.  Da  Kongen 
dog  tilsidst  saa,  at  intet 
lod  sig  udrette,  besluttede 
han  endelig  at  vende  til- 
bage til  Danmark.  Men 
stadig  Modvind  holdt  ham 
tilbage  i  Skærgaarden  og 
hans  Levnedsmidler  be- 
gyndte at  slippe  op.  De 
Plyndringstog,  han  lod  fore- 
tage op  i  Landet,  kunde  ikke  skaffe  det  nødvendige  til  Hæren.  Han 
maatte  da  gaa  ind  paa  en  toaarig  Vaabenstilstand  mod  at  faa  den  fornødne 
Proviant.  Derefter  opfordrede  Kongen  Sten  Sture  til  en  Sammenkomst 
om  Bord  i  sit  Skib  for  at  aftale  de  nærmere  Enkeltheder.  Hr.  Sten  var 
ogsaa  villig  dertil,  men  Stockholms  Borgmestre  og  Raad  erklærede,  at 
de  i  det  Tilfælde  straks  vilde  vælge  en  ny  Rigsforstander,  thi  de  var 
overbeviste  om,  at  de  aldrig  vilde  faa  ham  tilbage  af  Kong  Kristierns 
Hænder.  Dette  var  en  grov  Krænkelse  mod  Kongen,  og  han  havde  været 
i  sin  gode  Ret,  om  han  straks  havde  genoptaget  Kampen.  Men  i  Stedet 
greb  han  til  Svig  og  tilbød  selv  at  ville  komme  i  Land,  hvis  der  blev  stil- 
let seks  Gidsler  fra  svensk  Side.  Dog,  i  Stedet  for  at  møde  Rigsforstande- 
ren, der  forgæves  ventede  paa  ham  i  to  Dage,  lod  Kongen  de  svenske 
Gidsler  overfalde,  just  som  de  var  i  Begreb  med  at  sejle  ud  til  ham,  og 


Fig.  46.  Stakes  Ruiner  i  det  17.  Aarh. 


51 

bringe  om  Bord  paa  Flaaden  som  Fanger.  Han  nyttede  saa  den  gunstige 
Vind,  lettede  straks  Anker  og  sejlede  hjem  til  Danmark. 

Blandt  de  Gidsler,  der  ved  denne  Troløshed  kom  i  hans  Vold,  var 
den  gamle,  Danmark  hidtil  saa  fjendske  Hemming  Gad,  og  den  unge, 
senere  saa  navnkundige  Gustaf  Vasa.  Men  Svenskerne  blev  med  Rette 
grebne  af  en  grænseløs  Forbitrelse;  „om  Kongen  end  sendte  dem  sin 
egen  Søn  til  Gidsel,"  sagde  de,  „saa  vilde  de  dog  aldrig  mere  tro  ham". 
Og  saaledes  syntes  Kristiern  nu  fjernere  fra  sit  Maal  end  nogen.  Sinde. 

Kort  før  han  var  draget  af  Sted  paa  Toget  til  Sverige,  var  en  pavelig 
Legat,  Doktor  Johannes  Angelas  Årcimboldus  ankommet  til  Danmark 
for  at  sælge  Aflad.  Da  han  rejste  videre  til  Sverige,  havde  Kristiern  søgt 
at  vinde  ham  for  sig,  for  at  han  skulde  virke  for  hans  Planer.  Men  da 
han  kom  til  Sverige,  udrettede  han  intet  for  Kongen,  og  stillede  sig 
endogsaa  i  det  venligste  Forhold  til  Sten  Sture,  da  denne  gav  sit  Minde 
til  Afladssalget  i  Sverige.  Hvad  enten  det  nu  var  med  Rette  eller  Urette, 
troede  Kongen,  at  Legaten  havde  taget  Sten  Sture  i  Forsvar  hos  Paven 
og  røbet  hans  hemmelige  Planer  for  Rigsforstanderen.  Intet  Under,  at 
Kristierns  Vrede  blev  stor.  Kongen  lod  Afladskræmmerens  Broder  Anto- 
nellas fængsle,  da  han  skulde  føre  de  rige  Ladninger  af  Kobber,  Jern,  Ost 
og  Smør,  som  var  udpinte  af  det  fattige  Sverige,  til  Tyskland,  og  bemæg- 
tigede sig  alle  hans  Varer.  Arcimbold  selv  stræbte  han  at  faa  i  sin  Magt, 
men  denne  anede  Uraad  og  reddede  sig  ved  en  hurtig  Flugt  til  Liibeck. 
Hans  Skatte  fik  Kongen  imidlertid  god  Brug  for  til  sine  følgende  Ud- 
rustninger mod  Sverige. 

I  Aaret  1519  gjorde  han  nemlig  overordentligt  store  Forberedelser 
til  endelig  at  undertvinge  det  modvillige  Rige.  Store  Skatter  blev  udrede- 
de, saaledes  maatte  de  jydske  Bønder  betale  2  Gylden  (=  12  Tdr.  Rugs 
Værdi)  pr.  Mand.  De  højere  Stænder  og  Købstæderne  maatte,  da  de 
var  skattefri,  yde  ham  „frivillige  Gaver",  men  de  bar  med  Urette  dette 
Navn,  thi  ingen  vovede  at  sige  Nej  til  dem.  Af  den  rige  Medgift  paa 
250,000  Guldgylden,  der  var  lovet  med  Dronningen,  blev  en  Del  op- 
krævet ved  et  Gesandtskab.  100,000  Gylden  blev  virkelig  betalte,  da 
Kongen  begyndte  at  lægge  Beslag  paa  de  nederlandske  Skibe,  men  ved 
denne  Udbetaling  blev  det  ogsaa. 

Til  de  Skarer,  som  Kongen  samlede  af  Landet  selv,  kom  hvervede 
Tyskere  og  2000  Mand  Skotter.  De  fremmede  Tropper,  der  laa  sammen 
i  København,  kunde  imidlertid  ikke  forliges,  og  det  kom  til  blodige 
Optrin.  Da  en  Skotte  en  Dag  havde  saaret  en  Tysker,  flokkede 
dennes  Landsmænd  sig  sammen  og  dræbte  alle  de  Skotter,  de  mødte. 
Forgæves  red  den  kongelige  Herold  gennem  Gaderne  og  befalede  dem 
under  Livsstraf  at  begive  sig  hjem  til  deres  Kvarter.  Da  red  Kongen 

selv  ud  i  Tummelen.  En  Skotte  søgte  Tilflugt  under  Kongens  Hest  og 
blev  gennemboret  af  en  Fjende,  der  ikke  agtede  paa  Kongens  Befaling 
om  at  skaane  ham.  Men  næste  Morgen  saa  man  den  ulydige  Tyskers  Lig 
ligge  paa  Torvet,  med  Hovedet  skilt  fra  Kroppen.  Dette  afskrækkende 
Eksempel  virkede,  og  Kongen  skyndte  sig  desuden  med  at  føre  disse 
urolige  Elementer  over  paa  den  anden  Side  af  Sundet  og  at  sprede  dem 
til  forskellige  Steder. 

Ogsaa  Kong  Frants  1.  af  Frankrig,  der  ønskede  at  vinde  Kristierns 
Venskab  til  sin  forestaaende  Krig  med  Kejser  Karl  5.,  sendte  2000  Mand 

med  6  Malmkartover  under  Anfø- 
relse af  Jacques  de  la  Valle  og  Ga- 
ston de  Brezé,  Arvemarskalk  til  Nor- 
mandiet.  Det  var  Folk,  om  hvilke 
han  skrev,  „at  han  selv  vilde  have 
Ære,  og  hans  Broder,  Kongen  af 
Danmark,  Gavn  af  dem,  thi  de  fryg- 
tede end  ikke  for  Djævelen  selv". 
Desuden  lovede  han  at  betale  deres 
Sold  i  tre  Maaneder,  efter  at  de 
var  indskibede  fra  Dieppe.  Til  Kon- 
gens Forundring  forlangte  imidler- 
tid Gaston  de  Brezé  Sold  straks  ved 
sin  Ankomst,  og  han  maatte  hjælpe 
ham  til  et  Laan  paa  800  rhinske  Gyl- 
den hos  handlende  i  København  og  Malmø.  Men  pludselig  hørte  man,  at 
Franskmændene  vilde  bort  uden  at  betale  deres  Gæld.  Mange  af  dem  toge 
endogsaa  Skibe  paa  Helsingørs  Red  og  drev  Kaperi  i  de  danske  Farvande. 
Da  stormede  Købmændene  sammen,  fik  Helsingørs  Søfolk  med  sig  og  om- 
ringede Gaston.  Det  var  med  Nød  og  næppe,  han  slap  derfra  med  Livet. 
Paa  ny  maatte  han  forskrive  sig  med  Ære  og  Gods  for  Gældens  Betaling. 
Enden  blev  dog,  at  Kongen  maatte  gaa  i  Borgen  for  ham. 

Alle  disse  Bryderier  gjorde  Kongen  tilbøjelig  til  at  begynde  Felt- 
toget saa  snart  som  muligt.  Da  Hæren  endelig  var  samlet,  brød  den  den 
5.  Jan.  1520  fra  Halland  ind  over  den  svenske  Grænse.  En  stærk  Frost 
var  netop  da  indtraadt,  den  havde  tillagt  Elvene  og  Søerne  og  lettede 
Hærens  Fremtrængen  i  det  uvejbare  Land.  Anføreren  var  Otte  Krum- 
pen til  Tmdsholm,  en  Mand  paa  o.  35  Aar  og  af  prøvet  Tapperhed  og 
Feltherredygtighed.  Overalt  hvor  man  kom  frem,  blev  der  lyst  Interdikt 
over  Sveriges  Land,  og  Pavens  Bandbulle  mod  Sten  Sture  og  hans  Til- 
hængere blev  opslaaet  paa  Kirkedørene.  De  var  Kirkens  Fjender,  der 


Fig.  47.  Tyske  Landsknægte. 

skulde  udryddes  med  Ild  og  Sværd,  da  de  havde  brugt  Vold  mod  Kir- 
kens Overhoved,  Ærkebiskop  Gustaf  Trolle. 

Men  Sveriges  Bønder  svigtede  ikke  den  Mand,  de  havde  kaaret  til 
deres  Fører.  I  Spidsen  for  en  betydelig  Styrke  drog  han  ned  i  Vester- 
gotland  og  lejrede  sig  paa  Søen  Åsunden  nær  ved  Byen  Bogesund,  der 
senere  efter  Karl  12. 's  Søster  Ulrika  Eleonora  har  faaet  Navn  af  Ulrike- 
hamn.  Rundt  omkring  lod  han  hugge  Vaager  paa  den  tilfrosne  Sø  og 
lod  anlægge  Braader  af  fældede  Træstammer,  for  at  Fjenden  ikke  skulde 
omgaa  ham  og  falde  ham  i  Ryggen.  Da  Danskerne  19.  Jan.  rykkede 
frem  over  Søen,  holdt  Sten  Sture  i  Braaderne  med  sine  Hofmænd  for 
at  iagttage  dem.  Otte  Krumpen  lod  straks  Kanoner  føre  frem  og  rette 
mod  Forskansningerne.  En  af  de  første  Kugler  slog  mod  en  Bjælke, 
sprang  til  Siden  og  knuste  Sten  Stures  Laar,  saa  at  han  styrtede  omkuld 
tillige  med  Hesten.  Nogle  Ryttere  ilede  til  og  førte  den  haardt  saarede 
Høvding  ud  af  Striden,  men  ved  hans  Fald  veg  Modet  og  Haabet  om 
Sejr  fra  Bønderne.  Da  de  saa  den  øvrige  svenske  Hær  vige  fra  Valplad- 
sen, opløste  de  sig  i  vild  Flugt.  Med  Stolthed  hedder  det  i  en  dansk  Vise 
om  Toget: 

De  Svenske  de  flyede,  hvor  de  kunde, 
for  Kongen  af  Dannemarks  Vold; 
havde  vi  Tiveden  paa  vor  Ryg, 
han  var  os  fuldgod  en  Skjold! 

Tiveden  er  den  skovbegroede  Bjergaas,  der  strækker  sig  tværs  over 
Landet  mellem  de  store  Søer  Venern  og  Vettern  og  adskiller  Gotarige 
fra  det  egentlige  Sverige.  Først  her  fandt  den  danske  Hær  paany  Mod- 
stand. Bønderne  stod  bag  en  stærk  Braade,  der  spærrede  Hulvejen. 
Kyndelmisse  Aften,  d.  1ste  Februar  kom  det  her  til  en  ny  blodig  Kamp. 
Otte  Krumpen  lod  forgæves  Franskmændene  storme,  mange  af  dem 
faldt,  og  selve  Anføreren  den  tapre  Jacques  de  la  Valle  blev  taget  til 
Fange.  Men  tilsidst  lykkedes  det  dog  den  danske  Hær  at  trænge  igen- 
nem Forhugningerne.  Et  senere  lidet  troligt  Sagn  meddeler,  at  en  svensk 
Forrædder  viste  Fjenden  en  Vej  gennem  Skoven,  ad  hvilken  han  kunde 
omgaa  Passet  og  falde  Bønderne  i  Ryggen.  Vist  er  det,  at  efter  et  stort 
Tab  maatte  disse  flygte,  og  den  danske  Hær  udbredte  sig  over  Narike 
og  Vestmanland. 

Imidlertid  førte  man  Sten  Sture  paa  en  Slæde  imod  Nord  i  Retning 
af  Stockholm.  Hans  Saar  forværredes  bestandig,  Benet  svulmede  op, 
og  Døden  nærmede  sig.  Men  han  vedblev  til  det  sidste  Øjeblik  at  tænke 
paa  Sveriges  Frelse.  Til  Gustaf  Trolle  sendte  han  sin  Kansler,  Biskop 

Matthias  Lilje  af  Strångnås,  for  at  forlige  sig  med  ham  og  anbefale  ham 
Riget.  Derpaa  fortsatte  han  Rejsen  fra  Strångnås  til  Stockholm,  men  han 
naaede  aldrig  denne  Stad.  Den  3.  Febr.  udaandede  han  i  en  Alder  af 
kun  27  Aar  i  en  Slæde  paa  Målarens  Is.  Da  Familiebegravelsen  i  Ve- 
sterås var  i  de  Danskes  Vold,  lod  hans  sørgende  Enke  Kristina  Gyllen- 
stjerna  Liget  jorde  i  Graabrødrekirken  i  Stockholm,  hvor  nu  den  berømte 
Riddarholmskirke  ligger,  der  gemmer  Sveriges  rigeste  Minder. 

I  ham  havde  Sverige  tabt  den  eneste  Mand,  der  var  i  Stand  til  at 
frelse  det.  Hans  Søn  var  et  Barn  paa  seks  Aar,  og  der  fandtes  ingen 
anden,  som  man  kunde  blive  enige  om  at  tage  til  Høvding.  Under  denne 
Forvirring  samledes  Rigsraaderne  hos  Biskop  Matthias  paa  Tynnelsø  i 
Målaren.  Denne  retsindige  Mand  sendtes  til  Otte  Krumpen  og  udvirkede 
en  Vaabenhvile  paa  otte  Dage,  thi  man  fandt,  at  videre  Modstand  mod 
Overmagten  kun  vilde  medføre  unyttig  Blodsudgydelse. 

I  Upsala  samledes  2.  Marts  ti  Rigsraader,  blandt  hvilke  ogsaa  Gu- 
staf Trolle  var  til  Stede.  Uden  Vanskelighed  bøjede  Svenskerne  sig  for 
den  tvingende  Nødvendighed  og  lovede  Kong  Kristiem  Huldskab  og 
Troskab.  Derpaa  fremtraadte  Otte  Krumpen  og  lovede  med  Fuldmagt 
fra  Kongen  fuld  Tilgivelse  for  alt  det  skete  og  Bekræftelse  paa  alle 
Privilegier,  Len  og  Ejendomme. 

Men  dermed  var  Sagen  endnu  ikke  afgjort.  I  Stockholm  sad  Fru 
Kristina  Gyllenstjerna  med  sine  smaa  Børn  i  sin  Enkedragt.  Men 
modig  og  højhjertet  trængte  hun  sin  Sorg  tilbage  og  tænkte  alene  paa 
Rigets  Forsvar.  Hun  satte  Mod  i  Borgerne,  der  lovede  hende  at  ville 
forsvare  Byen  til  det  yderste.  Hun  forstærkede  Fæstningsværkerne  og 
forsynede  sig  med  Krigsforraad  og  Hjælpetropper  fra  Liibeck.  For- 
gæves skrev  Biskop  Hemming  Gad,  som  Kongen  havde  forstaaet  at 
vinde  under  hans  Fangenskab,  til  Stockholms  Borgerskab,  „at  Kongen 
var  i  al  sin  Ærinde  skellig  dydelig  og  gunstelig  mod  alle,  uden  al  Arge- 
list". Det  Svar,  som  de  svenske  Afsendinge  fik,  der  opfordrede  Staden 
til  Overgivelse,  var  nogle  Kugler  fra  Helgeandsholmen.  Den  danske 
Hær  var  ikke  stærk  nok  til  at  angribe  og  trak  sig  tilbage  til  Upsala.  Bøn- 
derne rejste  sig  alle  Vegne  for  at  ile  Stockholm  til  Hjælp. 

Langfredag  d.  6.  April  1520  nærmede  en  stor  Bondehær  sig  den  dan- 
ske Hovedhær,  der  laa  i  Upsala.  Otte  Krumpen  var  i  Kirke,  men  da 
han  erfarede  Fjendernes  Ankomst,  lod  han  ufortøvet  sine  Tropper  samle 
og  opstille,  8000  Mand  stærke,  paa  Sletten  ved  Fyrisaa.  Det  var  en 
stormfuld  Dag,  Vinden  drev  Tøsne  lige  i  Ansigtet  paa  Danskerne  og 
hindrede  dem  i  at  se  og  bruge  deres  Skydevaaben.  Rytteriet  kunde  ikke 
bruges,  thi  Sneen  satte  sig  fast  under  Hestenes  Hove,  saa  at  baade  Hest 
og  Karl  gled  og  styrtede,  naar  der  skulde  gøres  Angreb.  Bønderne  der- 

imod  havde  Vinden  paa  Ryggen  og  anrettede  med  deres  Pile  et  stort 
Mandefald  blandt  Danskerne.  Allerede  begyndte  disse  at  vige.  Da 
spredte  Bønderne  sig  for  at  plyndre,  thi  de  manglede  Anførere,  der 
kunde  holde  dem  i  Ave,  og  de  troede  sig  allerede  visse  paa  Sejren. 
Men  dette  gunstige  Øjeblik  benyttede  de  danske  Hærførere  til  atter  at 
samle  deres  Folk,  og  de  gik  selv  i  Spidsen  for  Fremrykningen.  Da  vendte 
Bladet  sig.  Bønderne  maatte  overalt  vige,  og  der  blev  et  stort  Mande- 
fald. En  Del  blev  jagne  ud  i  Fyrisaaen  og  druknede.  Andre  blev  inde- 
brændte i  et  Teglstensskur,  hvor  de  havde  søgt  deres  Tilflugt.  Sletterne 
omkring  Upsala  laa  fulde  af  mange  tusinde  Lig,  og  Gustaf  Trolle  for- 
bød, at  Svenskerne,  som  havde  kæmpet  for  en  bandlyst,  maatte  be- 
graves i  viet  Jord.  Endnu  mange  Aar  senere  huskede  Dalkarlene  „den 
Kristendom,  Ærkebiskoppen  paa  Langfredag  viste  mod  fattige  svenske 
Mænd;  den  var  en  Bøddels  og  ikke  en  Biskops  Embede".  Men  Dan- 
skerne havde  ogsaa  lidt  et  stort  Tab.  Otte  Krumpen  selv  var  bleven 
saaret  af  to  Pileskud.  Nær  var  Fanebæreren  Mogens  Gyldenstjeme, 
der  blødte  af  fire  Saar,  bleven  fanget.  To  svenske  Krigere  var  allerede 
i  Færd  med  at  føre  ham  bort,  da  kom  den  unge  Peder  Skram  til  og 
nedhuggede  den  ene  af  dem,  hvorpaa  den  anden  tog  Flugten. 

Bøndernes  Magt  var  ingenlunde  knækket,  men  den  danske  Hær 
kunde  dog  indeslutte  Stockholm  fra  begge  Sider,  medens  Kong  Kristiern 
i  Maj  ankom  med  en  Flaade  fra  Danmark  og  indespærrede  den  fra  Sø- 
siden. Forgæves  søgte  han  at  vinde  Bønderne  ved  at  tillade  dem  at  kom- 
me til  Lejren  og  tage  det  Salt,  de  behøvede.  Forgæves  drog  Biskop  Mat- 
thias om  i  Landet  og  søgte  at  vende  Stemningen  til  Kongens  Fordel. 
Stockholm  havde  Overflødighed  paa  Levnedsmidler,  og  Borgerskabet  var 
Fru  Kristina  meget  hengivent.  Saaledes  gik  den  ene  Maaned  af  Somme- 
ren efter  den  anden,  og  Kongen  kom  ikke  sit  Maal  nærmere.  Han  tabte 
Taalmodigheden,  rasede  og  forbandede  den  ulykkelige  Krig.  Da  fandt 
han  paa  det  Raad  at  sende  nogle  svenske  Herrer  ind  i  Staden,  der 
kunde  overtale  Borgerne  til  Underkastelse.  Hertil  valgte  han  blandt  an- 
dre Hemming  Gad,  men  det  tegnede  ikke  til,  at  deres  Sendelse  vilde  faa 
noget  godt  Udfald.  Dog  lyttede  en  Del  adelige  og  borgerlige  til  deres 
Tale  og  til  de  gunstige  Vilkaar,  Kongen  tilbød. 

Da  Fru  Kristina  mærkede  dette,  mistvivlede  hun  om  at  kunne 
holde  Stockholm  længere.  Hun  begyndte  Underhandlinger,  og  5.  Septbr. 
blev  Vilkaarene  for  Stadens  Overgivelse  bestemte.  De  vare  meget  gun- 
stige for  Svenskerne.  Kong  Kristiern  lovede  Tilgivelse  og  Forglemmelse 
af  alt  det  skete,  deriblandt  ogsaa,  hvad  der  var  forbrudt  mod  Ærkebiskop 
Gustaf  Trolle,  hvad  enten  det  gjaldt  gejstlig  eller  verdslig  Ret.  Kristina 
skulde  beholde  alle  sin  afdøde  Mands  Forleninger  og  Ejendomme,  og 

Kongen  lovede,  at  han  skulde  være  mod  hendes  hele  Slægt  „ikke  blot 
en  huld  Konge,  men  ogsaa  en  Fader". 

Den  7.  Septbr.  aabnede  Stockholm  sine  Porte,  og  Kongen  holdt  et 
højtideligt  Indtog,  omgivet  af  en  talrig,  glimrende  Skare.  Først  hørte 
han  Messen  i  Storkirken,  derpaa  drog  han  til  Slottet  for  at  besøge  Fru 
Kristina,  og  endelig  holdtes  der  et  festligt  Gæstebud  i  en  rig  tysk  Bor- 
gers Hus,  hvor  han  tog  ind  om  Natten.  Han  var  mild  og  venlig  mod 
alle.  Da  han  stod  ved  Kaminen  i  Borgerens  Stue  og  modtog  Lykonsk- 


Fig.  48.  Stockholms  Overgivelse  til  Kristiern  II. 
(Brudstykke  af  en  Tegning  fra  1524.) 


ninger  af  sine  Folk,  svarede  han:  „Nu  er  Liibecks  ene  Port  faldet; 
snart  skal  mine  Hunde  gø  foran  Gottorp."  Saaledes  tumlede  han  alle- 
rede med  nye  Planer  i  sit  Sind. 

Imidlertid  kom  der  Melding  om,  at  Hemming  Gad  havde  underlagt 
Kongen  Finland.  Hele  Sverige  var  nu  betvunget.  Kongen  gav  Hæren 
Hjemlov  og  drog  selv  ned  til  Danmark  for  i  Oktober  atter  at  vende  til- 
bage til  sin  Kroning. 

Det  havde  gjort  et  uhyggeligt  Indtryk  paa  Stockholms  Befolkning, 
at  Kongen  straks  efter  sit  Indtog  havde  ladet  rejse  to  Galger  paa  Stadens 
Torve.  De  blev  Varsler  om  sørgelige  Begivenheder.  En  blodig  Dag  op- 
randt, hvis  Rædsler  atter  forjog  al  Fred  fra  Norden  og  for  bestandig 
løste  Kalmarunionens  svage  Baand. 

Kristiern  II's  Kroning  og  det  stockholmske  Blodbad. 

Alle  Sveriges  Stormænd  blev  kaldte  til  Stockholm  for  at  være  til- 
stede ved  Kroningen.  Forinden  maatte  dog  først  det  svenske  Rigsraad, 
og  Dagen  derpaa,  d.  1ste  Novbr.,  Folkets  kaarne  Mænd  anerkende  Kri- 
stiern II  som  Sveriges  Arvekonge.  Ingen  vovede  at  kny,  Hyldingen  fandt 
Sted  paa  Brunkeberg,  og  Kongens  Hær  omgav  fuldt  rustet  Bjergets  Fod. 
Kroningen  foregik  4.  Novbr.  1520  i  Storkirken  og  forrettedes  af  Gustaf 
Trolle,  der  understøttedes  af  de  svenske  Bisper  Matthias  af  Strångnas 
og  Vincens  af  Skara,  men  Kronregalerne  bleve  alene  baarne  af  danske 
Adelsmænd.  Kongen  svor  Folket  sin  Kroningsed  efter  svensk  Sæd  og 
tog  Alterens  Sakramente  paa  at  ville  holde  den.  Derpaa  satte  han  sig  paa 
en  Stol  foran  Altret  og  slog  Otte  Krumpen,  Søren  Norby,  Mogens  Gyl- 
denstjerne, Nils  Lykke  og  flere  danske  Herrer  til  Riddere.  Det  var 
nemlig  en  gammel  Skik  at  uddele  Ridderslaget  ved  Kroningen.  Men 
ingen  Svensker  nød  denne  Ære,  og  ved  Slutningen  af  Højtideligheden 
traadte  en  Herold  frem  og  udraabte,  „at  da  Sverige  var  vundet  med 
Sværd,  kunde  det  denne  Gang  ikke  vederfares  nogen  Svensk  at  blive 
Ridder;  en  anden  Gang  skulde  Kongen  tænke  paa  dem,  naar  de  viste 
sig  tro  og  tapre".  De  svenske  Herrers  „Hustruer"  maatte  altsaa  for 
denne  Gang  finde  sig  i  ikke  at  blive  „Fruer".  Derpaa  rejste  Kongen  sig 
op  og  støttede  sig  med  den  ene  Arm  til  Højaltret.  Da  fremtraadte  Kejser 
Karls  Sendebud,  Doktor  Johan  Sucket,  hængte  en  Guldkæde  om  hans 
Hals  og  holdt  en  latinsk  Tale,  hvori  han  lykønskede  ham,  erklærede 
ham  for  Ridder  af  det  gyldne  Skind  og  lovede  ham  Hjælp  fra  Broder- 
skabet, naar  det  skulde  behøves. 

Tre  Dages  Festligheder  fulgte  med  Sang,  Dans  og  Ridderspil.  Ved 
Kroningsgildet  sad  Stockholms  Raad  og  de  svenske  Herrer  midt  iblandt 
de  Danske  og  Tyske.  Stockholms  Borgerskab  overrakte  Kongen  som 
Gave  et  forgyldt,  kunstfærdigt  udarbejdet  Drikkebæger,  der  vejede  345 
Lod  Sølv  og  indeholdt  60  ungerske  Gylden.  Kristiern  var  Venligheden  selv 
mod  de  svenske  Herrer,  kun  sjældent  viste  han  en  mørk  Mine  eller  lod 
et  spidst  Ord  falde.  Ingen  anede  Falskhed  og  en  blodig  Ende  paa  al 
denne  Lystighed,  selv  om  mange  vel  følte  sig  lettede,  da  Festens  tredje 
Dag  var  til  Ende. 

I  det  Indre  af  Slottet  holdt  Kongen  imidlertid  Raadslagning  med 
Gustav  Trolle,  Didrik  Slagheck  og  andre  fortrolige.  Hvad  her  drøftedes, 
fremgaar  af  de  følgende  Dages  Begivenheder.  Kongens  lidenskabelige 
Sind  blev  hidset  til  det  Yderste,  saa  at  han  ganske  saa  bort  fra  den  dyre 
Ed,  han  nylig  havde  svoret.  Med  Begærlighed  greb  han  den  gunstige 
Lejlighed,  der  frembød  sig,  da  de  svenske  Stormænd,  der  havde  voldet 

ham  selv,  hans  Fader  og  Farfader  saa  megen  Uret,  var  samlede  i  Stock- 
holm og  givne  i  hans  Vold.  Han  besluttede  at  knuse  den  trodsige  svenske 
Adel  med  eet  Slag,  og  et  Paaskud  fandt  han  i  Gustaf  Trolles  Afsættelse 
og  Pavens  Bandlysning.  Som  Ophavsmand  til  den  blodige  Gerning  er 
alle  enige  om  at  udpege  Didrik  Slagheck.  Man  tillægger  ham  den  under- 
fundige Tanke,  „at  den  Tilgivelse  og  Glemsel,  som  Kongen  havde  lovet, 
kun  gjaldt  for  hans  egen  Person ;  paa  Pavens  og  Kirkens  Vegne  havde 
han  ikke  givet  og  kunde  heller  ikke  give  noget  saadant  Løfte".  Med  denne 
usle  Udflugt  slog  Kongen  sig  til  Ro,  og  „det  stockholmske  Blodbad"  blev 
sat  i  Værk. 

Det  var  Onsdag  den  7de  November  1520.  Fru  Kristina  og  de  svenske 
Herrer  blev  kaldte  op  paa  Slottet  og  forsamlede  i  den  store  Sal,  hvorpaa 
Slottets  Porte  blev  lukkede  efter  dem.  Ingen  fik  Lov  at  komme  ud,  men 
der  aabnedes  endnu  for  adskillige  forsinkede,  der  vilde  ind.  Omtrent  Kl.  1 
traadte  Kong  Kristiern  ind  og  satte  sig  paa  sit  Dommersæde,  omgivet  af 
sine  fornemste  Mænd.  Da  steg  Ærkebispen  frem  og  begyndte  at  anklage 
Hr.  Sten  og  de  svenske  Herrer,  „fordi  de  havde  molesteret  og  bedrøvet 
Upsala  Domkirke" ;  han  forlangte  nu  Fyldest  for  al  den  Skade  og  Uret, 
der  var  vederfaret  ham.  „Ønsker  I,  Hr.  Ærkebiskop,"  sagde  Kongen, 
„at  have  Fremgang  i  denne  Sag  med  Minde  og  Forlig,  efter  som  gode 
Mænd  kan  riansage,  eller  vil  I  have  den  prøvet  efter  Loven?"  Gustaf 
Trolle  nægtede  imidlertid  at  tage  imod  Forlig,  da  de  anklagede  havde  gjort 
sig  skyldige  i  Kætteri.  Han  forlangte,  at  de  af  dem,  der  var  tilstede,  skul- 
de fængsles,  og  at  der  skulde  ske  ham  Fyldest  i  alle  Maader.  Han  pegede 
ogsaa  paa,  at  Sagen  allerede  havde  været  indstævnet  for  Paven  i  Rom. 
„Nej",  sagde  Kongen,  „denne  Sag  bør  ej  henskydes  til  Paven,  men  døm- 
mes her  hjemme  i  Riget".  Ærkebispen  erklærede  sig  tilfreds  hermed. 

Da  traadte  Fru  Kristina  Gyllenstjerna  frem  for  at  forsvare  sin  afdøde 
Mand.  Hun  paaviste,  at  hvad  der  var  foregaaet  mod  Gustaf  Trolle,  ikke 
alene  var  Hr.  Stens  og  hans  Venners  Værk,  men  en  Beslutning  af  hele 
Raadet  og  Rigsdagen,  og  til  yderligere  Bevis  fremlagte  hun  det  Perga- 
mentsbrev  fra  1517,  hvorpaa  Dommen  over  Gustaf  Trolle  var  skrevet. 
Begærlig  greb  Kristiern  efter  det  for  at  faa  alle  Underskrivernes  Navne 
at  vide,  og  at  de  havde  lovet  at  staa  Last  og  Brast  mod  selve  Paven. 
Gustaf  Trolle  havde  heller  ikke  anklaget  nogen  Biskop;  nu  blev  bl.  a. 
Biskop  Matthias'  og  Biskop  Hans  Brasks  Navne  fundne  paa  Brevet  1517. 
De  blev  kaldte  frem  den  ene  efter  den  anden.  Den  listige  Biskop  Hans 
Brask  af  Linkoping  blev  dog  frigivet,  da  han  aabnede  Voksseglet  under 
sit  Navn  og  viste  den  lille  Seddel,  han  havde  stukket  derind,  hvorpaa 
han  havde  skrevet,  at  han  kun  nødtvungen  deltog  heri. 

Skræk  greb  de  tilstedeværende,  og  enhver  søgte  at  tale  sin  Sag  saa 

godt  som  muligt.  „Mangehaande  blev  anført,  og  Tvedragt  opkom  ogsaa 
mellem  dem,  der  havde  meget  at  anbringe."  Kongen  rejste  sig  op  og  for- 
lod Salen,  men  hans  Raad  fortsatte  Undersøgelsen  til  langt  ud  paa  Afte- 
nen. Da  traadte  omtrent  Kl.  10  Søren  Norby  ind  med  væbnede  Mænd  og 
Fakler.  De  gik  omkring  i  Salen  og  greb  alle  dem,  der  var  bestemte  til 
Ofre.  Under  Angest  og  Bæven  tilbragte  de  fængslede  deres  sidste  Nat, 
dels  i  Taarnet,  dels  i  et  mørkt  Kammer  paa  Slottet. 

Næste  Morgen,  Torsdag  den  8de  November,  drog  Trompetere  ved 
Daggry  gennem  Staden  og  befalede  Borgerne  under  Livsstraf  ikke  at  for- 
lade deres  Huse,  før  det  atter  var  blevet  dem  tilladt.  Stadens  Porte  blev 
lukkede,  Hobe  af  Landsknægte  blev  opstillede  paa  de  vigtigste  Pladser, 
og  Kanoner  blev  kørte  op  paa  Stortorvet  for  at  bestryge  de  tilstødende 
Gader.  Det  var  en  mørk,  skummel  Dag,  og  Regnen  flød  i  Strømme.  Kl.  9 
samledes  i  den  store  Sal  14  gejstlige  Herrer,  Gustaf  Trolle,  Hans  Brask 
og  andre  svenske  gejstlige.  Jens  Anderson  Beldenak  (o:  Skaldenakke), 
Biskop  i  Odense,  var  den  eneste  Dansker  iblandt  dem.  Han  forelagde 
dem  det  Spørgsmaal,  om  ikke  de,  der  havde  sammensvoret  sig  mod  Pa- 
ven og  den  hellige  romerske  Stol,  var  at  anse  for  Kættere,  og  da  de  maatte 
besvare  det  med  „Ja",  var  Sagen  hermed  afgjort.  Straffen  forbeholdt  Kon- 
gen sig. 

Hele  Staden  var  nedsunket  i  ængstelig  Forventning.  Endelig  løstes 
Spændingen.  Kongen  lukkede  sig  inde  og  vilde  ingen  se.  Udførelsen  af 
Bloddommen  overlod  han  til  Didrik  Slagheck.  Kl.  12  aabnedes  Slotspor- 
tene, og  en  stor  Skare  af  Landsknægte  kom  ud,  der  stillede  sig  i  to  lange 
Rækker  lige  fra  Slottet  til  det  gamle  Raadhus,  hvor  nu  Børsen  ligger. 
Mellem  dem  blev  de  dødsdømte  førte  ud  paa  Stortorvet,  hvor  Lands- 
knægtene slog  en  Kreds  om  dem.  Da  fremtraadte  den  ny  Ridder,  Hr. 
Nils  Lykke,  paa  Raadhusets  Bursprog  eller  Altan  og  talte  til  de  forsam- 
lede. „De  gode  Mænd  skulde  ikke  imdres  over,  hvad  de  nu  fik  at  se  for 
deres  Øjne.  De  dømte  var  arge  Kættere  og  ulydige  mod  den  hellige  Fader 
i  Rom".  Men  Biskop  Vincens  af  Skara,  der  var  blandt  de  fangne,  raabte 
nede  fra  Torvet,  „at  det  var  altsammen  Løgn  og  Falskhed,  Kongen  var 
en  Forræder.  Han  forlangte  at  faa  en  Dom  for  sig  og  vide,  hvorfor  de 
skulde  dø.  Men  Gud  skulde  hævne  al  denne  Vold  og  Uret".  Flere  stem- 
mede i  med  ham,  men  blev  overdøvede  af  den  Larm,  Landsknægtene 
gjorde.  De  forlangte  at  aflægge  deres  Skriftemaal  og  modtage  det  hellige 
Sakramente,  men  ogsaa  dette  blev  dem  nægtet,  fordi  de  var  i  Kirkens 
Band.  Saaledes  søgte  man  i  alt  strengt  at  bevare  Skinnet  af,  at  man 
fulgte  en  kirkelig  Dom.  Henrettelsen  begyndte.  Biskop  Matthias  af 
Strångnås  blev  først  ført  frem.  Det  hjalp  ham  ikke,  at  han  mest  af  alle 
Svenske  havde  virket  for  Kristierns  Sag.  Derpaa  henrettedes  Biskop 

Vincens  af  Skara,  skønt  hans  Navn  hverken  stod  i  Gustaf  Trolles  An- 
klageskrift eller  i  Brevet  af  1517.  Men  han  fældedes  formodentlig,  fordi 
han  ikke  havde  overholdt  Pavens  Bandbulle.  Derefter  fulgte  Erik  Abra- 
hamson  Lejonhufvud,  om  hvem  det  samme  gjaldt,  og  derpaa  Joakim 
Bråde,  Gustaf  Vasas  Svoger,  Erik  Johanson,  Gustaf  Vasas  Fader,  og  ti 
andre  Raadsherrer  og  Adelsmænd.  Kongen  vilde,  efter  hvad  der  for- 
tælles, have  sparet  Erik  Johanson,  der  var  en  munter  og  folkeyndet 
Herre;  han  tilbød  ham  Benaadning,  men  Hr.  Erik  svarede:  „Jeg  vil  i 


Fig.  49.  Det  stockholmske  Blodbad.  (Fortsættelse  af  Fig.  48,  ligesom  50 — 52.) 

(Til  venstre:  Kroningsfesten  med  Turnering.    Til    højre:   Gustav  Trolle  raadslaar 

med  Kongen,  mens  de  anklagede  føres  bort.) 


Guds  Navn  dø  med  mine  Brødre,  de  ærlige  Mænd!"  Efter  dem  blev 
Stadens  tre  Borgmestre,  fjorten  Raadmænd  og  adskillige  af  de  mest 
ansete  Borgere  halshuggede.  Mange  blev  uventet  slæbte  ud  af  deres  Huse 
til  Skafottet.  Det  siges  endogsaa,  at  Tilskuere,  der  fældede  Taarer  eller 
ytrede  andre  Tegn  paa  Medlidenhed,  blev  revne  inden  for  Kredsen  og 
henrettede.  Hovederne  blev  satte  paa  Stager,  med  Undtagelse  af  Biskop 
Matthias',  der  blev  lagt  mellem  Ligets  Fødder.  Det  heftige  Regnskyl 
førte  Blodet  fra  Torvet  ned  gennem  Byens  Gader  og  underrettede  saa- 
ledes  Indbyggerne  om  den  blodige  Daad. 

Blodbadet  fortsattes  i  de  følgende  Dage.  Flere  adelige  Tjenere,  der 
kom  ridende  ind  i  Staden,  blev  revne  af  Hestene  og  med  Støvler  og  Spo- 
rer hængte  op  i  Galgerne. 

Endnu  paa  den  tredje  Dag  vedblev  man  at  myrde.  Imidlertid  laa 
Ligene,  henved  90  i  Tallet,  ubegravede  paa  Stortorvet.  De  var  inddelte 
i  tre  Hobe  efter  Stænderne.  Der  begyndte  at  udbrede  sig  en  hæslig 
Stank,  og  Ravne  og  Rovdyr  samlede  sig  om  dem.  For  at  faa  Sporene  af 
Blodbadet  ryddede  bort  inden  Søndag,  foreslog  Jens  Beldenak  Kongen 
at  brænde  Ligene,  thi  Kættere  burde  ikke  nyde  rigtig  Begravelse.  De 
blev  da  førte  ud  paa  Sødermalm  og  brændte  paa  et  stort  Baal,  der  hvor 
nu  Katarina  Kirke  ligger.  Iblandt  dem  var  ogsaa  Sten  Stures  Lig,  som 


Fig.  50.  Det  stockholmske  Blodbad. 
(Til  venstre:  Biskop  Vincent  halshugges.    Til   højre:  Ligene   føres  bort  og  Sten 

Stures  Grav  aabnes.) 


Kongen  havde  ladet  opgrave,  og  hans  spæde  Barns,  der  var  født  under 
Bandsættelsen. 

Fru  Kristina  blev  tillige  med  sin  Moder,  den  gamle  Fru  Sigrid  Baner, 
sin  Søster,  Cecilia  af  Eka,  Enke  efter  Erik  Johanson  Vasa,  og  dennes 
to  Døtre  slæbt  til  Danmark  og  kastet  i  Blaataarn.  Fru  Cecilia  og  hendes 
Datter  Emerentia  skal  være  døde  af  Pesten  og  bleven  begravede  paa 
Nikolai  Kirkegaard. 

Midt  under  Blodbadet  udsendte  Kongen  den  9de  Novbr.  Breve  over 
hele  Riget,  hvori  han  meddelte,  at  han  „efter  Dom  af  Biskopper,  Præ- 
later og  de  viseste  Mænd  i  Sverige  havde  ladet  Sten  Stures  fornemste 
Medhjælpere  lide  deres  Straf  som  aabenbare  Kættere,  der  var  bandlyste 
af  Kirken.  Herefter  vilde  han  styre  Riget  i  Fred  og  Ro  efter  dets  gamle 

Love  og  Sædvaner".  Men  der  var  endogsaa  mange  Danskere,  der  lyde- 
ligt ytrede  deres  Afsky  for  de  blodige  Misgerninger.  Søren  Norby  be- 
skyttede Svenskere,  som  tog  deres  Tilflugt  til  ham.  Ogsaa  Otte  Krumpen 
skal  tydeligt  have  lagt  sin  Misfornøjelse  for  Dagen. 

Kort  efter  fik  Kongen  Efterretning  fra  Danmark  om,  at  Dronning 
Elisabet  havde  født  ham  en  Datter.  Gorius  Holste,  en  tysk  Borger  i 
Stockholm,  i  hvis  Hus  Kongen  var  taget  ind  straks  efter  Byens  Over- 
givelse, var  blevet  udnævnt  til  Borgmester.  Sammen  med  Stadens  nye 


Fig.  51.  Det  stockholmske  Blodbad. 
(Til  venstre:  Ligene  brændes  paa  Sødermalm.  Til  højre:  Blodbadet  i  Nydala  Kloster.) 


Magistrat  lod  han  holde  en  Fest  paa  Raadhuset  i  Anledning  af  det  Glæ- 
desbudskab,  Kongen  havde  modtaget.  Ved  Festlighederne  om  Aftenen 
traadte  man  Dansen,  mens  de  myrdedes  Familier  sad  rundt  om  i  Byen 
hensunkne  i  deres  Sorg. 

Rundt  omkring  i  Landet  fortsattes  Blodsudgydelsen,  og  mange 
Svenskere  blev  forraadte  af  hverandre  indbyrdes.  I  Finland  blev  Hem- 
ming Gad,  skønt  han  var  Kongens  Statholder,  et  Offer  for  hans  Gru- 
somhed. Det  reddede  ham  ikke,  at  han  trofast  havde  tjent  den  danske 
Sag;  i  den  høje  Alder  af  80  Aar  maatte  han  bløde  under  Bøddeløksen. 
Saaledes  ofrede  Kristiern  hensynsløst  sine  trofaste  Tilhængere,  kun  for 
strengt  at  kunne  bevare  Skinnet  af  at  følge  en  kirkelig  Straffedom. 

Da  Kongen  i  December  forlod  Stockholm  og  drog  tilbage  til  Dan- 

mark,  indsatte  han  et  Regeringsraad  for  Sverige,  i  hvilket  Didrik  Slag- 
heck,  Jens  Beldenak,  Ærkebiskoppen  og  hans  Fader,  Erik  Trolle  til  Ek- 
holm,  fik  Sæde.  Hele  Kongens  Rejse  var  ledsaget  af  Blodsudgydelse, 
overalt  lod  han  rejse  Galger  og  foretage  blodige  Henrettelser.  Hans 
egen  Yndling  Klaus  Holst  blev  hængt,  fordi  han  var  for  ivrig  i  Tjene- 
sten, og  i  Jonkoping  blev  Lindorm  Ribbing  henrettet,  som  havde  søgt  at 
rejse  en  Opstand  mod  Kongen.  I  Nydala  Cistercienserkloster  i  Småland 
havde  Abbeden  gemt  Gods  og  Levnedsmidler  i  Skoven,  for  at  det  ikke 


Fig.  52.  Det  stockholmske  Blodbad. 
(Ribbingernes  Halshugning.) 


skulde  blive  taget  af  Kongens  talrige  Følge.  Da  Kongen  kom  dertil,  lod 
han  Abbeden  og  fem  Munke  gribe,  just  som  de  kom  fra  Messen,  og  lod 
dem  stoppe  ned  under  Isen.  Abbeden  reddede  sig  i  Land  ved  Svømning, 
men  blev  atter  drevet  ud  i  Vandet  og  druknede.  En  af  de  forfulgte  Munke 
flygtede  i  sin  Nød  ind  i  Skriverstuen  til  Kongens  Sekretær  Jesper  Broch- 
mand og  bønfaldt  ham  om  Hjælp.  Hurtig  kastede  Brochmand  en  Kappe 
over  hans  Skuldre,  gav  ham  en  Hat  paa  Hovedet  og  en  Pen  i  Haanden 
og  satte  ham  ind  blandt  de  øvrige  Skrivere.  Snart  efter  indfandt  Forføl- 
gerne sig  og  spurgte  efter  Flygtningen.  „Af  Munkene  har  jeg  ingen  set", 
svarede  Brochmand  spøgende,  „men  vil  I  have  Skriverkarle,  saa  tag  saa 
mange,  som  I  behager".  Leende  fjernede  de  sig,  og  Munken  var  reddet. 
At  det  stockholmske  Blodbad  hører  til  de  rædselsfulde  Gerninger, 

som  det  sekstende  Aarhundrede  uden  for  Norden  desværre  er  saa  rigt 
paa,  er  alle  enige  om.  Heller  ikke  kan  man  undre  sig  over,  at  der  over 
Sveriges  Land  straks  løb  allehaande  overdrevne  Rygter,  hvori  Kongens 
Grusomheder  maledes  med  de  sorteste  Farver.  Mange  af  disse  er  blevne 
troede  og  fandtes  desværre  endnu  til  vore  Dage  i  de  svenske  Historiebøger. 
Naar  saaledes  Antallet  af  Ofre  for  Kongens  Grusomhed  angives  til  600, 
er  det  sikkert  meget  overdrevent.  Som  Eksempel  paa  en  tydelig  For- 
vanskning af  Sandheden  kan  man  anføre  Beretningen  om,  at  foruden 
Hr.  Ribbing  ogsaa  hans  to  unge  Sønner  paa  8  og  5  Aar  var  blevne  hen- 
rettede i  Jonkoping.  Da  den  yngste  —  hedder  det  videre  —  saa  sin  ældre 
Broders  Blod  flyde,  sagde  han  barnligt  til  Bøddelen :  „Kære  Mand,  gør 
ikke  min  Skjorte  blodig,  som  min  Broders,  saa  faar  jeg  Ris  af  Moder!" 
Rørt  kastede  Bøddelen  sit  Sværd  fra  sig  og  raabte:  „Min  egen  Skjorte 
skal  før  blive  blodig  end  din !"  Men  den  ubarmhjertige  Konge  lod  en  an- 
den Skarpretter  træde  frem,  og  baade  den  første  og  Barnet  blev  hen- 
rettede. Men  denne  Beretning  beroer  utvivlsomt  paa  en  Misforstaaelse. 
I  de  ældste  Dokumenter  tales  der  nemlig  om,  at  Ribbings  to  Smaasvende, 
der  var  komne  fra  Stockholm,  hvor  den  ene  havde  tjent  hos  Sten  Sture, 
ogsaa  blev  henrettede.  Men  Smaasvende  betyder  i  den  Tids  Sprog  ikke 
Børn,  men  unge  Mænd,  der  ved  Hoffet  uddannede  sig  til  Krigstjeneste. 
Udmalingen  af  Scenen  paa  Skafottet  tilhører  senere  Tiders  Fantasi. 

Der  er  intet  Spor  til,  at  Kong  Kristiern  nogen  Sinde  angrede  sin  blo- 
dige Færd.  Han  troede  tværtimod  at  have  kvalt  Sveriges  Oprørsaand  og 
befæstet  sin  Trone.  Efter  at  have  raset  ud,  sad  han  rolig  paa  Slottet  og 
grundede  over  store  Fremtidsplaner.  Et  Bevis  herpaa  er  Tanken  om  at 
grundlægge  et  nordisk  Handelsselskab,  der  skulde  befri  Norden  fra 
Hansestædernes  Aag  og  udbrede  Velstand  blandt  alle  hans  Undersaat- 
ter.  Desuden  planlagde  han  en  Omdannelse  af  den  svenske  Lov  og  vilde 
i  Stedet  for  de  mange  uoverensstemmende  Landskabslove  sætte  een  al- 
mindelig Lov  for  hele  Sverige.  Men  Sverige  aandede  kun  Forbitrelse 
mod  sin  Bøddel.  Det  udøste  Blod  raabte  om  Hævn,  og  Hævneren  var 
allerede  fremtraadt. 


Sveriges  Befrielse  ved  Gustaf  Vasa. 

Gustaf  Erikson  Vasa,  en  Søn  af  Erik  Johanson  Vasa  til  Rydboholm, 
Rigsraad  og  Ridder,  og  Fru  Cecilia  af  Eka,  var  født  paa  Lindholm  Slot 
i  Upland  Kristi  Himmelfartsdag  12.  Maj  1496.  Han  tilhørte  en  Slægt, 
der  gennem  flere  Led  havde  spillet  en  fremragende  Rolle  i  Sverige, 
mærkeligt  nok  som  ivrige  Tilhængere  af  det  danske  Parti.  Omslaget 

skete  først  med  Gustafs  Farfader,  da  han  ægtede  Sten  Sture  den  Ældres 
Søster.  Baade  han  og  hans  Søn,  Erik  Johansen,  sluttede  sig  til  Sturerne, 
men  ingen  af  dem  var  synderligt  fremragende  Mænd.  Først  med  Gustaf 
Erikson  satte  Slægten  sit  bedste  Skud.  Da  Kong  Hans  nogle  Aar  senere 
kom  til  Sverige  og  saa  det  livlige  Barn,  blev  han  saa  indtaget  i  ham,  at 
han  vilde  have  ham  med  sig  til  Danmark  for  at  opdrage  ham.  Men  Sten 
Sture  undskyldte  sig  med,  at  Drengen  endnu  var  for  spæd  til  at  tages 
fra  Forældrene,  og  sendte  ham  hjem. 

Da  han  var  vokset  til,  blev  han  1509  sat  i  Skole  i  Upsala  og  ud- 
mærkede sig  ved  sine  fortrinlige  Anlæg.  Allerede  tidligt  skal  han  have 
udtalt  sit  Had  mod  Danmark.  „Hør,  hvad  jeg  vil  gøre",  sagde  han  en 
Dag  til  sine  Kammerater;  „jeg  vil  drage  op  i  Dalarne,  rejse  Dalkarlene 
og  slaa  Juten  paa  Næsen".  Da  man  meldte  Skolemesteren,  en  dansk 
Mand  der  hed  Iver,  denne  Ytring,  straffede  han  ham  derfor.  Gustaf  tog 
sin  Straf,  drog  derpaa  sin  lille  Kaarde  og  hug  den  gennem  sin  latinske 
Læsebog.  Han  forlod  Skolen  med  en  Ed  og  kom  der  aldrig  mere. 

I  sit  attende  Aar  blev  han  optaget  i  Sten  Sture  den  Yngres  Tjeneste. 
Han  lærte  her  alle  ridderlige  Idrætter,  og  han  erhvervede  sig  tillige 
grundige  Kundskaber  hos  Hemming  Gad,  der  belærte  ham  om  Tviste- 
punkterne med  Danmark  igennem  den  sidste  Menneskealder.  Gustaf 
blev  særdeles  afholdt  ved  Hoffet  for  sin  Venlighed  og  Munterhed.  Man- 
ge af  de  Venskabsbaand,  som  han  her  knyttede,  bleve  ham  siden  til 
stor  Nytte.  Som  en  „ædel,  dejlig,  forstandig  ung  Mand"  tjente  han  først 
under  Sten  Sture  i  Fejden  mod  Gustaf  Trolle,  og  viste  siden  Tapper- 
hed og  Raskhed  i  Slagene  ved  Vedla  og  Brænnkyrka. 

Da  han  tillige  med  de  andre  svenske  Gidsler  i  Oktbr.  1518  forræde- 
risk var  bleven  slæbt  bort  til  Danmark,  blev  han  sat  i  Forvaring  hos 
sin  Frænde,  Erik  Eriksøn  Banner  til  Kokkedal,  Lensmand  paa  Kalø 
Slot  i  Jylland.  Han  gik  i  Borgen  for  ham  for  1600  Gylden.  Gennem  sin 
Mormoder,  Fru  Sigrid  Baner,  var  Gustaf  beslægtet  med  denne  gamle 
danske  Familie,  der  henimod  Kalmar-Unionens  Tid  ogsaa  havde  forgre- 
net sig  til  Sverige. 

Kalø  Slot  var  opført  1313  efter  Bondeopstanden  under  Erik  Mænd- 
ved og  blev  senere  nedbrudt,  men  atter  genopført  inden  Valdemar  Atter- 
dags Tid.  Slottet  laa  paa  en  høj  Banke  paa  den  sydvestre  Side  af  en  lille 
0  dybt  inde  i  Kaløvig.  Det  var  en  af  de  fasteste  Borge  i  Danmark  og 
havde  i  Slutningen  af  Middelalderen  ikke  ringe  Betydning.  Et  Len 
havde  Navn  derefter.  Da  Kong  Kristiern  d.  5te  1670  havde  skænket  det 
til  sin  Broder  Ulrik  Frederik  Gyldenløve,  lod  han  det  nedbryde  1672. 
Efter  hvad  der  fortælles,  var  det  af  Vrede  over,  at  han  en  Gang  om  Ef- 
teraaret,  da  han  opholdt  sig  der  i  flere  Dage,  ikke  kunde  komme  i  Land 

pra  Grund  af  hæftige  Storme  og  Højvande.  En  Del  af  Stenene  skal 
være  anvendte  til  Opførelsen  af  Charlottenborg  Slot  i  København.  Men 
endnu  er  der  mægtige  Ruiner  tilbage,  hvorfra  der  haves  en  vid  og  herlig 
Udsigt  over  Vigen  og  dens  Kyster,  den  skovbevoksede  Strand  op  mod 
Bregned  og  Rønde  mod  Nord,  de  høje  nøgne  Mols  Banker  mod  Øst,  og 
mod  Vest  den  afvekslende  Kyst  ned  mod  Aarhus,  hvis  Domkirke  øjnes 
i  det  fjerne.  Borggaarden  er  110  Skridt  lang  og  90  Skridt  bred  og  om- 
gives af  Ringmure,  der  endnu  paa  mange  Steder  har  en  Højde  af  6 — 8 
Fod.  I  det  nordøstlige  Hjørne  knejser  de  22  Fod  høje  Levninger  af  et 


Fig.  53.  Kalø  Slots  Ruiner. 

anseligt  Taarn  med  7  Fod  tykke  Mure,  som  det  formodentlig  har  været 
for  besværligt  at  nedbryde.  Denne  Omstændighed  tillige  med  den  af- 
sides Beliggenhed  er  vel  nærmest  Aarsag  til,  at  saa  betydelige  Levninger 
er  tilbage.  Gravene  er  udskaarne  i  Banken  og  har  altid  været  uden 
Vand.  En  mægtig  Dæmning  af  store  Kampesten,  der  er  hen  ved  700 
Skridt  lang,  forbinder  Øen  med  Fastlandet  mod  Nord,  men  en  Del  af 
den  er  i  en  temmelig  ødelagt  Tilstand.  Af  en  Stenbro  findes  der  ogsaa 
Spor  paa  den  sydlige  Side  af  Øen,  uden  for  den  østlige  Indgang  til  Borg- 
gaarden, hvor  den  eneste  Indkørsel  har  været. 

Det  var  her  i  Hjertet  af  Jylland,  at  Gustaf  tilbragte  henved  et  Aar 
i  mildt  Fangenskab.  Hans  Frænde  Erik  Banner  behandlede  ham  ven- 
ligt. Han  fik  Lov  til  at  gaa  paa  Jagt  og  færdes  frit  i  en  Mils  Afstand  om- 
kring Kalø.  Gustaf  gik  da  omkring  i  Skoven  og  paa  Stranden,  men  han 
tænkte  stedse  paa  sit  Fædreland,  og  hans  Længsel  fulgte  med  Bølgen 
mod  Øst.  Maden  i  Danmark  smagte  ham  ikke,  siger  den  gamle  Krønike- 

skriver,  og  han  klager  over  det  salte  01,  det  sorte  og  grove  Brød  og 
den  harske  Sild.  Men  værre  var  det,  at  i  Aaret  1519  skete  de  store 
Udrustninger  til  det  afgørende  Tog  mod  Sverige.  Ogsaa  paa  Kalø  talte 
man  ikke  om  andet,  og  det  harmede  ham  at  høre  de  unge  danske  Adels- 
mænd ved  Bordet  sige:  „Denne  Gang  vil  vi  ret  lege  St.  Peders  Leg  med 
Svenskerne",  hvormed  de  sigtede  til  Udførelsen  af  den  pavelige  Band- 
lysning, eller  at  høre  dem  skæmte  med,  at  de  fattige  danske  Karle  nu  fik 
de  svenske  Fruer  og  Jomfruer  til  Ægte  og  vandt  deres  Gods.  Da  blev  han 
grebet  af  Bekymring  og  Uro.  Hverken  Mad  eller  Drikke  vilde  smage 
ham,  og  hans  Søvn  forstyrredes  af  ængstende  Drømme. 

En  Morgen  tidlig  i  Sept.  1519  flygtede  han  bort,  forklædt  som 
Studedriver,  og  tog  Vejen  mod  Syd.  Den  første  Dag  skal  han  have  til- 
bagelagt 12  Mil.  I  Flensborg  traf  han  nogle  tyske  Prangere,  der  drev 
Stude  syd  paa.  Til  dem  sluttede  han  sig  og  ankom  saaledes  30.  Sept. 
lykkeligt  til  Liibeck,  hvor  han  straks  blev  optaget  i  en  rig  Købmands 
Hjem  og  fik  nye  Klæder. 

Snart  efter  indfandt  Erik  Banner  sig  her,  da  han  havde  fundet 
hans  Spor,  og  han  fordrede  ham  udleveret  som  bortrømt  Fange.  Men 
Gustaf  svarede  djærvt:  „Det  skal  ingen  ærlig  Mand  kunne  bevise,  at 
jeg  er  nogen  Fangel  Lad  den  træde  frem,  der  kan  sige,  i  hvilken  Strid 
jeg  er  blevet  fangen  I  Jeg  er  tværtimod  en  Gidsel,  der  er  bleven  over- 
faldet og  besveget."  Dog  havde  hans  mandige  Forsvar  vel  næppe  hjul- 
pet —  thi  Liibeckerne  havde  forpligtet  sig  til  ikke  at  huse  nogen  Fjende 
af  Danmark  —  dersom  ikke  Borgmesteren  Nicks  Brøms  og  de  fornem- 
ste af  Raadet  havde  tænkt  paa,  hvorledes  Kong  Kristiern  var  sindet  mod 
Hansestæderne.  Faren  var  nu  saa  meget  større,  da  han  var  Herre  over 
Sverige  med.  „Derfor",  tænkte  de,  „var  det  bedst  at  lade  denne  Gustaf 
Eriksson  slippe  over  til  sit  Fædreland  igen.  Hvem  vidste,  hvad  han 
kunde  gøre?"  Raadet  erklærede  derfor,  at  Gustaf  skulde  have  Stadens 
Lejde,  indtil  Erik  Banner  havde  skaffet  Bevis  for  sin  Paastand. 

Men  til  Kongen  maatte  Erik  Banner  betale  de  1600  Gylden,  som 
det  hedder  i  Kvitteringen,  der  endnu  findes,  „for  den  svenske  Fange, 
som  bortløb". 

At  komme  tilbage  til  Sverige  var  imidlertid  i  Øjeblikket  ikke  gør- 
ligt for  Gustaf  Vasa.  I  otte  Maaneder  gik  han  frit  om  i  Rigsstaden;  i 
Havnen  og  paa  Værfterne  lærte  han  Stadens  betydelige  Handel  og  Sø- 
magt at  kende.  Da  han  erfarede  Kong  Kristierns  Fremgang  i  Sverige 
og  Sten  Stures  Død,  fandt  han  endelig  Lejlighed  til  paa  et  Købmands- 
skib  at  vende  tilbage  til  sit  Fædreland. 

Den  31.  Maj  1520  steg  han  i  Land  ved  Stensø,  en  Odde  nær  ved 
Kalmar,  der  var  den  eneste  By  i  Sverige  foruden  Stockholm,  der  endnu 

forsvarede  sig  mod  Danskerne.  Men  Fru  Anna  Bjelke,  der  førte  Befa- 
lingen her  efter  sin  Mands  Død,  var  ikke  i  Stand  til  at  blive  ved  med 
Forsvaret.  Borgerskabet  havde  tabt  Modet,  og  Besætningen  i  Slottet, 
der  bestod  af  lejede  Tyskere,  ventede  kun  paa  Søren  Norbys  Opfor- 
dring for  at  overgive  sig.  Forgæves  søgte  Gustaf  at  opmuntre  dem;  de 
truede  ham  paa  Livet,  og  det  var  med  Nød  og  næppe,  at  han  slap  bort. 
Lige  saa  forgæves  søgte  han  omkring  i  Bygderne  at  rejse  Smålændin- 
gerne.  Da  han  traadte  frem  i  deres  Forsamlinger  og  advarede  dem  mod 
det  Gæstebud,  der  var  de  Svenske  beredt,  svarede  de :  „Kong  Kristiern 
er  os  en  naadig  Herre;  saa  længe  vi  lyder  ham,  vil  vi  ikke  mangle  Sild 
eller  Salt".  Nogle  greb  endogsaa  deres  Buer  og  skød  Pile  efter  ham. 

Uden  alt  Haab  flygtede  han  gennem  Skove  og  øde  Egne,  indtil  han 
kom  til  Terna  Sædegaard  i  Sødermanland.  Her  boede  Joakim  Bråde, 
der  var  gift  med  hans  Søster  Margrete.  Han  skjulte  sig  i  en  Kælder, 
hvor  man  endnu  viser  en  Seng  og  en  Bjælke,  hvori  han  udskar  Bille- 
der for  at  fordrive  Tiden.  Forgæves  søgte  hans  Søster  og  Svoger  at  be- 
væge ham  til  at  opgive  sine  Planer  om  Oprør.  Lige  saa  forgæves  ad- 
varede han  dem  mod  at  drage  til  Kroningen  i  Stockholm,  hvortil  de  just 
var  indbudte.  „Om  jeg  ogsaa  kunde  holde  mig  borte",  svarede  Joakim 
Bråde,  „hvorledes  vilde  det  da  gaa  min  Hustru  og  mine  Børn?  Baade 
vore  Slægtninge  og  Venner  kunde  lide  ondt  derfor.  Desuden  kan  det 
ikke  gaa  mig  værre  end  alle  de  andre  svenske  Herrer,  der  er  forsam- 
lede hos  Kongen".  Han  rejste  til  en  voldsom  og  uventet  Død. 

Men  Gustaf  begav  sig  til  sin  Fædrenegaard  Råfsnås  ved  Målaren. 
I  det  nærliggende  Mariefred  Kloster  levede  den  gamle  Ærkebiskop  Ja- 
kob Ulf  son.  Han  raadede  Gustaf  til  at  underkaste  sig;  han  var  jo  ind- 
fattet i  den  Amnesti,  der  var  lovet  Fru  Kristine.  Kongen  havde  modtaget 
alle  Svenskerne  vel,  der  var  gaaede  over  til  ham.  Gustaf  burde  følge 
sine  Slægtninges  Eksempel  og  søge  Kongens  Naade.  Selv  vilde  Ærke- 
bispen anbefale  hans  Sag  paa  det  bedste.  Gustaf  Vasa  vedblev  imid- 
lertid at  nære  en  Mistillid,  der  straks  efter  blev  slaaende  bekræftet  ved 
det  stockholmske  Blodbad. 

I  Nov.  var  Gustaf  paa  Jagt  i  Skoven  ved  Råfsnas.  Da  mødte  han 
en  gammel  Bonde,  som  med  Taarer  i  Øjnene  fortalte  ham,  hvad  der 
var  sket  i  Stockholm.  „Kære  Herre",  sagde  han,  „nu  staar  det  ynkeligt 
og  elendigt  til  her  i  Riget".  Stum  af  Forfærdelse  hørte  Gustaf  den  grue- 
lige Efterretning.  Ene  tilovers  af  sin  Slægt,  svor  han  Tyrannen  en  dyr 
Hævn. 

Den  25.  Nov.  forlod  han  Rafsnås  med  sin  Tjener  og  sine  Penge 
og  Klæder  i  sin  Vadsæk.  Allerede  ved  Kolsunds  Færge  viste  Tjeneren 

sin  Utroskab;  mens  Gustaf  blev  sat  over  i  Færgen,  rømte  han  selv  bort 
med  Hesten  og  Ejendelene.  Men  Gustaf  vendte  øjeblikkelig  tilbage  og 
forfulgte  ham  saa  skarpt,  at  han  sprang  af  Hesten  og  skjulte  sig  i  Sko- 
ven. Med  sit  genvundne  Gods  drog  han  nu,  forladt  af  alle,  op  mod 
Dalarne. 

I  de  sidste  Dage  af  Nov.  kom  han  til  Bergslagen  ved  Falun.  For  at 
være  ukendt  havde  han  aflagt  sin  Herredragt  og  iført  sig  Daldragten. 


Fig.  54.  Ornashuset. 

Med  kortklippet  Haar,  en  rund  Hat,  Vadmelstrøje  og  Økse  over  Skulde- 
ren gik  han  omkring  for  paa  Dalkarlenes  Vis  at  søge  Arbejde.  Hans  Liv 
blev  en  Række  af  Eventyr,  der  er  blevne  uforgængelige  Minder  hos 
Dalfolket.  Det  er  vanskeligt  nu  at  skelne  mellem  Sagn  og  Virkelighed; 
i  det  følgende  er  de  ældste  Skildringer  fulgte,  saaledes  som  de  findes  i 
Biskop  Peder  Swarts  Krønike,  der  stammer  fra  Gustaf  Vasas  sidste 
Leveaar  og  bygger  paa  mundtlige  Beretninger  fra  Kongen  selv.  De  Ste- 
der, der  skal  have  været  Skuepladsen  for  hans  Farer,  er  blevne  be- 
varede og  vedligeholdte  som  „Kiksens  Monumenter". 

I  Rankhytten  paa  den  søndre  Bred  af  Søen  Runn,  tog  han  Tjene- 
ste hos  Bjergmanden  Anders  Person.  Snart  mærkede  imidlertid  de  andre 


70 

Karle,  at  han  kun  var  lidet  vant  til  Bondearbejde,  og  da  en  Pige  saa 
en  guldbroderet  Skjortekrave  stikke  frem  under  Vadmelstrøjen,  meldte 
hun  det  til  sin  Husbonde.  Han  genkendte  snart  Gustaf,  thi  de  havde 
været  sammen  i  Upsala,  og  af  Frygt  for  sin  egen  Sikkerhed  raadede 
han  ham  til  at  drage  højere  op  i  Landet.  Han  begav  sig  da  til  Ornas, 
men  han  havde  nær  sat  Livet  til  paa  Vejen,  da  Isen  brast  under  ham, 
medens  han  gik  over  Lillaaen,  der  forbinder  Runn  med  Dalelven.  Dog 
kom  han  lykkeligt  op  af  Vandet,  skønt  han  var  ene,  fik  sine  Klæder  tør- 
rede om  Natten  i  Færgekarlens  Stue  og  naaede  næste  Dag  Ornas,  hvor 
han  tilsyneladende  blev  vel  modtaget  af  Arendt  Person.  Det  siges  i 
senere  Kilder,  at  de  desuden  var  gamle  Venner  fra  Upsala,  hvor  de  havde 
studeret  sammen,  og  at  Gustaf  derfor  ikke  tog  i  Betænkning  at  betro 
ham  sine  Planer.  Arendt  Person  lod,  som  om  han  gik  ind  paa  dem  og 
førte  ham  derpaa  op  i  et  Værelse  i  andet  Stokværk,  hvor  Gustaf,  med 
bedre  Haab  end  før,  roligt  lagde  sig  til  at  sove  oven  paa  sine  Anstren- 
gelser. Denne  Stue  staar  ligesom  hele  Huset  endnu  uforandret  og  inde- 
holder mange  Minder  fra  hin  Tid :  Sengen,  hvori  Gustaf  laa,  et  Mes- 
singur,  der  skal  have  tilhørt  ham,  udstoppede  Figurer  af  Dalkarle  med 
deres  Buer,  Pile,  Økser  og  Hellebarder,  foruden  Billeder  af  Kongerne 
af  Vasaslægten  og  af  Gustafs  Frelserinde,  Barbara  Stigsdotter. 

Værten  pønsede  nemlig  paa  Svig.  Saa  snart  Gustaf  var  faldet  til 
Ro,  skyndte  han  sig  hen  til  den  danske  Foged  for  at  angive  ham.  Men 
da  han  henimod  Morgenstunden  kom  tilbage  med  Fogden  og  20  Mand, 
var  Gæsten  forsvunden.  Hans  Hustru,  Barbara,  havde  fattet  Mistanke 
til  sin  Mand,  havde  vækket  den  sovende,  som  hun  følte  Medlidenhed 
med,  og  havde  skaffet  ham  Hest,  Slæde  og  Vejviser.  Derpaa  kørte  han  i 
al  Stilhed  efter  hendes  Raad  over  den  frosne  Runn  og  begav  sig  til  Præ- 
sten Jon  i  Svdrdsjø^  ligeledes  en  Ven  fra  Upsala. 

Hos  Hr.  Jon  blev  Gustaf  en  Uge  og  udhvilede  sig.  De  Oplevelser, 
han  havde  her  og  i  de  følgende  Dage  indtil  Mødet  i  Råttvik,  nævnes 
dbg- ikke  hos  Peder  Swart,  men  er  optegnede  senere  efter  Traditionen 
i  Dalarne,  saa  at  de  ikke  kan  gøre  Krav  paa  samme  Troværdighed. 
Det  fortælles,  at  han  heller  ikke  kunde  blive  ret  længe  i  Svardsjø,  da 
en  af  Pigerne  en  Dag  undrede  sig  over  at  se  Præsten  holde  Haand- 
klædet  for  ham,  mens  han  vaskede  sig.  Hans  næste  Opholdssted  siges 
at  have  været  hos  Kronskytten  Svend  Elfson  i  Isala  tæt  øst  for  Svardsjø. 
Det  var  her,  at  Fogdens  Folk  traadte  ind  i  Stuen  og  saa  paa  Gustaf  med 
mistænkelige  Blikke,  og  at  den  snarraadige  Hustru,  der  netop  var  I 
Færd  med  at  bage  i  Ovnen,  greb  Brødspaden  og  gav  ham  et  Slag  over 
Ryggen,  idet  hun  raabte:  „Hvad  staar  du  her  og  gaber  paa  de  fremmede 
for?  Har  du  ikke  set  Folk  før?  Pak  dig  ud  i  Laden  og  tærsk  I"  Spej- 

derne  troede  ikke,  at  det  kunde  være  Hr.  Gustaf,  der  blev  behandlet 
saaledes,  og  gik  bort. 

Kort  efter  skjulte  Svend  Elfson  ham  i  et  Halmlæs  og  kørte  med 
ham  op  mod  de  øde  Skovegne.  Paa  Svårdsøen  blev  de  indhentede  af 
Danskerne,  der  fattede  Mistanke  til  Læsset  og  stak  deres  Spyd  igennem 
det.  Gustaf  blev  saaret  i  Benet,  men  gav  ingen  Lyd,  og  de  begav  sig 
bort.  Kort  efter  saa  Bonden  Blodet  dryppe  ned  paa  Isen  og  for  ikke 


Fig.  55.  Udsigt  over  Siljansøen  i  Dalarne. 


at  røbes  derved,  skar  han  Hesten  i  Benet,  saa  at  den  blødte.  Den  lille 
0  i  Svårdsøen,  hvor  dette  skete,  kaldes  endnu  Benøen. 

I  Skoven  ved  Marnås  skal  han  i  tre  Dage  have  ligget  skjult  under  en 
omblæst  Fyr,  medens  Bønderne  bragte  ham  Mad,  men  snart  maatte  han 
skifte  Opholdssted  og  søge  Tilflugt  under  et  højt  Fyrretræ  paa  en  Bakke, 
der  endnu  kaldes  „Kungshogen".  Overalt  viste  der  sig  Forfølgere,  og 
der  var  sat  en  høj  Pris  paa  hans  Hoved.  En  af  Spejderne,  Nils  Vest- 
gøte,  blev  dog  selv  overrasket  af  Gustaf  og  dræbt. 

Omsider  kom  han  til  Egnene  omkring  Siljan  Søen.  Ved  Råtiviks 
Kirke  talte  han  med  Bønderne  og  æggede  dem  til  Opstand.  Man  lyttede 
med  Velvilje  til  hans  Ord,  men  vilde  forst  høre  Naboernes  Mening. 
Gustaf  begav  sig  videre  til  Mora,  der  ligger  i  en  Dal  paa  Søens  nordre 

Bred.  Præsten  Jakob  Person  modtog  ham  venligt,  men  da  han  ikke 
turde  beholde  ham  hos  sig,  sendte  han  ham  over  til  en  Bonde  i  Utme- 
lands  By,  der  skjulte  ham  i  en  Kjælder.  Her  skal  Gustav  atter  være 
bleven  reddet  ved  en  Kvindes  Snildhed.  Thi  da  danske  Spejdere  traadte 
ind  i  Stuen,  væltede  Konen,  der  just  var  i  Færd  med  at  brygge,  det  væl- 
dige Bryggerkar  hen  over  Kælderlugen  og  skjulte  den  saaledes  for  deres 
Øjne. 

Det  var  en  Juledag,  og  der  blæste  en  frisk  Nordenvind,  hvad  Dal- 
karlene anser  for  et  gunstigt  Tegn.  Da  optraadte  Gustaf  Vasa  paa  en 
lille  Høj  ved  Mora  Kirke  og  talte  kraftige  Ord  til  Folket:  „I  mindes," 
sagde  han,  „hvad  Regimente  udenlandske  Mænd  har  ført  i  Sverige? 
Hverken  Jens  Eriksøns  Tyranni  eller  Engelbrechts  Heltemod  er  endnu 
glemt.  Ogsaa  nu  er  det  ædleste  Blod  flydt  i  Strømme,  deriblandt  min 
egen  Faders  og  Svogers.  Det  raaber  til  Himlen  om  Hævn  over  Tyran- 
nen. Vil  I  afkaste  Trældommens  Aag,  da  vil  jeg  være  eders  Høvedsmand 
og  for  eders  og  Rigets  Frihed  vove  mit  Velfærd  og  mit  Liv."  Den  be- 
sindige Morakarl  vilde  imidlertid  ikke  forhaste  sig ;  han  havde  intet  hørt 
om  Blodbadet,  men  vidste  derimod,  at  Kong  Kristiern  var  Bondens  Ven. 
De  trofaste  Mænd  vilde  derfor  ikke  bryde  den  Troskab,  de  havde  svoret 
ham,  og  bad  Gustaf  om  at  se  til  at  redde  sig  bort. 

Mismodig  begav  Gustaf  sig  bort,  og  han  synes  virkelig  nu  kun  at 
have  tænkt  paa  at  redde  Livet.  Efter  at  have  ligget  nogle  Dage  skjult  i 
den  strenge  Kulde  under  Morkarleby  Bro,  en  Fjerdingvej  nord  for  Mora 
Kirke,  begav  han  sig  gennem  Skove  og  Ødemarker  ind  i  Vesterdalarne. 
Han  talte  ikke  mere  til  Menighederne,  han  havde  opgivet  alt  Haab.  Om 
Nætterne  laa  han  i  de  ubeboede  „Køjer",  der  findes  paa  Fjældene  til  de 
rejsendes  Brug.  Fortvivlet,  plaget  af  Sult  og  Kulde  vandrede  han  frem  i 
stedse  vildere  Bjergegne.  Jo  længere  han  fulgte  Dalelven  mod  Nord,  des 
sjældnere  blev  Menneskeboligerne,  des  heftigere  og  mørkere  brusede 
Elven  gennem  øde  Klippeegne  og  snefyldte  Skove. 

Endelig  stod  han  ved  Sålen,  den  sidste  Landsby  i  Lima  Sogn,  et  Par 
Mil  nord  for  Trandstrands  Kapel.  Foran  ham  laa  de  norske  Fjælde,  der 
snart  skulde  skille  ham  fra  hans  Fædreland,  sandsynligvis  for  stedse. 
For  sidste  Gang  vendte  han  sig  om  for  at  kaste  et  Afskedsblik  over  „de 
Elve,  Bjerge  og  Dale".  Da  saa  han  pludselig  to  Skiløbere  fare  hen  over 
Snemarkerne  mod  sig.  Det  var  Karlene  Engelbrecht  fra  Mora  og  Lars 
fra  Kettilbo,  som  Dalkarlene  havde  udsendt  for  at  hente  ham  tilbage. 

Dalfolket  havde  nemlig  skiftet  Sind.  Flygtende  Adelsmænd  var 
komne  op  i  Landet  og  havde  givet  en  saadan  Skildring  af  Blodbadet  og 
Kongens  øvrige  Grusomhed,  at  Forsamlingen  brød  ud  i  Taarer.  Des- 
uden blev  Bønderne  skræmmede  ved  overdrevne  Rygter  om,  at  svære 

Skatter  skulde  paalægges,  at  Vaabnene  skulde  tages  fra  alle,  og  at  den 
ene  Haand  og  Fod  skulde  hugges  af  hver  Bonde  for  at  gøre  dem  uskik- 
kede til  Modstand.  Dalkarlene  havde  allerede  i  Forvejen  fordrevet  nogle 
Ryttere,  der  var  komne  op  til  Mora  for  at  fængsle  Gustaf  Vasa.  Nu  blev 
de  ude  af  sig  selv  af  Harme,  og  saa  snart  de  havde  faaet  Hr.  Gustaf  til- 
bage, tog  de  ham  til  „sin  og  menige  Sveriges  Riges  Herre  og  Høveds- 
mand". 

Hans  Livvagt  bestod  af  16  raske  Karle,  hans  Tilhængere  var  endnu 
ved  Fastelavnstid  1521  kun  400  Mand.  Med  en  saa  ringe  Magt  begyndte 
han  den  ulige  Kamp.  Endnu  længe  efter  kaldte  Danskerne  ham  og  hans 
Tilhængere  en  Røverhob  i  Skovene.  Men  snart  voksede  hans  Magt  som 
Lavinen,  der  ruller  ned  ad  Bjergene.  Fra  alle  Kanter  strømmede  Flygt- 
ninge til  ham,  og  som  den  erfarne  Krigshøvding  han  var,  forstod  han 
at  benytte  enhver  Fordel. 

Kort  efter  besatte  han  Kobberbjerget  og  lagde  Beslag  paa  de  tyske 
Kramvarer  og  Kongens  Skat  af  Minerne.  Bjergmændene  svor  ham  Tro- 
skabsed. Mens  han  drog  til  Helsingland  og  Gestrikland  for  ogsaa  her  at 
rejse  Almuen,  brød  Rigets  Statholdere  Didrik  Slagheck,  Jens  Beldenak 
og  Gustaf  Trolle  op  med  en  Hær  paa  nogle  Tusinde  Mand  og  lejrede  sig 
i  April  ved  Brunnbdcks  Færge  paa  Grænsen  af  Vestmanland  og  Dalarne. 
Da  Jens  Beldenak  saa  Bøndernes  stærke  Skarer  udbrede  sig  paa  Elvens 
nordre  Bred,  skal  han  have  spurgt  de  svenske  Herrer,  der  fulgte  ham,  om, 
hvor  mange  Folk  Landskabet  kunde  stille.  De  svarede:  „Henved  20,000 
Mand".  Saa  spurgte  han  dem  atter,  hvordan  saa  mange  Folk  kunde  faa 
deres  Føde.  „De  er  ikke  kræsne,"  svarede  de,  „de  drikker  for  det  meste 
Vand,  og  i  trange  Tider  lader  de  sig  nøje  med  Barkbrød."  Da  udbrød 
Bispen:  „Folk,  der  kan  æde  Bark  og  drikke  Vand,  dem  tvinger  ikke 
Fanden  selv,  end  sige  noget  Menneske  I  Brødre,  lader  os  drage  herfra !" 
Danskerne  trak  sig  da  tilbage.  Men  Dalkarlene  gik  over  Elven  og  for- 
fulgte dem.  Danskerne  maatte  flygte,  og  mange  af  dem  blev  drevne  ud  i 
Dalelven,  som  det  hedder  i  den  gamle  Dalvise: 


Så  korde  vi  Jutar  i  Brunnbåcks  elr, 
så  vattnet  dem  polrade  om; 
vi  sorjde  derofver,  att  Christiern  sjelf 
han  der  ej  tillika  omkom. 


Så  togo  de  Jutar  nu  alla  till  flykt 

och  leto  slikt  omkeligt  quåd: 

Hin  (d.  V.  s.  Fanden)  må  mer  dricka  det  porsol  de  bryggt 

i  smedjan  vid  Dalkarlens  stad. 

Ved  denne  Sejr  var  Sveriges  Frihed  grundlagt.  Gustafs  Styrke  voksede 
nu  hurtigt  til  15,000  Mand.  Overalt  rejste  Bønderne  sig,  dræbte  de  dan- 
ske Fogder,  belejrede  og  indtog  Slottene.  Efter  en  ny  Sejr  ved  Vesterås 
fik  Gustaf  Vasa  denne  By  og  Upsala  i  sin  Magt,  og  ved  Midsommertid 
rykkede  han  frem  for  Stockholm.  Belejringen  trak  imidlertid  i  Langdrag, 
da  Bønderne  ikke  forstod  sig  derpaa.  Skønt  Søren  Norbys  Forsøg  paa  at 
undsætte  Staden  mislykkedes,  faldt  Stockholm  dog  ikke  i  Gustafs  Hæn- 
der før  den  24.  Juni  1523,  da  Gustaf  Vasa  havde  laant  Skibe  af  Liibeck 
til  at  indespærre  Staden  fra  Søsiden,  og  da  den  af  Sult  sammensmeltede 
Besætning  ikke  længer  kunde  vente  Undsætning.  Kort  i  Forvejen  havde 
Kalmar  overgivet  sig,  og  Åbo  og  Viborg  i  Finland  havde  snart  efter 
samme  Skæbne.  Man  maa  forbavses  over,  at  Kong  Kristiern  ikke  traadte 
op  med  større  Kraft  for  at  fastholde  Sveriges  Krone.  Det  kan  kun  for- 
klares ved,  at  han  i  Begyndelsen  undervurderede  Faren  og  stolede  paa 
den  usle  Styrer  af  Landet,  Didrik  Slagheck.  Senere  fik  han  nok  at  gøre 
med  at  forsvare  sig  mod  Liibeckerne. 

Bartholomæi  Dag  23.  Aug.  1521  var  Befrieren  i  Vadstena  bleven 
valgt  af  Stænderne  til  Sveriges  Rigsforstander,  og  6.  Juni  1523  i  Streng- 
nas  til  Sveriges  Konge.  Flygtningen,  der  skjulte  sig  i  Dalarnes  mørke 
Skove  og  Kældere,  der  ikke  havde  noget  Sted,  hvortil  han  kunde  helde 
sit  Hoved,  sad  nu  i  Sveriges  Kongeborg,  omgivet  af  Tronens  Glans. 

Men  dermed  var  ogsaa  Forbindelsen  mellem  de  nordiske  Riger  op- 
hørt for  stedse.  I  det  Hele  havde  den  varet  i  et  Tidsrum  af  126  Aar;  den 
virkelige  Union  havde  derimod  kun  bestaaet  i  en  langt  kortere  Tid.  i 
Tidsrummet  fra  1448  til  1523,  altsaa  i  75  Aar,  var  Rigerne  i  Virkelig- 
heden næppe  forenede  i  13.  Ulykken  var,  at  de  danske  Konger  siden 
Kristiern  I  kun  ved  Vaabenmagt  var  komne  i  Besiddelse  af  Sverige. 
Men  paa  denne  Maade  kunde  det  svenske  Folk  ikke  vindes  for  Unionen. 
Det  var  da  bedre,  at  denne  opløstes,  end  at  den  skulde  vedligeholdes 
gennem  uendelige  Stridigheder,  der  kun  svækkede  Folkene  i  indbyrdes 
Kamp. 


Kristiern  II's  Omsorg  for  Borger-  og  Bondestanden,  hans 

Forhold  til  Kirken  og  hans  Virksomhed  for 

Oplysning  og  Sædelighed. 

Om  Kristiern  II  vil  man  først  dømme  retfærdigt,  naar  man  ser, 
hvorledes  han,  efter  i  Jan.  1521  at  være  vendt  tilbage  fra  Stockholm, 
tog  fat  paa  et  i  alle  Retninger  gaaende  Reformarbejde.  I  hele  sin  Færd 
fremtræder  han  som  den  sejrrige  Hersker,  der  ikke  vilde  lade  sig  binde 
af  noget  Hensyn,  hvor  det  gjaldt  om  at  gennemføre  de  Fremskridtsidéer, 

hvoraf  han  var  opfyldt.  At  den  uindskrænkede  Kongemagt,  støttet  af  de 
lavere  Stænder,  var  hans  Maal,  kan  vistnok  næppe  betvivles.  Vel  gjorde 
han  endnu  intet  Skridt  til  at  skille  sig  af  med  Haandfæsiningen  og  om- 
styrte Forfatningen.  Derimod  søgte  han  at  trænge  Adelen  ud  af  dens 
indflydelsesrige  Stilling  ved  at  bringe  Lenene  i  direkte  Afhængighed  af 
Kronen  og  indsætte  uadelige  Fogder  paa  Slottene.  Men  Hovedsagen  for 
ham  var  dog  at  gøre  sig  til  Herre  over  Kirken  og  kue  Bispemagten, 
hæve  Købstædernes  Velstand  og  forbedre  Bøndernes  Stilling.  Noget 
Folkestyre  var  der  dog  herved  ikke  Tale  om,  tværtimod  trængtes  det 
folkelige  Selvstyre  baade  paa  Landet  og  i  Byerne  tilbage  til  Fordel  for 
den  enevældige  Kongemagt. 

Blandt  de  Love,  hvormed  han  vilde  gennemføre  dette,  indtog  den 
nye  Landslov,  der  udkom  i  Løbet  af  1521  og  den  omfangsrige  Købstad- 
lov af  6.  Jan.  1522,  en  fremragende  Plads. 

For  at  ophjælpe  Borgerstanden  stræbte  Kongen  efter  at  drage  al 
Næring  af  Handel  og  Haandværk  til  Købstæderne.  Derfor  blev  al  Land- 
prang  (d.  V.  s.  Landhandel  uden  om  Byerne)  forbudt  under  streng 
Straf.  Markeder  paa  Landet,  ved  Herregaarde  og  Klostre  blev  forbudte. 
Heste,  Øksne,  Korn,  overhovedet  alle  Frembringelser,  skulde  føres  til 
Købstæderne  og  sælges  der  til  de  gængse  Markedspriser.  Haandværket 
blev  ligeledes  inden  for  et  Læbælte  af  flere  Miles  Gennemsnit  bundet  til 
Købstæderne.  Fremmede  Købmandsskibe  maatte  kun  løbe  ind  i  Køb- 
stædernes Havne,  hvor  Varerne  skulde  falbydes  i  tre  Dage  til  alle  Bor- 
gere. Ved  disse  Bestemmelser  led  især  Lubeckerne  meget,  da  de  hidtil 
havde  haft  stor  Fordel  af  at  handle  paa  Landet  ved  omrejsende  „Peber- 
svende". Endnu  mere  truende  for  dem  var  dog  det  tidligere  omtalte 
nordiske  Handelsselskab  med  sine  Oplagssteder  for  Købmandsvarer  i 
Nederlandene,  i  København,  Stockholm  og  Finland.  Hensigten  dermed 
var  at  gøre  København  til  Stabelstad  for  hele  den  østersøiske  Handel  og 
overhovedet  at  befri  hele  Norden  for  Afhængigheden  af  Hansestæderne. 
At  Lubeckerne,  der  saaledes  truedes  med  Ødelæggelse,  fattede  et  bittert 
Had  til  Kongen,  er  let  forklarligt. 

I  samme  Retning  peger  det,  at  Søren  Norby  fik  Ordre  til  at  udruste 
et  Tog  til  Grønland,  hvor  Kongen  vilde  gøre  de  gamle  nordiske  Rettig- 
heder fra  den  tidlige  Middelalder  gældende.  Det  var  sikkert  de  store 
Opdagelsesrejser  under  Kolumbus  og  hans  Efterfølgere,  som  ledede  Kri- 
stiern  II's  Opmærksomhed  i  denne  Retning;  han  vilde  over  Grønland 
naa  til  det  fjerne  Indien  og  knytte  Handelsforbindelser  der.  Søren  Norby 
var  i  Øjeblikket  hindret  i  at  kunne  følge  Ordren.  „Men  efter  Paaske," 
skriver  han,  „vil  jeg  være  rede  og  løbe  til  Grønland  eller  andet  Steds, 
hvor  i  Verden  Eders  Naade  vil  have  mig."  De  kort  efter  udbrudte  Uro- 

ligheder  forstyrrede  dog  disse  Planer.  Af  Kristierns  øvrige  Reformer 
skal  nævnes,  at  samme  Vægt  og  Mad  skulde  indføres  i  alle  Stæder,  efter 
hvad  der  var  gældende  i  København  og  Malmø.  Det  første  Forsøg  paa 
en  Postforbindelse  mellem  Stæderne  skete  ogsaa  nu,  da  der  blev  befalet, 
at  hver  Købstad  skulde  holde  to  Brevdragere,  der  skulde  have  to  Skil- 
ling for  hver  Mil,  de  løb  med  Breve.  Gæstgivergaarde  blev  oprettede 
baade  i  Byerne  og  paa  Landet  med  visse  Mils  Mellemrum,  og  det  blev  i 
Stæderne  paabudt,  at  Snavs  og  Gødning  skulde  fjernes  fra  Gaderne. 

Hele  den  gamle  Retsforfatning  i  Købstæderne  blev  omstyrtet,  og 
Kongen  gjorde  sig  til  Eneherre  over  dem,  da  han  efter  hollandsk  Møn- 
ster forordnede,  at  i 
hver  Stad  skulde  en  ær- 
lig Mand  af  godt  Om- 
dømme, som  udnævn- 
tes af  Kongen,  som 
Skultus  eller  Byens 
øverste  Styrer  sættes 
over  Borgmestre  og 
Raad  til  at  styre  og 
dømme.  Ogsaa  paa  Val- 
get af  selve  Magistra- 
ten skaffede  Kongen 
sig  større  Indflydelse. 
Alle  Købstæderne  blev 
lagte  direkte  under  Kronen,  mens  de  tidligere  i  Reglen  havde  hørt 
under  den  adelige  Lensmand,  der  havde  det  omliggende  Land  i  Værge. 
Mærkelig  er  især  Forordningen  om  Vrag,  Hidtil  havde  de  skib- 
brudne været  udsatte  for  en  meget  vilkaarlig  Behandling,  der  kunde 
give  Hemming  Gad  Grund  til  at  kalde  Danskerne  „Røvere,  der  laa  paa 
Lur  bag  deres  Sandbanker  efter  Rov  fra  de  skibbrudne".  Lensmændene 
og  Bisperne,  der  havde  Strandret,  tog  uden  videre  de  strandedes  Gods  i 
Besiddelse.  Det  var  ikke  sjældent  Tilfældet,  at  de  skibbrudne,  der  havde 
reddet  sig  i  Land,  bleve  myrdede  af  de  raa  Kystbeboere,  for  at  de  saa 
meget  lettere  kunde  røve  deres  Gods.  Ved  den  ny  Forordning  bestemtes 
det,  at  de  Sømænd,  der  strandede,  skulde  have  Ret  til  at  redde  deres 
Gods  ved  deres  eget  Mandskab.  Forlangte  de  Hjælp,  skulde  enhver 
Lensmand  eller  Strandfoged  under  Livsstraf  være  forpligtet  til  at  yde 
dem  den  mod  en  bestemt  Bjergeløn.  Kom  herreløst  Gods  drivende, 
skulde  det  henlægges  i  Kirken  og  gemmes  der  i  „Aar  og  Dag"  (d.  v.  s. 
et  Aar  og  seks  Uger).  Kun  hvad  der  var  beskadiget  eller  fordærvet,  maatte 
sælges.  Hvis  den  rette  Ejer  ikke  meldte  sig  inden  Aar  og  Dags  Forløb, 


Fig.  56.  Kro  ved  Søen.  (Efter  Olaus  Magnus.) 


77 

tilfaldt  de  to  Tredjedele  Kongen  og  den  sidste  Tredjedel  Præsterne  ved 
de  nærmeste  Kirker,  der  skulde  holde  Bøn  for  de  skibbrudne.  Ved 
denne  menneskekærlige  Forordning  led  Kongen  selv  et  betydeligt  Skaar 
i  sine  Indtægter,  og  han  angiver  sit  Tab  til  70,000  Gylden  aarlig. 
Forgæves  kom  Bisperne  med  Indvendinger  derimod;  han  svarede,  at 
han  ikke  vilde  berige  sig  ved  andres  Ulykke.  Da  Bispen  af  Børglum 
gjorde  ham  opmærksom  paa,  at  der  ikke  stod  det  ringeste  i  Skriften  om 
strandet  Gods,  spurgte  Kongen  ham  med  Bitterhed:  „Har  I  da  ikke 
læst  det  femte  og  det  syvende  Bud :  Du  skal  ikke  slaa  ihjel.  Du  skal  ikke 
stjæle?" 

Men  navnlig  laa  de  undertrykte  Fæstebønders  Beskyttelse  Kongen 
paa  Hjerte.  „Bønderne  maa  ikke  mere  sælges,"  hed  det  i  den  nye  Lov. 
„Slig  ond  ukristelig  Vane,  som  hidtil  haver  været  i  Sjælland,  Laaland, 
Falster  og  Møen  med  at  sælge  og  bortgive  stakkels  Bønder  og  Kristen- 
mennesker som  andre  uskellige  Kreaturer,  skal  ej  ydermere  efter  denne 
Dag  ske.  Men  naar  deres  Herskab  farer  uredelig  med  dem  og  gør  dem 
UIov  og  Uret,  da  maa  de  flytte  fra  det  Gods,  de  paasidde,  til  et  andet, 
ligesom  Bønderne  gør  i  Jylland,  Fyn  eller  Skaane,  og  give  Husbonden 
deres  rette  Førlovspenge  (3  Mark),  før  de  flytte.  Og  dersom  Gaarden  i 
Bondens  Tid  er  forfaldet  og  forarget,  skal  han  oprette  det  igen,  inden 
han  affarer."  De  maatte  ikke  sættes  fra  deres  Fæste,  naar  de  holdt  deres 
Gaarde  vedlige  og  betalte  deres  Landgilde.  De  maatte  heller  ikke  tvinges 
af  Herremændene  til  at  modtage  Øksne  til  Staldfodring,  og  de  behøvede 
ikke  at  møde  til  Klapjagt  og  Langægter,  naar  de  blev  tilsagte  i  Hø- 
stens Tid. 

Alle  disse  gavnlige  Bestemmelser  kom  imidlertid  kun  til  at  gælde 
kort,  da  de  ved  Kongens  Fald  blev  ophævede,  førend  de  endnu  ret  var 
gennemførte.  Glemmes  maa  det  heller  ikke,  at  Kristiern  II  paa  Landet 
ligesom  i  Byerne  gik  lidet  hensynsfuldt  frem  mod  det  gamle  Selvstyre, 
saa  at  det  meste  af  Sandemændenes  og  Nævningernes  Virksomhed  hen- 
lagdes under  Landstingene,  og  den  Fremgangsmaade  at  sværge  sig  fri 
ved  Mededsmænd  afløstes  af  Vidnebeviset,  der  har  holdt  sig  til  vore 
Dage.  Men  paa  alle  Punkter  maatte  Adelen  føle  sig  krænket  ved  en 
Lovgivning,  der  gik  dens  Interesser  saa  nær. 

Lige  over  for  Kirken  optraadte  Kristiern  II  med  større  Myndighed 
end  nogen  anden  dansk  Konge.  Intet  Under,  han  levede  paa  en  Tid,  da 
Reformationen  bankede  paa  Porten,  og  i  visse  Henseender  fulgte  han 
dens  Kalden.  Af  en  Række  Bud  i  hans  Landslov  fremgaar  det,  at  han 
ved  Siden  af  at  afskaffe  aabenbare  Misbrug  i  Kirken  og  sætte  en  Grænse 
for  den  høje  Gejstligheds  verdslige  Herrevæsen  vilde  bøje  Kirken  ind 
under  den  kongelige  Enevælde.  Ingen  Kirkemand  maatte  længere  er- 

hverve  sig  Jordegods,  med  mindre  de  vilde  følge  Paulus'  Lærdom,  som 
han  skriver  i  Brevet  til  Timotheus,  at  de  skulde  tage  sig  en  Hustru  og 
leve  i  det  hellige  Ægteskab,  „som  deres  Fædre  har  gjort".  De  maatte 
ikke  gaa  klædte  i  broget  verdslig  Dragt,  lange  Kjortler,  som  slæbte  hen 

ad  Jorden,  med  vi- 
de Ærmer,  men  de 
skulde  iføre  sig  an- 
stændige kirkelige 
Klæder.  Bispernes 
Følge  maatte  kun 
bestaa  af  12  væb- 
nede Mænd  ogÆr- 
kebispens  af  20, 
mens  de  tidligere 
havde  ladet  sig  led- 
sage i  pragtfuldt 
Optog  af  over  hun- 
drede Personer, 
med  Trommer  og 
Piber  foran  sig  „til 
Spot  for  den  helli- 
ge Kirke".  Ingen 
Abbed  maatte  til 
Jagt  holde  mere 
end  to  Mynder  og 
et  Kobbel  Støvere. 
Bisperne  skulde 
forblive  ved  deres 
Embeder  og  ikke 
som  hidtil ladedem 
forvalte  af  Kapel- 
laner og  Vikarer, 
mens  de  selv  op- 
holdt sig  i  Hovedstaden  og  sysselsatte  sig  med  verdslige  Sager.  Det 
var  endogsaa  hændet,  at  en  Biskop  af  Ribe  ikke  havde  læst  den 
første  Messe  i  sin  Domkirke  før  i  det  15de  Aar  af  sin  Embedstid. 
Ingen  maatte  sættes  til  Præst,  uden  at  han  havde  studeret  ved  Kø- 
benhavns Universitet  og  aflagt  Prøve  paa  sine  Kundskaber,  navn- 
lig i  den  hellige  Skrift,  for  at  han  derefter  kunde  give  andre  Undervis- 
ning. Ingen  Nonne  maatte  indvies,  førend  hun  havde  fyldt  sit  25.  Aar. 
Degnene  maatte  ikke  løbe  omkring  paa  Helligdagene  og  stænke  Vievand 


Fig.  57.  Kristiern  II.  (Efter  et  Miniaturportræt  i  Bryssel  1521.) 

paa  dem,  der  sad  ved  Bordet,  hvoraf  de  havde  faaet  Navn  af  „Stænke- 
degne". 

Endnu  betydningsfuldere  end  alt  dette  er  de  Bestemmelser,  hvori 
Frigørelsen  for  Roms  Overherredømme  udtales:  „Ingen  skal  for  Frem- 
tiden være  nødt  til  at  bringe  Sager  til  Rom.  For  at  Pengene  kan  blive  i 
Landet,  skal  der  i  Roskilde  oprettes  en  egen  Domstol  af  fire  Doktorer 
og  Magistre  for  alle  kirkelige  Sager.  Dommerne  skal  være  forfarne  i 
Kirkeretten  og  Kejserretten,  og  Processen  maa  i  det  højeste  vare  et  halvt 


Fig.  58.  Den  indre  Gaard  af  Karmeliterklostret  i  Helsingør. 


Aar.  Appelleres  kan  der  kun  til  Kongen  og  Rigsraadet".  Saaledes  skulde 
altsaa  denne  Domstol  blive  en  højeste  Ret,  og  al  Appel  til  Paven  afskæ- 
res, med  andre  Ord:  Herredømmet  over  den  danske  Kirke  lægges  i 
Kongens  Haand.  Samtidigt  indrettedes  der  en  højere  verdslig  Ret,  hvortil 
der  kunde  appelleres  fra  Landstingene  og  Købstæderne. 

Derimod  indeholder  Landsloven  ikke  noget  Brud  paa  den  katolske 
Lære.  Kong  Kristiern  havde  den  Gang  endnu  næppe  sluttet  sig  til  den 
lutherske  Reformation.  Vel  indkaldte  han  nogle  tyske  Reformatorer, 
men  de  udrettede  kun  lidt.  I  Decbr.  1520  kom  Magister  Martin  Reinhart 
til  København,  hvor  det  teologiske  Fakultet  just  ikke  med  Glæde  mod- 
tog denne  uventede  Forøgelse  og  ved  hans  Navn  i  Universitetsmatriklen 
tilføjede:  „Indkaldt  efter  Kongens  Befaling".  Han  begyndte  at  præke 
den  evangeliske  Lære  i  Nikolaj  Kirke,  men  Indtrykket  svækkedes  ved 
hans  ivrige  Tale  og  besynderlige  Fagter.  Det  siges  oven  i  Købet,  at  en 

anden  maatte  staa  ved  Siden  af  ham  og  oversætte  de  enkelte  Sætninger 
af  hans  tyske  Præken  paa  Dansk.  Et  Vidnesbyrd  om,  hvor  vanskeligt 
det  var  for  alvorlige  Mennesker  at  finde  deres  Standpunkt  i  denne  be- 
vægede Tid  er  Karmelitermunken  Povl  Helgesøn  fra  Helsingør,  der  var 
bleven  ansat  af  Kongen  som  Lærer  ved  Universitetet.  Han  havde  stærkt 
angrebet  Misbrugene  i  Kirken,  især  Afladshandelen,  og  han  havde  hilst 
Luthers  Fremtræden  med  Glæde.  Men  da  Luther  fuldstændigt  brød  med 
Paven,  kunde  han  ikke  længer  følge  ham  og  forsvarede  derefter  den  ka- 
tolske Kirke.  Den  Løn,  han  fik,  var,  at  han  blandt  Menigmand  gik 
under  Navnet  Povl  Vendekaabe.  Martin  Reinhart  fik  kun  faa  overbeviste 
Tilhængere,  og  de  katolske  Præster  udklædte  desuden  en  Gadedreng  til 
at  løbe  om  i  Byen  og  efterligne  hans  Ord  og  Fagter,  saa  at  han  blev  gjort 
latterlig.  I  Februar  1521  maatte  han  vende  tilbage  til  Tyskland.  Senere 
indfandt  Luthers  Ven,  Karlstadt,  sig,  men  han  opholdt  sig  kun  en  kort 
Tid  i  Danmark. 

Men  at  Kong  Kristiern  mente  det  alvorligt  med  at  ville  bøje  Kirken 
under  sig,  viste  han  ved  den  Maade,  hvorpaa  han  behandlede  Bisperne. 
Jens  Anderson  Beldenak  var  en  fattig  Skomagers  Søn  fra  Vendsyssel, 
som  havde  studeret  i  Køln  og  opholdt  sig  længe  i  Rom.  Han  havde  er- 
hvervet sig  en  sjælden  Kundskab  i  kanonisk  Ret  og  i  Diplomatiets  Kunst. 
Efter  sin  Hjemkomst  gjorde  han  sig  gældende  ikke  blot  ved  sin  store  Vi- 
den, men  ogsaa  ved  sin  Snuhed  og  List,  og  han  blev  ansat  i  Kong  Hans* 
Kancelli  og  fik  senere  Odense  Bispestol.  Men  han  kom  snart  i  Strid  med 
Kong  Kristiern,  blev  fængslet  og  kom  efter  et  Par  Aars  Fangenskab  ud 
mod  at  overlade  Kongen  to  Tredjedele  af  Bispestolens  Indtægter.  Kri- 
stiern tog  ham  med  til  Stockholm,  hvor  han  gik  ham  til  Haande  ved 
Blodbadet  og  til  Løn  modtog  Strangnas  Bispestol.  Men  efter  Hjemkom- 
sten blussede  Kongens  Vrede  ved  Mester  Didriks  Bagtalelse  atter  op 
imod  ham,  han  blev  paa  ny  fængslet  og  Kongen  lagde  Beslag  paa  hele 
Odense  Bispestols  Jordegods.  Paa  lignende  Maade  gik  det  i  Norge, 
hvor  baade  Ærkebispen  af  Trondhjem  og  Biskoppen  af  Oslo  blev  trængte 
ud  af  deres  Stillinger.  Endnu  voldsommere  handlede  Kong  Kristiern 
med  Lunds  Ærkebispeembede. 

I  Novbr.  1521  ankom  der  en  pavelig  Legat  til  Danmark  for  at  un- 
dersøge, hvorledes  det  egentlig  hang  sammen  med  det  stockholmske 
Blodbad  og  de  henrettede  Bisper  og  Prælater,  da  det  jo  altsammen  var 
sket  i  Pavens  og  Kirkens  Navn.  Kongen  skød  al  Skylden  paa  Didrik 
Slagheck.  Denne  usle  Person  havde  Kongen  den  Gang  nylig  sat  paa 
Ærkebispestolen  i  Lund.  Det  var  den  tredje  Ærkebiskop,  som  han  i  Lø- 
bet af  fire  Aar  havde  paatvunget  Domkapitlet.  Men  Didrik  Slaghecks 
Glæde  over  sin  Ophøjelse  varede  kun  kort.  Forladt  af  Kongen  blev  han 

fængslet  og  dømt  til  Døden  af  Legaten  selv.  I  Jan.  1522  blev  han  levende 
brændt  paa  Gammeltorv.  Mor  Sigbrit  havde  den  Dag  lukket  sine 
Skodder. 


Fig.  59.  Kristiern  II.  (Efter  et  samtidigt  Stik  i  den  kgl.  Kobberstiksamling.) 


Folkeoplysningen  søgte  Kong  Kristiern  med  Iver  at  fremme.  Det 
var  ikke  alene  de  latinske  Skoler,  hvis  daarlige  Tilstand  han  søgte  at  for- 
bedre ved  at  udgive  en  ny  Skoleforordning,  forøge  Lærernes  Løn,  af- 
skaffe de  barbariske  Skolestraffe  og  lade  de  gamle  usle  Lærebøger  bræn- 
de og  afløses  af  nye.  Men  han  sørgede  ogsaa  for  Almuens  Undervisning, 

der  paa  den  Tid  var  saa  godt  som  aldeles  forsømt,  og  han  befalede  Præ- 
ster og  Degne  at  undervise  Børnene  i  Fadervor,  Ave  Maria  og  Tros- 
bekendelsen og  at  lære  dem  at  Isése  og  skrive  Dansk. 

Ved  nyttige  Politibud  søgte  han  at  vaage  over  Sædelighed  og  god 
Orden.  Datidens  Raahed  gjorde  den  Slags  Bestemmelser  nødvendige. 
Ingen  maatte  komme  beruset  i  Retten  og  true,  slaa  eller  undsige  Domme- 
ren. Paa  den  anden  Side  maatte  denne  heller  ikke  bande  og  skælde, 
naar  han  sad  paa  Dommersædet.  Kun  syge  og  vanføre  maatte  bede  om 
Almisse  og  skulde  da  have  et  Tegn  fra  Øvrigheden,  der  berettigede  dem 
dertil.  Spedalske,  der  var  saa  almindelige  i  Middelalderen,  skulde  føre 
Træklapper  med  sig,  for  at  de  i  Stadsporten  kunde  gøre  Folk  opmærk- 
somme paa  deres  Nærværelse.  Utugtige  Kvinder  skulde  bo  paa  et  eget 
Sted  i  Byen  og  maatte  ikke  gaa  med  Kappe  som  ordentlige  Kvinder. 
Borgerne  skulde  holde  deres  Gader  og  Rendestene  rene,  ja  endog  lade 
deres  Borde,  Bænke  og  Gulve  skure  om  Lørdagen  og  Dagen  før  Fest- 
dagene. I  den  sidste  Bestemmelse,  som  minder  saa  stærkt  om  den  hol- 
landske Renlighed,  sporer  vi  vistnok  Sigbrits  Finger.  For  at  forebygge 
Overdaadighed  blev  det  forbudt,  at  nogen  Borger  maatte  holde  Bryllups- 
gilde mere  end  i  to  Dage,  nemlig  Søndag  og  Mandag,  og  da  maatte  der 
ikke  være  flere  Gæster,  end  Huset  kunde  rumme.  Bønderne  maatte  ikke 
holde  Gilder  om  Sommeren  og  i  Høstens  Tid,  men  kunde  derimod  holde 
sig  lystige  om  Helligdagene  med  Dans  og  „Bekvemmeligheder  og 
Glædskab". 

Selv  med  Hensyn  til  Troldmænd  og  Hekse  var  Kongens  Lov  forud 
for  sin  Tid,  da  den  bestemte,  at  de  ikke  længer  skulde  brændes  paa  Baal, 
men  piskes  og  jages  ud  af  Byen,  hvor  de  boede.  Paa  samme  Maade 
skulde  de  Folk  behandles,  der  søgte  Raad  hos  dem  og  vedblev  dermed, 
efter  at  være  bleven  advarede. 

Saaledes  bærer  Kongens  Lovgivning  paa  mange  Punkter  Præget  af 
en  Agtelse  for  Mennesket,  der  var  fremmed  for  hans  Tid.  Men  al  denne 
skønne  Udsæd  kom  aldrig  til  at  bære  Frugt.  Et  Aar  senere  blev  hans 
Love  brændte  paa  Viborg  Ting  af  Adelen,  da  han  selv  var  bukket  under 
i  Kampen  med  sine  mange  og  mægtige  Fjender. 


Kristiern  II's  Fordrivelse  og  Flugt. 

Snart  begyndte  det  at  se  farligt  ud  for  Kongen.  Sverige  var  i  fuld 
Opstand  og  blev  understøttet  af  Liibeck,  der  havde  megen  Grund  til  at 
føle  Ængstelse  over  Kongens  Planer  om  at  fortrænge  Byen  fra  Østersø- 

handelen  og  sætte  det  nordiske  Handelsselskab  i  Stedet.  Liibeckerne  an- 
faldt i  Aug.  1522  Danmarks  Kyster  og  afbrændte  Helsingør,  saa  at  Kri- 
stiern  II  endogsaa  maatte  samle  en  Bondehær  paa  10,000  Mand  i  Nær- 
heden   af    København    for    at    hindre    videre    Ødelæggelse.    Ved    en 


Fig.  60.  Frederik  I  som  dansk  Konge.  (Efter  Maleri  paa  Frederiksborg.) 

Mønstring  over  Soldaterne  kom  Hadet  til  Sigbrit  rigtig  for  en  Dag ;  hun 
blev  kastet  ud  i  Peblingesøen  af  to  fulde  Soldater  og  blev  kun  reddet, 
da  Kongen  selv  hurtigt  ilede  til  og  lod  dem  gribe  og  henrette.  Søren  Nor- 
by  nærmede  sig  nu  med  en  Del  Skibe,  og  da  Hanseaterne  lagde  deres 
Flaade  i  Vinterleje,  var  Faren  for  dette  Aar  forbi.  Men  Gæringen  blandt 
den  misfornøjede  Adel  og  Gejstlighed  tiltog  bestandig,  og  Kongen  for- 
øgede den  selv  ved  sine  Handlinger.  Saaledes  lod  han  Liget  af  Mogens 
Tomsøn  til  Damsgaard,  der  havde  været  en  slem  Bondeplager  og  havde 

gjort  sig  skyldig  i  Falskneri,  1522  opgrave  og  hænge  i  Galgen  paa  Aar- 
hus Gade. 

Under  saa  vanskelige  Forhold  blev  de  Stridigheder,  der  udbrød 
mellem  Kongen  og  hans  Farbroder,  Hertug  Frederik,  dobbelt  farlige 
for  ham.  Hertug  Frederik  var  en  rolig  og  forsigtig  Mand,  der  helt  gik 
op  i  Arbejdet  med  at  styre  sit  lille  Fyrstendømme  og  var  gladest,  naar 
han  om  Sommeren  kunde  lægge  sig  ud  i  Marsken  med  nogle  faa  Hof- 
mænd og  tale  med  sine  Friserbønder  under  Digearbejderne.  Men  han 
var  tillige  en  ufornøjelig  Natur,  og  han  følte  sig  ikke  uden  Grund  mis- 
fornøjet over  den  Optræden,  som  Kongen  ved  flere  Lejligheder  havde 
vist  over  for  ham.  Nu  fremkom  han  igen  med  sin  gamle  Paastand  om 
Arveret  til  en  Del  af  Norge,  om  Udbetaling  af  en  Sum  Penge  o.  s.  v., 
og  han  vægrede  sig  ved  at  anerkende  Kongens  Forleningsret  over  Hol- 
sten, som  Kejser  Karl  d.  5te  havde  overdraget  Kristiern  II,  da  han  be- 
søgte ham  i  Bryssel  1521. 

Efter  flere  frugtesløse  Sammenkomster  sluttede  man  endelig  i  Aug. 
1522  et  Forlig  i  Bordesholm  Kloster  syd  for  Kiel.  Kongen  opgav  sin 
Forleningsret  til  Holsten  og  lovede  at  betale  11,000  rhinske  Gylden  til 
Hertugen,  der  paa  sin  Side  lovede  at  ville  forholde  sig  rolig  under  Kon- 
gens Fejde  med  Liibeckerne.  Det  var  en  dyb  Ydmygelse,  som  Kongen 
her  maatte  underkaste  sig.  Men  skønt  Kongen  saaledes  havde  givet  efter 
for  at  faa  Fred  med  sin  farlige  Frænde,  begik  han  dog  kort  efter  den 
ukloge  Handling  at  lade  sin  Sekretær  Anders  Glob  aabne  det  blaa  Taarn 
i  Segeherg  og  føre  mange  vigtige  Brevskaber  fra  Fællesarkivet  til  Søn- 
derborg. 

Stemningen  i  Landet  vendte  sig  imidlertid  mere  og  mere  mod 
Kongen.  I  Følelsen  heraf  sammenkaldte  han  i  Slutningen  af  1522  et 
Rigsraadsmøde  i  København,  men  ingen  af  de  jydske  Adelsmænd  ind- 
fandt sig,  og  de  undskyldte  sig  med,  at  Vind  og  Vejr  havde  hindret  dem 
i  at  komme  over  til  Sjælland.  For  at  berøve  dem  dette  Paaskud  lod  han 
da  et  Stændermøde  fastsætte  til  25.  Jan.  1523  i  Aarhus,  hvor  der  skulde 
møde  to  Borgere  fra  hver  Købstad  og  fire  Bønder  fra  hvert  Herred. 
Her  skulde  alle  Klager  afhjælpes,  og  Meningen  var  aabenbart,  at  Kon- 
gen vilde  omgive  sig  med  helt  nye  Raadgivere.  Men  Mødet  blev  aldrig 
holdt.  En  hemmelig  Sammensværgelse  var  allerede  dannet  i  Slutningen 
af  1522  om  at  støde  Kristiern  fra  Tronen.  De  jydske  Herrer,  adelige  og 
Bisper,  havde  sluttet  sig  sammen  og  lod  udsprede  Rygter  om,  at  Kon- 
gen vilde  komme  med  Bødler  for  „at  anstifte  en  Banket"  som  den  i 
Stockholm.  „Nu  skal  vi  alle  under  Trældom  som  de  umilde  Russer", 
sagde  man,  og  den  hellige  Birgittas  Spaadomme  løb  om  iblandt  Folket. 
De  varslede  ilde:  „Den  sjette  Konge  skal  uroliggøre  Jorden  og  Havet, 

fylde  de  enfoldige  med  Sorg  og  udgyde  uskyldigt  Blod,  men  han  skal 
forlade  Riget,  og  det  skal  ske,  som  der  staar  skrevet :  De  saar  Vind  og 
Vellyst  og  høster  Sorg  og  Bedrøvelse". 

Forholdene  blev  mere  og  mere  truende.  Den  21.  Decbr.  1522  af- 
fattede 9  jydske  Biskopper  og  Herrer  i  Viborg  et  Klageskrift  over  Kon- 
gen, hvori  der  ikke  manglede  paa  haarde  Beskyldninger.  Der  klagedes 
over  den  Vold  og  haarde  Medfart,  der  vistes  Kirken;  dens  Friheder 
blev  krænkede.  Kættere  forvendte  Troen  „med  sine  lutheranske  Styk- 
ker og  Skalkhed",  og  „Trælle  og  Skrivere"  skaltede  og  valtede  med 
Kirkens  Gods,  hvorfor  ogsaa  Gud  i  7  Aar  havde  hjemsøgt  disse  Riger 
med  Pestilens,  Sygdom,  Armod,  Krig  og  Fejde.  Endvidere  var  mange 
brave  Mænd  tagne  af  Dage,  saa  at  ingen  mere  var  sikker  paa  Livet. 
Tvært  imod  Haandfæstningen  havde  Kongen  sat  Adelen  i  Skat  „lige- 
som andre  Bønder",  havde  indkaldt  Udlændinge  og  havde  betroet  sig  til 
„Tyranner,  Skalke  og  Troldkvinder",  Danmarks  Rige  til  evig  Skade, 
Trældom  og  Fordærvelse,  i  Stedet  for  at  Bisper,  Prælater,  Riddere  og 
Svende  burde  styre  og  regere  nu,  som  de  havde  gjort  i  de  f remfarne 
Kongers  Tid.  Dette  Skridt  var  kun  en  Indledning  til  det  egentlige  Op- 
sigelsesbrev,  der  blev  undertegnet  af  de  sammensvorne  i  Viborg  20. 
Jan.  1523.  „Overvejende  det  farlige  Regimente,  som  været  havde",  op- 
sagde de  Kongen  Huldskab  og  Troskab  og  udstedte  Breve  til  Købstæ- 
derne og  Bønderne  om  at  komme  dem  til  Hjælp.  Det  var  ikke  vanskeligt 
at  ophidse  disse,  da  de  led  under  svære  Skatter,  som  Kristiern  II  først 
havde  paalagt  for  den  svenske  Krigs  Skyld  og  nu  atter  maatte  gribe  til 
for  at  forsvare  sig  mod  Liibeckerne. 

Kongen  opholdt  sig  da  i  Vejle.  Den  21.  Jan.  kom  (efter  den  noget 
tvivlsomme  Fortælling  hos  Arild  Hvitfeld)  Landsdommer  Mogens  Munk 
til  Volstrup,  en  Gaard  i  Hjerm  Herred  ved  Limfjorden,  ridende  ad  Vi- 
borgvejen ind  i  Byen.  Han  tilbragte  Aftenen  hos  Kongen,  der  modtog 
ham  venligt  og  beværtede  ham.  Mogens  Munk  foregav,  at  han  var  kom- 
met for  af  Kongen  at  faa  en  Stævning  mod  en  anden  Adelsmand.  I  Sam- 
talens Løb  kom  de  til  at  tale  om  Jagt,  og  Munk  lovede  efter  Kongens 
Ønske  at  forære  ham  en  god  Rævemynde.  Da  han  gik  bort,  glemte  han 
med  Forsæt  sin  ene  Handske,  hvori  han  havde  stukket  Opsigelsesbrevet. 
Først  næste  Morgen  fandt  en  af  Kongens  Smaadrenge  det  og  bragte  det 
'til  Kongen.  „Guds  Dros",  udbrød  han,  da  han  havde  læst  det,  „der  har 
han  givet  os  en  Rævemynde  paa  Love!"  Straks  sendte  han  Folk  hen  til 
Herberget  for  at  gribe  ham,  men  Hr.  Mogens  havde  ikke  fundet  for  godt 
at  bie.  Saa  snart  han  var  kommen  tilbage  fra  Kongen,  havde  han  givet 
sig  af  Sted  sønder  paa.  Den  29.  Jan.  indfandt  han  sig  hos  Hertug  Frede- 
rik i  Husum,  der  allerede  længe  havde  staaet  i  Forbindelse  med  den 

misfornøjede  Adel.  „Vilde  han  tage  sig  af  deres  Sag",  sagde  han,  „om 
det  end  kun  var  med  16  til  18  Kleppere  og  sin  egen  Person,  da  vilde  de 
for  ham  tilsætte  Liv  og  Gods ;  vilde  han  ikke,  fik  de  vel  Bejlere  til  den 
Brud!"  Hertugen  kunde  ikke  modstaa  Udsigten  til  Danmarks  Krone 
og  erklærede  sig  villig  dertil.  „Da  han  var  af  dansk  Kongeblod,  ynkedes 
han  over  sit  Fædrelands  Jammer;  i  den  almægtige  Guds  og  den  uad- 
skillelige Trefoldigheds  Navn  vilde  han  paatage  sig  den  Tynge  og  Be- 
sværing og  komme  dem  til  Hjælp  og  Trøst  med  nogle  Tusind  Mand  til 
Hest  og  til  Fods." 

I  det  afgørende  Øjeblik  tabte  Kong  Kristiern  Modet,  han  viste  lut- 
ter Ubestemthed  og  Forsagthed.  I  Stedet  for  at  møde  Oprørerne  med 
Vaabenmagt,  spildte  han  en  kostbar  Tid  med  Underhandlinger,  der  ikke 
førte  til  noget.  De  jydske  Adelsmænd  vare  gaaede  for  vidt  til  at  kunne 
trække  sig  tilbage.  En  Stilstand  paa  tre  Uger,  som  han  fik  udvirket,  bragte 
kun  flere  til  at  falde  fra  ham.  Saa  kom  det  d.  9.  Febr.  til  et  Forhand- 
lingsmøde i  Horsens,  men  Mistroen  var  saa  stor  paa  begge  Sider,  at  man 
ikke  opnaaede  noget  Resultat.  Forgæves  tilbød  han  at  ville  møde  og 
forsvare  sig  for  Rigets  Raad  og  Stænder,  eller  „for  Kurfyrster,  Fyrster 
og  det  hellige  Riges  Regimente".  Man  vilde  ikke  høre  paa  ham,  og 
raadvild  gik  han  tilbage  til  Fyn.  I  en  Nat  skal  han  tyve  Gange  være  sej- 
let frem  og  tilbage  over  Lillebelt  uden  at  kunne  fatte  nogen  Beslutning. 
Naar  han  kom  over  til  den  fynske  Side,  angrede  han,  at  han  havde  op- 
givet Jylland,  og  naar  han  var  vendt  tilbage  til  den  jydske  Kyst,  indsaa 
han  Kampens  Haabløshed.  Paa  Fyn  stævnede  han  Købstadmændene 
og  Bønderne  til  Tinge  og  lod  dem  tage  i  Ed  paa  ny,  men  han  fandt 
Stemningen  meget  kølig.  Større  Tilslutning  fandt  han  hos  Sjællænderne, 
der  bevægedes  ved  hans  Klager,  og  var  ham  taknemlige  for  Vornedska- 
bets Ophævelse;  de  svor  at  ville  vove  Liv  og  Blod  for  ham.  Men  intet 
Sted  kaldte  han  Folket  til  Vaaben,  skønt  han  vidste  baade  fra  Sveriges 
Opstand  og  fra  sit  eget  Opraab  til  Sjællænderne  forrige  Aar  mod  Lii- 
beckerne,  hvad  en  saadan  Folkerejsning  kunde  udrette.  Først  den  Gang 
svigtede  alt  ham,  da  han  svigtede  sig  selv. 

Imidlertid  havde  Hertug  Frederik  sluttet  Forbund  med  Liibeck  og 
v?.r  draget  op  mod  Jylland  i  Spidsen  for  en  Hær  paa  6000  Mand.  Hans 
højre  Haand  var  den  erfarne  Feltherre  Johan  Rantzau,  en  af  de  hol- 
stenske Adelsmænd,  som  mente,  at  Tiden  nu  igen  var  kommen  for  Hol- 
sten til  at  vinde  Hovedindflydelsen  i  Norden.  Paa  Bakkerne  syd  for 
Kolding  blev  han  modtaget  af  den  jydske  Adel  og  Gejstlighed,  og  Bi- 
skoppen af  Børglum  bad  ham  med  Taarer  om  at  frelse  dem  for  Kong 
Kristierns  Tyranni.  Den  26.  Marts  blev  han  hyldet  paa  Viborg  Lands- 
ting og  udstedte  en  foreløbig  Haandfæsining,  der  endelig  vedtoges  paa 

en  Forsamling  i  Roskilde  d.  3.  Aug.  I  skarp  Modsætning  til  Kri- 
stiem  II's  Optræden,  forpligtede  han  sig  til  ikke  at  tillade  lutherske  Kæt- 
tere at  præke  mod  den  hellige  romerske  Kirke  og  den  hellige  Fader, 
men  at  lade  dem  straffe  paa  Liv  og  Gods.  Det  Gods,  som  Kristiern  II 
havde  frataget  Kirken,  skulde  tilbagegives,  saaledes  Bornholm  til  Lunds 
Ærkebispestol.  Kun  adelige  maatte  blive  Biskopper  og  Prælater.  De 
høje  Rigsembeder,  som  Rigshovmester  og  Marsk,  skulde  atter  besættes, 
mens  de  i  den  foregaaende  Tid  havde  været  ved  at  gaa  helt  af  Brug.  Ade- 
lens Rettigheder  blev  paa  ny  bekræftede,  saa  at  navnlig  Lenene  kun 
maatte  gives  til  Adelsmænd.  Adelen  fik  dernæst  Sagefald  af  sine  egne 
Bønder  og  Tjenere  ligesom  Prælaterne  og  Ridderskabet  i  Slesvig;  der- 
ved mentes,  at  den  fik  Hals-  og  Haandsret,  d.  e.  den  højeste  Øvrigheds- 
myndighed  over  sine  Bønder.  Adelsmanden  Arild  Hvitfeld,  der  levede 
i  Slutningen  af  samme  Aarhundrede,  udbryder  i  sin  Glæde  herover: 
„Dette  er  en  drabelig  Frihed,  deslige  ingen  Konge  i  Danmark  har  ud- 
givet, hvorfor  denne  Konges  Ihukommelse  bør  hellig  og  uglemt  at  være 
hos  os  og  vore  Efterkommere".  Endelig  blev  „Oprørsparagraffen"  gen- 
taget i  forstærket  Form,  og  Kongen  forpligtede  sig  til  ikke  at  lade  sin 
Søn  hylde,  saa  længe  han  selv  levede. 

Paa  samme  Viborg  Landsting  blev  Kristiern  II's  Love  og  Forord- 
ninger brændte  som  „skadelige  og  fordærvelige  imod  Politi  og  godt  Regi- 
mente". Saaledes  faldt  med  eet  Slag  alt,  hvad  Kong  Kristiern  havde 
grundlagt  til  de  lavere  Stænders  Vel. 

Ved  Efterretningen  om  alle  disse  Ulykker  blev  Kongen  mere  og 
mere  modløs.  Uvirksom  sad  han  i  København,  mens  han  modtog  det 
ene  Opsigelsesbrev  efter  det  andet.  Vistnok  lammedes  hans  Virksom- 
hed i  denne  Tid  særligt  af  Pengemangel.  Vaklende  og  raadvild  fattede 
han  tilsidst  den  mislige  Beslutning  at  forlade  sit  Rige  og  søge  Hjælp  i 
Udlandet  hos  sin  mægtige  Svoger.  Han  glemte,  at  den  ulykkelige  og 
trængende  alle  Vegne  er  til  Besvær. 

Sine  sparsomme  Pengemidler  og  sine  Breve  lod  han  bringe  om 
Bord.  paa  20  Skibe,  der  laa  i  Havnen.  Malmøs  og  Københavns  Borgere 
aflagde  paa  ny  deres  Troskabsed  og  lovede  at  ville  værge  sig  i  tre 
Maaneder.  Til  den  Tid  haabede  Kongen  at  kunne  bringe  dem  Undsæt- 
ning. I  København  blev  Henrik  Gøje  udnævnt  til  Befalingsmand,  og 
han  viste  sig  tro.  I  Malmø  fik  Borgerne  Tilladelse  til  selv  at  kaare  sig 
en  Borgmester,  og  de  valgte  den  senere  saa  bekendte  Jørgen  Kock. 

Den  13.  April  1523  var  en  sørgelig  Dag  for  Københavns  Borgere. 
Ved  Middagstid  indskibede  Kong  Kristiern  sig  paa  „Løven"  med  sin 
Dronning,  sin  Søn  Hans  og  sine  to  Døtre.  Med  ham  fulgte  Moder  Sig- 
brit,  Hans  Mikkelsen,  den  tidligere  Borgmester  i  Malmø,  og  andre  gode 

Mænd,  der  vilde  dele  deres  Herres  Skæbne.  Flere  andre,  som  Reforma- 
tionens Forkæmper  Kristiern  Pedersøn,  fulgte  snart  efter.  Det  er  ikke 
Kong  Kristierns  mindste  Ros,  at  saa  mange  ædle  Mænd  delte  hans 
Landflygtighed  og  blev  ham  tro  til  det  sidste. 

Stadsmuren  og  Stranden  var  sorte  af  Mennesker,  der  fulgte  deres 
bortdragende  Konge  med  sørgmodige  Blikke,  indtil  Skovshovedpynten 
skjulte  ham  for  deres  Øjne.  Men  paa  Dækket  skal  Sigbrit,  som  Kongen 
havde  ladet  bringe  om  Bord  i  en  Kasse  for  at  redde  hende  for  Folkets 
Had,  have  trøstet  ham  i  hans  Sorg.  „Kan  I  ikke  blive  Konge  i  Dan- 
mark", sagde  hun,  „kan  I  blive  Borgmester  i  Amsterdam".  Det  klang 
som  Spot. 

Længe  varede  det  dog  ikke,  før  fra  Danmark  Almuens  Længsel  efter 
ham  lød  gennem  den  vemodige  Folkevise: 

Alle  smaa  Fugle,  i  Skoven  er' 
de  giver  paa  Høgen  stor  Klage; 
han  river  af  dem  baade  Fjer  og  Dun 
han  vil  dem  af  Skoven  jage.  —  —  — 

Bort  da  fløj  den  gamle  Ørn, 

alt  med  sine  Unger  smaa; 

de  andre  smaa  Fugle,  de  blev  da  vilde, 

de  vidste  dem  ingen  Raad. 

Nu  sidder  Høgen  i  Egetop, 

og  breder  han  ud  sin  Vinge; 

de  andre  smaa  Fugle,  i  Skoven  er', 

den  monne  saa  jammerlig  tvinge. 

Nu  sidder  alle  de  andre  smaa  Fugle 
og  tier  saa  kvær  som  Sten; 
de  har  nu  mist'  deres  dejlige  Sang; 
naar  Gud  vil,  saa  synger  de  den  igen. 

Nu  er  der  Sorg  udi  Lunde, 

som  før  var  Fuglesang; 

de  fattig'  smaa  Fugle  dem  ynkes  mig 

for  Tiden  gøres  dem  saa  lang.  —  — 

Gud  han  hjælpe  den  fattige  Ørn, 
som  flyver  over  vilden  Hede! 
han  ved  sig  hverken  Ly  eller  Læ, 
hvor  han  tør  bygge  sin  Rede. 

Søren  Norby.   Kristiern  IFs  Forsøg  paa  at  generobre  sit  Rige  og 

hans  Tilfangetagelse. 

Det  var  ingenlunde  uden  alvorlig  Modstand,  at  Frederik  I  var  kom- 
men i  Besiddelse  af  Danmark  efter  Kristiern  II's  Flugt.  København 
blev  indesluttet  d.  10.  Juni  1523.  Byen  var  den  Gang  kun  af  ringe  Ud- 
strækning mod  nu,  dens  3  Porte  stod  for  Enden  af  de  nuværende  Ve- 
ster-, Øster-  og  Nørregade,  og  hele  den  nuværende  østlige  Del  af  den 
indre  By  var  slet  ikke  bebygget.  Indbyggertallet  var  kun  mellem  10- 
og  20,000.  Men  den  tapre  Henrik  Gøje  havde  lovet  den  landflygtige 
Konge  at  holde  ud  i  tre  Maaneder  og  forsvarede  sig  ved  de  køben- 
havnske Borgeres  Troskab  og  Standhaftighed  i  henved  syv.  Han  over- 
gav først  Byen  til  Johan  Rantzau  d.  6.  Januar  1524,  da  ingen  Undsæt- 
ning længere  kunde  ventes.  Ogsaa  Malmø  maatte  overgive  sig,  og  den 
kække  Borgmester  Jørgen  Kok  havde  mere  end  dobbelt  holdt  det  Løfte, 
han  havde  givet  sin  Konge.  Saaledes  var  nu  hele  Danmark  i  Kong 
Frederiks  Hænder  paa  Blekinge  nær,  som  Gustaf  Vasa  havde  besat. 

I  Aug.  1524  underkastede  Norge  sig,  skønt  Kristiern  II  havde  et 
stærkt  Parti  der  oppe.  Det  norske  Rigsraad  erklærede  i  Bergen  Frede- 
rik I  for  Konge,  og  han  udstedte  en  Haandfæstning,  der  i  det  væsent- 
lige stemte  overens  med  den  danske. 

Imens  var  den  landflygtige  Konge  d.  1.  Maj  1523  landet  ved  Veere 
paa  Øen  Walchern  i  Holland.  Men  han  fandt  ikke  den  Hjælp,  han 
ventede  og  søgte.  De  næste  Aar  gik  hen  med  en  frugtesløs  Omflakken 
i  fremmede  Lande.  Han  var  i  bestandig  Pengenød  og  kunde  ikke  faa 
sit  Tilgodehavende  af  Medgiften  udbetalt  af  Kejser  Karl.  En  Hær,  som 
han  i  Efteraaret  1523  havde  samlet  i  Nordtyskland,  opløste  sig,  fordi 
den  ikke  fik  Sold.  Budskabet  herom  blev  Aarsagen  til  Københavns  og 
Malmøs  Overgivelse  til  Kong  Frederik.  Regentinden  i  Nederlandene,  Eli- 
sabets Faster  Margrete  af  Østrig,  var  ham  alt  andet  end  gunstig  stemt 
og  paavirkede  Kejseren  til  hans  Skade.  Kejser  Karl  kunde  ikke  glemme 
Mindet  om  Dyveke,  det  trykkende  Gældsforhold,  og  at  hans  Svoger 
heldede  til  den  lutherske  Lære.  I  Aarene  1524  til  1530  boede  Kristiern 
mest  i  Lier  sydøst  for  Antwerpen  i  „het  Hof  van  Denemarken'\  hvor 
en  Stenplade  i  Ydermuren  minder  om  hans  Ophold,  og  hvor  den  til- 
stødende Gade  endnu  kaldes  „Deensche  Strået''.  Landbefolkningen  i 
Egnen  mindes  endnu  „de  roode  Koning'',  som  den  kaldte  ham  efter 
hans  røde  danske  Kappe,  han,  der  blev  Fuglekonge  ved  deres  Gilde- 
skydninger og  søgte  at  dulme  sine  Bekymringer  ved  voldsomme  Jagter. 

Endnu  havde  Kong  Kristiern  dog  een  trofast  Mand,  der  ikke  vilde 
opgive  hans  Sag  men  fortsætte  Kampen  til  det  yderste.  Det  var  Lens- 

manden  paa  Gotland, 
den  djærve  Søren 
Norby.  Fra  sit  Smut- 
hul trodsede  han  baa- 
de  Frederik  I,  Gustaf 
Vasa  og  Liibeckerne, 
og  hans  Kapere  tog 
mange  hanseatiske 
Handelsskibei  Øster- 
søen. Han  tømte  dem 
for  deres  Ladning,  og 
sendte  derpaa  Skibe- 
ne til  deres  Hjem- 
stavn med  de  Ord,  at 
det  var  gavnligt  for 
hans  Helbred  at  rø- 
re i  deres  Kramki- 
ster og  lugte  til  de- 
res Kryddersække. 
Især  var  han  en  Torn 
i  Øjnene  paa  Sven- 
skerne, som  tragtede 
efter  at  besidde  Øen, 
og  Kong  Gustaf  send- 
te derfor  en  Flaade  til 
Gulland,  erobrede  let 
det  flade  Land  og  begyndte  at  belejre  Visborg.  I  sin  Forlegenhed  sendte 
Søren  Norby  Bud  til  Kong  Frederik  og  lovede  at  overgive  Øen  til  ham  paa 
Betingelse  af,  at  han  selv  skulde  beholde  den  som  Len.  For  at  afgøre  dette 
og  andre  Stridspunkter  kom  der  da  under  lybsk  Mægling  et  Møde  i  Stand 
mellem  Nordens  to  Konger  i  Malmø.  Efter  varme  Forhandlinger  fast- 
sattes det  her  d.  1.  September  1524  til  Gustaf  Vasas  store  Misfornøj- 
else, at  baade  Bleking  og  Gotland  skulde  blive  ved  Danmark,  men  at 
Søren  Norby  skulde  forflyttes  til  et  andet  Len.  Dette  var  dog  lettere 
sagt  end  gjort,  thi  Søren  Norby  vægrede  sig  bestemt  ved  at  gaa  bort 
og  betragtede  sig  som  løst  fra  sine  Løfter  til  Kong  Frederik.  Tvært- 
imod sad  han  Vinteren  over  og  rugede  over  store  Planer,  der  skulde 
bane  Vej  for  hans  rette  Herres  Tilbagekomst.  Endelig  i  Foraaret  1525 
viste  han,  hvad  han  førte  i  sit  Skjold.  I  Marts  gjorde  han  Landgang  i 
Skaane,  hvor  Bønderne  var  Kong  Kristiern  hengivne  og  strømmede 
sammen  om  ham.  En  stor  Del  af  Landet  faldt  i  hans  Hænder.  Da  kom 


Fig.  61.  Kristiern  II's  Bolig  i  Lier. 
(„Het  Hofvan  Denemarken".) 

Frederik  I's  fremragende  Feltherre,  Holsteneren  Johan  Rantzau,  derover, 
og  Lykken  vendte  sig  hurtigt.  Først  slog  han  en  Bondehær  ved  Lund,  og 
derpaa  vandt  han  den  4.  Maj  en  ny  Sejr  over  Bønderne  i  Bunketofte- 
lund,  en  Skov,  der  ligger  en  Mil  fra  Landskrone.  Et  frygteligt  Blodbad 
blev  anrettet  paa  Bønderne  og  paa  Lunds  Borgere.  Det  var  et  afgø- 
rende Stød,  der  herved  var  rettet  imod  den  skaanske  Bondefrihed. 
Søren  Norby  selv  blev  belejret  i  Landskrone  og  nødt  til  at  overgive 
sig.  Vilkaarene  var  dog  hæderlige,  han  skulde  overgive  Visborg  og  i 
Stedet  for  have  Sølvitsborg  og  Rønnehy  i  Bleking  til  Len.  Men  heller 
ikke  her  kunde  han  forholde  sig  rolig.  Samtidigt  med  at  den  dristige 
Fribytter  Skipper  Klement  Anderssøn  var  traadt  i  Kong  Kristierns  Tje- 
neste og  en  September  Nat  havde  røvet  to  af  Kong  Frederiks  Krigs- 
skibe paa  Københavns  Rhed,  hvormed  han  kaprede  hanseatiske  Skibe 
i  Nordsøen,  begyndte  ogsaa  Søren  Norby  paany  at  fejde  mod  Liibeck- 
erne  og  at  opsnappe  deres  Handelsskuder.  Følgen  heraf  var,  at  han 
blev  slaaet  i  et  Søslag  af  en  dansk-lybsk  Flaade  og  med  Resten  af  sine 
Skibe  maatte  flygte  til  Rusland.  Her  søgte  han  Hjælp  hos  den  russiske 
Storfyrste  Vasilius,  men  da  denne  ikke  kunde  bevæge  ham  til  at  gaa  i 
sin  Tjeneste,  lod  han  ham  vansmægte  3  Aar  i  Fængsel  i  Moskva.  Ende- 
lig fik  Søren  Norby,  fattig  og  udplyndret,  sin  Frihed  paa  Kejser  Karl 
V's  Forbøn,  hvorpaa  han  opsøgte  sin  landflygtige  Herre.  Da  denne  ikke 
havde  Raad  til  at  behol- 
de ham  hos  sig,  gik  han 
i  Kejserens  Tjeneste  og 
faldt  ved  Belejringen  af 
Firenze  Aar  1530. 

I  ham  tabte  den  land- 
flygtige Konge  sin  bedste 
Støtte,  og  det  netop,  da 
han  mest  trængte  til  ham. 
Allerede  den  19.  Januar 
1526  var  hans  elskelige 
Dronning  Elisabet  død  i 
sit  25.  Aar  paa  Slottet 
Zwynarde  ved  Gent,  og 
hun  blev  begravet  i  St. 
Peters  Kirke  i  denne  By. 
Uden  Tvivl  gik  hun  bort 
i  den  lutherske  Tro,  da 
hun  i  sine  sidste  Leve- 

aar   nød    Nadverens   Sa-  Pig.  62.  visborg  paa  Gotland.  (Efter  Resen.) 

kramente  i  begge  Skik- 
kelser. Forgæves  hav- 
de hun  fra  Danmark 
modtaget  Tilbud  om  et 
hæderligt  Underhold, 
hvis  hun  vilde  vende 
tilbage.  Hun  svarede, 
at  hun  ikke  vilde  for- 
lade sin  Ægteherre  i 
Ulykkens  Dage.  Ef- 
ter at  hendes  prægtige 
Gravmæle  var  blevet 
ødelagt  under  Revolu- 
tionen,blevtilsidst  hen- 
des Levninger  tillige- 
med hendes  Søns  i  Maj 
1883  ført  til  Danmark 
for  at  hvile  ved  Siden 
af  Kong  Kristierns  i  St. 
Knuds  Kryptkirke  i 
Odense. 

De  følgende  Aar 
var  højst  sørgelige  for 
Kristiern  II.  Men  i  Maj 
1530,  da  hans  Svoger 
Kejseren  havde  saa  stor  Fremgang  i  Italien,  foretog  Kongen  et  afgørende 
Skridt.  Ydmygt  gjorde  han  Afbigt  for  sine  lutherske  Vildfarelser,  blev  gen- 
optaget i  den  katolske  Kirke  og  fik  nu  endelig  Anvisning  paa  Resten  af  sin 
Hustrus  Medgift.  Efter  mange  Genvordigheder  fik  han  en  Flaade  udrustet  i 
Holland  og  landede  med  en  Del  af  den  —  thi  flere  Skibe  forgik  ved  Storm 
—  i  Hestnæs  Havn  paa  Sydkysten  si?  Norge  i  Novbr.  1531.  I  Norge  havde 
han  mange  Tilhængere,  og  her  var  Gustaf  Trolle  i  Forvejen  draget  om- 
kring, forklædt  som  Bjergmand,  og  havde  vundet  Ærkebispen  af  Trondhjem, 
Olaf  Engelbrechtsøn,  og  flere  af  Bisperne  for  Kong  Kristierns  Sag.  Kongen 
blev  derfor  modtaget  med  Glæde  og  hyldet  i  Oslo  d.  29.  Novbr.,  hvorpaa 
det  norske  Rigsraad  sendte  Kong  Frederik  sit  Opsigelsesbrev.  Men 
Lykken  var  snart  forbi.  Forgæves  belejrede  han  Åkershus  Fæstning, 
der  forsvaredes  af  Mogens  Gyldenstjerne  med  kun  20  Mands  Besæt- 
ning, og  ligesaa  forgæves  trængte  han  ned  i  Viken  og  indtog  et  Par 
Borge.  Da  kom  i  Foraaret  1532  en  dansk  og  en  lybsk  Flaade  op  til 
Norge  og  drev  Kristierns  Tropper  tilbage  fra  Belejringen  af  Åkershus. 


Fig.  63.  Knud  Gyldenstjerne  og  hans  senere  Hustru  Jytte 
Podebusks  Gravsten  i  Aarhus  Domkirke. 

Hans  Hær  var  smeltet  sammen  til  2000  Mand;  i  denne  fortvivlede 
Stilling  lyttede  han  til  det  Raad  at  begynde  Underhandlinger  med  Bi- 
skop Knud  Gyldenstjerne,  Mogens  Gyldenstjernes  Broder,  der  var  An- 
fører for  den  danske  Flaade.  Han  forlangte  af  ham  sikkert  Lejde  til  at 
rejse  ned  til  Danmark  og  forhandle  personligt  med  sin  Farbroder  om 
et  fyrsteligt  Underhold.  Knud  Gyldenstjerne  lovede  under  de  højtidelig- 
ste Forsikringer  „en  fri,  ærlig,  sikker,  trofast,  ubrødelig  og  kristelig 
Lejde,  som  fuldkommeligen  og  troligen  holdes  skal,  under  Guds  store 
Hævn  og  evige  Straf,  ved  alle  vores  gode  Tro,  Love,  Ære  og  Redelig- 
hed". Rigtignok  havde  Knud  Gyldenstjerne  kort  i  Forvejen,  da  Under- 
handlingerne trak  i  Langdrag  i  hele  7  Uger,  faaet  en  ny  mundtlig  Or- 
dre fra  København,  der  synes  at  have  lydt  paa,  at  man  ikke  maatte 
gaa  ind  paa  Landafstaaelse  til  Kong  Kristiern.  Men  da  det  nu  kun 
drejede  sig  om  et  sømmeligt  Underhold,  tog  Knud  Gyldenstjerne  og  27 
andre  Herrer  ikke  i  Betænkning  at  sætte  deres  Segl  under  Lejdet.  I 
god  Tro  gik  Kongen  d.  8.  Juli  1532  ombord  paa  et  Skib  i  Oslo  og  af- 
sejlede til  København.  Men  Kong  Frederik  og  Rigsraadet  tog  det  ikke 
saa  nøje  med  det  Løfte,  Knud  Gyldenstjerne  havde  givet;  de  gav  gan- 
ske vist  Kong  Kristiern  Underhold,  men  i  en  sikker  Forvaring,  og  de 
lod  ham  den  30.  Juli  som  Fange  føre  til  Sønderborg  Slot.  I  de  samme 
Dage  døde  hans  eneste  Søn,  den  haabefulde  Hans,  i  Regensburg  i  en 
Alder  af  14  Aar.  Saaledes  stod  den  ulykkelige  Konge  helt  forladt  i  Ver- 
den. Den  almindelige  Skildring  af,  hvor  strengt  han  blev  bevogtet  paa 
Sønderborg  Slot "  er  dog  i  høj  Grad  overdrevet.  I  Virkeligheden  nød 
han  kongeligt  Underhold,  ja  passende  Æresbevisninger,  og  han  kunde 
gaa  frit  omkring  paa  Slottet,  dog  under  Opsyn.  Fire  Adelsmænd  „op- 
vartede" ham,  men  var  i  Virkeligheden  hans  Fangevogtere,  og  en  norsk 
Dverg  var  fulgt 
medhamforef- 
terTidensSkik 
at  gøre  Løjer 
for  ham.  Til 
Soverum  hav- 
de han  et  stort 
Værelse  i  et  af 
Slottets  Taar- 
né,  som  stod 
endnu  for  100 
Aar  siden,  med 
fri  Udsigt  over 
Land  og  Sø.  Da 


Fig.  64.  Sønderborg  Slot. 

Kong  Kristiern  imidlertid  lagde  Planer  om  at  undvige,  blev  der  taget 
skarpere  Forholdsregler,  og  under  Grevefejden  maatte  han  ikke  forlade 
sin  Lejlighed  i  Taarnet.  Til  Selskab  havde  han  nu  kun  en  gammel 
Soldat,  Mikkel,  der  søgte  at  adsprede  Kongens  Tungsind  ved  at  fortælle 
om  sine  Krigseventyr  i  fremmede  Lande.  Stenene  i  Gulvet  kom  til  at 
bære  Mærker  af  hans  Fodspor,  og  det  fortælles,  at  han  ridsede  en  Fure 


Fig.  65.  Husum  i  det  16.  Aarh.  (Efter  Braunius.) 

i  Bordets  Stenplade  med  sin  Finger,  mens  han  lod  den  følge  Randen 
af  Pladen,  naar  han  gik  rundt  derom.  Efterhaanden  som  Faren  senere 
formindskedes  under  Kristian  III,  blev  den  fangne  Konge  friere  stillet; 
han  kunde  tilsidst  gaa  omkring  i  Sønderborg  og  paa  Jagt. 


Den  lutherske  Læres  Fremgang. 

Det  Sted  inden  for  Danmarks  Grænser,  hvor  Luthers  Angreb  paa 
Pavekirken  først  slog  an,  var  i  Sønderjylland.  I  Husum  var  der  alle- 
rede før  Kristiern  II's  Fordrivelse  dannet  en  luthersk  Menighed  om- 
kring Herman  Tast,  og  i  de  følgende  Aar  optraadte  Frederik  I's  Søn 
Hertug  Kristian  i  Forbindelse  med  sin  ældre  Ven  Johan  Rantzau  iv- 
rigt for  den  nye  Læres  Udbredelse  syd  for  Kongeaaen.  Det  var  i  Nord- 
slesvig, der  var  Hertug  Kristians  Len,  at  han  fik  oprettet  en  Præste- 
skole  i  Haderslev,  og  det  lykkedes  ret  hurtigt  for  ham  at  faa  lutherske 
Præster  ind  i  de  ledige  Embeder.  Hertug  Kristian  var  nemlig  fra  det 
Øjeblik  af,  da  han  havde  overværet  Luthers  Optræden  paa  Rigsdagen 
i  Worms,  en  glødende  Tilhænger  af  den  nye  Tro.  Ung  som  han  var, 
handlede  han  med  større  Hensynsløshed  og  Aabenhed  end  sin  forsig- 
tige Fader,  der  som  dansk  Konge  havde  flere  Hensyn  at  tage. 

Fig.  66.  Kristiern  II  i  Sønderborg  Fængsel.  (Maleri  af  Carl  Bloch.) 

Ligesom  i  Tyskland  udbredtes  ogsaa  i  Danmark  den  nye  Lære 
ved  Mænd,  der  udgik  af  Folkets  Midte.  En  fattig  Bondesøn  fra  Fyn 
blev  Hovedmanden  for  den  danske  Reformation.  Hans  Tavsen  var  født 
1494  i  Birkende  mellem  Odense  og  Nyborg,  hvor  hans  Fader  var 
Smed.  Tidligt  kom  han  i  Odense  Skole,  hvor  hans  Anlæg  og  Flid  skaf- 
fede ham  Velyndere,  der  understøttede  ham  i  hans  Studeringer.  Som 
Munk  traadte  han  ind  i  Antvorskov  Johanniterkloster  og  vandt  Prioren 

Eskil  Tomsens  Tillid  i  den 
Grad,  at  han  skaffede  ham 
Penge  til  at  foretage  en 
Udenlandsrejse.  Menin- 
gen var,  at  han  skulde 
udvide  sine  Kundskaber 
ved  fremmede  Universi- 
teter og  komme  tilbage 
som  en  dygtig  Forkæm- 
per for  den  gamle  Kirke- 
lære. Hans  Tavsen  stu- 
derede da  ved  Rostocks 
Universitet  og  vandt  Ma- 
gistergraden med  megen 
Ære.  Men  hans  næste 
Rejse  fik  et  ganske  andet 
Udfald.  Da  Luthers  Skrif- 
ter, der  var  udbredte  over 
hele  Tyskland,  trods  alle 
Forbud  faldt  i  hans  Hæn- 
der, blev  Hans  Tavsen 
grebet  af  en  Lyst  til  at 
høre  den  berømte  Lærer,  som  han  ikke  kunde  modstaa,  I  Maj  1523 
ankom  han  til  Wittenberg,  hvor  han  paa  andet  Aar  hørte  Luthers  og 
Melanchthons  Forelæsninger  og  blev  aldeles  vundet  for  den  nye  Tro. 

Skønt  han  hemmeligt  havde  begivet  sig  til  Wittenberg,  kunde  det  i 
Længden  ikke  skjules  for  Prioren.  Pludselig  kaldte  denne  ham  hjem 
og  lod  ham  sætte  i  Fangetaarnet  i  Antvorskov,  da  han  opdagede,  at 
hans  Prækener  var  gennemsyrede  af  Kætteri.  Det  varede  imidlertid  ikke 
længe,  før  han  sendte  ham  til  den  lærde  Peder  Jensen,  Prioren  for  Jo- 
hanniterklostret i  Viborg,  der  stod  under  Antvorskovs  Overhøjhed.  Og- 
saa  her  blev  han  i  Begyndelsen  holdt  i  Fængsel,  men  det  bøjede  ikke 
Hans  Tavsens  Mod.  Fra  sit  Fængsel  prækede  han  den  nye  Lære  for 
en  Mængde  Mennesker,  der  stimlede  sammen  under  hans  Vindue.  Da 
Prioren  saa,  at  strenge  Midler  ikke  hjalp,  slog  han  ind  paa  en  anden 
Fremgangsmaade  og  tillod  ham  endog  at  præke  i  Klosterkirken.  Men 
da  Tilløbet  her  blev  meget  stærkt,  fortrød  han  snart  sin  Tilladelse,  og 
lagde  Raad  op  med  andre  om,  hvad  de  skulde  gøre  for  at  standse  det 
overhaandtagende  Kætteri.  Hans  Tavsen  mærkede  dette  og  fortalte  der- 
for en  Dag  i  Slutningen  af  sin  Præken  sine  Tilhørere  om,  hvilken  Fare 
han  svævede  i,  og  han   bad  dem  om  at  tage  sig  under  deres  Beskyt- 


Fig.  67.  Herman  Tast.  (Efter  Stik.) 

telse.  Samtidigt  aflagde  han  sin  Munkedragt  og  brød  for  bestandigt  med 
sin  Orden.  Mange  vilde  modtage  ham  hos  sig  og  lovede  at  forsvare 
ham  med  deres  Liv  og  Blod.  I  en  anset  Borgers  Hus  fortsatte  han  sin 
Virksomhed,  og  Rektoren  ved  den  latinske  Skole  Jakob  Skønning  over- 
lod ham  St.  Hans  Sognekirke  til  at  præke  i.  Da  Kirken  til  sidst  ikke 
kunde  rumme  den  store  Mængde,  der  strømmede  til,  holdt  han  sine 
Prækener  fra  Trappen  til  Kirketaarnet,  indtil  hans  Tilhørere  brød  Dø- 
ren op  til  den  store  Graahrødrekirke,  som  Munkene  havde  lukket  for 
dem.  Da  tabte  den  myndige  Biskop  Jørgen  Fris  Taalmodigheden  og 
sendte  nogle  af  sine  væbnede  Folk  hen  for  at  gribe  Hans  Tavsen,  just 
som  han  var  midt  i  sin  Præken.  Men  han  svarede  uforfærdet:  „Jeg 
staar  her  i  en  større  Herres  Tjeneste;  naar  jeg  er  færdig  med  den, 
skal  jeg  møde  hos  Bispen".  Biskoppens  Mænd  truede  med  at  bruge 
Magt,  men  Borgerne  stim- 
lede sammen,  væbnede  sig 
og  drev  dem  tilbage.  Hans 
Tavsen  vedblev  nu  at  virke 
i  Viborg,  understøttet  af 
Korsb rode  ren  Tøger  Jen- 
sen og  af  Jørgen  Sadolin, 
der  vistnok  ogsaa  havde 
hørt  Luther  i  Wittenberg. 
Med  hans  Søster  giftede 
Hans  Tavsen  sig,  hvad  der 
i  høj  Grad  vakte  Munke- 
nes Forbitrelse.  Imidlertid 
udbredte  den  lutherske  Læ- 
re sig  videre  og  videre;  ved 
Gudstjenesten,  der  holdtes 
paa  luthersk  Vis  to  Gange 
hver  Søndag  Eftermiddag, 
blev  der  sunget  danske  Sal- 
mer af  Skoleungdommen, 
og  til  sidst  maatte  Munke- 
ne, efter  at  have  lidt  en  Del 
Forfølgelser,  bryde  op  og 
forlade  Byen.  Det  hjalp  kun 
lidt,  at  de  klagede  til  Kong 
Frederik,  der  tværtimod 
holdt  sin  Haand  over  den 
nye  Lære.  Han  udstedte  i 

Fabricius:  Danmarkshistorie.   II. 


Fig.  68.  Hans  Tavsen.  (Efter  Stik.) 

Oktober  1526  under  sit  Ophold  i  Aalborg  et  Brev,  hvori  han  erklærede, 
at  han  tog  Hans  Tavsen  i  sin  Beskyttelse  og  udnævnte  ham  til  sin  Ka- 
pellan, dog  med  Befaling  til  at  blive  i  Viborg  og  præke  der  indtil  videre. 
Det  Tidspunkt  var  nemlig  kommet,  da  Frederik  I  mente  at  kunne 
træde  tydeligere  frem  med  sin  religiøse  Mening.  Allerede  i  Foraaret 
1526  siges  det,  at  Kongen  sammen  med  Rigshovmesteren  Mogens  Gøje 
spiste  Kød  i  Fasten.  Kongens  Stilling  var  dog  endnu  vanskelig.  Bryde 
med  Gejstligheden  og  det  for  største  Delen  katolske  Rigsraad  kunde 
han  ikke,  saa  længe  Kristiern  II  var  paa  fri  Fod.  Personlig  yndet  blev 

han  heller  aldrig  i  Dan- 
mark. Han  var  en  mid- 
aldrende og  utilfreds 
Mand,  der  laa  i  bestandigt 
Kævl  med  Raadet  om  at 
opnaa  større  Indtægter  af 
Riget.  Naar  man  ikke  vilde 
gaa  ind  herpaa,  sagde  han, 
at  han  var  mæt  af  Kon- 
gemagten og  vilde  trække 
sig  tilbage  til  Hertugdøm- 
merne for  at  slutte  Forlig 
med  sin  Brodersøn.  Den 
danske  Adel  blev  da  saa 
ræd  ved  Tanken  om  at  se 
sig  udsat  for  at  faa  Kri- 
stiern II  tilbage,  at  den  plejede  at  gaa  ind  paa  alle  hans  Fordringer.  Frede- 
rik I  forstod  iøvrigt  næppe  Dansk,  og  helst  opholdt  han  sig  paa  Gottorp 
Slot.  Her  var  han  omgivet  af  sine  luthersksindede  Raader,  Mænd  som 
Johan  og  Melchior  Rantzau,  og  sin  lærde  Kansler  Wolfgang  von  Uten- 
hof.  „Tidligt  paa  Dagen  plejede  han  Raad  med  sine  Raadgivere  og  af- 
gjorde alle  Sager,  men  efter  Middag  hengav  han  sig  alene  til  Lystighed 
og  Selskabelighed  i  al  Gemytlighed".  Det  hed  sig,  at  han  var  lad  og 
troskyldig  og  lod  Raaderne  styre  paa  sine  Vegne.  Men  det  var  ingen- 
lunde Tilfældet.  „Han  ansaas  af  sine  Naboer  for  en  enfoldig  og  lige- 
frem Mand,  der  havde  tilbragt  sin  Ungdom  i  ørkesløs  Fred",  skriver 
en  af  hans  nærmeste  Omgivelser.  „Men  i  Virkeligheden  var  han  en  for- 
standig, indesluttet,  tavs  og  taalmodig  Mand,  der  netop  ved  disse  Egen- 
skaber havde  sat  meget  igennem.  Han  kunde  anstille  sig,  som  om  han 
ingen  Forstand  havde  paa  Sagerne,  som  han  dog  udførte  med  Visdom 
og  Dygtighed".  I  Virkeligheden  maa  Frederik  I  betragtes  som  en  af  de 
betydeligste  af  vore  oldenborgske  Konger.    Ejendommelig   for   ham   er 


Fig.  69.  Graabrødreklostret  i  Viborg. 

navnlig  den  Forsigtighed,  hvormed  han  altid  søgte  at  gaa  Mellemvejen, 
og  paa  en  Tid,  hvor  Lidenskaberne  paa  begge  Sider  blussede  saa  højt, 
blev  denne  Egenskab  af  stor  Værdi  for  at  undgaa  skarpe  Brydninger. 
Ganske  vist  søgte  han  forgæves  at  knække  Adelens  Modstand  mod,  at 
Vornedskabet  blev  ophævet,  men  bedre  Held  havde  han  med  sine  Be- 
stræbelser for  at  vinde  Borgerstanden.  Han  ophævede  Gilder  og  Lav  i 
Byerne,  forøgede  Borgmestrenes  Antal  og  lagde  Valget  af  Magistraterne 
i  vore  to  største  Stæder,  København  og  Malmø,  i  det  menige  Borger- 
skabs Hænder.  Herved  haabede  han  at  drage  Borgerne  bort  fra  Kri- 
stiern  ITs  Sag  og  vel  ogsaa  at  finde  en  folkelig  Støtte  mod  Adelen.   I 


Fig.  70.  Mønt  fra  Ribe  med  Frederik  I's  Billede. 

hvert  Fald  uden  for  København  og  Malmø  lykkedes  det  ham  i  Hoved- 
sagen at  naa  dette  Maal. 

Den  samme  kloge  Laveren  brugte  Kongen  i  det  kirkelige  Spørgs- 
maal.  Fra  Aalborg  drog  han  i  Slutningen  af  1526  til  Odense,  og  her 
holdtes  der  en  Herredag,  hvor  foruden  Rigsraadet  ogsaa  Repræsentan- 
ter for  den  almindelige  Adel  og  Præstestand  var  til  Stede.  Bølgerne 
gik  højt,  men  Frygten  for  et  Angreb  af  den  landflygtige  Konge  tvang 
Forsamlingen  til  Enighed.  De  katolske  Prælater  maatte  slaa  sig  til  Taals 
med  Kong  Frederiks  vage  Erklæring  om,  at  han  altid  havde  skikket 
sig  som  en  kristen  Konge  og  holdt  enhver,  baade  gejstlig  og  verdslig, 
ved  Ret  og  Skel;  det  vilde  han  ogsaa  gøre  i  Fremtiden.  Men  Værne- 
brevet for  Hans  Tavsen  vilde  han  ikke  tage  tilbage.  Tværtimod  ud- 
stedte han  et  nyt  for  Jørgen  Sadolin,  der  fik  Lov  til  at  oprette  en  Præ- 
steskole  i  Viborg.  Ja,  det  lykkedes  endog  Kongen  ved  sin  snilde  Op- 
træden at  opnaa  en  Bestemmelse  paa  Herredagen  om,  at  Bisperne  og 
de  andre  Prælater  for  Fremtiden  ikke  skulde  stadfæstes  i  deres  Em- 
beder af  Paven  i  Rom,  men  af  Lunds  Ærkebiskop,  og  at  de  store  Af- 
gifter, som  tidligere  ved  disse  Lejligheder  var  gaaede  til  Rom,  for  Frem- 
tiden skulde  betales  til  Kongen.  Hermed  var  i  Virkeligheden  Grunden 

lagt  for  en  national  dansk  Kirke  under  kongelig  Overhøjhed,  og  det 
var  næppe  Kongens  Mening  at  ville  gaa  saa  vidt  dermed,  som  det  se- 
nere skete,  saa  at  al  aandelig  Forbindelse  med  den  katolske  Kirke  blev 
afbrudt.  Ogsaa  til  Adelsmændene  maatte  Gejstligheden  paa  denne  Herre- 
dag gøre  betydelige  Indrømmelser,  og  den  forpligtede  sig  til  for  Frem- 
tiden ikke  at  købe  eller  pante  Jordegods  fra  Adelen.  Saaledes  havde 
Kongen  og  Adelen  høstet  det  største  Udbytte  af  dette  Møde. 

Den  katolske  Gejstlighed  var  ilde  stedt.  Fra  Viborg  spredte 
Reformationsbevægelsen  sig  til  Aalborg,  og  rundt  om  paa  Landet  i  Nørre- 
jylland nægtede  Bønderne  at  svare  Afgifter  til  Bisperne.  Selv  øst  for 
Øresund,  i  Malmø,  begyndte  den  ny  Bevægelse  at  slaa  an  blandt  Bor- 
gerne. Den  ansete  Rigshovmester  Mogens  Gøje  lagde  ikke  Skjul  paa  sit 
Sindelag,  han  nød  Nadveren  paa  protestantisk  Vis  i  begge  Skikkelser. 
Adelen  var  i  det  Hele  meget  tilbøjelig  til  at  slutte  sig  til  den  nye  Lære, 
da  den  ønskede  at  bemægtige  sig  det  rige  Kirke-  og  Klostergods.  Da 
Præstestanden  langt  fra  havde  nogen  Støtte  i  Folket,  blev  dens  Stilling 
stedse  vanskeligere. 

Det  nyttede  kun  lidt,  at  Bisperne  udstedte  Forbud  mod  at  læse 
den  tidligere  Malmøborgmester  Hans  Mikkelsens  Oversættelse  af  det 
nye  Testamente,  som  denne  under  sin  Landflygtighed  1524  havde  ud- 
givet i  Antwerpen.  Det  udbredtes  alligevel,  ikke  mindst,  da  Kongen  hæ- 
vede Forbudet.  Heller  ikke  hjalp  det,  at  Bisperne  lod  den  lærdeste  og 
dygtigste  katolske  Lærer  Povl  Helgesen  drage  omkring  i  Landet  og 
præke  mod  den  nye  Lære.  Han  blev  spottet,  fordi  Folk  ansaa  ham  for 
en  Overløber  („Povl  Vendekaabe").  Da  Bisperne  indsaa,  at  de  ikke 
var  dygtige  nok  til  at  kunne  optræde  mod  Protestanterne,  søgte  de  at 
faa  de  berømteste  katolske  lærde  i  Tyskland,  bl.  a.  den  fra  Luthers 
Kamp  saa  bekendte  Doktor  Eck,  herind.  De  skrev  i  den  Hensigt  et 
meget  ydmygt  Brev  til  ham,  hvori  de  bekendte  deres  egen  Uformuen- 
hed, men  for  at  lokke  ham  skildrede  Danmark  med  yppige  Farver  som 
et  Land,  der  havde  nok  af  alle  Jordens  Goder,  og  hvor  ethvert  af  hans 
Ønsker  skulde  blive  opfyldt.  Men  heller  ikke  dette  hjalp,  thi  de  tyske 
Doktorer  havde  saa  travlt  i  deres  Fædreland,  at  de  ikke  kunde  følge 
den  fristende  Indbydelse. 

Under  saadanne  Forhold  kunde  en  ny  Herredag  i  Odense  i  Au- 
gust 1527  ikke  faa  noget  gunstigt  Udfald  for  den  katolske  Gejstlighed. 
Den  opnaaede  ganske  vist  at  faa  sin  Ret  til  Bispetiende  bekræftet,  hvad 
der  var  rettet  mod  de  nørrejydske  Bønder,  men  den  maatte  til  Gen- 
gæld give  Afkald  paa  at  oppebære  kirkelige  Bøder  af  Kronens  og  Ade- 
lens Bønder.  Atter  var  det  saaledes  Adelen,  som  udnyttede  Præstestan- 
dens Trængsel  til  egen  Fordel.  Ikke  engang  til  at  beskytte  Kirken  mod 

„det  lutherske  Kætteri"  kunde  Kongen  bevæges,  da  han  saa,  at  han 
havde  flere  af  de  adelige  Rigsraader  paa  sin  Side.  Tværtimod  erklærede 
han,  at  Kongen  vel  „var  en  Herre  over  Liv  og  Gods  i  Riget,  men 
ikke  over  Sjælene";  derfor  maatte  Troen  være  en  fri  Sag.  Heller  ikke 
vilde  han  tvinge  nogen  til  at  blive  i  Kloster  eller  vilde  hindre  Præster 
i  at  gifte  sig.  Hvis  de  gjorde  det,  maatte  det  ske  „paa  deres  eget  Eventyr". 
Saaledes  havde  den  nye  Lære  faaet  Frihed  til  at  udbrede  sig  i 
Danmark.  Den  fik  nu  fastere  Fod  i  Malmø  vistnok  forberedt  ved  Hans 


Fig.  71.  Malmø  i  det  16.  Aarh.  (Efter  Braunius.) 
I  Midten  af  Byen  ses  St.  Pederskirken,  Slottet  til  Venstre  er  først  opført  af  Kristian  IH. 


Mikkelsens  Oversættelse  af  det  nye  Testamente.  Den  første  Forkynder 
her  var  1527  en  ulærd  Mand  Klavs  Mortensen  Tøndebinder,  der  var  i 
Besiddelse  af  en  usædvanlig  Veltalenhed.  Efter  at  være  bleven  præste- 
viet søgte  han  at  bøde  paa  sine  manglende  Kundskaber  ved  at  studere 
i  København,  og  derpaa  vendte  han  tilbage  til  sin  Fødeby.  Han  blev 
her  understøttet  af  Borgmesteren  Jørgen  Kok  eller  Mønter,  og  han 
prækede  i  et  øde  Kapel  paa  Raadmandsvangen  uden  for  Byen,  indtil 
Borgmesteren  skaffede  ham  Tilladelse  til  at  benytte  Byens  Hovedkirke. 
Det  lykkedes  ganske  vist  Katolikkerne  at  faa  den  djærve  Prædikant 
fordrevet;  men  allerede  næste  Aar  1528  vendte  han  tilbage,  forsynet 
med  et  kongeligt  Værnebrev  og  med  en  Medhjælper,  Hans  Spande- 
mager. Han  var  som  saa  mange  andre  af  Reformationens  Forkyndere 
en  „forløben"  Munk.  De  to  Mænd  udgav  i  Forening  den  første  danske 
Salmebog.   Til   dem   sluttede  der  sig  to  lærde,  Doktor  Oluv  Krysosto- 

mus  (Gyldenmund)  og  Hollænderen  Frands  Vormordsen,  der  1529  blev 
udnævnt  til  Præst.  I  Forening  oprettede  de  en  kirkelig  Læreanstalt 
(Gymnasium),  der  fik  stor  Betydning.  Samme  Aar  kan  den  nye  Lære 
anses  for  Sejrherre  i  Malmø.  Det  skete  dog  ikke  uden  heftige  Optrin. 
Kirkerne  blev  tagne  med  Magt,  Helgenbillederne  ødelagte,  og  Munkene 
udjagne  af  Byen  ligesom  i  Viborg. 

Frygt  skulde  nu  ikke  afholde  nogen  fra  at  slutte  sig  til  Reforma- 
torerne. Et  vigtigt  Hjælpemiddel  blev  den  nye  og  bedre  Oversættelse 
af  det  nye  Testamente  og  af  Davids  Salmer,  som  en  anden  af  Kong 
Kristierns  Ledsagere,  den  berømte  Kristiern  Pedersen,  udgav  i  Ant- 
werpen 1529.  Slutningen  af  1520'erne  er  i  det  Hele  den  danske  Refor- 
mations Ungdomstid,  og  mange  Skrifter  er  bevarede,  som  vidner  om 
den  Friskhed  og  det  Mod,  hvormed  Reformatorerne  gik  frem.  En  af 
de  betydeligste  af  deres  Penneførere  var  Karmelitermunken  Peder  Laii- 
rensen,  der  havde  været  knyttet  til  det  københavnske  Kollegium  i  St. 
Pederstræde,  medens  Povl  Helgesen  ledede  det,  men  senere  gik  han  i 
Assens  over  til  den  nye  Tro  og  blev  derefter  et  af  de  virksomste  Med- 
lemmer ved  den  nye  Læreanstalt  i  Malmø.  I  sit  Skrift  „Malmøbogen'', 
et  af  Reformationstidens  betydeligste  Arbejder,  forsvarede  han  den  nye 
Lære  og  skildrede,  hvorledes  man  var  gaaet  frem  ved  dens  Indførelse 
i  Malmø.  Hans  tidligere  Forstander  Povl  Helgesen  svarede  med  et 
skarpt  Modskrift,  og  Striden  drejede  sig  navnlig  om  to  Punkter,  nem- 
lig om  Opfattelsen  af  Nadveren  og  om  Præsternes  Ægteskab.  Man  følte 
aabenbart  fra  katolsk  Side,  at  dette  sidste  havde  sin  store  Betydning, 
da  det  undergravede  det  asketiske  Munkeideal,  som  man  havde  opstil- 
let, og  i  Stedet  derfor  byggede  Kristenlivet  paa  det  naturlige  Menneske- 
liv. Det  var  her  hjemme  ikke,  som  i  Tyskland,  Afladsspørgsmaalet,  der 
blev  den  store  Murbrækker  mod  den  gamle  Kirke.  Desværre  skæm- 
mes hele  Reformationstidens  Kamplitteratur  af  den  grove  og  usømme- 
lige Tone,  der  gaar  igennem  den.  Benævnelser  som  „Du  bredbugede 
Skalk"  er  ganske  almindelige. 

Men  foruden  at  udsende  dogmatiske  Stridsskrifter  forstod  Refor- 
matorerne ogsaa  at  vinde  Folkestemningen  ved  Digte  og  Viser,  der  vel 
i  Reglen  er  frie  Bearbejdelser  af  tyske  Forbilleder,  men  tillige  paa  en 
særligt  levende  Maade  fører  os  ind  i  Tidens  Brydning.  Fra  Skaane 
stammer  aabenbart  „Dialogus,  d.  e.  en  græsselig  ond  Tidende,  som 
Paven  fik  i  Rom  om  den  papistiske  Messe,  som  er  et  Hovedstykke  i 
hans  og  Antikristens  Kirke".  Det  er  det  samme  Emne,  der  behandles 
her,  som  havde  været  Genstand  for  Striden  mellem  Peder  Laurensen 
og  Povl  Helgesen.  Messen  skildres  som  en  syg  og  forgæves  forsøger 
de  tilkaldte  katolske  Læger  al  deres  Kunst  for  at  helbrede   hende.    I 

deres  Fortvivlelse  skriger  og  skraaler  de  tilsidst,  for  at  Raabet  skal 
virke  forløsende  paa  hende,  intet  hjælper,  og  da  hun  ligger  i  Døds- 
kampen, lister  Lægerne  bort  for  ikke  at  komme  i  Ulejlighed  ved  at 
lade  hende  dø  mel- 
lem Hænderne  paa 
sig.  —  Til  Jylland 
er  derimod  Scenen 
henlagt  i  Visen  om 
„Peder  Smed  og  As- 
ser Bonde".  Den  fo- 
regaar  i  Lars  Fo- 
geds Stue  i  Skive, 
hvor  han  sidder  sam- 
men med  Graabro- 
der  Kort  og  Sogne- 
præsten Hr.  Jens  og 
interesseret  følger  de 
Angreb,  som  Peder 
Smed  retter  mod 
Pilgrimsfarter  i  Al- 
mindelighed og  mod 
den  i  Særdeleshed, 
som  Asser  Bonde  er 
i  Færd  med  at  fore- 
tage til  Karup.  Smed- 
densTale  er  saa  over- 
bevisende, at  ikke 
blot  Asser  Bonde  af- 
staar  fra  sit  Forsæt, 
men  at  selv  Graa- 
broderen  kaster  Kut- 
ten og  beslutter  for 
Fremtiden  at  ernæ- 
re sig  paa  hæderlig 
Vis  ved  at  fiske  Sild 
i  Nibe. 

Mod  Tiggermun- 
kene var  nemlig   Bevægelsen   i  Byerne  især  rettet.   De  var  i  Forvej- 
en ilde  sete  af  Borgerne  for  deres  bestandige  Plagerier.  Mens  Herre- 
klostrenes Beboere  levede  af  deres  Jordegods  og  var  mere  af  Vejen, 
var  der  nu   kun   faa,  som  vilde  fylde  Barfodmunkens  Pose,  naar  han 

Fig.  72.  Titelbladet  til  Visen  „Peder  Smed  og  Asser  Bonde". 

„strippede"  vide  om  Land.  Deres  helbredende  og  understøttende  Virk- 
somhed blev  lammet  herved,  de  led  selv  ligefrem  Nød,  og  det  va- 
rede ikke  længe,  før  de,  navnlig  i  Jylland  og  Skaane,  blev  Gen- 
stand for  aabenbare  Mishandlinger,  da  man  vilde  tvinge  dem  til  at  for- 
lade deres  Boliger.  „Den  kirkerøverske  Konge",  som  Povl  Helgesen 
kaldte  Frederik  I,  og  Borgerne  i  Stæderne  maa  i  Forening  bære  An- 
svaret for  det  Barbari  som  herved  ofte  fandt  Sted.  Hvad  Graabrødrene 

angaar,  sank  Antallet 
af  deres  Klostre  i 
Løbet  af  seks  Aar 
fra  25  til  7.  I  Viborg 
indkvarterede  Kon- 
gen Soldater  i  Klo- 
stret for  paa  denne 
Maade  at  „omvende" 
Munkene,  d.v.s.  tvinge 
dem  til  at  forlade  det. 
En  enkelt  Scene  er 
ganske  malende.  „  Ved 
Middagstid  kom  en 
Soldat,  angreb  Gar- 
dianen  (d.  v.  s.  Klo- 
sterforstanderen),slog 
ham  med  sit  Sværd 
paa  Halsen  og  gik  se- 
nere løs  paa  ham,  en 
Gang  med  et  Krus 
fyldt  med  01,  en  an- 
den Gang  med  sit 
Sværd.  Brødrene  blev 
imidlertid  i  Klostret  med  Soldaterne,  skønt  de  døjede  meget  ondt".  —  End- 
nu værre  gik  det  øst  for  Øresund,  navnlig  i  Ysted,  hvor  Borgerne  skældte 
Graabrødrene  ud  for  Mordere  og  Røvere,  Tyve,  Blodsugere  og  Sjæle- 
mordere, og  hvor  Kongen  lovede  Borgerne  Klostret  til  et  Hospital, 
men  først  naar  Munkene  havde  forladt  det,  eller  naar  man  havde  for- 
maaet  dem  til  at  drage  bort  „frivilligt".  Dette  sidste  lykkedes  ganske 
rigtigt,  efter  at  Borgerne  var  brudte  ind  med  Vold,  havde  slaaet  dem 
med  Økser  og  trampet  paa  dem,  saa  at  flere  af  Munkene  mistede  Li- 
vet. En  lignende  Raahed  blev  vist  mange  andre  Steder  og  er  en  uaf- 
tvættelig  Plet  paa  den  danske  Reformation. 

Paa  Øerne,  navnlig  paa  Sjælland,  var  Bevægelsen  dog  endnu  langt  til- 


Fig.  73.  Gaarden  i  Sortebrødreklostret  i  Aarhus. 


105 

bage.  København  ansaas  endog  for  Katolicismens  faste  Borg.  Men  da 
den  nye  Lære  havde  sejret  i  Viborg,  og  Hans  Tavsens  Nærværelse 
ikke  længer  var  nødvendig,  kaldte  Kongen  ham  1529  til  København 
og  lod  ham  præke  i  Nikolaj  Kirke.  Hans  Ord,  der  lød  paa  Moders- 
maalet,  gjorde  et  langt  dybere  Indtryk  end  Martin  Reinharts  otte  Aar 
tidligere.  Snart  var  de  fleste  af  Københavns  Borgere  vundne  for  Prote- 
stantismens Sag. 

Den  stadige  Fremgang,  som  Lutheranismen  gjorde,  truede  den 
gamle  Kirke  med  fuldstændig  Undergang.  Samme  Aar  som  den  be- 
rømte Rigsdag  holdtes  i  Augsburg,  hvor  den  lutherske  Lære  blev 
grundfæstet  og  afsluttet  i  Trosbekendelsen,  søgte  de  danske  Katoliker 
at  faa  sat  en  Stopper  for  Bevægelsen  her  hjemme.  Prælaterne  for- 
langte af  Kongen,  at  der  skulde  holdes  en  Herredag,  hvor  Protestan- 
terne kunde  blive  overbeviste  om  falsk  Lære  og  som  Kættere  lyste  i 
Kirkens  Band.  Kong  Frederiks  Mening  var  ogsaa  at  komme  til  Ende 
med  Religionsstridighederne,  bl.  a.  fordi  han  frygtede  et  alvorligt  An- 
greb af  den  landflygtige  Kong  Kristiern.  Men  han  haabede  paa  at 
kunne  gennemføre  en  Overenskomst  i  Religionssagen,  saaledes  at  baade 
Katoliker  og  Lutheranere  samledes  om  et  Mellemstandpunkt.  I  Juli  1530 
holdtes  der  da  en  Herredag  i  København,  Rigsraadet  gik  ind  paa  store 
Bevillinger  til  Krigen  mod  Kristiern  II,  og  til  Gengæld  troede  Kato- 
likerne  allerede  at  have  Spillet  vundet.  De  krævede  Tilbagegivelse  af 
de  ødelagte  Kirker  og  Klostre  og  Forbud  mod  Lutheranernes  Præken. 
Da  traadte  Hans  Tavsen  frem  med  sin  Trosbekendelse  i  43  Artikler, 
der  begyndte  med  den  Sætning:  „Den  hellige  Skrift  er  den  eneste 
Regel,  hvorefter  alle  Mennesker  maa  rette  sig,  der  skal  faa  Salighed 
hos  Gud",  og  hvor  det  hed  i  den  33te  Artikel:  „Selvdigtede  gode 
Gerninger,  Aflad  og  andet  Paafund  kan  ikke  gøre  salige",  samt  i  den 
42de:  „Paa  det  Afguderiets  Aarsag  kan  hindres,  var  det  meget  godt, 
at  der  ingen  Billeder  var  i  Kirkerne".  Disse  Artikler  delte  de  lutherske 
Prædikanter  mellem  sig  og  holdt  hver  Dag  to  Prækener  over  dem  i 
Helligaands  Kirke.  De  vakte  en  uhyre  Opsigt  og  trak  en  Mængde  Til- 
hørere til  sig.  Den  katolske  Gejstlighed  indgav  et  heftigt  Klageskrift 
derover  til  Kongen,  hvori  den  forlangte,  at  Kætterne  ifølge  Haandfæst- 
ningen  skulde  straffes.  Da  det  ikke  hjalp,  fremlagde  de  27  Artikler, 
hvori  de  søgte  at  gendrive  den  lutherske  Lære.  Men  Artiklerne  var 
saa  fulde  af  Overdrivelser  og  Fordrejelser,  at  Protestanterne  sagde  om 
dem,  at  „de  indeholdt  lige  saa  mange  Løgne  som  Artikler".  De  frem- 
kaldte da  ogsaa  straks  en  Gendrivelse  paa  andre  27  Artikler,  tillige- 
med 12  Klagepunkter  over  den  slette  Maade,  hvorpaa  Bisperne  styrede 
deres  Embeder.    Indtil   nu   havde  man  forhandlet  paa  Dansk,  men  da 

Katolikerne  mærkede,  at  de  lutherske  ganske  vandt  det  almindelige 
Folk  for  sig,  og  da  de  gerne  vilde  have  Nytte  af  en  tysk  Doktor 
„Stagefyhr",  som  de  havde  kaldt  herind,  og  som  ikke  kunde  tale 
Dansk,  forlangte  de,  at  Kampen  for  Fremtiden  skulde  føres  paa  Latin. 
Det  vilde  Protestanterne  naturligvis  ikke  indlade  sig  paa,  da  de  saa 
vilde  miste  Folkets  Deltagelse,  der  var  saa  betydningsfuld  for  dem. 
Man  kunde  heller  ikke  blive  enige  om,  hvem  der  skulde  dømme  i  det 
store  Tvistemaal.  Katolikerne  holdt  paa  Paven,  som  Lutheranerne  na- 
turligvis maatte  forkaste,  og  de  erklærede,  at  Striden  kun  kunde  af- 
gøres efter  Guds  eget  rene  Ord.  Da  Stemningen  baade  ved  Hoffet  og 
i  Byen  blev  mere  og  mere  fjendtlig  mod  Katolikerne,  saa  at  de  neppe 
kunde  vise  sig  paa  Gaden  uden  at  blive  forhaanede,  og  da  Doktor 
„Stagefyhr"  selv  blev  forfulgt  af  Gadedrengene  med  Smædeviser,  fandt 
den  gamle  Kirkes  Tilhængere  det  under  disse  Omstændigheder  klogest 
at  trække  sig  tilbage  i  Stilhed.  Herredagen  endte  saaledes  uden  nogen 
virkelig  Afgørelse;  Kongen  holdt  sig  forsigtigt  tilbage  og  erklærede  at 
ville  tage  begge  Religionspartier  under  sin  Beskyttelse,  indtil  Spørgs- 
maalet  kunde  blive  afgjort  paa  en  almindelig  Kirkeforsamling. 

Saaledes  havde  ingen  af  Parterne  paa  Mødet  opnaaet,  hvad  den 
ønskede.  Stemningen  blev  derfor  skarpere  paa  begge  Sider,  og  snart 
møder  vi  ogsaa  her  hjemme  den  protestantiske  „Billedstorm'',  der  i  saa 
mange  Lande  skæmmer  Reformationens  Sag,  og  som  vi  allerede  har 
set  Spor  af  i  Viborg  og  Malmø.  Nu  trængte  Borgmesteren  i  Køben- 
havn, Ambrosius  Bogbinder,  en  Søn  af  Kristiern  II's  Fosterfader,  med 
en  stor  Skare  Borgere,  Baadsmænd,  Fiskere  og  Haandværksvende  3dje 
Juledag  1530  ind  i  Frue  Kirke  og  gav  sig  hensynsløst  til  at  ødelægge 
de  kostbare  Kirkeprydelser  og  Helgenbillederne.  Det  lykkedes  dog  at 
frelse  det  prægtige  Højalter,  da  Byfogden  i  sidste  Øjeblik  kom  til  med 
sine  Svende  og  holdt  Styr  paa  Borgmesteren.  Ogsaa  paa  andre  Steder 
forefaldt  der  lignende  Uroligheder.  Rigshofmesteren  Mogens  Gøje  ud- 
mærkede sig  blandt  Klosterstormerne,  hvorfor  Munkene  kaldte  ham 
„Djævlens  udkaarne  Drabant  og  Tjener". 

Flere  ugunstige  Forhold  bidrog  til  at  stille  den  katolske  Præste- 
stand misligt.  Den  udvalgte  Ærkebiskop  Aage  Sparre  kunde  ikke  faa 
Bekræftelse  af  Paven  og  nedlagde  derfor  tilsidst  sit  Embede.  Bispen  i 
Børglum,  Styge  Krumpen,  levede  som  nævnt  sammen  med  en  Frille 
til  stor  Forargelse  for  alle  Religionspartier.  Bispen  i  Viborg,  Jørgen 
Fris,  Hans  Tavsens  forbitrede  Modstander,  blev  1530  sat  i  Band  af 
Paven,  og  samme  Aar  blev  Jens  Beldenak  af  Rigsraadet  dømt  til  at 
være  Tremarksmand,  fordi  han  havde  brugt  højst  fornærmelige  Ytrin- 
ger om    Kongen.    Han   blev  som    Bisp  i  Odense  efterfulgt  af  den  for- 

sigtige  Knud  Gyldenstjerne,  der  søgte  at  imødekomme  Tidens  Fordrin- 
ger. Han  lod  Luthers  lille  Katekismus  oversætte  af  Jørgen  Sadolin  og 
uddele  til  Præsterne  i  sit  Stift,  for  at  de  kunde  bruge  den  til  Folke- 
undervisning. Knud  Gyldenstjerne  og  Aarhusbispen  Ove  Bille  indtog 
i  det  Hele  et  maadeholdent  Standpunkt,  og  navnlig  den  sidste  var  Gen- 


Fig.  74.  Frederik  I's  Monument  i  Slesvig  Domkirke. 


stand  for  almindelig  Agtelse.  Den  dygtige  Biskop  i  Roskilde,  Lage 
Urne,  døde  1529  og  blev  efterfulgt  af  Joakim  Rønnov,  der  var  ilde 
lidt  og  ilde  troet  baade  af  Protestanter  og  Katoliker.  Alt  dette  bidrog 
endnu  mere  til  at  svække  Kirkens  Magt  og  fremskynde  dens  Fald. 

For  sit  Forhold  til  Reformationen  fortjener  Kong  Frederik  I  ikke 
ringe  Ros.  Det  Maadehold,  hvormed  han  fremmede  den,  den  Ro  og 
Sindighed,  hvormed  han  optraadte  mellem  de  stridende  Parter  og 
dæmpede  Forbitrelsen,   blev  en  væsentlig  Aarsag  til,  at  Danmark  blev 

forskaanet  for  de  Rædsler,  som  ledsagede  Religionskampene  i  de  fleste 
andre  Lande.  Naar  Kongen  handlede  saa  forsigtigt,  skyldtes  det  vel 
for  en  Del,  at  han  personlig  indtog  et  Mellemstandpunkt  i  Striden  og 
ikke  i  alle  Punkter  var  en  Tilhænger  af  Luther. 

Kun  kort  kom  Kong  Frederik  til  at  overleve  den  tvivlsomme 
Triumf  at  have  faaet  sin  Brodersøn  i  sin  Magt.  Skærtorsdag  den  10de 
April  1533  døde  han  i  en  Alder  af  62  Aar  paa  sit  kære  Gottorp  Slot. 
Han  er  den  eneste  danske  Konge,  der  ligger  begravet  i  Slesvig  Dom- 
kirke, hvor  hans  prægtige  Monument  af  italiensk  Marmor  endnu  ses. 
Det  er  udført  i  Antwerpen  af  Cornelis  Floris  efter  Tegning  af  Kristian 
III's  Hofkunstner  Jakob  Binck.  Her  hviler  ogsaa  hans  anden  Hustru 
Sofie  af  Pommern,  medens  den  første,  Anna  af  Brandenburg,  er  be- 
gravet i  Bordesholm  Klosterkirke  i  Holsten. 

Grevens  Fejde.   Kristian  III  bliver  Konge. 

Ved  Frederik  I's  Død  havde  Reformationens  Sag  endnu  langt  fra 
sejret  i  Danmark.  I  de  fleste  Byer  var  den  vel  slaaet  igennem,  men 
paa  Landet  var  det  ingenlunde  Tilfældet,  og  selv  op  til  Højadelens 
Rækker  strakte  endnu  Katolicismeas  Indflydelse  sig  ubestridt.  Naar 
Adelen  paa  Herredagene  i  Odense  1526  og  1527  havde  sluttet  sig  til 
Angrebene  paa  Kirken,  var  det  hovedsageligt  for  at  opnaa  økonomiske 
Fordele.  De  katolske  Prælater  kunde  derfor  gøre  sig  Haab  om,  at  Ud- 
viklingen endnu  lod  sig  vende,  og  at  Kirken  kunde  genrejses  i  sin 
gamle  Vælde. 

Det  var  dog  ikke  blot  den  katolske  Kirkes,  men  ogsaa  Landets 
Skæbne,  som  skulde  afgøres.  Frederik  I's  Død  indtraf  nemlig  saare 
ubelejligt,  da  der  ikke  var  nogen,  som  man  kunde  enes  om  at  tage  til 
Konge.  Hans  ældste  Søn  Kristian  var  født  1503  og  stod  altsaa  i  sin 
kraftigste  Alder.  Han  blev  straks  hyldet  som  Hertug  i  Slesvig  og  Hol- 
sten og  lagde  ikke  Skjul  paa,  at  han  var  en  ivrig  Tilhænger  af  den 
lutherske  Lære.  Kunde  han  ikke  faa  den  gennemført,  „vilde  han  gaa 
derfra  til  Fods,"  sagde  han.  I  Danmark  modarbejdede  derfor  en  stor 
Del  af  Adelen  og  hele  Gejstligheden  hans  Valg,  og  de  søgte  at  faa 
hans  12aarige  Halvbroder  Hans  til  Konge,  da  de  haabede  at  kunne 
faa  ham  opdraget  i  den  katolske  Tro.  Borger-  og  Bondestanden  tænkte 
derimod  paa  den  fangne  Kong  Kristiern,  som  de  vidste  vilde  være 
dem  en  trofast  Beskytter.  Men  der  var  ingen,  der  spurgte  om  deres 
Mening.  Som  sædvanligt  paatog  de  højere  Stænder  sig  alene  Afgørel- 
sen. Følgen  blev,  at  den  Herredag,  der  kort  efter  Frederiks  Død  blev 
samlet  i  København,  atter  skiltes  uden  at  have  naaet  en  Afgørelse  af 

Kongevalget.  Man  udskød  det  til  næste  Aar,  fordi,  som  man  sagde,  det 
norske  Rigsraad  ikke  havde  naaet  at  komme  til  Stede.  Men  Prælaterne 
fik  dog,  trods  Modstand  fra  visse  Adelsmænds  Side  som  Mogens  Gøje 
og  Erik  Banner,  drevet  adskillige  Bestemmelser  igennem,  der  sigtede 
til  at  trænge  Protestantismen  tilbage.  De  Kirker  og  Klostre,  som 
Protestanterne  havde  be- 
mægtiget sig,  skulde  gives 
tilbage.  Messen  skulde  atter 
indføres,  og  ingen  Præst 
maatte  indsættes  uden  Til- 
ladelse af  den  Biskop,  i  hvis 
Stift  han  boede.  I  deres 
Vrede  over  disse  Bestem- 
melser forlod  de  betyde- 
ligste protestantiske  Rigs- 
raader  Hovedstaden,  og 
Bisperne  begyndte  nu  at 
forfølge  Hans  Tavsen.  De 
stævnede  ham  for  Raadet, 
anklagede  ham  for  Kæt- 
teri og  fik  ham  dømt  til  at 
nedlægge  sit  Embede  og 
forlade  København  og  Sjæl- 
lands Stift.  Forbitrelsen  hos 
Københavns  Borgere  var 
dog  saa  stor,  at  Hans  Tav- 
sen efter  Domfældelsen 
maatte  tage  Joakim  Rønnov 
i  sin  Beskyttelse  og  følge 
ham  til  Bispegaarden  for  at 
værne  ham  mod  Mishand- 
ling. Snart  tvang  Gæringen 

i  Byen  Biskoppen  til  at  lade  ham  komme  tilbage  og  frit  opholde  sig  i  Staden. 
Men  han  maatte  love  ikke  at  komme  med  Angreb  paa  Prælaterne  i  sine  Præ- 
kener. Stor  var  Uroen  i  København  i  Sommeren  1533.  Hans  Tavsen 
græmmede  sig  over  at  se  sin  Virksomhed  hæmmet  og  søgte  Trøst  ved 
at  digte  Visen  „Om  Løgn  og  Sandhed'',  der  skildrer  Sandhedens  Gen- 
vordigheder, men  ender  med  at  udtale  hans  Fortrøstning: 

„Men  kommer  Sandhed  til  Ords  igen, 
Da  raader  jeg  Løgn,  du  bruger  dine  Ben, 
Du  veedst,  hvad  det  vil  koste". 


Fig.  75.  Titelbladet  til  Visen  om  Løgn  og  Sandhed. 

I  den  følgende  Tid  beskæftigede  han  sig  med  en  Oversættelse  af 
de  5  Mosebøger,  og  som  Luther  paa  Wartburg  holdt  han  sig  uden  for 
de  politiske  Begivenheder.  Paa  lignende  Maade  stillede  de  øvrige  Re- 
formatorer sig.  Men  Borgerstandens  Førere,  Jørgen  Kok  i  Malmø  og 
Ambrosius  Boghinder  i  København,  traadte  nu  frem  i  første  Række.  De 

vilde  benytte  Konge- 
løset  til  at  bryde  Adels- 
vælden og  give  deres 
opblomstrende  Stæder 
en  lignende  uafhængig 
politisk  Stilling,  som 
de  nordtyske  Hanse- 
byer allerede  forlængst 
besad. 

Under  Herreda- 
gen i  København  hav- 
de der  paa  Reden  lig- 
get en  lybsk  Flaade 
under  Anførsel  af  Lii- 
becks  Borgmester  Jør- 
gen Wullenwever.  Han 
var  nylig  kommen  til 
Magten  i  sin  Fødeby 
ved  en  indre  demo- 
kratisk Revolution,  og 
hans  Maal  var  nu  at 
hæve  Lubecks  synken- 
de Magt  ved  en  Krig 
med  Hollænderne.  Han 
søgte  Forbundsfæller  til 
denne  Politik  hos  Na- 
boerne og  havde  derfor 
indfundet  sig  ved  det 
paatænkte  danske  Kongevalg.  Men  da  det  danske  Rigsraad  i  Stedet 
herfor  sluttede  en  Union  med  Hertug  Kristian  og  Hertugdømmerne 
og  faa  Maaneder  efter  afsluttede  en  ny  Traktat  med  Nederlandene  (9. 
September  1533)  om  et  Forsvarsforbund  paa  30  Aar,  vendte  Wullen- 
wever sit  Blik  mod  Rigsraadets  Modstandere,  Borgmestrene  i  Køben- 
havn og  Malmø.  Sammen  med  dem  lagde  han  en  eventyrlig  Plan: 
Kristiern  II  skulde  befries  fra  sit  Fængsel  og  sættes  i  Spidsen  for  sine 
gamle  Riger.  Slottene  i  Malmø  og  København  skulde  nedrives,  og  disse 


Fig.  76.  Jørgen  Wullenwever.  (Efter  Maleri  i  Liibeck.) 

to  Byer  skulde  have  en  lignende  uafhængig  Stilling  i  Danmark,  som 
Liibeck  og  de  andre  „Rigsstæder"  besad  i  Tyskland.  Hvad  Liibeck 
skulde  opnaa  til  Gengæld,  bestemte  man  ikke;  klart  var  det  dog,  at 
Danmark  først  og  fremmest  vilde  blive  nødt  til  at  erklære  sig  mod 
Nederlandene,  og  at  dernæst  den  hanseatiske  Handels  Vælde  i  Norden 
vilde  faa  en  Styrkelse  for  uoverskuelige  Tider.  Liibeck  vilde  blive 
uindskrænket  Herre  over  Handelen  paa  Nordsøen  og  Østersøen  og 
vilde  kunne  spærre  Indløbet  til  det  sidste  Hav  for  alle  Handelskon- 
kurrenter. 

Overfor  dette  Forbund  stod  Rigsraadet  afmægtigt.  Det  skiltes  efter 
den  københavnske  Herredag  uden  at  nedsætte  nogen  foreløbig  Rege- 
ring over  Riget,  alt  Sammenhold  var  derved  opløst,  og  hvert  Landskab 
optraadte  i  den  følgende  Tid  selvstændigt  for  sig.  Allerede  herigennem, 
men  endnu  mere  ved  den  afsluttede  Union  havde  det  katolske  Rigs- 
raad  lagt  Danmark  ind  under  den  holstenske  Indflydelse,  som  var  det 
selv  saa  meget  imod,  men  som  Johan  Rantzau  og  Wolfgang  LItenhof 
ivrigt  tilstræbte.  Vort  Land  blev  en  Kastebold  mellem  Naboerne.  Skulde 
Liibeckerne  eller  Holstenerne  regere  Danmark? 

I  Maj  Maaned  1534  aabnede  Liibeckerne  pludselig  Krigen,  idet 
Lejetroppernes  Anfører,  Markus  Meyer,  gjorde  et  Indfald  i  Holsten  og 
derved  tvang  Hertug  Kristian  til  først  og  fremmest  at  værge  sit  eget 
Land.  Den  lybske  Flaade  kunde  nu  uforstyrret  gaa  over  til  Danmark, 
og  den  22de  Juni  landede  den  ved  Skovshoved,  en  Mil  nord  for  Kø- 
benhavn. I  Spidsen  for  den  stod  den  unge  Grev  Kristoffer  af  Olden- 
burg, en  Sønnesøn  af  Kristiern  I's  Broder  Gerhard.  Efter  ham  fik  hele 
Krigen  Navn  af  „Grevens  Fejde''.  Han  var  en  af  Datidens  mærkelige 
sammensatte  Skikkelser;  paa  den  ene  Side  Landsknægt,  men  tillige 
humanistisk  dannet,  saa  at  han  under  Københavns  Belejring  sad  og 
læste  i  sin  Homer  og  af  Melanchton  fik  Navnet  Alkibiades.  Men  han 
var  ogsaa  grebet  af  Reformationens  Tanker,  og  han  havde  fattet  en 
Sympati  for  sin  fangne  Slægtning  Kristiern  II,  der  gør  det  sandsynligt, 
at  han  mente  det  ærligt  med  at  ville  genindsætte  ham  paa  Tronen. 
Overalt  modtog  Greven  Hyldest  i  den  fangne  Konges  Navn  og  søgte 
at  drage  Borgerne  og  Bønderne  over  paa  sin  Side.  Det  lykkedes  ham 
fuldkomment.  Inden  kort  Tids  Forløb  var  hele  Sjælland  i  hans  Magt, 
og  Adelen  underkastede  sig  fejgt  for  at  redde  sig  og  sine  Ejendomme. 
Saaledes  gik  Høvidsmanden  over  Sjælland,  Anders  Bille  til  Søholm, 
over  til  Grev  Kristoffer  og  svor  ham  Huldskab  og  Troskab,  hvorpaa 
han  endogsaa  blev  hans  Raadgiver.  Mest  afgørende  var  det  dog,  at 
Ambrosius  blev  genindsat  som  Borgmester  i  København,  der  sluttede 
sig  til   Greven,   og  at  Johan   Urne  den   24.  Juli  uden   Nødvendighed 

overgav  Slottet.  Derved  faldt  en  Mængde  Skyts  og  Rigets  store  Or- 
logsskibe i  Grev  Kristoffers  Hænder,  og  hermed  var  Sjællands  Skæbne 
afgjort.  Snart  efter  blev  ogsaa  Skaane  og  Øerne  erobret,  og  Greven 
blev  den  10.  August  hyldet  paa  St.  Libers  Høj  ved  Lund  i  Kristiern 
II's  Navn,  Selv  den  berømte  Otto  Krumpen  søgte  ikke  at  værne  om 
sin  Krigerære,  men  overgav  straks  Tranekær  Slot  paa  Langeland  og 
fik  i  Stedet  derfor  Aalholm  Slot  i  Forlening.  Overalt  stræbte  Grev 
Kristoffer  efter  at  vinde  Adelsmændene,   og  disse  søgte  ved  ubetinget 


Fig.  77.  Markedspladsen  i  Liibeck. 

at  underkaste  sig  Beskyttelse  mod  mulig  Forfølgelse  fra  Bøndernes 
Side.  Med  Grevens  Sejr  fulgte  i  Byerne  Genindførelsen  af  den  luther- 
ske Gudstjeneste.  Biskop  Joakim  Rønnov  blev  afsat,  og  hans  Bispestol 
blev  givet  til  Gustaf  Trolle,  der  „som  en  Stormfugl"  altid  dukkede 
frem  i  urolige  Tider  og  nu  atter  virkede  for  Kong  Kristierns  Sag.  Men 
han  maatte  kort  Tid  efter  ombytte  Stillingen  med  Fyns  Bispestol,  da 
Joakim  Rønnov  købte  den  sjællandske  tilbage  af  Grev  Kristoffer  og 
anerkendte  ham  paa  Kristiern  ITs  Vegne.  Saa  ynkelig  en  Rolle  spil- 
lede den  Mand,  der  i  den  foregaaende  Tid  som  Roskilde  Bisp  havde 
været  Danmarks  Kansler  og  havde  afgjort  Statssager  paa  egen  Haand. 
„Jeg  skal  være  Jer  Konge  nok",  havde  Rønnov  sagt  til  en  af  Prædikanterne 
og  havde  oven  i  Købet  slaaet  ham  med  sin  Stridshammer. 

Adelen  i  Jylland  viste  imidlertid  mere  Mod  end  den  sjællandske. 
I  Spidsen  for  den  stod  Rigshofmesteren  Mogens  Gøje,  der  arbejdede 
for  Hertug  Kristians  Valg.  Han  var  den  betydeligste  inden  for  Standen 

og  en  af  de  faa,  der  formaaede  at  ofre  sine  private  Interesser  for  Sta- 
tens, skønt  han  som  sin  Tids  rigeste  Mand  led  de  største  Tab  derved. 
„Kongen  af  Jylland"  havde  Sigbrit  i  sin  Tid  spottende  kaldt  ham  paa 
Grund  af  hans  Rigdom.  Den  4de  Juni  1534  samledes  den  jydske  Adel 
og  Udsendinge  fra  den  fynske  i  Ry  ved  Foden  af  Himmelbjerget.  De 
gejstlige  og  verdslige  Rigsraader  holdt  Møde  i  St.  Sørens  Kirke,  men 
kunde   længe   ikke   blive   enige.    Bisperne  indsaa,  at   Hertug  Kristians 


Fig.  78.  Ry  Kirke  ved  Himmelbjerget.  (Efter  Resen.) 


Valg  vilde  betyde  den  katolske  Læres  Undergang,  og  de  stred  derfor 
heftigt  imod.  Men  da  Sagen  trak  i  Langdrag,  tabte  den  menige  Adel, 
der  ventede  uden  for  paa  Kirkegaarden,  Taalmodigheden.  De  styrtede 
ind  i  Kirken  og  raabte,  at  de  vilde  have  Hertug  Kristian  til  Konge; 
de  vilde  vide,  hvem  der  gjorde  saa  stærk  Modstand;  med  ham  vilde 
de  nok  tale  et  Ord.  Dette  Optrin  slog  endelig  Bispernes  Modstand  ned. 
De  underskrev  Valgakten;  den  ærværdige  Ove  Bille  af  Aarhus  gjorde 
det  med  Taarer  i  Øjnene,  thi  han  vidste,  at  det  var  Katolicismens 
Dødsdom.  For  ret  at  vise  Hertugen,  at  Bispernes  Modstand  var  fuld- 
stændigt brudt,  valgte  man  til  første  Medlem  af  den  Sendefærd,  der 
skulde  bringe  ham  Bud  om  Valget,  den  heftigste  af  hans  Modstande- 


Fabricius:  Danmarkshistorie.  II. 

Fig  79.  Grev  Kristoffer  af  Oldenburg..  (Efter  Stik.) 


re,  Biskop  Styge 
Krumpen  af  Børg- 
lum. De  andre  var 
Oluv  Munk,  ud- 
valgt Biskop  af  Ri- 
be, Rigsraad  Ove 
Vincentsøn  Lunge 
til  Tirsbæk  og  Mo- 
gens Gøjeselv.Med 
dem  forenede  den 
fynske  Adel  sig;  19 
Adelsmænd  samle- 
des i  Landsbyen 
Hj alles e  en  halv 
Mil  syd  for  Oden- 
se og  valgte  Johan 
Fris  til  Hesselager 
til  at  bringe  Her- 
tug Kristian  Un- 
derretning om  de- 
res Beslutning.  De  føjede  dertil  en  indstændig  Bøn  om,  at  han  saa 
snart  som  muligt  vilde  komme  Fyn  til  Hjælp,  da  de  hver  Dag  kunde 
vente  en  Rejsning  af  Borgere  og  Bønder. 

Den  18.  August  1534  modtog  Hertug  Kristian  uden  for  Horsens 
Hyldingen  af  de  jydske  Stænder.  Adelen  og  Gejstligheden  kunde  ikke 
blive  enige  om  en  egentlig  Haandfæstning.  Han  udstedte  derfor  et  fore- 
løbigt Forsikringsbrev,  hvori  han  lovede  at  ville  give  en  Haandfæstning 
som  sin  Faders,  saa  snart  Riget  kom  til  Ro.  Da  vilde  han  ogsaa,  hvad 
de  kirkelige  Forhold  angaar,  „med  Danmarks  Riges  Raad  og  Adel  gøre 
en  kristelig,  god  Skikkelse  derpaa  i  alle  Maader".  Hvorledes  denne 
vilde  blive,  lod  sig  let  forudse.  Dagen  efter  indrømmede  Kongen  oven 
i  Købet,  at  Befolkningen  maatte  afsætte  de  Præster,  der  ikke  vilde 
„synge  Dansk",  naar  de  ved  deres  Indsættelse  havde  lovet  at  gøre  det. 
Imidlertid  var  den  folkelige  Gæring  paa  Fyn  brudt  ud  i  aabenbar 
Opstand.  To  Dage  efter  Hjallesemødet  rejste  Borgerne  i  Svendborg 
sig  og  afbrændte  Bispestolens  Fæstning  Ørkel,  tæt  nord  for  Byen,  hvor 
dens  Voldsted  endnu  ses  paa  en  høj  Banke.  En  lignende  Skæbne 
havde  den  gamle  Kongeborg  Næsbyhoved  ved  Odense,  og  Hagenskov 
og  Nyborg  blev  ligeledes  erobrede.  Snart  var  hele  Fyn  i  Grev  Kri- 
stoffers Magt. 

Nørrejylland  stod  nu  tilbage.    Her  landede  i  Begyndelsen  af  Sep- 

tember  den  forvovne  Fribytter,  der  allerede  i  flere  Aar  havde  gjort 
de  nordiske  Farvande  usikre  som  Tilhænger  af  Kristiern  II,  og  som 
nu  var  traadt  i  Grev  Kristoffers  Tjeneste.  „Skipper"  (d.  v.  s.  Kaptajn) 
Klement  skal  have  været  en  Vendelbo,  født  i  Vedsted  Sogn  i  Kær 
Herred.  Den  14.  September  bemægtigede  han  sig  Aalborg  By  og  Slot 
og  fik  uden  Vanskelighed  sine  stridbare  Landsmænd,  Vendelboerne,  til 
at  gøre  Opstand.  Snart  bredte  Bevægelsen  sig  paa  begge  Sider  af  Lim- 
fjorden. Biskop  Styge  Krumpen  skal  have  skjult  sig  i  „Peder  Ride- 
mands Bagerovn",  mens  Bønderne  plyndrede  og  afbrændte  hans  Gaarde 
Seglstrup,  Vorgaard  og  Birkelse.  Hvor  Elsebet  Gyldenstjerne  var  blevet 
af,  vidste  man  ikke.  Ogsaa  Børglum  og  de  andre  Klostre  nord  for 
Limfjorden  faldt  i  Skipperens  Hænder.  De  Adelsmænd,  der  tvungne 
eller  frivilligt  sluttede  sig  til  Skipper  Klement,  fik  betydelige  Forlenin- 
ger.  De  andre  adelige  maatte  flygte,  og  deres  Gaarde  blev  ødelagte. 
Klarupgaard  og  Hjermeslev  blev  afbrændte,  mens  Ejeren  Bagge  Gris 
var  fraværende.  Forbit- 
ret ilede  han  til  Aal- 
borg og  søgte  at  gen- 
nembore Klement  med 
sin  Daggert,  men  den 
gamle  Eventyrer  bar  et 
Panser  under  sin  Kjor- 
tel, der  tog  imod  Stø- 
det. Bagge  Gris  vilde 
dog  være  sluppen  bort, 
hvis  ikke  en  Skoma- 
ger i  Aalborg  havde  ramt 
ham  saa  stærkt  i  Ho- 
vedet med  en  Teglsten, 
at  han  paa  Flugten  dø- 
de af  Saaret  ved  Has- 
seris Kær,  hvor  man 
siden  fandt  hans  Lig.  — 
I  Ty  stod  Oluv  Duus 
frem  paa  Refs  Herreds 
Ting  og  lod  Skipper 
Klements  Brev  oplæse, 
der  truede  enhver,  som 
ikke  vilde  følge  ham, 
med  at  hænges  i  Gal- 
gen.   Derpaa    bad    han  Fig.  80.  Ridder  til  Hest.  (I  Nationalmuseet.) 

Tingalmuen  om  at  „splitte  Tinget  i  Djævelens  Navn"  og  følge  ham  til 
Vestervig  Kloster,  der  ligeledes  blev  brændt. 

Den  jydske  Adel  samlede  sig  i  Aarhus  og  drog  mod  Aalborg  un- 
der Anførsel  af  Lensmanden  paa  Kalø  Erik  Banner  til  Asdal  og  Hol- 
ger Rosenkrantz  til  Boller.  Deres  Styrke  var  kun  600  Mand  til  Hest, 
men  de  ringeagtede  de  uøvede  Bønder  og  glemte  Vendelboernes  gamle 
Tapperhed.  Følgen  af  denne  utidige  Overlegenhed  blev  Nederlaget  ved 
Svenstrup,  en  Landsby  en  Mil  syd  for  Aalborg.  Tidligt  om  Morgenen 
den  16.  Oktober  1534  var  Klement  draget  ud  fra  Aalborg  med  6000 
slet  væbnede  Vendelboer,  og  han  havde  besat  Højderne  foran  Sven- 
strup, før  Adelsmændene  mærkede  det.  Da  de  adelige  fik  Øje  paa 
Bønderne,  styrtede  de  utaalmodigt  frem  over  de  lave  og  fugtige  Mar- 
ker, men  den  bløde  Jord  kunde  ikke  bære  de  jernklædte  Ryttere.  De 
blev  siddende  fast  og  blev  uden  synderlig  Møje  stødt  ned  af  Bønderne 
med  deres  „Vendelbopigge".  Her  faldt  14  Adelsmænd,  deriblandt  Hol- 
ger Rosenkrantz  selv.  Flere  blev  fangne,  de  tiloversblevne  reddede  sig 
til  Randers,  hvor  de  satte  sig  fast  og  slog  et  Angreb  af  de  uordnede 
Bønderhobe  tilbage.  Opstanden  bredte  sig  derfor  ikke  videre  paa  denne 
Side,  men  vestpaa  rejste  Bønderne  sig  over  Viborg-Egnen  helt  ned  til 
Varde,  hvor  Kongsgaarden  Lundenæs  og  Slottet  Lønborg,  der  hørte 
under  Ribe  Bispestol,  blev  brændte.  En  lignende  Skæbne  havde  en 
Mængde  Herregaarde  i  Himmerland  og  Salling,  det  sidste  Sted  maatte 
Jens  Hvas  nødtvungent  slaa  sig  paa  Bøndernes  Side,  efter  at  hans 
Gaard  var  afbrændt. 

Imidlertid  havde  Hertug  Kristian  gjort  et  Angreb  paa  Liibeck,  og 
han  havde  derved  skræmmet  den  gamle  Hansestad  saa  stærkt,  at  den 
den  18de  November  sluttede  Fred  med  ham  for  Hertugdømmernes 
Vedkommende  og  saaledes  prisgav  sine  Venner  i  Danmark.  Først  og 
fremmest  kunde  han  nu  med  al  sin  Kraft  vende  sig  mod  Bønderne  i 
Jylland.  Anføreren  for  hans  Tropper  var  den  berømte  Johan  Rantzau 
til  Breitenburg  ved  Itzehoe,  en  af  sin  Tids  største  Feltherrer.  „Havde 
han  i  sine  Manddomsaar  haft  det  samme  Sind  imod  Danmarks  Almue, 
som  han  i  sin  Alderdom  havde  mod  Ditmarskens  Bønder,  vilde  hans 
Berømmelse  straale  med  den  højeste  Glans  i  Danmarks  som  i  Hol- 
stens Aarbøger;  thi  som  Hærfører  og  Leder  af  store  krigerske  Fore- 
tagender staar  han  i  Række  med  de  bedste,  og  han  vidste  overalt, 
hvor  han  optraadte,  at  tvinge  Sejren  paa  sin  Side".  Med  overordentlig 
Hurtighed  rykkede  han  op  langs  Jyllands  Vestkyst;  overalt  flygtede 
Almuen  ved  hans  Ankomst.  Skipper  Klement  trak  sig  tilbage  til  Aal- 
borg, som  han  havde  ladet  befæste.  Den  17de  December  slog  Johan 
Rantzau  Lejr  uden  for  Byen,  og  da  han  om   Natten  havde  hørt  Bøn- 

derne  arbejde  travlt  paa  at  forbedre  Volden,  besluttede  han,  „at  vi 
næste  Morgen  tidligt  vilde  spise  en  Morgensuppe  med  dem".  Tidligt 
næste  Morgen,  Fredag  den  18de  December  indtog  Johan  Rantzau  Byen 
med  Storm  efter  kun  halvanden  Times  Kamp  og  trods  Bøndernes 
og  Borgernes  tapre  Forsvar.  Han  deltog  selv  i  Stormen  og  kom  i 
Livsfare,  da  han  blev  styrtet  ned  fra  Volden  i  Graven.   Efter  at  Byen 


Fig.  81.  Johan  Rantzau.  (Efter  samtidigt  Stik.) 


var  indtaget,  begyndte  der  et  skrækkeligt  Blodbad.  8 — 900  Bønder 
blev  nedhuggede,  da  de  ikke  kunde  redde  sig  over  Fjorden,  og  kun 
Kvinder  og  Børn  blev  paa  Feltherrens  Befaling  skaanede.  Skipper 
Klement  selv  søgte  at  redde  sig  ved  Flugt,  men  han  blev  forfulgt  og 
greben  af  en  Bonde  Esbern  Nilsen,  der  til  Belønning  fik  en  af  Kro- 
nens Gaarde  i  Storvorde  By  med  Frihed  for  al  kongelig  Tynge  i  sin 
Livstid.  Skønt  Skipper  Klement  ikke  var  nogen  Oprører,  blev  han  dog 
behandlet  som  en  saadan.  Han  sad  i  Fængsel  i  henved  to  Aar,  og  en 
fremmed,  der  saa  ham  i  denne  Tid,  siger,  at  han  saa  modfalden  ud 
som  en  Ulv  i  et  Bur.  Først  i  September  1536  blev  han  henrettet  i 
Viborg,  og  hans  Legeme  blev  sat  paa  fire  Stejler. 

Der  vistes  kun  liden  Barmhjertighed  mod  de  jydske  Bønder. 
Strengt  straffede  Johan  Rantzau  Opstanden  overalt,  men  især  i  Vend- 
syssel. I  de  49  Herreder,  der  havde  rejst  sig,  maatte  hver  Herred  ud- 
give sit  aabne  Brev,  hvori  det  hed:  „Efterdi  vi  efterskrevne  med  den 
øvrige  oprørske  Almue  udi  Nørrejylland  have  os  med  Liv  og  Gods 
forbrudt  mod  den  stormægtigste  Herre  Kristian,  udvalgt  Konge  til 
Danmark,  have  vi  for  igen  at  løse  vor  Hals  for  slig  Utroskab,  Brøst 
og  Forseelse  opladt  og  afhændt  fra  os  og  vore  Arvinger  alt  vort  Bøn- 
dergods og  Ejendom  til  Kongen  til  evig  Tid,  med  mindre  han  mildelig 
os  benaade  vil".  Kun  de,  der  kunde  bevise  deres  Uskyld,  bevarede 
deres  Ejendomsret  som  Selvejerbønder.  Men  desuden  maatte  Oprø- 
rerne løse  deres  Hals  med  Øksne  og  Penge,  „til  en  usigelig  Summa", 
som  Hvitfeld  siger.  Hovedparten  af  Bønderne  blev  i  Stedet  for  Selv- 
ejere Fæstere  under  Kronen  eller  Adelen,  og  Hovedmændene  forfulg- 
tes baade  paa  Liv  og  Gods.  Saaledes  dæmpedes  den  sidste  Bonde- 
opstand, og  gennem  Aarhundreder  maatte  Bonden  bøje  Nakken  under 
Aaget.  Dog  varede  det  længe,  før  han  godvilligt  fandt  sig  heri,  og  under 
hele  Grevefejden  frygtede  Regeringen  for  nye  Rejsninger  i  Vendsyssel. 

Grev  Kristoffers  Lykke  begyndte  nu  at  dale.  I  Skaane  faldt  Ade- 
len, der  kun  nødtvungent  havde  underkastet  sig,  fra  ham,  da  Gustaf 
Vasa  sendte  Tropper  derned  for  at  understøtte  Hertug  Kristian  mod 
deres  fælles  Fjende  Kristiern  IL  Ved  Efterretningen  om  dette  For- 
ræderi begyndte  der  en  almindelig  Forfølgelse  mod  Adelen  paa  Sjæl- 
land og  paa  Fyn,  „Adelsj agten''  kaldet;  Grev  Kristoffer  afpressede  dem 
betydelige  Pengesummer,  og  Borgerne  og  Bønderne  udplyndrede  de 
adelige  Gaarde  og  Klostrene.  Det  er  om  denne  Tid,  Hvitfelds  Ord 
gælder:  „Udi  de  Dage  var  det  ikke  godt  at  være  eller  hedde  adelig; 
jevnlig  lød  de  Ord:  Man  skulde  slaa  Ulvene  ihjel,  saa  blev  der  ingen 
Unger  efter  dem.  Mange  Fruer  og  Frøkener  forklædte  sig  som  Bøn- 
der og  søgte  paa  denne  Maade  at  frelse  sig".  Skrækkeligst  var  dog 
den  Gerning,  der  øvedes  paa  Ringsted  Landsting  i  selve  Grev  Kri- 
stoffers Paasyn,  da  den  gamle  Fru  Anne  Meinstrup,  Dronning  Elisa- 
bets fordums  Hofmesterinde,  blev  dræbt  af  nogle  københavnske  Bor- 
gere, fordi  hun  ikke  kunde  lægge  Baand  paa  sin  Harme  mod  Almuen. 
Liget  blev  endda  skændigt  mishandlet,  og  hendes  Følge  slap  med  Nød 
og  næppe  for  samme  Behandling.  Under  denne  Forvirring  gjorde  Lii- 
beckerne  endogsaa  ondt  værre  ved  at  udnævne  Hertug  Albrecht  af 
Mecklenburg,  der  var  gift  med  Kristiern  II's  Søsterdatter  og  selv  haa- 
bede  at  vinde  Danmarks  Trone,  til  Grev  Kristoffers  Medanfører.  Her- 
ved hindredes  al  Enighed  i  Krigsførelsen,  da  Anførerne  var  misunde- 
lige paa  hinanden. 

Fyn  blev  nu  Krigsskuepladsen.  En  Nat  i  Midten  af  Marts  1535 
landede  Johan  Rantzau  paa  Halvøen  Helnæs  syd  for  Assens  og  til- 
føjede Bønderne  et  betydeligt  Nederlag  ved  Favrskovs  Banker.  Den 
udvalgte  Konge  skriver  herom:  „Krigsfolket  tog  Flugten  og  tyede  til 
Assens  By   og   forlod   den   arme,   forførte,   vanvittige    Hob  Almue   paa 

Pladsen  igen  udi  al  Angst 

og  Dødsens  Nød,  saa  der 
desværre  og  blev  en  mær- 
kelig Hob  Folk  slagne". 
Assens  blev  derefter  belej- 
ret, og  de  fleste  fynske 
Stæder  underkastede  sig. 
Da  indsaa  Liibeckernes  Fø- 
rere paa  Fyn,  Gustaf  Trol- 
le og  Greven  af  Hoya,  som 
var  Hertug  Albrechts  Hø- 
vidsmand,  at  der  maatte 
tages  alvorligt  fat.  Efter  at 
have  modtaget  Forstærk- 
ning, besluttede  de  i  Oden- 
se at  gaa  løs  paa  Fjendens 
Lejr  ved  Assens.  Besæt- 
ningen i  den  belejrede  By 
skulde  gøre  Udfald,  naar 
den  saa  det  aftalte  Tegn, 
som  var  et  brændende  Hus. 
Men  Hærførerne  havde 
uden  at  vide  af  det  haft  et 
Vidne  til  deres  Raadslag- 
ning.  Præsten  Hans  Mad- 
sen i  Svanninge  var  ble- 
ven fængslet,  fordi  han  ikke 
havde  villet  røbe,  hvor  det 
Gods  var  gemt,  som  den  bortflygtede  Adelsmand  Jakob  Hardenberg  til 
Sandholt  havde  betroet  ham.  Liibeckerne  havde  forgæves  hængt  Præsten 
op  under  Loftet  ved  Tommelfingrene,  og  de  havde  bundet  varme  Æg  i 
hans  Armhuler  for  at  tvinge  ham  til  at  bekende.  Tilsidst  indespærrede 
man  ham  i  et  Skab,  netop  i  den  Stue,  hvor  Bispen  og  Greven  holdt 
Møde  uden  at  vide  af,  at  han  var  nærværende.  Næste  Dag  blev  han 
ført  til  Faaborg,  og  her  løste  han  om  Natten  ubemærket  sine  Baand, 
slap  ned  til  Stranden,  arbejdede  sig  med  en  Humlestage  i  en  Baad  over 


Fig.  82.  Fru  Anne  Meinstrups  Ligsten 
i  Hornslet  Kirke. 

til  Horneland  og  ilede  udpint  og  halvnøgen  til  Johan  Rantzaus  Lejr. 
Her  fortalte  han  om,  hvad  han  havde  hørt,  og  hans  Herre  Jakob  Har- 
denberg  gik  i  Borgen  for,  at  hans  Udsagn  var  sandt. 

Johan  Rantzau  tog  straks  sin  Beslutning.  For  at  forvirre  sine  Mod- 
standere stak  han  sin  Lejr  i  Brand,  lod  kun  100  Ryttere  blive  tilbage 
i  Lejren  ved  Assens  og  rykkede  med  hele  sin  øvrige  Hær  mod  Fjen- 
den. Den  11.  Juni  1535  om  Eftermiddagen  Kl.  6  stødte  han  paa  Lii- 
beckerne  en  halv  Mil  øst  for  Assens.  De  besatte  straks  Øksnebjerg  og 
begyndte  at  forskanse  sig  med  en  Vognborg.  Trætte  af  Marschen  som 
de  var,  vilde  de  rimeligvis  opsætte  Kampen  til  næste  Dag.  Johan 
Rantzau  ønskede  ikke  at  storme  deres  faste  Stilling  og  vilde  gerne  have 
Sagen  afgjort.  Det  lykkedes  ham  at  lokke  dem  til  at  angribe.  Da  han 
sendte  dem  nogle  Kanonkugler  ind  i  Stillingen,  mente  Greven  af  Hoya, 
at  det  var  bedre  „at  bie  paa  Glavinds  Od  end  paa  en  Kartoveklod", 
og  styrtede  sig  med  sit  Rytteri  ned  ad  Skrænten.  Johan  Rantzau  lod 
dem  komme  paa  et  Stenkasts  Afstand  og  satte  da  sit  tætsluttede  Ryt- 
teri i  Bevægelse  mod  dem,  der  under  Farten  var  komne  i  Uorden. 
Efter  halvanden  Times  blodig  Kamp  maatte  Liibeckerne  gribe  Flugten 
og  blev  forfulgte  indtil  Nattens  Frembrud.  Flere  hundrede  faldt,  der- 
imellem Greverne  af  Hoya  og  Teklenburg.  Den  første  vilde  overgive 
sig  og  var  i  Færd  med  at  staa  af  Hesten,  da  blev  han  gennemboret 
af  en  holstensk  Adelsmand  Ditlev  Rathlou,  der  fra  gammel  Tid  nærede 
Fjendskab  mod  ham.  Begge  de  faldne  Grever  blev  begravne  i  St. 
Knuds  Kirke  i  Odense,  og  over  dem  rejstes  et  Mindesmærke,  der  nu 
er  forsvundet.  Fangernes  Antal  angives  til  1700.  Mellem  dem  var  og- 
saa  den  haardt  saarede  Ærkebiskop  Gustav  Trolle,  der  blev  ført  til 
Gottorp,  hvor  han  kort  efter  døde  af  sine  Saar,  just  da  Gustav  Vasa 
havde  fordret  sin  Dødsfjende  udleveret.  Over  400  Vogne  med  alt  Ar- 
tilleri, Krigsforraad  og  Tros  faldt  i  Sejrherrens  Hænder,  der  kun  skal 
have  tabt  40  Mand.  Med  saa  ringe  Tab  vandt  Johan  Rantzau  den  af- 
gørende Sejr. 

Følgen  heraf  blev  hele  Fyns  Underkastelse.  Assens  overgav  sig 
straks,  men  blev  ikke  des  mindre  plyndret.  Med  lignende  Raahed  ra- 
sede Landsknægtene  i  de  prisgivne  Stæder  Faaborg,  Svendborg  og 
Odense;  den  sidste  blev  udplyndret  tre  Gange  i  eet  Aar. 

Endnu  haardere  ramtes  Liibeckerne  i  de  samme  Dage  til  Søs.  En 
forenet  dansk-svensk  Flaade  var  efter  Svenskernes  eget  Ønske  bleven 
stillet  under  Overkommando  af  Peder  Skram  til  Urup,  velkendt 
for  sit  Mod  i  Slaget  ved  Upsala  1520.  Nu  vandt  han  for  sine  Bedrifter 
til  Søs  Æresnavnet  „Danmarks  Vovehals".  Efter  at  han  havde  kæmpet 
heldigt  mod  den   lybske   Flaade  under  Bornholm  den  9.  Juni,  maatte 

Fjenden  søge  Ly  i  Sundet  under  Københavns  Kanoner.  Derpaa  sejlede 
Peder  Skram  til  Fyn,  hvor  han  ankom  efter  Slaget  ved  Øksnebjerg. 
Den  lybske  Flaadeafdeling,  der  laa  her,  blev  jaget  ind  i  Svendborg 
Sund  og  fanget  som  i  en  Sæk;  Besætningen  maatte  flygte  i  Land  og 
give  Skibene  til  Pris.  Nu  var  Søen  aaben,  saa  at  de  kongeUge  Tropper 


Fig.  83.  Københavns  Belejring  1536.  (Det  ældste  Billede  af  Byen.) 


kunde  overføres  til  Sjælland,  hvor  de  den  24.  Juli  begyndte  at  belejre 
København  til  Lands,  mens  Peder  Skram  selv  indesluttede  den  fra  Sø- 
siden. Paa  samme  Tid  havde  Norge  underkastet  sig,  og  Kristian  III 
blev  den  18.  August  hyldet  af  Skaaningerne  paa  Libers  Høj. 

Alle  disse  Uheld  fremkaldte  store  Uroligheder  i  Liibeck.  Man 
længtes  for  Handelens  Skyld  efter  Ro  og  Fred,  og  Uviljen  vendte  sig 
mod  Jørgen  Wullenwever,  der  havde  indladt  sig  paa  de  dumdristige 
Planer.  Han  blev  afsat,  og  da  han  senere  paa  Aaret  var  saa  uforsigtig 
at  begive  sig  paa  en  Rejse  til  Bremen,  blev  han   fanget  af  sine  poli- 

tiske  Modstandere,  lagt  paa  Pinebænken  og  tilsidst  henrettet.  Hans 
Meningsfælle  Markus  Meyer  forsvarede  sig  længe  paa  Varberg  Slot, 
som  han  ved  List  havde  bemægtiget  sig,  og  da  han  endelig  maatte 
overgive  sig,  blev  han  af  sine  forbitrede  Fjender  lagt  paa  Stejle 
ved  Helsingør.  Det  gamle  konservative  Parti,  der  havde  faaet  Magten 
i  Liibeck,  trak  sig  snart  ud  af  Striden  og  sluttede  i  Februar  1536  Fred 
med  Danmark  mod  at  faa  sine  Handelsrettigheder  bekræftede  og  Løfte 
om  at  beholde  Bornholm  i  endnu  50  Aar.    Fra  nu  af  var  saaledes  Kø- 


Fig.  84.  Gammeltorv  og  Raadhuset.  (Efter  Resen  ca.  1650.) 


benhavn  overladt  til  sin  Skæbne.  Men  Byen  vedblev  at  forsvare  sig 
med  enestaaende  Udholdenhed,  skønt  de  andre  Stæder  overgav  sig 
den  ene  efter  den  anden.  Til  sidst  faldt  selv  Malmø  i  April  1536.  Men 
Københavns  Borgere  vilde  intet  høre  om  Overgivelse;  de  var  endnu 
forsynede  med  Levnedsmidler  og  ventede  Hjælp  fra  Nederlandene.  Den 
udeblev  imidlertid,  og  forgæves  gjorde  Pfalzgrev  Frederik,  der  havde 
ægtet  Kristiern  II's  ældste  Datter  Dorotea  og  derfor  stillede  Krav  om 
den  danske  Trone,  et  Forsøg  paa  at  komme  den  betrængte  Stad  til 
Hjælp.  Snart  begyndte  Sulten  at  rase  i  København,  især  da  Johan 
Rantzau  i  Juni  Maaned  1536  havde  bemægtiget  sig  Amager.  De  gamle 
og  svage.  Kvinder  og  Børn  søgte  at  forlade  Byen,  men  Fjenden  jog 
dem  med  Magt  tilbage  til  den  udsultede  Stad.  Om  Overgivelse  var  der 

dog  ikke  Tale.  Ikke  alene  Grev  Kristoffer,  men  ogsaa  Ambrosius 
Bogbinder  og  Jørgen  Kok,  der  efter  Malmøs  Overgivelse  havde  taget 
sin  Tilflugt  hertil,  var  bestemt  derimod.  Forgæves  samledes  en  Skare 
Borgere  paa  Gammeltorv  for  at  raadslaa  om  Overgivelse.  Ambrosius 
lod  de  tyske  Landsknægte  hugge  ind  paa  dem,  saa  at  nogle  hundrede 
blev  slaaede  ihjel,  og  Raadhusets  Kældere  var  den  Dag  fulde  af  fangne 
danske  Borgere. 

Saaledes  var  det  i  Haab  om  Hjælp  fra  Holland  besluttet  at  vove 
det  yderste.  Den  følgende  Maaned  hører  til  Københavns  sørgeligste 
Minder.  Egentlige  Levnedsmidler  var  tilsidst  ikke  til  at  faa  for  Penge. 
En  lille  Hund  kostede  6  Mark,  en  fed  Hund  14,  en  Hestelever  2,  en 
Kat  lige  saa  meget.  „Man  spiste  400  Heste;  Katte,  Hunde,  Rotter  og 
andre  urene  Dyr  derimod  i  utallig  Mængde."  For  en  Haandfuld  Salt 
eller  to  Æg  betalte  man  en  Mark.  Paa  Helligaands  Kirkegaard  skal  en 
Moder  være  sunket  død  ned,  men  hendes  to  Børn  sugede  Blod  i  Ste- 
det for  Mælk  af  hendes  Bryst,  og  man  saa  ikke  sjeldent  Folk  segne 
døde  om  paa  Gaden.  Da  Overgivelsen  endelig  skete,  havde  man  efter 
et  Øjenvidnes  Beretning  intet  andet  tilbage  at  spise  end  Bladene  paa 
Træerne.  Men  umiddelbart  i  Forvejen  skal  de  herskende  have  svaret 
paa  Borgernes  Klager  med  de  Ord,  at  det  var  endnu  ikke  kommet  saa 
vidt  som  i  Jerusalem,  de  havde  jo  endnu  ikke  spist  deres  egne  Børn. 

Den  28.  Juli  1536  aabnedes  endelig  Københavns  Porte  for  et  sør- 
geligt Tog.  Borgmestre  og  Raad  begav  sig  ud  til  Belejringshæren  for 
at  overgive  sig  paa  Naade  og  Unaade.  Kong  Kristian  behandlede  sin 
erobrede  Hovedstad  skaansomt.  Der  blev  straks  ført  Levnedsmidler 
ind  i  Byen,  og  Kongen  lod  den  beholde  sin  frie  Stilling;  dog  vilde  han 
for  Fremtiden  selv  være  Herre  over  Befæstningen,  indsætte  Borgmestre 
og  Raad  og  have  Ret  til  at  prøve  Præsterne.  Almindelig  Tilgivelse 
fandt  Sted,  undtagen  for  dem,  der  havde  deltaget  i  Mordet  paa  Fru 
Anna  Meinstrup.  Men  Grev  Kristoffer  maatte  paa  Knæ  høre  paa  en 
drøj  Tiltale  fra  Kongen  og  fik  kun  Tilgivelse  mod  at  love  aldrig  mere 
at  krige  paa  Kongens  Lande.  Ambrosius  tog  sig  selv  af  Dage,  da  han 
beskyldtes  for  at  have  stillet  en  københavnsk  Borger  paa  en  Urias- 
post. Men  den  kløgtige  Jørgen  Kok  forstod  at  vinde  Kongen  for  sig. 
Han  skal  have  haft  Indflydelse  paa  de  Begivenheder,  som  straks  efter 
paafulgte,  og  han  endte  sit  Liv  som  en  højt  anset  Mand  i  sin  Fødeby 
Malmø. 

Grevefejden  betegner  et  Vendepunkt  i  Nordeuropas  Udvikling. 
Wullenwevers  Forsøg  paa  at  standse  Liibecks  Nedgang  var  strandet  og 
maatte  strande,  fordi  han  vilde  kæmpe  mod  selve  Udviklingen.  Efter 
Opdagelsen  af  Amerika  og  af  Søvejen  til  Indien  gled  Handelsvejen  mod 


124 

Vest,  bort  fra  Liibeck  og  over  i  Hænderne  paa  Hollænderne  og  Eng- 
lænderne. København  blev  ikke  en  Aflægger  af  Liibeck,  men  en  vigtig 
og  selvstændig  Plads  for  Transithandelen  mellem  Nord-  og  Østersøen. 
Ogsaa  paa  anden  Maade  har  Grevefejden  haft  en  dyb  Indvirkning 
paa  vort  Land.  Med  Kristiern  II  strander  det  sidste  alvorlige  Forsøg 
paa  at  forene  Norden;  den  yngre  gottorpske  Linje  i  Danmark  havde 
faaet  Hjælp  fra  selve  Sverige  til  at  vinde  den  danske  Trone  og  kunde 
derfor  foreløbigt  ikke  gøre  sig  Haab  om  at  erobre  dette  Land.  Størst 
Betydning  fik  dog  Grevefejden  i  Øjeblikket  paa  vort  Lands  indre  Ud- 
vikling. Bondestandens  Selvstændighed  var  knust,  men  ogsaa  Borger- 
standen var  stækket,  navnlig  i  København  og  Malmø,  hvor  man  nu  blev 
nødt  til  at  bøje  sig  ind  under  fremmede  Herrers  Styre.  De  højere 
Stænder  havde  sejret,  men  Sejren  var  vundet  ved  Hjælp  af  den  luther- 
ske Fyrste  og  hans  holstenske  Adel.  Derfor  var  den  katolske  Kirke  i 
Danmark  undergravet,  men  skulde  ogsaa  de  danske  Herremænd  blive 
fortrængte  af  den  fremmede  Adel?  Det  var  et  skæbnesvangert  Øjeblik 
i  vort  Lands  Historie,  maaske  det  alvorligste  siden  Opløsningen  i  Grev 
Gerts  Dage. 


Rigsdagen  i  København.   Reformationens  Indførelse. 

Danmarks  Tilstand  ved  Slutningen  af  Grevefejden  var  kun  sørge- 
lig. Det  gælder  endogsaa  for  Adelen.  Otte  Krumpen  beregnede  sit 
Tab  til  200,000  Kr.,  og  andre  Adelsmænd  erklærede,  at  de  kun  havde 
den  blotte  Jord  tilbage  i  udyrket  Tilstand.  Igennem  en  Række  af  Aar 
var  Forbrydelser  gaaet  i  Svang  uden  at  blive  straffede.  En  Opløsnin- 
gens Aand  havde  gennemtrængt  hele  Samfundet.  Bitterheden  voksede 
endnu  mere  ved  den  stærke  nationale  Modsætning,  som  var  skabt  un- 
der Fejden.  Povl  Helgesen  skriver,  at  Danmark  altid  har  haft  „en 
lumsk,  graadig  og  paahængende  Fjende  i  dette  Holsten,  som  dog  er 
købt,  udvidet  og  beriget  ved  dets  Penge",  og  en  unævnt  samtidig  For- 
fatter udtaler  sig  endnu  skarpere.  „Har  I  nogen  Sinde  hørt,"  siger  han, 
„at  Tyskerne  var  Danskerne  tro?  Er  det  ikke  et  gammelt  Ord,  at  før 
skal  man  plukke  Figen  af  Hyldetræ,  før  man  hos  Tyskerne  finder  Re- 
delighed mod  Danmark?"  Ogsaa  Kongens  Stilling  var  vanskelig.  Han 
var  ved  Krigen  kommen  i  stor  Gæld  til  de  holstenske  Adelsmænd, 
som  krævede,  at  der  hurtigst  muligt  skaffedes  nye  Pengemidler  til  Veje. 
Der  var  fuldt  af  Rygter  om  forræderiske  Planer  imod  ham  selv  fra 
den  danske  Adels  Side,  saa  at  han  bortset  fra  ganske  enkelte  som  Mo- 
gens Gøje  og  Johan  Fris,  kun  mente  at  kunne  stole  paa  sine  holstenske 
Lejetropførere. 

Kristian  III  var  endnu  en  ung  Mand  i  Begyndelsen  af  30'erne. 
Han  havde  tidligt  mistet  sin  Moder,  og  hans  Opdragelse  havde  sikkert 
lidt  derunder.  Hans  Ydre  var  smukt;  det  hed  sig  om  ham,  at  han  op- 
rindelig havde  ført  et  noget  lystigt  Liv,  og  at  først  hans  religiøse 
Vækkelse  havde  gjort  en  Forandring  heri.  Kristian  III  gjorde  dog  i 
Begyndelsen  et  lidet  betydeligt  Indtryk  paa  sine  nærmeste  Omgivelser.  Men 
der  er  næppe  Tvivl  om,  at  Mænd  som  Utenhof  undervurderede  ham,  thi 
han  besad  ikke  blot  Evne  til  at  føle  en  levende  Begejstring,  navnlig 
for  Religionen,  men  han  var  ogsaa  en  virkelysten  Mand,  og  han  havde 
et  lykkeligt  Greb  til  at  skaffe  sig  gode  Venner  og  Raadgivere,  som 
paavirkede  ham  heldigt.  Kristian  III  nærede  oprindelig  ingen  Lyst  til 
at  blive  Konge,  han  vilde  hellere  nøjes  med  Hertugdømmerne,  hvor 
han  kunde  gennemføre  sine  reformatoriske  Planer  uden  Modstand.  Re- 
ligionen var  for  ham  vigtigere  end  Kongekronen.  løvrigt  havde  Greve- 
fejden, som  omstemte  ham  paa  dette  Punkt,  virket  mildnende  og  af- 
dæmpende paa  ham.  Hans  Omgivelser  ønskede  nu,  at  han  skulde  gaa 
egenmægtigt  frem  i  Danmark,  navnlig  gælder  det  om  Kansleren  Uten- 
hof, der  tænkte  sig  et  fremtidigt  tysk-dansk  Rige  under  den  holstenske 
Adels  Ledelse. 

Den  6te  August  1536  holdt  Kongen  tilligemed  sin  skønne  Dron- 
ning Dorotea  sit  Indtog  i  København,  hvor  alt  endnu  bar  Spor  af  den 
usigelige  Jammer  og  Elendighed.  Faa  Dage  efter  skete  det  afgørende 
Slag.  Vi  har  endnu  bevaret  et  Brev  fra  en  prøjsisk  Admiral  til  hans 
Herre,  Kongens  Svoger,  Hertug  Albrecht.  Admiralen  laa  med  sine 
Skibe  paa  Københavns  Red  og  havde  taget  Del  i  de  sidste  Krigs- 
begivenheder. Han  skriver  den  12.  August  1536  Kl.  2  om  Eftermid- 
dagen: „Hs.  Kgl.  Majestæt  har  sendt  Bud  til  mig  og  ladet  mig  kalde 
til  sit  Raad,  hvor  Obersterne  for  Landsknægtene,  Feltherren  og  Rit- 
mestrene samt  Hr.  Johan  Rantzau  og  Melchior  Rantzau  er  kommet 
tilstede  og  har  overvejet,  hvorledes  Kgl.  Majestæt  fremdeles  skulde  an- 
stille sin  Sag,  fordi  Biskopperne  slet  intet  vilde  gøre  til  Rytteres  og 
Fodfolks  Betaling.  Det  blev  da  i  Guds  Navn  besluttet  uopholdeligt  at 
tage  Biskopperne  ved  Hovedet,  hvilket  blev  i  al  Hemmelighed  bestilt 
om  Natten,  saa  at  i  Dag  ganske  tidlig  Kl.  4  er  de  tre  Biskopper  af 
Sjælland,  Skaane  og  Ribe  arresterede  af  Profos  og  Landsknægte,  straks 
ført  op  paa  Københavns  Slot  og  under  stærk  Vagt  af  Hageskytter  og 
Drabanter  indsatte  hver  i  sit  faste  Gemak.  I  samme  Stund  da  man 
paagreb  dem,  blev  København  bestilt  med  Vagt  til  Lands  og  til  Vands, 
saa  at  ingen  kan  komme  ud  eller  ind  uden  Vedkommendes  Befaling. 
Og  saaledes  skal  det  blive  indtil  den  tredie  Dag. 

Kl.  8  derefter  har  Kgl.  Majestæt  ladet  de  andre  (verdslige)  Rigs- 

raader  kalde  til  sig  op  paa  Slottet,  hvor  denne  Sag  er  foretaget.    De, 
der  nu  samstemme  med  Kongen  og  de  ovennævnte  Krigsraader,  har 


Fig.  85.  Kristian  III.  (Efter  Maleri  i  Dresden.) 


ingen  Nød;  hvo  ikke,  vil  ogsaa  blive  anholdt.  Men  jeg  tænker,  de  kry- 
ber til  Korset.  Imidlertid  vil  Kongen  ikke  afgøre  noget  endeligt  om 
Regimentets  Forandring  førend  paa  den  bestemte  Rigsdag 

Med  dette  Foretagende  er  den  menige  unge  Adel,  Borgerne  i  Kø- 
benhavn og  de  andre  Stæder,  ogsaa  Bondestanden,  vel  tilfreds  med 
stor  Jubilering,  saa  er  ogsaa  Ryttere  og  Knægte  meget  glade  derover. 
Gud  give  Hs.  Kgl.  Majestæt  i  dette  og  i  alt  en  lykkelig  Fremgang." 

Dette  Brev  fører  os  paa  en  levende  Maade  ind  i  disse  Dages  Be- 
givenheder. Hvad  der  ikke  tales  om,  men  fremgaar  af  Kongens  eget 
Brev  til  Hertugen  af  Liineburg,  er,  at  det  oprindelig  havde  været  Me- 
ningen ogsaa  at  fængsle  de  verdslige  Rigsraader,  men  at  man  i  sidste 
Øjeblik  indskrænkede  sig  til  kun  at  ramme  Bisperne.  Selv  med  denne 
Indskrænkning  maa  det  voldsomme  Skridt,  der  blev  taget,  betegnes 
som  en  Revolution.  Bisperne  af  Ribe  og  Lund  blev  fangne  om  Nat- 
ten til  den  12.  August;  Joakim  Rønnow  lykkedes  det  ikke  straks  at 
faa  fat  i,  da  han  havde  skjult  sig  paa  en  Hanebjælke  under  Bispegaar- 
dens  Tag,  men  Sulten  drev  ham  snart  ned,  og  han  blev  grebet.  Hvad 
de  verdslige  Rigsraader  angaar,  var  det  aabenbart  Mogens  Gøje  og  Johan 
Fris,  hvem  det  lykkedes  at  afværge  den  Voldshandling,  der  var  bestemt 
imod  dem.  De  gik  nemlig  under  deres  Møde  med  Kongen  godvilligt 
ind  paa,  at  Bisperne  skulde  berøves  al  verdslig  Magt,  og  at  det  hellige 
Evangelium  og  Guds  rene  Ord  herefter  skulde  forkyndes  i  Landet; 
fremdeles  at  „for  Fremtiden  Danmarks  Regimente  ikke  skulde  hænge 
af  Ærkebispen  og  de  andre  Bisper,  men  af  Kongen  og  de  verdslige 
Rigsraader  og  deres  Efterkommere".  De  fangne  Bisper  blev  forøvrigt 
behandlede  med  Mildhed  og  snart  igen  sat  i  Frihed,  da  de  overgav 
deres  Borge  i  Kongens  Haand  og  lovede  at  forholde  sig  rolige.  Knud 
Gyldenstjerne  af  Odense  og  den  ædle  Ove  Bille  af  Aarhus  gik  end- 
ogsaa  over  til  den  lutherske  Lære.  Kun  mod  Joakim  Rønnov  vistes 
der  Strenghed,  skønt  hans  Venner,  ja  selv  hans  Slægtning  Gustaf  Vasa, 
gik  i  Forbøn  for  ham,  og  han  flere  Gange  søgte  Forlig  med  Kongen. 
Grunden  hertil  var  vistnok,  at  han  ved  sine  spodske  Ytringer  under 
Grevefejden  mod  Kristian  III  („den  Gæk  af  Holsten")  havde  vakt 
dennes  uforsonlige  Harme.  Han  blev  ført  fra  det  ene  Fængsel  til  det 
andet  og  døde  i  København  1544.  Efter  at  Statskupet  havde  fundet 
Sted,  meddelte  Kongen  Luther,  med  hvem  han  stod  i  stadig  Forbin- 
delse i  disse  Aar,  det  Skridt  han  havde  foretaget.  Den  store  Reforma- 
tor var  ikke  ganske  tilfreds  med,  at  Kirkeforandringen  skulde  foretages 
med  saa  voldsomme  Midler,  men  han  billigede  dog  til  Slut,  hvad  der 
var  foregaaet,  idet  han  tilføjede,  at  han  gik  ud  fra,  at  de  godgørende 
Stiftelser  blev  opretholdte  i  deres  fulde  Udstrækning. 

Det  var  en  Forudsætning  ved  Begivenheden  den  12.  August,  at 
der  senere  paa  Aaret  skulde  træde  en  almindelig  Rigsdag  sammen  i 
København,  for  at  Kirkeforandringen  kunde  faa  gyldig  Stadfæstelse.    I 

Mellemtiden  Forberedtes  en  Række  Love,  der  skulde  forelægges  her, 
og  paa  disse  har  sikkert  Mogens  Gøje  og  Johan  Fris  haft  en  betydelig 
Indflydelse.  Rigsdagen  mødtes  den  15.  Oktober  1536,  og  det  lykkedes 
den  at  tilendebringe  sit  epokegørende  Arbejde  paa  kun  14  Dage.  Til 
Stede  var  hele  Adelen,  omtrent  400  Mænd,  samt  udvalgte  af  Borger- 
og  Bondestanden,  ialt  omtrent  1200  Mennesker.  Rigsdagsbeslutningen 
blev  bekendtgjort  paa  et  offentligt  Møde,  som  blev  arholdt  under  aaben 
Himmel  paa  Gammel  Torv  den  30.  Oktober.  Kongen  og  Rigsraadet  tog 
Sæde  paa  en  ophøjet  Tribune;  rundt  om  dem  stod  de  forsamlede  Re- 
præsentanter. Først  blev  der  holdt  en  Tale,  hvis  Oplæsning  varede  i 
fire  Timer.  Heri  blev  Borger-  og  Bondestanden  stærkt  dadlede,  fordi 
de  havde  sat  sig  op  imod  deres  lovlige  Øvrighed,  men  der  blev  ogsaa 
rettet  Anker  mod  Adelens  og  Rigsraadets  Opførsel  over  for  Almuen. 
Den  stærkeste  Dadel  ramte  dog  Gejstligheden,  hvem  Taleren  tilskrev 
den  Tvedragt,  som  havde  raset  mellem  Folkets  forskellige  Lag.  Tilsidst 
blev  det  derfor  foreslaaet,  at  Bispeværdigheden  for  Fremtiden  skulde 
være  afskaffet,  og  at  der  skulde  indsættes  Superintendenter  til  at  lære 
Folket  det  hellige  Evangelium.  Bispedømmernes  Ejendomme  skulde 
inddrages  under  Kronen.  (Det  samme  blev  ogsaa  senere  Tilfældet  med 
Klostergodserne).  Tienden  skulde  vedblive  at  bestaa,  men  ganske  vist 
ikke  betales  af  Adelen,  der  blev  tiendefri;  den  skulde  deles  i  tre  Dele, 
af  hvilke  den  ene  tilfaldt  Sognepræsten,  den  anden  Kirken,  den  tredje 
Kongen,  som  skulde  anvende  den  til  at  lønne  de  nye  Tilsynsmænd  og 
til  at  forbedre  Skolevæsenet.  Endelig  udtaltes  det,  at  Riget  skulde  sty- 
res af  indfødte  Mænd,  og  Adelens  Rettigheder  blev  i  det  Hele  bekræf- 
tede, et  Vidnesbyrd  om,  at  Kongen  ikke  mente  at  kunne  undvære  denne 
Stands  Støtte.  Med  lydeligt  Bifald  vedtog  Folket  disse  Bestemmelser. 
Paa  samme  Rigsdag  blev  Kongens  toaarige  Søn  Frederik,  der  var 
født  tre  Dage  før  Kongevalget  i  Ry,  erklæret  for  „udvalgt  Konge", 
d.  V.  s.  Tronfølger,  og  Haandfæstningen  blev  udstedt.  Paa  væsentlige 
Punkter  afveg  denne  fra  den  tidligere,  som  var  bleven  udstedt  af  Kong 
Frederik,  og  den  stillede  overhovedet  Kongen  adskilligt  friere.  Dette 
gælder  navnlig  om  tre  Punkter:  Kongen  fik  Ret  til  at  lade  sin  Søn 
vælge  til  sin  Efterfølger,  mens  han  endnu  levede;  Retten  til  at  gøre 
Oprør  mod  Kongen,  hvis  han  brød  Haandfæstningen,  bortfaldt,  da  Ade- 
len nu  af  egen  sørgelig  Erfaring  havde  lært,  at  en  saadan  Oprørspara- 
graf  kunde  vendes  mod  den  selv  af  de  lavere  Klasser;  endelig  udtaltes 
det,  at  Rigsraadet  ikke  maatte  forøge  Haandfæstningen  under  Kongens 
Regeringstid.  Det  bestemtes  desuden,  at  Adelsmændene  ikke  mere 
maatte  befæste  sig  paa  deres  Borge,  og  at  alle  „Slotslove"  ved  Kon- 
gens  Død   skulde   holdes  til    hans  Søns    Haand,   ikke    som    hidtil   til 

Rigsraadets  Haand.  At  Gejstlighedens  Privilegier  bortfaldt,  fulgte  af 
sig  selv. 

I  Kristian  III's  Haandfæstning  fandtes  endelig  den  Bestemmelse,  at 
Norge  skulde  ophøre  at  være  et  selvstændigt  Rige.  „Efterdi  Norges 
Rige",  hedder  det,  „nu  saa  forringet  er  baade  af  Magt  og  Formue,  og 
Norges  Riges  Indbyggere  ikke  ene  formaar  at  underholde  dem  en 
Herre  og  Konge,  og  samme  Rige  er  dog  forbundet  at  blive  hos  Dan- 
marks Krone  til  evig  Tid,  og  Flesteparten  af  Norges  Riges  Raad,  be- 
synderlig Ærkebiskop  Olaf,  som  nu  er  det  største  Hoved  der  i  Riget, 
nu  i  en  kort  Tid  er  tvende  Gange  med  Mesteparten  af  Norges  Riges 
Raad  faldet  fra  Danmarks  Rige  imod  deres  egen  Forpligtelse,  da  har 
vi  derfor  lovet  og  tilsagt  Danmarks  Riges  Raad  og  Adel,  at  dersom 
Gud  Almægtigste  det  saa  bestemt  haver,  at  vi  samme  Norges  Rige  el- 
ler noget  dets  Ledemod,  Slotte,  Lande  eller  Syssel,  som  dertil  hører, 
kunde  erobre  eller  bekomme  under  vor  Lydighed,  da  skal  det  herefter 
være  og  blive  under  Danmarks  Krone  ligesom  et  af  de  andre  Lande, 
Jylland,  Fyn,  Sjælland  eller  Skaane  ere,  og  herefter  ikke  være  og 
hedde  et  Kongerige  for  sig,  men  et  Ledemod  af  Danmarks  Rige  og 
under  Danmarks  Krone  til  evig  Tid".  Bestemmelsen  var  indsat  efter 
det  danske  Rigsraads  Ønske,  og  Følgen  blev,  at  Kroningen  i  Trond- 
hjem  for  Fremtiden  bortfaldt,  og  at  det  norske  Rigsraad  blev  ophævet. 
Landet  blev  fra  nu  af  styret  af  en  Statholder  og  en  Kansler.  Forøvrigt 
satte  Kristian  III  sig  ud  over  Haandfæstningens  Bestemmelse,  da  han 
ikke  ønskede  at  blive  bundet  i  Regeringen  af  Norge  af  det  danske 
Rigsraad.  Norge  bevarede  derfor  en  vis  Selvstændighed  i  sine  indre 
Anliggender,  og  de  danske  Konger  vedblev  at  lade  sig  hylde  i  Oslo  og 
kalde  sig  „Konge  af  Norge".  Norge  var  i  Kristian  IILs  Øjne  hans 
Årverige  ligesom  Hertugdømmerne,  og  naar  han  ønskede  at  gennem- 
føre denne  Anskuelse,  var  det  for  herved  at  tvinge  det  danske  Aristo- 
krati til  bestandig  at  indsætte  en  af  hans  Efterkommere  til  dansk  Konge. 
Naar  det  var  gaaet  Norge  saa  ilde,  og  det  havde  mistet  sin  Selvstæn- 
dighed, var  Aarsagen  først  og  fremmest,  at  Landet  manglede  politiske 
Førere,  da  de  fleste  af  de  verdslige  Rigsraader  var  Danskere;  men  en 
dybere  Grund  var  de  norske  Købstæders  Mangel  paa  Betydning,  og  at 
Bønderne  boede  spredt  og  isoleret  i  deres  Bjergdale  og  var  lidet  talrige. 

Man  maatte  nu  skride  til  at  ordne  Kirkevæsenet.  Straks  efter  Rigs- 
dagen i  København  blev  der  nedsat  en  Kommission  til  at  udarbejde  en 
Kirkeordinans.  Den  bestod  af  29  „højlærde  Mænd  og  Prædikanter", 
hvortil  der  senere  traadte  fem  slesvigske  Præster.  Deres  Udkast  blev 
gennemset  af  Kongen,  som  selv  foretog  Rettelser  deri,  der  endnu  er 
bevarede;   derpaa  blev  det  prøvet  af  Luther  og  endelig  af  dennes  Ven, 

den  wittenbergske  Professor  Johan  Bugenhagen.  Kirkeordinansen  erklæ- 
rede som  sin  Grundvold  „Guds  rene  Ord,  som  er  Loven  og  Evan- 
gelium", men  den  nævner  ingen  symbolsk  Bog  som  Regel  for  Læren  og 
Gudstjenesten,  hvorimod  den  giver  ganske  almindelige  Bestemmelser  i 
protestantisk  Aand.  Den  bestemmer  tillige,  hvorledes  Præsternes  Valg 
skulde  foregaa.  Paa  Landet  skulde  det  foretages  af  Menighederne,  und- 
tagen paa  de  Steder,  hvor 
Adelsmænd  havde  Kalds- 
ret; i  Købstæderne  af 
Borgmester  og  Raad. 
Provsterne  skulde  væl- 
ges af  Præsterne,  og  Su- 
perintendenterne af  fire 
Købstadpræster,  som  alle 
de  andre  Præster  i  Stif- 
tets Stæder  havde  ud- 
nævnt af  deres  Midte  til 
Valgmænd. 

Ved  Siden  af  Super- 
intendenterne stilledes  der 
Stiftsiens  mænd,  der  skul- 
de bestyre  Kirkegodsetog 
alle  de  verdslige  Forret- 
ninger, som  tidligere  hav- 
de været  besørget  af  Bis- 
perne. Disse  Embeder  blev 
dog  allerede  1582  fore- 
nede med  de  kongelige 
Lensmænds  rundt  om  i 
Landet. 

Kongen  henvendte  sig  derefter  til  den  sachsiske  Kurfyrste,  og 
denne  sendte  efter  hans  Opfordring  Johan  Bugenhagen  til  København, 
hvor  han  ankom  den  5.  Juli  1537.  Den  12.  August  kronede  han  Kon- 
gen og  Dronning  Dorotea  i  Frue  Kirke.  Talen  blev  holdt  paa  Tysk, 
„for  at  alle  kan  forstaa  det".  Det  var  en  prægtig  Forsamling,  adskillige 
fremmede  Fyrster  var  til  Stede,  og  et  Festmaaltid  og  en  Turnering  af- 
sluttede Dagen.  Den  2.  September,  samme  Dag  som  Kirkeordinansen 
udkom,  indviede  Bugenhagen  i  den  samme  Kirke  de  syv  nye  Super- 
intendenter, som  blev  indsatte  i  Stedet  for  de  katolske  Biskopper.  Det 
varede  imidlertid  ikke  længe,  før  Folket,  som  ikke  kunde  udtale  det 
vanskelige  Ord,  atter  brugte  det  gamle  kirkelige  Navn  „Biskop".   Su- 


Fig.  86.  Johan  Bugenhagen.  (Efter  Stik.) 

perintendenterne  blev  denne  Gang  udnævnt  af  Kongen  selv,  og  de  blev 
stillet  paa  en  langt  sparsommere  Fod  end  deres  katolske  Forgængere. 
Deres  Løn  skulde  udbetales  dem  af  Lensmanden  og  være  saa  runde- 
lig, at  de  „kunde  holde  to  Tjenestepiger,  en  Skriver,  en  Karl  til  at  sende 
deres  Ærinder,  en  Køresvend,  der  kunde  røgte  fire  Heste,  og  en  Dreng, 
som  de  stedse  kunde  have  hos  sig".  Men  selv  denne  beskedne  Stilling  var 
det  under  de  opløste  Forhold  vanskeligt  at  sikre  dem.  De  første  Su- 
perintendenter var  næsten 
alle  Mænd,  som  havde  gaa- 
et  i  Spidsen  for  at  udbrede 
den  lutherske  Lære.  Saa- 
ledes  blev  Frands  Vor- 
mordsen  Biskop  i  Skaane, 
Jørgen  Sadolin  paa  Fyn, 
Jakob  Skønning  i  Viborg, 
Mathias  Lange  i  Aarhus 
og  Peder  Thomsen  i  Vend- 
syssel. Den  eneste  Tysker 
var  Johan  Vandal,  der  hav- 
de virket  for  Reformatio- 
nens Udbredelse  i  Slesvig 
og  Holsten  og  til  Løn  blev 
Biskop  i  Ribe.  Han  var  en 
dygtig  Mand,  men  det  var 
dog  et  uheldigt  Skridt  at 
sætte  ham  paa  denne  Post, 
thi  han  lærte  aldrig  dansk 
og  maatte  derfor  føre  Tolk 
med  sig  paa  sine  Visitatsrejser.  Sjællands  Bispestol  blev  nu  flyttet  fra 
Roskilde  til  København.  Den  blev  beklædt  med  Petrus  Palladins,  som 
var  Søn  af  en  Skomager  i  Ribe  og  havde  studeret  i  Wittenberg.  Her 
havde  han  sluttet  sig  nøje  til  Melanchton,  der  gav  ham  hans  Navn, 
som  er  en  Latinisering  af  Navnet  „Plad",  og  han  var  bleven  en  Ven 
af  Bugenhagen;  her  havde  han  endelig  taget  Doktorgraden.  Efter  sin 
Tilbagekomst  blev  han  paa  samme  Dag  udnævnt  lil  Superintendent  og 
til  Professor  ved  Universitetet.  Han  virkede  i  23  Aar  indtil  sin  Død 
den  3.  Januar  1560  med  den  største  Iver  i  den  nye  Kirke.  Navnlig 
havde  hans  Visitatser  stor  Betydning,  han  rensede  Kirkerne  for  „Uryd", 
d.  V.  s.  Helgenbilleder  og  lign.,  og  han  forbød  Valfartsstederne,  men  han 
var  tillige  sindig  og  maadeholden  i  sin  Færd,  og  han  har  i  sin  „Visi- 
tatsbog''  givet  os  en   Skildring  ikke  blot  af  den  nye   Kirkes  Tilstand, 


Fig.  87.  Peder  Plad.  (Palladius.)  (Efter  Stik 

men  ogsaa  af  en  Række  Kulturforhold  paa  hans  Tid,  som  har  den 
største  Interesse.  „Vi  har  intet  Værk  fra  det  16.  Aarh.,  der  kan  maale 
sig  med  Visitatsbogen  i  mangesidig  Betydning",  skriver  hans  Biograf, 
Rosenberg  om  ham.  „Den  er  Kærnen  af  Palladius'  Forfatterskab,  inde- 
holder det  korteste  og  klareste  Udtryk  for  hans  og  dermed  for  de  yp- 
perste Reformatorers  Opfattelse  af  de  kirkelige  og  religiøse  Forhold. 
Derhos  finder  vi  intet  Steds  saa  rig  og  levende  Oplysning  om  Fol- 
kets, særlig  Landalmuens,  Tilstand  paa  hin  Tid:  Dens  Tankesæt,  Sæder 
og  Skikke,  Dyder  og  Lyder,  Levemaade,  Arbejde  og  Adspredelse,  alt 
skildret  i  Billeder  saa  friske  og  farveklare,  at  det  tidt  er,  som  saa  man 
disse  Mennesker  for  sig,  hørte  dem  tale  og  indaandede  Duften  af  Mark 
og  Skov  og  nyslaaet  Hø  .  .  .  Hovedsagen  er  dog,  at  alt  dette  i  For- 
ening udstraaler  fra  en  særdeles  ejendommelig,  storladen  Personlighed, 
der  afspejler  det  bedste  og  inderste  i  Tidsalderens  Væsen".  Ogsaa  en 
ny  Alterbog  skyldes  Palladius,  og  han  har  betydelig  Del  i  Udarbejdel- 
sen af  den  nye  Kirkeordinans  og  i  den  nye  Oversættelse  af  Bibelen, 
der  blev  udført  af  Kristiern  Pedersen  efter  Luthers  tyske  Oversættelse. 
Den  blev  udgivet  af  Kongen  1560  og  kaldes  derfor  Kristian  II Fs  Bi- 
bel.  Ogsaa  af  den  danske  Salmesang  har  Palladius  megen  Fortjeneste. 

Men  til  vor  Forundring  savner  vi  blandt  de  nye  Superintendenter 
den  højtfortjente  Hans  Tavsen,  som  kun  blev  ansat  som  Lektor  i  Ros- 
kilde. Grunden  hertil  var  vel  til  Dels  hans  demokratiske  Stilling  under 
Grevefejden,  der  nu  gjorde  ham  mindre  velset  paa  høje  Steder.  Men 
Aarsagen  var  sikkert  ogsaa,  at  han  ikke  kunde  undværes  ved  Uddan- 
nelsen af  de  sjællandske  Præster,  og  han  virkede  ivrigt  derfor  i  Ros- 
kilde i  Slutningen  af  1530'erne.  Først  efter  Johan  Vandals  Død  blev 
han  Superintendent  i  Ribe,  og  her  arbejdede  han  i  en  Aarrække  med 
den  for  ham  karakteristiske  Iver.  Ved  sine  Prækener,  sine  teologiske 
Forelæsninger  for  Præsterne  og  sine  talrige  Rejser  omkring  i  Stiftet 
for  at  vaage  over  den  nye  Læres  Udbredelse,  satte  han  et  stærkt 
Præg  paa  denne  Egns  Udvikling.  Men  han  maatte  kæmpe  med  store 
Vanskeligheder,  navnlig  vilde  de  jydske  Adelsmænd  kun  nødigt  imøde- 
komme hans  Ønske  om  at  skaffe  Præsterne  et  anstændigt  økonomisk 
Udkomme.  En  Gang  var  man  saaledes  i  Ribe  Domkirke  Vidne  til  den 
Scene,  at  en  Herremand  forfulgte  ham  gennem  Kirken  med  Sværd  i 
Haand,  men  Hans  Tavsen  opgav  aldrig  sin  Kamp  for  at  varetage  sine 
betrængte  Standsfællers  Interesser.  Han  var  hidsigere  og  mere  ildfuld 
end  Palladius,  men  de  udfyldte  hinanden  godt  inden  for  den  nye  Kir- 
kes Rammer.  Hans  Tavsen  døde  i  Ribe  den  11.  November  1561  og 
blev  begravet  i  Domkirken,  hvor  hans  Ligsten  endnu  findes. 

Størst  Vanskeligheder  frembød  naturligvis  det  Spørgsmaal,  hvorie- 

des  man  skulde  besætte  de  mange  Præstekald  med  duelige  Mænd.  I 
sin  Postil  siger  Hans  Tavsen  1536:  Jeg  har  i  disse  12-- 13  Aar,  jeg 
har  præket  Evangelium,  i  Sandhed  fornummet  og  forfaret,  at  mange 
Præster  have  standet  i  Stampe  og  er  i  Lærdom  bleven  de  samme,  de 
var,  ikke  af  nogen  ond  Vilje  eller  Had  til  Ordet  og  den  evangeliske 
Lærdom,  men  af  en  Vanvittighed  (d,  v.  s.  Mangel  paa  Kundskab)". 
Disse  Forhold  blev  i  den  følgende  Aarrække  ikke  væsentlig  ændrede, 
men  Reformatorerne  var  tvungne  til  at  tage  Spørgsmaalet  om  Præster- 
nes Uddannelse  op  med  fuld  Kraft,  da  Interessen  hos  det  brede  Folk 
for  den  nye  Lære  var  saa  stærk. 
Ved  sin  Afrejse  fra  Danmark 
1542  udtalte  Bugenhagen:  „Jeg 
har  ikke  været  noget  Sted,  hvor 
man  saa  gerne  hører  paa  Præ- 
kener som  i  Danmark,  selv  Hver- 
dage, selv  om  Vinteren,  selv  før 
Festdage  og  paa  Festdagene  hele 
Dagen  igennem,  og  de  beder  flit- 
tigt". Om  akademisk  Uddannel- 
se af  Præsterne  kunde  der  natur- 
ligvis i  Begyndelsen  ikke  være 
Tale.  De  katolske  Præsteembeder 
havde  desuden  været  saa  smaa,  at 
man  som  Regel  maatte  slaa  to  Præ- 
stekald sammen  for  at  forsørge 
en  protestantisk  Prædikant,  der  i 

Modsætning  til  sin  katolske  Forgænger  som  Regel  havde  Hustru  og  Børn. 
Endda  voldte  det  store  Vanskeligheder  at  faa  Embederne  besat,  navnlig 
i  Købstæderne.  Palladius  skriver,  at  skønt  han  havde  fundet  adskillige 
Præster  i  Landsbyerne,  der  var  lærde  og  fromme  nok  til  at  forestaa 
Købstadmenigheder,  saa  havde  de  dog  alle  bedt  ham  om,  at  han  for 
Guds  Skyld  ikke  vilde  forflytte  dem  med  Kone  og  Børn  fra  deres 
tarvelige  Agerbrug  til  Elendigheden,  d.  v.  s.  til  Købstæderne,  thi  paa 
Landet  havde  dog  nogle  deres  Udkomme,  men  i  Købstæderne  havde  man 
kun  Møje  og  Arbejde.  Selv  paa  Landet  maatte  man  dog  stille  smaa 
Fordringer  til  Prædikanterne.  1569  blev  det  endelig  bestemt,  at  ingen 
maatte  kaldes  til  Præst,  før  han  havde  studeret  nogle  Aar  ved  Univer- 
sitetet. En  Del  af  Kirkegodset  blev  efter  Bestemmelsen  anvendt  til 
Gavn  for  Undervisningen.  Navnlig  blev  Universitetet  rigeligt  betænkt. 
Det  havde  under  Krigen  aldeles  ophørt  med  sin  Virksomhed,  men 
Kongen  tog  sig  nu  saa  ivrigt  af  denne  Sag,  at  det  allerede  i   1537  igen 


Fig.  88.  Universitetets  Segl. 

kunde  aabnes,  og  den  10.  Juni  1537  fik  det  paa  Herredagen  i  Odense 
sin  nye  Fundats,  hvorefter  der  skulde  være  13  Professorer,  nemlig  tre 
i  Teologi,  to  i  Lægevidenskab,  en  i  Retsvidenskab  og  syv  i  det  filoso- 
fiske Fakultet.  Med  stor  Gavmildhed  sørgede  Kongen  for  Universite- 
tets Fornødenheder  ved  at  skænke  det  en  stor  Mængde  Kirkegods  og 
Tiender,  og  han  kan  derfor  med  Rette  betragtes  som  dets  egentlige 
Stifter.  Den  kongelige  Kansler  Johan  Fris  virkede  i  en  lang  Aarrække 
som  Universitetets  Forstander.  Ogsaa  de  lærde  Skoler  fik  en  bedre 
Indretning  og  bedre  Skolebøger,  men  Latin  vedblev  at  være  Hoved- 
genstanden for  Undervisningen,  og  Modersmaalet  var  aldeles  udelukket. 
Paa  Oprettelse  af  Borgerskoler  i  Stæderne  blev  der  ganske  vist  tænkt, 
men  derimod  slet  ikke  i  Landsbyerne.  I  lang  Tid  bestod  Undervis- 
ningen paa  Landet  i,  at  Degnene  en  Gang  om  Ugen  samlede  Børnene 
og  gentog  noget  af  Luthers  Katekismus  og  nogle  Bønner  saalænge, 
indtil  noget  deraf  fæstnede  sig  i  Hukommelsen.  Der  var  endnu  aldeles 
ikke  Tale  om  at  tænke  paa  at  lære  Børnene  at  læse. 

Den  danske  Præstestand  blev  i  den  første  Tid  af  Reformationen 
rekruteret  ad  meget  forskellige  Veje.  Ofte  var  det  ærlige  Haandværks- 
mænd,  Smede,  Skrivere,  Fogeder  eller  Tjenere,  som  under  den  store 
Præstemangel  opnaaede  de  Stillinger,  de  under  bedre  Forhold  ikke 
vilde  være  bleven  ansete  for  tilstrækkeligt  rustede  til.  Hyppigt  maatte 
man  ogsaa  slaa  sig  til  Taals  med  tidligere  Munke,  saaledes  ser  man 
paa  Mors  i  Jylland  flere  tidligere  Munke  fra  Dueholm  Kloster  gaa  over 
i  Kald  (Alsted,  Flade,  Dragstrup  o.  s.  v.).  Fra  Emmerlev  i  Nordslesvig 
siges  det  om  Hans  Ditlevsen,  at  han  „havde  været  Munk,  men  blev 
omvendt  til  den  lutherske  Religion,  skønt  han  en  Tid  var  saa  ivrig  i 
sin  papistiske  Tro,  at  han  sagde,  at  han  før  vilde  lade  Tarmene  tage 
ud  af  sit  Liv,  før  han  vilde  forlade  den."  Andre  Præster  havde  tidligere 
været  Huslærere  hos  Adelsmænd  (i  Farsø  i  Himmerland),  ja  selv  Lav- 
adelsmænd holdt  sig  under  de  daaarlige  Tider  ikke  for  gode  til  at  nøjes 
med  et  Præsteembede  (Dronninglund).  Det  almindeligste  var  vistnok,  at 
tidligere  katolske  Præster  blev  siddende  i  Embederne  og  søgte  paa  nød- 
tørftig Vis  at  fyldestgøre  de  nye  Fordringer.  I  1543  hører  man  saaledes 
fra  Lolland,  at  Præsten  i  Kettinge  blev  afskediget  for  Helgenpaakaldelse 
og  Sjælemesser  trods  mange  Paamindelser.  Han  havde  heller  ikke  le- 
vet i  ret  Ægteskab  med  den  Kvinde,  som  han  havde  hos  sig  i  Huset. 
Der  er  neppe  Tvivl  om,  at  mange  af  Præsterne  i  den  første  Tid  efter 
Reformationen  har  ladet  meget  tilbage  at  ønske,  ikke  alene  i  deres 
Lære,  men  ogsaa  i  deres  Levned.  Fra  Vendsyssel  siges  det  saaledes 
om  Præsten  i  Bjergby,  at  han  lagde  sig  efter  Trolddomskunster 
og  derfor  blev  brændt  paa  en  Høj  ved  Odden.  Men  man  møder  ogsaa 

flere  Eksempler  paa  ivrige  protestantiske  Præster,  der  formaaede  at 
paavirke  hele  Befolkningen  i  deres  Sogn,  som  Kristen  Stephanson  i 
Als  Sogn  i  Himmerland,  der  fik  Befolkningen  bort  fra  den  pavelige 
Lærdom,  bragte  den  til  at  spise  Kød  og  Flæsk  i  Fasten  og  til  at  af- 
lægge Salterbaand  samt  til  at  undlade  at  besøge  Helgenbilledet  Øvind 
i  et  Hus  Nord  i  Byen.  Da  han  i  1553  blev  kaldet  til  Købstadpræst  i 
Aalborg,  og  han  holdt  sin  Afskedspræken,  græd  Menigheden  over  at 
skulle  miste  ham;  den  var  da  omvendt,  paa  en  gammel  Kone  nær.  De 
ivrigste  Reformationspræster  kom  vist  nok  fra  Bondestanden,  som  i 
denne  Tid  frembragte  mange  lyse  Hoveder  som  Nils  Hemmingsen, 
den  berømte  Teolog,  og  Skolemanden  Morten  Børup. 

Det  var  en  Selvfølge,  at  Kirkens  Styrelse  maatte  lægge  særlig 
Vægt  paa  at  se  Præsternes  Coelibat  ophøre,  og  at  det  ligefrem  blev  en 
Forpligtelse  for  Præsterne  at  gifte  sig,  hvis  de  ikke  vilde  udsætte  sig 
for  Bandsættelse.  Selv  den  sidste  udvalgte  Biskop  Oluv  Munk  i  Ribe 
maatte  gaa  denne  Vej,  og  om  hans  Efterfølger,  Biskop  Povl  Madsen, 
der  endte  som  Biskop  paa  Sjælland,  forlyder  det,  at  han  fire  Gange 
indgik  Ægteskab.  Fra  Bispernes  Side  formanede  man  dog  til  Forsigtig- 
hed ved  Valget  af  Ægtefæller.  Kravet  lyder  f.  Eks.  paa,  at  Hustruen 
skal  være  „tugtig,  tro,  sanddru  og  en  god  Husholderske".  Nils  Hem- 
mingsen udtaler  sig  paa  følgende  Maade  om  den  Letsindighed,  som 
mange  viser,  naar  de  skal  indgaa  Ægteskab:  „Mange  bøder  med  Rette, 
fordi  de  ikke  har  deres  Hustru  fra  Herren,  men  fra  Bacchus  og  Ve- 
nus". Almindeligt  var  det  naturligvis,  at  en  katolsk  Præst,  der  havde 
klaret  sig  gennem  Reformationens  Skær,  simpelt  hen  ægtede  sin  gamle 
„Deje",  der  i  mange  Aar  havde  levet  i  hans  Hus  under  Navn  af  Hus- 
holderske. 

Følgen  af  Præsternes  Ægteskab  blev,  at  man  kom  til  at  staa  over 
for  det  Spørgsmaal,  hvorledes  Enken  skulde  forsørges  ved  Præsteledig- 
hed. Kun  nødigt  indlod  man  sig  paa  at  pensionere  hende,  det  alminde- 
lige blev  snart,  at  Eftermanden  maatte  ægte  Forgængerens  Enke,  for 
saa  vidt  han  ikke  efterlod  en  Søn,  der  som  Faderens  Kapellan  havde 
forstaaet  at  gøre  sig  velset  hos  Menigheden  og  derved  sikre  sig  Stil- 
lingen som  hans  Efterfølger.  „Konserveringssystemet"  var  dog  det  al- 
mindelige; Bønderne  opstillede  det  ligefrem  som  en  Betingelse,  at  Ef- 
termanden skulde  ægte  Forgængerens  Enke  eller  Datter,  og  paa  denne 
Maade  blev  Præstekaldet  tidt  nedarvet  gennem  Aarhundreder.  Saaledes 
kunde  Følgen  blive,  at  Præsterne  i  en  Egn  kom  til  at  danne  een  stor 
Familie. 

Desværre  kan  man  heller  ikke  sige,  at  Simoni  var  en  Sjeldenhed 
indenfor  den  danske  Kirke.    Derved  forstaar  man  som   bekendt,  at  en 

Mand  for  Penge  eller  Gaver  kom  i  Besiddelse  af  et  gejstligt  Embede, 
og  Navnet  stammer  fra  Simon  Mager,  om  hvem  det  i  Apostlenes  Ger- 
ninger hedder,  at  han  for  Penge  søgte  af  Apostlene  at  opnaa  Evnen  til 
at  meddele  Syndsforladelse  ved  Haandspaalæggelse.  Her  hjemme  maatte 
1567  Sjællands  Landemode  bestemme,  at  „ingen  maa  for  at  komme  til 
Kald  give  Bønderne  en  Tønde  01,  drikke  sig  drukken  med  dem,  love 
dem  Ager  og  Eng  o.  s.  v.".  Da  Forflyttelser  var  næsten  ukendte,  maatte 
Præsterne  belave  sig  paa  at  blive  i  det  Kald,  som  de  første  Gang  op- 
naaede,  og  det  er  derfor  en  Selvfølge,  at  de  voksede  sammen  med  Be- 
folkningen paa  en  langt  inderligere  Maade  end  nu  til  Dags.  Hertil  bi- 
drog sikkert  ogsaa  den  Omstændighed,  at  Præsten  i  høj  Grad  kunde 
dele  Bøndernes  Interesse,  da  han  i  Almindelighed  selv  dyrkede  sin 
Jord.  Mange  Præster  drev  Studehandel  som  en  Specialitet  og  op- 
fodrede selv  Stude,  andre  opdrættede  Heste.  Ogsaa  Præstegaardshaverne 
fik  deres  Betydning  som  et  Bindeled  imellem  Sjælehyrden  og  Sognets 
Beboere,  ofte  hentede  Bønderne  Podekviste  og  Blomsterfrø  derfra,  og 
det  var  vel  navnlig  de  kvindelige  Medlemmer  af  Præstefamilien,  der 
herskede  paa  dette  Omraade.  Saaledes  kunde  Præstegaardene,  om  end 
i  langt  ringere  Grad,  end  det  i  det  19.  Aarhundrede  har  været  Tilfæl- 
det, blive  smaa  Kulturcentre,  hvorfra  Sognenes  Befolkning  har  faaet 
mange  nye  Ideer  og  Opfindelser. 

Ved  Siden  heraf  maa  man  dog  ikke  glemme,  at  det  aandelige  Stand- 
punkt i  Præstegaardene  meget  ofte  var  lavt;  raa  Handlinger  forekom- 
mer ikke  sjeldent  selv  mellem  Præsten  og  hans  Hustru,  og  Moralen 
var  det  i  den  første  Tid  efter  Reformationen  tidt  smaat  med.  I  For- 
bindelse hermed  staar  det,  at  Kundskaberne  kun  var  smaa.  Aalborg- 
bispen Oluv  Krysostomus,  der  beklædte  sit  Embede  i  Aarene  1548 — 53, 
plejede  paa  sine  Visitatsrejser  at  optegne  Antallet  paa  de  Bøger,  som 
hans  Præster  sad  inde  med,  og  det  viser  sig  af  hans  Fortegnelse,  at 
det  højeste  Tal  er  37  Bind,  men  at  de  fleste  Præster  kun  havde  en 
halv  Snes  Bøger,  og  at  enkelte  indskrænkede  sig  til  fire.  Og  dog  paa- 
bød  Kirkeordinansen,  at  man  i  enhver  Præstegaard  foruden  Biblen 
skulde  eje  Luthers  Postil  og  lille  Katekismus,  nogle  af  Melanchtons 
Skrifter  m.  m.  Lidt  senere  i  Aarhundredet  kom  ved  Siden  af  det  nyop- 
rettede Universitet  ogsaa  Præsternes  Udenlandsrejser  til  at  bøde  paa 
denne  Kundskabsmangel.  Det  var  ganske  vist  kun  de  færreste  Teologer, 
der  formaaede  at  besøge  fremmede  Lande  paa  egen  Bekostning,  men 
fra  vor  Adels  Historie  kender  vi  ikke  faa  Eksempler  paa  Mænd,  der 
som  Hovmestre  for  unge  adelige  opholdt  sig  i  en  hel  Aarrække  i  Ud- 
landet og  drog  fra  det  ene  Land  efter  det  andet.  En  uheldig  Virkning 
heraf  kunde  det  naturligvis  blive,  at  adskillige  af  dem  ligesom  deres 

Myndlinge  blev  paavirkede  af  det  løse  Liv,  som  de  i  de  store  Stæder 
ofte  var  Vidne  til;  andre  af  dem  kunde  blive  lærde  Særlinge,  der  naar 
de  kom  i  Kald,  stod  uforstaaende  overfor  de  simpleste  praktiske  Be- 
skæftigelser og  blev  Genstand  for  Ringeagt  af  deres  egne  Sognebørn. 
Det  var  dog  vistnok  sjeldnere,  at  de  danske  Præster  i  det  16.  Aar- 
hundrede  blev  Bogorme,  langt  hyppigere  var  det,  at  de  i  alt  for  høj 
Grad  blev  optagne  af  ikke-kirkelige  Beskæftigelser,  der  splittede  deres 
Interesse  og  lagde  Tyngdepunktet  i  deres  Gerning  uden  for  den  præ- 


Fig.  89.  Evangelisk  Gudstjeneste.  (Efter  Altermaleri  fra  Thorslunde  Kirke.) 

(Nationalmuseet.) 


stelige  Virksomhed.  I  Hunseby  paa  Lolland  var  Pastor  Jens  Nilsen 
omtrent  1566  tillige  Foged  paa  den  adelige  Gaard  Aarsmark.  Meget  al- 
mindeligt var  det,  at  Præsterne  holdt  Kro  i  Præstegaardene,  og  1578 
maatte  man  forbyde  Præsterne  at  være  Skaffere  ved  Selskaber  eller 
Oldermænd  i  Bygilderne.  1567  forbød  Fyns  Stifts  Landemode  gejstlige 
Personer  at  gaa  paa  Jagt,  et  Forbud,  som  det  vitterligt  nok  aldrig  lyk- 
kedes at  opretholde  i  sin  fulde  Udstrækning. 

Et  Træk,  hvorved  det  16.  Aarhundrede  ogsaa  adskiller  sig  fra  vor 
Tid,  er  den  langt  større  Rolle,  som  Kirkerne  spillede  i  det  daglige  Liv. 
Kirken  var  Centrum  i  Sognet  i  langt  højere  Grad  end  nu.  Ved  Kirke- 
stævne blev  alle  mulige  Meddelelser  offentliggjorte,  saa  at  Folk  søgte 
til  Gudstjenesten  ogsaa  af  andre  Aarsager  end  de  religiøse.  Kirken  stod 
aaben  uden  for  Kirketiden,  saa  at  enhver  kunde   forrette  sin  Andagt 

derinde,  naar  det  lystede  ham,  og  da  ved  saadanne  Lejligheder  mange 
Folk  kom  sammen,  fik  Kirkebesøgene  ofte  en  verdslig  Betydning,  der 
er  vor  Tid  ganske  fremmed. 

I  Modsætning  til  det  selvstændige  Præg,  som  Kirkens  Mænd  havde 
hafr  før  Reformationen,  er  det  klart,  at  Præsterne  nu  maatte  blive 
stærkt  afhængige  af  den  Befolkning,  som  de  levede  i.  Det  gælder  især 
om  de  adelige,  som  boede  i  Sognet  og  alier  mest,  naar  Adelsmanden 
havde  Kaldsret  til  Embedet,  og  Præsten  derved  paa  en  Maade  biev 
hans  undergivne.  Den  danske  Præstestand  faar  i  Reformationsaarhun- 
dredet  et  underdanigt  Præg.  Naar  Præsten  er  budt  til  Gæst  paa  Herregaar- 
den,  maa  han  ikke  køre  op  til  Hovedtrappen,  men  maa  staa  af  Vognen 
i  Ladegaarden  og  vandre  op  gennem  den  indre  Gaard.  Paa  mange 
Maader  forstod  Adelen  at  lade  Præsterne  føle  deres  Afhængighed,  og 
dette  strakte  sig  op  til  de  øverste  Grader  inden  for  Kirken.  1559  kla- 
ger saaledes  Bispinden  af  Trondhjem,  der  dog  selv  var  af  adelig  Slægt, 
til  Birgitte  Gøje  over  den  haanlige  Medfart,  som  Lensmanden  havde  vist 
mod  hende  og  hendes  Datter,  og  som  var  kulmineret  i,  at  han  havde 
slynget  Vinen  fra  Drikkekanderne  ud  over  dem.  Navnlig  kunde  en 
Mængde  Adelsmænd  straks  efter  Reformationen  ikke  modstaa  den  Fri- 
stelse med  Magtens  Ret  at  beskære  Embedernes  Indtægter  og  uden 
videre  tage  Jord  fra  Præstegaardene,  hvilket  endogsaa  gælder  om  en 
Mand  som  Tyge  Brahe.  Men  det  bør  billigt  erindres,  at  der  ogsaa  fin- 
des mange  Eksempler  paa  det  modsatte,  og  at  det  ikke  var  nogen  Sjel- 
denhed,  at  der  bestod  et  hjerteligt  Forhold  mellem  Præsten  og  Adels- 
manden, navnlig  naar  den  sidste  hørte  til  den  dannede  og  kundskabs- 
rige Del  af  Adelen,  der  igennem  det  16.  Aarhundrede  for  hvert  Aar 
blev  talrigere  i  Antal. 

Kirkeforbedringen  var  saaledes  gennemført  i  hele  Riget  i  Løbet  at 
faa  Aar,  men  den  havde  et  overfladisk  Præg,  og  det  varede  længe, 
inden  Danmarks  Befolkning  for  Alvor  havde  brudt  med  Katolicismen. 
Dette  gælder  endogsaa  om  den  mest  oplyste  Del  af  Københavns  Be- 
boere. En  tysk  Rejsende,  der  besøgte  Danmark  i  Aaret  1567,  fandt 
ganske  vist  i  Hovedstaden  megen  Modvilje  imod  den  gamle  Lære,  og 
navnlig  var  Hoffolkene  fulde  af  Haan  mod,  hvad  de  kaldte  „Paven  og 
hans  Slæng",  men  da  han  besøgte  Kirkerne,  fandt  han  dem  i  det  Hele 
taget  staaende  uforandrede  fra  den  katolske  Tid,  „saa  at,  hvis  man 
ikke  vidste  andet,  skulde  man  ikke  anse  dem  for  lutherske,  men  for 
vore  Kirker".  Hver  Dag  blev  der  holdt  Vespertjeneste  og  sunget  latin-' 
ske  Salmer.  Ganske  vist  var  Vievandet  forsvundet,  men  Mænd  og  Kvin- 
der bar  stadig  Rosenkranse  til  deres  Bønner,  de  knælede  i  Kirkesto- 
lene, og  saa  snart  Kirkerne  stod  aabne,  fandt  man  altid  Folk  derinde 

hensunkne  i  Andagt.  Ti  Aar  senere  faar  vi  Beretninger  om  lignende 
Tilstande  i  Blekinge,  hvor  Befolkningen  stadig  bar  Rosenkranse,  knæ- 
lede for  Mariabillederne  o.  s.  v. 

Af  Klostrene  var  det  kun  Tiggermunkenes,  der  straks  var  for- 
svundne, og  de  fleste  af  deres  Beboere  forlod  Landet  for  at  søge  et 
Fristed  i  de  endnu  katholske  Fyrstendømmer.  De  øvrige  Klostre  ved- 
blev derimod  at  bestaa  og  blev  først  inddragne  efterhaanden  som  Be- 
boerne uddøde.  Cistercienserklostrene  Sorø,  Esrom,  Herisvad,  Vitskøl 
og  Øm  beholdt  deres  Abbeder  og  blev  lagte  under  den  ansete  Abbed  i 
Sorø  Henrik  Kristensen  Tornekrans.  „Han  skal  beholde  dem  under 
sin  Hørsom  og  Lydelse"  hedder  det  i  det  kgl.  aabne  Brev  af  1538, 
„og  gøre  og  beholde  Os  og  Riget  deraf  slig  tilbørlig  Tjeneste,  som  Vi 
og  Riget  plejer  deraf  at  have  efter  Klostrenes  yderste  Formue".  Nogle 
Klostre  blev  omdannede  til  Hospitaler  som  Dominikanerklostret  i  Aar- 
hus; Maribo  blev  1556  et  adeligt  Jomfrukloster;  andre  blev  lærde  Sko- 
ler som  Sorø  Kloster  1586.  Allerede  ved  Kristian  III's  Død  1559  var 
der  kun  ti  Klostre  tilbage.  Det  sidste  Kloster  der  blev  ophævet,  var 
Maribo  Nonnekloster  1622.  Ogsaa  mange  Domkapitler  vedblev  at  be- 
staa, indtil  Domherrerne  var  bortdøde,  saa  blev  de,  ligesom  enkelte 
Kirker,  anvendt  til  Lønning  af  Videnskabsmænd  og  gejstlige,  indtil  de 
endelig  efter  Enevoldsmagtens  Indførelse  blev  fuldstændig  inddragne. 

En  sørgelig  Følge  af  den  lutherske  Reformation  er,  at  man  i  den 
næste  Tid  i  Danmark,  saa  lidt  som  i  de  andre  Lande,  finder  den  aande- 
lige  Frihed  og  Fordragelighed  over  for  anderledes  troende,  som  man 
skulde  synes  laa  i  Protestantismens  Væsen.  Et  Eksempel  herpaa  er 
den  Forfølgelse,  som  en  polsk  Adelsmand  Johan  Laski  og  150  af  hans 
reformerte  Trosfæller  maatte  udstaa,  da  de  1553  forlod  England  for  at 
undgaa  den  katolske  Dronning  Marias  blodige  Forfølgelse.  Da  Hof- 
præsten Povl  Noviomagus  tordnede  imod  dem  i  sine  Prækener  og 
skældte  dem  for  de  værste  Kættere,  fordi  de  som  reformerte  afveg  fra 
Lutheranerne  i  Nadverlæren,  var  det  saa  langt  fra,  at  de  fandt  Beskyt- 
telse, at  de  tvertimod  efter  kongelig  Befaling  straks  maatte  forlade 
Riget.  Forgæves  bad  de  om  en  Udsættelse  paa  to  Maaneder  for  at 
skaane  deres  smaa  Børn  og  frugtsommelige  Kvinder.  De,  der  var 
dragne  til  Kolding,  hvor  Kongen  opholdt  sig,  blev  straks  førte  ned  til 
den  tyske  Grænse,  og  de,  der  var  i  København,  blev  i  Vinterens  Hjerte 
paa  Skibe  slæbt  over  til  Liibeck  og  Rostock. 

I  Norge  vandt  Reformationen  Indpas  uden  egentlig  Kamp,  men 
dens  Gennemførelse  var  endnu  mere  overfladisk  end  her  nede,  og  i  de 
følgende  Aar  blev  der  ofte  fra  katolsk  Side  med  god  Grund  lagt  Pla- 
ner om  atter  at  bringe  Norge  tilbage  under  den  gamle  Kirkes  Herre- 

dømme.  Paa  Island  krævede  derimod  Reformationens  Indførelse  Blod. 
Det  var  her  Bispen  i  Holum  Jon  Areson,  der  traadte  i  Spidsen  for 
Modstanden  og  endogsaa  fattede  den  Tanke  at  løsrive  Island  fra  Dan- 
mark. Men  inden  han  kunde  faa  sine  Hensigter  udførte,  blev  han  ind- 
viklet i  de  Familiestridigheder  paa  Øen,  der  hørte  til  Dagens  Orden. 
Han  havde  ladet  den  lutherske  Biskop  i  Skalholt  Martin  Einarson 
fængsle  og  kom  derved  i  Fejde  med  dennes  Svoger,  den  mægtige  Bonde 
Dadi  Gudmundson,  der  sædvanlig  kaldtes  Dadelbonden.  Jon  Areson 
blev  fanget  af  denne  og  uden  videre  henrettet  tillige  med  to  af  sine 
Sønner  i  1550.  Dermed  var  Modstanden  brudt,  og  den  lutherske  Lære 
blev  gennemført. 


Kristian  III's  indre  Styrelse  af  Danmark. 
Kampen  mellem  dansk  og  tysk. 

Kristian  III  havde  forstaaet  at  benytte  det  gunstige  Øjeblik,  da  han 
stod  som  den  sejrrige  Erobrer  af  Danmarks  Krone  til  at  give  Konge- 
magten et  langt  større  Omfang,  end  den  havde  haft  under  hans  Fader 
og  til  at  sikre  dens  Besiddelse  i  sin  Slægt.  Med  Reformationens  Ind- 
førelse blev  han  Kirkens  Overhoved,  og  ved  Inddragelsen  af  Kirke-  og 
Klostergodset  forøgede  han  Kronens  Gods  til  det  tredobbelte.  Ved  Tron- 
følgerens Valg  foretoges  det  første  Skridt  til  at  skabe  et  Arverige.  Det 
var  ikke  alene  Lysten,  som  drev  Kong  Kristian  dertil,  den  uhyre  Gæld, 
som  han  havde  paadraget  sig  ved  Grevefejden,  tvang  ham  til  at  gen- 
nemføre Reformationen  for  derved  at  skabe  Midler  til  at  stille  Statens 
Økonomi  paa  et  fastere  Grundlag.  Af  Klostergodset  opnaaede  Adelen 
kun  en  ringe  Del,  idet  den  fik  Ret  til  at  kræve  den  Jord  tilbage,  som 
af  dens  Forfædre  var  skænket  til  Sjælemesser  ved  særlige  Altre  i  Kir- 
kerne. Disse  Messer  bortfaldt  selvfølgelig  nu  ved  Reformationens  Gen- 
nemførelse. Naar  flere  Adelsmænd  benyttede  Lejligheden  til  at  bemæg- 
tige sig  mere  end  der  herved  tilkom  dem,  maatte  de  selv  eller  deres 
Arvinger  senere,  da  Kongen  anstillede  omhyggelige  Undersøgelser,  yde 
Erstatning  derfor,  saaledes  maatte  baade  Johan  Fris'  og  Peder  Oxes 
Arvinger  betale  store  Summer  til  Kronen  af  disse  Dødsboer. 

Kronens  Godsbesiddelse  blev  desuden  forøget  ved  det  meget 
Bondegods,  der  blev  inddraget  for  Deltagelse  i  Grevefejden,  ja  end- 
ogsaa en  Del  adeligt  Gods  kom  ad  den  samme  Vej  i  Kongemagtens 
Besiddelse.  Det  gælder  til  Eks.  om  Jens  Hvas,  der  af  Bønderne  var 
bleven  tvunget  til  at  slutte  sig  til  dem,  men  senere  blev  henrettet  for 
sin  Deltagelse  i  Oprøret,  hvorpaa  hans  Gods  blev  konfiskeret. 

Men  det  var  ikke  alene  Omfanget  af  Krongodset,  som  øgedes,  dets 
Besiddelser  blev  ogsaa  mere  indbringende  ved  den  monarkiske  Reform 
af  Lensvæsenet,  som  fandt  Sted.  Lenene  havde  under  de  foregaaende 
Konger  været  en  Stridens  Genstand  mellem  Adel  og  Konge,  det  var 
Hovedreglen,  at  de  blev  styret  af  Adelsmænd,  men  under  svage  Kon- 
ger havde  de  fleste  Adelsmænd  opnaaet  at  besidde  dem  som  „Tjeneste- 
len", saaledes  at  der  kun  ydedes  Krigstjeneste,  men  ingen  aarlig  Af- 
gift af  dem.  En  kraftig  Konge  som  Kristiern  II  havde  derimod  gen- 
nemført, at  de  fleste  Len  blev  „Regnskabsien"  eller  „Fadebursien", 
hvorved  Kronen  fik  alle  Afgifterne  paa  en  mindre  Lønning  nær.  Nu 
gennemførte  Kristian  III,  at  Hovedmassen  af  Lenene  blev  Regnskabs- 
len,  saaledes  at  disse  i  Tiden  fra  1533 — 1602  voksede  fra  at  være  en 
Fjerdedel  til  godt  og  vel  tre  Femtedel  af  det  samlede  Antal.  Herved 
steg  Indtægten  af  Lenene  til  det  dobbelte  Beløb  af  tidligere.  Det  var 
navnlig  Smaalenenes  Antal,  som  blev  betydelig  forøget,  og  Lensind- 
komsterne  var  Kronens  vigtigste  Indtægt.  Men  Lensmændene,  der  var 
Kongens  Embedsmænd,  var  adelige,  ikke  borgerlige,  og  i  det  Hele  be- 
tyder sikkert  Kristian  III's  Regering  en  Nedgang  i  Indflydelse  for  Bor- 
gerstanden. I  Modsætning  til  den  stolte  Selvstændighedsfølelse,  som  vi 
møder  i  København  og  Malmø  under  Frederik  I  og  Grevefejden,  op- 
træder Borgerne  i  1550'erne  som  „fattige  Undersaatter  af  Kgl.  Majestæt 
og  Rigets  Raad." 

Ydermere  forøgedes  Kronens  Indtægter  gennem  de  stadigt  stigende 
Skatter,  der  paalagdes  Bønder  og  Daglejere,  Borgere  og  gejstlige.  Men 
dette  var  ogsaa  nødvendigt.  Kongens  Gæld  var  efter  Krigen  1  Mill.  Gyl- 
den, d.  V.  s.  omtrent  3  Mill.  Mark.  I  1543  var  Gælden  ganske  vist  sun- 
ket til  364000  Mark,  men  samtidig  var  den  indenlandske  Gæld  steget, 
thi  de  almindelige  Statsudgifter  var  saa  store,  at  to  Aars  Indtægter 
ikke  formaaede  at  dække  et  Aars  Udgifter.  Det  var  Bekostningen  til 
den  kongelige  Hofholdning  og  til  den  staaende  Hær,  som  slugte  saa 
store  Summer.  Antallet  af  Landsknægte,  der  laa  som  Besætning  i  Bor- 
gene, var  ganske  vist  ikke  stor.  1541  var  Tallet  gaaet  ned  til  1500 — 
2000,  men  de  var  meget  dyre,  og  Kongen  mente  paa  Grund  af  sin 
Mistænksomhed  mod  den  danske  Adel  ikke  at  kunne  undvære  dem. 
Ved  denne  Tid  indtraf  dog  den  store  Vending  i  Kristian  III's  indre 
Politik,  som  lagde  Grundvolden  for  et  bedre  Forhold  mellem  Konge 
og  Folk  og  derved  for  en  sundere  Udvikling. 

De  første  Aar  af  Kristian  III's  Regering  havde  nemlig  været  præ- 
get af  et  i  Hovedsagen  tysk  Styre  af  Danmark.  Ganske  vist  havde 
Kongen  ikke  ønsket  helt  at  trænge  den  danske  Adel  tilbage,  og  Mænd 
som  Mogens  Gøje  og  Johan  Fris  havde  allerede  paa  Rigsdagen  i  Kø- 

benhavn  forstaaet  at  gøre  sig  gældende,  saaledes  at  det  blev  bestemt, 
at  de  højeste  Embeder  skulde  være  paa  danske  Hænder.  Men  i  Le- 
nene trængte  en  Mængde  Tyskere  ind;  20  store  Len  og  en  Række 
mindre  var  paa  de  fremmedes  Hænder.  Ved  Hoffet  var  der  fuldt  af 
tyske  Hofembedsmænd,  og  Kongens  tyske  Kansler  v.  Utenhof  arbej- 
dede med  Iver  paa  sin  Plan  at  smelte  Danmark,  Norge  og  Holsten 
sammen  under  den  holstenske  Adels  Ledelse.  Imod  dette  Forsøg  satte 
den  danske  Adel  en  stille  og  passiv  Modstand,  og  Modsætningen  mel- 
lem, de  to  Folk  naaede  i  1538  en  betydelig  Højde.  En  prøjsisk  Em- 
bedsmand, som  den  Gang  opholdt  sig  i  Danmark,  meddelte  sin  Herre, 
at  Hadet  mellem  Dansk  og  Tysk  var  forfærdeligt,  og  at  de  danske  slet 
ikke  vilde  finde  sig  i  Tyskerne.  Med  Bitterhed  omtaler  han  disse  sløve 
Danskere,  der  er  sorgløse  over  for  fjendtlige  Angreb  og  ikke  vil  træffe 
Forberedelser  der  imod;  de  vil  ikke  have  en,  der  regerer,  men  en,  der 
lader  sig  regere,  og  som  sammen  med  dem  vil  vende  sig  mod  Holste- 
nerne. En  Lykke  var  det  under  disse  Forhold,  at  Kristian  III  selv 
ikke  vilde  være  en  Partikonge,  og  det  er  dette,  som  ligger  til  Grund 
for  den  Ringeagt,  hvormed  Utenhof  omtaler  den  stakkels  taalmodige 
Konge,  der  ikke  kan  hjælpe  sig  selv;  denne  „Barnekonge".  Men  Kri- 
stian III  fandt  en  Støtte  i  den  Mand,  som  kommer  til  at  staa  som  den 
første  af  de  fremragende  danske  Adelsmænd  fra  Reformationstiden: 
Johan  Fris  til  Hesselagergaard  og  Borreby. 

Et  Billede  af  Johan  Fris  fra  1538  viser  en  kraftig  Skikkelse  med 
sammenpresset  Mund  og  et  bekymret,  vemodigt  Udtryk.  Men  Ansigtet 
er  bestemt,  han  er  en  Mand,  der  egner  sig  til  at  være  Fører  i  den 
stille  Kamp,  som  kom  til  at  staa  i  disse  Aar.  Johan  Fris  havde  fra  sin 
Ungdom  af  beskæftiget  sig  med  offentlige  Forhold,  han  havde  faaet 
sin  Opdragelse  under  Morten  Børup  og  havde  tjent  i  Frederik  I's  Kan- 
celli. Bevarede  Breve  fra  denne  Tid  viser  ham  som  en  munter  og  livs- 
glad Yngling,  og  det  siges  enstemmigt,  at  han  havde  en  ualmindelig  Ar- 
bejdskraft, en  stærk  Hukommelse  og  et  synderlig  godt  Nemme,  som 
„med  snart  Raad  udvalgte  det  bedste."  Vedel  føjer  til,  at  han  var  en 
forsigtig  og  ydmyg  Mand,  der  „lod  sig  ikke  lettelig  op  for  nogen  Mand." 
Undertiden  havde  han  været  indviklet  i  tvivlsomme  Forhold,  han  var 
saaledes  1523  for  fulde  Sejl  gaaet  over  fra  Kristiern  ITs  til  Frederik  I's 
Tjeneste,  og  da  han  under  Grevens  Fejde  var  bleven  tvunget  til  at 
slutte  sig  til  Grev  Kristoffer,  forlod  han  ham  atter  og  fulgte  Kristian 
III.  Men  var  der  end  Pletter  paa  hans  Fortid,  er  det  dog  sikkert, 
at  han  blev  Føreren^  ved  det  store  Genrejsningsværk,  som  skulde  ske 
i  Danmark  under  Kristian  III's  Regering,  og  som  minder  om,  hvad 
vore  Dages  danske  har  maattet  gøre  efter  vort  sidste  Nederlag.    Paa 

Samtidens  Vis  evnede  Johan  Fris  ganske  vist  ikke  helt  at  adskille  det 
offentlige  fra  det  private,  og  han  forøgede  sin  egen  Velstand  samtidigt 
med,  at  han  arbejdede  for  Danmark.  I  1548  ejede  han  saaledes  alene 
paa  Fyn  to  Købstadgaarde,  to  Herregaarde,  fire  Møller  og  174  Bønder- 
gaarde, og  de  følgende  Aar  saa  ham  stadigt  øge  denne  Ejendom.  Men 
han  var  tillige  en  godgørende  Mand,  og  ugift  som  han  var  til  sin  Død, 
ofrede  han  meget  paa  en  Mæcenvirksomhed,  der  bragte  ham  til  at 
støtte  alle  de  gode  Spirer, 
som  var  fremme  i  Tiden. 
Som  en  harmonisk  Skik- 
kelse, der  gennem  et  Livs 
Udvikling  har  naaet  at  for- 
ædles, staar  Johan  Fris  ved 
Indgangen  til  den  Tid,  som 
man  har  betegnet,  noget 
overdrevent,  som  „den  dan- 
ske Adelsvælde". 

Følgen  af  Johan  Fris' 
Virksomhed  blev  snart  ty- 
delig, og  den  tyske  Indfly- 
delse trængtes  langsomt  til- 
bage. I  1539  døde  Melchior 
Rantzau,  i  de  følgende  Aar 
fjernede  Utenhof  sig  fra 
Danmark,  forbitret  over  at 
se  sin  tyske  Fællesstatspo- 
litik  strande.  Ogsaa  Johan 
Rantzau  var  nu  kommen 
Kongen    fjern,    denne   fik 

Tillid  til  Johan  Fris  og  hans  Venner,  og  en  Forsoning  indtraadte,  da 
Tronfølgerspørgsmaalet  skulde  løses.  „Den  udvalgte  Konge,"  Frederik, 
blev  hyldet  i  1542,  og  den  danske  Adel  lovede  at  ofre  en  Tyvendedel 
af  sin  Formue  til  at  betale  Kongens  Gæld.  Derhos  overtog  Riget  to 
Trediedel  af  Gælden  til  Holstenerne.  Fra  dette  Øjeblik  havde  Kristian 
III  stillet  sin  Politik  paa  et  nyt  Grundlag,  og  de  fleste  Len  gled  nu  over 
fra  tyske  til  danske  Hænder. 

Fra  denne  Stund  var  Danmarks  Styrelse  kommet  i  den  danske 
Adels  Hænder.  Johan  Fris  stod  i  Spidsen  for  Kancelliet,  og  han  bragte 
for  første  Gang  Orden  inden  for  denne  uoverskuelige  Institution.  Mo- 
gens Gøje  og  efter  ham  Eske  Bille  beklædte  Pladsen  som  Rigshof- 
mester,  og   lignende    Mænd    havde    Stillingen    som    Marsk   inde.     Den 


Fig.  90.  Johan  Fris.  (Efter  Maleri  paa  Frederiksborg.) 

danske  Adel  stillede  sine  bedste  Kræfter  i  Statens  Tjeneste.  Rigsraa- 
dets  Magt  var  dog  ringere  end  baade  før  og  efter  Kristian  III's  Tid,  og 
Raadet  havde  kun  en  raadgivende  Stilling.  Kong  Kristian  sammenkaldte 
heller  aldrig  efter  1536  en  Rigsdag,  men  han  overholdt  samvittigheds- 
fuldt sin  Haandfæstning,  og  paa  sine  Rejser  rundt  omkring  i  Landet 
ledsagedes  han  i  sine  sidste  Aar  stedse  af  nogle  Rigsraader,  med  hvem 
han  plejede  Raad. 

Skønt  det  aldrig  lykkedes  Kristian  III  fuldt  ud  at  besejre  den 
Pengemangel,  der  havde  lammet  hans  første  Regeringsaar,  fandt  han 
dog  Midler  til  at  skabe  adskilligt  nyt,  som  hans  Efterkommere  fik  god 
Brug  for.  Navnlig  lagde  han  Vægt  paa  at  sikre  Riget  mod  et  lignende 
fjendtligt  Anfald,  som  det  havde  været  Genstand  for  under  Grevefej- 
den. Da  Landsknægtenes  Antal  efter  1541  bestandig  blev  indskrænket, 
maatte  han  i  første  Række  bygge  paa  Adelens  Rusttjeneste  og  Borger- 
nes og  Bøndernes  Værnepligt.  Vigtigere  var  dog  den  Kærne  til  en 
dansk  Flaade,  som  han  tilvejebragte,  saa  at  han  kunde  efterlade  sin 
Søn  16  Krigsskibe,  og  rundt  omkring  i  Riget  opførtes  der  nye  Borge, 
som  i  Malmø  og  Landskrone,  hvorhos  de  gamle,  navnlig  København 
og  Kolding,  blev  udbedrede.  Koldinghus  var  i  det  Hele  Kongens  Ynd- 
lingsopholdssted,  og  han  valgte  formodentlig  dette  Sted,  fordi  det  laa 
saa  godt  for  Forbindelsen  med  Hertugdømmerne.  Men  han  boede  næ- 
sten udelukkende  i  Danmark,  og  i  sine  senere  Aar  satte  han  aldrig  sin 
Fod  i  sine  tyske  Besiddelser.  Paa  Koldinghus  er  ogsaa  den  sidste  af 
de  store  Recesser  udstedt,  som  blev  den  vigtigste  Frugt  for  Eftertiden 
af  Kristian  III's  fredelige  Virksomhed.  Recesserne  er  Lovsamlinger, 
hvorigennem  der  blev  skabt  Regler  for  det  forandrede  Liv,  der  nu 
efter  Reformationen  udfoldede  sig  paa  de  forskellige  Omraader  i  Dan- 
mark. 


Delingen  af  Hertugdømmerne  og  Kristian  III's  Død. 

Gunstige  Omstændigheder  havde  forhindret  Hertugdømmernes  Ad- 
skillelse fra  Danmark,  som  Overenskomsten  af  1460  saa  let  kunde  give 
Anledning  til,  thi  baade  ved  Frederik  I's  og  Kristian  III's  Ophøjelse 
paa  Danmarks  Trone  var  Slesvig  og  Holsten  bleven  genforenede  med 
vort  Land.  Men  da  Kong  Kristians  tre  Halvbrødre  Hans,  Adolf  og 
Frederik  var  voksede  til  (den  ældste  var  23  Aar  gammel,  den  yngste 
kun  15),  besluttede  Kongen  at  dele  Hertugdømmerne  imellem  dem,  for 
at  de  ogsaa  kunde  faa  nogen  Fædrenearv.  Vel  fraraadede  Johan  Rantzau 
sin  Herre  at  foretage  dette  Skridt,  da  han  ønskede  at  bevare  Fælles- 
skabet mellem   Sønderjylland   og   Holsten,  saaledes  som   det  var  fast- 

slaaet  1460  i  den  holstenske  Adels  Interesse.  Men  Kongen  betragtede 
Hertugdømmerne  som  den  oldenborgske  Stammes  Slægtarv,  og  Johan 
Rantzau  faldt  i  Unaade,  hvortil  ogsaa  den  nationale  Udvikling  i  Dan- 
mark bidrog.  Han  maatte  nedlægge  sine  Embeder  og  trak  sig  tilbage 
til  sine  Godser.  Delingen  kom  derefter  i  Stand  paa  Landdagen  i  Rends- 
borg  d.  9.  August  1544.  Den  yng- 
ste Broder  Frederik  frafaldt  sine 
Fordringer  mod  at  faa  Løfte  om 
gejstlig  Forsørgelse,  og  han  fik 
derfor  senere  Stifterne  Slesvig 
og  Hildesheim.  Men  de  tre  øvri- 
ge Brødre  delte  Hertugdømmerne 
i  tre  Dele:  Kongen  fik  af  Slesvig 
den  sønderborgske  Del,  som  be- 
stod af  Als,  Ærø  og  Sundeved 
og  Flensborg  Amt;  Hans,  der  fik 
Tilnavnet  den  Ældre,  den  hader- 
slevske nemlig  Haderslev,  Lø- 
gumkloster og  Tønder  Amter  tilli- 
gemed Vesterhavsøerne  og  Adolf 
den  gottorpske  eller  Amterne  Aa- 
benraa og  Gottorp,  Stapelholm, 
Husum  og  Ejdersted.  Ligeledes 
blev  Holsten  delt  mellem  de  tre 
Brødre.  Derimod  skulde  de  alle 
tre  være  fælles  om  Højheden 
over  Ridderskabet,  de  adelige 
Frøkenklostre  og  til  Dels  Stæ- 
derne, endvidere  om  Toldindtæg- 
terne ved  Gottorp  og  Rends- 
borg  og  Fordringerne  paa  Dit- 
marsken. Denne  fælles  Regering 
skiftede  aarligt  mellem  Fyrster- 
ne, saaledes  at  hver  Fyrste  i  sit 
Aar  repræsenterede  de  andre.  Desuden  havde  hver  for  sig  Styrelsen 
af  den  indre  Tilstand  i  sin  Del.  Hvad  dette  indviklede  Forhold  kunde 
føre  med  sig,  viste  sig  straks,  da  Brødrene  vægrede  sig  ved  at  hylde 
Kongen  som  deres  Lensherre  under  Paaskud  af,  at  Sønderjylland  var 
et  frit  og  arveligt  Len,  og  at  de  derfor  ikke  behøvede  at  paatage  sig 
den  Forpligtelse  at  yde  den  danske  Konge  Lenstjeneste.  Hele  Kristian 
III's   Regering    og  den    største   Del   af  Frederik   IFs   gik   hen   under 

Fabricius:   Danmaricshistorie.   II.  10 


Fig.  91.  Hertug  Adolf  af  Holsten. 
(Efter  Maleri  paa  Eutin  Slot). 

Stridigheder  herom,   indtil   Hertugerne  endelig  i    1580  maatte  aflægge 
Hylding. 

For  den  danske  Nationalitets  Vedkommende  i  Slesvig  har  Refor- 
mationen haft  betænkelige  Følger.  Allerede  under  de  holstenske  Grever 
(1386 — 1459)  havde  det  plattyske  Sprog  faaet  Fremgang  i  Sønderjyl- 
land, men  nu  blev  det  fortrængt  af  det  højtyske,  som  fra  1560  blev 
det  herskende  ved  alle  Bekendtgørelser,  Forordninger  og  Stænderfor- 
handlinger, Senere  fik  det  Indpas  i  Domstolene  og  tilsidst  i  Kirken, 
hvor  det  omtrent  1665  helt  havde  fortrængt  Plattysk.  Forbindelsen 
med  Tyskland  blev  forøget  ved  Reformationen,  som  fremmede  Udbre- 
delsen af  Højtysk,  „Reformationens  Modersmaal".  Studeringerne  ved 
tyske  Universiteter  virkede  i  samme  Retning,  og  de  tyske  Hertuger 
med  deres  tyske  Hoffer,  som  opstod  ved  de  forskellige  Delinger,  bi- 
drog ogsaa  til  at  udbrede  Tysk. 

Forholdet  til  Sverige  frembød  mange  Vanskeligheder  under  Kristian 
III's  Regering.  Gustaf  Vasa  havde  støttet  ham  med  væbnet  Hjælp,  da 
det  gjaldt  om  at  hindre  Kristiern  Il's  Tilbagekomst  og  Liibeckernes 
Overherredømme  i  Danmark.  Men  Forholdet  blev  senere  køligere,  Riv- 
ninger indtraadte  fra  begge  Sider,  den  danske  Konge  skyldte  den  sven- 
ske Penge,  og  mistænksom  som  Gustaf  Vasa  var,  øjnede  han  ved  en- 
hver Lejlighed  Fornærmelser  og  Overgreb  fra  dansk  Side.  Ofte  truede 
det  med  væbnet  Sammenstød,  men  Frygten  for  den  katolske  Reaktion 
og  for  Kristiern  Il's  Slægtninge  i  Udlandet  tvang  de  nordiske  Riger  til 
at  holde  sammen  mod  den  fælles  Fare.  I  1541  lykkedes  det  foreløbig 
at  udjævne  Modsætningerne  ved  et  Møde  mellem  de  to  Konger  paa 
Brømsebro,  der  førte  over  Grænseaaen  mellem  Blekinge  og  Småland. 
Alle  Stridighederne  blev  her  bilagte,  og  de  to  Riger  sluttede  et  An- 
grebs- og  Forsvarsforbund,  som  enhver  følgende  Konge  skulde  be- 
kræfte ved  sin  Tronbestigelse.  Hvis  dette  Forbund  havde  vedblevet  at 
bestaa,  vilde  det  have  været  en  god  Frugt  af  de  mange  fortvivlede 
Kampe,  men  det  holdt  ikke  engang  ud  i  de  50  Aar,  hvortil  det  var 
fastsat.  Allerede  under  Kristian  III  kølnedes  Venskabet,  da  han  antog  de 
tre  Kroner  i  sit  Vaaben  som  et  Tegn  paa,  at  han  endnu  ikke  havde 
opgivet  Haabet  om  at  bære  alle  tre  nordiske  Rigers  Kroner. 

Den  største  Fare  under  Kristian  III's  Regering  kom  dog  fra  Kri- 
stiern Il's  Efterkommere,  som  endnu  længe  vedblev  at  gøre  Fordring 
paa  den  danske  Trone.  Af  hans  to  Døtre  var  Dorotea  gift  med  Kur- 
fyrst Frederik  af  Pfalz,  medens  Kristine  var  gift  med  Hertug  Franz  af 
Lothringen.  Den  sidste  havde  først  været  gift  med  Hertug  Franz-  Sforza 
af  Milano  og  var  berømt  for  sin  Skønhed  og  sin  Klogskab.  Hun  blev 
Stammoder  til  det  lothringsk-østrigske  Kejserhus  og  døde  omsider  efter 

45  Aars  Enkestand  i  Italien  1590  i  en  Alder  af  omtrent  70  Aar.  Begge 
Svigersønner  fandt  Understøttelse  hos  Kejser  Karl  til  at  gøre  deres 
Fordringer  gældende,  og  Kejseren  haabede  desuden  paa  denne  Maade 
at  kunne  genindføre  den  katolske  Kirke  i  Norden,  men  Forsøgene  blev 
frugtesløse,  og  da  Kejseren  maatte  tage  Hensyn  til  sine  nederlandske 
Undersaatter,  der  ønskede  at  faa  deres 
Handel  paa  Danmark  fornyet,  sluttede 
han  endelig  1544  Fred  med  Kristian 
III  i  Speier.  Nederlænderne  fik  fri  Sej- 
lads paa  Danmark  og  Norge  mod  at 
betale  Told,  og  den  danske  Konge  lo- 
vede at  formilde  sin  fangne  Fætters 
Kristian  II's  Behandling.  Allerede  i  For- 
vejen havde  Kongen  tænkt  paa  at  gøre 
dette,  og  da  Kristiern  II  kort  efter,  1546 
frasagde  sig  al  Ret  til  sine  tidligere  Ri- 
ger for  sig  selv  og  sine  Efterkommere, 
indtraadte  der  en  gennemgribende  For- 
andring i  hans  Kaar.  I  1549  blev  han 
ført  fra  Sønderborg  Slot,  hvor  han  havde 
tilbragt  17  lange  Aar,  til  Kalundborg  Slot. 
Lenet  her  var  bestemt  til  hans  Under- 
hold, og  han  havde  langt  mere  Frihed 
end  tidligere,  skønt  han  aldrig  nogen- 
sinde blev  sat  paa  fri  Fod.  Kristian  III 
viste  ham  megen  Venskab,  og  de  to  Kon- 
ger sendte  jevnlig  hinanden  Gaver.  Den 
gamle  Konge  var  med  Aarene  bleven 
roligere  af  Sind  og  sysselsatte  sig  især 
med  gudelig  Læsning. 

Forliget  i  Speier  bragte  senere  Kong 
Kristian  i  en  meget  vanskelig  Stilling.  Det 
kom  nemlig  kort  efter  til  en  Krig  mellem 

Kejseren  og  det  schmalkaldiske  Forbund,  hvoraf  Kongen  var  Medlem  siden 
1536  for  at  finde  Støtte  mod  den  katolske  Kejser.  Nu  kunde  han  altsaa 
ikke  understøtte  sine  Trosfæller  aabenlyst,  men  han  søgte  hemmeligt  at 
sende  dem  Penge.  Disse  kom  imidlertid  ikke  i  deres  Hænder,  da  Kur- 
fyrsten af  Sachsen  var  bleven  fanget  ved  Miihlberg  1547,  og  Prote- 
stanterne var  undertrykte,  før  Budet  med  Pengene  naaede  til  dem. 

Kristian  III  roses  af  sine  samtidige  for  sin  hæderlige  og  besindige 
Karakter.  Uden  at  høre  til  vore  mest  fremragende  Konger  har  han  dog 


Fig.  92.  Kristine  af  Lothringen.  (Efter 
Maleri  af  Holbein  i  Hampton  Court.) 

ved  sin  sindige  Reformlyst,  der  aldrig  tabte  sit  Maal  af  Øje,  udført  en 
stor  og  betydningsfuld  Kongegerning.  Af  sine  Uvenner  kaldtes  han  Præ- 
stekongen, og  der  er  det  sande  deri,  at  Religionen  for  ham  altid  var 
Hovedsagen  og  at  han  i  sit  private  Liv  var  en  from,  retskaffen  og 
jævn  Mand.  I  hele  sin  Levevis  var  han  tarvelig,  og  taalte  ikke  ved  sit 
Hof  Tidens  almindelige  Overdaadighed,  hvad  enten  det  gjaldt  Klæde- 
dragt og  Pragt  eller  Fraadseri  og  Drukkenskab.  Fra  hans  Hof  udgik 
der  en  religiøs  og  alvorlig  Tone,  der  paavirkede  de  bedste  af  hans 
samtidige,  og  han  stod  stadig  i  Forbindelse  med  de  tyske  Reformatorer. 
Luther  modtog  Understøttelse  fra  Danmark,  saalænge  han  levede,  og 
efter  hans  Død  overgik  den  til  hans  Efterladte.  Det  fortælles  som 
Eksempel  paa  hans  Ydmyghed  og  Gudsfrygt,  at  da  hans  Skriftefader 
en  Gang  havde  tiltalt  ham  med  Ordene  „allerdurchlauchtigste,  stormæg- 
tigste" satte  Kongen  ham  strengelig  i  Rette  og  befalede  ham  for  Frem- 
tiden slet  og  ret  at  kalde  ham  Kristian. 

Kristian  IH's  Dronning  var  Dorotea  af  Sachsen-Lauenburg,  som 
Kristian  havde  ægtet  1525,  da  hun  kun  var  15  Aar  gammel.  Der  gik 
syv  Aar  hen  inden  de  fik  deres  første  Barn,  og  først  to  Dage  før 
Kongevalget  i  Ry  blev  den  ældste  Søn  Frederik  født,  en  Begivenhed, 
der  maaske  har  stemt  hans  Fader  mere  villig  til  at  modtage  Danmarks 
Trone.  Dorotea  var  berømt  for  sin  Skønhed,  men  hun  var  tillige  en 
handledygtig  Kvinde  og  sagdes  at  have  stor  Indflydelse  paa  sin  Ægte- 
fælle. Samtiden  tilskrev  hende  Skylden  for,  at  en  af  Adelens  Førere, 
Peder  Okse  til  Gisselfeld  faldt  i  Unaade  og  maatte  gaa  i  Landflygtig- 
hed. Det  var  dog  neppe  med  Rette,  da  Peder  Okse  havde  givet 
sig  selv  Blottelser  nok  ved  sin  hensynsløse  Godssamling  og  ved  Sty- 
relsen af  sine  Len,  og  derfor  maa  betegnes  som  typisk  for  Adelens 
Optræden  paa  hans  Tid.  Det  er  dog  aldrig  lykkedes  at  trænge  til 
Bunds  i  de  Aarsager,  som  voldte  Peder  Okses  Fald,  og  det  blev  kun 
en  Overgang  til  den  Ophøjelse,  som  han  en  Aarrække  senere  skulde 
naa  til.  Hvad  Dronningen  angaar,  overlevede  hun  Kongen  i  12  Aar. 
Hun  styrede  med  stor  Dygtighed  sit  Livgeding,  Koldinghus  Len,  og 
døde  1571  paa  Sønderborg  Slot. 

Kristian  III  gik  bort  i  sit  56.  Aar  Nytaarsdag  1559  paa  Koldinghus 
Slot.  Liget  blev  1579  flyttet  til  Roskilde,  hvor  det  efter  Kongens  eget 
Ønske  kom  til  at  hvile  i  Kristiern  I's  Kapel.  Frederik  II  rejste  her 
over  sin  Fader  det  Monument,  der  maa  betegnes  som  et  af  Renæs- 
sancens prægtigste  her  i  Landet,  ligesom  det  ogsaa  regnes  mellem  de 
betydningsfuldeste  Billedhuggerarbejder  fra  Samtiden.  Det  fremstiller 
en  Paradeseng,  hvorpaa  Kongens  Billede  hviler  i  fuld  Rustning  udhug- 
get i  Alabast.    Foden  og  Himlen  er  af  sort  poleret  Marmor,  de  seks 

Søjler,  der  bærer  Himlen,  er  af  rødt  Marmor,  og  alle  Figurerne  er  af 
gul  Alabast.  Paa  de  fire  Hjørnepiedestaler  af  rødt  Marmor  staar  der 
Drabanter  i  romersk  Dragt,  der  holder  Skjolde  med  det  danske  Rigs- 
vaaben.  Øverst  ses  Kongen  selv  paa  Knæ  foran  Korset,  som  et  smukt 
Udtryk  for  hans  uskrømtede  Gudsfrygt,  og  det  ligner  de  bedste  Por- 
træter, der  haves  af  ham.  Kunstneren  var  en  Billedhugger  i  Antwer- 
pen Kornelius  Floris.  Da  Spanien  plyndrede  Byen  1576,  maatte  hans 
Enke  betale  1000  Gylden  for  at  købe  det  fri  for  Ødelæggelsen,  og 
først  1579  kom  det  til  Danmark. 

Da  den  gamle  Konge  Kristiern  II  fik  Efterretning  om  sin  Fætters 
Død,  skal  han  være  bleven  saa  greben,  at  han  brast  i  Graad  og  bad 
Gud  om,  at  det  ogsaa  snart  maatte  være  forbi  med  ham.  Kun  i  24 
Dage  kom  han  virkelig  til  at  overleve  sin  Fætter,  den  25.  Januar  1559 
sov  den  gamle  Fange  hen  i  sit  78  Aar  paa  Kalundborg  Slot  efter  at 
have  sonet,  hvad  han  havde  forbrudt,  med  27  Aars  Fangenskab. .  Han 
kom  til  at  hvile  ved  Siden  af  sine  Forældre  i  Graabrødrekirke  i 
Odense.  Da  denne  blev  nedbrudt,  blev  hans  Lig  tilligemed  hans  For- 
ældres flyttet  over  i  en  muret  Hvælving  i  St.  Knuds  Kirke. 


Fig.  93.  Kristian  III's  SarkoPag  i  Roskilde  Domkirke. 


Fig.  94.  Otto  Bache:  Kristian  IV's  Kroningstog. 


ANDET  AFSNIT 


PAGTEN  MELLEM  KONGEMAGT  OG  ADELSVÆLDE 

1559—1660 


Frederik  II.  Ditmarskens  Erobring. 

VED  sin  Faders  Død  var  Frederik  II  25  Aar  gammel.  Der  var  ikke 
nogen  Tvivl  om,  at  han  skulde  beklæde  Tronen,  da  han  allerede 
forlængst  var  hyldet  som  Tronfølger  rundt  om  i  Landet  paa  Tingene. 
Hans  Opdragelse  til  at  være  Konge  var  dog  kun  mangelfuld.  Den  vig- 
tigste af  hans  Lærere  havde  fra  1543  været  Historikeren  Hans  Sva- 
ning,  der  blev  hos  ham  i  13  Aar,  men  han  synes  ikke  at  have  haft 
Evne  til  at  meddele  sin  Elev  grundige  eller  omfattende  Kundskaber,  ja 
Frederik  II  skrev  hele  sit  Liv  igennem  endogsaa  meget  slet  Dansk. 
Men  han  forstod  og  talte  dog  det  danske  Sprog,  hvilket  neppe  var  Til- 
fældet med  hans  Fader  eller  Bedstefader.  Fra  1554 — 59  opholdt  den 
unge  Konge  sig  paa  Malmøhus,  vistnok  efter  sin  Faders  Ønske,  for  at 
han,  fjernt  fra  Hoflivet,  mere  uforstyrret  kunde  sysselsætte  sig  med  sin 
Uddannelse.  I  denne  Tid  deltog  han  med  Titel  af  „Fyrste  af  Skaane" 
ivrigt  i  Styrelsen  af  dette  Landskab,  og  Opholdet  blev  kun  afbrudt  af 
en   Udenlandsrejse,   som    han    1557   foretog  sammen   med   sin   Svoger, 

Kurfyrst  August  af  Sachsen,  og  sin  Søster  Anna  til  dette  Land  for  at 
lære  større  Forhold  at  kende.  Men  sammen  med  Arbejdet  paa  Malmø- 
hus gik  ogsaa  Forlystelser;  Prinsen  var  til  Stadighed  omgivet  af  10 — 12 
adelige  Junkere  og  drev  med  dem  ivrigt  baade  Leg  og  Jagt.  Den  sid- 
ste Beskæftigelse  blev  en  af  hans  Yndlingssysler  hele  Livet  igennem^ 
og  han  skabte  som  Konge  rundt  om  i  Landet  udstrakte  Jagtrevierer 
for  at  kunne  tilfredsstille  sin  Lyst  i  den  videste  Udstrækning  (Nord- 
østsjælland og  Grænseegnen  mellem  Kongeriget  og  Nordslesvig).  Han 
har  sikkert  ogsaa  allerede  i  denne  Tid  lært  at  finde  Behag  i  de  muntre 

Fig,  95.  Malmøhus.  (Efter  Pufendorf  ved  Alfr.  Larsen.) 

Drikkelag,  som   fulgte  ham  hele  Livet  igennem.    Ikke  for  intet  hedder 
det  i  Visen  om  ham: 

„Kong  Frederik  sidder  paa  Koldinghus, 

Med  Riddere  og  Svende  han  drikker  god  Rus." 

Han  var  langt  fra  nogen  stille  Sværmer,  men  han  var  en  munter 
Selskabsbroder  og  søgte  gerne  Omgang  med  Adelen.  Frederik  II  maa 
roses  for  sit  gode  Hjerte  og  sin  omgængelige  Karakter.  Det  fortælles 
som  bekendt  om  ham,  at  han  for  at  kaste  Stivheden  bort  ved  Drikke- 
lagets Begyndelse  plejede  at  raabe:  „Kongen  er  ude'',  og  at  det  først 
var,  naar  Stemningen  blev  altfor  høj,  at  han  fandt  sig  beføjet  til  at  med- 
dele, at  „Kongen  er  kommen  hjem  igen".  Men  med  denne  livsglade 
og  muntre  Karakter  var  der  forbundet  en  stor  Selvfølelse  og  Ærger- 
righed, der  lod  ham  hige  mod  store  og  taagede  Kongemaal.  At  han  ikke 
naaede  dem,  skyldtes  baade  den  ringe  Dømmekraft,  han  besad,  naar 
det  gjaldt  om  at  vurdere  Vanskelighederne  ved  et  Foretagende,  og  hans 
Mangel  paa  Udholdenhed.  Kongens  Energi  virkede  kun  stødvis,  og  efter 
en  kort  Modstand  var  han  som  Regel  rede  til  at  bøje  sig  for  sine  Om- 
givelsers og  sine  Raaders  Indvirkning.  Derfor  møder  man  i  Frederik 
II's  Liv  først  en  Raseperiode,  hvor  hans  Kræfter  gærede,  og  han  spil- 
lede højt  Spil  med  Land  og  Rige.  Det  var  til  Skade  for  vort  Land  i 
denne  Tid,  at  han  blev  stillet  over  for  vanskelige  Opgaver,  hvis  Løs- 
ning bragte  ham  og  hans  Land  til  Afgrundens  Rand. 

Under  sit  Ophold  paa  Malmøhus  havde  den  udvalgte  Konge  og- 
saa  lært  den  Kvinde  at  kende,  der  skulde  komme  til  at  præge  hans  Liv 
gennem  en  lang  Aarrække.  Lensmanden  Ejler  Hardenbergs  Broderdat- 
ter, den  unge,  skønne  Anna  Hardenberg,  vandt  hans  Hjerte,  og  der  op- 
stod mellem  de  to  unge  en  varm  Følelse,  der  vakte  stærke  Betænke- 
ligheder hos  Prinsens  Forældre.  Allerede  før  Kristian  IIl's  Død  var 
Dronning  Dorotea  derfor  ivrigt  optaget  af  at  faa  Anna  gift  med  en  eller 
anden  jevnbyrdig  Adelsmand,  og  man  kan  let  forstaa,  at  denne  Plan 
satte  ondt  Blod  hos  den  unge  Konge,  da  den  kom  ham  for  Øre.  Det 
er  muligt,  at  dette  er  Grunden  til,  at  han,  skønt  ivrigt  opfordret  til  at 
indfinde  sig  ved  sin  Faders  Dødsleje,  dog  kom  for  sent  til  Stede.  For- 
holdet mellem  ham  og  hans  Moder  var  ogsaa  i  den  følgende  Tid  ret 
køligt,  thi  Kong  Frederik  vilde  ikke  opgive  sit  Haab  om  at  kunne  hæve 
sin  elskede  op  paa  Tronen  ved  sin  Side.  Maaske  er  denne  Plan  Aar- 
sagen  til,  at  han  tog  hendes  Farbroder  til  sin  Rigshovmester,  da 
han  formodentlig  herved  vilde  stemme  hendes  Familie  gunstig  for 
Forbindelsen.  Men  ogsaa  her  mødte  han  en  afgjort  Modstand,  og  Anna 
var  for  ædel  og  højsindet  en  Kvinde  til  at  ville  stræbe  efter  et  saa  højt 
Maal  som  at  blive  Danmarks  Dronning,  hvis  det  kunde  faa  uheldige 
Følger  for  hendes  Ægtefælle  og  for  Landet. 

Frederik  II  blev  kronet  den  20.  August  1559  og  havde  forinden 
undertegnet  sin  Haandfæstning,  der  vel  i  Hovedsagen  stemmer  med 
hans  Faders,  men  dog  paa  væsentlige  Punkter  afviger  derfra.  Det  be- 
stemtes saaledes,  at  Rigets  Slotte  skulde  modtages  fra  hans  og  Rigs- 
raadets  Haand,  og  Adelens  Særrettigheder  udvidedes  paa  flere  Punkter. 
Den  fik  Ret  til  at  købe  og  sælge  saa  mange  Øksne,  som  den  formaaede 
at  holde  paa  sit  eget  og  sine  Bønders  Foder,  og  den  fik  Lov  til  at 
handle  frit  med  Udlandet  uden  om  de  danske  Købstæder.  Haandfæst- 
ningen  giver  saaledes  Adelen  større  Rettigheder,  end  Kristian  III's 
havde  gjort,  og  i  det  Hele  kan  man  betegne  de  hundrede  Aar,  som 
følger  efter  Frederik  ll's  Tronbestigelse  som  en  Tid,  da  Statsmagten  er 
delt  mellem  Kongen  og  Adelen.  Denne  Periode  er  tidligere  bleven  be- 
tegnet som  „Adelsvældens  Tid",  og  sikkert  er  det,  at  Adelens  Magt  til 
Tider,  saaledes  henimod  Slutningen,  har  været  den  overvejende,  men 
taget  under  eet  maa  Tiden  dog  betegnes  med  et  fremmed  Ord  som 
„Dyarkiets  Periode",  d.  v.  s.  Tvedeling  af  Magten  mellem  Konge 
og  Adel. 

Allerede  før  Kroningen  havde  den  unge  Konge  i  Forening  med 
sine  Farbrødre  Hans  og  Adolf  foretaget  et  Tog  til  Ditmarsken  for  at 
hævne  Nederlaget  ved  Hemmingstedt  og  endelig  gennemføre  Landets 
fuldkomne  Undertvingelse.   Hertug  Adolf  havde   ofte   søgt   at   faa   sin 

Broder,  Kong  Kristian,  til  at  deltage  i  dette  Foretagende,  da  Hertugen 
var  bleven  stærkt  krænket  af  Ditmarskerne  bl.  a.  ved  deres  Anfald  paa 
hans  0  Helgoland.  Men  den  fredelige  Konge  havde  ikke  været  tilbøje- 
lig til  at  bryde  det  Forlig,  som  hans  Fader  og  han  selv  havde  sluttet 
med  Ditmarskerne.  Da  Kristian  III  var  død,  benyttede  Hertug  Adolf 
Tronledigheden  til  at  optage  sin  gamle  Plan,  som  han  nu  haabede  at 
kunne  gennemføre  ved  egne 
Kræfter.  Han  rustede  sig 
ganske  hemmeligt  for  at 
være  ene  om  Hæderen  og 
Byttet.  Men  hans  Rustnin- 
ger kunde  ikke  længe  hol- 
des skjulte  for  den  aarvaag- 
ne  Henrik  Rantzau,  der  var 
Kongens  Statholder  i  Her- 
tugdømmerne. Han  med- 
delte det  til  Kongen,  og 
Hertugen  maatte  nu  finde 
sig  i  at  tage  sin  Broder- 
søn og  sin  Broder  med  paa 
Toget.  Paa  et  Møde  i  Nor- 
torf  den  29.  April  1559  blev 
de  tre  Herrer  enige  om  Vil- 
kaarene  for  deres  Forbund. 
Til  Anfører  tog  de  enstem- 
mig den  højt  ansete  Johan 
Rantzau,  skønt  han  var  67 
Aar  gammel.  Han  havde 
nægtet  at  deltage,  hvis  ikke 
baade  Kongen  og  Hertug  Hans  var  med;  „han  havde  ikke  kogt  denne  Sup- 
pe", sagde  han  til  Hertug  Adolf,  da  denne  meddelte  ham  sine  hemmelige  For- 
beredelser, og  „han  vilde  heller  ikke  spise  med  af  den".  Nu  overtog  han 
imidlertid  Befalingen  over  Hæren,  der  bestod  af  omtrent  20000  Mand 
Fodfolk,  deraf  de  16000  Landsknægte,  og  af  5000  Ryttere.  Af  de  sidste 
bestod  Halvdelen  af  den  danske  Hoffane  og  af  slesvigsk  og  holstensk 
Adel.  15  Rantzauer  og  11  Ahlefeldter  deltog  i  Hævntoget  for  at  faa 
Oprejsning  for  deres  Forfædres  Undergang  ved  Hemmingstedt. 

Ditmarskerne  var  ikke  uforberedte,  og  de  var  ligesaa  krigsdygtige 
som  nogensinde,  men  de  manglede  Enhed  i  Forsvaret.  Tidens  Udvik- 
ling gik  dem  desuden  imod,  thi  under  den  stigende  Fyrstemagt  havde 
Borgere  og  Bønder  overalt  i  Nordeuropa  mistet  meget  af  deres  mili- 


Fig.  96.  Johan  Rantzau  som  gammel. 
(Maleri  fra  Gavnø.) 

tære  Betydning.  Hjælp  udefra  fik  de  heller  ikke,  den  eneste  Understøt- 
telse var,  at  Ltibeck  sendte  dem  tre  Fade  med  Fodangler.  Endelig  var 
Aarstiden  for  Fyrsternes  Angreb  valgt  gunstigere  end  i  1500,  da  Dit- 
marskerne havde  Vinterstormen  paa  deres  Side.  Men  derfor  opgav  de 
ikke  Haabet,  de  kunde  af  deres  egen  Midte  stille  omtrent  10000  vaa- 
benøvede  Mænd,  og  de  havde  desuden  Kanoner  og  Vaaben  nok. 

Fyrsterne  samledes  i   Hohenwestedt  og  derfra  sendte  de  den  18. 
Maj  Ditmarskerne  deres  Fejdebrev,  hvorpaa  Hæren  rykkede  ind  i  Dit- 


Fig.  97.  Kort  over  Nordditmarsken. 


Fig.  98.  Kort  over  Sydditmarsken. 


marsken  ad  den  sædvanlige  Vej  til  Landsbyen  Alversdorf.  Men  i  Stedet 
for,  som  Ditmarskerne  havde  ventet,  at  angribe  Nordditmarsken,  ka- 
stede den  sig  pludselig  over  Meldorf  og  indtog  den  3.  Juni  efter  et 
yderst  haardnakket  Forsvar  Byen  med  Storm.  Selv  Kvinderne  kæm- 
pede med,  og  man  fandt  blandt  de  faldne  endogsaa  gamle  Koner  i 
Rustninger,  væbnede  med  Sværd  og  Spyd,  Økser  og  Leer.  En  af  dem 
havde  med  sin  Kniv  stukket  to  Landsknægte  ihjel,  før  hun  selv  blev 
dræbt.  Med  Forundring  saa  man  de  svære  Saar,  som  de  faldne  bar, 
mange  havde  været  saa  haardføre,  at  de  først  var  bukket  under  for 
det  femte  eller  sjette  svære  Hug.  Efter  Erobringen  fulgte  der  et  grue- 
ligt Blodbad,  og  hverken  Oldinge,  Kvinder  eller  Børn  blev  skaanede, 
da  de  vilde  Landsknægte  var  bleven  hidsede  til  Raseri  ved  Modstan- 
den  og  huggede  ned   for  Fode.    Et  stort  Bytte   faldt  i  de  plyndrendes 

Hænder,  thi  de  Ditmarskere,  der  var  kommen  flygtende  fra  Gesten, 
havde  ført  deres  Gods  med  sig  herind. 

Johan  Rantzau  vendte  sig  derefter  mod  Syd.  Den  6.  Juni  blev 
Brunsbiittel  omgaaet  og  indtaget,  og  dermed  faldt  hele  Sydditmarsken  i 
Fyrsternes  Hænder.  700  flygtende  Ditmarskere,  mest  Kvinder  og  Børn, 
havde  skjult  sig  bag  en  Vognborg  i  en  Sump,  men  de  blev  den  næste 
Dag  opdagede  og  omringede.  Da  de  ikke  saa  nogen  Udvej  til  Flugt, 
overgav  de  sig  paa  Naade  og  Unaade.  Men  der  opstod  nu  stor  Uenig- 
hed mellem  Kongerne  og  Hertugerne  om,  hvad  man  skulde  gøre  med 
Fangerne.  Kong  Frederik  erklærede  straks,  han  aldrig  vilde  gaa  med 
til,  at  disse  værgeløse  Mennesker  blev  dræbte.  Men  Hertugerne  var 
mere  tilbøjelige  til  at  følge  deres  Raaders  Mening,  nemlig  at  man  ikke 
burde  skaane  et  saa  grumt  Folk,  der  hverken  nu  eller  tidligere  selv 
havde  vist  Skaansel,  og  uden  Betænkning  udrydde  denne  Flok  Ulve- 
unger. Da  Kongen  mærkede,  at  han  ikke  kunde  sætte  sin  Mening  igen- 
nem, forlangte  han,  at  Fangerne  skulde  deles,  for  at  han  i  hvert  Fald 
kunde  skaane  sin  Del;  han  vilde  undertvinge  Ditmarskerne,  men  ikke 
udrydde  dem.  Heldigvis  kom  Johan  Rantzau  i  det  samme  til  Lejren, 
og  da  han  hørte  Drøftelsen,  forestillede  han  indstændigt  Hertugerne, 
hvor  meget  deres  Rygte  vilde  lide  ved  en  saadan  Fremfærd.  Hans  Ord 
havde  mere  Virkning  end  Kongens.  Mange  af  de  vaabendygtige  Fanger 
blev  imidlertid  ført  over  Elben  efter  at  have  maattet  sværge  paa  aldrig 
mere  at  ville  bære  Vaaben  mod  Fyrsterne,  og  aldrig  igen  at  betræde 
deres  Fædrelands  Grund. 

Efter  at  den  sydlige  Del  af  Landet  var  gaaet  tabt,  satte  Ditmar- 
skerne sig  fast  paa  Vejen  fra  Meldorf  til  Hejde,  hvor  de  i  Krigen  1500 
med  saa  stort  Held  havde  modtaget  Fjendens  Angreb.  Men  Johan  Rant- 
zau narrede  dem,  han  lod  kun  en  lille  Afdeling  rykke  frem  her,  men 
trak  Hovedmassen  af  Hæren  tilbage  til  Alversdorf  og  kastede  sig  d.  13. 
Juni  over  Tilebrågge.  Det  var  en  Befæstning  ved  Tileaaen,  hvorigen- 
nem Hovedadgangen  var  til  Nordditmarsken.  Den  blev  med  Lethed 
indtaget,  da  den  var  helt  uden  Besætning,  og  dog  kunde  efter  en  Dit- 
marskers Udsagn  1  —  200  Mand  have  forsvaret  den  mod  hele  Hæren. 
Paa  samme  Maade  gik  det  med  den  indenfor  liggende  Aubriigge,  d.  v.  s. 
Aabroen.  Da  Ditmarskerne  ikke  ventede  noget  Angreb  her,  havde 
de  uforsigtigt  trukket  næsten  hele  Besætningen  til  Hejde.  For  sent  mær- 
kede de  nu,  at  Fyrsterne  rykkede  frem  ad  denne  Vej,  og  de  begik  saa 
en  ny  Fejl  ved  selv  at  bryde  frem  fra  Hejde  og  i  smaa  Afdelinger  an- 
gribe den  talrige  Fjende  i  Stedet  for  at  vente  paa,  at  de  havde  faaet 
deres  Styrke  samlet.  I  tre  paa  hinanden  følgende  Træfninger  blev  de 
slaaede  og  mistede  henved  3000  Mand.    „Ditmarskerne  kæmpede  som 

Djævle,  ikke  som  Mennesker",  siger  dog  en  tilstedeværende,  og  ogsaa 
Fyrsternes  Hær  havde  lidt  betydeligt,  Kongen  havde  været  i  Livsfare, 
og  Hertug  Adolf  var  blevet  saaret  haardt  i  Ryggen  af  et  Hellebardhug. 
Ogsaa  Johan  Rantzau  var  bleven  saaret,  og  adskillige  danske  Adels- 
mænd laa  paa  Valen.  Om  Aftenen  blev  Hejde  stormet  og  stukket  i 
Brand. 

Hele  Højlandet  og  Sydditmarsken  var  nu  i  Fyrsternes  Vold,  men 
Nordditmarsken  stod  tilbage,  og  det  var  et  vanskeligt  Land  at  angribe, 
værnet  som  det  var  ved  Diger,  Grave  og  Sumpe.  Dog  henimod  Halv- 
delen af  Ditmarskens  vaabenføre  Mandskab  laa  paa  Valpladsen.  Mangel 
paa  Enighed  havde  spaltet  Folket.  Uheldet  i  Krigen,  Synet  af  Landets 
Ødelæggelse  under  Landsknægtenes  Plyndringer,  og  de  sørgende  Kvin- 
der og  Børn  bragte  de  tiloversblevnes  Mod  og  Krigslyst  til  at  svinde. 

Allerede  Dagen  efter  Hejdes  Brand  indtraf  der  to  af  Ditmarskens 
Præster  med  hvide  Stave  i  Hænderne  i  Fyrsternes  Lejr.  De  overgav 
dem  en  Skrivelse  fra  Landets  Forstandere,  hvori  disse  ydmygt  bad  om 
Lejde  for  de  Sendebud,  som  de  vilde  sende  til  Lejren  for  at  søge  om 
Fred.  Præsterne  blev  modtagne  naadigt  af  Kong  Frederik  og  fik  det 
ønskede  Lejdebrev.  Kongen  modsatte  sig  paany  energisk  den  alminde- 
lige Udryddelse,  som  de  øvrige  Fyrster  paatænkte.  Fem  af  de  48  For- 
standere drog  nu  fra  Wøhrden  til  Lejren  og  begyndte  paa  Underhand- 
linger. Kongen  oppebiede  dog  ikke  Enden  herpaa,  han  drog  allerede 
den  16.  Juni  bort,  da  hans  Kroning  stundede  til,  men  han  havde  givet 
lohan  Rantzau  uindskrænket  Fuldmagt  til  at  handle  paa  sine  Vegne. 
De  endelige  Betingelser  blev,  at  Ditmarskerne  skulde  sværge  Fyrsterne 
Troskab,  udlevere  hvad  der  var  tilbage  af  Byttet  fra  Hemmingstedt  og 
sløjfe  alle  deres  Fæstninger.  Deres  Jord  fik  de  Lov  at  beholde  til  Arv 
og  Eje,  men  de  skulde  svare  en  Jordskyld  paa  en  Gylden  af  hver 
Morgen,  (d.  v.  s.  Ager)  Marskland  indenfor  Digerne,  af  Gesten  derimod 
Halvdelen  af  den  aarlige  Udsæd. 

Den  20.  Juni  blev  Forsikringen  om  Underkastelsen  udstedt,  og 
samme  Dag  foregik  Hyldingen  vest  for  Hejde.  Her  samledes  alle  de 
værgagtige  Ditmarskere,  som  endnu  var  i  Live,  4000  Mand  med  Kvin- 
der, Børn  og  Husfolk,  alle  uden  Vaaben  og  med  hvide  Stave  i  Hæn- 
derne. Med  blottede  Hoveder  faldt,  de  paa  Knæ  og  gjorde  Afbigt  for 
deres  haardnakkede  Modstand.  Derpaa  svor  de  med  oprakte  Hænder 
Kong  Frederik,  Hertug  Adolf  og  Hertug  Hans  evig  Troskab  og  Lydig- 
hed. Rundt  om  havde  Krigsfolket  baade  til  Hest  og  Fods  sluttet  en 
tæt  Ring,  og  flere  af  Ditmarskerne  blev  derfor  bange  for,  at  de  nu 
skulde  lide  en  blodig  Gengældelse  for  deres  Forfædres  Grumhed.  Det 
fortælles,  at  en  af  Præsterne  paa  Latin  ytrede  sin  Frygt  over  for  en  af 

sine  Medbrødre,  men  at  Feltherrens  Søn,  Statholderen  Henrik  Rant- 
zau  hørte  det  og  svarede:  „Hvorfor  vil  du  dømme  os  efter  eder  selv? 
I  kunde  vel  fortjene  en  blodig  Straf,  men  os  vilde  det  ikke  sømme, 
thi  vi  plejer  ikke  at  bryde  Tro  og  Love!"  I  Løbet  af  en  Maaned, 
hvoraf  den  egentlige  Kamp  kun  havde  varet  i  ti  Dage,  var  det  lille 
Land,  der  i  Aarhundreder  havde  tilintetgjort  alle  Angreb  paa  sin  Selv- 
stændighed, blevet  erobret.  Det  blev  nu  delt  mellem  de  tre  Sejrherrer. 
Men  Ditmarskens  Erobring  var  mere  til  Fordel  for  Holsten  end  for 
Danmark,  og  det  var  ikke  uden  Grund,  at  Johan  Fris  før  Toget  havde 
skrevet  misbilligende:  „Hvis  det  gaar  godt,  vinder  Kongen  en  Niende- 
del af  Ditmarsken  (Frederik  havde  nemlig  to  Brødre);  „men  gaar  det 
slet,  er  Danmark  og  Norge  i  Fare".  Han  sigtede  derved  formodentlig 
til  den  Risiko,  hvorfor  Kong  Frederik  stadig  var  udsat  fra  Sveriges 
Side  og  fra  Kristiern  II's  Efterkommere  i  Lothringen. 


Den  nordiske  Syvaarskrig. 

I  Kroningsdagene  ansaa  Frederik  II  sig  ogsaa  for  forpligtet  til  at 
tænke  paa  sine  Brødre,  men  han  ønskede  aabenbart  saa  vidt  muligt  at 
undgaa  en  ny  Deling  af  Hertugdømmerne,  saaledes  som  hans  Fader 
havde  foretaget  den.  Dette  var  vel  Grunden  til,  at  han  mente  at  kunne 
stille  sin  ældste  Broder  Magnus  tilfreds  med  Løfte  om  Erstatning  an- 
det Steds.  Hans  Øje  faldt  da  naturligt  paa  den  fjerne  0  Øsel,  hvor 
Forholdene  just  paa  dette  Tidspunkt  var  saa  forvirrede.  Den  tyske  Or- 
densstat,  der  havde  besiddet  baade  Estland  og  Livland,  var  under  Re- 
formationens religiøse  Røre  kommet  i  fuldstændig  Opløsning,  og  fra  alle 
Sider  lurede  gridske  Naboer  paa  at  faa  Del  i  Byttet.  Allerede  under 
Kristian  III  havde  baade  Johan  Fris  og  Otte  Krumpen  opfordret  Kon- 
gen til  at  gribe  ind  i  Livlands  Anliggender,  hvor  man  af  Frygt  for  de 
kætterske  Naboer,  Russerne,  var  rede  til  at  kaste  sig  i  Armene  paa  en- 
hver mulig  Ven.  Men  Kristian  III  viste  ikke  tilstrækkelig  Lyst,  og  den 
sidste  Ordensmester  Gothard  Kettler  vendte  sig  derfor  om  Bistand  til 
det  nærliggende  Kongerige  Polen. 

Hermed  var  Spillet  dog  ikke  fuldstændig  tabt  for  Danmark,  thi 
ogsaa  vi  havde  vore  Tilhængere  i  Landet.  Bispen  af  Øsel  gik  efter 
Kristian  IITs  Død,  da  dennes  Efterfølger  viste  mere  Lyst  til  at  gribe  ind 
i  de  fjerne  Forhold,  ind  paa  at  stille  Øsel  under  dansk  Beskyttelse. 
Det  var  nu  Kong  Frederiks  Mening  at  forsørge  sin  Broder  med  dette 
Land  og  samtidigt  hindre,  at  Russerne  trængte  frem  til  Østersøen.  I 
1560  blev  Magnus  derfor  sendt  af  Sted  med  danske  Tropper,  og  han 
landede  paa  Øsel   i  Arensburg,   hvor  han   blev  Biskop  i  en  Alder  af 

kun  20  Aar.  Af  Frygt  for  Rusland  stillede  ogsaa  Reval  i  Estland  og 
Kurland  sig  under  hans  Beskyttelse.  Men  den  unge  Fyrste  viste  sig 
snart  ganske  ude  af  Stand  til  at  røgte  det  vanskelige  Hverv,  han  havde 
paataget  sig.  Han  blev  Uvenner  med  Gothard  Kettler  og  formaaede 
heller  ikke  at  værge  Landet  mod  Russerne.  Allerede  i  1561  var  hans 
Midler   udtømte,   og   han   indfandt   sig  igen  i  Danmark  for  at  bønfalde 

om  yderligere  Understøttelse. 

Men  Danmarks  Indgriben  i 
Østersøens  Kystlande  kom  ogsaa 
til  at  føre  Sveriges  med  sig.  I 
Finland  var  man  ikke  uden  Grund 
bange  for  de  danske  Planer  mod 
Estland,  da  man  ikke  ønskede  paa 
alleKanteratfaa  Danmark  ogNorge 
til  Nabo.  Kort  i  Forvejen  var  ved 
Gustaf  Vasas  Død  1560  hans  Søn 
Erik  XIV  kommen  paa  Tronen. 
Han  var  besjælet  af  en  langt  stær- 
kere Ærgerrighed  end  sin  Fader 
og  havde  et  heftigt  Sind.  Det  var 
nu  snart  forbi  med  den  Fred,  der 
havde  hersket  mellem  Danmark  og 
Sverige  under  Gustaf  Vasa  og  Kri- 
stian III.  „Gammelt  Had  og  unge 
Konger"  fremkaldte  den  første  af 
den  Række  Krige,  der  i  halvandet  hundrede  Aar  spaltede  Norden  og 
gjorde  dens  nærbeslægtede  Stammer  afhængige  af  fremmede  Magter. 
Denne  Politik  var  kortsynet,  thi  i  det  lange  Løb  kunde  kun  Nordens 
Fjender  glæde  sig  ved  disse  Fejder,  og  hvor  meget  Blod  blev  der  ikke 
spildt  i  de  unaturlige  Kampe? 

Hovedaarsagen  til  det  Sammenstød,  som  skulde  komme,  var  vist- 
nok Spørgsmaalet  om  Estland.  I  1561  hyldede  Estland  af  Frygt  for 
Russerne  og  i  Mistillid  til  Magnus'  Understøttelse  den  svenske  Felt- 
herre Klas  Kristerson  Horn  paa  hans  Konges  Vegne.  Magnus  vendte 
ganske  vist  tilbage  til  Øsel,  men  det  var  som  sin  Broders  Myndling, 
og  selvstændig  Fyrste  blev  han  aldrig  mere.  Efter  et  eventyrligt  Liv 
døde  han  omsider  medtaget  af  Drik  og  Elendighed  i  1583,  da  han  var 
kommen  i  Strid  med  den  russiske  Czar  Ivan  Vasilievitsch.  Paa  dette 
Tidspunkt  var  Forholdene  i  Østersølandene  dog  forlængst  gledet  ind  i 
en  anden  Skure.  Kettler  havde  hyldet  Polen  som  Herre  over  Livland 
og  Kurland,   og   derved   reddet  sig  en  Stilling  som  Lenshertug  under 


Fig.  99.    Kort   over  den  tyske   Ordensstats 
Lande  ved  Østersøen. 


159 

polsk  Overhøjhed.  Imellem  Danmark  og  Sverige  havde  der  imens 
staaet  en  Krig,  der  lagde  Grunden  til  det  dybe  Nationalhad,  der  siden 
herskede  mellem  de  to  Folk. 

Østersøspørgsmaalet  var  dog  ikke  den  eneste  Grund  til  den  Krig, 
som  begyndte.  Kong  Frederik  vilde  ikke  bortfjerne  de  tre  Kroner  fra 
Danmarks  Vaaben,  som  hans  Fader  havde  sat  ind  deri.  Allerede  Gu- 
staf Vasa  havde  med  Magt  ladet  dette  Mærke  fjerne  fra  et  dansk  Skibs 
Vaaben  i  Stockholms  Havn.  Nu  satte  Erik  paa  sin  Side  det  danske  og 
norske  Mærke  i  sit  Skjold.  Svenskerne  forlangte  tillige  Gulland  tilbage. 
Endelig  virkede  sikkert  ogsaa  de  skjulte  Planer,  som  begge  Konger 
nærede,  til  at  fremkalde  Krigen,  thi  Kong  Frederik  vilde  ikke  opgive 
Haabet  om  at  kunne  genskabe  Kalmarunionen  ved  Magt,  og  Kong  Erik, 
der  i  ikke  ringere  Grad  var  en  Fantast,  havde  Planer  baade  mod  de 
skaanske  Landskaber  og  Norge. 

I  1562  blev  der  gjort  et  Forsøg  paa  at  jevne  Striden  ved  Forhand- 
linger i  København.  Men  de  strandede,  da  Sverige  stod  stejlt  paa  at 
have  frie  Hænder  i  Livland  og  oven  i  Købet  krævede  —  Skaane!  Fra 
svensk  Side  stillede  man  nu  ogsaa  Krav  paa  Øsel,  skønt  det  maatte 
betragtes  som  en  dansk  0,  og  man  hindrede  den  frie  Sejlads  paa 
Narva,  der  endnu  var  i  Russernes  Besiddelse.  Frederik  II  ansaa  et 
Fredsbrud  for  uundgaaeligt,  men  en  beklagelig  Scene,  der  i  Begyndelsen 
af  det  følgende  Aar  fandt  Sted  i  København,  bidrog  til  at  forøge  Bit- 
terheden til  ingen  Nytte.  Kong  Frederik  lod  nemlig  et  svensk  Gesandt- 
skab fængsle,  da  det  var  paa  Rejse  til  Tyskland  for  paa  Kong  Eriks 
Vegne  at  fri  til  en  hessisk  Prinsesse.  Grunden  var,  at  man  frygtede 
for  et  dansk  Gesandtskabs  Sikkerhed  i  Sverige,  en  Frygt,  der  dog 
senere  viste  sig  at  være  uden  Grund. 

Fjendtlighederne  udbrød,  før  Krigen  endnu  var  bleven  erklæret.  I 
Foraaret  1563  sejlede  den  svenske  Admiral  Jakob. Bagge  med  en  Flaade 
paa  20  Skibe  til  Rostock  for  at  hente  den  hessiske  Prinsesse,  og  han 
stødte  da  d.  30.  Maj  under  Bornholm  paa  en  langt  mindre  dansk  Flaade 
under  Anførsel  af  Jakob  Brokkenhus.  Brokkenhus  havde  Ordre  til  at 
hindre  Tilførsel  til  Sverige;  han  sejlede  frem  med  kun  tre  Skibe  og 
krævede,  at  Svenskerne  skulde  stryge  deres  Topsejl.  En  Kamp  paa- 
fulgte, de  tre  Skibe  blev  tagne,  og  Resten  af  den  danske  Flaade  flyg- 
tede. Jakob  Brokkenhus  selv  blev  taget  til  Fange  og. maatte  med  de 
andre  Fanger  med  hvide  Stave  i  Hænderne  og  barberede  Hoveder  del- 
tage i  et  ydmygende  Indtog  i  Stockholm,  hvor  Kong  Erik  lod  sin  Nar 
gaa  foran  dem  og  blæse  paa  Fløjte. 

Kort  efter  udstedte  Frederik  II  sin  Krigserklæring  mod  Sverige  d. 
31.  Juli.    Det  danske  Rigsraad  maatte  give  efter  og  modvilligt  yde  sin 

Tilslutning.    Kongen  indrømmede  selv  senere,  at  han  ved  Krigens  Be- 
gyndelse ikke   havde  haft  mange  af  Medlemmerne  paa  sin  Side,  men 

det  gjaldt  dog  vist  i 
hvert  Fald  om  Johan 
Fris  og  Frants  Brok- 
kenhus.  Ogsaa  Liibeck 
deltog  i  Krigen  paa 
dansk  Side,  fordi  Sve- 
rige lammede  dets  Han- 
del paa  Rusland,  men 
Byen  var  nu  sunket  saa 
stærkt  i  Magt,  at  fem 
store  og  to  smaa  Skibe 
var  alt,  hvad  den  kun- 
de sende.  Afde  to  krigs- 
førende Lande  stod 
Danmark  i  første  Ræk- 
ke paa  Grund  af  sin 
Velstand  og  Befolk- 
ningstæthed, men  den 
svenske  Stat  var  faste- 
re organiseret,  hvad  der 
skyldtes  Gustaf  Vasas 
Regering,  og  den  havde 
en  Hær  af  indfødte  paa 
1 5000  Mand,  hvortil  der 
kom  nogle  tyske  og 
skotske  Lejetropper. 
Danskerne  maatte  der- 
imod hverve  24000 
Landsknægte  og  3000 
Ryttere.  I  Spidsen  for 
Hæren  var  Vilhelm  af 
Oraniens  Svoger,  den 
prøvede  FeltherreGiin^ 
her  af  Schwarzhurg, 
og  blandt  Underanfø- 
rerne lægger  man  sær- 
ligt Mærke  til  Daniel  Rantzau.  Kun  Hoffanen  og  Artilleriet  bestod  af  dan- 
ske Tropper.  „Det  var  en  dansk  Hær  uden  Danskere".  I  aaben  Mark 
var  Danskerne  stærkest,  derimod  var  den  svenske  Hær  god  til  For- 


Fig.  100.  Erik  XIV  af  Sverige. 
(Maleri  i  Nationalmuseet  i  Stockholm. 

svarskrig,  og  den  svenske  Bondestand  dannede  en  solid  Kærne  i  den. 
En  anden  Svaghed  ved  Kong  Frederiks  Hær  var,  at  den  krævede 
enorme  Udgifter;  en  Maaneds  Sold  fortærede  tre  kvart  Aars  Statsindtæg- 
ter.  Hurtigt  maatte  Kongen  derfor  gribe  til  Laan  og  Pantsættelser,  bl.  a. 
hos  sin  egen  Svoger  Kurfyrst  August.  Han  paalagde  store  Skatter  og 
slog  daarlig  Mønt,  „Klippinger". 

Krigen  var  fra  dansk  Side  ment  som  en  Angrebskrig  paa  Sverige, 
men  Landets  Naturforhold  med  deres  Blanding  af  Bjerge,  Skove,  Søer 
og  Moser  gjorde  en  saadan  meget  besværlig,  og  hvor  dygtige  end  de 
tyske  Landsknægte  var  i  deres  eget  Land,  var  de  ikke  særligt  egnede 
til  et  Angreb  paa  Skandinavien.  De  var  udisciplinerede  og  kunde  ikke 
taale  Strabadser.  Allerede  Mangelen  paa  Fødemidler  gjorde  dem  helt 
balstyrige.  Kongen  blev  afhængig  af  sine  Lejetropper,  uerfaren  som 
han  var  med  den  egentlige  Krigskunst. 

Krigen  blev  ført  med  den  største  Grusomhed  fra  begge  Sider  og 
blev  yderst  blodig.  Som  sædvanlig  efter  den  Tids  Krigsbrug  skændte 
og  brændte  man  i  hinandens  Lande  uden  at  føre  Krigen  efter  nogen 
egentlig  Plan.  Mærkeligt  nok  afviger  denne  Krig  med  Hensyn  til  den 
Lykke,  der  fulgte  Begivenhederne,  fra  alle  de  følgende  Krige  mellem 
Danmark  og  Sverige,  thi  Danskerne  var  heldige  til  Lands,  men  uhel- 
dige til  Søs,  skønt  de  havde  dygtige  Sømænd  til  Anførere. 

Det  gjaldt  aabenbart  for  Kong  Frederik  om  hurtigst  muligt  at 
komme  til  Ende  med  en  Krig,  der  tærede  saa  uhyre  paa  hans  Rige, 
og  straks  i  Begyndelsen  at  føre  det  afgørende  Slag  mod  Sverige.  Øje- 
blikket var  for  saa  vidt  heldigt,  som  Kong  Erik  laa  i  aaben  Fejde  med 
sin  egen  Broder,  Hertug  Johan  af  Finland,  og  derfor  ikke  kunde  samle 
alle  sine  Kræfter  paa  sit  Riges  Vestgrænse.  Den  4.  August  1563  fore- 
gik den  danske  Hærs  Opbrud  fra  Helsingborg.  Hærens  Udseende  skil- 
dres malende  paa  følgende  Maade:  „I  deres  udmajede  Dragter  med  de 
lange  Pludderhoser,  som  kunde  sluge  indtil  100  Alen  Silketøj,  med 
Silkesløjfer  flagrende  fra  de  posede,  udskaarne  Trøjeærmer  og  Bukser, 
med  den  lille  befjedrede  Filthat  eller  den  sorte  Jernhue  paa  Hovedet, 
med  de  vilde,  skæggede,  forsorne  Ansigter  havde  disse  Folk  mere  Lig- 
hed med  Gøglere  end  med  Krigere,  hvis  ikke  Vaabnene  og  den  over 
Trøjen  baarne  Rustning  havde  vist  deres  grumme  Haandværk"  (Molle- 
rup). Langsomt  bevægede  Toget  sig  mod  Nord  gennem  det  danske 
Grænselandskab  Halland.  Den  21.  August  stod  man  foran  Elfsborg, 
Sveriges  eneste  Fæstning  ved  Kattegat,  som  kun  havde  700  Mands  Be- 
sætning. Allerede  den  4.  September  faldt  Fæstningen,  og  faa  Dage  efter 
maatte  Kongen  føre  sin  Hær  tilbage  til  Skaane  og  lægge  den  i  Kvar- 
ter.   Provianteringen  havde  vist  sig  vanskelig,  og  Landsknægtene   kla- 

Fabricius:  Danmarkshistorie,  II.  11 

gede.  I  Virkeligheden  maatte  Foretagendet  betragtes  som  strandet.  Kon- 
gen trøstede  sig  med,  at  han  atter  vilde  tage  fat,  naar  Vinteren  havde 
bygget  sin  Isbro  paa  de  svenske  Elve  og  derved  skabt  en  magelig 
Landevej  ind  i  Sveriges  Hjerte. 

Havde  man  straks  ad  Søvejen  kunnet  vende  sig  mod  Stockholm, 
var  det  maaske  gaaet  bedre,  men  den  svenske  Flaade  hindrede  et  saa- 
dant  Forsøg.  Det  gunstige  Øjeblik  var  imidlertid  gaaet  tabt,  Kong  Erik 
havde  overvundet  sin  Broder  og  gik  nu  angrebsvis  frem  mod  den  dan- 


'Bellum  SLrarumJe^trnalt  tam  man  nam  tern  vanj^s  cvcntifus  atihjm,  in  qm  afiquot  ccntt 
Bcmmm  milliffninmr.Jnéoahm  af  aUm  fiEim  mta-TnJipam  Tl.'ViDna  rt  CrKujav. 

Fig.  101.  Elfsborgs  Belejring.  (Efter  samtidigt  Stik.) 


ske  Grænse.  Den  23.  Oktober  stod  han  foran  Halmstad  i  Halland. 
Forgæves  belejrede  han  Byen,  der  forsvaredes  af  Povl  Hvitfeld,  og  da 
Kong  Frederik  nærmede  sig  syd  fra  med  sine  i  Hast  samlede  Tropper, 
maatte  han  gaa  tilbage.  Paa  Tilbagevejen  led  han  et  Nederlag  ved  Ma- 
redkær  nordøst  for  Halmstad,  hvor  2500  Svenskere  faldt,  og  Hæren 
mistede  alt  sit  Skyts.  Senere  paa  Aaret  hører  man  dog  atter  om  An- 
greb fra  svensk  Side,  og  Grænsebefolkningen  i  Halland  viste  sig  upaa- 
lidelig  og  fraterniserede  med  sine  svenske  Naboer.  Den  milde  Vinter 
hindrede  det  Indfald  i  Sverige,  som  Kong  Frederik  havde  sat  sin 
Lid  til. 

Imidlertid  var  en  dansk  Flaade  stukket  i  Søen.  Den  bestod  af  27 
Orlogsskibe,  men  de  fleste  af  dem  var  fremmede  Handelsskibe,  der  i 
Sundet  var   bleven   pressede   til  at  gøre  Tjeneste  paa  vor  Side.    Med 

dem  forenede  syv  liibske  sig,  og  Overanførslen  var  betroet  til  den  62 
aarige  Peder  Skram,  „Danmarks  Vovehals",  som  han  hed  fra  Greve- 
fejdens Tid.  Flaaden  plyndrede  Øland  og  traf  derefter  den  11.  Septem- 
ber 1563  under  Øland  ]akob  Bagge  med  27  svenske  Skibe.  Det  kom 
til  et  Søslag,  der  varede  hele  Dagen.  Mørket  adskilte  de  kæmpende, 
og  ingen  af  Parterne  kunde  rose  sig  af  at  have  sejret.  Men  Danskerne 
var  foreløbig  Herrer  paa  Østersøen.  Frederik  II  var  dog  utilfreds  og 
bebrejdede  i  stærke  Ord  Peder  Skram,  at  han  ikke  havde  vundet  no- 
gen afgørende  Sejr.  Træt  af  Kampen  nedlagde  han  da  Anførslen  og 
trak  sig  tilbage.  Han  fik  dog  Lejlighed  til  endnu  en  Gang  under  Krigen 
at  gøre  sig  bemærket,  nemlig  ved  sit  tapre  Forsvar  af  Fæstningen  La- 
holm,  og  han  døde  omsider  paa  sin  Fædrenegaard  Urup  i  Østbirk 
Sogn  nordvest  for  Horsens  1581,  i  en  Alder  af  80  Aar.  Aaret  endte 
med  et  svensk  Indfald  i  Syd-Norge,  hvorpaa  Svenskerne  erobrede 
Herjedalen  og  Jemtland,  og  i  Begyndelsen  af  1564  gjorde  de  sig  end- 
ogsaa  for  en  kort  Tid  til  Herrer  over  Trøndelagen  i  det  egentlige  Norge. 

Det  var  et  daarligt  Resultat  af  saa  store  Anstrengelser  fra  dansk 
Side.  Aaret  1564  tegnede  ikke  til  at  skulle  blive  bedre.  Overanføreren 
for  den  danske  Hær  Grev  Giinther  gjorde  ganske  vist  Indfald  over 
den  svenske  Grænse,  men  Gang  paa  Gang  maatte  han  vende  tilbage 
uden  virkelige  Resultater.  Der  blev  sagt  om  ham  senere,  men  vel  med 
Urette,  at  han  kun  interesserede  sig  for  at  røve  Kvæg,  som  han  i  store 
Flokke  lod  drive  gennem  Danmark  ned  til  sit  lille  tyske  Fyrstendømme. 
Det  hed  ogsaa,  at  han  gik  tidlig  i  Vinterkvarter  og  sent  forlod  det  om 
Foraaret.  Men  vist  er  det,  at  han  og  hans  Landsknægte  ikke  magtede 
Forholdene.  Imens  gjorde  Kong  Erik  Indfald  i  Blekinge  og  stormede 
Rønneby.  Erik  selv  skrev  derom:  „Rødt  som  Blod  farvedes  Vandet  i 
Elven.  Fjenderne  var  saa  rædde,  at  man  kun  havde  ringe  Besvær  med 
dem;  man  stak  i  dem  som  i  en  Hob  Vildsvin,  ingen  skaanedes,  alle 
Mænd  sloges  ihjel,  saa  at  mere  end  2000  Mand  i  Staden  kom  af  Dage 
foruden  en  Del  Kvinder  og  Børn,  som  Finnerne  slog  ihjel".  Endelig 
fik  da  Grev  Giinther  sin  Afsked  i  November  1564,  og  han  efterfulgtes 
af  den  90  aarige  Otte  Krampen,  mens  Frants  Brokkenhus  blev  Fører 
for  de  danske  Knægte.  Man  søgte  nemlig  nu  i  Mistillid  til  de  fremmede 
at  danne  et  nationalt  Værn,  der  bestod  af  hver  tiende  Mand  af  Landets 
vaabenføre  Befolkning.  Snart  efter  nedlagde  den  gamle  Overanfører 
paa  Grund  af  sin  Alder  Kommandoen,  som  blev  overdraget  til  Daniel 
Rantzau.  Under  hans  Ledelse  indtraadte  der  efterhaanden  en  Vending 
i  Krigen, 

Til  Søs  havde  Herluv  Trolle  faaet  Overanførslen.  Han  løb  ud  med 
33 — 35  Skibe  for  at  søge  efter  den  svenske  Flaade.  Man  haabede  nem- 

lig  ved  at  overvinde  denne  at  kunne  afspærre  Sverige  for  al  Tilførsel 
fra  det  øvrige  Europa.  Efter  at  han  forgæves  havde  ledt  efter  den  un- 
der Bornholm  og  Pommern,  fandt  han  den  omsider  under  Øland.  Den 
var  36 — 38  Skibe  stærk.  Her  kom  det  til  det  blodigste  Slag  i  hele 
Krigen.  Jakob  Bagges  Admiralskib  hed  Mars  Jutehataren  eller  Makaløs; 
man  mente,  at  dens  Lige  endnu  ikke  var  set  i  Østersøen.  Skibet  førte 
ikke  mindre  end  700  Mand  og  173  Metalkanoner.  Jakob  Bagge  blev 
ved  Storm  drevet  bort  fra  sine  øvrige  Skibe,  men  indlod  sig  dog  den 
30.  Maj  1564  i  den  ulige  Kamp.  Om  Aftenen  var  det  danske  Admiral- 
skib Fortuna  bleven  saa  forskudt,  at  Herluv  Trolle  maatte  lade  det 
trække  sig  ud  af  Striden.  Men  han  befalede  den  tapre  Otte  Rud  at 
angribe  Makaløs  igen  næste  Morgen.  Kampen  begyndte  da  paany,  og 
tilsidst  lykkedes  det  Otte  Rud  at  skyde  Roret  bort  fra  Makaløs  og  at 
surre  sig  fast  til  Bagstavnen  af  Skibet.  Derpaa  entrede  han  det  i  For- 
ening med  flere  liibske  Skibes  Besætning,  og  efter  en  tapper  Modstand 
maatte  den  gamle  Jakob  Bagge  give  sig  til  Fange.  Men  Skibet  var  kom- 
met i  Brand,  Ilden  naaede  Krudtkammeret,  og  Makaløs  sprang  i  Luften 
med  sin  Besætning  og  300  Fjender.  Med  Nød  og  neppe  havde  Otte 
Rud,  Jakob  Bagge  og  nogle  faa  andre  reddet  sig  fra  det  brændende 
Skib,  nogle  faa  Øjeblikke  før  Ulykken  skete.  Resten  af  Sommeren  gik 
hen  uden  vigtige  Begivenheder,  og  der  kæmpedes  igen  flere  Gange 
uafgørende  til  Søs. 

Resultatet  af  de  to  første  Krigsaar  havde  saaledes  været  lidet  lo- 
vende  for  Danmark,  og  Landet  var  i  Færd   med  at  segne  under  de 
tunge  Byrder,  som  Krigen  lagde  paa  det.  Allerede  nu  hører  man  der- 
or  Tale  om   Fredsforsøg,  først  og   fremmest   fra  den   kærlige   Moder, 
Enkedronning  Doroteas  Side.   Men   de   blev   ligesaa   forgæves  som   de 
Anstrengelser,  forskellige  tyske  Fyrster  gjorde,  da  de  nødig  saa  Krigen 
ortsat,  skadelig  som  den  var  for  Protestantismens  fælles  Sag.  Danmark 
agde  nu  Vægt  paa  at  splitte  Sveriges  Venner  paa  Fastlandet  og  at  iso- 
ere  Riget  fuldkomment  i  økonomisk   Henseende,   men  vi  havde   ikke 
rigtigt  Held   med   os.   Tværtimod  syntes  en  ny  Fjende  at  skulle  slutte 
sig    til    Sverige   og   forøge    Kong    Frederiks   Trængsler.    Det   var   den 
othringske  Fyrstefamilie,  der  benyttede  Danmarks  Ulykke  til  at  fiske 
rørt  Vande.  Allerede  Kristian  III  havde  forsøgt  at  faa  det  gamle  Mod- 
sætningsforhold  udjevnet   ved   et   Ægteskab   mellem   sin   Søn    og  den 
energiske   Hertuginde   Kristine  af  Lothringens  Datter,  Frøken   Renata. 
Da  Frederik  II  var  kommet  paa  Tronen,  var  hans   Hjerte  andetsteds, 
og   han   brød  i  1562  overmodigt  den  indledede   Forbindelse.    Hertug- 
nden  følte  sig  med  Rette  krænket,  og  hun  drog  til  sit  Hof  den  Fjende 
af  Danmark,  som  flakkede  rundt  i  Tyskland,  Peder  Okse.  Han  var  nu 

i  Begyndelsen  af  40'erne,  en  højt  begavet,  men  hensynsløs  Mand,  der 
følle  sig  blodig  krænket  over  den  formentlige  Uret,  den  danske  Konge- 
familie havde  begaaet  imod  ham  i  Kristian  III.s  sidste  Aar.  Hertuginden 
gav  ham  Slottet  Schaumburg  i  Vogeserne  til  Len,  og  han  synes  at  være 
kommen  dybt  ind  i  hendes  Planer,  der  gik  ud  paa  at  genindsætte 
Kristiern  II's  Slægt  i  Danmark.  Skønt  Forholdet  mellem  Danmark  og 
Lothringen  endnu  var  fredeligt,  herskede  der  en  Slags  privat  Krig 
mellem  Kongen  og  Peder  Okse.    Kongen    nedlod   sig  endog  til  at  leje 

Snigmordere  imod  ham, 
saa  at  Peder  Okse  kun 
turde  rejse,  ledsaget  af  et 
betydeligt  Følge,  og  han 
gjorde  paa  sin  Side  sik- 
kert Gengæld  ved  at  ska- 
de den  danske  Kongefa- 
milie, saa  vidt  han  evnede. 
Hertugindens  Chan- 
cer syntes  i  disse  Aar 
at  være  stigende.  Hun 
knyttede  Forbindelse  med 
Frankrig,  hvor  hendes 
Familie,  Slægten  Guise, 
kom  til  Magten,  og  her- 
igennem atter  med  Spa- 
nien. Da  Syvaarskrigen 
udbrød,  forøgede  den  hen- 
des Forhaabninger.  Spa- 
nien, som  ejede  Neder- 
land, havde  hidtil  søgt  at  undgaa  at  komme  i  daarligt  Forhold  til 
Danmark,  af  Frygt  for  at  dette  skulde  komme  til  at  gaa  ud  over  den 
nederlandske  Handel  paa  Østersøen.  Men  nu,  da  det  havde  vist  sig 
umuligt  for  Kong  Frederik  at  underkue  Sverige  med  Vaaben,  greb  han 
i  Februar  1565  til  det  vovelige  Middel  at  lade  Sundet  spærre  for  at 
hindre  al  Tilførsel  til  Sverige.  Følgerne  viste  sig  snart  i  Nederlandene, 
hvor  Prisen  paa  en  Last  Korn  steg  fra  30  til  50  Gylden.  Nederlæn- 
derne blev  med  Rette  opbragte,  og  de  klagede  til  deres  Herre  i  Spa- 
nien. Statssekretæren  i  Landet,  Granvella,  begyndte  at  lytte  til  Hertug- 
inden af  Lothringens  Ønsker  om  at  faa  økonomisk  Støtte  til  et  Felttog 
mod  Danmark.  Ogsaa  til  den  modsatte  Side  udstrakte  Kristine  Haan- 
den  og  søgte  at  slutte  Forbindelse  med  Danmarks  Fjende,  Sverige. 
Det   kom   saa   vidt,   at   et   svensk   Gesandtskab  i  1565   indfandt   sig   i 


Fig.  103.  Peder  Okse.  (Maleri  paa  Frederiksborg.) 


167 


Lothringen  for  at  fri  til  Renata,  og  man  aftalte  en  fælles  Optræden. 
Byttet  skulde  deles  paa  den  Maade,  at  Kong  Erik  skulde  have  Norge, 
Hertuginden  Danmark. 

I  Begyndelsen  af  Krigens  tredje  Åar  var  Forholdene  saaledes  lidet 
lyse  for  vort  Land.  Kongen  kunde  kun  skaffe  halvt  saa  mange  Penge 
som  de  foregaaende  Aar,  og  de  nye  danske  Tropper,  navnlig  det  ud- 
skrevne Fodfolk,  var  endnu  uøvede  og  deserterede  i  Mængde.  En  hæ- 
derlig Undtagelse  danne- 
de den  skaanske  Græn- 
sebefolkning, der  under 
sin  Fører  Mikkel  Peder- 
sen Gønge  dannede  en 
altid  aarvaagen  Fortrop 
for  Hæren.  Sverige  var 
nu  bleven  Angriberen  og 
var  Danmark  overlegen 
i  Styrke.  Det  lykkedes 
dog  Daniel  Rantzau,  ef- 
ter at  han  personlig  hav- 
de maattet  laane  Kongen 
100,000  Daler  til  at  stop- 
pe Munden  paa  de  util- 
fredse Landsknægte,  at 
faa  dem  paa  Marsch,  og 
han  tvang  Svenskerne  til 
at  hæve  den  Belejring 
af  Elfsborg,  som  de  hav- 
de paabegyndt.  De  to  Hæ- 
re stod  nu  længe  over 
for  hinanden  paa  Gullberg 

Enge  i  Nærheden  af  Slottet,  og  Sygdom  rasede  stærkt  i  Rækkerne  paa 
begge  Sider.  Endelig  maatte  Daniel  Rantzau  gaa  tilbage  til  Halmstad  i 
Halland,  der  altid  var  Udgangspunktet  for  danske  Foretagender  mod 
Sverige.  Svenskerne  vendte  sig  da  mod  det  nord  for  liggende  Varberg 
Slot,  for  at  skaffe  sig  en  Havn  ved  Kattegat  til  Erstatning  for  det  mi- 
stede Elfsborg.  Det  lykkedes  dem  at  indtage  Slottet  den  15.  September, 
navnlig  ved  den  unge  Prins  Karls  Tapperhed.  Daniel  Rantzau  ilede 
frem  for  at  generobre  Varberg.  I  henved  en  Maaned  havde  han  belej- 
ret Fæstningen,  der  forsvaredes  godt  af  Franskmanden  Charles  de 
Mornay.  Da  nærmede  en  svensk  Hær  sig  til  Undsætning.  For  ikke  at 
blive  afskaaret  maatte  Rantzau  hurtigt  trække  sig  tilbage  med  sin  Hær, 


Fig.  104.  Daniel  Rantzau.  (Maleri  paa  Frederiksborg.) 

der  vistnok  kun  var  4000  Mand  stærk,  halvt  dansk,  halvt  tysk,  mens 
Fjendens  Antal  endogsaa  opgives  til  24,000.  Men  inden  han  var  kom- 
men over  Vadestedet  i  Ætran  vendte  han  om  og  mødte  de  svenske, 6 
km.  syd  for  Byen  Åxtorna  i  Svarteraa  Sogn.  Her  blev  den  første  store 


Fig.  105.  Kort  over  Sverige  under  Syvaarskrigen. 


Sejr  paa  dansk  Side  vundet.  Det  viste  sig,  at  Frederik  II  havde  valgt 
klogt  ved  at  betro  Overanførslen  over  Hæren  til  den  unge  tyske  An- 
fører. Han  var  den  eneste  af  Lejetropførerne,  der  forstod  at  lægge  en 
Slagplan  og  at  udføre  den. 

Daniel  Rantzau  var   en   Søn   af  Goske  Rantzau  og  var  født  1529. 

Han  havde  nydt  en  omhyggelig  Opdragelse  og  havde  studeret  i  Witten- 
berg, hvor  han  endbgsaa  skal  have  tilbragt  en  Del  af  Tiden  i  Luthers 
Hus.  Ridderslaget  vandt  han,  da  han  tjente  i  Kejser  Karl  V.s  Hær  i 
Italien,  og  1559  havde  han  deltaget  i  Erobringen  af  Ditmarsken,  hvor 
han  udmærkede  sig  og  blev  saaret  ved  Stormen  paa  Meldorf.  Nu  var 
han  35  Aar  gammel.  Af  en  samtidig  skildres  han  som  „en  frisk  og  rigtig 
Krigsmand,"  der  gik  klædt  som  Høvidsmand  og  holdt  af  at  leve  præg- 
tigt, naar  han  laa  i  Kvarter,  og  som  da  var  omgivet  af  et  Følge  paa 
25  Adelsmænd,  der  opvartede  ham;  altsaa  en  Type  paa  en  Kavaller 
efter  Datidens  Ideal.  Men  om  hans  Tjeneste  i  Felten  hedder  det:  „Er 
som  Oberst  altid  foran  og  redelig;  har  aldrig  noget  paa  Hovedet  og 
siger,  at  han  kan  ikke  taale  noget  om  Ørene,  men  han  maa  kunne 
høre".  Navnlig  roses  han  for  den  usvigelige  Troskab,  han  viste  imod 
sin  kaarne  Herre,  der  kun  formaaede  at  lønne  hans  Tjeneste  saa  daarligt. 
Det  lykkedes  Danskerne  at  komme  først  til  Sletten  ved  Ax- 
torna,  saa  at  de  kunde  vælge  den  gunstigste  Stilling,  og  de  havde  des- 
uden Vinden  i  Ryggen.  Da  Rantzau  den  20.  Oktober  1565  saa  den 
svenske  Hær  rykke  frem,  opmuntrede  han  sine  Folk  med  en  ildfuld 
Tale  og  lovede  dem,  at  han  selv  stedse  skulde  være  i  Spidsen.  Derpaa 
faldt  han  og  hele  Hæren  paa  Knæ  og  bad  med  oprakte  Hænder  en 
inderlig  Bøn  om  Sejr.  Da  Svenskerne  saa  dette,  skal  de  have  raabt: 
„Se,  Jyderne  falder  paa  Knæ  og  tigger  om  Naade,  de  giver  sig  allerede 
til  Fange!"  De  aabnede  Kampen,  men  det  danske  Rytteri  viste  sig  hur- 
tigt saa  overlegent,  at  det  kunde  komme  det  haardttrængte  Fodfolk,  der 
blev  ført  af  den  tapre  Fynbo  Frants  Brokkenhus,  til  Hjælp.  Daniel 
Rantzau  var  efter  sit  Løfte  i  Spidsen  for  Rytteriet,  og  Svenskerne 
maatte  vige,  først  deres  Rytteri,  derefter  deres  Fodfolk.  Alle  styrtede 
de  i  forvirrede  Hobe  ned  mod  Broen  over  Svarteraa,  hvor  mange  satte 
Livet  til.  Flygtningene  standsede  først  fem  Mil  oppe  i  Landet,  og  man 
anslog  deres  Tab  til  4000  Mand  og  48  Kanoner.  Dette  er  den  mest 
glimrende  Vaabendaad,  som  Danskerne  har  udført  til  Lands  mod  Sve- 
rige, og  det  hedder  ogsaa  i  en  svensk  Vise: 

„thet  manligste,  som  the  Danske  hafFwe  gjort 
och  aff  the  Swenske  vunnet". 

Men  med  Urette  har  man  tidligere  betragtet  Sejren  som  et  afgørende 
Vendepunkt  i  Krigen.  At  dette  ikke  var  Tilfældet,  følger  allerede  af,  at 
Tabene  paa  dansk  Side  var  saa  store,  at  Daniel  Rantzau  ikke  formaaede  at 
forfølge  Fjenden.  Kort  efter  bad  han  oven  i  Købet  paa  Grund  af  sine  Trop- 
pers Utilfredshed  Kongen  om  sin  Afsked,  men  fik  naturligvis  Afslag  herpaa. 
Langt  værre  blev  Aaret  1565  for  Danskerne  til  Søs.  I  Maj  Maaned 

viste  den  svenske  Flaade  sig  under  Klas  Horn  i  Østersøen.  Den  var 
paa  50  Skibe,  altsaa  stærkere  end  nogensinde,  og  den  havde  den  due- 
ligste Mand  i  Sverige  til  Overanfører.  Da  den  danske  Flaade  endnu 
ikke  var  færdig  til  at  løbe  ud,  kunde  Horn  i  nogen  Tid  herske  ube- 
stridt over  Østersøen.  Han  tog  en  Del  lubske  Handelsskibe,  hævede 
Sundtold  ved  Dragør  og  viste  sig  endcgsaa  uden  for  København,  saa 
at  Kongen  selv  maatte  forlade  en  af  sine  Hofsinders  Bryllup  og  stille 
sig  i  Spidsen  for  at  forsvare  Danmarks  Hovedstad  mod  et  forventet 
Angreb.  Imidlertid  drev  Herluv  Trolle  af  al  Iver  paa  at  faa  den  dan- 
ske Flaade  færdig.  Det  er  fra  denne  Tid,  den  bekendte  Samtale  skri- 
ver sig  mellem  denne  Riddersmand  og  hans  Ven,  Nils  Hemmingsen, 
der  talte  til  ham  om  Sølivets  Farer.  Herluv  Trolle  svarede  de  berømte 
Ord:  „Hvorfor  hedder  vi  Adelsmænd,  hvorfor  bærer  vi  Guldkæder  og 
ejer  Jordegods  og  vil  være  yppermere  og  højere  agtet  end  andre?  Mon 
ikke  fordi  vi  skal  forsvare  Land  og  Rige  mod  Fjenden  og  ikke  holde 
os  tilbage  i  Farens  Stund,  naar  det  gælder.  Vil  vi  have  det  søde,  maa 
vi  ogsaa  have  det  sure  med". 

Den  1.  Juni  gik  han  under  Sejl  med  en  Flaade  paa  13  danske 
Skibe,  hvortil  der  sluttede  sig  12  lubske.  Den  4.  Juni  angreb  han  Fjen- 
den mellem  Femern  og  Wismar  og  entrede  med  sit  Admiralskib 
„Jægermesteren"  det  fjendlige  Skib  „Troilus".  Men  han  fik  en  Kugle 
gennem  Armen,  og  det  lykkedes  den  svenske  Anfører  at  befri  sit  Skib. 
Til  Trods  for  sit  Saar  vedblev  Herluv  Trolle  at  føre  Befalingen,  indtil 
Slaget  var  til  Ende,  og  selv  da  vilde  han  ikke  lade  sig  forbinde,  før 
der  var  sørget  for  dem,  der  var  saaret  farligere  end  han.  Følgen  heraf 
blev,  at  der  gik  Koldbrand  i  Saaret,  og  han  maatte  forlade  Flaaden. 
Da  han  var  steget  i  Land,  fortælles  det,  at  han  ikke  vilde  lade  sig 
køre,  men  til  Trods  for  sin  Svaghed  med  Kaarden  paa  Skulderen  gik 
op  gennem  Københavns  Gader,  til  sin  Gaard  paa  Amagertorv.  Hans 
Tilstand  forværredes,  og  3  Ugers  Dagen  efter  Slaget,  den  25.  Juni  1565, 
udaandede  den  ædle  Helt. 

I  den  nærmeste  Maaned  efter  Kampen  var  Svenskerne  atter  Her- 
rer til  Søs  og  benyttede  blandt  andet  dette  til  at  afbrænde  tre  Sogne 
paa  Møen.  Saa  fik  Otte  Rud  til  Sæbygaard  i  Vendsyssel  Anførslen  over 
en  noget  forstærket  dansk  Flaade  paa  36  Skibe,  og  han  begyndte  den 
7.  Juli  en  ny  Kamp  med  Klas  Horn  under  Bornholm,  men  Lykken 
havde  nu  en  Gang  forladt  Danskerne  til  Søs.  Efter  en  haardnakket  og 
blodig  Strid,  blev  „Jægermesteren"  overmandet,  da  der  kun  var  100 
Mand  tilbage  af  1000,  og  Otte  Rud  selv  blev  saaret  og  fanget.  Flere 
Tusinde  faldt  paa  begge  Sider;  Svenskerne  tabte  fem.  Danskerne  tre 
Skibe.   Da  Klas  Horn  holdt  sit  Triumfindtog  i  Stockholm,  gik  der  en 

Bonde  foran  de  danske  Fanger  og  blæste  paa  Sækkepibe.  Det  skulde 
være  til  Haan  og  Ydmygelse  for  Danskerne,  fordi  der  havde  staaet  i 
en  dansk  Smædevise,  at  Svenskerne  skulde  danse  efter  de  danskes 
Pibe.  Derpaa  blev  Fangerne  sendt  ud  paa  Landet  for  at  arbejde  i 
Bjergværkerne,  og  deres  Hoveder  blev  ragede  hver  ottende  Dag,  for 
at  man  let  skulde  kende  dem  igen,  hvis  de  flygtede.  Lige  saa  uværdigt 
behandlede  Kong  Erik  sin  Fange  Otte  Rud.    Da  denne  blev  ført   frem 

Fig.  106.  Det  store  Skibbrud  ved  Gulland  1566,  28.-29,  Juli.  (Efter  Resens  Krønike.) 


for  ham,  for  han  løs  paa  ham  med  Skældsord,  fordi  han  havde  tilføjet 
ham  saa  megen  Skade.  Klas  Horn  maatte  endogsaa  gribe  Kongen  i 
Armen  og  hindre  ham  i  at  tilføje  sin  værgeløse  Modstander  Overlast, 
fordi  han  havde  vist  sig  saa  tro  mod  sin  egen  Konge.  Kort  efter  døde 
Otte  Rud  af  Pest  paa  Kongsgaarden  Svartsjø.  Men  begge  Flaader  søgte 
Havn  efter  Slaget,  den  danske  paa  Grund  af  sin  Underlegenhed,  den 
svenske  formedelst  Pest. 

I  Begyndelsen  af  1566  var  Danskerne  til  Trods  for  det  Lysglimt, 
som  Sejren  ved  Axtorna  havde  været,  dog  ganske  matte.  Hvad  der 
lammede  Svenskerne  og  hindrede  dem  i  at  udnytte  denne  gunstige 
Stilling,  var  Kong  Eriks  begyndende  Sindsforvirring.  Ulykkelige  Strejf- 
tog paa  begge  Sider  opfylder  Aaret.   Heldigvis  faldt  baade  Mornay  og 

en  anden  svensk  Overanfører  under  en  Rekognoscering  i  Danskernes 
Hænder.  Men  til  Søs  gik  det  værre  end  nogen  Sinde.  I  Spidsen  for 
Flaaden  var  Hans  Lauridsen  Baden  bleven  sat,  og  han  holdt  den  26 
Juli  et  uafgørende  Søslag  ved  Nordenden  af  Øland.  I  Slaget  var  bl.  a. 
en  Adelsmand  faldet  ved  Navn  Kristoffer  Mogensen.  Hans  Standsfæller 
paa  Flaaden  vilde  nu  endelig  have  ham  hæderligt  begravet.  Hele  Flaa- 
den maatte  derfor  ligge  uden  for  Gotland,  mens  Begravelsen  foregik  i 
Visby.  Forgæves  havde  Beboerne  advaret  den  danske  Admiral  mod 
den  farlige  Ankerplads.  „Her  stormer  det  vel  ikke  hver  Nat",  var  hans 
selvkloge  Svar.  Men  Følgen  blev,  at  da  der  i  Natten  mellem  den  28.  og 
29.  Juli  uventet  opstod  en  voldsom  Storm,  blev  14  store  Skibe  ødelagte, 
hvorved  foruden  den  danske  og  liibske  Admiral  7000  Mand  druknede. 
Det  blev  en  kostbar  Begravelse;  „flere  tusinde  maatte  drukne,  for  at 
en  kunde  ligge  tør".  Men  fra  den  Tid  af  indtil  Krigens  Slutning  var 
Svenskerne  næsten  uafbrudt  Herrer  over  Østersøen,  skønt  Klas  Horn 
døde  af  Pest  i  September  Maaned  samme  Aar. 

Det  var  sørgelige  Forhold,  som  herskede  i  Danmark  mellem  Kon- 
gen og  Rigsraadet  i  denne  Tid.  Ogsaa  mellem  de  danske  og  tyske  ud- 
viklede Modsætningen  sig  til  sin  Højde.  Selv  Daniel  Rantzau  havde 
vanskeligt  ved  at  begaa  sig  baade  over  for  Danskere  og  Tyskere.  Der 
gik  i  Udlandet  Rygter  om,  at  Adelen  viste  Tegn  til  Utroskab  og  tænkte 
paa  Kongens  Afsættelse.  Vist  er  det,  at  den  var  misfornøjet  over  det 
ringe  Resultat  af  de  tunge  Byrder.  Selv  Johan  Fris  i  Forening  med 
Slotsherren  paa  Københavns  Slot  Mogens  Gyldenstjerne  magtede  ikke 
ret  Forholdene.  Det  var  under  disse  Forhold,  at  den  Tanke  kom  op  at 
kalde  Peder  Okse  tilbage.  Vistnok  har  Adelen  stillet  Krav  derom,  og 
en  uhyre  Ydmygelse  var  det  for  Kongen.  Men  Skridtet  var  nødvendigt, 
dels  for  at  vække  Tillid  hos  den  danske  Adel  til  Kongens  Styrelse, 
dels  for  at  sætte  en  ny  Mand,  hvis  Dygtighed  man  kendte  af  egen 
sørgelig  Erfaring,  i  Spidsen  for  Regeringen.  Visse  Omstændigheder 
havde  allerede  jævnet  Vejen  for  hans  Tilbagekaldelse.  Hans  gamle 
Uven  Herluv  Trolle  var  død  i  Sommerens  Løb,  og  ligesaa  var  det 
gaaet  med  den  tyske  Adelsmand  Friedrich  v.  Dohna,  der  havde  faaet 
hans  forbrudte  Ejendom  Gisselfeld.  Allerede  den  20.  September  1565 
blev  der  udstedt  Lejdebrev  for  Peder  Okse,  men  først  i  April  Maaned 
det  følgende  Aar  mødtes  Kongen  og  han  paa  Københavns  Slot.  Hvad 
de  talte  om,  ved  ingen.  Men  Peder  Okse  betingede  sig  Frist  til  at 
vende  tilbage  til  Lothringen  og  ordne  sine  Forhold  der,  før  han  traadte 
i  dansk  Tjeneste.  Det  er  en  Gaade,  hvorledes  han  slap  fri  dernede, 
men  Løsningen  er  maaske  den,  at  hans  Tilbagekaldelse  betragtedes  som 
det  første  Skridt  til  en  Forsoning  mellem  Kongehuset  og  Lothringerne. 

Vist  er  det,  at  Peder  Okse  i  den  følgende  Tid  gik  for  at  drive  lothringsk- 
venlig  Politik,  selv  om  det  neppe  var  med  Rette. 

Først  i  Oktober  vendte  han  endeligt  hjem,  og  nu  indtraf  den  fuld- 
stændige Kovending  i  den  danske  Politik.  I  de  mellemliggende  Maane- 
der  havde  Flaadens  Stranding  ved  Gotland  yderligere  svækket  Kongens 
Magt,  og  et  Forsøg,  som  han  paa  ny  havde  gjort  paa  at  spærre  Øre- 
sund var  faldet  meget  uheldigt  ud.  Der  maatte  brydes  en  ganske  ny 
Bane  i  dansk  Politik.  Fra  Februar  1567  var  Peder  Okse  Befalingsmand 
paa  Københavns  Slot  i  Mogens  Gyldenstjernes  Sted,  og  han  fik  sine 
Len  tilbage.  Til  Gen- 

Fig.  107.  Kort  over  Holaveden. 


gæld  overtog  han  Fi- 
nansforvaltningen,  og 
den  kom  hurtigt  i  en 
fast  Skure.  Adelen  hav- 
de Tillid  til  sin  Lands- 
mand og  Ligemand,  den 
ydede  frivilligt  en  Tre- 
diedel  af  sine  visse  Ind- 
tægter, hvilket  udgjor- 
de 100,000  Daler.  Der- 
næst blev  de  Summer, 
hvorfor  Adelsmænd 
havde  modtaget  Len 
som  Pant,  uden  vide- 
re forhøjede.  Dette  gav 
i  1567—68  ca.  150,000 

Daler.  En  ny  Kvægskat  paa  Bønderne  indbragte  i  det  første  Aar  om- 
trent 90,000  Daler.  Men  det  genialeste  Greb,  som  Peder  Okse  fore- 
tog, var  da  han  fra  Marts  1567  indførte  Lastetolden  af  hvert  frem- 
med Skib,  som  løb  igennem  Øresund.  Tidligere  havde  de  søfarende 
betalt  en  bestemt  Afgift  pr.  Skib,  hvorfor  de  var  gaaede  over  til  at 
gøre  Skibene  større  og  større.  Nu  skulde  Tolden  betales  af  den  Va- 
remasse, som  Skibene  rummede.  Allerede  det  første  Aar  gav  Laste- 
tolden over  90,000  Daler.  At  den  daarlige  Mønt  samtidig  blev  afskaffet, 
var  en  Selvfølge.  Men  Adelsmændene  betingede  sig  til  Gengæld,  at  Be- 
styrelsen af  Pengene  skulde  lægges  i  Hænderne  paa  en  adelig  Kom- 
mission. Da  samtidig  Peder  Okse  blev  Rigshovmester  og  Frants  Brok- 
kenhus  Rigsmarsk,  var  Udsigterne  for  Krigens  Fortsættelse  blevne 
meget  lysere. 

Paa  den  anden  Side  af  Grænsen  blev  Erik  XIV  i  1567  aabenbart 
sindssyg.    Han   kalder  selv  i  sine  Optegnelser  dette  Aar   „mit  ulykke- 

ligste  Aar".  Først  henimod  Slutningen  af  Aaret  kunde  dog  Danskerne 
atter  gaa  frem.  Personlige  Sammenstød  mellem  Daniel  Rantzau  og  Pe- 
der Okse,  hvorunder  Feltøversten  endogsaa  drog  Sværdet  mod  Rigs- 
hovmesteren,  bidrog  til  at  forøge  Vanskelighederne.  Men  som  saa  ofte 
før  bøjede  Daniel  Rantzau  ridderligt  og  trofast  af,  og  han  tilbød  Kongen 
at  stille  sig  i.  Spidsen  for  det  nye  Tog  ind  i  Sverige,  som  blev  den 
nordiske  Syvaarskrigs  anden  store  Bedrift  paa  dansk  Side. 

Den  20.  Oktober  1567  var  han  i  Stand  til  at  bryde  op  fra  Halm- 


Fig.  108.  Parti  fra  Nisaaen  inden  for  Hallands  Grænse. 


Stad  med  en  Hær  paa  8500  Mand,  hvoraf  en  Tredjedel  var  Ryttere. 
Som  sædvanligt  førte  Frants  Brokkenhus  Fodfolket.  Man  gik  op  langs 
Nisaaen  ind  over  Smålands  Grænse  til  Jønkøping,  som  gik  op  i  Luer. 
For  en  videre  Fremtrængen  lagde  dog  Naturforholdene  store  Hindringer 
i  Vejen.  Jønkøping  ligger  ved  Sydspidsen  af  Vettern,  og  paa  Østsiden 
af  denne  Sø  løber  det  skovklædte  Bjergstrøg  Holaveden  mellem  Vet- 
tern og  Søen  Sommen.  Det  er  30  km  langt  og  omtrent  lige  saa  bredt. 
Kun  to  Veje  førte  derigennem  ind  til  Østergøtland.  Daniel  Rantzau 
valgte  at  følge  den  vestligste,  der  løber  langs  med  Vetterns  østlige 
Bred.  Hulvejen  var  yderst  besværlig,  den  førte  snart  over  Bjerge, 
snart  gennem  snevre  Kløfter,  og  mellem  Skårstad  og  Alvastra  var 
den  fire  Mil  lang  og  saa  snever,  at  tre  Heste  paa  flere  Steder 
neppe  kunde  gaa  jevnsides.    Men  Daniel   Rantzau  var  ikke  den  Mand, 

der  lod  sig  skræmme  af  ydre  Hindringer,  og  hans  Mænd  nærede  en 
ubegrænset  Tillid  til  ham,  selv  om  de  ogsaa  frygtede  hans  haarde 
Haand.  Trods  Svenskernes  Modstand  kom  han  gennem  Passet,  og  stod 
den  10.  November  i  Østergøtland,  et  af  Sveriges  frugtbareste  Land- 
skaber. Nu  blev  Landsknægtene  slupne  løs,  og  Tidens  grusomme  Krigs- 
førelse viste  sig  atter.  Alvastra  Kloster  ved  Omberg  og  Klostret  og  Kir- 
ken i  Vadstena  blev  afbrændte.  Samme  Skæbne  havde  en  Del  af  Norr- 
køping,  mens  Svenskerne  selv  stak  Ild  paa  Linkøping  og  Søderkøping 
for  at  hindre  de  fremmede  i  at  faa  Gavn  af  Byerne.  En  ny  Bjergkæde, 
Kolmården,  hindrede  Danskernes  Fremtrængen  til  selve  Stockholm, 
men  heleØstergøtland 
blev  udsuget  og  øde- 
lagt i  Bund  og  Grund. 
Ganske  vist  opstillede 
Kong  Erik  en  Hær 
imod  Daniel  Rant- 
zau,  men  han  over- 
rumplede den  en  Ja- 
nuar Morgen  1568 
ved  Kungsnorrhy  og 
splittede  den  aldeles. 
Forvirringen  blev  saa 
stor,  at  de  flygtende 
sprang  barfodede  ud 
i  Sneen,  og  da  det 
blev  for  koldt  for  dem,  satte  de  deres  Vanter  paa  Fødderne  og  løb  mile- 
vidt, før  de  saa  sig  tilbage.  Feltøversten  gjorde  et  stort  Bytte,  deriblandt 
Krigskassen,  og  halvandet  hundrede  danske  Fanger  blev  befriede.  Men 
Anfaldet  paa  Kungsnorrby  var  især  foretaget  for  at  skræmme  Svenskerne 
fra  at  forfølge  ham  under  det  Tilbagetog,  som  forestod.  Daniel  Rantzaus 
Stilling  var  efterhaanden  bleven  mislig,  han  var  paa  alle  Sider  omgivet  at 
overlegne  fjendtlige  Styrker  og  afskaaret  fra  Forbindelse  med  Danmark. 
Straks  efter  sit  Fremstød  begyndte  han  derfor  sit  Tilbagetog.  Den  24.  Ja- 
nuar brød  han  op  og  vendte  sig  mod  den  østre  Hulvej,  fordi  man  mindst 
ventede  ham  her.  Men  Vejen  var  til  Gengæld  endnu  farligere  end  den 
vestre;  den  førte  over  stejle  Klipper,  Broerne  var  afbrudte,  og  Hul- 
vejene fulde  af  Forhugninger  (Braater).  Man  havde  allerede  arbejdet  sig 
gennem  fem  Forhugninger,  da  man  stødte  paa  den  sjette,  og  fik  at  vide, 
at  der  var  endnu  fire  tilbage.  Alles  Mod  sank,  kun  ikke  Daniel  Rantzaus. 
Han  vidste,  at  han  var  i  Nærheden  af  Søen  Sommen,  og  han  naaede 
den,  just  da  Tøvejret  var  bleven  afløst  af  en  pludselig  Frost.    Isen  var 


Fig.  109.  Varberg  Slot. 

netop  saa  stærk,  at  man  med  stor  Forsigtighed  kunde  gaa  paa  den. 
Derved  undgik  man  den  værste  Del  af  Hulvejen  uden  andet  Uheld, 
end  at  en  Feltslange  (Kanon)  med  sit  Forspand  forsvandt  i  Dybet.  Men 
Rytterne  maatte  sidde  uafbrudt  til  Hest  i  to  Dage  og  en  Nat,  og  ingen 
fik  Hvile  eller  Føde,  før  man  havde  naaet  Såby  paa  Smålands  Grund. 
Her  sejrede  Daniel  Rantzau  atter  en  Gang  over  Svenskerne  og  fangede 
begge  deres  Anførere  Hogenskild  Bjelke  og  Sten  Baner.  Den  14.  Fe- 
bruar endte  han  sit  glimrende  Tilbagetog,  da  han  atter  betraadte  dansk 
Grund  ved  Knærød  i  Halland.  Det  kan  stilles  yed  Siden  af  de  største 
Bedrifter,  som  Historien  kan  fremvise,  og  hans  Navn  vilde  være  bleven 
verdensberømt,  dersom  han  havde  tilhørt  et  større  og  mægtigere  Folk. 
Saa  meget  mere  Grund  er  der  for  os  til  at  mindes  en  af  vore  største 
Hærførere  og  hans  Bedrifter. 

Fra  nu  af  og  i  Resten  af  1568  var  der  kun  faa  ydre  Begivenheder. 
Danmark  holdt  sig  fra  større  Slag  og  trak  Krigen  i  Langdrag,  hvilket 
skadede  Sverige  mest.  Her  rasede  der  nemlig  indre  Krig.  For  deres 
egen  Sikkerheds  Skyld  fandt  Kong  Eriks  Brødre  sig  nødte  til  at  rejse 
Oprør  imod  ham.  Den  29.  September  1568  maatte  han  overgive  sig  til 
dem  i  Stockholm,  og  hermed  var  tilsyneladende  den  alvorligste  Hindring 
for  Krigens  Afslutning  fjernet. 

Gang  paa  Gang  i  den  foregaaende  Tid  havde  de  neutrale  Magter 
søgt  at  mægle  Fred,  og  den  franske  Gesandt  i  Norden,  Dancay,  havde 
navnlig  været  ivrig  derfor.  Hertug  Johan  af  Sverige  havde  desuden 
straks  ved  Begyndelsen  af  sit  Oprør  i  August  1568  anmodet  Danmark 
om  Vaabenstilstand,  og  han  havde  opnaaet  sit  Ønske,  fordi  man  mente 
lettere  at  kunne  komme  til  Rette  med  ham  som  svensk  Konge  end  med 
Erik  XIV.  I  November  Maaned  begyndte  der  virkelig  Fredsunderhand- 
linger  i  Roskilde,  og  det  lykkedes  Peder  Okse  og  Johan  Fris,  der  ar- 
bejdede Haand  i  Haand  i  disse  Aar,  at  faa  de  svenske  Underhandlere 
til  at  gaa  ind  paa  en  Fred,  der  var  gunstig  for  Danmark.  Men  Hertug 
Johan  var  nu  kommet  til  Magten  i  Sverige  og  frygtede  ikke  mere  sin 
Broder,  Som  svensk  Konge  forkastede  han  den  Overenskomst,  som 
hans  Afsendinge  var  gaaede  ind  paa,  og  Krigen  maatte  derfor  begynde 
paa  ny. 

Denne  Gang  gik  Danskerne  frem  med  stor  Energi.  Til  Søs  var 
man  uden  Kamp  Herre  paa  Havet,  og  til  Lands  rykkede  den  danske 
Hær  i  1569  frem  for  at  tilbageerobre  Varberg  Slot  i  Halland.  der  i  hele 
fire  Aar  havde  været  i  Fjendens  Hænder.  Dette  lykkedes  virkelig 
ogsaa,  men  det  kostede  to  af  Landets  gæveste  Helte.  Den  31.  Oktober 
blev  Frants  Brokkenhus  truffet  af  en  Kugle,  og  den  11.  November  hen 
imod  Aften  rev  en  Kanonkugle  fra  Fæstningen  den  øverste  Halvdel  af 

Daniel  Rantzaus  Hoved,  just  da  han  stod  paa  en  Klippe  og  viste  sine 
Folk,  hvorledes  de  skulde  betjene  Kanonerne.  Endnu  bærer  Klippen 
efter  ham  Navnet  „Danielsklippen".  Kort  efter  hans  Fald  maatte  Fæst- 
ningen overgive  sig.  Men  Kong  Frederik  var  nu  ogsaa  saa  træt  af  Kri- 
gen og  saa  overvældet  af  Mistillid,  at  han  i  Fortvivlelse  truede  med  at 
nedlægge  Regeringen.  Der  skete  heller  ikke  flere  vigtige  Krigsbegiven- 
heder, men  Grænseegnene  var  hærgede  paa  det  skrækkeligste,  og  mange 
Byer  var  afbrændte  baade  i  de  skaanske  Landskaber  og  i  Norge.  Det 


Fig.  110.  Fredsmødet  i  Stettin. 


gælder  baade  Oslo,  Hamar  ved  Mjøsen  og  Sarpsborg,  i  hvis  Sted  Frede- 
rik II  lod  anlægge  Frederiksstad. 

Heldigvis  var  dog  nu  begge  Riger  medtagne  af  Krigen  og  trængte 
til  Fred.  Kong  Johan  maatte  gaa  med  til,  at  der  den  1.  Juli  1570  blev 
aabnet  en  Fredskongres  i  Stettin  under  Mægling  af  Kejseren  af  Tysk- 
land, Kongens  Svoger,  Kurfyrsten  af  Sachsen,  og  Dancay.  Mellem  de 
danske  Afsendinge  var  Henrik  Rantzau,  og  en  af  Sekretærerne  var 
Nils  Kaas,  som  senere  skulde  skabe  sig  et  saa  anset  Navn.  Der  gik 
næsten  et  halvt  Aar  hen,  før  Freden  blev  sluttet  den  13.  December  paa 
følgende  Betingelser:  Sverige  skulde  betale  150,000  Rigsdaler  for  Elfs- 
borg  og  overlade  Besiddelserne  i  Livland  til  Danmark  under  den  tyske 
Kejsers  Lenshøjhed.  Desuden  fik  Danmark  den  gejstlige  Overhøjhed  i 
Herjedalen  og  Jemteland,  som  tidligere  havde  ligget  under  Ærkebispen 
af  Upsala.  Striden  om  de  tre  Kroner  i  Vaabnene  skulde  afgøres  af 
Voldgiftsmænd.    Hvad  der  var  det  vigtigste  var  dog,  at  Danmark  gav 


Fabricius:  Danmarl^shistorie.  II. 

Afkald  paa  alle  Fordringer  paa  Sverige,  og  at  Sverige  paa  sin  Side  op- 
gav sin  Paastand  paa  Gotland,  de  skaanske  Landskaber  og  Norge. 
Herved  blev  for  første  Gang  Forbindelsen  mellem  de  nordiske  Riger 
opløst  paa  retsgyldig  Maade,  og  de  anerkendte  gensidig  hinandens  Selv- 
stændighed. Glædeligt  havde  det  været,  om  al  Mulighed  for  Tvist  der- 
ved med  det  samme  havde  været  afskaaret  for  Fremtiden. 


Danmarks  Forhold  til  Udlandet  efter  Syvaarskrigen 
og  Kongens  Ægteskab. 

Det  kan  neppe  betvivles,  at  Syvaarskrigen  ogsaa  har  haft  en 
skæbnesvanger  Betydning  for  den  europæiske  Udvikling.  De  nordiske 
Riger  brugte  deres  Kræfter  til  at  holde  hinanden  i  Skak,  medens  de  i 
Forening  kunde  have  lagt  et  tungt  Lod  i  Vægtskaalen  i  den  store  reli- 
giøse Strid  mellem  Katolicisme  og  Protestantisme,  der  var  i  Færd  med 
at  trække  op  ude  i  Europa.  Heller  ikke  efter  1570  kom  Danmark  til 
at  tage  Stilling  hertil.  Dette  skyldtes  vistnok,  at  Kongen  manglede  For- 
staaelsen  af  disse  store  Spørgsmaals  Betydning,  og  at  han  i  det  Hele 
ikke  var  tilbøjelig  til  at  tage  Stilling  til  andre  Problemer  end  dem,  der 
kom  ham  tæt  ind  paa  Livet.  Men  glemmes  maa  det  ikke,  at  Danmark 
efter  Syvaarskrigen  i  høj  Grad  behøvede  Ro,  og  derfor  tjener  det  til 
Ære  for  Kong  Frederik,  at  han  forstod  at  bevare  den  i  Resten  af  sin 
Regering. 

Kong  Frederik  II  var  i  Virkeligheden  under  Syvaarskrigen  kommet 
til  et  nyt  Stadium  i  sit  Liv.  Efter  Ungdommens  Rasen  var  Manddom- 
mens Afklaring  fulgt,  og  samtidig  med  at  han  i  1566  næsten  blev  sat 
fra  Bestillingen  som  Landets  Regent,  forstod  han  at  udvikle  hos  sig  en 
vis  afdæmpet  Overlegenhed  blandet  med  Skæmt  over  for  de  Omgivel- 
ser, bag  hvilke  han  tilsyneladende  traadte  i  Skygge.  Træffende  er  han 
bleven  sammenlignet  med  en  Hyrde,  der  kommer  bag  efter  sin  Flok, 
men  dog  forstaar  at  drive  den  i  Orden.  Det  er  i  Virkeligheden  Kong 
Frederiks  største  Gerning  som  dansk  Konge,  at  han  forstod  at  taale 
store  Mænd  omkring  sig,  og  at  han  gav  Johan  Fris,  Herluv  Trolle  og 
Peder  Okse  et  passende  Spillerum,  ja,  at  han  forstod  at  opdage  og  op- 
drage Hjælpere  til  sin  Regering.  Under  disse  Forhold  lykkedes  det 
Frederik  II  og  hans  Mænd  at  skabe  Danmark  en  smuk  Stilling  i  Nord- 
europa, selv  om  den  Opgave,  Kongen  havde  haabet  paa  ved  Krigen  at 
kunne  løse,  var  glippet  fuldstændigt  for  ham. 

Ved  Stettinfreden  beholdt  Danmark  Øsel  og  den  frie  Fart  paa 
Narva,  mens  Sverig  paa  sin  Side  bevarede  Estland.  Narvafarten  blev 
i  de  følgende  Aar  en  vigtig  Streng  i  Danmarks  Politik.    Byen  var  paa 

Russernes   Hænder,   og   baade    Polen   og   Sverige   ønskede   at    hindre 
Handelen  derpaa  for  at  berøve  Rusland  Tilførsel  fra  Vesteuropa.    Men 


Fig.  111.  Frederik  II.  (Efter  Maleri  i  Sorø  Akademi.) 

Danmark  vilde  ikke  indrømme  dette  og  skabte  derved  et  godt  Forhold 
mellem  sig  og  Rusland.  Senere  fremkom  der  fra  svensk  Side  den  Plan, 
at  forbeholde  Narvahandelen  for  de  tre  nordiske  Riger,  men  heller  ikke 

herpaa  vilde  Danmark  gaa  ind  af  Hensyn  til  Nederlandene.  Selv  om  dette 
vel  nærmest  skete  af  Hensyn  til  Øresundstolden,  har  Danmark  dog 
herved  indlagt  sig  Fortjeneste  hos  de  vesteuropæiske  Stater,  og  vi  ser 
allerede  her  Spiren  til  vor  verdenspolitiske  Rolle  ligge  gemt.  Mens  Jør- 
gen Wullenwever  i  sin  Tid  havde  villet  lukke  Østersøen  ved  at  gøre 
Danmark  til  en  liibsk  Lydstat,  forstod  Frederik  II  og  hans  Mænd,  at 
det  var  Danmarks  Opgave  at  være  Vogteren  af  Indløbet  til  det  frie 
Hav,  ganske  vist  mod  passende  Betaling.  Og  havde  Frederik  II  end 
maattet  opgive  Haabet  om  at  gøre  Østersøen  til  et  dansk  Indhav,  hæv- 
dede han  stadigt,  at  han  var  Østersøens  rette  Herre. 

I  1580'erne  begyndte  dog  Svenskerne  under  Anførsel  af  den  fran- 
ske Emigrant  Pontus  de  la  Gardie  at  blive  Russerne  overlegne,  Narva 
blev  erobret  af  Svenskerne,  de  danske  Udvidelsesplaner  i  Livland  maatte 
skrinlægges,  og  Polen  og  Danmark  mødtes  nu  som  Venner. 

Ogsaa  paa  den  modsatte  Kant  af  Riget  kom  Spørgsmaalet  om 
Herredømmet  paa  Havet  til  at  spille  en  afgørende  Rolle.  Da  Narva 
gik  tabt  for  Rusland,  blev  det  eneste  Sted,  hvor  den  fremvok- 
sende moskovitiske  Stat  kunde  træde  i  Forbindelse  med  den  civili- 
serede Verden,  Arkangelsk  ved  det  nordlige  Ishav.  Engelske  Sømænd 
begyndte  under  Frederik  II  at  sejle  paa  denne  fjerne  Havn  og  at  drive 
Handel  paa  Nordrusland.  Men  Frederik  II  forlangte  ogsaa  Told  af  Sej- 
ladsen paa  Nordhavet,  da  han  betragtede  det  Vand,  som  skyllede  mod 
hans  norske  Riges  Kyst,  som  sig  undergivet.  En  Flaade  blev  udrustet 
under  Erik  Munk,  og  den  anholdt  de  engelske  Skibe  ved  Norges  Kyst, 
der  søgte  at  unddrage  sig  Forpligtelsen.  England  foretrak  da  en  Til- 
nærmelse til  Danmark  og  lovede  at  betale  1000  Mark  aarligt  for  fri 
Sejlads  paa  det  hvide  Hav.  Summen  var  ikke  stor,  men  Hovedsagen 
var,  at  Højhedsretten  derved  var  anerkendt,  og  kort  efter  gik  Frankrig 
ind  paa  at  betale  en  lignende  Sum. 

Det  er  paa  dette  Grundlag,  at  Kongens  nye  Stilling  som  „Herre 
paa  Havet"  voksede  frem.  I  Nordhav,  Vesterhav  og  Østersø  krydsede 
til  Stadighed  danske  Flaader,  og  de  fremmede  Skibe,  som  mødte  dem, 
maatte  som  Tegn  paa  deres  Afhængighed  sænke  Topsejlet  til  Ære  for 
Herren  paa  Østersøen.  Fyrkurve  paa  Skagen,  Anholt  og  Kullen  gjorde 
Sejladsen  i  de  danske  Farvande  sikker,  men  til  Gengæld  krævede 
Kongen  den  Afgift,  som  paa  Peder  Okses  Anvisning  var  bleven  til 
en  af  hans  vigtigste  Statsindtægter. 

Retten  til  at  kræve  Øresundstold  gaar  som  nævnt  tilbage  til  Erik 
af  Pommerns  Tid;  den  grundede  sig  paa  den  danske  Konges  Højheds- 
ret over  Øresund,  der  blev  betragtet  som  en  Flod  i  hans  Lande.  Under 
Kristiern  I  var  det  bleven  bestemt,  at  den  skulde  erlægges  i  fint  Sølv, 


181 


mens  den  tidligere  var  bleven  betalt  i  Varer,  og  Kong  Hans  fastsatte 
1490,  at  de  Skibe,  som  gik  gennem  Storebælt,  skulde  betale  Tolden  i 
Nyborg.  Søren  Norby  havde  i  en  Samtale  med  Kejser  Karl  V  kaldt 
den  „Danmarks  Guldmine".  Men  det  var  først  Peder  Okse,  som  forstod 
at  udvikle  den  til  sin  Højde.  Øjeblikket  var  godt  valgt,  da  Nederlæn- 
derne var  optagne  af  deres  Frihedskamp  og  derfor  ikke  som  hidtil  fandt 


Fig.  112.  Sundet  mellem  Kronborg  og  Helsingborg  i  det  16.  Aarh. 
(Efter  Braunius.) 

Støtte  hos  deres  spanske  Herre.  England  udviklede  sig  først  efter  Ar- 
madaens Undergang  1588  til  en  Verdensmagt,  men  da  var  Øresunds- 
tolden  i  sin  nye  Skikkelse  en  uomstødelig  Kendsgerning,  og  paa  Stran- 
den ved  Helsingør  havde  den  Fæstning  imens  rejst  sig,  der  er  Dan- 
marks skønneste  Bygning  fra  Renæssancens  Tid.  Det  havde  under 
Syvaarskrigen  vist  sig,  at  det  gamle  Slot  Krogen,  der  selv  i  Begyndel- 
sen af  det  15.  Aarh.  havde  afløst  det  ældgamle  Flynderborg,  ikke  læn- 
gere var  tilstrækkeligt  til  at  beherske  Sundet.  Frederik  II  lod  derfor 
paa  samme  Sted  opføre  Fæstningen  Kronborg,  og  han  lod  den  beklæde 

med  Kvadre  af  gullandsk  Sandsten.  Slottet  blev  opført  i  Aarene  1574 — 83 
og  fik  Kassematter  til  en  Besætning  af  1000  Mand.  Det  dækkedes  senere 
mod  Landsiden  af  det  saakaldte  Kronværk,  der  bestod  af  seks  Bastioner. 
Da  Nederlændernes  Frihedskamp  i  1570'erne  begyndte,  stillede 
Frederik  II   sig  temmelig  køligt  over  for  den.    Ved  Traditionens  Magt 

og  Blodets  Baand  følte 
han  sig  bundet  til  Sach- 
sen, der  stod  paa  Kej- 
serens Side,  og  denne  var 
spanskvenlig.  Mærkeligt 
er  det  at  se,  hvilken  Ind- 
flydelse den  franske  Ge- 
sandt Dancay  i  disse  Aar 
havde  ved  det  danske  Hof. 
Han  var  den  første  frem- 
mede Gesandt  i  Norden, 
og  han  gjorde  sit  til  at 
holde  Danmark  tilbage  fra 
Indblanding  i  Verdenspo- 
litiken.  Da  Peder  Okse  i 
1575  var  død,  styrkede 
dette  snarest  Gesandtens 
Indflydelse.  Personligt  føl- 
te Kong  Frederik  sig  nær- 
mest draget  til  Tyskland 
og  til  de  tyske  Fyrster. 
Hyppigt  fandt  der  Rej- 
ser Sted  fra  disses  Side 
til  Danmark,  og  da  Kon- 
gen endelig  besluttede  sig 
til  at  indgaa  Ægteskab, 
blev  det  med  en  tysk 
Prinsesse. 
Det  var  først  13  Aar  efter  hans  Tronbestigelse,  at  dette  fandt  Sted, 
og  Aarsagen  har  sikkert  været,  at  Kongen  ikke  havde  villet  opgive 
Haabet  om  dog  til  sidst  at  kunne  hjemføre  sin  Ungdomselskede  Anna 
Hardenberg.  Men  der  havde  i  Mellemtiden  været  drevet  Ægteskabs- 
forhandlinger  paa  mange  Kanter.  Ikke  alene  hos  Renate  af  Lothringen, 
men  ogsaa  hos  Dronning  Maria  Stuart  af  Skotland  og  Dronning  Elisa- 
bet af  England  havde  Kong  Frederik  og  Kong  Erik  optraadt  som  Ri- 
valer, hvorhos  der  en  Tid  havde  været  Tale  om,  at  den  danske  Konge 


Fig.  113.  Anna  Hardenberg  som  Enke.  1577. 
(Maleri  paa  Hvedholm.) 


183 

skulde  ægte  Kejser  Ferdinands  Datter  eller  en  Datter  af  Hertug  Albrecht 
af  Bayern.  Tilsidst  endte  det  med,  at  Kongens  Faster  Hertuginde  Elisa- 
bet af  Mecklenburg  kom  til  Danmark,  medbringende  den  17-aarige 
Hertuginde  Margrete  af  Pommern,  som  det  var  Tanken  at  trolove  med 
Kongen.  Den  unge  Pige  svarede  dog  ikke  til  Kongens  Forventninger, 
og  han  fandt  mere  Behag  i  Fasterens  Datter,  sin  14-aarige  Kusine 
Sofie,  der  var  fulgt  med.  Men  endnu  efter  at  Trolovelsen  havde  fundet 
Sted,  fandt  Kongen  sig  bundet  af  sit  gamle  Løfte  til  Anna  Hardenberg. 
Paa  et  Møde,  der  fandt  Sted  mellem  hende  og  Anna  paa  Høneborg  ved 
Koldingfjord,  opnaaede  Hertuginden  ved  sin  Kløgt,  at  Anna  Harden- 
berg gav  Kongen  hans  Ord  tilbage  og  oven  i  Købet  lovede  at  ægte  en 
gammel  Ven  og  Bejler.  Kong  Frederik  blev  herved  beroliget,  og  Ægte- 
skabet mellem  ham  og  Sofie  blev  meget  lykkeligt,  skønt  han  var  38 
Aar  gammel,  og  hun  kun  15,  da  Brylluppet  stod  paa  Københavns  Slot 
den  20.  Juli  1572.  Kongen  gav  sig  udelt  hen  i  den  sene  Forbindelse, 
og  Dronningen  ledsagede  ham  overalt  paa  hans  Rejser  i  Riget.  I  sine 
Breve  taler  han  idelig  om  „mynt  Soffy".  Han  blev  desuden  en  god 
Fader,  der  med  Iver  varetog  sine  Børns  Opdragelse.  Ogsaa  Dronningen 
var  en  omhyggelig  Ægtefælle  og  Moder,  og  hun  opdrog  sine  syv  Børn 
tarveligt  og  gudfrygtigt.  Politisk  Indflydelse  havde  hun  dog  ikke,  og 
skønt  hun  havde  en  lignende  Energi  som  Dronning  Dorotea,  hvilket 
hun  kom  til  at  vise  som  Enke,  var  hendes  Evner  sikkert  ringere. 


Frederik  IFs  indre  Styrelse. 

De  tyske  Forbindelser,  som  Frederik  II's  Slægtskab  og  Ægteskab 
førte  ham  ind  i,  fik  ikke  ringe  Betydning  for  hans  Optræden  som 
Konge  i  Danmarks  Indre.  Navnlig  var  det  hans  Svoger,  Kurfyrst 
August,  der  søgte  at  paavirke  ham,  men  naar  det  ikke  lykkedes 
ham  at  faa  den  danske  Konge  saa  langt,  som  han  ønskede,  var 
det,  fordi  Frederik  II  af  Naturen  var  lidet  fanatisk.  Han  stod  temmelig 
kølig  over  for  de  protestantiske  Enhedsbestræbelser,  som  var  oppe  paa 
hans  Tid  i  Tyskland,  og  han  holdt  sig  til  Luthers  Katekismus  og  den 
augsburgske  Trosbekendelse.  Derimod  nærede  han  en  stærk  Modvilje 
mod  alt,  hvad  der  smagte  af  Katolicisme.  Ved  sin  utrættelige  Energi 
kunde  dog  Kurfyrsten  ofte  drive  sin  Svoger  videre,  end  han  egentlig 
ønskede.  Dette  fandt  Sted,  da  der  under  de  skarpe  spanske  Forfølgelser 
mod  de  protestantiske  Nederlændere  var  Udsigt  til,  at  flere  af  disse 
vilde  ty  til  et  andet  protestantisk  Land,  hvor  de  kunde  gøre  sig  Haab 
om  at  bevare  deres  Tro,  og  hvor  de  kunde  gøre  megen  Nytte  ved 
deres  Dygtighed.  Der  udstedtes  da  af  den  danske  Regering  i  September 

1569  som  en  Slags  „Lærekarantæne"  25  Trosartikler,  forfattet  af  Nils 
Hemmingsen.  De  skulde  under  Ed  antages  af  alle  fremmede,  som  vilde 
nedsætte  sig  i  Danmark;  hvis  ikke,  skulde  de  inden  tre  Dage  rømme 
Kongens  Riger  og  Lande.  Antog  de  dem  derimod,  men  overholdt  dem 
ikke,  skulde  de  uden  Naade  straffes  paa  Liv  og  Gods.  Virkningen 
heraf  blev  naturligvis,  at  Danmark  gik  Glip  af  den  gavnlige  Indvandring, 
som  det  ellers  vilde  have  faaet. 

Snart  efter  naaede  imidlertid  den  sachsiske  Stræben  for  at  holde 
Læren  ren  for  Kryptokalvinisme  ogsaa  her  til  Landet,  og  det  er  be- 
kendt, hvorledes  den  kom  til  at  ramme  Nils  Hemmingsen.  Han  var 
født  1513  og  var  Søn  af  fattige  Bønderfolk  i  Errindlev  nær  ved  Nysted 
paa  Lolland.  Efter  at  have  studeret  i  Roskilde,  gik  han  til  Wittenberg, 
hvor  han  især  sluttede  sig  til  Melanchton.  Da  han  var  vendt  tilbage 
blev  han  Professor  ved  Københavns  Universitet,  siden  Sognepræst  ved 
Helligaandskirken  og  tilsidst  Vicekansler  ved  Universitetet.  Efter  Me- 
lanchtons  Mønster  vilde  han  smelte  den  klassiske  Dannelse  og  den 
evangeliske  Kristendom  sammen.  Han  hadede  Spidsfindigheder  i  Dog- 
matiken  og  lagde  især  Vægt  paa  Kristendomsøvelse.  Endelig  ønskede 
han  at  give  Kirken  en  større  Selvstændighed  over  for  Staten,  men  i 
den  sidste  Henseende  arbejdede  han  dog  forgæves.  Ved  sin  teologiske 
Lærdom  og  sine  aandrige  filologiske  Værker  erhvervede  han  sig  en 
saadan  Berømmelse  i  Europa,  at  han  i  samtidige  Skrifter  kaldes  „Dan- 
marks almindelige  Lærefader".  Han  har  endogsaa  Æren  for  at  have 
grundlagt  den  nye  Videnskab  Naturretten,  som  Hugo  Grotius  et  Par 
Menneskealdre  senere  udviklede  til  sin  Højde.  Men  Nils  Hemmingsen 
fik  ikke  Lov  til  at  virke  i  Fred,  thi  de  sachsiske  Teologer  havde  ham 
mistænkt  for  at  hælde  til  den  kalvinske  Opfattelse  af  Nadveren.  En 
Professor  i  Tubingen,  Jakob  Andreæ,  fik  gennem  Kurfyrst  August  Ind- 
flydelse paa  den  danske  Kirke.  Kurfyrsten  klagede  til  sin  Svoger,  hver 
Gang  Tiibingerteologen  havde  opdaget  noget  misligt  ved  Religionsfor- 
holdene  i  Danmark.  Den  første  Klage  lykkedes  det  dog  Nils  Hemming- 
sen at  afvende,  vist  især  fordi  Peder  Okse  lagde  sig  imellem,  og  han 
slettede  selv  den  Sætning,  der  var  anket  over.  Men  Sagen  trak  ud  til 
1576,  da  Peder  Okse  imens  var  død,  og  Nils  Hemmingsen,  der  blev 
truet  med  Kongens  Unaade,  gik  nu  paa  sine  hengivne  Disciples  Bøn 
ind  paa  at  bøje  sig  og  udstedte  en  ligefrem  Tilbagekaldelse.  Dog,  hans 
Fjender  i  Tyskland  var  endnu  ikke  fornøjede.  Nils  Hemmingsen  var 
især  Genstand  for  deres  Forbitrelse,  fordi  han  modsatte  sig,  at  man  i 
Danmark  indførte  Konkordief ormelen,  d.  v.  s.  Enighedsformelen,  som 
Jakob  Andreæ  havde  fremsat  et  Forslag  til.  Grunden  var,  at  han  var 
klar  over,  at  den,  i  Stedet  for  at  bringe  Enighed,  netop  vilde  fremkalde 

Splid,  da  den  indførte  nye  og  spidsfindige  Bestemmelser.  Men  det  lyk- 
kedes Modstanderne  at  gennemføre,  at  Nils  Hemmingsen  1579  pludselig 
blev  afsat  fra  sit  Embede  uden  Lov  og  Dom  men  ved  en  kongelig  Be- 
faling. Han  blev  dog  aflagt  med  et  Kannikeembede  i  Roskilde,  hvor 
han  siden  levede  indtil  sin  Død  1600.  Men  Universitetet  maatte  haardt 
savne  hans  Lærdom  og  Læregaver,  han  som  tidligere  havde  været  be- 
tragtet som  dets  ypperste  Prydelse.  Indtil  sin  Død  nød  Nils  Hemming- 
sen en  overordent- 
ig  Anseelse,  og  han 
modtog  i  Roskilde 
Besøg  af  alle  mu- 
lige Lærde,  som  kom 
tilLandet,deriblandt 
Kong  Jakob  VI  af 
Skotland,  da  han 
blev  Svoger  til  den 
danske  Konge. 

Det  var  imid- 
lertid langtfra,  at  Ja- 
kob Andreæ  opnaa- 
ede  sin  Hensigt, 
nemlig  at  faa  sin 
Konkordiebog  ind- 
ført i  Danmark.  Til 
Trods  for  sin  Svo- 
gers Anbefaling  fat- 
tede Kongen  en  saa- 
dan  Afsky  for  Bo- 
gen, at  han  en  Nat 
stod  op  af  sin  Seng 

og  kastede  den  paa  Ilden,  idet  han  raabte,  at  han  havde  faaet  en  Djævel 
fat,  som  han  vilde  brænde.  Derpaa  udstedte  han  1580  fra  Antvorskov 
den  Befaling,  at  de  Præster,  der  havde  Bogen,  skulde  afsættes,  og  at 
de  Boghandlere,  som  solgte  den,  endog  skulde  miste  Liv  og  Gods  uden 
Naade!  Det  var  ogsaa  under  Frederik  II's  Regering,  at  Præsten  Iver 
Bertelsen  maatte  tilbringe  flere  Aar  i  haardt  Fængsel,  fordi  han  havde 
udeladt  Djævlebesværgelsen  ved  Barnedaabene.  I  det  Hele  er  fra  Fre- 
derik II's  Tid  af  Ortodoksiens  Tidsalder  inde,  og  det  folkelige  Præg, 
som  Forkyndelsen  havde  haft  under  Reformationstiden,  er  nu  i  Til- 
bagegang. Med  dyb  Respekt  saa  Præsterne  fra  deres  Præstegaarde  hen 
til  Hovedstaden,  hvor  „de  højlærde  udi  København"  traf  Bestemmelse 


Fig,  114.  Nils  Hemmingsen.  (Samtidigt  Stik.) 

om  de  subtileste  Trosspørgsmaal.  Det  religi€^e  Liv  fik  et  tungt  og  ufrisk 
Præg,  og  Fantasien  kom  ind  paa  Afveje.  Karakteristisk  er  det  navnlig, 
at  Djævletroen  blomstrede  fra  nu  af  og  i  et  hundrede  Aar;  rundt  om 
i  Landet  rejstes  Heksebaal,  og  utallige  maatte  bøde  med  Livet  paa  Grund 
af  Tidens  krasse  Overtro.  Ved  hver  Lejlighed  øjnede  man  Trolddom 
og  Hekseri,  o^  Regeringen  selv  gik  i  Spidsen  for  Forfølgelserne.  Saa- 
ledes  maatte  adskillige  gamle  Koner  lade  Livet,  naar  Kongens  Krigs- 
skibe paa  Grund  af  urimeligt  slet  Vejr  ikke  havde  kunnet  løbe  ud  at 
Havnen.  — 


Ligesom  Frederik  II  holdt  sig  forsigtigt  tilbage  fra  al  Deltagelse  i 
de  Religionsstridigheder,  som  samtidig  rasede  i  Europa,  lagde  han  over- 
hovedet Vægt  paa  at  udjævne  alle  de  smaa  Stridsspørgsmaal,  som 
fandtes  i  Grænselandene,  og  det  lykkedes  ham  i  Virkeligheden  at  skabe 
en  uventet  Ro.  Længe  havde  der  saaledes  været  Strid  mellem  Kongen 
og  de  slesvigske  Hertuger  om  Forleningen  af  Hertugdømmet,  og  mel- 
lem Hertug  Adolf,  som  var  en  stor  Krigsmand,  og  Kongen  var  der  op- 
staact  en  betænkelig  Bitterhed.  Dancay  sagde:  „Hvis  Hertug  Adolf 
havde  saa  mange  Midler  og  saa  megen  Magt,  som  han  har  Vilje,  vilde 
han  ikke  saa  let  forliges  med  Kongen  af  Danmark".  Endelig  kom  der 
\  ed  tyske  Fyrsters  Mægling  et  Forlig  i  Stand  i  Odense  den  25.  Marts 
1579,  hvor  det  lykkedes  den  danske  Konge  at  gennemføre  sit  Stand- 
punkt, nemlig  at  der  med  Slesvig  som  Len  ogsaa  var  forbundet  Lens- 
pligter.  Hertug  Adolf  maatte  ogsaa  opgive  sit  Krav  om,  at  der  ved 
Mandsstammens  Uddøen  skulde  være  sikret  Kvinderne  en  Arveret. 
Forliget  lød  paa,  at  Hertugerne  inden  Aar  og  Dag  skulde  forlenes  med 
deres  Del  af  Hertugdømmerne  som  et  i  Mandslinjen  arveligt  Len  mod 
at  tjene  den  danske  Konge  med  40  Mand  til  Hest  og  80  Mand  til 
Fods,  „naar  han  havde  raadført  sig  med  dem  om  Krigen".  Forleningen 
foregik  nu  med  stor  Pragt  den  3.  Maj  1580  i  Odense,  og  det  var  den 
første  og  eneste  Handling  af  denne  Art  med  Hensyn  til  Slesvig. 

Endnu  i  samme  Aar  døde  Hans  den  Ældre  den  2.  Oktober  i 
Haderslev  uden  at  efterlade  sig  Arvinger.  Adolf  forlangte  straks  hele 
sin  afdøde  Broders  Len,  da  han  efter  dansk  Ret  ansaa  sig  nærmere 
til  Arven  end  sin  Halvbroder  Kristian  III's  Søn;  „thi  i  Slesvig  som  en 
Del  af  Danmarks  Rige  gjaldt  den  danske  Ret".  Han  maatte  dog  gaa 
paa  Forlig  med  Kongen  saaledes,  at  han  fik  Tønder  og  Løgumkloster 
Amter  tillige  med  Vesterhavsøerne;  Kongen  fik  derimod  Haderslev  og 
Torning  samt  Rendsborg.  Frederik  II  gav  sig  straks  i  Lag  med  at  skabe 


188 


sig  et  stort  Jagtrevier  ved  at  købe  den  talrige  Adel  ud  af  Nordslesvig, 
saa  at  han  fik  store  kongelige  Forpagtergaarde  i  Stedet  for  de  tidligere 
Herregaarde.  „Denne  Udvikling  var  en  Lykke  for  Nordslesvig,  hvis 
Bondestand  fra  nu  af  hævede  sig  til  den  Selvstændighedsfølelse,  som 
senere  Tider  i  saa  rigt  Maal  har  befæstet  og  udviklet".  Men  Kongen 
havde  dog  adskillige  Aar  i  Forvejen  svækket  sin  Indflydelse  i  Hertug- 
dømmet, da  han  1564  indrømmede 
sin  yngre  Broder  Hans  en  Tredje- 
part af  sin  Del  af  Slesvig,  nemlig 
Amterne  Sønderborg,  Nordborg  og 
Ærø  tilligemed  Pløn  og  nogle  flere 
Stykker  af  Holsten.  Denne  Hertug 
kaldes  i  Modsætning  til  den  ældre 
Hertug  af  samme  Navn  Hans  den 
Yngre,  og  fra  ham  nedstammer  den 
sønderborgske  Linje,  der  allerede 
ved  hans  Død  1622  delte  sig  i 
fire  nye  Linjer,  den  sønderborgske, 
nordborgske,  gliicksborgske  og  plø- 
enske.  Fra  den  første  af  disse  ud- 
sprang der  igen  5  Linier,  som  dog 
alle  er  uddøde,  paa  nær  den  augu- 
stenborgske og  den  bekske.  Den  sid- 
ste antog  1825,  da  den  gliicksborg- 
ske uddøde,  dennes  Navn.  Da  Kong 
Frederik  i  Oktober  1564  paa  Land- 
dagen i  Flensborg  forlangte  af  Stæn- 
derne, at  de  skulde  hylde  Hans  som 
deres  fjerde  Hertug,  svarede  de  Nej, 
da  de  fandt,  at  de  allerede  havde 
Herrer  nok.  Hans  den  Yngres  Efter- 
kommere blev  derfor  aldrig  regerende  Fyrster,  men  kun  Godsejere  og 
kaldes  afdelte  (abgeteilte)  Fyrster.  Kun  de  tre  Hertuger,  som  Stænderne 
havde  hyldet,  deltog  i  den  fælles  Regering. 

Paa  Grænsen  af  Kong  Frederiks  Rige  laa  mod  Syd  Hansestaden 
Hamburg,  der  i  Modsætning  til  de  andre  Hansestæder,  som  gik  mere 
og  mere  tilbage,  var  i  stadig  Stigen  paa  Grund  af  sin  gunstige  Belig- 
genhed. De  holstenske  Hertuger  gjorde  Krav  paa  at  være  Stadens 
Overherrer,  men  den  vilde  til  alle  Tider  kun  grumme  nødig  anerkende 
dette,  og  den  gjorde  oven  i  Købet  Krav  paa  at  være  Eneherre  over 
Handelen  paa  Elben.    Det  var  den  saakaldte  Stapelret,   hvorefter  Stæ- 


Fig.  116.  Hertug  Hans  dens  Yngre. 
(Maleri  paa  Frederiksborg.) 

derne  ved  Elben  skulde  føre  deres  Varer  til  Hamburg  og  sælge  dem 
til  den  Pris,  som  Raadet  bestemte.  Allerede  under  Kristian  III  havde 
der  været  Strid  herom,  og  den  blev  taget  op  paany  af  Frederik  II,  som 
nødte  Hamburgerne  til  at  opgive  deres  Paastand  og  betale  en  Erstat- 
ningssum  paa  10,000  Rdl.  Da  de  senere  søgte  at  hævde  deres  Stapelret 
igen  ved  at  lægge  Krigsskibe  ud  paa  Elben  og  anvende  Magt,  maatte 
de  endogsaa  betale 
100,000  Rdl. 

Under  disse  gun- 
stige Forhold  tog  den 
danske  Handel  atter 
til,  og  Kongen  gav  1561 
en  ny  Søret. 

Den  Selvstændig- 
hed, som  visse  danske 
Byer  havde  formaaet 
at  vinde  før  Grevefej- 
den, lykkedes  det  gan- 
ske vist  ikke  at  naa 
igen  i  denne  Tid,  men 
til  Trods  for  at  de  dan- 
ske Købmænd  maatte 
kæmpe  med  Konkur- 
rence fra  Adelens  Side, 
kunde  de  dog  benytte 
de  gunstige  Vilkaar  til 
at  naa  en  betydelig  øko- 
nomisk Opgang.  Øje- 
blikket var  heldigt,  da 
Hansestæderne    var   i 

Tilbagegang  og  deres  Afløsere,  Nederlænderne,  var  lammede  ved  deres 
Oprørskrig  mod  Spanien.  Den  danske  Handel  synes  navnlig  at  have 
drejet  sig  om  Udførsel  af  Staldstude  mod  en  tilsvarende  Indførsel  af 
Klæde  og  Kram,  og  Odenses  gode  Beliggenhed  midt  i  Riget  gjorde, 
at  den  blev  en  af  vore  vigtigste  Handelsbyer.  De  vundne  Penge  blev 
satte  i  Købmandsgaarde,  da  der  var  Forbud  mod,  at  ikke-adelige  maatte 
købe  Jordegods.  Blandt  de  rige  Odensekøbmænd  er  især  Raadmanden 
Olav  Bager  bleven  berømt.  Han  laante  Kongen  Skibe  og  Penge  un- 
der Syvaarskrigen  og  forsynede  Krigerne  med  Klæder.  Hans  pragt- 
fulde Bolig  og  hans  overdaadige  Liv  overraskede  Kong  Frederik,  da 
denne  engang  besøgte  ham,  og  navnlig  forbavsede  det  Kongen,  at  der  i 


Fig.  117.   Ejler  Rønnovs   Gaard  i  Odense,  opført  1547. 
(Efter  Fotografi.) 

Kaminen  var  fyret  med  Kanelbark  i  Stedet  for  med  Brænde.  Da  Kon- 
gen kom  med  en  Udtalelse  derom,  kastede  Oluv  Bager  tilsidst  Kon- 
gens Gældsbreve  paa  Ilden  med  de  Ord,  at  han  vel  kunde  gøre  en 
endnu  kostbarere  Ild.  Men  siden  gik  det  stærkt  tilbage  for  Oluv  Bager, 
navnlig  efter  Kong  Frederiks  Død,  da  den  engelske  Søfart  ved  den 
spanske  Armadas  Undergang  tog  saa  stærkt  Opsving.  Han  maatte  tilsidst 
tage  sin  Tilflugt  til  en  af  sine  Døtre,  hos  hvem  han  døde  1602  i  en 
Alder  af  80  Aar.  Sagnet  fortæller,  at  da  hans  Børn  efter  hans  Død 
aabnede  en  Kiste,  hvori  de  ventede  at  finde  Resterne  af  hans  Skatte, 
var  den  fyldt  med  Flintesten;  men  foroven  laa  der  en  Stok,  hvorpaa 
der  stod:  „Hvo  som  gi'er,  til  han  tigger,  skal  slaas,  til  han  ligger!" 

Statsforvaltningen  i  Frederik  II's  senere  Aar  var  god  og  besindig, 
og  Rentemestrene  og  Kongen  deler  Æren  derfor.  I  første  Række  blandt 
hans  Hjælpere  staar  Peder  Okse,  der  indtager  Stillingen  som  Rigshov- 
mester  indtil  sin  Død.  Han  fortsatte  med  det  samme  lykkelige  Greb, 
hvormed  han  havde  bragt  Riget  frelst  ud  af  Syvaarskrigen,  og  han  fik 
Styrelsen  af  Pengevæsenet  ind  i  en  saa  god  Skure,  at  man  ved  Kong 
Frederiks  Død  var  paa  den  sikre  Side.  Gælden  var  dog  ved  Syvaars- 
krigens  Afslutning  omtrent  IVå  Mill.  Daler,  og  kun  med  Møje  kunde 
man  faa  Soldaterne  aftakkede.  Naturligvis  maatte  Skatterne  forhøjes, 
og  nominelt  var  de  omtrent  tre  Gange  saa  høje  under  Frederik  II  som 
under  Kristian  III,  men  man  maa  herved  ikke  glemme  den  Penge- 
værdiforringelse, som  samtidig  var  indtraadt,  idet  Pengene  kun  havde 
deres  halve  Værd.  Det  var  i  den  anden  Tredjedel  af  det  16.  Aarh.,  at 
Sølvet  paa  Grund  af  de  vældige  Fund  i  Sydamerika  ved  Potosi  sank 
saa  betydeligt  i  Værdi.  Da  samtidig  Landbrugsprodukterne,  navnlig 
Kornet,  steg  noget,  blev  Resultatet  til  stor  Fordel  for  et  agerbrugende 
Land  som  Danmark.  Vore  Adelsmænd  og  Købmænd  kunde  i  Liibeck 
eller  Hamburg  forlange  højere  Pris  for  deres  Stude  end  tidligere,  og 
da  Priserne  paa  Varerne  i  det  egentlige  Danmark  endnu  ikke  var  be- 
rørte i  samme  Grad  af  Stigningen,  opnaaede  de  paa  denne  Maade  en 
smuk  Kapitalforøgelse  uden  forhøjet  Arbejde. 

Samtidigt  med  Skatterne  var  ogsaa  Lensindtægterne  gaaede  i  Vejret. 
Under  Kristian  III  havde  de  kun  indbragt  21,000  Daler  om  Aaret,  men 
efter  1571  var  Summen  over  80,000.  Afgiftslenene  var  ganske  vist  atter 
stegne  paa  Regnskabslenenes  Bekostning,  men  ogsaa  de  første  gav  nu 
langt  større  Indtægt  end  tidligere.  Af  Klostre  var  1588  kun  to  tilbage  i 
Danmark.  Følgen  var,  at  Skatter  og  Lensafgifter  var  i  Stand  til  at  dække 
71  pCt.  af  Statsudgifterne  Resten  fik  man  bl.  a.  gennem  Tolden,  men 
det  maa  her  bemærkes,  at  Øresundstolden  gik  i  „Kongens  eget  Kam- 
mer" og  den  altsaa  maa   holdes  uden  for  det  egentlige  Statsregnskab. 

Før  1566  var  den  kun  40,000  Daler  om  Aaret,  men  i  1567  ved  Peder 
Okses  Reform  92,000  Dir.  Kronborg  blev  bygget  af  Øresundstolden; 
Kongen  kunde  rose  sig  af,  at  Slottet  ikke  havde  kostet  hans  Under- 
saatter  en  Skilling,  og  endda  blev  der  Penge  tilovers.    * 

Som  Privatmand  vedblev  Peder  Okse  indtil  sin  Død  at  være  den 
store  Godssamler,  der  interesserede  sig  meget  for  praktisk  Landbrug 
og  førte  adskillige  Ting  ind  i  Danmark,  som  før  havde  været  ukendte. 
Han  havde  i  Lothringen  lært  Brakpløjningen  at  kende,  som  siden  des- 


Fig.  118.  Gisselfeld  paa  Sjælland,  opført  af  Peder  Okse.  (Efter  Fotografi.) 


værre  atter  gik  af  Brug  herhjemme,  og  han  indførte  Karper  og  Karudser, 
fine  Frugtsorter  og  en  Slags  Sang-Frøer,  der  efter  ham  fik  Navn  af 
Peder  Okses  Frøer.  Stærkt  aandelig  interesseret  som  han  var,  beskyt- 
tede han  som  nævnt  Nils  Hemmingsen,  og  han  søgte  at  anspore  Anders 
Vedel  og  Tyge  Brahe  til  deres  Gerning.  Han  var  gift  med  Mette  Ro- 
senkrans til  Vallø,  som  hun  lod  ombygge  1586.  I  Nærheden  laa  hans 
egen  gamle  Slægtgaard  Gisselfeld.  Efter  et  saa  indholdsrigt  Liv  døde 
Peder  Okse  henved  56  Aar  gammel  den  24,  Oktober  1575  og  blev 
begravet  i  Frue  Kirke  i  København.  Men  da  hans  Enke  vilde  rejse  et 
pragtfuldt  Monument  over  Graven,  forbød  Frederik  II  det,  thi  han  vilde 
ikke  have  Kirken,  der  brugtes  ved  højtidelige  Begivenheder  i  Konge- 
huset, opfyldt  med  adelige  Begravelser.  Hans  Ligsten  findes  derfor  i 
Braaby  Kirke  i  Gisselfeld.  Ejendommeligt  for  Kong  Frederik  er  det 
ogsaa,  at  han  straks  efter  sin  Tjeners   Død  lod  gaa   Bud  til  Tyskland 

for  at  søge  at  komme  paa  Spor  efter,  hvorvidt  Peder  Okse  under  sit 
udenlandske  Ophold  havde  været  inde  paa  egentligt  Landsforræderi. 
Var  det  Kongens  Mening,  hvis  dette  kunde  bevises,  at  ramme  hans 
Enke  ved  at  tage  Godset  fra  hende?  Dog,  det  er  aldrig  lykkedes  at 
fremføre  de  afgørende  Beviser  herfor,  og  det  eneste  Tab,  som  Mette 
Rosenkrans  led,  var,  at  en  stor  Pengesum,  som  hendes  Mand  forsigtigt 

havde  staaende  i  Antwer- 
pen, gik  tabt,  da  Spani- 
erne erobrede  Byen  10 
Aar  senere. 

Som  Rentemester  blev 
Peder  Okse  siden  efter- 
fulgt af  Kristoffer  Valken- 
dorf,  men  ingen  af  Kong 
Frederiks  senere  Tjenere 
opnaaede  den  mærkelige 
Tryllemagt  over  deresHer- 
re,  som  Peder  Okse  hav- 
de haft,  og  navnlig  i  1580' 
erne  visteKongen  storSelv- 
stændighred.  Kristoffer  Val- 
kendorf  varen  retsindig  og 
dygtig,  men  haardhændet 
Mand,  der  havde  begyndt 
sin  Bane  som  Lensmand 
paa  Bergenhus,  hvor  han 
havde  forstaaet  at  kue  de 
overmodigeTyskere„,Gar- 
perne",  og  at  tvinge  dem  til 
enten  at  forlade  Byen  eller 
at  lyde  Landets  Lov.  Sene- 
re var  han  Lensmand  paa  Island  og  Gulland,  og  endelig  Statholder 
i  København.  For  Hovedstadens  Opkomst  har  han  haft  stor  Betyd- 
ning. Til  Dels  for  sine  egne  Penge  og  med  egne  Arbejdere  lod  han 
Muren  bygge  omkring  Byen  fra  Nørre-  til  Øster-Port,  og  han  opførte 
Vejerhuset  ved  Stranden  og  Huset  paa  Amagertorv,  som  ansaas  for 
det  skønneste  i  København.  Men  navnlig  var  det  Kirkerne,  han  tog  sig 
af;  1582  kom  der  Taarne  baade  paa  Helligaandskirke  og  paa  Nikolaj 
Kirke,  „og  har  selv  tit  og  ofte  gaaet  op  paa  Muren  til  Murmestrene 
og  undervist  dem  derudi".  Valkendorf  begyndte  ogsaa  paa  at  omsætte 
Havnen  med  hugne  Kampesten,  og  han  forbedrede  Byens  hygiejniske 


Fig.  119.  Kristoffer  Valkendorf. 
(Efter  Maleri  paa  Glorup.) 

Tilstand  ved  at  lade  mure  Hvælvinger  til  Afløb  under  Volden.  Men 
han  greb  ogsaa  ind  i  Hovedstadens  Styrelse  med  sin  overordentlige 
Myndighed,  og  som  Minde  om  ham  findes  endnu  paa  Raadhuset  den 
saakaldte  „Valkendorfs  Bog",  med  Afskrifter  af  Stadens  Privilegier  og 
Dokumenter,  og  „Valkendorfs  Boder",  eller  som  det  nu  hedder  Val- 
kendorfs Kollegium.  Det  blev  indrettet  i  det  gamle  øde  Karmeliterkol- 
legium  i  St.  Pederstræde,  der  i  sin  Tid  havde  huset  Povl  Helgesen.  Kri- 
stoffer Valkendorf  har  dog  et  noget  politimandsagtigt  Præg,  og  bekendt 
er  det,  hvor  galt  han  kom  af  Sted  i  sin  Strid  med  Færingen  Mogens 
Hejnesen.  Det  var  en  Præstesøn  fra  Østerø,  der  1579  af  Kongen  fik 
Tilladelse  for  sig  og  sine  Medredere  til  Enehandel  paa  Færøerne  og 
dermed  tillige  Ret  til  at  fejde  mod  Sørøvere.  Men  han  benyttede  sin 
Ret  til  at  brandskatte  sine  Landsmænd  ved  sin  ublu  Handel,  og  selv 
om  det  er  sikkert  nok,  at  han  ved  sin  Raskhed  rensede  Farvandene 
for  Sørøvere,  saaledes  at  de  færingske  Sagn  endnu  fortæller  om  hans 
dristige  Bedrifter,  blev  han  dog  ogsaa  beskyldt  for  at  have  kapret  frede- 
lige Skibe.  Efter  Frederik  ITs  Død  blev  han  anklaget  for  Fribytteri,  og 
han  blev  dømt  til  Døden.  Kristoffer  Valkendorf  lod  ham  henrette  paa 
Gammeltorv  1589.  Da  Bøddelen  vilde  binde  ham  for  Øjnene,  skal  han 
have  vægret  sig  derved  og  sagt:  „Jeg  har  set  saa  mangen  dragen  Klinge, 
vær  du  kun  ikke  bange,  for  jeg  er  det  ikke".  Siden  blev  Dommen  er- 
klæret for  forhastet,  Sagen  blev  optaget  paany,  og  Mogens  Hejnesen 
blev  erklæret  for  uskyldig.  Hans  Navn  blev  da  atter  gjort  ærligt,  og 
hans  Lig  fik  en  hæderlig  Begravelse,  men  Kristoffer  Valkendorf  maatte 
foreløbig  udtræde  af  Regeringsraadet. 

Ved  Siden  af  Kristoffer  Valkendorf  er  det  navnlig  Nils  Kaas,  som 
er  den  mest  fremtrædende  Statsmand  i  Frederik  II's  senere  Aar.  Ved 
sin  utrættelige  og  selvforglemmende  Omhu  staar  han  som  en  af  Sam- 
tidens ædleste  Skikkelser.  Han  var  Kansler  og  var  som  saadan  stærkt 
afhængig  af  Kongen.  Heller  ikke  fra  Rigsraadets  Side  behøvede  Kon- 
gen at  frygte  for  megen  Modstand;  det  svandt  ind  i  1570'erne,  og  selv 
om  Rigsraadernes  Antal  atter  udvidedes  i  de  følgende  10  Aar,  var  det 
dog  Kongemagten,  der  var  den  stærkeste  i  denne  Tid. 

Den  danske  Adel  i  Slutningen  af  det  16de  Aarhundrede. 

Frederik  II  er  med  Rette  bleven  kaldt  Adelskongen,  ligesom  hans 
Fader  bar  Navnet  Præstekongen.  Kongen  følte  sig  som  oen  første  inden 
for  Adelsstanden  og  levede  som  Adelsmand.  Adelen  satte  sit  Præg  paa 
Samfundet,  og  aldrig  nogen  Sinde  før  eller  siden  hviler  der  vel  et  saa 
harmonisk  Præg  over  vor  Historie  som  i  denne  Tid,   da  Adelen  er 

Genstand  for  en  Udvikling,  der  fører  den  ind  paa  en  ny  og  mere  ideel 
Bane  end  tidligere. 

I  Virkeligheden  betegner  Frederik  II's  Tid  et  Vendepunkt  i  Ade- 
lens Historie.  Den  forandrede  Krigsførelse  havde  gjort  den  overflødig 
som  Krigerstand.  Riddertitlen  blev  kun  en  Hofrang,  og  selv  om  de 
unge  Adelsmænd  endnu  erklæredes  for  værgagtige  og  fik  Navn  af 
Væbnere,  var  dette  i  Virkeligheden  det  samme  som  Kammerjunkere. 
Nogle  af  Adelen  vender  sig  endnu  til  Officersstillingerne,  men  hos  de 
fleste  gaar  den  krigerske  Trang  tabt,  ligesom  man  paa  Ligstenene  ser 
Harnisk,  Hjelm  og  Lanse  forsvinde,  og  man  i  Stedet  faar  en  Junker  i 
Hofdragt.  Under  disse  Forhold  kaster  den  jævnere  Del  af  Standen 
sig  over  Dyrkningen  af  Jorden,  og  den  store  Godssamling  begynder, 
der  gør  Frederik  II's  Tid  til  Mageskifternes  Periode.  Det  var  Stordriften, 
som  sejrede  i  Danmark,  man  søgte  at  afrunde  Godserne  og  at  bytte 
fjernt  liggende  Bøndergaarde  bort  mod  andre,  som  kunde  indlemmes 
i  det  samlede  Areal.  Mageskifterne  foregik  dels  mellem  T<ongen  og 
Adelsmændene,  dels  mellem  de  sidste  indbyrdes,  og  de  nøjagtige  Ud- 
regninger, som  gik  forud  for  dem,  viser,  at  man  ikke  har  Ret  i  at  be- 
tragte dem  som  skadelige  for  Kronen.  De  var  i  Virkeligheden  baade 
til  Gavn  for  Konge  og  Adelsmand,  men  de  var  afgjort  til  Skade  for 
Bonden,  der  ved  Godsernes  Afrunding  fik  mere  Hoveri  at  gøre  paa 
Herregaarden  end  tidligere.  Samtidig  med  Godssamlingen  fandt  en  Ud- 
videlse af  Øksne fodr  ingen  Sted,  som  bragte  store  Penge  ind  til  Dan- 
mark. Livet  forandredes  og  fik  et  mere  luksuriøst  Præg.  Allerede  Johan 
Fris  sagde:  „at  Gud  en  Gang  vilde  straffe  Danmark,  besynderlig  Ade- 
len og  de  rige,  for  deres  unyttige,  hovmodige  Prang."  Hvorledes  mange 
levede  over  Evne,  ser  man  af  Anders  Sørensen  Vedels  Udsagn  om  de 
Adelsmænd,  der  søgte  til  Pengemarkedet  i  Kiel  (Kieleromslag)  for  at 
laane  Penge.  Han  siger,  at  de  „gaa  ad  Kielergade  med  Hatten  i  Haan- 
den  og  byde  derud  til  10  eller  12  af  Hundrede".  Hos  en  anden  Præst 
hedder  det  i  en  Ligtale,  at  det  er  ikke  rette  adelige  Gerninger  „at 
drikke  mange  store  Bennike  Glas  ud,  hver  med  sin  Drik;  at  banketere 
og  sværme  Dag  og  Nat,  at  sværge,  blotte  og  bande";  eller  „at  drage 
det  ene  Hus  til  det  andet  og  lægge  den  ene  Ager  til  den  anden  og 
bruge  Vold  mod  hver  Mands  Hus  og  hver  Mands  Arv";  hvormed  der 
aabenbart  sigtes  til  Mageskifterne. 

Med  det  adelige  Liv  blev  naturligvis  ogsaa  Børneopdragelsen  for- 
andret. Det  var  nu  ikke  mere  Skik  at  søge  til  Klosterskolerne,  der  jo 
efterhaanden  forsvandt.  Almindelig  var  den  Betragtning,  at  Mormoderen 
havde  første  Ret  til  det  nyfødte  Barn,  og  at  dette  straks  efter  Fødselen 
skulde  overlades  hende  til  Opdragelse.  Børnene  tilhørte  Familien  mere 

end  Forældrene,  og  Standen  mere  end  Familien.  Saaledes  kunde  det 
ofte  gaa  til,  at  Børnene  først  i  en  Alder  af  15—16  Aar  lærte  deres 
Forældre  at  kende.  Thi  naar  Mormoderen  havde  ledet  deres  Opfostring 
til  det  syvende  Aar,  fortsattes  Opdragelsen  oftest  med  Skolegang  hos 
en  eller  anden  barnløs  Familie.  Fra  Frederik  II's  Tid  lod  man  ikke  mere 
Børnene  lære  „Gudsfrygt  og  Rytteri"  hos  en  anset  Ridder,  men  man 
satte  dem  hellere  i  Latinskole  for  at  give  dem  en  lærd  Dannelse.  Efter 
at  Skoleuddannelsen  var  til  Ende,  fulgte  som  Afslutning  de  kostbare 
Udenlandsrejser  under  borgerlige  Hovmestres  Ledelse.  De  varede  i  flere 
Aar  og  strakte  sig  gennem  de  vigtigste  europæiske  Lande.  Bekostningen 
var  stor,  og  selv  om  Udbyttet  for  de  begavede  Ynglinge,  der  ønskede 
at  vie  sig  til  Statsstyreisen,  kunde  være  betydeligt,  var  der  dog  med 
Rejserne  forbundet  en  Fare  for  Sædeligheden,  der  i  det  lange  Løb  kom 
til  at  virke  meget  skadeligt  paa  Standen.  Foreløbigt  tænkte  man  dog  ikke 
meget  herpaa,  og  i  det  højeste  søgte  man  at  afværge  den  ved  at  oprette 
hjemlige  „Akademier  for  lærd  Dannelse"  (t.  Eks.  Rosenholm),  men  no- 
gen synderlig  Betydning  synes  disse  ikke  at  have  faaet.  Efter  sin  Hjem- 
komst stod  som  Regel  to  Baner  aabne  for  den  unge  dannede  Adels- 
mand: Som  Hofadelsmand  eller  som  Kancelliadelsmand,  og  det  var 
den  sidste  Vej,  som  de  bedste  af  de  unge  slog  ind  paa  for  at  komme 
ind  i  Landets  civile  Styrelse.  Fra  Frederik  ITs  Tid  indtil  Enevældens 
Indførelse  laa  Danmarks  Administration,  baade  den  centrale  i  Køben- 
havn og  den  lokale  i  Provinserne,  udelukkende  i  Adelens  Hænder. 

Hvad  de  adelige  Kvinder  angaar,  var  de  unge  Fruer  ganske  vist 
forskaanede  for  Børneopdragelsen,  da  man  ansaa  denne  for  at  kræve 
en  højere  Modenhed,  men  meget  andet  var  lagt  paa  deres  Skuldre.  En 
stor  Del  af  Aaret  var  de  paa  Rejse  for  at  deltage  i  Slægtens  Brylluper, 
Barnedaabe  og  Jordefærder  og  for  at  repræsentere  ved  Herredage  og 
lignende  Lejligheder,  hvor  Godtfolk  kom  sammen.  Den  øvrige  Del  af 
Aaret  var  de  optagne  af  Gaardenes  Drift  og  af  de  hyppige  Gæstebesøg. 
Med  Tiden  modnedes  de  til  som  Bedstemødre  at  sidde  inde  med  Familie- 
traditionen og  blive  Slægtens  Centrum.  Ugifte  ældre  Jomfruer  blev  sat 
i  Kloster,  og  allerede  1552  klagede  den  jydske  Adel  over,  at  Klostrenes 
Tilbagegang  tvang  dem  til  at  give  deres  Døtre  til  Bønder  og  andre  ufri 
Folk.  Dette  søgte  man  at  undgaa,  og  den  adelige,  som  indgik  Ægteskab 
med  en  uadelig,  maatte  sælge  sit  Jordegods  til  Slægten.  Adelige  Jomfruers 
Klosterliv  havde  jo  ogsaa  den  Fordel  for  Slægterne,  at  det  bidrog  til  at 
holde  Arven  sammen,  hvilket  var  en  almindelig  Stræben. 

Mange  højtdannede  Adelsmænd  og  adelige  Kvinder  virkede  ved 
deres  Godgørenhed  for  Oplysning  og  Videnskab.  Ingen  har  dog  indlagt 
sig  saa  stor  Fortjeneste  som  den  ædle  Herluv  Trolle  og  hans  rige  Hu- 

stru  Birgitte  Gøje,  en   Datter  af  Rigshovmesteren  Mogens  Gøje.   Med 
hende  fik  Herluv  Trolle  1544   Hillerødsholm,  der  tiltalte   Kongen  saa 
meget,  at  han  1560  mageskiftede  med  ham  og  i  Stedet  gav  ham  det 
herlige  Skovkloster  ved   Næstved,  der  senere  efter  ham  fik  Navn  af 
Herluvsholm.    Herluv  Trolle  er  en   af  Tidens  mest  tiltalende  Mænd 
Smuk  af  Ydre  og  med  et  muntert  Væsen  sad  han  inde  med  stærke 
aandelige  Interesser  og  en  usvigelig  Paalidelighed  mod  sin  Konge.  Ægte- 
fællerne  var   barnløse   og  begge 
kendte  for  deres  store  Godgøren- 
hed og  Omgængelighed.   Birgitte 
Gøje  forstod  at  følge  sin  Mand  i 
hele  hans  Stræben.  Herluv  Trolle 
understøttede    unge    studerende, 
skænkede  betydelige  Summer  til 
lærde  Skoler  og  var  saa  kendt  for 
sin    videnskabelige    Dannelse,   at 
selv  Melanchton  dedicerede  Bø- 
ger til  Ægteparret.  Paa  Grund  af 
sin  Barnløshed  bestemte  han  den 
23.  Maj  1565,  at  der  skulde  stiftes 
en  Skole  paa  hans  Gaard  Skov- 
kloster, hvortil  han  vilde  skænke 
denne  Gaard  med  alt  tilhørende 
Gods.  Som  „Forstander  for  Ade- 
lens frie  Skole  Herluvsholm"  gik 
han  ud  paa  sit  sidste  Søtog,  og 
efter  hans  Død  sørgede  hans  Hu- 
stru for,  at  hendes  Husbonds  Vilje 
blev   efterlevet.    Hvad    hun   spa- 
rede sammen,  anvendte  hun  til  Gavn  for  Skolen,  som  straks   i    Be- 
gyndelsen fik  42  Elever,  senere  flere.    Hun  solgte  endog  sine  Smyk- 
ker   for    at    kunne    pryde    Kirken    og    rejste    her    et   prægtigt    Grav- 
mæle over  sin  Ægtemage.   Da  man  en  Gang  spurgte  hende,  om  hun 
ikke  fortrød,  at  hun  havde  givet  hele  sin  Formue  bort,  svarede  hun, 
at  hun  gerne  vilde  have  skænket  to  Gange  saa  meget,  hvis  hun  bare 
havde  ejet  det.   Samtidig  førte  hun  et  temmelig  stort  Hus,  omgivet  af 
adelige  unge  Piger,  der  blev  opdragne  hos  hende,  og  hendes  Virksom- 
hed ophørte  først  ved  hendes  Død  den  25.  Juli  1574.  Den  ædle  Danne- 
kvinde hviler  under  Hvælvingen  bag  Alteret  i  Herluvsholms  Kirke  ved 
Siden  af  sin  Mand,  som  hun  lignede  saa  ganske  i  Sindelag  og  Tænke- 
maade. 


Fig.  120.  Birgitte  Gøje  som  Enke. 
(Efter  Maleri  fra  1587   i   Odense  Kloster. 

Den  Mand,  der  fremtræder  som  den  mest  tiltalende  Repræsentant 
for  Renæssancens  Aand  her  hjemme,  paa  en  Gang  fædrelandssindet, 
folkelig  og  djærv,  var  ganske  vist  ikke  selv  Adelsmand,  men  hans  Ud- 
vikling kan  kun  forstaas,  naar  man  husker  paa,  at  han  opvoksede  i 
deres  Kreds.  Magister  Anders  Sørensen  Vedel  var  født  1542  i  Vejle, 
hvor  hans  Fader  var  Borger,  og  han  fik  sit  Tilnavn  af  sin  Fødeby. 
Han  rejste  udenlands  som  Hovmester  for  den  unge  Tyge  Brahe,  stu- 
derede i  Wittenberg  og  blev  derpaa  Frederik  II's  Slotspræst.  Her  blev 


Fig.  121.  Parti  af  Herluv  Trolles  og  Birgitte  Gøjes  Gravmæle 
i  Herluvsholms  Kirke. 


han  nøje  knyttet  til  de  Stormænd,  som  efter  hverandre  fulgte  i  Spidsen 
for  Danmarks  Styrelse.  Johan  Fris  fortalte  ham  mærkelige  personlige 
Oplevelser,  Peder  Okse  ansporede  ham  ivrigt  til  at  begynde  paa  et 
historisk  Forfatterskab,  og  efter  dennes  Død  fortsatte  Valkendorf  og 
Nils  Kaas  med  at  støtte  ham  og  holde  ham  til  Ilden.  Anders  Vedel 
begyndte  med  sin  mærkelige  Oversættelse  af  Sakse,  der  med  Rette  er 
bleven  kaldet  en  „folkelig  Omskrivning",  thi  saa  frit  og  fyndigt  er  San- 
gene gengivne  i  Modersmaalet,  og  Bogen  har  desuden  Betydning  som 
Sprogmindesmærke.  Anders  Vedel  blev  nu  kongelig  Historieskriver,  og 
der  blev  givet  ham  et  Kannike-Embede  i  Ribe  til  hans  Underhold.  Fra 
nu  af  boede  han  i  denne  By  paa  Liljebjerget,  hvorfra  hans  bedste  Skrifter 
udgik.  Men  stadig  var  han  paa  Rejser  rundt  omkring  i  Landet  for  at 
samle  Stof  til  den  Fortsættelse  af  Sakse,  som  han  havde  paataget  sig. 

Det  var  paa  en  saadan  Rejse,  at  han  1586  paa  Uranieborg  hos  sin 
gode  Ven  og  tidligere  Myndling  traf  sammen  med  Dronning  Sofie,  der 
ved  Bordet  bad  ham  om  at  skænke  hende  en  Samling  Folkeviser.  Fem 
Aar  efter  udgav  Anders  Vedel  de  bekendte  „100  udvalgte  danske  Viser", 
den  første  Samling  af  gamle  Folkesange  fra  Middelalderen.  I  de  følgende 

Aar  var  Vedel  stadig 
beskæftiget  med  at 
indsamle  historisk 
Stof,  og  han  naaede 
til  at  udgive  Ar- 
bejdsplanen for  sin 
Danmarks  Historie 
under  Titlen  „Om 
den  danske  Krøni- 
ke at  beskrive " , 
men  da  han  ikke 
forstod  at  begrænse 
sig,  og  da  desuden 
de  mange  Ligpræke- 
ner, som  han  holdt, 
optog  hans  Tid,  kom 
der  aldrig  noget  af 
selve  Historien.  Ef- 
ter de  Brudstykker 
af  den,  som  endnu  er 
til,  maa  man  bekla- 
ge, at  et  vigtigt  Na- 
tionalværk er  ble- 
ven ufuldført.  Til- 
sidst  tog  Formyn- 
derregeringen, efter 
at  han  havde  arbej- 
det paa  den  i  mange  Aar,  hans  Samlinger  fra  ham,  og  gav  dem  til  en 
anden.  Fra  dette  Øjeblik  var  Vedel  naturligvis  lammet,  og  han  døde  i 
Ribe  den  13.  Februar  1616. 

Den  Mand,  der  til  Slut  kom  til  at  udføre  det  vigtige  Arbejde,  som 
ikke  var  lykkedes  for  Anders  Sørensen  Vedel,  var  Rigskansleren  Arild 
Hvitfeld  til  Lillø  og  Oddersberg  i  Skaane.  Efter  at  have  taget  sin  Afsked 
fra  Kancelliet  blev  han  Skoleherre  paa  Herluvsholm,  hvor  han  tilbragte 
sine  sidste  Aar  og  døde  den  16.  December  1609.  Som  ugift  fandt  han 
Tid  til  sit  Arbejde  midt  under  Embedsforretningerne,  og  det  lykkedes 


Fig.  122.  Anders  Sørensen  Vedel. 

ham  derfor  i  Løbet  af  ni  Aar  at  stille  sin  Danmarks  Riges  Krønike  i 
ti  Kvart  Bind  paa  Benene.  Men  ikke  blot  mangler  Værket  den  Stil  og 
Folkelighed,  som  Vedel  kunde  have  givet  det;  hvad  der  er  værre,  er, 
at  det  ogsaa  skorter  paa  Kritik,  og  at  Fremstillingen  bærer  stærkt  Præg 
af  Adelsmandens  Partistilling.  Dog,  en  levende  Fædrelandskærlighed  og 
en  ærlig  Stræben  efter  at  være  sandfærdig  besidder  gamle  Arild  Hvit- 
feld,  og  hans  Værker  har  endnu  ikke  tabt  al  Betydning,  da  de  inde- 
holder en  rig  Samling  af  Aktstykker,  hvis  Originaler  ofte  er  gaaede  til 
Grunde.  Indtil  Holberg  skrev  sin  Danmarks  Historie,  var  Hvitfelds  Værk 
den  eneste  Haandbog  om  vort  Lands  Fortid,  som  man  kunde  give  Be- 
folkningen i  Hænde,  og  den  vandt  derfor  ogsaa  en  betydelig  Udbredelse. 

Men  blandt  alle  den  danske  Adelsvældes  Mænd  kom  dog  han  til 
at  indtage  Førsteplads,  om  hvem  det  er  sagt,  at  der  overhovedet  neppe 
er  nogen  dansk,  hvis  Navnkundighed  nogensinde  har  overgaaet  hans. 
Tyge  Brahe  var  født  den  14.  December  1546  paa  Knudstrup  i  Kaagerød 
Sogn  i  Skaane  sydøst  for  Helsingborg.  Han  var  en  Søn  af  Befalings- 
manden paa  Helsingborg  Otte  Brahe  og  Fru  Beate  Bille.  Hans  Moder 
udmærkede  sig  ved  fremragende  personlige  Egenskaber,  som  det  i 
Almindelighed  er  Tilfældet  med  store  Mænds  Mødre,  og  hun  var  en  af 
Anders  Vedels  Velyndere.  Men  han  blev  efter  Samtidens  Skik  opdraget 
hos  sin  barnløse  Farbroder  Jørgen  Brahe  paa  Taasterup,  og  det  er 
muligt,  at  Livet  her  har  udviklet  det  Stivsind,  som  han  senere  viste. 
Faderen  vilde  have  ham  til  Kriger,  men  Farbroderen  vilde  gøre  ham 
til  Embedsmand.  Allerede  meget  tidligt  viste  han  ved  en  Solformørkelse 
i  August  1560  Lyst  og  Anlæg  til  Stjernekundskab,  og  da  han  i  sit  16de 
Aar  1562  blev  sendt  til  Leipzig  for  at  studere  Jura  med  den  20'aarige 
Anders  Vedel  som  Hovmester,  brød  han  ud. 

Det  kom  til  Rivninger  med  Hovmesteren,  men  i  sene  Nattetimer, 
mens  Anders  Vedel  sov,  stod  Tyge  Brahe  ved  sin  lille  Himmelglobus, 
og  tilsidst  maatte  hans  Hovmester  give  efter.  Fra  1563  begyndte  Tyge 
Brahe  at  anstille  sammenhængende  Observationer,  og  med  faa  Mellem- 
rum vedblev  han  hermed  hele  sit  Liv.  I  1566,  da  han  opholdt  sig  i 
Rostock,  var  han  saa  uheldig  i  en  Duel  med  en  dansk  Adelsmand 
Manderup  Parsberg  at  miste  et  Stykke  af  sin  Næse,  som  han  dog  er- 
stattede med  et  andet  af  Guld  og  Sølv.  Efter  sin  Farbroders  Død  stod 
han  nu  i  et  spændt  Forhold  til  sin  øvrige  Familie,  som  ansaa  hans 
Beskæftigelse  med  den  rene  Videnskab  for  uværdig  for  en  Adelsmand. 
Da  han  i  det  Hele  kun  fandt  liden  Opmærksomhed  i  sit  Fædreland, 
tænkte  han  endogsaa  paa  at  slaa  sig  ned  i  Udlandet,  i  Augsburg,  hvor 
man  havde  vist  ham  megen  Anerkendelse,  og  hvor  han  var  begyndt  at 
lade  sin  store  Himmelglobus  forfærdige.  Forøvrigt  beskæftigede  han  sig  i 

disse  Aar  ogsaa  med  Astrologi,  Kemi  og  Alkymi.  Der  var  saaledes  al 
Udsigt  til,  at  Danmark  skulde  gaa  Glip  af  ham,  men  hans  Faders  Død 
1570  kaldte  ham  tilbage  til  Hjemmet. 

I  de  følgende  Aar  opholdt  Tyge  Brahe  sig  dog  kun  sjeldent  paa 
Knudstrup,  men  hellere  søgte  han  til  sin  Morbroder  Sten  Bille  paa 
Herisvad  Kloster.  Denne  havde  lærde  Interesser  og  satte  Pris  paa  at  om- 
gaas  ham.  Han  indrettede  oven  i  Købet  et  kemisk  Laboratorium  for  sin 
Neveu,  hvad  der  tyder  paa,  at  Tyge  Brahe  paa  denne  Tid  interesserede 
sig  mere  for  Kemi  end  for  Astronomi.  Men  en  mærkelig  Begivenhed 
skulde  atter  kalde  ham  tilbage  til  hans  egentlige  Virkefelt.  Om  Aftenen 
den  11.  November  1572  gik  han  som  sædvanlig  over  Gaarden  for  at 
spise  sammen  med  sin  Morbroder,  og  efter  gammel  Vane  søgte  hans 
Øje  mod  Himlen.  Da  blev  han  overrasket  ved  at  se  en  ualmindelig 
stor  Stjerne,  klarere  end  Sirius,  i  Stjernebilledet  Kassiopeja,  en  Stjerne 
han  aldrig  før  havde  set.  Han  vilde  ikke  tro  sine  egne  Øjne,  og  han 
kaldte  et  Par  Bønder  til,  for  at  de  skulde  forsikre  ham  om,  at  han  ikke 
tog  fejl.  Den  nye  Stjernes  Tilsynekomst  blev  næsten  et  Vendepunkt  i 
Tyge  Brahes  Liv.  Han  begyndte  med  at  iagttage  denne  periodiske  Stjerne, 
mens  den  gradevis  aftog,  og  tilsidst  ganske  forsvandt.  Paa  Opfordring 
af  Peder  Okse  og  af  Dangay,  som  trængte  ind  paa  ham,  nedskrev  han 
næste  Aar  sine  Iagttagelser  i  Skriftet  ,,De  nova  Stella''  d.  v.  s.  „om 
den  nye  Stjerne".  Det  gjorde  ham  verdensberømt,  og  som  det  i  Reglen 
gaar,  blev  man  nu  ogsaa  i  Danmark  opmærksom  paa  hans  ualmindelige 
Evner.  Astronomi  blev  en  Modesag  i  Landet,  og  1574  holdt  Tyge  Brahe 
efter  Kongens  Opfordring  en  Række  beaandede  Forelæsninger  ved  Kø- 
benhavns Universitet,  hvor  han  slog  til  Lyd  for  det  nye  Studium.  Men 
selv  nu  var  Tyge  Brahes  Fremtid-  ikke  sikker.  Fjendskabet  mellem  ham 
og  hans  Familje  var  samtidig  steget,  vistnok  fordi  han  havde  ægtet  en 
Bondepige,  og  desuden  havde  han  skaffet  sig  mange  Fjender  blandt 
Adelsmændene  ved  sin  bidske  Spot.  Han  tænkte  derfor  paa  at  slaa  sig 
ned  i  Basel,  hvor  han  under  en  ny  Udenlandsrejse  havde  opholdt  sig 
i  længere  Tid.  Men  Kong  Frederik  II  forhindrede  denne  Plan  ved  straks 
efter  hans  Hjemkomst  d.  23.  Maj  1576  at  forlene  ham  afgiftsfrit  med 
Øen  Hven  paa  Livstid,  for  at  han  der  kunde  indrette  sig  et  Observa- 
torium og  et  Laboratorium. 

Herved  blev  den  berømte  Mand  bevaret  for  Fædrelandet.  Da  nye 
kongelige  Understøttelser  kom  til,  nemlig  en  aarlig  Løn  paa  500  Rdl. 
og  Indtægten  af  et  Len  i  Norge,  saa  han  sig  i  Løbet  af  fire  Aar  i  Stand 
til  at  opføre  det  herlige  Uranieborg,  der  var  opkaldt  efter  den  græske 
Muse  for  Stjernevidenskaben.  1576  blev  Grundstenen  dertil  nedlagt  af 
hans  Ven  Dangay.  Bygningen  laa  paa  det  højeste  Punkt  paa  Øen  med 

fri  Udsigt  til  alle  Sider  over  Sundet,  baade  mod  Skaanes  og  Sjællands 
Kyster.  Det  egnede  sig  derfor  fortrinligt  til  astronomiske  Iagttagelser. 
Allerede  i  Løbet  af  det  første  Aar,  da  Borgen  var  under  Bygning,  kunde 
Tyge  Brahe  foretage  sin  første  Observation  paa  sin  Fødselsdag  den 
14.  December  1576.  Den  herlige  Bygning  laa  paa  en  aaben  Runddel, 
der  paa  alle  Sider  var  omgivet  af  Blomsteranlæg  og  Frugthaver.  Uden 
om  disse  løb  der  en  stenbeklædt  Vold,  der  dannede  en  Firkant  med 
halvcirkelformede  Udbøjninger  paa  Midten,  hvori  der  laa  Lysthuse.  En- 
hver af  Voldenes  Sider  var  232  Fod  lang  og  den  var  15  Fod  høj.  Hjør- 
nerne vendte  nøjagtig  mod  de  fire  Verdenshjørner  og  var  forbundne 
ved  to  Korsveje.  Pragtfulde  Porte  førte  fra  Omegnen  ind  gennem  Vol- 
den og  dannede  ligesom  smaa  selvstændige  Slotte.  Men  selve  Hovedbyg- 
ningen var  opført  af  røde  Mursten  med  Sandstens  Ornamenter.  Forbil- 
ledet for  den  var  den  italienske  Arkitekt  Palladio's  Villa  rotunda  ved 
Vicenza.  Anlægget  var  fuldstændig  regelmæssigt  og  kvadratisk,  fire  Gange 
delte  Grundridset  i  fire  andre  Kvadrater  og  de  mødtes  i  Midten,  hvor 
Springvandet  var,  hvorover  et  centralt  Taarn  hævede  sig,  kronet  af  en 
pragtfuld  Kuppel.  Øverst  paa  denne,  oven  over  Pavillonen  med  Klokken 
og  Urskiven,  saa  man  en  gylden  Pegasus,  der  var  Fløjen  paa  Huset 
og  ragede  60  Fod  op  over  Jorden.  Under  Kuppelen  var  der  et  otte- 
kantet Værelse  med  Vinduer  til  alle  Sider  og  et  Galleri  rundt  om.  Men 
selve  den  kvadratiske  Hovedbygning  havde  mod  Øst  og  Vest  taarnagtige 
Udbygninger,  og  desuden  fandtes  der  smaa  Udbygninger  mod  Nord  og 
Syd,  der  var  omgivne  af  smaa  keglehatdækkede  Observatorier  paa 
Piller.  Det  store  Laboratorium  laa  i  Kælderen  til  venstre  i  den  ene  Ud- 
bygning; det  havde  16  Ovne  og  i  Midten  et  rundt  Bord,  hvorigennem 
en  af  de  Søjler  gik,  der  bar  Kælderen.  Over  det  fandtes  Biblioteket, 
her  stod  den  prægtige  Himmelglobus  af  Messing,  der  var  4V2  Fod  i 
Diameter.  Tyge  Brahe  lod  arbejde  derpaa  næsten  hele  sit  Liv  igennem, 
og  inden  Aar  1600  havde  han  naaet  at  faa  anbragt  1000  Fiksstjerner 
med  deres  nøjagtige  Stilling.  Efter  hans  Død  i  Prag  kom  den  til  Neisse 
i  Schlesien,  hvor  den  under  30-Aarskrigen  faldt  i  Hænderne  paa  Kri- 
stian IV's  Søn  Ulrik,  da  han  erobrede  Byen.  Han  sendte  den  til  Kø- 
benhavn, hvor  den  gemtes  paa  Rundetaarn,  indtil  Ildebranden  1728  for- 
tærede det  sidste  Minde,  som  Fædrelandet  havde,  om  Tyge  Brahes 
Virksomhed. 

Den  Bygmester,  som  havde  Hovedæren  for  Værket,  var  Neder- 
lænderen Hans  van  Stenwinkel  den  Ældre.  Den  strenge  klassiske  Stil 
brødes  over  alt  af  et  ubundet  Fantasteri,  selv  i  det  Ydre,  hvor  Obelis- 
ker, Figurer  og  Mindetavler  overalt  fængslede  Øjet.  Hver  af  Bygnin- 
gens Sider  var  45  Fod  lang.  I  Aaret  1581  stod  den  anselige  Borg  fuldt 

færdig,  stolt  knejsende  paa  sit  høje  Stade  og  vidt  og  bredt  talende  sin 
Herres  Ros,  idet  den  saa  ud  over  Land  og  Hav. 

Men  Tyge  Brahe  lod  sig  ikke  nøje  med  Uranieborg  alene.  Snart 
lærte  Erfaringen  ham,  at  Iagttagelserne  i  den  høje  Bygning  ikke  blev 
helt  nøjagtige,  naar  stærke  Storme  rystede  den  og  bragte  Instrumenterne 
noget  ud  af  Stilling.  Derfor  lod  han  1584  anlægge  et  underjordisk  Ob- 
servatorium, Stjerneborg,  der  laa  70  Skridt  Syd  for  Uranieborg.    „Det 


I-ig.  123.  Uranieborg,  Billedet  viser  ogsaa  Kælderrummet. 
(Tegning  i  et  af  Tyge  Brahes  Værker.) 

lignede  et  Uranieborg,  der  endnu  ikke  var  skudt  helt  op  af  Jorden; 
Murene  var  skjulte,  kun  Kuplerne  og  Spiret  ragede  op."  Anlægget  dan- 
nede en  Kvadrat,  hvis  Side  var  60  Fod  lang,  og  det  var  omgivet  af  en 
Indhegning,  der  var  meget  lavere  men  omtrent  af  samme  Form  som 
Uranieborgs.  Ad  en  Trappe  kom  man  ned  i  et  Forværelse,  hvorfra  man 
kunde  gaa  ned  i  de  fem  Krypter  eller  underjordiske  Observatorier.  De 
var  cirkelformede,  og  i  hvert  af  dem  var  der  opstillet  et  anseligt  Instru- 
ment. Tagene,  hvorunder  Instrumenterne  stod,  var  næsten  det  eneste, 
der  hævede  sig  op  over  Jordens  Overflade.  Et  af  dem  havde  endogsaa 
en  betydelig  Hvælving  med  Spir.  De  var  iøvrigt  bevægelige  og  kunde 
drejes  og  aabnes  i  forskellige  Retninger,  ligesom  paa  Uranieborg.  Opstillin- 
gen af  Instrumenterne  i  disse  Krypter  var  langt  fastere  end  i  den  høje 

Bygning,  og  Iagttagelserne  blev  derfor  virkelig  sikrere.  I  Stjerneborg 
stod  der  endogsaa  opredte  Senge,  for  at  Tyge  Brahe  og  hans  Elever 
kunde  hvile  sig  der,  hvis  Himlen  var  overtrukken.  Det  var  endelig  Tyge 
Brahes  Plan  at  forene  de  to  Anlæg  ved  en  underjordisk  Gang,  hvad 
han  dog  ikke  naaede  at  gennemføre. 

I  over  20  Aar  levede  Tyge  Brahe  paa  denne  Borg  og  dyrkede  med 
Iver  sine  Yndlingsvidenskaber  Astronomi,  Kemi  og  Lægevidenskab.  Der 
opholdt  sig  stadig  hos  ham    10 — 20  unge  studerende,  deriblandt  mange 


Fig.  124.  Stjerneborg,  set  fra  Vest. 
'  (Tegning  i  et  af  Tyge  Brahes  Værker.) 

fremmede,  der  gik  ham  til  Haande  og  uddannede  sig  under  den  berømte 
Mesters  Vejledning.  Af  disse  Disciple  har  især  Longomontanus  erhver- 
vet sig  et  anset  Navn.  Fremmede  rejsende.  Slægt  og  Venner  kom  over 
til  den  lille  0  for  at  se  og  beundre  hans  Indretninger.  Frederik  II  og 
Dronning  Sofie  var  undertiden  hans  Gæster,  og  siden  kom  Kristian  IV 
i  sin  Mindreaarighed  med  tre  Rigsraader.  En  særlig  god  Ven  af  Huset 
var  altid  Anders  Sørensen  Vedel.  Ogsaa  udenlandske  Fyrster  aflagde 
gerne  Besøg,  ikke  blot  Dronning  Sofies  Fader,  Hertug  Ulrik  af  Meck- 
lenburg  med  hendes  Moder  Elisabet,  men  ogsaa  Hertug  HennR  af 
Brunsvig  og  den  skotske  Konge  Jocob  VI,  der  senere  blev  engelsk 
Konge  under  Navn  af  Jakob  I.  Denne  Fyrste  var  kendt  for  sin  Lær- 
dom, og  da  han  1590  var  kommet  til  Danmark  for  at  holde  Bryllup  med 
Kristian  IV's  Søster,  Prinsesse  Anna,  benyttede  han  Lejligheden  til  at  gæ- 
ste Danmarks  to  store  Videnskabsmænd,  Nils  Hemmingsen  i  Roskilde 
o§  Tyge  Brahe  paa  Hven.    Det  fortælles,  at  han  blev  saa  fængslet  af 

den  sidste,  at  han  ved  sin  Afrejse  tillod  ham  at  forlange  hvad  han  vilde, 
men  at  Tyge  Brahe  kun  udbad  sig  nogle  latinske  Vers,  der  var  digtede 
af  Kongen  og  nedskrevne  egenhændigt  af  ham. 

Af  Ydre  var  Tyge  Brahe  en  middelhøj  og  stærk  bygget  Mand.  De 
anstrengende  Studier  nedbrød  efterhaanden  hans  oprindelig  stærke  Hel- 
bred og  gav  hans  Ansigt  et  tungt  og  alvorligt  Udtryk.  Men  i  sine  bedste 
Dage  var  han  sædvanlig  munter  og  oprømt,  og  navnlig  var  han  be- 
kendt for  sin  vittige  Skæmt,  der  tidt  fik  et  satirisk  Anstrøg.  Hans  Lune 
sparede  ikke  hans  bedste  Venner  og  kunde  undertiden  have  skadelige 
Følger.  I  sit  Hus  var  han  uindskrænket  Herre,  og  enhver  Gæst  maatte 
rette  sig  efter  hans  Levevis,  hvor  højtstaaende  han  end  var. 

Det  var  ikke  blot  Tyge  Brahes  Spydighed  og  Hævngerrighed,  som 
kunde  støde  Folk  bort  fra  ham.  Et  andet  utiltalende  Træk  er  det 
Aandsaristokrati,  hvormed  han  saa  ned  paa  sine  undergivne,  og  Bøn- 
derne paa  Hven  fik  at  føle,  at  de  havde  faaet  en  haard  Herre,  da  de 
fra  frie  Selvejere  efterhaanden  blev  Kronens  Fæstere.  Men  han  var  en 
trofast  Ven,  og  han  besad  meget  Frisind,  derom  vidner  ikke  blot  hans 
Ægteskab  med  den  ufrie  Kvinde,  men  han  var  heller  ikke  bornert  i 
Trossager.  Han  forbød  saaledes  Præsten  paa  Hven  at  anvende  Djævel- 
forbandelsen ved  Barnedaab.  Især  viser  han  dog  sin  fribaarne  Aand 
derved,  at  han  i  Modsætning  til  sine  Standsfæller  ikke  sætter  Fødsel 
og  Rang,  men  Erkendelsen  og  Videnskaben  højest.  Et  talende  Vidnes- 
byrd herom,  ligesom  om  hans  Selvfølelse,  er  det  Udkast,  han  fremlagde 
1584,  til  et  Kongebrev,  hvorved  Hven  skulde  overdrages  til  ham  og  hans 
Arvinger  næsten  som  et  lille  selvstændigt  Rige,  men  paa  den  Betingelse,  at 
hvad  han  havde  opført,  aldrig  blev  anvendt  til  „profant  Misbrug,  men  for 
evigt  skulde  benyttes  til  Matematikens  hellige  Studier  i  Tillid  til,  at  disses 
udmærkede  Udbytte  herfra  vilde  brede  sig  til  hele  den  kristne  Verden". 

Og  det  var  ikke  uden  Grund,  at  Tyge  Brahe  nærede  denne  Selv- 
tillid. Han  indførte  en  ny  Metode  i  Astronomien,  nemlig  den  regel- 
mæssige Iagttagelse,  og  skønt  han  ikke  besad  nogen  Kikkert,  da  denne 
først  blev  opfundet  længe  efter  hans  Tid,  var  han  dog  i  Stand  til  ved 
sine  Instrumenter  og  sit  blotte  Øje  at  anstille  Iagttagelser  af  en  hidtil 
ukendt  Skarphed.  Tyge  Brahe  var  desuden  selv  Opfinder,  og  han 
skabte  en  Række  af  astronomiske  Instrumenter,  som  endnu  benyttes 
i  Observatorierne.  Herigennem  var  han  i  Stand  til  at  give  en  langt 
fuldstændigere  Fortegnelse  over  Fiksstjernerne,  end  man  hidtil  havde 
besiddet,  og  at  bestemme  deres  Plads.  Han  viste  dernæst,  at  Kometerne 
ikke  er  Meteorer  i  Atmosfæren,  men  virkelige  Himmellegemer,  og  paa 
hans  Beregninger  om  Planeternes  Bevægelser  støttede  hans  Elev  Kep- 
ler  sig,  da  han  gjorde  sin  store  Opdagelse,  Bevægelseslovene. 

Ligesom  de  tidligere  Astronomer  beskæftigede  Tyge  Brahe  sig  dog 
ogsaa  med  Astrologi,  d.  v.  s.  Stjernetyderi.  Han  nærede  den  Overbe- 
visning, at  der  var  en  Enhed  mellem  det  himmelske  og  det  jordiske, 

Fig.  125.  Tyge  Brahe  1586.  (Titelkobber  i  et  af  hans  Skrifter.) 


og  derfor  vilde  han  heller  ikke  slippe"  den  almindelige  Tro,  at  man 
kunde  læse  Menneskenes  Skæbne  og  vigtige  Begivenheder  ud  af  den 
Stilling,  som  Stjernerne  indtog  ved  de  paagældende  Menneskers  Fødsel 


206 


(Horoskop).  Mærkelig  er  saaledes  hans  Spaadom  i  Anledning  af  den  nye 
Stjerne,  at  der  omtrent  1592  i  Norden  vilde  fremstaa  en  Mand,  der  fra 
1620  indtil  1632  vilde  faa  den  største  Indflydelse  paa  Verdensbegiven- 
hedernes Gang.  Mange  mente  naturligvis  senere,  at  dette  passede  paa 
den  store  Gustaf  Adolf.  Ligeledes  maatte  Tyge  Brahe  ved  Kristian  IV's 
Fødsel  stille  hans  Horoskop,  og  der  er  derom  dette  at  sige,  at  noget 
ganske  vist  kom  til  at  passe,  men  andet  ikke.  I  det  Hele  maa  man 
ikke  glemme,  at  Tyge  Brahe  stod  paa  en  langt  mere  selvstændig  Maade 


Fig.  126.  Det  tychoniske  System. 


over  for  Astrologien  end  hans  fleste  samtidige,  thi  han  byggede  i  første 
Række  paa  Iagttagelser  og  Erfaringer,  og  var  altsaa  en  Empiriker. 
Astrologien  var  for  ham  nærmest  at  betragte  som  en  Arbejdshypotese. 
En  anden  Hypotese  er  det,  som  han  har  nedlagt  i  sit  bekendte  Tycho- 
niske Verdenssystem.  Medens  Kopernikus  40  Aar  tidligere  havde  op- 
stillet den  Hypotese,  at  det  ikke  var  Solen,  men  Planeterne,  der  gik 
omkring  Jorden,  og  at  Jorden  selv  var  en  Planet,  der  deltog  i  det 
almindelige  Omløb  om  Solen,  mente  Tyge  Brahe  ikke  at  kunne  slutte 
sig  hertil,  da  der  intet  Bevis  var  ført  for  den  nye  Tankes  Berettigelse. 
Den  stødte  hans  Forestilling  om  den  Harmoni  og  Symmetri,  som 
maatte  findes  i  Tilværelsen.  Hans  System  er  et  Mæglingsforsøg,  idet 
han  mener,  at  Jorden  har  to  Planeter,  Maanen  og  Solen,  og  at  den 
sidste  af  disse  fører  de  øvrige  Planeter  med  sig  som  Drabanter  i  sit 
Omløb.  At  denne  Anskuelse  var  falsk,   var  det  forbeholdt  en  senere 

Tid  at  føre  Beviset  for,  men  interessant  er  det  at  se,  at  Tyge  Brahe 
selv  var  paa  Nippet  til  at  finde  den  rette  Løsning  i  Spørgsmaalet  om 
Formen  af  Planetbanerne.  Ved  sine  Undersøgelser  om  Kometernes 
Baner  var  han  naaet  til  den  Anskuelse,  som  han  udtrykte  saaledes: 
„Maaske  er  Kometens  Bane  om  Solen  ikke  ganske  rund,  men  lidt  af- 
lang, af  den  Form,  som  man  i  daglig  Tale  kalder  oval".  Det  er  sand- 
synligt, at  hvis  han  havde  levet  længere  og  var  kommet  til  Ende  med 
sine  Planetberegninger,  vilde  han  have  naaet  til  den  Opdagelse  som 
hans  Elev  Kepler  gjorde, 
at  ogsaa  disses  Baner  var 
aflange,  eller  som  man  nu 
kalder  det.  Ellipser. 

I  Frederik  II's  Le- 
vetid fik  Tyge  Brahe  Lov 
til  uforstyrret  at  drive  sin 
Videnskab,  men  der  vil 
senere  blive  Lejlighed  til 
at  vende  tilbage  til  den 
sørgelige  Skæbne,  som  til- 
sidst  ramte  ham.  Forin- 
den skal  der  her  dvæles 
ved  endnu  en  af  Kong 
Frederiks  adelige  Under- 
saatter.  Skønt  han  ikke  op- 
traadte  som  aktiv  Viden- 
skabsmand, og  halvt  hører 

Tyskland  til,  staar  han  som  et  af  de  mest  „fuldgyldige  Udtryk  for  Re- 
næssancens Aand  nord  for  Alperne".  Det  var  Henrik  Rantzau  til 
Breitenburg  i  Holsten.  Han  var  en  Søn  af  den  bekendte  Johan  Rantzau 
og  født  1526.  Paa  Grund  af  sin  ualmindelige  Lærdom  fik  han  Tilnavnet 
„den  Lærde".  I  sin  Ungdom  studerede  han  i  Wittenberg,  hvorhen  de 
unge  Nordboer  saa  ofte  søgte  paa  den  Tid,  og  han  deltog  i  de  be- 
rømte Maaltider  ved  Luthers  Bord.  I  Hjemmet  kom  han  til  at  beklæde 
de  højeste  Værdigheder,  efter  at  han  1548  sammen  med  sin  Fader 
havde  besøgt  Kejser  Karl  V's  Hof  i  Bryssel,  hvor  han  fik  et  stærkt 
Indtryk  af  det  kunstneriske  og  litterære  Liv,  som  havde  udviklet  sig 
i  Italien.  Han  blev  nu  Amtmand  i  Segeberg,  kongelig  Statholder  i 
Hertugdømmerne  og  Ridder  af  Elefanten.  Navnlig  spillede  han  en  be- 
tydelig Rolle  under  Syvaarskrigen,  og  deltog  i  Fredsforhandlingerne  i 
Stettin.  I  Kongens  Strid  med  Hertug  Adolf  stod  han  altid  trofast  paa 
sin  Herres  Side.  Det  er  dog  ikke  saa  meget  som  Statsmand,  han  har 


Fig.  127.  Breitenburg  i  Holsten. 
(Efter  Lindeberg  1591.) 

skaffet  sig  et  stort  Navn.  Dels  ved  Arv,  dels  ved  Giftermaal  samlede 
han  uhyre  Rigdomme,  og  han  ansaas  for  den  rigeste  Adelsmand  paa 
sin  Tid.  Foruden  18  Godser  ejede  han  ni  smukke  Købstadgaarde 
omkring  i  Hertugdømmernes  Stæder  og  i  de  tilgrænsende  Lande.  Han 
indførte  Stordrift    paa    sine    Ejendomme,    ligesom    Peder  Okse   havde 

gjort  det  paa  Sjæl- 
land, og  han  drev 
vidtstrakte  Pengefor- 
retninger, saa  at  han 
bl.  a.  ofte  laante  Kong 
Frederik,  Dronning 
Elisabet  af  England, 
Kejser  Karl  og  hans 
Søn  Filip  af  Spanien 
samt  Byerne  Ham- 
burg og  Liibeck  bety- 
delige Summer.  Men 
han  anvendte  til  Gen- 
gæld en  stor  Del  af 
sine  Rigdomme  til 
Gavn  for  Videnskab 
og  Kunst.  Han  varen 
Grandseigneur,  om 
end  med  et  stærkt 
fantastisk  Præg,  saa 
at  han  fuldt  og  fast 
troede  paa  Astrolo- 
gi og  paa  Drømme. 
Gavmildt  understøt- 
tede han  fattige  Lær- 
de, og  han  sparede 
ikke  paa  Penge  til 
at  opføre  skønne 
Renæssancebygninger  f.  Eks.  Slottet  Wandsbeck,  hvor  han  samlede  et 
Bibliotek  paa  7000  Bind  og  smykkede  Bygningen  med  Malerier,  Billed- 
støtter, og  Indskrifter,  der  var  fulde  af  religiøse  Sentenser  eller  For- 
herligelse af  bestemte  Personer.  I  Haverne  var  der  rejst  Obelisker 
ligeledes  til  Ære  for  navnkundige  Mænd.  Han  førte  en  stor  latinsk 
Brevveksling  med  Statsmænd  og  lærde,  og  rundt  om  anlagde  han  Bog- 
trykkerier, Papir-  og  Oljemøller,  byggede  Broer  og  Landeveje  og  ind- 
rettede mange  andre  nyttige  Ting.  Ja  han  optraadte  endog  som  Forfatter, 


Fig.  128.  Hesselager  paa  Fyen.  (Efter  Fotografi.) 

og  af  hans  Skrifter  er  især  hans  Bog  om  Ditmarskerkrigen  1559,  der 
udkom  samme  Aar,  bekendt.  Det  kan  ikke  nægtes,  at  der  undertiden 
er  noget  naivt  ved  den  forfængelige  Mæcen,  og  at  hans  store  Selv- 
følelse skabte  ham  mange  Fjender.  Men  tiltalende  er  dog  ogsaa  hans 
udprægede  Slægtsstolthed  og  hans  Fædrelandskærlighed,  der  ganske  vist 
var  knyttet  til  Hertugdømmerne,  som  han  betragtede  som  sit  Fædreland. 
Det  varigste  Minde  for  Eftertiden  fra  Adelsvældens  store  Tid  er 
dog  de  Bygninger,  som  endnu  er  en  af  vort  Lands  skønneste  Prydelser. 


Fig.  129.  Spøttrup  i  Salling,  omgivet  af  dobbelte  Volde  og  Grave. 
(Efter  Fotografi.) 

Det  var  paa  Kristian  II Ts  Tid,  at  Renæssancens  Kunst  først  for  Alvor 
begyndte  at  gøre  sig  gældende  heroppe.  Som  det  første  Eksempel  næv- 
nes Ligstenen  i  Sorø  paa  Absalons  Grav,  der  er  udført  af  Abbed  Hen- 
rik Tornekrans  1536  (I,  255).  I  Norden  kom  Renæssancens  Kunst 
navnlig  til  Anvendelse  paa  verdslige  Bygninger,  dels  fordi  vi  havde 
Kirker  nok  fra  katolsk  Tid,  dels  fordi  det  egoistiske  og  forfængelige 
Træk,  som  Datidens  Mennesker  bærer,  drev  dem  til  at  opføre  Byg- 
ninger, som  kunde  blive  til  deres  egen  Forherligelse.  Endnu  under 
Kristian  III,  i  de  nærmeste  Aar  efter  Grevefejden,  har  vore  Herre- 
gaarde et  middelalderligt  Præg,  der  vel  navnlig  skyldes,  at  man  af  Frygt 
for  mulige  Bondeoprør  ikke  turde  opgive  Hensynet  til  den  personlige 
Sikkerhed.  Herresæderne  er  „Vandborge",  d.  v.  s.  de  ligger  i  en  Sø 
eller  er  omgivne  af  en  vandfyldt  Grav.    Paa   Bygningens   Hjørner  er 

Fabricius:  Danmarkshistorie.  11.  14 

der  fremspringende  Taarne,  hvis  Formaal  det  er  at  bestryge  Siderne. 
Øverst  under  Taget  findes  hyppigt  en  Vægtergang,  i  hvis  Gulv  der  er 
Skoldehuller,  hvorigennem  man  kunde  hælde  kogende  Vand  og  Olje  ned 
paa  en  Fjende,  der  stod  ved  Husets  Fod.  Den  eneste  Adgang  var  gen- 
nem Trappetaarnet,  og  af  ydre  Prydelser  bar  Murene  kun  en  rundbuet 
Udkrogning,  medens  Taarnene  havde  Trappegavle,  som  vel  er  laante  fra 
de  gotiske  Kirkebygninger.  Af  saadanne  Herresæder  staar  endnu  flere 
tilbage  rundt  omkring  i  Landet.  Fra  Johan  Fris  stammer  saaledes 
H esselager gaard  paa  Fyn,  der  paabegyndtes  1538  og  Borreby  ved 
Skelskør  (1556).  Peder  Okse  opførte  Gisselfeld  (1547)  og  fra  den 
samme  Tid  stammer  Rygaard  paa  Fyn  og  SpMrup  i  Salling,  hvor 
navnlig  Porttaarnet  er  udviklet  til  et  kraftigt  Forsvarsværk.  Ogsaa  de 
tykke  Mure  og  Taarnenes  Spir  paa  Kongeborgene  minder  om  Middel- 
alderen, men  Renæssancens  Aand  præger  iøvrigt  allerede  disse  Bygninger. 
Den  forandrede  Handelsvej  lod  det  ikke  mere  være  Hansestæderne, 
men  Nordvesttyskland  og  Nederland,  hvorfra  Danmark  fik  sine  kunstne- 
riske Impulser.  I  Frederik  II's  Tid  faar  vi  ikke  længer  „Vandborge", 
men  „Stenhuse'',  hvor  Forsvarshensynet  træder  tilbage.  Graven  er  bi- 
beholdt, men  mere  som  et  Symbol  paa  den  dybe  Adskillelse  imellem 
den  adelige  og  den  ufrie  Stand.  I  deres  Anlæg  vedbliver  Bygningerne 
endnu  at  minde  om  Middelalderen,  men  Detaljerne  tyder  paa  en  ny 
Tid,  og  „udtrykker  et  vist  kækt  og  brovtende,  barokt  og  forsorent 
Væsen".  Vinduerne  er  større,  saa  at  Bygningerne  bliver  mere  aabne 
og  lyse,  tillige  med  Søjlerne  fører  de  Tanken  hen  paa  Italien  og  Antiken, 
mens  de  knejsende  Spir  minder  mere  om  Nederland.  De  fattigere  For- 
hold, hvorunder  den  nordiske  Arkitekt  maatte  virke,  gjorde,  at  han  som 
Regel  maatte  slaa  sig  Taals  med  Murstenen  som  Bygningsmateriale,  og 
af  danske  Slotte  er  det  kun  Krpnborg,  som  de  fremmede  jo  iøvrigt 
betalte,  der  er  opført  af  Sandsten.  Men  paa  alle  de  andre  røde  Mur- 
stenshuse møder  vi  en  Række  Sandstensornamenter  baade  i  Portaler, 
Rammer,  Baand  og  Beslagornamenter,  som  har  skabt  det  harmoniske 
Hele,  der  har  medført,  at  Datidens  Bygninger  i  en  sjelden  Grad  er 
blevet  nationale  i  Folkets  Bevidsthed.  „Kristian  IV's  Stil"  kalder  vi  jo 
her  hjemme  den  nederlandske  Renæssance.  Om  Uranieborg  er  der 
allerede  talt.  Ypperst  af  alle  Bygninger  fra  Frederik  II's  Tid  staar 
Kronborg.  Det  er  som  nævnt  opført  af  Frederik  II  i  Løbet  af  seks 
Aar,  og  hans  første  Bygmester  var  Hans  von  Paaske,  der  senere  af- 
løstes af  Antonis  van  Opbergen.  Planen  til  Slottet  er  fransk,  og  oprinde- 
lig var  det  Tanken,  at  Østsiden  skulde  dannes  af  en  lav  Forbindelsesmur, 
hvorover  man  saa  ind  i  Slotgaarden  med  dens  pragtfulde  Neptunspring- 
vand. Men  Udførelsen  er  nederlandsk,  saaledes  som   Detaljerne  viser 

det.  Det  er  Nordens  største  Slot,  og  dets  Indre  var  smykket  med 
Kniepers  Tapeter  af  de  111  danske  Konger.  I  berettiget  Stolthed  bød 
Kongen,  at  hver  den,  som  ikke  brugte  det  nye  Navn  Kronborg,  men 


Fig.  130.  Udsigt  fra  Hovedtaarnet  paa  Kronborg.  (Efter  Fotografi 


af  gammel  Vane  kaldte  det  Krogen,  skulde  bøde  en  Okse.  Her  opholdt 
han  sig  gerne,  her  modtog  han  af  en  engelsk  Gesandts  Haand  Hose- 
baandsordenen,  og  i  Virkeligheden  var  dette  Slot  den  værdigste  Ramme, 
man  kunde  tænke  sig,  om  en  nordisk  Søkonge. 


H* 

Kong  Frederiks  Kærlighed  til  Jagten  bragte  ham  til  at  bygge 
meget  og  paa  mange  Steder,  navnlig  i  skovrige  Egne.  Hillerødsholm 
havde  han  tilbyttet  sig  1560  for  Skovkloster,  og  han  forvandlede  det  i 
Løbet  af  de  næste  ti  Aar  til  Frederiksborg  Slot.  Til  Minde  om  dette 
Mageskifte  sattes  der  følgende  Indskrift  over  Porten  mellem  den  store 
Slotsgaard  og  Karusselgaarden: 

„Frederick  then  anden,  goed  och  from, 
hans  naade  giorde  thette  bytthe 
Att  hyllersholm  under  kronen  kom 
oc  herlof  til  Skougkloster  flitthe." 

Selve  Slottet  er  dog  nu  forsvundet,  afløst  som  det  blev  af  Kri- 
stian IV's  langt  mere  storslaaede  Bygning.  Men  de  to  store  runde 
Taarne  ved  S-Broen  og  Bygningerne  ved  Karusselgaarden  er  en  Lev- 
ning af  Frederik  II's  Slot.  Han  opholdt  sig  gerne  her,  og  skønt  Rum- 
met var  meget  indskrænket,  skal  han  dog  have  haft  Hoffet  og  Kan- 
celliet med  sig.  Ogsaa  i  den  skovrige  Himmelbjergsegn  dvælede  Kongen 
ofte,  nemlig  paa  Skanderborg  Slot  og  i  det  gamle  Ømkloster.  Det  sidste 
lod  han  1561  forandre  til  et  Jagtslot  under  Navn  af  Emborg,  men  han 
lod  det  snart  efter  nedbryde,  og  Godset  blev  henlagt  under  Skander- 
borg Slot.  Antvorskov  Kloster  (I.  Fig.  221)  lod  han  ligeledes  for  Jag- 
tens Skyld  1585  ombygge  til  et  Slot,  og  han  levede  her  meget  i  sine 
sidste  Aar. 

I  sin  Byggelyst  viste  Kongen  sig  som  en  ægte  Adelsmand,  og 
mange  var  de  inden  for  Adelstanden,  som  fulgte  i  hans  Fodspor. 
Derom  vidner  de  prægtige  Herregaarde,  der  opførtes  rundt  i  Landet. 
I  Jylland  skal  anføres  nævnes  Vorgaard  i  Vendsyssel,  der  skyldes  Fru 
Ingeborg  Skeel,  Rosenholm  mellem  Randers  og  Aarhus  og  Engelsholm 
i  Vejleegnen.  Paa  Fyn  skal  anføres  Egeskov,  maaske  den  skønneste  af 
alle  danske  Herregaarde,  og  paa  Sjælland  Vallø,  bygget  af  Peder  Okse 
og  Mette  Rosenkrans.  Ogsaa  under  den  følgende  Konge  fortsatte  man 
i  samme  Stil,  saa  at  der  ikke  findes  noget  Skel  i  vor  Herregaards- 
arkitektur  ved  Aaret  1588.  Men  glemmes  bør  det  ikke,  naar  man  be- 
undrer disse  Gaarde,  at  de  ogsaa  har  kostet  mange  Taarer,  thi  de  har 
medført,  at  Hoveriet  steg,  og  at  Selvejerbønderne  kom  til  at  betale 
deres  Afgifter  til  de  adelige  Godsejere,  hvorved  de  efterhaanden  sank 
ned  til  at  blive  disses  Fæstere.  I  det  Hele  holdt  Adelen  skinsygt  paa 
sine  nedarvede  Forrettigheder,  Jagtret,  Skattefrihed,  Hals-  og  Haands- 
ret  og  paa  sine  Steder  Birkeret,  d.  v.  s.  Retten  til  at  indsætte  Dom- 
meren   paa    Godset   og   til   at   udføre   de   Domme,   som   han   fældede 

Skæbnesvangert  var  det  navnlig  for  den  danske  Adel,  at  den  sondrede 
sig  saa  skarpt  ud  fra  de  andre  Stænder  og  saa  vidt  muligt  hindrede 
Tilgang  fra  neden.  Endnu  under  Frederik  II  blev  der  dog  optaget 
nogle  Tyskere  i  den,  som  den  pommerske  Adelsmand  Henrik  Ramel, 
men  efter  Kong  Frederiks  Død  var  Adelen  indskrænket  til  at  opret- 
holde sig  ved  den  Tilgang,  den  selv  kunde  skaffe  ad  naturlig  Vej. 


Fig.  131.  Frederiksborg  Slot  paa  Frederik  Il's  Tid    (Efter  Kniepers  Tapet.) 


Kong  Frederik  ITs  Død  og  Formynderregeringen. 
1588—1596. 

Den  14.  Februar  1588  var  Kong  Frederik  til  Stede  ved  sin  Broder, 
Hans  den  Yngres  Bryllup  med  Agnes  af  Anhalt  paa  Sønderborg  Slot. 
Han  havde  allerede  længe  følt  sig  svagelig,  nu  blev  han  alvorlig  syg, 
og  maatte  ved  Tilbagekomsten  lægge  sig  paa  Sottesengen  paa  Antvor- 
skov Slot.  Da  Lægen  følte  paa  hans  Puls,  sagde  Kongen:  „Lad  kun 
Aaren  slaa,  som  den  vil;  det  ved  vi,  at  Guds  Naade  ikke  slaar  fejl." 
Gudhengiven  døde  han  Skærtorsdag  den  4.  April  i  en  Alder  af  næppe 
54  Aar.   Endnu   paa  sin  Dødsseng  lod  han  holde  Gudstjeneste  for  sig. 

og  med  „høj  og  klar  Røst"  sang  han  før  og  efter  Prækenen  Salmer 
Hgesom  de  tilstedeværende. 

Den  5.  August  blev  han  begravet  i  Roskilde  Domkirke  i  Kristiern 
I's  Kapel,  hvor  der  rejstes  et  prægtigt  Monument  over  ham.  Kunstneren 
har  taget  Kristian  1 1  I's  Gravmæle  til  Forbillede,  men  i  Kunstværdi 
staar  hans  Værk  betydeligt  tilbage  for  dette. 

Frederik  II  var  en  folkeyndet  Konge,  da  han  gik  bort.  Han  var 
jevn  og  ligefrem  og  forstod  at  omgaas  sine  Undersaatter,  navnlig  Adelen, 
paa  den  bedste  Maade.  Videnskabsmændene  sørgede  over  at  have 
mistet  deres  Beskytter,  og  det  maa  indrømmes,  at  Kongen  paa  alle 
Maader  havde  søgt  at  fremme  Aandslivet.  Efter  Peder  Okses  og  den 
lærde  Kansler  Johan  Fris's  Raad  havde  han  udvidet  Kommunitetet, 
eller  Klostret  som  det  kaldtes,  i  1569,  saaledes  at  100  fattige  Studenter 
kunde  nyde  fri  Kost  her.  Ligeledes  blev  Universitetets  Indtægter  be- 
tydeligt forøgede  ved  Gaver  af  Jordegods  og  Tiender.  Sorø  Kloster 
blev  1586  forandret  til  en  kongelig  Skole,  hvor  30  adelige  og  lige  saa 
mange  borgerlige  Børn  fik  fri  Undervisning,  Kost  og  Klæder.  Gejstlig- 
heden elskede  tillige  Kongen  for  hans  uskrømtede  Gudsfrygt.  Men  der 
var  sikkert  ogsaa  andre  Meninger  om  hans  Regering,  som  ikke  havde 
vovet  højlydt  at  komme  til  Orde.  Den  Selvstændighed,  som  han  havde 
vist  siden  Peder  Okses  Død,  var  faldet  mange  Adelsmænd  for  Brystet. 
Uden  at  være  nogen  overlegen  Begavelse  røgtede  dog  Frederik  II  i  det 
sidste  Tidsrum  af  sit  Liv  sit  Kongekald  godt.  En  iøjnefaldende  Svag- 
hed, der  var  selv  Datiden  paafaldende,  var  dog  hans  Tilbøjelighed  for 
stærke  Drikke;  den  varede  ved  lige  til  det  sidste  og  maa  antages  at 
have  forkortet  hans  Liv.  Derfor  sagde  Vedel  djærvt  i  sin  Ligtale  i  Ribe 
Domkirke:  „Dersom  hans  Naade  kunde  haft  Aarsag  for  fremmede  Fyr- 
sters og  Legaters  og  andre  gode  Mænds  daglige  Omgængelse  at  holde 
sig  fra  den  skadelige  Drik,  som  nu  over  Alverden  iblandt  Fyrster, 
Adel  og  Menigmand  altfor  gængs  er,  da  synes  det  for  menneskelige 
Øjne  og  Tanker,  at  hans  Naade  kunnet  levet  mangen  god  Dag  længer." 

Lykkeligvis  var  der  ingen  Tvivl  om,  hvem  der  skulde  efterfølge 
ham  paa  Tronen,  skønt  der  var  gaaet  mange  Aar  hen,  før  det  var 
blevet  uomtvisteligt.  I  Efteraaret  1576,  da  der  var  sammenkaldt  en 
Herredag  i  Kalundborg,  kom,  efter  hvad  Resen  fortæller,  en  gammel 
enfoldig  Bonde  fra  Samsø  dertil  og  fortalte,  at  en  dejlig  Havfrue  havde 
vist  sig  flere  Gange  for  ham  paa  Stranden.  Hun  havde  befalet  ham  at 
drage  over  til  Kongen  og  lade  ham  vide,  at  hans  Dronning  var  vel- 
signet med  en  Livsarving,  „der  skulde  blive  en  ypperlig  Herre  blandt 
alle  Konger  og  Fyrster  udi  denne  Norderverden".  Men  da  Synd  og 
Ondskab  tog  Overhaand  i  hans  Riger,  idet  Drukkenskab,  Løsagtighed, 

Hovmod  og  Selvraadighed  tog  mere  og  mere  til  for  hver  Dag,  skulde 
han  Gud  til  Ære  og  Taksigelse,  der  ham  saaledes  velsignede,  afskaffe 
al  sligt  med  Flid  og  Alvor,  paa  det  at  Gud  ikke  skulde  hjemsøge  Lan- 
det med  desto  større  Vrede  og  Straf.  Rigsraadet  sendte  Bonden  fra 
Kalundborg  til  Antvorskov,  hvor  Kongen  opholdt  sig.  Mange  af  Hof- 
folkene smilede  ad  ham;  dog,  han  gjorde  Indtryk  paa  Kongen,  saa  at 
denne  skænkede  ham 
en  fyrstelig  Tærepen- 
ge,  og  lod  ham  drage 
hjem  i  Fred.  Men  da 
han  atter  kom  tilbage 
og  yderligere  berette- 
de, at  Havfruen  hed 
Ibrant  og  var  en  Dat- 
terdatter af  den  Hav- 
frue, der  havde  for- 
kyndt Valdemar  Atter- 
dags Dronning  Margre- 
tes Fødsel,  tabte  Kon- 
gen sin  Tillid  til  ham 
og  viste  ham  bort. 
Spaadommen  gav  dog 
Anledning  til  megen  Ta- 
le blandt  Folket,  baade 
af  lærde  og  ulærde. 

Hvordan  det  nu 
forholder  sig  med  Sa- 
gen selv,  har  vi  heri  et 
Udtryk  for  den  almin- 
delige Længsel,  hvor- 
med man  imødesaa 
en  Kongesøns  Fødsel. 

Kong  Frederik  var  bleven  gift  sent,  og  hans  to  første  Børn  var 
Prinsesser.  Ogsaa  ved  selve  Kristian  IV 's  Fødsel  er  Sagnet  virk- 
somt. Det  fortæller,  at  Dronning  Sofie  blev  overvældet  af  Fødsels- 
veer, mens  hun  gik  paa  en  af  Ladegaardsmarkerne  ved  Frederiks- 
borg, og  at  hun  fødte  sin  Søn  Kristian  under  en  Tornebusk,  som  Kong 
Frederik  senere  til  Minde  herom  lod  flytte  over  paa  en  lille  Holm  i 
Frederiksborg  Sø.  Dette  er  imidlertid  urigtigt.  Kristian  IV  er  født  paa 
Frederiksborg  Slot,  og  hele  Egnen  er  rig  paa  Sagn  om  ham,  der  viser, 
hvor  dybt  hans  Minde  er  rodfæstet  i  det  danske  Folk. 


Flg.  132.  Egeskov  paa  Fyen  opført  1554  af  Frands 
Brokkenhus.  (Efter  Fotografi.) 

Kong  Kristian  kom  til  Verden  den  12.  April  1577  om  Eftermid- 
dagen Kl.  4,  og  han  blev  døbt  den  paafølgende  2.  Juni  i  Frue  Kirke  i 
København.  Til  Stede  var  Kongens  Svigerforældre  og  hans  Farbroder 
„Gamle  Hans"  kaldet.  Svigermoderen  holdt  den  unge  Prins  over 
Daaben.  Efter  Højtideligheden  fulgte  der  om  Søndagen  Dans,  Fyr- 
værkeri og  „megen  anden  lovlig  Tidsfordriv",  indtil  „Vinen,  Søvnen  og 
Mødigheden  tvang  enhver  til  Sengs  og  Rolighed".  Man  fortsatte  i  samme 
Stil  hele  Ugen  gennem.  Nogle  af  Professorerne  og  Studenterne  mødte 
op  og  spillede  Komedier  paa  Latin  under  aaben  Himmel  i  Slotsgaarden. 
Om  Mandagen  gav  de  den  „Historie  om  Susannæ  Uskyldighed"  og 
„En  mærkelig  Krig  mellem  Pygmæerne  og  Tranerne".  Om  Tirsdagen 
fulgte  „Den  mærkelig  Sejer,  som  Konning  David  haver  indlagt  sig  over 
den  mægtige  Kæmpe  og  Filister  Goliat". 

Hvor  stærkt  Forholdene  i  Adelens  Kreds  virkede  opefter,  ser 
man  af,  at  da  Dronningens  Forældre  ved  Ugens  Slutning  forlod  Lan- 
det, tog  de  den  neppe  to  Maaneder  gamle  Prins  med  sig  til  Mecklen- 
burg.  Der  blev  man  i  næsten  to  Aar,  indtil  han  vendte  tilbage  sammen 
med  sine  ældre  Søstre,  der  var  blevne  opfostrede  paa  samme  Sted. 
1580  valgte  Rigsraadet  ham  til  Konge  efter  Faderens  Død.  Nu  var  jo 
nemlig  den  Forsigtighed  overflødig,  som  Frederik  II  havde  vist,  da  han 
1575,  i  Mistvivl  om  at  faa  en  mandlig  Arving,  havde  bevæget  Adelen 
til  at  love  at  tage  en  af  hans  fremtidige  Svigersønner  til  Konge.  1584 
blev  derpaa  den  lille  Prins  hyldet  rundt  om  paa  Landstingene,  saaledes 
at  Tronfølgen  var  fuldstændig  sikret  ved  Faderens  Død.  Allerede  for- 
inden havde  man  med  den  største  Alvor  og  Omhu  sørget  for  hans 
Opdragelse. 

Den  pommerske  Adelsmand  Henrik  Ramel  blev  hans  Hovmester, 
og  i  Efteraaret  1582  blev  den  dygtige  og  ivrige  Magister  Hans  Mikkel- 
sen antaget  til  Tugtemester  for  Prinsen,  der  den  Gang  gik  i  sit  sjette 
Aar.  Hans  Mikkelsen  var  en  af  Datidens  bedste  Pædagoger  og  havde 
været  Rektor  paa  Herluvsholm,  før  han  blev  Slotspræst  ved  Frederiks- 
borg. Ved  et  Kongebrev  af  1583  blev  der  tillagt  ham  200  gamle  Dalere 
om  Aaret,  en  Klædning  for  ham  selv,  „der  egnede  sig  for  hans  Stand", 
og  en  Klædning  for  hans  Dreng,  d.  v.  s.  Tjener.  Desuden  lovede  Kon- 
gen „at  ville  ved  aller  første  Lejlighed  forsørge  ham  med  et  Kannike- 
dom eller  et  andet  gejstligt  Len".  Samme  Dag  fik  han  en  skriftlig 
„Bestilling",  om  hvorledes  han  havde  at  forholde  sig  med  den  unge 
Prins.  Han  skulde  „optugte  ham  i  Gudfrygtighed,  sproglige  Kundskaber 
og  anden  Lærdom  og  gode  Sæder";  han  skulde  vel  tage  Vare  paa 
hans  Helbred  og  fjerne  ham  fra  al  ond  Omgængelse.  Da  Kongen  selv 
tog  ham  i  Ed,  skal  han  alvorligt  og  grebet  have  omtalt  Manglerne  ved 

sin  egen  Opdragelse,  at  han  var 
bleven  forsømt  og  ikke  havde 
lært  noget  ordentligt.  Han  be- 
falede ham  derfor  udtrykkeligt 
„at  anvende  tilbørlig  Strenghed 
og  ikke  lade  Prinsen  have  sin 
egen  Vilje.  Vilde  nogen  hindre 
ham  deri,  da  skulde  Kongen 
selv  give  ham  sin  alvorlige  Be- 
skyttelse og  Bistand. 

Flere  Adelsmænds  Sønner, 
der  var  i  samme  Alder  som 
Prinsen,  blev  opdragne  i  Sel- 
skab med  ham.  Men  for  dem 
var  der  ansat  en  Hjælpelærer, 
der  var  underordnet  Hans  Mik- 
kelsen. Fra  1584—86  opholdt 
han  sig  i  Sorø  Kloster,  hvor 
Forældrene  ofte  besøgte  ham, 
naar  de  var  paa  Antvorskov. 
Om  den  Stilhed,  hvori  han 
blev  opdraget,  vidner  en  kon- 
gelig Befaling  til  Lensmanden 
om  „ikke  at  tillade  nogen  af 
Adel,  Herremænd,  Fruer  eller 
lomfruer,  end  mindre  nogen 
anden  at  komme  til  højbemeld- 
te vor  kære  Søn",  med  mindre 
det  var  en  Rigsraad,  Slotspræ- 
sten eller  Sjællands  Biskop, 
„saafremt  de  ikke  derfor  vil 
have  vor  højeste  Unaade". 

Efter  1586  havde  han  ikke 
fast  Opholdssted.  Snart  var  han 
paa  Skanderborg  Slot  sammen 
med  sin  Broder  Ulrik.  Men 
han  har  ikke  opholdt  sig  her 
til  Stadighed,  som  man  tidli- 
gere antog,  og  det  Skib,  som 

senere  blev  bygget  til   hans  Fornøjelse  i  Søen,   har  derfor  ikke  spil- 
let nogen  Rolle  for  hans   Udvikling,  som   man   har  ment.  Afvekslende 


Fig.  133.  Københavns  Slotstaarn  (Blaataarn). 
(Efter  van  Wycks  Tegning  1611.) 

var  han  paa  Frederiksborg,  Kronborg,  Koldinghus  og  de  andre  Slotte. 
Hans  Mikkelsen  blev  hos  ham  og  vejledte  ham,  indtil  hans  Opdragelse 
var  fuldendt.  Tugtemesteren  døde  siden  som  Forstander  for  Sorø  Skole 
1601.  Der  er  ingen  Tvivl  om,  at  Undervisningen  i  det  Hele  var  god 
og  forsvarlig.  Kongesønnen  gjorde  grundige  Fremskridt  i  Latin,  Fransk 
og  Italiensk.  Tysk  behøvede  han  ikke  at  lære,  da  Hoflivet  gav  ham 
det.  Men  især  elskede  han  Tegning,  Bygningskunst  og  overhovedet  de 
mekaniske  og  tekniske  Videnskaber.  Han  blev  saa  duelig  deri,  at  han 
siden  som  Konge  selv  gjorde  Tegninger  til  Bygninger  og  Orlogsskibe, 
som  skulde  bygges.  Da  Frue  Kirkes  Spir  engang  truede  med  at  styrte 
ned,  gik  han  selv  op  deri  og  viste,  hvor  man  skulde  sætte  Jernankrene. 
Ogsaa  for  Musiken  blev  Kristian  IV's  Interesse  tidligt  vakt.  Hans 
efterladte  Stilebøger  viser,  at  Hans  Mikkelsen  navnlig  lagde  Vægt  paa 
at  skærpe  hans  Blik  og  Opfattelsesevne  og  at  give  ham  en  klar  og 
utvungen  Fremstilling.  Saaledes  uddannede  han  sig  allerede  som  Barn 
ikke  blot  til  Konge,  men  ogsaa  til  den  dygtige  Sømand,  som  han  siden 
blev  til  Hæder  for  sit  Land.  Han  kendte  paa  det  nøjeste  alle  de  enkelte 
Skibsdele,  kunde  styre  et  Fartøj  sikkert  i  Storm  og  kunde  entre  op  i 
Merset  som  den  flinkeste  Matros.  Ogsaa  i  alle  Slags  Legemsøvelser  og 
Ridderspil  blev  han  saa  færdig  som  nogen,  og  hans  stærke  Legems- 
bygning satte  ham  i  Stand  til  at  udholde  store  Anstrengelser.  Den  unge 
Konge  klager  dog  selv  over,  at  han  under  Skoletiden  for  meget  blev 
holdt  til  det  stillesiddende  Liv,  saa  at  han  først  efter  at  være  bleven 
myndig  fandt  Tid  til  helt  at  hengive  sig  til  de  legemlige  Idrætter,  som 
han  elskede  saa  højt. 

Ved  Faderens  Død  saa  man  allerede  fra  alle  Sider  med  glade  For- 
ventninger hen  til  hans  Udvikling.  „Det  lader  sig  anse,  uden  alle  gamle 
Mærker  fejler",  siger  Vedel,  „at  hans  Naade,  vor  udvalgte  Prins,  skal 
vel  komme  til  mærkelig  Lærdom  og  Forstand  udi  gode  Kunster,  ja  hans 
Naade  er  allerede  kommet  saa  vidt,  at  han  ikke  længer  kan  holdes  for 
et  Barn,  men  efterhaanden  Dag  for  Dag  opvokser  og  tager  til,  saa  vel 
udi  Visdom  og  Naade  hos  Gud  og  Mennesker,  som  ellers  udi  Aar  og 
Alder". 

Ved  Frederik  II's  Død  maatte  hans  Uddannelse  komme  til  at  ligge 
i  Hænderne  paa  Enkedronningen  og  de  fire  dygtige  Mænd,  som  Rigs- 
raadet  valgte  ud  af  sin  Midte  til  at  styre  Riget  under  hans  Mindreaarig- 
hed,  uden  at  der  dog  var  sat  nogen  bestemt  Tidsgrænse  for  denne.  Det 
var  først  og  fremmest  den  kongelige  Kansler  Nils  Kaas  til  Taarupgaard, 
der  var  bleven  undervist  i  Nils  Hemmingsens  Hus  og  havde  studeret 
Teologi  i  Wittenberg  under  Melanchtons  Vejledning.  Han  var  en  brav, 
retsindig  og  flittig  Mand,  ganske  vist  konservativ  og  uden  stærkt  Initiativ, 

og  meget  forsigtig.  Som  allerede  nævnt  besad  han  desuden  en  stærkt 
udviklet  literær  Sans.  De  øvrige  var  Rigsadmiralen  Peder  Munk  til  Estvad- 
gaard  ved  Skive,  den  noget  gnavne  Jørgen  Rosenkrans  til  Rosenholm, 
der  var  Befalingsmand  paa  Kalø  og  Statholder  i  Nørrejylland,  samt  den 
betydeligste  af  dem  alle  Rentemesteren  Kristoffer  Valkendorf  til  Glorup 
paa  Fyn.  Ved  Siden  af  disse  Mænd  havde  ogsaa  Arild  Hvitfeld  som 
Rigskansler  stor  Indfly- 
delse, og  den  unge  Kon- 
ges Hovmester  Henrik 
Ramel  stod  i  Spidsen  for 
tyske  Kancelli  og  havde 
altsaa  den  daglige  Ledel- 
se af  Udenrigspolitiken. 
Formynderregeringens 
Opgave  var  i  Virkelighe- 
den vanskelig,  da  der  paa 
alle  Sider  rejste  sig  be- 
sværlige Spørgsmaal.  Der 
var  først  den  udenrigske 
Situation.  Det  var  i  Fre- 
derik ITs  Dødsaar,  at  den 
„uovervindelige  Armada" 
drog  imod  England,  og 
mange  Steder  i  Europa 
ventede  man,  at  Danmark 
vilde  stille  sig  paa  sine 
Trosfællers  Side  i  Kam- 
pen for  den  evangeliske 
Sag.Formynderregeringen 
viste   dog   i   det    Hele    i 

den  europæiske  Politik  en  klog  Tilbageholdenhed,  saaledes  at  den  slet 
ikke  kom  til  at  indblande  Danmark  i  de  store  Verdensbegivenheder. 
Men  der  fandtes  ogsaa  Spørgsmaal  nok  i  det  Indre  at  løse.  Den  øvrige 
Adel  var  paa  Forhaand  ret  utilbøjelig  til  at  rette  sig  efter  sine  Stands- 
fællers  Befaling,  og  hvor  yndet  end  den  afdøde  Konge  havde  været, 
var  der  dog  en  levende  Misfornøjelse  til  Stede  med  visse  Sider  af  hans 
Regering.  Den  kom  til  Orde  allerede  Dagen  efter  Kongens  Begravelse 
i  Roskilde  Domkirke,  da  Adelen  krævede  større  Hensyn  for  Fremti- 
den ved  Lensstyrelsen  og  forlangte,  at  Lenene  fremtidigt  kun  maatte 
være  paa  danske  Hænder.  En  lignende  national  Strømning  gav  sig  Ud- 
slag i  Ønsket  om,  at  Henrik  Ramel  som  Hovmester  for  den  unge  Konge 


Fig,  134.  Kansleren  Nils  Kaas.  (Maleri  paa  Rosenborg). 

skulde  afløses  aF  en  dansk  Adelsmand.  Formynderregeringen  svarede 
ret  køligt  paa  disse  Henstillinger,  men  mens  den  holdt  paa  Henrik  Ramel, 
gjorde  den  dog  faktisk  Indrømmelser  i  den  første  Henseende.  Vigtigere 
end  dette  Spørgsmaal  blev  dog  snart  Forholdet  til  Enkedronningen,  og 
det  varede  ikke  længe,  før  der  mellem  hende  og  Formynderregeringen 

opstod  en  ret  stærk  Spænding. 
Dronning  Sofie  var  ved 
sin  Mands  Død  kun  31  Aar 
gammel.  Hendes  afdøde  Mand 
havde  holdt  hendeganske uden 
for  al  Deltagelse  i  Styrelsen, 
og  hun  nærede  i  første  Øje- 
blik heller  intet  Ønske  om  at 
indtræde  i  Formynderregerin- 
gen. Men  hun  vilde  have  Ind- 
flydelse paa  sin  Søns  Opdra- 
gelse, som  rimeligt  var,  og  hun 
krævede,  at  hendes  Livgeding 
skulde  overlades  hende  i  vel 
udrustet  Tilstand.  Endelig  øn- 
skede hun  at  se  sine  to  Dø- 
tre udstyrede  standsmæssigt 
til  de  Ægteskaber,  der  snart 
blev  sluttede.  Af  Døtrene  hed 
den  næstældste  Anna,  hun  var 
født  1574  paa  •  Skanderborg 
Slot,  og  efter  langvarige  For- 
handlinger blev  hun  1589  ved 
Prokurator  viet  til  Kong  Jacob 
VI  af  Skotland.  Enkedronnin- 
gen havde  500  Skræddere  i 
Gang  med  at  sy  Brudedragt  og 
Udstyr.  Endelig  afsejlede  hun  den  1 .  September  1 589  med  en  Flaade  til  Skot- 
land, men  der  opstod  heftig  Storm,  og  hun  blev  drevet  ind  til  Oslo  i  Norge. 
Da  Efterretningen  herom  kom  til  Skotland,  besluttede  Kong  Jakob  at  over- 
raske sin  Brud  og  begav  sig  uventet  af  Sted  til  Norge.  Straks  ved  sin 
Ankomst  vilde  han  efter  skotsk  Maner  kysse  sin  unge  Brud,  men  hun 
bad  sig  rødmende  fritaget  derfor,  da  det  ikke  var  dansk  Skik.  Dog  „efter 
faa  Ords  hviskende  Samtale  mellem  Hs.  Majestæt  og  hende  gik  de  over 
-til  Fortrolighed  og  Kys".  Vielsen  fandt  derpaa  Sted  i  November  paa 
Akershus  Slot.  I  Begyndelsen  af  det  følgende  Aar  tog  de  nygifte  ned  til 


Fig.  135.  Enkedronning  Sofie. 
(Maleri  paa  Rosenborg.) 

København,  hvor  den  lærde  Konge  i  de  næste  Maaneder  ret  af  Hjertens 
Lyst  plejede  sine  literære  Interesser  og  var  paa  Besøg  baade  i  Roskilde 
og  paa  Hven.  Først  i  Maj  1590  ankom  de  til  Skodand.  Ægteskabet  blev 
iøvrigt  ikke  lykkeligt.  Efter  at  Jakob  havde  besteget  Englands  Trone, 
levede  han  som  oftest  adskilt  fra  Dronningen.  Hun  kunde  ikke  modstaa 
at  blande  sig  i  Politiken  og  i  Tidens  religiøse  Bevægelser,  og  man 
beskyldte  hende  i  England  for  at  hælde  til  den  katolske  Lære.  Dron- 
ning Anna  døde  allerede  1619  i  Hampton-Court  og  blev  begravet  i  West- 
minster. 

Samme  Aar  som  det  skotske  Bryllup  fandt  Sted,  maatte  Kristoffer 
Valkendorf  trække  sig  ud  af  Formynderregeringen  paa  Grund  af  det 
moralske  Nederlag,  han  havde  lidt  i  Sagen  med  Mogens  Hejnesen,  og 
samtidigt  blev  Henrik  Ramel  som  den  unge  Konges  Hovmester  afløst 
af  Hak  Ulvstand,  som  tillige  blev  Medlem  af  Regeringsraadet.  Valget 
af  denne  Opdrager  faldt  ikke  i  Enkedronning  Sofies  Smag,  og  hun 
havde  vistnok  Ret  i  at  nære  Modvilje  imod  ham,  selv  om  hun  dømte 
ham  for  haardt,  naar  hun  sagde,  at  han  kun  egnede  sig  til  at  tømme 
en  Kande  Vin,  og  fortælle  opsnappede  Historier.  Men  hun  havde  gan- 
ske sikkert  Uret,  naar  hun  tillige  rettede  sine  Angreb  mod  Hans  Mik- 
kelsen og  beskyldte  ham  for  at  skille  hende  fra  hendes  egen  Søn. 
Striden  virkede  meget  oprivende  paa  den  stilfærdige  Nils  Kaas,  og  fra 
dette  Øjeblik  maatte  Bruddet  mellem  Enkedronningen  og  Formynder- 
regeringen betragtes  som  ulægeligt.  Værst  var  det  dog,  at  det  kom  til 
at  spille  en  Rolle  i  Danmarks  Forhold  til  de  to  Hertugdømmer  mod  Syd. 

Her  havde  Frederik  II's  Død  lagt  Magten  i  Hænderne  paa  den 
slesvig-holstenske  Adel,  hvis  Fører  Kongens  trofaste  Ven  Henrik  Rant- 
zau  var.*  Men  som  sin  Fader  havde  Henrik  Rantzau  udprægede  adelige 
Interesser,  og  han  hævdede  Adelens  Rettigheder  over  for  Kongemagten 
og  over  for  Hertugen  paa  Gottorp.  Han  vilde  ikke  have  flere  Delinger, 
hvorved  Hertugdømmerne  efterhaanden  vilde  komme  i  Hænderne  paa 
en  hel  Række  Duodez-Fyrster,  han  vilde  ikke  heller  have  Enkedron- 
ningen til  Formynderske  for  hendes  Søn  syd  for  Kongeaaen.  Dette 
kunde  han  dog  ikke  undgaa.  Til  en  Begyndelse  stod  derfor  det  slesvig- 
holstenske Ridderskab  og  de  danske  Rigsraader  samlede  imod  Dronning 
Sofie,  og  det  kan  ikke  nægtes,  at  Nils  Kaas  og  hans  Fæller  gjorde  en 
beklagelig  Indrømmelse,  da  de  fandt  sig  i,  at  Kristian  /K.blev  valgt  til 
Hertug  i  Slesvig  og  Holsten  og  ikke  tiltraadte  disse  Fyrstendømmer 
ifølge  sin  Arveret.  Men  Enkedronningen  gik  i  sin  Harme  herover  vi- 
dere. Hun  slog  sig  sammen  med  den  gottorpske  Hertug  mod  store  Ind- 
røcpmelser,  og  baade  Nord  og  Syd  for  Kongeaaen  saa  man  nu  Fyrste- 
magten optræde  i   Forbund  mod  Adelsmagten.    Den  danske   Regering 

maatte  som  Modtræk  bevæge  Kejseren  til  allerede  1593  at  erklære  Kri- 
stian IV  for  myndig  i  Holsten.  Dette  Skridt  fik  tilbagevirkende  Kraft 
paa  Danmark,  og  man  kunde  forudse,  at  det  ikke  vilde  vare  længe,  før 
det  ogsaa  her  blev  nødvendigt  at  erklære  den  unge  Konge  for  myndig. 
Hvor  beklagelig  hele  Striden   mellem   Enkedronningen  og  Regeringen 


Fig.  136.  Nykøbing  Slot  paa  Falster  i  Slutn.  af  det  16.  Aarh. 
(Efter  Resen  og  danske  Vitruvius.) 


var,  fremgaar  deraf,  at  Kristian  IV  stod  afgjort  paa  Formyndernes  Side, 
og  at  der  opstod  et  spændt  Forhold  imellem  ham  og  Moderen.  Enke- 
dronningen blev  nu  ligefrem  forvist  til  sine  Len,  og  hun  boede  indtil 
sin  Død  paa  Nykøbing  Slot  paa  Falster,  thi  Krongodset  paa  Lolland 
og  Falster  var  givet  hende  til  Underhold.  Formynderregeringen  havde 
paa  hendes  Forlangende  maatte  ombygge  det  gamle  skumle  Slot,  og  det 
blev  nu  et  af  de  smukkeste  i  Danmark.  Her  levede  hun  et  stille,  men 
meget  virksomt  Liv,  og  hun  indførte  efter  sit  Hjemland  Mecklenborgs 
Mønster  Stordrift  paa  Godset,  saaledes  at  det  blev  meget  indbringende 
for  hende.    Dronning  Sofie  var  derfor  altid  ved   Penge,  og  hun  kunde. 

da  hendes  Søn  blev  Konge,  tit  laane  ham  betydelige  Summer.  Desuden 
beskæftigede  hun  ved  Industri  ikke  blot  Slottets  og  Byens,  men  ogsaa 
en  Del  af  Omegnens  Beboere.  Hendes  Hofdamer  maatte  sammen  med 
hende  sy  og  spinde  hele  Dagen  igennem,  og  hun  straffede  al  Uorden  paa 
det  strengeste.  Hun  kendte  til  Bunds  sin  Bibel,  alle  Luthers  Skrifter  og 
Datidens  Religions- 
spørgsmaal.Hun  luk- 
kede heller  ikke  sin 
Haand  til  for  den 
værdige  trængende. 
Saa  velstillet  var  En- 
kedronning Sofie, 
skønt  hendes  Ind- 
tægter af  Livgediri- 
get  kun  var  bleven 
anslaaede  til  18500 
Daler  om  Aaret  for- 
uden 4—5000  Da- 
ler i  uvisse  Indkom- 
ster. Det  var  hen- 
des Vindskibelighed 
ogHusholderiskhed, 
der  gjorde  hende  til 
den  rigeste  Dronning 
paa  den  Tid.  Enke- 
dronning Sofie  døde 
den  4.  Oktober  1631, 
efter  at  have  over- 
levet sin  Ægtefælle  i 
43  Aar,  og  hviler  ved 
hans  Side  i  Roskilde 

Domkirke.  Hendes  Efterladenskaber  vurderedes  til  omtrent  3  Millioner 
Daler,  foruden  en  betydelig  Mængde  Kostbarheder,  der  forlods  var  be- 
stemte for  to  af  hendes  Døtre. 

Efter  1593  lakkede  det  mod  Enden  med  Formynderregeringen,  der 
svækkedes  ydermere  ved  Nils  Kaas'  Bortgang.  Paa  sit  yderste  kaldte 
han  Kongen  til  sig  og  overleverede  ham  Nøglen  til  den  Hvælving,  hvori 
Rigets  Klenodier  var  forvarede.  Han  gav  ham  Raad  med  Hensyn  til 
Regeringens  Førelse,  og  han  anbefalede  ham  især  at  have  Omsorg  for 
Flaaden,  der  var  Danmarks  bedste  Værn.  Saa  bad  han  ham  om  „at 
bære  Kronen  med  Pris  og  Ære,  regere  Sceptret  med  Visdom  og  Naade, 


Fig.  137.  Kristian  IV  som  Barn.  (Samtidigt  Stik.) 


224 


føre  Sværdet  med  Retfærdighed  og  Magt  og  forvare  Æblet  med  For- 
stand". Han  døde  den  24.  Juni  1594  og  blev  begravet  under  Korgulvet 
i  Viborg  Domkirke.  Ved  hans  Baare  sagde  Sjællands  Biskop:  „Han 
var  en  Mand,  skænket  og  given  af  Gud  til  at  tjene  sit  fædrene  Rige 
og  at  bruges  udi  verdslige  og  politiske  Bestillinger,  hvis  Lige  man  ikke 
finder  mange  .  .  .  Udi  daglig  Omgængelse  var  han  venlig  og  gesellig, 
ingen  for  god".  Og  en  fremmed  Gesandt  kaldte  ham  „Danmarks  Perle". 


Fig.  138.  Kristian  IV's  Kroning.  (Efter  samtidigt  Stik.) 


Formynderregeringen  var  i  det  Hele  hæderlig  og  heldbringende  for 
Landet.  Den  søgte  ikke  sin  egen  Fordel,  sørgede  for  god  Retspleje  og 
holdt  Opsyn  med  Skole-  og  Kirkevæsen.  Den  drog  tillige  Omsorg  for,  at 
den  unge  Konge  i  de  sidste  Aar  kom  til  at  deltage  i  Overvejelserne  og  fik 
Sæde  i  Retten.  Allerede  tidligt  gav  Kristian  IV  et  Bevis  paa  sin  levende 
Retfærdighedsfølelse.  Tre  Brødre  af  den  adelige  Familie  Fris  havde 
overfaldet  en  ung  Adelsmand  paa  Viborg  Gade,  afhugget  hans  højre 
Haand  og  lemlæstet  ham  ilde.  Kort  efter  døde  den  ene,  men  de  to 
andre  blev  1591  indstævnede  for  Herredagen  (d.  v.  s.  Rigsraadet,  naar 
det  optraadte  som  Domstol).  Deres  Slægtninge  i  Rigsraadet  søgte  at  fri 
dem  for  Straf  og  erklærede,  at   de   gældende   Lovbestemmelser  ikke 

passede  i  dette  Tilfælde.  Den  eneste  Bestemmelse  stod  nemlig  i  Skaan 
ske  Lov  og  lød  paa,  at  man  for  at  afhugge  begge  Hænder  af  en  Træl 
skulde  bøde  tre  Mark  og  Erstatning  til  Ejeren.  Da  rejste  den  Maarige 
Konge  sig  og  udbrød:  „Skal  da  en  Træl  i  Skaane  nyde  større  Ret  end 
en  Adelsmand  i  Jylland?  Den  døde  maa  Gud  dømme,  men  det  døm- 
mer jeg,  at  de  levende,  som  staar  her  for  Retten,  skal  bøde  deres  tre 
Mark  og  have  deres  Ære 
forbrudt."  Da  forstumme- 
de Rigsraaderne,  og  det 
blev,  som  den  unge  Kon- 
ge havde  dømt. 

I  Forholdet  til  vor 
nærmeste  Nabo  Sverige 
ønskede  man  under  For- 
mynderstyrelsen at  beva- 
re god,  nabolig  Fred,  og 
der  fandt  Grænsemøder 
Sted  mellem  de  to  Rege- 
ringer. Men  Uenighed 
kunde  ikke  undgaas.  Sven- 
skerne ønskede  at  hindre 
den  nye  Handel  paa  Vest- 
europa, som  Russerne  hav- 
de faaet  i  Gang  over  Ar- 
kangelsk  til  Erstatning  for 
den  tabte  Narvahandel, 
men  den  danske  Regering 
vilde  ikke  gaa  ind  herpaa 
og  fulgte  saaledes  den  sam- 
me Linje  i  sin  Politik  som 
Frederik  II.  Et  nytStrids- 

spørgsmaal  opstod  i  Anledning  af  Flyttelapperne.  Herved  forstod  man 
de  Lapper,  der  om  Sommeren  boede  paa  Fjeldene  i  Sverige,  men  om 
Vinteren  drog  ned  til  de  norske  Kyststrækninger  for  at  skaffe  deres 
Rener  Føde.  Striden  om,  hvis  Undersaatter  de  med  Rette  var,  trak  ind 
i  den  følgende  Periode  og  blev  en  af  Aarsagerne  til  det  næste  Sam- 
menstød i  Norden. 

Da  Kongen  var  19  Aar  gammel,  foreslog  en  Del  af  Adelen,  at  han 
skulde  erklæres  for  myndig.  Det  varede  dog  endnu  en  Stund,  og  først 
den  10.  Juni  1596  opløstes  Formynderregeringen.  Den  7.  August  under- 
skrev Kong  Kristian  sin  Haandfæstning,  der  var  af  samme  Indhold  som 


Fig.  139.  Dronning  Anna  Katrine  som  Barn. 
(Maleri  paa  Frijsenborg.) 


Fabricius:  Danmaricshistorie. 

hans  Faders.  Samtidigt  udvidedes  Rigsraadet  fra  12  Medlemmer  til  20, 
og  Kristoffer  Valkendorf  blev  Rigshovmester.  Herigennem  havde  Adelen 
faaet  den  Magt,  som  tilkom  den.  Den  29.  August  kronedes  den  unge 
Konge  i  Frue  Kirke  af  Sjællands  Biskop  Peder  Vinstrup.  Til  Stede  var 
en  hel  Række  udenlandske  Fyrster,  og  Kroningen  forherligedes  ved  store 
Festligheder  i  klassisk  Smag,  som  vidner  om,  hvilken  Betydning  man 
tillagde  Kongedømmet.  Næste  Dag  fejredes  hans  Søster  Augustas  Bryl- 
lup med  den  gottorpske  Hertug  Johan  Adolf,  og  allerede  det  følgende 
Aar  den  27.  November  stod  Kongens  eget  Bryllup  paa  Haderslevhus 
Slot  med  Anna  Katrine,  en  Datter  af  Kurfyrst  Joakim  Frederik  af 
Brandenburg.  Dronningen  er  kun  lidet  kendt,  og  hun  synes  ikke  at 
have  været  nogen  betydelig  Personlighed,  men  Ægteskabet  maa  i  det 
Hele  betegnes  som  lykkeligt. 


Kristian  IV's  første  Regeringsaar.  Kalmarkrigen. 

Den  unge  Konge  havde  udviklet  sig  hurtigt,  og  hans  Skikkelse 
maatte  gøre  et  vindende  Indtryk  paa  alle,  som  saa  ham.  Ansigtet  var 
fyldigt  og  mandigt.  Legemet  var  stærkt  og  sundt  og  vidnede  om  hans 
Sans  for  ridderlige  Sysler.  Indtil  sin  høje  Alderdom  bevarede  han 
sin  Styrke,  og  han  var  en  personlig  tapper  Mand,  der  ikke  frygtede  for 
noget  Menneske.  Hermed  forbandt  Kristian  IV  en  sund  Forstand,  ja 
han  maa  betegnes  som  et  aandelig  betydeligt  Menneske.  Han  besad 
højere  Interesser,  navnlig  for  Kunst,  og  om  hans  Friskhed  og  Origina- 
litet vidner  de  mange  rammende  Udtryk  i  hans  efterladte  Breve.  Her- 
med var  der  forbundet  en  stor  Virksomhedstrang  og  „en  næsten  barnlig 
Tillid  til  Gud".  Til  Valgsprog  tog  han  Ordene  „Regna  firmat  pietas" 
(Fromhed  styrker  Riget),  hvis  Begyndelsesbogstaver  R.  F.  P.  træffes 
overalt  paa  hans  Bygninger,  men  rigtignok  folkeligt  er  bleven  udlagt 
som  „Riget  fattes  Penge".  Dette  var  dog  langt  fra  Tilfældet  i  den  før- 
ste Del  af  hans  Regering.  Kristian  IV  overtog  efter  sin  Fader  et  fyldt 
Skatkammer,  og  han  er  den  eneste  danske  Konge,  der  har  givet  sig  af 
med  at  laane  Penge  ud  mod  passende  Rente.  Kong  Kristian  var  nemlig 
en  udpræget  Økonom,  ja  ligefrem  paaholdende  i  det  daglige  Liv,  saa 
at  det  først  var  de  store  uventede  Udgifter,  som  hans  Regering  bragte 
ham  ind  i,  der  gjorde  ham  pengeløs.  Ved  Lejligheder,  naar  det  gjaldt 
om  at  kaste*  Glans  over  Kongemagten,  kunde  han  derimod  vise  sig 
rundhaandet,  ja  ødsel.  Thi  Kristian  IV  havde  en  stærk  Følelse  af  sin 
egen  Betydning  og  af  Kongedømmets  Værdighed.  Han  nærede  Tilbøje- 
ligheder for  en  personlig  Regering  og  var  ivrig  efter  at  udvide  sit  Ri- 
ges Grænser. 

Men  ved  Siden  af  hans  ubestridte  Kongegaver  fandtes  der  hos 
Kristian  IV  iøjnefaldende  Skrøbeligheder  og  Mangler.  Almen  kendt  er,  at 
han  dyrkede  Bacchus  med  en  selv  for  den  Tid  enestaaende  Iver,  i  hvert 
Fald,  hvis  man  ser  bort  fra  hans  Fader.  Men  i  Modsætning  til  Frede- 
rik II  var  Kristian  IV  ogsaa  i  høj  Grad  hengiven  til  Venus,  tit  ganske 
ubehersket.  Det  er  bleven 
anført  til  hans  Undskyld- 
ning, at  han  viste  en  vis 
Troskab  i  sine  Forhold,  idet 
han  kun  stod  i  Forbindel- 
se til  en  Kvinde  ad  Gan- 
gen, men  dette  holder  ikke 
Stik,  idet  han  allerede  før 
sin  Dronnings  Død  havde 
knyttet  en  Forbindelse  med 
en  borgerlig  Kvinde  Kir- 
sten Madsdatter,  og  i  den 
følgende  Tid  fortsattes  det- 
te Liv  i  forstærket  Grad. 
Endnu  værre  var  det,  at 
selv  Kong  Kristians  gode 
Sider  kunde  slaa  ud  i  de- 
res Modsætning  og  derved 
blive  skadelige  for  Landet. 
Han  var  virksom,  men  hans 
Interesser  drejede  sig  baa- 
de  om  store  og  smaa  Ting, 
og  han  fordybede  sig  i  selv 
de  mindste  Udgiftsposter 
paa  en  Maade,  der  minder 
om  Middelalderens  Fyrster. 

Det  skortede  ham  kort  sagt  paa  Overlegenhed,  han  var  ikke  tilstrækkeligt 
vidtskuende.  Som  den  Slags  energiske  Naturer  blev  han  let  egensindig  og 
selvfølende.  Der  vil  blive  Lejlighed  til  under  Kristian  IV's  lange  Regering 
at  vise,  hvorledes  han  efterhaanden  udvikledes  til  sin  og  Danmarks  Skade. 
Træffende  er  der  sagt  om  ham:  „Der  var  i  ham  et  mægtigt  oprindeligt 
Stof,  Sider  af  det  var  plejede  ved  Opdragelse  og  Selvuddannelse,  men 
det  kom  til  at  mangle  den  Slutningsforædling,  der  kunde  have  skabt 
den  store  Fyrste"  (Fridericia). 

Ved   Kongens  Side  stod  i  de   første  Aar  en   Række  udmærkede 
Mænd,  uden  at  det  dog  er  muligt  at  paavise,  at  de   har  haft  direkte 


Fig.  140.  Kristian  Fris  til  Krogerup 
(Maleri  paa  Frijsenborg.) 

Indflydelse  paa  hans  Handlinger.  Dette  gælder  ogsaa  om  Kristoffer 
Valkendorf,  der  døde  allerede  1601.  Den  betydeligste  Mand  i  Regerin- 
gen var  vel  nok  i  Kongens  første  Aar  Kansleren  Kristian  Fris  til 
Borreby,  en  dygtig  Embedsmand,  men  meget  ortodoks  af  Anskuelser  og 
ikke  fri  for  en  vis  Egoisme.  Ved  sin  Død  1616  blev  han  efterfulgt  at 
sin  Navne  Kristian  Fris  til  Krogerup,  en  mildere  og  ædlere  Skikkelse, 
men  med  et  vist  vegt  Præg.  Hverken  han  eller  Gert  Rantzau,  Henrik 
Rantzaus  Søn,  der  fulgte  efter  sin  Fader  som  Statholder  i  Hertugdøm- 
merne, var  i  Stand  til  at  øve  synderlig  Indvirkning  paa  Kongen.  Skulde 
dette  gælde  om  nogen,  maatte  det  nærmest  være  hans  borgerlige  Raadgiver 
Jonas  Charisius,  der  især  fik  Betydning  ved  sit  gode  Kendskab  til  de 
europæiske  Forhold  og  derfor  brugtes  til  fremmede  Sendefærder.  Det 
er  næppe  nogen  Tilfældighed,  at  Kristian  IV  hertil  valgte  en  Mand  uden 
for  Adelsstanden,  thi  i  de  første  Aar  af  hans  Regering,  indtil  Kalmar- 
krigen 1611,  synes  der  Spor  hos  ham  af  et  Modsætningsforhold  til 
Rigsraadet  og  af  en  Tilnærmelse  til  Borgerstanden,  der  var  i  Opgang. 
Som  et  ildevarslende  Træk  i  Begyndelsen  af  Kristian  IV's  Rege- 
ring staar  hans  Brud  med  Tyge  Brahe,  og  det  er  vel  muligt,  at  den 
Omstændighed,  at  denne  tilhørte  Adelen,  har  bidraget  til  at  stille  Kon- 
gen køligere  over  for  ham.  Ved  Frederik  II's  Død  havde  Tyge  Brahe 
tabt  sin  trofaste  Velynder  og  Beskytter.  Under  Kristian  IV's  Mindre- 
aarighed  modtog  han  vel  endnu  Gunstbevisninger  af  Formynderne,  og 
de  lovede  ham  at  sørge  for,  at  hans  Værk  blev  vedligeholdt,  og  at 
der  blev  henlagt  et  Stipendium  til  Astronomiens  Fremme.  Hans  bedste 
Ven  i  d'énne  Tid  var  vistnok  Nils  Kaas,  hvem  det  skyldtes,  at  den  unge 
Konge  1592  aflagde  det  Besøg  paa  Hven,  som  syntes  at  love  saa  godt 
for  Tyge  Brahes  Fremtid.  Det  var  ved  denne  Lejlighed,  at  Kristian  IV 
hængte  en  svær  Guldkæde  om  Halsen  paa  sin  berømte  Undersaat  og  lo- 
vede at  støtte  ham  ved  at  give  ham  en  aarlig  Pengesum  til  Oplæring 
af  unge  Mennesker  i  teoretisk  Sømandskunst,  og  overhovedet  i  den  Del 
af  Matematiken,  der  havde  Anvendelse  paa  Søvæsenet.  Dette  var  Tyge 
Brahes  sidste  lykkelige  Stund.  „Han  anede  ikke,  at  den  unge  Konge, 
hvis  Besøg  i  Dag  havde  varslet  saa  godt,  skulde  begynde  med  at  knuse 
det  Værk,  han  i  Dag  havde  beundret,  i  ungdommeligt  Overmod  vrage 
alt,  hvad  her  var  frembragt,  rydde  det,  i  forfængelig  Tro  paa  det,  han 
selv  kunde  bringe.  Han  anede  ikke,  at  før  Aarhundredets  Stjerne  var 
blegnet,  skulde  disse  Mure  være  sunkne.  Havens  Bede  en  Tilflugt  for 
Tidsler  og  Nælder,  hans  Slægt  splittet  og  han  selv  en  forarmet  landflygtig 
døende.  Han  anede  det  ikke;  og  dette  var  hans  største  og  hans  sidste  Lykke". 
Efter  Nils  Kaas'  Død  1594  blev  Rigsraadet  efterhaanden  behersket 
af  Tyge    Brahes    Uvenner,   uden   at   man   sikkert  ved,  hvem   de   var 

da  han  aldrig  nævnede  dem  ved  Navn.  Men  det  varede  ikke  længe, 
før  han  mærkede  Følgerne  af  deres  Virksomhed.  De  benyttede  især 
den  Omstændighed,  at  han  havde  behandlet  sine  Bønder  vilkaarligt, 
til  at  nedsætte  ham  i  den  unge  Konges  Gunst,  hvis  levende  Retfær- 
dighedsfølelse oprørte  sig  ved  enhver  Uret.  Efterhaanden  berøvede 
man  ham  hans  Indtægter,  baade  hans  Aarspenge  og  det  norske  Len. 
Det  blev  nu  umuligt  for  Tyge  Brahe  at  blive  paa  Hven,  da  han  mang- 
lede Midlerne  til  at  vedligeholde  sit  Værk.  I  April  1597  maatte  han 
forlade  det  Sted,  hvor  han  rastløs  havde  ofret  sine  bedste  Aar  for  en 
Sag,  der  havde  bragt  ham  og  Fædrelandet  saa  stor  Berømmelse.  Det 
synes,  som  om  det  navnlig  var  den  nye  Kansler,  Kristian  Fris  til  Bor- 
reby,  der  var  hans  hemmelige  Modstander.  Med  sin  Familie,  sine  Dis- 
ciple og  den  største  Del  af  sine  Instrumenter  drog  han  til  København, 
hvor  han  fortsatte  sine  kemiske  Forsøg  i  en  Gaard  paa  Hjørnet  af 
Vestervold,  hvor  nu  Vartov  ligger,  og  anstillede  sine  astronomiske  Iagt- 
tagelser fra  et  Observatorium  paa  Volden.  Men  efter  et  Par  Maaneders 
Forløb  forbød  man  de  kemiske  Undersøgelser  under  Paaskud  af  Ilde- 
brandsfare,  og  Regeringen  sendte  to  Mænd  over  til  Hven  for  at  under- 
søge hans  efterladte  Instrumenter.  De  erklærede  dem  for  unyttige  og 
altfor  kostbare  Kuriositeter.  Man  kan  forstaa,  at  Opholdet  i  Fædrelandet 
efter  saa  mange  Krænkelser  blev  ham  utaaleligt. 

Endnu  samme  Sommer  drog  Tyge  Brahe  med  sin  Familie  til  Ro- 
stock og  skrev  derfra  den  10.  Juli  et  Brev  til  Kristian  IV,  hvori  han 
med  Renæssancemenneskets  stærke  Selvfølelse  paaviste  Aarsagerne  til 
sin  Bortrejse.  Ogsaa  Hertug  Ulrik  af  Mecklenburg  lagde  sig  imellem 
og  henvendte  sig  for  hans  Skyld  til  den  danske  Konge,  men  Svaret 
blev  saa  ugunstigt  som  vel  muligt.  Haardt  og  uskaansomt  bebrejdede 
Kongen  ham  hans  Mangel  paa  Ærbødighed  og  viste  stor  Ligegyldighed 
for  hans  Fortjeneste.  Dette  Brev  maatte  betage  Tyge  Brahe  alt  Haab 
om  at  kunne  virke  i  sit  Fædreland,  og  da  han  som  Renæssancens  Men- 
nesker tillige  var  et  Stykke  af  en  Kosmopolit,  var  han  ikke  i  Tvivl 
om,  hvorhen  han  vilde  vende  sig. 

Men  hans  stærke  Fædrelandsfølelse  gjorde  Bruddet  dobbelt  smer- 
teligt. Han  har  udtrykt  den  i  det  latinske  Afskedsdigt,  som  han  skrev, 
mens  han  et  helt  Aar  opholdt  sig  hos  Henrik  Rantzau  paa  Slottet  i 
Wandsbeck.  Det  er  heri,  han  bl.  a.  siger: 

„Danmark  hvad  har  jeg  dig  gjort,  at  bort  saa  grumt  du  mig  støder? 
Hvor  kan  o  Fædreland!  du  mig  behandle  som  Fjende? 

Sig,  hvo  af  dine  Børn  har  givet  dig  mer  vel  i  Eje? 
,  Kan  du  vel  vredes  derfor,  at  højt  paa  den  hvælvede  Bue, 
Fædreneland!  dit  Navn  jeg  skrev  i  de  blinkende  Stjerner!" 

Tyge  Brahe  modtog  nu  Tilbud  fra  flere  udenlandske  Fyrster  om 
at  komme  til  deres  Hof,  men  valgte  at  opholde  sig  hos  Kejser  Rudolf  II, 
der  i  høj  Grad  interesserede  sig  for  videnskabelige  Sysler,  især  for 
Astronomi  og  Alkemi.  Han  fik  en  meget  naadig  Modtagelse  hos  denne 
i  Prag.  Kejseren  talte  længe  med  ham  paa  Latin,  lovede  ham  en  aarlig 

Indtægt  paa  3-4000  Gyl- 
den og  gav  ham  til  Bo- 
lig Slottet  Benatky  i  Nær- 
heden af  Prag,  som  han 
bad  ham  om  at  gøre  til  et 
nyt  Uranieborg.  Sine  In- 
strumenter paa  Hven  lod 
han  hente  herhen  af  sin 
ældste  Søn,  og  han  be- 
gyndte paa  ny  sine  Iagt- 
tagelser. Ved  disse  blev 
han  understøttet  af  den 
berømte  Matematiker  Jo- 
han Kepler.  Men  han  fik 
aldrig  Ro,  og  han  følte 
sig  utilfreds,  til  Dels  for- 
di Kejserens  slette  Fi- 
nanser ikke  tillod  ham  at 
udbetale  Understøttelsen 
rettidigt.  Snart  flyttede  han 
ind  til  Prag,  snart  atter 
ud  paa  Slottet.  Han  blev 
endnu  vanskeligere  at  om- 
gaas  end  tidligere,  og  det 
gik  navnlig  ud  over  Kep- 
ler, som  erklærede,  at 
man  ikke  kunde  leve  sammen  med  Tyge  Brahe  uden  at  udsætte  sig 
for  stadige  Fornærmelser.  Et  ulykkeligt  Tilfælde  paadrog  ham  en  smer- 
telig Sygdom,  som  endte  hans  Liv  d.  14.  Oktober  1601  i  hans  55de  Aar. 
Med  stor  Deltagelse  fejredes  hans  Begravelse  i  Prag,  hvor  Liget  blev 
jordfæstet  i  Teinkirken.  Hans  Familie  rejste  et  prægtigt  Monument  over 
ham,  hvorpaa  hans  Billede  i  fuld  Rustning  findes  udhugget  i  Marmor. 
Oven  over  det  ses  en  Tavle  med  latinsk  Indskrift,  der  kort  skildrer 
hans  Liv  og  Fortjenester. 

Familien  blev  i  Bøhmen,  hvor  Moderen  døde  1604.  Først  omtrent 
30  Aar  efter  Tyge  Brahes  Død  fik  Børnene  deres  nærmeste  Slægtninge 

Fig.  141.  Tyge  Brahes  Gravmæle  i  Teinkirken  i  Prag. 

i  Danmark  til  at  udstede  et  Dokument,  hvorved  de  erkendte  hans  Børn 
for  ægte  og  retmæssige  Arvinger. 

Skønt  det  ikke  kan  nægtes,  at  Tyge  Brahe  for  en  Del  selv  havde 
givet  Anledning  til  sin  Ulykke,  er  det  dog  sørgeligt,  at  den  unge 
Kong  Kristian  aldeles  glemte  hans  Fortjenester  og  hans  herlige  Værk, 
som  hans  egen  Fader  havde  fredet  om.  Snart  var  det  lagt  øde,  Uranie- 
borg  sank  i  Grus,  og  allerede  under  Kristian  IV  blev  Kongsgaarden  paa 
Hven  opført  af  Sten  derfra.  Da  den  franske  Biskop  Huet  1652  kom 
til  Hven  for  at  se  Uranieborg,  fandt  han  aldeles  ingen  Spor  af  Byg- 
ningen. Svage  Rester  ses  nu  efter 
en  Udgravning,  navnlig  en  muret 
Brønd,  der  tidligere  var  i  Køkke- 
net. Ogsaa  hans  Instrumenter  er  si- 
den spredte  og  forsvundne,  men 
hans  Skrifter,  der  indeholder  hans 
udmærkede  Iagttagelser,  vil  stedse 
bevare  Mindet  om  den  verdensbe- 
rømte Astronom,  der,  skønt  Adels- 
mand, førte  Valgsproget:  Esse  potius 
quam  haberi,  d.  v.  s.:  Det  er  bedre 
at  være  end  at  anses  for  at  være. 

Der  er  næppe  Grund  til  at  tro, 
at  Tanken  om  Tyge  Brahe  i  mindste 
Maade  har  formørket  Kongens  Sind 
under  de   Regeringsaar,   som    han 

nu  fyldte  ved  sin  utrættelige  Virksomhed.  Det  er  først  og  fremmest 
Kristian  IV's  Ære,  at  han  har  viet  Norge,  der  hidtil  var  bleven  for- 
sømt, stor  Omhu.  Han  var  den  første  danske  Konge,  der  besøgte  Lan- 
det, og  han  vedblev  dermed,  ialt  25  Gange  i  Løbet  af  60  Aar.  Han 
undersøgte  Tilstanden  og  afsatte  de  egenraadige  Lensmænd,  der  havde 
udsuget  Landet  paa  det  skammeligste  og  begaaet  de  største  Uretfær- 
digheder. Men  med  sine  Rejser  forbandt  han  ogsaa  et  storpolitisk  Øje- 
med. Den  svenske  Kong  Karl  IX  havde  antaget  Titlen  „Konge  over 
Lapperne  i  Nordlandene"  og  krævede  Skat  af  Flyttelapperne,  der  hid- 
til var  bleven  betragtede  som  danske  Undersaatter.  For  at  klare  Spørgs- 
maalet  foretog  Kristian  IV  1599  fra  April  til  Juli  en  vidtløftig  Rejse  langs 
Norges  Nordkyst,  som  han  undersøgte  nøjagtigt,  forbi  Vardøhus  og  lige 
indtil  Bugten  ved  Kola.  Han  førte  selv  Skibet  „Viktor"  under  Navn 
af  Kaptajn  Kristian  Frederiksen,  og  det  var  forbudt  at  kalde  ham  ved 
andet  .Navn,  saa  længe  han  var  om  Bord.  En  Gang  kom  han  i  Livs- 
fare, da  Skibet  stødte  mod  en  Klippe,  der  var  skjult  under  Vandet,  men 


Fig.  142.  Orlogsskib. 
(Efter  samtidig  hollandsk  Tegning.) 

Fig.  143.  København  set  fra  Va 


han  reddedes.  Foruden  at  undersøge  Grænsespørgsmaalet  holdt  Kongen 
ogsaa  Opsyn  med  de  engelske  Skibe,  som  uden  at  betale  Told  havde 
besejlet  hans  Hav  indtil  Arkangelsk.  Flere  af  disse  kapredes.  Strabadserne 
blev  afbrudte  af  muntre  Drikkelag  om  Bord  i  Kongens  Kahyt,  der  bar 
Navnet  „Kapernaum",  og  der  spilledes  højt  her.  Da  man  kom  tilbage  til 
Bergen  i  god  Behold,  afsluttedes  Rejsen  med  store  Festligheder.  En  Del- 
tager, Sivert  Grubbe,  ender  Skildringen  heraf  i  sin  Dagbog  saaledes: 
„Hvilede  vi  en  Smule  ud  efter  vore  Drikkelag,  da  vi  havde  gaaet  i  en 
stadig  Rus,  saa  Naturen  tilsidst  nægtede  sin  Tjeneste,  og  det  ikke  var  os 
muligt  at  drikke  mere,  og  maatte  vi  saaledes  gøre  en  Dyd  af  Nødvendighed." 
Ogsaa  paa  anden  Maade  viser  Kongen  i  disse  første  Regeringsaar 
sin  ungdommelige  Energi.  Hans  storartede  Byggeforetagender  taler  ikke 
alene  om  hans  Selvfølelse,  men  ogsaa  om  hans  Kunstsans  og  hører 
til  de  bedste  Minder  om  hans  Tid.  Allerede  1599  paabegyndtes  en  Om- 

Bakke  1587.  (Efter  Braunius 


bygning  af  Koldinghus,  der  modtog  betydelige  Forbedringer  og  For- 
skønnelser. Det  gælder  navnlig  Slotskirken  og  Kæmpetaarnet  i  det  nord- 
vestlige Hjørne,  denne  store  firkantede  graa  Masse,  der  bar  sit  Navn  af 
de  fire  syv  Fod  høje  Kæmper  af  Sandsten  i  Hjørnerne,  nemlig  Hannibal, 
med  det  danske  Vaabenskjold,  Scipio  med  det  norske,  Hektor  med  det 
jydske  og  Herkules  med  de  tre  Kroner.  Men  kort  efter  tog  Kristian-  IV 
fat  paa  det  Værk,  der  blev  ham  det  kæreste  af  alle  hans  Anlæg  og 
næsten  stillede  Kronborg  i  Skygge,  Frederiksborg  Slot.  Den  gamle  Byg- 
ning fra  hans  Faders  Tid  var  bleven  for  indskrænket,  og  Kongen  lod 
nu  efter  en  storartet  Maalestok  bygge  et  nyt  og  langt  prægtigere  Slot 
paa  tre  Øer  i  Søen.  1601  sluttedes  der  Kontrakt  med  Bygmesteren 
Jørgen  Friborg  om  Opførelsen,  men  Hovedmesteren  blev  snart  efter 
Hans  van  Stenvinkel,  som  vi  mødte  paa  Uranieborg.  Hans  Sønner 
Lorenz  og  Hans  den  Yngre  fuldendte  Bygningen  1621.  Kongen  havde 

overvaaget  Opførelsen;  men  at  han  skulde  have  givet  Tegning  til  Slottet, 
er  ikke  rigtigt.  Det  stod  ham  nu  i  7V2  Millioner.  Forgaard  og  Hoved- 
slot var  lagt  symmetrisk  i  Forhold  til  Længdeaksen,  og  Typen  var 
fransk,  hvad  man  bl.  a.  ser  af  den  lave  Forbindelsesbygning  mellem  Øst- 
og' Vestfløjen,  der  som  nævnt  oprindelig  ogsaa  var  paatænkt  i  Kronborgs 
Anlæg.  Men  mange  Detaljer  var  nederlandske  og  nordiske.  Gennem  to 
Forgaarde,  den  sidste  prydet  med  det  berømte  Springvand,  kom  man 
ind  i  den  prægtige  Slotsgaard.  Nu  stod  man  foran  det  egentlige  Slot, 


Fig.  144.  Frederiksborg  Slot. 


hvis  Forbindelsesbygning  var  et  Galleri,  mellem  hvis  Piller  der  var  op- 
stillet Statuer  af  antikke  Guder.  Overalt  var  der  prægtige  Portaler 
over  Dørene,  forgyldte  Sandstens-Indfatninger  om  Vinduerne  og  en 
Mængde  Spir.  Det  maa  ikke  glemmes,  at  den  rige  Forgyldning  har  bi- 
draget til  at  give  Slottet  et  endnu  mere  farverigt  Udseende  end  nu,  da 
det  kun  staar  med  de  graa  Sandsten  mod  de  røde  Mure.  Den  Pragt, 
som  herskede  i  det  Indre  af  Kirken  og  i  de  mange  Sale,  svarede  til 
det  Ydre.  Med  Rette  ansaas  Slottet  for  et  af  de  skønneste  i  Europa. 
Karl  van  Manderns  Tapeter,  der  fremstillede  Kongens  Kroning,  bidrog 
til  at  fuldende  Indtrykket.  Det  er  karakteristisk  for  Bygherren,  at  han 
selv  nøjedes  med  et  beskedent  Etfags  Soveværelse,  der  kun  var  be- 
trukket med  rødt  engelsk  Klæde  og  med  „et  lidet  Feltsengested  med 

drejede  Stabler".  En  fransk  Forfatter  udtrykker  Samtidens  Beundring 
over  Helheden  i  de  Ord:  „Hvad  andet  Steds  er  gjort  af  Jern,  det  er 
her  af  purt  Sølv". 

Frederiksborg  Slot  laa  dog  saa  langt  borte  fra  Hovedstaden,  at 
Kongen  kunde  ønske  sig  et  Sted  nærmere  ved  København,  hvor 
han  kunde  trække   frisk  Luft.   1606   begyndte  kan  at  købe  Haver  tæt 


Fig.  145.  Ibstrup. 


uden  for  Volden  mod  Nord,  og  1609  paabegyndtes  den  Bygning,  som 
han  selv  benævnede  „Lysthuset",  men  som  snart  fik  Navnet  Rosen- 
borg. Det  stod  fuldendt  1624.  Det  lille  Slot  var  langt  enklere  ud- 
styret end  Frederiksborg,  havde  kun  en  Længe  og  var  uden  Galerier, 
men  det  var  en  fuldendt  harmonisk  Renæssancebygning,  og  som  et 
Minde  fra  Kristian  IV's  Tid  findes  endnu  i  det  Indre  en  Sal  med  22 
ioniske  Halvsøjler.  Slottet  var  omgivet  af  Bastioner  og  en  Grav,  da  det 
laa  uden  for  Volden,  og  det  indgik  som  et  Led  i  Københavns  Be- 
fæstning. 

Af  andre  Bygninger  fra  den  samme  Tid  kan  endnu  nævnes  det  nu 
forsvundne  Ibstrup,  der  senere  fik  Navnet  Jægersborg.  I  København  paa- 

gyndtes  Tøjhuset  og  i  Nærheden  deraf  Proviantgaarden,  som  begge 
omsluttede  den  nye  Galejhavn.  Men  de  store  Byggeforetagender  i  Køben- 
havn under  Kristian  IV  tilhører  i  Hovedsagen  en  senere  Periode. 

Kristian  IV's  Bygninger  er  det  synlige  Vidnesbyrd  for  Nutiden  om 
hans  store  Energi.  Nyttigere  for  Samfundet  i  sin  Helhed  var  dog  de 
Reformer  af  social  og  økonomisk  Karakter,  som  han  straks  fra  første 
Færd  slog  ind  paa.  Navnlig  i  den  første  Del  af  hans  Regering  er  der 
Tegn  til,  at  Kongen  ønskede  at  støtte  sig  til  Borgerstanden.  I  Virkelig- 
ligheden var  de  dan- 
ske Byer  nu  naaet 
til  et  betydningsfuldt 
Punkt  i  deres  Udvik- 
ling. Deres  Selvstæn- 
dighed var  ganske 
vist  ikke  saa  stor  som 
før  Grevefejden, men 
til  Gengæld  var  Vel- 
standen steget  meget 
betydeligt.  Af  Vig- 
tighed var  det  ogsaa, 
at  de  adelige  Lens- 
mænd efter  1536  ik- 
ke havde  noget  Her- 
redømme over  By- 
erne, og  at  disse  stod 
direkte  under  Kon- 
gen selv.  De  gamle 
middelalderlige  Mu- 
re omkring  Stæder- 
ne falder,  og  mens  hver  Bys  Borgere  hidtil  havde  optraadt  for  sig, 
vokser  de  nu  sammen  til  en  Stand  med  fælles  Optræden.  Denne  Sam- 
følelse inden  for  Borgerstanden  blev  modtaget  med  Sympati  af  Kristian 
IV.  Allerede  i  Kristoffer  Valkendorf,  der  havde  Øre  herfor,  havde 
han  en  Forgænger,  og  den  unge  Konge  traadte  gerne  i  hans  Fod- 
spor. Vistnok  har  ogsaa  Jonas  Charisius,  der  var  født  af  Præsteslægt, 
men  opdraget  i  borgerlige  Kredse,  haft  en  betydelig  Indflydelse  paa 
Kongen  i  borgervenlig  Retning.  Kristian  IV  ønskede  at  fremme  Han- 
delen paa  alle  Maader,  men  hans  Interesser  faldt  dog  ikke  helt  sammen 
med  Stædernes;  det  var  ikke  først  og  fremmest  for  Borgerstandens 
egen  Skyld,  han  vilde  støtte  den,  men  det  var  for  herved  at  fremme 
Statens   Magt.    Det   var   hans   Tanke,   at   Staten    uden    Hensyn    til  de 


Fig.  146.  Tøjhuset  med  Kristian  IV's  Havn. 

gamle  borgerlige  Korporationer  og  Privilegier  skulde  fordele  de  nye 
Særrettigheder,  eftersom  den  selv  fandt  det  bedst.  Han  tænkte  sig  oven  i 
Købet,  at  Staten  selv  skulde  optræde  som  Arbejdsgiver,  og,  naar  den 
indrømmede  de  private  Forrettigheder,  sikre  sig  passende  Afgifter  deraf. 
Derfor  aabnede  han  en  hidsig  Kamp  mod  de  gamle  forbenede  Lav 
og  vilde  gøre  Haandværket  frit  for  alle  duelige  Arbejdere,  mens  de 
gamle  Lav  efterhaanden  var  blevne  til  en  Slags  Mesterforeninger,  der 
skinsygt  vaagede  over,  at  ikke  fremmede  kom  ind  i  dem  og  fik  Ad- 
gang til  at  blive  selvstændige  Mestre.  Gavnlige  var  ogsaa  de  Reformer, 
som  Kongen  søgte  at  gennemføre  for  at  fremme  Handelen;  der  blev 
indført  et  ensartet  Tøndemaal  over  hele  Riget,  og  den  sjællandske  Alen 
og  den  københavnske  Vægt  blev  paabudte  i  de  øvrige  Landsdele.  I 
Aaret  1604  indkaldte  Kongen  oven  i  Købet  en  Borgmester  og  en 
anset  Købmand  fra  hver  af  de  jydske  og  fynske  Byer  til  at  møde  i 
Horsens  og  Bogense,  hvor  Drøftelsen  af  Spørgsmaal  af  fælles  Interesse 
skulde  foretages.  Paa  Grund  af  Adelens  Modstand  kom  dog  Møderne 
ikke  i  Stand,  og  Meningen  med  dem  var  sikkert,  at  de  ikke  blot 
skulde  tjene  til  at  fremme  Stædernes  økonomiske  Tarv,  men  ogsaa  at 
Byerne  skulde  støtte  Kongen  politisk  under  det  Modsætningsforhold,  der 
havde  udviklet  sig  mellem  ham  og  Rigsraadet.  Der  vil  senere  blive 
Lejlighed  til  at  vende  tilbage  til  Kristian  IV's  store  Omhu  for  Købstæ- 
dernes Udvikling,  og  i  Tiden  inden  Kalmarkrigen  naaede  han  kun  den 
første  Begyndelse.  Mærkes  kan  det  dog,  at  han  allerede  nu  viste  de 
haarde  Sider  af  det  nye  System,  nemlig  at  Statsmagten  uden  Barm- 
hjertighed skulde  slaa  de  smaa  private  Interesser  til  Jorden,  naar  de 
kom  den  paa  tværs.  Saaledes  begynder  han  straks  at  nedlægge  smaa 
Byer  til  Fordel  for  større,  for  at  Handelen  der  skulde  faa  bedre  Vil- 
kaar  at  arbejde  under.  Tillige  var  militære  Hensyn  medvirkende,  idet 
Kongen  havde  den  Tanke  at  skabe  Grænsefæstninger,  der  samtidig 
skulde  være  Handelsbyer.  I  1600  blev  saaledes  Kristianopel  anlagt  paa 
Grænsen  af  Blekinge  og  Småland  i  Stedet  for  to  smaa  blekingske  Byer, 
der  blev  ophævede.  Dens  Navn  var  ogsaa  Styr-Kalmar,  hvilket  tydeligt 
viser  Brodden  ved  dette  Anlæg. 

Det  indgik  ogsaa  i  Kongens  Planer  at  koncentrere  Handelen  igennem 
de  saakaldte  Kompagnier.  Foreløbigt  blev  i  1602  Enehandelen  paa  Is- 
land overdraget  til  Borgerne  i  København,  Malmø  og  Helsingør,  da  man 
herigennem  haabede  at  kunne  stække  Hamburgs  Overvælde.  Fem  Aar 
senere  søgte  Kongen  igennem  Jonas  Charisius  at  drage  Nederlændere 
ind  i  Landet,  for  at  deres  Kapital  og  deres  Handelsduelighed  skulde 
komme  Købstæderne  til  Gode.  Man  lovede  dem  Religionsfrihed,  skønt 
man  ellers  stillede  sig  skarpt  over  for  den  kalvinske  Religion,  og  dertil 

knyttedes  Løftet  om  Skattefrihed  i  otte  Aar.  Virkningen  heraf  blev  ikke 
ringe,  men  det  var  dog  først  efter  Kalmarkrigen,  at  den  nederlandske 
og  tyske  Indvandring  kom  til  rigtigt  at  præge  vore  Byer. 

Ved  Siden  af  hans  prægtige  Bygninger,  der  ikke  alle  naaede  at 
blive  fuldendte  i  dette  Tidsrum,  og  ved  Siden  af  hans  Omsorg  for  Bor- 
gerstanden, var  det  navnlig  Rigets  Værn,  som  i  disse  første  Aar  laa 
Kristian  IV  paa  Sinde.  Med  Hæren  stod  det  ganske  vist  ikke  godt  til, 
og  alt,  hvad  Kongen  naaede,  var  at  faa  en  Del  skaanske  Bønderkarle 
indkaldte  til  Eksercits  i  de  skaanske  Fæstninger.  Men  overfor  Flaaden 
viste  Kong  Kristian  en  Omsorg,  som  hurtigt  bragte  store  Resultater. 
Vel  bekendt  er  det,  at  han  personligt  gjorde  Udkast  til  Tegningerne  af 
sine  Skibe,  og  at  han  overvaagede  Bygningen  af  dem  selv  i  de  mindste 
Enkeltheder.  Følgen  var,  at  da  Krigen  brød  ud,  var  Danmark  Sverige 
overmægtigt,  medens  man  i  Syvaarskrigen  i  det  Hele  havde  været  un- 
derlegen til  Søs.  Kristian  IV  havde  skrevet  sig  de  Ord  bag  Øret,  som 
Nils  Kaas  havde  hvisket  til  ham  paa  sit  Dødsleje. 

I  Virkeligheden  gik  der  ikke  mange  Aar  hen,  før  det  blev  klart, 
at  det  vilde  komme  til  et  nyt  Opgør  i  Norden.  Baade  det  danske  og 
det  svenske  Rigsraad  var  bestemt  imod  en  Krig,  det  første  af  Fredskær- 
lighed,  det  sidste,  fordi  Sverige  allerede  havde  Krig  nok  i  den  Kamp, 
der  var  udbrudt  med  Polen.  Men  Adelen  i  begge  Lande  fik  ingen  af- 
gørende Betydning  ved  denne  Lejlighed,  og  de  to  Konger  stod  ganske 
skarpt  over  for  hinanden.  Til  de  gamle  Stridsspørgsmaal  om  Lapperne 
og  Handelen  paa  Arkangelsk  var  der  kommen  en  Mængde  nye.  I  Reg- 
len drejede  de  sig  om  Handelsforhold.  Kong  Karl  IX  af  Sverige  havde 
1607  anlagt  en  ny  By  Gøteborg  paa  Øen  Hisingen,  just  der  hvor  den 
svenske  Provins  Vestergotland  med  en  smal  Strimmel  skar  sig  ind 
mellem  Danmark  og  Norge  og  naaede  ud  til  Kattegat.  Den  nye  Stad  laa 
saa  gunstigt,  at  den  hurtigt  blev  en  blomstrende  By,  og  den  svenske 
Konge  knyttede  Forbindelse  med  Hollænderne  over  Gøteborg,  hvorved 
Indtægten  af  Øresundstolden  forringedes  til  Ærgrelse  for  Kristian  IV. 
Desuden  havde  den  svenske  Konge  efter  sin  Erobring  af  Livland  for- 
budt de  danske  Skibe  at  sejle  derpaa  og  derved  krænket  Kongen  af 
Danmarks  Fordring  paa  Herredømmet  over  Østersøen.  Svenske  Told- 
afgifter blev  paalagte  paa  Trods  af,  hvad  der  var  bestemt  ved  Freden 
i  1570,  og  i  en  Mængde  Spørgsmaal  søgte  Svenskerne  at  omgaa  Stettin- 
fredens  Bestemmelser.  Karl  IX  paa  sin  Side  var  forbitret  over,  at  hans 
Modkonge  Sigismunds  Tilhængere  fandt  Tilflugt  i  Danmark.  Han  ringe- 
agtede i  det  Hele  vort  Lands  Styrke,  og  han  var  en  ubehagelig  Nabo 
paa  Grund  af  sin  hensynsløse  og  brutale  Optræden.  Karl  IX  var  tillige 
Kristian  IV  overlegen  ved  sin  Viljeskraft  og  ved  sin  Mangel  paa  Skrup- 

ler   i   Politik,  og,  hvad  der  var  værdifuldere,   han  havde  et  mere  vidt- 
skuende Blik  end  sin  danske  Nabo. 

Da  man  ingen  Vegne  kom  ved  en  lang  Række  Møder,  der  fandt 
Sted  i  Løbet  af  ti  Aar,  blev  Kristian  IV  tilsidst  utaalmodig  og  vænnede 
sig  til  den  Tanke,  at  han  maatte  gribe  til  Sværdet.  I  1602  sendte  han 
sin  yngste  Broder  Hans  til  Rusland,  hvor  han  ægtede  Czarens  Datter. 
Meningen  hermed  var  at  skabe  en  Forbindelse  mellem  Danmark  og 
Rusland  i  Ryggen  paa  Sverige.  Hans  blev  modtaget  af  Russerne  med 
aabne  Arme,  men  han  døde  sam- 
me Aar,  som  Ægteskabet  var  ind- 
gaaet.  Rigsraadet  var  endnu  en 
Modstander  af  Krigen,  og  Kon- 
gen støttede  sig  da  til  Borgerne; 
han  truede  med,  hvis  han  ikke 
fik  Hjælp  af  den  danske  Adel, 
at  ville  begynde  Krigen  som  Her- 
tug af  Holsten,  og  at  de  Erob- 
ringer, som  han  gjorde,  i  saa 
Fald  ikke  vilde  komme  Dan- 
mark til  Gode.  Rigsraadet  maat- 
te tilsidst  give  efter,  men  det 
gjorde  Kongen  alvorligt  opmærk- 
som paa  Vanskelighederne  ved 
Foretagendet.  Han  var  imidler- 
tid meget  forhaabningsfuld  og 
drømte  om  at  fordrive  Kong  Karl  og  genoprette  Kalmarunionen,  thi 
han  tog  i  Beregning,  at  Sverige  imens  var  bleven  indviklet  i  en  dobbelt 
Krig  mod  Rusland  og  Polen. 

I  visse  Henseender  var  Kong  Kristian  ogsaa  vel  rustet  til  Krigen. 
Fæstningerne  og  Flaaden  var  i  god  Stand.  Men  Hæren  var  kun  ringe. 
Den  danske  Rostjeneste  (Adelens  Opbud),  hvortil  Hoffanen  sluttede  sig, 
der  bestod  af  Kongens  private  Tjenere,  omfattede  ialt  kun  1270  Mand. 
Desuden  havde  Kristian  IV  de  skaanske  Bønderknægte,  der  som  sagt 
kun  havde  faaet  en  mangelfuld  Øvelse.  Man  maatte  da  gribe  til  Hverv- 
ning. Det  var,,  som  tidligere.  Tyskere,  Englændere  og  Skotter,  der  vil- 
ligt stillede  sig  til  Raadighed.  Den  svenske  Konge  kunde  derimod  byde 
over  en  øvet  Milits,  og  der  var  kort  i  Forvejen  bleven  indført  den  Ordning 
i  hans  Land,  at  Soldaterne  i  Fredstid  blev  underholdte  paa  Krongodset.  Der- 
imod var  den  svenske  Flaade  i  Forfald  og  kom  ikke  til  at  spille  nogen  Rol- 
le. I  alt  fik  Kristian  IV  fra  Danmark  kun  4000  Mand,  og  han  maatte  derfor 
hverve  3  Gange  saa  mange,  men  de  indfandt  sig  ingenlunde  allesammen. 


Fig.  147.;Karl  IX  af  Sverige.  Efter  Stik  fra  1596. 

Den  4.  April  1611  udstedte  Kong  Kristian  sit  Fejdebrev  og  lod  en 
Herold  bringe  det  over  paa  svensk  Grund.  Det  varede  længe,  inden 
Herolden  kunde  træffe  Kong  Karl,  og  han  blev  derpaa  holdt  tilbage  i 
Sverige,  saa  han  først  efter  seks  Maaneders  Forløb  kom  hjem  til  Dan- 
mark. Da  Kristian  IV  længe  havde  ventet  forgæves  paa  ham,  brød  han 
den  1.  Maj  op  fra  Kristianopel  i  Blekinge  med  en  Hær  paa  5 — 6000 
Mand  og  gik  over  Grænsen  ind  i  Småland,  hvor  han  angreb  den  vig- 
tige Fæstning  Kalmar.  Samtidig  rykkede  Rigsmarsken  Sten  Maltesen 
Sehested,  der  havde  vundet  sig  et  stort  Navn  ved  Deltagelse  i  den 
hollandske  Frihedskrig,  med  en  anden  Afdeling  paa  7000  Mand  op  gen- 
nem Halland  mod  Elfsborg.  Tanken  var,  at  de  to  Hære,  efter  at  have 
erobret  hver  sin  Fæstning,  skulde  mødes  i  Jonkøping  ved  Sydspidsen 
af  Vettern  og  kaste  sig  over  Sveriges  centrale  Dele.  Angrebet  mod  Kal- 
mar kom  ganske  bag  paa  Karl  IX,  som  straks  ilede  til  Undsætning. 
Det  skyldtes  Kristian  IV  personligt,  at  Byen,  forinden  han  kom,  var 
i  Danskernes  Hænder.  Kongen  blev  under  Belejringen  selv  oversprøjtet 
med  Blod  og  Hjerne  af  en  af  Hofjunkerne,  der  faldt  ved  hans  Side. 
Han  fandt  dog  kraftig  Støtte  ved  Angrebet  af  de  to  Brødre  Gert  og 
Breide  Rantzau.  Man  løb  Storm  tre  Gange,  men  Svenskerne  forsva- 
rede sig  med  stor  Tapperhed,  og  selv  Kvinderne  deltog  i  Forsvaret  og 
kastede  brændende  Begkranse  ned  paa  de  stormende.  Men  det  lyk- 
kedes Kong  Kristian  den  27.  Maj  at  tage  Byen,  og  han  begyndte  der- 
paa at  belejre  det  mindeværdige  gamle  Slot,  der  laa  øst  derfor  og  var 
omgivet  af  en  40  Fod  bred  Vold  med  fire  Runddeler.  Nu  kom  endelig 
Karl  IX  til  Undsætning.  Hans  Hær  var  12000  Mand  stærk,  og  han 
ventede  endda  paa  Forstærkninger,  inden  han  angreb  sin  Modstander. 
Øjeblikket  havde  dog  været  gunstigt,  da  Kong  Kristian  selv  netop  var 
borte  fra  Lejren,  og  „Kalmarsoten"  rasede  i  den  danske  Hær. 

En  Mængde  blodige,  men  uafgørende  Træfninger  stod  i  den  føl- 
gende Tid  omkring  Kalmar.  Byen  var  Skuepladsen  for  den  første  Del 
af  Krigen,  og  denne  fik  deraf  Navnet  Kalmarkrigen.  Imens  led  Kristian  IV 
et  uventet  Tab.  I  Karl  IX's  ældste  Søn,  den  17-aarige  Gustaf  Adolf, 
havde  han  en  Fjende,  der  forstod  at  benytte  enhver  Fordel.  I  Natten 
mellem  den  25,  og  26.  Juni  overrumplede  den  unge  Kongesøn  den 
nylig  anlagte  Fæstning  Kristianopel.  Angrebet  kom  ganske  overraskende. 
Vindebroen  var  nede,  og  Soldaterne  var  fulde.  Man  opdagede  først 
Fjendens  Ankomst,  da  han  skruede  en  Petarde  i  Byporten  og  sprængte 
den.  Kommandanten  faldt  i  Spidsen  for  Besætningen  i  Byporten,  og 
Byen  blev  ødelagt  paa  det  skrækkeligste.  Indbyggerne  blev  nedhuggede. 
Mødrene  kastede  deres  Børn  over  Murene  og  sprang  selv  bag  efter. 
Andre   kastede  sig  i   Baade,  der  blev  overfyldte  og  sank.  Efter  dette 

Blodbad  blev  Byen  afbrændt  tillige  med  dens  rige  Magasiner,  og  dette 
var  et  føleligt  Tab  for  den  danske  Hær  ved  Kalmar,  da  den  havde 
faaet  sine  Krigsfornødenheder  herfra. 

Den  17.  Juli  gjorde  Karl  IX  et  Hovedangreb  paa  den  danske  Lejr, 
hvor  Kristian  IV  imens  var  kommet  til  Stede.  Danskerne  maatte  kæmpe 

Fig.  148.  Kort  over  Sydsverige  og  de  skaanske  Landskaber  paa  Kalmarkrigens  Tid. 


med  den  svenske  Konge  i  Fronten  og  Slottet  i  Ryggen,  hvor  Besæt- 
ningen gjorde  Udfald.  De  var  kun  8000  Mand  mod  20000  Mand,  Byen 
blev  stukket  i  Brand  af  Svenskerne  selv,  og  den  afbrændte  paa  et  Hus 
nær.  Men  takket  være  Kong  Kristians  Mod  og  Udholdenhed  lykke- 
des det  at  tvinge  Svenskerne  til  med  stort  Tab  at  trække  sig  tilbage. 

Fabricius:  Danmarkshistorie.  II.  16 

Efter  Kampen  indtraf  der  danske  Forstærkninger,  og  i  Natten  mellem 
den  23.  og  24.  Juli  brød  Karl  IX  hemmeligt  op  og  indesluttede  sig  i  sin 
stærkt  befæstede  Lejr  ved  Ryssby,  to  Mil  nord  for  Kalmar. 

Danskerne  satte  nu  al  Kraft  ind  paa  at  tage  Kalmar  Slot.  Fra  d.  29. 
Juli  til  d.  1.  August  spillede  Skytset  uophørligt  mod  Slottet.  Krister 
Some  var  af  Karl  IX  bleven  indsat  til  Kommandant  paa  Slottet  efter 
Stormen  den  17.  Juli.  Det  lykkedes  Svenskerne  at  bøde  de  Tab,  som 
Beskydningen  voldte,  men  de  havde  næsten  opbrugt  al  deres  Krudt. 
Saa  forlangte  Krister  Some  stik  imod  sine  Officerers  Mening  i  Krigs- 
raadet,  at  man  skulde  overgive  sig.  Man  enedes  med  Danskerne  om, 
at  Besætningerne  under  Vaaben  skulde  drage  frit  bort  over  til  Øland, 
men  Kommandanten  maatte  tvinge  sine  Officerer  til  at  gaa  ind  paa  denne 
Kapitulation.  Den  3.  August  faldt  Slottet  i  Danskernes  Hænder  med 
sine  200  større  og  mindre  Kanoner  og  et  stort  Kornforraad.  I  Sverige 
blev  Some  med  Rette  anset  for  en  Forræder.  Grunden  til  hans  Over- 
givelse synes  at  have  været,  at  han  var  bleven  mishandlet  personlig 
af  sin  strenge  Herre  og  vilde  hævne  sig  for  disse  Fornærmelser.  Han 
blev  for  Fremtiden  hos  Kristian  IV,  der  lønnede  ham  med  et  Gods  i 
Holsten  og  med  en  Del  af  Slottets  Forraad.  Til  Sverige  kom  han  aldrig 
mere. 

Fem  Dage  efter  Kalmars  Overgivelse  overgav  ogsaa  Øland  med  det 
faste  Borgholm  Slot  sig  til  Danskerne.  Da  den  hidsige  Kong  Karl  er- 
farede disse  Tab,  satte  de  ham  i  et  voldsomt  Raseri.  Skønt  han  var 
61  Aar  gammel  og  flere  Gange  havde  været  ramt  af  Slag,  skrev  han 
dog  den  11.  August  det  mærkelige  Udfordringsbrev  til  sin  34-aarige 
Modstander,  hvori  han  siger,  at  han  ikke  har  handlet  som  en  kristelig 
og  ærekær  Konge.  Han  opfordrer  ham  til  at  møde  sig  i  Tvekamp  i 
aaben  Mark  efter  de  gamle  Goters  Skik  kun  ledsaget  af  to  Tjenere. 
„Møder  du  os  ikke",  siger  han  til  Slut,  „da  holder  vi  dig  hverken  for 
en  ærekær  Konge  eller  en  retskaffen  Soldat".  Kristian  IV  gav  ham  et 
Svar,  der  desværre  var  fuldt  af  uværdig  Spot:  „Vi  lade  dig  vide,  at 
dit  grove  og  uhøflige  Brev  er  os  overleveret  af  en  Trompeter.  Vi  har 
ikke  kunnet  forvente  saadant  Brev  af  dig,  men  vi  mærker,  at  Hunde- 
dagene er  endnu  ikke  forbi,  og  at  de  endnu  af  al  Magt  virker  i  din 
Hjerne.  Derfor  vil  vi  rette  os  efter  det  gamle  Ordsprog,  at  Ekko  giver 
Svar  efter  Tiltale."  Derpaa  viser  han  ham,  at  det  er  en  falsk  Beskyld- 
ning, at  Kalmar  og  Øland  skulde  være  bleven  indtaget  ved  Forræderi, 
men  at  han  snarere  skulde  skamme  sig  over,  at  han  havde  ladet  dem 
tage  bort  lige  for  Næsen  af  sig.  „Hvad  den  Enekamp  angaar,  som  du 
tilbyder  os,  da  synes  saadan  os  meget  latterlig,  efterdi  vi  ved,  at  du  est 
skrøbelig,   og   at  det  er  dig  tjenligere  at  blive  bag  en  god  Kakkelovn 

end  at  fægte  med  os,  og  at  du  mere  har  en  god  Medicus  fornøden,  der 
kan  kurere  din  Hjerne,  end  at  møde  os  i  Duel.  Du  burde  blues  ved, 
du  gamle  Gæk,  at  angribe  en  ærekær  Mand.  Du  har  maaske  lært  saa- 
dant  blandt  gamle  Kællinger,  som  er  vant  til  at  bruge  Munden.  Lad  af 
at  skrive,  mens  du  endnu  kan  gøre  noget,  thi  vi  haaber  med  Guds 
Hjælp,  at  du  skal  have  alle  dine  Kræfter  nødig.  Imidlertid  erindrer  vi 
dig  om,  at  du  løslader  vor  Herold  og  de  to  Trompetere,  som  du  mod 
Krigsbrug  haver  ladet  arrestere,  hvorved  du  har  givet  din  ringe  For- 
stand til  Kende.  Men  du  maa  tro,  at  hvis  du  tilføjer  dem  mindste  Skade, 
har  du  derved  ikke  vundet  Danmark  eller  __ 

Norge.  Tag  dig  i  Vare,  at  du  herudi  ikke 
gør  andet,  end  hvad  du  bør.  Det  er  vort 
Svar  paa  dit  grove  og  uhøflige  Brev". 

Imidlertid  søgte  Kristian  IV  forgæves 
at  lokke  sin  Modstander  til  Kamp  uden  for 
hans  faste  Lejr,  og  han  trak  sig  derefter 
atter  tilbage  til  Kalmar.  Felttogsplanen  maat- 
te  betragtes  som  strandet,  thi  Toget  mod 
Elfsborg  havde  ingen  Frugter  bragt,  og  Sten 
Maltesen  var  død  i  Kalmar  af  den  almin- 
delige Sot.  Den  danske  Konge  ansaa  der- 
for Felttoget  for  at  være  til  Ende  for  dette 
Aar  og  vendte  tilbage  til  København  i  Slut- 
ningen af  September.  Det  viste  sig  imidlertid,'- 
at  han  havde  forregnet  sig,  thi  næppe  var  han  borte  fra  Kalmar,  før  Gustaf 
Adolf  indfandt  sig.  Den  26.  September  kastede  han  sig  med  2000  Mand 
over  Øland,  hvor  han  fik  Hjælp  af  Bønderne.  To  Kompagnier  tyske  Leje- 
tropper  blev  omringede,  og  en  stor  Del  af  dem  gik  straks  i  svensk 
Tjeneste.  Gert  Rantzau  slap  med  Møje  bort  fra  Øen  over  til  Gotland- 
Kommandanten  paa  Borgholm  havde  med  det  øvrige  Mandskab  trukket 
sig  ind  i  Fæstningen  og  maatte  efter  3  Ugers  tappert  Forsvar  overgive 
sig.  Besætningen  fik  Frihed  til  at  drage  bort  med  flyvende  Faner  og 
klingende  Spil  mod  Løfte  om  ikke  at  tjene  mod  Sverige  i  de  første  tre 
Maaneder.  Saaledes  var  Kalmar  den  eneste  varige  Vinding  af  Sommer- 
felttoget, og  Efterretningerne  fra  Norge  lød  kun  daarligt.  Befolkningen 
havde  ikke  gjort  sin  Pligt,  saa  at  Herjedalen  og  Jemtland  var  faldne  i 
Svenskernes  Hænder. 

Krigens  Anstrengelser  og  Skuff'elser  havde  imidlertid  fuldstændigt 
nedbrudt  Kong  Karls  Helbred,  og  han  følte  sig  allerede  lammet  af  den 
Sygdom,  der  kort  efter  lagde  ham  i  Graven.  I  Midten  af  Oktober  for- 
lod han  Lejren  ved  Ryssby  for  at  begive  sig  til  Stockholm,  hvor  Rigs- 


Fig.  149.  Gert  Rantzau.  (Medaille.) 

dagen  skulde  samles.  Men  hans  Sygdom  tog  saaledes  til,  at  han  maatte 
standse  i  Nykoping  i  Sodermanland,  hvor  han  døde  henimod  Middag 
den  30.  Oktober,  omgivet  af  sine  Sønner. 

Ved  Karl  IX  Død  blev  hans  Søn  Gustaf  Adolf  anerkendt  som 
Sveriges  Konge  paa  Rigsdagen  i  Nykoping  den  26.  December.  Han  blev 
den  største  af  alle  dets  store  Konger.  Den  højt  begavede  Yngling  saa 
grant  sit  Riges  sørgelige  Tilstand.  Den  var  bleven  forværret  ved  Kri- 
gen med  Danmark,  og  han  havde  oven  i  Købet  efter  sin  Fader  arvet 
Krigene  med  Rusland  og  Polen.  Gustaf  Adolf  udelod  derfor  som  Tegn 
paa  sin  forsonlige  Stemning  i  sin  Kongetitel  Ordene  „Konge  over  Lap- 
perne", og  han  gjorde  sin  farligste  Fjende,  Danmark,  Tilbud  om  Fred 
paa  Betingelse  af  Kalmars  Tilbagegivelse.  Tilbudet  blev  dog  tilbagevist 
af  Kristian  IV,  der  nu  atter  haabede  paa  Sveriges  Erobring  og  ansaa 
det  for  klogt  at  fortsætte  Krigen,  da  Landet  var  udmattet  og  svækket  og 
havde  en  ung  og  uerfaren  Konge. 

Begge  de  unge  Fyrster  forberedte  sig  med  den  største  Anstren- 
gelse paa  det  nye  Aars  Felttog.  Krigen  1612  blev  derfor  endnu  mere 
ødelæggende  og  ført  med  endnu  større  Grusomhed  end  det  foregaaende 
Aar.  Ikke  engang  i  Løbet  af  Vinteren  forholdt  man  sig  rolig.  Allerede 
den  25.Januar  brød  Kong  Kristian  op  fra  Varberg  og  stod  allerede  den 
følgende  Dag  med  2500  Mand  foran  Gullberg  Fæstning  ved  Gøteborg. 
Han  haabede  at  kunne  bemægtige  sig  den  ved  et  pludselig  natligt  Over- 
fald og  derpaa  at  kunne  begynde  sit  Hovedfelttog  mod  Jonkoping,  der 
var  Sydsveriges  Midtpunkt.  Den  27.  Januar  om  Morgenen  Kl.  2  lod 
han  storme,  men  mødte  en  haardnakket  Modstand  af  den  tapre  Be- 
falingsmand Morten  Krakau.  Da  denne  var  bleven  saaret,  overtog  hans 
Hustru  Emerentia  Pauli  Befalingen  og  kastede  fem  Gange  de  stor- 
mende tilbage.  Henad  Morgenstunden  maatte  Kristian  IV  trække  sig 
tilbage  med  et  Tab  af  200  Mand.  Ikke  desto  mindre  gik  han  derefter 
ind  i  Vestergotland,  der  efter  Tidens  barbariske  Krigsskik  blev  hærget 
paa  det  grusomste  i  12  Miles  Omkreds,  et  Omraade  af  Sjællands  Stør- 
relse. Gamle  Lødøse,  Skara  paa  nær  Domkirken,  en  Mængde  Slotte  og 
over  3000  Gaarde  blev  lagte  i  Aske. 

Imidlertid  havde  Gustaf  Adolf  heller  ikke  været  ledig.  Med  3000 
Mand  brød  han  den  5.  Februar  ind  i  Skaane,  brændte  24  Sogne  i 
Gønge  og  Villands  Herreder,  lige  til  Byen  Aahus  ved  Østersøen,  og 
lod  ogsaa  den  gamle  Stad  Væ  gaa  op  i  Luer.  Indbyggerne  blev  be- 
handlede med  den  samme  umenneskelige  Grusomhed  som  i  hele  den 
ulykkelige  Krig.  Ved  Efterretningen  derom  samlede  den  danske  Anfører 
Brejde  Rantzau,  der  laa  i  Ysted,  hurtigt  600  Ryttere,  og  henimod  Aften 
den  11.  Februar  lykkedes  det  ham  at  indhente  Gustaf  Adolf,  da  han  paa 

Tilbagetoget  var  naaet  til  Vidsø  Kirke.  Hans  Ryttere  havde  sat  Hestene 
ind  i  Kirken  og  havde  paa  Kirkegaarden  tændt  Baal  af  Kirkestolene, 
hvorom  de  sad  og  spillede  Kort.  De  blev  overraskede  ved  det  plud- 
selige Angreb  og  flygtede  ud  paa  den  tilfrosne  Sø,  hvor  mange  af 
dem  faldt  i  og  druknede.  Kong  Gustaf  selv  havde  nær  mistet  Livet, 
da  Isen  i  Aaen  ved  Udløbet  af  Søen  brast  under  hans  Hest,  og  han 
styrtede  ned  i  Vandet.  Da  ilede  hans  Kammerjunker  Per  Baner  og 
en  kæk  uplandsk  Rytter  ham  til  Hjælp  og  fik  ham  igen  trukket  op 
paa  Isen.  Straks  spændte  han  sit  Sølvbælte  af  og  rakte  det  til  Rytteren 
med  de  Ord:  „Dig  skal  jeg 
nok  huske  med  et  Stykke 
Brød,  der  skal  række  baade 
til  dig  og  dine  Børn".  Den 
forfølgende  Fjende  jog  dem 
atter  af  Sted,  og  ad  afsides 
Skovveje  maatte  de  flygte 
op  til  Småland.  Men  den 
svenske  Rytters  Arvinger 
besidder  den  Dag  i  Dag 
den  Gaard,  som  Gustaf  Adolf 
senere  skænkede  ham  til 
evindeligt  Eje  til  Løn  for  den 
Haandsrækning,  han  havde 
givet  ham. 

Ved  sin  Tilbagekomst  til 
Sverige  hørte  Gustaf  Adolf 
om  Kristian  IV's  Hærg- 
ninger og  tænkte  kun  paa  Hævn.  En  anden  Afdeling  Svenskere  faldt 
ind  i  Halland,  hærgede  18  Sogne  og  brændte  Varberg  By.  Paa  Skel- 
linge  Hede  ikke  langt  herfra  angreb  Kong  Kristian  paa  sit  Tilbage- 
tog om  Aftenen  den  21.  Februar  Fjenden,  skønt  denne  var  ham  langt 
overlegen.  Han  haabede  atter  paa  en  Overrumpling,  men  Svenskerne 
var  denne  Gang  paa  deres  Post.  Danskerne  maatte  vige  for  Overmag- 
ten, og  kunde  takke  Vinternatten  for,  at  de  slap  ind  i  Varberg  Slot. 
Den  24-aarige  Sten  Rosensparre  var  stadig  blandt  de  bageste  for  at 
dække  Tilbagetoget.  „Husk  paa",  raabte  en  af  hans  Venner  til  ham,  „at 
du  er  den  sidste  af  din  Slægt!"  „Du  har  Ret,"  svarede  Rosensparre,  „et 
godt  Navn  gaar  frem  for  alt."  Med  disse  Ord  styrtede  han  sig  ind  i 
den  tætteste  Hob  af  Fjender  og  fandt  Døden.  Det  er  til  denne  Begi- 
venhed, at  Sagnet  ogsaa  knytter  Beretningen  om,  at  Kristian  IV's  Hest 
blev  siddende  i  et  Morads,  og  at   Kristen  Bernekov  skal  have  givet 


Fig.  150.  Borgholm  Slot 
paa  Oland. 

ham  sin,  saa  at  Kongen  slap  bort,  mens  Bernekov  blev  nedhugget. 
Jeg  giver  Kongen  min  Hest,  Fjenden  mit  Liv  og  Gud  min  Sjæl"  skal 
have  været  hans  sidste  Ord.  Denne  Beretning  er  dog  kun  et  Sagn,  og 
da  Kristian  IV  senere  ved  sin  Optræden  over  for  den  afdødes  Enke 
viste,  at  han  ikke  følte  sig  i  Gæld  for  nogen  særlig  Bedrift,  er  der 
Grund  til  at  tro,  at  Sagnet  savner  Hjemmel.  Thi  saa  ridderlig  var 
Kristian  IV,  at  han  ikke  vilde  have  ladet  et  saadant  Offer  være  blevet 
ulønnet,  hvis  det  virkelig  havde  været  bragt.  Men  vist  er  det,  at  Kristen 
Bernekov  faldt  ved  denne  Lejlighed  sammen  med  mange  andre  Adels- 
mænd, og  først  nogle  Dage  senere  kom  deres  Lig  paa  Vogne  til  Var- 
berg, udplyndrede  af  Svenskerne,  „kolde  som  Is,  stive  som  Staal  og 
nøgne,  som  de  var  komne  af  Moders  Liv,  bortset  fra  Blodet,  der  var 
løbet  ud  af  Vunderne".  Saaledes  havde  Udbyttet  af  Skærmydslerne  ved 
Vinterfelttoget  paa  begge  Sider  omtrent  udjevnet  hinanden. 

Planen  for  Sommerfelttoget  1612  var  som  det  foregaaende  Aar. 
Statholderen  Gert  Rantzau  skulde  med  den  ene  Del  af  Hæren  trænge 
frem  fra  Kalmar  til  Jonkoping,  medens  Kristian  IV  selv  med  den  anden 
Del  skulde  erobre  Fæstningerne  ved  Gotaelv  og  støde  til  ham  samme- 
steds. Sidst  i  April  1612  landede  Kongen  ved  Elfsborg;  han  begyndte 
Belejringen  med  en  Styrke  paa  10000  Mand.  Den  stærke  Fæstning,  der 
laa  paa  et  højt  Fjæld,  beherskede  Indløbet  til  Gotaelv.  Hvis  dette  Punkt 
blev  erobret,  var  Svenskerne  afskaarne  fra  al  Forbindelse  med  Katte- 
gat. Den  Undsætning,  som  Gustaf  Adolf  sendte,  naaede  ikke  til  Elfs- 
borg, da  Danskerne  allerede  havde  omringet  Byen.  Ikke  desto  mindre 
forsvarede  den  tapre  Kommandant  Olof  Stråle  sig  haardnakket  med  sine 
600  Mand.  Paa  Opfordring  til  Overgivelse  svarede  han,  at  Elfsborg  ikke 
var  noget  Kalmar,  og  at  han  kun  vilde  tale  med  Fjenden  med  Kugler 
og  Krudt.  Først  den  24.  Maj,  da  der  var  udbrudt  Ild  i  Fgestningen, 
overgav  han  sig  mod  fri  Bortmarsch  for  sig  og  de  250  Mand,  der  endnu 
var  tilbage.  Ved  denne  Lejlighed  faldt  foruden  40  Kanoner  ogsaa  seks 
svenske  Krigsskibe  i  Danskernes  Hænder.  Otte  Dage  efter  overgav  den 
anden  stærke  Fæstning  ved  Gøteborg,  Gullberg,  sig,  skønt  den  havde 
Levnedsmidler  for  et  helt  Aar.  Besætningen  havde  tabt  Modet  ved  at 
høre  om  Elfsborgs  Skæbne. 

Danskerne  fejrede  Erobringen  af  disse  vigtige  Punkter  med  Fester 
og  ved  at  slaa  Medaljer,  der  fremstillede  Indtagelsen.  I  Sverige  vakte 
Efterretningen  om  de  smertelige  Tab  stor  Forfærdelse.  Men  i  denne 
Fare  udfoldede  Gustaf  Adolf  sine  bedste  Egenskaber.  Det  var  hans 
Personlighed  og  den  svenske  Bonde,  der  reddede  Landet.  Overalt  fik 
han  Bønderne  til  at  rejse  sig.  Uden  at  indlade  sig  i  aabent  Slag  nyttede 
han  enhver  Lejlighed  til  at  overfalde  de  spredte  Afdelinger  af  hærgende 

Fjender.  „Det  var  den  lille  Krig,  der  tilintetgjorde  de  store  Planer." 
Derfor  udrettede  Kristian  IV  ikke  noget  ved  et  nyt  Indfald  i  Vester- 
gotland,  skønt   han   naaede  til  Sydøstkysten  af  Venern  ved  Lidkoping. 


Fig.  151.  Kristian  IV.  Maleri  af  Peter  Isaacsz  paa  Rosenborg. 


Hans  Tropper  led  meget  under  de  bestandige  Kampe  med  Bønderne 
ved  Braaderne  i  Skovene,  og  det  var  umuligt  at  skaffe  Føde  for  Sol- 
daterne i  det  udplyndrede  Land.  Navnlig  de  engelske  Lejetropper  var 
misfornøjede;   „de  vilde  bestandig  leve  paa  deres  egen  Maade  og  var 


248 

meget  opsætsige".  Efter  tre  Ugers  Omstrejfen  maatte  han  igen  vende 
tilbage  til  Halland. 

Paa  samme  Maade  gik  det  med  Gert  Rantzaus  Tog,  da  han  i  Be- 
gyndelsen af  Maj  med  8—9000  Mand  brød  op  fra  Kalmar  og  langs 
Kysten  naaede  til  Wimmerby  og  Westerwik,  hvorfra  han  hærgede  helt 
ind  i  Ostergotland.  Her  var  det  de  tyske  Lejetropper,  der  var  opsæt- 
sige. Skønt  Kristian  IV  ved  et  nyt  Indfald  den  23.  Juni  virkelig  naaede 
til  Jonkoping,  var  det  ikke  muligt  for  Rantzau  at  forene  sig  med  ham. 
Begge  Afdelinger  maatte  trække  sig  tilbage  igen,  saa  meget  mere  som 
Kristian  IV  ikke  havde  kunnet  føre  Belejringsskyts  med  sig  mod  Jon- 
koping,  da  Vejene  var  ødelagte  af  Fjenden. 

Saaledes  var  den  danske  Angrebsplan  for  anden  Gang  strandet,  og 
fra  Norge  meldtes  det,  at  Aanden  her  oppe  heller  ikke  i  dette  Aar  var 
den  bedste.  I  Begyndelsen  af  Krigen  havde  Gustaf  Adolf  ladet  hverve 
Tropper  i  England  og  Nederland,  men  da  Elfsborg  var  bleven  erobret 
af  Danskerne,  kunde  de  ikke  lande  paa  Vestkysten  af  Sverige.  Man 
forsøgte  da  at  lade  dem  slaa  sig  igennem  Norge,  og  dette  lykkedes  for 
den  første  Afdeling  paa  1200  Mand  under  Nederlænderen  Mønnick- 
hofen,  der  ikke  engang  mødte  nogen  Modstand.  Han  kom  til  Stockholm, 
just  da  Byen  var  i  Fare  for  at  blive  angrebet  af  den  danske  Flaade. 
Kong  Kristian  var  nemlig,  efter  at  Felttoget  til  Lands  var  slaaet  fejl,  i 
August  Maaned  selv  gaaet  til  Søs.  Den  svenske  Flaade  turde  ikke  møde 
ham  og  lagde  sig  ind  bag  Fæstningen  Vaxholm,  der  forsvarede  Indløbet 
til  Stockholm.  Han  gik  da  i  Land  og  lod  en  Varde  rejse  til  Minde  om 
sit  Besøg.  Men  da  Svenskerne  fra  alle  Sider  under  Gustaf  Adolfs  An- 
førsel strømmede  til  for  at  forsvare  Hovedstaden,  indsaa  Kong  Kristian, 
at  Angrebet  var  haabløst,  lettede  Anker  og  sejlede  hjem.  Hermed  var 
Krigen  faktisk  til  Ende  paa  begge  Sider.  Den  danske  Konge  havde  ikke 
formaaet  at  naa  sit  Maal,  Sveriges  Underkuelse. 

Endnu  en  Episode  fortjener  dog  at  mindes.  Med  mindre  Held  end 
Mønnickhofen  havde  imidlertid  en  anden  Afdeling  Lejetropper  paa  3—400 
Skotter  under  Anførsel  af  Alexander  Ramsay  og  med  George  Sinclair 
som  Underbefalingsmand  søgt  at  bane  sig  Vej  gennem  Norge.  Skotterne 
havde  valgt  en  længere  og  vanskeligere  Marsch.  De  var  landede  uden 
Modstand  i  Romsdalen,  var  gaaede  over  Dovrefjeld  og  vilde  gennem 
Gudhr ands  dalen  og  Hedemarken  drage  til  Vermland.  Men  Bønderne 
havde  besat  det  snevre  Pas  Kringen  mellem  Fjeldet  og  Elven  Laagen. 
Den  første  Afdeling  bestod  af  400  Bønder  under  Fogederne  Lars  Hage 
i  Vaage  og  Peder  Randkiev  i  Ringebu,  og  de  havde  dannet  et  Bag- 
hold, hvorfra  de  knuste  Skotterne  ved  at  rulle  Klippestykker  og  Træ- 

stammer  ned  over  dem.  Sinclair,  der  senere  opfattedes  som  den  egent- 
lige Befalingsmand,  blev  skudt,  og  de  fleste  af  hans  Folk  styrtedes^ 
Elven  eller  nedhuggedes.  Efter  IV2  Times  Kamp  var  alle  Skotterne 
faldne  paa  134  nær,  der  blev  fangne  og  indespærrede  i  en  Lade.  Det 
siges,  at  de  næste  Dag  efter  en  kort  Raadslagning  blev  skudt  ned  af 
Bønderne  paa  18  nær,  „da  hans  Majestæt  kunde  have  nok  at  føde  udi 
samme  18".  Og  dog  havde  Skotterne  paa  deres  Fart  gennem  Roms- 
dalen  ladt  den  fredelige  Befolkning  ganske  i  Ro.  Saaledes  blev  der  kun 
nogle  faa  i  Behold,  som  kunde  „deres  Landsmænd  fortælle,  hvorledes 
det  er  at  besøge  dem,  der  bo  blandt  Norges  Fjælde".  Paa  det  Sted, 
hvor  Sinclair  faldt,  rejstes  der  en  Støtte  med  den  Indskrift:  „Til  Minde 
om  Bøndernis  Tapperhed   1612". 

Begge  Riger  trængte  nu  til  Fred,  Sverige  var  ganske  vist  mest 
medtaget,  men  Kristian  IV  indsaa  ogsaa,  at  Krigen  ikke  vilde  føre  til 
noget  afgørende.  Fra  de  neutrale  Staters  Side  skete  desuden  en  Paa- 
virkning  af  de  krigsførende.  Nederland  havde  siden  1609  Fred  med 
Spanien  og  ønskede  at  se  en  Ende  paa  Krigen  i  Norden,  for  at  det 
Forbud,  som  Kristian  IV  havde  udstedt  mod  Handelen  paa  Sverige, 
kunde  blive  ophævet.  Ogsaa  Liibeck  var  ivrig,  navnlig  fordi  den  led 
ved  Kapervæsenet  paa  Søen.  Der  fandt  en  Tilnærmelse  Sted  imellem 
Sverige  og  Nederland,  som  senere  skulde  faa  vidtrækkende  Følger. 
Et  Møde  om  Udveksling  af  Fangerne  blev  Indledningen  til  Fredsunder- 
handlingerne,  som  førtes  under  nederlandsk  og  engelsk  Mægling.  Efter 
to  Maaneders  Forløb  sluttedes  endelig  Freden  den  20.  Januar  1613  i 
Knærød  i  Halland,  hvor  Kanslerne  Axel  Oxenstjerna  og  Kristen  Fris 
med  flere  Rigsraader  fra  begge  Sider  var  til  Stede.  Sverige  afstod  sine 
Krav  paa  Lapperne,  og  begge  Landes  Undersaatter  fik  garanteret  frit 
Handelssamkvem  og  Toldfrihed.  Begge  Riger  fik  Ret  til  at  føre  tre 
Kroner  i  deres  Vaaben,  men  uden  at  der  maatte  knyttes  Fordringer 
dertil.  Alle  Erobringer  blev  tilbagegivne,  undtagen  Elfsborg  med  syv 
tilhørende  Herreder  og  Byerne  Goteborg,  Gamle  og  Ny  Lødøse.  De 
skulde  kun  udleveres  til  Sverige,  hvis  der  inden  seks  Aars  Forløb  var 
udbetalt  Danmark  en  Million  Rigsdaler.  Skete  dette  ikke,  skulde  Elfs- 
borg til  evindelig  Tid  tilhøre  Danmark.  Atter  maatte  Sverige  indløse 
Elfsborg  ligesom  ved  den  foregaaende  Fred  i  Stettin,  rrien  denne  Gang 
var  det  med  en  næsten  syvdobbelt  Sum.  Det  saa  ikke  ud  til,  at  det 
kunde  ske  under  den  daværende  økonomiske  Nødstilstand,  og  Kri- 
stian IV  glædede  sig  derved.  Men  det  var  et  Livsspørgsmaal  for  Sve- 
rige at  bevare  sin  eneste  Havn  ved  Kattegat.  Derfor  skafi^ede  Gustaf 
Adolf  om  end  med  de  største  Anstrengelser  „Elfsborg  Løsen"  til  Veje 

til  den  bestemte  Tid.  Men  Mindet  om  de  Savn,  som  den  svenske  Be- 
folkning havde  maatte  underkaste  sig  for  at  rejse  denne  store  Pengesum, 
vedblev  at  leve  i  Sverige,  og  det  avlede  en  Bitterhed  mod  Danmark, 
der  senere  skulde  faa  sørgelige  Frugter. 


Fig.  152.  Kristian  IV's  Gravkapel  i  Roskilde  Domkirke  med  Marstrands  Maleri 
af  Dommen  over  Kristoffer  Rosenkrantz. 


Kristian  IV's  Reformer  i  Tiden  1613  til  1625. 
Enevældens  Dæmring. 

I  den  Tid,  der  fulgte  nærmest  efter  Kalmarkrigen,  var  Danmarks 
Tilstand  i  høj  Grad  blomstrende.  Kraftigt  og  klogt  virkede  Kristian  IV 
for  Landets  Vel  og  sin  Magts  Forøgelse,  og  der  var  næsten  ikke  nogen 
Gren  af  Forvaltningen  eller  nogen  Side  af  de  indre  Forhold,  uden  at 
han  indførte  vigtige  Forbedringer  deri.  Først  og  fremmest  havde  Krigen 
vist  Mangler  ved  Statens  Værnekraft.    Kongen  havde  følt  Savnet  af  en 

staaende  Hær,  og  han  oprettede  der- 
for allerede  1615  en  saadan.  Den  be- 
stod af  4000  Mand,  der  skulde  stilles 
af  Kronens  Bøndergaarde,  som  blev  fri 
for  Skat  mod  til  Gengæld  hver  at  holde 
en  Soldat.  I  Tilfælde  af  Krig  maatte 
dette  Værn  dog  øges  med  hvervede 
Tropper.  Flaaden  blev,  som  man  let 
kan  tænke  sig,  stadig  holdt  i  ypperlig 
Stand.  I  1615  indrettedes  Nyboder  til 
Boliger  for  den  faste  Stok,  og  en  Na- 
vigationsskole skabtes  til  dens  Under- 
visning. 

Den  samme  Byggelyst,  som  Kon- 
gen havde  vist  i  sin  første  Ungdom, 
lægger  han  ogsaa  nu  for  Dagen,  men 
det  er  ikke  længere  Slotte,  som  han 
opfører.  De  tidligere  paabegyndte  blev 
fuldendte,  men  de  nye  Bygninger,  som 
han  tog  fat  paa,  havde  som  oftest  et 
mere  samfundsnyttigt  Formaal.  For  sig 
selv  personlig  byggede  han  ganske  vist 
det  pragtfulde  Gravkapel  i  Roskilde 
Domkirke,  der  er  prydet  med  et  ene- 
staaende  Smedejernsgitter,  og  hvor  i 
vore  Dage  to  Billeder  af  Marstrand  er 
blevne  tilføjede  til  Belysning  af  Kri- 
stian IV  som  Konge.  Oftere  i  denne 
Tid  opførte  han  Kirker  eller  Bygnin- 
ger i  borgerligt  Øjemed.  1619  paabe- 
gyndtes Holmens  Kirke;  fra  samme 
Tid  stammer  den  mærkelige  Kirke  i 
Kristianstad  med  dens  slebne  Søjler 
og  den  ejendommeligste  Bygning,  Bør- 
sen, der  skyldes  Brødrene  Stenvinkel 
og  først  blev  færdig  1640.  Det  skønne 
Spir,  der  dannes  af  sammenslyngede 
Drager,  er  med  Urette  bleven  betrag- 
tet som  et  Bytte  fra  Kalmarkrigen. 

Rundt  omkring  i  Riget  fortsatte   Kristian  IV  med  Anlæget  af  nye 
Stæder,  der  tillige  skulde  tjene  som  Fæstninger.  Det  havde  under  Krigen 


Fig.  153.  Børsens  Taarn. 

vist  sig,  at  Kristianopel  laa  for  nær  ved  Grænsen,  og  at  der  desuden 
ikke  fandtes  Opland  for  en  Stad  i  Østbleking.  Under  Svenskernes  Ind- 
fald var  Væ  i  Østskaane  bleven  nedbrændt  af  Gustaf  Adolf.  I  dens 
Sted  anlagdes  nu  1614  Kristiansstad  ved  Helgeaa,  og  Byen  trivedes 
godt  i  den  frugtbare  marsklignende  Egn.  Paa  lignende  Maade  gik  det  i 
Norge,  hvor  Oslo  var  bleven  hærget  af  Ildsvaade.  Til  Erstatning  byg- 
gede Kongen  1624  helt  inde  under  Akershus'  Kanoner  den  nye  By, 
der  skulde  blive  Norges  Hovedstad  og  ligeledes  blev  kaldt  op  efter 
ham  med  Navnet  Kristiania.  I  1616  havde  Kristian  IV  paa  tilsvarende 
Maade  søgt  at  værne  Sydgrænsen  ved  at  anlægge  den  By  ved  Elben, 
Gliickstadt,  der  var  tænkt  som  en  Konkurrent  til  Hamburg,  og  som 
blev  hans  Yndlingsstad.  Endnu  flere  Byer  har  deres  Oprindelse  fra 
Kristian  IV  og  kendes  i  Reglen  paa  deres  Navn,  som  Kristianssand  i 
Norge.  Men  en  særlig  Interesse  er  der  knyttet  til  den,  der  var  anlagt 
som  Københavns  Søsterstad.  Kristianshavn  blev  grundlagt  1618  og 
bygget  som  en  hollandsk  By  med  Kanaler,  der  skar  sig  ind  mellem 
Gaderne. 

Det  er  i  det  Hele  i  denne  Tid,  at  Kristian  IV's  Interesse  for  Kø- 
benhavn navnlig  giver  sig  Udtryk.  Han  skabte  en  ny  Havn,  udvidede 
Befæstningen,  smykkede  Raadhuset,  indrettede  Ny  Torv  og  grundlagde 
uden  for  Portene  de  Forstæder,  som  senere  skulde  blive  saa  betydnings- 
fulde. Det  siges  om  en  Skipper,  som  i  flere  Aar  ikke  havde  besøgt 
København,  at  han  ved  sin  Ankomst  dertil  troede,  han  var  sejlet  fejl. 
Saa  mange  var  de  nye  Spir,  at  Byens  Profil  var  bleven  forandret.  For- 
uden Børsen  og  Holmens  Kirke  rejste  Trinitatis-  og  Kristianshavns 
Kirker  sig  noget  senere,  og  udenfor  Nørreport  lagde  Kongen  Grunden 
til  en  senere  forsvunden  Kirke.  Betydeligt  var  det  Opsving,  som  Køben- 
havn tog  i  Kristian  IV's  Tid,  en  livlig  Befolkning  fyldte  Gaderne,  hvor 
der  selv  om  Søndagen  fandt  Handel  Sted  fra  aabne  Boder.  Ogsaa  Stadens 
Renlighed  forbedredes  mærkbart.  Det  var  iøjnefaldende  for  fremmede, 
som  kom  til  Byen,  hvorledes  Velstand  og  Luksus  bredte  sig;  i  de 
almindelige  Borgerhuse  var  der  saaledes  Paneler  og  Malerier  paa  Væg- 
gene. De  sidste  stammede  især  fra  de  hollandske  Kunstnere,  der  med 
Karel  van  Mander  i  Spidsen  slog  sig  ned  i  København.  Men  ved 
Siden  heraf  var  der  ogsaa  en  stærk  tysk  Indvandring,  da  Forholdene 
syd  for  Østersøen  under  Religionsstridighederne  var  lidet  indbydende 
for  fredelige  og  driftige  Handelsmænd.  Med  Velstanden  fulgte  en  For- 
finelse, der  gjorde  Indtryk  selv  paa  den  franske  Gesandt  Ogier,  da  han 
gæstede  Staden.  Han  priser  de  danske  Damer  for  deres  Høviskhed  og 
samtidigt  frie  Optræden,  som  naar  de  hilser  deres  Bekendte  paa  Gaden 
med    Haandkys.    København   blev   i   denne   Tid   for   Alvor   Danmarks 

Hovedstad,  men  den  voksede  paa  de  andre  Stæders  Bekostning,  saa- 
ledes  at  disse  traadte  ganske  i  Skygge  for  den. 

Til  Handelens  Fremme  oprettedes  der  ved  en  kongelig  Anordning 
1624  et  Postvæsen.  En  Postlinje  bragte  Rigets  Hoveddele  i  Forbindelse 
med  hverandre.  Den  gik  nemlig  fra  Hamburg  over  Kolding  og  Nyborg 
til  København  og  derfra  atter  over  Helsingør  til  Skaane  og  videre  til 


Fig.  154.  Parti  af  København  1611.  (Efter  Joh.  v.  Wyck    „Delineation".) 


Norge.  Desuden  gik  der  Sideposter  fra  Hovedstaden  til  Kalundborg  og 
til  Lolland.  Styrelsen  af  Postvæsenet  var  efter  fremmed  Mønster  ikke 
hos  Staten,  men  var  lagt  i  Hænderne  paa  en  Kreds  af  Københavns 
Købmænd. 

Paa  enhver  Maade  søgte  Kongen  at  støtte  Borgerne.  Det  er 
navnlig  i  denne  Periode,  at  der  oprettes  en  hel  Række  Kompagnier 
eller  Handelsselskaber,  som  man  den  Gang  ansaa  for  det  bedste  Middel 
til  at  fremme  Handelen,  da  man  herigennem  kunde  samle  de  mindre 
Kapitaler,  som  hver  for  sig  var  ude  af  Stand  til  at  udrette  noget.  Men 
det  maa   ikke  glemmes,  at  de   Begunstigelser  og  Forrettigheder,   som 

disse  Selskaber  fik,  kunde  virke  trykkende  og  indskrænkende  paa  Han- 
delen i  Almindelighed.  Kompagnierne  havde  ogsaa  til  Formaal  at  frem- 
kalde en  dansk  Industri,  og  der  oprettedes  derfor  baade  et  Klæde- 
kompagni  og  et  Silkekompagni,  hvorom  Navnet  Silkegade  nu  er  det 
eneste  Minde.  Vigtigere  var  uden  Tvivl  Handelskompagnierne,  først  og 
fremmest  Salt-  og  Vinkompagniet,  der  fik   Eneret  til   at  indføre  sine 

Varer  fra  Frankrig  og 
Spanien;  endvidere  det 
islandske,  det  grønland- 
ske, det  vestindiske  og 
det  ostindiske  Kompag- 
ni. Det  sidste  blev  stiftet 
1616,  og  var  det  betyde- 
ligste af  dem  alle.  Det  fik 
af  Kongen  Eneret  for  12 
Aar  paa  Handelen  paa 
Indien,  Kina  og  Japan, 
og  han  gav  det  desuden 
et  stort  Hus  til  Oplags- 
og  Forsamlingssted.  In- 
gen andre  danske  Un- 
dersaatter  maatte  sejle 
rundt  om  det  gode  Haabs 
Forbjerg.  Kongen  ønske- 
de nemlig,  at  Danskerne 
skulde  faa  Del  i  den  ost- 
indiske Handel,  hvorved 
Nederlænderne  havde  er- 
hvervet sig  saa  uhyre  Rig- 
domme.   Selskabets    Ka- 


Fig.  155.  Ove  Gedde.  (Maleri  af  Wuchters 
i  Kunstmuseet.) 


pital  blev  190,000  Rdl.,  men  ganske  vist  var  en  Del  deraf  udenland- 
ske Penge.  Til  en  Begyndelse  sendte  Kristian  IV  1618  en  Flaade 
paa  fem  Skibe  under  den  senere  Rigsadmiral  Ove  Gedde  til  Cey- 
lon. Men  da  Kejseren  over  denne  0  ikke  vilde  overlade  ham  noget 
Punkt  paa  Kysten,  maatte  han  sejle  over  til  Koromandelkysten.  Her 
havde  han  bedre  Held  med  sig  og  fik  Najken  af  Tanjore  til  at  afstaa 
Byen  Trankebar  til  Danmark  mod  en  aarlig  Pengeafgift  (1620).  Byen 
blev  udvidet  betydeligt,  og  til  dens  Beskyttelse  blev  Fæstningen  Dans- 
borg anlagt.  Mindre  heldige  var  de  Forsøg,  som  Kong  Kristian  lod  an- 
stille for  at  finde  en  Søvej  nord  om  Amerika  til  Indien.  Den  fjerde  og 
mærkeligste  af  disse  Opdagelsesrejser  fandt  Sted   1619  og  havde  ud- 

trykkelig  til  Formaal  at  finde  Nordvestpassagen.  Pinsedag  løb  Kaptajn 
Jens  Munk  ud  med  to  Skibe  og  64  Mand,  og  han  naaede  i  Slutningen 
af  Juni  Kap  Farvel,  hvorfra  han  sejlede  ind  i  Hudsonsbugten.  Men  her 
blev  han  paa  63^  n.  B.  ved  Churchillflodens  Munding  af  Isen  tvungen 
til  at  overvintre  paa  en  øde  Kyst,  hvor  han  og  hans  Folk  led  skræk- 
keligt af  den  haarde  Kulde,  da  de  var  utilstrækkeligt  udrustede  med 
Klæder  fra  Hjemmet.  De  var  derfor  nødte  til  at  blive  om  Bord  i  Ski- 
bene og  leve  af  den  medbragte  Saltmad.  Følgen  blev,  at  de  efterhaanden 
alle  døde  bort  af 
Skørbug,  paa  nær 
Jens  Munk  og  to 
Matroser.  Da  For- 
aaret  kom,  havde 
han  det  Mod  at  gaa 
om  Bord  med  dem 
paa  det  mindste  af 
Skibene,  og  det  lyk- 
kedes de  tre  Mænd 
efter  utrolige  Farer 
og  Besværligheder 
i  en  flyvende  Storm 
at  naa  over  Atlan- 
terhavet til  Bergen 
i  September  1620. 
Det  var  Jens  Munks 
Plan  at  forny  For- 
søget, men  der  blev  intet  heraf.  Han  levede  dog  stadig  i  stor  Naade 
hos  Kongen,  og  det  er  et  ganske  uhjemlet  Sagn,  der  fortæller,  at  Kri- 
stian IV  skulde  være  bleven  ked  over  hans  Paatrængenhed  med  at  for- 
tælle sine  Historier,  saa  at  Kongen  til  sidst  blev  hidsig  og  slog  til  ham 
med  Stokken.  Fra  den  Tid  af  tæredes  Jens  Munk  hen  og  døde,  „thi 
ingen  kunde  leve,  paa  hvem  Kong  Kristian  havde  lagt  Haand  i  Vrede". 

Fandt  man  end  ikke  ved  disse  Opdagelsesrejser  den  ønskede  Sø- 
vej og  heller  ikke  den  gamle  Østerbygd  paa  Grønland,  lykkedes  det 
dog  til  Gengæld  at  naa  til  Vestkysten  af  dette  Land,  og  det  grønlandske 
Kompagni  begyndte  straks  efter  at  sende  sine  Skibe  herop  paa  Hval- 
fangst. 

En  ganske  særlig  Industri  dukkede  op  i  Norge  og  skyldtes  Lan- 
dets Rigdom  paa  Metaller.  Efter  Datidens  Nationaløkonomi  var  det 
særlig  vigtigt  for  et  Rige  at  have  Bjergværker,  da  Penge  efter  den  al- 
mindelige Opfattelse  var  det  samme  som  Rigdom,  og  Gruber  med  ædle 


Fig.  156.  Jens  Munks  Vinterhavn. 
(Efter  Stik  i  hans  Beskrivelse.) 

Metaller  derfor  var  en  Stats  kosteligste  Ejendom.  Allerede  i  Kristian  IV's 
første  Aar  var  der  Bjergværker  i  Gang  i  Norge,  hvor  man  fremdrog 
Jern,  Bly  og  Kobber,  men  den  største  Opsigt  vakte  det,  da  der  i  1623 
blev  fundet  Sølv,  og  Kongsberg  Sølvværk  voksede  nu  frem  ved  de 
nyopdagede  rige  Sølvaarer. 

Med  Hensyn  til  det  indre  Liv  i  Byerne  fortsatte  Kristian  IV  ogsaa 
i  denne  Tid  sine  Forsøg  paa  at  bryde  den  gamle  Lavsaand  og  at  ska-be 
friere  Arbejdsforhold.  Desuden  greb  han  ind  i  Byernes  Styrelse.  Det 
havde  tidligere  været  Skik,  at  Byraadet,  som  stod  i  Spidsen  for  Stæ- 
derne, supplerede  sig  selv  ved 
Dødsfald,  saaledes  at  det  dan- 
nede en  lille,  stærkt  konserva- 
tiv Kreds  af  velstaaende  Bor- 
gere, der  lagde  en  tung  Haand 
paa  alle  Fremskridt,  naar  de 
ikke  kom  dem  selv  til  Gode. 
Nu  søgte  Kongen  at  drage  de 
lavere  Klasser  frem.  Han  lod 
Borgerskabet  være  med  til  at 
paaligne  Skatterne  i  Byerne, 
og  han  indsatte  i  hver  Stad  en 
Overkøbmand,  der  skulde  væ- 
re Præsident  i  en  nyoprettet 
Domstol  for  Handelssager.  Udbyttet  af  denne  store  Energi  var  dog  ringere 
end  man  skulde  have  ventet,  og  man  kan  ikke  frikende  Kongen  for  til  en 
vis  Grad  selv  at  have  været  Skyld  deri.  Han  tog  ikke  tilstrækkelig  Hensyn 
til  de  særlige  Forhold,  som  fandtes  i  Danmark,  og  som  gjorde,  at  man 
ikke  uden  videre  kunde  efterligne  fremmede  Forbilleder.  Byerne  var 
saa  smaa,  og  Handelslivet  saa  svagt,  at  de  nye  Indretninger  næsten 
kvalte  det  i  Stedet  for  at  "fremhjælpe  det.  Det  var  en  Fejl  ved  de  nye 
Industrikompagniers  Indretning,  at  der  blev  udstedt  Forbud  imod  at 
indføre  Klæde  og  Silkevarer  fra  Udlandet,  før  man  kunde  forsyne  sig 
selv.  Det  kan  heller  ikke  nægtes,  at  Kong  Kristian  efterhaanden  kom 
under  Paavirkning  af  de  ortodokse  Præster,  saa  at  han  mistede  en  Del 
af  sin  Tolerance  i  Trossager,  og  dette  svækkede  den  Indvandring  af 
dygtige  kalvinske  Nederlændere,  som  man  saa  ivrigt  ønskede.  Heldigt 
var  det  neppe  heller,  at  Klædeindustrien  blev  forbundet  med  den 
i  1617  oprettede  Straffeanstalt  Tugthuset  eller  Børnehuset,  da  Staten 
herved  kom  til  at  konkurrere  med  det  private  Erhverv.  Da  hele  den 
nye  Industri  i  Hovedsagen  var  knyttet  til  København,  kan  man  ikke 
undre  sig  over,  at  flere  Byer  var  meget  lunkne  til  at  støtte  denne.  Ende- 


Fig.  157.  Bønder  i  Pløje-  og  Saatiden. 
(Tegning  i  Jakob  Ulfeids  Jordebog.) 

lig  kom  Krigen  just  paa  det  Tidspunkt,  da  flere  af  Kompagnierne  lo- 
vede godt,  og  den  sønderbrød  de  svage  Spirer. 

Ligesom  for  Borgerstanden  viste  ogsaa  Kongen  stadig  stor  Inter- 
esse for  Landbruget,  men  navnlig  for  dets  økonomiske  Ophjælpning. 
Han  indførte  Mejeridriften  paa  de  kongelige  Gaarde,  og  han  fortsatte 
den  Stordrift,  som  Peder  Okse  og  hans  egen  Moder  havde  givet  Eks- 
emplet til.  Ofte  optraadte  han  som  Beskytter  af  Bønderne  over  for 
Adelsmændene,  og  i  1623 — 25  forsøgte  han  at  faa  Hoveriet  afløst  paa 
Krongodserne  med  Pengeydelser  og  gav  de  sjællandske  Fæstebønder  Ret 
til  at  købe  deres  Bygninger.  Men  Kristian  IV's  Interesse  for  Bønderne 
havde  tillige  et  egoistisk  Præg,  hans  Reformer  havde  navnlig  til  For- 
maal  at  gøre  dem  mere  egnede  til  at  bære  Skatterne,  og  vi  ser  derfor 
samtidigt,  at  Skattetrykket  steg,  og  at  Bøndernes  Ægter  (Arbejdskørsler) 
blev  forøgede.  Med  Rette  kan  det  siges,  at  naar  man  beundrer  de  stolte 
Bygninger  fra  Kristian  IV's  Tid,  bør  man  ikke  glemme,  hvor  mange 
Taarer  de  har  fremkaldt  hos  dem,  der  arbejdede  paa  dem. 

Ogsaa  i  sit  Forhold  til  Åandslivet  viste  Kongen  sig  som  den  inter- 
esserede. Men  han  var  en  praktisk  Natur,  der  navnlig  ønskede  at  ud- 
brede almindelig  Kundskab  og  ikke  i  samme  Grad  havde  Forstaaelse 
af  den  frie  Videnskabs  Betydning.  Universitetet  fik  nye  Bestemmelser 
621,  og  det  blev  udvidet  ved  Ansættelsen  af  syv  nye  Professorer.  Dets 
Bibliotek  blev  forøget  betydeligt,  og  Kristian  IV  skænkede  det  1100 
Bind  af  sin  egen  Bogsamling.  Regensen  blev  bygget  1623  til  Bolig  for 
120  fattige  studerende;  Rundetaarn  blev  opført  1637  til  astronomiske 
Iagttagelser;  der  oprettedes  et  Anatomi -Teater  og  en  botanisk  Have. 
Paa  tilsvarende  Maade  blev  der  ogsaa  indført  hensigtsmæssige  Foran- 
dringer ved  de  lærde  Skoler.  Fra  1618  oprettedes  der  Gymnasier  ved 
de  seks  vigtigste  Latinskoler,  men  i  den  følgende  Modgangstid  ophørte 
de  efterhaanden.  For  at  de  unge  Adelsmænd  ikke  skulde  behøve  at 
rejse  til  fremmede  Universiteter,  hvad  der  havde  vist  sig  at  medføre 
saa  megen  Fare  i  moralsk  Henseende,  oprettede  Kongen  1621  det  ade- 
lige Akademi  i  Sorø,  der  blev  meget  rigeligt  udstyret  med  tidligere 
Klostergods.  Samtidig  udstedte  han  den  Befaling,  at  ingen  Adelsmand 
maatte  rejse  udenlands,  før  han  var  fyldt  19  Aar. 

De  store  Mangler,  som  Lovgivningen  frembød,  søgte  Kristian  IV 
at  afhjælpe  ved  1604  at  udstede  den  norske  Lov,  der  dog  kun  er  en 
dansk  Oversættelse  af  den  gamle  norske  Landslov  med  Tillæg  af  de 
Forordninger,  der  var  komne  frem  senere.  For  Danmarks  Vedkom- 
mende havde  man  fra  gammel  Tid  de  tre  Landslove,  og  det  lykkedes 
endnu  ikke  at  smelte  dem  sammen  til  en;  men  Kristian  IV  udstedte  i 
Aarenes  Løb  en   hel  Række  Love  og  Forordninger,  som  kulminerede 

1643  med  den  store  Reces.  Han  var  selv  hyppigt  til  Stede  paa  Herre- 
dagene og  sørgede  for,  at  Lovene  blev  nøje  overholdte.  Mindet  om 
den  strenge,  men  retfærdige  Dommer  har  navnlig  præget  Folkets  Op- 
fattelse af  ham,  og  for  haarde  Forbrydelser  blev  det  Skik  at  sætte  Syn- 
deren i  Jern  paa  Bremerholm. 

De  store  Summer,  som  alle  disse  Foretagender  krævede,  skaffede 
Kongen  i  en  lang  Aarrække  uden  Vanskelighed  til  Veje  ved  sin  kloge 
og  nøjeseende  Bestyrelse  a?  Finanserne.  Her  holdt  han  en  næsten  pinlig 
Orden,  der  strakte  sig  lige  til  den  mindste  Smaating,  ja  lige  til  Arbej- 
dernes Dagløn  og  de  Klæder,  som  skulde  anskaffes  til  hans  Børn.  Men 
da  han  var  tarvelig  i  det  daglige  Liv,  saa  han  sig  i  Stand  til  at  bære 
de  største  Udgifter,  naar  det  var  nødvendigt.  Det  fortælles,  at  mens  han 
byggede  paa  Frederiksborg,  var  der  flere  Adelsmænd,  som  kom  med 
Ytringer  om,  at  han  ikke  vilde  kunne  skaffe  Penge  til  at  faa  det  fær- 
digt. Derfor,  siges  der,  lod  han,  da  Slottet  var  færdigt,  oven  i  Købet 
bygge  en  Stald-  og  Rustkammerbygning  i  den  nuværende  Slotshave, 
som  han  gav  Navnet  Sparepenge  for  at  beskæmme  Tvivlerne.  Men 
Sandheden  er,  at  Sparepenge  er  opført  af  Frederik  II,  og  at  det  er  det 
almindelige  Navn  i  Datiden  paa  Bygninger  af  denne  Art. 

Egentlig  Aandsfrihed  laa  dog,  som  nævnt,  Kristian  IV  fjernere.  Han 
var  en  Selvherskernatur,  der  ikke  taalte  Modsigelse,  og  Tyge  Brahes 
Skæbne  vidner  derom.  Men  navnlig  viste  han  sig  bornert,  naar  Talen 
blev  om  at  vaage  over  den  lutherske  Læres  Renhed,  og  Sjællands  Bi- 
skop, Resen,  havde  her  en  betydelig  Indflydelse  paa  ham.  Præsten  i 
Helsingborg  Nils  Mikkelsen  Aalborg  blev  1614  afsat  fra  sit  Embede, 
fordi  han  lærte  „den  hæslige  Vildfarelse,  at-  Hedningerne  ved  Guds 
Naade  kunde  blive  salige".  Biskoppen  paa  Fyn  Hans  Knudsen  Vedel 
blev  ligeledes  afsat  1616,  fordi  han  hældede  til  den  reformerte  Lære, 
og  Præsten  ved  Nikolaj  Kirke  Olav  Kok  blev  landsforvist  paa  Grund 
af  religiøse  Stridigheder.  Mærkeligst  er  den  Skæbne,  som  ramte  Jørgen 
Rosenkrantz'  Søn  Holger  Rosenkrantz.  Han  havde  studeret  ved  tyske 
Universiteter  og  navnlig  erhvervet  sig  ualmindelige  Kundskaber  i  Teo- 
logi, saa  han  fik  Tilnavnet  „den  lærde".  For  uforstyrret  at  kunne  dyrke 
sin  Videnskab  nedlagde  han  sit  Embede  som  Rigsraad  1628  midt  under 
Krigen,  hvad  der  naturligt  nok  maatte  vække  Kongens  Mishag.  Han 
trak  sig  saa  tilbage  til  sin  Gaard  Rosenholm  mellem  Aarhus  og  Ran- 
ders, hvor  han  havde  et  stort  Bibliotek  og  omkring  sig  samlede  og 
underviste  en  Del  unge  Adelsmænd.  Stærkt  grebet  af  en  mystisk  religiøs 
Retning  levede  han  under  strenge  Bodsøvelser  og  Faste.  Den  „lærde 
Holgers"  Navn  var  vidt  kendt  i  Udlandet,  og  han  stod  i  Brevveksling 
med  Europas   lærdeste  Mænd.    Gavmildt '  understøttede    han    de    stu- 

derende  og  skænkede  betydelige  Summer  til  forskellige  Skoler,  saa- 
ledes  til  den  i  Aarhus,  som  han  selv  i  sin  Ungdom  havde  besøgt.  Men 
det  gik  ham  ilde  til  sidst,  da  han  blev  angrebet  af  nogle  københavnske 
Teologer,  som  beskyldte  ham  for  at  helde  til  den  reformerte  Lære.  Han 
forsvarede  sig  1636  i  et  Skrift,  men  Kongen  skrev  til  ham,  befalede 
ham  at  undertrykke  Bogen  og  ikke  mere  lære  saadanne  Ting. 

Naar  det  gik  saaledes  med  reformerte  Lærdomme,  kan  man  for- 
staa,  at  Jesuiterne,  der  søgte  at  snige  sig  ind  i  Riget,  var  Genstand  for 


Fig.  158.  Kristian  IV  sidder  i  Retten.  (Karel  v.  Manders  Titelblad  til  Jydske  Lov.) 

den  nøjeste  Opmærksomhed.  De  søgte  at  drage  unge  danske  studerende, 
der  var  paa  Rejse  i  Udlandet,  til  deres  Læreanstalter,  navnlig  til  Brauns- 
berg  i  Østpreussen.  Naar  de  unge  kom  hjem,  var  de  da  oftest  saa 
grebne,  at  de  hemmeligt  søgte  at  udbrede  Katolicismen.  Saaledes  gik 
det  Nordmanden  Laurits  Nilsen,  der  i  Almindelighed  gik  under  Navnet 
Klosterlasse.  Han  havde  gaaet  i  Københavns  Skole,  men  blev  derefter 
Jesuit  i  Braunsberg  og  virkede  først  som  Lærer  i  Sverige.  Men  i  1606 
begav  han  sig  pludseligt  til  Helsingør  og  rettede  derfra  en  meget  naiv 
Opfordring  til  Kristian  IV  om  en  Kirkeforandring.  Følgen  blev  natur- 
ligvis en  kongelig  Befaling  til  at  rømme  Landet  inden  24  Timer.  Alle- 
rede i  Forvejen  havde  man  truet  de  danske  studerende,  der  opholdt 
sig  i  Braunsberg,  med,  at  de  vilde  miste  al  Adgang  til  at  opnaa  Em- 

beder  i  Hjemmet,  og  1624  udstedtes  der  ligefrem  Trusel  om  Dødsstraf 
for  katolske  Munke  og  Præster,  som  virkede  i  Danmark. 

Fængslende   og  imponerende  er  det  Billede  af  Kristian   IV,  som 
hans  Stræben  i  disse  Aar  fremkalder  hos  os,  og  der  er  heller  ikke  Tvivl 
om,  at  den  var  forbundet  med  en  udpræget  Selvfølelse,  som  gjorde,  at 
han  havde  vanskeligt  ved  at  undgaa  Sammenstød  med  det  adelige  Rigs- 
raad,  der  efter  Forfatningen  var  stillet  ved  hans  Side.  Kongemagten  var 
i   denne  Tid  stadigt  voksende,  og  hvis   Udviklingen   havde  fortsat  sig 
uden  Afbrydelse  af  den   ulykkelige  Krig,  som   snart  paafulgte,  er  det 
sandsynligt,  at   Enevælden   var  begyndt  tidligere   i   Danmark,  end  det 
blev  Tilfældet.    Den  store  Reformgerning  var  i  det  Hele  Kongens  eget 
Værk,  ingen  fremragende  adelige  Hjælpere  stod  ved  hans  Side,  og  Stil- 
lingerne som   høje  Rigsembedsmænd  var  i  denne  Tid  som  oftest  ube- 
satte. Rigsraadet  søgte  forgæves  at  holde  igen  over  for  Kongen,  navnlig  i 
den  ydre  Politik  (se  nedenfor),  men  Kristian  IV  var  det  overmægtig.  De 
absolutistiske  Ideer,  som   var  begyndte  at  træde  frem   ude  i  den  store 
Verden,  paavirkede  ham,  uden  at  det  er  muligt  at  paapege  i  Enkelt- 
hederne, hvorledes  dette  er  sket.  En  af  Datidens  betydeligste  Statsrets- 
lærere,  der  var  meget  monarkisk  sindet,  Tyskeren  Henning  Arnisæus, 
gjorde  Tjeneste  som  Kongens  Livlæge,  og  det  er  troligt,  at  han  ogsaa 
har  indvirket  paa  hans  politiske  Overvejelser.   Men  det  ejendommelige 
er,  at  Kristian  IV  ikke  i  denne  Tid,  som  før  Kalmarkrigen,  støttede  sig 
paa  Borgerstanden   til  at  udvide  sin   Magt  over  Adelen.    Han  var  sig 
selv  nok  og  ønskede  ingen  Hjælpere,  med  hvem  han  skulde  dele  sin 
voksende  Magt.  Et  Vidnesbyrd  herom  er  den  Maade,  hvorpaa  han  tog 
Dybvadernes  Optræden.   Allerede  i  1607  havde  Jyden  Jørgen  Dybvad, 
der  var  Professor  i  Teologi,  i  et  Universitetsskrift  ivret  mod  Adelen, 
fordi  den  var  fritaget  for  de  almindelige  Skatter  og  Afgifter,  deriblandt 
Tiende.    Kristian  IV  fandt  sig  roligt  i,  at  han  efter  Konsistoriets  Dom 
blev  afsat  fra  sine  Embeder  og  1612  døde  i  Fattigdom.  Hans  Søn  Kri- 
stoffer  Dybvad  gik  endnu  videre.    Det  var  dog  ikke  saa  meget  hans 
Skrifter,  som   hans   mundtlige  Ytringer,  der  fældede  ham.    Han  kaldte 
Adelsmændene  Pessimater  (Niddinger)  i  Stedet  for  Optimater  (Ædlin- 
ger).  Han  sagde,  at  de  burde  ikke  have  Hals-  og  Haandsret  over  Bøn- 
derne, ikke  have  udelukkende  Ret  til  Kronens  Len  og  ikke  have  Ene- 
adgang til   Raadet,   hvor  ogsaa  de  andre  Stænder  burde  have   Sæde. 
Først  ved  at  trænge  Adelen  til  Side,  kunde  Kristian  IV  blive  mere  end 
en  Konge  af  Navn,  nemlig  Arvekonge  med  Suverænitet.  Der  behøvedes 
hertil   kun   en  passende  Aareladning  af  Adelen,  et  Par  Læster  Blod. 
For  disse  Ytringer  blev  Kristoffer  Dybvad  1620  afsat  fra  sit  Embede 
som  kongelig  Matematiker  og  dømt  til  livsvarigt  Fængsel.  Dybvad  om- 

Fig.  159.  Kristian  IV.  (Stik  efter  Wuchters  Maleri.) 

kom  allerede  1622  paa  Dragsholm,  hvor  han  ved  sin  egen  Uforsigtighed 
blev  kvalt  af  Kuldamp.  Kristian  IV  havde  ikke  ydet  ham  nogen  Støtte 
under  hans  Proces,  og  Grunden  var  vel  den,  at  han  ikke  saa  nogen 
Fordel  i  at  faa  det  adelige  Rigsraad  afløst  af  en  anden  Forsamling, 
hvori  de  borgerlige  Stænder  fik  Sæde. 


262 


Kristian  IV's  Deltagelse  i  Trediveaarskrigen. 

I  sin  ydre  Politik  havde  Kong  Kristian  i  langt  ringere  Grad  Lyk- 
ken med  sig,  og  Skylden  herfor  er  for  en  stor  Del  hans  egen.  Hans 
Politik  er  springende;  han  søgte  kun  de  nærmeste  Maal  og  vilde  opnaa 
øjeblikkelige  Fordele.  Stemninger  og  Fordomme  indvirker  stærkt  paa 
ham,  han  mangler  det  vidtskuende  Blik,  som  hans  samtidige,  Gustaf 
Adolf,  i  saa  høj  Grad  besad.  En  Svaghed  ved  hans  udæskende  Op- 
træden er  det  endelig,  at  han  mangler  de  fornødne  Magtmidler  til  at 
underbygge  den  med,  nemlig  en  stærk  Hær.  Heri  var  Rigsraadet  ganske 
vist  ved  sin  Forsigtighed  og  Paaholdenhed  væsentligt  Skyld,  men  naar 
Forholdet  var  dette,  burde  Kongen  have  holdt  sig  tilbage,  da  han  ikke 
formaaede  at  sætte  Magt  bag  ved  sine  Trusler. 

Kalmarkrigen  havde  skabt  et  varigt  slet  Forhold  til  Sverige.  Dette 
forøgedes  i  de  følgende  Aar  ved  den  ulyksalige  Bestemmelse  i  Freden, 
at  Sverige  skulde  betale  en  stor  Løsesum  for  Elfsborg.  Kun  med  den 
største  Vanskelighed  lykkedes  det  at  tilvejebringe  Pengene  i  rette  Tid. 
Tunge  Skatter  maatte  paalægges,  og  Gustaf  Adolf  maatte  lade  sit  eget 
Sølvtøj  vandre  i  Smeltediglen.  Men  Maalet  blev  naaet  til  Kristian  IV's 
Ærgrelse,  og  en  stærk  Bitterhed  var  til  ingen  Nytte  opsamlet  hos  Sven- 
skerne over  de  smertefulde  Ofre,  som  dette  havde  kostet. 

I  de  følgende  Aar  udviklede  Forholdene  ved  Østersøen  sig  mere 
og  mere  til  Danmarks  Ugunst.  Sverige  havde  stor  Fremgang  i  Livland 
under  sin  Kamp  med  Polen,  og  Nederland  nærmede  sig  til  det  af  Frygt 
for  Sundtolden,  som  Kristian  IV  havde  misbrugt  for  at  forøge  sine 
Indtægter.  1614  sluttedes  der  Forhund  mellem  Sverige  og  Nederland, 
og  skønt  det  ikke  udtrykkelig  var  udtalt  heri,  var  det  dog  tydeligt  for 
enhver,  at  dets  Brod  var  rettet  mod  Danmark.  Det  blev  Kristian  IV's 
Maal  at  søge  at  bryde  dette  Forbund  i  Stykker.  Han  vendte  sig  i  de 
følgende  Aar  mod  Nordtyskland  og  vilde  under  de  opløste  tyske  For- 
hold skaffe  sig  Indflydelse  i  Landene  ved  Elbens  og  Weserens  Mun- 
dinger. Det  var  ikke  hans  Hensigt  at  skaffe  Danmark  direkte  Besid- 
delser her  nede,  men  at  søge  at  faa  de  gejstlige  tyske  Stifter  i  sine 
yngre  Sønners  Hænder  for  derved  at  forsørge  dem.  En  stor  Betydning 
havde  det  dog  ogsaa  for  vort  Land,  da  man  derved  kunde  undgaa  flere 
Delinger  af  Slesvig.  Det  var  navnlig  Kongens  Ønske  at  anbringe  sin 
næstældste  Søn  Frederik  i  Bremens  Stift,  men  han  mødte  Rivalisering 
fra  Huset  Gottorps  Side,  der  ønskede  det  samme  for  sig.  Frederik  sej- 
rede dog  tilsidst  og  blev  1621  valgt  til  Koadjutor  (Efterfølger)  af  den 
da  regerende  Ærkebiskop  i  Bremen. 


263 

Paa  dette  Tidspunkt  var  allerede  den  store  Religionskamp  udbrudt 
i  Tyskland,  der  skulde  faa  Navn  af  Trediveaarskrigen.  1620  led  Luthe- 
ranerne det  store  Nederlag  paa  „det  hvide  Bjerg"  ved  Prag,  og 
Kristian  IV  kunde  ikke  andet  end  have  Medfølelse  med  dem.  Det 
var  ikke  alene  hans  Trosfæller,  der  var  i  Fare,  men  det  var  hans 
Søsterdatter,  der  som  Dronning  af  Bøhmen,  nu  var  landflygtig  fra  sit 
eget  Rige.  Videre  end  til  en  Sympatitilkendegivelse  strakte  han  sig  dog 
foreløbig  ikke,  og  det  danske  Rigsraad  fraraadede  ham  paa  det  bestem- 
teste at  indblande  sig  i  Krigen.  Men  i  de  følgende  Aar  skete  der  Hen- 
vendelser til  ham  ikke  blot  fra  Englands  Side,  men  ogsaa  fra  Neder- 
land, hvor  der  nu  gjorde  sig  en  mere  danskvenlig  Stemning  gældende. 
Kristian  IV  greb  til  med  begge  Hænder,  da  han  herved  haabede  at 
kunne  bryde  Alliancen  mellem  Sverige  og  Holland.  Han  indtog  forelø- 
big en  væbnet  Neutralitet  og  ønskede  ikke  at  gaa  videre.  Men  Frygten 
for  Sverige  blev  en  Drivfjeder  i  hans  tyske  Politik.  Svenskerne  gjorde 
store  Fremskridt  i  Egnen  ved  Riga.  Ogsaa  Frankrig  søgte  nu  at  drive 
Danmark  frem  til  at  stille  sig  paa  Lutheranernes  Side  i  Tyskland.  Det 
var  ganske  sikkert  Skinsyge  mod  Gustaf  Adolf,  som  gjorde  Udslaget 
hos  Kristian  IV;  han  frygtede  for,  at  denne  i  hans  Sted  skulde  over- 
tage Rollen  som  Protestantismens  Beskytter.  Den  kejserlige  Feltherre 
Tilly  nærmede  sig  nu  Nordtyskland,  og  Fyrsterne  i  den  nedersachsiske 
Kreds  bønfaldt  deres  Trosfæller  om  Hjælp.  I  Virkeligheden  var  Eng- 
land, Frankrig  og  Nederland  i  stærk  Tvivl  om,  hvorvidt  det  ikke  var 
mere  formaalstjenligt  at  bygge  paa  Sveriges  end  paa  Danmarks  Bistand. 
Men  Kristian  IV  tilbød  at  optræde  paa  billigere  Vilkaar  end  den  sven- 
ske Konge,  og  man  havnede  derfor  foreløbig  ved  ham.  Nogen  virkelig 
Traktat  havde  han  dog  ikke  faaet  afsluttet  med  sine  vesteuropæiske 
Venner,  da  der  den  25.  Marts  1625  blev  holdt  en  Fyrsteforsamling  i 
Lauenhurg,  hvor  Kong  Kristian  kom  til  Stede  og  blev  valgt  til  Kreds- 
oberst i  den  nedersachsiske  Kreds.  Han  modtog  Valget,  skønt  hans 
Flertal  i  Forsamlingen  kun  var  ringe,  og  til  Trods  for,  at  det  var  et 
ilde  Varsel,  at  hans  egen  Slægtning,  Hertug  Frederik  III  af  Holsten- 
Gottorp,  var  imod  ham.  Saaledes  blev  den  Krig  erklæret,  som  skulde 
komme  til  at  drage  saa  ulykkelige  Følger  efter  sig.  Man  kan  ikke  fri- 
kende Kristian  IV  for  at  have  vist  en  utilgivelig  Letsindighed  ved  at 
indlade  sig  paa  et  saa  stort  Foretagende  med  en  saa  slet  Udrustning. 
Da  han  i  Maj  Maaned  1625  forlod  Frederiksborg  for  at  begive  sig  til 
Holsten,  satte  han  sin  ældste  Søn  Kristian,  „den  udvalgte  Prins",  til 
sammen  med  tre  Rigsraader  at  forestaa  Regeringen  i  sin  Fraværelse. 

Den  Hær,  som  Kristian  IV  kunde  mønstre  ved  sin  Indgriben  i  „Kej- 
serkrigen", var  15—20,000  Mand  stærk,  alle  hvervede  Tropper.  Maa- 

nedssolden  var  ikke  mindre  end  300,000  Daler.  Straks' fra  første  Færd 
viste  det  sig  vanskeligt  at  skaffe  Penge  til  Veje  til  disse  vældige  Ud- 
gifter, og  hverken  Kredsens  Fyrster  eller  de  allierede  Vestmagter  op- 
fyldte deres  Forpligtelser.  Sammenholdet  inden  for  Hæren  kunde  heller 
ikke  maale  sig  med,  hvad  der  fandtes  paa  katolsk  Side,  og  navnlig  var 
Disciplinen  svag.  Blandt  Officererne  møder  man  ingen  danske  Adels- 
mænd; den  bekendteste  af  Anførerne  var  Fodfolkets  Chef,  General  Fuchs. 
I  Juni  Maaned  aabnede  Kongen  Felttoget  mod  den  kejserlige  Ge- 
neral Tilly.  Han  gik  over  Elben  mod 
Stade  og  derfra  ned  til  Weserfloden. 
Herved  var  han  i  Stand  til  ikke  alene 
at  dække  Kredsens  Grænser,  men  og- 
saa  sin  egen  Søns  Stift.  Men  en  Ræk- 
ke Uheld  lammede  hans  Foretagen- 
der og  gjorde  alle  hans  Anstrengelser 
forgæves.  De  tyske  Fyrster  viste  sig 
lunkne  og  svigtede  ham  helt  i  det  af- 
gørende Øjeblik.  Hertug  Georg  af 
Brunsvig-Liineburg,  der  var  hans  per- 
sonlige Ven  og  havde  tjent  ham  i 
Kalmarkrigen,  sluttede  sig  ligefrem  til 
Kejserens  Parti.  Desuden  blev  Krigs- 
førelsen pludselig  afbrudt  af  et  ejen- 
dommeligt Uheld.  Den  20.  Juli  1625, 
da  Kristian  IV  om  Aftenen  red  rundt 
paa  Volden  i  Fæstningen  Hameln,  styr- 
tede han  med  Hesten  ned  i  et  udgravet 
Hul  fra  en  Højde  af  29  Fod.  Hesten 
omkom,  og  Kongen  blev  saa  forslaaet,  at  han  i  flere  Dage  laa  hen  uden 
Mæle,  og  man  tvivlede  om  at  kunne  redde  hans  Liv.  Han  kom  sig  gan- 
ske vist  atter,  men  det  gunstige  Øjeblik  var  imidlertid  gaaet  tabt.  Tilly 
var  rykket  frem  sydfra  og  havde  erobret  en  Række  Byer,  derimellem 
selve  Hameln,  og  det  danske  Hovedkvarter  maatte  forlægges  Nord  efter. 
Desuden  fik  Kristian  IV  i  samme  Aar  uventet  en  ny  Fjende,  idet 
Kejserens  Feltherre  Wallenstein  rykkede  frem  østfra  og  i  Efteraaret 
1625  besatte  Magdeburg  og  Halberstadt.  Kongen  fik  kun  Understøttelse 
fra  et  Par  tyske  Lejetropførere,  nemlig  hans  egen  Slægtning  Hertug 
Kristian  af  Brunsvig  og  Grev  Ernst  af  Mansfeld;  den  sidste  var  den 
eneste  betydelige  Anfører  blandt  de  tyske  Protestanter.  Nederland 
sendte  ham  nogle  Tropper,  England  rørte  sig  aldeles  ikke,  og  heller  ikke 
fra  Frankrig  fik  han  Støtte.  Ikke  desto  mindre  begyndte  Kristian  IV  det 


Fig.  160.  Soldat  med  Bøsse,  brændende 
Lunte  og  Gaffel. 

følgende  Aar  1626  med  at  rykke  frem.  Grev  Ernst  af  Mansfeld  trak 
ved  sine  Bevægelser  den  ene  af  Fjenderne,  Wallenstein,  langt  bort  fra 
Krigsskuepladsen  til  Schlesien,  saaledes  at  Kristian  IV  alene  fik  at  gøre 
med  Tilly.  Planen  var,  at  Mansfelderen  skulde  forene  sig  med  den 
siebenbiirgske  Fyrste  Bethlen  Gabor,  der  var  i  Krig  med  Kejseren. 
Kristian  IV  kom  selv  til  at  kæmpe  i  den  afgørende  Kamp  ved  Lutter 
am  Barenberg  i  Brunsvig,  hvor  Tilly  paa  hans  Tilbagemarsch  indhen- 
tede ham  midt  mellem  Bjergene.  Striden  begyndte  Kl.  1 1  om  Formid- 


Fig.  161.  Slaget  ved  Lutter  am  Barenberg.  (Efter  et  samtidigt  Stik. 


dagen  den  17.  August  og  varede  til  Klokken  5.  I  Begyndelsen  hældede 
Sejren  til  Kongens  Side,  og  de  kejserlige  Tropper  maatte  vige  for  et 
rask  Angreb  af  General  Fuchs,  der  førte  det  danske  Rytteri  og  tre  Re- 
gimenter Fodfolk.  Derpaa  søgte  Kongen  selv  at  omgaa  Fjenden  gennem 
Bjergskovene  mod  Øst,  men  han  fandt  dem  for  stærkt  besatte,  og  da 
han  igen  vendte  tilbage  til  Slagpladsen,  havde  Lykken  vendt  sig.  Nogle 
af  Regimenterne  var  bleven  drevne  ud  i  et  Morads,  hvor  de  sad  fast, 
og  Fuchs  selv  var  faldet  efter  en  hidsig  Kamp.  To  Gange  fornyede 
Kongen  Kampen,  og  Tilly  erklærede  i  sin  Beretning  til  Kejseren,  at 
han  i  18  Slag  ikke  havde  fundet  en  Modstander,  der  i  Tapperhed  og 
Aandsnærværelse  kunde  maale  sig  med  Kong  Kristian.  Til  sidst  blev 
Kongen  omringet  af  40  fjendtlige  Ryttere,  men  slog  sig  igennem.  Ikke 
mindre  end  4000  Mand  var  faldne  og  2000  fangne,  før  han  som  en  af 

de  sidste  forlod  Valpladsen.  Paa  Flugten  styrtede  hans  Hest  i  en  Grøft, 
da  sprang  hans  Staldmester  Wenzel  Rothkirch  af  sin  Hest  og  gav  ham 
den.  Kristian  IV  reddede  sig  lykkeligt  til  Wolfenbiittel  og  lønnede  senere 
sin  Staldmester  kongeligt.  Han  var  dybt  nedtrykt  over  Nederlaget,  men 
skød  Skylden  paa  General  Fuchs,  et  Træk,  der  desværre  stemmer  for 
vel  med  hans  hele  Mangel  paa  Selvkritik. 

Slaget  blev  et  Vendepunkt  i  Danmarks  Historie.  Herfra  kan  man 
datere  den  Nedgangsperiode,  som  varede  hans  egen  Regeringstid  ud  og 
en  stor  Del  af  hans  Efterfølgers.  Men  ingen  dalevende  har  sikkert  anet 
dette,  og  Sorgen  gjaldt  derfor  nærmest  den  øjeblikkelige  Stilling.  Opløs- 
ningen var  stor,  men  den  virkede  ikke  lammende  paa  Kristian  IV's  Energi, 
og  det  lykkedes  ham  hurtigt  at  stille  et  Forsvar  paa  Benene.  Store 
Skatter  blev  paalagte  i  Kongeriget,  Gert  Rantzau  støttede  Kongen  loyalt 
i  Hertugdømmerne,  og  et  Forbund  afsluttedes  med  Bethlen  Gabon  Saa- 
ledes  lykkedes  det  trods  Frafald  inden  for  den  nedersachsiske  Kreds 
at  holde  Stillingen  i  Nordtyskland  hele  Vinteren  igennem  og  det  næste 
Foraar.  Men  i  Juli  1627  brød  de  kejserlige  Feltherrer  med  70,000 
Mand  over  Elben.  Mens  Tilly  snart  atter  trak  sig  tilbage,  drog  Wallen- 
stein  videre  og  bemægtigede  sig  det  meste  af  Halvøen  uden  synderlig 
Modstand.  De  hvervede  Tropper  flygtede  op  i  Landet  og  plyndrede 
lige  saa  fuldt  som  Fjenderne.  Den  2.  Oktober  besatte  de  kejserlige 
Vejle  og  forskansede  sig  midt  i  Byen  paa  Raadhuset  med  Palissader 
og  tørre  Grave.  En  Del  af  de  nærliggende  Huse  blev  brudt  ned  for  at 
benytte  Tømmeret  til  Palissader.  Enhver,  der  kunde,  flygtede  bort 
fra  Jylland  for  at  undgaa  Plyndring  og  Mishandling.  Det  værste  var,  at 
vore  egne  Tropper  var  endnu  værre  end  Fjenderne.  Det  hedder  i  Da- 
tiden, at  det  tyske  Rytteri  „sig  straks  fast  over  ganske  Jylland  haver 
udspredt,  den  største  Part  af  Adelen  samt  Præster,  Borgere  og  Bøn- 
der forrøvet  og  frataget  deres  rørende  Formue  samt  Vaaben  og  Værge, 
saa  vidt  de  har  kunnet  overkomme,  dem,  sig  ikke  godvilligen  vilde  lade 
berøve,  ihjelslagen.  Ægtemænds  Hustruer  og  Børn  udi  Mændenes  og 
Forældrenes  Aasyn  voldtagen  og  sig  saaledes  forholdet  som  vore  arge- 
ste Fjender".  Og  straks  efter  disse  flygtende  Skarer  fulgte  de  fremmede 
Tropper,  der  for  frem  paa  en  saadan  Maade,  at  Sagnet  endnu  taler 
derom.  Præsten  i  Jellinge  blev  dræbt  af  dem,  og  efter  Sagnet  blev  han 
først  pint  og  siden  til  Spot  og  Spe  hængt  op  ved  sit  Skæg  i  den 
Jernkrog,  der  endnu  sidder  over  Jellinge  Kirkedør.  Dette  er  kun  et 
Eksempel  af  mange.  Med  den  sejrrige  Hær  fulgte  de  katolske  Præster, 
og  baade  i  Ribe  og  Aarhus  Domkirker  blev  der  nu  atter  læst  Messe. 
Den  sidste  Del  af  den  kongelige  Hær  i  Jylland  overgav  sig  den  8.  Ok- 
tober ved  Nørre  Tranders   tæt  øst  for  Aalborg  og  gik  straks  efter  i 

Kejserens  Tjeneste.    Kun   Fæstningerne  Gliickstadt  og  Krempe  gjorde 
haardnakket  Modstand. 

Forfærdelse  herskede  i  Danmark,  og  den  Strid,  der  naturligvis  paa- 
fulgte mellem  Kongen  og  Rigsraadet,  som  viste  sig  at  have  haft  Ret  i 
sin  Modstand  mod  Krigen,  forøgede  Opløsningen.  Kristian  IV  var  stærkt 
bøjet,  og  Rigsraadet  vandt  i  disse  Aar  en  stor  Del  af  sin  tabte  Indfly- 
delse tilbage.  Hvad  der  ogsaa  bidrog  til  at  svække  Kongemagten,  var 
den  udvalgte  Prins' 
Opførsel.  Under  Fa- 
derens Fraværelse  i 
Tyskland  havde  han 
kun  daarligt  røgtet  si- 
ne Regentpligter  og 
havde  vist  stor  Ød- 
selhed og  Slaphed; 
han  var  rejst  rundt  i 
Landet  med  en  ade- 
lig Dame,  Fru  Anne 
Lykke,  og  var  her- 
ved kommen  i  Fol- 
kemunde. Da  Fjen- 
den var  brudt  ind  over 
Grænsen,  havde  han 
deltaget  i  de  hverve- 
de Troppers  Flugt  og 
havde  ved  denne  Lej- 
lighed brækket  Benet. 
Rigsraadet  tog  nu  en 
stor  Del  af  Styrelsen 
i  sin  Haand,  og  der 
blev  udskrevet  indfødte  Tropper.  Pengene  hertil  blev  dog  ikke  betroe- 
de til  Kongen,  men  overgivne  til  adelige  Kommissærer,  der  kun  stod 
Rigsraadet  til  Regnskab  derfor. 

Wallenstein  blev  herinde  i  halvandet  Aar  og  satte  sig  fast  i  Jyl- 
land paa  en  saadan  Maade,  som  om  han  ikke  havde  i  Sinde  atter  at 
forlade  det.  Et  Minde  om  ham  havde  vi  til  vore  Dage  i  den  store 
Skanse  paa  Bakken  tæt  Syd  for  Aarhus,  som  bar  Navn  efter  ham. 
Den  var  bestemt  til  at  beherske  Byen  og  forhindre  Landgang,  da  det 
dybe  Vand  her  tillader  Skibe  at  sejle  helt  ind  til  Kysten.  Rundt  om- 
kring i  Jylland  begyndte  man  at  tage  Befolkningen  i  Ed  til  den  tyske 
Kejser,  og  flere  Adelsmænd  viste  en  vaklende  Holdning  for  derved  at 


Fig.  162.  Albrecht  von  Wallenstein.  (Maleri  af  van  Dyck.) 

hytte  deres  eget  Skind.  Men  blandt  Bønderne,  navnlig  i  Vendsyssel, 
var  den  gamle  Selvstændighedsaand  endnu  ikke  uddød,  og  flere  Gange" 
truede  det  her  med  Oprør  mod  de  fremmede.  Kejseren  og  Wallenstein 
nærede  store  Planer  med  Hensyn  til  Danmark,  som  ikke  skulde  slippe 
for  godt  Køb.  Slesvig  skulde  være  et  Rigsien,  og  Jylland  skulde  sælges 
til  Spanien.  Det  viste  sig  under  Besættelsen,  at  Hertugen  af  Gottorp 
fuldtud  opfyldte  de  daarlige  Forventninger,  som  man  efter  Lauenburg- 
mødet  havde  Grund  til  at  nære  til  ham.  Han  overholdt  ikke  sin  Neu- 
tralitet og  stod  halvt  paa  Kejserens  Side. 

Men  Kristian  IV  havde  genvundet  sin  Energi  og  gjorde  nu  alt 
for  at  standse  Fjendens  Fremgang.  Kongen  havde  sit  Hovedkvarter 
paa  Dalum  Kloster  ved  Odense,  og  han  sikrede  ved  sine  Anstalter 
Fyn  mod  Overrumpling.  Wallenstein  indsaa,  at  Krigen  ikke  kunde  fø- 
res videre,  hvis  han  ikke  fik  en  betydelig  Flaade  til  at  angribe  Dan- 
marks nationale  Værn.  Ved  en  kejserlig  Befaling  fra  Prag  blev  han  for- 
lenet med  Mecklenburg  og  udnævnt  til  „General  des  oceanischen  und 
baltischen  Meeres".  Den  kejserlige  Flaade  paa  Østersøen  skulde  ikke 
alene  virke  imod  Danmark,  men  ogsaa  optræde  til  Fordel  for  Polen, 
altsaa  mod  Sverige.  Wallenstein  begyndte  at  samle  Skibe  i  Havnen  ved 
Wismar,  men  Kongen  lod  sin  Admiral  Pros  Mund  angribe  dem  og  op- 
brænde dem.  Den  lange  Kyststrækning,  som  de  kejserlige  havde  besat 
paa  Halvøen,  var  meget  vanskelig  at  forsvare,  og  Kristian  IV  lod  dem 
aldrig  have  Ro.  Snart  viste  han  sig  her,  snart  der,  saa  at  Fjenden  ikke 
fik  Tid  til  at  samle  sine  Kræfter  til  alvorlig  Modstand.  I  Marts  1628 
gik  han  saaledes  fra  Laaland  over  til  Femern  og  erobrede  Øen,  hvor- 
paa  han  indtog  Eckernførde.  Derimod  blev  hans  Angreb  paa  Kiel  uden 
Resultat. 

I  det  Hele  bedredes  nu  Situationen  for  Danmark.  Nederlænderne 
blev  urolige  for  et  muligt  kejserligt  Østersøvælde  og  sendte  Hjælp  i 
Fødemidler  til  de  danske  Fæstninger.  Selv  de  tyske  katolske  Fyrster 
blev  ængstelige  for  Kejserens  stigende  Magt,  da  den  kunde  blive  farlig 
for  deres  egen  Selvstændighed.  Det  afgørende  var  dog,  at  Gustaf  Adolf 
nu  greb  ind.  Allerede  Jyllands  Besættelse  havde  vakt  hans  Medfølelse, 
men  Wallensteins  Østersøplaner  var  aabenbart  lige  saa  vel  rettede  mod 
ham  som  mod  Kristian  IV,  og  han  traadte  derfor  aabent  op  mod  dem. 
Det  afgørende  Punkt  under  Kampen  1628  blev  Hansestaden  Stralsund, 
som  Wallenstein  ønskede  at  besætte  for  at  gøre  den  til  Udgangspunkt 
for  sine  maritime  Planer.  Men  klog  af  andre  Stæders  Erfaringer  væg- 
rede Byen  sig  ved  at  aabne  sine  Porte  for  ham,  og  den  fik  Hjælp 
baade  fra  dansk  og  svensk  Side.  Kristian  IV  viste  sig  i  Juli  1628  med 
en  Flaade  og  8000  Mand  og  erobrede  Wolgast.  Senere  kom  der  ogsaa 

Hjælp  fra  Sverige,  og  da  Wallenstein  forgæves  havde  ofret  12,000  Mand 
paa  at  storme  Stralsund,  maatte  han  hæve  Belejringen,  skønt  han  havde 
svoret  paa  at  indtage  Byen,  om  den  saa  hang  med  Jernkæder  ved 
Himlen.  Derefter  modtog  Stralsund  en  Besætning  af  svenske  Tropper 
Den  Fare,  der  nu  viste  sig  for,  at  de  nordiske  Magter  skulde  forene 
sig,  gjorde  Kejseren  mere  fredelig  stemt  mod  Danmark.  Skønt  han 
havde  vundet  nogle  Fordele  over  for  Kristian  IV,  idet  Wolgast  var  ble- 


Fig.  163.,StraIsunds  Belejring.  (Efter  et  samtidigt  Stii<.) 

ven  erobret  tilbage,  og  den  senere  saa  berømte  Pappenheim  havde  ind- 
taget Krempe  i  Slutningen  af  samme  Aar,  kom  der  dog  Fredsunder- 
handlinger  i  Gang  mellem  Kejseren  og  Kristian  IV.  Det  var  Gustaf 
Adolfs  Ønske  at  hindre  denne  Fred,  og  efter  at  han  allerede  i  April 
1628  havde  sluttet  et  Forbund  med  Danmark,  fik  han  nu  et  Møde  i 
Stand  mellem  sig  og  den  danske  Konge  i  Februar  1629.  Denne  ven- 
tede neppe  noget  stort  Udbytte  af  Sammenkomsten,  men  ønskede  at 
give  sine  Fjender  Indtrykket  af,  at  han  og  den  svenske  Konge  var  fast 
forbundne,  for  at  han  herved  kunde  opnaa  taaleligere  Fredsvilkaar. 
Mødet  fandt  da  Sted  mellem  begge  Konger  i  Februar  1629  i  Ulfsbæk 
Præstegaard  i  Markaryd  Sogn  tæt  inden  for  Smålands  Grænse.  Det  er 
dette  berømte  Møde,  som  man  senere  i  Skandinavismens  Tidsalder  til- 

lagde  saa  stor  Betydning,  da  man  mente,  at  der  da  havde  været  et 
Grundlag,  hvorpaa  en  fremtidig  nordisk  Politik  kunde  have  været  byg- 
get. Gustaf  Adolf  begyndte  først  at  tale  om  „det  Perikel  (den  Fare), 
som  begge  Kongeriger  tilvokser,  at  dersom  man  det  ikke  i  Tide  fore- 
kom, vi  da  alle  skal  blive  henførte  i  Americam  at  syde  Sukker".  Han 
tilbød  at  ville  sætte  4000  Hestfolk  og  10  Regimenter  Knægte  i  Marken 
i  Tyskland  og  tage  de  tre  Fjerdedele  af  Krigsbyrden  paa  sig,  hvis  Dan- 
mark vilde  bære  den  sidste  Fjer- 
dedel. Men  Kristian  IV  nærede  en 
uovervindelig  Fordom  mod  Sverige 
som  sin  Arvefjende,  og  han  mod- 
tog Forslaget  med  megen  Kulde. 
Da  vendte  Gustaf  Adolf  sig  til  de 
tilstedeværende  danske  Rigsraader 
og  opfordrede  dem  med  stærke 
Ord  til  at  virke  for,  at  Danske  og 
Svenske  skulde  staa  sammen  mod 
den  katolske  Tvang.  Nu  kunde 
Kristian  IV  ikke  styre  sig  læn- 
gere; han  harmedes  over  denne 
Appel  til  hans  egne  Undersaat- 
ter,  og  den  gamle  Mistænksom- 
hed skød  op  i  ham.  Han  udbrød: 
„Hvad  haver  Eders  Kærlighed  at 
gøre  i  Tyskland,  og  hvormed  har 
Kejseren  forbrudt  sig  imod  Eder?" 
Men  nu  brast  det  til  Gengæld  ud 
af  Gustaf  Adolf,  hvorledes  han  kun- 
de spørge  derom;  om  han  ikke 
baade  i  Polen  og  i  Stralsund  havde  mødt  Kejseren  som  Fjende?  „Men," 
føjede  han  til,  idet  han  aandede  dybt,  „vi  skal  tage  hverandre  ved  Ørene, 
saa  at  Haarene  skal  rejse  sig."  Hermed  var  Mødets  Udfald  givet.  Kristian 
IV  undskyldte  sig  med,  at  hvis  der  skulde  sluttes  Forbund  mellem  dem, 
maatte  han  have  Raadets  og  Stændernes  Samtykke,  hvilket  vilde  tage 
Tid;  han  havde  allerede  sendt  sine  Fredsbetingelser  til  Kejseren,  og  dem 
kunde  han  ikke  gaa  fra.  „Da  jeg  saa  dette,"  skriver  Gustaf  Adolf  til 
Rigskansleren  Axel  Oxenstjerna,  „takkede  jeg  Gud,  at  jeg  fik  Lov  til 
at  tie,  og  lod  saa  den  Fugl  flyve."  Han  slutter  med  Ordene:  „Bjergene 
lavede  til  Barsel;  der  kom  en  latterlig  lille  Mus  til  Verden."  Fra  nu  af 
betragtede  han  Danmark  som  sin  hemmelige  Fjende. 

Imidlertid  var  Fredsunderhandlingerne   mellem   Kejseren   og   Dan- 


Fig.  164.  Gustaf  Adolf. 
(Stik  efter  Maleri  af  Mierevelt.) 

mark  bleven  aabnede  i  Liibeck,  og  de  fremmedes  i  den  Grad,  at 
Freden  kunde  sluttes  den  12.  Maj  1629.  Kongen  fik  alle  sine  tabte 
Lande  tilbage,  men  han  maatte  love  ikke  mere  at  blande  sig  i  de  tyske 
Forhold,  og  han  maatte  give  Afkald  paa  de  tyske  Stifter,  nemlig  Bre- 
men, Verden  og  Schwerin,  som  han  tidligere  havde  erhvervet  til  sine 
yngre  Sønner.  Det  var  de  ydre  Omstændigheder,  som  gjorde,  at  denne 
Fred  blev  langt  gunstigere,  end  man  havde  Ret  til  at  vente.  Men  hele 
Riget,  hvis  Hjælpemidler  var  udtømte,  kunde  ikke  saa  hurtigt  forvinde 
de  dybe  Saar,  som  Krigen  havde  slaaet. 


Den  indre  Tilstand  efter  Freden  i  Liibeck.  Adelens  voksende  Magt. 

Man  var  sluppet  for  Landafstaaelser,  Skadeserstatning  til  Fjenden 
og  religiøs  Reaktion,  men  der  var  Opgaver  nok  at  tage  fat  paa  for 
atter  at  bringe  Riget  paa  Fode.  Ødelæggelsen  var  stor,  Skovene  var  for- 
huggede af  de  kejserlige  Bander,  og  navnlig  var  Bestanden  af  Egetræer 
i  Nordjylland  gaaet  stærkt  tilbage,  da  de  kejserlige  havde  paatænkt  at 
bygge  Skibe  i  de  jydske  Havne  til  Kampen  med  Kristian  IV.  Mange 
Slotte  stod  uden  Tag,  og  Købstæderne  havde  paa  lignende  Maade  lidt 
meget,  ligesom  Handelen  var  gaaet  i  Staa.  Ja,  selv  af  Bøndergod- 
set laa  en  stor  Del  øde.  Billedet  var  sørgeligt,  og  det  værste  var,  at 
der  savnedes  den  Enhed  i  Folket,  som  var  nødvendig,  for  at  Genrejs- 
ningsværket  kunde  fremmes  med  Kraft. 

En  af  Hovedgrundene  laa  hos  Kongen  selv.  Hans  Stemning  var 
bitter  over  den  afsluttede  Fred,  og  han  lagde  ikke  Skjul  paa  sin  dybe 
Skuffelse.  Den  engelske  Gesandt  fandt  ham  som  en  helt  forandret 
Mand,  han  var  ordknap  og  nedslaaet,  men  undertiden  kunde  han  fare 
op  med  lidenskabelige  Udbrud.  Selv  ved  Maaltiderne  kunde  han  sidde 
grublende  og  tabe,  hvad  han  havde  mellem  Hænderne.  Den  Modgang, 
som  Kristian  IV  havde  lidt,  udviklede  ham  ikke  i  nogen  lykkelig  Ret- 
ning. Der  voksede  op  hos  ham  en  stærk  Skinsyge  mod  hans  Naboland 
Sverige,  og  han  kom  i  et  skævt  Forhold  til  Hansestæderne  og  Ne- 
derland, hvad  der  skadede  ham  og  hans  Rige  i  den  kommende  Tid. 
Begrænsningen  af  Kristian  IV's  Evner  viste  sig  nu.  Han  kunde  give 
sin  Lidenskab  Udbrud  i  ligefrem  Raahed;  han  syntes  at  være  kommen 
til  et  Punkt  i  sit  Liv,  hvor  hans  Udvikling  var  gaaet  i  Staa.  Nu  var 
han  bleven  en  midaldrende  Mand,  og  det  maatte  være  hans  Opgave 
at  finde  dygtige  Hjælpere  til  at  tage  hans  Gerning  op  efter  ham.  Men 
i  denne  Henseende  skortede  det  Kristian  IV  paa  Forstaaelse  af,  at  han 
maatte  give  dem  en  vis  Selvstændighed,  for  at  de  skulde  kunne  ud- 
vikle sig  frit.   I  Stedet  bliver  den  følgende  Periode  præget  af  Kongens 

Manglen  Han  er  bleven  vaklende 
og  usikker,  feberagtig  ivrig  for  at 
naa  sine  Maal,  men  samtidig  uden 
Evne  til  at  arbejde  paa  langt  Sigt, 
saaledes  at  han  stadig  griber  den  min- 
dre øjeblikkelige  Vinding,  fremfor 
at  lade  Frugten  modnes  langsomt. 
Billigt  maa  det  dog  indrøm- 
mes, at  Kongens  personlige  For- 
hold kom  til  at  indvirke  paa  ham 
paa  den  sørgeligste  Maade.  Efter 
Dronningens  Død  havde  han  i  nog- 
le Aar  levet  et  Frilleliv,  som  han 
afbrød,  da  han  i  Foraaret  1615  mød- 
te den  17-aarige  Adelsdame  Kirsten 
Munk.  Hun  var  Datter  af  Ludvig 
Munk  til  Nørlund  i  Jylland,  der 
havde  været  Lensmand  i  Norge, 
men  var  bleven  afsat  for  sin  mis- 
lige Embedsførelse,  og  af  hans  Hu- 
stru Ellen  Marsvin.  Kirsten  Munk 
var  født  1598  og  var  berømt  for 
sin  Skønhed;  hun  var  lyshaaret, 
havde  fyldige  sanselige  Træk  og 
var  rank  og  kraftig  af  Skikkelse. 
Af  Sind  var  hun  livlig  og  vindende 
hun  elskede  Dans,  men  kunde  ofte 
være  heftig  og  lunefuld.  Kristian 
IV,  som  nu  var  ude  over  den  før- 
ste Ungdom,  synes  at  være  bleven 
heftigt  betaget  af  den  unge  Pige, 
men  hvor  vidt  hun  besvarede  hans 
Følelser,  er  det  ikke  muligt  at  af- 
gøre. Da  han  havde  truffet  hende, 
blev  han  ved  Moderens  Mellem- 
komst enig  med  hende  om,  at  hun 
skulde  være  hans  „ægte  Stalbroder". 
Nytaarsdag  1616  „kom  Kirsten  Munk 
til  mig  udi  Ægteskab",  skriver  Kon- 
gen i  sin  Dagbog.  At  der  har  fundet 
gejstlig  Vielse  Sted,  er  ingenlunde 

sikkert,  snarere  synes  Kongen  at  have  indskrænket  sig  til  en  Trolo- 
velse, og  Forbindelsen  var  altsaa  nærmest,  hvad  vi  nu  vilde  kalde  et 
Samvittighedsægteskab.  Børnene  var  vel  ægte,  men  havde  ikke  Rang  eller 
Arveret  med  de  andre  kongelige  Børn;  Sønnerne  blev  senere  kaldt  Gre- 
ver, og  Døtrene  Frøkener.  Med  hende  fik  Kristian  IV  ialt  10  Børn, 
hvoraf  Sønnen  Valdemar 
Kristian  og  seks  Døtre 
overlevede  ham.  Forholdet 
mellem  Kongen  og  hans 
Gemalinde  var  i  en  Aar- 
række  godt;  hun  var  sta- 
dig om  ham,  ogsaa  under 
Kejserkrigen.  Hendes  Ind- 
flydelse var  stigende,  og 
i  Oktober  1627  fik  hun 
Titel  af  „Grevinde  af  Sles- 
vig og  Holsten".  Men  det 
var  meget  uheldigt,  at  der 
fandtes  flere  Kuld  Børn, 
som  paa  Grund  af  deres 
forskellige  Stilling  nærede 
Misundelse  mod  hveran- 
dre. Foruden  Dronningens 
og  Kirsten  Munks  talrige 
Afkom  havde  Kongen  nem- 
lig flere  Frillebørn.  Det 
værste  var,  at  der  netop 
under  Kejserkrigen  ind- 
traadte  en  Kølighed  mel- 
lem de  to  Ægtefæller,  som 
vistnok  skyldtes,  at  Kir- 
sten Munk  havde  tabt  sin  Ungdomskærlighed  til  sin  Husbonde,  Kongen. 
Det  var  Kirsten  Munks  Forhold  til  en  af  de  fremmede  Anførere, 
Rhingreven  Otto  Ludvig  af  Salm,  der  vakte  Kongens  Vrede,  saa  at  han 
endog  rettede  Beskyldning  imod  hende  for  Utroskab.  Om  dette  sidste 
virkelig  er  sandt,  kan  nu  ikke  afgøres,  da  vi  kun  har  Kongens  Klager 
bevarede,  men  ikke  hendes  Svar  derpaa.  Vist  er  det,  at  Kirsten  Munk 
i  1628  følte  sig  langt  stærkere  draget  til  sin  jævnaldrende,  den  unge 
Rhingreve,  end  til  sin  Ægtefælle,  og  Greven  maatte  derfor  forlade  Lan- 
det. Dette  fandt  Sted  i  Oktober  Maaned,  men  den  1.  September  1629 
fødte  Kirsten  Munk  sin  sidste  Datter,  Dorotea  Elisabet.  Det  fremgaar 

Fabricius:  Danmarksiiistorie.  II.  18 


Fig.  166.  Ellen  Marsvin. 
(Efter  Maleri  paa  Frijsenborg.) 

heraf,  at  Rhingreven  ikke  kan  være  Fader  til  Barnet,  og  det  er  i  det 
Hele  taget  meget  usikkert,  om  Kongen  virkelig  ikke  er  den  rette  Barne- 
fader. Han  synes  straks  at  have  næret  Tvivl  herom,  men  det  var  først 
senere,  at  han  vægrede  sig  ved  at  anerkende  Datteren  som  sin  og  gav 
hende  den  forsmædelige  Benævnelse,  som  hun  altid  senere  bar  i  hans 
Mund,  „den  kasserede  Frøken".  Det  varede  nu  ikke  længe,  før  der 
indtraf  et  fuldstændigt  Brud  mellem  Kristian  IV  og  Kirsten  Munk.  Da 
Kongen  paa  Ellen  Marsvins  Anstiftelse  havde  indledet  et  Forhold  til 
Fru  Kirstens  Tjenestekvinde  Vibeke  Kruse,  virkede  dette  naturligvis  til 
at  fjerne  de  to  Ægtefæller  yderligere  fra  hinanden.  Kirsten  Munk,  der 
følte  Grunden  vakle  under  sig,  traadte  nu  i  Forbindelse  med  den  sven- 
ske Gesandt  for  at  søge  sig  et  Tilflugtssted  i  Sverige,  og  hun  røbede 
ligefrem  Kongens  Hemmeligheder  for  ham.  Dette  synes  ganske  vist 
ikke  at  have  været  Kristian  IV  bekendt,  men  hendes  iøjnefaldende  Lige- 
gyldighed over  for  deres  fælles  Børn  bragte  Bægeret  til  at  flyde  over. 
Hvilken  Mening  han  nærede  om  hende,  ses  af  hans  Skrivelse  til  hende 
den  27.  December  1630,  hvor  han  bl.  a.  beskylder  hende  for  at  have 
villet  forgive  ham  med  Blysukker  og  paastaar,  at  hun  havde  bedt  om 
hans  Død  i  Kippinge  Kirke  paa  Falster,  hvor  den  berømte  Sundheds- 
kilde  ogsaa  efter  Reformationen  besøgtes  af  mange  syge.  Allerede  i  April 
1630  havde  han  givet  hende  Befaling  til  at  begive  sig  til  Jylland,  hvor 
hendes  Moder  Ellen  Marsvin  meget  mod  sin  Vilje  maatte  overlade 
hende  Gaardene  Boller  og  Rosenvold.  Disse  maatte  hun  ikke  forlade, 
og  hun  levede  altsaa  i  et  Slags  Fangenskab.  Kongen  blev  forbitret,  da 
han  senere  hørte,  at  hun  modtog  Besøg  af  sine  Børn,  og  Forbuddet 
blev  skærpet,  da  hun  uden  Tilladelse  rejste  til  Fyn  og  Gluckstadt  for 
at  besøge  sin  Datter.  Til  Trods  for  sine  gentagne  Forsikringer  om 
Uskyldighed  lykkedes  det  aldrig  Kirsten  Munk  at  vinde  sin  tidligere 
Stilling  tilbage,  ja  ikke  en  Gang  at  blive  forsonet  med  Kongen.  Vibeke 
Kruse  bevarede  sin  Indflydelse  hos  Kristian  IV  lige  til  hans  Død,  skønt 
hun  indtog  en  meget  tilbagetrukken  Stilling.  Hun  blev  Moder  til  JJlrik 
Kristian  Gyldenløve,  hvis  Navn  med  Berømmelse  er  knyttet  til  Køben- 
havns Belejrings  Historie. 

Varslerne  for  Danmarks  Fremtid  var  ikke  gode  efter  Krigens  Til- 
endebringelse. En  Samling  af  Rigets  Kræfter  om  et  fast  Punkt  var  nød- 
vendig, men  hertil  behøvedes  en  Ophævelse  af  den  adelige  Stands 
Forrettigheder,  for  at  man  herved  kunde  faa  de  fornødne  Pengemidler 
til  at  sikre  Staten  mod  nye  Angreb  udefra.  Et  Øjeblik  saa  det  ud,  som 
om  der  var  en  Mulighed  for  en  saadan  Politik,  idet  de  lavere  Stænder 
nærmede  sig  til  Kongen.  I  Virkeligheden  var  Stemningen  mod  Adelen, 
navnlig  i  Jylland,  meget  bitter  efter  Krigen.   Allerede  ved  de  kejserlige 

Troppers  Indfald  i  Nordjylland  havde  Bønderne  mange  Steder  vendt 
sig  mod  de  forladte  Adelsgaarde  og  svedet  dem  af.  Nu  indgav  i  August 
1629  de  jydske  Købstadborgere  i  Viborg  et  Klageskrift  til  Kongen, 
hvori  de  udtalte  sig  med  dyb  Harme  om  Adelens  Herredømme.  De 
sagde,  at  den  hæmmede  de  andre  Stænders  Udvikling,  bl.  a.  ved  den 
Handel,  som  Adelsmændene  udenom  Købstæderne  drev  med  Udlandet, 
og  at  de  lavere  Stænder  paa  alle  Maader  blev  undertrykkede  og  haa- 
nede.  Kong  Kristian  nærede  Sympati  for  Købstædernes  Henvendelse,  men 
Følgen  blev  dog  kun,  at  den  forbitrede  Adel  fik  udstedt  en  Forordning, 
hvorved  det  forbødes  de  tre  andre  Stænder  at  indgive  noget  Andragende 
til  Kongen,  uden  at  det  var  paategnet  af  vedkommende  Lensmand." 

Kristian  IV  var  dog  ingenlunde  blind  for  de  fordærvelige  Følger 
af  Bondestandens  underkuede  Tilstand.  Paa  Krongodset  gik  han  videre 
i  Retning  af  at  gennemføre  de  Reformer,  som  var  paabegyndte  før  1625. 
Men  vigtigere  var  det,  at  han  paa  Herredagen  i  København  i  Juni 
1634  fremkom  med  et  Forslag  om,  at  afskaffe  Vornedskabet  paa  Sjæl- 
land og  de  omliggende  Øer.  Det  viste  sig  dog,  at  der  kun  var  to  Adels- 
mænd, der  stemte  derfor,  nemlig  Kongens  Kansler,  den  ædle  Kristian 
Fris  til  Krogerup,  som  døde  ikke  længe  efter,  og  Marsken  Jørgen 
Urne.  16  forkastede  det  ubetinget,  og  de  øvrige  tilbød  ganske  vist  at 
gaa  ind  derpaa,  men  paa  Betingelser,  som  ikke  var  til  at  opfylde.  Kon- 
gen kunde  følgelig  ikke  udrette  noget,  men  Adelen  blev  derved  endnu 
mere  forhadt  og  beredte  sig  saaledes  et  dybere  Fald. 

Ejendommeligt  er  det  i  det  Hele,  at  der  i  denne  Tid  hos  Adelen 
viser  sig  en  mærkelig  Tilbagegang.  Adelsstanden  havde  sat  sig  den  Op- 
gave at  gaa  over  fra  at  være  en  Krigerstand  til  at  blive  Godsejere, 
Embedsmænd  og  Statsmænd,  „men  ved  at  opstille  og  begrunde  nye 
Forudsætninger  for  sine  gamle  Friheder,  havde  Adelen  gjort  en  farlig 
Indrømmelse  og  vovet  sig  ind  paa  et  Skraaplan."  Det  er  bleven  sagt, 
at  Blomsten  af  den  danske  Adel  faldt  i  Kalmarkrigen,  og  at  hvad  der 
var  tilbage,  var  en  daarlig  og  udlevet  Slægt.  Hvad  allerede  Johan  Fris 
havde  klaget  over,  viste  sig  nu  i  langt  højere  Grad.  Tilbøjelighed  til 
Overdaadighed  og  Luksus  fik  Overhaand;  Samkvemmet  med  Ud- 
landets Adel  paa  Udenlandsrejserne  har  virket  med  hertil.  Desuden 
finder  der  i  denne  Tid  saa  godt  som  ikke  Optagelser  af  nye  Medlem- 
mer Sted,  og  Følgen  heraf  maatte  da  naturligt  blive,  at  Standen  maatte 
gaa  tilbage  i  Antal.  Drik  og  Usædelighed  bidrog  til,  at  mange  Adels- 
slægter udsluktes.  Men  netop  i  denne  sidste  Tid,  da  Adelens  Forfald 
var  aabenbart,  kom  dens  Magt  paa  Grund  af  Kongedømmets  Svæk- 
kelse til  at  stige,  og  den  vedblev  uafbrudt  hermed  indtil  sin  Under- 
gang, en  Menneskealder  senere. 

18* 

Af  Reformer  fik  man  derfor  alt  for  faa  i  denne  Tid.  Kongen  fort- 
satte efter  Evne,  men  dog  i  ringere  Grad  end  før  den  store  Krig.  Det 
var  navnlig  København,  som  hans  Omsorg  kom  til  Gode;  et  helt  nyt 
Kvarter  blev  grundlagt  mod  Nordøst  uden  for  den  Voldstrækning,  der 
gik  fra  Nørreport  til  det  nuværende  Kongens  Nytorv  langs  Gothers- 
gade. Herude  i  det 
nye  København  laa 
Nyboder.  Det  var 
600Huse,  der  tjente 
som  Bolig  for  Hol- 
mens fasteStok.Og- 
saa  ved  at  gennem- 
føre enUdskrivning 
af  Adelens  Bønder- 
karle til  Soldater 
søgte  Kristian  IV  at 
styrke  Rigets  For- 
svarsevne,  men  i 
nogen  synderlig  høj 
Grad  lykkedes  det 
ikke  at  bedre  For- 
holdene, før  Lan- 
det stod  over  for  en 
ny  Krig.  Kristian  IV 
havdeselv  Følelsen 
deraf.  Vi  ser  derfor, 
at  der  ved  Siden  af 
de  udskrevne  Bøn- 
der og  saa  dukker 
en  staaende  hver- 
vet Hær  op,  hvis 
Værdi  Kongen  hav- 
de lært  at  kende  under  Trediveaarskrigen.  Det  var  ikke  nogen  stor 
Troppemasse,  men  den  kostede  mange  Penge,  og  den  bidrog  derved  til 
at  forøge  det  Skattetryk  paa  de  lavere  Stænder,  der  nu  blev  kun  alt- 
for føleligt. 

Indrømmes  maa  det,  at  ydre  uberegnelige  Forhold  kom  til  at  virke 
med  til  den  almindelige  Tilbagegang.  Men  Kristian  IV  burde  person- 
lig have  vist  større  Sparsomhed  og  derved  have  lettet  Byrden  for 
Befolkningen.  Hoflivet  blev  efterhaanden  altfor  ødselt,  da  Kongebør- 
nene voksede  til,  og  navnlig  blev  der  ved  de  mange  Brylluper  ikke 


Fig.     167.  Den  udvalgte  Prins  Kristian. 
(Stik  af  Haelwegh  efter  Maleri  af  Karel  v.  Mander.) 

sparet  paa  Pengene.  Med  Dronning  Anne  Katrine  havde  Kongen  seks 
Børn  af  hvilke  kun  tre  opnaaede  en  højere  Alder.  „Den  udvalgte  Prins" 
Kristian  var  født  1603,  og  allerede  hyldet  til  Faderens  Efterfølger  1610, 
men,  som  vi  saa  under  Trediveaarskrigen,  lovede  hans  Udvikling  ikke 
godt.  Af  Ansigtstræk  mindede  han  om  Faderen,  men  de  var  grovere 
end  hos  Kristian  IV,  og  da  han  mere  og  mere  gav  efter  for  sin  Til- 
bøjelighed til  at  nyde  stærke  Drikke  og  til  andre  Udskejelser,  blev 
hans  Ydre  efterhaanden  en  ligefrem  Karikatur  af  Kongens.  Endelig  æg- 
tede  han  1634  Magdalena  Sibylla  af  Sachsen,   og   deres  Bryllup   blev 

fejret  med  en  hidtil 
ukendt  Overdaadig- 
hed,  navnlig  med 
kostbare  Ridderspil. 
Men  kort  før  hans 
Bryllup  maatte  Rigs- 
raadet  henstille  til 
Kongen,  at  Prinsen 
dog  i  den  lille  Tid, 
som  var  tilbage,  vil- 
de lægge  Baand  paa 
sine  Tilbøjeligheder. 
—  Ægteskabet  blev 
barnløst,  og  Fyrste- 
parret levede  paa 
NykøbingSlot.  Prin- 
sens Anlæg  synes 
at  have  været  ret 
smaa,  og  han  henfaldt  til  Bitterhed  over,  at  han  af  sin  Fader  blev  holdt 
uden  for  alle  Regeringsforretninger.  Efter  at  han  i  mange  Aar  havde  væ- 
ret svagelig,  foretog  han  en  Rejse  til  de  bøhmiske  Bade,  men  døde 
undervejs  d.  2.  Juni  1647  i  Nærheden  af  Dresden,  hvorfra  hans  Lig 
blev  ført  til  Danmark. 

Nu  var  der  af  Prinser  inden  for  Kongehuset  kun  Frederik  tilbage, 
som  blev  Tronfølger.  Han  var  kun  lidet  kendt  og  havde  1643  ægtet  So- 
fie Amalie  af  Brunsvig  Liineburg,  en  mærkelig  lidenskabelig  og  højt- 
stræbende  Kvinde,  der  gennem  sin  Mand  skulde  komme  til  at  gribe 
dybt  ind  i  Danmarks  Skæbne. 

Større  Indflydelse  ved  Kristian  IV's  Hof  havde  i  denne  Tid  der- 
for Kirsten  Munks  Døtre  og  deres  Ægtefæller.  Det  var  Kongens  Plan 
at  faa  Døtrene  gifte  med  Adelsmænd  af  de  første  Familier  i  Landet 
for  derved  at  skabe  sig  et  Parti  inden  for  Adelen.   Rørende  er  den 


Fig.  160.  Hannibal  Sehested  og  Kristiane.  (Maleri  paa  Gavnø.) 

Skæbne,  som  den  ældste  Datter  Anne  Katrine  fik.  Hun  var  bleven 
forlovet  med  den  sympatetiske  Rigshovmester  Frants  Rantzau,  men  i 
1632  faldt  han  i  Graven  ved  Rosenborg  og  druknede.  Hun  døde  Aa- 
ret  efter  af  Sorg,  kun  15  Aar  gammel.  Derimod  fik  de  to  Søstre  Kristi- 


Fig   170    Korfits  Ulfeld.  (Efter  Maleri  paa  Frederiksborg.) 


ane  og  Hedvig  gennem  deres  Ægteskaber  større  Indflydelse  paa  vor 
Historie.  Kristiane  fik  Hannibal  Sehested  til  Nøragergaard,  og  Hedvig 
Ebbe  Ulfeld  til  Ovesholm  i  Skaane.  Mest  bekendt  blev  dog  Leonora 
Kristina,  der  var  Kongens  højtelskede  Datter.  Hun  var  født  1621  paa 
Frederiksborg  og  efter  at  have  nydt  en  omhyggelig  Opdragelse  blev 
hun  1636,  kun  15  Aar  gammel  gift,  med  Korfits  Ulfeld. 

Korfits  Ulfeld  og  Hannibal  Sehested   er  de   to  Mænd,   som   især 

sætter  deres  Præg  paa  det  danske  Hofliv  i  Slutningen  af  1630'erne  og 
Begyndelsen  af  1640'erne.  For  Samtiden  var  der  neppe  Tvivl  om, 
at  Ulfeld  stod  højest.  Han  var  født  1606  og  var  Søn  af  Rigsraaden  og 
Rigskansleren  Jakob  Ulfeld  til  Egeskov  og  Urup,  en  højt  anset  og  lærd 
Mand,  der  navnlig  var  æret  for  sin  rolige  og  fredsommelige  Karakter. 
I  sit  Ægteskab  med  Birgitte  Brokkenhus  havde  han  elleve  Sønner  og 
seks  Døtre,  saa  at  Forholdene  i  Hjemmet  under  Opvæksten  var  ret 
trange.  Sine  Ungdomsaar  tilbragte  Korfits  i  Udlandet,  hvor  hans  fyrige 
Sind  bragte  ham  til  at  tumle  sig  i  et  ret  eventyrligt  Liv;  snart  var  han 
Page  hos  en  tysk  Fyrste,  snart  tjente  han  i  den  danske  Hær,  som  den 
Gang  stod  i  Hannover.  Men  da  han  omsider  var  bleven  ked  af  det 
omflakkende  Liv,  vendte  han  tilbage  til  Danmark  og  blev  Hofjunker 
hos  Kongen.  I  høj  Grad  forstod  han  at  vinde  Kristian  IV's  Gunst,  og 
da  han  1636  var  bleven  hans  Svigersøn,  steg  han  hurtigt  fra  det  ene 
Trin  til  det  andet.  Han  blev  Ridder  af  Elefanten,  Rigsraad,  Lensmand 
paa  Møn  og  Statholder  i  København.  Høj  og  myndig  og  i  Besiddelse 
af  et  vindende  Væsen,  satte  han  sit  Præg  paa  Hoffet  i  Kristian  IV's 
senere  Aar.  Han  var  aandrig,  om  end  hans  Ansigt  ofte  bar  et  ironisk 
Udtryk  under  Samtalen,  og  han  havde  stor  Verdenskundskab  og  Dan- 
nelse. Men  „hans  Natur  var  Uroen,  endda  noget  af  Spillerens  feberag- 
tige Uro"  (Fridericia),  thi  han  var  ærgerrig  og  over  al  Maade  pragt- 
lysten, og  han  manglede  det  rolige  Overblik,  som  Statsmanden  ikke 
kan  savne,  hvis  hans  Gerning  skal  have  varigt  Værd. 

Det  var  Kongens  Tanke  ved  disse  Ægteskaber  at  grunde  et  „Svi- 
gersønnernes Parti"  inden  for  Rigsraadet,  og  Korfits  Ulfeld  støttede  i 
Begyndelsen  uden  Skrupler  sin  Svigerfader,  selv  da  hans  Politik  blev 
saa  farlig  som  i  Sundtoldspørgsmaalet.  Paa  en  af  sine  talrige  Gesandt- 
skabsrejser  blev  Ulfeld  1641  af  Kejseren  ophøjet  til  tysk  Rigsgreve,  og 
til  sidst  blev  han  1643  udnævnt  til  Rigshovmester.  Men  da  han  havde 
naaet  denne  højeste  Post  i  Riget,  stillede  han  sig  friere  over  for  Kon- 
gen og  skuffede  ham  ganske.  Han  gav  Ordrer  paa  egen  Haand,  og 
han  krævede,  at  hans  Underskrift  paa  Pengeanvisninger  skulde  ledsage 
Kongens.  Ikke  uden  Grund  klagede  Kongen  over,  at  Korfits  var  meget 
egenraadig  og  ideligt  pukkede  paa  sin  Embedsmyndighed.  Det  synes 
endogsaa,  som  om  han  for  at  fremme  sine  personlige  Fordele  har  taget 
sin  Tilflugt  til  uredelige  Midler,  saaledes  ved  Leverancerne  til  Hær  og 
Flaade. 

Ved  Siden  af  Korfits  Ulfeld  stod  Kristianes  Ægtefælle  Hannibal 
Sehested.  Et  bevaret  Billede  fra  denne  Tid  fremstiller  ham  i  en  enkel, 
men  smagfuld  Dragt;  den  ene  Haand  er  støttet  paa  Hoften,  med  den 
anden   holder  han  sin  Hustru,   Kongedatteren,  ved  Haanden.   Ansigtet 

har  et  fast  Udtryk,  Blikket  søger  vidt  ud  i  det  fjerne.  Hannibal  Sehe- 
sted vakte  langtfra  den  Sympati  hos  sin  Samtid  som  Ulfeld,  og  han 
kom  hele  sit  Liv  igennem  til  at  indtage  dobbelte  Stillinger,  der  skaf- 
fede ham  Ry  for  Upaalidelighed.  Hertil  kom,  at  hans  private  Liv  var 
meget  angribe- 
ligt, og  han  ad- 
skilte sig  heri 
paa  en  sørgelig 
Maade  fra  Kor- 
fits  Ulfeld,  hvis 
Ægteskab  til  al- 
le Tider  vil  staa 
som  et  lysende 
Eksempel.  „Svi- 
gersønnernes" 
Kreds  fremby- 
der mange  Eks- 
empler paa  Raa- 
hed  og  Fordær- 
velse, men  stør- 
re Raahed,  end 
den  Hannibal 
Sehested  viste  i 
Forholdet  til  sin 
Hustru  eller  til 
Svigerinden  Eli- 
sabet Augusta, 
vil  man  selv  der 
forgæves  søge 
efter.  Han  varen 
Gaade  for  sine 
Samtidige  og  en 
Mand  uden  Ven- 
ner.    Hannibal 

Sehested  er  i  det  Hele  en  Dekadencetype  og  et  godt  Eksempel  paa, 
hvad  en  dansk  Adelsmand  i  det  17.  Aarhundrede  kunde  blive  til.  Men 
ved  Siden  af  denne  løse  Moral  møder  man  hos  ham  en  fast  Vilje 
og  et  sikkert  Statsmandsblik,  som  hans  Svoger  savnede.  Navnlig  da 
han  i  1642  var  bleven  Norges  Statholder,  viste  han  Klogskab  og 
Klarsyn,  da  han  gjorde  Begyndelsen  til  at  løfte  Norge  op  fra  dets 
nedværdigende  Stilling  som  Lydrige  under  Danmark.  Genialiteten  lyser 


Fig.  171.  Leonora  Kristina.  (Maleri  paa  Frijsenborg.) 

ud  af  ham  i  disse  Aar,  og  Nyindretninger  myldrer  frem  under  hans 
Haand. 

Da  Pengevæsenet  var  i  en  meget  slet  Tilstand  og  stadigt  blev 
værre,  maatte  Kongen  gribe  til  mislige  Udveje  for  at  skaffe  sig  de 
nødvendige  Midler  til  Statens  Udgifter.  Skatterne  paa  de  ufrie  Stænder 
fordobledes,  og  ved  Siden  heraf  greb  man  til  at  forhøje  Toldsatserne. 
Toldrullen  af  1643  er  ejendommelig  derved,  at  den  ikke  alene  bringer 
Forhøjelser  til  Støtte  for  den  nye  Industri,  men  ogsaa  indfører  ligefrem 
Finanstold  for  at  fylde  Statskassen.  Vigtigst  var  det  dog,  at  Kongen  be- 
gyndte jevnligt  at  forhøje  Øresundstolden ,  og  som  Grund  anførte, 
at  han  under  de  urolige  Forhold  i  Europa  maatte  holde  en  Flaade  til 
at  værne  om  Danmarks  Herredømme  paa  Havet.  Især  fra  1638,  da 
Pengeforlegenheden  blev  større  og  større,  forøgede  Kristian  IV  Øre- 
sundstolden paa  en  ligefrem  ublu  Maade.  Som  Eksempel  kan  anføres, 
at  der  af  en  Tønde  Salpeter,  som  kostede  18  Rigsdaler,  skulde  betales 
14  Rigsdaler  i  Told.  Herover  blev  de  søfarende,  især  Nederlænderne, 
med  Rette  i  høj  Grad  misfornøjede,  og  da  deres  Indvendinger  ikke 
hjalp,  nærmede  de  sig  fra  denne  Tid  af  atter  til  Sverige,  hvad  der  blev 
til  Danmarks  ubodelige  Skade. 

Dette  blev  saa  farligt,  da  Spændingen  mellem  Danmark  og  Sverige 
steg  for  hvert  Aar.  Danmarks  Herredømme  over  Østersøen  var  til 
Ende,  og  ingen  kunde  være  i  Tvivl  derom,  da  Gustaf  Adolf  landede  i 
Pommern  og  med  større  Held  end  sin  Nabo  hjalp  Protestanterne  i 
Tyskland.  Med  Nid  fulgte  Kristian  IV  hans  Fremgang.  I  Løbet  af  to 
Aar  havde  han  under  glimrende  Sejrvindinger  over  Datidens  største 
Feltherrer  erobret  hele  Tyskland  indtil  Alperne  og  truet  Kejseren  i 
hans  egen  Hovedstad  Wien.  Kristian  IV  fandt  nu  paa  at  modvirke 
ham  ved  at  tilbyde  at  være  Fredsmægler.  Gustav  Adolf  var  klar  over, 
at  dette  næppe  vilde  blive  til  Sveriges  Gavn,  og  tænkte  endogsaa  paa 
at  besvare  Tilbuddet  med  at  angribe  Danmark  sydfra.  Heraf  blev  der 
dog  intet,  og  den  6.  November  1632  faldt  den  store  Konge  paa  Liit- 
zens  blodige  Slette.  Saa  mægtig  var  hans  Personlighed,  at  Budskabet 
om  hans  Død  kaldte  Taarer  frem  hos  Kristian  IV.  Men  denne  blev 
hurtigt  klar  over,  at  hvad  der  var  sket,  betød  en  Lettelse  for  Danmark 
af  det  store  Tryk,  som  hvilede  paa  os  ved  Udsigten  til  at  faa  Sverige 
til  Nabo  paa  alle  Sider. 

Maaske  var  dog  Gustaf  Adolfs  Død  snarere  til  Skade  end  til  Gavn 
for  Danmark,  thi  hans  Efterfølger  i  Styrelsen  af  Sverige  nærede  større 
Modvilje  mod  den  danske  Stat  end  hans  afdøde  Ven.  Det  var  Kansle- 
ren Axel  Oxenstjerna,  som  i  en  Aarrække  kom  til  at  lede  Sveriges 
Politik,  og  de  duelige  Feltherrer,  som  Gustaf  Adolf  havde  uddannet. 

forstod  at  bevare  Sejren  paa  svensk  Side.  Med  stadigt  voksende  Be- 
kymring saa  Kristian  IV  Svenskernes  Fremgang,  og  atter  og  atter  til- 
bød han  ivrigt  sin  Mægling.  At  Kejseren,  hvis  Sag  stod  slet,  gerne  tog 
derimod,  kan  ikke  undre,  og  der  kom  virkelig  Fredsforhandlinger  i 
Gang  i  Hamburg,  hvor  Fredspræliminærerne  undertegnedes  1641.  Men 
hermed  var  der  endnu  et  langt  Skridt  til  Krigens  Afslutning.  Samtidigt 
blev  Kongens  Søn  Hertug  Frederik,  trods  Bestemmelsen  i  Liibeckfre- 
den,  atter  indført  i  Bremen,  denne  Gang  som  regerende  Ærkebiskop. 
Svenskerne  var  med  Rette  misfornøjede.  Hertil  kom  deres  Klage  over 
at  de  blev  forurettede  ved  Sejladsen  gennem  Øresund,  thi  Kristian  IV 
vilde  ikke  lade  den  Toldfrihed,  som  de  fra  gammel  Tid  havde,  komme 
de  nyvundne  svenske  Landskaber  syd  for  Østersøen  til  Gode,  og  han 
hævdede  desuden  bestemt  Retten  til  at  forbyde,  at  Krigsfornødenheder 
blev  førte  igennem  Sundet.  Derimod  vilde  han  selv  have  Ret  til  at 
tage  Salpeter  og  Vaaben,  som  udførtes  paa  svenske  Skibe,  hvis  han  fik 
Brug  derfor. 

Det  sandedes  nu,  at  baade  Gustaf  Adolf  og  Oxenstjerna  havde 
haft  Ret,  da  de  indsaa,  at  der  i  den  tyske  Krig  tillige  laa  en  Krig  med 
Danmark.  Kristian  IV  var  klar  over  Modsætningsforholdet  og  vilde  der- 
for forøge  den  hvervede  Hær,  men  han  mødte  heri  Modstand  af  Rigs- 
raadet.  Saa  søgte  han  at  skaffe  sig  Støtte  i  Udlandet,  og  han  nærmede 
sig  til  Rusland,  hvor  han  blev  gunstigt  modtaget.  Men  langt  vigtigere 
vilde  en  Tilnærmelse  til  Nederland  have  været.  Der  var  en  Mulighed 
herfor,  da  Nederlænderne  begyndte  at  blive  betænkelige  ved  Sveriges 
voksende  Fremgang  i  Tyskland.  Men  Sundtolden  stod  som  en  uover- 
stigelig Hindring  for,  at  Nederland  virkelig  for  Alvor  kunde  nærme 
sig  til  Danmark. 

Det  svenske  Raad  besluttede  nu  at  foretrække  en  aaben  Fjende 
for  en  hemmelig  Uven,  saa  meget  mere  som  man  haabede  paa,  at  et 
pludseligt  Anfald  af  den  krigsvante  Hær  fra  Tyskland  i  kort  Tid  skulde 
tvinge  Danmark  til  en  gunstig  Fred.  Sagen  blev  forberedt  med  den 
største  Forsigtighed  og  Hemmelighed  af  Axel  Oxenstjerna.  Allerede  den 
25.  Maj  1643  sendte  han  Ordre  til  Overgeneralen  i  Tyskland,  Torstens- 
son,  om  at  begynde  Krigen,  og  først  i  November  kom  den  dygtige 
danske  Resident  (Gesandt)  i  Stockholm  Peder  Vibe  under  Vejr  dermed. 
Han  skrev  hjem,  at  nu  maatte  man  være  beredt  paa  det  værste,  thi  aldrig 
havde  de  svenske  Raadsherrer  smigret  saaledes  for  ham  som  i  disse 
Dage.  Men  i  den  danske  Regering  herskede  der  alligevel  stor  Sorgløs- 
hed. Maanedsdagen  før  Torstensson  overskred  Grænsen,  sagde  Kongen 
haanende:  „Peder  Vibe  reder  altid  til  Barsel  med  Krig".  Til  Krig  mente 
han  ikke  at  have  givet  Anledning,  i  alt  Fald  ventede  han,  at  Svenskerne 

som  kristne  vilde  vare  ham  ad  i  Forvejen  og  opfordre  ham  til  et 
Grænsemøde  om  Tvistespørgsmaalene.  Heller  ikke  Rigsraadet  anede 
Uraad.  Det  mente,  at  det  var  utilraadeligt  at  ruste  sig  paa  Grund  af 
Landets  Fattigdom,  og  heri  var  det  enig  med  Adelen,  der  ikke  ønskede 
at  bevilge  nye  Skatter. 

Torstenssons  Indfald.  Kristian  IV's  sidste  Dage. 

Danmark  var  saaledes  aldeles  uforberedt  paa  Krig.  Lennart  Tor- 
stensson,  den  største  af  Gustaf  Adolfs  Feltherrer,  var  den  Mand,  der 
forstod  at  benytte  sig  deraf.  I  Kampen  ved  Niirnberg  1632  var  han 
bleven  fanget  af  Wallensteins  Tropper  og  havde  ligget  længe  i  Fængsel 
i  et  fugtigt  Rum  i  Ingolstadt.  Derved  havde  han  paadraget  sig  en  Gigt, 
som  aldrig  senere  forlod  ham.  Men  skønt  han  var  plaget  deraf  i  den 
Grad,  at  han  som  oftest  hverken  kunde  taale  at  gaa,  køre  eller  ride, 
men  maatte  lade  sig  bære  af  Sted  i  en  Bærestol,  førte  han  dog  altid 
sine  Fjender  bag  Lyset  ved  sine  hurtige  Bevægelser,  og  fik  derved  Til- 
navnet „den  svenske  Lynild".  Flere  Gange  havde  han  villet  nedlægge 
Befalingen,  men  han  havde  atter  ladet  sig  bevæge  til  at  beholde  den, 
da  Regeringen  indstændigt  bad  ham  om  endelig  at  „vedblive  af  Kærlig- 
hed til  Fædrelandet". 

Den  hemmelige  Ordre  til  at  falde  ind  i  Danmark  modtog  han  den 
25.  September  1643  nede  i  Måhren,  da  han  var  paa  Tilbagetog  fra  et 
Indfald  i  de  kejserlige  Arvelande.  Han  gjorde  sig  straks  færdig,  sluttede 
Vaabenstilstand  med  den  kejserlige  Feltherre  Gallas,  der  stod  lige  over 
for  ham,  og  rykkede  op  i  Nordtyskland,  uden  at  nogen  anede,  hvad 
hans  virkelige  Planer  gik  ud  paa.  Først  da  han  var  kommen  til  Havel- 
berg ved  Elben  og  ikke  længere  kunde  skjule  sit  Maal,  kaldte  han  den 
6.  December  sine  højere  Officerer  sammen  og  meddelte  dem,  at  han 
vilde  tage  Vinterkvarter  i  Holsten.  Tropperne,  der  hidtil  havde  maattet 
tage  til  Takke  med  det  udplyndrede  og  udsultede  Tyskland,  hørte  med 
Glæde  Budskabet  om  de  gode  Kvarterer,  der  ventede  dem,  thi  Holsten 
var  et  frugtbart  Land  og  havde  nu  i  en  Aarrække  været  skaanet  for 
Krig.  Den  12.  December  brød  Torstensson  uden  Krigserklæring  fra 
Ratzeburg  ind  over  den  holstenske  Grænse. 

Hurtigt  oversvømmede  Torstenssons  Tropper  Hertugdømmerne,  og 
inden  en  Uge  var  gaaet,  var  alt  faldet  i  hans  Hænder.  Kun  Fæstnin- 
gerne Gliickstadt  og  Krempe  holdt  sig,  mens  Rendsborg  snart  maatte 
overgive  sig,  og  Skansen  ved  Kristianspris,  der  laa  tæt  ved  det  Sted,  hvor 
nu  Indløbet  er  fra  Kielfjord  til  Nord-Østersøkanalen,  blev  indtaget  med 
stormende  Haand.  Hertug  Frederik  III  af  Gottorp  svigtede  skammeligt 

sin  Lenspligt  og  købte  sig  Neutralitet  ved  at  aabne  sine  Fæstninger  for 
Svenskerne.  I  Januar  1644  gik  Torstensson  ind  i  Jylland.  Paa  Øst- 
kysten blev  Skansen  ved  Snoghøj  erobret,  mens  Rigsmarsken  Anders 
Bille  stod  ovre  paa  Fyn  i  foreløbig  Sikkerhed.  Paa  Vestkysten  nedskød 
Svenskerne  det  gamle  Slot  Lundenæs,  hvis  Voldsted  endnu  ses  i  en 
sid  Eng  ved  Skernaa,  og  derefter  bemægtigede  de  sig  hele  Jylland  lige 
til  Limfjorden  uden  Modstand.  Overalt  opstod  der  Panik,  Lensmænd 
og  de  øvrige  Adelsmænd 
søgte  at  flygte  bort  med 
deres  Gods  til  Norge.  Da 
den  svenske  Underanfører 
Helmuth  Wrangel  kom  til 
Aalborg,  gik  Bispen  med 
Kieresiet  ham  i  Møde  uden 
for  Byen  for  at  bønfalde 
ham  om  Naade.  Wrangel 
var  saa  velvillig  og  ge- 
mytlig stemt,  at  han  tog 
Biskoppens  Hue  og  satte 
paa  sit  Hovede,  mens  han 
gav  Bispen  sin  egen  gal- 
lonerede Hat  paa  Hove- 
det, og  de  holdt  saa  sam- 
men deres  Indtog  i  Byen, 
som  i  det  Hele  synes  at 
være  bleven  skaanet. 

Torstensson  selv  tog 
sit  Hovedkvarter  i  Ha- 
derslev og  tænkte  paa  at 
gaa  over  til  Fyn,  men  Vin- 
teren var  heldigvis  mild  og  gav  ham  ingen  gunstig  Anledning  til  et 
alvorligt  Forsøg  derpaa.  En  Lykke  var  det  ogsaa,  at  det  svenske  An- 
greb, som  samtidigt  efter  Planen  skulde  have  været  rettet  mod  Skaane, 
kom  senere  i  Stand  end  paatænkt.  Først  i  Februar  brød  en  svensk  Hær 
under  Gustaf  Horn  ind  i  Landet,  men  havde  saa  til  Gengæld  stort  Held 
med  sig,  saa  at  den  i  Maj  Maaned  havde  bemægtiget  sig  hele  Land- 
skabet paa  nær  Malmø,  der  forsvarede  sig  godt.  Saaledes  blev  det  ikke 
muligt  for  Svenskerne  at  udføre  den  Plan,  de  havde  lagt,  hvorefter 
deres  to  Hære  ved  Flaadens  Hjælp  skulde  mødes  paa  de  danske  Øer 
og  tilendebringe  Danmarks  Erobring. 

Thi  imens  havde  Kristian  IV,  da  den  første  Lammelse  havde  sat 


Fig.  172.  Lennart  Torstensson.  (Stik  af  Jeremias  Falck.) 

sig,  virket  med  utrættelig  Iver  for  sit  Riges  Frelse.  Efterretningen  om 
Torstenssons  Indfald  traf  den  67  aarige  Konge  paa  Frederiksborg  Slot. 
Han  brød  straks  op  og  begav  sig  til  Fyn.  Øen  blev  sat  i  Forsvarsstand, 
og  Anders  Bille  blev  her  den  øverstkommanderende.  I  Skaane  blev 
Anførselen  betroet  til  Ebbe  Ulfeld,  mens  Kongens  egen  Søn  Hertug 
Frederik  overtog  Forsvaret  i  Hertugdømmerne,  og  Hannibal  Sehested 
fik  den  Opgave  at  vogte  Norge.  lait  havde  Kongen  dog  kun  26,000 
Mand,  bortset  fra  de  norske  Tropper,  at  raade  over,  men  han  styrkede 

sin  Stilling  ved  et  Forbund  med 
Kejseren,  hvis  Feltherre  Gallas  nu 
satte  sig  i  Bevægelse  og  fulgte  efter 
sin  tidligere  Modstander  ind  over 
den  danske  Grænse.  De  enkelte  For- 
søg, som  Torstensson  gjorde  paa 
at  komme  over  til  Fyn,  mislykke- 
des, og  baade  i  Skaane  og  i  Her- 
tugdømmerne begyndte  „den  lille 
Krig",  idet  Bønderne  rejste  sig 
og  med  Held  opsnappede  svenske 
Strejfpartier  og  overskar  den  sven- 
ske Hærs  Forbindelseslinjer. 

Hovedvægten  maatte  dog  læg- 
ges paa  Flaaden,  der  var  Danmarks 
bedste  Værn,  og  den  var  det  ene- 
ste, som  var  i  god  Stand.  Saa  længe 
den  havde  Overmagten,  kunde  vi 
hindre,  at  den  svenske  Flaade  satte 
Torstenssons  Hær  over  Bælterne.  Sverige  indsaa,  at  en  afgørende  Ven- 
ding i  Krigen  vilde  bero  paa  Herredømmet  til  Søs  og  gjorde  sig  derfor 
de  største  Anstrengelser.  Men  her  var  den  gamle  Konge  i  sit  Element, 
og  ikke  uden  Grund  kunde  han  sige  i  de  Dage:  „Hvor  jeg  ikke  selv 
er  med,  der  bliver  intet  udrettet".  Han  gik  om  Bord  paa  Flaaden.  Den 
svenske  Flaade  var  sat  i  fortrinlig  Stand,  og  desuden  havde  den  neder- 
landske industridrivende  Louis  de  Geer,  der  havde  bosat  sig  i  Sverige, 
straks  begivet  sig  til  Nederland  for  at  bevæge  Generalstaterne  til  Krig 
med  Danmark.  Ganske  vist  var  Hadet  her  mod  Kristian  IV  for  hans 
Øresundspolitik  meget  stort,  men  tillige  rejste  der  sig  Betænkeligheder 
hos  den  nederlandske  Regering  mod  at  støtte  Sverige  saa  stærkt,  at 
det  blev  eneraadende  i  Norden.  Derimod  fik  de  Geer  fra  privat  Side 
al  Støtte,  saaledes  at  han  kunde  udruste  en  Flaade  paa  32  Skibe 
under  Anførsel  af  Martin  Thijssen.   Imens  var  Kristian  IV  beskæftiget 


Fig.  173.  Hertug  Frederik  III  af  Gottorp. 
(Efter  Stik  af  H.  Siraus.) 

med  et  Angreb  paa  Gøteborg  fra  Søsiden,  men  da  han  hørte  om  de 
Geers  Flaades  Opsejling,  gik  han  den  i  Møde  i  Vesterhavet.  Den  16. 
Maj  1644  stod  der  en  haardnakket  Kamp  i  Listerdyb  ved  Vestkysten 
af  Slesvig.  Kongen  sejrede  stolt,  og  efter  en  ny  Kamp  den  24.  Maj, 
hvor  Kristian  IV  selv  var  fraværende,  men  Ove  Gedde  og  Pros  Mund 
havde  Anførselen,   maatte  den  nederlandske  Flaade  ilde  tilredt  vende 


Fig.  174.  Fregatten  „Norske  Løve",  bygget  1634.  (Efter  Model  paa  Rosenborg.) 


tilbage  til  Holland.  Dermed  var  den  Plan  strandet,  der  gik  ud  paa,  at 
den  skulde  have  ført  Torstensson  over  til  Øerne.  Men  ikke  uden  Grund 
var  Kristian  IV  før  den  sidste  Kamp  vendt  tilbage  til  Sjælland,  thi  en 
ny  Opgave  frembød  sig  nu  for  ham  som  Anfører  i  Østersøen. 

En  stor  svensk  Flaade  paa  40  Skibe  løb  nemlig  kort  efter  ud  fra 
Elfsnabben  Havn  i  Sødermanland  under  Anførsel  af  Rigsraad  og  Ad- 
miral Klas  Fleming.  Den  29.  Juni  indtog  den  Øen  Femern,  før  Kong 
Kristian  kunde  hindre  det,  men  allerede  den  l.Juli  kom  han  til  Stede 
sammen  med  Rigsadmiral  Jør^^/i  Vind  og  en  Flaade  paa  39  Skibe.  Det 
blodige  Sammenstød  kom  til  at  staa  paa  Kolberghejde  mellem  Femern 
og  Kielfjord.    Før  Kongen  drog  hjemmefra,  havde  han  truffet  Forbere- 

delser,  der  tydede  paa,  at  han  ikke 
ventede  at  komme  levende  hjem. 
Han  beskikkede  sit  Hus  og  over- 
gav Krone  og  Scepter  til  sin  æld- 
ste Søn  „den  udvalgte  Prins".  Det 
var  ikke  langt  fra,  at  hans  Anelser 
var  gaaede  i  Opfyldelse.  Midt  under 
Slaget  traf  nemlig  en  fjendtlig  Kugle 
Dækslet  over  Fænghullet  af  en  Ka- 
non paa  Kongeskibet  „Trefoldighed" 
og  knuste  den.  Stumper  af  Træ  og 
Jern  fløj  rundt  omkring.  Ejler  Ulfeld 
blev  sammen  med  flere  andre  dræbt 
ved  Kongens  Side,  og  Hofmarskal- 
ken Knud  Ulfeld  blev  saaret.  Kristian 
IV  fik  selv  ikke  mindre  end  23  stør- 
re og  mindre  Saar,  han  mistede  to 
Tænder,  hans  højre  Øje  ramtes,  Blo- 
det strømmede  ned  over  hans  An- 
sigt og  bevidstløs  faldt  han  om  paa 
Dækket.  Forfærdelse  greb  alle  om 
Bord.  „Kongen  er  skudt!"  lød  det 
fra  alle  Sider.  Da  rejste  han  sig  igen 
og  greb  sit  Sværd.  „Jeg  er  vel  saa- 
ret", raabte  han,  „men  ikke  farligt. 
Gud  har  levnet  mig  Liv  og  Styrke, 
blot  enhver  vil  gøre  sin  Pligt."  Med 
forbundet  Hoved  vedblev  han  derpaa 
at  føre  Befalingen  paa  Dækket,  ind- 
til Slaget  endte,  efter  at  det  havde 
varet  i  10  Timer.  Paa  Admiralskibet 
„Patientia"  var  imens  Jørgen  Vind 
bleven  saaret  saa  haardt,  at  han  siden 
døde.  Ogsaa  Svenskerne  havde  lidt 
haarde  Tab,  og  i  det  Hele  taget  maa 
Slaget  betegnes  som  uafgjort.  Det 
kunde  vel  være  nødvendigt  for  Kon- 
gen at  minde  enhver  om  sin  Pligt,  thi 
han  mente  selv,  at  han  var  bleven 
slet  understøttet  af  de  andre  Skibe  i  Flaaden,  saaledes  som  det  ofte  var 
Skik  i  Datidens  Søslag.  Til  Ulfeld  skrev  han  efter  Slaget:    „Jeg  havde 


Fig.  175.  Dele  af  den  Dragt,  som  Kristian 

IV  var  iført  paa  „Trefoldighed". 

(Rosenborg.) 

mine  Admiraler  og  Underofficerer  om  Bord  og  gjorde  dem  stor  For- 
trøstning om  Stejle  og  Hjul,  om  de  ikke  fægter  bedre,  end  de  gjorde 
sidst.  Rigens  Admirals  Truppe  lod  ham  fægte  en  Stund  ganske  alene. 
Mig  brugte  de  til  Skærmbrædt  mellem  dem  og  Fjenden.  En  af  mine 
skød  mig  gennem  Fokken,  saa  at  jeg  haver  det  rette  Selskab  at  dra- 
ges med."  Det  maa  have  været  haardt  for  den  gamle  Mand,  der  selv 
ikke  skyede  Anstrengelser  eller  Opofrelser,  at  være  Vidne  til  Sligt.  Men 
til  Gengæld  er  Billedet  af  Kristian  IV  paa  Dækket  af  „Trefoldighed" 
bleven  staaende  i  det  danske  Folks  Erindring  som  den  ejendommeligste 
Situation  i  hans  Liv. 

Efter  Slaget  havde  den  svenske  Flaade,  der  var  ilde  tilredt,  søgt 
Tilflugt  i  Kielfjord,  mens  Kongen  lagde  sig  under  Femern.  Kort  efter 
sejlede  han  ned  til  Fjorden  og  lagde  sig  ved  Mundingen  for  at  for- 
hindre Svenskerne  i  at  løbe  ud.  Nu  glædede  han  sig  rigtigt  over  at 
have  faaet  dem  i  Fælden.  „Det  kommer  mig,  Gud  være  lovet,  tilpas", 
skriver  han  til  Ulfeld,  „at  Udfarten  er  saa  snæver,  at  der  kan  kun  et 
Skib  gaa  der  ud  ad  Gangen.  Vil  Gud  i  Himlen,  at  jeg  kan  holde  dem 
en  Tid  lang  derinde,  da  faar  de  vist  Mangel  paa  alt  det,  de  skal  leve 
af."  I  Virkeligheden  var  Svenskernes  Stilling  i  dette  Øjeblik  ganske 
mislig.  De  var  afskaarne  fra  Tilførsel  af  Levnedsmidler,  og  den  kejser- 
lige General  Gallas  var  nu  rykket  saa  højt  op  i  Holsten,  at  han  stod 
ved  Neumiinster  og  truede  med  at  afskære  Torstensson  fra  Forbindelsen 
med  Tyskland.  Dertil  kom,  at  Kristian  IV  lod  1200  Mand  gaa  i  Land 
og  opkaste  en  Skanse  ved  Labø  paa  Sydsiden  af  Fjorden  lige  over  for 
Kristianspris.  Den  26.  Juni  aabnedes  derfra  Ilden  paa  Svenskerne.  En  af 
Kuglerne  gik  ind  gennem  et  Vindu  paa  Admiralskibet  og  knuste  Ad- 
miral Flemings  venstre  Laar,  mens  han  stod  og  vaskede  sine  Hænder. 
Saaret  var  dødeligt,  men  han  naaede  at  faa  udnævnt  den  dygtige  Karl 
Gustaf  Wrangel  til  sin  Efterfølger  over  Flaaden.  Kristian  IV  nærede 
med  god  Grund  store  Forhaabninger:  „Vil  Gud",  skriver  han,  „give 
mig  Lykke  til,  at  jeg  kan  ruinere  den  svenske  Flaade,  da  vil  jeg  gaa 
lige  henad  Sverige  og  bemægtige  mig  Elfsnabben,  som  ligger  fremmest 
i  Skærene,  dersom  man  løber  henad  Stockholm".  Men  det  skulde 
komme  ganske  anderledes.  Torstensson  stormede  den  danske  Skanse 
ved  Labø  og  nedhuggede  Besætningen.  Den  svenske  Flaade  viste  sig 
ved  Fjordens  Udløb,  og  den  60-aarige  Admiral  Peder  Galt,  der  i  Kon- 
gens Fraværelse  havde  Overanførselen,  undlod  at  angribe  den.  Denne 
Gang  benyttede  Svenskerne  ganske  vist  ikke  Lejligheden  til  at  forlade 
Fjorden,  men  nogle  Dage  senere,  i  Natten  mellem  den  1.  og  2.  August, 
løb  de  uskadte  ud,  da  Natten  var  mørk,  og  der  blæste  en  frisk  Kuling. 
Kristian  IV  vendte  sin  Harme  imod  Peder  Galt,  fordi  han  havde  for- 

sømt  den  tidligere  gunstige  Lejlighed,  og  efter  Rigsraadéts  Dom  maatte 
han  bøde  med  sit  Liv  paa  Slotspladsen  i  København  i  samme  Maaned. 
Den  sørgelige  Begivenhed  ved  Kiel  blev  et  Vendepunkt  i  Krigen, 
og  flere  Ulykker  stødte  nu  til.  Gallas  udrettede  ikke  noget  i  Holsten, 
og  han  vovede  ikke  engang  at  modtage  Torstenssons  Udfordring  til 
Slag.  Tilsidst  forlod  han  i  August  Maaned  Landet,  og  Torstensson  fulgte 
efter  ham,  da  der  i  Øjeblikket  ikke  var  mere  at  gøre  paa  Halvøen. 
Med  Rette  blev  der  slaaet  en  Medalje,  paa  hvis  ene  Side  der  stod: 
„Hvad  Gallas  har  udrettet  i  Holsten,  findes  paa  den  anden  Side".  Men 
paa  den  anden  Side  fandtes  der  aldeles  intet. 


Fig.  177.  Lejrscene.  (Stik  i  Danckwerths  Landesbeschreibung.) 

Utrættelig  som  han  var,  havde  Kristian  IV  efter  sin  Tilbagevenden 
fra  Kolberghejde  vendt  sig  mod  Skaane.  Han  gik  i  Land  derovre  i 
September  Maaned  og  tvang  Horn  til  at  opgive  Belejringen  af  Malmø, 
hvorpaa  han  langsomt  og  under  skarpe  Fægtninger  drev  ham  videre 
mod  Nord.  Det  lykkedes  at  frigøre  Landet  for  den  svenske  Invasion, 
men  den  havde  virket  frygteligt  i  det  frugtbare  Land,  og  endnu  en  Men- 
neskealder senere  daterede  de  skaanske  Bønder  Begivenhederne  efter 
„Horns  Krig".  I  mange  Aar  stod  der  øde  Bøndergaarde  som  Minde 
om  hans  Hærgninger. 

Dette  var  dog  kun  et  Lysglimt,  thi  Ulykken  ved  Kiel  kom  paa 
andre  Kanter  til  at  føre  flere  med  sig.  Louis  de  Geers  hollandske 
Flaade  var  igen  bleven  sat  i  Stand,  og  den  viste  sig  atter  i  Nordsøen, 
hvorfra  den  gik  ind  i  Kattegat.  Til  Trods  for  en  heftig  Beskydning  fra 
Kronborg  løb  den  igennem  Sundet;  det  var  første  Gang  Fæstningen 
blev  sat  paa  Prøve,  og  det  viste  sig  da,  at  den  ikke  stod  Maal  med 
Forventningerne.  Da  den  nederlandske  Flaade  var  kommen  ind  i  Øster- 
søen, forenede  den  sig  den  5.  Oktober  med  den  svenske,  og  med  en 
langt  overlegen  Styrke  paa  40  Skibe  angreb  de  en  Uge  senere  en  dansk 
Afdeling  paa  17  Skibe  under  Pros  Mand  mellem  Lolland  og  Femern. 
Pros  Mund  selv  faldt  i  Kampen  efter  djærv  Modstand,  og  kun  to  Skibe 

undslap,  som  kunde  bringe  den  sørgelige  Nyhed  til  København.  2000 
Mand  var  faldne,  1000  fangne,  300  Kanoner  tabte.  Den  danske  Flaade 
kunde  ikke  i  Øjeblikket  komme  paa  Fode  igen  efter  et  saadant  Knæk.  Dette 
store  Tab  gik  Kong  Kristian  meget  nær  til  Hjerte,  han  maatte  straks 
rømme  Skaane,  for  ikke  at  blive  afskaaret  fra  Øerne,  og  nu  saa  man 
ofte  Kongen  sidde  ene  og  tavs  i  de  mørke  Efteraarsaftener. 

I  Jylland  var  desuden  Elendigheden  bleven  fornyet,  da  Helmuth 
Wrangel  nogen  Tid  efter  Torstenssons  Afmarsch  igen  rykkede  ind  med 
5000  Mand.  Man  skulde  ikke  have  anset  det  for  umuligt  at  knuse  denne 
Styrke,  og  der  blev  planlagt  et  forenet  Angreb  af  Hertug  Frederik  syd 
fra  og  af  Anders  Bille  fra  Fyn,  som  skulde  mødes  i  December  og  an- 
falde Svenskerne  ved  Randers.  Men  det  Hele  førte  til  intet,  da  der 
opstod  Uenighed  mellem  de  danske  Anførere,  thi  Hertug  Frederik  øn- 
skede ikke  at  fjerne  sig  for  langt  fra  Marsklandskaberne,  som  han  sær- 
ligt var  sat  til  at  vogte.  Det  hele  Resultat  indskrænkede  sig  til,  at  Riber- 
hus  blev  indtaget,  idet  Hertugen  beskød  det  med  Kanoner  fra  Dom- 
kirkens Taarn.  Den  svenske  Besætning  blev  nedhugget,  men  kort  efter 
blev  Slottet  igen  erobret  tilbage  af  Svenskerne,  efter  at  de  danske  havde 
forladt  Egnen. 

Allerede  i  August  1644  havde  Kristian  IV  gjort  Forsøg  paa  at 
opnaa  Fred.  Det  blev  Nederland,  som  blev  Fredsmægler,  men  hertil 
sluttede  sig  ogsaa  Frankrig,  da  det  ønskede  at  faa  den  svenske  Hær 
frigjort  fra  Danmark,  for  at  den  kunde  anvendes  mod  Frankrigs  gamle 
Arvefjende,  den  tyske  Kejser.  Underhandlingerne  blev  aabnede  den  8. 
Februar  1645  paa  Brømsehro.  Broen  fører  over  den  Aa,  som  for  en 
Del  danner  Grænsen  mellem  Blekinge  og  Småland,  altsaa  Danmarks 
daværende  Grænse,  og  midt  i  den  var  der  en  lille  Holm,  hvorpaa 
Underhandlerne  først  mødtes.  Til  Stede  var  fire  danske  og  fire  svenske 
Rigsraader.  Blandt  de  danske  var  Rigshovmesteren  Korflts  Ulfeld  og 
Kongens  Kansler  Kristen  Tomesen  Sehested,  blandt  de  svenske  Axel 
Oxenstjerna. 

Den  franske  Gesandt  la  Thuillerie  mæglede  mellem  dem,  og  de  hol- 
landske Sendebud  med  Jacob  de  Witt  i  Spidsen  optraadte  ligeledes  i  Be- 
gyndelsen som  ærlige  Mæglere.  De  Fordringer,  som  Axel  Oxenstjerna 
stillede,  gik  først  ud  paa  at  faa  Sikkerhed  for,  at  Sundtolden  for  Frem- 
tiden ikke  blev  forhøjet,  men  han  skruede  stadigt  sine  Fordringer  i  Vejret, 
da  Begivenhedernes  Udvikling  mere  og  mere  vendte  sig  til  Svensker- 
nes Fordel.  Modløsheden  i  Danmark  havde  grebet  om  sig,  og  det  eneste 
Lyspunkt  var,  at  det  genvundne  Rendsborg  tappert  forsvaredes  af  Oberst 
Jørgen  Walter.  Derfor  kunde  Oxenstjerna  tilsidst  kræve  ikke  blot  Sund- 
toldens Ophør,  men  ogsaa  at  de  skaanske  Landskaber  blev  afstaaede  til 

Sverige  som  Sikkerhed  herfor.  Da  Hollænderne  mere  og  mere  sluttede 
sig  til  Sverige,  og  derved  traadte  helt  ud  af  deres  Mæglerrolle,  blev 
Tilstanden  ganske  farlig  for  Danmark.  En  ny  nederlandsk  Flaade  ind- 
fandt sig  i  de  danske  Farvande  for  at  lægge  Tryk  paa  Kristian  IV;  fra 
Kronborgs  Bastioner  maatte  han  med  korslagte  Arme  se  den  gaa  Slottet 
forbi  uden  at  betale  Told,  og  uden  at  han  til  Gengæld  vovede  at  lade 
den  beskyde.  Hvad  der  gjorde  Freden  noget  billigere,  var  la  Thuilleries 
store  Iver  for  at  hjælpe  Danmark.  Da   den  endelig  sluttedes  den  13. 


Fig.  178.  Brømsebro.  (Efter  Fotografi.) 


August  1645,  var  den  dog  dyrekøbt,  ja,  det  var  den  dyreste  Fred,  vi 
hidtil  havde  sluttet.  Ikke  blot  fik  Sverige  den  mest  uindskrænkede  Fri- 
hed for  Øresundstold  og  for  Tolden  i  Belterne  og  paa  Elben,  men  store 
Landafstaaelser  sluttede  sig  hertil.  De  gamle  norske  Landskaber  Jemte- 
land  og  Herjedalen  indtog  ganske  vist  en  underlig  Dobbeltstilling  mellem 
Norge  og  Sverige,  og  Tabet  af  dem  føltes  næppe  saa  haardt,  men  at 
Øerne  Gulland  og  Øsel  gik  tabt,  betød,  at  Danmark  mistede  sine  For- 
poster i  Østersøen,  og  at  Frederik  II's  gamle  Kongstanke  „Herredøm- 
met paa  Havet"  nu  maatte  skrinlægges.  Værst  var  det  dog,  at  selv  de 
vitale  Dele  af  Danmark  blev  berørte,  idet  Sverige  til  Pant  for  Toldfri- 
heden fik  Halland  paa  30  Aar,  hvortil  der  var  knyttet  den  Bestem- 
melse, at  efter  denne  Tids   Forløb  skulde  det  enten  beholde  Halland 

eller  til  Erstatning  modtage  et  andet  „jevngodt"  dansk  Landskab.  Ejen- 
dommeligt er  det,  at  Sårnadalen  nord  for  Dalarne  blev  ganske  glemt 
ved  Freden,  og  derfor  forblev  i  Svenskernes  Eje.  Den  havde  hidtil 
hørt  under  Norge,  men  var  under  Krigen  bleven  erobret  af  200  Mora- 
karle, der  drog  derop  under  Anførsel  af  Kapellanen  i  Elfdalen,  Daniel 
Boschovius. 

Ikke  uden  Udbytte  havde  Nederlænderne  forladt  deres  Mægler- 
standpunkt og  sluttet  sig  nøjere  til  Sverige.  Samme  Dag  som  Freden 
undertegnedes  paa  Brømsebro,  opnaaede  de  en  særlig  Traktat  i  det 
nærliggende  Kristianopel,  der  gav  dem  flere  Indrømmelser  i  Øresunds- 
tolden.  Da  Svenskerne  tillige  havde  opnaaet  fuldstændig  Toldfrihed, 
sank  Danmarks  aarlige  Indtægter  af  Sundtolden  straks  ned  til  en  Tre- 
diedel  af  den  tidligere  Sum.  Tillige  fulgte  der  den  Ulempe  dermed,  at 
fremmede  Skibe  ofte  søgte  at  slippe  fri  for  Told  ved  at  gaa  under 
svensk  Flag,  da  de  svenske  Skibe  var  fritagne  for  alt  Eftersyn.  Endelig 
skriver  sig  fra  denne  Krig  den  Forbindelse  mellem  Sverige  og  de  got- 
torpske Hertuger,  der  i  Fremtiden  skulde  blive  saa  skadelig  for  os. 
Oxenstjerna  tog  sig  klogeligt  af  Hertug  Frederik  III's  Forhold,  da  han 
indsaa,  at  Gottorp  kunde  tjene  Sverige  ved  at  falde  i  Ryggen  paa  Dan- 
mark. Snart  efter  blev  der  knyttet  Slægtskabsforbindelse  mellem  Hof- 
ferne, som  gjorde  Baandet  fastere. 

Brømsebrofreden  gav  Sverige  Overmagten  i  Norden.  Hidtil  havde 
Danmark  nærmest  siddet  inde  med  den,  og  i  de  to  første  Krige  efter 
Kalmarforeningens  Ophør  havde  vi  haft  Fordelen  paa  vor  Side.  Men 
i  den  tredje  vendte  Forholdet  sig.  Det  værste  ved  Freden  var  dog,  at 
den  egentlig  maatte  betragtes  som  en  Vaabenstilstand,  og  at  meget  ty- 
dede paa,  at  Kampen  snart  igen  vilde  begynde,  næppe  til  Danmarks 
Fordel.  Hallands  Afstaaelse  svækkede  desuden  Forbindelsen  med  Norge, 
der  nu  maatte  ske  ad  Søvejen.  Endelig  havde  Krigen  vist  Sverige,  ad 
hvilken  Vej  Danmark  bedst  kunde  angribes,  nemlig  fra  Syd.  Det  var  den 
samme  Vej  det  fulgte,  da  det  i  1658  erhvervede  de  skaanske  Land- 
skaber og  i  1814  Norge. 

Kristian  IV  følte  dybt,  hvor  bitter  og  ydmygende  Freden  var.  Da 
han  havde  underskrevet  Betingelserne,  kastede  han  dem  vredt  hen  ad 
Bordet  til  Ulfeldt  og  raabte:  „Der  har  du  dem,  saaledes  som  du  har 
lavet  dem".  Spændingen  var  nu  saa  stærk  mellem  Kongen  og  hans 
Svigersøn,  da  Kristian  IV  med  Grund  mistænkte  ham  for  Underslæb 
ved  Flaadens  Udrustning,  at  Ulfeld  forlangte  sin  Afsked.  Korfits  Ulfeld 
anvendte  her  for  første  Gang  det  Middel,  som  han  oftere  greb  til  i 
den  følgende  Tid,  da  han  var  overbevist  om  sin  egen  Uundværlighed. 
Denne  Gang  slog  det  til;  Kongen  maatte  bøje  sig,  og  ved  andres  Mæg- 

ling  kom  en  Forsoning  i  Gang.  Men  da  han  næste  Aar  holdt  sin  Sønne- 
søn, den  senere  Kong  Kristian  V,  over  Daaben,  udbrød  han:  „Gid  du 
en  Gang  maa  trykke  Svensken,  som  du  i  Dag  har  trykket  min  gamle 
Arm." 

Ødelæggelsen  i  Landet  var  stor  efter  Krigen,  dog  ikke  paa  Øerne, 
som  ogsaa  denne  Gang  var  gaaede  Ram  forbi.  Men  i  Jylland  gælder 
det  samme,  som  vi  hørte  i  Skaane,  at  Ødegaardenes  Antal  var  i  Tilta- 
gende, og  at  Nationalvelstanden  var  synkende. 

Krigens  Gang  betegnede  desuden  en  ny  Svækkelse  af  Kongemagten, 
selv  over  for  den  udenrigske  Politik,  og  Adelsvælden  var  i  Færd  med 
at  blive  overmægtig.  Men  Hovedindtrykket  af  Landets  Tilstand  er  dog 
en  stor  Opløsning.  Overalt  var  der  Splittelse;  Splittelse  inden  for  Rigs- 
raadet,  hvor  „Svigersønnerne"  dannede  en  Gruppe  for  sig,  der  ganske 
vist  havde  fjernet  sig  fra  Kongen,  men  ikke  havde  Interesser  tilfælles 
med  de  øvrige  Rigsraader;  Splittelse  mellem  Rigsraadet  og  Adelen,  som 
mistænkte  det  høje  Raad  for  at  blive  alt  for  bureaukratisk  under  sit 
Liv  i  Hovedstaden  og  alt  for  fornemt;  endelig  Splittelse  mellem  Adelen 
og  det  brede  Folk.  Beundringsværdigt  er  det  at  se,  at  Kristian  IV  s 
Kraft  endnu  ikke  var  brudt  ved  de  mange  Ulykker,  og  at  hans  Energi 
i  hvert  Fald  til  Tider  kunde  blusse  op  i  sin  gamle  Styrke.  Men  hans 
sidste  Leveaar  blev  dog  i  det  Hele  en  frugtesløs  Kamp  for  at  bringe 
Landet  paa  Fode.  Forgæves  søgte  han  at  stemme  Rigsraadet  til  Efter- 
givenhed ved  Indrømmelser,  navnlig  ved  at  lade  det  faa  Indflydelse  paa 
Valget  af  de  nye  Rigsraader.  I  August  1645  gik  han  saaledes  ind  paa, 
at  det  skulde  have  Ret  til,  naar  en  Plads  blev  ledig,  at  foreslaa  seks 
eller  otte  Adelsmænd  fra  det  Landskab,  hvor  den  afdøde  Rigsraad  havde 
hjemme,  hvorpaa  Kongen  lovede  at  udpege  en  af  disse  til  sin  Efterfølger. 
Han  opnaaede  ikke  herved  at  vinde  Tillid  hos  Adelsstanden.  Ejen- 
dommeligt er  det,  at  der  paa  denne  Tid  begynder  at  holdes  et  ikke 
ringe  Antal  Stænder  mø  der,  hvor  foruden  Adelsmænd  ogsaa  gejstlige  og 
borgerlige  møder  frem.  Det  vedtoges,  at  de  Skatter,  som  skulde  an- 
vendes til  Rigets  Forsvar,  ikke  mere  skulde  lægges  i  Hænderne  paa 
Kongen,  men  at  der  i  hvert  Landskab  skulde  være  nogle  Landkommis- 
særer, som  havde  den  Opgave  at  røgte  disse  Pengemidler.  Dette  Skridt 
vidner  om  den  Mistænksomhed,  der  fra  Adelens  Side  ogsaa  næredes 
mod  den  lille  Kreds,  Rigsraadet,  da  man  ikke  betroede  Pengene  til 
denne  Forsamling.  Størst  Uenighed  i  Kristian  IV's  sidste  Aar  voldte 
dog  Forholdet  mellem  Kongen  og  Ulfeld. 

Det  Brud,  som  var  indtraadt  mellem  Korfits  Ulfeld  og  Kongen, 
blev  nemlig  aldrig  nogen  Sinde  lægt.  Men  iøvrigt  er  det  i  disse  faa  Aar, 

at  Ulfeids  mest  betydningsfulde  Gerning  ligger  som  dansk  Statsmand, 
idet  han  søgte  at  gennemføre  den  Idé,  der  havde  grebet  ham  under 
Fredsmødet  paa  Brømsebro,  og  som  maa  betegnes  som  hans  Kongs- 
tanke. Han  havde  nemlig  indset,  at  det  var  ganske  nødvendigt  at  sprænge 
Forbundet  mellem  Sverige  og  Nederland,  og  da  der  ikke  var  Tid  dertil 
under  selve  Mødet,  tog  han  straks  efter  fat  derpaa.  Det  lykkedes  ham 
at  opnaa,  at  der  allerede  1646  blev  betroet  ham  en  Sendelse  til  Ne- 
derland som  Gesandt.  Her  fik  han  virkelig  bragt  en  Tilnærmelse  i 
Stand,  og  han  opnaaede,  at  Nederlænderne  betalte  en  Erstatning  for 
den  Sundtold,  de  ikke  havde  ydet  under  Krigen.  Men  til  en  egentlig 
Traktat  naaede  han  ikke,  og  da  han  derefter  paa  Opfordring  af  nogle 
Købmænd  begyndte  at  underhandle  om,  at  Hollænderne  for  Fremtiden 
skulde  betale  en  aarlig  Sum  mod  at  blive  helt  fri  for  Tolden,  vakte 
det  i  høj  Grad  den  gamle  Konges  Uvilje.  I  et  Brev  til  Kansleren  skri- 
ver han  saaledes:  „Den  Tid  jeg  havde  læst  Brevet,  da  kastede  jeg 
det  straks  i  Ilden."  Og  i  et  andet  Brev  til  den  samme  hedder  det: 
„Jeg  forundrer  mig  storligen,  hvorfor  han  holder  sig  der  i  Landet  saa 
længe  op,  al  den  Stund  han  der  intet  kan  udrette,  uden  at  fortære  en 
Hob  Penge."  Det  hele,  der  kom  ud  af  det  syv  Maaneder  lange  Op- 
hold, var  derfor,  at  Generalstaterne  gik  ind  paa  at  betale  50,000  Rdl. 
for  Toldrestancer.  Med  dette  Resultat  var  Kongen  meget  misfornøjet, 
og  han  forlangte  ved  hans  Tilbagekomst,  at  Rigsraadet  skulde  udnævne 
Mænd,  „som  kan  af  Rigets  Hovmester  fornemme,  hvad  paa  hans  uhørte 
lange  Ambassade  er  medgangen,  paa  det  vi  derom  kan  have  nogen 
Vished." 

Hvad  der  bidrog  til  at  stemme  Ulfeld  endnu  bitrere  ved  hans 
Hjemkomst,  var,  at  han  fik  et  levende  Indtryk  af,  at  Kongen  under  hans 
Fraværelse  havde  søgt  at  hjælpe  Hannibal  Sehested  frem,  for  i  denne 
at  faa  en  Modvægt  mod  sin  uregerlige  Svigersøn.  Vi  staar  her  over  for 
den  mest  lysende  Del  af  Hannibal  Sehesteds  Liv.  Han  var  nu  bleven 
hjemme  i  Norge,  og  havde  under  Krigen  udviklet  en  betydelig  Energi 
for  at  forsvare  Landet,  saaledes  at  Krigen  i  Norge  endnu  bærer  Navn 
efter  ham  og  hedder  „Balsefejden".  Hyppigere  og  hyppigere  sammen- 
kaldte han  i  Aarene  efter  Freden  norske  Stændermøder,  som  fik  en 
Betydning,  der  langt  overgik  de  danske.  Ved  sin  smittende  Livsglæde 
vandt  han  baade  høj  og  lav.  Det  var  hans  Tanke,  at  den  daværende 
danske  Styrelse  af  Norge  ikke  lod  sig  opretholde  i  Længden.  Bedre 
da  at  give  noget  efter  i  Tide  og  gennem  en  lempelig  Overgang  stille 
Landet  friere,  saa  at  det  i  Hovedsagen  styredes  af  Nordmændene  selv. 
Norge  gik  stærkt  frem  i  disse  Aar.  Fremmede  blev  indkaldte,  nye  Bjerg- 
gruber   blev   aabnede    og  de   vundne   Rigdomme   søgtes  bevarede  for 


297 


Landet.  Derfor  grundlagde  han  en  særlig  norsk  Regering,  og  han  op- 
naaede  af  Kongen,  at  de  norske  Skatter  for  Fremtiden  skulde  blive  i 
Landet,  samt  at  der  skulde  dannes  en  særlig  norsk  Flaade. 

Stillingen  i  1647  var  derfor  denne:  Kongen  og  Sehested  stod  paa 
den  ene  Side  over  for  Ul- 
feld  og  Rigsraadet  paa  den 
anden.  Men  en  ny  Omstæn- 
dighed kom  til,  der  ophid- 
sede Adelens  Sind  og  tvang 
Sehested  til  paa  et  afgøren- 
de Punkt  at  fjerne  sig  fra 
Kristian  IV.  Det  var  den  Be- 
handling, som  Kongen  i  dis- 
se Aar  lod  hans  Svigermo- 
der Fru  Kirsten  Munk  blive 
til  Del,  da  han  ligefrem  holdt 
hende  i  en  Slags  Fængsel 
paa  hendes  jydske  Gaarde. 
Hannibal  Sehested  kunde  ik- 
ke følge  Kongen  paa  dette 
Punkt,  da  hans  Svigermoders 
Ære  maatte  ligge  ham  paa 
Hjerte,  thi  paa  hendes  Dat- 
ter, Frøken  Kristiane,  bero- 
ede til  syvende  og  sidst  Han- 
nibals egen  Magt.  Kong  Kri- 
stian gjorde  dog  endnu  i  det- 
te Aar  1647  et  Modtræk  over 
for  Adelen  ved  at  stille  For- 
slag om,  at  man  skulde  op- 
hjælpe Pengevæsenet  ved  at 
bortforpagte  Lenene  til  den 
højstbydende  og  ved  at  for- 
andre Adelens  ganske  foræl- 
dede Rostjeneste  til  en  Pen- 
geafgift. Derved  vilde  Kongen  kunne  faa  Pengemidler  til  at  holde  en 
staaende  Hær  til  Landets  Forsvar.  Da  indtraf  det  sidste  Slag,  som 
ramte  Kristian  IV,  idet  hans  ældste  Søn  den  2.  Juni  1647  blev  bort- 
revet under  sin  Rejse  i  Tyskland.  Rigsraadet  tvang  nu  ligefrem  Konr 
gen  til  at  opgive  sine  Planer  med  Lenene  og  Rostjenesten  ved  at 
true  med,  at  det  i  modsat  Fald  ikke  vilde  vælge  hans  Søn  Frederik  til 


Fig.  179.  Kirsten  Munk. 
(Efter  Maleri  paa  Ovesholm.) 

Tronfølger.  Tynget  af  Sorg  maatte  den  nedbøjede  Fader  den  23.  No- 
vember 1647  udstede  en  Erklæring,  hvori  han  tilbagekaldte  de  paatænkte 
Forandringer  og  til  Slut  erklærede,  at  han  ingenlunde  havde  haft  i  Sinde 
at  overtræde  Rigets  gamle  Love  og  Haandfæstninger,  „eftersom  det 
Hans  Majestæt  intet  anstod  udi  hans  høje  Alderdom  at  krænke  Rigets 
Grundlove". 

Man  kan  ikke  undre  sig  over,  at  den  gamle  Konge  herefter  næ- 
rede bitre  Følelser  over  for  Adelen.  Han  siger  i  et  Brev:  „Eftersom 
Forstaaelsen  mellem  Adelen  og  de  andre  Stænder  her  i  Landet  kun  er 
ringe,  saa  frygter  vi,  at  dersom  noget  nyt  skulde  tilkomme,  det  da  ikke 
vil  gaa  vel  til."  Der  gik  ikke  mange  Aar  hen  efter  hans  Død,  før  disse 
Ord  gik  i  Opfyldelse.  Foreløbigt  havde  Ulfeld,  der  var  med  i  det  sejr- 
rige Parti,  den  Tilfredsstillelse  at  faa  Generalkvittering  af  Kongen  for 
hele  sin  Embedsførelse,  medens  Hannibal  Sehested  kom  til  at  dele 
Kongens  Nederlag  og  maatte  finde  sig  i  at  opgive  en  Del  af  den  Selv- 
stændighed, han  havde  vundet  for  Norge. 

I  Slutningen  af  November  1647  indkaldte  Kristian  IV  Stænderne  til 
Møde  i  København  den  17.  April  næste  Aar  for  at  vælge  hans  Søn  Frederik 
til  Tronfølger.  Kongen  oplevede  dog  ikke  denne  Rigsdag.  Hans  før  saa 
stærke  Helbred  var  nu  svækket,  dog  aftog  ikke  hans  Arbejdslyst.  Men 
da  hans  Tilstand  blev  værre  og  værre,  lod  han  sig  den  21.  Februar 
1648  fra  Frederiksborg,  hvor  han  længe  havde  opholdt  sig,  føre  ind  til 
Rosenborg.  Endelig  sov  han  rolig  og  stille  ind  den  28.  Februar  Kl.  5  om 
Eftermiddagen,  da  han  kun  manglede  6  Uger  i  at  fylde  71  Aar  og 
havde  været  Konge  i  henved  60  Aar. 

Den  18.  November  samme  Aar  blev  hans  Lig  bisat  i  Roskilde 
Domkirke.  Hans  Kiste  er  af  Træ,  overtrukket  med  sort  Fløjl  og  be- 
slaaet  med  en  Mængde  Sølvplader.  Paa  Laaget  ligger  der  et  Krucifiks 
af  Ibenholt  og  Kongens  Sværd.  Paa  Siderne  findes  det  danske  Rigs- 
vaaben,  holdt  af  to  Løver,  samt  svævende  Genier  og  Englehoveder. 
Kongen  hviler  i  det  Kapel,  han  selv  har  opført,  og  ved  en  Restauration 
i  senere  Tid  er  det  blevet  udsmykket  med  allegoriske  og  historiske 
Malerier. 

Naar  Kristian  IV's  sidste  Dage  saaledes  blev  stærkt  formørkede  af 
mange  Sorger,  og  naar  han  med  Bitterhed  maatte  se  Frugterne  af  sin 
utrættelige  Virksomhed  tilintetgjorte,  var  han  selv  ikke  uden  Skyld  deri. 
Saare  uheldig  var  han  i  sin  ydre  Politik,  der  indviklede  Landet  i  to 
ødelæggende  Krige,  og  naar  han  i  de  indre  Forhold  træder  op  mod 
Rigsraad  og  Adel,  er  det  snarere  med  opfarende  Heftighed  end  med 
den  rolige  Overlegenhed,  som  den  sande  Statsmand  ejer.  Men  glemmes 
maa  det  ikke,  at  Dommen  over  ham  bestemmes  ved  Modsætningen  til 

Gustaf  Adolf.  Denne  var  unægtelig  hans  Overmand,  og  det  blev  til 
Kong  Kristians  Skade,  at  han  kom  til  at  leve  samtidigt  med  en  Nabo, 
som  maa  regnes  mellem  Europas  største  Mænd  i  det  17.  Aarhundrede. 


Skønt  Kristian  IV  saaledes  ikke  kan  regnes  mellem  Verdenshisto- 
riens ypperste,  hører  han  unægtelig  ved  sin  Iderigdom,  sin  Virkelyst 
og  sit  gode  Hjerte  til  vore  mest  fremragende  Konger.  Han  har  tillige 
hos  Folket  efterladt  et  uudsletteligt  Minde  ved  sin  storslaaede  Skikkelse, 
sin  personlige  Tapperhed  og 
sin  Omsorg  for  vor  Flaade, 
men  maaske  især  ved  sit  jæv- 
ne folkelige  Væsen.  Sagnet  har 
gemt  mange  Træk  af  den  Li- 
gefremhed, hvormed  han  gav 
sig  i  Samtale  med  Folk  fra 
alle  Stænder.  Paa  Samsø  tager 
han  Tømmen  ud  af  Haanden 
paa  Præstens  Karl,  medens 
denne  gaar  foran  Ploven.  Han 
pløjer  selv  nogle  Furer  og  be- 
der ham  derpaa  hilse  sin  Hus- 
bond, at  Kongen  har  pløjet  for 
ham.  Da  Spiret  er  ved  at  fal- 
de ned  paa  Frue  Kirke,  gaar 
han  selv  derop  og  bestemmer, 
hvor  Murankrene  skal  sættes 
fast.  Han  kan  selv  tage  Mur- 
skeen i  Haand,  og  om  Aftenen  sidder  han  paa  sin  Sten  ved  Frederiks- 
borg og  betaler  Arbejderne  deres  Dagløn.  Han  sætter  sig  op  i  Vognen 
hos  Bonden,  der  aldrig  har  set  ham,  og  siger  til  ham,  at  han  skal 
kende  Kongen  derpaa,  at  alle  Folk  staar  med  Hatten  i  Haanden,  naar 
han  er  til  Stede.  Da  Kongen  kort  efter  sammen  med  Bonden  ruller  ind  i 
Frederiksborg  Slotsgaard,  og  alle  de  omstaaende  tager  til  Hatten,  siger 
Bonden  rolig:  „Ja,  saa  maa  det  nok  enten  være  ham  eller  mig".  Be- 
kendt er  det  ogsaa,  hvorledes  han  lærer  en  Bonde  i  Frederiksborg- 
egnen, at  „Kongen  kan  gøre  baade  ondt  og  godt."  —  I  Almindelighed 
stod  Kong  Kristian  op  Kl.  fire  om  Morgenen  og  gik  omkring  for  at 
efterse  de  Arbejder,  han  havde  for.  I  sin  Stok  havde  han  en  Tomme- 
stok, Vandpasser  og  andre  Redskaber,  hvormed  han  kunde  forvisse  sig 
om  Arbejdets  Rigtighed.  Han  holdt  stadigt  Dagbøger  over,  hvad  han 
foretog  sig,  og  over  alle  sine   Udgifter.  Mere  end  2000  egenhændige, 


Fig.  180.  Kristian  IV  som  gammel. 
(Stik  af  Philip  efter  Maleri  paa  Rosenborg.) 

bevarede  Breve  vidner  om  hans  overordentlige  Virksomhed,  men  des- 
værre ogsaa  om,  hvorledes  han  fortabte  sig  alt  for  meget  i  Smaating. 
Sandheden  taalte  han  at  høre,  selv  naar  den  gik  ham  personlig  nær, 
og  det  er  et  af  de  smukkeste  Træk  hos  ham,  som  desuden  er  historisk 
vel  hjemlet,  at  da  Præsten  ved  Frue  Kirke  Ole  Vind  havde  vakt  Hof- 
folkenes Forargelse  ved  en  Straffepræken  over  de  løse  Sæder  ved 
Hoffet,  maatte  han  holde  sin  Præken  om  igen  for  Kongen,  som  derpaa 
udnævnte  ham  til  Hofprædikant. 

Ved  disse  Egenskaber  er  Kristian  IV  bleven  folkelig,  som  faa  Fyr- 
ster har  været  det.  Vi  indrømmer  hans  Fejl,  men  dømmer  ham  mildt, 
netop  fordi  den  største  af  dem,  hans  Mangel  paa  politisk  Blik,  er  ejen- 
dommelig for  det  danske  Folk  til  alle  Tider.  To  Aarhundreder  er  hen- 
rundne siden,  men  Mindet  om  Kong  Kristian  lever  endnu  i  det  danske 
Folk.  Han  var  det  kær,  saa  vel  i  Freden,  som  naar  han  „stod  ved 
højen  Mast  i  Røg  og  Damp". 


Frederik  IITs  Haandfæstning.  Dinas  Proces  og 
Korfits  Ulfeids  Flugt. 

Efter  Kristian  IV's  Død  tilrev  Korfits  Ulfeld  sig  Magten  for  Øje- 
blikket, og  han  benyttede  den  paa  en  Maade,  der  viser,  hvilken  Liden- 
skab der  beherskede  ham  og  Leonora  Kristine.  Vibeke  Kruse  maatte 
straks  forlade  Rosenborg,  skønt  hun  var  alvorligt  syg,  og  da  hun  kort 
efter  døde,  sørgede  Rigshovmesteren  for,  at  hendes  Begravelse  fandt 
Sted  paa  usømmelig  tarvelig  Maade.  løvrigt  var  det  Ulfeids  Plan  at 
forhale  Kongevalget,  for  at  han  forinden  kunde  sikre  Kirsten  Munks 
Døtre  og  Svigersønnernes  Parti.  Men  den  øvrige  Adel  var  ikke  enig 
med  ham  heri,  og  man  ser  derfor  en  Spaltning  inden  for  Rigsraadet, 
der  vidner  om,  at  „Svigersønnerne"  var  alt  andet  end  yndede  inden  for 
deres  egen  Stand. 

Hertug  Frederik  var  ganske  forskellig  fra  sin  Fader.  Han  var 
født  den  17.  Marts  1609  paa  Haderslevhus  og  havde  nydt  en  meget 
omhyggelig  Opdragelse.  Fra  sit  13.  til  sit  20.  Aar  havde  han  studeret, 
navnlig  paa  Sorø  Akademi,  hvorpaa  han  sammen  med  sin  Broder  Ulrik 
var  rejst  udenlands  og  især  havde  besøgt  Frankrig.  Kristian  IV,  der  be- 
stræbte sig  for  at  skaffe  sine  yngre  Sønner  Fyrstendømmer  uden  for 
Danmarks  Grænse,  havde  med  megen  Møje  faaet  ham  valgt  til  Koad- 
jutor  (Efterfølger)  til  Ærkestiftet  Bremen  og  Bispedømmet  Verden. 
Men  han  kom  aldrig  i  rolig  Besiddelse  heraf,  da  Svenskerne  stadig 
gjorde  ham  Besiddelsen  stridig  og  tilsidst  fik  dem  afstaaede  ved  den 
westfalske  Fred.  Paa  Grund  af  denne  sin  Bestemmelse  havde  Frederik  III 

faaet  en  omhyggelig  teologisk  Uddannelse,  og  han  blev  derfor  den  lær- 
deste af  alle  vore  Konger.  Han  yndede  at  være  til  Stede  ved  Fore- 
læsninger og  Disputatser  paa  Universitetet,  og  han  var  fortrolig  med 
Tidens  teologiske  Stridsspørgsmaal.  Men  desuden  var  der  i  hans  Karakter 
en  vis  Hang  til  Romantik  og  Mystik,  der  gjorde,  at  han  havde  stærk  Inter- 
esse for  Fortiden  og  Naturvidenskaberne,  navnlig  Kemi  og  Alkymi. 
Hans  Ydre  var  anse- 
ligt, men  han  var  la- 
vere end  sin  Fader og 
temmelig  svær,  havde 
langt  mørkt  Haar  og 
et  tænksomt  og  alvor- 
ligt Ansigt.  Af  Karak- 
ter var  han  tavs,  mørk 
og  indesluttet,  under- 
tiden kunde  han  bry- 
de ud  i  en  høj  Latter, 
som  viste,  at  han  hav- 
de tumlet  med  sine 
egne  Tanker.  Thi  han 
forstod  at  skjule  sine 
Planer  og  gav  nødig 
noget  skriftligt  fra  sig. 
I  Modsætning  til  Kri- 
stian IV  vidste  han  og- 
saa  at  beherske  sine 
Lidenskaber.ogskønt 
han  ikke  var  Kriger, 
havde  han  i  Kampen 
vist  sit  rolige  Mod,  da 
han  fulgte  sin  Fader  i 

Trediveaarskrigen.  Men  paa  Grund  af  sit  tilbageholdne  Væsen  var  Fre- 
derik ikke  meget  yndet  af  Folket,  og  især  var  Adelen  misfornøjet  med 
ham  for  hans  Sammenstød  med  Marsken  Anders  Bille  under  Torstens- 
son-Fejden.  I  sin  Faders  sidste  Aar  var  han  Statholder  i  Hertugdøm- 
merne, og  efter  sin  Broders  Død  1647  havde  han  rolig  ventet  paa 
den  Stund,  da  Danmarks  Kongekrone  efter  Naturens  Orden  maatte  til- 
falde ham. 

Den  18.  Oktober  1643  havde  Hertug  Frederik  i  Gltickstadt  ægtet 
den  15-aarige  Sofie  Amalie  af  Brunsvig-Liineburg.  Hun  var  hans  Næst- 
søskendebarn, thi   hendes   Fader   Hertug  Georg  var  en  Søstersøn    af 


Fig.  181.  Frederik  III.  (Maleri  paa  Rygaard. 

Frederik  II.  Fra  sin  Slægt  havde  hun  arvet  et  uroligt  og  lidenskabeligt 
Temperament,  hun  var  energisk  og  magtlysten  og  ingenlunde  bange  for 
at  anvende  Intriger.  Sofie  Amalie  har  i  Danmark  haft  sin  Betydning 
ved  at  indføre  fransk  Smag,  hun  elskede  at  optræde  i  Balletter  og  Op- 
trin fra  Hyrdelivet,  og  ingen  overgik  hende  i  Ynde  i  Dansen  eller  i 
Mod  paa  Jagten.  Paa  Svanejagterne  ved  Dragør  viste  hun  den  samme 
mandige  Raskhed,  som  naar  hun  med  sikker  Haand  tumlede  sin  Hest 
i  Skovene.  Hun  kendte  sine  Fortrin  og  forstod  at  bruge  dem  med  Held. 
Fra  sin  Familie  havde  hun  tillige  en  Lyst  til  enevældig  Regering,  og 
det  var  naturligt,  at  hun  med  Harme  maatte  føle  Kongemagtens  Ind- 
skrænkning i  Danmark,  og  at  hun  hadede  den  mægtige  Adel  og  den 
rigt  begavede  Leonora  Kristine,  for  hvem  hun  saa  ofte  havde  maattet 
vige  Pladsen  ved  Hoffet.  Da  hun  øvede  stærk  Indflydelse  paa  sine 
Omgivelser  og  paa  selve  Kongen,  er  hun  kommen  til  at  gribe  dybt 
ind  i  Danmarks  Skæbne. 

Efter  sin  Faders  Død  forholdt  Hertug  Frederik  sig  afventende. 
Hans  Stilling  som  Statholder  i  Hertugdømmerne  gav  ham  Styrke,  og 
han  gjorde  desuden  efter  sin  Families  Tradition  Krav  paa  Arveret  til 
Norge.  Sikkert  har  han  staaet  i  Forbindelse  med  Hannibal  Sehested, 
der  i  Modsætning  til  sin  Svoger  Ulfeld  nærede  Sympati  for  en  Udvi- 
delse af  Kongemagten.  Den  Stænderforsamling,  som  skulde  afgøre 
Kongevalget,  aabnedes  den  18.  April  1648  paa  Slottet  i  København  med 
en  Tale  af  Kansleren  Kristen  Tomesen  Sehested.  Samme  Dag  kom  det 
inden  for  Rigsraadet  til  en  Overenskomst  mellem  „Svigersønnerne"  og 
deres  Modstandere  i  Kirsten  Munks  Sag:  Hun  blev  anerkendt  som 
Kongens  Ægtehustru,  men  fik  ikke  noget  Livgeding  eller  nogen  Arv 
efter  den  afdøde.  Stænderforsamlingen  bestod  af  200  Medlemmer,  mest 
borgerlige.  Men  allerede  ved  Aabningsmødet  kom  det  til  en  interessant 
Episode,  der  viser,  at  de  lavere  Stænder  denne  Gang  ikke  var  til  Sinds 
at  overlade  Valget  til  Adelen  alene.  Da  Kansleren  i  sin  Tale  til  dem 
sagde,  at  „Rigens  Raad  havde  besluttet  at  vælge  Hertug  Frederik  og 
formodede,  at  baade  gejstlig  og  verdslig  Stand  ikke  skulde  have  Aar- 
sag  til  andet,  end  være  dermed  vel  fornøjet",  traadte  Universitetets 
Rektor,  Professor  Laurids  Scavenius,  frem  paa  de  lavere  Stænders 
Vegne.  Han  erklærede,  „at  de  alle  var  skriftligen  ombedede  af  den  høj- 
salige Konge,  at  udgøre  Fuldmægtige,  for  at  raadslaa  om  det  konge- 
lige Valg.  Hvorfor  de  formenede  sig  at  være  berettigede  til  at  have 
deres  Vota  i  Valget  og  ikke  være  forbundne  alene  til  at  samtykke  den, 
som  Rigsraadet  vilde  udvælge".  Hvad  Kansleren  svarede  til  denne  første 
Indvending  mod  den  højere  Stands  Enevælde,  vides  ikke,  men  ganske 
uden  Frugt  er  den  ikke  bleven,  thi  Kansleren  sagde  senere  i  Hyldings- 

talen:  „Danmarks  Riges  Raad  har  vel  betænkt,  og  alle  Mænd  i  begge 
Riger  med  enig  Raad  og  Stemme  bevilget  og  samtykket  Frederik  til 
Konge".  Derimod  havde  der  ved  Kristian  IV's  Hylding  blot  været 
Tale  om  „Danmarks  Riges  Raad". 


Fig.  182.  Sophie  Amalie.  (Maleri  paa  Rosenborg.) 


Men  Rigsraadet  undlod  ikke  at  drage  Fordel  af  den  gunstige  Om- 
stændighed, at  Tronen  stod  ledig,  til  at  lade  Hertug  Frederik  købe  den 
dyrt.  Ulfeld  gik  i  Spidsen  derfor,  men  det  blev  en  tvivlsom  Fordel  for 
ham  personlig,  da  han  gennem  Haandfæstningen  maatte  styrke  hele 
Raadets  Magt  og  ikke  kunde  høste  Fordel  for  sig  selv.  Visse  Bestem- 
melser synes  dog  at  være  indførte  efter  „Svigersønnernes"  Ønske.  Saa- 
ledes  var  det  aabenbart  med   Henblik  paa  Kirsten  Munks  Fængsling, 

at  man  forlangte,  at  Adelsmænds  og  adelige  Fruers  og  Jomfruers  Sik- 
kerhed for  Fremtiden  skulde  garanteres.  Den  Bestemmelse,  at  Norge 
skulde  være  Len  af  Danmark,  var  aabenbart  rettet  mod  Hannibal 
Sehested,  der  havde  ønsket  at  give  det  større  Selvstændighed.  Men  de 
øvrige  Paragraffer  i  Haandfæstningen  kom  Adelen  som  Helhed  til  Gode. 
Rigsraadets  Medlemsantal  fastsattes  til  23,  og  naar  der  indtraadte  Le- 
dighed, skulde  Adelen  vælge  et  vist  Antal,  hvoraf  atter  Rigsraaderne 
indstillede  tre  Mænd  til  Kongen,  hvorimellem  han  kunde  vælge.  Lige- 
ledes skulde  Rigsraadet  foreslaa  Kongen  tre  Mænd  til  hvert  af  de  høje 
Rigsembeder.  Kongen  maatte  ikke  uden  Rigsraadets  Samtykke  paalægge 
Skatter  eller  Toldafgifter,  ja  ikke  engang  forhøje  Sundtolden;  han  maatte 
ikke  gøre  Forandring  i  Mønten,  afsætte  nogen  Lensmand  uden  Raa- 
dernes  Samtykke  eller  forhøje  Afgifterne  af  Lenene,  Bestemmelser, 
hvorved  disse  Afgifter  sank  betydelig,  de  sjællandske  saaledes  til  ned 
under  Tredjedelen.  Kongen  maatte  heller  ikke  optage  nogen  Person 
i  Adelsstanden,  Hoffet  skulde  bestaa  af  danske  Adelsmænd,  og  han 
maatte  ikke  rejse  ud  af  Landet  uden  med  Raadernes  gode  Vilje.  Han 
maatte  ikke  slutte  Forbund  eller  begynde  Krig,  ja  ikke  engang  opbyde 
Rostjenesten  eller  udruste  Flaaden,  helt  eller  halvt,  uden  med  den  samme 
Indskrænkning.  Sit  Jordegods  skulde  Adelen  beholde  med  alle  Herlig- 
heder og  Rettigheder,  lige  saa  frit  og  frelst,  som  Kongen  selv,  hvori  der 
bl.  a.  laa,  at  Adelsmændene  nu  fik  Skattefrihed  for  deres  Ugedagsbøn- 
der.  1  det  Hele  skulde  Kongen  elske  og  fremdrage  Rigsraadet  og  Ade- 
len og  i  Forening  med  dem  styre  og  regere  Danmarks  Rige.  Men  der- 
som han  foretog  sig  noget,  der  stred  mod  Haandfæstningen  og  ikke 
vilde  lade  sig  sige  og  raade  af  de  tilstedeværende  Rigsraader,  da  skulde 
han  indkalde  det  hele  Raad  for  at  høre  dets  Betænkning.  „Gøre  vi 
det  ikke",  hedder  det  til  Slut,  „da  skal  de  tilstedeværende  Rigens 
Raad  selv  have  Magt  til  at  forskrive  deres  Medbrødre  paa  et  belejligt 
Sted  for  at  bevæge  os  til  det,  som  de  agte  ret  og  billigt  at  være.  Lade 
vi  os  endda  ikke  raade,  (som  ikke  er  at  formode),  da  stande  det  Rigets 
Raad  frit  for  at  bestemme  og  forordne  det,  som  ret  og  billigt  er,  hvor- 
med vi  skal  lade  os  nøje". 

Ingen  dansk  Konge  har  underskrevet  en  saa  haard  Haandfæst- 
ning  som  Kong  Frederik  efter  Valget  den  8.  Maj  1648,  og  den  var 
langt  haardere  end  Kristian  IV's.  Men  det  blev  ogsaa  den  sidste.  Buen 
var  nu  spændt  saa  stærkt,  at  den  maatte  briste.  Skønt  der  tilsyneladende 
kun  var  levnet  Kongen  meget  lidt  Magt,  oversaa  Adelen,  at  en  dansk 
Konge,  der  fulgte  efter  Kristian  IV,  maatte  sidde  inde  med  en  stor  Ind- 
flydelse. Den  Anseelse  og  Folkeyndest,  hvormed  den  afdøde  Konge  havde 
forstaaet  at  omgive  Kongedømmet,  der  i  den  offentlige  Mening  stod  som 


305 

Rettens  Vogter  i  Landet,  var  saa  betydelig,  at  der  her  var  en  stor  Arv 
for  hans  Efterfølgere  at  udnytte.  I  de  lavere  Stænder  herskede  der 
Modvilje  mod  Adelsstanden  og  Sympati  for  Kongen,  og  ude  i  Europa 
gik  Udviklingen  i  Retning  af  det  enevældige  Kongedømme.  Det  kunde 
ikke  være  andet,  end  at  alt  dette  maatte  komme  til  at  indvirke  paa 
Forholdene  herhjemme. 

Men  med  Harme  følte  den  nye  Konge  sin  bundne  Stilling,  og  han 
kunde  ikke  lade  være  med  at  give  sine  Følelser  Luft  ved  det  Gilde, 
som  fulgte  efter  Valget.  Det  var  da,  han  trak  Ulfeld  hen  i  en  Krog  og 
sagde  de  Ord  til  ham:  „Korfits!  I  har  i  Dag  bundet  mine  Hænder; 
hvo  ved,  hvem  der  kan  binde  Eders  igen!"  Undvigende  svarede  Ul- 
feld, at  dersom  man  havde  bundet  Kongens  Hænder  for  haardt,  var 
der  vel  Raad  for  at  løse  dem  igen.  Men  Frederik  III  vidste  godt,  at 
det  først  og  fremmest  var  Ulfeld  og  hans  Svogre,  der  havde  fremkaldt 
den  haarde  Haandfæstning. 

Det  Spørgsmaal,  der  først  maatte  frembyde  sig  for  den  nye  Rege- 
ring, var,  hvorledes  man  skulde  afhjælpe  den  truende  Pengenød.  Stats- 
gælden var  i  de  sidste  ti  Aar  steget  til  sin  ottedobbelte  Højde  og  var 
nu  fire  Mill.  Daler.  Til  Kongens  Kroning  maatte  man  endogsaa  indløse 
Kronen,  da  den  var  pantsat  til  en  hamburgsk  Købmand.  Man  greb  da 
først  og  fremmest  til  et  vældigt  Salg  af  Krongods  for  derigennem  at 
bøde  paa  Pengemangelen,  og  i  alt  blev  20,000  Tdr.  Hartkorn  udlagt  til 
private,  men  Følgen  blev,  at  Kronens  ordinære  Indtægter  sank,  saa  at 
man  ad  andre  Veje  maatte  bøde  paa  den  aarlige  Formindskelse. 

Det  Sted,  hvor  Kongen  først  viste  sin  Selvstændighed,  var  i  Her- 
tugdømmerne. I  Aaret  1650  indførtes  der  saaledes  her  Førstefødsels- 
ret i  den  kongelige  Del  af  Hertugdømmerne.  Sønderjylland  og  Hol- 
sten blev  i  det  Hele  som  en  Slags  Forsøgsmark  for  Frederik  III 
under  hans  Stræben  efter  at  naa  til  Suverænitet,  d.  v.  s.  Enevælde.  I 
Norge  havde  han  derimod  været  nødt  til  at  give  Afkald  paa  sin  paa- 
staaede  Arveret  ved  sin  Haandfæstning,  men  man  sporer  inden  for  den 
norske  Befolkning  i  de  følgende  Aar  en  Tilbøjelighed  til  dog  at  betragte 
Frederik  III  som  sin  egentlige  Arvekonge. 

I  Danmark  optraadte  Kongen  derimod  i  den  første  Tid  med  me- 
gen Forsigtighed,  og  han  overlod  det  til  Rigsraadet  at  tage  den  værste 
Tørn  med  den  Finansnød,  som  stadig  var  saa  truende.  I  August  1650 
paalagde  derfor  dette  en  Accise  d.  v.  s.  Skat  paa  01  og  Brændevin  for 
derved  at  fylde  det  Hul  i  Statsindtægterne,  som  var  fremkommet  ved 
Salg  af  Krongodset.  Adelen  og  Gejstligheden  skulde  dog  være  befriede 
for  den  nye  Byrde.  Men  over  for  dette  Skridt  sporer  man  igen  en 
selvstændig  Optræden  fra  Borgerstandens  Side,  ligesom  ved  Kongeval- 

get.  Den  var  ikke  mere  til  Sinds  at  ville  finde  sig  i  ethvert  Paalæg  fra 
Adelens  Side,  og  i  Spidsen  for  den  traadte  Københavns  senere  saa  be- 
rømte Borgmester  Hans  Nansen.  Han  var  født  Flensborger  og  har  i 
sin  Ungdom  tumlet  sig  til  Søs.  De  fremragende  Egenskaber,  som  han 
sad  inde  med,  gjorde  ham  vel  egnet  til  at  være  Folkefører,  da  han  besad 
dem  i  højere  Grad,  end  man  kunde  finde  dem  hos  de  bedste  inden  for 
hans  Stand.  Med  Dristighed  i  sine  Planer  forbandt  han  Sindighed  i 
Udførelsen;  han  havde  et  roligt  og  faamælt,  sømandsmæssigt  Væsen, 
forbundet  med  Djærvhed  og  Hidsighed  og  samtidigt  med  et  vist  Lune. 
Derfor  kunde  han  i  saa  høj  Grad  vinde  sine  Bysbørn  for  sig,  og  som 
yndet  Folketaler  snart  rive  dem  med  sig,  snart  holde  igen.  Ganske  vist 
lykkedes  det  ikke  denne  Gang  Københavns  Borgere  at  gennemføre  de- 
res Protest  mod  Accisen,  men  Modsætningen  blev  skærpet  mellem 
Adelen  og  de  andre  Stænder.  Da  Kongens  Søn  Prins  Kristian  samme 
Aar  blev  valgt  til  Tronfølger,  bidrog  ogsaa  dette  Skridt  til  at  styrke 
Kongens  Indflydelse. 

Hvad  der  i  disse  Aar  især  fængsler  Opmærksomheden  er  Forhol- 
det mellem  Kongen  og  Korflts  Ulfeld.  Spændingen  mellem  dem  tiltog 
bestandig   og   blev  næret  ved  Dronningens  Had   til  Leonora  Kristine. 

Endnu  en  Triumf  var  det  dog  forbeholdt  Korfits  Ulfeld  at  fejre. 
Det  lykkedes  ham  at  overbevise  Regeringen  om  Rigtigheden  af  sin  ne- 
derlandske Politik,  og  han  blev  derfor  i  Februar  1649  paany  sendt  til 
Nederland  for  at  underhandle  om  et  Forbund  med  Generalstaterne. 
Dette  er  uden  Tvivl  Korfits  Ulfeids  værdifuldeste  Indsats  i  dansk  Poli- 
tik. Trods  den  svenske  Residents  Forsøg  for  at  hindre  det,  lykkedes 
det  ham  at  gennemføre  en  Forsvarstraktat,  hvorefter  den  af  de  to  Sta- 
ter, som  blev  angrebet,  skulde  modtage  en  Hjælp  paa  4000  Mand  fra 
den  anden.  Samtidigt  afsluttedes  ogsaa  den  saakaldte  Redemtionstraktat. 
Det  var  en  Overenskomst  om  at  afløse  Øresundstolden,  saa  at  Neder- 
lænderne fik  Toldfrihed  i  Sundet  mod  en  aarlig  Betaling  paa  140,000 
Rigsdaler.  Ulfeld  var  selv  meget  tilfreds  med  Resultatet  og  betragtede 
disse  Traktater  som  Mesterværker.  Men  i  Danmark  var  Følelserne 
blandede,  og  de  store  Udgifter,  som  hans  Ambassade  havde  voldet,  faldt 
Kong  Frederik  for  Brystet.  Endnu  værre  var  det  dog,  at  han  under  sit 
Ophold  i  Holland,  da  han  optraadte  som  en  lille  Fyrste  og  ligefrem 
førte  Hof  sammen  med  Leonora  Kristine,  havde  ladet  meget  uforsigtige 
Ytringer  falde  om  sin  Konges  Personlighed.  Ved  sin  Tilbagekomst 
mødte  han  derfor  ingenlunde  den  Paaskønnelse,  som  han  havde  ventet. 
Tværtimod  opdagede  han  snart,  at  hans  Stilling  var  bleven  svagere 
under  hans  Fraværelse. 

Frederik  III  havde  benyttet  denne  Tid  til   at  undergrave  Svoger- 

partiets  Stilling.  Det  første  Stød  blev  rettet  imod  Hannibal  Sehe- 
sted, hvis  Styrelse  af  Norge  i  Virkeligheden  ikke  kunde  taale  en  nøje- 
seende Kritik.  Det  blev  bestemt,  at  hans  Regnskaber  skulde  gennemses 
af  Rigsraadet  og  derefter  forelægges  Kongen.  Nogen  Afgørelse  i  denne 
Sag  var  der  dog  ikke  faldet,  da  Rigshovmesteren  efter  otte  Maaneders 
Forløb  vendte  hjem.  Men  ogsaa  mod  dennes  Embedsstyrelse  var  der  ble- 
ven anstillet  Undersøgelser,  og  man  paastod,  at  hans  Bestyrelse  af 
Pengevæsenet  i  Kristian  IV's  Alderdom  havde  været  saa  mislig,  at  han 
havde  nyttet  den  til  at  samle  sig  uhyre 
Rigdomme.  Desuden  var  hans  Em- 
bedsmyndighed  bleven  indskrænket 
paa  flere  Maader.  Før  sin  Afrejse  var 
efter  hans  eget  Ønske  Rigsraad  Joa- 
kim Gersdorf  bleven  udnævnt  til  hans 
Afløser  som  Statholder  i  København. 
Han  var  oprindelig  en  Ven  af  Ulfeld, 
men  synes  at  være  bleven  omstemt 
ved  det  Indblik,  han  fik  i  dennes  Sty- 
relse. Korfits  Ulfeld  fandt  derfor  For- 
holdene meget  forandrede,  og  i  sin 
Harme  derover  greb  han  til  det  sam- 
me Middel,  som  han  saa  ofte  havde 
anvendt  i  Kristian  IV's  Tid.  Under 
Paaskud  af  at  være  syg  holdt  han 
sig  i  lang  Tid  hjemme  i  sit  Hus  og 
mødte  hverken  i  Rigsraadet  eller  ved 
Hoffet.  Han  stolede  paa  sin  Uund- 
værlighed, men  denne  Gang  forregnede  han  sig.  Først  og  fremmest 
vendte  Regeringen  sig  nu  mod  Hannibal  Sehested,  hvis  Sag  kom  til 
at  staa  bestandig  daarligere.  Det  var  neppe  i  Kongens  Interesse  at 
knuse  denne  fuldstændig,  da  Sehesteds  og  hans  egne  Ønsker  om  en 
Forøgelse  af  Kongemagten  faldt  sammen.  Men  det  var  ikke  muligt  at 
redde  ham,  da  det  blev  aabenbart,  at  han  under  sin  Styrelse  af  Norge 
havde  beholdt  mindst  90,000  Rdl.  af  de  udskrevne  Skatter.  I  Juni  1651 
maatte  Hannibal  Sehested  nedlægge  sin  Værdighed  som  Rigsraad,  opgive 
sine  Len  og  afstaa  sine  private  Godser  i  Norge  til  Kronen.  Hermed 
var  han  ydmyget,  og  det  havde  kostet  ham  200,000  Rdl.  at  undgaa 
ligefrem  Retsforfølgning. 

Men  medens  Frederik  III  ønskede  til  en  vis  Grad  at  skaane  Han- 
nibal Sehested,  gjorde  intet  saadant  Hensyn  sig  gældende,  naar  Talen 
var  om   Rigshovmesteren.    Hans   talrige  Modstandere  ved   Hoffet  for- 

Fig.  183.  Hans  Nansen. 
(Maleri  paa  Frederiksborg.) 

smaaede  da  heller  ikke  noget  Middel  til  at  styrte  ham.  Den  Mand,  som 
kom  til  at  føre  det  afgørende  Stød,  var  en  af  hans  Fjender,  Oberst 
Jørgen  Walter,  der  1645  havde  forsvaret  Rendsborg  Fæstning  saa  tap- 
pert mod  Svenskerne,  at  han  til  Løn  herfor  var  bleven  adlet  af  Frede- 
rik III.  Han  var  meget  vel  anskrevet  ved  Hoffet,  navnlig  hos  Dron- 
ningen, og  han  stod  i  Forbindelse  med  en  Kvinde,  Dina  Vinhofers, 
hvis  Rygte  ikke  var  det  bedste,  thi  som  det  hedder  i  Skriftet  om  hen- 
des Proces:  „For  sin  Skabnings  Skyld  var  hun  af  adskillige  ikke  ilde 
lidt  eller  anset."  Han  fik  hende  overtalt  til  at  fremsætte  den  Løgn,  at 
hun  stod  i  Forhold  til  Ulfeld,  og  at  hun  hos  denne  uset  havde  været 
Vidne  til  en  Samtale  mellem  ham  og  Leonora  Kristine,  der  drejede  sig 
om  at  rydde  Kongen  af  Vejen  ved  Gift.  I  December  1650  meddelte 
Walter  til  Kongen,  hvad  Dina  skulde  have  aabenbaret  ham  om  Ulfeids 
Forsæt.  Denne  Beskyldning  gentog  hun  personlig  under  et  Forhør  paa 
Slottet  faa  Dage  senere.  Der  opstod  ligefrem  Panik  heroppe,  hvad  der 
er  det  bedste  Vidnesbyrd  om,  at  Kongen  og  Dronningen  virkelig  troede 
paa  Sandheden  af  hendes  Beskyldning.  Men  kort  Tid  efter  begav  Dina 
sig  til  Ulfeids  Gaard  og  meddelte  Leonora  Kristine,  at  hendes  Hus 
var  truet  af  en  stor  Fare,  idet  en  Del  sammensvorne  med  Walter  i 
Spidsen  om  Natten  vilde  overfalde  og  myrde  hendes  Mand.  Det  var 
nu  Turen  til  Rigshovmesteren  og  hans  Hustru  at  blive  forskrækkede, 
og  han  rustede  sig,  lod  sine  Folk  holde  Vagt  i  Haven,  lagde  Fod- 
angler  under  Muren,  anbragte  tolv  ladte  Bøsser  i  sin  Sal  og  vaagede 
selv  det  halve  af  Natten.  Den  ejendommelige  Situation  var  nu  ind- 
truffen, at  baade  Kongen  og  Ulfeld  gensidigt  frygtede  for  Overfald 
uden  at  turde  tale  derom,  men  da  Spændingen  blev  uudholdelig,  hen- 
vendte Ulfeld  sig  endelig  til  Kongen  med  Bøn  om  Beskyttelse  mod 
sine  Uvenner  og  Efterstræbere.  Nu  blev  Sagen  aabenbar,  Dina  blev 
fængslet,  men  Ulfeld  fik  samtidigt  Ordre  til  ikke  at  forlade  København. 
Regeringen  bidrog  selv  til  at  sprede  Uhyggen  ved  at  lade  Præsterne 
paa  Prækestolene  bede  om,  at  Gud  vilde  oplyse  Sandheden  i  en  van- 
skelig og  meget  mørk  Sag,  hvis  Lige  aldrig  tilforn  i  Danmark  var  hørt. 
Slotsvagterne  blev  forstærkede,  og  Kanoner  blev  kørt  op.  Men  da  Dina 
under  Forhørene  indviklede  sig  dybere  og  dybere  i  Modsigelser  og  Til- 
bagekaldelser, blev  Retssagens  Forløb  nærmest  en  Sejr  for  Ulfeld.  Dog 
bevarede  hun  sin  Fripostighed,  saa  at  hun  i  Retten  slog  ham  paa  Skul- 
deren og  udbrød:  „Du  est  min  Barnefader."  Endelig  faldt  Dommen, 
som  lød  paa  hendes  Livs  Fortabelse,  medens  der  ikke  blev  ikendt 
Walter  nogen  Straf.  Under  Processen  var  det  bleven  ham  befalet  at 
blive  i  Byen,  men  ikke  at  vise  sig  ved  Hoffet.  Endelig  den  11.  Juli 
fandt  Dinas  Henrettelse  Sted  og  endnu  paa  Skafottet  sagde  hun  frækt 

til  Ulfeids  Haandskriver:    „Din  Herre   skal   jeg   klage   over   for   Guds 
Dom." 

Saaledes  var  Ulfeld  uden  Vanskelighed  kommet  over  Dinas  Pro- 
ces. Walter  fik  senere  en  Landsforvisningsordre,  og  med  Rette  an- 
saa  Rigshovmesteren  dette  for  en  altfor  naadig  Straf.  Men  maaske  var 
det  netop  Ulfeids  Sejr,  som  fremkaldte  hans  paafølgende  Nederlag,  thi 
hans  Fjender  ved  Hoffet  var  nu  blevne  urolige  for  hans  Hævn.  Man 
kastede  sig  derfor  atter  over  Anklagen  mod  ham  for  utro  Embedsfø- 
relse, og  Sagen  blev  drevet  med  Kraft.  Korfits  Ulfeld  saa  overalt  sine 
Fjender  virksomme  og  turde  med  god  Grund  ikke  møde  dette  nye  An- 
greb. Alt  dette  bevægede  ham  til  at  iværksætte  den  Plan,  som  han  alle- 
rede havde  forberedt,  nemlig  at  forlade  Danmark.  To  Dage  efter  Dinas 
Henrettelse,  og  kort  før  Walters  Dom  var  faldet,  fik  han  at  vide,  at 
Kongen  havde  forlangt  Rigsraadets  Betænkning  over  hans  Styrelse. 
Han  begav  sig  da  i  al  Hemmelighed  om  Aftenen  d.  14.  Juli  med  Hu- 
stru og  sine  ældste  Børn  ud  ad  Østerport,  hvortil  han  havde  ladet  sig 
gøre  en  Nøgle,  og  efter  at  være  kørt  til  Helsingør,  gik  han  en  halv 
Mil  nord  for  Byen  om  Bord  i  en  hollandsk  Galliot,  der  i  nogen  Tid 
havde  ventet  paa  ham  for  at  føre  ham  til  Holland.  Herhen  havde 
han  i  Forvejen  sendt  sine  kostbareste  Sager,  og  selv  førte  han  betyde- 
lige Pengesummer  med  sig.  Regeringen  følte  sig  i  Virkeligheden  i  en 
vanskelig  Stilling  ved  hans  Bortrejse  og  foretog  i  Begyndelsen  intet 
andet  end  at  inddrage  hans  Len.  Men  i  Holland  blev  Ulfeld  ikke  længe 
og  begav  sig  over  Liibeck  til  Sverige,  hvor  han  stillede  sig  under 
Dronning  Kristinas  Beskyttelse.  Hun  gav  ham  og  hans  Hus  Sikke r- 
hedsbrev  d.  13.  September  og  modtog  ham  derpaa  i  højtidelig  Audiens. 
Da  Ulfeld  samtidigt  udgav  et  buldrende  Forsvarsskrift  „Højttrængende 
Æresforsvar",  der  endogsaa  indeholdt  Beskyldninger  mod  Frederik  III 
for  at  have  brudt  Haandfæstningen,  følte  Regeringen  sig  ikke  mere 
bunden  af  noget  Hensyn.  Æresforsvaret  blev  konfiskeret,  og  da  han 
ikke  indfandt  sig  for  at  forsvare  sig,  blev  paa  Herredagen  i  Juni  1653 
hans  Ejendom  i  Danmark  konfiskeret,  og  hans  Embeder  erklærede 
for  forbrudte.  Rigshovmesterembedet  blev  givet  til  Joakim  Gersdorf,  og 
fra  nu  af  var  al  Forsoning  umulig.  Men  Ulfeld  var  ogsaa  saa  langt  fra 
at  gøre  noget  Skridt  hertil,  at  han  tvertimod  trodsede  Kongen  og  søgte 
at  gøre  ham  al  mulig  Skade,  skønt  dette  ikke  kunde  ske,  uden  at  han 
samtidigt  virkede  mod  sit  eget  Fædreland.  Han  betænkte  sig  ikke  paa 
at  træde  det  i  Støvet,  naar  han  blot  kunde  tilfredsstille  sin  Hævnger- 
righed og  ydmyge  det  forhadte  Hof.  Med  middelalderlig  Tankegang  be- 
tragtede han  sig  selv  som  en  Adelsmand,  der  havde  opsagt  sin  Herre 
Huldskab  og  Troskab,  og  paavirket  som  han  tillige  var  af  Renæssan- 

cens  Aand,  saa  han  i  sig  selv  noget  aF  et  Overmenneske,  hvis  Fædre- 
land var  overalt,  hvor  han  fandt  de  gunstigste  Forhold.  I  Sverige  blev 
han  ved  at  staa  højt  i  Dronningens  Yndest,  saa  meget  mere  som  han 
flere  Gange  laante  hende  store  Summer. 

Paa  sin  Rejse  ledsagedes  Ulfeld  bestandig  af  sin  Hustru,  hvis  Tro- 
skab mod  sin  Ægtefælle  var  saa  stor,  at  den  ikke  blot  har  ladet  hen- 
des Minde  staa  lysende  til  sene  Tider,  men  ogsaa  kastet  et  forsonende 
Skær  over  hans  plettede  Navn.  I  Virkeligheden  er  det  smukke  Forhold 
mellem  de  to  Ægtefæller  enestaaende  i  den  Skare  af  fordærvede  Sø- 
stre og  Svogre,  som  omgav  dem.  At  Leonora  Kristine  deltog  i  sin 
Mands  Planer,  og  at  han  ikke  havde  noget  skjult  for  hende,  kan  neppe 
bestrides;  hun  jublede  med  ham  i  deres  Medgang  og  sørgede  med  ham 
i  Ulykken.  I  Mandsdragt  fulgte  hun  sin  Husbond  gennem  Europas 
Lande,  og  hendes  Forhold  til  den  svage  Ægtefælle  er  næsten  som  en 
Moders  til  sit  Barn.  Hun  vedblev  stadig  at  være  Kristian  IV's  mandige 
og  højtbegavede  Datter.  Men  sørgeligt  er  det  Billede,  som  Fru  Kirstens 
øvrige  Børn  frembyder,  da  Unaaden  brød  ind  over  dem.  Det  var  forbi 
med  den  Rolle,  som  det  mægtige  Svogerparti  hidtil  havde  spillet.  Søn- 
nen, Grev  Valdemar  Kristian,  er  en  lidet  tiltalende  Skikkelse,  der  end- 
ogsaa  nedværdigede  sig  til  at  tilbyde  Frederik  III  at  røbe  sin  Moders 
Hemmeligheder  for  ham.  Hart  gik  i  svensk  Tjeneste  og  faldt  under 
Karl  Gustaf  i  Slaget  ved  Lublin  i  Polen  1656.  Svigersønnen  Ebhe  Ul- 
feld, Befalingsmand  paa  Øsel  og  Bornholm,  opsagde  ligefrem  sin  Konge 
Huldskab  og  Troskab  og  gik  til  Sverige,  hvor  han  under  de  følgende 
Krige  som  General  kæmpede  mod  sine  Landsmænd.  Kun  een  forstod 
at  holde  sig  oven  Vande  under  Ulykkerne.  Det  var  Hannibal  Sehe- 
sted. Denne  mærkelige  Mand  kom  altid  igen  paa  ret  Køl.  Snart  efter 
sit  Fald  opnaaede  han  af  Kongen  Løfte  om  en  aarlig  Pension,  men 
han  opholdt  sig  i  de  følgende  Aar  mest  i  Udlandet  og  blev  spansk  Ar- 
tillerigeneral. Han  ventede  paa  den  Stund,  da  hans  store  Aandsevner 
under  Danmarks  Ulykke  skulde  gøre  ham  uundværlig. 

Tiden  mellem  Ulfeids  Flugt  og  den  første  Svenskekrig. 

Korfits  Ulfeids  Flugt  blev  sikkert  følt  af  Kongen  som  en  Befrielse. 
Det  vilde  ikke  have  været  muligt  at  styrte  ham,  hvis  ikke  Frederik  III 
havde  faaet  Bistand  fra  hans  egne  Standsfæller,  men  det  varede  ikke 
længe,  før  disse  kom  til  at  savne  ham.  I  Rigsraadet  havde  han  været 
den  selvskrevne  Ordfører,  og  der  var  nu  ingen,  som  kunde  fylde  denne 
Plads.  Joakim  Gersdorf  var  aandelig  livlig  og  stod  Kongen  nærmere, 
han  besad  sikkert  ogsaa  en  vis  Behændighed  i  den  ydre  Politik,  men 

til  Fører  for  Standen  egnede  han  sig  ikke.  Ogsaa  efter  Ulfeids  Fald 
traadte  Kongen  dog  kun  lidet  frem.  Han  foretrak  stadigt  at  lade  Rigs- 
raadet  kæmpe  med  de  store  Vanskeligheder,  som  frembød  sig  i  den 
indre  Styrelse.  Ydre  Ulykker  kom  til,  og  i  1654  rasede  en  forfærdelig 
Pest,  der  alene  i  København  bortrev  9000  Mennesker,  d.  v.  s.  omtrent 
en  Tredjedel  af  Befolkningen.  Det  lykkedes  da  heller  ikke  Regeringen 
at  faa  de  økonomiske  Vanskeligheder  løste.  Hertil  bidrog,  at  den  Over- 
enskomst, som  var  bleven  sluttet  med  Hollænderne  om  en  Erstatning 
for  Øresundstolden,  kun  fik  Gyldighed  i  kort  Tid.  Baade  i  Nederlandene 
og  i  Danmark  herskede  Misfornøjelse  med  Redemtionstraktaten,  det 
sidste  Sted  fordi  man  troede,  at  den  aarlige  Indtægt  af  Tolden  var 
større  end  Erstatningssummen.  Den  ophævedes  derfor  ved  en  ny  Trak- 
tat 1653,  hvorved  Traktaten  i  Kristianopel  af  1645  igen  traadte  i  Kraft. 
Forsvarsforbundet  blev  derimod  samtidigt  fornyet.  At  man  havde  for- 
regnet sig  fra  dansk  Side  ved  at  gaa  tilbage  til  den  egentlige  Øresunds- 
told,  fremgaar  alene  af,  at  Sundtolden  i  de  følgende  Aar  sank  saa  stærkt, 
at  den  i  1656  kun  indbragte  omtrent  70,000  Rdl.  Hertil  kom,  at  Dron- 
ningens Pragtlyst  øgede  Hofudgifterne  i  en  urovækkende  Grad.  Til- 
standen vedblev  derfor  at  være  daarlig. 

Den  økonomiske  Politik,  som  Frederik  III  overtog  fra  Forgænge- 
ren, førte  til,  at  man  især  søgte  at  ophjælpe  København.  I  det  nye 
østlige  Kvarter,  som  Kristian  IV  havde  anlagt,  blev  Gader  afstukne;  og 
en  Vold  blev  draget  uden  derom,  omtrent  fra  Nørreport  til  det  senere 
Kastel.  Men  den  blev  kun  halvt  fuldendt,  som  saa  mange  af  denne 
Tids  Foranstaltninger.  Forsvarsvæsenet  laa  navnlig  Regeringen  paa  Sinde, 
og  i  Spidsen  for  det  stod  den  dygtige  Ingeniørofficer  Aksel  Urup.  De 
sidste  Kriges  Erfaringer  havde  vist,  at  Hæren  savnede  et  Støttepunkt  i 
Jylland,  og  man  anlagde  derfor  i  Aaret  1650  paa  Bersodde  ved  Lillebelt, 
hvor  allerede  Kristian  IV  havde  bygget  en  Skanse,  en  helt  ny  Fæstning. 
Men  denne  skulde  tillige  være  en  betydelig  Købstad.  Derfor  blev  flere 
omliggende  Landsbyer  nedlagte,  og  de  fremmede,  der  vilde  nedsætte  sig 
her,  fik  store  Forrettigheder,  fri  Byggeplads  med  Mark  og  Frihed  for 
Skat  og  Told  og  andre  Afgifter.  Fæstningens  Navn  var  i  Begyndelsen 
Frederiksodde,  og  den  var  beregnet  til  at  være  en  Udfaldsport  mod  Halv- 
øen, hvis  denne  blev  oversvømmet  af  Fjenden.  Men  desværre  blev  hel- 
ler ikke  den  færdig  og  stod  kun  slet  sin  Prøve  i  den  næste  Krig. 
Hvad  Hæren  angaar,  begyndte  man  i  1652  paa  at  udskrive  Soldater 
paa  Adelsgodserne  til  Øvelser,  og  det  bestemtes,  at  Bønderne  i  hvert 
Sogn  skulde  holde  en  Hest  med  Vaaben  i  Beredskab,  ligesom  at  Præ- 
sterne i  Krigstid  skulde  stille  en  Hest  med  en  Rytter  (Sogneryttere  og 
Præsteryttere).  Men  den  Øvelse,  som  disse  Soldater  fik,  var  saa  ringe, 

at  det  nye  Værn  ligeledes  blev  en  Skuffelse,  da  Krigen  udbrød.  I  Sep- 
tember 1656  kunde  derfor  Rigsmarsken  Anders  Bille  udtale  de  triste 
Ord:  „Landsens  Defension  er  slet  og  ringe." 

Selv  om  det  saaledes  ikke  kom  til  noget  Sammenstød  mellem  Kon- 
gen og  Adelen  efter  Ulfeids  Fordrivelse,  var  det  dog  aabenbart  for  en- 
hver, at  der  ikke  herskede  nogen  god  Aand  mellem  de  to  Statsmagter; 
og  det  Hofparti,  der  dannede  sig  omkring  Kongen  og  Dronningen,  og 
som  for  en  stor  Del  bestod  af  indvandrede  Tyskere,  bidrog  til  at 
skærpe  Modsætningen.  Talende  er  det  ogsaa,  at  Kongen  og  Hoffet  i 
over  et  Aar  1654 — 55  opholdt  sig  uden  for  Kongerigets  Grænser  i 
Flensborg,  og  kun  nødigt  lod  sig  slæbe  tilbage  til  Danmark.  Det  var  et 
ilde  Varsel  for  de  truende  Forhold,  som  snart  skulde  møde  os.  Hjælpe- 
løs driver  den  danske  Stat  ned  mod  den  Katastrofe,  som  rammer  den 
i  1657. 

I  den  ydre  Politik  var  det  derimod  Kongen  selv  med  hans  tyske 
Raadgivere,  som  tog  Ledelsen.  I  Sverige  havde  Dronning  Kristina  i 
1654  nedlagt  Regeringen  til  Fordel  for  sin  Fætter  Karl  Gustaf.  Hans 
Ydre  er  hverken  smukt  eller  anseligt.  En  lille,  svær  Skikkelse  med 
langt,  sort  Haar  og  blaa  Øjne.  Men  han  var  en  udmærket  Feltherre, 
og  ved  sin  Virksomhedstrang  og  Herskesyge  skabt  til  Erobrer.  Han 
blev  Krigerkongen,  der  saa,  at  Sveriges  Storhed,  som  var  skabt  ved 
Sværdet,  ogsaa  maatte  vedligeholdes  ved  Sværdet.  I  Juni  1655  kastede 
han  sig  ind  i  Krigen  med  Polen,  fordi  dets  Konge  Johan  Kasimir,  der 
tilhørte  Vasaætten,  ikke  vilde  anerkende  den  nye  Herskers  Arveret  til 
Sverige,  og  fordi  Sverige  ønskede  at  erhverve  Preussen  for  at  afrunde 
sine  Østersøprovinser.  I  Begyndelsen  havde  Karl  Gustaf  glimrende 
Held  med  sig  i  Polen,  saa  at  han  erobrede  det  meste  af  Landet;  men 
i  1656  indtraadte  der  et  Vendepunkt.  De  undertrykte  Polakker  be- 
gyndte at  rejse  sig,  og  flere  Stater  i  Europa  blev  ængstelige  over  Sve- 
riges Fremgang.  Dette  gælder  navnlig  om  Nederland,  der  frygtede  for, 
at  Sverige  vilde  udnytte  sine  Erobringer  til  at  paalægge  Østersøhande- 
len nye  Toldafgifter.  Foruden  Polen  opmuntrede  derfor  den  nederland- 
ske Gesandt  Konrad  van  Beuningen  ivrigt  Danmark  til  at  benytte  den 
gunstige  Lejlighed  til  at  begynde  en  Hævnkrig  mod  Sverige,  og  des- 
værre fandt  han  en  altfor  gunstig  Jordbund  hos  Kongen  og  Hoffet. 
Skønt  Holland  i  den  følgende  Tid  holdt  sig  mere  tilbage  og  aabenbart 
ikke  vilde  yde  Danmark  virkelig  Støtte  under  en  Angrebskrig  mod  Sve- 
rige, var  dog  Stenen  begyndt  at  rulle  fra  dansk  Side,  og  den  kunde 
ikke  mere  stanses.  I  den  følgende  Tid  optraadte  desuden  en  ny  Uven 
af  Sverige  paa  Krigsskuepladsen,  det  var  den  tyske  Kejser,  der  som 
katolsk    Fyrste    havde   stærk   Sympati    med    det   betrængte    Polen    og 

ønskede  at  lette  dets  Tryk  ved  et  Angreb  fra  dansk  Side.  Det  var  ikke 
af  Sympati  for  Danmark,  at  han  vilde  drive  os  frem,  men  han  fore- 
spejlede  den  danske  Konge,  at  Karl  Gustaf  var  saa  sysselsat  i  Polen, 
at  en  Krig  i  hans  Fraværelse  neppe  kunde  udsætte  Danmark  for 
stor  Fare. 

Hvad  der  virkede  kraftigst  til  Krigen  i  Danmark  var  sikkert  Hadet 
mod  Sverige.   Mens  man  i  det  16.  Aarh.,  baade  under  Reformationen 


Fig.  184.  Frederik  III  og  Sofie  Amalie  paa  Jagt.  (Maleri  paa  Gavnø.) 

og  under  Syvaarskrigen,  var  Vidne  til  en  stærk  Uvilje  i  Danmark  mod 
Tyskerne,  var  denne  efter  Fredene  i  Stettin  og  Knærød  bleven  afløst  af 
et  nationalt  Had  til  vor  nordlige  Nabo.  Den  sidste  Fejde  under  Tor- 
stensson  havde  desuden  slaaet  Danmark  dybe  Saar,  og  baade  Konge 
og  Folk  haabede  paa  at  kunne  tage  de  ved  Brømsebro  tabte  Provinser 
tilbage.  „Svenske  Lasse"  var  Øgenavnet  paa  Svenskerne  i  Danmark,  og 
han  indgød  en  med  Respekt  forbunden  Uvilje.  Dertil  kom,  at  den 
svenske  Styrelse  af  det  pantsatte  Landskab  Halland  havde  vakt  stærk 
Uvilje  hos  den  derboende  Adel,  saa  at  man  paa  en  vis  Maade  kunde 
tale  om  en  svensk  Forfølgelse  af  de  derboende  „danske  Undersaatter". 
Men  ved  nærmere  Betragtning  maatte  det  synes  en  betænkelig  Sag  at 
angribe  et  Land,  der  havde  en  krigerisk  Konge,  ypperlige  Feltherrer 
og  den  mest  krigsvante  Hær,  hvis  Lige  den  Gang  neppe  fandtes  i  hele 

Europa.  „Bonden  taget  fra  Ploven  var  bedre  Soldat  end  andet  Steds 
Kaptajnen  med  Fjederbusk  i  Hatten".  Derimod  var  Danmarks  Forsvars- 
væsen,  som  nævnet,  ikke  i  nogen  tillidsvækkende  Stand. 

Til  Trods  herfor  udbredte  der  sig  en  stedse  mere  krigerisk  Stem- 
ning fra  Hoffet  til  Befolkningen,  ogsaa  til  Adelen.  Man  stolede  især  paa 
det  Forbund,  som  var  sluttet  med  Nederland,  og  man  gik  ud  fra,  at 
Hollænderne  ikke  vilde  taale,  at  Svenskerne  gjorde  sig  til  Eneherrer  i 
Østersøen.  I  Februar  1657  blev  der  da  holdt  et  Stændermøde  i  Odense, 
hvor  Kongen  selv  var  til  Stede  sammen  med  Dronningen.  Det  viste  sig 
her,  at  en  stor  Del  af  Adelen,  navnlig  de  skaanske  adelige  som  Knud 
Ulfeld,  Nils  og  Iver  Krabbe  og  Henrik  Lindenov  var  vundne  for  Hof- 
partiets Politik,  og  det  samme  gjaldt  om  Gunde  Rosenkrans,  General 
Aksel  Urup  og  Ulrik  Kristian  Gyldenløve,  der  var  en  uægte  Søn  af 
Kristian  IV.  Udfaldet  blev  da,  at  Stænderne  bevilgede  et  betydeligt 
Krigsstyr  paa  3  Mill.  Rdl.  Skønt  Krigserklæringen  endnu  ikke  var  ud- 
stedt, var  Krigen  hermed  bestemt,  og  man  besluttede,  at  hver  af  Dan- 
marks 2000  Sogne  skulde  stille  fire  Ryttere  og  otte  Karle  til  Fodfolket, 
hvorhos  man  begyndte  paa  omfattende  Hvervninger  til  at  udfylde  Hæ- 
rens Rammer.  Hele  Hæren  kom  til  at  udgøre  25,000  Mand,  men  rigtig- 
nok Folk  med  ringe  Øvelse  og  tarvelig  Udrustning.  Rytteriet  var  for- 
holdsvis stærkt,  efter  de  Erfaringer,  man  havde  gjort  i  Trediveaars- 
krigen.  Men  et  daarligt  Tegn  var  det,  at  der  mange  Steder  rundt  om  i 
Landet  vistes  stor  Trods  og  Genstridighed  af  Bønderne  i  Anledning  af 
Udskrivningen. 

Den  15.  April  opfordrede  Kongen  Rigsraadet  til  at  overveje  Krigs- 
erklæringen, og  alle,  undtagen  Jørgen  Brahe  fra  Fyn  og  Tage  Thott  fra 
Skaane,  gik  med  dertil.  Den  l.Juni  1657  udstedte  Danmark  sin  Krigs- 
erklæring. De  Grunde,  der  anførtes  til  Fredsbruddet,  var,  at  Sverige 
havde  taget  Bremen  og  Verden,  med  Urette  beholdt  Sognene  Sarna  og 
Idre  efter  Brømsebrofreden,  beskyttet  Ulfeld  og  hans  Slægt  og  omgaaet 
Øresundstolden.  Allerede  forinden  havde  Hærens  Opstilling  fundet  Sted, 
og  man  havde  delt  Tropperne  i  to  Afdelinger,  dels  i  Skaane,  og  dels  i 
Hertugdømmerne.  Dette  Skridt  var  sikkert  uklogt,  da  man  herved  svæk- 
kede Kræfterne,  mens  man  burde  have  samlet  dem  næsten  udelukkende 
til  Halvøens  Forsvar.  I  Skaane  blev  Aksel  Urup  og  Gyldenløve  satte 
i  Spidsen,  mens  Rigsmarsken  Anders  Bille  til  Damsbo  paa  Fyn  overtog 
Befalingen  over  de  jydske  Tropper,  men  saaledes  at  han  var  bundet  af 
Krigsraadets  Flertal  ved  alle  sine  Beslutninger.  Han  brød  op  i  Slut- 
ningen af  Maj  og  lagde  sig  i  Lejr  ved  Oldesloe  paa  Østgrænsen  af 
Holsten,  da  man  fra  dansk  Side  regnede  med,  at  han  kun  skulde  faa 
at  gøre  med  de  smaa  svenske  Troppestyrker,   som  stod  i   Pommern. 

Anders  Billes  Navn  er  bleven  overleveret  til  Efterverdenen  plettet  og 
vanæret  som  Følge  af  det  Uheld,  han  fik  i  Krigen,  men  det  er  neppe 
med  Rette.  Han  var  ikke  uden  Dygtighed  eller  Klogskab,  og  han  var 
afgjort  en  tapper  og  uegennyttig  Mand,  men  indrømmes  maa  det,  at  han 
ikke  havde  stor  praktisk  Erfaring  fra  de  senere  Aar,  ja  at  han  neppe 
var  professionel  Kriger.  Over  for  den  store  Modstander,  som  han  fik, 
maatte  han  nødvendigvis  falde  igennem.  Hertil  kom,  at  han  manglede 
dygtige  Underan førere,  at  han  som  sagt  var  bundet  i  sine  Beslutninger, 
og  at  de  holstenske  Adelsmænd, 
som  havde  Sæde  i  Krigsraadet, 
vilde  undgaa  en  „Hovedaktion" 
og  indskrænke  sig  til  at  dække 
Marsklandene.  Den  Ordre,  han 
havde  faaet  fra  Kongen,  var  uklar, 
og  under  hele  Felttoget  gjorde 
Dronningens  Parti  ved  Hoffet  en 
hemmelig  Indflydelse  gældende. 
Men  Anders  Bille  maa  derfor 
heller  ikke  ene  bære  Ansvaret 
for  Begivenhedernes  Udvikling. 
Det  eneste  aktive  Skridt, 
som  Hæren  indlod  sig  paa,  var, 
at  Marsken  den  16.  Juni  gik  over 
Elben  og  i  Løbet  af  kort  Tid 
erobrede  Bremen  og  Verden  til- 
bage, hvor  Indbyggerne  var  mis- 
fornøjede med  det  svenske  Her- 
redømme. Svenskerne  bevarede 
kun  Fæstningen  Stade.  Men  her- 
med var  ogsaa  Felttogets  Lykke  forbi.  For  Karl  Gustaf  kom  Krigen  i 
en  belejlig  Stund.  Allerede  tidligere,  da  han  rustede  sig  mod  Polen, 
havde  han  været  i  Tvivl,  om  han  ikke  hellere  skulde  angribe  Danmark. 
Nu  tog  han  med  Glæde  imod  Lejligheden  til  at  trække  sig  ud  af  Po- 
len, hvor  hans  Vaabenlykke  var  begyndt  at  dale.  Ufortøvet  brød  han 
op  og  ilede  i  hurtige  Marscher  ind  i  Pommern  med  6 — 8000  Mand. 
Det  var  Levninger  af  den  Hær,  han  havde  ført  til  Polen,  Mænd  med 
vilde,  solbrændte  Ansigter  og  smudsige  pjaltede  Klæder.  Men  det  var  de 
mest  prøvede  og  hærdede  Krigere,  som  den  Gang  fandtes  i  Verden. 
I  Pommern  kom  Korflts  Ulfeld,  der  boede  paa  Slottet  Barth,  til  Kon- 
gen; her  udhvilede  hans  Folk  sig,  og  her  modtog  han  Forstærkninger 
af  Karl  Gustaf  Wrangel.  Hans  Hær  var  nu  12,000  Mand  stærk,  mest 


Fig.  185.  Anders  Bille.  (Maleri  paa  Gavnø.) 


316 

Rytteri  og  udrustet  med  „et  formidabelt  Artilleri",  da  han  den  23.  Juli 
brød  ind  i  Holsten.  Forgæves  havde  Frederik  III  selv  med  en  Flaade 
passet  paa  ham  i  Østersøen,  da  han  troede,  at  han  vilde  vende  tilbage 
til  Sverige. 

Stor  blev  Forfærdelsen  i  den  danske  Hær,  da  man  opdagede, 
at  man  stod  over  for  selve  den  svenske  Konge.  Anders  Bille  sendte 
Rytteriet  hovedkulds  tilbage  til  Rendsborg  og  søgte  at  forsvare  det  vest- 
lige Holsten  med  Fodfolket.  Men  det  viste  sig,  at  for  den  Forsvars- 
kamp, som  nu  forestod,  havde  det  været  bedre,  om  man  fra  dansk 
Side  havde  lagt  større  Vægt  paa  at  skaffe  sig  Fodfolk  end  Rytteri.  Bag 
Størfloden  ved  Itzehoe  søgte  Anders  Bille  at  gøre  Modstand,  men  maatte 
opgive  det.  Der  udbrød  Panik,  Byen  blev  skudt  i  Brand  af  Svenskerne, 
der  fangede  en  Del  af  Hæren,  som  de  stak  ind  under  deres  egne  Fa- 
ner. Samtidigt  havde  Wrangel  i  Løbet  af  14  Dage  generobret  Bremen, 
og  det  viste  sig  nu,  hvor  uklogt  de  danske  Førere  havde  gjort  i  at  dele 
Hæren,  da  de  baade  i  Holsten  og  Bremen  kom  til  at  kæmpe  med  en 
overtallig  Fjende.  Med  Levningerne  af  sin  Hær  indskibede  Rigsmarsken 
sig  i  Gluckstadt  og  sejlede  syg  og  nedbrudt  rundt  omkring  Jylland.  Af 
hele  hans  Hær  var  der  nu  efter  en  Maaneds  Forløb  kun  nogle  Tusinde 
Mand  tilbage,  hvormed  han  kastede  sig  ind  i  Frederiksodde.  Samme- 
steds hen  strømmede  de  nys  udskrevne  Bønderkarle  fra  Jylland  for  at 
forstærke  den  svage  Besætning. 

Korfits  Ulfeld  optraadte  nu  som  aabenbar  Landsforræder.  Fra 
Langenwedel  i  Holsten  udsendte  han  den  12.  August  sit  Brev  til  den 
jydske  Adel,  hvori  han  opmuntrede  den  til  at  underkaste  sig  den 
svenske  Konge.  Men  saa  vidt  var  det  ikke  kommet  med  den  danske 
Adel,  at  den  lod  sig  lokke  af  Forræderens  Løfter  eller  skræmme  af 
hans  Trusler.  Hans  egen  Svoger  Holger  Vind  blev  saa  forbitret,  at  han 
sendte  ham  hans  Portræt  tilbage  efter  at  have  stukket  Øjnene  ud 
paa  det. 

Karl  Gustaf  behøvede  forøvrigt  ikke  Forræderens  Hjælp.  Den  24. 
August  havde  Oberst  Bøtticher  indesluttet  Frederiksodde  fra  Landsiden, 
og  da  Kongen  senere  selv  var  kommen  til  Stede,  sendte  han  denne 
Feltherre  ud  for  at  underlægge  sig  Jylland.  Det  var  som  saa  ofte  før 
Vendelboerne,  der  gjorde  Modstand.  Den  2.  Oktober  rykkede  Bøtticher 
frem  over  Tangen  ved  Agger  og  mødte  her  en  Forskansning,  der  var 
besat  af  Bønder.  Men  ved  det  andet  Angreb  brød  Svenskerne  igennem, 
over  200  Bønder  blev  nedhuggede,  og  Resten  flygtede,  skarpt  forfulgt 
af  Fjenden,  op  igennem  Ty.  I  Løbet  af  faa  Dage  var  hele  Vendsyssel 
i  Svenskernes  Hænder.  Men  hermed  var  de  nordjydske  Bønders  Mod- 
stand ikke  brudt.   Gang  paa  Gang  blussede  Snaphanekrigen  op,  og  de 

svenske  Embedsmænd  klagede  over  „Vendsyslerne,  som  paa  hvilken 
Maade  man  end  griber  Sagen  an,  forbliver  ved  deres  Haardnakkethed  .  .  ., 
og  Præsterne  er  fulde  af  Træskhed".  I  Nørrejylland  var  der  nu  kun 
eet  fast  Punkt  tilbage,  nemlig  Frederiksodde. 

Forholdene  i  Skaane  havde  imens  artet  sig  noget  bedre  for  Dan- 
skerne. To  Gange  kom 
det  i  Efteraaret  1657  til 
Kampe  i  Sydhalland,  og 
ved  den  sidste  Lejlighed, 
da  Frederik  III  selv  an- 
førte Hæren,  lykkedes 
det  ham  at  vinde  en  Sejr 
i  Oktober  Maaned  ved 
Kattarp.  Hvad  der  havde 
styrket  den  danske  Hær, 
var  den  stærke  Bistand, 
den  havde  faaet  fra  den 
skaanske  Bondebefolk- 
nings Side.  Navnlig  ud- 
mærkede Gøngerne  sig 
under  Knud  Ulfeids  An- 
førsel. Han  var  en  ener- 
gisk og  vindende  Per- 
sonlighed, der  gjorde  et 
ypperligt  Indtryk  paa  Be- 
folkningen, men  til  Skade 
for  Danmark  faldt  han 
i  en  sejrrig  Kamp  mod 
Svenskerne  samtidigt  med 
Fægtningen  ved  Kattarp. 
Da  Vinteren  brød  frem, 
kunde  ingen  af  Parterne 

paa  denne  Kant  rose  sig  af  at  have  vundet  afgørende  Fordele.  Men 
Danskerne  havde  holdt  Stillingen  smukt,  og  under  Resten  af  Felttoget 
vovede  Svenskerne  ikke  at  betræde  Skaanes  Jord. 

Saa  meget  værre  udviklede  Forholdene  sig  mod  Vest.  Fæstningen 
Frederiksodde  havde  allerede  været  indesluttet  i  to  Maaneder,  og  det 
trak  i  Langdrag  med  Belejringen,  da  den  stadigt  kunde  faa  Tilførsel  fra 
Fyn.  Karl  Gustaf  havde  derfor  først  tænkt  paa  at  bemægtige  sig  denne 
0,  og  han  behøvede  dertil  sin  Flaades  Bistand  under  Klas  Bjelken- 
stjerna.    Men  den  12.  og  13.  September  led  den  svenske  Flaade  i  en 


Fig.  186.":Karl  X  Gustaf.  (Efter  samtidigt  Stik.) 

Træfning  ved  Falsterbo  mod  den  danske  Flaade  under  Rigsadmiral 
Henrik  Bjelke  saa  store  Tab,  at  den  ikke  var  i  Stand  til  at  gaa  til 
Lillebelt  og  sætte  Hæren  over.  Derfor  fik  Wrangel  Befaling  til  at  tage 
Fæstningen  ved  et  Angreb  fra  Landsiden.  Karl  Gustafs  Stemning  i 
Efteraaret  1657  var  i  det  Hele  vekslende;  under  sin  første  store  Med- 
gang tumlede  han  med  fantastiske  Planer,  hvorefter  han  selv  vilde  tage 
Skaane,  afstaa  Nørrejylland  til  den  engelske  Protektor  Cromwell  og  lade 
Hertugen  af  Gottorp,  som  havde  brudt  sin  Neutralitet  ved  aabent  at 
slutte  sig  til  den  svenske  Konge,  faa  Fyn  og  Sønderjylland.  Sjælland 
tænkte  han  sig  udstykket  mellem  smaa  afhængige  Fyrster.  Hurtigt 
maatte  han  dog  slaa  af  paa  sine  Forventninger,  thi  hans  Stilling  blev 
efterhaanden  ret  vanskelig.  En  ny  Modstander  viste  sig  nemlig,  idet 
Kurfyrsten  af  Brandenburg  nærmede  sig  til  Danmark,  og  meget  tydede 
desuden  paa,  at  Kejseren  og  Polen  nu  vilde  gøre  Alvor  af  at  yde  os 
Bistand.  Hvis  han  blev  indespærret  paa  Halvøen,  vilde  hans  Stilling 
blive  meget  mislig.  Først  og  fremmest  gjaldt  det  derfor  om  at  erobre 
den  sidste  Fæstning  herovre.  Frederiksodde  var  bestemt  til  Jyllands 
Centralfæstning  og  Residens,  men  var  endnu  ikke  færdig.  Den  var 
aaben  mod  Søen,  og  til  Lands  var  den  uden  Vandgrave.  Endnu  værre 
var  det,  at  dens  Besætning  var  svagere  end  Belejringshæren  og  kun 
udgjorde  2600  for  største  Delen  ganske  uøvede  Mand.  Den  øverstbefa- 
lende Anders  Bille  var  alvorlig  syg,  og  Stemningen  imod  ham  var  baade 
inden  for  Voldene  og  i  det  øvrige  Danmark  meget  ugunstig.  Overløbere 
havde  givet  Svenskerne  god  Besked  om  Forsvarets  Skrøbeligheder.  I 
de  mørke  og  regnfulde  Høstnætter  krøb  Generalkvartermester  Erik 
Dahlberg  med  en  anden  Officer  paa  Knæ  op  ad  Volden  for  at  under- 
søge Fæstningsværkerne,  og  de  slap  usete  og  uskadte  tilbage.  Stormen 
bestemtes  da  til  Søndag  Nat  den  24.  Oktober,  og  Signalet  var,  at  der 
blev  stukket  Ild  paa  et  Bondehus.  Anfaldet  skete  pludseligt  fra  flere 
Sider,  uden  at  Besætningen  havde  nogen  Anelse  derom.  Men  de  An- 
greb, som  blev  rettede  mod  den  egentlige  Vold,  blev  dog  slaaede  til- 
bage. Afgørelsen  kom  ved  Søbredden,  hvor  Fæstningsværkerne  ophørte. 
Uplands-  og  Vestgøtarytterne  red  her  uden  om  to  af  de  Rækker  Pæle 
der  var  nedrammede  i  Vandet,  men  da  de  kom  til  den  tredje  og  sidste, 
der  gik  længere  ud,  var  Vandet  for  dybt.  De  sprang  da  af  Hestene  og 
huggede  Pælene  om  med  deres  Økser,  hvorpaa  de  fra  Siden  trængte 
ind  i  Byen  uden  at  møde  synderlig  Modstand.  Først  paa  Trinitatis 
Kirkegaard  traf  de  de  jydske  Dragoner,  der  i  hæderlig  Kamp  fandt 
deres  Død  mellem  Gravene,  saaledes  som  den  store  Granitblok  endnu 
vidner  om.  De  andre  tre  Angrebskolonner  var  nu  endelig  trængt  op 
paa  Volden,   de   havde   Halmviske  i  Hattene   og  deres   Feltraab  var: 

„Hjælp  Jesus!"  Da  Solen  steg  op  over  Kattegat,  var  de  alle  Vegne 
Herrer  over  Fæstningen.  I  Forvirringen  slap  mange  af  Bønderkarlene 
bort  mellem  Svenskerne  og  skjulte  sig  i  Skovene.  Wrangel  selv  spad- 
serede under  Stormen  uden  væbnede  Ledsagere  op  over  Fæstnings- 
volden og  traf  der  nogle  danske  „Bondesoldater".  De  havde  ganske 
vist  Lunte  og  Gevær  i  Haanden,  men  alene  paa  Wrangels  Opfordring 
kastede  de  deres  Vaaben  fra  sig,  „de  arme  forskrækkede  Taaber".  Den 


Fig.  187.  Frederiksoddes  Indtagelse.  (Efter  et  samtidigt  Stik.) 


sidste  Levning  af  Besætningen  kastede  sig  under  Rigsmarsken  ind  i 
den  yderste  Skanse  i  Fæstningen  paa  Bersodde.  Forgæves  blev  han 
opfordret  til  at  overgive  sig,  da  red  Erik  Dahlberg  selv  frem,  skønt 
Wrangel  advarede  ham  og  raabte:  „I  faar  blot  en  Kugle  til  Svar!" 
Men  Anders  Bille  strakte  virkelig  Gevær,  han  havde  faaet  to  svære 
Saar,  hans  Frue  var  druknet  under  et  Forsøg  paa  at  flygte  over  Beltet, 
og  der  var  ingen  Udsigt  for  ham  selv  til  Redning,  da  Modvind  hin- 
drede ham  i  at  komme  bort.  Et  Par  Uger  efter  døde  han  af  sine  Saar 
den  9.  November,  Sorg  og  Græmmelse  over  den  fortvivlede  Stilling 
fremskyndede  hans  Endeligt.  Korfits  Ulfeld  besøgte  ham  paa  hans 
Yderste,  men  den  døende  viste  en  saadan  Uvilje  ved  at  se  Forræde- 
ren, at  Wrangel  maatte  give  Ulfeld  et  Vink  om  at  begive  sig  bort.  En 
frygtelig  Skæbne  ramte   Frederiksodde  efter  Indtagelsen,  og  „imellem 

Ligene  gik  de  af  Sejren  og  Drikkevarerne  berusede  svenske  Krigeres 
vilde  Dans". 

Frederiksoddes  Indtagelse  gjorde  et  forfærdeligt  Indtryk  i  Landet, 
og  der  er  sagt  derom,  at  ingen  enkelt  Handling  har  bidraget  saa  meget 
til  at  svække  den  lavere  Befolknings  Tillid  til  Adelsstanden.  Skældsord 
haglede  ned  over  den,  og  dog  har  vi  set,  at  det  ikke  var  med  fuld  Ret, 
man  lagde  Ansvaret  for  Ulykken  paa  Anders  Bille  alene.  Men  om  at 
opgive  Kampen  fra  dansk  Side  var  der  ikke  Tale.  Der  blev  truffet 
Forberedelser  til  at  modtage  Svenskernes  forventede  Angreb  paa  Fyn, 
hvor  Ulrik  Kristian  Gyldenløve  fik  Overanførslen.  Ved  hans  Side  stil 
ledes  Oberst  Jens  von  Hadersleben,  kaldet  von  Løwenklau,  en  stor- 
talende fremmed  Officer,  der  havde  forstaaet  at  vinde  Hoffets  Tillid, 
skønt  han  i  ingen  Henseende  synes  at  have  fortjent  den.  Ogsaa  paa 
Københavns  Befæstning  blev  der  nu  taget  fat,  men  stort  naaede  man 
ganske  vist  ikke  at  udrette.  Fra  Udlandet  indkaldtes  to  virkeligt  frem- 
ragende Militære,  Generalerne  Hans  Schack  og  Ebersiein,  men  man 
naaede  ikke  at  faa  nogen  Fordel  af  disse  Nyerhvervelser  i  denne  Krig. 
Endelig  oprettedes  i  Hovedstaden  en  ny  Administrationsgren  i  Krigs- 
kollegiet,  hvorved  hele  Forsvaret  skulde  samles  under  eet.  Alle  disse 
Forberedelser  blev  dog  kun  halvt  gennemførte,  og  det  eneste  Lyspunkt, 
som  frembød  sig,  var,  at  man  fra  Norge  meldte  om  Held  i  Kampen 
mod  Svenskerne.  Her  oppe  var  Jemtland  bleven  erobret  tilbage  i  1657. 
Men  i  Udlandet  begyndte  man  nu  at  mistvivle  om  Danmarks  Skæbne. 
Kurfyrsten  af  Brandenburg,  der  havde  sat  sig  i  Bevægelse,  trak  sig 
atter  tilbage  ved  Efterretningen  om  Frederiksoddes  Indtagelse.  Det  sørge- 
ligste var,  at  der  overalt  i  Landets  Indre  viste  sig  en  enestaaende  Op- 
løsning og  Uenighed.  Paa  Fyn  og  i  Skaane  gav  Rytterne  og  Bønderne 
Ild  paa  hverandre,  og  Soldaterne  maatte  ofte  gaa  halvnøgne. 

Karl  Gustafs  Stilling  var  bleven  væsentlig  forbedret,  men  endnu 
følte  han  sig  ikke  tryg.  Efter  Halvøens  Erobring  optog  han  igen  Tor- 
stenssons  Plan  om  at  gøre  Landgang  paa  Øerne,  og  Kaptajn  Peder 
Bredal  maatte  ligge  med  en  Eskadre  i  Lille  Belt  for  at  værge  Kysten. 
Fra  dansk  Side  betragtede  man  det  sikkert  som  en  Fordel,  da  det 
straks  efter  faldt  i  med  en  haard  Vinter,  thi  man  mente,  at  Isbeltet 
vilde  danne  en  Mur  om  Landet  til  dets  Værn.  Stor  blev  derfor  For- 
færdelsen, da  det  viste  sig,  at  Havet  tværtimod  lagde  en  Bro  for 
Erobreren.  Fra  den  9.  Januar  var  det  3  Uger  igennem  saa  stærk 
Kulde  med  Snevejr  og  Østenvind,  at  alle  Vande  blev  tillagte  med  Is, 
og  den  strenge  Vinter  varede  næsten  uden  Afbrydelse  til  Slutningen  af 
Marts.  Karl  Gustaf  saa  straks  den  Mulighed,  som  her  frembød  sig  for 
ham,  og  han  trak  sine  Tropper  sammen  ved  Foden  af  Skamlingsbanken 

mellem  Haderslev  og  Kolding.  Den  27.  Januar  var  12,000  Mand  sam- 
lede, Rytteriet  ved  Hejls  og  Fodfolket  ved  Stenderup.  Samme  Nat  var 
Strømmen  midt  i  Beltet  frossen  til,  mens  den  endnu  Dagen  i  Forvejen 
havde  været  aaben.  Wrangel  undersøgte  nu  Isen;  indtil  Brandsø,  en 
lille  0  midt  i  Beltet,  var  den  sikker,  men  herfra  og  til  den  fynske 
Kyst  var  den  endnu  svag,  og  man  søgte  derfor  at  styrke  den  ved  at 
lægge  Halm  og  Brædder  paa  de  svageste  Steder,  for  at  de  skulde  fryse 


Fig.  188.  Peder  Bredal  iser  sine  Skibe  ud  af  Nyborg  Fjord.  (Efter  Pufendorf.) 


sammen  med  den.  Den  30.  Januar  foregik  Overgangen  fra  Foden  af 
Skamlingsbanken.  Allerede  i  Daggry  var  Rytteriet  kommet  til  Brandsø, 
og  det  gik  nu  videre  over  mod  Fyn.  Paa  Strømmen  steg  Rytterne  af 
Hestene  og  ledte  dem  efter  sig.  Kanonerne  blev  kørte  i  lang  Afstand 
fra  hverandre.  Saa  snart  Rytterne  var  komne  over  Strømmen,  sprang 
de  igen  paa  Hestene  og  huggede  ind  paa  Danskerne.  De  danske  Trop- 
per udgjorde  kun  noget  over  3000  Mand.  De  stod  opstillede  paa  „Flæ- 
gen" d.  V.  s.  Kysten  ved  den  inderste  Ende  af  Tybring  Vig  tæt  ved 
Gaarden  Iversnæs,  det  nuværende  Wedellsborg.  En  Del  af  dem  havde 
taget  Stade  helt  ude  paa  Isen.  Mens  Wrangel  angreb  dem  forfra  med 
en  Del  af  Rytteriet,  gjorde   Kongen  selv  med  en  anden  Afdeling  en 

Svingning  for  at  tage  dem  i  højre  Flanke.  Isen  brast  paa  nogle  Steder 
under  hans  Tropper,  og  to  Eskadroner  Rytteri  tillige  med  Kongens 
egen  Vogn  og  den  franske  desandt  Terlons,  der  ledsagede  ham,  for- 
svandt i  Dybet.  Men  han  udførte  sit  Foretagende,  skønt  han  flere  Gange 
var  i  personlig  Fare.  Den  danske  Anfører,  den  kække  Ulrik  Kristian 
Gyldenløve,  laa  syg  i  Odense,  og  han  havde  maattet  betro  Overanfør- 
selen til  „Oberst  Jens".  Da  Danskerne  nu  blev  angrebne  fra  begge 
Sider  af  en  langt  overlegen  Styrke,  maatte  Anføreren  overgive  sig  med 
sine  Tropper  til  sin  gamle  Feltherre,  Wrangel.  Men  foruden  Hæren  faldt 
hele  Fyns  Land  i  Svenskernes  Hænder.  De  svenske  Soldater  gik  frem 
paa  en  saadan  Maade,  at  det  var  tydeligt,  at  den  ypperlige  Krigstugt 
fra  Gustaf  Adolfs  Dage  for  længe  siden  var  forsvundet  under  Tredive- 
aarskrigens  Rædsler.  Fyn  blev  udplyndret  paa  det  grueligste,  og  mange 
Folkesagn  taler  endnu  derom. 

I  .  en  Slæde  drog  Karl  Gustaf  Dagen  efter  ind  i  Odense.  Her 
faldt  den  syge  Gyldenløve,  fire  Rigsraader,  60  Kanoner  og  store  For- 
raad  i  hans  Hænder.  Paany  tumlede  han  med  store  Planer  om  at 
erobre  hele  Danmark,  og  han  ansaa  Landet  for  modent  til  Under- 
gang. Intet  Steds  paa  Fyn  mødte  han  Modstand,  kun  Kaptajn  Peder 
Bredal,  der  laa  ved  Nyborg  Havn  med  fire  smaa  Skibe,  havde  ikke 
tabt  Modet.  Fra  den  2.  til  den  5.  Februar  udholdt  han  Ilden  fra 
Fæstningens  Volde  og  ved  at  lade  Isen  hugge  op  rundt  om  Skibene 
og  lade  deres  Sider  overøse  med  Vand  for  at  gøre  dem  glatte,  hin- 
drede han  Svenskerne  i  at  entre,  til  sidst  lykkedes  det  ham  at  ar- 
bejde sig  uden  for  Skudvidde  og,  da  Isen  brød  op,  at  føre  sine  Skibe 
til  København. 

Imidlertid  var  den  utrættelige  Erik  Dahlberg  den  2.  til  den  4.  Fe- 
bruar med  80  Østgøtaryttere  gaaet  over  Taasinge  til  Langeland  og 
derfra  over  Beltet  til  Laaland.  Alt  gik  lykkeligt,  og  han  undersøgte  Isen, 
som  han  overalt  fandt  stærk.  Den  4.  Februar  Kl.  9  om  Aftenen  var  han  til- 
bage igen  hos  sin  Konge,  som  han  fandt  ved  Bordet  i  Dalum  Kloster,  tæt 
syd  for  Odense.  Han  tilbød  at  føre  Hæren  i  god  Behold  over  til  Laaland. 
Da  straalede  Kong  Karls  Øjne  af  Glæde,  han  slog  Hænderne  sammen 
og  raabte:  „Nu,  Bror  Frederik,  nu  skal  vi  tales  ved  paa  godt  Svensk!" 
Straks  skyndte  de  sig  i  en  forrygende  Snestorm  til  Nyborg  for  at  raad- 
slaa  med  Wrangel.  Men  baade  han  og  Ulfeld  var  meget  imod  Sagen, 
Wrangel  af  Skinsyge  mod  Dahlberg,  Ulfeld  fordi  han  ønskede  Fred 
med  Danmark,  inden  Riget  var  knust,  saa  at  han  derved  kunde  opnaa 
sin  egen  Genindsættelse.  De  erklærede  derfor  begge  Sagen  for  ugørlig 
og  henviste  til  den  stærke  Storm.  I  alt  Fald  var  det  bedre  at  forsøge 
en  mulig  Overgang  over  Sprogø  til  Korsør.  Kongen  vaklede  i  sin  Be- 

stemmelse  og  gik  til  Sengs.  Dahlberg  maatte  høre  ilde  af  de  to  andre 
Deltagere  i  Raadslagningen,  fordi  han  vilde  forlede  Kongen  til  farlige 
Foretagender,  og  han  gik  mismodig  bort.  Men  næppe  var  han  kom- 
men ind  paa  sit  Værelse,  før  Kongen  sendte  Bud  efter  ham.  „Dahl- 
berg," sagde  han  til  ham,  liggende  i  Sengen,  „sig  mig  paa  din  Samvittig- 
hed, om  du  tror,  at  Hæren  uden  Skade  kan  komme  til  Laaland.  Tal 
oprigtigt  og  frygt  ikke  for  Wrangel  eller  Ulfeld,  jeg  retter  mig  ikke 
efter  dem,  men  efter  min  egen  Mening  og  Overbevisning."  Da  svarede 
Dahlberg:  „Hæren  kan  uden  Fare  komme  over,  derpaa  vil  jeg  vove 
mit   Liv,   skønt  det  var  altfor   ringe  en   Betaling,   hvis   nogen    Ulykke 


Fig-  189.  Overgangen  over  Storebelt.  (Efter  Pufendorf.) 


skulde  indtræffe.  Med  Guds  Hjælp  haaber  jeg,  dersom  Kulden  vedbli- 
ver, at  føre  Eders  Majestæt  uden  Skade  over  Isen  med  alle  Eders 
Tropper,  om  de  end  var  3  Gange  100,000  Mand."  „Det  er  sagt,"  raabte 
Karl  Gustaf,  „saa  skal  du  gøre.  Jeg  vil  i  Guds  Navn  vove  Forsøget!" 
Straks  gik  der  Ordre  til  alle  Regimenter  om  at  møde  næste  Dag  i 
Svendborg.  „Skam  faa  I,"  sagde  Wrangel  om  Morgenen  vredt  til  Dahl- 
berg, „I  bringer  Hans  Majestæt  fra  Krone  og  Scepter."  „Nej,"  svarede 
denne,  „jeg  skal  som  redelig  Mand  holde,  hvad  jeg  har  lovet."  Men 
fra  den  Dag  af  nærede  Wrangel  Nag  mod  sin  unge  Medbejler. 

Den  5.  Februar  samledes  Tropperne  ved  Svendborg,  og  næste  Dag 
begyndte  Rytteriet  at  gaa  over  Taasinge  til  Langeland.  En  Fortrop  gik 
imens  over  Isen  til  Laaland,  hvor  den  plyndrede  den  gamle  Herregaard 
Grimsted,  det  nuværende  Frederiksdal.  Derpaa  fulgte  den  egentlige 
Hærs  Marsch  over  Isen.  Det  var  en  uhyggelig  Vandring.  Vejret  var 
nu  halvt  Tø,  Hestene  trampede  Sneen  ned  og  forvandlede  den  til  sort 
Ismudder,  saa  at  den  brede  Stribe,  der  betegnede  Vejen,  saa  ud  som 
en  mørk  Strøm.  Nogle  enkelte  forsvandt  virkelig  ogsaa  i  Dybet,  men 
Hæren  kom  iøvrigt  uskadt  til  Langeland.    Her  hvilede  man  og  holdt 

Frokost.  Kulden  var  saa  stærk,  at  de  frosne  Spise-  og  Drikkevarer 
maatte  hugges  i  Stykker  og  optøs.  Nogle  af  de  fine  Herrer  rynkede 
Næse  deraf,  men  Kongen  lo  og  saa  sig  i  Aanden  som  Herre  over  det 
lige  overfor  liggende  Laaland,  bag  hvilket  atter  Sjællands  Kyster  frem- 
glimtede i  det  fjerne.  „Nu,  Dahlberg,"  sagde  Kongen,  efter  at  Froko- 
sten var  endt,  „hold  dit  Løfte  og  vis  os  Vejen!"  Og  atter  betraadte 
man  den  farlige  Vej.  Kongen  selv  holdt,  omgivet  af  sine  Generaler,  paa 
en  Høj  ved  Stranden  og  saa  Tropperne  bevæge  sig  hen  over  Hav- 
fladen. Til  sidst  fulgte  han  selv  bag  efter.  Kl.  3  om  Eftermiddagen  steg 
Rytteriet  i  Land  ved  Grimsted  uden  at  have  mistet  en  eneste  Mand. 
Wrangel  fulgte  siden  efter  med  Fodfolket. 

Fæstningen  Nakskov  havde  en  stor  Besætning  af  Bøndersoldater, 
men  Kommandanten  var  en  Udlænding,  der  ikke  forstod  Folkets 
Sprog,  og  Borgerskabet  var  forsagt,  da  det  frygtede  for  at  skulle  lide 
samme  Skæbne  som  Frederiksoddes  Beboere,  hvis  Byen  blev  indtaget. 
Deres  Rædsel  drev  dem  tilsidst  til  Forræderi,  de  nægtede  at  adlyde 
Kommandanten,  og  da  han  havde  afvist  en  enlig  svensk  Trompeters 
Opfordring  til  Overgivelse,  gik  deres  Skræk  over  alle  Grænser.  Til 
sidst  fornaglede  de  selv  Kanonerne  og  sendte  nogle  Borgere  ud  med 
Lygter  i  Hænderne  for  at  søge  efter  en  Mand  i  den  svenske  Hær,  som 
de  kunde  overgive  sig  til.  Det  blev  Korfits  Ulfeld,  og  de  vendte  tilbage 
med  Jubelraab:  „Fred,  Fred!  Vi  skal  blive  frie  Borgere,  vi  har  kysset 
Kongen  af  Sveriges  Haand."  Nødtvungen  maatte  Kommandanten  finde 
sig  i,  hvad  der  var  sket.  Og  dog  havde  Svenskerne  ikke  engang  haft 
i  Sinde  at  spilde  Tiden  paa  en  Belejring.  Paa  Falster  holdt  Hæren 
Rastdag  for  at  hvile  sig.  Nykøbing  kunde  ikke  erlægge  den  forlangte 
Brandskat,  og  truedes  med  at  blive  afbrændt,  men  reddedes  dog  af  sin 
Præst  Jes  Jessen,  der  ved  sin  Præken  og  sine  Bønner  bevægede  Karl 
Gustaf  til  Medlidenhed. 

Den  12.  Februar  gik  hele  Hæren  fra  Falster  over  til  Sjælland  og 
steg  i  Land  ved  Vordingborg,  den  gamle  By,  der  havde  set  Valdemarernes 
glimrende  Dage.  Nu  trængte  Landets  Fjender  her  uden  Modstand  ind  i 
Rigets  Hjerte  for  at  bibringe  det  det  afgørende  Stød. 

Den  samme  Opløsningsaand,  som  havde  vist  sig  i  Nakskov,  gik 
igennem  Resterne  af  Danmark.  Da  Isen  havde  baaret  Svenskerne  over 
til  Fyn,  syntes  intet  mere  at  kunne  standse  dem,  og  kun  til  Forsvaret 
af  København  nærede  man  nu  en  svag  Tillid.  Man  tog  fat  paa  at  af- 
brænde Forstæderne  og  at  arbejde  paa  Voldene.  Visse  Dele  af  Køben- 
havns Befolkning,  som  Studenterne  og  Købmandssvendene,  viste  Mande- 
mod. Tropperne  i  Skaane  blev  kaldt  over  Isen  til  Sjælland  for  at  del- 
tage i  Forsvaret.  Men  de  fleste  Steder  var  Aanden  slet,  og  skønt  man 

havde  samlet  en  Forsvarsstyrke,  der  var  større  end  den,  Karl  Gustaf 
raadede  over,  saaledes  at  en  Kamp  ikke  kunde  anses  for  udsigtsløs, 
var  der  dog  kun  faa,  der  vovede  at  anbefale  at  lade  det  komme  til  det 
Yderste.  Imellem  disse  var  Generalmajor  Tramp,  der  tilbød  Frede- 
rik III  at  stille  sig  i  Spidsen  for  Hæren  og  at  møde  Svenskerne  ved 
Køge.  Den  almindelige  Stemning  gik  dog  i  modsat  Retning,  og  som  et 
Vidnesbyrd  om  Mangelen  paa  Offervillighed  kan  det  nævnes,  at  i  Hel- 
singør var  der  en  ligefrem  forræderisk  Stemning  iblandt  Borgerskabet,  og 
da  man  udskrev  Tropper  i  Hillerød,  stillede  Borgerne  kun  „nogle  smaa 
Børn". 

Kong  Frederik  mente  derfor,  at  han  ikke  burde  lade  det  komme 
til  en  Prøve.  Allerede  efter  Fyns  Erobring  var  der  fra  dansk  Side 
fremkommet  Tilbud  om  Fredsforhandlinger,  og  Karl  Gustaf  havde 
stævnet  de  danske  Underhandlere  til  et  Møde  enten  paa  Sprogø  eller 
i  Rudkøbing.  Man  valgte  det  sidste,  og  Frederik  III  paalagde  sine  Af- 
sendinge  for  enhver  Pris  at  undgaa  et  Angreb  paa  København,  og  hvis 
et  saadant  truede,  hellere  at  bringe  Ofre.  De  danske  Underhandlere 
var  Rigshovmesteren  Joakim  Gersdorf  og  Kristen  Skeel.  De  havde 
ventet  at  træffe  Karl  Gustaf  paa  Langeland,  men  i  Stedet  mødte  de 
ham  paa  Vejen  tæt  nord  for  Vordingborg  kørende  i  en  Slæde  og  om- 
givet af  200  finske  Ryttere.  Uden  at  standse  Hærens  Fremrykning  gav 
han  dem  en  kort  Audiens  paa  Vejen  mellem  Snedyngerne  og  henviste 
dem  til  at  begynde  deres  Fredsunderhandlinger  i  Vordingborg.  Forinden 
holdt  den  svenske  Konge  her  Raad  med  sine  trofaste  Mænd.  Højt  blus- 
sede hans  Mod,  og  der  var  i  første  Øjeblik  intet  Maal,  der  syntes  ham 
for  stort.  Hvorfor  skulde  han  ikke  gaa  lige  mod  København  og  erobre 
Byen,  hvad  der  ikke  kunde  falde  ham  vanskeligt?  Bag  efter  kunde  han 
jo  ved  Sund  og  Belt  tage  imod  den  Kamp  med  Nederlænderne,  som 
han  kunde  forudse,  da  de  neppe  vilde  finde  sig  i,  at  han  genoprettede 
Kalmarunionen  ved  Danmarks  fuldstændige  Erobring.  Men  ved  nær- 
mere Overlæg  sejrede  Betænkelighederne.  Bedre  at  slutte  en  dyr  Fred, 
som  ganske  vist  lod  en  Rest  af  Danmark  bestaa,  men  i  en  saa  lammet 
Skikkelse,  at  det  var  et  Tidsspørgsmaal,  naar  ogsaa  den  vilde  synke  i 
Sveriges  Arme.  Ulfeld  støttede  denne  sidste  Mening;  i  Modsætning  til 
de  sejrsberuste  svenske  Generaler  ønskede  han  en  Fred,  ogsaa  for  at 
han  derved  kunde  genvinde  sin  gamle  Stilling  i  Danmark.  Saaledes  blev 
det  da.  Karl  Gustaf  nødte  Danskerne  til  den  bitre  Ydmygelse,  at  den 
ene  af  hans  Underhandlere  blev  Forræderen  Ulfeld,  mens  den  anden 
var  Svenskeren  Sten  Bjelke. 

Forhandlingerne  foregik  i  Vordingborg  d.  IL— 13.  Februar  og  be- 
gyndte  med,  at  Danmark  stillede  Forslag  om,  at  Karl  Gustaf  skulde 

give  sine  Erobringer  tilbage,  saa  skulde  han  vinde  deres  evige  Hen- 
givenhed og  Taknemlighed.  Men  som  Svar  herpaa  fremsatte  Sven- 
skerne deres  Krav:  Skaane,  Halland  og  Blekinge  med  Bornholm;  dertil 
Saltholm,  Møen,  Anholt  og  Læssø;  i  Norge  Bahuslen,  Trondhjems 
Len,  Island  og  Færøerne  samt  Akershus  Len  paa  30  Aar  som  Pant 
paa  Freden;  Holsten,  Ditmarsken  og  Pinneberg;  derhos  Delmenhorst, 
de  danske  Ejendomme  paa  Riigen,  den  halve  Øresundstold,  Udlevering 
af  alle  hvervede  Tropper  og  af  12  Krigsskibe,  en  Mill.  Rdl.,  Erstatning 
til  Hertugen  af  Gottorp,  til  Korfits  og  Ebbe  LTlfeld  og  Ophævelse  at 
alle  for  Sverige  skadelige  Forbund,  saaledes  at  Danmark  lovede  ikke 
at  lade  fremmede  Orlogsskibe  passere  gennem  Sundet  og  Belterne;  — 
det  var  de  Krav,  som  de  svenske  Underhandlere  havde  Ordre  til  at 
stille.  Sverige  vilde  ikke  alene  være  Stormagten  ved  Østersøen,  det 
vilde  ogsaa  ud  til  Atlanterhavet,  saaledes  at  det  blev  en  Stormagt  i  Eu- 
ropa. Med  Forfærdelse  hørte  de  danske  Rigsraader  disse  ublu  For- 
dringer. Vel  var  de  straks  klare  over,  at  de  skaanske  Landskaber  maatte 
ofres,  men  navnlig  Afstaaelserne  i  Norge  faldt  dem  stærkt  for  Brystet. 
De  udbrød:  „Det  kan  Danskerne  ikke  præstere,  om  I  ogsaa  vilde  flaa 
dem."  Skønt  de  tilstedeværende  franske  og  engelske  Gesandter  lagde 
sig  imellem  og  opnaaede  et  lille  Afslag,  nemlig  paa  Møen,  Akershus 
Len,  Færøerne  og  flere  Krigsskibe,  vovede  de  dog  ikke  at  gaa  ind  paa 
nogen  afgørende  Beslutning.  De  ilede  derfor  tilbage  fra  Vordingborg  til 
København  for  at  aflægge  Beretning  til  deres  Konge,  efter  at  have  bedt 
om  tre  Dages  Stilstand.  Men  Karl  Gustaf  nægtede  dette  og  lod  sin 
Hær  rykke  frem  over  Køge,  mens  han  personlig  red  frem  til  Køben- 
havns Nærhed.  Her  var  alt  i  den  største  Bestyrtelse  og  Forvirring. 
Byen  manglede  de  fornødne  Forsvarsmidler,  og  den  bundfrosne  Jord 
tillod  ikke  at  bruge  en  Spade  til  at  forbedre  Voldene.  Frederik  III 
sendte  da  en  Adelsmand,  som  stod  ham  nær,  Ove  Juel,  til  Karl  Gustaf, 
og  det  lykkedes  virkelig  denne  at  opnaa  en  kortvarig  Vaabenstilstand, 
hvorunder  Forhandlingerne  begyndte  paa  ny  d.  16.  Februar  i  Høje 
Taastrup  Præstegaard.  Længst  holdt  Danskerne  igen  paa  Trondhjems 
Len,  men  da  Karl  Gustaf  gjorde  alt  rede  til  at  angribe  København, 
maatte  de  give  efter  og  den  18.  Februar  undertegne  Fredsbetingelserne, 
saa  haarde  de  end  var.  Dette  Hastværksarbejde  blev  imidlertid  nær- 
mere udviklet  i  Roskilde,  hvor  Danmark  d.  26.  Februar  maatte  indgaa 
paa  den  tungeste  Fred,  som  det  nogensinde  havde  sluttet.  Den  danske 
Folkestammes  ældgamle  Hjemlande  blev  revne  fra  hinanden,  da  Dan- 
mark maatte  afstaa  Skaane,  Halland  og  Blekinge  med  Bornholm; 
dertil  kom  Herlighederne  paa  Rugen,  der  var  de  sidste  Levninger  af 
Valdemarernes    Erobringer,   og   i    Norge   Bahus   og   Trondhjems   Len. 


327 

Endvidere  skulde  2000  Ryttere  udleveres  til  Svenskerne,  og  Danmark 
skulde  „saa  vidt  muligt"  spærre  Sundet  for  fjendtlige  Orlogsflaader. 
Korfits  og  Ebbe  Ulfeld  skulde  have  alle  deres  Fordringer  ordnede.  Endelig 
skulde  Karl  Gustafs  Svigerfader  og  Forbundsfælle,  Hertug  Frederik  III 
af  Gottorp,  ved  en  senere  Forhandling,  der  maatte  være  til  Ende  inden 
d.  2.  Maj,  have  sine  Krav  opfyldte.  Med  Rette  kunde  Joakim  Gersdorf, 
da  han  undertegnede  Fredsbetingelserne,  hviske:  „Gid  jeg  ikke  kunde 
skrive,"  og  Sorg  lagde  snart  efter  den  gamle  Kristen  Skeel  i  Graven. 
Hvad  Brømsebrofreden  havde  indledet,  fuldendte  Freden  i  Roskilde. 
Danmarks  Magt  var  brudt,  det  havde  mistet  sin  højre  Arm. 


Fig.  190.  Karl  Gustafs , Indskibning  i  Helsingør.  (Efter  Pufendorf.) 

Inden  han  vendte  hjem  til  Sverige,  modtog  Karl  Gustaf  Kong 
Frederiks  Indbydelse  til  et  Kongemøde  paa  Frederiksborg  Slot  den 
3. — 5.  Marts.  Han  blev  modtaget  med  megen  Pragt.  Forgæves  havde 
flere  svenske  Herrer  fraraadet  ham  at  modtage  Indbydelsen,  da  de 
frygtede  for  et  forræderisk  Anfald.  Hemmelige  Samtaler  mellem  de  to 
Konger  foregik  i  disse  Dage;  de  er  ogsaa  ukendte  for  Nutiden,  men 
det  synes  som  om  Frederik  III  har  røbet  sine  Planer  om  at  stække 
den  danske  Adel.  Ved  Taflet  faldt  Talen  paa  det  farefulde  Tog  over 
Belterne.  „Se  her,"  sagde  Karl  Gustaf,  idet  han  pegede  paa  Dahlberg, 
„det  er  den  Mand,  som  har  vist  mig  Vejen."  Kong  Frederik  rakte  ham 
naadig  Haanden  til  Kys,  men  Dahlberg  fortæller,  at  Dronning  Sofie 
Amalie  tilkastede  ham  et  alt  andet  end  venligt  Blik. 

Fra  Helsingør  drog  den  svenske  Konge  d.  5.  Marts  over  til  Hel- 
singborg for  at  bese  de  vundne  Lande.  Paa  Skibsbroen  i  Helsingborg 
blev  han  modtaget  af  den  skaanske  Gejstlighed  med  Biskoppen  Peder 
Vinstrup  i  Spidsen,  der  hilste  ham  med  en  prydelig  Tale.  Var  ikke 
ogsaa  Resten  af  Danmark  moden  til  Undergang?  Derpaa  drog  han  vi- 
dere til  Gøteborg,  hvor  Rigsdagen  var  samlet.   Her  lod  han  holde  en 

højtidelig  Takkefest  for  den  herlige  Sejr,  og  over  alt  jublede  Folket 
ham  i  Møde.  Aldrig  havde  Sverige  vundet  saa  store  Fordele  og  saa  be- 
tydelige Landskaber.  Den  før  saa  farlige  Fjende  Danmark  kunde  nu  ikke 
længer  „bide  Sverige  i  Hælen".  Det  svenske  Folk  glædede  sig  dobbelt, 
det  ventede,  at  det  nu  ogsaa  havde  genvundet  den  saa  længe  savnede 
Fred.  Men  dette  Haab  skulde  snart  blive  skuffet.  Den  ærgerrige  Erob- 
rer tumlede  allerede  nu  med  nye  Planer  om  Krig  med  Brandenburg 
og  Kejseren,  og  inden  en  kort  Tid  var  gaaet,  havde  han  sat  den  nys- 
vundne Fred  paa  Spil  ved  et  troløst  Fredsbrud. 

Karl  Gustafs  fornyede  Angreb  og  Københavns  Belejring. 

I  de  første  Maaneder  efter  Freden  tænkte  den  svenske  Konge  sik- 
kert ikke  paa  at  genoptage  Kampen  med  Danmark.  Han  vilde  vende 
sig  andet  Steds  hen,  men  foreløbigt  ønskede  han  at  forpleje  og  udhvile 
sin  Hær  i  Danmark,  hvor  den  efter  Traktaten  havde  Ret  til  at  blive 
indtil  den  1.  Maj.  Desuden  vilde  han  aftvinge  vort  Land  yderligere  Ind- 
rømmelser. Hans  Mening  var,  at  for  Fremtiden  kun  Sverige  og 
Danmark  skulde  have  Ret  til  at  holde  Orlogsflaader  paa  Østersøen; 
han  vilde  have  Trondhjems  Len  afrundet  med  Romsdalen,  og  han 
ønskede  at  have  Haand  i  Hanke  med  de  gottorpske  Forhandlinger,  der 
skulde  begynde  i  Marts  Maaned.  Disse  blev  saare  pinlige,  men  da  Dan- 
skerne trak  Underhandlingerne  med  den  hertugelige  Kansler  Kielmann 
i  Langdrag,  truede  denne  med  at  lade  den  svenske  Arme  bryde  Fre- 
den, hvortil  han  havde  Karl  Gustafs  Tilladelse.  Den  2.  Maj  maatte  vi 
derfor  give  fuldstændigt  efter.  Hertugen  og  hans  Efterkommere  blev 
fritagne  for  Danmarks  Lenshøjhed  og  opnaaede  herved  fuldstændig 
Selvstændighed  eller  Suverænitet  Desuden  afstod  Kongen  til  Hertugen 
Svavsted  Amt  i  Sydslesvig.  Denne  Overenskomst  betød,  at  Sønderjyl- 
land blev  endnu  mere  løsnet  fra  Danmark,  men  for  Kong  Frederik  selv 
medførte  den  den  Fordel,  at  Rigsraadet  ogsaa  maatte  erklære  ham  for 
suveræn  i  Slesvig,  for  at  han  ikke  skulde  være  ringere  stillet  end  den 
gottorpske  Hertug.  Saaledes  var  nu  Frederik  III  uafhængig  af  Rigs- 
raadet i  sin  Del  af  Sønderjylland. 

Men  jevnsides  hermed  gik  ogsaa  dansk-svenske  Forhandlinger. 
Svenskerne  fandt  bestandigt  paa  nye  Krav.  Foruden  Romsdalen  kræ- 
vede de  nu  ogsaa  Hveen,  som  de  med  Urette  paastod  hørte  til  Skaane. 
I  alle  Henseender  maatte  Danmark  tilsidst  give  efter.  Kun  langsomt 
og  nølende  lod  Frederik  III's  Underhandlere  sig  drive  fra  Skridt  til 
Skridt,  men  de  endte  bestandigt  med  at  bøje  sig.  Det  er  muligt,  at  denne 
sejge  Modstand  har  bidraget  til  at  skabe  en  uvenlig  Stemning  hos  den 

svenske  Konge,  men  naar  han  fra  Slutningen  af  Maj  Maaned  igen  kom 
ind  paa  den  Tanke  at  forny  Krigen  med  Danmark,  var  det  andre  Hen- 
syn, som  i  Hovedsagen  bestemte  ham.  Han  vilde  vedblive  at  forpleje 
sin  Hær  i  det  frugtbare  Danmark,  indtil  det  gunstige  Øjeblik  kom  for 
ham  til  at  kaste  sig  ind  i  Tysklands  Anliggender,  men  naar  denne  Stund 
indtraf,  skulde  Danmark  være  fuldstændigt  knust,  for  at  det  ikke  skulde 
ralde  ham  i  Ryggen. 

Foraaret  1658  havde  ogsaa  været  en  haard  Tid  for  de  Landska- 
ber, som  endnu  var  bevarede  for  den  danske  Krone.  De  svenske  Em- 
bedsmænd foretog  haarde  Udskrivninger  af  Penge  og  Proviant,  og  de 
saa  igennem  Fingre  med,  at  deres  underordnede  plagede  Befolkningen 
paa  alle  Maader.  Det  var  allerede  kommet  saa  vidt,  at  Bondebefolk- 
ningen paa  Sjælland  mange  Steder  af  Fortvivlelse  greb  til  Vaaben  og 
dannede  Smaabander,  som  førte  Krig  paa  egen  Haand  med  Sven- 
skerne. Opløsningen  og  Bitterheden  imellem  Adelen  og  de  lavere  Stæn- 
der fortsattes  samtidigt,  der  blev  gjort  Forsøg  paa  at  forbedre  Regerin- 
gen ved  at  indføre  Kollegiestyrelse,  og  Københavns  Borgere  lod  høre 
fra  sig  med  Krav  om  at  blive  stillet  økonomisk  og  socialt  lige  med 
den  højere  Stand.  Men  kun  lidt  blev  udført.  Det  var  ikke  blot  den 
frygtelige  Pengenød,  som  hindrede  det,  men  en  underlig  Afmagt  præger 
Rigsraadets  Optræden  i  denne  sidste  Periode  af  Adelsvælden.  Ganske 
med  Urette  nærede  Svenskerne  Mistanke  om,  at  Danmark  ved  den 
første  gunstige  Lejlighed  vilde  falde  dem  i  Ryggen,  det  var  i  Virkelig- 
heden aldeles  ikke  i  Stand  dertil. 

Det  var  i  Juni  Maaned,  at  Karl  Gustaf  endelig  for  Alvor  tog  den 
Beslutning  paany  at  vende  sig  mod  Danmark.  Han  stod  nu  hos  sin  Hær 
i  Sydslesvig,  og  i  Begyndelsen  af  August  var  han  færdig  med  sine  For- 
beredelser. De  stolteste  Forhaabninger  om  Herredømmet  over  et  mæg- 
tigt Norden  fyldte  ham;  Østersøen  skulde  blive  en  Indsø  i  hans  Rige. 

Den  4.  August  blev  de  Tropper,  der  var  forsamlede  i  Kiel,  om- 
trent 4000  Mand  Fodfolk  og  1200  Ryttere  indskibede,  og  næste  Mor- 
gen gik  Kongen  selv  om  Bord  i  Wrangels  Admiralskib.  Men  først  den 
6.  tillod  Vinden,  at  man  afsejlede.  Endnu  troede  Folk  om  Bord,  at  To- 
get gjaldt  Brandenburg.  Men  da  Flaaden  styrede  mod  Nord,  kastede 
Kongen  Masken  over  for  Terlon,  der  ledsagede  ham,  og  fortalte  sin 
Hensigt.  Terlon  blev  overrasket  og  søgte  at  gøre  ham  begribeligt,  at  det 
gjaldt  hans  Ære  at  bryde  en  undertegnet  og  ratificeret  Traktat;  Europa 
vilde  tro,  at  det  var  Danmarks  Svaghed,  som  var  Grunden  til  hans 
Overfald.  „Kun  Gud  skylder  jeg  Regnskab  for  mine  Handlinger",  sva- 
rede Kongen,  „han  ved,  om  jeg  har  Ret."  Men  efter  et  Øjebliks  Tavs- 
hed  føjede   han   til:    „Jeg  tilstaar  det,  at  det  Tog,  jeg  nu  har  indladt 

mig  paa,  vil  føre  mig  til  den  højeste  Anseelse  eller  volde  mit  Fald." 
Den  7.  August  løb  den  svenske  Fiaade  ind  i  Korsør  Havn.  Den  8.  var 
Udskibningen  foregaaet,  og  det  svenske  Rytteri  strejfede  omkring  for  at 
opsnappe  Smaaafdelinger  af  danske  Soldater.  De  udspredte  overalt,  at  de 
kom  som  Venner  for  at  hjælpe  den  danske  Konge  mod  hans  oprørske 
Adel.   Saaledes  søgte  man  lige  til  det  sidste  at  bevare  det  falske  Skin. 

Helt  uventet  kom  Fredsbruddet  ganske  vist  ikke  for  den  danske 
Regering.  Man  var  bleven  advaret  fra  forskellig  Side,  men  man  havde 
ikke  ventet  et  pludseligt  Overfald  uden  Varsel.  Da  kom  der  tidligt  om 
Morgenen  den  8.  August  Ilbud  fra  Korsør  om  Svenskernes  Landgang 
og  straks  efter  lagde  den  svenske  Fiaade  sig  uden  for  Hovedstaden 
Den  havde  Ordre  til  at  søge  at  hindre  Kong  Frederiks  Flugt,  som 
Svenskerne  ansaa  for  forestaaende.  Det  første  Indtryk,  som  Budskabet 
vakte  i  Befolkningen,  da  den  kom  ud  af  Kirkerne  (det  var  en  Søndag), 
var  Rædsel.  Alle  vidste,  hvor  svage  Forsvarsmidlerne  var,  og  man  ven- 
tede en  almindelig  Plyndring  af  København.  Men  hurtigt  viste  der  sig 
et  fast  Punkt  i  Opløsningen,  hvorom  Folk  kunde  samle  sig.  Det  var 
Kongen  og  Dronningen.  De  Dage,  som  nu  begyndte,  blev  Kong  Frede- 
riks største.  Han  viste  ikke  blot  et  Mod,  men  ogsaa  en  Handlekraft, 
som  ingen  havde  ventet  hos  ham.  Da  hans  Omgivelser  raadede  ham 
til  at  flygte  til  Norge  eller  til  Holland,  svarede  han  med  de  berømte 
Ord,  som  er  hentede  fra  Jobs  Bog:  „Den  ædle  Fugl  dør  i  sin  Rede." 
Ved  dette  Eksempel  slog  Stemningen  om,  i  Stedet  for  af  Skræk  blev 
alle  grebne  af  en  levende  Harme  over  det  lumske  Fredsbrud  og  be- 
sluttede at  værge  sig.  I  denne  overhængende  Fare  viste  det  danske 
Folk  en  Kraft  og  en  Udholdenhed,  som  Nøden  mere  end  en  Gang 
har  vakt  hos  det,  naar  det  var  dreven  til  det  Yderste,  og  det  gjaldt  om 
at  være  eller  ikke  være. 

Den  følgende  Dag,  den  9.  August  fandt  det  berømte  Møde  Sted 
paa  Københavns  Slot,  som  bidrog  til  at  fæstne  denne  Stemning.  Magi- 
straten og  de  første  Borgere,  Professorerne  og  Gejstligheden  havde 
indfundet  sig.  Kongen  og  Rigshovmesteren  traadte  frem  og  manede 
Stænderne  til  Bistand  i  den  overhængende  Fare.  En  Garver  skal  først 
have  sagt  til  sine  Standsfæller,  hvilken  Spot  og  Skam  det  vilde  være 
at  forlade  Kongen  og  Staden  uden  saa  meget  som  at  have  set  Fjenden 
under  Øjne.  Med  høje  Raab  sluttede  de  andre  sig  til  ham.  Hans  Nan- 
sen lovede  paa  Borgernes  Vegne,  at  de  vilde  ofre  Liv  og  Gods  for 
Hans  Majestæt,  og  han  beklagede,  at  man  forrige  Gang,  da  man  var 
bleven  nødt  til  en  haard  Fred,  ikke  havde  haft  Tillid  til  Borgerstanden. 
Men  Kongen  lovede  til  Gengæld  Borgerne,  at  København  for  Fremti- 
den skulde  være  en  Stabelstad  og  være  fri  for  Indkvartering  i  Freds- 

tid  og  for  Skattepaalæg,  undtagen  naar  man  selv  havde  bevilget  dem. 
Desuden  skulde  Borgerne  nyde  adeligt  Gods  med  adelige  Rettigheder. 
„Disse  Privilegier  danner  en  Epoke  i  Danmarks  Historie.  Ved  dem 
anerkendtes  for  første  Gang  en  ikke-adelig  Rigsstand  som  besluttende 
og  bevilgende-  Myndighed,  og  saaledes  var  den  hidtidige  Rigsraadsfor- 
fatning  rokket  i  sin  Grund.  Men  ved  Siden  heraf  var  der  skudt  en 
Bresche  i  Adelens  Eneret  til  adeligt  Jordegods  og  Rigets  Embeder" 
(Fridericia).    Privilegierne  havde  deres  store  Betydning,  thi  det  var  nu 

Fig.  191.  Plan  over  København  1658.  (Efter  Pufendorf.) 


ogsaa  bleven  i  Byens  Interesse  at  værge  sig  mod  den  fremrykkende 
Fjende.  Kongen  og  Borgerstanden  tog  Haand  i  Haand  det  store  Gen- 
rejsningsværk  op. 

Denne  Folkerejsning  blev  tillige  en  Genrejsning  fra  Fornedrelsen. 
Der  fandtes  kun  faa  øvede  Soldater,  men  alt  vaabenført  Mandskab  ru- 
stede sig  til  Kamp  og  lod  sig  indskrive  til  Tjeneste.  Kvæg  og  Levneds- 
midler fra  den  nærmeste  Omegn  blev  bragt  ind  til  Byen.  Ligeledes 
droges  her  ind  de  Troppeafdelinger,  som  man  fik  Tid  til  at  redde  fra 
Overrumpling  af  Svenskerne.  Men  Begejstringen  satte  sin  første  Frugt 
,i,  at  man  gik  til  Volds,  ikke  blot  for  at  kæmpe,  men  ogsaa  for  at 
arbejde. 

En  saadan  løftet  Stemning   maatte  der  til  for  at  komme  ud  over 

de  første  Dage,  da  man  stod  med  faa  regulære  Soldater  og  et  passivt 
Værn,  der  kun  kunde  betegnes  som  usselt.  Uden  Hensyn  til  Stand  ar- 
bejdede alle  Hænder  paa  at  forbedre  Voldene,  selv  fornemme  Herrer 
tog  Spaden  i  Haand,  og  Kvinderne  kørte  Jord  til  paa  Skubkarrer.  Thi 
navnlig  paa  den  nye  Voldstrækning,  som  uden  om  Kristian  IV's  nye 
Stadsdel  strakte  sig  fra  Nørreport  forbi  Rosenborg  Have  til  Østerport  og 
Toldboden,  var  Gravene  kun  lidet  dybe  og  Volden  saa  lav,  at  man  paa 

flere  Steder  kunde  ride 
over  den.  Den  Række 
Udenværker,  som  Kristian 
IV  havde  anlagt  langs 
med  Søerne,  blev  forladte, 
da  de  var  altfor  udstrak- 
te; men  med  overordent- 
lig Anstrengelse  blev  den 
egentlige  Vold  i  utrolig 
kort  Tid  udbedret.  Man 
tænke  kun  paa,  hvor  pri- 
mitive de  første  Forsvars- 
foranstaltninger var:  100 
Kampesten  som  Kaste- 
skyts paa  hver  Mands 
Plads  paa  Volden  og  Jern- 
kæder tværs  over  Gaderne 
for  det  Tilfælde,  at  Fjen- 
den virkelig  kom  over  Vol- 
den og  ind  i  Byen.  Det 
Arbejde,  som  blev  ydet  i 
hine  Dage,  var  stort,  men 
det  var  kun  beregnet  paa 
at  afværge  den  første  Nød. 
Fra  de  afbrændte  Forstæder,  der  havde  rummet  omtrent  en  Tredjedel 
af  Københavns  Befolkning,  toges  Træ  til  Palissader  og  Stormpæle;  der 
opkastedes  Brystværn,  hvor  saadanne  manglede;  man  bragte  Vandstan- 
den i  Gravene  til  at  stige  ved  at  overstikke  Dæmningerne.  Havde  den 
første  Befaling,  at  enhver  inden  24  Timer  skulde  have  sin  Post  i  De- 
fension,  ikke  kunnet  udføres,  blev  det  andet  Paabud,  at  hver  Borger 
skulde  stille  en  Karl  og  en  Pige  til  Befæstningsarbejde,  saa  meget  vil- 
ligere efterkommet.  Men  man  maatte  arbejde  med  Bøssen  liggende  paa 
forden,  thi  man  kunde  ikke  vide,  hvilket  Øjeblik  Fjendens  Stormkolon- 
ner vilde  vise  sig  paa  den  anden  Side  af  Graven.  Sammen  med  første 


Fig,  192.  Ulrik  Kristian  Gyldenløve. 
(Maleri  af  Wuchters  paa  Rosenborg.) 

Voldarbejde  maatte  derfor  de  første  militære  Øvelser  gaa.  Ved  Siden 
af  Borgerkompagnierne  dannede  Kræmmersvendene  og  Haandværks- 
svendene  særlige  Afdelinger.  Navnlig  udmærkede  dog  Studenterne  sig, 
og  man  brugte  dem  gerne  til  de  Udfald,  som  snart  skulde  begynde. 
Generalløjtnant  Hans  Schack  fik  Overbefalingen  i  Byen;  Ulrik  Kristian 
Gyldenløve  anførte  Rytteriet  og  Stadshøvidsmand  Frederik  Thuresen 
Borgerne.  Kongen  selv 
boede  i  Begyndelsen  af 
Belejringen  i  et  Telt  ved 
Volden  og  skyede  in- 
gen Fare.  Ofte  red  han 
omkring  paa  Volden 
ledsaget  af  Dronningen 
og  den  12aarige  Prins 
og  opmuntrede  Folket. 
Ved  Efterretningen 
om  Svenskernes  Land- 
gang var  Ove  Juel  straks 
bleven  sendt  til  Berlin 
for  at  anraabe  Kur  fyr- 
sien af  Brandenburg 
om  Hjælp.  Men  endnu 
vigtigere  var  det,  at  den 
hollandskeGesandti^a/z 
Beuningen  skyndte  sig 
i  en  Baad,  roede  ud  til  et 
Skib  og  sejlede  til  Am- 
sterdam for  at  faa  Ge- 
neralstaterne til  at  un- 
derstøtte det  betræng- 
te Danmark.  Kongens 
Kammerskriver  Kri- 
stoffer Gahel,  der  forlod  Karl  Gustaf  i  Kiel,  havde  straks  uden  at 
vente  paa  sin  Konges  Ordre  begivet  sig  samme  Steds  hen,  saa  snart 
han  hørte  om  Togets  Maal. 

Rigsraaderne  Mogens  Høg  og  Kristen  Skeel  var  den  8.  August 
bleven  afsendte  til  Karl  Gustaf  for  at  spørge  ham  om  Grunden  til  det 
uventede  Angreb.  Om  Aftenen  den  9.  fandt  de  ham  i  Ringsted  Kloster. 
Men  først  næste  Morgen  lykkedes  det  dem  at  blive  modtagne.  I  en 
lang  Tale,  der  varede  en  hel  Time,  opregnede  han  en  Mængde  Klage- 
punkter og  beskyldte  Danmark  for  at  have  haft  i  Sinde  at  bryde  Fre- 


Fig.  193.  Hans  Schack. 
(Maleri  af  Wuchters  paa  Frederiksborg.) 

den.  Med  Taarer  i  Øjnene  bønfaldt  de  ham  om  at  tænke  paa  deres 
ulykkelige  Konge,  hans  Dronning  og  Børn.  „Det  er  mig,  der  er  ulyk- 
kelig", svarede  Karl  Gustaf,  „thi  jeg  har  i  Eders  Konge  at  gøre  med 
en  Mand,  der  hverken  holder  Ord  eller  Løfter."  „Velan,"  svarede  Mo- 
gens Høg,  idet  de  fjernede  sig,  „er  der  ingen  Ret  her,  da  findes  der 
en  retfærdig  Gud  i  Himlen,  i  hans  Hænder  befaler  vi  os  og  vort  Fæd- 
reland." 

Da  de  var  komne  ind  paa  deres  Værelser,  traadte  Karls  Yndling 
Grev  Schlippenbach  ind  til  dem:  „Det  er  klart,"  sagde  han,  „at  Dan- 
marks sidste  Time  er  kommen.  Forøvrigt  kan  det  jo  være  Eder  det 
samme,  om  Eders  Konge  hedder  Karl  eller  Frederik,  naar  I  blot  red- 
der Eder  selv  fra  Undergang."  Forbitrede  over  dette  Svar  skyndte 
Danskerne  sig  bort. 

Men  da  Karl  Gustaf  den  1 1.  August  fra  Valby  Bakke  kastede  Blikket 
ud  over  København,  hvirvlede  Røgskyer  fra  de  brændende  Forstæder 
op  foran  ham  og  skjulte  halvt  Volden,  Kirkerne  og  Slottet.  Han  holdt 
en  Stund  stille  paa  sin  Hest.  Bange  Anelser  paatrængte  sig  hans  Sind, 
endelig  udbrød  han:  „Nu  sværger  jeg  dyre,  at  København  vil  forsvare 
sig,  og  at  vi  faar  en  alvorlig  Modstand."  Endnu  havde  det  været  Tid 
at  storme  Byen.  Ganske  vist  var  hans  Hærstyrke  den  belejrede  under- 
legen i  Tal,  men  Indbyggerne  var  uøvede  i  Vaabenbrug  og  Fæstnings- 
værkerne var  ufuldførte.  En  svensk  Oberstløjtnant  Hauser  vadede  den 
første  Nat  gennem  Graven  ved  Østerport,  kom  op  paa  Volden  midt 
imellem  de  arbejdende  og  tilbage  igen  uden  at  blive  opdaget.  Ogsaa 
Dahlberg  tilraadede  en  Storm  og  tilbød  i  Spidsen  for  de  stormende  at 
køre  over  Volde  og  Grave  ind  i  Byen.  Men  Wrangel  modarbejdede 
ham,  og  denne  Gang  fulgte  den  ellers  saa  dristige  svenske  Konge  ikke 
Dahlbergs  Raad.  Hans  Officerer  advarede  ham  mod  en  Storm,  mens 
Borgerne  endnu  var  i  den  første  Begejstring  over  de  nye  Privilegier 
og  fulde  af  Forbitrelse  imod  Fjenden.  Kongen  selv  mente  desuden,  at 
han  burde  vente  paa  Forstærkning. 

Svenskerne  skred  altsaa  til  en  regelmæssig  Belejring  og  byggede 
deres  Skanser  paa  det  afbrændte  Vesterbro.  Men  kun  langsomt  naaede. 
deres  Løbegrave  frem,  og  Danskerne  arbejdede  imens  saa  ivrigt,  at  de 
allerede  d.  20.  August  havde  Ravelinerne  færdige  foran  Portene  og  ved 
Vandkunsten.  Stor  Nytte  fik  de  af  de  Stykpramme  (svømmende  Batte- 
rier), som  de  lagde  ud  i  Stranden,  da  de  kunde  bestryge  de  svenske 
Belejringsværker  med  stor  Virkning  fra  Siden.  Den  ene,  som  laa  uden 
for  Vartov  paa  Østerbro,  kaldte  Svenskerne  „den  stumprumpede  Hund"; 
den  anden  og  mest  skadelige,  som  laa  i  Kallebodstrand,  „Svinetruget". 

Allerede  den  13.  August  gjorde  de  belejrede  deres  første  Udfald. 

To  Eskadroner  Rytteri  og  200  Mand  Fodfolk  brød  tidligt  om  Morge- 
nen under  Gyldenløves  Anførsel  ud  ad  Vesterport  og  faldt  pludselig 
over  Svenskerne,  der  arbejdede  paa  deres  Løbegrave  mellem  Porten 
og  St.  Jørgens  Sø.  De  blev  overraskede  og  gjorde  kun  ringe  Modstand. 
70  blev  nedhuggede,  og  Løbegravene  blev  ødelagte.  Da  en  stærk  Afde- 
ling Ryttere  paa  Afstand  saas  at  komme  Svenskerne  til  Hjælp,  trak 
Gyldenløve  sig  atter  ind  i  Byen  med  sine  Fanger.  Det  heldige  Udfald 
havde  kun  kostet  Danskerne  fire  Mand.  Fuld  af  Glæde  gik  en  Student 
hjem  og  skrev  i  sin  Dagbog: 

Det  første  Udfald  skete  brav, 
og  Fjenden  faldt  i  egen  Grav; 

nemlig  i  sine  egne  Løbegrave.  Forbavset  over  det  dristige  Forsøg  ud- 
brød Karl  Gustaf:  „Hvad  gaar  der  af  Juten,  at  han  vover  at  angribe 
mine  øvede  Folk." 

Opmuntrede  ved  dette  Held  foretog  Danskerne  den  23.  August  et 
nyt  Udfald  det  saakaldte  Generaludfald,  der  kronedes  med  endnu 
større  Held  end  det  forrige.  I  Løbet  af  kort  Tid  havde  Danskerne 
med  et  Tab  af  kun  30  Mand  ødelagt  de  svenske  Løbegrave  og  for- 
naglet Kanonerne  paa  seks  nær,  som  man  fik  Tid  til  at  føre  med  ind 
i  Byen  sammen  med  Fangerne.  Kong  Frederik  modtog  de  tilbageven- 
dende i  Porten.  Da  han  saa  Kanonerne,  udbrød  han  skæmtefuld:  „Man 
maa  dog  i  noget  tro  Karl  Gustaf;  paa  Frederiksborg  roste  han  sig  af, 
at  han  havde  Kanoner  med  Kejserens  Vaaben  paa.  Nu  gaar  der  Syn 
for  Sagn."  Glæden  forøgedes,  da  den  følgende  Nat  Viceadmiralerne 
Nils  Helt  og  Bredal  med  nogle  Kanonbaade  overrumplede  og  øde- 
lagde en  Del  svenske  Smaafartøjer  i  Kallebodstrand,  som  Karl  Gustaf 
havde  samlet  til  et  Angreb  paa  Amager,  der  var  Københavns  Forraads- 
kammer. 

Den  3.  September  skete  der  et  heldigt  Udfald  af  Gøngerne  for  at 
jævne  en  Befæstning  i  den  senere  Classens  Have,  og  den  5.  Septem- 
ber indløb  den  glædelige  Efterretning  til  København,  at  Brandenbur- 
gerne  rykkede  frem  for  at  hjælpe  Danmark.  Men  allerede  faa  Dage 
efter  kom  det  forfærdende  Budskab,  at  Kronborg,  Nøglen  til  Sundet, 
havde  overgivet  sig.  Da  Karl  Gustaf  havde  opgivet  Haabet  om  straks 
at  indtage  København,  havde  han  sendt  en  Del  af  sin  Hær  under 
Wrangel  nord  paa  for  at  indtage  Kronborg.  Den  16.  August  indeslut- 
tede han  Fæstningen,  og  han  fik  ligefrem  Støtte  fra  Helsingørs  Bor- 
gere, der  atter  denne  Gang  viste  deres  Upaalidelighed.  Kronborg  var 
rigeligt  forsynet  med  Kanoner  og  Ammunition,  men  Besætningen  var 
kun  400  Mand  stærk,  mest  hvervede  Tropper  under  Oberst  Povl  Been- 

feldt;  desuden  var  der  en  dansk  Lensmand  paa  Slottet,  Kristoffer  Bille. 
Den  23.  August  begyndte  Wrangel  Beskydningen  af  Fæstningen,  og  Be- 
lejringen skred  fremad,  om  det  end  gik  langsomt.  Men  værre  var  det 
at  Besætningen  begyndte  at  knurre  og  klagede  over,  at  den  ikke  fik 
sin  Sold  regelmæssigt  udbetalt,  skønt  Feltkassen  var  fuld  af  Penge.  Des- 
uden var  der  Uenighed  mellem  Officererne  indbyrdes,  og  Lensmanden 
og  Kommandanten  havde  heftige  Sammenstød.  Mange  Kvinder  var  flyg- 
tede ind  i  Fæstningen  og  jamrede  over  Skydningen  og  Krigens  Ræds- 
ler, og  Beenfeldt  var  ængstelig  for  sin  Kone,  der  var  falden  i  Fjendens 
Hænder.  Alt  dette  lammede  Forsvaret,  skønt  det  lykkedes  Kongen  at 
sende  Undsætning  til  Kronborg,  hvormed  der  fulgte  den  Ordre,  at  hvis 
Fæstningen  ikke  kunde  holdes  længere,  skulde  Befalingsmændene  sprænge 
den  i  Luften  og  redde  sig  selv  bort  med  Besætningen  til  Søs.  Men 
Fejghed  og  Frygt  synes  at  have  spillet  den  afgørende  Rolle,  i  hvert 
Fald  hos  Beenfeldt,  der  senere  erklærede,  at  han  ikke  kunde  sprænge 
Kronborg  i  Luften,  „hvis  vi  ikke  imod  Guds  Forbud  skulde  have  ladet 
os  selv  sprænge  med  og  derved  havde  sørget  ilde  for  vore  Sjæle." 
Derimod  er  den  Beretning,  at  Wrangel  snildeligt  skulde  have  indbildt 
Kommandanten,  at  København  allerede  var  taget,  og  Kronborgs  Forsvar 
altsaa  unyttigt,  ja  at  han  skulde  have  ladet  fyre  Glædesskud  over  Kø- 
benhavns Indtagelse,  vistnok  ganske  uhjemlet.  Da  Svenskerne  truede 
med  det  afgørende  Angreb,  kapitulerede  Officererne  d.  6.  September 
efter  tre  Ugers  Belejring  og  overgav  Fæstningen  til  Fjenden.  De  fleste 
af  disse  Lejetropper  tog  straks  efter  Tjeneste  hos  Fjenden.  Bille,  Been- 
feldt og  hans  Næstkommanderende  Brunow  blev  Aaret  efter  stillede  for 
en  Krigsret,  hvorved  Bille  dømtes  til  Landsforvisning  og  de  to  andre 
til  Døden,  men  de  blev  alle  tre  benaadede.  Kronborgs  Overgivelse 
vakte  stor  Bekymring  i  København,  da  man  mente,  at  det  herved  blev 
næsten  umuligt  for  en  hollandsk  Flaade  at  gaa  ind  gennem  Sundet  til 
Hovedstadens  Undsætning.  Desuden  fik  Svenskerne  et  stort  Bytte  paa 
Kronborg,  deriblandt  77  Kanoner,  860  Centner  Krudt  og  en  Mængde 
Kugler,  som  de  kunde  anvende  til  Københavns  Belejring. 

I  den  følgende  Tid  begyndte  derfor  den  svenske  Angrebshær  at 
bombardere  København  med  Kanonerne  fra  Kronborg,  og  de  anrettede 
en  Del  Ødelæggelse.  Flere  ansete  Borgere  fandt  Døden  paa  Gaderne, 
og  der  udbrød  Ild  paa  mange  Steder,  men  den  blev  straks  slukket  ved 
Brandsvendenes  Aarvaagenhed.  Kuglerne  fra  Volden  og  Prammene  bort- 
rev til  Gengæld  flere  fornemme  Svenskere.  Føleligst  var  det,  at  Prisen 
paa  Levnedsmidler  begyndte  at  stige  stærkt. 

Til  Gengæld  var  Svenskerne  uheldige  ved  deres  Landgang  paa 
Amager.   I    Læ   af  en  tæt  Taage  besatte  Karl  Gustaf  den  8.  Oktober 

pludselig  Øen  med  2000  Mand.  Hensigten  var  at  afskære  København 
for  al  Tilførsel  af  Levnedsmidler  fra  Øen  og  at  rette  nye  Angreb  mod 
Byen  fra  denne  Side.  Men  da  Wrangel  bragte  den  foruroligende  Efter- 
retning, at  den  hollandske  Flaade  var  under  Opsejling,  maatte  Kongen 
atter  bryde  op  og  gav  Befaling  til  at  afbrænde  Landsbyerne.  Mærkeligt 
nok  blev  Karl  Gustaf  selv  paa  Øen  med  en  mindre  Afdeling  Tropper. 
Kong  Frederik  fik  Efterretning  herom,  og  han  lod  da  hurtigt  sin  Liv- 
vagt 250  Ryttere  og  nogle  Borgere  og  Studenter  rykke  ud,  under  Gyl- 
denløve, Schack  og  Ahlefeld,  medens  han  selv  fulgte  med.  De  tilbage- 
blevne Svenskere  blev  fuldstæn- 
digt overrumplede  og  ganske 
sprængte  fra  hverandre.  Karl  Gu- 
staf selv  maatte  for  første  Gang 
fly,  men  blev  indhentet  af  Kap- 
tajn Mikkel  Skov,  der  greb  ham 
i  Skulderen  og  raabte:  „Er  der 
en  ærlig  Blodsdraabe  i  dig,  da 
vis  dig  som  Sveriges  Regent! 
Hold  Stand  og  løb  ikke  saa  skam- 
meligt; jeg  er  jo  kun  een  mod 
een!"  Karl  Gustaf  havde  imid- 
lertid slet  ingen  Lyst  til  at  blive; 
han  sporede  sin  Hest,  rev  sig 
løs  og  satte  over  Kær  og  Mo- 
radser ud  i  Øresund,  indtil  Van- 
det stod  ham  til  Bæltestedet;  da 
kom  en  Baad  ud  og  frelste  ham.  Flere  hundrede  Svenskere  blev  ned- 
huggede, og  Wrangel  selv  tillige  med  Prinsen  af  Sulzbach  reddede  sig 
kun  med  Møje.  En  svensk  Fane  blev  taget,  som  endnu  er  bevaret.  Paa 
den  er  der  til  Spot  for  Danskerne  afbildet  en  Mus  i  et  Bur,  medens 
Katten  sidder  paa  Lur  udenfor.  Fægtningens  Betydning  ligger  deri,  at 
den  vakte  en  øget  Selvtillid  i  København,  da  man  saa  at  den  militære 
Dygtighed  nu  var  vokset  saa  meget  paa  vor  Side,  at  vi  fuldt  ud  kunde 
maale  os  med  Fjenden. 

Mangelen  paa  Levnedsmidler  blev  imidlertid  større  og  større,  skønt 
man  viste  den  største  Sparsomhed.  Kongen  selv  var  et  Mønster  paa 
Tarvelighed.  Hvad  de  enkelte  Smaaskibe,  der  af  og  til  listede  sig  ind 
til  Byen,  kunde  bringe,  var  naturligvis  ikke  tilstrækkeligt.  Priserne  steg 
bestandigt,  og  Regeringen  maatte  sætte  en  Takst,  hvorefter  et  Pund 
Brød  betaltes  med  2  Skilling,  et  Pund  Smør  med  2  Mark,  en  Tønde 
Rug,  der  før  kostede  5  Mark,  med  14  Mark,  og  en  Okse,  der  før  ko- 


Fig.  195.  Svensk  Fane. 

stede  20  Rdl.  med  100.  Med  Længsel  imødesaa  man  derfor  den  hol- 
landske Flaades  Ankomst,  og  Budskabet  om,  at  den  var  under  Opsej- 
ling, vakte  den  største  Glæde. 


Den  hollandske  Flaades  Sejr  i  Øresund. 
Stormen  paa  København. 

Gabel  og  Beuningen  havde  ikke  virket  forgæves.  Det  hjalp  ikke, 
at  Karl  Gustaf  søgte  at  modvirke  deres  Bønner  om  Hjælp,  thi  Neder- 
lænderne stolede  ikke  paa  hans  Løfter.  Frederik  III  forlangte  den  Bi- 
stand, som  han  ifølge  Traktaterne  havde  Ret  til,  naar  han  blev  angre- 
bet af  en  fjendtlig  Magt.  Men  hvad  der  virkede  endnu  stærkere  end  de 
bestaaende  Traktater,  var  Hollands  Frygt  for,  at  Sverige  skulde  komme 
til  at  beherske  begge  Bredder  af  Sundet.  Budskabet  om  det  tapre  For- 
svar af  Danmarks  Hovedstad  vakte  den  største  Beundring,  Digterne 
opflammede  til  Kamp,  og  de  rige  Købmænd  i  Amsterdam  laante  Sta- 
ten 3  Mill.  Rdl.  til  at  udruste  en  Flaade.  Følgen  blev,  at  man  beslut- 
tede at  sende  en  Afdeling  paa  2200  Mand  og  en  Mængde  Transport- 
skibe med  alle  Slags  Forraad  af  Sted.  Til  Beskyttelse  af  Transporten 
udrustedes  der  35  store  Orlogsskibe,  og  i  Spidsen  for  dem  sattes  som 
Admiral  Baron  Jakob  van  Wassenaar,  Herre  til  Opdam  og  som  Vice- 
admiraler Cornelis  de  Witt  og  Pieter  Floriszoon.  Udrustningen  gik  dog 
langsomt  for  sig,  og  endelig  blev  Flaaden  længe  opholdt  i  Nordholland 
af  Storm.  Da  den  omsider  var  løben  ud,  og  den  23.  Oktober  var  kom- 
men til  Lappen  nord  for  Kronborg,  maatte  den  atter  ligge  seks  Dage 
stille  i  Hornbæk  Bugten  for  Modvind.  Det  var  under  dette  Ophold,  at 
Ridefogden  paa  Krogerup  Hans  Rostgaard  hemmeligt  kom  ud  til  den  i 
en  lille  Baad  for  at  bringe  Opdam  Bud  fra  Kong  Frederik. 

Den  svenske  Flaade  var  24  Sejlere  stærk  og  laa  under  Helsingør 
under  Anførsel  af  Rigsadmiral  Karl  Gustaf  Wrangel  med  Klas  Bjel- 
kenstjerna  og  Hollænderen  Henrik  Gertson  som  Underanførere.  En 
Reserveafdeling  paa  otte  Skibe  laa  ved  Hveen.  Wrangel  havde  raadet 
sin  Konge  til  at  benytte  den  gunstige  Vind  til  at  angribe  den  holland- 
ske Flaade  uden  for  Sundet.  Men  Karl  Gustaf  fandt  det  fordelagtigst  at 
levere  Slaget  i  det  snevre  Farvand  med  Understøttelse  af  Kronborg 
Fæstning  og  Batterierne  ved  Helsingborg.  Hans  Hovedgrund  var  dog 
vistnok,  at  han  ikke  vilde  gaa  angrebsvis  til  Værks,  thi  Nederland 
havde  ikke  erklæret  Sverige  Krig,  og  han  haabede  derfor  endnu  paa 
Underhandlinger.  Hver  Dag  red  han  ud  langs  med  Kysten  og  betrag- 
tede den  hollandske  Flaade  i  det  Haab  at  se  en  Baad  komme  i  Land 
med  Fredsforslag.  Men  forgæves,  den  iagttog  en  ildevarslende  Tavshed. 

22* 

Endelig  begyndte  der  Fredag  den  29.  Oktober  Kl.  3  om  Morgenen 
at  blæse  en  frisk  Vind  fra  Nordvest.  Straks  lettede  Hollænderne  og 
gik  ind  mod  Sundet;  foran  de  Witt  med  11  Skibe,  derpaa  Opdam  med 
13  og  endelig  Floriszoon  med  11.  Kl.  8  var  de  første  Skibe  lige  ud  for 
Slottet,  og  den  svenske  Konge  selv  stod  paa  Volden.    Hans  Dronning, 

hans  Søster  Grev- 
inde de  la  Gardie, 
og  hans  Svoger, 
den  unge  Hertug 
af  Gottorp,  havde 
taget  Plads  ved 
Vinduerne  for  at 
være  Vidne  til  Sla- 
get. Ingen  Salut 
fra  Flaaden  hilste 
Kronborg.  Karl 
Gustaf  lod  nu  af- 
fyre to  løse  Skud 
som  Hilsen,  men 
Hollænderne  sva- 
rede ikke.  Da  sat- 
te han  selv  Lun- 
ten til  en  skarp- 
ladt Kanon  og  skød 
det  første  skarpe 
Skud.  Straks  be- 
gyndte Ilden  fra 
alle  Kronborgs  og 
Helsingborgs  Ka- 
noner, men  degjor- 
de  ikke  synder- 
lig Virkning.  Ejen- 
dommeligt nok  var  det  første  Gang,  at  Kronborg  skulde  varetage  sin 
Rolle  som  Sundets  Vogter,  men  i  Fjendens  Hænder,  og  den  viste  sig 
da  ude  af  Stand  dertil.  Desto  heftigere  blev  Kampen  imellem  Flaaderne 
Med  sit  Admiralskib  „Viktoria"  styrede  Wrangel  mod  de  Witt,  men 
han  maatte  vende  sig  mod  Opdam,  da  denne  angreb  ham  paa  Admiral- 
skibet „Eendracht".  De  Witt  blev  i  Stedet  omringet  af  Bjelkenstjerna 
med  fire  Skibe,  og  denne  entrede  til  sidst  hans  Skib.  Men  de  Witt  var 
en  gammel  Søhelt,  der  havde  deltaget  i  17  Søslag,  og  han  forsvarede 
sig  haardnakket  mod  Overmagten.   Saaret  til  Døden  stred  han  endnu 


Fig.  196.  Admiral  Jakob  Wassenaar,  Herre  til  Opdam. 
(Stik  af  Haelwegh  efter  Maleri  af  v.  Mander.) 

paa  Knæ  og  afslog  enhver  Opfordring  til  Overgivelse.  Endelig  rakte 
han  sin  Kaarde  til  to  Kaptajner  og  døde  faa  Øjeblikke  efter. 

Wrangel  havde  imidlertid  angrebet  Opdam,  der  plaget  af  Gigt  sad 
i  sin  Lænestol  paa  Dækket  og  ledede  Slaget.  I  to  Timer  gav  de  hin- 
anden Lag  paa  Lag,  og  til  sidst  var  „Eendracht"  saa  forskudt,  at  Wrangel 
gjorde  sig  rede  til  Entring.  Men  nu  blev  han  selv  omringet  af  flere 
hollandske  Skibe,  og  han  forsvarede  sig  med  overordentlig  Tapperhed 
mod  disse  i  næsten  tre  Kvarter,  indtil  det  lykkedes  Bjelkenstjerna  at 
bringe  ham  Undsætning.  Med  sit  sønderskudte  Skib  maatte  han  lægge 
ind  til  Helsingør  og  kunde  siden  ikke  komme  ud  igen  paa  Grund  af 
den  stærke  Strøm  og  Søgang.  Han  var  saa  nedslaaet,  at  Karl  Gustaf 
selv  forgæves  søgte  at  trøste  ham.  Kort  efter  maatte  baade  Bjelken- 
sjerna  og  Henrik  Gertson  følge  hans  Eksempel  og  med  ilde  tilredte 
Skibe  ty  ind  til  Helsingør.  Efter  fem  til  seks  Timers  Kamp  havde 
den  hollandske  Flaade  Kl.  2  Eftm.  tilkæmpet  sig  Gennemgang.  Sejren 
var  dyrekøbt,  foruden  de  Witt  var  ogsaa  den  tapre  Floriszoon  falden. 
Begge  Parter  havde  mistet  flere  Skibe,  Lig  og  Vragstumper  dækkede 
Havet  og  Kysterne,  men  baade  den  svenske  og  hollandske  Overadmiral 
klagede  over,  at  adskillige  af  deres  Skibschefer  havde  holdt  sig  altfor 
meget  tilbage  under  Kampen  og  ikke  var  komne  de  store  Skibe  til 
Undsætning. 

Den  danske  Admiral  Henrik  Bjelke  med  Viceadmiralerne  Nils  Helt 
og  Peder  Bredal  var  løbet  ud  med  syv  Skibe,  men  Modvind  hindrede 
dem  i  at  deltage  i  Kampen.  Under  Hveen  forenede  de  sig  med  Opdam, 
som  nu  igen  vilde  angribe  den  svenske  Flaade.  Men  denne  søgte  efter 
Slaget  Tilflugt  i  Landskrone  Havn.  Senere  Forsøg  paa  at  opbrænde 
den  her  eller  tilsænke  Indløbet  til  Havnen  mislykkedes. 

Den  nederlandske  Flaades  Ankomst  havde  tvunget  Kong  Karl  til 
foreløbig  at  opgive  sine  Planer  om  at  indtage  København.  Han  brød 
op  med  sin  Lejr  den  30.  Oktober  om  Natten  og  trak  sig  tilbage  til 
Brønshøj,  hvor  han  paa  Højderne  anlagde  en  fast  Lejr,  der  blev  kaldet 
Karlstad.  Erik  Dahlberg  havde  afstukket  den  paa  et  meget  gunstigt 
Sted,  den  var  beskyttet  mod  Angreb  ved  Moser  og  Vandløb,  og  man 
kunde  herfra  let  afskære  København  paa  Landsiden.  Alt  blev  indrettet 
saa  bekvemt,  at  Lejren  kom  til  at  ligne  en  smuk  ny  By  med  brede  og 
lige  Gader.  I  henved  to  Aar  holdt  Svenskerne  sig  her  og  udsugede 
Sjælland. 

Men  Søen  var  aaben,  og  Belejringen  var  forvandlet  til  en  Blokade. 
Karl  Gustaf  kunde  nu  i  det  højeste  indespærre  Byen.  Saaledes  endte 
Aaret  1658  langt  lysere  for  København,  end  man  kunde  have  ventet. 

Faren  var  imidlertid  ingenlunde  forbi.  Selv  Juleaften  kaldte  Storm- 

klokkens  Klemten  Forsvarerne  til  Volden,  hvor  de  maatte  spise  deres 
Julegrød.  Svenskerne  gjorde  Mine  til  Angreb,  men  det  var  kun  blind 
Alarm.  Aaret  endte  dog  ikke  uden  sørgelige  Tab.  Den  kække  Peder 
Bredal  der  havde  tjent  sig  op  til  Viceadmiral  fra  simpel  Matros,  blev 
skudt  i  December  Maaned,  da  han  vilde  entre  et  svensk  Skib  under 


Fig.  197.  Jens  Kofod  med  hans  to  Hustruer  og  deres  24  Børn. 
(Mindetavle  i  Østermariæ  Kirke.) 


Als.  Samtidigt  døde  den  tapre  Ulrik  Kristian  Gyldenløve,  Kristian  IV's 
og  Vibeke  Kruses  Søn,  i  Hovedstaden.  Han  naaede  kun  en  Alder  af 
28  Aar,  ødelagt  af  Strabadser  og  et  vildt  Liv.  Men  de  samme  Dage 
var  ogsaa  rige  paa  glædelige  Begivenheder  for  Danskerne,  thi  under- 
tvungne Landskaber  rev  sig  løs  og  gav  sig  atter  under  Danmark. 

Kun  nødtvungent  havde  Bornholmerne  fundet  sig  i  deres  Lands 
Afstaaelse.    I  April  havde  de  modtaget  en  svensk  Besætning  paa  130 

Mand,  der  blev  lagt  ind  paa  Hammershus.  Den  nye  svenske  Lands- 
høvding  var  Johan  Printzenskjøld,  der  fra  simpel  Rytter  havde  svunget 
sig  op  til  Oberst.  Han  blev  hurtig  forhadt  af  Befolkningen  paa  Grund 
af  de  haarde  Skattepaalæg,  men  især  fordi  de  unge  Bornholmere  blev 
udskrevne  til  Soldater  og  sendt  til  Pommern  og  Riga.  Det  var  dog  til 
en  vis  Grad  med  Urette,  at  Forbitrelsen  vendte  sig  imod  Landshøv- 
dingen,  thi  han  udførte  kun  sin  Konges  Ordre,  og  han  advarede  end- 
ogsaa  Karl  Gustaf  imod  at  lade  det  komme  saa  vidt,  da  den  svenske 
Besætning  var  altfor  ringe  til  at  holde  en  Rejsning  af  Befolkningen 
nede.  Da  Efterretningen  om  Fredsbruddet  kom,  sammensvor  flere  an- 
sete Mænd  sig  for  at  befri  Landet.  I  Spidsen  for  dem  stod  Jens  Pe- 
dersen Kofod,  der  havde  tjent  som  Rytter  i  den  sidste  Krig,  og  Præ- 
sten i  Hasle  Povl  Anker.  Da  Printzenskjøld  den  8.  December  var  taget 
alene  ned  til  Borgmesteren  i  Rønne,  trængte  Kofod  med  fire  Mænd  ind 
i  Stuen,  hvor  han  sad  ved  et  Bord  med  sine  Papirer.  „Hvor  skal  de 
Papirer  hen?"  spurgte  Kofod.  „Til  min  Herre,  Kong  Karl  Gustaf", 
svarede  Landshøvdingen.  „Men  jeg  siger,  at  de  skal  til  Kong  Frederik!" 
raabte  Jens  Kofod  og  trængte  ind  paa  ham.  Landshøvdingen  maatte  give 
sig  til  Fange,  men  da  han  førtes  bort,  søgte  han  at  undløbe,  og  han 
blev  da  ude  paa  Gaden  skudt  af  en  af  Rønneborgerne,  Villum  Klausen. 
Det  fortælles,  at  hans  Stedfader  havde  ladet  Pistolen  med  en  Sølvknap, 
da  man  troede,  at  Printzenskjøld  var  skudfri  for  Jern  og  Bly. 

Om  Natten  blev  det  forfaldne  Hammershus  indesluttet,  og  næste 
Dag  rykkede  den  forfærdede  Besætning,  der  nu  var  indskrænket  til 
60  Mand,  ud  og  overgav  Fæstningen.  Svenskerne  blev  fordelte  mellem 
Bønderne  som  Arbejdsfolk,  og  Folkesagnene  fortæller,  at  senere  blev 
alle  de  paa  Øen  værende  Svenskere  myrdede  paa  en  Nat  („den  store 
Svineslagtning").  Kort  efter  ankom  der  et  svensk  Skib  med  Hjælpe- 
tropper til  Printzenskjøld,  hvis  Drab  endnu  ikke  var  bleven  bekendt  i 
Sverige,  og  det  lykkedes  da  Jens  Kofod  ved  sin  Snildhed  at  lokke  Sol- 
daterne i  Land,  hvorpaa  de  blev  tagne  til  Fange.  Derpaa  sendte  Born- 
holmerne et  Udvalg  til  København,  hvor  de  den  29.  December  overgav 
Kong  Frederik  deres  0  til  evig  Arv  og  Eje.  Til  Gengæld  lovede  han 
dem  til  Løn  for  deres  Troskab,  at  de  aldrig  mere  skulde  blive  af- 
staaede,  og  han  føjede  hertil  vigtige  Forrettigheder,  som  Indbyggerne 
den  Dag  i  Dag  til  Dels  besidder. 

To  Dage  efter  Hammershus  Overgivelse  maatte  den  svenske  Be- 
falingsmand i  Trøndelagen  overgive  Trondhjem.  Saaledes  var  allerede  to 
af  de  erobrede  Landskaber  tabte  for  Svenskerne,  og  de  Angreb,  som  de 
rettede  mod  det  slet  befæstede  Halden  (Frederikshald),  blev  tilbageviste 
ved  Nordmændenes  Tapperhed. 

Derimod  mislykkedes  den  Sammensværgelse,  som  var  bleven  stiftet 
i  Skaane  for  at  bringe  dette  Landskab,  især  Hovedbyen  Malmø,  tilbage 
i  Danskernes  Besiddelse.  Hovedmanden  var  Forpagteren  af  Limhavns- 
gaarden  Bartolomæus  Mikkelsen,  der  boede  lige  over  for  Dragør  og 
stod  i  stadig  Forbindelse  med  de  belejrede  i  København.  Han  havde 
vundet  en  stor  Del  af  Malmøs  Borgere  for  sin  Plan,  og  Tanken  var, 
at  man  ved  Hjælp  af  Tropper,  der  kom  over  fra  København,  skulde 
bemægtige  sig  Malmø  og  nedhugge  den  svenske  Besætning.  Men  første 
Gang  maatte  Skibene  vende  om  paa  Grund  af  Modvind,  og  anden  Gang, 
3dje  Juledag  1658,  løb  de  en  mørk  Nat  paa  Grund  véd  Saltholm.  I 
April  Maaned  det  følgende  Aar  blev  Anslaget  forraadt  til  Svenskerne 
af  en  Student  paa  Limhavnsgaarden,  og  Bartolomæus  med  to  andre 
medskyldige  blev  henrettede  paa  Torvet  i  Malmø,  mens  de  øvrige 
sammensvorne  blev  straffede  med  Landsforvisning  og  Bøder. 

I  det  Hele  var  dog  Danmarks  Stilling  i  Slutningen  af  1658  langt 
lysere  end  tidligere,  og  hertil  bidrog  især,  at  den  fydske  Halvø  imens 
var  bleven  aldeles  renset  for  svenske  Tropper.  Straks  ved  Karl  Gustafs 
Angreb  havde  han  gjort  sig  til  Herre  over  hele  Jylland,  og  kun  Rends- 
borg  forsvarede  sig  kækt  mod  alle  Angreb.  Men  Hjælpen  nærmede  sig, 
thi  ved  Budskabet  om  Fredsbruddet  havde  den  tyske  Kejser,  Branden- 
burg og  Polen  besluttet  at  besvare  det  med  en  kraftig  Understøttelse 
af  Danmark.  Allerede  i  September  1658  trængte  en  forenet  branden- 
burgsk,  østrigsk  og  polsk  Hær  paa  30,000  Mand  ind  i  Hertugdømmerne. 
Overanførselen  var  i  Hænderne  paa  selve  „den  store  Kurfyrste"  af 
Brandenburg  Frederik  Vilhelm,  og  under  ham  stod  Østrigeren  Felt- 
marskal Montecucculi  og  den  polske  Vojvod  Czarniecky.  Hurtigt  gjorde 
de  sig  til  Herrer  over  Landet,  og  den  gottorpske  Hertug  blev  tvungen 
til  at  overgive  Gottorp  Slot  og  love  Neutralitet.  Angrebet  blev  støttet 
derved,  at  den  kække  Oberst  Hans  Fris  til  Klausholm  samtidigt  op- 
traadte  med  en  Rytterskare  ude  i  Djursland  og  fordrev  Svenskerne  fra 
denne  Landsdel.  Den  4.  December  svømmede  Czarniecky  med  sine 
polske  Ryttere  over  Aissund,  og  erobrede  Sønderborg  Slot. 

Juledag  stormede  Polakkerne  Koldinghas.  De  trængte  gennem 
Kældervinduerne  ind  i  Gaarden  og  nedhuggede  overalt  Fjenderne.  Den 
svenske  Oberst  flygtede  med  nogle  Folk  op  i  Kæmpetaarnet  og  vilde 
overgive  sig.  Da  sprængtes  Taarnet  for  største  Delen  i  Luften,  thi  en 
Polak,  der  var  kommen  ned  i  Slotskælderen,  havde  været  uforsigtig 
nok  til  at  tabe  en  Gnist  ned  i  en  Krudttønde.  De  fleste  Svenskere 
omkom,  og  et  Øjenvidne  fortæller,  at  de  „ligesom  Frøer"  fra  Luften 
faldt  ned  i  Slotssøen  og  druknede. 

Ved  Slutningen  af  Aaret  havde  Svenskerne  intet  andet  Punkt  paa 


Københavnske  Studenters  og  Professorers  Deltagelse  i  Hovedstadens  Forsvar 
under  Belejringen  1658—1659. 
(Efter  Maleri  af  V.  Rosenstand  i  Universitetets  Festsal.) 

Halvøen  tilbage  end  Frederiksodde.  Men  det  ulykkelige  Land  vandt 
intet  derved.  Skønt  de  fremmede  var  Hjælpetropper,  huserede  de  endnu 
langt  værre,  end  Svenskerne  nogensinde  havde  gjort.  Især  gjaldt  dette 
om  de  vilde  Polakker,  „Jordens  Afskum",  der  ikke  lod  sig  nøje  med 
at  plyndre,  men  brugte  Kirkerne  til  Hestestalde  og  endogsaa  plyndrede 
de  døde  i  Gravene.  Paa  mange  Steder  skal  de  have  hængt  Folk  op  i 
Skorstenene  i  Røg,  og  paa  Als  hængte  de  en  Præst  op  i  hans  lange 
Skæg.  Folkesagnene  fortæller  om,  hvorledes  Indbyggerne  i  mange  Egne 
med  deres  Kvæg  søgte  ud  til  Moserne  og  Skovene.  Men  der  tales  ogsaa 
om  kække  Mænd,  som  overfaldt  og  udryddede  mindre  Afdelinger,  hvor 
det  lod  sig  gøre. 

Paa  Karl  Gustaf  maatte  alle  disse  uheldige  Efterretninger  virke  til 
kraftig  Handling.  Selv  paa  Øerne  herskede  der  Gæring,  og  han  kunde 
vente  Landgang  af  de  allieredes  Tropper,  naar  Foraaret  kom,  og  Søen 
brød  op.  Allerede  fra  Slutningen  af  November  bredte  der  sig  derfor 
Rygter  om,  at  Svenskerne  paatænkte  en  Storm  paa  København.  Men 
det  var  et  saare  voveligt  Foretagende,  da  de  belejrede  var  lige  saa  tal- 
rige som  Belejrerne  og  opfyldte  af  Fædrelandskærlighed  og  Fortvivlelsens 
Mod.  Karl  Gustaf  traf  meget  omhyggelige  Forberedelser.  Hæren  blev 
bragt  op  til  10,000  Mand.  Der  blev  samlet  Stormstiger  og  Sprængstoffer 
i  Massevis,  og  der  blev  endogsaa  bygget  en  særlig  Slags  Broer  med 
Hjul  under  til  at  køre  frem  og  lægge  over  Vaagerne  i  Isen.  Saa  sikker 
følte  Karl  Gustaf  sig  paa  Erobringen,  at  han  nogle  Dage  før  Stormen 
gav  en  Svensker  aabent  Brev  paa  den  danske  Rentemesters  Hus  i 
København.  Det  samme  Haab  opfyldte  de  øvrige  Svenskere. 

Men  ogsaa  Danskerne  paa  deres  Side  var  forberedte  paa,  hvad 
der  skulde  komme.  Modige  Mænd  havde  meldt  Kongen  om  Fjendens 
Planer.  Hans  Rostgaard  kom  ofte  ind  til  København  i  en  lille  Baad, 
som  han  om  Dagen  skjulte  mellem  Buskene  ved  Humlebæk.  Han  bragte 
Forfriskninger  af  Fisk,  Vildt  og  Frugt  til  Kongens  Køkken,  han  skaffede 
Maalene  paa  de  svenske  Stormstiger  og  Isbroer  og  meldte,  hvilken  Nat 
de  vilde  løbe  Storm,  og  at  de  vilde  klæde  sig  i  hvide  Skjorter  for  ikke 
at  kunne  skelnes  fra  Sneen.  Lignende  Efterretninger  bragte  Ridefogeden 
paa  Hørsholm  Lorents  Tuxen,  der  var  født  Slesviger.  Han  lagde  sig 
sammen  med  en  Skovrider  paa  Lur  ved  Vejen  mellem  Nærum  og  Høster- 
køb,  hvor  de  skød  to  svenske  Kancellister  og  tog  deres  Papirer,  som 
indeholdt  en  nøjagtig  Plan  for  Stormen.  De  blev  ufortøvet  sendte  til 
København,  hvor  man  altsaa  var  vel  underrettet  om  det  Hele.  Den 
Træthed,  der  naturligt  nok  var  opstaaet  hos  Befolkningen  ved  den  lang- 
varige Belejring,  forsvandt  med  et  Slag,  og  forbi  var  nu  ogsaa  de  Riv- 
ninger, som  jævnlig  fandt  Sted  mellem  Militæret  og  Borgerne.  Man  var 

fast  besluttet  paa  at  forsvare  sig  til  det  Yderste,  og  en  vældig  Energi 
udfoldedes.  Voldene  forbedredes,  og  Vaagerne  blev  gjort  bredere,  for 
at  de  svenske  Broer  ikke  skulde  passe.  Over  Gaderne  blev  der  trukket 
Jernkæder  for  at  spærre  dem  for  Fjenden,  dersom  det  skulde  lykkes 
ham  at  komme  over  Graven  og  Volden.  Man  vilde  kæmpe  for  hver 
Gade  og  for  hvert  Hus,  ligesom  i  Kartago  og  Sagunt. 

I    flere   Nætter   havde    Svenskerne   foruroliget   Staden   ved   Skin- 
angreb  for  at   udmatte    Besætningen   og   svække   dens   Aarvaagenhed. 


Fig.  199.  Stormen  paa  København.  (Stik  hos  Pufendorf.) 

Endelig  kom  den  afgørende  Nat  mellem  den  10.  og  11.  Februar  1659. 
I  Stilhed  samledes  de  svenske  Skarer  uden  for  Vestervold  i  „Dron- 
ningens Have",  hvor  Tivoli  nu  ligger.  Soldaterne  havde  som  Kendetegn 
Halmviske  om  Hattene,  de  forreste  var  iførte  hvide  Skjorter,  og  deres 
Løsen  var:  „Gud  hjælpe  os!" 

Kl.  IV2  flammede  to  brændende  Tjæretønder  paa  Valbybakke.  Det 
var  Signalet  til  Angreb.  Den  fygende  Sne  dækkede  Svenskernes  Frem- 
rykning. Forrest  kom  seks  Regimenter  under  Generalmajor  Fersen,  der 
ubarmhjertigt  drev  en  Skare  sjællandske  Bønder  foran  sig,  for  at  de 
skulde  tage  imod  de  første  Salver  fra  Vestervold.  Samtidigt  rykkede  en 
anden  Afdeling  frem  mod  Kristianshavns  Vold.  Men  i  Stedet  for  at 
overraske  Danskerne,  blev  Svenskerne  modtagne  af  en  dræbende  Kugle- 
regn fra  Volden.  Det  var,  som  om  en  lysende  Ildkrans  omgav  Staden. 
Men  Svenskerne  stormede  stadigt  fremad.  Skønt  deres  Isbroer  var  for 

korte  til  Vaagerne,  banede  de  sig  dog  Vej  over  dem,  huggede  Palis- 
saderne  ved  Voldens  Fod  om,  satte  Stormstiger  til  den  spejlglatte  Vold, 
der  var  bleven  overøst  med  Vand,  og  begyndte  at  klatre  op  ad  den. 
Det  var  Strækningen  mellem  Slottets  Bryghus  (ved  det  nuværende 
Frederiksholms  Kanal)  og  Vartov,  som  var  Genstand  for  deres  Hoved- 
angreb. Navnlig  det  sidste  Sted  var  Stillingen  farlig,  og  Volden  syntes 
alvorligt  truet.  Men  fra  Bastionerne  paa  Siden  af  Volden  rettedes  der 
en  frygtelig  Ild  mod  de  stormende,  og  Granater  sprang  i  Mængde  blandt 
dem.  Selv  Kvinderne  stred  med,  og  især  nævnes  Nils  Nilsens  unge 
Kone,  hvis  Mand  var  Oldermand  for  Prammændene.  Mens  han  kæm- 
pede paa  Volden,  bar  hun  med  sine  Piger  og  Nabokoner  Kedler  med 
kogende  Vand  paa  Stænger  derop  og  styrtede  det  ned  over  de  stor- 
mende. Da  de  ikke  havde  Kedler  længere,  slæbte  de  Bjælker  derop  og 
kastede  dem  ned  over  dem.  Overalt  saas  Kong  Frederik,  hvor  Faren 
var  størst.  Alligevel  lykkedes  det  en  Svensker  at  komme  op  paa  Vol- 
den, men  Generalmajor  Klaas  Ahlefeld  stødte  ham  ned  med  sin  Par- 
tisan, og  to  Soldater  og  en  Officer,  der  fulgte  lige  efter  ham,  fik  samme 
Skæbne.  Svenskerne  holdt  sig  endnu  længe  i  Graven,  og  først  da  flere 
af  deres  højeste  Officerer  var  faldne  eller  saarede,  begyndte  de  at  vige 
for  den  ødelæggende  Ild.  Forgæves  lod  Karl  Gustaf  Smålændingerne 
rykke  frem  til  Undsætning  under  Felttøjmester  Erik  Stenbpck;  baade 
han  og  den  næstkommanderende  faldt  til  Jorden,  gennemborede  af 
Kugler,  og  Regimentet  kom  i  Uorden.  Ikke  heldigere  var  et  tredje  An- 
greb af  et  nyt  Smålandsregiment  og  Sødermanlændingerne  under  Ober- 
sterne Karl  og  Per  Sparre;  de  gik  kun  den  visse  Død  imøde.  Da  indsaa 
endelig  Karl  Gustaf,  at  hans  Foretagende  var  mislykkedes,  og  omtrent 
Kl.  4  lod  han  blæse  til  Tilbagetog. 

De  Skinangreb,  som  Svenskerne  samtidigt  havde  gjort  paa  Kri- 
stianshavn  og  andre  Stæder,  havde  overalt  vist,  at  Danskerne  var  aar- 
vaagne.  Men  i  Øst  kæmpedes  der  endnu.  Hen  ad  Morgenstunden  gjorde 
Generalløjtnant  Gustaf  Baner  et  Angreb  ved  Østerport.  Her  bestod  Be- 
sætningen især  af  Hollændere  under  Oberst  Piichler.  Hollænderne,  der 
var  vante  til  at  betjene  Kanonerne,  lod  de  stormende  komme  ganske 
nær  og  modtog  dem  da  med  en  ødelæggende  Ild.  Forgæves  søgte  Sven- 
skerne paa  deres  korte  Isbroer  at  komme  over  Graven.  Her  naaede 
de  ikke  engang  til  Voldens  Fod,  og  efter  et  frygteligt  Tab  maatte  de 
ogsaa  paa  denne  Kant  trække  sig  tilbage. 

I  Daggry  førte  Karl  Gustaf  Levningerne  af  sine  Tropper  tilbage 
til  Brønshøj.  Foruden  mange  dygtige  Feltherrer  havde  han  mistet  henved 
1500  Mand  døde  eller  saarede,  og  200  var  bleven  tagne  til  Fange.  Det 
Bytte  af  Vaaben,  Klæder  og  Materiel,  som  faldt  i  Sejrherrernes  Hænder, 
var  meget  stort. 

Om  Morgenen  strømmede  Københavns  Befolkning,  der  kun  havde 
lidt  et  ringe  Tab,  ud  til  Valpladsen.  Den  var  dækket  af  døde  og  saarede, 
Vaaben  og  Stormstiger,  som  var  spredte  omkring  i  den  blodfarvede 
Sne.  I  Kirkerne  blev  der  sunget  Te-Deum,  og  der  anordnedes  noget 
senere  en  aarlig  Takkefest  paa  den  11.  Februar.  Denne  fejredes  i  over 
100  Aar,  indtil  den  afskaffedes  1766  i  Anledning  af  Formælingen  mellem 
Kristian  VII's  Søster  Sofie  Magdalene  og  Gustaf  III  af  Sverige.  Et 
sidste  Minde  om  Sejren  findes  nu  i  „Stormgade",  der  fik  Navn  af  det 
blodige  Hovedangreb  paa  dette  Sted. 

Men  i  København  var  Glæden  stor,  thi  alle  havde  deres  Del  i 
Æren;  Soldaterne  havde  staaet  i  første  Række,  men  Borgerne  havde 
staaet  bag  dem  og  i  det  farligste  Øjeblik  deltaget  i  Kampen  med  urokke- 
ligt Mod. 


Smaaøernes  og  Nakskovs  Erobring;  Slaget  ved  Nyborg; 
Karl  Gustafs  Død  og  Freden  i  København. 

Til  Trods  for  det  store  Tab  var  Karl  Gustaf  dog  ingenlunde  til 
Sinds  at  opgive  sine  Planer.  Han  var  endnu  stærk  nok  til  at  holde 
København  indespærret,  og  han  haabede  paa  at  kunne  udsulte  Byen. 
Da  der  stadigt  kom  Skibe  fra  Smaaøerne  med  Tilførsel,  blev  det  nød- 
vendigt for  ham  at  bemægtige  sig  disse  for  at  afskære  København  fra 
Forsyning  med  Proviant. 

Dette  lykkedes,  men  ikke  uden  Tab,  thi  overalt  gjorde  Befolk- 
ningen tapper  Modstand.  Paa  Langeland  var  Vincens  Stensen  Land- 
stormens Anfører,  og  han  forsvarede  Øen  heltemodigt,  indtil  han  faldt 
i  en  Træfning  tæt  ved  sin  Gaard,  Stensgaard,  i  Februar  1659.  Men 
hans  Enke  Fru  Anne  Holk  afløste  ham  i  Spidsen  for  Forsvaret,  indtil 
det  endelig  lykkedes  Svenskerne  i  en  mørk  Marts  Nat  at  komme  i 
Land  og  betvinge  Øen.  En  Maaned  senere  faldt  Falster  i  Fjendens 
Hænder,  og  da  Besætningen  trak  sig  tilbage  til  Laaland,  fulgte  Sven- 
skerne efter  og  bemægtigede  sig  ogsaa  denne  0  paa  Fæstningen  Nak- 
skov nær.  Ved  sit  tapre  Forsvar  udslettede  denne  By  Skammen  for 
sin  Opførsel  under  den  forrige  Krig.  I  1 1  Uger  holdt  Staden  sig,  skønt 
den  var  aaben  mod  Søsiden,  og  Svenskerne  byggede  Skanser  paa  den 
lille  0  Stensø  og  bestrøg  dens  Gader  med  gloende  Kugler.  Først  da 
Undsætningen  udeblev,  da  Udenværkerne  var  tagne  af  Fjenden  og  Am- 
munitionen brugt  op,  fandt  Kommandanten,  Oberst  Kørber,  og  de  tapre 
Borgere  sig  i  at  overgive  Byen  den  15.  Juli.  De  fik  hæderlige  Vilkaar, 
men  til  Svenskernes  Skam  blev  disse  ikke  overholdte.  Betegnende  for 

Omslaget  i  Stemningen  er  det  ogsaa,  at  selv  en  lille  0  som  Møen  gjorde 
kæk  Modstand,  før  den  bukkede  under. 

Saaledes  var  det  lykkedes  Karl  Gustaf  at  gøre  sig  fuldstændigt  til 
Herre  over  de  danske  Øer.  Men  samtidigt  havde  han  mistet  den  sidste 
Fæstning  paa  Halvøen.  Den  14.  Maj  rømmede  Svenskerne  hemmeligt 
om  Natten  Frederiksodde  og  gik  tilbage  til  Fyn.  Foreløbig  hindrede  de 
herfra  alle  Forsøg  paa  at  gøre  Landgang. 

Aaret  1659  blev  meget  tungt  for  de  danske  Øer,  og  de  led  over- 
ordentligt under  Svenskernes  Udpresning  af  Penge,  Levnedsmidler  og 
Soldater.  Rundt  omkring  søgte  derfor  det  undertrykte  Folk  at  hævne 
sig  igennem  „den  lille  Krig",  og  mange  mindre  Hobe  af  Svenskere 
maatte  lade  deres  Liv  i  Skovene.  Paa  Kalundborg  Slot  sad  Hans  Linde- 
novs  Enke,  Elisabet  Augusta,  og  holdt  Svenskerne  i  ærbødig  Afstand, 
og  i  Præstø  Amt  lever  endnu  Mindet  om  Sven  Povlsens  Bedrifter.  Han 
havde  forladt  København  og  i  Sydsjælland  dannet  sig  en  Friskare,  om 
hvis  Gerninger  Tingbøgerne  fortæller  mange  Træk.  Kun  een  Gang,  i 
Snesere  Præstegaard,  kom  det  dog  til  et  større  Sammenstød  mellem 
ham  og  Svenskerne,  og  han  havde  da  ikke  Held  med  sig.  Men  Sagnet 
beretter  om,  hvorledes  han  med  sine  Snaphaner  udførte  mangen  snild 
og  dristig  Daad  i  Forklædning,  som  Degn,  Kræmmer  eller  Tiggerkælling, 
og  at  han  forstod  at  lokke  Svenskerne  hen  til  de  Steder,  hvor  han 
havde  sine  Baghold.  Paa  Jungshoved  Slot  ved  Præstø  skal  han  have 
skudt  Obersten,  der  havde  sat  en  Pris  paa  hans  Hoved,  just  som  han 
stod  i  Vinduet,  og  derpaa  have  lokket  hele  Besætningen  ud  i  Skoven, 
hvor  de  faldt  for  hans  Mænds  sikre  Skud.  Fra  Jylland  beretter  Sagnet 
om  Bonden  ved  Lemvig,  der  af  de  svenske  Ryttere  blev  tvunget  til  at 
vise  dem  Vej  til  Byen  i  en  mørk  Vinternat,  men  ledte  dem  vild  og 
førte  dem  hen  til  de  stejle  Brinker,  hvorfra  han  kastede  sig  tillige 
med  Rytterne  i  Bølgerne. 

I  Begyndelsen  af  1659  dannedes  der  en  større  Sammensværgelse 
for  at  faa  Kronborg  tilbage.  Hovedmanden  herfor  var  Lorents  Tuxen, 
og  foruden  ham  deltog  Hans  Rostgaard,  den  danske  Ingeniør  Oluv 
Stenwinkel,  der  var  gaaet  i  svensk  Tjeneste  og  ledede  Fæstningsarbej- 
derne  paa  Kronborg,  samt  Præsten  i  Birkerød,  Henrik  Gerner.  Des- 
uden var  det  lykkedes  for  Betaling  at  vinde  en  engelsk  Oberst  Hut- 
chinson,  der  havde  staaet  i  Karl  Gustafs  Tjeneste,  men  misfornøjet 
havde  taget  sin  Afsked.  Gennem  Kammerjunker  Korfits  Trolle,  der  var 
en  af  Frederik  IH's  fortrolige,  havde  den  københavnske  Regering  Haand 
i  Hanke  med  Planen.  Den  gik  ud  paa,  at  en  Skare  Bønderkarle,  der 
var  tilsagte  til  at  køre  Brænde  til  Fæstningen,  skulde  komme  med 
Vaaben  under  Klæderne.   Midt  paa  Vindebroen  skulde  en  af  Vognene 


351 


gaa  i  Stykker,  og  de  øvrige  Bønder  stimle  sammen,  som  om  de  vilde 
istandsætte  Skaden,  men  derpaa  skulde  de  kaste  sig  over  Portvagten. 
Saa  skulde  Stenwinkel  ile  til  med  de  sjællandske  Bønder,  der  arbejdede 
under  ham,  og  Hutchinson  skulde  komme  med  Soldater,  der  havde 


Fig,  200.  Hans  Rostgaard  og  hans  to  Hustruer. 
(Maleri  af  H.  Ditmar  i  Olai  Kirke  i  Helsingør.) 


været  skjulte  i  Nærheden.  Saaledes  haabede  man  at  kunne  overmande 
Besætningen,  der  bestod  af  nyligt  udskrevne  Svenskere.  Men  Planen 
strandede,  da  et  Brev,  som  en  af  de  sammensvorne  havde  skrevet  til 
København,  faldt  i  Svenskernes  Hænder.  Budet  troede,  at  han  var  for- 
fulgt, bandt  det  til  en  Sten  og  kastede  det  i  Søen;  men  det  flød  op 
igen  og  røbede  alt.  Hutchinson  reddede  sig  ved  Flugt;  Tuxen  slap  med  en 

Pengebøde,  da  man  ikke  kunde  finde  Beviser  imod  ham;  men  Henrik 
Gerner  blev  lagt  paa  Pinebænken,  saa  at  Blodet  sprang  ud  af  hans 
Negle.  Han  blev  dog  benaadet  paa  Livet,  da  han  intet  vilde  bekende, 
og  da  Frederik  III  truede  med,  at  han  ellers  vilde  behandle  en  fornem 
svensk  Fange  paa  samme  Maade.  Men  Gerner  maatte  sidde  i  Fængsel 
i  43  Uger  lænket  paa  Hænder  og  Fødder.  Heller  ikke  Stenwinkel  be- 
kendte det  mindste  om  sine  Medvidere  til  Trods  for  de  skrækkeligste 
Pinsler.  Han  blev  henrettet  i  Juli  1659  og  lagt  paa  Stejle  uden  for 
Helsingør.  Rostgaard  undslap,  men  for  at  redde  sin  Svoger  og  en  anden 
Borger  i  Helsingør,  der  var  gaaet  i  Borgen  for  ham  med  Liv  og  Gods, 
skød  han  selv  sin  Hest  under  en  Bøg  ved  Ulvesøen  ved  Rerstrup,  for 
at  det  skulde  se  ud,  som  om  han  var  bleven  dræbt  af  Svenskerne.  Han 
kom  saa  lykkelig  i  en  Baad  til  København,  hvor  han  maatte  holde  sig 
i  Skjul  indtil  Freden.  Hans  Hustru  Karen  Pedersdatter  lod  over  alt 
lede  efter  den  forsvundne,  iførte  sig  Sørgedragt  og  spillede  sin  Rolle 
som  Enke  saa  godt,  at  flere  svenske  Officerer  friede  til  hende.  En 
Mindesten  betegner  endnu  det  Sted  i  Danstrup  Hegn,  hvor  Rostgaard 
skød  sin  Hest  og  kastede  sin  Hat  og  Kappe  i  Vandet  for  at  narre 
Forfølgerne. 

Talrige  Skuffelser  havde  saaledes  ramt  den  danske  Regering  i  de 
Maaneder,  som  fulgte  efter  Stormen  paa  København.  Men  hertil  kom 
ogsaa  Forbundsfællernes  Holdning.  Det  varede  længe,  førend  man 
kunde  faa  Wassenaar  til  at  løbe  ud  for  at  søge  Svenskerne,  og  da  det 
endelig  skete,  blev  Søslaget  ved  Møen  i  Slutningen  af  April  uafgørende. 
Kurfyrsten  vægrede  sig  ved  at  gaa  over  til  Fyn  for  at  tage  fat  paa  at 
rense  Øen  for  Svenskere.  Det  var  klart,  at  vore  Allierede  ikke  vilde 
styrke  os  i  alt  for  høj  Grad,  og  Tanken  om  Fred  i  Norden  blev  efter- 
haanden  ledende  for  dem.  En  ny  Magt  traadte  nu  frem,  det  var 
Frankrig,  der  ligesom  under  Trediveaarskrigen  ønskede  at  frigøre  de 
svenske  Tropper  til  Kamp  mod  Østrig.  England  stillede  sig  paa  Frank- 
rigs Side.  Den  hollandske  Statsmand  de  Witt  sympatiserede  med  de  to 
Vestmagters  Tankegang,  og  der  sluttedes  derfor  den  11.  Maj  1659  en 
Overenskomst  mellem  Frankrig,  England  og  Nederland,  den  saakaldte 
Haag-Koncert,  om  atter  at  tilvejebringe  Fred  i  Norden.  Grundlaget 
skulde  være  Roskildefreden,  dog  saaledes  at  Bestemmelsen  om  at  hin- 
dre Flaader  i  at  faa  Adgang  til  Østersøen  naturligvis  skulde  bortfalde. 
De  tre  Magter  enedes  om  at  ville  ophøre  med  at  hjælpe  den  af  de 
krigsførende,  som  ikke  gik  paa  Forlig.  Den  14.  Juli  fastslog  man  da  i 
Haag  ved  en  ny  „Koncert",  at  Sverige  skulde  beholde  de  ved  Ros- 
kildefreden afstaaede  Lande,  undtagen  Trondhjems  Len.  Skønt  det  holdt 
meget  haardt  for  Frederik  III  at  gaa  ind  paa  disse  Bestemmelser,  an- 

saa  han  det  dog  for  nødvendigt  under  de  vanskelige  Forhold.  Men  til 
hans  Held  var  det  Karl  Gustaf,  som  rent  ud  afslog  dem.  „I  vover 
med  Eders  Flaader  at  ville  foreskrive  mig  Fredsvilkaar,"  sagde  han  til 
Gesandterne,  „men  jeg  skal  med  dette  Sværd  overhugge  alle  Eders 
Planer.  Hvis  I  ikke  straks  fører  Eders  Flaader  bort  fra  Kronborg,  la- 
der jeg  dem  skyde  i  Sænk."  Forbitrede  fjernede  Gesandterne  sig.  Den 
danske  Regering  aandede  atter  op. 


Fig.  201.  Erobringen  af  Nyborg.  (Hollandsk  Stik.) 

Anføreren  for  den  hollandske  Flaade,  den  berømte  Søkriger  de 
Ruyter,  der  var  kommen  til  vore  Farvande  med  en  Hjælpeflaade  i 
Begyndelsen  af  1659,  men  saa  længe  havde  maattet  ligge  uvirksom,  fik 
nu  Befaling  hjemmefra  til  at  gaa  angrebsvis  til  Værks  mod  Fredsfor- 
styrreren. Planen  var  Fyns  Generobring,  og  den  skulde  gennemføres 
saaledes,  at  Ruyter,  efter  at  have  drevet  de  svenske  Skibe  bort  fra 
København  og  forsynet  Byen  med  Levnedsmidler,  tog  Schack  og  Ahle- 
feld  om  Bord  paa  sin  Flaade  med  6000  Mand  danske  og  hollandske 
Tropper  for  at  landsætte  dem  paa  Østsiden  af  Fyn.  Imens  skulde  Felt- 
marskal Eberstein  med  5000  Mand,  der  mest  bestod  af  de  allieredes 
Tropper,  gaa  i  Land  paa  den  modsatte  Side  af  Øen.  Planen  blev  gen- 
nemført  med   stor   Bravur,    og   Hans   Schacks   Afdeling   landede   ved 


Fabricius:  Danmarkshistorie.  II. 


23 


354 

Kerteminde,  hvor  det  kom  til  en  Kamp  mellem  Svenskerne  og  Land- 
gangsstyrken  ude  i  selve  Vandet.  Den  svenske  Forsvarsstyrke  blev  ka- 
stet, og  Schack  rykkede  derpaa  frem  til  Odense,  hvor  han  mødte  Eber- 
stein,  der  med  ikke  mindre  Dristighed  havde  tiltvunget  sig  Overgan- 
gen over  Lille  Belt.  Den  svenske  Styrke  paa  Fyn  under  Pfalzgreven 
af  Sulzbachs  Anførsel  var  nu  efter  Landgangen  ganske  underlegen,  da 
den  kun  bestod  af  5 — 6000  Mand.  Den  trak  sig  tilbage  til  Nyborg  Fæstning, 
og  de  allieredes  Tropper  fulgte  langsomt  efter.  Deres  Fremrykning  lam- 
medes af  den  stærke  Skinsyge,  der  raadede  mellem  Schack  og  Eberstein, 
og  hvis  ikke  Svenskerne  ved  denne  Lejlighed  havde  vist  en  saa  mærke- 
lig Slaphed,  er  det  muligt,  at  Kampen  ikke  havde  været  haabløs  for  dem. 
Svenskerne  havde  taget  Stilling  nord  for  Nyborg  mellem  denne 
By  og  Landsbyen  Rejstrup,  foran  Indgangen  til  den  Odde,  der  ender 
med  Knudshoved.  De  havde  Forskansninger  foran  sig  og  Nyborg  Fæst- 
ning i  Ryggen.  Det  var  udsøgte  og  prøvede  Tropper,  som  havde  tjent 
baade  i  Tyskland  og  Polen.  De  allierede  Tropper  brugte  to  Dage  og 
Nætter  om  at  tilbagelægge  den  kun  fire  Mil  lange  Vej  fra  Odense  til 
Nyborg,  da  den  var  opblødt  og  næsten  bundløs.  Eberstein  ønskede  at 
angribe,  medens  Schack  vilde  trække  Tiden  i  Langdrag.  Ved  Middags- 
tid den  14.  November  1659  begyndte  Eberstein  med  at  anfalde  de 
svenske  Linjer,  men  blev  kastet  tilbage.  Pfalzgreven  kæmpede  selv  med 
i  det  vildeste  Haandgemæng.  Men  han  formaaede  kun  en  kort  Tid  at 
forhale  Slagets  Udfald,  thi  nu  rykkede  Schack  frem.  Ebersteins  flyg- 
tende Ryttere  ordnede  sig  igen  bag  ved  Fodfolket,  og  da  de  angreb 
fjerde  Gang,  kunde  de  svenske  Linjer  ikke  længere  modstaa  dem. 
Navnlig  de  hollandske  Afdelinger  udmærkede  sig  ved  denne  Lejlighed, 
og  det  blev  sagt,  at  de  haandterede  dygtigt  Musket  og  Pike.  Samtidigt 
omgik  de  to  Ahlefelder  hver  sin  Fløj  af  Fjendens  Opstilling.  Sven- 
skerne maatte  i  vild  Flugt  styrte  ind  i  Nyborg  Fæstning,  men  kun 
Halvdelen  af  dem  naaede  deres  Maal.  Denne  Styrke  maatte  næste  Dag 
overgive  sig  paa  Naade  og  Unaade  med  alle  sine  Kanoner  og  betyde- 
lige Krigsforraad,  og  de  fleste  blev  stukne  ind  i  danske  Regimenter. 
Navnlig  Polakkerne  gjorde  sig  sørgeligt  berømte  ved  Besættelsen  af 
Nyborg,  og  Plyndring  og  Voldtægt  foregik  hele  Dagen  igennem.  Pfalz- 
greven og  Gustaf  Otto  Stenbock  var  forinden  om  Natten  i  en  Baad 
flygtede  over  til  Korsør  og  havde  bragt  det  sørgelige  Budskab  til  deres 
Herre.  Den  var  ingen  Nyhed  for  ham,  thi  han  havde  under  Slaget 
staaet  paa  Korsør  Vold  og  fulgt  Slagets  Gang  i  det  heftigste  Sindsop- 
rør, mens  Taarerne  randt  ned  ad  hans  Kinder.  „Har  Fanden  taget  alle 
Gederne,  kunde  han  ogsaa  have  taget  Bukken  med!"  raabte  han  nu 
til  sin  uheldige  Feltherre. 

Glæden  i  København  var  stor,  og  under  Indtrykket  deraf  slog  man 
sig  til  Taals  med  det  Uheld,  man  kort  forinden  havde  lidt  ved  en  Land- 
gang i  Ysted  i  Skaane,  da  den  danske  Anfører  var  bleven  tvungen  af 
overlegne  Styrker  til  atter  at  gaa  til  Søs.  Gennem  hele  Aaret  1659 
og  en  stor  Del  af  1660  havde  dog  Svenskerne  fuldt  op  at  gøre  i 
den  skaanske  Skovbygd, 
hvor  Befolkningen  hav- 
de rejst  sig  og  førte  en 
haardnakket  Kamp  for 
at  vende  tilbage  til  sin 
gamle  Herre.  Men  efter 
Slaget  ved  Nyborg  gik 
Frederik  III  ud  fra,  at 
de  Ruyter  nu  vilde  sætte 
Hæren  over  til  Sjæl- 
land og  befri  Køben- 
havn. Herom  var  der 
dog  ikke  Tale,  da  han 
erklærede,  at  dette  Fore- 
tagende var  haabløst. 
Men  den  danske  Rege- 
ring mente,  at  den  rette 
Aarsag  var,  at  Hollæn- 
derne ikke  ønskede  at 
bringe  Danmark  helt 
paa  Fode  igen.  Imidler- 
tid var  der  aabnet  Freds- 
underhandlinger  under 
Mægling  af  Sømagter- 
ne.  Karl  Gustaf,  der 
saa  ofte  ændrede  Stem- 
ning, havde  nu  igen  vundet  sit  gamle  Mod.  Han  erklærede,  at  han 
kun  vilde  gaa  ind  paa  at  tilbagegive  Trondhjem  og  Bornholm, 
der  forlængst  havde  revet  sig  løs,  mod  at  faa  andre  Afstaaelser  i 
Norge. 

Karl  Gustaf  vilde  da  med  Vaabenmagt  drive  sine  Fordringer  igen- 
nem. Den  svenske  Rigsfeltherre  Lars  Kagg  rykkede  i  Januar  1660 
med  9000  Mand  frem  for  Frederikshald,  men  Byen  forsvarede  sig  ud- 
holdende og  afviste  flere  Stormforsøg.  Det  var  ved  denne  Lejlighed,  at 
Ludvig  Holbergs  Fader,  Oberst  Kristian  Holberg  skaffede  sig  et  anset 
Navn.    Ude  i  det  aabne  Land  slog  Jørgen  Bjelke  en   større   fjendtlig 


Fig.  202.  Hannibal  Sehested. 
(Efter  Maleri  af  v.  Mander  paa  Wedellsborg.^ 

Afdeling.  Da  Svenskerne  beredte  sig  til  et  nyt  Angreb  paa  Frederiks- 
hald, kom  Budskabet  om  Kongens  pludselige  Død. 

Ved  Juletid  havde  Karl  Gustaf  samlet  Stænderne  om  sig  i  Gøteborg 
for  at  rejse  Penge  til  en  Fortsættelse  af  Krigen.  Men  hans  Helbred  var  alle- 
rede forlængst  undergravet.  Da  kom  der  hertil  en  hidsig  Feber.  Til  det  sid- 
ste tumlede  han  med  sit  Riges  Anliggender,  og  i  Febervildelse  raabte  han 
ofte:  „Fyn,  Fyns  Tab  bliver  min  Død!"  Natten  mellem  den  12.  og  13. 
Februar  døde  den  nordiske  Erobrerkonge  i  en  Alder  af  kun  38  Aar. 

Da  hans  Søn  kun  var  fire  Aar  gammel,  havde  hans  Død  ryddet 
den  værste  Hindring  for  Freden  af  Vejen.  Sverige  længtes  efter  den, 
og  Danskerne  blev  af  Vestmagterne  saa  godt  som  tvungne  til  at  opgive 
Haabet  om  at  faa  de  skaanske  Landskaber  tilbage.  Den  23.  April  slut- 
tede Sverige  i  Oliva  Fred  med  Brandenburg,  Kejseren  og  Polen,  og 
Danmark  stod  altsaa  nu  ene  tilbage.  Fra  den  25.  Marts  var  Underhand- 
lingerne her  i  Gang  i  Træbygninger,  der  var  opførte  midt  imellem 
Brønshøj  og  København.  Det  var  navnlig  Spørgsmaalene  om  Gottorp 
og  Bornholm,  der  voldte  Vanskelighed.  Langsomt  slæbte  Forhandlin- 
gerne sig  frem,  og  tilsyneladende  var  de  i  Færd  med  at  gaa  i  Staa. 

Den  Mand,  der  kom  til  at  give  det  afgørende  Stød  til  deres  Gen- 
optagelse og  førte  dem  til  Ende,  var  Hannibal  Sehested.  Siden  sit  Fald 
havde  han  indtaget  en  meget  tilbagetrukken  Stilling,  men  han  havde 
sørget  for  aldrig  nogen  Sinde  fuldstændigt  at  bryde  med  Kong  Frederik. 
Da  den  anden  svenske  Krig  begyndte,  stødte  han  under  Karl  Gustafs 
Fremrykning  paa  denne  og  blev  fra  nu  af  i  hans  Lejr.  Han  spillede 
under  Krigen  en  meget  tvetydig  Rolle,  saaledes  at  man  fra  dansk  Side 
opfattede  ham  som  en  Forræder  ligesom  Ulfeld,  men  forsigtigere  end 
denne  traadte  han  ikke  direkte  i  Karl  Gustafs  Tjeneste  og  indlod  sig 
ikke  paa  ligefremt  fjendtlige  Handlinger  mod  Danmark.  Han  paastod 
om  sig  selv,  at  han  var  „neutral",  og  hvilken  Ærgrelse  dette  vakte  i 
København,  kan  man  se  af,  at  Kong  Frederik  lod  Skibet  „Hannibal", 
der  var  opkaldt  efter  ham,  omdøbe,  og  lod  hans  Byste  tage  ned  fra  dets 
Forstavn,  fordi,  som  han  sagde,  han  var  bange  for,  at  Skibet  ellers  ogsaa 
blev  neutralt.  Nu  lykkedes  det  Hannibal  Sehested  at  faa  direkte  Under- 
handlinger i  Gang  mellem  Danmark  og  Sverige,  saa  at  de  fremmede 
ikke  kom  til  at  afgøre  Nordens  Skæbne.  Han  bragte  Forhandlingerne 
over  det  døde  Punkt,  og  i  Maj  Maaned  fik  han  Instruks  som  Kong 
Frederiks  Repræsentant  under  disse  samt  Løfte  om  Naade  og  Er- 
statning for  sin  tabte  Ejendom.  Frederik  III  gjorde  endnu  et  Forsøg 
paa  at  drive  Rigsraadet  og  Københavns  Magistrat  til  at  fortsætte  Kri- 
gen, men  alle  raadede  nu  til  Fred,  da  man  ikke  kunde  se,  hvorfra 
man  skulde  skaffe  Midler  dertil.    Hannibal  Sehested   fik  da  de  tvivl- 

somme  Spørgsmaal  løste,  og  den  26.  Maj  1660  sluttedes  endelig  Freden 
i  København.  De  skaanske  Landskaber  og  Bahuslen  blev  ved  Sverige, 
men  Danmark  fik  Trondhjem  og  Bornholm  tilbage.  For  den  sidste 
Landsdel  maatte  Kongen  dog  give  Sverige  Erstatning  i  8500  Tdr.  Hart- 
korn adeligt  Gods  i  Skaane.  Øen  blev  afstaaet  til  ham  ved  en  særlig 
Traktat  som  hans  Arveland.  Danmark  beholdt  desuden  nogle  svenske 
Forter  paa  Guineakysten,  der  var  erobrede  under  Krigen,  og  det  fik 
Ret  til  at  opkræve  Øresundstolden  mod  at  svare  en  aarlig  Afgift  til 
Vedligeholdelsen  af  de  svenske  Fyr,  Endelig  skulde  den  tidligere  Trak- 
tat med  den  gottorpske  Hertug  fra  Foraaret  1658  blive  staaende  ved 
Magt. 

Det  var  den  Fred,  der  var  købt  med  saa  megen  Opofrelse  og  saa 
meget  Blod.  Men  Københavnsfredens  Betydning  maa  ikke  undervur- 
deres. Ved  at  redde  Trondhjem  for  Norge,  gjorde  den  det  muligt  for 
dette  Rige  at  vedblive  at  bestaa,  thi  den  hindrede  den  langsomme  Opsug- 
ning i  Sverige,  som  vistnok  ellers  var  bleven  Følgen.  Set  fra  dette  Synspunkt 
har  Københavnsfreden  en  Betydning,  der  rækker  lige  til  vore  Dage. 
Ogsaa  for  det  egentlige  Danmark  har  den  Værdi.  Skønt  den  ikke 
bragte  Sone  for  de  Tab,  som  var  lidte  to  Aar  tidligere,  betegnede  den 
dog  en  Standsning  i  Ulykken.  Alt  afhang  nu  af,  om  der  fandtes  Mænd 
i  Danmark,  der  var  i  Stand  til  at  øve  det  Genrejsningsværk,  der  var 
saa  paatrængende. 


Fig.  203.  Parti  af  København  under  Belejringen. 
Udsnit  af  et  samtidigt  Prospekt. 


Fig.  204.  Griffenfeld  føres  til  Fængslet.  (Maleri  af  F.  C.  Lund.) 

TREDJE  AFSNIT 

ENEVÆLDEN  AF  GUDS  NAADE.  1660—1746. 


Adelens  Magt;  Stændermødet  i  København; 
Arveregering  og  Enevoldsmagt. 

DANMARK  var  efter  Krigen  i  en  sørgelig  Tilstand.  Det  havde  mistet 
nogle  af  sine  bedste  Landskaber,  og  mange  af  de  tilbageblevne  var 
udpinte  og  forarmede.  Meget  forskellige  var  dog  Forholdene  rundt  om  i 
Landet;  mens  Vest-  og  Nordjylland  var  sluppet  forholdsvis  gunstigt,  var 
Egnen  mellem  Kolding,  Vejle  og  Fredericia  stærkt  ødelagt;  og  i  Svend- 
borg Amt  og  i  Sydsjælland  stod  det  ikke  bedre  til.  Skovene  var  af- 
brændte og  forhuggede;  mange  Gaarde  og  Huse  stod  øde.  Endnu 
værre  end  paa  Landet  var  dog  Forholdene  i  Købstæderne,  hvor  den 
rørlige  Ejendom  maatte  lide  stærkt  ved  en  Krig.  En  Mængde  Købstad- 
gaarde var  afbrændte,   og  Befolkningen   var  aftaget  i  en  urovækkende 

Grad.  Ogsaa  Kronens  Ejendomme  havde  lidt  en  haard  Skæbne;  Ka- 
lundborg Slot  var  ødelagt,  og  Koldinghus  delvis  sprængt  i  Luften.  Det 
538  ud,  som  om  et  Uvejr  var  gaaet  hen  over  Landet  og  havde  hærget 
de  højeste  og  mest  udsatte  Steder  paa  det  forfærdeligste. 

Statens  Tilstand  var  ikke  bedre  end  Landets.  Den  var  nedsunket 
■dybt  i  Gæld,  og  det  hjalp  kun  lidt,  at  en  stor  Del  af  Krongodserne, 
ialt  10,000  Tdr.  Hartkorn  i  den  følgende  Tid  blev  afhændede  til  Stats- 
kreditorerne.  Især  havde  de  hollandske  Købmænd  store  Summer  til 
:gode  og  blev  holdte  skadesløse  med  Jordegods.  Saaledes  fik  Gabriel 
Marselis  Havreballegaard  ved  Aarhus,  der  efter  ham  fik  Navn  af  Mar- 
selisborg, og  Brødrene  de  Lima  fik  Hald  Slot  („Jøderne  paa  Hald"). 
Men  selv  om  det  paa  denne  Maade  lykkedes  at  dække  noget  af  Gæl- 
den, hvorfra  skulde  man  da  tage  Penge  til  Tropperne  og  Embeds- 
mændene, der  havde  Lønning  til  gode  for  flere  Aar?  Hos  de  lavere 
Stænder  var  der  intet  at  hente,  da  baade  Handel  og  Agerdyrkning  var 
Jamslaaede.  Selv  Adelens  Velstand  havde  den  ødelæggende  Krig  gjort 
det  af  med.  Det  var  aabenbart  nødvendigt  at  reducere  Tropperne  be- 
tydeligt og  at  lønne  den  tilbageblevne  Styrke  ved  Hjælp  af  nye  Af- 
gifter. Til  Erstatning  for  det  tabte  Krongods  maatte  Skatterne  og  Told- 
afgifterne forhøjes.  Alle  indsaa,  at  der  maatte  foretages  en  dristig  og 
gennemgribende  Forandring.  Men  hvorledes  skulde  dette  ske? 

Allerede  tidligere  var  den  Misfornøjelse  ofte  kommet  til  Orde,  som 
de  andre  Stænder  følte  mod  Adelen.  En  Række  Beskyldninger  var 
bleven  rettet  imod  den  for  dens  Opførsel  under  de  sidste  Begivenheder, 
ofte  uden  Grund,  men  dette  forandrede  intet  i  de  bitre  Følelser,  som 
man  nærede  imod  den.  Som  den  eneste  priviligerede  Stand  i  Landet 
indtog  Adelen  en  fremragende  Plads  baade  i  Statens  Styrelse  og  i  For- 
holdet til  de  øvrige  Stænder.  Grundvolden  for  dens  Magt  var  Ene- 
retten til  at  beklæde  Rigsraads pladserne  og  Lensmandsstillingerne, 
Lensmændene  havde  Bolig  og  Underhold  paa  de  kongelige  Slotte  og 
havde  ikke  alene  Krongodset  men  ogsaa  de  omliggende  Landsdele 
under  sig.  Deres  Magt  var  baade  civil  og  militær;  de  udnævnte  Her- 
redsfogederne, hævede  Indtægterne  og  ledede  Styrelsen,  og  i  Krigstid 
skulde  de  yde  Tjeneste  i  Spidsen  for  Omegnens  Udbud.  Det  eneste, 
der  kunde  binde  deres  Hænder,  var  Tilsynet  fra  Kongens  Side,  men 
mens  dette  endnu  under  Frederik  II  havde  været  virksomt,  tog  det 
senere  mere  og   mere  af,  saa  at  det  tilsidst  kun  havde  lidt  at  betyde. 

Men  ogsaa  den  jævne  Adel,  der  hverken  naaede  at  blive  Rigs- 
raader  eller  Lensmænd,  havde  en  begunstiget  Stilling.  Den  nød  Skatte- 
frihed for  Hovedgaarden  og  for  de  Bønder,  som  gjorde  Arbejde  dertil, 
de  saakaldte  Ugedagstjenere,  og  den  ydede  til  Gengæld  ikke  andet  end 

Rostjenesten,  der  under  Adelens  Forfald  kun  var  til  ringe  Nytte.  Man 
stillede  elendige  Heste  og  daarlige  Ryttere,  som  det  hedder  i  den  jyd- 
ske  Borgerstands  Klage  til  Kristian  IV:  „Løbere,  Kuske,  Fiskere,  Lade- 
gaardsfogeder  og  Kokkedrenge".  Paa  mange  Godser  havde  Adelen  des- 
uden Kaldsret  til  Præsteembederne,  og  overalt  nød  den  Toldfrihed  og 
forskellige  Handelsrettigheder,  der  hæmmede  Borgerstandens  Vækst. 
Vigtigst  var  dog  Herremandens  Rettigheder  over  Bønderne.  I  Kraft  af 
Hals-  og  Haandsretten  kunde  han  lade  Bønderne  anklage  og  senere, 
efter  at  Dommen  var  faldet,  hæve  alt  Sagefald  af  Bønderne  og  udføre  de 
idømte  Straffe.  Paa  nogle  Steder  havde  de  oven  i  Købet  Ret  til  selv  at  ud- 
nævne Birkedommeren  (Birkeret),  mens  Dommen  ellers  som  Regel  skulde 
fældes  paa  Herredstinget.  Naturligvis  gav  disse  Forhold  Anledning  til 
mange  Misbrug,  men  navnlig  i  Jylland  var  Bønderne  endnu  saa  djærve,, 
at  de  hellere  udsatte  sig  for  Herremandens  Fjendskab  end  fandt  sig  t 
Forurettelser.  Næsten  værre  var  det,  at  Dagsværket  eller,  som  det  nu 
kaldtes.  Hoveriet,  var  i  Stigende,  da  de  mange  Mageskifter  havde  med- 
ført, at  Bøndergodset  samledes  tættere  omkring  Herregaardene  og  saa- 
ledes  kunde  yde  forøget  Arbejde.  Paa  den  Maade  blev  Hoveriet,  der 
tidligere  havde  været  bestemt  til  visse  Dage,  navnlig  i  Saa-  og  Høst- 
tiden, efterhaanden  ubestemt.  Ideligt  kaldtes  Bønderne  til  Arbejde  paa 
Hovedgaardene.  I  denne  sørgelige  Tilstand  var  den  aller  største  Del  af 
Bondestanden  sunket  ned.  Som  Følge  af  Bondeopstandene  og  de  talrige 
Mageskifter  med  Kronen  aftog  Selvejendommen  med  stærke  Skridt; 
allerede  i  Slutningen  af  det  16.  Aarhundrede  fandtes  der  i  hele  Landet 
kun  5000  Selvejerbønder,  deraf  de  fleste  i  Skanderborgegnen.  Resten  var 
blevne  Fæstere,  som  ganske  vist  i  ugunstige  Tider  fik  nogen  Støtte 
hos  deres  Herskab,  men  til  Gengæld  maatte  føle  Afhængighedens  Tryk. 
Da  Krigene  indtraf  med  de  forfærdelige  Ødelæggelser,  kom  hertil 
Fattigdommens  Tryk.  Herremændene  havde  ondt  nok  ved  selv  at  holde 
sig  oven  Vande,  og  Hovedgaardens  Drift  blev  derfor  det  vigtigste  for 
dem,  mens  Fæstegodset  maatte  passe  sig  selv  og  derfor  for  en  Del  kom 
til  at  ligge  øde.  Saare  uheldigt  var  det  nemlig,  at  der  intet  Lovbud 
fandtes  om,  at  ledigt  Fæstegods  skulde  bortfæstes,  og  mangen  Fæste- 
gaard,  hvorpaa  en  Familje  havde  kunnet  finde  sit  Underhold,  blev  der- 
for lagt  ind  under  Hovedgaardens  Drift.  Dette  blev  først  forbudt  ved 
en  Forordning  af  1682. 

Som  en  yderligere  Ulykke  for  Bonden  føltes  det,  at  Jagten  i  Dan- 
mark, ligesom  i  andre  Lande,  fra  Middelalderen  af  gjaldt  for  at  være 
Adelens  Eneret.  Ikke  uden  Grund  skrev  den  svenske  Resident  Durell  alle- 
rede 1649  i  en  Indberetning  til  sit  Hof:  „Adelens  mange  Privilegier  er 
baade  Kongen  og  gemene  Mand  formidable  og  ej  lette  at  formindske,. 

hvilket  noksom  ses  af  Kristian  IV's  50-aarige  Regimente.  Borgerne  er 
malkontente,  thi  Adelen  er  dem  alle  Steder  i  Vejen,  saa  at  ingen  Han- 
del og  Vandel  kan  opkomme  i  Landet.  Bønderne  kommer  lidet  i  Kon- 
sideration  i  Danmark,  sidde  stille  og  have  det  paa  deres  Vis  vel,  da  de 
ikke  vide  af  noget  bedre  eller  værre." 

En  Svækkelse  af  Adelens  Magt  var  dog  allerede  for  længe  siden 
begyndt.  Man  frygtede  den  ikke  længer.  Under  Københavns  Belejring 
var  det  Kongen  og  Borgerstanden,  der  havde  reddet  Danmark.  Dan- 
mark havde  været  indskrænket  til  at  omfatte  Byen  København,  og  der- 
ved var  det  Herredømme,  som  Landet  hidtil  havde  ført  over  Byen, 
bleven  rokket.  Nu  da  Krigen  var  til  Ende,  viste  det  sig,  at  Rigsraadet 
ikke  formaaede  at  fremkomme  med  Reformforslag.  Kun  en  enkelt  Mand, 
Gunde  Rosenkrans,  fremsatte  velmente  Tanker,  som  han  ikke  kunde 
faa  sine  Standsfæller  til  at  samles  om.  Paa  en  underlig  viljeløs  Maade 
drev  Rigsraadet  ned  mod  den  Katastrofe,  som  nu  nærmede  sig. 

Den  københavnske  Borgerstand  havde  under  Belejringen  sikret  sig 
vigtige  Forrettigheder.  Efter  Fredens  Afslutning  fremkom  den  i  Juni  og 
|uli  Maaned  1660  med  det  ene  Indlæg  efter  det  andet  til  Kongen,  hvori 
den  krævede  sine  Privilegier  overholdte  og  udvidede.  Dens  Maal  var  at 
blive,  som  den  selv  udtrykte  det:  „En  fri  Rigsstad  ligesom  i  Tyskland". 
Den  var  besjælet  af  Selvfølelse  i  Bevidstheden  om,  at  det  først  og  frem- 
mest var  den,  der  havde  frelst  Landet.  Den  haanede  Adelen  for  den 
Fejghed,  som  man  paastod,  at  den  havde  udvist.  Ved  Siden  heraf  var 
den  Kongen  trofast  hengiven  for  hans  Færd  under  Belejringen  og  øn- 
skede at  løse  de  Baand,  hvormed  Haandfæstningen  bandt  ham.  Eksem- 
plet fra  Udlandet  viste,  at  Udviklingen  bar  i  denne  Retning.  Til  Bor- 
gerstanden sluttede  ganske  naturligt  Gejstligheden  sig,  da  den  siden  Re- 
formationen især  var  udgaaet  fra  Borgerstandens  Rækker.  Under  Paa- 
virkning  af  franske  statsretslige  Tanker  og  religiøse  Forestillinger  vilde 
ogsaa  den  have  Kongens  Magt  udvidet,  og  Eksemplet  fra  første  Samuels 
Bog,  8.  K.,  11  —  18,  hvor  der  tales  om  den  første  Konge  i  Israel,  Saul, 
overførtes  paa  Danmarks  Forhold.  De  to  Stænder  var  altsaa  enige  om 
at  virke  til  Adelsmagtens  Undergang. 

I  Spidsen  for  Kirken  stod  Hans  Svane  eller  Svaning.  Efter  at 
have  været  Professor  i  København  blev  han  1655  kaldet  til  Sjæl- 
lands Biskop.  Hans  Svane  var  en  haard  og  egensindig  Natur,  og  han 
hadede  Adelen,  der  oven  i  Købet  skal  have  tilføjet  ham  personlige 
Krænkelser.  Stolt  som  han  var,  vilde  han  hævne  sig,  og  i  sin  Ærger- 
righed haabede  han  ogsaa  at  kunne  bane  sig  selv  Vej  til  højere  Magt. 
Med  Klogskab  forberedte  han  sine  Planer,  som  han  behændigt  forstod 
at  føre  ud  i  Livet,  naar  Øjeblikket  dertil  var  kommet;  thi  da  var  han 

en  dristig  Mand,  som  ved  sin  glimrende  og  uimodstaaelige  Veltalenhed 
og  ved  sin  paa  en  Gang  bydende  og  vindende  Optræden  nok  skulde 
vide  at  sætte  sin  Vilje  igennem. 

Ved  hans  Side  stod  som  Borgerstandens  Hoved  Borgmesteren  i  Kø- 
benhavn Hans  Nansen,  der  ikke  var  nogen  ny  Mand  i  offentlige  Sager. 
Vi  har  mødt  hans  Navn  baade  i  1650  og  ved  Begyndelsen  af  Køben- 
havns Belejring.  Han  var  Praktikeren,  hvem  Borgerstanden  villigt  fulgte. 

En  god  Støtte  havde  han  i 

den  kække  Stadshøveds- 
mand  Frederik  Thuresen, 
der  ligeledes  var  bekendt 
for  sine  Fortjenester  fra 
Belejringen. 

Som  det  saa  ofte  gaar 
under  en  Stands  Tilbage- 
gang, manglede  Adelen  i  høj 
Grad  dygtige  Førere.  Nogle 
at  dens  bedste  Mænd  var 
oven  i  Købet  traadte  over 
paa  Kongens  Side.  Her  var 
saaledes  den  højt  begave- 
de, men  noget  eventyrlige 
Hannibal  Sehested,  der  gør 
et  lidt  forpjusket  Indtryk. 
Han  havde  vundet  Kongens 
Gunst,  saa  at  denne  havde 
skænket  ham  6000  Rdl.  i 
aarlig  Indtægt.  Efter  at  ha- 
ve bidraget  til  at  tilende- 
bringe Fredsunderhandlin- 
gerne  med  Sverige,  sluttede  han  sig  til  Hofpartiet.  Dette  gjaldt  ogsaa 
om  den  nybagte  danske  Adelsmand,  Københavns  Kommandant  Hans 
Schack.  En  mærkelig  Stilling  indtog  Kongens  Kammerskriver  Kri- 
stojfer  Gabel,  der  var  tysk  født  (i  Gliickstadt)  og  fulgte  med  Kon- 
gen herind  fra  Bremen.  Han  var  en  grov,  men  frisk  Natur,  som 
kunde  udrette  megfet  i  en  Hast,  men  til  andre  Tider  lagde  Hænderne 
fuldkomment  i  Skødet,  en  Hofmand,  der  iagttog  sin  Herres  skiftende 
Stemninger  og,  naar  denne  var  i  Tvivl,  forstod  at  paavirke  ham  i  den 
Retning,  han  selv  ønskede.  Paa  sin  Hengivenhed  havde  han  givet  Be- 
vis ved  sin  Virksomhed  i  Holland,  og  Kongen  kunde  stole  fuldkom- 
ment paa  ham. 


Fig.  205.  Hans  Svane.  (EfterMaleri  paa  Frederiksborg 

Den  Mand,  der  vilde  have  været  Adelens  naturlige  Fører,  var  ikke 
i  Stand  til  at  optræde  frit  og  offentligt.  Efter  Freden  i  Roskilde  var 
Korfits  Ulfeld  for  de  „hulde,  tro  og  mærkelige  Tjenester",  som  han 
havde  vist  den  svenske  Konge,  bleven  ophøjet  til  Greve  af  Sølvitsborg 
i  Blekinge,  hvortil  Karl  Gustaf  yderligere  havde  lagt  Herisvad  Kloster 
i  Skaane  med  tilhørende  Gods.  Han  var  stadig  Karl  Gustafs  Gehejme- 
raad  og  blev  brugt  til  at  tage  Indbyggerne  i  Skaane  i  Ed  til  den  nye 
Regering.  Men  det  gode  Forhold  varede  ikke  længe,  thi  Ulfeld  blev  op- 
rørt over  den  Styrelse  af  Skaane,  som  den  svenske  Konge  vilde  slaa 
ind  paa,  idet  han  paalagde  Befolkningen  at  betale  Told  efter  de  høje- 
ste Satser  i  den  svenske  Toldrulle  samtidigt  med  de  højeste  i  den 
danske.  Det  kom  til  et  Brud,  og  Ulfeld  maatte  friste  Forræderens  sæd- 
vanlige Lod  at  blive  skudt  til  Side  efter  at  være  bleven  benyttet.  Hans 
Misfornøjelse  herover  ledede  ham  til  ubesindige  Udtalelser  og  Gernin- 
ger. ,  Bartolomæus  Mikkelsen  angav  ham  under  Forhørene  og  paastod, 
at  han  havde  meddelt  ham  Planen  til  Stormen  paa  København,  hvortil 
han  føjede  flere  andre  Beskyldninger.  Ulfeld  og  Leonora  Kristine  blev 
da  arresterede  i  deres  Hus  i  Malmø,  og  han  blev  stævnet  for  den 
samme  Domstol,  som  Kongen  nedsatte  i  Anledning  af  den  skaanske 
Sammensværgelse.  Men  kort  efter  blev  Ulfeld  ramt  af  et  Slagtilfælde,  der 
for  en  Tid  berøvede  ham  Mælet.  Da  paatog  Leonora  Kristine  sig  at  føre 
hans  Sag  i  Retten,  og  hun  gjorde  det  med  en  beundringsværdig  Dyg- 
tighed og  Skarpsindighed,  selv  om  hun  ganske  vist  heller  ikke  betænkte 
sig  paa  at  fremsætte  Paastande,  der  ikke  stemmede  ganske  med  Sand- 
heden. Resultatet  blev  dog,  at  Retten  dømte  Ulfeld  fra  Livet.  Men  da 
Karl  Gustaf  var  død,  og  Freden  i  København  sluttet,  foretrak  det  sven- 
ske Rigsraad,  da  Beviserne  var  svage,  at  benaade  ham  og  gav  Ordre 
til  hans  Løsgivelse.  Inden  denne  havde  fundet  Sted,  kom  der  til  Ulfeld 
et  falsk  Rygte  om,  at  han  skulde  føres  til  evigt  Fængsel  i  Finland.  Ul- 
feld paastod  senere,  at  det  var  hans  Svoger  Sehested,  som  saaledes 
havde  skræmmet  ham,  fordi  han  ønskede  at  faa  ham  af  Vejen,  men 
Beskyldningen  kan  ikke  bevises.  Forklædt  som  Præst  flygtede  da  Ul- 
feld hemmeligt  ud  fra  sin  Gaard  og  begav  sig  i  en  aaben  Baad  til  Kø- 
benhavn lige  i  Armene  paa  sine  uforsonlige  Fjender.  Stor  blev  Over- 
raskelsen ved  Hoffet,  da  der  indtraf  en  ydmyg  Skrivelse  til  Kong  Fre- 
derik med  Besked  om,  at  Brevskriveren  befandt  sig  i  Byen,  og  Virk- 
ningen blev  kun,  at  Ægteparret  ufortøvet  blev  sendt  til  Bornholm  og 
sat  i  et  meget  haardt  Fængsel  paa  Hammershus.  Her  maatte  Ulfeld 
derefter  tilbringe  hele  den  Tid,  mens  Stændermødet  foregik  i  København, 
hvor  hans  Standsfæller  vistnok  savnede  ham  haardt.  Kommandanten, 
Generalmajor  Fuchs,  behandlede  dem   med  en  oprørende  Raahed,  og 

Behandlingen  blev  ikke  bedre  efter  et  forgæves  Flugtforsøg.  Nu  blev  de 
indespærrede  hver  i  sit  Fængsel  og  berøvede  Brugen  af  Lys.  Endelig  gik 
Kongen  ind  paa  et  Forlig,  hvorved  Ulfeld  købte  Friheden.  Den  14.  Decbr. 
samme  Aar  maatte  han  undertegne  nogle  meget  ydmygende  Betingelser; 
han  gav  Afkald  paa  sine  Godser  paa  Sjælland,  i  Jylland  og  i  Norge,  sin 
store  Gaard  i  Løvstræde  og  Adkomst  til  Forleninger.  Desuden  maatte 
han  afstaa  den  Erstatningssum,  som  han  havde  opnaaet  ved  Roskilde- 
freden, hvorfor  Kongen  havde  udstedt  ham  en  Obligation  paa  60,000 
Rdl.  Leonora  Kristine  maatte  give  Afkald  paa  sin  Ret  til  at  bære  Tit- 
len Grevinde  af  Slesvig  og  Holsten.  Endelig  maatte  han  love  ikke  at 
forlade  Fyn,  hvor  han  tog  Bolig  paa  Ellensborg  ved  Nyborg,  det  nu- 
værende Holkenhavn,  som  var  en  Del  af  Leonora  Kristines  Mødrene- 
arv. Herhen  begav  de  sig  i  Julen  1661,  men  det  skulde  snart  vise  sig, 
at  det  ikke  var  lykkedes  Ulfeld  at  faa  Fred  i  sit  Sind.  Han  var  dog 
nu  mere  Genstand  for  Medynk  end  for  Frygt. 

Adelen  stod  saaledes  uden  Fører  i  det  forestaaende  Sammenstød. 
I  Juli  Maaned  1660  havde  Kongen  forlangt  Rigsraadets  Betænkning  om, 
hvor  mange  hvervede  Soldater  der  fremtidigt  skulde  holdes  til  Rigets 
Forsvar.  Rigsraadet  gav  et  undvigende  Svar,  men  foreslog  at  sammen- 
kalde Stænderne,  hvilket  Kongen  gik  ind  paa.  Den  18.  September  mød- 
tes der  i  København  Udsendinge  fra  de  tre  Stænder,  nemlig  Adelen, 
Bisperne  med  nogle  Provster  og  to  Kanniker  fra  hvert  Kapitel,  nogle 
Professorer  fra  Universitetet,  og  af  Borgerstanden  fire  Mand  fra  Kø- 
benhavn, to  fra  hver  af  de  større  Stæder  og  en  fra  hver  af  de  mindre. 
Af  de  mindste  Byer  kunde  flere  slaa  sig  sammen  og  vælge  en,  hvis  de 
foretrak  dette  i  Stedet  for  at  have  hver  sin. 

Det  viste  sig  straks,  at  Gejsdigheden  og  Borgerstanden  havde  i 
Sinde  at  holde  sammen.  De  vedtog  nemlig,  at  de  gensidig  vilde  med- 
dele hinanden  deres  Beslutninger  under  Tavsheds  Løfte.  Da  Stænder- 
mødet den  10de  Septbr.  aabnedes  i  den  store  Sal  paa  Slottet,  gik  de 
samlede  derhen,  en  Borger  og  en  gejstlig  ved  Siden  af  hinanden  som 
Tegn  paa  deres  Enighed.  Derpaa  fulgte  Adelen.  Da  Stænderne  var  sam- 
lede, traadte  først  Rigsraadet  og  derpaa  Kongen  ind.  Rigshofmesteren 
Joakim  Gersdorf  holdt  en  Tale,  hvori  han  skildrede  Landets  Tilstand  og 
bad  dem  om  samdrægtigt  at  overlægge,  hvad  der  kunde  tjene  til  Rigets 
Ære  og  Opkomst  og  det  kongelige  Hus'  Tarv.  Kongen  vilde  nærmere 
forhandle  med  dem  derom,  men  havde  nogen  et  nyttigt  Forslag  at  frem- 
sætte, skulde  det  blive  modtaget  med  kongelig  Naade  og  Velbehag. 

Næste  Dag  begyndte  Forhandlingerne.  Adelen  samledes  som  Regel 
i  Raadhuset,  men  undertiden  ogsaa  i  det  islandske  Kompagnihus  paa 
Slotsholmen.  Præstestanden  mødtes  i  Helligaandskirken  eller  i  Konvent- 

huset  i  Silkegade,  og  Borgerstanden  i  Bryggernes  Lavshus  paa  Hjør- 
net af  Skindergade  og  Klosterstræde,  hvor  den  ogsaa  holdt  sine  Fæl- 
lesmøder med  Gejstligheden. 

Det  Forslag,  som  Kongen  lod  fremsætte,  gik  ud  paa  at  paalægge 
en  almindelig  Konsumtionsskat  af  alle  Varer,  men  det  mødte  straks 
Modstand  fra  Adelen,  og  Ove  Juul  til  Villestrup  lod  endog  den  Ytring 
falde,  at  selv  Kongen  ikke  kunde  paalægge  Adelen  noget.  Naturligvis 
vakte  dette  stor  Harme  hos  de  andre  Stænder,  og  de  vedtog  endelig 
Forslaget,  men  paa  Betingelse  af,  at  ingen  anden  Stand  vilde  gøre  Krav 
paa  Frihed.  Adelen  lovede  da  tilsidst  at  ville  betale  Konsumtionsskat  i 
tre  Aar,  men  kun  naar  den  opholdt  sig  i  Stæderne;  naar  den  var  paa 
Gaardene,  vilde  den  være  fri,  „thi  ellers  var  der  siden  ingen  Forskel 
paa  en  Adelsmand  og  en  Bonde".  De  beklagede  sig  over,  at  Bestem- 
melsen endda  „skar  saa  dybt  i  Privilegierne".  Hermed  vilde  de  andre 
Stænder  ikke  lade  sig  nøje.  Spændingen  blev  stærkere,  og  det  kom  til 
heftige  Sammenstød.  Da  Adelen  havde  kaldt  de  andre  Stænder  „ufri", 
havde  Borgerstanden  og  Gejstligheden  vedtaget,  at  de  var  forsamlede 
„under  Københavns  Frihed",  d.  v.  s.  de  betragtede  sig  som  en  Natio- 
nalforsamling. Et  Pust  af  revolutionær  Aand  gaar  igennem  København, 
som  minder  om  den  store  franske  Revolution.  De  fremkommer  ogsaa 
med  flere  vigtige  Forslag  om  at  bortforpagte  Lenene  til  de  højstby- 
dende, afløse  Hoveriet  og  Vornedskabet  og  lade  alle  Stænder  i  For- 
ening træffe  Bestemmelser  til  det  almene  Bedste.  Da  Adelen  mærkede 
den  truende  Fare,  gav  den  endelig  efter  med  Hensyn  til  Konsumtionen, 
i  det  Haab,  at  den  derved  kunde  redde  sine  øvrige  Friheder.  Men 
dette  var  nu  for  sent;  Stenen  var  begyndt  at  rulle  og  kunde  ikke  læn- 
gere standses.  Et  helt  nyt  Spørgsmaal  var  desuden  kommet  frem,  der 
fængslede  Sindene. 

Den  26.  September  indfandt  de  lavere  Stænder  sig  hos  Kongen  og 
overleverede  deres  Reformforslag.  Han  takkede  dem  for  deres  Iver, 
men  erklærede  tillige,  at  han  efter  Haandfæstningen  ikke  kunde  fore- 
tage slige  Forandringer  uden  Rigsraadets  Samtykke.  Herved  synes  for 
første  Gang  Tanken  at  være  bleven  drejet  i  den  Retning,  at  ogsaa  Kon- 
gens Magt  maatte  styrkes,  for  at  han  kunde  gennemføre  de  folkeyndede 
Forandringer.  Hemmelige  Forhandlinger  fandt  Sted  i  de  følgende  Dage 
mellem  Folkepartiets  Førere  og  Hoffet.  Luften  var  svanger  af  Rygter  om 
disse  Sammenkomster,  men  det  eneste  sikre  Vidnesbyrd,  der  er  levnet 
om  den  Sammensværgelse,  der  blev  indgaaet,  er  et  egenhændigt  Brev 
fra  Kongen  (dog  ikke  bevaret  i  Original),  der  skal  være  bleven  over- 
bragt Nansen  og  Svane  gennem  Gabel.  Det  er  heri,  Kongen  skrev  de 
berømte  Ord,  at  hvad  der  skulde  ske,  maatte  gøres  snart;  „dersom  de 

andre  vinder  Tiden,  kan  de  maaske  vinde  mere".  Flere  Sikkerhedsfor- 
anstaltninger blev  nu  trufne.  Ved  Thuresens  Hjælp,  der  var  indviet  i 
Planen,  blev  Borgervagterne  forstærkede  under  Paaskud  af,  at  man 
maatte  hindre  de  Slagsmaal,  der  stadig  fandt  Sted  mellem  Adelens  Tje- 
nere og  Studenterne.  De  Officerer,  der  ikke  hørte  til  Besætningen,  fik 
Befaling  til  at  begive  sig  til  deres  Regimenter.  Forgæves  søgte  Adelen, 
der  mærkede  Uraad,  at  sætte  Splid  mellem  de  andre  Stænder.  Kong 
Frederik  holdt  sig  stærkt  tilbage,  men  der  er  næppe  Tvivl  om,  at  han 
stod  bagved,  hvad  der  fandt  Sted,  og  Dronningen  var  lidenskabeligt  in- 
teresseret i,  at  den  lagte  Plan  blev  gennemført. 

Den  8.  Oktober  kom.  Nansen  havde  paa  Raadhuset  faaet  Magistra- 
ten og  de  32  Mænd  til  at  gaa  med  til  at  overdrage  Arveretten  til  Kon- 
gen. Han  mødte  nu  i  Borgernes  Forsamling,  just  da  disse  var  meget 
misfornøjede  med  en  ny  Forordning  om  Stempelpapir,  der  gennem 
Adelens  Indgriben  var  bleven  helt  anderledes,  end  de  havde  ønsket. 
Hans  Nansen  benyttede  Stemningen  og  forelagde  sit  Forslag,  som  alle 
viste  sig  villige  til  at  underskrive.  Imidlertid  havde  Svane  forelagt  den 
samme  Sag  for  Gejstligheden  og  havde  med  sin  sædvanlige  Overtalel- 
sesevne nedslaaet  de  Betænkeligheder,  der  rejste  sig  hos  enkelte  Med- 
lemmer. Paa  et  fælles  Møde  underskrev  derefter  de  to  Stænder  et 
Brev,  hvorved  „efter  andre  Kongerigers  lovlige  Skik  Hs.  kgl.  Majt.  og 
det  kongelige  Hus  arveligen  blev  tilbudt  det,  som  Hs.  Majt.  ved  Stæn- 
dernes Valg  havde  bekommet".  En  Afskrift  tilstilledes  samme  Aften 
Rigshofmesteren,  der  i  Øjeblikket  var  sengeliggende,  idet  man  bad  ham, 
om  han  vilde  forelægge  Sagen  for  Rigsraadet  og  Adelen.  Som  man  kan 
tænke,  blev  Raadet  i  høj  Grad  overrasket  og  ængsteligt  og  kunde  i  sin 
Raadvildhed  ikke  bestemme  sig  til  noget  Skridt. 

Endnu  om  Formiddagen  den  10.  ventede  de  to  Stænder  forgæves 
paa  Svar,  men  om  Eftermiddagen  Kl.  4  gik  de  alle  op  til  Rigsraadet  for 
at  høre  det.  Da  nogle  faa  Stykker  var  komne  ind,  raabte  Adelens  Fø- 
rer Otte  Krag  til  Dørvogteren,  at  han  skulde  lukke  Døren.  Men  de  an- 
dre trængte  paa  og  raabte,  at  de  havde  alle  underskrevet  og  vilde  og- 
saa  alle  være  med.  Raadet  kom  nu  med  en  hel  Del  Udflugter  og 
anførte,  at  Sagen  ikke  havde  været  bestemt  til  Forhandling  paa  Stæn- 
dermødet; Rigsraadet  var  ikke  fuldtalligt  og  kunde  altsaa  ikke  tage  Be- 
stemmelse derom;  endelig  var  jo  ikke  en  Gang  alle  Afsendinge  fra  de 
lavere  Stænder  enige  om  Sagen.  Da  vendte  Svane  sig  til  sine  Ledsa- 
gere og  spurgte,  om  de  ikke  var  enige,  hvilket  de  bekræftede  med 
høje  Raab.  Rigsraaderne  blev  forbavsede,  men  var  dog  ikke  til  at  drive 
til  at  ændre  deres  Beslutning.  Da  erklærede  Hans  Svane,  at  Stænderne 
vilde  gaa  lige  op  til   Kongen.    Dette  skete,  men  de  traf  ikke  Kongen 


367 


hjemme,  da  han  var  paa  Jagt  paa  Amager.  Lidt  efter  kom  han  til  Stede 
og  gik  forbi  Forsamlingen  med  Hatten  i  Haanden.  Man  gjorde  ham  op- 
mærksom paa  Afsendingenes  Ærinde,  og  han  modtog  deres  Tilbud  med 
den  største  Venlighed;  traadte  derpaa  afsides  og  talte  med  Hannibal 
Sehested.  Ved  Afskeden  erklærede  Kongen,  at  han  vilde  give  sit  ende- 
lige Svar  næste  Dag. 
Afgørelsen  laa  nu  i 
Frederik  III's  Haand. 
Selv  i  dette  kritiske  Øje- 
blik vaklede  han,  men 
Dronningen  drev  ham 
frem.  Man  tog  alvor- 
lige Forholdsregler  un- 
der Paaskud  af,  at  Ade- 
len havde  i  Sinde  hem- ; 
meligt  at  forlade  Byen 
og  derved  sprænge 
Stændermødet.  Vagter- 
ne blev  derfor  fordob- 
lede. Havnen  spærre- 
des, Portene  blev  luk- 
kede, saa  at  ingen  kunde 
komme  ud  af  Byen  uden 
at  have  Passerseddel 
fra  Hans  Nansen,  og 
Borgerne  fik  Ordre  til 
at  møde  væbnede,  saa 
snart  Stormklokken  lød. 
Det  er  vel  sagtens  til 
disse  Dage,  at  man  maa 
henlægge  den  bekend- 
te Scene  mellem  Hans  Nansen  og  Otte  Krag,  da  de  mødtes  paa 
Højbro.  Fuld  af  Forbitrelse  pegede  den  stolte  Rigsraad  paa  Blaataarn 
og  spurgte  Hans  Nansen,  om  han  vidste,  hvad  det  var,  altsaa  en  for- 
blommet Trusel  om  Fængsling,  hvis  han  drev  Sagen  videre.  Men  uden 
at  rokkes  viste  Københavns  Borgmester  op  paa  Nikolaj  Taarn  og 
spurgte  Otte  Krag,  om  han  vidste,  hvad  der  hang,  nemlig  Stormklok- 
ken, hvis  Lyd  i  et  Øjeblik  kunde  kalde  Københavns  Borgere  til  Vaa- 
ben  og  blive  Signalet  til  Borgerkrigens  Begyndelse.  De  fleste  af  Ade- 
len var  dog  i  Modsætning  til  Otte  Krag  lammede  af  Frygt;  „her  gik 
Banghed  og  Rædsel  an  for  somme",  skriver  en  af  Borgerstandens  de- 


Fig.  206.  Otte  Krag.  (Maleri  paa  Frederiksborg.) 

puterede  betegnende.  Alligevel  nølede  Rigsraadet,  indtil  Kongen  om  Af- 
tenen den  11.  Oktober  sendte  Bud,  at  de  andre  St^ænder  trængte  paa, 
og  at  det  snart  maatte  fatte  sin  Beslutning;  „kom  noget  efter,  vilde  han 
være  undskyldt".  Dette  bestemte  Sprog  nedslog  Adelens  Mod,  de  mang- 
lede dygtige  Førere  og  vovede  derfor  ikke  længere  at  gøre  Modstand. 
Om  Eftermiddagen  den  12.  Oktober  tilbød  Rigsraadet  at  overdrage  Kon- 
gen Arveretten  for  hans  mandlige  Afkom.  Han  takkede,  men  indvendte, 
at  de  andre  Stænder  ikke  havde  gjort  denne  Indskrænkning.  De  bad 
da  om  at  maatte  faa  Dokumentet  tilbage  for  nærmere  at  overveje  Sa- 
gen og  erklærede  sig  snart  efter  enige  med  de  andre  Stænder.  Dog 
forbeholdt  de  sig,  at  denne  Indrømmelse  ikke  skulde  medføre  nogen 
Indskrænkning  i  deres  adelige  Rettigheder.  Den  13.  Oktbr.  om  Midda- 
gen mødte  da  samtlige  Stænder  efter  Opfordring  paa  Slottet  og  over- 
drog højtideligt  til  Kongen  Arveretten  til  Danmarks  Rige  baade  paa 
Sværd-  og  paa  Spindesiden.  Dog  tilføjede  man  den  Betingelse,  at  Riget 
ikke  maatte  deles,  og  at  enhver  Stands  Privilegier  skulde  bevares.  Ef- 
ter at  en  Adelsmand  havde  lykønsket  Kongen,  holdt  Svane  den  egent- 
lige Hovedtale,  hvori  han  ogsaa  strejfede  ind  paa  den  ny  Forfatning, 
som  Kongen  og  Stænderne  herefter  skulde  give.  Endelig  lykønskede 
Hans  Nansen  Kongen  paa  Borgerstandens  Vegne,  og  Sehested,  der  nu 
spillede  en  betydelig  Rolle,  takkede  dem  alle  i  Kongens  Navn. 

Ved  Arveregeringens  Overdragelse  til  Kongen  var  der  imidlertid 
intet  bestemt  om  Rigets  fremtidige  Forfatning.  Alle  var  dog  enige  om, 
at  en  Forandring  maatte  være  en  nødvendig  Følge  deraf,  thi  Haand- 
fæstningen  kunde  umuligt  længere  vedblive  at  gælde.  Der  var  vel  ikke 
faa,  der  ønskede  en  indskrænket  Kongemagt,  saaledes  at  de  lavere 
Stænder  kom  til  at  staa  ved  Siden  af  Adelen  ved  Besættelsen  af  Rigs- 
raadspladserne,  men  Kongehusets  ivrigste  Tilhængere  med  Hans  Svane 
i  Spidsen  ønskede  at  skaffe  Kongen  den  uindskrænkede  Enevælde. 
Endnu  samme  Aften  som  Stænderne  havde  overdraget  Arveregeringen 
til  Kongen,  nedsatte  denne  et  Udvalg  bestaaende  af  fire  Rigsraader,  fire 
Adelsmænd,  fem  gejstlige  og  syv  borgerlige  for  at  forhandle  om,  „hvad 
der  om  den  besluttede  Sag  med  Arveriget  paa  bedste  Maner  videre 
burde  angaas".  Næste  Dag,  Søndag  den  14.  Oktober,  om  Formiddagen 
Kl.  10  begyndte  Forhandlingerne  i  den  grønne  Sal  paa  Slottet. 

Den  gamle  Haandfæstning  blev  ophævet  og  erklæret  for  død  og  mag- 
tesløs. Men  da  man  begyndte  at  drøfte  den  nye  Forsikring,  som  Kongen 
skulde  give  Stænderne,  kom  det  til  heftige  Optrin.  Nu  greb  Hans 
Svane  ind,  og  da  de  borgerliges  Stemning  var  vendt  mod  Adelen,  ud- 
viklede han  med  uimodstaaelig  Veltalenhed  Kongens  Fortjenester  og 
viste,  at  det  var  bedst,  at  Kongen  selv  gav  Forfatningen,  for  at  der 


es 

cS 
O. 

C 


4) 


o 


370 

ikke  skulde  opstaa  nogen  Mistillid  mellem  ham  og  Folket.  Man  burde 
knytte  to  Betingelser  dertil,  Rigets  Udelelighed  og  den  uforandrede  lu- 
therske Religion.  Haandfæstningen  blev  da  kasseret  og  overgivet  til 
Kongen  den  16.  Oktober,  og  Udvalgets  Beslutning  gik  ud  paa,  at  man 
„i  al  Underdanighed  formodede,  at  H.  K.  Mt.  derimod  lader  formere 
en  Reces,  saaledes  som  det  kan  være  ham,  Riget  og  enhver  Stand  især 
til  Gavn  og  til  det  gemene  Bedste".  Med  Ordet  Reces  betegnede  man 
i  Datiden  en  Lov,  som  sammenfattede  Resultatet  af  en  Forhandling. 
Meningen  var  altsaa,  at  den  nye  Regeringsform  skulde  være  bygget  paa 
de  Tanker,  som  var  komne  frem  i  Udvalget.  Beslutningen  blev  om  Ef- 
termiddagen under  Trompeters  Lyd  udraabt  af  Herolder  paa  alle  Byens 
Gadehjørner  og  Torve. 

Allerede  den  18.  Oktober  mellem  Kl.  12  og  3  fandt  den  højtidelige 
Årvehylding  Sted  paa  Slotspladsen  af  alle  Stænderne.  For  Bondestanden 
mødte  —  nogle  hurtigt  tilkaldte  Amagerbønder!  Foran  Børsen  var  en 
Tribune  oprejst,  hvorpaa  Kongefamilien  tog  Plads;  et  langt  Tæppe 
strakte  sig  herfra  helt  hen  til  Slottets  Indgang,  og  paa  begge  Sider  deraf 
var  Soldater  opmarscherede.  En  utallig  Menneskemængde  fyldte  Vin- 
duerne i  de  omstaaende  Huse,  og  selv  paa  Skibenes  Ræer  i  Havnen 
havde  Folk  taget  Plads.  Først  aflagde  den  syge  Rigshofmester  Joakim 
Gersdorf  Hyldingseden,  han  maatte  bæres  frem  til  Tribunen.  Derefter 
fulgte  de  enkelte  Adelsmænd,  og  derpaa  Repræsentanterne  for  de  andre 
Stænder.  Et  Haandtryk  af  Kongen  blev  givet  til  enhver  efter  Edsaflæg- 
gelsen. I  den  Tale,  der  blev  holdt,  lovede  Kongen  Stænderne  „saadan 
en  Regeringsform  og  -maade,  at  alle  hans  Arveundersaatter  skal  hos 
ham  have  en  kristelig  og  mild  Regering  at  forvente".  Om  Eftermiddagen 
blev  der  holdt  Taff'el  i  Riddersalen  paa  Slottet  for  Deltagerne  i  Stænder- 
mødet, og  hen  paa  Aftenen  trak  Kongen  Hans  Nansen  ind  i  en  Vin- 
duesniche,  hvor  de  med  Drikkeglas  i  Haanden  talte  sagte  sammen  i 
to  Timer.  Da  gjorde  Vinen  sin  Virkning  paa  Hans  Nansen,  stille  forlod 
han  Salen  og  maatte  lodses  til  sit  Hjem. 

Hvad  Kongen  har  talt  om  med  Hans  Nansen,  ved  ingen,  men  han 
har  vel  sagtens  givet  ham  Løfter  for  den  Tid,  som  nu  stundede  til,  og 
han  har  maaske  forklaret  ham,  at  Stændermødets  Gerning  nu  var  til 
Ende.  Vist  er  det,  at  dettes  Gerning  smuldrede  hen  efter  Arvehyldingen, 
og  at  det  uden  nogen  egentlig  Opløsning  gled  fra  hinanden  i  Begyn- 
delsen af  December.  Den  nye  Forfatning,  Stænderne  havde  overdraget 
Kongen  at  give,  kom  imidlertid  ikke  saa  snart.  Derimod  udstedte 
Kongen  for  yderligere  at  sikre  sig  d.  10,  Januar  1661  en  Erklæring, 
der  skulde  underskrives  af  Adelen,  de  gejstlige  Embedsmænd,  enhver 
Øvrighed  og  Borgerrepræsentation  rundt  om  i  hele  Landet.  Samme  Aar 


371 

blev  den  underskrevet  i  Norge,  og  i  Løbet  af  1662  paa  Island  og  Fær- 
øerne. Udtrykkene  i  den  var  stærkere  og  mere  vidtrækkende  end  i  de 
tidligere  Erklæringer.  Hovedindholdet  var:  „Vi  underskrevne  har  alle 
og  enhver  tilligemed  de  andre  dette  Riges  Stænder  utvungne  og  uden 
nogen  H.  K.  M.s  Tilskyndelse,  Anmodning  eller  Begæring  af  egen  fri 
Vilje  og  gode  Betænkende  for  vores  tilforn  udvalgte  og  nu  Arvekonge, 
Kong  Frederik  III,  opladt  Arverettighed  til  Danmarks  og  Norges  Riger 
samt  alle  jura  majestatis,  absolut  Regering  og  alle  Regalia. 

Det  var  neppe  Stændernes  Mening,  at  Udtrykket  „absolut  Regering" 
skulde  forstaas  i  den  videste  Udstrækning,  og  Kongen  aldeles  ikke  yde 
Folket  noget  forpligtende.  Men  saaledes  blev  det  fortolket  af  Kongen, 
der  i  Tidens  Løb  forstod  at  drage  al  mulig  Fordel  af  sin  Sejr.  Det 
mest  indskrænkede  Valgrige  blev  til  det  mest  uindskrænkede  Arverige. 
Herved  skete  der  et  Brud  i  Danmarks  Udvikling,  men  et  Brud,  der 
forstaas,  naar  man  husker,  at  Rigsraadet  var  lamslaaet  og  decimeret,  og 
at  Stænderforsamlingerne  ikke  havde  faaet  en  saadan  Fasthed  i  Adels- 
vældens sidste  Tid,  at  der  kunde  bygges  videre  paa  dem.  Adelen  var 
i  Forfald,  og  om  Borgerstanden  er  det  sagt,  at  den  ingen  Betingelser 
havde  for  at  tage  Del  i  Rigets  Styrelse;  „havde  den  haft  saadanne  før, 
saa  var  de  nu  forsvundne"  (P.  Munch).  Derfor  kunde  Kongen  og  Borger- 
standen gaa  sammen  imod  Adelen  uden  at  mistænke  hinanden.  Hvad 
Bønderne  angaar,  var  de  saa  langt  tilbage  og  saa  uvidende,  at  det  vilde 
være  meningsløst  at  give  dem  politisk  Indflydelse.  Bag  ved  denne  Svag- 
hed hos  alle  Stænder  laa  den  Kendsgerning,  at  hele  Landet  var  fattigt, 
og  at  Danmark  navnlig  var  et  kapitalsvagt  Rige,  som  ingen  Modstands- 
kraft besad,  naar  der  indtraf  daarlige  Tider  for  Landbruget,  saaledes 
som  det  var  Tilfældet  i  hele  Tiden  mellem  1625  og  1670.  Der  var 
heller  intet  Samliv  i  politisk  Henseende  mellem  Danmark  og  Norge, 
og  Norge  stod  om  muligt  endnu  længere  tilbage  end  Danmark  i  øko- 
nomisk Henseende. 

Ved  Enevældens  Indførelse  skete  der  desuden  ikke  andet  i  Dan- 
mark, end  hvad  der  fandt  Sted  i  andre  Stater  i  Europa,  thi  paa  den 
Tid  var  Forholdene  særdeles  gunstige  for  Enevælde.  Desuden  maa  det 
ikke  glemmes,  at  gennem  Enevælden  opnaaede  Staterne  Enhed  og  Styrke, 
og  ved  den  udjævnedes  efterhaanden  den  dybe  Standsforskel,  der  havde 
haft  saa  fordærvelige  Følger  for  de  lavere  Klasser.  Saaledes  var  Ene- 
vælden en  naturlig  og  i  mange  Henseender  gavnlig  Frugt  af  Tidens 
Udvikling. 

Enevældens  Gennemførelse  i  Frederik  III's  sidste  Aar. 

Det  Løfte,  som  Frederik  III  havde  givet  i  1660  om  at  bevare  de 
enkelte  Stænders  Privilegier,  blev  holdt.  Den  24.  Juni  1661  gav  han 
som  Enevoldsherre  „af  kongelig  Naade  og  Mildhed"  de  forskellige  Stæn- 
der deres  særlige  Friheder.  Hvad  Adelen  angaar,  beholdt  den  de  gamle 
Friheder  over  for  sine  Bønder  (Hals-  og  Haandsret,  Sagefald,  Jagtret  og 
Birkeret  paa  de  Steder,  hvor  den  havde  en  saadan);  desuden  blev 
Kaldsretten  bekræftet,  for  saa  vidt  de  enkelte  Adelsmænd  sad  inde  med 
den,  og  Adelen  bevarede  stiltiende  sin  Tiendefrihed.  Derimod  mistede 
den  hele  sin  politiske  Magt,  og  det  egentlige  Grundlag  for  sin  Stilling, 
idet  Skattefriheden  for  Hovedgaardsjorden  og  Ugedagstjenerne  gik  tabt, 
og  det  samme  gælder  om  Toldfriheden  og  den  udelukkende  Adgang  til 
Embeder,  navnlig  til  Lensmandsembederne.  For  Fremtiden  skulde  Dygtig- 
hed alene  være  afgørende  ved  Besættelsen.  Riget  blev  nu  inddelt  i 
Amter  i  Stedet  for  i  Len,  og  Lensmændene  afløstes  af  Stiftamtmænd 
og  Amtmænd  paa  fast  Løn,  hvorved  Kongens  Indtægter  i  Løbet  af  kort 
Tid  steg  betydeligt.  Desuden  havde  Kongen  naturligvis  Ret  til  at  adle 
dem,  han  vilde.  Angaaende  Adelens  Stemning  over  for  de  nye  Privi- 
legier hedder  det  i  et  Brev  fra  den  østrigske  Gesandt:  „Hvad  alt  det 
angaar,  som  staar  i  Forbindelse  med  Regeringsformen,  sporer  jeg  her 
ingen  Forundring  hos  Adelen,  da  denne  nu  er  ændret,  men  at  den  i 
denne  Henseende  godt  kan  finde  sig  i  Forandring  i  Privilegierne"; 
derimod  var  man  efter  hans  Mening  meget  ked  af  at  have  mistet  Skatte- 
friheden og  Lenene.  Denne  Udtalelse  er  karakteristisk,  da  den  viser, 
hvor  hurtigt  Adelen  slog  sig  til  Taals  med  at  have  mistet  sin  poli- 
tiske Magt. 

Samme  Dag  fik  Gejstligheden  sine  Privilegier,  hvorved  den  fik 
Sikkerhed  for  at  beholde  sine  Indtægter,  navnlig  Tienden,  og  den  fik 
Tilladelse  til  at  købe  sine  Præstegaardsbygninger,  en  Tilladelse,  der  for- 
øvrigt snart  føltes  som  et  trykkende  Paabud.  Et  stort  Gode  for  den 
var  det  ogsaa,  at  den  ikke  længere  skulde  modtage  Befalinger  gennem 
Lensmændene,  men  derimod  gennem  sine  naturlige  overordnede.  Bisperne. 
Menighederne  beholdt  deres  Ret  til  selv  at  kalde  Præst,  og  dette  ved- 
varede, indtil  Danske  Lov  udstedtes  1683.  Ogsaa  de  kongelige  Betjente 
fik  deres  Privilegier,  og  denne  Stand  blev  efterhaanden  begrænset  til 
at  omfatte  den  egentlige  Embedsstand.  Borgerne  fik  Adgang  til  Embeder, 
og  en  stor  Triumf  for  dem  var  det,  at  Lighedsprincipet  ved  Embeds- 
udnævnelser  blev  slaaet  fast.  Dog  bestemtes  det,  at  Borgmestre  og  Raad- 
mænd  i  Byerne  skulde  udnævnes  af  Kongen.  Til  Erstatning  herfor 
fandtes  der  i  alle  de  større  Byer  de  saakaldte  „eligerede"  d.  v.  s.  ud- 

valgte  Mænd,  og  efter  1700  møder  man  ogsaa  disse  eligerede  Mænd  i 
de  mindre  Købstæder  paa  Laaland  og  Fyn.  Disse  Embedsmænd  blev 
udvalgte  af  Borgerne  selv  til  at  ligne  Skatterne  paa  deres  Bysborgere. 
Derimod  vilde  Regeringen  ikke  taale  Lavsforsamlinger,  og  da  et  stort 
Møde  var  planlagt  i  Slagelse  i  1661,  blev  det  underhaanden  forbudt  fra 
oven.  København  fik  endelig  sine  særlige  Privilegier,  den  beholdt  sine 
32  Mænd,  som  den  havde  faaet  under  Belejringen,  og  i  Modsætning  til 
de  øvrige  Købstæder  var  den  fuldkomment  ligestillet  med  Adelen;  den 
var  Rigsstad  og  Stapelstad.  Den  fik  sit  eget  Vaaben,  og  Kongen  skæn- 
kede den  Bidstrup  Gods,  som  i  vore  Dage  atter  er  i  Byens  Eje.  Paa  alle 
Maader  udmærkede  Kon- 
gen Hovedstaden,  han  lod 
saaledes  en  Medalje  slaa 
til  Ære  for  dens  Mod 
under  Belejringen,  og  i 
Modsætning  til  de  øvrige 
Købstæder  gik  den  stærkt 
frem  i  Enevældens  første 
Levetid,  saa  at  den  ved 
Slutningen  af  det  17.  Aar- 
hundrede  havde  fordoblet 
sit  Indbyggerantal  og  var 
naaet  til  60,000  Indb.  Her- 
til  bidrog  dog,   at  den  nu 

var  bleven  „Kongens  København"  og  Landets  stærkeste  Fæstning;  Em- 
bedsmændene og  Garnisonen  forhøjede  Tallet. 

De  enkelte  Mænd,  der  især  havde  understøttet  Kongen  ved  Rege- 
ringsforandringen,  blev  rigeligt  belønnede.  Hans  Svane  blev  allerede  den 
30.  Oktober  1660  udnævnt  til  Ærkebiskop,  den  første  og  sidste  siden 
Reformationen.  Desuden  blev  han  kongelig  Raad,  Præsident  i  det  aka- 
demiske Konsistorium,  Assessor  i  Statskollegiet  og  Højesteret  og  fik 
betydelige  Gaver  (Ebberødgaard).  Han  passede  som  Biskop  godt  til 
Absolutismen,  skønt  han  ikke  var  nogen  hjertevindende  Personlighed 
og  i  stadig  Strid  med  sine  tidligere  Kolleger  ved  Universitetet.  Hans 
Gejstlighed  havde  i  ham  snarere  „en  myndig  og  modig,  end  kærlig 
Biskop".  Men  der  er  noget  imponerende  over  denne  Baroktidens  Stor- 
mand, og  han  var  højt  yndet  af  Kongen  indtil  sin  Død,  der  indtraadte 
1668  i  hans  63  Aar.  Hans  Nansen  blev  Præsident  over  København, 
og  han  indtager  en  ret  tilbagetrukken  Stilling  i  Frederik  IIl's  senere 
Aar.  Man  synes  at  kunne  spore,  at  han  ikke  har  været  fuldt  tilfreds 
med  den  udprægede  Enevælde,  som  nu  kom  til  Magten.  Thuresen  blev 


Fig.  208.  Medaille  til  Ære  for  Københavns  Forsvar. 

Assessor  i  Krigskollegiet,  og  Hans  Svanes  højre  Haand  Peder  Villad- 
sen blev  fra  Provst  Biskop  i  sin  Fødeby  Viborg.  Hans  Schack  blev 
Præsident  i  Krigskollegiet,  og  Henrik  Bjelke  i  Admiralitetet.  Større  Be- 
tydning fik  dog  de  Mænd,  som  havde  virket  bag  Kulisserne  under 
Statsforandringen.  Dette  gælder  navnlig  om  Hannibal  Sehested,  der  blev 
Rigsskatmester,  og  om  Gabel,  som  blev  adlet.    Hannibal  Sehested  var 

utvivlsomt  den,  der  i  de 
første  Aar  satte  sit  Præg 
paa  den  nye  Tid.  Han  var 
en  dygtig  og  iderig  Mand, 
og  man  ser,  hvorledes  Skat- 
kammerkollegiet blomstrer 
op,  hver  Gang  han  er  i 
København,  men  atter  syn- 
ker hen,  naar  han  maa  for- 
lade Byen  for  at  begive  sig 
paa  en  af  de  talrige  Ambas- 
sader, der  lægger  Beslagpaa 
ham  i  disse  Aar.  Men  det 
lykkedes  aldrig  Sehested 
at  faa  helt  fast  Grund  under 
Fødderne,  dertil  havde  han 
i  for  høj  Grad  sin  Fortid 
imod  sig,  og  han  var  des- 
uden en  vanskeligt  omgæn- 
gelig Mand,  ironisk  og  hid- 
sig. Derfor  turde  han  ikke 
komme  helt  frem  med  sine 
Reformplaner  t.  Eks.  om 
Vornedskabets  Afskaffelse. 
Han  gemte  dem  i  sit  „politiske  Testamente",  der  først  blev  offentlig- 
gjort efter  hans  Død.  Hans  Virksomhed  i  Spidsen  for  Finanserne 
var  dog  meget  betydningsfuld.  Hannibal  Sehested  overtog  en  gæld- 
bunden Statskasse,  og  han  tilfredsstillede  Kreditorerne  ved  Udlæg  af 
Krongodset,  som  sank  fra  at  omfatte  Halvdelen  af  Landets  Jordegods 
til  en  Fjerdedel.  Til  Erstatning  for  de  manglende  Statsindtægter  blev 
den  første  Matrikelskat  paalagt,  og  lige  indtil  vore  Dage  har  disse  Hart- 
kornsskatter  været  Hovedhjørnestenen  for  Statens  Finanser. 

Hannibal  Sehested  kom  dog  som  sagt  aldrig  til  at  sidde  inde  med 
Magten  ubestridt.  Sejrherrerne  delte  sig  i  Partier,  og  som  Fører  for 
den    Gruppe,    der   stod    Sehested    imod,    optraadte    navnlig    Kristoffer 


Fig.  209.  Kristoffer  Gabel,  (Maleri  paa  Frederiksborg.) 

Gahel.  Mens  Sehested  heldede  til  Frankrig  og  havde  Dronningen  paa 
sin  Side,  søgte  Gabel  Støtte  i  Danmarks  gamle  Forbundsfælle  Østrig. 
Det  lykkedes  Gabel  i  1664  at  opnaa  Stillingen  som  Statholder  i  Køben- 
havn, og  fra  nu  af  var  han  egentlig  sin  Medbejler  overlegen.  Han  havde 
i  højere  Grad  end  nogen  anden  sin  ubeslutsomme  Konges  Øre.  Men 
Gabel  var  en  langt  mindre  energisk  Mand  end  Sehested,  og  da  han  til- 
lige var  mere  konservativ  end  denne,  betegner  hans  Tiltræden  til  Magten 
en  Standsning  af  de  højst  fornødne  Reformer. 

Til  Erstatning  for  det  manglende  Selvstyre  skaber  Enevælden  Em- 
hedsmandsstyret,  der  er  bevaret  indtil  vore  Tider  i  den  Form,  som  det 
har  faaet  under  Gabel  og  hans  Elev  Griffenfeld.  Tidens  Løsen  var 
Centralisation.  I  Modsætning  til  Adelsvælden,  der  havde  arvet  sit  Sy- 
stem fra  Middelalderens  Opløsning,  skulde  nu  alle  Traade  løbe  sammen 
i  et  Midtpunkt  i  Hovedstaden.  Den  Bygning,  hvori  de  mødtes,  var 
„Raadstuen  for  Københavns  Slot",  som  laa  mellem  Kanalen  og  den  nu- 
værende Frederik  VII's  Statue.  „Der  er  og  det  danske  og  tyske  Kan- 
celli, og  der  oven  over  er  Renteriet,  hvor  Rentemestrene  hver  sit  Kontor 
haver.  Hvilket  skønne  af  Grund  opmurede  Hus  er  med  Bly  og  Skæ- 
versten bedækket".  Krigskollegiet  laa  derimod  ved  Holmens  Kirke,  og 
i  Nærheden  havde  Admiralitetet  sit  Hus.  Højesteret  fandtes  paa  selve 
Slottet  i  den  lave  Bygning  straks  inden  for  Blaataarn  til  Højre. 

I  disse  Bygninger  var  Kollegierne  til  Huse.  De  var  forskellige  fra 
de  nuværende  Ministerier  allerede  derved,  at  deres  Chef  kun  var 
ansvarlig  over  for  Kongen,  ikke  tillige  over  for  en  Rigsdag.  Men  en 
anden  Forskel  var,  at  medens  de  nuværende  Ministerier  er  i  een  Mands 
Haand,  stod  der  i  Spidsen  for  Kollegierne  seks  til  otte  Medlemmer,  der 
raadslog  om  de  foreliggende  Beslutninger  og  traf  deres  Afgørelser  ved 
Afstemning,  hvis  de  ikke  kunde  blive  enige  paa  anden  Maade.  Det  var 
straks  fra  første  Færd  Kongens  Mening,  at  hvert  Kollegium  skulde 
bestaa  af  lige  mange  adelige  og  borgerlige  Medlemmer. 

Af  Kollegierne  var  Kancelliet  det  vigtigste.  Det  svarede  til  det  nu- 
værende Justits-  og  Kultusministerium,  hvorhos  det  havde  en  Del  af 
de  Forretninger,  som  nu  ligger  under  Indenrigsministeriet.  Det  lykkedes 
Adelen  indtil  Slutningen  af  Frederik  III's  Regering  at  bevare  Sekretær- 
pladserne i  Kancelliet  som  sin  Forret,  og  det  siges  om  de  faa  borger- 
lige Medlemmer,  som  slap  derind,  at  de  blev  „noget  bas  tracterede". 
To  Morgener  om  Ugen  holdtes  der  i  Almindelighed  Møde,  hvor  Over- 
sekretæren forelagde  Sagerne,  og  efter  at  de  var  behandlede,  refererede 
han  dem  atter  for  Kongen  i  Konseillet.  Under  særligt  kraftige  Personlig- 
heders Styre  som  Griffenfeld  ophørte  næsten  Kancellimøderne,  og  Sa- 
gerne refereredes  direkte  for  Kongen.   Det  samme  var  Tilfældet  under 

Frederik  IV's  Regering.  Ved  Siden  af  det  danske  Kancelli  havde  man 
det  tyske  Kancelli  for  den  kongelige  Del  af  Hertugdømmerne.  Desuden 
hørte  som  Regel  de  udenrigske  Sager  herunder,  da  det  var  Skik  at 
korrespondere  med  Udlandet  paa  Tysk.  De  finansielle  Sager  behand- 
ledes i  Rentekamret  (Skatkammerkollegiet),  som  havde  et  mere  borger- 
ligt Præg  end  Kancelliet.  Krigskollegiet  og  Admiralitetet  er  allerede 
nævnte.  Det  samlende  Led  var  Gehejmekonseillet,  der  oprindelig  mødtes 
i  „Kongens  eget  Kammer"  paa  Slottet,  og  som  bestod  af  Præsidenterne 
for  de  forskellige  Kollegier.  Det  var  dog  først  under  Kristian  V's  Re- 
gering, at  dette  traadte  i  regelmæssig  Virksomhed.  Det  var  en  højfornem 
Forsamling,  hvori  de  danske  Adelsmænd  var  ret  talrigt  repræsenterede^ 
og  det  var  ikke  sjeldent,  at  Deltagerne  skiftede  ved  Tronvekslingerne, 
da  den  nye  Konge  ofte  manglede  Tillid  til  sin  Faders  Raadgivere.  I 
Slutningen  af  det  17.  Aarh.  og  Begyndelsen  af  det  18.  Aarh.  blev  Se- 
kretærerne i  Kancelliet  og  Rentekamret  næsten  alle  borgerlige,  mens 
Kanslerne  og  Oversekretærerne  derimod  var  fornemmere.  Endnu  kan 
det  nævnes,  at  Kongen  havde  sit  Kabinet,  det  saakaldte  „Kongens  eget 
Kammer",  hvorunder  Øresundstolden  og  visse  andre  Indtægter  hørte. 
Kammersekretæren,  der  svarer  til  den  nuværende  Kabinetssekretær, 
kunde  ofte  skaffe  sig  stor  Indflydelse  hos  Kongen,  naar  han  besad  de 
fornødne  personlige  Evner,  og  der  skabtes  herigennem  en  Sideregering, 
der  var  uafhængig  af  de  egentlige  Kollegier.  Det  var  paa  denne  Maade» 
Peder  Schumacher  banede  sig  Vej  til  Magte-ns  Tinde. 

Kollegiestyrelsen  havde  sine  Fordele  og  sine  Mangler.  Ad  denne 
Vej  fik  et  Halvhundrede  af  Landets  mest  intelligente  Mænd  Indflydelse 
paa  den  enevældige  Konges  Styrelse,  men  Svagheden  var,  at  man  helst 
undgik  at  lade  det  komme  til  Afstemning  i  Kollegiemøderne  for  ikke 
at  krænke  den  Part,  der  vilde  blive  overstemt.  Der  kom  herved  noget 
ubevægeligt  over  hele  Styremaaden.  Desuden  kunde  Kollegieherrerne 
umuligt  sidde  inde  med  den  Sagkundskab,  som  ofte  maatte  være  nødvendig 
over  for  opdukkende  Spørgsmaal.  Til  at  bøde  herpaa  fandt  man  allerede 
i  det  17.  Aarhundrede  paa  at  bruge  Kommissioner.  „Kommissionerne  i 
Raadstuen  for  Københavns  Slot"  spillede  en  stor  Rolle  i  Kristian  V's 
senere  Aar,  men  man  blev  ogsaa  snart  klar  over  den  Svaghed,  som  klæ- 
bede ved  disse,  idet  deres  Arbejde  blev  endeløst,  da  der  ikke  blev  taget 
fat  med  den  samme  Energi  her  som  i  de  faste  Embedsinstitutioner. 

Mærkeligt  er  det  at  se,  hvor  hurtigt  Befolkningen  faldt  til  Ro  over 
for  den  nye  Styrelse.  Hertil  bidrog  især  den  Vækst,  som  Kongemagten 
havde  igennem  hele  Aarhundredet,  og  som  gjorde,  at  man  snart  oversaa, 
at  Enevælden  stammede  fra  Folkets  Valg.  I  Stedet  herfor  opstod  under 
Gejstlighedens  Paavirkning  den  Tanke,  at  Kongedømmet  var  indstiftet 

af  Gud.  Mærkeligt  er  det,  at  medens  Præsterne  i  den  sidste  Adels- 
vældetid ofte  i  Ligprækenerne  kalder  Adelsmændene  „Guder",  er  det 
nu  Kongen,  der  ligefrem  kaldes  „Gud".  Det  var  meget  lettere  at  faa  Be- 
folkningen til  at  lyde  ham  end  hans  Embedsmænd.  En  Gang  siges  det 
saaledes:  „Adelen,  de  gejstlige  med  Herredsfogederne  og  Skriverne  vilde 
se  Hans  Majestæts  egen  Befaling,  førend  de  vilde  parere",  men  saa 
var  der  heller  ikke  noget  i  Vejen.  Da  Kongens  Salving  blev  indført 
under   Kristian  V,   opfattede   man   denne   Handling  som   den   egentlige 


Fig.  210.  Københavns  Slot  i  Kristian  V's  Tid.  (Maleri  hos  Prof.  S.  L.  Tuxen.) 

guddommelige  Indvielse  til  Kongegerningen.  Det  maa  indrømmes,  at  de 
danske  Konger  i  det  Hele  ikke  misbrugte  den  overordentlige  Magt,  som 
var  betroet  dem.  Hertil  bidrog  den  Beskedenhed  og  Tarvelighed,  som 
de  fleste  af  dem  lagde  for  Dagen.  Udgifterne  til  Hoffet  kan  ikke 
siges  at  have  været  overdrevne,  og  de  Bygninger,  som  skyldes  vore 
første  Enevældskonger,  var  kun  tarvelige.  De  var  ikke  højt  begavede 
Mænd,  men  de  var  pligtopfyldende  og  arbejdsomme,  da  de  ønskede 
selv  at  kontrolere  Styrelsen  i  Enkelthederne.  Bekendte  er  de  Resolu- 
tioner, som  Kristian  V  har  efterladt  paa  Kanten  af  Rentekamrets  Fore- 
stillinger, da  de  baade  taler  om  hans  Energi  og  hans  muntre  Lune; 
f.  Eks.:  „Jeg  haaber,  det  kan  være  sandt,  alligevel  det  er  ikke  trykt"; 
„De  vil  alle  have  og  kan  ikke  alle  faa";  „Hvad  der  har  været  Halm 
i  Fjor,  kan  vel  ikke  blive  til  Korn  i  Aar";  „Her  er  mange  Slags  Kød 
i  denne  Frikasé"  o.  s.  v.    Frederik  IV  har  selv  skildret  sin   Dag  paa 

følgende  Maade:  „Vor  Tid,  Dage  og  Timer  er  paa  den  følgende  Maade 
saa  optagne,  hvoraf  vil  ses,  at  vi  næsten  ikke  kan  tage  en  Dag,  ja  vel 
neppe  en  Times  Tid  til  overs,  uden  at  vi  dermed  maa  forsømme  noget, 
saa  at  vi  til  vor  Rekreation  ikke  kan  afbryde  en  Time,  ja  meget  mindre 
en  Dag  for  at  trække  frisk  Luft.  Ja,  naar  vi  endelig  har  afbrudt  en 
Dag,  saa  maa  vi  for  at  genvinde  Tiden  tage  den  fra  vor  Nattero,  fordi 
Arbejdet  dog  maa  gøres.  Men  om  dette  kan  gaa  i  Længden,  vil  jeg  lade 
andre  dømme  om".  Og  en  smukkere  Udtalelse  end  den,  hvormed  Kri- 
stian VI  har  karakteriseret  sin  egen  Styrelse  i  et  Brev  til  en  god  Ven, 
skal  man  lede  om:  „Mit  Sentiment  er,  at  jeg  kun  søger  mine  Under- 
saatters  Lyksalighed,  thi  gaar  det  dem  vel,  gaar  det  ogsaa  mig  vel.  Det 
kan  vel  være,  at  Kristianenserne  er  saa  godt  som  fødte  ildesindede  . . . 
men  Københavnerne  er  det  vel  ikke  mindre.  Jeg  er  Herre  over  begge 
Riger,  Fader  til  to  Børn;  jeg  vil  ikke  gøre  nogen  Uret,  men  ingen  maa 
begære  mere,  end  den  anden;  lige  Brødre,  lige  Kapper". 

Men  nægtes  kan  det  heller  ikke,  at  de  første  Enevoldskonger  med 
overdreven  Skinsyge  værnede  om  deres  Magt,  og  dette  gælder  ikke 
mindst  om  Frederik  III.  Professor  Kr.  Nold  blev  uden  Lov  og  Dom 
afsat  fra  sit  Embede,  fordi  han  i  en  Samling  latinske  Sætninger  ufor- 
sigtigt havde  skrevet:  „Det  er  rimeligt,  at  et  Valgrige  vil  faa  bedre 
Konger  end  et  Arverige".  Kongen  rettede  især  sin  Mistanke  mod  den 
danske  Adel,  og  det  er  sikkert  dette,  der  ligger  til  Grund  for,  at  han 
foruden  at  skabe  en  borgerlig  Embedsmandsstand  søgte  at  drage  tyske 
Adelsmænd  ind  i  Landet.  Indvandringen  fra  Tyskland  havde  allerede 
under  Trediveaarskrigen  været  betydelig,  da  Reformationen  havde  knyttet 
saa  mange  Baand  mellem  Danmark  og  Nordtyskland.  Under  Enevælden 
fortsættes  den  i  stigende  Grad  og  begunstiges  af  vore  tyske  Dronninger, 
der  holdt  af  at  omgive  sig  med  Landsmænd.  Sofie  Amalie  vedblev 
hele  sit  Liv  igennem  at  foretrække  Tysk.  Selv  Frederik  III  laa  dette 
Sprog  nær  fra  den  Tid,  da  han  var  Biskop  i  Bremen,  skønt  han  skrev 
Dansk  meget  godt.  Mens  der  ansattes  mange  tyske  Hoffolk  ved  Siden 
af  de  danske,  fik  dog  Kronprinsen  en  dansk  Adelsmand,  Kristoffer  Pars- 
berg  til  Hovmester,  og  Regeringssproget  var  overvejende  Dansk.  Kun 
i  Krigskollegiet  raadede  Tysk.  Ligesom  Hærens  Officerskorps  over- 
hovedet bestod  dette  Kollegium  mest  af  Tyskere,  hvilket  kom  af,  at 
Frederik  III  i  dem  saa  et  sikrere  Værn  for  Enevoldsmagten  end  i  de 
danske  Adelsmænd,  og  at  disse  under  Krigen  havde  vist  sig  i  Besid- 
delse af  en  temmelig  slap  Disciplin.  Hvor  ubønhørligt  man  gik  frem 
imod  dem,  der  angreb  den  nye  Kongemagt,  ser  man  især  af  Kaj  Lykkes 
og  Korfits  Ulfeids  Eksempler. 

Kaj  Lykke  var  en  af  de  smukkeste  og  rigeste  Adelsmænd  i  Landet, 

men  i  sin  Væren  og  Laden  typisk  for  den  Degeneration,  som  havde  be- 
mægtiget sig  saa  mange  af  hans  Stand.  Flere  Aar  før  Enevoldsmagtens 
Indførelse  havde  han  været  uforsigtig  nok  til  for  at  berolige  sin  Frille  at 
skrive  nogle  meget  nærgaaende  Udtalelser  om  Dronningen  til  hende. 
Dette  Brev  blev  fem  Aar  efter,  at  det  var  skrevet,  draget  frem  for 
Lyset,  da  Frillen  havde  giftet  sig,  og  hendes  Mand  vilde  bruge  det 
til  Pengeafpresning.  Kaj  Lykke  blev  nu  anklaget  for  Majestætsforbry- 
delse.  Han  indrømmede  sin  Brøde  og  gik  ind  paa  et  Forlig,  hvorefter 
han  skulde  betale  100,000  Rdl.  i  Bøde. 
Men  hermed  slog  man  sig  ikke  til  Taals, 
og  da  Kaj  Lykke  mærkede,  at  det  trak 
op  til  noget  endnu  værre,  flygtede  han 
af  Landet.  Han  blev  kort  derefter  dømt 
fra  Ære,  Liv  og  Gods.  Da  man  ikke 
kunde  faa  ham  i  sin  Magt,  blev  Dommen 
fuldbyrdet  paa  hans  Billede  til  stor  Fryd 
for  Københavns  Pøbel.  Over  200,000  Rdl. 
tjente  Kronen  ved  denne  Ejendomskon- 
fiskation.  Flere  Aar  senere,  efter  Sofie 
Amalies  Død,  fik  Kaj  Lykke  dog  Tilla- 
delse til  at  vende  tilbage  og  tilbragte  sine 
sidste  Leveaar  i  Stilhed. 

Ogsaa  Korfits  Ulfeld  blev  ramt  haardt. 
Han  kunde  ikke  finde  sig  i  at  blive  rolig 
paa  sin  Gaard  EUensborg  og  fik  Rejsetilladelse  for  at  bruge  varme 
Bade  i  Udlandet.  Men  han  rejste  i  Stedet  til  Amsterdam,  hvorfra 
han  henvendte  sig  til  Kurfyrsten  af  Brandenburg  og  tilbød  denne  at 
ville  hjælpe  ham  paa  Tronen  i  Danmark.  Dette  skulde  være  ham 
en  let  Sag,  da  Adelen  nærede  stort  Had  til  Frederik  III.  Det  synes, 
som  om  Ulfeld  i  denne  Tid  har  været  stærkt  svækket,  og  han  har 
neppe  været  fuldstændig  klar,  da  han  udtalte  disse  ubesindige  Planer. 
Men  Samtiden  havde  ingen  Forstaaelse  af  Sindssygdomme,  og  Kur- 
fyrsten af  Brandenburg  røbede  derfor  i  god  Tro  hans  Forslag  til  den 
danske  Regering.  En  ligefrem  Panik  udbrød  i  København  ved  Hoffet, 
hvor  man  troede,  at  der  virkelig  var  en  farlig  Sammensværgelse  i  Gære. 
Garnisonen  stod  i  Vaaben  baade  Nat  og  Dag,  og  Frederik  III  lod 
Højesteret  træde  sammen  for  at  dømme  i  Sagen.  Allerede  Dagen  efter, 
d.  24.  Juni  1663,  faldt  Dommen,  der  lød  paa,  at  Ulfeld  som  Majestæts- 
forbryder  skulde  miste  Ære,  Liv  og  Gods;  hans  Haand  skulde  først 
afhugges,  derpaa  hans  Hoved,  som  skulde  sættes  paa  en  Stage.  Da  man 
ikke   kunde   faa   fat  paa   hans  Person,   blev   Henrettelsen  ligesom  ved 


Fig.  211.  Kaj  Lykke.  (Maleri  —  af 
Wuchters?  —  paa  Skaføgaard.) 

Kaj  Lykke  udført  paa  hans  Billede.  Hans  Vaaben  blev  paa  Slotspladsen 
sønderbrudt  af  Bøddelen,  hans  Gaard  blev  nedrevet  lige  til  Grunden, 
og  paa  dens  Plads,  hvor  nu  Graabrødretorv  ligger,  blev  der  rejst  en 
Støtte  med  den  Indskrift:  „Til  ævig  Skam,  Spot  og  Skændsel  over 
Landsforræderen  Korfits  Ulfeld".  Desuden  lovede  Kongen  i  et  aabent 
Brev,  at  den,  der  kunde  overlevere  Ulfeld  levende,  skulde  faa  en  Be- 
lønning paa  20,000  Rdl.,  og  den,  der  kunde  bevise  at  have  dræbt  ham, 
10,000  Rdl. 

Over  hele  Europa  fløj  de  danske  Stikbreve,  og  alle  Landes  Rege- 
ringer lovede  at  deltage  i  Jagten.  Fra  nu  af  havde  Ulfeld  intet  roligt 
Øjeblik.  Forklædt  og  under  falske  Navne  maatte  han  flygte  fra  det  ene 
Sted  til  det  andet.  I  Basel  udgav  han  sig  for  sin  egen  Søns  Hovme- 
ster, men  hans  nedbrudte  Helbred  kunde  ikke  længe  taale  denne  be- 
standige Spænding.  Allerede  den  20.  Februar  1664,  da  han  satte  over 
Rhinen  ved  Neuburg,  døde  han  i  Baaden.  Liget  blev  begravet  i  et  Klo- 
ster i  Neuburg  under  et  falsk  Navn.  Senere  fik  hans  Sønner  det  ud- 
leveret og  begravede  det  hemmeligt,  da  de  frygtede  for,  at  det  skulde 
blive  sendt  til  Danmark.  Hvor  hans  Grav  er,  ved  nu  ingen. 

Endnu  sørgeligere  var  den  Skæbne,  som  ramte  Korfits  Ulfeids  Hu- 
stru. Leonora  Kristine  havde  begaaet  sine  Fejl  af  en  alt  opofrende  Kær- 
lighed til  sin  Mand,  og  hun  havde  delt  hans  Skæbne  med  enestaaende 
Trofasthed.  Ulfeld  havde  mange  Aar  tidligere  laant  den  landflygtige 
Prins  Karl  Stuart  en  Sum  Penge,  og  under  sin  sidste  Udenlandsrejse 
sendte  han  Leonora  Kristine  til  England  for  at  hun  skulde  faa  denne 
Sum  tilbage  af  Prinsen,  der  nu  var  bleven  Konge  under  Navn  af  Karl 
IL  I  Maj  1663  skiltes  de  i  Briigge  for  aldrig  mere  at  gense  hinanden. 
Thi  da  Ulfeids  Anslag  imidlertid  var  bleven  aabenbart,  krævede  den 
danske  Gesandt  i  London  Leonora  Kristine  udleveret,  og  Karl  II  skam- 
mede sig  ikke  ved  at  vise  den  nedrigste  Utaknemlighed  mod  den,  der 
havde  hjulpet  ham  i  hans  Nød.  Leonora  Kristine  havde  begivet  sig  til 
Dover,  men  her  blev  hun  den  9.  Juli  anholdt  og  søværts  ført  til  Kø- 
benhavn. Det  er  det  mest  utiltalende  Træk  hos  Dronning  Sofie  Ama- 
lie, at  hun  nu  fornedrede  sig  for  at  mætte  sit  Had  til  hende.  Grev- 
inden blev  fra  Havnen  gennem  en  tæt  Folkemængde  ført  til  Blaataarn. 
Her  blev  hun  berøvet  sine  Klæder  og  Prydelser  og  iført  en  grov 
Fangedragt.  Hendes  første  Fangehul  fik  kun  Lys  gennem  en  Aabning  i 
Loftet,  som  undertiden  blev  lukket  op,  for  at  hun  ikke  skulde  kvæles 
af  Røgen;  snart  fik  hun  dog  et  noget  bedre  Værelse.  Men  hun  maatte 
ikke  have  Kniv,  Pen,  Blæk  eller  Bøger,  ja  ikke  en  Gang  Naal  og 
Traad.  Da  fandt  hun  selv  paa  Midler  til  at  slaa  Tiden  ihjel  og  til  at 
udrette  noget.  Af  smaa  Stumper  Ler  lavede  hun  Bægre,  og  med  op- 

trevlede  Silketraade  af  sin  Nattrøje  broderede  hun  kunstfærdigt  paa 
Lærred.  I  dette  Fængsel  maatte  Kristian  IV's  Datter  tilbringe  22  Aar. 
En  anden  vilde  være  gaaet  til  Grunde  i  denne  Elendighed,  men  Leo- 
nora Kristine  var  en  stærk  Kvinde,  og  hun  svigtede  ikke  de  Ord,  hvor- 
med hun  paa  Hammershus  havde  styrket  sin  Mand:  „Det  er  let  at 
foragte  Døden  i  Ulykkens  Dage,  men  det  er  stærkere  at  kunne  bære 
den."  Hun  tabte  aldrig  Modet,  og  hun  bevarede  sit  Lune  selv  i  den 
største  Modgang.  Da  Karlen  i  Blaataarn  sagde  til  hende:  „I  haver  haft 
stor  Rigdom  og  Lykke,  og  hvor  sidder  I  nu?"  svarede  Leonora:  „Paa 
en  Knub."  Hvad  der  navnlig  fyldte  hendes  Tid,  var  hendes  Selvskil- 
dring af  Fængselsopholdet  i  „Jammersmindet",  der  vidner  om  hendes 
overlegne  Aandskraft  og  hendes  skarpe  Iagttagelsesevne.  Men  mange 
Vers,  som  hun  skrev  paa  Væggen  i  sit  Fængsel,  taler  ligeledes  om  hen- 
des Karakterstyrke.  I  et  af  disse  forekommer  de  Ord,  der  indeholder 
Forklaringen  til  hendes  Skæbne: 

„Ej  noget  synes  tungt  for  ægte  Kærlighed; 
den  Dyd  er  Trofasthed,  man  ej  bør  blues  ved." 

Endelig  aabnedes  der  lysere  Udsigter  for  den  haardt  prøvede. 
Hendes  Fjende  Sofie  Amalie  døde  den  20.  Februar  1685,  og  i  Maj  gav 
Kristian  V  Ordre  til  hendes  Løsladelse.  Nu  blev  Maribo  Kloster  an- 
vist til  hendes  Opholdssted,  og  hun  levede  her  endnu  i  13  Aar  et  stille, 
men  virksomt  Liv,  indtil  hun  døde  den  16.  Marts  1698  i  en  Alder  af 
77  Aar. 

Den  Panik,  som  havde  fundet  Sted  i  København  i  1663,  bidrog 
kun  til  at  styrke  Kongen  i  hans  Tanke  om  at  holde  fast  paa  Enevolds- 
magten i  dens  fulde  Udstrækning.  Der  gik  dog  endnu  nogle  Aar  hen, 
før  den  nye  Regeringsform  blev  endelig  udarbejdet.  Den  14.  November 
1665  underskrev  Frederik  III  Kongeloven,  „Kongedømmets  rette  og 
uforanderlige  Fundamentallov",  der  skulde  gælde  til  evige  Tider.  Det 
var  en  Arvelov,  hvorefter  der  tildeltes  Kongehuset  Arveret  baade  for 
Mands-  og  Kvindestammen.  Men  hertil  var  der  føjet  Bestemmelser  om 
Kongens  Magt:  Han  staar  over  Loven,  giver  Love,  udnævner  Embeds- 
mænd, er  øverste  Krigsherre,  paalægger  Skatter  og  styrer  Kirken.  Men 
han  har  ikke  Ejendomsret  til  Landet,  og  de  religiøse  Spørgsmaal  skal 
afgøres  af  Gejstligheden  uden  hans  Indblanding.  Desuden  er  han  for- 
pligtet til  at  holde  sig  til  den  augsburgske  Trosbekendelse,  og  han  er 
myndig,  saa  snart  han  har  fyldt  sit  13de  Aar.  Riget  skal  holdes  uskif- 
tet og  udelt,  og  de  kongelige  Børn  skal  derfor  udrustes  med  passende 
Apanager.  Denne  Lov  gjaldt  i  henved  200  Aar  i  Danmark,  og  dens 
Arvebestemmelser   blev   først  ophævede  i   1853.   Dog  har  Kongeloven 

stadig  Gyldighed  for  de  Bestemmelsers  Vedkommende,  som  behandler 
Kongens  Forhold  til  det  kongelige  Hus,  og  den  er  saaledes  endnu 
„Huslov"  inden  for  den  kongelige  Familie. 

Kongeloven  blev  i  lang  Tid  bevaret  som  en  stor  Hemmelighed, 
som  ikke  engang  Dronningen  maatte  vide  Besked  om.  Ved  Kristian  V's 
Tronbestigelse  1670  blev  den  oplæst  i  Gehejmeraadet,  og  under  hans 
Salving  i  Frederiksborg  Kirke  var  den  fremlagt  paa  Alteret.  Men  den 
udkom  først  i  Trykken  under  Frederik  IV  1709.  Originalen  er  skrevet 
med  Schumachers  Haand  paa  Pergamentsblade  i  Folio,  og  den  opbe- 
vares i  et  Sølvfutteral  i  Rigsarkivet.  Det  kongelige  Segl,  som  hænger 
ved,  er  indesluttet  i  en  forgyldt  Sølvkapsel. 

Kongeloven  er  forfattet  af  den  berømte  Peder  Schumacher,  der 
dog  forefandt  Udkast,  som  han  kunde  benytte.  De  Tanker,  som  gaar 
igennem  Loven,  stammer  fra  den  tyske  retslærde  Årnisæus,  der  tidli- 
gere er  nævnt  under  Kristian  IV's  Historie,  og  som  saaledes  nu  længe 
efter  sin  Død  kom  til  at  præge  Udviklingen  i  den  nordiske  Stat.  Flere 
andre  Mænd  har  ydet  deres  Bidrag  til  Loven,  men  Peder  Schumacher 
lagde  den  sidste  Haand  derpaa.  Han  tilhørte  en  indvandret  tysk  Fa- 
milie; hans  Fader,  Vinhandleren  Joakim  Schumacher,  var  en  from  og 
hæderlig  Handelsmand,  der  under  Trediveaarskrigen  var  kommen  her 
til  Landet  fra  Bergedorf  ved  Hamburg.  Moderen  Marie  Motzfeld  var 
Datter  af  en  københavnsk  Vinhandler,  der  ligeledes  var  indvandret  syd 
fra.  Sønnen  blev  født  den  24.  August  1635  paa  Hjørnet  af  Købmager- 
gade og  Løvstræde,  og  Sagnet,  der  gerne  sysselsætter  sig  med  berømte 
Mænds  Barndom,  fortæller,  at  da  han  som  fireaarigt  Barn  blev  baaret 
til  Skole,  mødte  han  paa  Gaden  en  gammel  Kone,  der  nøje  betragtede 
ham  og  udbrød:  „Min  Søn!  Du  har  et  Guldæble  i  din  Haand,  se  vel 
til,  at  du  ikke  lader  det  falde!"  Vist  er  det,  at  Peder  Schumacher  ejede 
et  Guldæble,  thi  allerede  tidligt  vakte  han  Opmærksomhed  ved  sine 
ualmindelige  Evner.  1647  blev  han  Student  i  en  Alder  af  12  Aar. 

Da  hans  Fader  snart  efter  døde,  blev  han  taget  i  Huset  af  Biskop 
Brochmand,  med  hvis  Hustru  han  var  beslægtet.  Biskoppen  var  barn- 
løs og  samlede  derfor  om  sig  en  hel  Del  unge,  der  boede  hos  ham  og 
nød  godt  af  hans  Undervisning.  Her  kom  Schumacher  under  stærk 
Paavirkning  af  den  danske  Kirkes  øverste,  og  Sagnet  fortæller,  at  han 
ogsaa  traf  sammen  med  Kong  Frederik  III,  der  tidt  besøgte  Broch- 
mand og  talte  med  ham  om  de  lærde  Emner,  som  interesserede  begge. 
Den  unge  Student  skal  have  fængslet  Kongen,  men  det  er  ikke  rigtigt, 
at  denne  understøttede  ham  paa  den  Udenlandsrejse,  der  efter  Datidens 
Sædvane  kom  til  at  afslutte  Studierne.  Marie  Motzfeld  sad  som  Enke  i 
gode  Kaar  og  kunde  give  sin  Søn  rigelige  Rejsepenge.    I  Begyndelsen 

af  1660'erne  havde  den  unge  Schumacher  indsuget  den  Lærdom,  som 
Københavns  Universitet  formaaede  at  give  ham,  og  han  havde  tillige 
erhvervet  sig  den  fine  Dannelse,  som  fulgte  af  Omgangen  med  unge 
Adelsmænd,   der  ligesom   han   havde  Bolig  i  Biskoppens  Hus.    I   1653 


Fig.  212.  Peder  Schumacher.  (Maleri  paa  Frederiksborg.) 


eller  1654  drog  han  derfor  ud  paa  sin  Udenlandsrejse.  Den  gik  over 
Tyskland  til  Leyden  i  Holland  og  derfra  til  Oxford.  Den  unge  stude- 
rendes Interesser  var  meget  omfattende;  han  beskæftigede  sig  ikke 
alene  med  Medicin,  men  ogsaa  og  i  Særdeleshed  med  sproglige  Stu- 
dier. Han  lærte  selv  de  uddøde  Sprog  og  vandt  flere  berømte  lærdes 
Venskab.  Men  i  Oxford  indtraadte  der  en  Ændring  i  hans  Studeringer, 

da  han  kom  under  Paavirkning  af  de  store  Begivenheder,  som  foregik 
her  i  Cromwells  senere  Aar.  Han  vendte  sig  mod  Statsvidenskaben,  og  da 
han  i  Slutningen  af  1660  var  naaet  til  Paris,  lærte  han  her  Ludvig  XIV's 
unge  Enevælde  at  kende  og  blev  ganske  blændet  af  det  franske  Hof.  Her- 
fra gik  Rejsen  endelig  over  Spanien  til  Rom  og  Venezia,  og  Schumacher 
kom  tilbage  til  København  i  Aaret  1662  efter  otte  Aars  Fraværelse. 

I  denne  lange  Tid  var  mange  af  hans  gamle  Venner  døde,  andre 
var  forsvundne  fra  det  offentlige  Liv  som  Følge  af  den  Statsforandring, 
der  havde  fundet  Sted.  Peder  Schumacher  stod  derfor  i  Øjeblikket 
uden  Forbindelser,  men  hans  store  Talenter  og  ypperlige  Kundskaber 
gjorde  det  umuligt,  at  dette  kunde  vare  længe.  Han  var  den  studerede 
borgerlige  med  fin  ydre  Dannelse  og  store  Kundskaber,  der  forstod  at 
vinde  enhver,  som  han  kom  i  Berøring  med.  Han  var  svag  af  Legeme, 
ofte  sygelig,  men  spillende  livlig  og  sprudlende  af  Geni,  og  han  var  i 
Besiddelse  af  en  alvorlig  Forsynstro,  der  gav  ham  Ballast  i  Kampen 
med  Verden.  Hvor  straaler  ikke  hans  brune  Øjne  muntert  paa  Bille- 
det, og  om  hans  Mund  tegner  der  sig  et  ironisk  Smil.  Det  fortælles,  at 
han  kort  efter  Hjemkomsten  kom  i  Berøring  med  Kansleren  Peder 
Reetz,  og  at  denne  hurtigt  fik  Øjnene  op  for,  hvad  der  boede  i  ham. 
Da  hans  Gæster  undrede  sig  over,  at  han  rejste  sig  op  for  at  følge 
den  unge  Borgersøn  til  Døren,  sagde  han  til  dem:  „Vidste  I,  hvad  Ta- 
lent denne  Mand  har,  da  bar  I  Estime  for  ham."  Det  Tidspunkt  var 
desuden  kommet,  da  det  var  let  for  en  borgerlig,  der  besad  de  for- 
nødne Evner,  at  komme  ind  paa  den  Embedsbane,  som  tidligere  havde 
været  forbeholdt  Adelen.  Vistnok  paa  Anbefaling  af  Peder  Reetz  blev 
den  27-aarige  Schumacher  i  Maj  1663  udnævnt  til  Kongens  Bibliotekar 
og  Arkivar.  Herved  var  han  stedse  i  Kongens  Nærhed,  thi  denne  be- 
søgte ofte  sit  kære  Bibliotek,  som  han  selv  havde  grundlagt,  og  han  til- 
bragte der  mangen  Time  med  Læsning  og  med  lærde  eller  politiske 
Samtaler  med  sin  Bibliotekar.  Det  fortælles,  at  naar  Schumacher  vidste, 
hvad  der  var  paa  Bane  mellem  Kongen  og  hans  Raadgivere,  lagde  han 
gode  Skrifter  frem,  som  netop  var  slaaede  op  paa  de  Steder,  som  be- 
handlede de  foreliggende  Spørgsmaal,  og  lod  saa  Kongen  selv  finde 
dem  paa  sin  Vej  gennem  Biblioteket.  Kongen  fandt  snart  Behag  i  den 
fine  og  sindrige  Maade,  hvorpaa  han  blev  paavirket,  og  allerede  1665 
naaede  Schumacher  det  næste  Trin  paa  Stigen,  da  han  blev  Kammer- 
sekretær. Han  var  nu  sat  i  Spidsen  for  „Kongens  eget  Kammer"  og 
havde  som  Kabinetssekretær  en  stærk  om  end  skjult  Indflydelse  paa 
Herskeren.  Tillige  vedblev  han  at  bestyre  Arkivet  og  det  kgl.  Biblio- 
tek. I  1666  blev  han  Medlem  af  Kancelliet,  idet  han  fik  Stillingen  som 
„Rejsesekretær",   hvormed  der  var  forbundet  en  aarlig  Løn   paa  1000 

Rigsdaler.  Han  var  nu  bleven  en  politisk  Personlighed  af  ubestridelig 
Betydning,  og  han  kom  til  at  tage  Del  i  de  Partistridigheder,  som  førtes 
inden  for  Regeringen  i  Frederik  III's  sidste  Aar. 


Fig.  213.  Kort  Adeler.  (Maleri  paa  Frederiksborg.) 

Paa  en  Række  andre  Omraader  greb  Frederik  IH's  Regering  ind 
med  betydningsfulde  Reformer.  Da  de  gamle  Landskabslove,  den  jyd- 
ske  og  sjællandske,  nu  var  forældede  og  mangelfulde,  nedsatte  Kongen 
1661   en   Kommission  af  retslærde,  der  skulde  overveje  Spørgsmaalet 


Fabricius:  Danmariishistorie.  II. 

om  en  ny  Lovbog  for  hele  Landet.  Men  den  nye  Lovbog  udkom 
først  1683  under  Kristian  V,  og  da  var  den  flere  Gange  gennemset 
og  havde  modtaget  mange  Forbedringer. 

I  en  ganske  særlig  Grad  laa  det  dog  Regeringen  paa  Sinde  at 
sikre  Landet  militært,  og  København  blev  derfor  befæstet  paany  under 
Ledelse  af  Hollænderen  Henrik  Riise,  der  blev  adlet  som  Baron  til 
Ryssensten  ved  Lemvig.  I  den  nordlige  Del  af  Byen  omkring  Amalien- 
borg voksede  der  nu  et  helt  nyt  Kvarter  frem  med  nye  og  brede  Ga- 
der, og  her  ude  laa  Kastellet,  Frederikshavn,  der  var  anlagt  i  Aarene 
1661 — 66  og  beregnet  paa  at  skulle  være  den  sidste  Tilflugt  for  Ind- 
byggerne, hvis  Volden  blev  stormet.  Men  Anlægget  vakte  stor  Misfor- 
nøjelse hos  Hovedstadens  Beboere,  da  de  mente,  at  den  ogsaa  havde 
til  Hensigt  at  hindre  et  muligt  Oprør  i  Byen,  og  Riise  var  saa  forhadt 
i  Begyndelsen  af  1660'erne  i  København,  at  han  ofte  ligefrem  blev 
truet  paa  Livet. 

For  at  spare  Penge  under  de  daarlige  økonomiske  Forhold,  blev 
den  hvervede  Hær  nedsat  betydeligt  (5 — 6000  Mand),  og  der  blev  truf- 
fet den  Ordning,  at  der  blev  udskrevet  en  lige  saa  stor  Styrke  af  Lan- 
dets egne  Indbyggere  til  at  udfylde  det  Hul,  som  var  opstaaet  ved  Re- 
duktionen. I  Spidsen  for  Flaaden  satte  man  Nordmanden  Kort  Adeler. 
Hans  Fader  havde  været  Forvalter  paa  et  kongeligt  Saltværk  i  Norge, 
men  han  havde  lært  Sømandsgerningen  i  Holland,  hvorfra  han  senere 
gik  i  veneziansk  Tjeneste.  Han  udmærkede  sig  her  ved  mange  Bedrif- 
ter i  Kampen  med  Tyrkerne,  men  naaede  dog  ikke  nogen  egentlig 
Officersplads,  da  disse  var  forbeholdte  de  indfødte  Venezianere,  og  maatte 
nøjes  med  at  vinde  Anseelse  som  Skibskaptajn.  Dog  synes  Fortællingen 
om,  hvorledes  han  i  et  Søslag  entrede  det  fjendtlige  Admiralskib  og, 
efter  at  hans  højre  Haand  var  bleven  saaret,  med  den  anden  huggede 
Hovedet  af  Ibrahim  Pascha,  at  være  tvivlsom.  I  1661  forlod  han  Repu- 
blikens Tjeneste  som  Ridder  af  St.  Markus  og  med  en  Pension  paa 
1400  Dukater.  Desuden  medbragte  han  til  sit  Hjem  en  Række  tyrkiske 
Trofæer  f.  Eks.  en  Hestehale,  to  Skjolde  og  to  Kommandostave,  der 
gjorde  et  dybt  Indtryk  paa  Københavns  let  fængelige  Befolkning.  1665 
blev  han  udnævnt  til  dansk  Generaladmiral  og  var  derved  sat  i  Spid- 
sen for  Flaaden. 

Frederik  III's  Interesse  for  Videnskaben  satte  sig  et  Minde  i  det 
kongelige  Bibliotek.  Han  er  dets  egentlige  Stifter.  Tidligere  var  der  kun 
en  lille  Bogsamling  paa  Slottet  fra  de  forrige  Kongers  Tid;  men  Frede- 
rik III  lod  foretage  betydelige  Indkøb  af  værdifulde  private  Samlinger. 
I  Aarene  1667—69  lod  han  opføre  den  Bygning  til  at  gemme  dem  i, 
der   nu   er   forvandlet   til    Rigsarkiv.    Den   vigtigste    Forøgelse   var    de 

islandske  Haandskrifter,  som  Biskoppen  af  Skalholt  efter  kongelig  Be- 
faling begyndte  at  sende  herned  i  1666.  Den  lærde  Islænder  Tormod 
Torfeson  samlede  mange  Haandskrifter  paa  den  Islandsrejse,  som  han 
efter  kongelig  Befaling  foretog  1662  „for  at  bekomme  hvis  Anti- 
kviteter,  Rariteter  og  Kuriositeter  paa  Island  kunde  opspørges,  som  han; 
til  Kongen  igen  skulde  levere."  Ogsaa  Universitetsbiblioteket  modtog, 
betydelige  Forøgelser,  og  det  blev  opstillet  paa  Loftet  af  Trinitatis  Kirke, 
hvor  det  indviedes  1657. 

I  det  Hele  fortsattes  under  Frederik  IITs  Regering  den  Beskæfti- 
gelse  med  Fædrelandets  Sprog  og  Historie,   der  aldrig  er  bleven  af- 

Fig.  214.  Ole  Worm  og  hans  Slægt.  (Maleri  i  Nationalmuseet.) 


brudt  siden.  Imellem  Videnskabsmændene  staar  Ole  Worm  i  første 
Række.  Han  var  født  i  Aarhus  1585  og  var  den  første,  der  alvorligt 
granskede  de  gamle  Runeindskrifter,  som  han  selv  lod  optegne  indtil 
sin  Død  1654.  De  lærde  Islændere  Årngrim  Jonson  og  Brynjulf  Sven- 
son  reddede  mange  islandske  Sagaer  fra  Undergang.  Ogsaa  i  den  dan- 
ske Digtekunst  vaagnede  der  nyt  Liv,  da  Ånders  Årrebo  offentliggjorde 
sine  religiøse  Sange.  Han  havde  været  Biskop  i  Trondhjem  og  var 
bleven  afsat  og  døde  1637  som  Præst  i  Vordingborg.  Hans  Virksom- 
hed er  saa  betydningsfuld,  at  han  er  bleven  kaldt  „den  danske  Digte- 
kunsts Fader". 

Det  stærke  aandelige  Røre  hænger  sammen  med  en  vaagnende 
Nationalbevidsthed,  men  Tidsrummet  var  „den  lærde  Tid",  da  Latinen 
sad  i  Højsædet,  og  de  videnskabelige  Resultater  kom  derfor  ikke  mange 
til  Gode.  Om  det  aandelige  Liv,  som  fandtes  i  det  brede  Folk,  er  der 
ikke  mange  Ord  at  sige.  Den  Smule  Kultur,  der  fandtes,  var  bygget 
paa  Religionen,  og  denne  stod  endda  i   Forbindelse   med  en  Mængde 

Levninger  af  den  katolske  Overtro.  Det  sørgeligste  Eksempel  paa  den 
aandelige  Tilstand  er  Hekseprocesserne,  der  blev  tagne  fuldstændigt  alvor- 
ligt fra  de  højeste  til  de  lave.  Ribe  synes  især  at  have  været  Skuepladsen 
for  denne  udbredte  Overtro;  i  Løbet  af  80  Aar  blev  her  12  Hekse 
dømte  til  Baal  og  Brand.  „Køge  Huskors"  er  et  lignende  Eksempel, 
og  fra  Helsingør  findes  der  talrige  Beretninger  om  Heksebaal.  Selv 
til  de  adelige  Kredse  strakte  Faren  sig  for  at  blive  betragtet  som  Hekse. 
Om    Fru   Mette    Hardenberg   berettes   det    1591,   „at   den   onde   Aand 


Fig.  215    Det  kgl.  Biblioteks  store  Sal.  (Samtid  Stik.  Personerne  er  —  fra 
Venstre  iil  Højre    —   J.  Scavenius.  Griffenfeld,  Kristian  V  og  W.  Worm.) 


havde  slaget  og  draget  hende,  naar  hun  havde  nævnt  Gud,  saa  at  hen- 
des Krop  sad  udi  et  blodigt  Kød.  Han  havde  slaget  hendes  Aare,  saa 
at  hendes  Ærmer  var  løbne  fulde  af  Blod,  og  han  havde  stukket  hen- 
des Ben,  saa  at  de  sidder  endnu  udi  Ribler  og  Saar."  I  Aaret  1621 
blev  Jomfru  Kristense  Krukov  henrettet  for  Trolddom,  og  af  hendes 
Ejendom  blev  der  oprettet  et  Legat  for  fattige  Studenter  ved  Universi- 
tetet, som  endnu  bærer  Navnet  „den  halshuggede  Jomfrus  Legat". 

Ligesom  Latin  var  det  lærde  Sprog,  som  alle  Videnskabsmænd 
skrev  paa,  saa  at  ogsaa  de  to  Hollændere  Pontanus  og  Meursius, 
der  var  kongelige  Historiografer,  benyttede  det,  saaledes  blev  det 
danske  Sprog  ogsaa  angrebet  fra  den  anden  Side  ved  den  stigende 
Indflydelse,  som  Tysk  i  denne  Tid  fik  her  i  Landet.  Tysk  blev 
Hofsprog  i    Enevældens  første  Tid,    og   det  bredte  sig  herfra   videre 

blandt  de  højere  Stænder,  mens  det  samtidigt  vedblev  at  trænge  frem 
gennem  Slesvig  sydfra.  Selve  Reformationen  bidrog  til  dets  Udbredelse, 
da  Danmark  derigennem  kom  i  nærmere  aandelig  Forbindelse  med 
Tyskland.  Dog  blev  det  Skik  fra  Midten  af  det  17.  Aarhundrede,  da 
Trediveaarskrigen  havde  udpint  Tyskland  ogsaa  i  aandelig  Henseende,  at 
de  danske  studerende  foretrak  at  rejse  til  hollandske  og  franske  Uni- 
versiteter, og  en  ny  Kulturbølge  fra  Vesteuropa  fandt  saaledes  Vej  til 
vort  Land. 

I  Forholdet  til  Udlandet  indtog  Danmark  under  de  sidste  ti  Aar 
af  Frederik  IIl's  Regering  en  meget  tilbagetrukken  Stilling.  Tiderne  var 


Fig.  216.  Kampen  paa  Bergens  Vaag  1665.  (Samtid.  Stik.) 


trange,  og  Fredskærligheden  var  derfor  stor.  Men  man  levede  i  en  sta- 
dig Skræk  for  nye  Overfald  fra  Sveriges  Side,  og  dette  var  ikke  med 
Urette.  Danmark  blev  dog  kun  en  Gang  indviklet  i  Krig,  nemlig  i  1665, 
da  den  store  Strid  om  Herredømmet  paa  Havet  var  begyndt  mellem 
Holland  og  England.  En  hollandsk  Flaade  havde  søgt  Tilflugt  i  Bergens 
Havn,  og  den  engelske  Regering  opfordrede  den  danske  til  at  tillade, 
at  den  blev  angrebet  herinde,  paa  Betingelse  af  at  Danmark  og  Eng- 
land skulde  dele  Udbyttet.  Det  synes,  som  om  Hannibal  Sehested  var 
Hovedmanden  for  det  sorte  Forræderi,  der  her  skulde  have  været 
øvet  mod  de  hollandske  Skibe.  Men  Skam  og  Skade  følges  ofte  ad,  og 
paa  Grund  af  en  Misforstaaelse  blev  Angrebet  afslaaet,  idet  den  danske 
Kommandant  paa  Bergenhus  fyrede  paa  de  engelske  Skibe.  Kampen 
ved  Bergen  medførte,  at  Danmark  nu  maatte  deltage  i  Krigen  paa  Hol- 
lands Side,   og   da   Freden   blev  sluttet  i   1668,   blev  vort  Land  ogsaa 

indbefattet  deri,  men  uden  at  opnaa  nogen  Fordel.  Fejlgrebet  medførte 
Sehesteds  Fald,  og  han  blev  afløst  af  Gabel,  som  sad  ved  Magten  i 
Frederik  IH's  sidste  Aar,  om  end  under  stadig  Kamp  med  den  Rival, 
som  var  i  Færd  med  at  dukke  op. 

Af  nye  Spørgsmaal  frembød  Tiden  kun  et,  nemlig  det  oldenborg- 
ske. Da  det  regerende  Fyrstehus  i  Kongehusets  Stammeland  var  i 
Færd  med  at  uddø,  meldte  en  Række  Arvinger  sig,  og  derimellem  var 
ogsaa  Kong  Frederik  og  Hertugen  af  Gottorp.  Men  den  sønderborgske 
Linje  var  utvivlsomt  nærmere  til  at  arve,  og  Frygten  for  denne  tvang 
de  to  gamle  Fjender,  Kongen  og  Hertugen,  til  at  nærme  sig  til  hinan- 
den. Gabel  var  en  Tilhænger  af  den  Politik,  der  gik  ud  paa  en  Forso- 
ning mellem  Kongehuset  og  den  gottorpske  Hertug  Kristian  Albrecht, 
der  efter  sin  Fader  Frederik  III's  Død  fra  1659 — 94  regerede  i  Her- 
tugdømmerne. Som  Følge  af  denne  Tilnærmelse  kom  der  et  Ægteskab 
i  Stand  i  Gliickstadt  1667  mellem  Hertugen  og  Kongens  Datter  Fre- 
derikke Amalie. 

Gabels  Magt  syntes  ubestridt,  men  han  truedes  af  to  Venner,  som 
i  indbyrdes  Pagt  søgte  at  vinde  Herredømmet.  Det  var  Schumacher  og 
Kongens  uægte  Søn  Ulrik  Frederik  Gyldenløve.  En  hidsig  Kamp  bag 
Kulisserne  fandt  Sted  i  disse  Aar,  men  det  lykkedes  Schumacher  i  1669 
at  blive  Assessor  i  Statskollegiet  og  i  Højesteret.  Kongen  selv  førte  i 
sine  sidste  Aar  et  meget  tilbagetrukkent  Liv.  Hans  Væsens  Hang  til 
Mystik  drev  ham  til  den  nye  Tilbøjelighed,  som  var  saa  almindelig 
blandt  Datidens  Fyrster,  Guldmageriet,  og  han  ofrede  betydelige  Sum- 
mer paa  den  italienske  Eventyrer  Borris  Forsøg  paa  at  lave  Guld.  Et 
Minde  herom  er  til  vore  Dage  det  saakaldte  „Guldhus"  i  Rigensgade, 
hvor  Borri  havde  sit  Laboratorium.  Men  ogsaa  paa  Københavns  Slot 
drev  Kongen  og  han  den  kære  Syssel  i  al  Hemmelighed. 

Den  6.  Februar  1670  blev  Frederik  III  angrebet  af  en  voldsom 
Lungebetændelse,  som  bortrev  ham  i  Løbet  af  3  Dage,  da  han  havde 
naaet  en  Alder  af  godt  60  Aar.  Hans  Dronning  Sofie  Amalie  overlevede 
ham  i  15  Aar  og  bevarede  under  sin  Søns  Regering  den  samme  Ind- 
flydelse som  under  sin  Ægtefælles. 

Kongeparret  hviler  i  Kristian  IV's  Kapel  i  Roskilde  Domkirke. 


Kristian  V.  Fredsperioden  indtil  1675. 

Kongen  er  død!  Kongen  leve!  For  første  Gang  kunde  dette  Raab 
lyde,  thi  Kristian  V  besteg  Tronen  som  enevældig  Konge  og  altsaa 
uden  at  give  nogen  Haandfæstning.  Han  var  knap  24  Aar  gammel  og 
født  i   Flensborg  den  15.  April  1646.   Allerede   før  Enevældens  Indfø- 

relse  var  han  bleven  hyldet  som  Tronfølger.  Stærke  Indtryk  havde  i 
hans  Ungdom  præget  ham  for  hele  Livet.  Under  Svenskekrigen  havde 
han  indsuget  et  bittert  Had  til  Arvefjenden,  som  aldrig  forlod  ham,  og 
paa  en  Udenlandsrejse  1662 — 63  til  Frankrig  var  han  bleven  fængslet 
af  at  se  Ludvig  XIV's  Hof  paa  nært  Hold.  Nu  stod  Kristian  V  som 
den  unge  Konge,  og 
hos  mange  maatte  han 
kalde  Mindet  frem 
om  sin  elskede  Far- 
fader. Han  var  kraf- 
tig af  Skikkelse  og 
dygtig  i  alle  legem- 
lige Idrætter,  navnlig 
ijagt  og  Ridning.  Som 
Konge  kom  han  til 
at  tilbringe  en  stor 
Del  af  sit  Liv  paa 
hurtige  Rejser,  hvor- 
ved han  lærte  sit  Ri- 
ges Tilstand  at  ken- 
de. Kong  Kristian  var 
tillige  en  personlig 
tapper  Mand,  der  al- 
drig skyede  at  udsæt- 
te sin  egen  Person, 
desuden  besad  han  en 
sund  Forstand,  men 
den  var  træg  og  uden 
Aandslivlighed.  Da 
han  tillige  var  beske- 
den og  mangledeSelv- 
tillid,  var  han  udsat  for  at  lade  sig  paavirke  af  sine  Omgivelser.  Saa- 
ledes  blev  Kristian  V  trods  den  Iver,  hvormed  han  søgte  at  varetage 
sine  Kongepligter,  altfor  ofte  et  Bytte  for  den  Strid,  som  de  forskellige 
Partier  førte  om  hans  Person. 

Den  kloge  Hannibal  Sehested,  der  var  død  som  Gesandt  i  Paris 
1666,  havde  kort  forinden  ladet  opskrive  en  Del  Raad  til  Kong  Frede- 
rik III,  der  bærer  Navnet  „Hannibal  Sehesteds  politiske  Testamente''. 
De  vidner  om  hans  klare  Blik  for  de  Mangler,  hvoraf  Statsstyreisen 
led.  Hans  Hovedtanker  var  disse:  Der  burde  oprettes  en  staaende  Hær 
af  indfødte,   da   den    vil   blive   mindre   kostbar  og  mere  paalidelig  end 


Fig.  217.  Kristian  V. 
(Maleri  af  Wuchters  paa  Rosenborg.) 

Lejetropper.  Men  man  burde  paa  Grund  af  Landets  Ejendommelighed 
især  lægge  Vægt  paa  Flaaden.  Over  for  Sverige  burde  man  glemme  de 
tidligere  Tab,  da  de  dog  ikke  lod  sig  oprette.  I  Stedet  for  det  gamle 
Fjendskab,  der  kun  var  til  Fordel  for  de  fremmede  Magter,  burde  Dan- 
mark søge  et  nøje  Forbund  med  sin  Nabo,  hvori  Danmark  skulde  være 
Sømagten  og  Sverige  Landmagten.  Herved  vilde  der  skabes  Ro  og 
Lykke  for  begge  de  nordiske  Kroner.  Med  Hensyn  til  Danmarks  indre 
Tilstand  mente  han,  at  Grunden  til  Landets  Fattigdom  maatte  søges  i 
Bøndernes  Elendighed.  Derfor  burde  Vornedskabet  og  Hoveriet  ophæ- 
ves, og  Skatterne  fordeles  ligeligt.  løvrigt  burde  Kongen  i  hver  Provins 
anvende  en  dygtig  indfødt  Mand,  der  kunde  give  ham  fornøden  Under- 
retning, thi  de  fremmede  kunde  ikke  kende  Landet  saa  godt  som  de 
indfødte. 

Disse  Tanker  kom  dog  ikke  til  at  præge  den  følgende  Regering. 
Men  fra  anden  Side  strømmede  der  Raad  ind  til  den  unge  Konge.  Et 
anonymt  Skrift  fra  Datiden  er  „Fyrstelig  Tankering'\  der  kan  nævnes 
som  et  Eksempel.  Forfatteren  tilraader,  at  Kongen  ikke  bør  betro  een 
Minister  alt,  hvormed  han  øjensynlig  sigter  til  den  overvældende  Ind- 
flydelse, som  Gabel  havde  vundet  i  Frederik  den  IH's  senere  Aar.  I 
Stedet  herfor  burde  der  oprettes  et  virkeligt  Statsraad,  saaledes  at  Kon- 
gen kunde  modtage  Raad  fra  flere  Sider.  Embedsmændene  skulde  løn- 
nes bedre,  men  til  Gengæld  burde  de  holdes  til  at  udfolde  mere  Flid, 
end  det  nu  var  Tilfældet.  Disse  Ord  stammer  vistnok  fra  en  Mand,  der 
har  staaet  Schumacher  nær,  og  de  fik  Betydning. 

Straks  begyndte  Kampen  mellem  den  nye  Konges  Omgivelser  mod 
Gabels  Person.  I  April  Maaned  1670  faldt  han,  og  i  Løbet  af  Somme- 
ren dannedes  der  et  Treforbund  mellem  den  kongelige  Statholder  i 
Hertugdømmerne  Frederik  Ahlefeld,  den  norske  Statholder  Gyldenløve 
og  Peder  Schumacher.  Disse  tre  Mænd  dannede  i  de  følgende  Aar  en 
Ring  omkring  Kongens  Person,  og  de  delte  Arbejdet  saaledes  imellem 
sig,  at  medens  Ahlefeld  navnlig  styrede  Hertugdømmerne  og  Gylden- 
løve Norge,  tilfaldt  det  egentlige  Danmark  Schumacher. 

Meget  blev  udrettet  straks  i  Sommeren  1670.  Den  hvervede  Hær 
blev  yderligere  indskrænket,  og  i  Stedet  traadte  en  staaende  Rytterhær 
paa  4000  Mand,  der  blev  underholdt  paa  Krongodserne,  og  en  Fodfolks- 
styrke,  der  levede  paa  Bøndergaardene  over  hele  Landet.  Til  Gengæld 
for  denne  forøgede  Byrde  nedsattes  Hartkornsskatterne  for  Bondestan- 
den. Schumachers  Interesser  var  dog  navnlig  knyttede  til  Administra- 
tionen. Kancelliet  blev  omdannet  i  kollegial  Retning,  Kansleren  Peder 
Reetz  blev  skudt  til  Side  til  Fordel  for  Oversekretæren  i  Kancelliet, 
som  var  Schumacher  selv.    Lignende   Forandringer  fandt  Sted  i  andre 

Kollegier,  og  endelig  oprettedes  nu  som  Kronen  paa  hele  Værket  det 
nye  Gehejmestatsraad,  hvori  Schumacher  selv  blev  Sekretær.  Hurtigt 
lykkedes  det  denne  at  finde  den  rigtige  Maade  at  tage  Kongen  paa. 
Den  afdøde  Konge  havde  følt  sig  draget  til  den  unge  Embedsmand  paa 
Grund  af  hans  videnskabelige  Interesser,  men  det  nyttede  ikke  at  be- 
raabe  sig  paa  sligt  over  for  den  nye  Mand,  der  aldeles  ikke  var  Stu- 
derekammermenneske. Over  for  Kristian  V  optraadte  Schumacher  der- 
for paa  (sn  anden  Maade.  Han  forstod  at  gøre  sig  uundværlig.  Naar  han 
ønskede  at  lede  Kongen  i  en  bestemt  Retning,  fremstillede  han  alle  de 
Grunde,  der  talte  for  det  ene  eller  det  andet,  med  en  saadan  Aands- 
livlighed,  at  den  træge  Konge  slet  ikke  kunde  følge  ham.  Naar  dette 
Punkt  var  naaet,  lod  Schumacher  Vægtskaalen  synke  til  den  Side,  som 
han  ansaa  for  den  rette,  og  Slaget  var  vundet.  Herigennem  blev  Peder 
Schumacher  i  Stand  til  i  en  Aarrække  at  være  Danmarks  egentlige 
Hersker,  og  i  en  Række  Reformer  sporer  man  hans  Rigdom  paa  Ideer 
og  hans  Initiativ. 

Det  var  navnlig  for  Gejstligheden  og  Borgerstanden,  at  Schumacher 
nærede  Interesse.  Det  første  skyldtes  hans  videnskabelige  Uddannelse 
og  hans  Opdragelse  i  Biskop  Brochmands  Hus.  Med  stor  Iver  virkede 
han  for  Kirken  og  sørgede  for,  at  de  ledige  Embeder  blev  besatte  med 
duelige  Kandidater.  Han  gik  selv  hen  i  Kirkerne  for  at  høre  Prøve- 
prækenerne, og  mange  Aar  senere  fandt  man  i  hans  Stol  i  Nikolai 
Kirke  smaa  Sedler,  hvorpaa  han  havde  optegnet  sine  Indtryk,  tit  med 
meget  Lune  („N.  N.  holdt  en  god  Præken,  forcerede  sin  Stemme  med 
umaadelig  Skrigen,  kunde  være  tjenlig  til  Aftensangspræst  i  en  Køb- 
stad"). Naar  Kandidater  kom  til  ham  for  at  søge  Embede,  havde  han 
den  Vane  at  spørge  dem,  om  der  var  nogen  Side  af  deres  Fag,  som 
de  særligt  havde  lagt  sig  efter.  Hvis  de  saa  nævnede  et  eller  andet  for 
ham,  var  han  i  Stand  til  ud  fra  sin  Kundskabsfylde  at  rette  Kryds- 
spørgsmaal  til  dem  paa  vedkommende  Omraade.  Kirkens  Mænd  var 
derfor  snart  klare  over,  at  han  „ene  nu  fast  er  Gejstlighedens  Støtte  Og 
Forsvar". 

I  endnu  højere  Grad  var  dog  Schumacher  Borgerstandens  Søn,  og 
hans  Interesse  var  især  knyttet  til  dens  Opkomst.  Ham  og  Gyldenløve 
skyldes  det,  at  Kommercekollegiet  blev  oprettet  til  at  fremme  Industrien, 
og  hans  Fødestad  København  tog  et  stærkt  Opsving  i  hans  Tid.  Kommerce- 
kollegiet fik  sin  Bolig  i  Kristian  IV's  Børs,  og  de  to  Kanaler  paa  Siden  af 
denne  fyldtes  nu  atter  med  Skibe,  der  lossede  deres  Varer  ind  i  Bygningens 
Lagerrum.  Men  en  særlig  Betydning  har  Schumachers  Virksomhed  for 
at  udvide  Handelen  igennem  nye  Kompagnier.  Det  ostindiske  og  det 
vestindiske  Selskab  blev  stiftede  henholdsvis  1670  og  1671,  og  de  Fri- 

hedsbreve,  som  blev  givet  dem,  indrømmer  dem  i  en  udstrakt  Grad 
Selvstyre.  Dette  viser,  at  Schumacher,  skønt  han  var  Enevældens  iv- 
rige Tilhænger,  var  klar  over,  at  man  maatte  lade  det  private  Initiativ 
have  frit  Spillerum.  Aktionærerne  valgte  selv  Direktørerne,  og  disse 
kunde  paa  egen  Haand  oprette  Loger  og  Kontorer,  slutte  Forbund  og 
føre  Krige  med  fremmede  Fyrster.  Atter  begyndte  der  en  Tid,  da  det 
danske  Flag  vajede  paa  alle  Have. 

Hvad  selve  Kongemagten  angaar,  ønskede  den  unge  Kristian  V  at 
omgive  sig  med  en  lignende  Glans  og  Pragt  som  Ludvig  XIV,  hvis 
glimrende  Hof  den  Gang  angav  Tonen  for  hele  Europa.  Derfor  skulde 
der  skabes  en  ny  og  højere  Adel,  der  var  nøje  knyttet  til  Kongemag- 
ten og  kunde  danne  en  Modvægt  til  den  gamle,  der  i  sin  Misfornøjelse 
med  Regeringsforandringen  mest  holdt  sig  fjern  fra  Hoffet.  Schumacher 
modsatte  sig  ikke  disse  Tanker,  men  man  kan  ikke  tildele  ham  Ansva- 
ret for  at  have  været  Hovedmanden  for  dem.  Den  25.  Maj  1671  stif- 
tedes den  nye  Adel  af  Grever  og  Baroner,  og  samme  Dag  udkom  den 
første  Rangforordning,  hvorved  enhver,  der  nød  Kongens  Yndest,  kunde 
hædres,  ligegyldigt,  i  hvilken  Stand  han  var  født.  Hensigten  var  at 
udjævne  Forskellen  mellem  adeligt  og  borgerligt  fødte,  at  belønne  due- 
lige Mænd  og  knytte  dem  fastere  til  Regeringen.  Men  det  kunde  ikke 
undgaas,  at  Rangen  ogsaa  kom  til  at  vække  Folks  Forfængelighed,  saa 
at  man  dømte  efter  ydre  Udmærkelse  i  Stedet  for  efter  indre  Værd 
(„den  honnette  Ambition"). 

Ligeledes  indstiftedes  der  to  nye  Ordener.  I  Oktober  1671  ud- 
nævnte Kristian  V  de  første  19  Riddere  af  Dannebroge  eller  „det  hvide 
Baand".  Ordenstegnet,  et  Kors,  bares  nemlig  i  et  hvidt  Baand.  Den  an- 
den Orden,  Elefantordenen  eller  „det  blaa  Baand",  var  egentlig  kun 
en  Fornyelse  af  Kristian  I's  Broderskab.  Ordenstegnet,  en  gylden,  taar- 
net  Elefant,  skulde  bæres  i  et  blaat  Baand,  og  Antallet  af  Medlemmer 
maatte  kun  være  30,  den  kongelige  Familje  fraregnet. 

Det  var  i  Begyndelsen  ikke  let  at  faa  Medlemmer  af  den  ny  Adel, 
da  flere  Danskere  af  Frygt  for  de  store  Udgifter  holdt  sig  tilbage,  saa- 
ledes  at  de  fleste  Grever  og  Baroner  blev  Holstenere.  Til  et  Grevskab 
krævedes  der  nemlig  2500  Tdr.  Hartkorn,  til  et  Baroni  1000.  Men  Gre- 
verne og  Baronerne  fik  til  Gengæld  endnu  større  Rettigheder  end  den 
gamle  Adel.  De  fik  Kaldsret,  Birkeret,  Hals-  og  Haandsret  over  Bøn- 
derne, Jagtret  og  mange  personlige  Friheder,  til  Eks.  den  Rettighed  ikke 
at  maatte  fængsles  eller  miste  deres  Ejendom  for  Gæld.  Tillige  fik  de, 
af  Hensyn  til  „den  Depense  og  Omkostning,  som  de  til  deres  Stand  at 
føre,  Kongen  og  det  kongelige  Hof  til  større  Lustre  dagligen  maatte 
gøre",  Tiendefrihed  for  Hovedgaardstaksten  og  Skattefrihed  ikke  blot 

For  Hovedgaardstaksten,  men  ogsaa  for  300  Tdr.  Htk.  paa  et  Grevskab 
og  100  paa  et  Baroni.  Denne  sidste  Indrømmelse  blev  endda  ikke  til 
nogen  Lettelse  for  Bønderne,  thi  de  maatte  alligevel  betale  deres  Skat- 
ter til  Godsejerne. 

Allerede   kort  før  sin  Tronbestigelse  havde  Kongen  givet  de  ade- 
lige Sædegaarde  Skattefrihed  for  deres  Hovedgaardstakst.   Denne  Be- 


Fig.  218.  Kristian  V's  Salving.  (Efter  Maleri  af  Peter  Andersen  paa  Rosenborg.) 


gunstigelse  udvidedes  senere  til  alle  Sædegaarde,  hvis  Bøndergods  ud- 
gjorde mindst  200  Tdr.  Htk.  og  havde  vel  nærmest  sin  Grund  i  den 
Forpligtelse,  som  Ejeren  samtidig  maatte  paatage  sig  til  at  indestaa  for, 
at  hans  Bønder  betalte  Skatterne  til  Kronen.  Paa  denne  Maade  søgte 
altsaa  Kongen  at  sikre  Statens  Indtægter  under  den  almindelige  Fattig- 
dom, hvori  Riget  befandt  sig  efter  Svenskerkrigen.  Men  Regeringen  haa- 
bede  ogsaa,  at  Godsejerne  i  deres  egen  Interesse  skulde  gøre,  hvad  de 
formaaede,  for  at  holde  Bønderne  oppe,  da  de  ellers  vilde  komme  til 

at  udrede  Skat  af  de  øde  Fæstegaarde  lige  saa  vel  som  af  dem,  der 
var  i  Drift. 

Indvielsen  af  det  nye  Kongedømme  fandt  Sted  ved  Salvingen  i 
Frederiksborg  Kirke  i  Juni  Maaned  1671.  Det  var  ved  denne  Lejlighed, 
at  Sjællands  Biskop  Hans  Vandal  holdt  sin  berømte  Tale,  hvori  det  af 
Gud  indstiftede  Enevældes  Program  blev  fremsat.  Fra  nu  af  traadte  den 
Omstændighed  i  Baggrunden,  at  Enevælden  i  Virkeligheden  skyldte 
Folket  sin  Oprindelse,  og  under  Gejstlighedens  Medvirken  lagde  man 
Hovedvægten  paa  den  overnaturlige  Indstiftelse,  hvorved  Kongen  blev 
rykket  fjernere  fra  Folket  og  opstillet  som  et  Væsen,  man  kun  kunde 
nærme  sig  til  i  den  dybeste  Ærefrygt. 

I  Begyndelsen  stod  Schumacher  saa  højt  i  den  unge  Konges  Gunst, 
at  denne  ikke  fulgte  det  Raad,  som  man  med  Rette  eller  Urette  tilskri- 
ver hans  afdøde  Fader,  langsomt  at  gøre  en  stor  Mand  af  ham.  Hurtigt 
lod  han  ham  stige  fra  det  ene  Ærestrin  til  det  andet.  Som  Gehejme- 
statssekretær  skulde  han  gøre  Udkast  til  alle  de  Aktstykker,  som  fore- 
lagdes Kongen  til  Underskrift,  han  skulde  anbefale  Beslutningerne  for 
ham  og  endelig  udfærdige  alle  Kongens  Bestemmelser. 

I  det  følgende  Aar  1671  blev  han  udnævnt  til  Gehejmeraad  med 
en  aarlig  Løn  af  3000  Rdl.,  og  den  15.  Juli  s.  A.  blev  der  givet  hans 
Gods  adelige  Rettigheder  under  Navnet  Griffenfeld,  som  Ejeren  der- 
efter optog.  Det  meste  laa  i  Norge  i  Nærheden  af  Tønsberg,  og  det 
blev  et  Stamhus  „for  ham  og  alle  hans  ægte  Descendenter  til  et  stedse- 
varende kongeligt  Naadestegn".  Den  11.  Oktober  s.  A.  blev  han  Ridder 
af  Dannebroge. 

Ogsaa  i  Danmarks  Forhold  til  Udlandet  kom  Griffenfeld  i  disse 
Aar  til  at  gribe  ind.  De  Faktorer,  hvormed  han  maatte  regne,  var  sta- 
digt de  samme  som  under  Frederik  III:  Faren  for  et  Angreb  fra  Sve- 
rige i  Forbindelse  med  det  gottorpske  Hertugdømme  var  bestandigt  tru- 
ende, og  det  oldenborgske  Spørgsmaal  krævede  endnu  sin  Løsning.  Det 
lykkedes  straks  i  Begyndelsen  af  Kristian  V's  Regering  at  faa  dette 
sidste  afgjort,  idet  det  kom  til  Forlig  med  Hertugen  af  Pløen,  der  var 
den  nærmeste  Arving  til  Oldenborg  og  Delmenhorst  efter  den  sidste 
Greve,  Anthon  Gunthers,  Død.  Men  til  Gengæld  var  det  nødvendigt  at 
gøre  visse  Indrømmelser  til  Hertugen  af  Pløen  i  Sønderjylland,  Ind- 
rømmelser, som  en  klogere  Eftertid  har  været  enig  om  at  beklage,  men 
hvorfor  Ansvaret  i  hvert  Fald  ikke  kan  lægges  paa  Griffenfelds  Skuldre, 
da  det  var  Frederik  Ahlefeld,  som  var  Hovedmanden  ved  Forhandlin- 
gerne. Hertugen  af  Pløen  afstod  sine  Arverettigheder  til  Oldenborg  til 
den  danske  Konge,  og  saaledes  gik  det  til,  at  denne  kom  i  Enebesid- 
delse af  de  to  Grevskaber.    Fra  nu  af  var  der  et  ulægeligt  Fjendskab 

mellem  det  danske  Kongehus  og  de  gottorpske  Hertuger.  Den  gottorp- 
ske Hertug  Kristian  Albrecht,  som  Sverige  ønskede  at  benytte  som  „en 
Torn  i  Hælen  paa  Danmark",  sluttede  sig  nærmere  til  Sverige. 

En  ny  Omstændighed  var  dog  kommen  til  i  de  sidste  Aar,  som 
maatte  paavirke  Verdenspolitikken,  og  som  Danmark  derfor  ogsaa 
maatte  tage  Stilling  til.  Det  var  den  stadig  voksende  Rolle,  som  Frank- 
rig under  Ludvig.  XIV 's  Regering  var  kommen  til  at  spille  i  Europa. 
Frankrig  stod  i  det  almindelige  Omdømme  som  den  første  Stormagt, 
og  det  var  Griffenfelds  Kongstanke,  at  Danmark  burde  søge  at  komme 
i  Forbindelse  med  dette  nye  Rige  for  at  kunne  bruge  det  under  en  Re- 
vanchekrig med  Sverige.  I  Virkeligheden  stod  Kong  Ludvig  i  Begyn- 
delsen vaklende.  Hans  politiske  Formaal  var  at  knække  Nederland,  og 
han  var  ikke  ganske  klar  over,  om  han  helst  burde  søge  Danmarks  el- 
ler Sveriges  Bistand  hertil,  thi  at  vinde  dem  begge  var  øjensynligt  en 
Umulighed.  Enden  blev,  at  Sveriges  gamle  Anseelse  gjorde  Udslaget, 
og  at  Frankrig  i  April  1672  sluttede  Forbund  med  den  svenske  For- 
mynderregering, der  styrede  Riget  paa  den  unge  Kong  Karl  XI's  Vegne. 
Dette  var  et  haardt  Stød  for  Griffenfeld,  der  saaledes  saa  sine  Henven- 
delser afviste.  Han  var  nu,  for  ikke  at  blive  isoleret,  nødt  til  at  nærme 
sig  til  Frankrigs  Modparti:  Kejseren  og  de  nordtyske  Fyrster,  og  slutte 
Alliance  med  dem.  Men  han  vilde  ikke  opgive  sin  gamle  Tanke,  thi 
han  var  klar  over,  at  kun  hvis  vi  kunde  komme  paa  den  franske  Side, 
var  der  Haab  om  at  faa  Oprejsning  for  de  Tab,  vi  havde  lidt  under 
vor  sidste  Krig.  Samme  Aar  1672  brød  den  franske  Hær  ind  i  Hol- 
land, og  fra  vore  nye  Allieredes  Side  ønskede  man  ivrigt,  at  Danmark 
skulde  tage  Del  i  Kampen  mod  Fredsforstyrreren.  Hertil  var  dog  Grif- 
fenfeld ikke  at  bevæge.  Det  var  hans  Mening  ikke  at  gaa  videre 
end  til  at  bevare  en  væbnet  Neutralitet  og  ikke  ved  en  Krig  med 
Frankrig  at  umuliggøre  en  fremtidig  Samvirken.  Det  lykkedes  ham  at 
gennemføre  dette  Standpunkt,  men  rigtignok  paa  Bekostning  af  Venska- 
bet med  Gyldenløve,  der  var  en  ivrig  Tilhænger  af  den  Tanke,  at  man 
skulde  komme  Nederland  til  Hjælp.  I  Løbet  af  Vinteren  1672 — 73 
sprængtes  derfor  det  „Treforbund",  som  havde  staaet  omkring  den  unge 
Konge  og  styret  i  hans  Navn.  Gyldenløve  maatte  drage  til  Norge,  hvor 
han  paa  ny  overtog  Stillingen  som  Statholder.  Men  dette  var  i  Virke- 
ligheden en  Slags  Forvisning,  og  man  sagde,  at  den  Omstændighed 
havde  bidraget  dertil,  at  Enkedronningen  og  Griffenfeld  var  ængstelige 
for  hans  Indflydelse  paa  den  unge  Konge  i  moralsk  Henseende.  Da 
Ahlefeld  mest  opholdt  sig  i  Hertugdømmerne,  blev  det  Griffenfeld,  som 
i  de  følgende  Aar  stod  ene  ved  Kongens  Side  og  havde  hans  Øre. 

Begyndelsen  af  1670'erne  havde  ogsaa  været  betydningsfuld   for 

Griffenfelds  private  Liv.  I  1672  havde  han  mistet  sin  Hustru,  den  unge 
Karen  Nansen,  der  var  en  Sønnedatter  af  Københavns  berømte  Borg- 
mester, og  hun  efterlod  ham  kun  et  Barn,  Datteren  Charlotte  Amalie. 
Griffenfeld  følte  Tabet  dybt,  men  inden  lang  Tid  var  gaaet,  var  der  dog 
Tale  om  nye  Ægteskabsplaner.  Heraf  blev  der  foreløbig  intet,  men  i 
de  følgende  Aar  knyttede  han  en  Række  Forbindelser  med  adelige  Da- 
mer, som  berøvede  hans  Karakter  det  moralske  Hold,  der  hidtil  havde 
været  hans  Styrke.  I  ydre  Henseende  var  hans  Forhold  saa  glimrende 
som  vel  muligt.  I  April  1673  blev  han  Befalingsmand  over  Tønsberg 
Amt,  og  den  26.  November  s.  A.  udnævntes  han  til  Rigskansler.  Da 
han  kom  op  paa  Slottet  for  at  aflægge  sin  Ed,  overraskede  Kongen 
ham  ved  at  ophøje  ham  i  Gr^z^^standen  og  hænge  det  blaa  Baand, 
Elefantordenen,  om  hans  Hals.  Af  hans  norske  Stamhus  blev  nu  Grev- 
skabet Griffenfeld  oprettet,  og  i  hans  grevelige  Vaaben  blev  der  sat  en 
kronet  Guldgrif,  der  holdt  en  Hellebard,  hvad  der  førte  Tanken  hen  paa 
det  norske  Riges  Vaaben.  I  1674  blev  han  endelig  Præsident  i  Højeste- 
ret og  Patron  for  Københavns  Universitet.  Han  var  nu  den  egentlige 
Sjæl  i  Regeringen,  og  Kongen  udtalte  ved  flere  Lejligheder  sin  ube- 
grænsede Tillid  til  ham.  Fremmede  Fyrster  søgte  at  staa  sig  godt 
med  ham;  den  tyske  Kejser  gjorde  ham  saaledes  1674  til  Rigs- 
greve, og  Kurfyrsten  af  Brandenburg  gav  ham  Øen  Wollin  til  Rigsfyr- 
stendømme. 

Som  et  ægte  Renæssancemenneske  nød  Griffenfeld  fuldtud  den  op- 
højede Stilling,  han  var  kommen  i  Besiddelse  af,  og  hans  Pragtlyst  og 
Selvfølelse  gav  sig  Udslag,  som  virker  helt  naivt  paa  vor  Tid.  Hans 
betydelige  Indtægter  satte  ham  i  Stand  til  at  erhverve  sig  store  Ejen- 
domme. Foruden  det  norske  Grevskab  tilbyttede  han  sig  fra  Jørgen 
Bjelke  hele  Samsø,  og  fra  nu  af  hed  han  „Herre  til  Samsø,  Brattings- 
borg og  Visborg",  skønt  de  to  sidste  kun  var  Ruiner  af  gamle  Borge. 

Men  han  opholdt  sig  næsten  udelukkende  i  København,  hvor  hans 
prægtige  Gaard  paa  Købmagergade,  den  nuværende  Postgaard,  laa  lige 
ved  Siden  af  hans  Fødested,  og  hvor  hans  Moder  forestod  hans  Hus- 
holdning. 

De  truende  Forhold,  hvorunder  den  danske  Stat  levede  i  disse  Aar, 
gjorde  det  naturligt,  at  de  Reformer,  hvormed  Kristian  V's  Regering 
var  begyndt,  maatte  gaa  i  Staa.  En  særlig  Fortjeneste  har  Griffen- 
feld dog  indlagt  sig  ved  at  knytte  sin  Landsmand,  den  berømte  Nils 
Stensen,  til  Københavns  Universitet.  Han  havde  gjort  betydningsfulde 
anatomiske  Opdagelser  og  havde  ogsaa  lagt  Grunden  til  en  ny  Viden- 
skab, Geologien,  men  var  senere  gaaet  over  til  den  katolske  Lære,  der 
havde  taget  ham  fuldstændigt  fangen.   Det  lykkedes  derfor  heller  ikke 

i  Længden  at  holde  Nils  Stensen  fast  i  København;  han  lagde  Viden- 
skaben paa  Hylden,  lod  sig  præstevie  og  gik  senere  til  Grunde  ved  sin 
stærke  Iver  for  den  katolske  Mission. 

Det  Spørgsmaal,  som  oftere  havde  været  fremme,  et  nyt  Ægteskab 
for  den  unge  Enkemand,  der  var  Rigets  ypperste  næst  efter  Kongen^ 
blev  nu  atter  draget  frem.  Kristian  V's  Naade  gik  saa  vidt,  at  han 
tiltænkte  ham  en  Prinsesse  til  Ægte,  nemlig  Louise  Charlotte  af  Au- 
gustenborg. Men  Griffenfeld  viste  en  mærkelig  Kølighed  overfor  denne. 
Man  formoder,  at  Grunden  var  hans 
Kærlighed  til  Dronningens  Søskende- 
barn, Prinsessen  af  Tarent  Charlotte 
Amelie  de  i  Tremolalle,  der  den  Gang 
opholdt  sig  ved  det  danske  Hof.  Saa 
meget  er  vist,  at  den  forsmaaede  Prin- 
sesses Fader,  Hertug  Ernst  Giinther 
af  Augustenborg,  fra  nu  af  nærede  et 
stort  Had  til  Griffenfeld,  og  denne 
naaede  dog  ikke  det  Maal,  han  egent- 
lig styrede  efter,  den  franske  Prinses- 
ses Haand. 

At  Griffenfeld  maatte  skabe  sig 
mange  Fjender  ved  sin  eksempelløse 
Ophøjelse,  er  naturligt.  Gyldenløve  næ- 
rede Kølighed  imod  ham.  Hans  Valg- 
sprog „Pennen  skal  styre  Sværdet" 
maatte  gaa  imod  de  Ønsker,  som  Hæ- 
rens Officerer  nærede,  der  hellere  saa 

Krigen  begyndt,  jo  før  jo  heller.  Det  samme  gjaldt  den  brandenburg- 
ske Gesandt  Kristoffer  Brandt,  der  paa  Grund  af  Griffenfelds  Klogskab 
ikke  kunde  føre  sin  Herres  Planer  igennem  ved  Hoffet,  at  faa  Danmark 
til  at  kaste  sig  ind  i  Krigen  mod  Frankrig.  Fast  og  urokkelig  holdt  Griffen- 
feld sig  paa  Neutralitetens  Bane,  skønt  det  ingenlunde  var  hans  Mening, 
at  Danmark  skulde  følge  denne  for  bestandig.  Han  vilde  vente  med  at 
slaa  til,  indtil  den  nødvendige  Kursændring  havde  fundet  Sted.  Men 
hans  Modstandere  fik  Lejlighed  til  at  paavirke  den  uselvstændige  Konge, 
og  det  kan  ikke  nægtes,  at  Griffenfeld  næppe  selv  har  vist  den  for- 
nødne Takt  over  for  sin  Herre  under  sin  store  Lykke.  Han  lod  ham 
ofte  mærke  hans  aandelige  Underlegenhed,  og  den  Forstemthed,  som 
næredes  hos  Kongen,  kom  for  Dagen,  da  han  i  Rendsborg  i  August 
1675  nedskrev  nogle  Klagepunkter,  som  han  lod  overrække  Griffenfeld. 
Hovedindholdet  var,  at  Kansleren  tiltog  sig  mere  Magt,  end  der  stem- 


Fig.  219.  Niels  Stensen. 
(Maleri  i  kirurgisk  Akademi.) 

mede  med  hans  Embede.  „Tager  Eder  i  Vare,  at  I  ikke  udi  min  Nær- 
værelse beordrer  noget,  som  jeg  først  burde  resolvere,"  skrev  han,  og 
endvidere:  „I  vil  endelig  gøre  al  Ting  og  vide  al  Ting,  saa  at  det  sy- 
nes, jeg  at  have  Navnet  alene,  og  I  al  Direktionen  og  Reputationen." 
Aarsagen  til  denne  uheldvarslende  Forandring  var  dog  sikkert  ikke 
blot,  at  Griffenfeld  var  ved  at  tabe  Respekten  for  sin  Konge,  men  den 
kom  ogsaa  af,  at  han  var  ved  at  segne  under  den  umaadelige  Byrde, 
der  var  lagt  paa  hans  Skuldre.  Han  var  helt  oprevet  ved  alene  at  skulle 
styre  to  Riger,  og  som  det  „Vidunderbarn"  han  var,  hørte  han  til  de 
Naturer,  som  er  tidligt  udviklede,  men  ogsaa  slides  tidligt  op.  Endnu 
efter  Rendsborgmødet  viste  Kongen  ham  dog  ofte  sin  Naade,  saaledes 
at  han  ikke  anede,  at  hans  Undergang  var  nær  forestaaende. 


Felttoget  i  Nordtyskland  og  Griffenfelds  Fald. 

Hvad  den  udenrigske  Politik  angaar,  havde  det  ikke  været  muligt 
for  Griffenfeld  at  standse  den  Sten,  som  var  begyndt  at  rulle.  Paa  den 
første  Traktat  med  de  tyske  Fyrster  var  i  1674  fulgt  en  udvidet  Traktat 
med  Nederland,  Kejseren  og  Spanien.  I  Følge  denne  skulde  Danmark 
modtage  Subsidier  og  deltage  i  Krigen,  hvis  en  ny  Magt  kom  Frankrig  til 
Hjælp.  Dette  indtraf,  da  Sverige  i  1675  brød  Freden  og  rykkede  ind  i 
Kurfyrsten  af  Brandenburgs  Land.  Men  selv  nu  søgte  Griffenfeld  at  holde 
igen  saa  længe  som  muligt  af  Hensyn  til  Frankrig.  Med  Sverige  blev  en 
Ægteskabsforbindelse  indledet,  idet  Kongens  Søster  Ulrikke  Eleonora 
og  den  unge  svenske  Konge  Karl  XI  blev  trolovede.  Men  Forbindelsen 
blev  uden  politisk  Betydning,  og  Ægteskabet  blev  først  indgaaet  flere 
Aar  senere.  Griffenfeld  maatte  desuden  regne  med,  at  Kristian  V  var 
ivrig  efter  at  udmærke  sig  personlig  i  en  Krig,  og  at  han  haabede  paa 
at  generobre  de  skaanske  Landskaber,  hvor  Stemningen  for  en  Gen- 
forening med  Danmark  voksede  mere  og  mere.  I  1675  var  det  kom- 
met saa  vidt,  at  vi  ikke  længere  kunde  holde  os  tilbage.  Men  Griffen- 
feld ventede,  at  naar  Danmark  kun  deltog  i  Krigen  for  Subsidier, 
og  ikke  angreb  det  egenlige  Sverige,  skulde  det  lykkes  ham  at  undgaa 
at  fortørne  Frankrig,  ja  maaske  endogsaa  at  aabne  Øjnene  hos  denne 
Magt  for,  at  det  dog  var  fordelagtigere  at  søge  Danmarks  end  Sveriges 
Venskab. 

Førend  man  begyndte  paa  noget,  var  det  dog  nødvendigt  at  lamme 
den  gottorpske  Hertug  og  hindre  ham  i  at  støtte  Sverige  direkte.  Efter 
Griffenfelds  Raad  indbød  Kongen  derfor  sin  Svoger  til  et  Møde  i 
Rendsborg  i  Juni  1675.  Man  forhandlede  her  med  ham  om  et  Mage- 
skifte mellem  Oldenborg  og  en  Del  af  det  gottorpske  Slesvig.  Men  midt 

under  Forhandlingerne  indtraf  Budskabet  om,  at  den  svenske  Hær 
havde  Hdt  et  stort  Nederlag  over  for  Kurfyrsten  af  Brandenburg  ved 
Fehrbellin,  og  det  krigslystne  Parti  blandt  Kongens  Omgivelser  fik  nu 
Overhaand.  Rendsborgs  Porte  blev  lukkede,  og  den  gottorpske  Hertug 
blev  taget  til  Fange  den  26.  Juni.  Tvungen  af  Nødvendigheden  maatte 
han  gaa  ind  paa  alle  Fordringer  og  midlertidigt  afstaa  sine  Tropper  og 
sine  Fæstninger  til  Kongen  af  Danmark.  Derpaa  fulgte  den  10.  Juli  det 


Fig.  220.  Wismars  Belejring  1675.  (Efter  et  samtidigt  Stik.) 


saakaldte  Rendshorgske  Forlig,  hvorved  Hertugen  afstod  den  Suveræ- 
nitet over  Slesvig  og  Svavsted  Amt,  som  hans  Fader  ved  Sveriges 
Hjælp  havde  opnaaet  i  Roskildefreden  1658.  Hertugen  begav  sig  straks 
efter  til  Hamburg,  hvor  han  tilbagekaldte  det  Hele  som  et  Skridt,  der 
var  ham  aftvunget  ved  Vold  og  vægrede  sig  ved  at  tage  sin  Del  af 
Slesvig  til  Len  af  Kongen.  Følgen  blev  kun,  at  den  danske  Konge  lod 
den  hertugelige  Del  af  Slesvig  besætte  og  truede  med  at  erklære  Got- 
torp for  et  forbrudt  Len. 

Efter  saaledes  at  have  faaet  frie  Hænder  rykkede  den  danske 
Hær,  der  var  12,000  Mand  stærk,  i  September  1675  frem  mod  de 
svenske  Besiddelser  i  Nordtyskland.    Et  Krigsraad  blev  holdt  i  Gade- 


Fabricius:  Danmarlishistorie. 

busch,  hvor  Kurfyrsten  af  Brandenburg  var  til  Stede.  Griffenfeld  og 
de  danske  Generaler  ønskede  at  vende  sig  mod  den  svenske  Besid- 
delse Wismar,  der  var  uforberedt  paa  et  alvorligt  Angreb.  Kurfyrsten 
vilde  derimod  hellere,  at  vi  skulde  forene  vore  Tropper  med  hans  til 
et  Indfald  i  Svensk-Pommern,  da  Udbyttet  deraf  snarest  vilde  komme 
ham  til  Gode.  Ved  en  personlig  Paavirkning  af  Kristian  V  lykkedes 
det  ham  at  føre  dette  igennem,  og  først  da  Pommern  var  erobret,  gik 
den  danske  Hær  efter  halvanden  Maaneds  Forløb  mod  Wismar,  hvor 
Svenskerne  nu  havde  faaet  Tid  til  at  sætte  sig  i  Forsvarstilstand.  Be- 
lejringen varede  derfor  hele  Efteraaret  igennem,  og  Kongen  og  Gene- 
ralerne blev  snart  kede  af  de  Besværligheder,  som  et  Vinterfelttog 
medførte,  og  tænkte  paa  at  hæve  Belejringen.  Men  Griffenfeld  vilde 
have  et  Resultat,  bl.  a.  for  at  han  kunde  vise  Frankrig,  i  hvor  høj 
Grad  Danmark  nu  var  kommet  til  Kræfter.  Han  satte  sin  Mening  igen- 
nem hos  Kongen,  og  efter  en  ny  Storm,  hvorunder  den  tapre  Nils 
Rosenkrantz,  der  allerede  havde  udmærket  sig  under  Københavns  Be- 
lejring, som  første  Mand  trængte  ind  i  Fæstningen,  maatte  den  svenske 
Kommandant  den  13.  December  overgive  sig,  efter  at  han  havde  mistet 
over  Halvdelen  af  sin  Styrke.  Næste  Dag  blev  Kongen  hyldet  af  Magi- 
straten, og  ved  Festmaaltidet  løftede  han  sit  Glas  til  Griffenfeld  med 
de  Ord,  at  „uden  ham  var  vi  ikke  her". 

Men  samtidigt  med  Wismars  Belejring  var  Dobbeltspillet  fra  dansk 
Side  med  Frankrig  bleven  fortsat.  Den  danske  Gesandt  i  Paris  gjorde 
opmærksom  paa,  at  Danmark  aldeles  ikke  maatte  betragtes  som  krigs- 
førende Magt  og  tilbød,  at  det  skulde  optræde  som  Mægler  i  Frank- 
rigs store  Strid  med  dets  Fjender.  Ludvig  XIV  begyndte  at  lytte,  thi 
Nederlaget  ved  Fehrbellin  og  Svenskernes  Tilbagegang  i  deres  nord- 
tyske Besiddelser  lod  Respekten  for  deres  Vaaben  svinde.  Griffenfeld 
strakte  sig  meget  vidt,  og  efter  hans  Raad  gik  endogsaa  Kongen  ind 
paa  at  tillade,  at  Brevvekslingen  mellem  den  franske  Regering  og  den 
franske  Gesandt  i  Sverige  maatte  passere  igennem  Danmark  uden 
Undersøgelse.  Sagen  ordnedes  saaledes,  at  begge  Parterne  sendte  deres 
Breve  til  Griffenfeld  under  dennes  Kuvert,  hvorpaa  han  omadresserede 
Skrivelserne  og  lod  dem  gaa  videre  til  den  virkelige  Adressat.  Saa- 
ledes fik  de  allierede  Magter  ikke  Nys  om  den  Indrømmelse,  som  vi 
havde  gjort,  og  Brevene  blev  ikke  konfiskerede,  naar  de  kom  igennem 
deres  Omraader.  Paa  fransk  Side  var  man  nu  bleven  saa  bøjelig,  at 
man  for  Alvor  tænkte  paa  en  Alliance  med  Danmark,  saa  snart  den 
nuværende  Krig  var  til  Ende. 

Men   i  Virkeligheden  var   den   danske   Statsmands   Stilling   under- 
gravet.   Hans   Fjender  var  mange,  og  Kongen  heldede  mere  og  mere 

til  den  Anskuelse,  at  det  var  nødvendigt  at  anstille  Undersøgelse  om, 
hvorledes  hans  Embedsførelse  var.  Der  ymtedes  altfor  meget  om  Be- 
stikkelser af  Rigskansleren,  navnlig  ved  Embedsbesættelser,  og  paa 
flere  Punkter  nærede  Kongen  Mistanke  til,  at  han  ikke  altid  havde 
været  en  tro  Tjener.  Da  kom  det  afgørende  Stød,  idet  de  allierede 
Magter  opsnappede  et  Brev  fra  den  danske  Gesandt  i  Paris  til  den 
franske  Gesandt  i  København,  hvori  Brevskriveren  hentydede  til  den 
Alliance  mellem  de  to  Magter,  som  var  paa  Tapetet.  Med  Brevet  i 
Haanden  gik  den  herværende  spanske  Diplomat  op  til  Kristian  V  og 
krævede  Ministerens  Afskedigelse,  hvis  ikke  Danmark  vilde  staa  som 
den  Magt,  der  havde  brudt  sine  Alliancepligter.  Det  var  da  ikke  vanske- 
ligt at  gennemføre  den  mægtiges  Fald. 

Da  Griffenfeld  om  Morgenen  den  11.  Marts  1676  efter  Sædvane 
kom  op  paa  Slottet,  traadte  Generalløjtnant  Arensdorf  ham  i  Møde  i 
Drabantsalen  og  afkrævede  ham  i  Kongens  Navn  hans  Kaarde.  Der 
fandt  en  hidsig  Scene  Sted,  men  Rigskansleren  maatte  lyde,  og  han 
blev  derefter  ført  over  i  Biblioteket.  I  Dagens  Løb  skete  der  Hus- 
undersøgelse  i  hans  Hjem.  De  Fund,  som  her  blev  gjorte,  bestyrkede 
Mistanken,  og  Griffenfeld  blev  derfor  om  Aftenen  berøvet  sin  Kaarde, 
sine  Ordener  og  Kongens  Portræt,  som  han  altid  bar  hos  sig,  hvorpaa 
han  i  en  Baad  blev  ført  gennem  Kristian  IV's  gamle  Galejhavn  og 
Københavns  nuværende  Havn  til  Kastellet.  Her  blev  han  indsat  som 
Fange,  og  hans  fireaarige  Datter  blev  udstødt  af  hans  Gaard  og  maatte 
søge  sin  Tilflugt  hos  sin  Gudmoder  Magdalene  Sibylle  Gersdorf,  der 
havde  staaet  Griffenfeld  meget  nær.  Hendes  Mand  Jørgen  Bjelke  gik 
samme  Dag  op  til  Kongen  og  fremførte  en  varm  og  djærv  Forbøn  for 
Griffenfeld,  men  det  var  langtfra,  at  hans  Ord  blev  hørte.  Tværtimod 
steg  Uviljen  i  de  følgende  Dage,  da  man  fandt  mange  uekspederede 
Kancellisager  i  hans  Gemmer  og  Breve,  der  var  afsendte  mellem 
Frankrig  og  Sverige  samt  en  Skrivekalender  med  kompromitterende 
Udtalelser  og  et  Udkast  til  et  kongeligt  Testamente.  De  taabeligste 
Rygter  blev  udspredte  om  den  faldne  Stormands  Forbrydelser,  og  de 
blev  ledsagede  af  en  Mængde  haanende  Smædeviser,  der  falbødes  paa 
Gaderne. 

I  Kastellet  sad  Fangen  i  over  to  Maaneder  berøvet  alle  Hjælpe- 
midler og  uden  Forbindelse  med  Omverdenen.  Først  d.  25.  April  be- 
gyndte Forhørene,  der  lededes  af  en  tysk  Advokat  Otto  Mauritius,  som 
var  bleven  kaldt  herind  i  dette  Øjemed  af  Hertugen  af  Pløen.  Sagen 
kom  ikke  for  Højesteret,  men  paa  Grund  af  de  vanskelige  Forhold, 
som  skulde  behandles,  blev  den  henvist  til  en  særlig  Kommissions- 
domstol.  Af  nærliggende  Grunde  blev  Udenrigspolitikken  næsten  ganske 

holdt  ude  fra  Forhørene;  dog  fremførte  Regeringsadvokaten  den  Paastand, 
at  Griffenfeld  paa  forræderisk  Maade  havde  tilladt  Sverige  og  Frankrig  at 
staa  i  Forbindelse  under  hans  Kuvert.  Desuden  beskyldtes  han  for  at 
have  modtaget  Pengesummer  af  fremmede  Magter,  baade  Hamburg  og 
Sverige,  og  at  han  skulde  have  staaet  i  mistænkelige  Forhandlinger 
med  den  gottorpske  Minister  om  at  købe  Amtet  Steinhorst  til  et  tysk 
Rigsgrevskab.  Han  skulde  have  modtaget  Penge  af  Embedsmænd,  som 
søgte  Embeder  og  have  bøjet  Retten  for  Gunst  og  Gave.  Endelig  havde 
han  mod  Kongens  Ordre  undladt  at  tilintetgøre  det  nævnte  Udkast  til 
det  kongelige  Testamente,  og  han  havde  i  Skrivekalenderen  et  Sted 
indført  den  Bemærkning:  „Kongen  svarede  i  Dag  Gesandten  som  et 
Barn". 

Griffenfeld  gendrev  disse  Beskyldninger  med  Klarhed  i  to  ypperlige 
Indlæg,  endskønt  man  havde  nægtet  ham  en  Defensor  og  formente 
ham  at  benytte  de  nødvendige  Papirer,  saa  at  han  alene  maatte  stole 
paa  sin  Hukommelse.  Han  afviste  enhver  Paastand  om,  at  han  skulde 
have  gjort  sig  skyldig  i  Forrædderi,  og  selv  nu  efter  250  Aars  Forløb 
er  man  heller  ikke  i  Stand  til  at  paavise  dette.  Kongen  paastod  ganske 
vist,  at  han  ikke  havde  anet  noget  som  helst  om  den  fransk-svenske 
Korrespondance,  saa  at  Griffenfeld  maatte  have  tilladt  den  paa  egen 
Haand,  men  dette  er  ikke  muligt,  og  det  maa  formodentlig  bero  paa 
en  Fejlhuskning  fra  Kongens  Side.  Værre  stod  det  unægtelig  med 
Griffenfelds  indre  Styrelse,  thi  skønt  man  ikke  kunde  overbevise  ham 
om  at  have  ladet  sine  Domme  afhænge  af  Pengegaver,  og  skønt  man 
heller  ikke  kunde  tale  om  ligefremme  Embedssalg,  var  det  dog  ube- 
strideligt, at  han  havde  modtaget  store  Gaver  af  Ansøgere,  og  at  det 
var  en  velkendt  Sag,  at  det  ellers  ikke  kunde  nytte  noget  at  henvende 
sig  til  ham.  Hvad  Gaverne  fra  fremmede  Magter  angaar,  havde  han 
faaet  Kongens  Samtykke  til  at  modtage  disse,  men  med  Hensyn  til 
Steinhorst  kan  Forhandlingerne  ganske  sikkert  ikke  anses  for  helt  fine. 
Endelig  maa  det  indrømmes,  at  han  havde  vist  stor  Letsindighed  med 
Hensyn  til  Testamentet  og  Kalenderen,  saa  at  man  fra  Kongens  Side 
ikke  helt  uden  Grund  kunde  paastaa,  at  han  havde  aabenbaret  Kon- 
gens Hemmeligheder. 

Det  var  altsaa  kun  en  ringe  Del  af  Beskyldningerne,  som  kan 
staa  for  Nutidens  Kritik,  men  i  Kommissionen  saa  man  anderledes  paa 
Sagen.  Den  26.  Maj  faldt  Dommen.  Griffenfeld  dømtes  fra  Ære,  Liv 
og  Gods,  hans  grevelige  Vaaben  skulde  sønderbrydes  af  Bøddelen, 
hans  Formue  inddrages  og  han  selv  miste  sit  Hoved.  Men  kun  ti  af 
Dommerne  underskrev  denne  uretfærdige  Dom;  den  retskafne  Kristen 
Skeel  erklærede,  at  han  ikke  kunde  finde  ham  skyldig  og  vægrede  sig 

ved  at  sætte  sit  Navn  derunder.  Maaske  har  dette  virket  til  at  kalde 
andre  Tanker  frem  hos  Kongen,  men  foreløbig  var  der  ingen  ydre 
Tegn  derpaa.  Den  6.  Juni  om  Morgenen  Kl.  6  blev  Griffenfeld  ført  ud  til 
Retterstedet  foran  Kirken  i  Kastellet.  Med  frejdigt  Mod  gik  han  Døden 
i  Møde.  Over  for  de  tilstedeværende  krævede  han  Gud  til  Vidne  paa 
sin  Uskyldighed,  han  havde  aldrig  tænkt  paa  at  handle  til  Kongens 
og  Landets  Skade.  Herpaa  vilde  han  gerne  dø,  og  hermed  anbefalede 
han  Gud  sin  Sjæl.  Selv  bandt  han  sig  for  Øjnene,  faldt  paa  Knæ  og 
bad  en  inderlig  Bøn  efter  at  have  opfordret  Skarpretteren  til  at  gøre 
sin  Pligt,  naar  han  tog  Hænderne  fra  hinanden.  Allerede  var  Sværdet 
løftet  for  at  slaa  til,  da  raabte  pludselig  Kongens  Generaladjudant 
Schack:  „Her  er  Pardon".  I  den  heftigste  Bevægelse  udbrød  Griffen- 
feld: „O  Herre  Jesus  forlad  Eder  det!  J,eg  var  allerede  udi  Himme- 
rig". Med  Møje  rejste  han  sig  op,  men  da  han  hørte,  at  Dommen  kun 
var  formildet  til  evigt  Fængsel,  udbrød  han:  „Denne  Naade  er  haar- 
dere  end  Dommen",  og  han  skal  have  bedt  Schack  om  at  skaffe  ham 
den  ringeste  Korporalplads,  da  han  hellere  vilde  tjene  sin  Livstid  som 
Soldat  end  tilbringe  den  i  Fængsel.  Bøddelen  sønderbrød  Vaabnet,  og 
Stumperne  blev  kastede  i  Kisten. 

Schumacher  blev  nu  ført  tilbage  til  sit  Fængsel,  hvor  han  blev  i 
fire  Aar.  Imidlertid  delte  Sejrherrerne  hans  Ejendom.  Gyldenløve  fik 
ved  Mageskifte  hans  norske  Grevskab,  og  Kongens  Frille  Sofie  Amalie 
Moth  (Datter  af  Livlægen)  modtog  som  Gave  Samsø.  Datteren  fik  kun 
anvist  sin  Moders  Formue.  Hans  Venner  blev  derimod  i  deres  Embeder. 
Den  eneste,  der  blev  draget  med  i  Faldet,  var  Svogeren  Jørgen  Fog,  der 
var  Borgmester  i  København  og  havde  været  indviklet  i  Bestikkelserne. 
Han  blev  afsat  og  forvist  til  Jylland,    hvor  han  døde  i  Aarhus  1685. 

At  man  gik  saa  skaanselsløst  frem  imod  en  saa  betydelig  Mand, 
vakte  straks  stor  Forbavselse  i  Udlandet,  og  allerede  da  den  fingerede 
Henrettelse  fandt  Sted,  var  der  kommet  et  saadant  Stemningsomslag  i 
selve  København,  at  man  betragtede  den  med  tydelig  Uvilje.  Mange 
mente,  at  det  vilde  været  gaaet  anderledes  i  den  følgende  Tid,  og  at 
Freden  i  Lund  ikke  vilde  være  bleven  saa  ufordelagtig,  hvis  Danmark 
ikke  havde  mistet  ham.  Der  var  ogsaa  Tegn  til,  at  Kongen  inden  ret 
lang  Tid  savnede  sin  dygtige  Raadgiver,  skønt  det  ikke  er  sikkert,  at 
han  virkelig  i  Statsraadet  har  sagt,  at  Griffenfeld  kendte  hans  Riges 
sande  Gavn  bedre  end  hele  Raadet.  Men  da  Kongens  Søster  Prinsesse 
Ulrikke  Eleonora  før  sin  Afrejse  til  Sverige  havde  talt  hans  Sag,  be- 
gyndte hans  Fjender  med  Grund  at  frygte  for,  at  han  nu  igen  kunde 
komme  til  Naade.  Man  hvilede  derfor  ikke,  før  man  havde  faaet  Kon- 
gen til  at  give  Ordre  til,  at  Peder  Schumacher  skulde  sendes  til  Munk- 


406 

holm  Fæstning,  der  laa  paa  en  Klippe  i  Trondhjems  Fjord.  Den  16. 
Maj  1680  blev  han  ført  ombord  i  et  Skib,  der  efter  fire  Ugers  storm- 
fuld Sejlads  bragte  ham  til  hans  Bestemmelsessted. 

Her  blev  Schumacher  i  sin  kraftigste  Manddom,  kun  45  Aar  gam- 
mel, levende  begravet.  Han  indespærredes  i  et  Taarnværelse  og  maatte 
fordrive  Tiden  med  at  nedskrive  sine  Tanker  paa  forskellige  Sprog  og 
undervise  Kommandantens  Søn  og  sin  Tjener.  I  hvert  Fald  til  Tider 
var  han  berøvet  Adgangen  til  Papir  og  Blæk,  og  han  vidste  da  at  hjælpe 
sig  paa  andre  Maader.  Snart  ridsede  han  Vers  og  Tankesprog  med  sin 
Diamantring  paa  Vinduesruden  eller  skrev  med  Kul  paa  Væggene; 
snart  skrev  han  med  Blystumper,  som  han  tog  af  Vinduet,  i  Randen 
af  sine  Bøger  eller  ridsede  paa  Bindet  med  en  Knappenaal.  Men  hans 
stærke  Sjæl  bukkede  ikke  under  i  Elendigheden,  modigt  bar  han  sin 
Skæbne  og  søgte  Trøst  i  filosofiske  Tanker  og  i  Gudsfrygt  ligesom 
hans  Lidelsesfælle  Leonora  Kristine.  Vel  kendt  er  det  Vers,  som  han 
skrev  paa   Ruden  i  sit  Fængsel: 

Da  Verden  blev  mig  vred,  da  lærte  jeg  at  kende 

for  Alvor  først  min  Gud,  mig  selv,  min  Ven,  min  Fjende; 

min  Fjende  var  mig  gram,  min  Ven  var  svigefuld, 

jeg  selv  var  skrøbelig,  —  Gud  blev  alene  huld. 

Først  da  Schumachers  Helbred  var  bleven  ødelagt  ved  18  lange  Aars 
Ophold  i  Fængslet  paa  Munkholm,  blev  der  virkelig  tænkt  paa  at  frigive 
ham.  Kongen  gav  Ordre  til,  at  han  maatte  begive  sig  over  til  Trond- 
hjem  for  at  komme  under  Lægetilsyn.  Dette  fandt  Sted  i  Slutningen  af 
Efteraaret  1698,  men  frigivet  var  han  endnu  ikke,  og  han  blev  det  aldrig. 
Nu  var  Schumacher  næsten  bestandig  sengeliggende  og  led  meget  af  Sten- 
smerter, indtil  han  omsider  døde  den  12.  Marts  1699  om  Morgenen 
Kl.  9,  netop  23  Aars-Dagen  efter  at  han  var  bleven  Kastelsfange  i  Kø- 
benhavn. Liget  blev  senere  ført  ned  til  Danmark  og  bisat  i  Vær  Kirke 
ved  Horsens,  da  hans  Datter  var  bleven  gift  med  Baron  Frederik 
Krag  til  Stensballegaard,  der  ligger  i  Nærheden.  Derhen  var  ogsaa 
hans  Hustrus  Lig  bleven  ført  fra  det  Griffenfeldske  Kapel  i  Hellig- 
aandskirken  i  København. 

Maaske  har  Danmark  aldrig  nogensinde  frembragt  en  Mand,  der 
var  udrustet  med  bedre  Evner  og  større  Kundskaber  end  Griffenfeld. 
Det  var  paa  Grund  af  disse  Egenskaber,  at  han  hævede  sig  til  den 
højeste  Stilling,  som  en  Undersaat  kan  naa.  Har  han  end  fejlet,  er 
hans  Fejl  dog  ringe  i  Sammenligning  med  hans  store  Fortjenester,  og 
ringe  i  Forhold  til  hans  grusomme  Straf.  Det  er  sandt,  som  der  staar 
paa  hans  Kiste,  „at  hannem  uformodentlig  ved  onde  Menneskers  Fore- 

bringende  blev  hans  Konges  Naade  berøvet".  Ingen  har  virket  mere 
trofast  til  Gavn  for  sit  Fædreland  og  til  Befæstelse  for  den  Enevælde, 
som  han  selv  blev  et  Offer  for.  Derfor  blev  det  heller  ikke  blot  ham 
selv,  som  kom  til  at  lide  ved  hans  Fald,  thi  Kongen  glemte,  at 

da  den  ædle  Grif  han  stækked, 
han  sin  egen  Vinge  knækked. 


Den  skaanske  Krig. 

Ved  GrifFenfelds  Fald  traadte  de  Mænd  i  Forgrunden,  som  havde 
været  Aarsagen  dertil.  Naar  Kristian  V  i  de  første  Dage  ikke  kunde 
blive  træt  af  at  sige,  at  han  nu  vilde  være  sin  egen  Førsteminister, 
kunde  disse  Ord  nemlig  ikke  faa  nogen  virkelig  Betydning.  Den  nye 
Regering  lagde  først  og  fremmest  Vægt  paa  at  dele  den  Magt,  som 
Griffenfeld  havde  samlet  i  sin  Haand,  og  Kollegiestyrelsen  blev  derfor 
genoplivet  i  den  Skikkelse,  som  den  havde  haft  paa  Hannibal  Sehe- 
steds Tid.  I  Spidsen  for  Styrelsen  traadte  den  Mand,  som  tidligere 
havde  været  Griffenfelds  Ven,  men  som  han  i  de  sidste  Aar  havde 
stødt  fra  sig,  Frederik  Ahlefeld.  Han  var  dog  langt  mindre  betydelig 
end  sin  Forgænger,  og  Følgen  blev  derfor,  at  forskellige  Kliker  under 
Resten  af  Kristian  V's  Regering  stredes  om  Herredømmet  over  Kongen, 
der  jo  betød  Magten.  En  Ting  kunde  dog  alle  foreløbig  samles  om,  det 
var  den  Krig,  der  maatte  føres  med  den  størst  mulige  Kraft  for  at  op- 
naa  et  Resultat,  nu  da  det  var  en  given  Sag,  at  Frankrig  vilde  slutte  sig 
til  Sverige.  Angrebet  maatte  rettes  mod  Skaane,  hvor  Forholdene  var 
saa  gunstige,  som  man  kunde  ønske,  da  den  unge  Karl  XI  kun  havde 
6000  Mand  omkring  sig. 

Først  og  fremmest  var  det  en  Nødvendighed  at  tiltvinge  sig  Herre- 
dømmet til  Søs,  for  at  Forbindelsen  mellem  den  danske  Hær  i  Skaane 
og  Sjælland  kunde  blive  sikker.  Enhver  ved,  at  de  største  Sejre,  som 
Danmark  nogen  Sinde  har  vundet  paa  Havet,  er  knyttede  til  den  skaanske 
Krig  og  til  Nils  Juels  Navn.  Han  var  født  den  8.  Maj  1629  i  Kristiania. 
Sine  Barndomsaar  tilbragte  han  paa  Fædrenegaarden  Nørtorp  i  Ty,  og 
man  har  Lov  til  at  antage,  at  det  nære  Hav  har  hørt  til  hans  første 
Barndomsindtryk  og  været  med  til  at  bestemme  hans  Livsbane. 

Fra  sit  syvende  Aar  blev  han  opdraget  hos  sin  Moster  Karen 
Sehested  paa  Stenalt  ved  Randers  Fjord  og  senere  var  han  en  Tid 
paa  Sorø  Akademi.  Derfra  blev  han  1643  Page  hos  Frederik  III,  som 
den  Gang  endnu  var  Biskop  i  Bremen.  Han  fulgte  med  denne  paa 
Toget   mod  Torstensson   i    Nørrejylland   og   maa   have   faaet  et   ned- 

slaaende  Indtryk  af  det  mislykkede  Foretagende  og  af  Striden  mellem 
Hertugen  og  Anders  Bille.  Men  fra  Søen  kom  samtidigt  Budskab  om 
den  gamle  Konges  Kamp  paa  Kolberghejde,  der  kunde  vække  Lysten 
hos  en  ung  Mand  til  paa  Havet  at  tjene  sin  Konge.  Frederik  III  forstod 
sin  unge  Pages  Sind  og  gav  ham  Penge  til  at  rejse  udenlands  for  at 
uddanne  sig.  Maalbevidst  som  Nils  Juel  var,  gik  han  straks  i  hol- 
landsk Tjeneste,  som  den  Gang  var  den  bedste  Skole  for  en  Sø- 
kriger. Han  uddannede  sig  under  de  ypperlige  Admiraler  Tromp  og 
Ruyter,  og  han  skal  have  kæmpet  under  dem  i  blodige  Slag  med  Eng- 
lænderne i  Kanalen  og  senere  med  Sørøverne  i  Middelhavet.  Da  han 
efter  syv  Aars  Forløb  1656  vendte  tilbage  til  sit  Fædreland,  sad  han 
inde  med  en  Duelighed  og  Erfaring,  der  søgte  sin  Lige  i  Danmark  og 
snart  skulde  finde  Anvendelse.  Navnlig  interesserede  han  sig  for  Skibs- 
bygningsvæsenet,  og  han  lærte  i  Holland  at  bygge  lavtgaaende  Orlogs- 
skibe, der  egnede  sig  fortræffeligt  for  vore  grundede  Farvande. 

Kun  28  Aar  gammel  blev  Nils  Juel  1657  udnævnt  til  Holmens 
Chef.  Straks  efter  deltog  han  som  Søkaptajn  i  Kampen  mod  Karl  Gu- 
staf og  kæmpede  med  Udmærkelse  baade  i  København  under  Belej- 
ringen og  senere  i  forskellige  Smaafægtninger  i  Østersøen.  Men  det 
kom  ikke  til  saa  store  Begivenheder,  at  han  fik  Lejlighed  til  at  vise 
alt,  hvad  der  var  gemt  i  ham.  Desuden  synes  Nils  Juel  at  have  været 
en  af  de  Naturer,  der  udvikler  sig  langsomt,  saa  at  han  først  som 
midaldrende  Mand  stod  i  sin  fulde  Kraft. 

I  det  Tidsrum,  som  ligger  mellem  Freden  i  København  og  den 
skaanske  Krig,  arbejdede  Nils  Juel  paa  Flaadens  Udvikling.  Men  Ti- 
derne var  trange,  og  den  Sum,  der  aarlig  kunde  anvendes  derpaa, 
var  altfor  lille.  At  der  blev  udrettet  saa  meget  med  saa  faa  Pen- 
gemidler, var  Nils  Juels  Fortjeneste,  og  han  vedblev  i  en  lang  Aar- 
række  at  være  Holmens  Chef.  Det  synes  dog  ikke,  som  om  Rege- 
ringen havde  Blikket  fuldt  aabent  for  hans  betydelige  Evner,  og  den 
Omstændighed,  at  han  trods  al  ydre  Paavirkning  stod  fast  ved  sit 
Jaord  til  Margrete  Ulfeld,  der  var  en  Slægtning  af  Landsforrædderen, 
gjorde  ham  ikke  velset  ved  Hove.  Følgen  blev  da,  at  Kort  Adeler,  der 
var  bleven  en  fuldblods  Hollænder  og  begunstigede  Hollænderne,  kom 
i  Spidsen  for  den  danske  Sømagt.  Nils  Juel  erkendte  vel  Hollænder- 
nes Dygtighed,  men  folkelig  som  han  var,  kunde  han  ikke  finde  sig  i, 
at  Landets  egne  Børn  skulde  tilsidesættes  for  fremmede.  Der  dannede 
sig  derfor  to  Partier  i  vor  Marines  Styrelse,  et  hollandsk  og  et  dansk, 
og  det  varede  ret  længe,  før  det  sidste  ved  Nils  Juels  Personlighed 
fik  Overmagten. 

Kort  Adeler  kom  ikke  til  at  føre  den  danske  Flaade  i  noget  Slag. 

Straks  i  Begyndelsen  af  Krigen  var  han  med  en  Eskadre  løbet  ned  i 
Østersøen,  men  han  blev  syg  og  maatte  lade  sig  bringe  til  København, 
hvor  han  døde  i  November  1675.  Der  gik  derefter  Bud  til  Holland 
for  at  hverve  Tromp  til  at  overtage  Kommandoen,  men  indtil  han  an- 


Fig.  221.  Nils  Juel.  (Efter  Maleri  paa  Ledreborg.) 

kom,  fik  Nils  Juel  Overbefalingen.  Imidlertid  fik  han  ret  Lejlighed 
til  at  vise,  hvad  han  duede  til,  og  i  de  følgende  Aar  fulgte  en  Række 
Sejre  saa  herlige,  at  de  nordiske  Have  aldrig  har  set  deres  Lige.  Nils 
Juel  forstod  stedse  at  knytte  Sejren  til  sig.  Med  sin  overordentlige 
Dygtighed  forbandt  han  en  Mildhed  og  Omhu  for  sine  undergivne, 
der  skaffede  ham  deres  ubegrænsede  Hengivenhed.  Han  nød  en  per- 

sonlig  Agtelse  for  sin  Ærlighed  og  Uegennyttighed,  der  knyttede  Baan- 
det  endnu  fastere,  og  hans  djærve  Lune  fuldendte  Billedet  af  en  ægte 
nordisk  Søhelt,  den  største  Danmark  har  ejet. 

I  Begyndelsen  af  1676  gjaldt  det  først  og  fremmest  om  at  gøre 
sig  til  Herre  paa  Østersøen,  ogsaa  for  derved  at  afskære  Svenskerne 
fra  Forbindelsen  med  deres  tyske  Besiddelser.  Den  1.  April  løb  Nils 
Juel  ud  med  Flaaden,  og  landsatte  pludseligt  den  29.  April  2000  Mand 
paa  Vestkysten  af  Gulland.  Øen  var  først  bleven  afstaaet  ved  Brømse- 
brofreden,  og  Befolkningen  var  endnu  Danmark  hengiven.  Under  al- 
mindelig Tilslutning  drog  Tropperne  ind  i  Visby  og  tvang  den  svenske 
Guvernør  den  næste  Dag  til  at  overgive  Slottet  Visborg.  Ligesom 
Valdemar  Atterdag  havde  Juel  i  tre  Dage  indtaget  hele  Øen,  og  i  de 
næste  tre  ordnede  han  dens  Forsvarsvæsen  saa  godt,  at  den  først  ved 
Freden  igen  kom  i  Svenskernes  Hænder. 

Ikke  længe  efter  forenede  Nils  Juel  sig  med  en  hollandsk  Flaade 
paa  11  Skibe.  Det  kom  til  en  Kamp  ved  Bornholm,  som  han  dog 
maatte  afbryde  paa  sin  Konges  Befaling  for  ikke  at  sætte  noget  paa 
Spil,  før  den  nye  øverstkommanderende  var  indtruffet.  Det  var  Cor- 
nelis  Tromp,  en  Søn  af  den  berømte  Martin  Tromp,  der  nu  som 
Generaladmiral  overtog  Befalingen  over  den  forenede  Flaade,  der  be- 
stod af  25  store  Skibe  og  en  hel  Del  mindre.  Den  svenske  Flaade 
under  Anførsel  af  Rigsraad  Lorents  Creutz  var  lidt  større.  Creutz 
skulde  efter  Ordre  undgaa  Slag,  men  han  blev  den  1.  Juni  indhentet 
ved  Sydspidsen  af  Øland.  Her  vendte  den  svenske  Underadmiral  Klas 
Uggla  for  at  angribe,  men  da  Creutz  vilde  gøre  det  samme  med  sit 
Admiralskib  „Stora  Kronan"  uden  at  stryge  Sejl,  krængede  det  ranke 
Skib,  da  det  havde  altfor  lidt  Ballast.  I  det  samme  kom  der  en  Byge, 
saa  at  Skibet  kuldsejlede,  og  Vandet  strømmede  ind  ad  Kanonporte 
og  Luger,  der  ikke  var  lukkede.  Formodentlig  er  Lanternen  i  Krudt- 
kammeret bleven  knust  ved  Stødet,  thi  pludselig  sprang  „Stora  Kro- 
nan" i  Luften  med  et  forfærdeligt  Knald,  og  Skroget  med  Kano- 
nerne sank  paa  18  Favnes  Dybde.  Af  dets  Besætning  paa  850  Mand 
blev  kun  40  reddede. 

De  fleste  svenske  Skibe  flygtede  nu,  men  Uggla  holdt  Stand  med 
nogle  faa,  og  Tromp  og  Nils  Juel  lagde  sig  da  paa  hver  sin  Side  af 
hans  Skib  „Sværdet".  Det  gik  tilsidst  i  Brand,  Uggla  selv  sprang  i 
Søen  og  omkom  med  det  meste  af  sit  Mandskab.  Desuden  havde  Dan- 
skerne taget  fire  Skibe.  Svenskerne  havde  mistet  over  4000  Mand,  me- 
dens det  danske  Tab  var  meget  ringe. 

Alt  var  nu  rede  til  den  planlagte  Landgang  i  Skaane.  Fra  Norge 
brød  Statholderen  Ulrik  Frederik  Gyldenløve  ind  i  Sverige  og  bemæg- 

tigede  sig  Vånersborg,  hvorpaa  han  vendte  sig  mod  Goteborg.  Efter 
ham  har  det  norske  Afsnit  af  Krigen  faaet  Navn  af  „Gyldenløvefejden'\ 
En  Afdeling  af  Flaaden  gjorde  derefter  Landgang  ved  Ysted  for  at 
drage  Svenskernes  Opmærksomhed  herhen,  og  derpaa  gik  den  danske 
Hovedhær,  14,000  Mand  under  Kongen  selv,  den  29.  Juni  1676  i  Land 
ved  Raa  Fiskerleje  tæt  syd  for  Helsingborg.  Da  man  nærmede  sig  Ky- 


Fig.  222.  Danskernes  Indtog  i  Landskrone  1676.  (Samtid.  Stik.) 


Sten,  saa  man  en  skaansk  Kvinde  staa  paa  Stranden,  som  raabte:  „Kom 
kun,  her  er  ingen  Fare,  alle  Svenskerne  er  dragne  til  Ysted."  Nils  Ro- 
senkrantz  var  den  første,  der  sprang  i  Land,  og  hele  Hæren  fulgte  efter 
uden  at  møde  ringeste  Modstand.  Da  Karl  XI  hørte  herom,  trak  han 
sig  med  sin  underlegne  Styrke  tilbage  til  det  østlige  Skaane,  og  hans 
Tropper  plyndrede  under  Tilbagetoget.  Helsingborg  By  overgav  sig 
samme  Dag,  og  Slottet  kapitulerede  den  3.  Juli  efter  en  Belejring,  der 
havde  kostet  Nils  Rosenkrantz  Livet.  Kong  Kristian  blev  hyldet  af 
Byen  og  Omegnen,  hvorpaa  han  vendte  sig  mod  Landskrone,  som 
faldt  den  2.  August,  og  Karl  XI  forlod  nu  ganske  Skaane.  Stemningen 
i   det  gamle   danske  Landskab   lovede  godt  for  Angriberne.    I  de  Aar, 

som  var  gaaede  hen  siden  Afstaaelsen,  havde  der  ikke  fundet  noget  Na- 
tionalitetsskifte  Sted,  selv  om  den  skaanske  Adel  havde  solgt  en  Del  af 
sine  Ejendomme  til  svenske  Embedsmænd.  Fra  1670  at  regne  var  des- 
uden Uviljen  mod  det  svenske  Herredømme  stadig  vokset,  og  man 
blev  nu  Vidne  til  et  Udbrud  af  dansk  Nationalfølelse  hos  den  skaanske 
Befolkning. 

Straks  efter  Landgangen  havde  Kristian  V  udfærdiget  et  Mani- 
fest til  Skaaningerne,  hvori  han  erklærede,  at  han  som  deres  Arve- 
konge var  kommen  for  at  befri  dem  for  det  haarde  svenske  Aag.  Dette 
faldt  i  god  Jordbund,  og  da  Karl  XI  samtidigt  forlod  Landskabet,  betrag- 
tede hele  den  lavere  Befolkning  det  som  et  Tegn  paa,  at  han  i  Virke- 
ligheden opgav  sit  Herredømme  derover,  og  at  de  saaledes  var  løste 
fra  deres  Troskabsed.  Mens  Gejstligheden  forholdt  sig  mere  tilbagehol- 
dende, og  Byerne  allerede  var  til  Dels  befolkede  med  Svenskere,  slut- 
tede Bønderne  sig  ivrigt  til  Danskerne.  De  bragte  Tilførsel  til  den  dan- 
ske Lejr,  og  naar  de  fik  Betaling  derfor,  kyssede  de  de  danske  Penge 
og  takkede  med  Taarer  Gud,  fordi  de  havde  oplevet  dette  Øjeblik.  I 
den  nordlige  Del  af  Landet  rejste  Befolkningen  sig  ligefrem  til  Lande- 
værn mod  Svenskerne,  og  Snaphanerne  drev  her  deres  Spil,  ja  de 
opsnappede  endogsaa  Kong  Karls  egen  Krigskasse  med  hans  Telt  og 
Sølvtøj.  Den  15.  August  indtog  den  danske  Hær  med  Storm  Fæstnin- 
gen Kristiansstad  i  Østskaane.  Hele  Skaane,  paa  Malmø  nær,  var  nu 
i  Danskernes  Hænder,  og  ved  Landgang  fra  Flaaden  erobrede  man  i 
Efteraaret  i  Blekinge  Kristianopel  og  Karlshamn,  hvor  man  gjorde  et 
rigt  Bytte. 

Kort  efter  sin  Landgang  i  Skaane  havde  Kristian  V  sendt  en  Af- 
deling af  Hæren  under  Generalmajor  Duncan  fra  Skaane  op  i  Halland 
for  at  erobre  Halmstad  og  forene  sig  med  Gyldenløve.  Med  fælles 
Styrke  skulde  de  trænge  ind  i  Sveriges  Indre  og  tilføje  det  det  afgø- 
rende Stød.  Men  Faren  vakte  netop  Kong  Karls  slumrende  Kraft.  Hid- 
til havde  han  været  som  greben  af  en  Sløvhed,  nu  ilede  han  fra  Små- 
land til  Halmstad  og  overfaldt  den  17.  August  uventet  Duncan  ved 
Fyllehro  tæt  syd  for  Byen.  Efter  en  haardnakket  Modstand  maatte 
denne,  der  havde  en  langt  underlegen  Styrke,  bukke  under  for  Fjen- 
den, mellem  hvis  prøvede  Feltherrer  ogsaa  Ascheberg  var.  Svensker- 
nes Hensigt  var  naaet.  Foreningen  var  forhindret,  og  Gyldenløve  maatte 
trække  sig  tilbage  til  Norge.  Desuden  havde  Kong  Karl  paa  ny  faaet 
Mod,  og  da  Kristian  V  straks  efter  med  h^ele  sin  Hovedstyrke  brød 
ind  i  Halland,  trak  han  sig  tilbage  bag  Aaløbet  Viskan  i  det  nordlige 
af  Landskabet,  hvor  det  var  umuligt  for  den  danske  Konge  at  komme 
i  Kamp  med  ham. 

Kristian  V  betragtede  dog  aabenbart  det  vigtigste  Arbejde  som  gjort, 
og  han  vendte  i  September  Maaned  personlig  tilbage  til  København. 
Den  danske  Hær  gik  i  Vinterkvarter  i  Skaane,  men  den  fik  ikke  længe 
Lov  til  at  nyde  sin  Ro.  Den  24.  Oktober  brød  Karl  XI  pludselig  over 
Grænsen  ind  i  Skaane  fra  Markaryd  i  Småland,  og  han  kaldte  derved 
atter  Kristian  V  tilbage  til  Krigsskuepladsen.  Det  kom  til  et  Efteraars- 
felttog  i  Vestskaane,  der  bestod  i  en  Række  strategiske  Marcher,  som 
kostede  begge  Hæ- 
re utrolige  Anstren- 
gelser og  stort  Man- 
detab. Den  danske 
Hær  trak  sig  stadigt 
længere  syd  paa  for 
at  vælge  den  gun- 
stigste Stilling,  og  til 
sidst  stod  de  to  Fjen- 
der i  tre  Uger  over 
for  hinanden  tæt 
nord  for  Lund,  ad- 
skilt ved  Kævlinge- 
aaen.  I  Slutningen  af 
November  blev  det 
en  haard  Frost,  saa 
at  Aaen  lagde  til. 
Karl  XI  stod  i  et 
fjendtligt  Land,  Be- 
folkningen viste  sig 
overalt  uvillig,  og 
Snaphanerne  afskar 
hans  Forbindelse 
med  Sverige,  saa  at  Hæren  svandt  mere  og  mere  ind.  Til  Slut  havde 
han  kun  Valget  imellem  at  vende  tilbage  til  Sverige  eller  at  lade  det 
komme  til  et  afgørende  Slag.  Da  lykkedes  det  den  svenske  Hær  i 
Natten  mellem  den  3.  og  4.  December  1676  ubemærket  at  gaa  over 
Aaen  mellem  Store  og  Lille  Harje,  og  den  søgte  nu  udenom  den 
danske  Hær  at  komme  ned  til  Malmø.  Saa  snart  Overgangen  blev 
iagttaget  fra  dansk  Side,  opstod  der  et  Kapløb  mellem  de  to  Fjen- 
der om,  hvem  der  først  kunde  naa  frem  til  Lund  for  at  besætte  Høj- 
den Helgonabakken,  der  ligger  tæt  nord  for  Byen.  Valpladsen  var 
dækket  med  et  tyndt  Snelag.  Her  nord  for  Lund  begyndte  da  Kam- 
pen ved  Daggry  mellem   Kl.  8  og  9  mellem   den  danske  venstre  Fløj 


Fig.  223.  Kort  over  Skaane. 

og  den  svenske  højre,  inden  de  danske  Tropper  var  bleven  fuldt  sam- 
lede. Kongerne  var  personligt  til  Stede  hos  deres  Tropper,  og  hos  Kri- 
stian V  var  ogsaa  den  øverstkommanderende  for  Hæren,  Karl  Arens- 
dorf.  Det  endte  med,  at  Svenskerne  fik  Overhaand,  hvorpaa  Karl  XI 
forfulgte  den  danske  Fløj  ned  gennem  dens  egen  Lejr  ved  Svenstrup 
til  Aaen,  hvor  mange  fandt  Døden,  da  Isen  brast  under  dem.  Blandt 
de  flygtende  var  ogsaa  Kristian  V,  om  hvis  Oplevelser  under  Dagens 
Forløb  Kilderne  dog  udtaler  sig  meget  forskelligt.  Men  i  Løbet  af 
Eftermiddagen  ankom  han  med  spredte  Levninger  af  sin  venstre  Fløj 
til  Landskrone. 

Mens  Karl  XI  forfulgte  de  vigende  Danske,  var  ogsaa  de  øvrige 
Dele  af  de  to  Hære  naaede  frem  til  Egnen  tæt  nord  for  Lund,  og  der 
opstod  en  voldsom  Kamp  imellem  dem  mellem  Valkærre  og  Nøbbelev 
Kirker.  Tilsidst  fik  Danskerne  Overmagten,  og  efter  at  have  lidt  store 
Tab  maatte  de  svenske  Afdelinger  trække  sig  tilbage  til  selve  Murene 
af  Lund.  I  to  Timer  bølgede  Striden  frem  og  tilbage,  men  Udfaldet 
blev  det  samme  som  tidligere,  og  allerede  var  Landevejen  til  Malmø 
fuld  af  flygtende  svenske  Soldater.  Da  saa  man  pludselig  en  Rytter- 
skare komme  ilende  nord  fra.  Det  var  Karl  XI,  der  vendte  tilbage  fra 
Sejren  over  den  danske  venstre  Fløj  og  nu  søgte  at  redde  sin  Hoved- 
hær i  den  ellevte  Time.  Med  faa  Deltagere  lykkedes  det  ham  at  hugge 
sig  igennem  Danskernes  Rækker,  og  da  han  var  naaet  til  sin  Hoved- 
styrke, satte  han  atter  Mod  i  den.  De  danske  Tropper  kom  nu  mel- 
lem dobbelt  Ild,  og  saaledes  blev  Slaget  endelig  afgjort  til  Fordel  for 
Svenskerne.  Levningerne  af  vore  Folk  trak  sig  tilbage  til  Valkærre 
Kirke,  hvor  de  kastede  sig  ind  paa  Kirkegaarden  og  fortsatte  Striden 
indtil  Aften  med  mageløs  Udholdenhed.  Deres  Anfører  var  Oberst  Bi- 
bow  ved  Fodgarden,  som  under  Slaget  havde  vist  sig  meget  tapper.  De 
vilde  ikke  høre  Tale  om  Overgivelse,  og  de  udholdt  alle  Angreb,  ind- 
til de  endelig  i  Nattens  Mørke  fandt  Lejlighed  til  at  drage  bort  til 
Landskrone.  Med  denne  fjerde  Træfning  ophørte  Slaget. 

Slaget  ved  Lund  hører  til  de  blodigste  og  mest  haardnakkede,  som 
Verdenshistorien  kender.  11,000  Danskere  havde  kæmpet  mod  8500 
Svenskere,  og  paa  Valpladsen  laa  9000  døde  og  saarede,  deraf  6000 
danske,  altsaa  henimod  Halvdelen  af  begge  Hæres  samlede  Styrke. 
Sejren  skyldtes  Karl  XI,  og  forgæves  søgte  Kristian  V  at  skjule  sit 
Tab  ved  at  erklære  Kampens  Udfald  for  uvis.  Af  sine  Erobringer  øst 
for  Sundet  beholdt  han  dog  Fæstningerne  tilbage,  men  over  det  aabne 
Land  var  Svenskerne  Herrer. 

Slaget  ved  Lund  er  dog  med  Urette  bleven  betragtet  som  det  afgø- 
rende Vendepunkt  i  Krigen,  men  vist  er  det,  at  det  var  en  betydningsfuld 

Begivenhed,  og  at  den  skaanske  Befolkning  nu  fik  Indtrykket  af,  at 
Svenskernes  Herredømme  paa  ingen  Maade  var  kuldkastet.  Store  Dele 
af  Landet  faldt  derfor  til  Ro,  og  igennem  de  nordlige  Herreder  drog  i 
Vinterens  Løb  den  berømte  Statsmand  Johan  Gyllenstjerna  med  en 
svensk  Styrke.  Han  søgte  at  komme  Snaphanerne  til  Livs,  idet  han 
tvang  Bønderne  til  at  udlevere  deres  Vaaben  og  tog  Forsikringer  af  de 
enkelte  Sogne  om,  at  de  vilde  vise  Troskab  og  udlevere  alle,  som  gjorde 
sig  skyldige  i  Snaphanen.  Men  ogsaa  Kristian  V  brugte  Vinteren  til 
omhyggelige  Forberedelser.  I  Maj  1677  gik  han  over  til  Landskrone 
med  12,000  Mand,  og  han  havde  taget  den  brandenborgske  General 
Goltz  til  Overanfører.  Havde  han  fulgt  dennes  Raad  og  straks  angre- 
bet Karl,  der  stod  tæt  uden  for  Byen  paa  Rønneberg  Høje  med  en 
Styrke,  der  var  kun  halv  saa  stor,  vilde  han  uden  Tvivl  kunne  have 
tilintetgjort  den.  I  Stedet  lod  Kristian  V  sig  nøje  med  at  ophæve  Be- 
lejringen af  Kristianstad.  Fra  begge  Sider  saa  man  nu  hen  til,  hvad  der 
skulde  ske  til  Søs,  da  man  var  klar  over,  at  Fortsættelsen  af  den  skaan- 
ske Krig  vilde  blive  afhængig  af,  hvem  der  vandt  Herredømmet  der. 
Sverige  gjorde  de  største  Anstrengelser  for  at  tilkæmpe  sig  det  og  ud- 
rustede Flaader  baade  i  Gøteborg  og  Stockholm.  Allerede  i  Maj  løb 
den  mindre  svenske  Flaade  paa  10  Skibe  ud  fra  Gøteborg  under  Ad- 
miral Erik  Sjøblad  og  styrede  mod  Østersøen  for  at  forene  sig  med 
Hovedstyrken.  Nils  Juel  var  paa  sin  Post  og  faldt  den  1.  Juni  syd  for 
Møen  over  den  med  13  Skibe.  Skønt  flere  af  hans  Skibschefer  holdt 
sig  tilbage,  vandt  han  en  fuldstændig  Sejr.  Et  svensk  Skib  blev  ødelagt, 
syv  blev  tagne,  deriblandt  Admiralskibet,  og  1600  Mand  med  selve  Ad- 
miralen blev  gjorte  til  Fanger.  „Om  Middagen  var  han  min  Gæst  om 
Bord  paa  mit  Skib"  skriver  Nils  Juel.  Den  danske  Flaade  havde  kun 
mistet  70  døde  og  ikke  saa  meget  som  en  Baad. 

Kong  Kristian  vendte  sig  derpaa  til  en  Belejring  af  Malmø.  Belejrin- 
gen trak  i  Langdrag,  og  Kristian  V  blev  bange  for,  at  den  svenske 
Flaade  skulde  naa  at  overvælde  den  danske,  inden  Malmø  var  falden  i 
hans  Hænder.  Dette  var  sikkert  Grunden  til,  at  Stormen  paa  Malmø 
blev  bestemt  til  et  for  tidligt  Tidspunkt,  den  26.  Juni.  Et  Øjeblik  saa 
det  ud  til,  at  det  skulde  gaa  godt,  da  det  lykkedes  Oberst  Bibow  at 
trænge  over  Volden  ind  i  Staden,  men  hans  Styrke  var  kun  lille,  og 
da  hans  Stormbroer  blev  skudt  over,  blev  han  afskaaret  og  faldt  med 
de  fleste  af  sine  Folk.  Med  et  Tab  af  3000  Mand  maatte  Kristian  V 
hæve  Belejringen,  og  Karl  XI  nærmede  sig  til  Undsætning.  Havde  den 
danske  Konge  vidst,  hvorledes  Udfaldet  skulde  blive  paa  Søen,  havde 
han  neppe  forspildt  sine  Chancer  ved  det  forhastede  Angreb  paa  Skaa- 
nes  Hovedstad. 

Den  svenske  Hovedflaade  var  den  19.  Juni  løbet  ud  fra  Elfsnabben 
under  Anførsel  af  Rigsraad  Henrik  Horn.  Det  var  en  tapper  Mand,  men 
han  havde  aldrig  anført  noget  Skib  og  var  aldeles  ukyndig  i  Søvæ- 
senet,  saa  at  han  helst  vilde  have  været  fri  for  det  Hverv,  der  var 
blevet  ham  paalagt.  Flaaden  bestod  af  30  Skibe  med  1651  Kanoner, 
seks  Brandere  og  12  Gallioter;  Besætningen  var  9000  Mand  foruden 
600  Soldater.  Med  største  Anstrengelse  havde  Nils  Juel  bragt  den 
danske  Flaade  op  til  27  Skibe  med  1412  Kanoner,  7000  Mand,  tre 
Brandere  og  otte  Gallioter.  Skønt  Fjenden  altsaa  havde  en  Overlegen- 
hed paa  en  Snes  Procent  i  Materiel  og  Mandskab,  ønskede  Nils  Juel 
at  angribe.  Han  kendte  den  gode  Stemning  om  Bord  i  sine  Skibe,  og 
han  vilde  ikke  dele  Æren  med  den  hollandske  Hjælpeflaade,  der  var 
under  Vejs.  Kongen  sendte  hans  Broder,  den  fremragende  Statsmand 
Jens  Juel,  til  ham  for  at  meddele,  at  Hollænderne  var  under  Opsejling, 
og  Meningen  hermed  var  aabenbart,  at  han  skulde  søge  at  holde  igen 
paa  sin  Broders  Kamplyst,  men  ikke  desto  mindre  kom  det  til  det 
navnkundige  Slag  i  Køge  Bugt  Søndag  den  l.Juli  1677  tidligt  om  Mor- 
genen styrede  begge  Flaader  jevnsides  ind  imod  Stevns  Klint  for  en 
kraftig  Østvind.  Da  løb  et  stort  svensk  Skib  paa  Grund,  og  efter  en 
lang  Kamp  blev  det  tilligemed  seks  andre  taget  af  Danskerne,  hvis 
Skibe  stak  mindre  dybt.  Samtidigt  hermed  var  Nils  Juel  med  sin  Ho- 
vedstyrke søgt  ud  paa  det  dybere  Vand  i  Køge  Bugt  og  havde  her  kastet 
sig  over  Svenskernes  Flaade.  Vinden  var  ham  i  Begyndelsen  ugunstig, 
men  som  erfaren  Sømand  regnede  han  med,  at  den  i  Dagens  Løb  vilde 
slaa  om  i  Vest.  Da  dette  virkelig  indtraf,  lykkedes  det  ham  at  gennem- 
bryde den  fjendtlige  Linje  og  at  afskære  16  Skibe  fra  den  øvrige  Styrke. 
Kampen  blev  alligevel  meget  haard  og  varede  indtil  Kl.  1  om  Efter- 
middagen. Svenskerne  søgte  især  ind  paa  Nils  Juel,  og  seks  Skibe 
lagde  sig  omkring  Admiralskibet  „Kristian  V".  To  Gange  maatte  Over- 
admiralen skifte  Skib,  men  tilsidst  jagede  han  den  flygtende  Fjende  hele 
Natten  igennem  lige  til  om  Morgenen  Kl.  8,  da  de  var  langt  øst  for 
Ysted.  Sejren  var  fuldstændig.  Svenskernes  Tab  var  syv  store  Skibe, 
hvorhos  et  blev  brændt,  samt  tre  smaa  Skibe,  tre  Brandere,  fire  Trans- 
portskibe, 1200  døde  og  saarede  og  3000  Fanger.  For  dette  glimrende 
Udfald  havde  Juel  kun  ofret  et  Par  hundrede  døde  og  saarede'og  ikke 
et  eneste  Skib. 

Slaget  i  Køge  Bugt  er  den  største  og  betydningsfuldeste  Sejr,  som 
Danskerne  har  vundet  til  Søs  siden  Absalons  Dage.  Det  stillede  Nils 
Juel  i  Række  med  Europas  dygtigste  Admiraler.  De  danske  Kyster  blev 
reddede  fra  Landgang  og  Plyndring,  og  den  danske  Hær  i  Skaane 
kunde  uforstyrret  bevare  sin  Forbindelse  med  Hjemmet.  Den  svenske 

Flaade  var  saa  ødelagt;   at  den  ikke  mere  kunde  vise  sig  i  Østersøen, 
og  den  danske  herskede  fuldstændigt  paa  Havet. 

Under  Slaget  var  Kristian  V  med  sit  Følge  redet  ud  paa  Stranden 
ved  Skanør,  og  i  den  dybeste  Spænding  fulgte  han  herfra  Kampens 
Gang.  Da  Flaaderne  begyndte  at  trække  mod  Øst,  var  det  klart,  hvad 


Fig.  224.  Medaille,  slaaet  i  Anledning  af  Slaget  i  Køgebugr. 


Udfaldet  var  blevet,  og  da  Nils  Juel  kort  efter  kom  tilbage  til  Køben- 
havn, blev  han  modtaget  med  den  største  Hyldest  baade  af  Konge  og 
Folk.  Han  blev  udnævnt  til  Generaladmiralløjtnant  og  kort  efter  til  Ge- 
hejmeraad  og  Ridder  af  Elefanten.  Der  blev  præget  Medaljer  med  hans 
Brystbillede  og  Afbildning  af  Slaget,  som  de  Officerer,  der  havde  del- 
taget deri,  maatte  bære  paa  Brystet.  Paa  en  anden  Medalje,  den  største, 
der  nogensinde   er  slaaet  i   Danmark,   fremstilles   Slaget  i  Køge  Bugt 


Fabricius:  Danmarkshistorie. 

med  de  Ord  paa  Latin:  „Saaledes  skal  man  stille  Urolighederne  i 
Østersøen".  For  de  Prisepenge,  som  tilkom  Nils  Juel,  tilskødede  Kon- 
gen ham   1678  sin  Del  af  Taasinge. 

Kort  efter  ankom  Tromp  med  den  hollandske  Flaade  paa  17  større 
og  mindre  Skibe,  men  kun  for  at  blive  Vidne  til  Følgerne  af  den  danske 
Sejr.  Han  var  nu  ikke  mere  nødvendig,  og  da  Rivningerne  fortsattes 
mellem  det  hollandske  og  det  danske  Element  i  Flaaden,  endte  det 
med,  at  Tromp  i  Foraaret  1678  nedlagde  sin  Kommando.  En  gavnlig 
Følge  af  Sejren  i  Køge  Bugt  var  det  derfor,  at  fremmed  Indflydelse 
paa  det  danske  Søvæsen  for  stedse  ophørte. 

Begivenhederne  til  Lands  kom  dog  desværre  ikke  til  at  ligne  Sø- 
krigen, men  fortsattes  i  de  samme  Spor  som  tidligere.  Den  14.  Juli  1677 
stod  der  et  Slag  ved  Rønneberg  Høje  ved  Landskrone.  Paa  den  højre 
danske  Fløj  befandt  baade  Goltz  og  Kristian  V  sig,  Kongen  drev  Sven- 
skerne tilbage  og  fældede  med  egen  Haand  en  Officer  og  to  Soldater. 
Men  medens  vi  sejrede  her,  sprængte  Karl  XI  den  danske  venstre 
Fløj,  som  derpaa  rev  Centrum,  der  bestod  af  nys  udskrevne  Bønderkarle, 
med  i  Flugten.  Følgen  blev,  at  Kristian  V  efter  otte  Timers  Kamp  atter 
maatte  vende  tilbage  til  Landskrone.  Slaget  var  forløbet  noget  gunstigere 
end  det  foregaaende  ved  Lund,  men  maatte  dog  betragtes  som  tabt,  og 
ved  Aarets  Slutning  havde  vi  ikke  mere  af  Skaane  i  vor  Magt  end  ved 
Begyndelsen.  Mod  Nord  var  derimod  hele  Bahus  Len  faldet  i  den  norske 
Hærs  Hænder.  Gyldenløve  havde  med  en  lille  Styrke  bemægtiget  sig 
Marstrand  og  Klippefæstningen  Karlsten  i  Slutningen  af  Juli  1677,'og 
kort  efter  slog  hans  Generalmajor,  Løvenhjelm,  en  svensk  Styrke  ved 
Oddevald.  Denne  Lykke  fik  dog  kun  ringe  Betydning.  Landkrigen  maatte 
betragtes  som  tabt,  og  i  Slutningen  af  Aaret  fik  Goltz  sin  Afsked. 
Sekretæren  i  Krigskollegiet  Herman  Mejer,  en  Mand  med  stor  Ar- 
bejdsomhed og  Evne  til  at  vinde  Kongen,  fik  i  den  følgende  Tid  Hoved- 
indflydelsen paa  de  danske  Krigsbegivenheder,  men  neppe  til  Fordel 
for  det  endelige  Udfald. 

I  Slutningen  af  1677  var  Skaane  desuden  i  Færd  med  at  falde  til 
Ro  under  det  svenske  Styre.  Karl  XI  gik  haardt  til  Værks  imod  den 
skaanske  Adel;  dens  Hovedmand  Jørgen  Krabbe  blev  beskyldt  for  Utro- 
skab mod  Sverige  og  skudt  paa  Torvet  i  Malmø,  en  Handling  der  kun 
kan  betegnes  som  Justitsmord.  De  øvrige  adelige  blev  „bragte  i  Sik- 
kerhed" i  det  egentlige  Sverige.  Mod  Snaphanerne  gik  man  frem  med 
stor  Voldsomhed,  hele  Sogne  blev  afbrændte,  og  naar  man  fangede  deres 
Førere,  blev  der  stukket  et  Spyd  op  langs  deres  Rygrad,  og  de  blev 
satte  op  langs  Kanten  af  de  skaanske  Landeveje,  hvor  de  kunde  til- 
bringe  flere    Dage,   før  de  døde.  Snaphanerne   svarede   med  lignende 

Mønt,  og  den  fredelige  Befolkning,  som  var  Genstand  for  Mishandling 
fra  begge  Sider,  sukkede  efter  at  faa  Ende  paa  Kampen. 

Aaret  1678  blev  da  heller  ikke  noget  Vendepunkt  for  Danmark. 
Tvertimod  bragte  det  Tabet  af  Kristianstad.  Forgæves  søgte  Kristian  V 
at  tvinge  Kong  Karl  til  at  ophæve  Belejringen  ved  at  nærme  sig  med 
en  stærk  Hær  paa  10 — 11,000  Mand.  Skylden  for,  at  Kristianstad  ikke 
blev  undsat,  ligger  nærmest  hos  General  Frederik  Arensdorf,  som  for- 
sømte at  besætte  nogle  Højder,  der  beherskede  Egnen,  saaledes  at  Sven- 
skerne kom  ham  i  Forkøbet.  Imidlertid  vedblev  Fæstningens  tapre  Kom- 
mandant V.  Osten  at  forsvare  sig,  indtil  Belejringen  havde  varet  i  ti  Maa- 
neder.  Først  den  4.  August  tvang  Sulten  ham  til  at  overgive  sig,  da  han 
kun  havde  1100  Mand  tilbage  af  sine  2600,  og  han  opnaaede  endda  fri 
Afmarsch  med  flyvende  Faner  og  Standarter.  Arensdorf  blev  dømt  fra 
Livet  ved  en  Krigsret,  men  blev  benaadet  og  kom  snart  efter  atter  til 
Ære  og  Værdighed 

Frugten  af  de  store  Sejre  til  Søs  berøvedes  Danmark,  ikke  alene 
paa  Grund  af  det  uheldige  Udfald  af  Landkrigen,  men  ogsaa  ved  de 
ugunstige  politiske  Forhold.  Frankrigs  øvrige  Fjender  var  bleven  trætte 
af  den  lange  og  blodige  Krig  og  havde  efterhaanden  sluttet  Fred.  Dan- 
mark stod  alene  tilbage  og  havde  imod  sig  Ludvig  XIV,  der  gjorde 
Fordring  paa  at  diktere  Fredsbetingelserne.  Forgæves  pegede  man  paa, 
at  Wismar,  Bahuslen,  Landskrone,  Helsingborg  og  Gotland  endnu  var 
paa  danske  Hænder.  Ludvig  XIV  forlangte,  at  alle  Erobringer  skulde 
gives  tilbage  til  Sverige;  han  vilde  ikke  taale,  at  hans  Forbundsfælle 
led  det  mindste  Tab.  Nu  sandede  man,  hvor  vidtskuende  Griffenfelds 
Politik  havde  været,  da  han  havde  søgt  at  fjerne  Frankrig  fra  Sverige 
og  at  hindre,  at  Ludvig  XIV  blev  Danmarks  Fjende.  Stillingen  blev 
særligt  farlig  for  Danmark,  da  Frankrig  lod  Tropper  rykke  frem  mod 
Oldenborg  og  endogsaa  truede  Holsten  og  Sønderjylland.  Kristian  V 
besluttede  nu  at  lægge  Sagen  fuldstændig  i  Frankrigs  Hænder,  og  Fre- 
den sluttedes  derfor  med  Frankrig  den  23.  August  1679,  hvorved  vi 
maatte  gaa  ind  paa  at  levere  alle  Erobringer  tilbage.  Derimod  lykkedes 
det  den  danske  Konge  at  opnaa,  at  Bestemmelserne  om  Hertugen  af 
Gottorps  Stilling  blev  henviste  til  en  særlig  Traktat,  og  Frankrig  lod 
falde  Ytringer,  hvoraf  vi  mente  at  kunne  slutte,  at  det  ikke  i  Fremtiden 
vilde  støtte  den  gottorpske  Hertug  i  hans  danskfjendtlige  Politik. 

Samtidig  med  Forhandlingerne  i  Frankrig  var  en  Fredskongres 
bleven  aabnet  i  Lund  i  Skaane.  Da  den  danske  Underhandler  her  talte 
til  den  franske  Mægler,  Feuquieres,  om  Landafstaaelser,  trak  han  paa 
Skuldrene  og  sagde:  „Min  stakkels  Herre,  ikke  en  Landsby!"  Alt  hvad 
Danskerne  opnaaede,  var  Tilladelse  til  at  medtage  ti  Kanoner  fra  hver 

af  de  erobrede  Fæstninger.  Men  den  Overlegenhed,  som  Frankrig  viste 
ikke  alene  mod  Danmark,  men  ogsaa  mod  Sverige,  der  blev  behandlet 
ganske  som  en  Myndling,  oprørte  begge  de  nordiske  Rigers  Statsmænd. 
Derfor  var  det,  at  den  svenske  Fredsforhandler  Johan  Gyllenstjerna 
fremkom  med  sine  Tanker  om  en  Tilnærmelse  mellem  Danmark  og 
Sverige  uden  om  Frankrig,  altsaa  en  Slags  Skandinavisme,  der  i  meget 
minder  om  Hannibal  Sehesteds  Ideer  i  hans  politiske  Testamente.  Fore- 
løbigt blev  det  bestemt,  at  Ægteskabet  mellem  Karl  XI  og  Prinsesse  Ulrikke 
Eleonora,  der  blev  udsat  ved  Krigen,  nu  skulde  fuldbyrdes.  Desuden 
enedes  de  to  Magter  om  en  Alliance,  saaledes  at  de  endogsaa  efter 
Samraad  skulde  kunne  føre  en  fælles  Angrebskrig,  hvis  Udbytte  skulde 
deles  ligeligt  imellem  dem.  Forsvarsforbundet  gjaldt  paa  ti  Aar,  og  ende- 
lig blev  der  truffet  visse  Handelsaftaler.  Den  26.  September  1679  under- 
tegnedes Freden  i  Lund,  idet  ikke  mindre  end  fem  Traktater  blev 
afsluttede. 

Som  Pant  paa  den  nye  Fred  blev  den  danske  Prinsesse  den  4. 
Maj  1680  fra  Kronborg  ført  over  til  Helsingborg.  Ulrikke  Eleonora  var 
en  elskværdig  Karakter,  og  som  Dronning  vandt  hun  Svenskernes  Kær- 
lighed ved  sin  Mildhed  og  Velgørenhed.  Ofte  søgte  hun  at  formilde  sin 
haarde  Ægtefælle,  men  ofte  maatte  hun  føle  Smerte  ved  hans  Kulde. 
Allerede  den  26.  Juli  1693  døde  hun  i  sit  37.  Aar,  dybt  savnet  af  Folket, 
der  velsignede  hendes  Minde.  Først  ved  hendes  Dødsleje  fik  Kong  Karl 
Øjnene  op  for  hendes  sande  Værd  og  saa,  hvad  han  i  hende  havde 
mistet.  I  sit  Ægteskab  fik  han  tre  Børn,  derimellem  en  Søn,  den  senere 
saa  berømte  Karl  XII. 


Tiden  fra  Freden  i  Lund  til  Kristian  V's  Død  1679—1699. 

Resultatet  af  Krigen  var  ganske  vist  ikke,  hvad  man  fra  dansk  Side 
havde  ventet,  thi  Skaane  og  de  øvrige  tabte  Landskaber  var  ikke  bleven 
genvundne.  Krigen  kunde  ogsaa  for  saa  vidt  betragtes  som  en  Ulykke, 
som  den  bevirkede  en  Standsning  i  den  økonomiske  Opgang,  som  var 
begyndt  i  1670'erne,  og  som  lovede  saa  godt  for  Landet.  Men  for  første 
Gang  i  lange  Tider  stod  man  over  for  en  Fredsslutning,  der  dog  i  det 
mindste  ikke  havde  formindsket  Danmarks  Territorium  yderligere.  Det 
havde  vist  sig,  at  Enevældens  Indførelse  betød  en  Styrkelse  af  Riget, 
og  man  havde  Lov  til  at  haabe,  at  den  golde  Fred  skulde  blive  et 
Vendepunkt  til  lykkeligere  Tider.  Men  et  stort  Reformværk  var  nød- 
vendigt, thi  ikke  alene  havde  man  i  de  sidste  Aar  maattet  forsømme 
Landets  Indre,  men  Skattetrykket  var  steget  og  krævede  en  Lettelse, 
saa  snart  som  muligt. 

De  sidste  20  Aar  af  Kristian  V's  Regering  er  de  borgerlige  Em- 
bedsmænds Tid;  det  er  en  „Noblesse  de  robe",  som  man  vilde  kalde 
den  i  Frankrig,  som  nu  tager  Sagerne  i  sin  Haand.  En  Række  dygtige 
Mænd  møder  os,  alle  med  fælles  Karaktertræk,  højtstræbende,  ærgerrige 
og  egennyttige.  Naar  man  tidligere  havde  været  saa  ivrig  for  at  be- 
brejde Griffenfeld  hans  Bestikkelser,  havde  man  nu  Grund  til  at  slaa 
Øjnene  ned  ved  at  mindes  Fangen  paa  Munkholm.  Ved  Siden  af  den 
fremtrædende  Bestikkelighed,  som  prægede  de  fleste  af  disse  Mænd, 
maa  man  ogsaa  beklage  deres  Intrigelyst,  som  gjorde,  at  det  ene  Parti 
bekæmpede  det  andet  paa  det  hidsigste,  skønt  der  til  Lidenskaben  ikke 
hørte  en  tilsvarende  Forskel  i  Grundanskuelser. 

Efter  Freden  i  Lund  var  Kristian  V's  Regering  fredelig,  naar  man 
undtager  de  fortsatte  Stridigheder  med  den  gottorpske  Hertug.  Det  Til- 
løb til  en  skandinavisk  Politik,  som  Johan  Gyllenstjerna  havde  forsøgt, 
knustes  ved  hans  pludselige  Død,  og  de  to  gamle  Modstandere  søgte 
atter  hver  sin  Vej.  Sverige,  der  var  krænket  over  det  Formynderskab, 
som  det  havde  været  Genstand  for  fra  Frankrig,  foretrak  at  nærme  sig 
til  England  og  Nederland,  og  Frankrig  gik  da  til  Gengæld  i  1682  over 
paa  vor  Side.  Saaledes  var  den  Situation  indtraadt,  som  Griffenfeld  i 
sin  Tid  havde  arbejdet  paa,  men  der  var  den  Forskel,  at  Frankrig  kun 
støttede  Danmark  lunkent,  og  at  Ludvig  XIV's  Magt  i  det  Hele  var  i  Ned- 
gang, saa  at  vi  først  vandt  dets  Venskab,  da  det  var  for  silde.  Den  første 
Følge  af  den  ny  Konstellation  var,  at  det  i  1683  trak  op  til  en  Krig 
mod  Sverige.  En  fransk  Flaade  indfandt  sig  i  vore  Farvande,  og  den 
øverstkommanderende  erklærede,  at  det  skulde  være  ham  en  Ære  at 
stille  sig  under  Nils  Juels  Overkommando.  Denne  Gang  undgik  man 
dog  Krigen,  men  Forholdet  til  Sverige  vedblev  at  være  daarligt  i  hele 
den  følgende  Tid.  Ifølge  Fredsbestemmelserne  skulde  Kristian  Albrecht 
af  Gottorp  genindsættes  i  sine  Lande  og  Rettigheder,  men  der  opstod 
øjeblikkelig  Kiv  mellem  ham  og  Kongen  med  Hensyn  til  Fællesrege- 
ringen  over  Slesvig  og  Holsten,  da  Kristian  V  gjorde  gældende,  at  Her- 
tugen herved  begrænsedes  i  sin  Ret  til  at  slutte  Forbund  med  uden- 
landske Magter.  Til  sidst  brød  den  danske  Konge  overtvært  og  erklærede 
i  Maj  1684  den  gottorpske  Del  af  Slesvig  for  inddraget,  ikke  som  et 
forbrudt  Len,  thi  det  var  det  jo  ikke  længere,  men  fordi  Hertugen  havde 
handlet  mod  Folkeretten.  Landet  blev  anden  Gang  besat,  og  for  at  vise, 
at  Slesvig  var  et  dansk  Land,  lod  Kongen  det  slesvigske  Ridderskab 
underskrive  en  Edsformular,  hvorved  det  skilte  sig  fra  det  holstenske 
og  maatte  anerkende  Kongen  af  Danmark  som  sin  eneste  suveræne 
Herre.  Paa  Gottorp  blev  der  oprettet  en  egen  Overret  og  et  Over- 
konsistorium   for  Slesvig,   Danebrog  blev  indført  som   Fane,  og  Told- 

grænsen  blev  flyttet  fra  Kongeaaen  til  Ejderen.  Det  maa  saaledes  siges 
til  Kristian  V's  Ære,  at  han  havde  et  aabent  Blik  for  Betydningen  af 
det  sønderjydske  Spørgsmaal,  og  han  gjorde  meget  for  at  knytte  Sles- 
vig nærmere  til  Danmark  uden  dog  ligefrem  at  indlemme  det  deri.  Men 
de  ydre  Forhold  blev  mere  og  mere  ugunstige  for  ham.  Mens  Situatio- 
nen i  Europa  vendte  sig  til  Danmarks  Skade,  havde  Kristian  Albrecht 
ivrige  Venner.  Han  nægtede  at  gaa  ind  paa  noget  Forlig,  og  han  havde 
Karl  XI  i  Ryggen,  som  bestandigt  opfordrede  ham  til  at  gøre  Modstand. 
Saaledes  blev  Kongen  nødt  til  at  gaa  med  til  Forhandlinger  i  Altona, 
og  da  han  tilbød  Hertugen  Oldenborg  og  Delmenhorst  i  Bytte  for  den 
hertugelige  Del  af  Slesvig,  mødte  han  et  rent  Afslag.  Ludvig  XIV's 
Dødsfjende  Vilhelm  af  Oranien  var  nu  bleven  Konge  i  England,  og  han 
truede  Danmark  med  Krig,  dersom  Kristian  V  ikke  gav  efter.  Forladt 
af  Guder  og  Mennesker  maatte  han  gaa  ind  paa  et  Forlig  den  20.  Juni 
1689  i  Altona,  hvorved  Hertugen  fik  sin  Del  af  Slesvig  tilbage  som 
suveræn  Fyrste.  Siden  Rendsborgforliget  1675  havde  Kristian  Al- 
brecht næsten  uafbrudt  levet  som  Privatmand  i  trange  Kaar  i  Hamburg. 
Nu  kunde  han  efter  13  Aars  Fraværelse  vende  tilbage  til  sit  Slot, 
hvor  han  siden  levede  i  Fred  og  Ro.  Men  efter  hans  Død  1694  indtog 
hans  stridbare  og  heftige  Søn,  den  24aarige  Hertug  Frederik  IV,  straks 
igen  en  truende  Stilling  til  Danmark.  Dette  var  saa  meget  mere  trist, 
som  Forholdet  i  disse  Aar  havde  bedret  sig  imellem  Sverige  og  Dan- 
mark, thi  under  den  europæiske  Søkrig,  hvor  England  stadigt  krænkede 
de  neutrale  Magters  Skibsfart,  var  de  to  Stater  1691  mødtes  i  et  væbnet 
Neutralitetsforbund,  hvorefter  de  lod  deres  Handelsskibe  konvoyere  i 
de  nærmeste  Farvande  af  en  forenet  dansk-svensk  Eskadre.  Desuden 
var  der  bleven  sluttet  en  Handelstraktat  mellem  de  nordiske  Riger.  Nu 
blev  dette  lovende  Fremtidsperspektiv  igen  ødelagt  paa  Grund  af  den 
gottorpske  Hertug;  han  ægtede  Karl  XII's  Søster  Hedvig  Sofie,  sluttede 
Forbund  med  Sverige,  tog  svenske  Tropper  i  sin  Tjeneste  og  byggede 
Skanser,  som  Kongen  dog  straks  lod  sløjfe.  Til  Gengæld  søgte  Dan- 
mark Støtte  hos  den  nye  Magt,  som  var  i  Fremmarsch  imod  Øst,  og 
som  senere  skulde  komme  til  at  spille  en  verdenshistorisk  Rolle,  Rus- 
land, og  det  nærmede  sig  ligeledes  til  Kong  Kristians  Søstersøn  August 
af  Sachsen- Polen.  Spændingen  var  just  paa  sit  højeste,  og  Krigen  truede 
med  at  udbryde,  da  Kong  Kristian  V  døde. 

Under  disse  Omstændigheder  var  det  nødvendigt  at  holde  Danmarks 
Værn  i  tilstrækkelig  Orden,  og  naturligt  var  det,  at  man  efter  de  vundne 
Erfaringer  lagde  Hovedvægten  paa  Haaden.  Aldrig  nogensinde  har  den 
befundet  sig  i  saa  god  Tilstand  som  paa  denne  Tid.  Under  Krigen  var 
den  bleven  forøget  med  24  tagne  svenske  Skibe,  og  under  Freden  ud- 

vikledes  den  i  høj  Grad,  efter  nogles  Mening  endogsaa  over  Landets 
Evne.  Nils  Juel  virkede  endnu  længe  til  Hæder  og  Gavn  for  sit  Fædre- 
land. Ved  den  sidste  Rigsadmiral  Henrik  Bjelkes  Død  blev  han  1683 
Præsident  for  Admiralitetet,  og  som  saadan  indførte  han  mange  For- 
bedringer i  Sømagten.  Allerede  fra  1670  havde  man  haft  12  „Lærlinge" 
paa  Holmen,  fra  1683  forøgedes  deres  Tal  til  60,  og  man  fik  nu  en 
virkelig  Navigationsskole  til  deres  Uddannelse.  Man  begyndte  at  udgive 
de  første  danske  Søkort  over  Farvandene,  da  de  fremmede,  som  man 
tidligere  havde  brugt,  ikke  var  paalidelige.  Nye  Krigsartikler  blev  givne, 


Fig.  225.  Kristian  sø.  (Tegning  af  joiian  Rohde.) 


og  Søkvæsthuset,  som  allerede  fandtes  i  Forvejen,  fik  en  videre  Ud- 
vikling. Ogsaa  hvad  Materiellet  angaar,  fandt  der  store  Forbedringer  Sted; 
for  første  Gang  blev  Matematiken  tagen  i  Brug  i  praktisk  Øjemed  ved 
Skibsbygningen.  Havnen  i  København  blev  opmudret  og  ved  Opfyldning 
dannede  man  1685  Nyholm  til  Orlogsværft,  da  Gammelholm  ikke  længere 
var  tilstrækkeligt.  Volden  fortsattes  helt  op  til  Refshaleøens  Østside,  saa- 
ledes  at  Skibene  kunde  ligge  fuldt  værnede  paa  alle  Sider.  Det  var  og- 
saa Nils  Juels  Ønske,  at  man  skulde  anlægge  en  Dok,  hvad  man  hidtil 
havde  savnet,  men  Forsøget  slog  uheldigt  ud,  idet  det  ikke  var  muligt 
at  holde  Udgravningen  fri  for  indstrømmende  Vand.  Endelig  kan  det 
nævnes,  at  man  fandt  det  nødvendigt  at  skaffe  Flaaden  et  nyt  Støtte- 
punkt i  Østersøen,  efter  at  de  skaanske  Landskaber  var  gaaede  tabt, 
og  da  Bornholms  Kyster  ikke  gemte  nogen  brugbar  Havn.  Derfor  blev 
Havnen  og  Fæstningen  Kristiansø  anlagt  paa  Ærtholmene  ved  Born- 
holm 1684,  thi  man  havde  faaet  Mistanke  om,  at  Svenskerne  havde  i 


424 

Sinde  at  bemægtige  sig  de  herreløse  Klippeøer.  Kristiansø  var  et  Mod- 
træk imod  den  store  Krigshavn  Karlskrona,  som  Svenskerne  kort  for- 
inden havde  grundlagt  i  det  gamle  danske  Landskab  Blekinge. 

Saaledes  vedblev  Nils  Juel  at  arbejde  paa  den  Flaade,  hvis  Berøm- 
melse han  havde  skabt.  Sin  Fritid  tilbragte  han  mest  paa  Taasinge  paa 
Valdemarslot.  Godset  erhvervede  Nils  Juel  som  sagt  af  Kongen  for  sine 
Prisepenge,  men  selve  Slotsbygningen  og  en  stor  Del  af  Øens  Bønder- 
gods tilkøbte  han  sig  efterhaanden  af  de  private  Ejere.  Af  det  Hele  blev 
der  oprettet  et  Stamhus  for  hans  Efterkommere,  i  hvis  Besiddelse  det 
endnu  er.  Ogsaa  paa  Landjorden  var  Nils  Juel  en  elsket  Mand,  og  han 
gik  i  København  under  Navnet  „den  gode  gamle  Ridder". 

Nils  Juel  døde  den  8.  April  1697  i  sin  Gaard,  det  nuværende  Thotts 
Palæ,  paa  Kongens  Nytorv,  som  han  selv  havde  opført.  Hans  Lig  blev 
bisat  i  Holmens  Kirke  i  en  forgyldt  Kobberkiste,  der  er  smykket  med 
Indskrifter  og  Billeder  af  hans  Sejre,  og  paa  Kapellets  Vægge  findes 
hans  Brystbillede  i  Marmor  og  otte  Reliefer,  der  fremstiller  hans  vig- 
tigste Sejervindinger.  Her  hviler  ogsaa  hans  ædle  Hustru  Margrete 
Ulfeld,  en  Datter  af  Knud  Ulfeld  til  Svenstrup,  der  faldt  i  Kampen  for 
sit  Land. 

Nils  Juel  er  en  af  Danmarks  bedste  Sønner.  Ved  hans  Minde  fæster 
der  sig  ingen  Plet,  men  han  fremstilles  som  en  af  sin  Tids  reneste  Ka- 
rakterer. Med  Rette  satte  Kingo  under  hans  Billede: 

En  Mand  af  gammel  Dyd  og  dansk  Oprigtighed, 
af  Ja  og  Nej  og  hvad  man  godt  og  ærligt  veed. 

Den  samme  Energi,  som  viser  sig  i  Flaadens  Styrelse,  præger  og- 
saa de  første  Aar  efter  Freden  paa  en  Mængde  andre  Omraader.  Skat- 
terne blev  nedsatte,  og  da  man  gik  over  til  at  lade  Hæren  bestaa  alene 
af  hvervede,  føltes  dette  som  en  stor  Lettelse  for  Bondestanden.  Ved 
Siden  heraf  søgte  man  navnlig  at  ophjælpe  Købstæderne ,  og  for  anden 
Gang  under  Enevælden  vilde  man  skabe  en  egen  dansk  Industri,  navnlig 
af  Silke  og  Uldvarer.  Her  kom  man  til  at  staa  over  for  det  Spørgsmaal, 
hvorledes  man  skulde  stille  sig  til  de  reformerte,  som  just  da  blev  for- 
drevne fra  Frankrig,  og  aabenbart  var  i  Stand  til  at  tilføre  de  Lande, 
hvor  de  vilde  slaa  sig  ned,  en  Sum  af  Dygtighed  og  Intelligens.  Det 
skulde  synes  let  at  tage  Stilling  hertil,  da  Dronningen,  den  sympatetiske 
Charlotte  Amalie  fra  H essen- Kassel,  selv  tilhørte  deres  Lære.  Men  hun 
havde  kun  ringe  Indflydelse  paa  Kongen,  skønt  de  i  en  Aarrække 
havde  levet  lykkeligt  sammen,  før  han  tog  sin  Livlæges  Datter  Sofie 
Amalie  Moth  til  sin  Elskerinde.  Skønt  baade  Katolikker  og  Jøder  1682 
havde  faaet  fri    Religionsøvelse  i   Fredericia  (saaledes   kaldte   man   nu 

Frederiksodde),  gjorde  man  dog  store  Vanskeligheder  over  for  de  refor- 
merte. Forgæves  var  Dronningens  Forbøn,  thi  de  indflydelsesrige  Teo- 
loger, som  Biskop  Hans  Bagger  og  Hofpræsten  Masius,  søgte  paa  en- 
hver Maade  at  hindre  deres  Ophold  i  Landet,  fordi  det  skulde  være 
„skadeligt  for  den  lutherske  Læres  Renhed"  og  farligt  for  Kongemagten, 
da  de  reformerte  havde  demokratiske  Tilbøjeligheder.  Ganske  vist  be- 
tænkte man  sig  tilsidst,  og 
gav  1685  de  reformerte  Re- 
ligionsfrihed   og   adskillige 
Forrettigheder.  Men  da  var 
det  for  sent.    De  dygtigste 
af  dem    havde   den   Gang 
slaaet   sig   ned   i   Holland 
og  Brandenburg,  hvor  den 
store    Kurfyrste    endogsaa 
skal  have  pantsat  sit  Sølv- 
tøj for  at  skaffe  dem  de  før- 
ste  Livsfornødenheder,  og 
de  havde  mistet  Tilliden  til 
den  danske  Regering. 

Den  By,  som  kom  til  at 
nyde  særlig  Gavn  af  Rege- 
ringens Omsorg  for  Handel 
og  Industri,  var  naturligvis 
Hovedstaden.  Dette  skyld- 
tes for  en  stor  Del  en  enkelt 
Mand,  nemlig  den  fremra- 
gende Astronom  og  Mate- 
matiker Ole  Rømer.  Han  var 
en  Aarhusbo,  der  under  et 

længere  Ophold  i  Frankrig  opnaaede  en  saadan  Anseelse,  at  han  blev 
Lærer  for  den  franske  Kronprins  i  Matematik,  og  her  gjorde  han  sit  Livs 
store  Opdagelse,  da  han  bestemte  Lysets  Hastighed.  Efter  sin  Hjem- 
komst blev  han  Professor,  men  Regeringen  tog  ham  i  næsten  alt  for 
høj  Grad  i  Brug  til  praktiske  Formaal.  Navnlig  virkede  han  som  Politi- 
mester i  København  til  sin  Død  1710.  Ham  skyldes  en  Mængde  gavn- 
lige Foranstaltninger,  saaledes  Indførelsen  af  den  gregorianske  Kalender, 
af  samme  Maal  og  Vægt  over  hele  Landet,  af  Milepæle  og  af  Forbed- 
ringer i  Samfærdselsmidlerne.  I  København  fik  han  indrettet  et  ordent- 
ligt Nattepoliti  og  en  Gadebelysning  ved  Lygter,  der  ganske  vist  kun 
var  tændte,  naar  det  ikke  var  Maaneskin.  Brolægning  og  Brandvæsen 


Fig.  226.  Ole  Rømer. 

blev  forbedret,  Assistentshuset  blev  oprettet  til  Understøttelse  for  fat- 
tige, og  Byen  blev  forskønnet  paa  mange  Maader.  Navnlig  kom  dette 
Egnen  om  Amalienborg  og  Kongens  Nytorv  til  Gode,  hvor  Kongen 
selv  1672  havde  nedlagt  Grundstenen  til  Gyldenløves  Palæ,  som  siden 
blev  købt  af  Dronningen  og  fik  Navn  af  Charlottenborg.  Rundt  om 
Torvet  byggede  andre  Stormænd  deres  Gaarde  (f.  Eks.  Nils  Juel),  og  i 
Midten  rejstes  i  1688  Kongens  Statue  til  Hest. 

Ogsaa  til  Bondestanden  strakte  Regeringens  Omsorg  sig,  skønt  den 
ikke  havde  den  Forstaaelse  heraf,  som  det  vilde  være  naturligt  over  for 
Landets  Hovederhverv.  Det  vigtigste  Skridt  var  Udarbejdelsen  af  en 
ny  Matrikel,  d.  v.  s.  en  almindelig  Jordebog  for  hele  Landet,  hvorved 
det  blev  muligt  at  fordele  Skatterne  ligeligt  paa  Jordejendommene.  Dette 
skete  ved,  at  Jorden  deltes  i  „Tønder  Land",  d.  v.  s.  Arealer  paa 
14,000  Kv.  Alen,  hvad  der  krævede  en  Tønde  Korn  i  Udsæd.  Men 
desuden  blev  den  inddelt  efter  en  bestemt  Værdi:  „Tønder  Hartkorn", 
hvilket  oprindelig  betyder  en  Tønde  haardt  Korn,  nemlig  Rug  eller  Byg, 
som  kunde  svares  i  Afgift  af  Jorden.  Paa  en  saadan  Tønde  Hartkorn 
gik  der  mere  eller  mindre  Agerland  efter  dettes  Godhed,  af  det  bedste 
to  Tønder,  af  det  slettere  indtil  20  Tdr.  Land.  Vurderingen  var  altsaa 
baseret  paa  et  dobbelt  Grundlag,  dels  af  Arealet  og  dels  af  Jordens 
Kvalitet.  løvrigt  maa  det  indrømmes,  at  Kristian  V's  senere  Aar  i  visse 
Henseender  betegner  en  Forværrelse  af  Bondestandens  Stilling,  da  Re- 
geringen skærpede  Tvangen  for  Fæstebønderne  til  at  overtage  Herre- 
mændenes Gaarde,  og  da  man  ikke  kunde  undgaa,  at  der  fandt  en  be- 
tydelig Nedlæggelse  af  Bøndergaarde  Sted,  hvorved  disses  Jord  blev 
skattefri  Hovedgaardsejendom.  Den  store  Forandring,  som  skete  derved, 
at  den  tyske  Adel  fandt  Indpas  i  Danmark,  blev  ogsaa  Bønderne  til 
Skade,  og  det  er  fra  nu  af,  at  man  imod  Bønderne  anvender  de  haarde 
Tvangsmidler  (Træhest  og  Hundehul),  som  har  deres  Oprindelse  fra  den 
brutale  Behandling  af  Soldaterne  under  Trediveaarskrigen. 

Den  vigtigste  af  alle  Reformer  i  denne  Tid  var  vel  Indførelsen  af 
den  Lovbog,  der  saa  længe  havde  været  haardt  paakrævet.  Endelig  ud- 
kom den  15.  April  1683  Den  danske  Lov,  som  bærer  Navn  af  Kristian  V. 
Det  er  et  noget  uordentligt  Arbejde,  men  i  det  Hele  taget,  hvad  de 
enkelte  Bestemmelser  angaar,  et  godt  Værk,  og  gennemgaaende  humant 
i  sine  Straffebestemmelser.  For  en  stor  Del  omfattede  den  de  allerede 
gældende  Lovbestemmelser,  der  blev  satte  i  System.  Ejendommeligt  er 
det  dog,  at  vigtige  Dele  af  det  tilbagestaaende  Selvstyre  forsvandt  ved 
denne  Lov,  idet  Nævninger  og  Mededsmænd  afskaffedes,  og  Befolk- 
ningens Ret  til  at  vælge  sine  Præster  og  kommunale  Embedsmænd 
ophævedes.  Saaledes  betegnede  Loven  en  Stramning  af  den  Enevælde, 

som  allerede  skulde  synes  at  være  tilstrækkeligt  omfattende.  I  1687 
fulgte  den  norske  Lov.  Vigtig  var  ogsaa  den  Salmebog,  der  blev  ud- 
givet af  den  berømte  Digter  Thomas  Kingo,  der  var  Biskop  paa  Fyn. 
Hans  Myndighed  og  Stridbarhed  førte  ham  ind  i  en  Mængde  Rivninger, 
der  ikke  tjener  til  hans  Ære,  men  han  staar  som  Tidsalderens  betyde- 
ligste danske  Digter,  og  det  skal  ikke  glemmes,  at  han  i  Forordet  til 
Salmebogen  fører  et  varmt  Forsvar  for  det  danske  Sprog,  der  netop 
paa  den  Tid  var  udsat  for  stærk  Fare  ved  den  tyske  Indtrængen.  Mange 


Fig.  227.  Charlottenborg.  (Prospekt  af  Corning  paa  Frederiksborg.) 

er  ikke  de  Digtere,  som  Tidsalderen  kan  opvise,  og  Navne  som  Anders 
Bording  og  Henrik  Gerner  tilhører  nu  Litteraturhistorien,  men  den  gamle 
ægte  Tone  klang  dog  endnu  gennem  „Dannevirkevisen",  som  Præsten 
Laurids  Kok  lod  fremkomme  i  Peder  Syvs  Folkevisesamling.  Den  viser, 
at  der  var  andre  end  Kongen,  som  havde  en  klar  Forstaaelse  af,  at 
Leddet  var  af  Lave. 

Saa  længe  Griffenfeld  stod  paa  sin  høje  Post,  nød  Videnskaben  godt 
af  hans  Beskyttelse,  men  senere  havde  Regeringen  kun  ringe  Sans  der- 
for, og  hvad  der  blev  gjort  til  dens  Fremme,  skyldtes  privat  Godgøren- 
hed. Derfor  maatte  Resens  danske  Atlas,  en  stor  Beskrivelse  af  Landet, 
der  var  smykket  med  Billeder  og  Kort,  ligge  uudgivet  indtil  denne  Dag. 
Sønderjyden  Professor  Ole  Borch,  der  var  en  fremragende  Latiner  og 
Kemiker,  stiftede  før  sin  Død  en  Fribolig  for  16  studerende  i  sin  Gaard 
i   Kannikestræde.    Han   gav   det   Navnet   „Collegium   Mediceum"   efter 

Sagnet  til  Minde  om  hans  ulykkelige  Kærlighed  til  en  italiensk  Prin- 
sesse, men  efter  hans  Død  fik  det  Navnet  Borchs  Kollegium.  Ogsaa 
Etatsraad  Jørgen  Elersen  stiftede  et  Kollegium  i  Kannikestræde  for 
16  Studenter,  da  han  havde  mistet  sine  to  unge  Døtre  ved  den  sørgelige 
Ildebrand  i  Operahuset  paa  Amalienborg.  Her  blev  der  den  15.  April 
1689  spillet  en  Opera  i  Anledning  af  Kongens  Fødselsdag,  og  lige  i  Be- 
gyndelsen af  Stykket  kom  Merkur  ned  fra  Skyerne  under  saa  stærk 
Torden  og  Lynild,  at  der  gik  Ild  i  Bygningen.  Der  blev  nu  almindelig 
Trængsel  mod  Udgangen,  mange  blev  traadte  ned  og  kvalte  foruden 
dem,  der  indebrændte.  lait  talte  man  73  Lig. 

Med  den  gamle  danske  Adel  gik  det  i  denne  Tid  mere  og  mere 
tilbage.  Den  mistede  under  Enevældens  første  40  Aar  Halvdelen  af  sine 
Hovedgaarde,  og  den  trængtes  næsten  helt  ud  af  Administrationen.  Et 
mærkeligt  Eksempel  paa,  hvor  mistænksom  Regeringen  var  over  for  den, 
er  den  Skæbne,  som  den  lærde  Baron  og  Gehejmeraad  Olav  Rosenkraniz 
1682  maatte  friste.  Da  en  liineborgsk  Professor  i  et  Skrift  havde  paa- 
staaet,  at  Danmark  altid  havde  været  et  Arverige,  og  at  Adelen  efter- 
haanden  havde  tilrevet  sig  Valgretten,  svarede  Rosenkrantz  med  et  „For- 
svar for  den  danske  Adel".  Det  var  hans  Mening  at  give  en  historisk 
Fremstilling,  men  der  fandtes  tillige  Ytringer,  som  faldt  Regeringen  for 
Brystet,  som  da  han  dadlede  Korfits  Ulfeids  Uvenner,  der  havde  styrtet 
ham  i  Ulykke.  Følgen  blev,  at  Rosenkrantz  blev  anklaget  for  Majestæts- 
forbrydelse.  Højesteret  dømte,  at  han  skulde  miste  sin  Hovedlod  og 
sine  Embeder,  forvises  fra  København  og  tilbagekalde  sine  Ytringer. 
Ganske  vist  blev  han  benaadet  og  slap  med  at  betale  en  Bøde  paa 
22,000  Rdl.,  men  han  døde  kort  efter,  1685,  rimeligvis  under  Paavirk- 
ning  af  den  Behandling,  han  havde  lidt. 

Hvad  Rigets  Centralstyrelse  angaar,  var  det  et  betydeligt  Frem- 
skridt, at  Kommercekollegiet  efter  1680  igen  traadte  i  Virksomhed  til 
Fremme  for  Industri  og  Handel,  og  det  var  en  Reform,  som  er  bleven 
bevaret  lige  til  Nutiden,  at  man  fra  Rentekamret  udskilte  de  egentlige 
Kasseforretninger,  som  overførtes  til  Zahlkammeret,  der  var  Forløberen 
for  Nutidens  Finanshovedkasse.  I  Aarene  1685 — 90  var  der  en  almin- 
delig Pavse  i  Reformerne,  men  i  1692  kom  Kristian  Sigfred  Plessen  i 
Spidsen  for  Finanserne,  og  han  gjorde  meget  for  at  forbedre  Tilstanden 
ved  at  lette  Skatterne  og  samtidigt  formindske  Udgifterne.  Dog  lykkedes 
det  ikke  at  faa  Balance  i  Statsregnskabet  under  Kristian  V,  men  dette 
hænger  vistnok  sammen  med,  at  Nordeuropa  i  denne  Tid  hjemsøgtes 
af  en  Række  daarlige  Aar.  Tilstanden  i  Danmark  var  dog  langtfra  saa 
slet  som  i  Sverige,  hvor  Masser  af  Mennesker  døde  af  Sult. 

Kristian  V  var  i  det  Hele  en  folkeyndet  Mand.  Mens  kun  Adels- 

mænd  og  høje  Embedsmænd  blev  stedede  til  Audiens  paa  Slottet,  kunde 
enhver  henvende  sig  til  ham,  naar  han  var  nede  i  Stalden.  Som  Vid- 
nesbyrd om  den  fri  Tone  fortælles  det  fra  hans  første  Regeringsaar, 
at  det  ikke  var  sjeldent,  naar  han  red  gennem  Gaderne,  at  Borgerne 
stod  i  Vinduerne  og  hilste  paa  ham  med  et  Glas  Vin.  Han  var  just 
ikke  maadeholden  i  Nydelsen  af  Mad  og  Drikke,  men  han  synes  ikke 
at  have  brudt  sig  videre  om  prægtige  Fester,  Maskerader  og  tyske 
Operaer,  som  den  Gang  var  paa  Moden.  Derimod  var  det  hans  Hoved- 
fornøjelse at  tumle  sin  Hest  ved  Ringrenden  eller  paa  Parforcejagt,  og 
han  elskede  legemlige  Anstrengelser.  Den  19.  Oktober  1698  var  han  paa 
Eremitagen  og  hørte  om  en  anskudt  Hjort.  Han  ilede  da  ud  for  at  give 
den  Dødsstødet,  men  den  rev  ham  over  Ende  og  slog  ham  to  Gange 
saa  voldsomt  over  Benene,  at  han  næsten  ikke  mere  kunde  gaa.  Om 
Aftenen  den  19.  August  1699  begyndte  paa  Københavns  Slot  det  Syg- 
domsanfald,  der  røvede  hans  sidste  Kræfter  og  hensatte  ham  i  en  næsten 
uafbrudt  Dvale,  hvorunder  han  døde  om  Eftermiddagen  den  25.  August. 
Dronning  Charlotte  Amalie  overlevede  Kongen  i  15  Aar.  Hun  var 
en  forstandig  Kvinde,  der  gjorde  godt,  hvor  hun  kunde,  og  elskede  det 
danske  Folk  og  det  danske  Sprog,  saa  at  Kingo  med  Rette  kunde  sige: 
„Hun  gjorde  mange  af  dem  til  Skamme,  der  maaske  i  30  Aar  har  ædt 
Fædrelandets  Brød  uden  at  ville  lære  30  danske  Ord".  Et  smukt  Træk 
af  hende  er  det,  at  hun  nærede  varm  Deltagelse  for  Leonora  Kristine 
i  Fængslet,  saa  at  hun  havde  Taarer  i  Øjnene,  da  hun  stod  over  for 
hende.  Charlotte  Amalie  var  praktisk  og  dygtig,  hvad  hun  viste  ved 
Styrelsen  af  sine  store  Godser.  Som  Enke  opholdt  hun  sig  ofte  om 
Sommeren  i  det  smukt  beliggende  Hundslund  Kloster  i  Vendsyssel,  som 
hun  havde  købt  1690,  og  som  efter  hende  fik  Navn  af  Dronninglund. 

Frederik  IV's  første  Aar.  Freden  i  Travendal. 

Frederik  IV  var  født  den  11.  Oktober  1671  paa  Københavns  Slot, 
og  han  blev  døbt  samme  Dag,  i  hvilken  Anledning  hans  Fader  udnævnte 
de  første  19  Riddere  af  Danebroge.  Kronprinsens  Opdragelse  blev  for- 
sømt efter  Tidens  Grundsætninger,  der  ved  Hoffet  lød  saaledes:  „En 
Prins  behøver  ingen  Kundskaber,  Lærdommen  fordærver  den  naturlige 
Forstand".  Følgen  var,  at  Frederik  IV  hele  sit  Liv  igennem  skrev  slet 
Dansk  og  Tysk  og  endnu  værre  Fransk.  Hans  Kundskaber  i  Historie 
og  Samfundsvidenskab  var  maadelige,  og  han  klagede  selv  som  voksen 
derover.  Da  han  var  20  Aar  gammel,  blev  han  sendt  paa  en  Rejse  til 
Italien,  hvor  han  fik  Smag  for  Musik  og  Bygningskunst,  men  ikke  uden 
Grund  blev  det  tilføjet,  at  han  havde  „mere  Sans  for  Italiens  levende 

Skønheder  end  for  Rafaels  malede".  Skønt  Frederik  IV  manglede  Kund- 
skaber og  desuden  blev  holdt  borte  fra  alle  Regeringsforretninger,  saa 
længe  hans  Fader  levede,  blev  han  dog  ved  sin  gode  Hukommelse  og 
sin  utrættelige  Arbejdsomhed  en  af  Danmarks  virksomste  Konger.  Lige- 
som Kristian  IV  vilde  han  selv  kende  Sagerne  i  det  enkelte  og  blev 
ofte  ved  at  arbejde  til  langt  ud  paa  Natten  for  at  gennemgaa  de  ind- 
komne Beretninger.  Han  forstod  at  optræde  med  kongelig  Værdighed, 
skønt  han  langtfra  besad  noget  imponerende  Ydre,  og  han  viste  en  Elsk- 
værdighed som  ikke  kunde  andet  end  vinde  Folket.  Men  hans  værdi- 
fuldeste Egenskaber  var  en  sund  Forstand  og  en  Karakterfasthed,  der 
gjorde,  at  han  ene  blandt  alle  sine  Omgivelser  kunde  holde  fast  ved  et 
Maal  og  virkelig  naa  dertil. 

Paa  en  ny  Rejse  i  1695  valgte  han  den  28aarige  Prinsesse  Louise 
af  Mecklenborg-Giistrow  til  sin  Brud.  Nu  kronedes  de  efter  Tronbe- 
stigelsen den  15.  April  1700  i  Frederiksborg  Slotskirke.  Men  til  Trods 
for,  at  denne  Forbindelse  ingenlunde  var  truffet  mod  Frederik  IV's 
Ønske,  varede  det  dog  ikke  længe,  før  han  indgik  et  Ægteskab  til  venstre 
Haand  med  den  prøjsiske  Gesandts  Datter,  Grevinde  Viereck,  saaledes 
at  han  i  Virkeligheden  gjorde  sig  skyldig  i  Bigami,  der  efter  Loven 
straffedes  haardt.  Grevinden  døde  dog  snart  efter,  og  Folket  blev  fore- 
løbigt fritaget  for  den  Skandale  at  se  sin  Konge  udstyret  med  to  Hustruer. 

Tronskiftet  satte  sine  Spor  i  den  højere  Styrelse.  Plessen  blev  skudt 
til  Side,  og  i  Stedet  kom  Ditlev  Vibe,  der  stod  Kongen  personligt  nær, 
i  Spidsen  for  Kancelliet  og  blev  den  mest  indflydelsesrige.  Han  var  vel- 
begavet, men  langtfra  den  overlegne  Statsmand,  hvortil  Danmark  trængte. 

Tiderne  var  nemlig  vanskelige.  Aaret  1700,  da  den  nye  forbedrede 
Kalender  begyndte  i  Danmark,  idet  man  lod  den  1.  Marts  følge  umid- 
delbart efter  den  18.  Februar,  blev  ogsaa  i  andre  Henseender  minde- 
værdigt. Den  unge  Hertug  Frederik  IV  af  Gottorp  stolede  paa  sin  Svoger 
Karl  XI  og  vedblev  at  vise  et  fjendtligt  Sindelag  mod  Danmark.  Han 
gjorde  det  med  Tillid,  da  Sømagterne  England  og  Holland  havde  sluttet 
sig  sammen  med  Sverige  om  at  understøtte  Hertugen,  hvis  han  blev 
angrebet  af  den  danske  Konge.  Ogsaa  Luneburg  hørte  til  Danmarks 
Fjender.  Som  Modvægt  herimod  havde  Danmark  1699  hemmeligt  sluttet 
Forbund  mod  Sverige  med  Kong  August  af  Polen  og  Czar  Peter  af 
Rusland.  Den  sidste  var  endnu  en  ret  ubekendt  Storhed,  der  haabede 
at  kunne  benytte  Karl  XII's  Ungdom  og  Ubesindighed  til  at  fratage 
Sverige  dets  tidligere  Erobringer  og  naa  frem  til  Østersøen.  Men  det 
gik  ganske  anderledes.  Da  Frederik  IV  ikke  længere  vilde  taale  Hertug 
Frederiks  Optræden,  rykkede  18,000  Mand  danske  Tropper  i  Marts  1700 
ind  i  de  gottorpske  Lande  og  begyndte  at  belejre  Tønning.  Kong  Frederik 

havde  haabet  paa,  at  Flaaden  imens  skulde  kunne  dække  Sjælland,  saa 
han  ikke  behøvede  at  efterlade  nogen  synderligt  stor  Styrke  her.  Men 
denne  tredje  Besættelse  af  Hertugens  Lande  blev  taget  meget  ilde  op 
af  hans  allierede.  En  svensk  og  en  liineburgsk  Hærafdeling  trængte  ind 


Fig.  228.  Kong  Frederik  IV.  (Efter  Wahls  Maleri  paa  Rosenborg.) 

i  Holsten  og  tvang  Danskerne  til  at  ophæve  Tønnings  Belejring.  Værre 
var  det,  at  en  engelsk  og  hollandsk  Flaade  den  7.  Juli  viste  sig  i  Øre- 
sund, hvor  den  danske  Flaade  under  Kristian  V's  uægte  Søn,  Ulr.  Kr. 
Gyldenløve,  undlod  at  angribe  den  for  ikke  at  virke  udæskende.  Vi 
haabede  paa  at  kunne  hindre  dens  Forening  med  den  svenske  Flaade, 
da  vore  Skibe  spærrede  Øresund  mellem  Saltholm  og  Sjælland,  og  da 

Flinterenden  (mellem  Saltholm  og  Skaane)  ansaas  for  usejlbar.  Men  til 
alles  Overraskelse  lykkedes  det  den  svenske  Flaade  at  gaa  igennem 
Flinterenden  og  forene  sig  med  de  allierede.  For  denne  Overmagt  maatte 
den  danske  Flaade  sejle  tilbage  til  Københavns  Red,  og  den  blev  inde- 
sluttet her.  Fjenden  forsøgte  et  Bombardement  af  Hovedstaden,  som  dog 
ikke  gjorde  nogen  synderlig  Virkning. 

Imidlertid  havde  Karl  XII,  18  Aar  gammel,  revet  sig  løs  fra  de 
forvovne  Fornøjelser,  hvormed  han  hidtil  havde  beskæftiget  sig.  Han 
havde  ikke  længere  Tid  til  at  fælde  Bjørne  med  Spyd  eller  til  at  sætte 
hen  over  høje  Træstabler  til  Hest.  I  Ly  af  den  engelsk-hollandske  Flaade 
gjorde  han  den  4.  August  Landgang  paa  Sjællands  Kyst  ved  Tibberiip 
Mølle  tæt  syd  for  Espergærde.  Da  det  gik  for  langsomt  med  Landsæt- 
ningen, sprang  han  ud  i  Vandet  og  vadede  i  Land  i  Spidsen  for  sine 
Folk.  De  faa  hundrede  Mand  uøvede  danske  Soldater,  der  stod  paa 
Kysten,  blev  let  splittede.  Københavns  Kommandant  Schack  viste  sig 
ikke  Situationen  voksen,  men  der  herskede  den  bedste  Aand  mellem 
Københavns  Borgere  og  Studenter,  som  opmuntredes  af  Enkedronningen 
Charlotte  Amalie  og  kun  forlangte  at  blive  førte  mod  Fjenden. 

Den  unge  svenske  Konge  haabede  allerede  paa  at  erobre  den  Hoved- 
stad, som  hans  store  Farfader  havde  maattet  lade  ligge.  Han  holdt  ypper- 
lig Krigstugt  og  vandt  ved  sin  Mildhed  de  sjællandske  Bønder,  som 
førte  Levnedsmidler  til  hans  Lejr  og  ønskede  alt  godt  over  „deres 
fromme  Ulrikkes  Søn".  Over  Humlebæk  var  han  rykket  frem  til  Enrum 
ved  Vedbæk,  og  han  drev  ivrigt  Jagten  i  Nordsjællands  Skove. 

Kong  Frederik  indsaa,  at  kun  en  hurtig  Fred  kunde  redde  hans 
Hovedstad  og  hans  Flaade.  Ved  kloge  Underhandlinger  fra  dansk  Side 
lykkedes  det  at  faa  Forhandlingerne  til  alene  at  dreje  sig  om  Hertugens 
Stilling.  Freden  kom  derfor  allerede  den  18.  August  i  Stand  i  Travendal, 
et  Slot  ved  Trave  i  Holsten.  Hertugen  fik  Ret  til  at  anlægge  Fæstninger 
og  holde  Tropper,  saa  mange  han  lystede,  og  han  skulde  desuden  have 
200,000  Rdl.  i  Skadeserstatning.  Neppe  til  sin  Glæde  maatte  Karl  XII 
allerede  i  Begyndelsen  af  September  forlade  Sjælland  og  drage  tilbage 
til  Helsingborg,  da  den  engelsk-hollandske  Flaade  truede  med  at  sejle 
bort.  Han  vendte  sig  nu  mod  Rusland  og  Polen,  hvor  hans  Krigshæder 
snart  skulde  straale  med  endnu  større  Glans. 

Felttoget  havde  varet  kort,  men  Frederik  IV  havde  lært  deraf. 
Han  havde  set,  hvor  utilstrækkeligt  Rigets  Værn  var,  naar  baade  Hoved- 
staden og  Sydgrænsen  skulde  forsvares,  og  han  besluttede  derfor  ved 
Siden  af  den  hvervede  Hær  paany  at  skabe  en  national  Væbning. 
Derfor  oprettedes  der  straks  ved  Forordningen  22.  Februar  1701  et 
Landeværn  eller  Landmilits  paa  syv  Regimenter  (15,000  Mand).  Landet 

blev  delt  i  Lægder  paa  20  Tdr.  Htk.,  som  hver  stillede  en  Mand  af 
Landets  egne  Børn,  der  skulde  tjene  i  seks  Aar.  Hertil  føjedes  der 
1800  Mand  Dragoner,  som  blev  udskrevne  paa  Krongodset.  Den  Tje- 
neste, der  krævedes,  var  saare  lempelig,  for  at  man  ikke  skulde  skade 
Agerbruget.  Soldaterne  skulde  kun  eksercere  et  Par  Timer  om  Søn- 
dagen efter  Kirketjenesten  bag  Kirken,  og  kunde  derfor  uden  Forstyr- 
relse blive  i  den  Tjeneste,  de  havde.  Men  Foranstaltningen  vakte  allige- 
vel stort  Misnøje  hos  Bønderne,  da  Soldatervæsenet  den  Gang  var  i 
Vanry  ved  de  hvervede  Soldaters  Udskejelser  og  den  barbariske  Maade, 

Fig.  229.  Karl  XII's  Landgang  ved  Humlebæk. 

hvorpaa  Disciplinen  haandhævedes.  Skønt  Kongen  strengt  forbød  at 
bruge  Hug  og  Skældsord  overfor  de  udskrevne  Bønder,  rømte  dog 
mange  Karle  bort  fra  Landet,  eller  skjulte  sig  for  at  undgaa  Udskriv- 
ning. Hovedhensigten  med  Landmilitsen  blev  dog  opnaaet.  Frederik  IV 
var  ideligt  paa  Rejse  for  at  overtyde  sig  om,  at  Øvelserne  blev  drevne 
forsvarligt.  Landmilitsen  gjorde  da  ogsaa  Fyldest  i  den  store  Krig,  som 
snart  paafulgte,  f.  Eks.  de  jydske  Regimenter  ved  Gadebusch. 

Lagde  end  Frederik  IV  herved  en  Byrde  paa  Bønderne,  gjorde 
han  sig  paa  den  anden  Side  højt  fortjent  af  dem  ved  at  fjerne  et  langt 
tungere  Aag.  Vornedskabet,  der  saa  længe  havde  bundet  Bønderne  paa 
den  sjællandske  Øgruppe  til  Stavnen,  blev  ophævet  ved  Frd.  af  20. 
Februar  1702,  hvorved  der  tilsagdes  alle  Bønder,  der  var  fødte  efter 
Kongens  Regeringstiltrædelse,  eller  blev  fødte  senere,  Frihed  for  Vorned- 
skab. Saaledes  fik  ikke  alle  vornede  Bønder  med  et  Slag  Friheden, 
men  det  var  sikkert  klogt,  at  der  blev  skabt  en  Overgangstilstand  for 
ikke  at  berøve  Landbruget  en  nødvendig  Kraft.  For  de  øvrige  vornede 

Bønder  sørgede  Kongen  ved  at  afskaffe  forskellige  Misbrug.  Jublen  over 
den  vundne  Frihed  var  almindelig,  og  Frederik  IV  vandt  sig  derved 
Ry  som  en  folkekær  Konge. 

Ved  det  nye  Værn  havde  man  vundet  dette,  at  de  hvervede  Trop- 
pers Antal  kunde  indskrænkes,  og  da  Kongen  tillige,  klog  af  Skade, 
ønskede  at  komme  i  et  venskabeligt  Forhold  til  Sømagterne  i  Vest- 
europa, gik  han  ind  paa  at  udleje  20,000  Mand  til  disse  til  Kampen 
mod  Ludvig  XIV  af  Frankrig.  Naar  man  tænker  paa,  i  hvor  høj  Grad 
en  saadan  Fremgangsmaade  strider  imod  vor  Tids  Opfattelse,  bør  det 
ikke  glemmes,  at  de  udlejede  Soldater  var  hvervede  Folk  og  for  største 
Delen  Udlændinge,  som  havde  gjort  Krigen  til  deres  Haandværk.  Saa- 
ledes  kom  en  Del  af  den  danske  Hær  til  at  kæmpe  under  den  spanske 
Arvefølgekrig  fjernt  fra  Danmark  i  Tyskland,  Nederland  og  Italien. 
Tropperne  erhvervede  sig  baade  Øvelse  og  Hæder  og  vendte  1714  til- 
bage med  glimrende  Lovtaler  af  de  berømte  Feltherrer  Eugen  og 
Mariborough,  hvis  Minde  endnu  lever  i  Soldatervisen:  „Malebrok  er 
død  i  Krigen".  Han  sagde  aabent  om  de  danske  Soldater,  at  han  uden 
dem  ikke  vilde  have  kunnet  udrette  saa  meget,  som  han  nu  gjorde. 

Ved  denne  Udlejning  af  Tropper  kom  Finanserne  endeligt  paa 
Fode,  hvilket  ikke  var  lykkedes  under  hele  Kristian  V's  Regering,  men 
Staten  svækkedes  tillige  ved  at  være  berøvet  de  bedste  Soldater.  De 
ydre  Forhold  var  i  Virkeligheden  ikke  tillidsvækkende  i  Aarene  efter 
Travendalfreden.  Paa  Karl  XII's  eventyrlige  Tog  ledsagedes  han  af  sin 
Svoger  Hertug  Frederik  IV,  indtil  Danmark  under  Slaget  ved  Klissov 
i  1702  blev  befriet  for  denne  uforsonlige  Modstander  ved  en  polsk 
Kugle.  Hans  Søn  Karl  Frederik  var  kun  to  Aar,  og  der  blev  følgelig 
indsat  en  Formynderregering  med  den  afdøde  Hertugs  Broder,  Kristian 
August,  i  Spidsen.  Størst  Indflydelse  i  denne  Regering  havde  Baron 
Gørtz,  der  var  meget  fjendtlig  stemt  mod  Danmark.  Det  manglede  da 
heller  ikke  paa  Rivninger  mellem  det  gottorpske  Hus  og  Kongen.  Her- 
tugen ønskede  at  erhverve  sig  Stiftet  Liibeck,  mens  Kongen  vilde  skaffe 
sin  Broder  Karl  det  samme;  Hertugen  vilde  ophæve  Fællesregeringen 
tvertimod  Ridderskabets  og  Kongens  Vilje;  endelig  vilde  Kongen  ikke 
tillade,  at  Hertugens  Navn  og  Titel  blev  trykt  med  lige  saa  store  Bog- 
staver som  hans  eget  i  de  Forordninger,  som  de  udgav  i  Fællesskab. 
Saa  latterlig  end  den  sidste  Strid,  „Frakiurstriden'\  var,  havde  den 
dog  til  Følge,  at  der  i  hele  otte  Aar  ikke  blev  holdt  nogen  Landdag  i 
Hertugdømmerne.  Imidlertid  kom  Tordenbudskabet  til  det  gottorpske 
Hof  om  Karl  XII's  Nederlag  ved  Pultava  i  Ukrajne,  hvor  hans  Hær, 
den  stolteste  Sverige  nogen  Sinde  havde  frembragt,  d.  9.  Juli  1709  var 
bukket  under  for  den  russiske  Overmagt.  Med  Nød  og  neppe  reddede 

Karl  sig  gennem  Stepperne  til  Tyrkiet.  Gørtz  fandt  det  nu  ikke  raade- 
ligt  at  fortørne  Kong  Frederik  yderligere.  Med  usædvanlig  Eftergiven- 
hed bilagde  han  Striden  med  Danmark  ved  Forliget  i  Altona  1709,  og 
i  en  hemmelig  Artikel  bestemtes  det  endogsaa,  „at  Landdagene  skulde 
ophæves,  og  at  det  Udvalg  af  Ridderskabet,  som  herefter  skulde  sammen- 
kaldes, kun  skulde  have  raadgivende  Stemme".  Ved  nye  Forlig  lovede 
den  gottorpske  Hertug  den  strengeste  Neutralitet  med  Hensyn  til  Sve- 
rige. Hvorledes  han  havde  i  Sinde  at  holde  sit  Løfte,  kom  snart  for 
Dagen. 


Danmarks  fornyede  Deltagelse  i  den  store  nordiske  Krig. 
Magnus  Stenbocks  Sejre  og  Tønnings  Overgivelse. 

Karl  XII's  Uheld  i  Rusland  vakte  paany  alle  Sveriges  Fjender  til 
Virksomhed.  De  haabede  nu  paa  at  faa  Bod  for  de  lidte  Tab.  Mærke- 
ligt er  det  at  se,  at  Frederik  IV  i  et  saadant  Øjeblik  fandt  det  betime- 
ligt at  begive  sig  ud  paa  en  længere  Rejse  til  Italien  fra  Novbr.  1708 
til  Aug.  1709,  thi  allerede  før  Pultavaslaget  var  det  tydeligt,  at  Sveriges 
Magt  var  i  Nedgang.  Det  var  den  Nydelseslyst,  som  altid  havde  et 
stærkt  Tag  i  Frederik  IV,  der  drev  ham  af  Sted,  og  Rejsens  Udgifter 
var  store;  de  200,000  Rdl.,  som  den  kostede,  kunde  have  været  anvendte 
bedre.  Følgen  af  den  langvarige  Fraværelse  var  ogsaa,  at  medens  man 
før  Pultavaslaget  kunde  have  faaet  en  Alliance  med  Rusland  mod 
Subsidier,  følte  Czar  Peter  sig  senere  saa  sikker  paa  sin  Overlegenhed, 
at  han  ikke  længere  vilde  betale  Penge  for  at  faa  den  danske  Konge 
med  i  Krigen.  Paa  Tilbagevejen  fra  Italien  besøgte  Kong  Frederik 
Kong  August  af  Polen,  der  tillige  var  Kurfyrste  i  Sachsen,  og  fornyede 
Forbundet  af  1699  med  ham,  hvorpaa  de  to  Konger  fulgtes  ad  til  Ber- 
lin, hvor  et  Trekonge-Møde  holdtes,  og  Frederik  I  af  Preussen  tiltraadte 
Alliancen.  Endelig  sluttede  Czar  Peter  sig  i  Oktober  til  Frederik  IV, 
men  nu  uden  Subsidier. 

Den  28.  Oktober  1709  kom  Danmarks  Krigserklæring.  Man  anførte 
heri  flere  Grunde  f.  Eks.  Svenskernes  Forurettelser  mod  danske  Skibe, 
men  de  havde  kun  ringe  Vægt.  Den  sande  Aarsag  til  Krigen  var  natur- 
ligvis det  gamle  Fjendskab  og  det  genfødte  Haab  om  at  tage  de  skaan- 
ske  Provinser  tilbage.  Danmarks  fornyede  Deltagelse  i  den  store  nor- 
diske Krig  varede  i  11  Aar,  indtil  1720.  Krigen  var  fuld  af  mærkelige 
Omskiftelser  og  lagde  de  tungeste  Byrder  paa  det  danske  Folk,  men 
den  endte  dog  tilsidst  heldigt. 

Om  Folkestemningen  i  Danmark  over  for  Krigen  har  vi  kun  faa 
Efterretninger.  I  den  Tidsalder,  hvor  der  ikke  fandtes  nogen  fri  Presse, 

kom  de  almindelige  Tanker  og  Følelser  til  Orde  gennem  Præsternes 
Prækener.  Da  Krigen  var  en  afgjort  Sag,  holdt  Hofpræsten  Peder 
Jespersen  en  Præken  over  Ordene  „Nu  eller  aldrig",  hvori  han  stærkt 
talte  for  Krigen.  Men  samme  Dag  til  Aftensang  talte  en  af  hans  Kolle- 
ger over  Ordene  „Hverken  nu  eller  nogen  Sinde",  og  indtog  heri  det 
modsatte  Standpunkt.  Regeringen  maatte  tilsidst  lægge  Baand  paa  de 
politiserende  Præster.  Stemningen  i  Danmark  var  saaledes  øjensynlig 
delt,  og  hvad  Skaane  angaar,  den  Brud,  hvorom  der  skulde  danses,  var 
de  danskvenlige  Stemninger  her  svagere  end  i  1676.  Dette  fulgte  sim- 
pelt hen  af  den  Udvikling,  der  havde  fundet  Sted  i  de  skaanske  Land- 
skaber i  den  mellemliggende  Tid.  Under  Indtrykket  af  de  danskes 
Nederlag  i  den  skaanske  Krig,  havde  den  svenske  Generalguvernør  i 
Skaane,  Ascheberg,  i  Maj  1681  samlet  Repræsentanter  for  Præstestanden 
til  et  Møde  i  Malmø,  hvorunder  man  havde  bevæget  dem  til  selv  at 
ansøge  om  Enhed  med  Sverige  i  Kirkevæsenet  (Uniformitet).  Ligeledes 
havde  Stædernes  Udsendinge  paa  et  nyt  Møde  samme  Steds  ansøgt 
om  Uniformitet  i  Retsvæsenet.  Efter  Mødet  bekræftede  Gejstligheden 
sine  Udsendinges  Beslutning,  og  Adelen  sluttede  sig  hertil,  men  Borger- 
nes Holdning  er  ubekendt,  og  Bønderne  blev  aldrig  raadspurgte.  Re- 
geringen var  dog  tilfreds  med  Resultatet  af  de  to  Møder  og  holdt  sig 
dertil.  D:n  gennemførte  i  de  følgende  Aar  Uniformitetstanken  i  Praksis, 
paabød  en  svensk  Bøn  og  svenske  Salmer,  som  skulde  afsynges  før 
og  efter  Prækenen  og  forlangte,  at  Præsten  skulde  oplæse  Epistlen  og 
Evangeliet  paa  Svensk.  Hertil  blev  knyttet  ABC-Læsning  med  Børnene 
af  Klokkeren  i  Sognet.  Men  selve  Prækenen  vedblev  foreløbigt  at  være 
dansk.  Hvis  Præsterne  viste  passiv  Modstand,  blev  de  truede  med  Af- 
sættelse. Fra  Efteraaret  1682  blev  svensk  Præken  indført,  saaledes  at 
man  paa  de  Steder,  hvor  de  indfødte  Præster  ikke  magtede  den,  for- 
langte, at  de  skulde  ansøge  om  svenske  Kapellaner  til  Assistance.  Med 
stor  Smaalighed  blev  disse  Bestemmelser  gennemførte  af  den  svenske 
Regering  gennem  Biskop  Hahn,  der  efter  Vinstrup  var  kommen  i  Spid- 
sen for  Lunds  Stift.  Ogsaa  ydre  Tegn,  som  den  danske  Pibekrave,  blev 
det  forbudt  Præsterne  at  bære,  og  nogle  Steder  var  de  svenske  Prov- 
ster saa  tjenstivrige,  at  de  paa  gamle  Malerier  i  Kirkerne  af  afdøde 
danske  Præster  lod  Pibekraverne  overmale.  Bestandig  var  Provsterne 
paa  Færde,  og  undertiden  sneg  de  sig  usete  ind  i  Kirkerne  for  at  over- 
være Prækenerne  og  høre,  om  de  foregik  paa  godt  Svensk.  Saaledes 
blev  Gejstlighedens  Modstand  snart  brudt,  og  hvor  Almuen  satte  sig  til 
Modværge  og  som  Modtræk  nægtede  at  ofre  til  Præsterne,  svarede  Re- 
geringen med  en  skarp  Kirketugt.  Navnlig  holdt  man  Øje  med  de  Læse- 
møder, som  skulde  finde  Sted  efter  Gudstjenesten  med  Børnene  i  Kir- 


437 

kerne,  og  der  blev  fastsat  Bøder  for  Fraværelse  fra  disse.  Systemet 
virkede,  og  i  1687  kunde  7000  Børn  læse,  og  18,000  kunde  Katekismen 
udenad.  Samtidigt  blev  ved  Præsteledigheder  Kandidater  fra  Op-Sverige 
foretrukne  for  indfødte  Skaaninger,  og  inden  1685  var  allerede  32  ble- 
ven indsatte,  mest  Smålændinger.  Den  Præst,  der  i  1711  prækede 
Dansk  i  Glimager  i  Gønge  Herred,  var  vistnok  den  sidste,  som  vo- 
vede dette. 

Paa  lignende  Maade  gik  det  med  Retsvæsenet  i  Skaane.  Svensk 
Lov  blev  paabudt  1682,  og  medens  Adelen  ydede  nogen  Modstand,  blev 
Bønderne  neppe  spurgte.  Da  der  tillige  blev  indført  svensk  Hærvæsen, 
var  det  ad  de-  tre  Veje,  gennem  Kirken,  gennem  Retten  og  gennem  Mili- 
tærtjenesten, man  søgte  frem  til  Maalet,  en  Forsvenskning  af  Befolkningen. 
En  stor  Svækkelse  for  denne  var  det,  at  den  gamle  Adel  ligesom  i  Dan- 
mark bestandigt  gik  tilbage  i  Antal  og  solgte  sine  Gaarde  til  Svenskerne. 
I  1715  tilhørte  kun  26  af  115  skaanske  Herregaarde  den  indfødte  Adel. 
Mellem  den  Rest  af  skaansk  Adel,  som  blev  tilbage,  og  de  nyindvan- 
drede Svenskere  opstod  der  en  Slægtskabs-  og  Standsfølelse,  som 
svækkede  det  danske  Element.  I  Købstæderne  søgte  Regeringen  at  af- 
bryde al  Forbindelse  mellem  de  skaanske  Stæder  og  København,  og 
Byraadspladserne  blev  besatte  med  lutter  Svenskere.  Dog  er  det  danske 
Talesprog  i  Bybefolkningen  vistnok  først  forsvundet  langt  ind  i  det  18. 
Aarhundrede.  Paa  Landet  blandt  Bønderne  skete  der  ingen  nævnevær- 
dig Forandring.  Den  skaanske  Kultur  er  i  sine  væsentligste  Træk  for- 
blevet den  gamle  indtil  Nutiden.  Sproget  er  den  danske  Dialekt,  ligesom 
Bornholmsk,  og  ligeledes  gælder  det  om  Folkedragter,  Bygningsformer, 
Sæder  og  Skikke,  kort  sagt  det  selvstændige  aandelige  Liv,  at  der 
aldrig  har  fundet  noget  Nationalitetsskifte  Sted  heri.  Men  gennem  det 
svenske  Kirke-,  Skole-  og  Retssprog  fik  Skaaningerne  et  nyt  Rigssprog, 
som  i  deres  Tanker  nu  blev  det,  der  naturligt  svarede  til  deres  Dialekt. 

Endnu  stod  dog  tilbage  det  afgørende  Sympatiskifte  i  Skaane,  og 
at  dette  for  en  væsentlig  Del  skyldes  det  sidste  danske  Forsøg  paa  at 
genvinde  Landet  i  1709 — 10,  er  vistnok  ubestrideligt.  Krigen  med  Sve- 
rige blev  aabnet  i  November,  da  den  danske  Hær,  15,000  Mand  stærk, 
blev  landsat  ved  Raa  Fiskerleje  tæt  syd  for  Helsingborg.  Den  skulde 
rykke  nord  paa  og  forene  sig  med  den  norske  Hær  til  et  Angreb  paa 
Gammel-Sverige.  Da  lød  det  i  de  Danskes  Rækker:  „Det  er  vore  Brødre 
og  vort  Land,"  og  paa  Rustvognene  stod  der  skrevet:  „Nu  eller  aldrig", 
Ord,  der  var  hentede  fra  Peder  Jespersens  Præken,  og  som  gik  sørge- 
ligt i  Opfyldelse.  Anføreren  var  Kr.  Ditl.  Reventlow^  der  under  Prins 
Eugens  Felttog  i  Italien  havde  udmærket  sig  som  en  dygtig  Kriger.  Da 
det  snart  viste  sig  umuligt  at  mødes  med  Nordmændene,  ændrede  mart 

Planen  til  at  erobre  Skaane  og  trænge  ind  i  Blekinge  for  at  bemægtige 
sig  Karlskrona  og  den  derværende  svenske  Flaade.  Maaske  kunde 
denne  Plan  være  lykkedes,  hvis  Hæren  ikke  havde  været  saa  daarligt 
udrustet.  Først  efter  seks  Ugers  Uvirksomhed  kunde  Reventlow  rykke 
frem,  og  han  erobrede  da  hele  Landet  undtagen  Malmø  og  Landskrone 
samt  en  Del  af  Blekinge.  Men  hermed  var  ogsaa  Felttogets  Lykke 
forbi,  skønt  Befolkningen  endnu  ikke  havde  glemt  sine  gamle  Lands- 
mænd og  paa  mange  Steder  var  tilbøjelig  til  at  slutte  sig  til  dem. 

Da  den  danske  Hær  landede  i  Skaane,  var  Landskabet  næsten 
aldeles  blottet  for  Tropper,  men  det  havde  i  sin  Statholder  Grev 
Magnus  Stenbock  „en  Mand,  der  var  lige  saa  meget  værd  som  en  hel 
Armé".  Da  han  saa,  at  han  ikke  var  i  Stand  til  at  byde  Fjenden  Spid- 
sen, skyndte  han  sig  op  til  Småland  for  at  samle  en  Hær.  Snart  viste 
han,  at  han  „kunde  stampe  en  Hær  frem  af  Jorden".  I  en  Fart  fik 
han  samlet  20,000  Mand,  alle  indfødte,  dels  ældre  Mandskab,  dels  unge 
uøvede  Folk,  som  han  i  forbavsende  kort  Tid  fik  givet  den  nødvendige 
Øvelse.  Med  Hærens  ydre  Udrustning  var  det  lidet  bevendt.  Det  siges, 
at  mange  var  klædte  i  hvide  Vadmelskofter  eller  i  forrevne  Skindpelse 
og  lasede  Kapper,  og  at  der  var  et  helt  Rytterregiment,  der  sad  til 
Hest  i  Træsko,  og  derfor  længe  efter  for  Spøg  blev  kaldt  „Træsko- 
regimentet". 

Da  denne  Hær  nærmede  sig,  saa  Reventlow  sig  nødt  til  at  trække 
sig  tilbage.  Gigten  kastede  ham  paa  Sygelejet,  saa  at  han  maatte  lade 
sig  føre  til  Sjælland  og  overdrage  Overbefalingen  til  General  Jørgen 
Rantzau,  der  indtog  en  fast  Stilling  nær  ved  Helsingborg.  At  denne 
var  en  tapper  Rytteranfører,  havde  han  vist  under  Mariborough  ved 
Malplaquet,  men  hos  os  kom  han  til  at  lægge  for  Dagen,  at  han  ikke 
sad  inde  med  de  Egenskaber,  der  krævedes  af  en  dygtig  Overanfører. 

Den  10.  Marts  1710  kom  det  til  Slaget  ved  Helsingborg.  Hvis 
Rantzau  var  bleven  i  sin  befæstede  Lejr,  der  var  dækket  paa  de  tre 
Sider,  kunde  han  uden  Tvivl  havde  kastet  Stenbocks  Angreb  tilbage. 
Men  han  følte  sig  først  og  fremmest  som  Ryttergeneral,  forlod  sin  faste 
Stilling  og  kastede  sig  personlig  i  Spidsen  for  Rytteriet  saa  heftigt  ind 
paa  den  fjendtlige  venstre  Fløj,  at  den  i  Begyndelsen  veg.  Stenbock 
benyttede  sig  straks  af  denne  Fejl,  og  lod  overlegne  Masser  af  Rytteri 
rykke  frem.  Hverken  med  det  Gode  eller  det  Onde  kunde  Rantzau  faa 
sine  Folk  til  at  holde  Stand.  Svenskerne  angreb  nu  med  Bajonetten 
det  danske  Fodfolk,  der  var  bleven  blottet  ved  Rytteriets  Nederlag. 
De  gjorte  Fejl  stod  ikke  til  at  oprette,  og  til  sidst  kastede  Danskerne 
sig  i  vild  Flugt  ind  i  Forskansningerne.  Nogle  Dage  efter  førtes  Lev- 
ningerne af  den  danske  Hær  over  til  Sjælland.  Næppe  mere  end  Halv- 

delen  vendte  tilbage;  Kanoner,  Magasiner  og  Tros  maatte  lades  i  Stik- 
ken, og  Hestene  dræbes. 

Et  stort  Reorganisationsarbejde  maatte  nu  foretages  i  Danmark, 
og  i  Sommerens  Løb  blev  der  virkelig  arbejdet  med  megen  Kraft.  En 
Del  af  Landmilitsen  blev  indlemmet  i  Hæren,  og  Gyldenløves  Søn,  Val- 
demar Løvendal,  blev  sendt  til  Norge,  hvor  hans  Ankomst  satte  Fart  i 
Udrustningen.  Planen  var,  at  russiske  Tropper  skulde  overføres  til  Sjæl- 
land til  et  nyt  Angreb  paa  Skaane,  men  heraf  blev  der  intet.  Om  Efter- 
aaret  laa  den  danske  Flaade  haardt  medtaget  af  Sygdom  under  U.  Kr. 
Gyldenløve  i   Køge  Bugt   Den  blev  angrebet  her  den  4.  Okt.  af  den 

Fig.  230.  „Dannebrog"  springer  i  Luften.  (Tegning  paa  Kgl.  Bibi.) 

gamle  Admiral  Wachtmeister,  men  paa  Grund  af  Storm  maatte  Kampen 
hurtigt  afbrydes.  Det  er  dog  til  dette  Slag,  at  Ivar  Hvitfelds  Navn  er 
knyttet.  Straks  i  Begyndelsen  af  Kampen  gik  der  nemlig  Ild  i  hans 
Linjeskib  Danebrog,  der  laa  yderst,  uden  at  man  ved,  hvorledes  det  er 
gaaet  til.  Han  kunde  have  reddet  sin  Besætning  og  sig  selv  ved  at 
kappe  Anker  og  drive  ind  paa  Land,  men  han  vilde  ikke  gøre  det,  da 
han  derved  udsatte  hele  den  Transportflaade,  der  laa  bagved,  for  at 
komme  i  Brand.  Han  vedblev  derfor  roligt  at  fyre  paa  Fjenden,  indtil 
Ilden  naaede  Krudtkammeret,  og  sprang  saa  i  Luften  med  sine  Folk. 
Omtrent  500  Mand  omkom  ved  denne  Lejlighed. 

Forberedelserne  til  det  følgende  Aars  Krig  blev  overflødige,  thi  i 
Decbr.  1710  udbrød  der  tæt  nord  for  Helsingør  en  forfærdelig  Pest. 
Det  var  en  orientalsk  Bubonpest,  ligesom  den  sorte  Død  i  Middelalde- 
ren, der  ytrede  sig  ved  Bylder  og  sorte  Pletter,  og  skal  være  bragt 
hertil  med  Skibe  fra  Danzig  og  Ribe.  Efter  at  have  grebet  stærkt  om 
sig  i  Helsingør,  blev  Sygdommen  i  Juni  Maaned  1711  bragt  til  Hoved- 
staden. Kongen  og  Hoffet  forlod  i  Juli  København,  og  det  samme  var 
desværre  ogsaa  Tilfældet  med  mange  af  Lægerne,  saa  at  kun  ti  blev 

tilbage,  og  man  maatte  tage  Barbererne  til  Hjælp.  Pesten  tog  i  den 
varme  Sommertid  et  voldsomt  Omsving,  og  over  en  Tredjedel  af  Ind- 
byggerne, 23,000  Mennesker,  blev  bortrevne.  Lægerne  stod  magtesløse 
over  for  den,  og  Rædselen  forøgedes  ved  den  Raahed,  som  blev  lagt 
for  Dagen  fra  mange  Sider.  Pestsyge  Folk  blev  kastede  ud  af  Husene 
af  de  ubarmhjertige  Husejere  og  omkom  ofte  paa  aaben  Gade,  og  tidt 
blev  de  døende  plyndrede  for  deres  Kostbarheder  af  løsladte  Forbry- 
dere, som  Øvrigheden  havde  set  sig  nødsaget  til  at  tage  til  Hjælp. 
Endelig  ophørte  Sygdommen  efter  et  halvt  Aars  Hærgning  i  November 
1711  i  København.  Men  i  Aarets  Løb  var  den  bleven  udbredt  med 
Skibe  til  flere  holstenske  Byer,  uden  at  den  dog  rasede  saa  voldsomt 
her  som  paa  Sjælland. 

Pesten  medførte  en  Standsning  i  Krigen,  men  heldigvis  forbedredes 
Situationen  for  Danmark,  da  flere  nordeuropæiske  Magter  nærmede  sig 
til  os  paa  Grund  af  Karl  XII's  store  Stædighed.  løvrigt  var  det  en  Af- 
tale, at  de  tre  allierede  Magter  nu  vilde  vende  sig  mod  de  svenske  Be- 
siddelser i  Nordtyskland,  og  i  det  næste  Aar  gik  Danskerne  over  El- 
ben ind  i  Bremen  og  Verden.  Hele  Landet,  der  var  saa  stort  som  Fyn 
og  Lolland-Falster  tilsammen,  maatte  hylde  den  danske  Konge.  Men 
ogsaa  Stenbock  havde  været  ivrig,  og  det  var  lykkedes  ham  at  faa  en 
ny  Hær  udrustet  og  landsat  paa  Riigen,  da  Gyldenløve  overfaldt  hans 
Transportflaade  og  ødelagde  den  aldeles.  Blottet  for  alle  Hjælpemidler 
blev  Stenbock  nu  nødt  til  at  gaa  angrebsvis  til  Værks  for  at  skaffe  sig 
Proviant,  og  han  besluttede  at  vende  sig  mod  Vest  for  at  forhindre 
Danskerne  i  at  forene  sig  med  Russerne  og  Sachserne.  Med  16,000 
Mand  stod  han  den  20.  December  1712  over  for  12,000  Mand  danske 
Tropper  ved  Gadebusch  i  Meklenborg. 

Overanføreren  for  den  danske  Hær  var  Jobst  von  Scholten.  Han 
havde  ligesom  sin  Formand  Rantzau  udmærket  sig  i  fremmede  Lande, 
men  han  var  ligesaa  lidt  som  denne  skikket  til  at  føre  Overbefalingen. 
I  sidste  Øjeblik  før  Slaget  kom  den  sachsiske  General  Flemming  med 
3000  Mand  Ryttere  som  Undsætning  til  den  danske  Hær,  men  han 
raadede  Kong  Frederik  til  at  forandre  Troppernes  Opstilling,  skønt  den 
neppe  derved  blev  bedre.  Stenbock  drog  Fordel  af  den  Uorden,  der 
opstod,  og  han  rettede  sit  Angreb  paa  den  danske  venstre  Fløj,  der 
just  ændrede  sin  Opstilling.  Ikke  desto  mindre  blev  der  kæmpet  tappert 
fra  dansk  Side,  og  det  kom  især  til  et  heftigt  Sammenstød  mellem  det 
svenske  Dalregiment  og  de  danske  Livgardister  og  Grenaderer.  Med 
lignende  Udholdenhed  kæmpede  en  Bataljon  jydsk  Landmilits  fra  Vi- 
borgegnen, der  ikke  vilde  give  sig,  men  dannede  en  Firkant  og  for- 
svarede sig  til  sidste  Mand.   Frederik  IV  havde  selv  været  til  Stede  i 

Striden  og  var  i  Fare  for  at  blive  fanget,  da  han  som  en  af  de  sidste 
forlod  Valpladsen.  Nederlaget  var  da  en  afgjort  Sag,  men  Kongen  var 
i  godt  Humør.  „Tærningerne  ligger  paa  Bordet",  sagde  han,  „Gud  kan 
endnu  vende  alt  til  det  Gode". 

Sagen  var,  at  Stenbocks  Stilling  i  Virkeligheden  var  fortvivlet  til 
Trods  for  hans  Sejr.  Et  tabt  Slag  vilde  have  været  den  visse  Under- 
gang for  ham,  men  et  vundet  var  kun  en  Forhaling  af  det  samme. 
Danske  Trusler  om  straks  at  slutte  Fred  med  Sverige,  hvis  man  ikke 
fik  Hjælp,  drev  Sachserne  og  Rus- 
serne til  at  rykke  frem  og  forene 
sig  med  Levningerne  af  den  dan- 
ske Hær,  og  nu  var  man  Sten- 
bock langt  overlegen.  Der  syntes 
ingen  anden  Udvej  for  ham  end  at 
kaste  sig  ind  paa  den  jydske  Halvø, 
hvad  Torstenson  og  Karl  Gustaf  hav- 
de gjort  med  saa  stort  Held.  Her 
haabede  han  at  kunne  faa  Tilførsel 
fra  Sverige,  og  han  ventede  Under- 
støttelse af  den  gottorpske  Hertug. 
Nytaarsdag  1713  gik  da  Stenbock 
ind  i  Holsten,  og  her  foretog  han 
en  Handling,  der  satte  en  Plet  paa 
hans  Navn.  Paa  Tilskyndelse  af 
Grev  Wellingk,  der  havde  været 
Guvernør  i  Bremen  og  vilde  ha- 
ve Hævn,  fordi  han  havde  mistet 
Hus  og  Ejendom,  paabød  Stenbock 
den  nylig  anlagte  Stad  Altona,  skønt 
den  var  en  aaben  By,  en  uhyre  Brandskat.  Da  Indbyggerne  ikke  kun- 
de betale,  lod  Stenbock  i  Natten  mellem  den  8.  og  9.  Januar  Byen 
afbrænde.  Det  var  en  Glæde  for  Hamburgerne  at  se  den  Stad  ødelagt 
for  deres  Øjne,  der  kunde  være  blevet  dem  en  farlig  Medbejler.  Kun 
100  Huse  blev  staaende,  og  medens  Luerne  ødelagde  Byen,  flakkede 
10,000  Indbyggere  husvilde  om  i  den  strenge  Vinterkulde.  Men  Sten- 
bock fik  ingen  Fordel  af  denne  Grusomhed.  Ofte  har  han  senere  i  sit 
Fangenskab  angret  sin  Udaad  og  sagt,  at  han  siden  den  Dag  aldrig  havde 
haft  en  glad  Time. 

Han  fulgte  heller  ikke  yderligere  Wellingks  Raad,  at  ødelægge  alt 
under  sin  Fremrykning,  da  Fjenderne,  som  kom  efter,  ikke  kunde  leve 
af  Sten  og  Aske.   Snart  fik   han  ogsaa   nok  at  gøre  med  at  redde  sig 


Fig.  231.  Magnus  Stenbock.  (Malet  af  ham 
selv  i  Fængslet,  nu  paa  Rosenborg.) 

selv.  Da  han  var  kommet  over  Ejderen,  kunde  han  paa  Grund  af  Tø- 
vejr ikke  marschere  længere  mod  Nord,  og  han  begyndte  Underhand- 
linger med  den  gottorpske  Regering.  Den  var  i  Hjertet  svensksindet, 
og  nedlod  sig  til  et  falsk  Spil  for  at  holde  sig  gode  Venner  med  Dan- 
mark og  frelse  sig,  hvis  det  skulde  gaa  galt  for  Stenbock.  Endnu  den 
2.  Januar  havde  Gørtz  i  Flensborg  forsikret  Kong  Frederik  om  ubrøde- 
lig Neutralitet,  og  Administratoren  Kristian  August  havde  den  13.  gen- 
taget dette  Løfte  i  et  Brev.  Men  nu  indfandt  to  gottorpske  Gehejme- 
raader  sig  i  Stenbocks  Lejr,  og  der  sluttedes  en  hemmelig  Traktat,  som 
Stenbock  højtidelig  forpligtede  sig  til  ikke  at  aabenbare  for  nogen,  uden 
for  Kong  Karl  i  egen  Person.  Fæstningen  Tønning  skulde  aabnes  for 
Stenbock,  men  dersom  Gottorp  paa  Grund  heraf  blev  indviklet  i  Krigen, 
lovede  han  paa  Sveriges  Vegne,  at  der  ikke  skulde  blive  sluttet  Fred, 
uden  at  Gottorp  fik  fuld  Erstatning  for  sine  Tab.  Samtidig  med  at  man 
aabenlyst  bestemt  afslog  Stenbocks  Forlangende  om  at  rykke  ind  i  Tøn- 
ning, fik  Kommandanten  hemmelig  tilsendt  en  opdigtet  Ordre  fra  den 
unge  Hertug  Karl  Frederik,  dateret  Karlberg  Slot  i  Sverige  23.  Juli 
1712,  som  bød  „under  Straf  paa  Liv  og  Ære  at  indlade  Stenbock  i 
Fæstningen,  naar  han  forlangte  det".  Men  Kommandanten  Zacharias 
Wolff  var  en  forsigtig  Mand,  som  ikke  vilde  lade  sig  nøje  med  den 
umyndige  12-aarige  Hertugs  Befaling,  og  han  forlangte  en  ny  skriftlig 
Befaling  fra  Administratoren.  Nødtvungent  maatte  denne  give  ham  en 
saadan. 

Svenskerne  var  imidlertid  bleven  indesluttede  af  en  tredobbelt 
overlegen  dansk-sachsisk-russisk  Styrke  og  kunde  derfor  ikke  holde 
deres  Stillinger  i  Ejdersted.  Den  14.  Februar  begyndte  de  at  rykke  ind 
i  Tønning.  Kong  Frederik  IV  besvarede  Tønnings  Besættelse  med  et 
Patent  af  den  13.  Marts,  hvorved  han  tog  alle  de  hertugelige  Lande  i 
sin  Besiddelse,  og  lod  alle  Skatterne  indbetale  i  den  kongelige  Kasse. 
Gørtz  søgte  imidlertid  med  sin  sædvanlige  Snedighed  at  overbevise 
Kongen  om,  at  Tønning  var  bleven  besat  uden  Regeringens  Vilje,  ved 
Kommandantens  Uforsigtighed.  Stenbock  havde  straks  i  Begyndelsen 
af  sit  Ophold  i  Tønning  gjort  et  mislykket  Forsøg  paa  atter  at  bane 
sig  Vej  over  Ejderen.  Snart  begyndte  der  at  herske  Mangel  paa  Lev- 
nedsmidler og  Foder  i  Fæstningen.  Hestene  døde  af  Sult,  og  der  rasede 
Sygdomme  mellem  de  Masser  af  Soldater,  der  var  sammenstuvede  i 
den  lille  By.  Den  11.  Maj  maatte  Stenbock  bekvemme  sig  til  at  for- 
handle om  Overgivelse,  da  de  allierede  stod  i  Begreb  med  at  begynde 
et  Bombardement.  Den  16.  Maj  sluttedes  Overenskomsten  i  Oldens- 
worth,  hvorved  Stenbock  overgav  sig  med  hele  sin  Krigshær  og  dens 
Tilbehør.  De  fangne  udgjorde  omtrent  11,000  Mand,  deriblandt  en  stor 

Del  syge.  Efter  Overenskomsten  skulde  de  udløses  efterhaanden,  men 
dette  fandt  ikke  Sted,  og  de  blev  da  fordelte  rundt  omkring  i  Landet, 
men  voldte  mange  Uroligheder. 

Stenbock  havde  i  Begyndelsen  opholdt  sig  i  Slesvig,  hvor  han  levede 
næsten  i  Frihed,  men  da  Traktaten  ved  et  russisk  Tryk  ikke  blev  overholdt 
fra  dansk  Side,  blev  han  ført  til  København,  hvor  han  fik  en  Gaard  at  bo 
i  og  endnu  blev  godt  behandlet.  Af  Harme  over  ikke  at  blive  udløst,  ind- 
lod han  sig  dog  i  en  hemmelig  Brevveksling  med  sit  Hjemland  og  kom 
heri  med  skarpe  Udtalelser  om  den  danske  Konge,  ligesom  han  røbede 
de  Hemmeligheder,  han  havde  opsnappet.  Alt  dette  kom  for  en  Dag 
ved  Postinspektør  Erlunds  Snedighed,  som  brød  hans  Breve.  Han  blev 
nu  i  November  1714  indespærret  i  Kastellet,  hvor  han  var  Genstand 
for  en  ganske  uværdig  Behandling,  til  han  døde  den  6.  Marts  1717. 

Da  den  svenske  Hær  overgav  sig,  var  Tønning  endnu  bleven  holdt 
besat  af  Hertugens  Tropper.  Men  paa  Grund  af  Hertugens  mistænkelige 
Optræden  lod  Kong  Frederik  sin  Hær  vedblive  med  Belejringen.  Den 
7.  Februar  1714  maatte  den  overgive  sig  og  blev  straks  sløjfet.  Kom- 
mandanten havde  ikke  villet  følge  sin  Regerings  Opfordring  til  at  til- 
intetgøre alle  de  Papirer,  der  vidnede  om  den  hemmelige  Forbindelse 
med  Stenbock.  Han  frygtede  nemlig  for,  at  hans  Regering  skulde  faa  i 
Sinde  at  skyde  Skylden  for  Fæstningens  Aabning  for  Stenbock  paa  ham, 
naar  han  ikke  længere  var  i  Besiddelse  af  Ordren;  i  saa  Fald  kunde 
den  jo  opofre  ham  for  at  redde  sig  selv.  Det  viste  sig  snart,  at  han  havde 
handlet  forsigtigt  ved  at  gemme  Beviserne  for  sin  Uskyldighed.  Efter 
Fæstningens  Erobring  faldt  det  ham  let  at  retfærdiggøre  sig  aldeles.  Da 
den  gottorpske  Regerings  Troløshed  derved  traadte  klart  for  Dagen,  tog 
Frederik  IV  ikke  i  Betænkning  „ifølge  Krigens  Ret"  at  besætte  hele 
den  hertugelige  Del  af  Slesvig  og  Holsten. 

Tordenskjold.  Karl  XH's  Indfald  i  Norge  og  hans  Død. 
Fred  i  Frederiksborg. 

I  November  1714  vendte  Karl  XII  endelig  tilbage  fra  Tyrkiet,  hvor 
han  havde  tilbragt  fem  Aar  med  forgæves  Forsøg  paa  at  faa  Hjælp  af 
Tyrkerne  mod  Russerne.  Imens  var  hans  egne  Lande  bleven  udmattede 
i  den  ulige  Kamp  med  de  mange  Fjender.  Men  ved  Efterretningen  om 
hans  Tilbagekomst  sluttede  disse  sig  nøjere  sammen.  Forbundet  blev 
1716  tiltraadt  af  Georg  I,  der  var  Konge  af  England  og  Kurfyrste  af 
Hannover,  thi  Karl  vægrede  sig  med  god  Grund  ved  at  anerkende  hans 
Besiddelse  af  de  tidligere  svenske  Landskaber  Bremen  og  Verden,  som 
han  havde  købt  af  Danmark.   Kong  Georg  lovede  tillige  Danmark  at 

garantere  det  Besiddelsen  af  den  gottorpske  Del  af  Slesvig.  Antallet  af 
Fjender  voksede  bestandig,  thi  Preussen  ønskede  at  bemægtige  sig  Stral- 
sund  og  Odermundingerne  for  at  kunne  beherske  Udløbet  af  denne 
Flod.  Danmark  og  Preussen  enedes  derfor  om  at  dele  de  svenske  Be- 
siddelser i  Pommern,  og  Preussen  gav  Danmark  en  lignende  Garanti  for 
det  gottorpske  Slesvig,  som  England  kort  i  Forvejen  havde  ydet.  Kampen 
kom  i  1715  til  at  staa  om  Riigen  og  Stralsund,  hvor  Kong  Karl  selv 

ledede  Forsvaret  og 
blev  trængt  haardt  af 
den  fjendtlige  Over- 
magt. Fra  Sverige  søg- 
te man  at  bringe  ham 
Undsætning,  men  al- 
le Forsøg  mislykkedes. 
Tre  Gange  vandt  de 
danske  Admiraler  Sejre 
over  de  svenske  Flaa- 
der;  den  tredje  og  vig- 
tigste Sejr  blev  vundet 
i  September  Maaned 
af  Viceadmiral  Kristen 
TomesenSehested.Han 
rensede  Farvandene  og 
satte  de  allieredes  Trop- 
per i  Land  paa  Riigen, 
saa  at  Øen  til  Trods 
for  Kong  Karls  tapre 
Modstand  blev  erobret. 
Men  heller  ikke  Stral- 
sund kunde  han  læn- 
gere forsvare,  og  det  lykkedes  ham  at  slippe  over  til  Sverige  paa  en  lille 
Jagt,  skønt  Tordenskjold  laa  og  passede  paa  ham  i  Østersøen.  Dagen  efter 
overgav  Byen  sig,  og  Riigen  og  Forpommern  kom  nu  under  dansk  Styre. 
Ved  Navnet  Tordenskjold  mindes  vi  om  den  dristigste  og  mest 
eventyrlige  Søhelt,  som  Norden  har  kendt  i  nyere  Tid.  Hans  egent- 
lige Navn  var  Peder  Jansen  Wessel,  og  han  var  født  den  28.  Oktober 
1690  i  Trondhjem,  hvor  hans  Fader  var  Raadmand.  Det  lykkedes  hverken 
at  holde  Drengen  fast  ved  Bogen  eller  ved  Naalen,  han  løb  af  Skrædder- 
lære og  fulgte  sin  Lyst  til  Søen.  Efter  at  have  fartet  som  Matros  paa 
Guinea  blev  han  Søkadet,  og  ved  Krigens  Udbrud  udnævnte  Statholderen 
i  Norge  Valdemar  Løvendal  ham   til  at   føre   Befalingen   over  et  lille 


Fig.  232.  Tordenskjold.  (Efter  et  samtidigt  Stik 

Krigsskib  paa  fire  Kanoner,  der  hed  „Ormen"  og  tilhørte  selve  Stat- 
holderen. Siden  fik  han  „Løvendals  Galej"  og  udmærkede  sig  nu  ved 
sin  Dumdristighed  og  Koldblodighed  under  mange  Kampe  i  Nordsøen 
og  Østersøen.  Under  Kampene  ved  Riigen  havde  han  udmærket  sig 
i  høj  Grad  som  Fregatchef,  og  til  Løn  blev  han  i  Februar  1716  af 
Frederik  IV  optaget  i  Adelstanden.  I  sin  Glæde  herover  kyssede  han 
Kongens  Haand  og  udbrød:  „Tordenskjold!  Jeg  skal  tordne  saaledes  for 
Svenskens  Øren,  at  de  skal  sige,  at  Deres  Majestæt  ikke  omsonst  har 


Fig.  233.  Frederikshald  med  Frederikssten.  (Efter  Fotografi.) 

skænket  mig  dette  Navn".  Snart  skulde  han  da  ogsaa  knytte  nye  Be- 
drifter til  sit  nye  Navn. 

Da  Karl  XII  var  kommen  tilbage  til  sit  Rige  efter  14  Aars  Fra- 
værelse, var  han  ikke  et  Øjeblik  til  Sinds  at  ville  købe  Fred  ved  Ofre. 
Tvertimod  haabede  han  at  kunne  holde  sig  skadesløs  paa  Danmark,  og 
han  tog  derfor  foreløbigt  sin  Bolig  i  Lund  i  Skaane.  Tropper  blev  trukne 
sammen  hernede,  og  da  der  ved  Nytaarstid  1716  indtraadte  en  meget 
stærk  Frost,  tænkte  han  endogsaa  paa  at  gaa  over  Øresund  og  gøre 
Landgang  paa  Sjælland.  Herovre  blev  Landmilitsen  kaldt  til  Vaaben,  og 
Borgerne  og  Studenterne  væbnede  sig  i  København.  Da  indtraadte  der 
pludseligt  den  5.  Februar  et  stærkt  Tøvejr,  der  kuldkastede  alle  Karls 
Planer  mod  Sjælland. 

Hurtigt  blev  han  grebet  af  en  ny  Tanke,  nemlig  at  forsøge  at  skille 
Norge  fra  Danmark  ved  et  rask  Angreb.  Allerede  den  8.  Marts  trængte 
han  ind  over  Grænsen  af  dette  Rige,  som  var  i  en  meget  slet  Forsvars- 
stand, da  kun  8000  Mand  kunde  bruges  i  aaben  Mark.   Den  22.  Marts 

blev  Kristiania  besat,  men  Fæstningen  Akershus  holdt  sig,  og  Bønderne 
viste  stor  Troskab.  En  Skare  fra  Telemarken  kom  til  den  komman- 
derende General,  hver  med  sin  Bøsse,  og  sagde  til  ham:  „Goddag  Far, 
vi  hører,  du  har  faaet  fremmede  Gæster,  som  du  vil  skilles  ved;  har 
du  Lyst  til  at  bruge  os,  saa  sig,  hvad  vi  skal  gøre,  saa  skal  du  se,  at  vi 
er  Mænd".  Fra  Kristiania  sendte  Karl  XII  Oberst  Løwen  med  600  Mand 
af  Sted  for  at  omgaa  den  norske  Hær.  Paa  Vejen  tog  Svenskerne  Kvar- 
ter i  Norderhov  Præstegaard  i  Rin- 
gerike,  hvor  Præstekonen  Anna 
Colbjørnsdatter  skal  have  bevær- 
tet de  svenske  Officerer  og  i  det 
Hele  gjort  dem  trygge.  Men  om 
Natten  blev  de  overfaldne  af 
et  norsk  Dragonregiment  under 
Oberst  Øtken,  og  efter  en  hidsig 
Kamp,  hvorom  Kuglerne  i  Stor- 
stuens Bjælker  endnu  taler,  blev 
Løwen  taget  til  Fange  med  150 
Mand,  medens  Resten  blev  ned- 
hugget eller  splittet.  Ved  lignende 
Tab  blev  Karl  XII  tvunget  til  at 
rømme  Kristiania,  hvorpaa  han 
vendte  sig  mod  Grænsebyen  Fre- 
derikshald og  Fæstningen  Frede- 
riksten, som  ligger  højt  over 
Byen.  Men  her  fandt  han  fortviv- 
let Modstand  af  Borgerne,  der  an- 
førtes af  Annas  kække  Brødre  Pe- 
der og  Hans  Colbjørnsen,  og  alle 
hans  Angreb  blev  slaaede  tilbage. 
Da  han  var  trængt  ind  i  Byen  ved  en  natlig  Storm  den  4.  Juni,  maatte 
han  atter  forlade  den,  thi  Borgerne  stak  efter  Colbjørnsens  Eksempel 
selv  deres  Huse  i  Brand,  og  Ilden  fra  Fæstningen  lod  ham  ikke  faa 
Ro.  Til  Trods  for  sine  betydelige  Tab  havde  Karl  XII  dog  ikke  i  Sinde 
at  opgive  Belejringen  af  Frederiksten.  Da  blev  han  tvungen  dertil  ved 
Tordenskjolds  Sejr  i  Dynekilen  i  Bahus  Len,  hvor  han  mistede  den 
Flaade,  som  skulde  bringe  ham  Belejringsskyts  og  Levnedsmidler.  Med 
fire  Krigsskibe  og  tre  Galejer  løb  Tordenskjold  den  8.  Juli  1716  ind  i 
denne  Havn,  skønt  Indløbet  var  en  Fjerdingvej  lang  og  kun  300  Fod 
bredt  og  var  beskyttet  ved  Soldater  og  ved  et  Batteri  paa  en  Holm 
i  Havnen.  Trods  alle  disse  Hindringer  kom  han  uden  synderligt  Tab 

Fig.  234.  Kort  over  Skærgaarden  ved  Skagerak. 

derind,  traf  den  svenske  Flaade  paa  11  Galejer  og  21  Transportskibe, 
ødelagde  en  Del  af  den,  tog  Resten  og  trak  sig  endelig  om  Aftenen  i 
god  Behold  tilbage.  Kampen  havde  kun  kostet  19  døde  og  57  saarede, 
og  foruden  Tordenskjold  havde  Løjtnanterne  Grib  og  Tønder  vist  stor 
Tapperhed  og  Aandsnærværelse.  Til  Belønning  blev  Tordenskjold  Kom- 
mandør og  fik  af  Kongen  en  Guldmedalje  at  bære  i  et  blaat  Baand. 
Følgerne  af  Sejren  var  nemlig  store,  thi  allerede  den  næste  Dag  brød 
Kong  Karl  op  med  sin  Hær  og  forlod  Norge. 

En  stor  Fare  truede  ham  imidlertid  fra  anden  Side.  Peter  den 
Store  og  Frederik  IV  havde  i  Juni  1716  sluttet  et  Forbund,  hvorefter 
Czaren  skulde  hjælpe  Danmark  til  at  erobre  de  fraskilte  Landskaber 
hinsides  Sundet  tilbage.  Allerede  i  Juli  Maaned  landede  Czaren  med 
sin  Gemalinde  i  København,  hvor  han  blev  modtaget  med  store  Æres- 
bevisninger. I  September  var  alt  beredt  til  at  landsætte  30,000  Russere 
og  23,000  Danske  i  Skaane.  Fra  alle  Sider  imødesaas  Foretagendet  med 
den  største  Spænding.  Men  uheldigvis  var  der  i  Mellemtiden  opstaaet 
forskellige  Misforstaaelser  mellem  Czaren  og  Kongen.  Tilsidst  tog 
Frederik  IV  forskellige  Forholdsregler  for  at  sikre  sig,  hvilket  krænkede 
Czar  Peter.  Hvad  enten  det  nu  var,  fordi  han  frygtede  for  at  møde  Karl 
XII  paa  et  Vinterfelttog,  eller  Mistænksomheden  mod  Danskerne  fik 
Overhaand  hos  ham,  nok  er  det,  at  han  den  17.  September,  to  Dage 
før  Landgangen  i  Skaane  skulde  finde  Sted,  pludselig  erklærede,  at  nu 
var  det  bleven  for  sent  til  at  iværksætte  Ekspeditionen.  Fra  den  Tid 
havde  Danmark  snarere  en  Fjende  end  en  Ven  i  sin  tidligere  allierede. 
Et  Held  for  os  var  det  da,  at  ogsaa  England  samtidigt  fjernede  sig  fra 
Rusland  af  Frygt  for  i  det  at  finde  en  Rival  til  sin  vesteuropæiske  Politik. 

Paa  Grund  af  denne  Spænding  med  Rusland  randt  Aaret  1717  hen 
uden  betydelige  Foretagender.  Kun  Tordenskjold  gjorde  flere  dristige 
Forsøg.  Den  14.  Maj  prøvede  han  paa  at  overrumple  og  ødelægge  den 
svenske  Flaade  ved  Gøteborg,  men  Svenskerne  var  paa  deres  Post  og; 
efter  fem  Timers  haardnakket  Kamp  maatte  han  trække  sig  tilbage. 
Ligesaa  uheldig  var  han  med  Angrebet  den  19.  Juli  paa  Strømstad. 
Hans  Uvenner  forstod  da  at  sværte  ham  hos  Kongen,  saa  at  Over- 
befalingen i  Nordsøen  blev  frataget  ham.  Han  sejlede  saa  i  December 
fra  Norge  ned  til  København  og  udstod  paa  Rejsen  mange  Eventyr,  som 
endnu  lever  i  Folkemunde.  I  Kattegat  løb  saaledes  en  svensk  Fregat  paa 
16  Kanoner  ud  fra  Varberg  og  angreb  ham  paa  hans  lille  Hukkert. 
Allerede  var  Hukkerten  saa  forskudt,  at  den  svenske  Kaptajn  svingede 
sin  Hat  og  lykønskede  sig  selv  til  at  han  skulde  føre  Tordenskjold  ind 
til  Gøteborg.  „Nej!"  raabte  Tordenskjold,  „det  skal  hverken  du  eller 
nogen  svensk!"  I  det  samme  lagde  han  an  paa  Kaptajnen  med  sin  Riffel^ 

og  da  Svenskerne  saa  deres  Fører  slaa  Næsen  i  Dækket,  blev  de  saa 
forskrækkede,  at  de  øjeblikkelig  drejede  af,  og  Tordenskjold  slap  bort. 
I  København  fik  han  sin  Handlemaade  ved  Gøteborg  og  Strømstad 
undersøgt  og  blev  fuldstændig  frikendt. 

Karl  XII  opbød  nu  sit  Lands  sidste  Kræfter  for  at  erobre  Norge. 
Det  udpinte  Sverige  maatte  med  de  største  Anstrengelser  udruste  en 
Hær,  der,  naar  alt  blev  medregnet,  beløb  sig  til  40,000  Mand.  I  Sep- 
tember 1718  trængte  Armfelt  med  14,000  Mand  fra  Jemtland  over 
Kølen  ned  imod  Trondhjem,  mens  Karl  selv  med  Hovedhæren,  der 
var  30,000  Mand  stærk,  den  8.  November  gik  over  Grænsen  ned  i 
Enningdalen  og  begyndte  at  belejre  Frederiksten.  Byen  Frederikshald 
laa  endnu  i  Ruiner  fra  hans  forrige  Angreb.  Hurtigt  blev  det  fremskudte 
Fort  Gyldenløve  erobret,  og  Belejringsarbejderne  var  trods  den  strenge 
Vinterkulde  skredet  saa  stærkt  frem,  at  de  havde  nærmet  sig  Fæst- 
ningen paa  80  Skridt,  og  dennes  Fald  syntes  uundgaaeligt.  Men  da  Kongen 
d.  11.  December  (gi.  Stil  30.  November)  om  Aftenen  Kl.  9  stod  i  Løbe- 
graven og  lænede  sig  over  Brystværnet,  blev  han  truffet  af  en  Kugle, 
der  gik  ind  igennem  Tindingen  ved  det  venstre  Øje  og  dræbte  ham  paa 
Stedet.  Han  naaede  at  drage  sit  Sværd  halvt  ud  af  Skeden,  idet  Hovedet 
sank  ned  paa  Brystværnet,  og  Blodet  strømmede  ned  ad  den  ene  Handske. 

Ved  Heltekongens  Død  overtog  Prins  Frederik  af  Hessen  Befalingen. 
Han  var  gift  med  Kongens  yngste  Søster  Ulrika  Eleonora  og  tænkte 
kun  paa  at  skaffe  hende  og  sig  selv  Tronen.  Ti  Dage  efter  var  Sven- 
skerne paa  denne  Kant  ude  af  Landet.  Ikke  saa  lykkeligt  gik  det  Armfelt, 
der  ligeledes  var  brudt  op  fra  Trondhjem,  saa  snart  han  fik  Efterret- 
ningen om  Kongens  Død.  Paa  Tilbagevejen  blev  hans  Folk  nemlig  i 
Januar  1719  overfaldne  af  et  frygteligt  Snevejr  paa  Ty  dals  fjeldene,  saa  at 
mange  frøs  ihjel,  og  de  øvrige  kom  tilbage  til  Jemtland  i  den  sørgeligste 
Forfatning.  3500  Mand  omkom,  og  siden  saa  man  hele  Rækker  af  Ryttere 
og  Soldater  ligge  ihjelfrosne  i  Sneen.  Deres  Lig  blev  et  Bytte  for  Ulvene. 

Straks  efter  Kong  Karls  Død  ilede  Tordenskjold  ned  til  Danmark 
med  den  vigtige  Tidende.  Her  var  der  stor  Uro  for  Frederikstens  Skæbne, 
og  stor  blev  Glæden,  da  Kongen  hørte,  at  der  ikke  var  en  Svensker 
mere  i  Norge.  Til  Løn  udnævnte  han  paa  Stedet  Tordenskjold  til  Schout- 
bynacht  (Kontreadmiral). 

Mens  Russerne  fortsatte  Krigen  med  frygtelige  Ødelæggelser  af  de 
svenske  Kyster,  blev  de  andre  Magter,  England,  Polen  og  Preussen  mere 
tilbøjelige  til  Fred.  Det  gjaldt  nu  om  for  Danmark  at  have  saa  mange  Pan- 
ter som  muligt  paa  Haanden,  og  den  danske  Hær  brød  derfor  under  Kon- 
gens Anførsel  fra  Norge  ind  i  Bahuslen,  mens  Tordenskjold  skulde  støtte 
Angrebet  fra  Søsiden.  Her  fik  han  Lejlighed  til  endnu  at  udføre  en  stor 

Bedrift.  Han  ønskede  at  indtage  Marstrand,  der,  siden  den  var  erobret 
af  Gyldenløve  1677,  var  bleven  saa  stærkt  befæstet,  at  den  ansaas  for 
uindtagelig.  Byen  laa  paa  en  Klippeø  og  forsvaredes  af  Fæstningen  Karl- 
sten og  af  stærke  Batterier.  Havnen,  der  dannedes  af  Koøen  og  Kløver- 
øen, havde  to  smalle  Indløb,  der  var  stærkt  befæstede,  og  i  den  laa  der 
fem  Orlogsskibe,  to  Fregatter  og  nogle  mindre  Skibe.  Men  disse  Hin- 
dringer afskrækkede  ikke  Tordenskjold.  Først  udspejdede  han  med  stor 
Snildhed  og  Dristighed  Byen,  Fæstningen  og  Skibene  („gik  omkring  og 
solgte  Fisk"),  og  derpaa  vendte  han  tilbage  den  21.  Juli,  men  denne 
Gang  med  6 — 700  Mand,  som  han  lod  bygge  Batterier  paa  Koøen. 
Allerede  den  23.  var  Byen  og  Skibene  i  hans  Magt,  men  han  var  klar 
over,  at  den  stærke  Fæstning  kun  kunde  tages  ved  List.  Derfor  skal 
han  have  indbildt  Kommandanten  Oberst  Dankwart,  at  der  var  en  dansk 
Armé  paa  20,000  Mand  under  Vejs  mod  Fæstningen,  og  han  tilbød  ham 
at  undersøge,  hvor  stor  en  Styrke  han  allerede  havde  hos  sig.  Kom- 
mandanten tog  ham  paa  Ordet  og  sendte  en  Kaptajn  ned  i  Byen,  men 
Tordenskjold  lod  ham  beværte  saa  godt,  at  hans  Blik  var  noget  om- 
taaget,  da  han  skulde  se  Tropperne,  saa  han  ikke  opdagede,  at  de  samme 
Tropper,  som  han  allerede  havde  set,  blev  trukket  om  i  andre  Gader 
for  atter  at  blive  forevist  for  ham.  Han  kom  derfor  tilbage  til  Kom- 
mandanten med  den  Besked,  at  Tordenskjold  havde  flere  Tusind  Mand 
hos  sig  i  Stedet  for  nogle  Hundrede.  Dankwart  gav  endelig  efter  i  sin 
Raadvildhed  og  underskrev  Overgivelsen  den  26.  Juli.  Men  da  han  endnu 
tøvede,  gik  Tordenskjold,  kun  ledsaget  af  to  Officerer  og  nogle  Slup- 
roere, op  til  hans  Hus  og  raabte  til  ham:  „Hvad  Djævelen  nøler  I 
efter?  Ved  I  ikke,  at  Tiden  er  forløbet?"  Forvirret  rykkede  Komman- 
danten ud  med  Besætningen,  men  næste  Aar  blev  han  efter  Krigsrets- 
dom  henrettet  „for  slet  ført  Soldatskab  som  Kommandant  paa  Fæst- 
ningen Karlsten".  Kong  Frederik  viste  sin  Glæde  over  Erobringen  ved 
at  udnævne  Tordenskjold  til  Viceadmiral;  han  bandt  sit  Brystbillede, 
prydet  med  Diamanter,  i  hans  Knaphul  og  hædrede  Officererne  med 
Forfremmelser  og  Guld-  og  Sølvmedaljer. 

Endnu  en  dristig  Daad  af  Tordenskjold  bør  omtales.  Da  det  ikke 
førte  til  noget  Resultat  at  indespærre  Gøteborg  og  beskyde  Ny  Elfsborg, 
og  da  Svenskerne  endogsaa  i  hans  Fraværelse  havde  taget  seks  danske 
Fartøjer,  besluttede  Tordenskjold  til  Gengæld  at  spille  dem  et  Puds. 
Natten  til  den  8.  Oktober  trængte  han  sammen  med  sin  Flagkaptajn 
Ole  Budde  op  til  Gamle  Elfsborg,  og  tog  alle  de  Skibe,  som  laa  der. 
Han  brændte  dem  for  største  Delen,  da  det  forsænkede  Indløb  ikke  til- 
lod ham  at  føre  dem  bort.  Paa  Tilbagevejen  mødte  han  en  Baad,  som 
Kommandanten  paa  Ny  Elfsborg  havde  sendt  ud  for  at  høre  om  Grun- 

den  til  Larmen.  Da  man  raabte:  „Hvem  der?"  svarede  han:  „Torden- 
skjold! Hils  Kommandanten,  at  jeg  er  kommen  for  at  lære  ham  at  være 
vaagen".  Ved  alle  disse  dristige  Foretagender  var  han  i  den  Grad  bleven 
en  Skræk  for  Svenskerne,  at  Mødrene  længe  skal  have  brugt  hans  Navn 
til  at  kyse  Børnene  med:  „Ti  stille,  Barn;  hvis  ikke,  Tornskold  kommer". 
England  virkede  nu  ivrigt  paa  svensk  Side  og  ved  dets  Mægling 
kom  der  d.  30.  Okt.  en  Vaabenstilstand  i  Stand  paa  seks  Maaneder.  Da 
alle  de  andre  Magter  paa  Rusland  nær  havde  sluttet  Fred,  gik  Danmark 
for  sit  Vedkommende  under  fransk  og  engelsk  Mægling  ogsaa  ind  her- 
paa  (paa  Frederiksborg  3.  Juli  1720).  Danmark  gav  de  erobrede  Land- 
skaber og  Stæder  tilbage,  mod  at  Sverige  betalte  600,000  Rdl.  i  Krigs- 
omkostninger og  opgav  sin  Toldfrihed  i  Sundet,  der  saa  ofte  havde  givef 
Anledning  til  Stridigheder.  Men  Hovedsagen  var,  at  Sverige  lovede  aldrig 
at  ville  understøtte  den  holsten-gottorpske  Hertug.  Frankrig  og  England 
gik  derhos  højtideligt  i  Borgen  for  Danmarks  Besiddelse  af  den  her- 
tugelige Del  af  Slesvig  til  evige  Tider.  —  Slottet  Fredensborg  var  den 
Gang  under  Bygning  og  fik  1722  sit  Navn  efter  Freden. 

De  indre  Forhold  i  Frederik  IV's  sidste  Aar.  Slesvigs 
Indlemmelse.  Ludvig  Holberg. 

Frederiksborgfreden  betegner  et  Vendepunkt  i  vor  Historie.  Nu 
blev  endelig  hele  Fortidens  Regnskab  gjort  op,  og  Danmark  og  Sverige 
levede  herefter  for  lange  Tider  i  en  uafbrudt  Fred.  Freden  var  i  høj 
Grad  fornøden,  thi  den  langvarige  Krig  havde  i  den  Grad  tæret  paa 
Landets  Kræfter,  at  man  ligefrem  kan  tale  om  en  Forarmelse.  Stats- 
gælden var  7  Mill.  Rdl.  Men  desuden  havde  utallige  Embedsmænd  i  en 
Aarrække  maattet  finde  sig  i  at  tjene  uden  Løn,  og  man  havde  endda 
maattet  gribe  til  trykkende  Skatter.  Landboforholdene  var  bleven  for- 
værrede, saaledes  at  man  først  fra  Frederik  IV's  Tid  kan  tale  om  en 
virkelig  Elendighed  for  Bondestanden.  Misvækst  havde  bidraget  hertil. 

Dog  havde  Anstrengelserne  ikke  været  spildte.  For  første  Gang  i 
mange  Aar  var  en  Krig  endt  med  en  virkelig  fordelagtig  Fred,  thi  ikke 
alene  betød  det  noget,  at  Sverige  havde  opgivet  sin  Sundtoldfrihed,  men 
Enebesiddelsen  af  Slesvig  var  et  saare  vigtigt  Udbytte.  Hvor  megen 
Ulykke  havde  ikke  Gottorpernes  Fjendskab  bragt  Danmark!  Da  Be- 
siddelsen var  bleven  sikret  for  Frederik  IV,  skred  han  straks  til  Værket. 
Ved  Patentet  af  22.  August  1721  løste  han  Indbyggerne  i  den  hertuge- 
lige Del  fra  deres  Troskabsed  til  deres  tidligere  Landsherre  og  indkaldte 
Hertugerne  af  Gliicksborg  og  Augustenborg,  Ridderskabet,  Godsejerne 
og  Provsterne  til  at  aflægge  den  nye  Hyldingsed  til  Kongen.  Dette  fandt 
Sted  paa  Gottorp  Slot  den  4.  September.  Herved  tog  Kongen  den  her- 

tugelige  Del  af  Slesvig  i  sin  Besiddelse  paany  „som  en  i  onde  Tider 
paa  ulovlig  Maade  fra  Kronen  Danmark  løsreven  Pertinens"  (d.  v.  s. 
tilhørende  Del).  Da  nu  ved  Fredsslutningen  med  Sverige  og  ved  de 
mæglende  Magters  Garantier  „den  evige  uforstyrrede  Besiddelse  er  for- 
sikret ham",  har  han  besluttet  „at  forene  samme  Andel  af  Hertugdøm- 
met med  sin  egen''.  I  den  benyttede  Edsformular  hedder  det  dernæst, 
at  Kongen  vil  „for  evigt  igen  inkorporere  den  i  sin  Krone  som  et  gam- 
melt ved  Tidernes  Ugunst  afrevet  Stykke".  Indlemmelsen  i  Danmarks 
Krone  var  altsaa  nævnet  her,  og  Kongen  modtog  Hyldingen  efter  Konge- 
loven, som  det  hedder  i  Edsformularen:  „Jeg  lover  og  forpligter  for 
mig,  mine  Arvinger  og  Efterkommere  at  erkende  Kongen  af  Danmark 
for  vor  eneste  suveræne  Landsherre  og  at  være  ham  som  alle  hans 
Arveefterfølgere  efter  Kongelovens  Lydende  tro,  huld  og  lydig".  Til  Vid- 
nesbyrd om  Indlemmelsen  flyttedes  nu  Slesvigs  Vaaben  —  de  to  Løver 
—  fra  Midtskjoldet,  hvor  det  stod  ved  Siden  af  Holstens,  hen  til  de 
andre  Mærker  i  Hovedskjoldet. 

Saaledes  var  dette  Landskab  nu  endelig  vendt  tilbage  igen  til  Moder- 
landet, efter  at  have  været  skilt  derfra  i  over  tre  Aarhundreder.  I  denne 
Tid  havde  Tyskheden  vundet  stor  Udbredelse  ved  de  gottorpske  Her- 
tugers og  de  tysksindede  Embedsmænds  Anstrængelser.  Superintendenten 
Stefan  Klotz,  der  levede  i  Midten  af  det  17.  Aarhundrede,  foreslog  endog 
at  indføre  tysk  Kirkesprog  i  hele  Slesvig,  og  om  Hertug  Frederik  IV 
forlyder  det,  at  han  havde  erklæret,  at  naar  han  vendte  tilbage  fra 
Karl  XII's  Felttog,  vilde  han  aldeles  udrydde  det  danske  Sprog  i  sit 
Hertugdømme.  1721  havde  det  endnu  været  Tid  til  at  standse  Ødelæg- 
gelsen og  genindsætte  Dansk  i  sine  naturlige  Rettigheder.  Men  Tiden 
havde  hverken  Øje  eller  Hjerte  for  Sprog  og  Folkelighed,  og  Hoffet 
talte  selv  Tysk  og  kunde  derfor  ikke  være  tilbøjelig  til  at  trænge  det 
tyske  tilbage.  Derfor  blev  Slesvigs  Forening  med  Moderlandet  ikke  gen- 
nemført, og  alt  blev  ved  det  gamle.  De  Forandringer  med  dansk  Sprog 
i  Forvaltningen,  Lovgivningen  og  Undervisningsvæsenet,  som  Fælles- 
staten  krævede,  blev  ikke  trufne,  skønt  de  let  kunde  have  været  gen- 
nemførte, da  Folket  med  Glæde  gik  over  fra  det  hertugelige  Herre- 
dømme til  det  kongelige.  De  to  Halvdele  af  Hertugdømmet  blev  ganske 
vist  sammenknyttede,  men  i  sin  Helhed  vedblev  det  at  styres  som  et 
fremmed  Land.  Det  danske  Sprog  blev  tilsidesat,  og  det  Forsøg,  som 
Kristian  VI  senere  gjorde  ved  Reskriptet  af  9.  November  1739  paa  at 
faa  dansktalende  Præster  og  Skolelærere  ansatte  i  de  Egne,  hvor  Folke- 
sproget var  dansk,  havde  ligesaa  ringe  Virkning,  som  Frederik  VTs  For- 
søg i  samme  Retning  ved  Reskr.  af  d.  15.  December  1810.  Det  var  Ene- 
vældens Forbandelse,  at  Kongen,  der  stod  ene  lige  over  for  den  tyske 

Embedsmandsstab  i  det  tyske  Kancelli  og  i  Slesvigs  Styrelse,  ikke  kunde 
gennemføre  sine  egne  Paabud.  Man  gjorde  ikke  aabenlys  Modstand,  men 
man  tiede  dem  ihjel  og  lod  alt  være  som  hidtil.  I  Stedet  for  at  holdes 
inden  for  sine  rette  naturlige  Grænser,  vedblev  Tyskheden  derfor  at 
gribe  om  sig  baade  i  Kirke  og  Skole,  og  Sprogødelæggelsen  fortsattes 
uhindret  lige  indtil  den  nyeste  Tid. 

Det  varede  endda  længe,  før  Danmark  kunde  siges  at  være  i  ufor- 
styrret Besiddelse  af  hele  Sønderjylland.  Den  gottorpske  Hertug  Karl 
Frederik  havde  efter  Freden  taget  sin  Tilflugt  til  Rusland,  hvor  han 
fandt  en  god  Modtagelse  hos  Czar  Peter,  der  var  rasende  over,  som 
han  paastod,  at  være  bleven  svigtet  ved  Danmarks  Fredsslutning.  Den 
unge  Hertug  ægtede  Peder  den  Stores  Datter  Anna  og  vilde  aldrig 
anerkende  Afstaaelsen  af  sine  slesvigske  Lande.  Han  kunde  nu  vente 
Bistand  af  Rusland,  og  da  Europa  samtidigt  var  delt  i  to  store  Lejre, 
den  „hannoveranske  Alliance"  og  det  „wienske  Forbund",  sluttede  Dan- 
mark sig  til  den  førstnævnte,  hvor  Frederik  IV  navnlig  ventede  at  finde 
Støtte.  Glædeligt  var  det,  at  Sverige  gjorde  det  samme,  saaledes  at  der 
ikke  herved  opstod  noget  Modsætningsforhold  til  Danmark,  og  det  viste 
sig,  at  de  to  nordiske  Magter  havde  valgt  rigtigt.  Danmark  maatte  ganske 
vist,  saa  længe  Czar  Peter  og  hans  Efterfølger  Katarina  I  levede,  stadigt 
være  paa  Krigsfod  og  holde  en  betydelig  Flaade  i  Østersøen,  men  det 
fik  Støtte  af  England  dertil,  og  efter  Katarinas  Død  1727  blev  det  ven- 
skabelige Forhold  til  Rusland  genoprettet,  idet  Kejserinde  Anna  1732 
bekræftede  Danmarks  Besiddelse  af  Slesvig.  Karl  Frederik  begav  sig  til 
Kiel,  hvor  der  endnu  i  mange  Aar  fandtes  en  lille  gottorpsk  Regering. 

En  ny  Udvidelse  havde  Frederik  IV's  Lande  faaet  i  1726  ved  Er- 
hvervelsen af  Grevskabet  Rantzau.  Den  sidste  Greve  Kristian  Ditlev 
var  i  November  1721  bleven  skudt  af  en  Snigmorder,  og  det  viste  sig, 
at  denne  var  bleven  købt  dertil  af  Grevens  yngre  Broder  Vilhelm  Adolf 
som  blev  straffet  med  livsvarigt  Fængsel.  Da  der  nu  ikke  fandtes  nogen 
mandlig  Arving,  tog  Kongen  efter  tidligere  Overenskomst  med  Familien 
af  1669  Grevskabet  i  Besiddelse. 

Hvad  Tordenskjold  angaar,  overlevede  han  kun  i  nogle  faa  Maaneder 
Krigens  Afslutning.  Han  kunde  ikke  finde  sig  i  det  rolige  uvirksomme 
Liv  i  Gaarden  paa  Kristianshavn,  og  han  fik  derfor  Tilladelse  til  at  gøre 
en  Udenlandsrejse  især  for  at  besøge  England.  Men  i  Hamborg  blev  han 
indviklet  i  en  Strid  mellem  en  Landsmand  og  en  tidligere  svensk  Oberst 
Stahl.  Følgen  blev  en  Duel,  som  fandt  Sted  den  12.  Novbr.  1720  i  det 
Hildesheimske.  Kampen  blev  ført  med  Kaarde,  og  allerede  ved  det  andet 
Stød  blev  Tordenskjold  gennemboret  i  højre  Side  og  døde  i  sin  trofaste 
Kammertjener  Kolds  Arme.  Saaledes  blev  den  djærve  Søhelt  revet  bort 

i  en  Alder  af  30  Aar.   Hans  balsamerede  Lig  hviler  i  en  Marmorkiste 
i  Holmens  Kirke  i  Nærheden  af  Nils  Juels. 

Straks  efter  Fredsslutningen  fandt  et  Skifte  Sted  af  den  danske 
Regerings  Medlemmer,  som  skyldtes  Kongens  personlige  Forhold.  Fre- 
derik IV  var  som  nævnt  gift  med  Dronning  Louise  af  Mecklenborg,  men 
han  var  hende  ikke  tro,  og  efter  at  han  havde  haft  en  Række  Elskerinder, 
blev  han  ved  en  Hoffest  paa  Koldinghus  daaret  af  Anna  Sofie  Revent- 
lows Skønhed.  Hun  var  Datter  af  den  afdøde  Storkansler  Grev  Kon- 
rad Reventlow  og  opholdt  sig  hos  sin  Moder,  en  Datter  af  Over- 
jægermester Hahn,  paa  Klavsholm  i  Djursland.  Kort  efter  Taflet  den 
26.  Juni  1712  bortførte  Kongen  hende,  og  Maanedsdagen  derefter  blev 
den  19-aarige  Grevinde  udnævnt  til  Fyrstinde  af  Slesvig.  Samme  Aften 
blev  hun  viet  til  Kongen  til  venstre  Haand  af  en  Konrektor  i  Flens- 
borg, der  i  en  Fart  var  bleven  gjort  til  Hofpræst  og  var  villig  til  at 
lade  sig  bruge  til  Redskab  i  denne  Sag.  Men  hendes  Moder,  der  var 
en  Kvinde  med  strenge  moralske  Principper,  vilde  i  sin  Forbitrelse 
over  Vielsen  ikke  se  hende  i  mange  Aar.  Det  var  ikke  første  Gang, 
at  Kongen  gjorde  sig  skyldig  i  Bigami,  og  da  Dronning  Louise  endelig 
var  død  ni  Aar  senere,  efter  at  hun  tilsidst  var  bleven  tungsindig  over 
dette  Forhold,  lod  Kongen  Dagen  efter  Begravelsen  for  anden  Gang 
Anna  Sofie  vie  til  sig,  denne  Gang  offentligt.  Derefter  blev  Anna  Sofie 
erklæret  for  Dronning,  og  i  Ministrenes  Overværelse  kronet  paa 
Frederiksberg  Slot,  idet  Kongen  selv  satte  Kronen  paa  hendes  Hoved. 
Anna  Sofie  var  en  blændende  Skønhed  med  mørke,  straalende  Øjne, 
og  hun  knyttede  sig  nøje  til  Kongen,  der  faldt  til  Ro  i  dette  sidste 
Forhold.  Ægteskabet  blev  derfor  meget  lykkeligt,  skønt  alle  de  Børn, 
som  Dronningen  fødte  Kongen,  døde  som  smaa.  Hun  og  hendes  Familie 
fik  stor  Indflydelse  paa  Regeringen.  Vibe  og  Kr.  Sehested  blev  fjernede 
fra  de  to  Kancellier,  og  hendes  Svoger  Grev  Ulrik  Adolf  Holstein 
blev  Storkansler  og  kom  derved  i  Spidsen  for  dem  begge.  „Dronnin- 
gens Familie  søger  paa  enhver  Maade  at  drage  Regeringen  til  sig,  saa 
fra  nu  af  ingen  indfødt  Dansk  findes  i  Konseillet  eller  ved  Hoffet,  men 
alene  Holstenere  og  andre  fremmede,  som  er  i  Slægt  med  den  Revent- 
lowske Familie,"  hedder  det  i  en  fremmed  Gesandts  Beretning  fra  denne 
Tid.  De  nye  Ministre  stod  England  nærmest,  og  Ministerskiftet  fik  saa- 
ledes  ogsaa  Betydning  for  den  ydre  Politik  ved  at  betegne  den  Fjer- 
nelse fra  Rusland,  som  ovenfor  er  skildret.  Kronprins  Kristian  kunde 
ikke  andet  end  være  misfornøjet  med  sin  Faders  Formæling,  og  han 
havde  allerede  længe  paa  sin  Moders  Vegne  følt  sig  dybt  krænket  over 
det  forargelige  Bigami.  For  at  forsone  ham  gav  Kongen  ham  Lov  til 
at  vælge  hvilken  Brud,  han   selv  vilde,  og  han  bestemte  sig  hurtigt  til 

den  fattigste,  han  kunde  finde,  Sofie  Magdalene  af  Brandenburg- Kulm- 
bach,  vel  navnlig  paa  Grund  af  den  stærke  Pietisme,  som  raadede  i 
hendes  Hjem.  Forholdet  mellem  Kongen  og  hans  Søn  blev  dog  aldrig 
godt,  og  i  det  Hele  voldte  Forholdet  til  Anna  Sofie  en  Splittelse  inden 
for  Kongefamilien,  idet  Kongens  Søster  Sofie  Hedvig  og  hans  eneste  Bro- 
der Prins  Karl  trak  sig  tilbage  til  Vemmetofte  til  et  Liv  i  dyb  Stilhed. 
For  Danmarks  Indre  var  Frederik  IV's  sidste  Aar  en  nyttig 
Hviletid,  men  det  lykkedes 
ikke  at  faa  læget  de  Saar 
som  Krigen  havde  slaaet. 
Statens  Finanser  blev  gan- 
ske vist  forbedrede,  især 
igennem  Salg  af  Krongodset, 
men  den  almindelige  Til- 
stand i  Riget  var  kun  daar- 
lig.  Da  vi  endelig  fik  Fred, 
medførte  den  ikke  den  for- 
ventede Forbedring  af  Land- 
bruget. Hvad  der  navnlig 
skadede,  var  den  Omstæn- 
dighed, at  Nederlænderne 
samtidigt  forhøjede  Tolden 
for  Stude-Indførsel,  og  at 
denne  Næringsvej,  der  i 
flere  hundrede  Aar  havde 
været  den  vigtigste,  derved 
blev  næsten  ødelagt.  For  de 
store  Godsejere  var  Tiden 
haard,  og  den  Tilbagegang 
for  Bondestanden,  som  var  begyndt  under  Kristian  V,  fortsattes  under 
Frederik  IV,  til  Trods  for,  at  Kongen  gav  adskillige  Vidnesbyrd  om  sin 
Lyst  til  at  komme  de  betrængte  Bønder  til  Hjælp.  Saaledes  blev  For- 
buddet af  1682  mod  at  nedlægge  Bøndergaarde  for  at  forøge  Hovedgaar- 
denes  Tilliggende  fornyet  under  Frederik  IV.  Men  dette  opvejedes  langt 
ved  de  uheldige  Følger,  som  Landmilitsens  Indretning  medførte  for  Bon- 
destanden. Efter  Forordningen  af  1701  skulde  Herremændene  sørge  for,  at 
der  paa  deres  Godser  fandtes  det  fornødne  Antal  Soldater,  og  da  der  sam- 
tidigt var  bleven  givet  en  Forordning,  hvorefter  Tjenestefolk  ikke  maatte 
forlade  det  Gods,  hvor  de  boede,  uden  Pas  fra  Herremanden,  —  et  Skridt, 
der  kun  havde  til  Formaal  at  ordne  Tjenesteforholdet,  —  blev  Herre- 
mændene fristede  til  at  udvide  Retten  til  ogsaa  at  gælde  for  Bønderne. 


Fig.  236.  Anna  Sofie  Reventlow. 
(Maleri  paa  Brahetrolleborg.) 

Man  søgte  saaledes  ad  privat  Vej  at  binde  dem  til  Jorden  for  at  skaffe 
sig  den  fornødne  Arbejdskraft  til  de  øde  Gaarde.  Saaledes  opstod  der 
et  Stavnsbaand,  der  ganske  vist  endnu  ikke  var  lovmedholdeligt.  Da 
Pastvangen  havde  sit  Udspring  fra  Landmilitsens  Oprettelse,  blev  denne 
saaledes  følt  som  et  dobbelt  haardt  Tryk  paa  Befolkningen.  Under 
Frederik  IV  og  hans  Efterfølgere  antager  Bondens  Kaar  den  ulykkelige 
Karakter,  som  gør,  at  det  efterhaanden  bliver  et  Spørgsmaal  af  Betyd- 
ning for  hele  Landet  at  søge  at  forbedre  hans  Kaar. 

Men  heller  ikke  Købstæderne  kunde  under  Frederik  IV's  senere 
Aar  faa  de  store  Saar  lægte,  som  Krigen  havde  slaaet.  Naar  man  læser 
Skildringerne  f.  Eks.  af  de  østjydske  Købstæders  Tilstand,  forfærdes 
man  ved  at  se,  hvorledes  deres  Søfart  er  gaaet  fuldkomment  i  Staa  og 
Borgerne  hovedsageligt  maa  leve  af  den  Bymark,  som  hører  til  Staden. 
Frederik  IV  gjorde  ganske  vist,  hvad  han  kunde,  for  at  lette  Provins- 
stædernes Tryk,  men  da  han  tillige  bestandig  skød  København  i 
Spidsen,  frugtede  hans  Virksomhed  ikke  synderligt.  Hovedstaden  var 
Kælebarnet.  Den  var  under  Frederik  IV  en  By  paa  70,000  Indbyggere, 
og  her  fandtes  endnu  noget  Initiativ  og  frit  Syn  paa  Forholdene.  „Vi 
talte  som  i  en  Fristad,  vi  spøgte  og  morede  os  og  kappedes  indbyrdes 
i  lystig  Vittighed  uden  Frygt",  skrev  Holberg  senere  om  denne  Periode. 
Den  Provinsby,  sojn  kom  nærmest  efter  den,  var  vistnok  Aalborg,  der 
florerede  ved  Handelen  paa  Norge,  mens  Odense,  der  under  Adels- 
vældens sidste  Tid  havde  været  en  ret  anselig  By,  hvor  mange  Adelige 
boede  om  Vinteren  i  egne  Gaarde,  nu  kun  var  en  Ruin  af  fordums 
Storhed.  I  Norge  var  Byernes  Tilstand,  takket  være  Trælasthandelen, 
noget  bedre  end  i  Danmark,  og  her  rørte  der  sig  et  friskere  Liv.  Men 
den  største  af  dem,  Bergen,  havde  dog  kun  13,000  Indbyggere  og  stod 
saaledes  langt  tilbage  for  København. 

Selv  den  Smule  Velstand,  der  endnu  var  tilbage,  blev  efter  Krigen 
paa  den  mærkeligste  Maade  røvet  ved  de  hyppige  Ildebrande,  som  i 
Løbet  af  nogle  Aar  hjemsøgte  Danmark.  Først  var  det  den  lille  Købstad 
Slangerup,  dernæst  Skive  og  Tønder,  som  det  gik  ud  over,  men  værre 
var  det,  at  en  voldsom  Ildebrand  i  Dagene  den  25. — 27.  Juni  1726  hær- 
gede Viborg.  Den  bedste  Del  af  Byen  blev  ødelagt,  der  brændte  150 
Huse  foruden  Domkirken  og  Sortebrødrekirken,  og  215  Familier  blev 
husvilde.  1728  var  det  Faaborg  og  1729  Vordingborg  som  ramtes  af 
Vaadeild.  Men  den  alier  ulykkeligste  af  disse  sørgelige  Begivenheder 
var  den  store  Brand  i  København,  der  begyndte  den  20.  Oktober  1728 
Kl.  7  om  Aftenen  og  først  ophørte  den  22.  Den  synes  at  være  opstaaet 
ved  et  Barns  Uforsigtighed  med  Lys  paa  Hjørnet  af  Vestervoldgade  og 
det  nuværende  Frederiksberggade,  og  den  stærke  sydvestlige  Vind  drev 

Flammerne  ind  over  Byen,  Paa  samme  Tid  udbrød  der  tilfældigvis  Ild 
paa  Nørregade,  hvor  den  fik  stærk  Næring  ved  den  Mængde  Korn  og 
Halm,  der  laa  her  i  de  talrige  Bryggergaarde.  Ilden  fra  Nørregade  for- 
tærede alt  indtil  Gothersgade  og  udbredte  sig  derfra  videre  til  Amager- 
torv. Her  mødtes  den  af  Ildstrømmen  vestfra,  og  i  Forening  rullede 
lidens  Bølger  ned  imod  Slottet.  Til  sidst  lykkedes  det  at  faa  Bugt  med 
den  ved  Vand  fra  Slotsholmskanalen,  men  da  var  Frue-,  Petri-,  Hellig- 
aands-,  Trinitatis-  og  Reformerte  Kirke,  Raadhuset,  Universitetet  med 
Professorboligerne,  Regensen,  Valkendorfs,  Borchs  og  Elersens  Kolle- 
gier blevne  et  Rov  for  Luerne.  Desuden  gik  den  mest  bebyggede  Del 
af  Byen,  Vs  af  det  hele  Areal,  til  Grunde,  1700  Gaarde  og  Huse  lagdes 
i  Aske,  og  3700  Familier  blev  husvilde.  Men  det  Tab,  som  er  det 
føleligste  for  Nutiden,  var  vel,  at  Universitetsbiblioteket,  der  havde  sin 
Plads  paa  Trinitatis  Kirkeloft,  blev  ødelagt  ved  samme  Lejlighed,  hvor- 
ved vi  bl.  a.  mistede  en  uerstattelig  Skat  af  Haandskrifter.  Kongen  og 
Kronprinsen  havde  vist  stort  Mod  og  Deltagelse  under  Branden,  og 
bagefter  gjorde  Frederik  IV  alt  for  at  raade  Bod  paa  den  skete 
Skade,  selv  om  det  ikke  fuldt  ud  lykkedes  ham  at  føre  sine  Paabud 
igennem. 

Kongen  viste  ogsaa  Interesse  for  at  ophjælpe  Handelen;  han 
oprettede  1723  et  grønlandsk  Kompagni,  hvorom  der  senere  vil  blive 
talt  nærmere,  og  1726  et  Sø-Assurance  Kompagni.  Kongens  Virkelyst 
gav  sig  ogsaa  Udslag  i  Byggeforetagender,  hvortil  han  fandt  Penge 
til  Trods  for  de  store  Ulykker.  Saaledes  blev  Slottet  i  København  gan- 
ske ombygget,  og  lige  over  for  det  opførtes  ,,Den  røde  Bygning''  til 
Bolig  for  Kancelliet  og  Rentekammeret.  Uden  for  Hovedstaden  bygge- 
des Slottene  Frederiksberg  og  Fredensborg.  Det  sidste  blev  opført  af 
Stenene  fra  det  nedbrudte  „Sparepenge"  paa  den  gamle  Gaard  Østrups 
Plads,  og  det  fik  Navn  efter  Freden  1720,  der  var  bleven  sluttet  der  i 
Nærheden. 

Frederik  IV's  sidste  Aar  er  dog  navnlig  prægede  af  det  stærke 
religiøse  Røre,  der  ogsaa  greb  selve  Kongen,  og  som  betegnes  med 
Navnet  ..Pietismen'' .  Men  selv  inden  for  de  gammel-lutherske  Kredse 
var  der  en  stærkere  religiøs  Trang,  end  man  havde  mødt  igennem  det 
17.  Aarhundrede.  Et  mærkeligt  Udslag  heraf  er  Hans  Egedes  Gerning. 
Han  var  Præst  i  Vaagen  i  Nordlandene,  og  blev  her  grebet  af  den 
Tanke,  at  der  i  det  fjerne  Grønland  maatte  findes  Efterkommere  af  de 
gamle  nordiske  Nybyggere,  og  at  det  var  hans  Pligt  at  bringe  Kristen- 
dommen til  dem.  Til  Trods  for  alle  de  Hindringer,  der  blev  stillet  i 
Vejen  for  ham,  fik  han  de  fornødne  Penge  sammenskudte  af  private 
Mænd  i  Bergen,  og  i  en  Alder  af  35  Aar  sejlede  han  i  Foraaret  1721 


458 

sammen  med  sin  Hustru  Gertrud  Rask,  der  var  13  Aar  ældre  end  han, 
ud  fra  Bergen.  Han  ankom  til  Grønland  i  Juni  Maaned  og  grundlagde 
her  en  Koloni,  Godthaah,  som  han  kaldte  den  i  sin  glade  Forventning 
om  et  lykkeligt  Udfald.  Men  til  sin  Skuffelse  fandt  han  ikke  her  Efter- 
kommere af  Nordboer,  men  en  ganske  fremmed  Race  og  et  fremmed 
Sprog.  Ivrigt  stræbte  han  nu  at  lære  de  indfødtes  Sprog,  og  han  blev 
hjulpen  derved,  at  hans  Børn  færdedes  mellem  Grønlænderne  og  lærte 
dem  at  kende.  Han  var  utrættelig  i  sine  Opofrelser  baade  som  Præst  og 
Læge,  og  det  endte  med,  at  Troldmændene  (Angekuterne)  lærte  deres 
Landsmænd  at  betragte  ham  som  en  stor  Angekok.  Egede  havde  alle- 
rede faaet  en  fast  Plads  i  Grønlændernes  Hjerter,  og  han  havde  mod- 
taget kraftig  Støtte  fra  Frederik  IV,  der  grundlagde  det  grønlandske 
Handelskompagni  til  Hjælp  for  Missionen.  Da  kom  Børnekopperne 
1733  og  bortrev  mange  af  de  indfødte.  Men  Hans  Egedes  Stilling  blev 
ikke  svækket  herigennem,  skønt  det  var  Europæerne,  der  havde  bragt 
Kopperne  til  Landet.  Med  Rette  kunde  en  døende  Grønlænder  sige: 
„Du  har  gjort  imod  os,  hvad  ingen  af  vore  egne  havde  villet  gjort;  du 
har  givet  os  Føde,  du  har  begravet  vore  døde,  og  især  har  du  under- 
vist os  om  Gud  og  om,  hvorledes  vi  kan  blive  salige,  saa  at  vi  nu  kan 
dø  med  Glæde".  Faa  Aar  i  Forvejen  havde  der  efter  Frederik  IV's 
Død  været  Udsigt  til,  at  Regeringen  vilde  opgive  Værket,  men  det  var 
lykkedes  den  ivrige  Pietist  Zinzendorf  at  paavirke  den  nye  Konge, 
Kristian  VI,  til  at  blive  ved.  Dog  havde  Hans  Egede  i  de  følgende  Aar 
ny  Modgang,  idet  Herrnhutterne  ogsaa  grundlagde  en  grønlandsk  Mis- 
sion og  paa  mange  Maader  modvirkede  ham,  der  tilhørte  den  gamle 
lutherske  Lære.  Da  hans  Hustru  var  død,  som  havde  været  hans  tro- 
faste Støtte  i  alle  hans  Genvordigheder  og  Savn,  og  da  han  nu  ogsaa 
følte  sig  svækket,  forlod  han  endelig  i  August  1736  det  Land,  hvis 
Apostel  han  med  Rette  er  bleven  kaldt.  Til  sine  sidste  Aar  arbejdede 
han  paa  den  grønlandske  Sag,  (f  5.  Novbr.  1758).  Sønnen  Poul  Egede 
fulgte  hans  Eksempel  og  var  syv  Aar  Missionær  i  Grønland.  Han  døde 
1789  i  en  Alder  af  89  Aar. 

I  det  Hele  nærede  Frederik  IV  stor  Interesse  for  Hedningernes 
Omvendelse,  hvad  der  ligefrem  fulgte  af  den  stærke  Paavirkning,  han 
var  Genstand  for  fra  Pietismens  Side.  I  1714  blev  der  oprettet  et 
Missionskollegiam  under  J.  G.  Holsteins  Ledelse,  og  der  arbejdedes 
ivrigt  i  Finmarken  af  den  saakaldte  „Syvstjerne"  med  Thomas  v.  Wes- 
ten  i  Spidsen,  ligesom  i  Østindien,  hvor  den  danske  Mission  i  Tranke- 
bar  var  den  første  evangeliske,  som  virkede  derude. 

Men  ogsaa  for  sit  eget  Lands  aandelige  Udvikling  sørgede  Kongen. 
Navnlig  interesserede  han  sig  for  Almueundervisningen,  der  hidtil  havde 

været  saa  forsømt,  at  Skolelærerne  om  Sommeren  gik  fra  By  til  By  og 
meddelte  Børnene  nogle  højst  tarvelige  Kundskaber.  Han  lod  nemlig 
opføre  240  grundmurede  Skolebygninger  paa  Ryttergodset  og  gav  de 
fornødne  Midler  til  Lærernes  Underhold.  Her  skulde  der  undervises  i 
Religion  og  Læsning. 

I  København  lod  Kongen  oprette  Vajsenhuset  efter  Mønster  af 
den  pietistiske  Anstalt  i  Halle.  Det  var  beregnet  paa  Opdragelse  af  100 
fader- og  moderløse  Børn 
og  fik  Bolig  i  det  tidli- 
gere ridderlige  Akademi. 

Den  pietistiske  Aand 
gav  sig  talrige  smukke 
Udslag  igennem  Kon- 
gens Virksomhed,  men 
den  affødte  ogsaa  1730 
kort  før  hans  Død  den 
Sabbatsforordning,  der 
kun  kan  betegnes  som 
en  mørk  Plet  paa  hans 
Regering.  I  sin  Iver  for 
at  lede  Folket  i  kirkelig 
Retning  paalagde  Frede- 
rik IV,  at  alle,  som  ikke 
havde  gyldig  Undskyld- 
ning, skulde  gaa  i  Kirke 
om  Søndagen.  Men  me- 
dens man  i  Byerne  kun- 
de afsone  Overtrædelsen 
med  Bøder,  var  der  paa 
Landet  oprettet  en  Ga- 
bestok ved  Kirkedørene, 

hvori  de  halsstarrige  Bønder  kunde  anbringes  til  advarende  Eksempel  for 
andre.  Desuden  blev  det  forbudt  at  holde  Julestuer  og  Maskerader  paa 
Helligdage.  Den  Beskyldning  for  at  fremme  Religionsøvelse  ved  ydre 
Tvang,  som  plejer  at  tillægges  Kristian  VI,  kan  saaledes  med  Rette  hef- 
tes ved  hans  Fader,  der  gav  Eksemplet  til  den  Fremgangsmaade,  som 
senere  blev  fulgt,  mens  Pietismen  sad   i  Højsædet  i  Danmark. 

Det  højere  Aandsliv  stod  Kongen  temmelig  uforstaaende  overfor, 
vel  navnlig  paa  Grund  af  sin  forsømte  Opdragelse.  I  Virkeligheden  var 
den  aandelige  Tilstand  selv  i  de  højere  Kredse  mærkeligt  langt  tilbage. 
Universitetet  var  en  Præsteskole,  og  Holberg  har  Ret,  naar  han  paa- 


Fig.  237.  Ludvig  Holberg. 
(Stik  af  Fritsch.) 

staar,  at  af  100  Studenter  var  de  99  Teologer.  Den  sunde  Sans,  som 
Kongen  besad,  lod  ham  dog  tage  et  fornuftigt  Standpunkt  over  for  det 
pedantiske  Væsen;  det  viste  han  ved  det  Røre,  som  opstod  1719  over 
Peder  Paars,  Ludvig  Holbergs  første  betydningsfulde  satiriske  Skrift. 
Mange  følte  sig  trufne,  og  Fr.  Rostgaard,  der  ejede  Øen  Anholt,  op- 
traadte  med  Klage  over,  at  Beboerne  var  bleven  skildrede  som  Sørø- 
vere. Men  Frederik  IV  tog  sig  af  Digteren,  saa  at  Sagen  ikke  kom  for 
Retten,  om  end  Begrænsningen  i  Kongens  Frisind  viser  sig  ved  hans 
Ord  om,  at  det  havde  været  bedre,  at  Digtet  havde  været  uskrevet. 
Ludvig  Holberg  var  født  den  3.  Decbr.  1684  i  Bergen,  Han  mistede 
tidligt  sin  Fader,  som  fra  simpel  Soldat  havde  tjent  sig  op  til  Oberst. 
Holberg  maatte  saaledes  under  trange  Kaar  kæmpe  sig  igennem  sine 
Studeringer  til  teologisk  Eksamen.  Ved  sin  overordentlige  Sparsomme- 
lighed saa  han  sig  i  Stand  til  at  foretage  ikke  mindre  end  fem  Uden- 
landsrejser, og  han  besøgte,  ligesom  i  sin  Tid  Peder  Schumacher,  Hol- 
land, England,  Frankrig  og  Italien  for  at  udvide  sine  Kundskaber,  navn- 
lig i  Sprog  og  Historie.  Ingen  dansk  Forfatter  har  haft  en  saadan  Ind- 
flydelse som  han,  især  ved  sine  komiske  og  satiriske  Værker,  og  han 
stillede  Tidsalderens  spidsborgerlige  og  pedantiske  Væsen  i  det  skarpe- 
ste Lys.  Holberg  repræsenterede  nemlig  i  Danmark  den  nye  franske 
Hofdannelse  i  Modsætning  til  den  latinske  Universitetsdannelse,  thi  han 
var  ikke  som  Bartholinerne  og  de  tidligere  Universitetsprofessorer  en 
blot  og  bar  Fagmand,  men  ligeligt  udviklet  og  harmonisk  i  sin  Viden.  Det 
var  paa  dette  Punkt,  han  mødtes  med  Hoffet  og  Kongen,  der  ogsaa 
saa  ned  paa  den  gamle  Universitetsdannelse.  Dog,  mens  Enevældens 
Embedsmænd  var  dygtige  Tjenere  med  et  underligt  upersonligt  Præg, 
(„kun  Kritik  havde  de  ikke  i  Panden"  skriver  Georg  Brandes),  er 
Holberg  Individualiteten,  den  første,  der  repræsenterer  Kritik,  Satire  og 
Lune  i  Danmark.  Af  Natur  var  han  hidsig  og  stridbar,  og  fra  sin  Fader 
og  Moder  havde  han  arvet  et  ungdommeligt  Mod  og  en  kraftig  Fantasi 
samt  en  udpræget  Arbejdsomhed.  Vistnok  har  det  været  til  stor  Fordel 
for  ham,  at  han  var  vokset  op  i  den  mest  europæiske  Del  af  det  dansk- 
norske Rige,  i  Bergen,  der,  hvor  lille  den  end  var,  stod  i  et  langt 
livligere  Samkvem  end  Kongens  København  med  de  fremmeligste  Lande 
i  Europa,  Holland  og  England.  Fra  sine  Rejser  i  Europa  bragte  han 
desuden  et  evropæisk  Element  med  sig  hjem,  hvormed  han  berigede 
sit  eget  Land.  Navnlig  var  han  paavirket  af  den  franske  Tænker  Bayle, 
en  udpræget  Skeptiker,  og  Skepsis  er  maaske  det  centrale  i  hele  Hol- 
bergs Væsen.  Han  er  en  fri  Personlighed  midt  i  Paryktiden,  en  folkelig 
Tænker,  der  —  selv  lattermild  —  forstaar  at  udlevere  hele  den  taabe- 
lige  Autoritetstro  til  Latteren.  Skulde  man  pege  paa  Begrænsningen  i 

Holbergs  Væsen,  ligger  den  i,  at  han  ganske  vist  er  den  første  Indivi- 
dualitet i  Tiden,  men  en  Personlighed,  der  har  sin  Rod  i  den  klassiske 
Kultur,  saaledes  som  den  var  bleven  fortsat  i  Frankrig.  „Vort  Land  er 
det  eneste  ikke-romanske  Land,  hvis  dramatiske  Poesi  naar  sin  højeste 
Blomstring  i  Klassicitetens  Periode"  (Brandes).  Her  er  der  et  unationalt 
Træk  hos  Holberg,  saa  vist  som  fransk  og  germansk  Aand  er  to  for- 
skellige Ting.  Men  Holberg  følte  det  selv  ikke  saaledes,  thi  han  var  af 
Naturen  et  udpræget  Forstandsmenneske  ligesom  Franskmændene,  og 
han  stiller  bestandig  Forstanden  mod  Autoriteten.  Han  har  skabt  det 
danske  folkelige  Teater  ved  sine  Komedier,  hvoraf  den  første,  „den 
politiske  Kandestøber",  blev  opført  i  September  1722  paa  det  nye 
danske  Teater  i  lille  Grønnegade  i  København.  Det  tjener  til  Fr.  Rost- 
gaards  Ære,  at  han,  til  Trods  for  hvad  der  havde  været  mellem  ham 
og  Forfatteren  af  „Peder  Paars",  paa  enhver  Maade  støttede  den  dan- 
ske Scene.  I  den  lange  Række  Skuespil,  som  fulgte,  falder  Holberg 
over  de  typiske  Fejl  hos  hans  danske  Samtid,  som  Rangsygen,  det  usle 
Skolevæsen  og  Lægerne.  Det  er  ejendommeligt  for  hans  romanske 
Aand,  at  han  stadig  dvæler  ved  den  „herskende  Evne"  hos  sine  Hoved- 
figurer og  saaledes  kun  giver  et  meget  ensidigt  Billede  af  de  Personer, 
han  skildrer,  som  Erasmus  Montanus,  Jean  de  France  og  „Den  Vægel- 
sindede". Men  i  „Jeppe  paa  Bjerget"  har  han  belyst  Hovedskikkelsen 
fra  alle  Sider  og  skabt  et  Mesterværk  af  første  Rang.  Teatret  maatte 
imidlertid  høre  op  ved  Københavns  Ildebrand  1728  og  stod  derefter 
lukket  under  Kristian  VI's  Regering,  da  slige  Forlystelser  kun  var  lidet 
agtede.  Holberg  maatte  slaa  ind  paa  andre  Veje,  og  hans  sidste  komiske 
Mesterværk,  „Nils  Klims  underjordiske  Rejse",  udkom  1741.  Men  han 
søgte  nu  ved  en  stor  Mængde  belærende  Skrifter  at  udbrede  Oplys- 
ning i  de  videste  Kredse  af  Folket.  Dertil  tjener  hans  Danmarks  og 
Norges  Beskrivelse,  hans  Heltes  og  Heltinders  Historier,  hans  alminde- 
lige Kirkehistorie,  men  navnlig  hans  Danmarks  Riges  Historie,  der  i 
mere  end  et  Aarhundrede  har  været  den  mest  læste  Fædrelandshistorie 
paa  Grund  af  sin  klare  og  livlige  Fremstilling  og  det  Lune,  som  gaar 
Igennem  den.  Svagheden  ved  disse  Værker  er  den  almindelige  hos  de 
klassiske  Forfattere,  at  de  kun  forstod  deres  egen  Tid  og  tænkte  sig 
Menneskene  som  langt  mindre  sammensatte,  end  de  i  Virkeligheden  er. 
Holbergs  Ideal  var  sikkert  den  dalevende  russiske  Czar  Peter  den 
Store,  den  geniale,  arbejdsomme  og  muntre  Selvhersker,  der  gennem- 
fører Fremskridt  i  sit  Land,  koste  hvad  det  vil.  Men  han  var  heller 
ikke  utilfreds  med  at  leve  under  de  danske  Enevoldskonger,  naar  deres 
Enevælde  blev  brugt  til  Folkets  Gavn.  I  Virkeligheden  betegner  hans 
Optræden  en  Epoke  i  vor  Historie,  skønt  han  kun  blev  forstaaet  delvis 

af  sine  samtidige,  thi  hans  Gerning  satte  først  sin  egentlige  Frugt  en 
Menneskealder  senere,  da  „den  oplyste  Enevælde",  Holbergs  politiske 
Ideal,  kom  til  Magten  i  Danmark. 

Ved  Siden  af  Holberg  træder  Samtidens  andre  Mænd  ganske  i 
Skygge,  selv  om  der  ogsaa  blandt  dem  fandtes  betydelige  Begavelser. 
Stor  Fortjeneste  som  historisk  Kritiker  har  den  lærde  Hans  Gram, 
Ved  sine  sjældne  Kundskaber  drev  han  det  til  at  blive  Professor,  der- 
efter kongelig  Historiograf,  Gehejmearkivar  og  Bibliotekar  for  det  store 
kongelige  Bibliotek.  Han  havde  saaledes  alle  de  rige  Kilder  til  historisk 
Forskning  under  sine  Hænder,  og  med  stor  Skarpsindighed  oplyste  han 
en  Mængde  Fejltagelser,  saa  at  han  er  den  egentlige  Grundlægger  af  den 
moderne  Historiegranskning.  Han  døde  1748  i  en  Alder  af  63  Aar.  — 
Samlingen  af  nordiske  Oldskrifter  var  begyndt  under  Frederik  III,  navn- 
lig ved  Torfæus,  og  blev  nu  fortsat  af  den  lærde  Islænder  Arne  Mag- 
nusson, som  bragte  rige  Skatte  herned  fra  Island.  Men  den  største  Del 
gik  til  Grunde  ved  Københavns  store  Ildebrand  1728.  Fr.  Rostgaard 
har  sin  Betydning  for  den  danske  Sprogforskning,  navnlig  ved  sin 
storartede  Gavmildhed  over  for  alle  litterære  Foretagender.  En  adelig 
Dame,  Karen  Brahe,  samlede  en  Mængde  haandskrevne  og  trykte  dan- 
ske Bøger,  deriblandt  mange  gamle  Folkeviser,  og  skænkede  dem  tillige- 
med sin  Gaard  og   sine  Penge  til  det  adelige  Frøkenkloster  i  Odense. 

Et  utiltalende  Træk,  som  træder  frem  hos  Frederik  IV  i  hans 
senere  Aar,  er  hans  skinsyge  Vogten  over  sin  Enevælde,  der  navnlig  lagde 
sig  for  Dagen  i  hans  Mistænksomhed  mod  den  gamle  danske  Adel.  I  1723 
skrev  han  paa  Tysk  (det  Sprog,  som  han  i  Reglen  benyttede)  et  Slags 
politisk  Testamente:  „Nogle  Regeringsregler  og  Maksimer".  Han  paa- 
lagde  sin  Søn  at  overholde  dem  som  en  Grundlov,  og  de  gik  ud  paa, 
at  han  burde  holde  Mænd  af  den  danske  Adel  uden  for  de  høje  Embe- 
der, ikke  alene  i  Hær  og  Flaade,  men  ogsaa  i  Kollegierne  og  Stats- 
raadet.  Ogsaa  over  for  sine  høje  borgerlige  Embedsmænd  greb  Kongen 
hensynsløst  ind,  naar  hans  Mistanke  var  bleven  vakt.  Det  havde  saa- 
ledes længe  været  Skik  at  forære  Penge  til  indflydelsesrige  Mænd, 
naar  man  havde  opnaaet  eller  vilde  opnaa  noget  af  dem.  I  Slutningen 
af  Frederik  IV's  Tid  havde  mange  højtstaaende  Embedsmænd  Ry  for 
at  være  bestikkelige,  og  det  hed  sig  blandt  Folk,  at  Dronning  Anna 
Sofies  Navn  var  bleven  benyttet  af  visse  Embedsmænd,  som  om  det 
var  hende.  Gaverne  skulde  tilfalde.  Efter  Raad  af  Biskoppen  i  Kristiania, 
Deichmann,  nedsatte  Kongen  derfor  i  1725  den  saakaldte  hemmelige 
Kommission  for  at  komme  til  Bunds  i  Sagen,  og  mærkeligt  nok  sattes 
selve  Biskoppen  i  Spidsen  for  denne.  Kommissionen  gik  frem  med  stor 
Hensynsløshed,  navnlig  mod  Kancellipræsident  Rostgaard,  der  var  Deich- 

manns  personlige  Uven,  Han  blev  afsat,  og  Admiral  Gabel  blev  forvist 
til  Ribe,  ganske  vist  som  Stiftamtmand.  I  øvrigt  hviler  der  et  Slør  over 
hele  Sagen,  da  Kristian  VI  straks  efter  sin  Tronbestigelse  brændte 
Kommissionens  vigtigste  Papirer. 

Fra  1723  var  det  begyndt  at  gaa  tilbage  med  Frederik  IV's  Hel- 
bredstilstand. I  1729  ramtes  han  af  et  Ulykkestilfælde,  der  forværrede 
Tilstanden.  Kongen  stod  nemlig  paa  et  Stillads  ved  Gethuset  for  at  se  paa 
Kanonstøbning.  Da  flød  det  glødende  Metal  ud  af  Formen  og  stak  Ild 
paa  Stilladset.  Da  Kongen  i  Trængslen  søgte  at  komme  ned  ad  en 
Trappe,  fik  han  et  Stød  og  faldt,  men  blev  heldigvis  grebet  i  Faldet  af 
sin  Kammertjener  Erik  Torm.  Da  han  næste  Aar  paa  Tilbagevejen  fra 
Gottorp  var  kommen  til  Odense,  døde  han  her  12.  Okt.  1730  i  en 
Alder  af  59  Aar  efter  at  have  regeret  i  over  31  Aar. 

Kristian  VI.  Tyskheden  og  Pietismen. 

Kong  Kristian  VI  var  31  Aar  gammel  ved  sin  Tronbestigelse, 
Hans  Moder,  Dronning  Louises  mørke  og  sygelige  Sindsstemning  havde 
haft  stor  Indflydelse  paa  den  unge  Prins  Karakter,  og  allerede  tidligt 
viste  han  sig  meget  alvorlig  og  indesluttet.  Men  han  var  tillige  en  ret- 
sindig Mand,  der  efter  sin  Tronbestigelse  samvittighedsfuldt  søgte  at 
sætte  sig  ind  i  sine  mange  forskellige  Regeringsanliggender,  og  trods 
sin  Sygelighed  besørgede  dem  med  stor  Arbejdskraft.  Da  Kristian  VI 
tillige  var  i  Besiddelse  af  en  sund  Forstand,  blev  Resultatet  ikke  ringe. 
Men  han  havde  et  uheldigt  Ydre,  og  dette  bidrog  til  at  gøre  ham  for- 
legen og  kantet  i  sit  Væsen.  Tillige  havde  han  fra  sin  Fader  arvet  en 
udpræget  Mistænksomhed,  og  man  forstaar  vel,  at  han  paa  Grund  af 
disse  Egenskaber  ikke  kunde  blive  nogen  folkelig  Konge.  Kristian  VI 
var  dog  en  mild  og  fredsommelig  Mand,  beskeden  i  hele  sit  Væsen, 
undtagen  naar  det  gjaldt  om  at  hævde  sin  kongelige  Værdighed,  hvor 
han  var  meget  paapassende,  og  endelig  trofast  i  Venskab,  saa  at  de  faa 
Mennesker,  der  lærte  ham  at  kende,  følte  sig  knyttede  til  ham  med  en 
stor  Hengivenhed. 

Straks  ved  sin  Tronbestigelse  foretog  den  unge  Konge  gennem- 
gribende Forandringer.  Han  følte  det  som  sin  Pligt  at  give  sin  Moder 
i  hendes  Grav  Oprejsning  for  de  Krænkelser,  hun  havde  lidt,  og  han 
optraadte  derfor  med  en  uventet  Voldsomhed.  De  fleste  af  de  gamle 
Ministre,  som  hørte  til  Anne  Sofies  Slægt,  blev  afskedigede,  og  Deich- 
mann  blev  nu  selv  sat  under  Anklage  for  Bestikkelse.  Heldigvis  for 
ham  døde  han,  forinden  Dommen  var  falden.  Anna  Sofie  selv  modtog 
allerede  i  November  1730  en   haard   kongelig  Skrivelse,  hvori  hendes. 

Forseelser  blev  dadlede  i  de  kraftigste  Ord.  Hun  maatte  afstaa  samt- 
lige sine  Ejendomme  og  udlevere  Juveler  og  Kostbarheder,  som  hendes 
afdøde  Konge  havde  skænket  hende.  Hun  jamrede  endogsaa  over,  at 
„kaade  Domestiker"  kunde  læse  de  Breve,  som  Kongen  havde  skrevet 
til  hende  i  deres  lykkelige  Tid.  Men  det  stred  imod  Kristian  VI's 
Karakter  at  være  vred  længe,  og  den  Straf,  som  Anna  Sofie  endelig 
fik,  var  ikke  meget  haard.  Hun  bevarede  Dronningetitlen  og  fik  en  Sum 
af  100,000  Rdl.  en  Gang  for  alle  samt  desuden  25,000  Rdl.  aarligt,  og 
hun  beholdt  Fædrenegaarden  Klausholm,  dog  paa  den  Betingelse,  at  hun 
bestandig  opholdt  sig  her.  Her  levede  hun  da  indtil  sin  Død  1743. 

Blandt  de  Mænd,  som  fik  Hovedindflydelsen  i  Kongens  første 
Regeringsaar,  lægger  man  særligt  Mærke  til  Finansministeren  Kristian 
Ludvig  Plessen  og  hans  Broder  Karl  Adolf  Plessen  samt  den  fædre- 
landssindede Iver  Rosenkrantz.  Den  sidste  kom  nu  i  Spidsen  for  begge 
Kancellierne.  En  anden  dansk  Mand  var  Krigs-  og  Marineministeren 
Poul  Vendelbo  Løvenørn,  en  frisk  og  djærv  Natur,  der  havde  tjent  sig 
op  i  russisk  Tjeneste  under  Krigen  med  Karl  XII  og  ved  sin  Hjemkomst 
blev  adlet.  Senere  blev  Brødrene  Plessen  fortrængte  af  Tyskeren  Johan 
Sigismund  Schulin,  da  de  var  ret  hensynsløse  i  deres  Optræden  over 
for  Kongen,  og  de  trak  Rosenkrantz  med  i  deres  Fald,  fordi  han  ikke 
kunde  holde  tæt  med  Statens  Hemmeligheder.  Schulin  led  ikke  af  den 
Slags  personlige  Skrøbeligheder.  Han  var  kommen  herind  som  Hov- 
mester for  Dronningens  Brødre,  og  han  havde  forstaaet  at  vinde  Kon- 
gens og  Dronningens  Yndest,  saa  at  Kristian  VI  allerede  1729  skrev 
om  ham:  „Jeg  har  mange  Desseins  med  ham".  I  1737  blev  han  Medlem 
af  Gehejmestatsraadet  og  viste  sig  som  en  smidig,  men  ogsaa  dygtig  og 
arbejdsom  Mand.  Ved  Iver  Rosenkrantz'  Fald  kom  Johan  Ludvig  Hol- 
stein i  Spidsen  for  det  danske  Kancelli,  og  saa  meget  tør  vistnok  siges, 
at  der  herved  ikke  fandt  nogen  Nedgang  Sted  i  Styrelsen  deraf. 

Kristian  VI's  Dronning  Sofie  Magdalene  af  Brandenburg- Kulmbach 
lignede  i  meget  sin  Mand,  skønt  hun  sikkert  stod  tilbage  for  ham  i 
aandelig  Henseende.  Det  er  derfor  ganske  grebet  ud  af  Luften,  naar 
man  har  paastaaet,  at  hun  beherskede  ham,  men  da  Forholdet  mellem 
de  to  Ægtefæller  var  fortræffeligt,  gav  han  ofte  efter  for  hende  i  mindre 
Ting.  Hun  var  tysk  af  Opdragelse  og  Sindelag  og  trak  sine  fattige  Slægt- 
ninge, baade  sin  Moder  og  sin  Søster  herind.  Men  desuden  fik  mange 
andre  tyske  Landsmænd  Indpas,  og  hun  skaffede  dem  store  Embeder. 
Det  er  urigtigt,  naar  man  har  sagt,  at  Dronningen  nærede  Ringeagt  for 
Dansk  og  m.ed  Haan  kalde  sin  Søn:  „Der  danische  Prinz",  fordi  han 
var  anderledes  stemt.  Men  vist  er  det,  at  aldrig  har  Tysk  trivedes  bedre 
i  Danmark;  Kongen  talte  og  skrev  næsten  kun  Tysk.  Dronningen  var 

lige  saa  kejtet  og  forlegen  som  sin  Ægtefælle,  og  deres  Optræden  blev 
af  Folk  udlagt  som  Hovmod.  Begge  havde  de  overmaade  svært  ved 
at  komme  i  Forhold  til  Folket,  og  Kongeparret  viste  sig  i  det  Hele 
meget  sjeldent  offentligt. 

Den  stærke  Følelse,  som  Kongen  havde  af  Kongemagtens  Storhed 
og  Herlighed,  gjorde,  at  der  under  Kristian  VI  blev  brugt  mange  Penge 
til  Slotsbygninger.  Det  gamle  Slot  i  København  var  ganske  vist  bleven 
udvidet  af  Frederik  IV,  men  det  var  dog  en  utilfredsstillende  Bygning, 

Fig.  238.  Kristian  VI  med  Familie.  (Maleri  paa  Rosenborg. 


Og  man  kan  ikke  undre  sig  over,  at  det  nu  blev  nedrevet.  I  1733  lagde 
Kongen  Grundstenen  til  det  prægtige  Residensslot  Kristiansborg,  hvis 
Opførelse  stod  paa  i  syv  Aar.  Da  det  var  færdigt,  havde  det  kostet  27 
Tdr.  Guld,  d.  v.  s.  15 — 16  Mill.  Kr.,  eller  lige  saa  meget,  som  alt 
Bøndergods  paa  Sjælland  var  værdt.  Hertil  maa  bemærkes,  at  Jordprisen 
paa  Grund  af  Landbrugets  usle  Tilstand  den  Gang  stod  lavere  end  nogen 
Sinde  før  eller  senere.  Men  paa  den  anden  Side  havde  der  vel  været 
saa  meget  mere  Grund  til  at  spare  paa  Pengene.  Rundt  om  Slottet  blev 
der  trukket  Jernkæder,  for  at  ingen  skulde  komme  det  for  nær,  og 
naar  de  kongelige  var  ude  at  køre,  var  de  omringede  af  Lakajer  og 
Gardere,  og  det  gik  af  Sted  i  fuldt  Firspring,  saa  at  Folk  saa  meget  lidt 
til  dem,  der  sad  i  Vognen.  Dronningen  opførte  Slottet  Hirschholm  i 
Stedet  for  det  gamle  Hørsholm,  som  Kongen  havde  foræret  hende.  Det 

var  udstyret  med  overordentlig  Pragt,  og  paa  denne  Maade  tilfredsstillede 
man  Forestillingen  om  den  Glans,  som  krævedes  om  Enevælden.  Hof- 
fester holdtes  der  dog  ikke,  og  Livet  ved  Hoffet  var  af  religiøse  Grunde 
meget  stille.  Kristian  VI  skriver  til  sin  Ven  Stolberg:  „Jeg  maa  spørge 
Dem,  hvad  De  mener,  om  jeg  kan  og  tør  holde  Assemblé  ved  Hoffet. 
Det  er  vist,  at  vi  lever  som  Eremiter."  Der  var  ingen  Lykke  ved  de 
nye  Bygninger,  thi  Kristiansborg  brændte  1794,  og  da  Hirschholm  var 
bygget  paa  sumpet  Grund,  sank  det  efterhaanden  og  maatte  brydes  ned 
under  Frederik  VI.    Det   lille  Jagtslot  Eremitagen   og   Charlottenlund, 

Fig.  239.  Kristiansborg.  (Tegning  af  Leinberger.) 


der  var  opført  af  Prinsesse  Charlotte  Amalie  i  Stedet  for  det  gamle 
Gyldenlund,  der  havde  Navnet  efter  Ulrik  Frederik  Gyldenløve,  er 
ene  tilbage  fra  hin  Tid. 

Naar  Kongen  levede  et  sky  og  tilbageholdent  Liv,  hænger  det  ogsaa 
sammen  med  den  stærke  Pietisme,  hvoraf  han  var  greben.  Han  var 
bleven  paavirket  hertil  af  sin  Moder.  I  sine  første  Regeringsaar  heldede 
han  dog  mere  til  den  ortodokse  Retning;  men  faa  Aar  efter  blev  han 
fængslet  af  den  nye  Bevægelse.  Pietismen  har  sit  Udgangspunkt  i  Halle, 
hvor  Spener  og  Francke  optraadte  som  Prædikanter,  og  den  havde  sin 
Berettigelse  deri,  at  den  lagde  Hovedvægten  paa  Følelse  og  søgte  at 
fortrænge  den  herskende  døde  Bogstavtro.  Den  kristne  Aand  skulde 
vækkes  af  sin  Dvale  og  føres  ud  i  Livet  for  at  gennemtrænge  dette. 
Baade  Kristian  VI  og  hans  Dronning  blev  stærkt  paavirkede  heraf,  og 
Hofpræsten  J.  B.  Bluhme  fik  stor  Indflydelse  paa  de  kirkelige  Forhold. 
Herigennem  kom  Pietismen  til  at  virke  mindre  heldigt  i  Danmark,  da 


467 


den  fremtraadte  ensidigt  og  partisk  med  Myndighed  og  Tvang.  I  1735 
udkom  der  en  ny  Sabbatsforordning,  der  ikke  var  synderligt  mildere 
end  den,  Frederik  IV  havde  udstedt.  Foruden  de  gamle  Krav  om  Kirke- 
gang og  Gabestok,  Forbud  mod  Julestuer  og  Maskerader,  møder  man 
ogsaa  Bestemmelser  imod,  at  Bønderne  red  Sommer  i  By,  denne  uskyl- 
dige Fornøjelse,  hvorved,  som  det  hedder  „Gud  fortørnes,  og  Bonden 
ruineres".  Under  Gudstjenesten  skulde  Københavns  Porte  holdes  lukkede, 
for  at  ingen  skulde  slippe  ud  for  at  more  sig.  Desuden  blev  Kirketugten 
fornyet  i  al  sin  Strenghed;  Synderen  maatte  staa  aabenbart  Skrifte  og 
blev  offentligt  irettesat  fra  Prækestolen.   Den  heldigste  af  Kristian  VI's 


Fig.  240.  Hirschholm  under  Frederik  V.  (Tegning  i  Frederik  V's  Atlas.) 


Reformer  var  Indførelsen  af  Konfirmationen  1735,  „den  betydnings- 
fuldeste enkelte  Reform,  der  siden  Reformationen  har  fundet  Sted  i  den 
dansk-norske  Kirke".  Til  sidst  indrettede  man  1737  General- Kirke- In- 
spektions-Kollegiet,  der  skulde  vaage  over  Kirkelærens  Renhed,  Kirke- 
tugtens Overholdelse  og  Gudstjenestens  Sømmelighed  og  Orden.  Alle 
religiøse  Bøger  skulde  for  dets  Censur,  og  alle  Præster  og  Skolelærere 
for  dets  Domstol.  Ve  dem,  der  afveg  blot  en  Tøddel  fra  den  herskende 
Lære!  Denne  Indretning  maatte  fremme  Spioneri  og  Bagvaskelse  og 
blev  naturligvis  yderlig  forhadt.  Det  var  saa  langt  fra,  at  man  naaede 
den  Hensigt  at  sikre  Kirkens  Enhed,  at  man  tvertimod  lagde  Grunden 
til  megen  Splid,  thi  Gammel- Lutheranerne  forfulgte  Pietisterne  og  søgte 
at  gøre  deres  Ejendommeligheder  latterlige.  Hovmod  og  Dømmesyge 
blev  snart  herskende  Fejl  hos  Pietisterne;  „Surseenhed",  som  det  kaldtes 
i  København.  Ved  Hoffet  førte  Pietismen  til  et  ligefremt  Hykleri,  da  man 
mente  derved  at  kunne  gøre  sin  Lykke.  At  have  andægtige  Miner,  hænge 

med  Hovedet,  gaa  sortklædt  og  sukke  over  Verdens  Daarlighed  blev 
regnet  til  Fortjeneste  og  kunde  skaffe  Adgang  til  Embeder.  Men  paa 
den  anden  Side  maa  man  ikke  lukke  Øjnene  for,  at  Pietismen  i  mange 
Henseender  har  haft  gode  Virkninger  ved  at  vække  en  hidtil  ukendt 
religiøs  Inderlighed.  Det  er  den  første  aandelige  Bevægelse  i  Danmark 
siden  Reformationen,  der  er  trængt  lige  ned  til  Folkets  dybeste  Lag. 

En  Følge  af  Pietismen  var  det  ogsaa,  at  Missionen  blev  drevet 
med  fornyet  Kraft.  I  1739  blev  udstedt  Paabud  om,  at  der  skulde 
oprettes  Almueskoler  over  alt  i  Landet.  Men  da  Godsejerne  ømmede 
sig  paa  Grund  af  de  daarlige  Tider  og  de  store  Udgifter,  fik  de  ved 
en  ny  Forordning  Lov  til  selv  at  bestemme,  hvor  der  behøvedes  Skoler. 
Følgen  blev,  at  kun  faa  blev  anlagte.  Desuden  stammer  en  Del  milde 
Stiftelser  fra  Kristian  VI's  Tid.  Det  adelige  Kloster  Vemmetofte  blev 
stiftet  af  Kristian  V's  Datter  Sofie  Hedvig,  og  det  endnu  rigere  Vallø 
blev  grundet  af  Dronning  Sofie  Magdalene  paa  hendes  37-Aars  Fød- 
selsdag som  et  Kloster  for  adelige  Frøkener.  Ogsaa  Gisselfeld  blev 
samtidigt  oprettet  til  Kloster  for  16  adelige  Jomfruer  af  Grev  Kristian 
Gyldenløve. 

Et  af  de  smukkeste  Minder  fra  Pietismens  Tid  i  Danmark  er  dog  Ribe- 
bispen Hans  Adolf  Brorsons  gribende  og  inderlige  Salmer.  Hans  Sam- 
ling „Troens  rare  Klenodie"  fremkom,  da  der  manglede  danske  Salmer 
i  Nordslesvig,  og  Brorson,  som  havde  en  Del  af  dette  Landskab  under 
sin  Bispestol,  haardt  følte  Savnet  deraf.  Den  religiøse  Poesi  er  det  vig- 
tigste Indskud  i  Aandslivet  fra  Kristian  VI's  Tid,  og  Salmer  som  „Her 
vil  ties,  her  vil  bies"  hører  til  de  værdifuldeste,  som  vor  Kirke  ejer. 


De  indre  Forhold  under  Kristian  VI.    Det  svenske 
Tronfølgervalg. 

Kristian  VI's  storartede  Bygningsværker  er  det  ydre  og  straalende 
Minde  om  hans  Regering,  men  hvis  man  heraf  vilde  slutte  sig  til  en 
blomstrende  Tilstand  i  selve  Folket,  vilde  man  tage  fuldstændigt  fejl. 
Landets  Hovednæringsvej,  Landbraget,  var  siden  den  store  nordiske 
Krig  i  et  sørgeligt  Forfald,  men  aldrig  har  det  staaet  værre  til  end  ved 
Midten  af  det  18.  Aarhundrede.  Kornpriserne  sank  bestandig;  i  Begyn- 
delsen af  1730'erne  var  Kapitelstaksten  paa  Sjælland  kun  4V2  Kr.  for 
en  Tønde  Rug  og  for  Byg  endnu  mindre.  I  Jylland  var  Prisen  endnu 
lavere.  Man  maatte  derfor  mere  end  nogensinde  kæmpe  med  det  gamle 
Onde  „Ødegods".  Da  det  var  en  almindelig  Anskuelse  i  de  højere 
Kredse,  at  Grunden  til,  at  Bønderne  rømmede  fra  Godserne,  var  den 
forhadte  Tjeneste  i  Landmilitsen,  ophævede  Kristian  VI   14  Dage  efter 

sin  Tronbestigelse  denne  Indretning  og  føjede  hertil  5.  Januar  1731  en 
Generalpardon  for  alle  bortrømte  Bønderkarle.  Samtidigt  blev  Hart- 
kornskatterne nedsatte  med  1 1  %  for  at  lette  Godsejernes  og  Bønder- 
nes trykkede  Stilling.  Glæden  over  Kongens  Skridt  var  stor,  men  det 
viste  sig  snart,  at  Tilstanden  derfor  ikke  blev  bedre.  Hovedulykken 
var,  at  Hoveriet  paa  de  adelige  Godser  var  ubestemt  og  altsaa  kunde 
forhøjes  vilkaarligt  af  Herremændene,  saa  at  Bønderne  benyttede  den 
genvundne  Frihed  til  at  flygte  bort  fra  Landet.  Ja,  de  rømmede  i  Utide 
fra  de  Tjenester,  de  havde  paataget  sig.  Imellem  Kongens  Raadgivere 
pegede  Løvenørn  paa  Nødvendigheden  af  at  faa  Landmilitsen  tilbage, 
da  Hæren  ellers  blev  altfor  lille,  og  baade  Plessen  og  Rosenkrantz,  der 
saa  paa  Sagen  med  Godsejerøjne,  hævdede,  at  det  var  nødvendigt  at 
anvende  Tvang  og  at  indføre  et  Stavnsbaand  for  at  skaffe  den  nød- 
vendige Arbejdskraft  til  Jorden.  Allerede  1733  genoprettedes  derfor  ved 
en  sørgeligt  mindeværdig  Forordning  Landmilitsen,  men  kun  med  halv 
saa  stor  en  Styrke  som  tidligere.  Af  Mandskab  skulde  der  stilles  en 
Soldat  for  hver  60  Tdr.  Htk.  Men  Forskellen  fra  den  gamle  Land- 
milits bestod  deri,  at  hele  Udskrivningen  nu  var  lagt  i  Godsejernes 
Hænder.  De  skulde  affatte  Lister  over  det  unge  Mandskab  i  Alderen 
fra  14  til  36  Aar,  og  de  kunde  stille  hvilken  Bondekarl,  de  selv  vilde, 
til  Soldat,  naar  han  blot  var  legemlig  kraftig.  De  Bønder,  der  var  op- 
førte paa  Listerne,  maatte  ikke  forlade  det  Gods,  hvorpaa  de  var  fødte, 
før  de  var  over  36  Aar  og  havde  tjent  i  Militsen.  Siden  udvidedes 
denne  Pligt  til  at  gælde  fra  det  9.  til  det  40.  Aar,  og  kort  før  Kongens 
Død  udkom  der  endogsaa  en  Forordning  af  1.  Juli  1746,  hvorefter  „ingen 
Landsoldat  skulde  have  Tilladelse  til  at  nedsætte  sig  andet  Steds  end 
paa  det  Gods,  hvorfra  han  var  udskrevet,  og  hvor  han  skulde  være 
pligtig  Gaard  at  antage".  Saaledes  var  Bønderne  hele  Landet  over 
bleven  stavnsbundne  og  saa  godt  som  givne  i  Godsejernes  Vold.  De 
var  fra  frie  Mænd  blevne  Herremændenes  Tyende.  Det  mislige  i  Stavns- 
baandet  laa  især  deri,  at  man  havde  sammenblandet  Statens  og  de  pri- 
vate Interesser  og  vilde  forene  to  Formaal  med  eet  Skridt.  Tjenesten 
i  Landmilitsen  var  ikke  besværlig,  men  da  den  var  et  Skalkeskjul  for 
Afhængigheden  til  Godsejerne,  blev  den  med  Rette  saare  forhadt  af 
Bønderne. 

Ved  Siden  heraf  fik  Godsejerne  hyppigt  Tilladelse  til  at  nedlægge 
Fæstegaarde  og  drive  Jorden  under  Hovedgaarden.  Men  herved  blev 
det  i  Forvejen  tunge  Hoveri  endnu  tungere  for  de  tilbageblevne  Bøn- 
der. Et  Spørgsmaal  er  det  oven  i  Købet,  om  hele  Indretningen  var  til 
Fordel  for  Godsejerne,  thi  deres  Tilstand  vedblev  at  være  slet  under 
hele  Kristian  VI's  Regering,  og  med  god  Grund  skriver  Kongen:   „Nu 

for  Tiden  er  der  meget  mere  Skade  end  Fordel  ved  at  være  Gods- 
ejer". Der  er  heller  ingen  Tvivl  om,  at  Kongen  paa  en  vis  Maade 
havde  Forstaaelse  af  Bøndernes  Nød.  Men  Ulykken  var,  at  man  kun 
betragtede  Bønderne  som  en  Arbejdskraft,  der  skulde  skaffes  til  Veje  for 
Statens  Skyld,  og  at  man  ikke  vidste  anden  Maade,  hvorpaa  dette  kunde 
ske,  end  ved  den  blotte  Tvang.  Landbruget  vedblev  at  lønne  sig  daar- 
ligt,  og  da  Kornet  var  begyndt  at  stige  i  Midten  af  1740'erne,  kom  der 
en  ny  Ulykke  over  Landet  ved  en  forfærdelig  Kvægpest  Den  rasede 
saa  voldsomt,  at  der  allerede  i  Aaret  1745  døde  124,000  Stkr.  Kvæg, 
mest  paa  Sjælland,  og  i  det  Hele  blev  der  bortrevet  249,000  Stkr.  Selv 
blandt  Godsejerne  havde  mangfoldige  ondt  ved  at  holde  sig  oven  Vande. 
Det  maa  indrømmes,  at  der  imellem  disse  ikke  fandtes  faa,  der  havde 
Hjerte  for  deres  Bønder,  og  i  Spidsen  for  disse  staar  Prinsesse  Sofie 
Hedvig  paa  Vemmetofte.  Men  hyppigere  var  det  modsatte,  og  det  kunde 
derfor  hos  Bønderne,  hvor  fortrykte  de  end  var,  komme  til  Udbrud  af 
Vrede  og  Raseri  mod  Herremanden.  1738  blev  saaledes  Landsdommer 
Ahasverus  Becker  paa  Bækkeskov  i  Sydsjælland  med  koldblodigt  Over- 
læg myrdet  af  en  Bondehob,  der  rigtignok  fik  en  haard  Straf  for  deres 
Gerning,  idet  1 1  blev  henrettede  og  to  af  disse  oven  i  Købet  lagte  paa 
Stejle. 

Mens  Regeringen  ikke  havde  Held  med  sig,  naar  det  gjaldt  om  at 
fremme  Landbruget,  stiller  det  sig  anderledes  m.  H.  til  Handel  og 
Industri.  Den  særlige  Aarsag  hertil  var,  at  den  her  stod  over  for 
et  Omraade,  der  interesserede  den,  thi  netop  nu,  i  det  18.  Aarhun- 
drede,  fandt  der  rundt  om  i  Europa  en  fornyet  Opblomstring  af  det 
merkantilistiske  Systems  Grundsætninger  Sted.  Handel  og  Industri  var 
overalt  Regeringernes  Kælebørn,  og  da  Tiden  gennemgaaende  var  frede- 
lig, kunde  man  ofre  meget  paa  at  fremme  dem?  Derfor  lykkedes  det 
Hans  Egede  at  redde  den  grønlandske  Mission  ved  den  Interesse,  som 
Handelen  paa  Grønland  vakte.  Men  især  kom  det  østindiske  Kompagni 
til  at  blomstre.  Det  fik  1732  under  Navn  af  det  asiatiske  Kompagni 
en  ny  Oktroy,  hvorefter  dets  Handel  blev  udvidet  til  Kina  og  det  blev 
derpaa  i  mange  Aar  drevet  med  stort  Udbytte.  Det  var  navnlig  Transit- 
handelen, der  fik  Betydning  for  Danmark,  idet  København  indførte 
mange  Varer,  som  gik  videre  til  de  andre  Stæder  ved  Østersøen.  Og- 
saa  det  vetsindisk-guineiske  Handelsselskab  havde  taalelige  Kaar,  og 
det  købte  1733  Øen  Set  Croix  for  160,000  Rdl.,  hvorefter  der  paa  vore 
vestindiske  Øer  begyndte  en  indbringende  Sukkeravl  ved  Hjælp  af 
Negerslaver.  Efter  Grev  Danneskjold-Samsøes  Forslag  blev  der  1735 
stiftet  et  General- Landets-Økonomi-  og  Kommer cekollegium,  hvortil 
Forretningerne  blev  henlagte  fra  Rentekammeret.    Det  fik  en  stor  Be- 

tydning  og  gennemførte  saaledes,  at  der  blev  oprettet  en  københavnsk 
Bank  med  en  privat  Bestyrelse,  der  var  uafhængig  af  Regeringen. 
Herved  lettedes  de  store  Pengeomsætninger,  som  var  nødvendige  for 
at  faa  Hovedstaden  genopbygget  efter  den  store  Brand  1728.  Under 
Frederik  IV  var  man  ikke  kommet  vidt  hermed,  da  Kongen  havde 
stillet  den  Betingelse,  at  der  kun  maatte  opføres  grundmurede  Bygnin- 
ger. Men  da  Kristian  VI  gav  efter  paa  dette  Punkt,  lykkedes  det  vir- 
kelig at  faa  de  afbrændte  Partier  rejste  før  1737.  Af  Betydning  blev 
ogsaa  Stiftelsen  af  Brandassuranceselskabet,  hvorved  Folk  bfev  sikrede 
mod  saa  store  Tab,  som  hidtil  var  bleven  lidte  ved  Ildebrande.  Resul- 
tatet blev,  at  København  gik  stærkt  frem,  og  til  Vidnesbyrd  herom 
rejste  sig  paany  midt  i  den  afbrændte  Del  Frue  Kirke,  prydet  med 
Vincens  Lerches  berømte  Spir,  der  i  vore  Dage  atter  har  sat  Sindene 
saa  stærkt  i  Bevægelse. 

Mindre  heldige  var  Bestræbelserne  for  at  skabe  en  indenlandsk 
Industri.  Man  oprettede  alle  mulige  Fabrikker,  især  Silke-  og  Klæde- 
manufakturer  i  København,  og  Regeringen  ofrede  mange  Penge,  et  Par 
hundrede  Tusind  Rdlr.,  paa  at  indkalde  fremmede,  der  særligt  forstod 
sig  paa  disse  indviklede  Haandværk.  Fremskridtet  kom  især  Køben- 
havn til  Gode,  da  Udlændingene  helst  slog  sig  ned  her  for  at  kunne 
være  Regeringen  saa  meget  nærmere  med  deres  Bønner.  Men  en  Fejl 
var  det,  at  man  lagde  høj  Told  paa  fremmede  Varer,  ja  rent  ud  forbød 
Indførelsen  af  fremmed  Silketøj,  før  man  endnu  havde  naaet  at  skabe 
en  hjemlig  Industri.  For  at  sikre  Salget  af  indenlandske  Fabrikata  blev 
der  oprettet  et  Varemagasin,  hvortil  alle  hjemlige  industridrivende  kunde 
sende  deres  Varer.  Regeringen  traf  den  Bestemmelse,  at  alle  Embeds- 
mænd skulde  tage  deres  Varer  herfra  i  det  mindste  for  en  Tiendedel 
af  deres  Løn.  Pengene  skulde  indbetales  halvandet  Aar,  før  Varerne 
blev  leverede.  En  Prøvehalle  var  knyttet  til  Varemagasinet,  hvori  Va- 
rernes Kvalitet  blev  underkastede  en  omhyggelig  Undersøgelse.  Men 
hele  Fremgangsmaaden  vakte  naturligvis  megen  Misfornøjelse,  og  da  de 
udenlandske  Varer  var  bedre  og  billigere,  foretrak  mange  dem,  skønt 
de  maatte  skaffes  til  Veje  ved  Smugleri.  I  øvrigt  blev  Følgen  af  den 
Rundhaandethed,  hvormed  nye  Anlæg  understøttedes,  at  adskillige  Be- 
dragere og  Projektmagere  benyttede  sig  af  Regeringens  Lettroenhed  og 
løb  bort  med  betydelige  Summer.  En  uheldig  Følge  for  den  nye  Indu- 
stri blev  desuden  Regeringens  Foranstaltninger  paa  Fattiglovgivningens 
Omraade.  Man  oprettede  nemlig  Tugthuse  som  Tvangsarbejdsanstalter, 
og  de  Varer,  som  opstod  herigennem,  blev  uvelkomne  Konkurrenter 
til  det  private  Erhvervs  Frembringelser.  Endelig  maa  det  tilføjes,  at 
Merkantilismen  i  1735  gav  sig  et  "meget  skadeligt  Udslag  ved  en  For- 

ordning,  hvorefter  der  ikke  maatte  indføres  Korn  fra  andre  Lande  til 
Danmark  eller  det  søndenfjeldske  Norge.  Kongens  Mening  var,  at  det 
betrængte  danske  Landbrug  skulde  støttes  ved  at  faa  et  sikkert  Afsæt- 
ningsmarked i  Norge,  og  at  til  Gengæld  det  norske  Jern  skulde  mod- 
tages i  Danmark,  saaledes  at  de  to  Broderlande  rakte  hinanden  en 
hjælpende  Haand.  Men  fra  norsk  Side  klagede  man  over,  at  det  jydske 
Korn  var  daarligt  og  urent,  og  at  det  blev  solgt  til  urimelig  høj  Pris. 

Et  lykkeligere  Billede  frembyder  der  sig,  naar  man  vender  sig  til 
Flaaden,  der  blev  rekruteret  paa  en  mere  tiltalende  Maade  end  Land- 
militsen. Fra  1735  var  den  sat  under  Bestyrelse  af  Grev  Frederik 
Danneskjold-Samsø.  Denne  dygtige  Mand,  der  var  en  Søn  af  Kristian 
V's  uægte  Søn,  genskabte  den  danske  Flaade,  der  var  stærkt  i  Forfald. 
Ikke  alene  forøgede  han  Skibenes  Antal  til  29  store  Linieskibe,  men 
han  forbedrede  desuden  Havnen  og  anlagde  i  Aarene  1737 — 39  den 
første  Dok. 

Ogsaa  Videnskaben  blomstrede  under  Freden.  Paa  Hans  Grams 
Forslag  oprettedes  i  November  1742  „Videnskabernes  Selskab''  for 
Fædrelandets  Historie  og  Naturvidenskaben  under  Forsæde  af  Grev 
Holstein  til  Ledreborg.  I  Januar  1745  holdt  Selskabet  for  det  danske 
Sprogs  og  den  danske  Histories  Forbedring,  eller  som  det  kort  og  godt 
kaldes  „Danske  Selskab''  sit  første  Møde.  Det  var  stiftet  af  Jakob 
Langebek,  en  Præstesøn  fra  Ty,  der  havde  levet  i  13  Aar  i  Grams 
Hus  og  var  hans  Medhjælper  ved  det  store  kongelige  Bibliotek.  Her 
fik  han  rigelig  Lejlighed  til  at  uddanne  sig,  og  navnlig  som  den 
store  Samler  af  historiske  Kilder  har  hans  Gerning  Betydning  den  Dag 
i  Dag.  I  Løbet  af  syv  Aar  udgav  han  som  Forstander  for  sit  Selskab 
seks  Bind  af  Danske  Magazin,  en  Samling  af  Aktstykker  til  Danmarks 
Historie.  Efter  Hans  Grams  Død  blev  Langebek  Gehejmearkivar  og 
samlede  paa  en  Rejse  i  Sverige,  Finland  og  de  russiske  Østersøpro- 
vinser 1753 — 54  en  Mængde  Aktstykker  og  Oplysninger  til  Nordens 
Historie.  Da  han  ved  sit  Ægteskab  med  en  rig  Klokkerenke  var  bleven 
i  Stand  til  at  fremme  Trykningen  af  de  historiske  Kilder,  begyndte  han 
1772  paa  den  store  Samling  af  Kildeskrifter  fra  Middelalderen,  der  er 
bekendt  under  Navn  af  Scriptores  rerum  Danicaram  medii  ævi.  Ved 
Langebeks  Flid  blev  der  lagt  en  ny  Grundvold  for  den  danske  Hi- 
storieskrivning, og  paa  hans  Samlinger  byggede  senere  Suhm  sin  store 
Danmarkshistorie. 

Den  Mand,  hvis  historiske  Virksomhed  dog  navnlig  kom  Folket 
til  Gode,  var  Ludvig  Holberg,  der  ved  Siden  af  Komedieskrivning 
med  Iver  kastede  sig  over  historiske  Sysler.  Paa  Tysk  lod  Erik 
Pontoppidan,  der  var  Professor  og  Hofpræst,  en  dansk  Kirkehistorie 

fremkomme.  Større  Betydning  har  hans  Beskrivelse  af  Danmark,  „Dan- 
ske Atlas''  paa  Dansk  i  syv  Bind,  en  Forløber  for  Traps  senere  saa 
bekendte  Værk,  og  flere  latinske  Skrifter  som  „Marmora  Danica'', 
en  Samling  af  Indskrifter.  Som  religiøs  Forfatter  fik  han  navnlig  Værd 
ved  sin  Salmebog  og  sin  Forklaring  over  Luthers  Katekismus. 

Kristian  VI's  Tid  var  i  det  Hele  mere  egnet  for  den  stille  Viden- 
skab end  for  Digtningen,  der  henvender  sig  til  det  brede  Folk.  Digter- 
nes Tal  er  kun  lille,  og  mellem  dem  staar  Lyrikeren  Ambrosius  Stub 
i  første  Række.  Men  det  er  karakteristisk  for  Tiden,  at  han  kun  fandt 
ringe  Paaskønnelse  og  endte  som  Skolemester  i  Ribe  uden  at  nyde 
nogen  borgerlig  Anseelse.  Derimod  lod  Kristian  VI  de  forskellige  Fag- 
videnskaber nyde  godt  af  sin  Beskyttelse.  Han  oprettede  et  Ana- 
tomiteater og  et  medicinsk  Kollegium,  hvorunder  han  henlagde  hele 
Medicinalvæsenet  i  Danmark.  En  af  de  største  Ulemper,  hvorunder 
Staten  led,  var  de  jammerlige  Retsbetjente  paa  Landet,  der  som  oftest 
hverken  kunde  leve  eller  dø  af  deres  Gager,  og  var  ganske  ukyndige 
i  Lovvidenskab,  naar  de  tiltraadte  Embedet.  Derfor  var  det  et  stort 
Fremskridt,  at  Professor  Andreas  Højer  1736  fik  oprQttQt  juridisk  Em- 
bedseksamen, thi  herved  fik  man  dog  nogen  Garanti  for  Embedsmands- 
duelighed.  I  det  Hele  blev  Universitetet  forbedret  efter  at  være  genop- 
ført, og  paa  Hans  Grams  Raad  blev  de  latinske  Skoler  nedsatte  i  Antal, 
nemlig  til  henved  20,  hvorved  deres  Lærere  kunde  blive  bedre  lønnede. 

Til  Trods  for  de  daarlige  Tider  lykkedes  det  Regeringen  under 
Kristian  VI  at  holde  Statens  Finanser  i  god  Orden.  Bortset  fra  Slots- 
bygningerne  blev  der  vist  Sparsomhed,  og  Følgen  var,  at  Gælden  ved 
Kristian  VI's  Død  var  bragt  ned  til  2V4  Mill.  Rdl.  Grunden  hertil  var, 
at  man  for  første  Gang  i  flere  hundrede  Aar  havde  en  Konge,  hvis  Re- 
gering var  henrunden  i  stadig  Fred,  skønt  Europa  paa  alle  Kanter  var 
hjemsøgt  af  Krig.  Og  dog  havde  den  danske  Regering  sine  Vanskelig- 
heder at  kæmpe  med.  De  beroede  paa  Gottorperen  og  det  slesvigske 
Spørgsmaal,  som  Kristian  VI  havde  arvet  fra  sin  Fader.  Faren  kom  i 
denne  Tid  især  fra  Sverige,  hvor  Stemningen  i  Regeringskredsene  var 
lidet  dansk-venlige.  Men  det  lykkedes  i  1734  at  faa  sluttet  et  Forsvars- 
forbund  paa  15  Aar  med  denne  Stat.  I  den  europæiske  Politik  holdt 
Danmark  sig  neutral  og  søgte  Støtte  først  hos  England  og  derpaa  hos 
Frankrig.  Men  Forholdet  til  Sverige  frembød  stadig  Grund  til  Æng- 
stelse. I  1741  havde  dette  Land  ubesindigt  kastet  sig  ind  i  en  Krig 
mod  Rusland,  der  gik  yderst  uheldig,  saa  at  hele  Finland  faldt  i  Rus- 
sernes Hænder.  Midt  under  Krigen  kom  Spørgsmaalet  om  Tronfølger- 
valget  frem  paa  den  svenske  Rigsdag,  og  det  viste  sig  da,  at  der  navn- 
lig i  Bondestanden,  især  i  Dalarne  og  i  Sydsverige,  var  et  stort  Parti, 

som  ønskede  den  danske  Kronprins  Frederik  valgt,  hvorved  altsaa  de 
tre  Riger  vilde  blive  forenede.  Kristian  VI  var  fuld  af  Glæde  herover  og 
gennem  danske  Agenter  støttede  han  ivrigt  denne  Bevægelse,  der  endte 
med,  at  flere  Tusinde  Dalkarle  rykkede  ned  til  Stockholm  for  at  tvinge 
Rigsdagen  til  at  vælge  den  danske  Prins.  Men  imens  havde  det  sej- 
rende Rusland  ladet  Sverige  forstaa,  at  del  var  villigt  til  at  give  det  en 
billig  Fred,  hvis  man  valgte  den  gottorpske  Prins  Adolf  Frederik,  der 
var  en  Søn  af  Administratoren  Kristian  August  og  en  Slægtning  af  den 
russiske  Kejserinde  Elisabet.  Under  disse  Omstændigheder  kan  man 
ikke  undre  sig  over,  at  Rigsdagen  foretrak  at  vælge  denne,  og  Dalkar- 
lene blev  splittede  med  væbnet  Magt  midt  i  Stockholms  Gader.  Til  Trods 
for,  at  Kristian  VI  af  Naturen  var  en  fredsommelig  Mand,  blev  han  dog 
saa  ophidset  over  dette  Forløb,  at  han  foretog  store  Rustninger.  Men 
til  sidst  ansaa  han  det  dog  for  rigtigst  at  bevare  Freden,  hvad  det  vel 
ogsaa  var,  da  han  næppe  kunde  have  udført  sin  Plan  mod  Sveriges 
og  Ruslands  forenede  Magt.  Det  eneste  Resultat  for  ham  var,  at  det  i 
1746  lykkedes  ham  at  faa  et  Forbund  sluttet  med  Rusland  paa  15  Aar. 

Som  et  Vidnesbyrd  om  den  Betydning,  det  russiske  Rige  var  be- 
gyndt at  faa,  skal  nævnes,  at  en  dansk  Mand  Vitus  Bering,  der  stam- 
mede fra  Horsens,  skabte  sig  et  Navn  ved  sine  Opdagelsesrejser  i  rus- 
sisk Tjeneste.  Navnlig  fandt  han  det  Stræde  mellem  Asien  og  Europa, 
som  bærer  Navn  efter  ham.  Men  paa  en  ny  Rejse  døde  han  1741  paa 
en  ubeboet  0  efter  at  have  udstaaet  usigelige  Lidelser. 

Kristian  VI  døde  efter  længere  Tids  Svaghed  paa  Hirschholm  Slot 
den  6.  August  1746  i  en  Alder  af  henimod  42  Aar.  Hans  Dronning  over- 
levede ham  i  24  Aar.  Hun  hviler  ved  hans  Side  i  Roskilde  Domkirke. 


Fig.  241.  Scene  fra  Kristian  VI's  Hof  1772.  (Udsnit  af  Kr.  Zahrtmanns  Maleri.) 


FJERDE  AFSNIT 


DEN  OPLYSTE  ENEVÆLDE.  1746—1808. 


Frederik  V.    Hans  Forhold  til  Sverige  og  Rusland. 

VED  Midten  af  det  18.  Aarhundrede  begynder  en  ny  Aand  at  gøre 
sig  gældende  i  Europa,  og  den  naaede  til  vort  Land  under  Frede- 
rik V's  Regering.  Seks  Aar  tidligere,  i  1740,  havde  Frederik  II,  den 
Store,  besteget  Prøjsens  Trone.  Han  var  stærkt  grebet  af  de  franske 
Filosofers  Ideer,  der  var  i  Færd  med  at  gøre  sig  til  Herrer  over  den 
offentlige  Mening.  Den  Tid  var  forbi,  da  „Enevælden  af  Guds  Naade" 
kunde  tilfredsstille  de  mest  oplyste  Aander.  De  franske  Tænkere,  der 
havde  sat  Fornuften  i  Højsædet,  opstillede  Kravet  om  Regentens  Plig- 
ter ved  Siden  af  hans  Rettigheder.  De  gik  ikke  ligefrem  til  Angreb 
mod  selve  Enevælden,  men  de  hævdede,  at  den  havde  sit  Udspring  fra 

Folket,  og  at  dens  Gerning  skulde  komme  Folket  til  Gode.  Valgsproget 
var  „Alt  for  Folket,  intet  ved  Folket",  eller  som  Frederik  II  formu- 
lerede denne  Tanke:  "Jeg  er  Statens  første  Tjener",  og  ved  det  Eksem- 
pel, han  gav,  fik  han  Elever  i  næsten  alle  europæiske  Lande.  Efter  det 
fornuftmæssige  Præg,  som  Tiden  havde,  maatte  den  komme  til  at  lægge 
Hovedvægten  paa  Oplysning.  Man  vilde  aabne  Øjnene  paa  det  brede 
Folk  og  meddele  det  Kundskaber,  i  den  Tro  at  det  kun  var  Uviden- 
hed og  Fordomme,  som  var  Skyld  i  tidligere  Tiders  Misgreb.  Den 
samme  rationalistiske  Aand  kom  til  at  herske  paa  alle  aandelige  Om- 
raader,  og  selv  i  Religionen  afløstes  Pietismens  Tidsalder  af  Forsøgene 
paa  at  forene  Tro  og  Viden:  „Rationalismen". 

Oplysningstidens  Tanker  har  tydeligt  Præg  af  deres  franske  Ud- 
spring. Senere,  da  de  bundfældede  i  Tyskland,  stærkt  prægede  af  den 
germanske  Aand,  først  og  fremmest  i  Værdsættelsen  af  Følelseslivets 
Betydning,  fik  de  større  Dybde  og  blev  i  Stand  til  at  yde  den  en- 
kelte rigere  aandelig  Næring.  Det  var  i  den  tyske  Form,  at  det  nye 
Aandsliv  naaede  til  Danmark,  og  i  Slutningen  af  det  18.  Aarhundrede 
indtraf  det  Tidspunkt  her  hjemme,  da  Humanismen  igen  blev  sat  i 
Højsædet,  ligesom  det  havde  været  Tilfældet  i  Reformationstiden.  Det 
enkelte  Menneske,  Individet,  vækker  Forfatternes  og  Statsmændenes 
Interesse  og  Sympati,  mens  man  i  det  17.  Aarhundrede  havde  be- 
tragtet Folket  som  en  Masse  og  tvunget  det  til  at  bøje  sig  under  Stats- 
hensynet.  Holbergs  Tanker,  som  havde  ligget  brak  under  Kristian  VI's 
Regering,  blev  nu  frugtbringende  og  skabte  ham  en  Række  Elever  efter 
hans  Død.  De  danske  Konger,  som  levede  i  den  sidste  Halvdel  af  det 
18.  Aarhundrede,  Frederik  VI  og  Kristian  VII,  var  saa  langt  som  muligt 
fra  at  fyldestgøre  de  Krav,  som  Oplysningstiden  maatte  stille  til  en  Fyrste. 
Naar  Tidsalderen  alligevel  fik  det  samme  Præg  her  som  i  det  store 
Europa,  skyldes  det  de  betydelige  Statsmænd,  som  de  omgav  sig  med. 

Frederik  V  var  kun  23  Aar,  da  han  besteg  Tronen.  I  Modsætning 
til  Faderen  var  han  en  smuk  og  venlig  Mand,  om  hvem  en  svensk 
Diplomat  allerede  i  1740  havde  skrevet:  „Han  er  en  dejlig  Herre,  om 
hvem  man  gør  sig  store  Forhaabninger."  Hertil  kom,  at  han  helt  igen- 
nem var  dansk,  hvad  der  føltes  som  et  Pust  af  en  ny  Aand.  Jernkæden 
omkring  Kristiansborg  blev  taget  bort,  de  talrige  Vagter  blev  afskaffede, 
og  den  unge  Konge  færdedes  gerne  blandt  Folket.  Saaledes  saa  man 
ham  snart  deltage  i  Fugleskydninger  paa  Bjørns  Plads  i  København. 
Bønderne  fik  igen  Lov  til  at  ride  Sommer  i  By,  for  at  de,  der  „næsten 
det  ganske  Aar  igennem  har  et  tungt  Arbejde,  ogsaa  undertiden  kunde 
nyde  en  liden  sømmelig  og  med  deres  Stand  overensstemmende  For- 
nøjelse". Der  blev  igen  givet  Baller,  Koncerter  og  Skuespil,  og  det  nye 

Teater  paa  Kongens  Nytorv  blev  aabnet  d.  18.  Dcbr.  1748.  Nu  kunde 
man  atter  se  Holbergs  Komedier,  og  han  skrev  nye,  der  dog  paa  Grund 
af  hans  Alder  ikke  stod  paa  Højde  med  hans  tidligere.  Men  han  lige- 
som det  øvrige  Folk  glædede  sig  i  høj  Grad  over  den  indtrufne  For- 


Fig.  242.  Frederik  V.  (Maleri  paa  Rosenborg. 


andring.  Kongen  blev  saa  folkeyndet,  at  han  aldrig  nogen  Sinde  senere 
mistede  sin  Popularitet.  Og  dog  blev  Skrøbelighederne  i  hans  Væsen 
snart  tydelige  for  Omgivelserne.  Han  var  en  frisk  Mand,  men  ingen 
betydelig  Begavelse,  og  hans  Karakter  var  kun  svag.  Mangen  køben- 
havnsk Borger  rystede  sørgmodig  paa  Hovedet,  naar  han  saa  Kongen 

i  en  hjælpeløs  Tilstand  blive  bragt  op  paa  Slottet,  men  de  føjede  til,  at 
det  var  hans  slette  Omgivelser,  som  fordærvede  den  „ejegode  Frederik". 
Hans  Forældre  havde  med  stor  Iver  søgt  at  faa  ham  gift,  og  Valget 
var  faldet  paa  Louise,  en  Datter  af  Georg  II  af  England.  Da  den  19- 
aarige  Prinsesse  1743  kom  til  Altona,  afskedigede  hun  straks  hele  sit 
engelske  Følge,  omgav  sig  med  Danskere  og  havde  inden  kort  Tids 
Forløb  lært  sit  nye  Folks  Sprog.  Saaledes  havde  ingen  af  de  tyske 
Dronninger  baaret  sig  ad,  og  faa  Dronninger  har  vundet  en  saa  almin- 
delig Kærlighed  ved  sin  naturlige  Elskværdighed,  sin  Ynde  og  Mildhed. 
Men  skønt  Forholdet  mellem  de  to  Ægtefæller  var  særdeles  godt,  lyk- 
kedes det  hende  ikke  at  gennemføre  en  afgørende  Vending  i  Frederik 
V's  Levevis.  Det  samme  gjaldt  om  Kongens  personlige  Ven,  Overhof- 
marschallen  Adam  Gottlob  Moltke,  en  indvandret  Mecklenborger,  der 
modtog  mange  Æresbevisninger  og  af  Kongen  fik  Bregentved  Gods  til 
Gave.  Han  vilde  ikke  overtage  egentlige  Statsembeder,  men  han  viste 
sig  som  en  god  Ven,  idet  han  gjorde  alt  for  at  holde  Kongen  borte  fra 
de  grove  Udskejelser,  hvortil  han  mere  og  mere  hengav  sig.  Der  er 
endogsaa  Tegn  til,  at  Frederik  V  i  sine  sidste  Aars  Elendighed  er  gaaet 
saa  vidt  som  til  at  slaa  Moltke,  hvorfor  han  senere  gjorde  Bod  under 
Taarer  og  bønfaldt  om  Tilgivelse  for  sin  „sataniske  Opførsel".  Moltke 
blev  ham  tro  til  det  sidste,  men  paa  Grund  af  sit  kølige  Væsen  var  han 
lidet  yndet  i  videre  Kredse,  og  kun  faa  anede,  hvad  man  skyldte  ham. 
Da  Frederik  V  hverken  havde  Evne  eller  Lyst  til  Regeringsforret- 
ninger,  beholdt  han  de  fleste  af  sin  Faders  Raadgivere.  Kun  Grev 
Danneskjold,  der  var  en  vanskeligt  omgængelig  Mand,  fik  sin  Afsked 
som  Styrer  af  Flaadens  Anliggender.  Pengevæsenet  stod  under  Grev 
Otto  Thott,  som  i  Kongens  otte  første  Regeringsaar  bragte  Gælden  ned 
til  1  Mill.,  men  derefter  fik  uforudsete  Vanskeligheder  den  atter  til 
at  stige.  Schulin  beholdt  sin  Indflydelse  til  sin  Død  1750,  og  det  samme 
gælder  om  Johan  Ludvig  Holstein  til  Ledreborg,  der  døde  1763.  Ge- 
sandten i  Paris  Johan  Hartvig  Ernst  Bernstorf  var  i  disse  Aar  en 
værdifuld  Støtte  for  Regeringen.  Schulin  blev  derfor  som  Udenrigs- 
minister fulgt  af  Bernstorf,  der  som  født  Hannoveraner  hidtil  havde 
følt  sig  bundet  til  den  engelske  Regering,  men  nu  gjorde  sig  fri  og: 
traadte  fuldstændig  i  Danmarks  Tjeneste.  Han  blev  en  af  de  betyde- 
ligste Statsmænd,  som  vort  Land  har  ejet.  Under  sit  Ophold  i  Paris 
havde  han  lært  det  fordærvede  europæiske  Diplomati  at  kende,  men 
havde  bevaret  det  bedste  i  sig.  rent  igennem  alle  Fristelser.  Han  for- 
stod ikke  blot  at  trænge  til  Bunds  i  de  foreliggende  Spørgsmaal,  men 
han  havde  ogsaa  en  Menneskekundskab,  der  kom  ham  i  høj  Grad  til 
Gode,  og  en   Evne  til  at  arbejde  grundigt  og  samtidig  let,  saa  at  Dan- 

marks  Politik  hos  ham  var  i  gode  Hænder.  Skønt  han  var  født  Tysker 
og  vedblev  at  være  tysk  i  sin  Kuhur,  nærede  han  dog  Respekt  for 
sit  nye  Fædreland  og  en  stor  Hengivenhed  for  Kongen,  hvorpaa  han 
ofte  kom  til  at  afgive  Vidnesbyrd. 

De  første  Aar  af  Bernstorfs  Tid  var  Fredsaar  i  Europa,  og  baade 
Schulin  og  Bernstorf  bestræbte  sig  for  at  bevare  et  godt  Forhold  til 
Sverige.  Tronfølgeren  her,  den  gottorpske  Prins  Adolf  Frederik,  for- 
nyede ved  en  Traktat  af  1750 
Afstaaelsen  af  alle  sine  For- 
dringer paa  Slesvig,  ja  lovede 
endogsaa  at  ville  bortbytte  den 
hertugelige  Del  af  Holsten, 
naar  den  tilfaldt  hans  Linje, 
mod  Oldenborg  og  Delmen- 
horst.  Det  var  den  svenske 
Regering,  som  gennemtvang 
dette,  thi  Adolf  Frederik  og 
hans  Gemalinde  var  egentlig 
retuvenligtstemte  mod  det  dan- 
ske Kongehus.  Det  følgende 
Aar  besluttedes  der  et  Gifter- 
maal  mellem  Adolf  Frederiks 
Søn,  den  senere  Kong  Gustaf 
III,  og  Frederik  V's  Datter  So- 
fie Magdalene.  Begge  de  paa- 
gældende var  den  Gang  kun 
fem  Aar  gamle,  men  uagtet  for- 
skellige Hindringer  kom  Gif- 
termaalet  i  Stand  1766,  ikke 
til  Lykke  for  nogen  af  Par- 
terne. Hermed  var  Forholdet  til  vor  nærmeste  Nabo  foreløbigt  udjævnet. 

Men  fra  anden  Side  optaarnede  sig  nye  Farer.  I  1755  begyndte  Kolo- 
nialkrigen mellem  England  og  Frankrig,  og  den  udviklede  sig  hurtigt  til 
en  Søkrig,  der  blev  i  høj  Grad  skadelig  for  den  danske  Handel.  De 
engelske  Kapere  gjorde  Havene  usikre,  og  som  Gensvar  blev  der  fra 
dansk  Side  grundet  et  Neutralitets  forbund  mellem  de  skandinaviske 
Lande.  Østersøen  skulde  være  et  lukket  Hav,  hvorfra  de  krigsførende 
Magters  Skibe  var  udelukkede,  og  til  Beskyttelse  af  Handelen  i  Nordsøen 
vilde  begge  de  nordiske  Stater  lade  forenede  Eskadrer  krydse  i  Skagerak. 
Fra  1756  blev  Krigen  europæisk,  idet  den  store  Syvaarskrig  begyndte 
mellem    Preussen  og  England  paa  den  ene  Side  og  Frankrig,  Østrig, 


Fig.  243.  J.  H.  E.  Bernstorf. 
(Maleri  paa  Frederiksborg.) 

Rusland  og  Sverige  paa  den  anden.  Det  lykkedes  Bernstorf  at  holde 
den  danske  Stat  neutral,  men  man  maatte  opstille  en  kostbar  Hær  paa 
24,000  Mand  i  Holsten  for  at  beskytte  Grænsen.  Forholdet  til  Rusland 
blev  mere  og  mere  truende,  idet  Kejserinde  Elisabet  øjensynligt  ikke 
havde  langt  tilbage,  og  Storfyrsttronfølgeren,  den  gottorpske  Prins  Karl 
Peter  Ulrik,  tegnede  til  at  ville  blive  Danmark  en  besværlig  Nabo.  I 
1762  virkeliggjordes  de  bange  Anelser,  da  Karl  Peter  Ulrik  besteg  den 
russiske  Trone  som  Czar  Peter  III.  Han  havde  arvet  sin  Slægts  bitre 
Fjendskab  mod  Danmark  og  begyndte  med  ikke  blot  at  slutte  Fred, 
men  ogsaa  Forbund  med  den  preussiske  Konge,  som  han  i  høj  Grad 
beundrede.  Derefter  vendte  han  sig  mod  Danmark  og  krævede  det  got- 
torpske Slesvig  tilbage.  Da  dette  blev  afslaaet,  lod  han  sin  Hær  rykke 
ind  i  Mecklenborg  og  truede  med  at  ville  jage  det  danske  Kongehus 
til  Trankebar.  Danmark-Norge  maatte  nu  bruge  alle  sine  Kræfter,  men 
Forholdene  var  vanskelige,  thi  den  langvarige  Troppeopstilling  i  Holsten 
havde  tæret  i  høj  Grad  paa  Finanserne,  og  Mandstugten  var  slet  mellem 
de  hvervede  Soldater.  Lykkeligvis  havde  man  kort  i  Forvejen  faaet  ind- 
kaldt den  fremragende  franske  General  St  Germain,  og  med  de  største 
Anstrengelser  bragte  man  en  Hær  paa  70,000  Mand  paa  Benene,  hvoraf 
de  30,000  under  St.  Germains  Anførelse  rykkede  ind  i  Mecklenborg 
mod  Russerne.  Samtidigt  løb  en  betydelig  Flaade  ud  i  Østersøen.  Men 
Hjælp  udefra  kunde  Danmark  ikke  vente.  Forholdene  var  derfor  i  Virke- 
ligheden meget  truende.  Allerede  stod  Hærene  lige  over  for  hinanden, 
og  man  ventede  hver  Dag  Slag.  Da  kom  der  pludselig  Efterretning  om, 
at  Kejseren  var  bleven  afsat  den  8.  Juli  1762  og  derpaa  myrdet.  Hans 
Hustru  Katarina  II,  der  besteg  Tronen,  opgav  straks  al  Tanke  om  Krig 
med  Danmark.  Bernstorf  benyttede  det  venskabelige  Forhold  til  Rus- 
land til  at  bringe  et  Mageskifte  i  Stand.  Den  22.  April  1767  kom  man 
overens  om,  at  den  hertugelige  Del  af  Holsten  skulde  bortbyttes  mod 
Grevskaberne  Oldenborg  og  Delmenhorst,  hvorhos  Rusland  skulde  give 
Afkald  paa  den  hertugelige  Del  af  Slesvig.  Overenskomsten  kunde  dog 
først  træde  i  Kraft,  naar  Peters  og  Katarinas  Søn,  Storfyrst  Paul,  blev 
myndig  og  kunde  underskrive  Traktaten.  Dette  skete  den  31.  Maj  1773 
paa  Czarskoje  Selo,  et  Residensslot  i  Nærheden  af  St.  Petersborg.  Her- 
ved gav  altsaa  det  gottorpske  Hus  Afkald  paa  alle  sine  Krav  paa  sin 
Del  af  Holsten,  saalænge  den  danske  Kongefamilies  Mandsstamme  levede. 
Tilnærmelsen  til  Rusland  var  Bernstorfs  Værk,  da  han  indsaa  Nød- 
vendigheden af  at  finde  en  Støtte  mod  den  fælles  Nabo  Sverige,  hvor 
dansk-fjendtlige  Strømninger  gjorde  sig  gældende,  ikke  mindst  i  det  nye 
gottorpske  Kongehus.  Adolf  Frederik,  der  var  bleven  Konge  1751,  var 
ganske  vist  personlig  ret  ubetydelig,  men  hans  Dronning  Lovisa  Ulrika 

var  ikke  for  intet  en  Søster  til  Frederik  den  Store  af  Preussen.  Hun 
var  en  lidenskabelig  og  højtstræbende  Kvinde,  der  ønskede  at  udvide 
den  svenske  Kongemagt,  som  var  i  den  Grad  begrænset  af  Stænderne, 
at  den  kun  var  en  ren  Skygge  af,  hvad  den  havde  været  paa  Karl  XII's 
Tid.  Den  Magtforøgelse,  hun  tilstræbte,  vilde  hun  bruge  til  at  erobre 
Norge  fra  Danmark,  og  hun  havde  i  det  Hele  taget  gennem  Ægteskabet 
med  sin  Mand  indsuget  hele  Gottorpernes  Had  til  det  danske  Konge- 
hus. Danmark-Rusland  fik  den  fælles  Interesse  at  hindre  den  svenske 
Kongemagts  Udvidelse,  da  den  kun  kunde  blive  til  Skade  for  dem  selv, 
og  de  brugte  hertil  alle  Midler.  Den  danske  og  den  russiske  Gesandt 
begyndte  en  ligefrem  sy- 
stematisk   Bestikkelse    af       ifflfwnif^'T:,fi.!Wwr5trnr;rr-.^^^^^^    - 

de  Partier  paa  den  sven- 
ske Rigsdag,  som  var 
Kongehuset  fjendtlige,  og 
Sverige  saa  sin  Folkere- 
præsentation som  Gen- 
stand for  en  nedværdigen- 
de fremmed  Indflydelse. 
I  Længden  var  det  natur- 
ligvis ikke  muligt  ad  den- 
ne Vej  at  hindre  det  sven- 
ske Folk  i  at  indrette  sine 
Grundlove  og  Statsindret- 
ningersaaledes,som  det  var 
gavnligst  for  Landet  selv. 
Men  der  blev  vundet  et 
kunde  paaberaabe  sig 
Freden  i  Norden. 


Fig.  244,  Slotsvagten. 

Pusterum    for   Nabomagterne,   og   Bernstorf 
at  det  kun  ad  denne  Vej  var  muligt  at  bevare 


Den  indre  Tilstand  under  Frederik  V. 
De  fysiokratiske  Ideers  Vækst. 

Kong  Frederik  besad  ikke  sin  Faders  Stadighed  og  Arbejdsomhed, 
han  kunde  vel  til  Tider  lade  sig  opflamme  til  ivrig  Beskæftigelse  med 
Udenrigspolitiken,  men  for  de  indre  Forhold  nærede  han  aldrig  nogen 
synderlig  Interesse.  Følgen  er,  at  Kongen  træder  tilbage,  og  at  Kollegie- 
cheferne  og  Konseillet  bliver  enestyrende,  dog  saaledes  at  Kongens  Ynd- 
ling, Moltke,  som  en  Mellemmand  vedligeholdt  Forbindelsen  med  Kon- 
gen. Tiden  var  nu  inde  til  den  „Ekscellenceregering",  som  igennem  en 
Aarrække  blev  et  Særkende  for  Danmark.  Disse  Ekscellencer  var  til- 


Fabricius :  Danmarkshistorie.  II. 

med  hovedsageligt  tyske  Storadelsmænd,  Folk  som  Schulin,  Bernstorf, 
Moltke  og  Holstein,  saa  at  Otto  Thott  som  Dansker  var  en  enlig  Svale 
i  deres  Midte.  Det  hjalp  ikke,  at  de  fleste  af  Administrationens  lavere 
Embedsmænd  var  danske.  Præget  var  og  blev  dog  tysk.  Men  det  maa 
tilføjes,  at  disse  indvandrede  Mænd  var  dygtige  og  samvittighedsfulde 
Personligheder.  Skade,  at  de  havde  Blikket  udelukkende  vendt  mod  Syd, 
saa  at  de  ikke  forstod  at  hæge  om  det  fremspirende  danske  Aandsliv, 
som  just  nu  lovede  saa  godt.  At  Styrelsen  ved  Kongens  Apati  og  Lad- 
hed kom  til  at  mangle  et  Samlingspunkt,  og  at  der  indsneg  sig  megen 
Slendrian,  kan  heller  ikke  nægtes.  Navnlig  var  Finanstilstanden  meget 
slet,  og  det  hjalp  ikke  synderligt,  at  man  i  1760  ved  at  oprette  General- 
toldkammeret søgte  at  gøre  Styrelsen  mere  overskuelig.  Navnlig  efter 
Rustningerne  mod  Rusland  blev  Pengevæsenet  ringere  og  ringere.  Da 
den  sidste  Hertag  af  Pløen  døde  1761,  faldt  hans  Besiddelser  til  Dan- 
mark, mod  at  det  overtog  hele  hans  Gæld  foruden  betydelige  Pensioner. 
Ligeledes  købte  man  en  Del  af  Ærø.  Adskillige  Udgifter  kunde  have 
været  undgaaede,  Hof  holdningen  var  saaledes  altfor  ødsel.  Det  gælder 
om  Kongens  pragtfulde  Kroning  i  1747,  om  Jubelfesterne  i  1749  i  Anled- 
ning af  den  oldenborgske  Stammes  300-aarige  Regering  og  endelig  i  1760 
til  Minde  om  Enevældens  Indførelse.  Ligeledes  ofrede  Regeringen  mange 
Penge  paa  Anlæget  af  et  helt  Kvarter  af  København  mod  Øst,  der  blev 
kaldt  Frederiksstad  og  samlede  sig  omkring  Palæerne  paa  Amalienborg. 
Kongen  opfordrede  ligefrem  velhavende  Adelsmænd  til  at  bygge  sig  Pa- 
læer her,  og  dette  gjaldt  saaledes  om  A.  G.  Moltke,  hvis  Bygning  er 
det  nuværende  Kristian  VII's  Palæ.  I  Nærheden  lagde  man  Grunden 
til  Frederiks-  eller  Marmorkirken,  som  skulde  opføres  af  norsk  Marmor, 
men  kostede  saa  meget,  at  man  maatte  lade  den  henligge  som  Ruin. 
Midt  paa  Amalienborg  Plads  rejstes  ved  privat  Initiativ  Statuen  af 
Frederik  V,  som  senere  vil  blive  omtalt. 

Derimod  havde  Regeringen  ingen  Sans  for  at  understøtte  Landets 
naturlige  Erhverv,  der  dog  i  saa  høj  Grad  trængte  dertil.  Derfor  ved- 
blev Bondestanden  at  befinde  sig  i  den  samme  sørgelige  Tilstand  som 
hidtil.  Ulykker  som  Kvægpest  og  Misvækst  vedblev  at  rase,  og  de  store 
Vejanlæg,  som  blev  foretagne  rundt  omkring  i  Landet,  øgede  Trykket 
for  Bonden,  da  han  maatte  udføre  Arbejdet  derved.  Den  sørgelige  Til- 
stand ramte  ogsaa  Godsejerne,  og  de  vidste  ikke  bedre  end  at  raabe 
paa  mere  og  mere  Beskyttelse  fra  Statens  Side.  Man  vilde  endogsaa 
have  Stavnsbaandet  udstrakt  til  at  gælde  for  Kvinderne,  hvorved  man 
tænkte  paa  de  Bønderpiger,  der  tjente  i  Købstæderne,  men  det  lykkedes 
dog  Generalprokurør  Henrik  Stampe  at  faa  denne  Plan  slaaet  ned.  Men 
iøvrigt  imødekom   Regeringen   kun  i  alt  for  høj  Grad   Herremændene, 

saa  at  Stavnsbaandet  blev  udstrakt  i  den  Grad,  at  Bønderbørnene  1764 
blev  bundne  til  Stavnen  fra  deres  fjerde  Aar,  og  man  udleverede  Vajsen- 
husbørn og  Børn  af  Forældre,  der  var  under  Fattigvæsenet,  til  Arbejds- 
kraft for  Landbruget.  Resultatet  blev,  at  Bønderkarlene  i  større  og  større 
Antal  rømmede  ud  af  Landet.  Til  Skade  for  Bonden  var  det  ogsaa,  at 
Regeringen  paa  Grund  af  den  daarlige  Tilstand  saa  sig  nødt  til  at  sælge 
de  store  Krongodser,  hvorved  der  indkom  4  Mill.  Rdl.  Kurant.  De  fær- 


Fig.  245.  Den  gliicksborgske  Familie  1764.  (Tegning  paa  det  kgl.  Bibi 


reste  Bønder  var  nemlig  i  Stand  til  at  købe  deres  Fæstegaarde,  og  de 
fleste  kom  ind  under  Godsejerne,  hvor  de  havde  langt  strengere  Kaar 
end  under  Kronen. 

Men  alligevel  er  det  under  Frederik  V's  Regering,  at  den  Opgang 
for  vort  Landbrag  og  vor  Bondestand  begynder,  der  fortsattes  Aarhun- 
dredet  igennem.  Ude  i  Europa  havde  man  begyndt  at  faa  Øjnene  op 
for,  at  Landbruget  var  det  bærende  Erhverv,  og  navnlig  i  Frankrig  havde 
der  dannet  sig  en  Skole  af  Forfattere,  „Fysiokraterne",  der  indsaa,  at 
Rigdom  ikke  var  Guld  og  Sølv,  men  derimod  Jord.  Alt,  hvad  der  kunde 
fremme  Agerbruget,  vilde  blive  til  hele  Samfundets  Bedste.  Ved  det  for- 
andrede Blik  paa  Landbrugets  Betydning  kom  man  ogsaa  til  at  se  med 

ganske  andre  Øjne  paa  Bønderne  end  før.  Tiden  sværmede  for  det 
„nyttige",  og  af  alle  nyttige  Borgere  syntes  Bønderne  de  værdifuldeste. 
Selv  den  danske  Regering  kunde  ikke  blive  upaavirket  heraf.  Ved 
A.  G.  Moltkes  Indflydelse  blev  der  givet  Censurfrihed,  dog  langt  fra 
uindskrænket,  for  de  Forfattere,  der  skrev  om  Statshusholdning  og 
Landboforhold.  Hurtigt  saa  nu  mange  fortræffelige  og  frimodige  Afhand- 
linger Lyset,  og  en  hel  Række  Forfattere  traadte  frem,  der  var  paa- 
virkede af  de  nye  franske  Ideer.  Det  var  den  Sæd,  som  Holberg  havde 
saaet,  der  bar  Frugt.  En  Kreds  af  disse  unge  friske  Mænd  var  knyttet 
til  Sorø,  saaledes  Historikeren  Jens  Schjelderup  Sneedorf,  der  omkom 
ved  et  Ulykkestilfælde  i  England  i  en  altfor  tidlig  Alder,  og  den  ansete 
Tyge  Rothe.  En  Mængde  almennyttige  Skrifter  kom  fra  dennes  Haand, 


Fig.  246.  Hjulplov.  (Tegning  af  Alfr.  Larsen  efter  Model  i  Folkemuseet). 

prægede  af  en  for  sin  Tid  sjelden  Fordomsfrihed  og  en  levende 
Interesse  for  Menneskeheden.  Han  besad  en  stærk  Nationalfølelse, 
som  gjorde  ham  til  Foregangsmand  ved  den  Genfødelse  af  Dansk- 
heden, der  just  stod  paa  Dagsordenen.  Til  en  Begyndelse  rettede  man 
sine  Angreb  imod  Dyrkningsmaaden,  det  gamle  Fællesskab,  der  aaben- 
bart  nu  var  helt  forældet.  Sagen  var,  at  der  under  Frederik  V's  senere 
Aar  begyndte  en  Fremgang  for  Landbruget,  idet  Kornpriserne  steg,  og 
man  indførte  derfor  nye  Foderurter  (Kløver)  og  forbedrede  Dyrknings- 
maaden. Det  viste  sig,  at  man  ved  rationel  Drift  og  regelmæssig  Gøden 
af  Jorden  kunde  dyrke  Hvede  paa  det  meste  af  Sjælland,  hvad  man 
hidtil  havde  anset  for  umuligt.  Men  under  disse  Forhold  blev  Fælles- 
skabet i  Dyrkningen,  der  gik  tilbage  til  Valdemarernes  Tid,  eller  maaske 
var  endnu  ældre,  i  Stedet  for  at  være  en  Støtte,  et  trykkende  Afhængig- 
hedsbaand  for  Landmanden.  Den  driftige  Bonde  maatte  følge  Trop  med 
den  lade,  han  maatte  pløje,  saa  og  høste  paa  samme  Dag  som  sine  Na- 
boer, da  hans  Mark  laa  spredt  i  smaa  Strimler  paa  utallige  Steder  i  den 
fælles  Bymark.  Dette  var  nu  en  upraktisk  Foranstaltning,  og  fra  alle 
Sider  blev  man  hurtigt  klar  over,  at  Tiden  var  inde  til  at  udskifte  Lands- 
byernes Jorder  og  dele  de  fælles  Overdrev.  I  1757  nedsatte  Regeringen 
en  Kommission,  der  virkede  stærkt  herfor,  og  private  Mænd  gik  endnu 
langt  videre.  Æren  for  at  have  begyndt  tilkommer  mærkeligt  nok  Enke- 


485 

dronning  Sofle  Magdalene,  men  det  var  ganske  vist  paa  sin  Overhof- 
mester Kr.  Stolbergs  Raad,  at  hun  1759  lettede  sine  Bønders  Kaar  paa 
sit  Gods  Hørsholm  ved  delvis  at  hæve  Hoveriet  og  indføre  Arvefæste. 
Tre  Aar  senere  gik  Bernstorf  endnu  videre,  da  han  lod  Jorderne  ud- 
skifte og  Gaardene  udflytte  paa  sit  Gods  Bernstorf,  en  Mil  fra  Køben- 
havn. Han  gjorde  desuden  Bønderne  til  Arvefæstere  og  gav  dem  Frihed 
for  Hoveri  og  Tiende,  saa  at  de  inden  kort  Tids  Forløb  fra  forarmede 
Folk  blev  meget  velhavende.  Det  var  paa  sin  Brodersøn,  den  senere 
saa  bekendte  A.  P.  Bernstorfs  Raad,  at  han  foretog  disse  Forandringer, 
thi  denne  havde  under  sine  Rejser  i  England  set  et  blomstrende  Land- 


Fig.  247.  Frederik  V's  Indtog  i  Ringsted.  (Tegn.  af  Grønvold  i  „Frederik  V's  Atlas".) 

brug,  der  blev  drevet  af  frie  Fæstere,  og  var  bleven  klar  over  Frihedens 
Betydning.  Ikke  faa  Godsejere  fulgte  nu  disse  smukke  Eksempler. 
Disse  Mænd  bør  erindres  med  Taknemmelighed,  da  de,  ofte  med  Op- 
ofrelse i  Øjeblikket,  brød  Isen  i  en  Sag,  der  lagde  Grunden  for  den 
senere  Velstand  i  Danmark.  De  blev  støttede  ved  Følelsen  af  at  have 
den  offentlige  Mening  paa  deres  Side,  thi  mens  Sneedorf  og  Rothe  til 
at  begynde  med  havde  rettet  deres  Angreb  alene  mod  Fællesskabet, 
vendte  de  sig  snart  imod  Bondens  Stilling  i  det  Hele,  mod  hans  Fæste- 
tvang og  Hoveri  og  mod  Stavnsbaandet,  der  gjorde  det  umuligt  at  skabe 
begejstrede  Fædrelandsforsvarere  af  Mænd,  der  førte  en  saa  ussel  Til- 
værelse. Ofte  kan  deres  Udtalelser  smage  af  Datidens  Sentimentalitet, 
som  naar  de  taler  om,  at  man  bør  „skaffe  linde  og  glædelige  Kaar  for 
disse  dyrebare  Mennesker,  som  driver  den.  nødvendigste,  møjsomme- 
ligste og  mindst  belønnede  Haandtering  i  Selskabet".  Men  vist  er  det, 
at  de  var  Holbergs  sande  Elever  og  prægede  af  den  rationelle  Friheds- 
aand,  som  han  havde  været  Talsmand  for. 

Regeringens  egne  Forsøg  paa  at  fremme  Landbruget  kom  ikke  ud 
over  de  umodne  Eksperimenters  Klasse.  Saaledes  gik  det,  da  man  vilde 
opdyrke  Alheden  ved  Hjælp  af  tyske  Nybyggere  i  1759 — 61.  Det  lyk- 
kedes at  skabe  en  Indvandring  af  pfalziske  og  hessiske  Bønder,  men 
med  ubegribelig  Kortsynethed  anbragte  Regeringen  dem  i  den  aller 
daarligste  Del  af  Landet,  paa  Heden  vest  for  Viborg  og  paa  Randbøl 
Hede.  Hvor  der  kun  var  Sand  at  arbejde  i,  maatte  selv  de  største  An- 
strengelser blive  frugtesløse,  og  de  fleste  drog  derfor  bort  igen,  saa  at 


^ 


Fig.  248.  Den  danske  Fæstning  Dansborg  ved  Trankebar  i  Ostindien.  (18.  Aarh.) 
(Tegning  paa  det  kgl.  Bibliothek.) 

Kolonien  ikke  vilde  trives.  Det  kostede  dog  Staten  300,000  Rdl.,  og 
hele  Fordelen  af  Anlægget  var  Kartoffelavlens  Indførelse  i  Danmark 
ved  Nybyggerne. 

Langt  mere  end  de  private  Mænd  vandrede  Statens  Styrere  i  de 
konservative  Baner,  og  Frederik  V's  Tidsalder  frembyder  derfor  en 
interessant  Blanding  af  gammelt  og  nyt.  Bernstorf  og  hans  Venner 
interesserede  sig  efter  Merkantilismens  Lære  mest  for  Handel  og  In- 
dustri, og  Beskyttelsessystemet  fik  derfor  i  denne  Tid  sin  sidste  Blom- 
string her  hjemme.  I  Aarene  1746—1756  blev  der  sluttet  Handelstrak- 
tater  med  en  Række  Stater  ved  Middelhavet,  hvorved  man  grundede 
en  for  Danmark  fordelagtig  Fragtfart.  Betænkeligt  var  det  dog,  at  man 
maatte  købe  den  frie  Sejlads  paa   Havet  ved  at  betale   Pengesummer 

til  Sørøverstaterne  paa  Afrikas  Nordkyst,  Marokko,  Algier,  Tunis  og 
Tripolis,  for  at  sikre  den  frie  Sejlads,  og  det  hjalp  ikke,  at  man  dæk- 
kede over  det  virkelige  Forhold  ved  at  kalde  disse  Penge  „Presenter". 
Hvor  lidet  værd  Beskyttelsen  var,  fremgaar  af,  at  da  det  vestindiske 
Selskab  blev  indløst  af  Staten,  og  man  i  Stedet  indførte  Frihandel,  steg 
Handelen  i  den  Grad,  at  38  Skibe  blev  sysselsat  dermed,  mens  der 
hidtil  kun  havde  været  syv,  og  St.  Croix  frembragte  1 1  Gange  saa 
meget  Sukker  som  tidligere.  Man  har  i  det  Hele  taget  Indtrykket  af,  at 
Aarene  var  gode,  hvad  der  baade  blev  til  Gavn  for  Agerbrug  og  Handel. 
Navnlig  blomstrede  det  asiatiske  Kompagni  i  den  Grad,  at  de  Lad- 
ninger, der  blev  bragte  hjem  under  Frederik  V,  havde  en  Værdi  af 
26V2  Mill.  Rdlr.  Kurant.  Til  Gengæld  rejste  Selskabet  for  at  vise  sin  Tak- 
nemlighed over  for  Staten  den  skønne  Statue  af  Frederik  V  paa  Amalien- 
borg Slotsplads,  som  endnu  hører  til  Københavns  bedste  Prydelser.  Den 
var  modelleret  af  Franskmanden  Saly,  og  det  maa  kun  beklages,  at  den 
blev  rejst  til  Ære  for  en  af  de  ringeste  af  Danmarks  Regenter,  samt  at 
der  fandt  et  saadant  Optrækkeri  Sted  ved  Udførelsen,  at  den  kom  til 
at  staa  Kompagniet  i  3  Mill.  Kroner  i  moderne  Mønt.  Vistnok  har  Kom- 
pagniets Medlemmer  ikke  tænkt  sig,  at  deres  Forekommenhed  skulde 
blive  udnyttet  i  den  Grad.  Mindre  Held  var  der  med  Handelen  paa 
Island,  saa  at  det  islandske  Handelsselskab  til  Slut  blev  ophævet,  og 
Handelen  derpaa  blev  overdraget  til  det  almindelige  Handelsselskab.  I 
det  Hele  maa  det  siges,  at  det  kun  var  det  asiatiske  Kompagni,  som 
svarede  til  de  Forventninger,  man  havde  stillet  til  det. 

Et  endnu  grellere  Billede  frembyder  Regeringens  Bestræbelser  for 
at  støtte  Manufakturerne  og  Fabrikkerne  i  den  gamle  Aand.  Norge  blev 
saaledes  tvunget  til  at  tage  imod  danske  Silke-  og  Uldvarer,  hvorfor 
vi  til  Gengæld  skulde  tage  norsk  Glas.  Efterhaanden  blev  der  udstedt 
Forbud  mod  at  indføre  ikke  mindre  end  150  Slags  Varer  til  det  dansk- 
norske Monarki,  og  det  lykkedes  ved  dette  kunstige  Middel  for  en  Tid 
at  hæve  de  danske  Fabrikker,  saa  at  de  alene  i  København  beskæfti- 
gede 5 — 6000  Arbejdere.  Der  fandtes  ikke  mindre  end  16  Silkefabrik- 
ker, og  paa  Klædefabrikken  paa  Guldhuset  var  der  1400  Arbejdere.  De 
danske  Fabrikvarer  naaede  ganske  vist  at  maale  sig  med  Udlandets  i 
Godhed,  men  de  kunde  ikke  leveres  til  samme  Pris.  Hele  denne  kun- 
stige Blomstring  holdt  sig  heller  ikke  længere,  end  Regeringen  under- 
støttede den;  den  er  nu  forlængst  forsvunden,  og  den  kostede  Staten 
en  6—700,000  Rdl. 

Mens  gammelt  og  nyt  saaledes  brydes  i  Samfundet,  kan  det  ikke 
nægtes,  at  der  hviler  et  lysere  Præg  over  Frederik  V's  Tid  end  over 
hans  Faders.   Skønt  Sabbatsforordningen  ikke  blev  ophævet,  var  Livet 

dog  langt  friere,  og  medens  man  under  den  foregaaende  Konge  kun 
havde  haft  Lov  til  at  dyrke  de  strenge  Videnskaber,  udfolder  det 
aandelige  Liv  sig  nu  frit  og  ubundet  i  alle  Retninger.  Derfor  fik  Fre- 
derik V's  Regering  et  Ry  i  Europa,  der  nu  virker  næsten  overdrevent. 
Bernstorf  havde  stærk  Interesse  for  Videnskaben  og  han  støttede  den, 
maaske  endogsaa  i  endnu  højere  Grad,  end  Landets  Midler  tillod  det. 
Mange  tyske  lærde  blev  indkaldte  og  rigeligt  lønnede,  men  de  var  til 
Gengæld  alle  dygtige  Mænd,  der  gjorde  sig  fortjente.  Det  gælder  om 
Botanikeren  Oeder,  der  anlagde  den  botaniske  Have  og  begyndte  Ud- 
givelsen af  „Flora  Danica".  Desuden  havde  han  et  aabent  Blik  for  den 


Fig.  249.  Amalienborg  Plads  med  Marmorkirken  (efter  Jardins  Udkast).  (Tegn.  af  le  Clerc.) 

danske  Bondestands  Tryk  og  arbejdede  paa  at  lette  det.  I  samme  Ret- 
ning virkede  Statsøkonomen  Reverdil  fra  Schweiz,  der  en  Tid  var 
Lærer  for  Kronprhis  Kristian.  Den  store  tyske  Digter  Klopstock  fuld- 
endte i  København  sin  „Messiade"  og  fik  en  Pension  af  den  danske 
Regering.  Geografen  Karsten  Niebuhr  blev  1761  sendt  til  Arabien  og 
Ægypten  for  at  undersøge  disse  Lande  til  Oplysning  for  Bibelstudiet. 
Mens  de  Videnskabsmænd,  der  ledsagede  ham,  alle  bukkede  under  for 
Rejsens  Besværligheder,  vendte  han  selv  tilbage  1767  og  skildrede  sin 
Rejse  i  et  lærd  Værk  om  Østerlandene. 

Men  det  havde  neppe  været  nødvendigt  at  vende  sig  til  Udlandet, 
da  der  ikke  manglede  indfødte  Danske,  som  udmærkede  sig  ved  viden- 
skabelig Dygtighed.  Som  allerede  nævnt,  samlede  de  sig  især  om  det 
nyopførte  Sorø  Akademi,  der  blev  som  et  Centrum  for  Danskheden  i 
M'odsætning  til  København.  Holberg  var  deres  Høvding,  og  han  var 
Akademiets  Velgører.  Han  havde  erhvervet  sig  en  stor  Formue  ved 
sine  Skrifter  og  købte  derfor  en  Del  Jordegods  i  Sorøegnen  (Brorup 

og  Tersløsegaard),  der  1746  blev  ophøjet  til  Baroniet  Holberg,  fordi 
han  havde  lovet  at  skænke  det  til  Sorø  Akademi.  Han  døde  den  27. 
lanuar  1754  og  med  Rette  kunde  han  sige  paa  sit  Yderste,  at  han  hele 
sit  Liv  igennem  havde  stræbt  efter  at  være  „en  nyttig  Borger"  for  sit 
Fædreland.  Det  var  den  Tanke,  som  Sorøskolen  opstillede  som  Maalet 
for  sin  Virksomhed. 

De  danske  Videnskabsmænd  vendte  sig  ikke  alene  i  praktisk  Ret- 
ning ved  deres  landøkonomiske  Virksomhed,  men  de  kastede  sig  ogsaa 
over  en  Række  aandelige  Felter,  især  paa  nationalt  Grundlag  {Jens 
Kraft  i  Matematik,  Andreas  Schytte  i  Statsvidenskab  og  Ove  Guldberg 
og  Gerhard  Schøning  i  Historie).  Men  den  Mand,  der  tog  Grams  og 
Langebeks  Gerning  op  til  Fortsættelse  og  sammen  med  dem  dannede 
det  18.  Aarhundredes  historiske  Trekløver  var  Peter  Frederik  Suhm. 
Ved  sit  Giftermaal  med  en  rig  Købmandsdatter  fra  Trondhjem  var  han 
sat  i  Stand  til  udelt  at  kunne  hengive  sig  til  Videnskaben.  I  en  lang 
Række  Aar  virkede  han  som  Forfatter,  og  Hovedarbejdet  blandt  den 
Mængde  Skrifter,  som  han  udgav,  var  hans  store  „Historie  af  Dan- 
mark" i  14  Kvartbind,  skønt  den  kun  gaar  til  Aar  1400.  Den  inde- 
holder et  uudtømmeligt  Fond  af  Oplysninger,  men  i  kritisk  Henseende 
kan  den  langt  fra  tilfredsstille  Nutidens  Fordringer.  Suhm  var  dog 
en  stor  Beskytter  af  Videnskaben  foruden  at  være  aktiv  Videnskabs- 
mand; han  samlede  et  Bibliotek  paa  over  100,000  Bind  og  lod  det  staa 
aabent  for  enhver,  der  vilde  benytte  det;  han  understøttede  mange 
studerende,  og  han  lod  mange  større  videnskabelige  Værker  trykke  paa 
sin  Bekostning.  Da  han  døde  1798,  blev  han  derfor  fulgt  af  den  største 
Ligskare,  som  København  nogen  Sinde  havde  set.  Suhm  var  endelig  en 
for  sin  Tid  ualmindelig  frisindet  Mand,  og  om  hans  vidtgaaende  Tanker 
og  Forslag  vil  der  senere  blive  Lejlighed  til  at  tale  nærmere. 

Ved  Siden  af  Historie  stod  Retsstudiet  som  en  særlig  national 
Videnskab.  Værdi  har  den  Dag  i  Dag  Peter  Kofod  Ankers  „Danske 
Lovhistorie".  Endnu  større  Berømmelse  erhvervede  Henrik  Stampe  sig 
som  Generalprokurør,  d.  v.  s.  Regeringens  Konsulent  i  juridiske  Spørgs- 
maal.  Han  besad  fortrinlige  Kundskaber,  og  hans  Fremstilling  var  klar 
og  skarpsindig,  saa  hans  Erklæringer  navnlig  blev  berømte.  Som  sin 
Tids  franske  Forfattere  f.  Eks.  Montesquieu,  holdt  han  paa  en  nøje  Ad- 
skillelse mellem  den  dømmende  og  udøvende  Myndighed  og  krævede, 
at  Statens  Borgere  burde  nyde  en  fuldkommen  Retssikkerhed,  saa  at 
Kongen  ikke  maatte  kuldkaste  Højesteretsdomme,  saaledes  som  det 
tidligere  undertiden  havde  været  Tilfældet.  Hans  Virksomhed  for  den 
fortrykte  Bondestand  vidner  ligeledes  om  det  ægte  Frisind,  som  han 
besad. 

Ogsaa  Kunsten  kunde  glæde  sig  ved  Beskyttelse  fra  Regeringens 
Side,  og  for  første  Gang  kan  man  nu  under  Frederik  V  tale  om  en 
national  dansk  Kunst.  Allerede  Kristian  VI  havde  stiftet  en  Maler-  og 
Tegneskole,  og  denne  blev  den  31.  Marts  1754  udvidet  til  „det  konge- 
lige Akademi  for  de  skønne  Kunster''  nemlig  Maler-,  Billedhugger-  og 
Bygningskunst.  Særlig  elsket  af  Samtiden  var  Billedhuggeren  Wiedewelt, 

der  skabte  Mindesmær- 
kerneiFredensborgSlots- 
have  og  paa  Jægerspris. 
Men  større  Interesse  har 
de  Mænd,  der  var  fængs- 
lede af  den  antikke  Kunst, 
saaledes  som  det  blev  Til- 
fældet rundt  om  i  Europa 
i  Slutningen  af  det  1 8.  Aar- 
hundrede.  Dette  gælder 
om  Abildgaard,  vor  før- 
ste danskeMaler,  der  kom 
tilbage  fra  Rom  „som  en 
øvet  Tegner  og  som  den 
første  Kolorist  i  Europa", 
men  hvis  Værker  ikke  er 
let  forstaaelige  for  vor 
Tid.  Som  hans  Medarbej- 
der fik  Kobberstikkeren 
Clemens  stor  Betydning. 
Langt  mere  populær  i  sin 
Tid  var  Fynboen  Jens 
Juel  baade  som  Portræt- 
og  Landskabsmaler,  ved 
sin  træfsikre,  men  noget 
overfladiske  Kunst.  Maleren  Carstens  fra  Sydslesvig  maatte  kæmpe  med 
en  haard  Skæbne  og  forlod  sit  Fædreland  for  at  gaa  til  Rom,  hvor  han 
ligesom  Abildgaard  blev  fængslet  af  Antikken  og  kom  til  at  faa  stor  Be- 
tydning for  Thorvaldsens  Udvikling. 

Frederik  V's  Regering  danner  saaledes  et  broget  Skue.  Meget  nyt 
er  i  Frembrud,  der  lover  godt.  I  Datiden  tillagde  man  Kongen  selv 
Æren  for  det  meste,  men  med  Urette,  thi  han  træder  ganske  i  Skygge 
for  sine  Omgivelser.  Dog  synes  Frederik  V  virkelig  at  have  haft 
Interesse  for  Oprettelsen  af  Frederiks  Hospital,  der  stiftes  1756  og  var 
fortræffeligt  indrettet  for  sin  Tid     Det  samme  gælder  om  Opfostrings- 


Fig.  250.  Juliane  Marie.  (Efter  Maleri  paa  Frederiksborg.) 

huset,  der  var  grundet  til  fri  Pleje  og  Undervisning  til  260  fattige 
Drenge  fra  deres  5.  til  deres  16.  Aar.  I  Virkeligheden  frembyder  Fre- 
derik V  i  sine  senere  Aar  et  grumme  sørgeligt  Billede  af  Nedværdi- 
gelse. Allerede  i  sit  første  Ægteskab  med  Dronning  Louise  havde  han 
ofte  angergiven  bedt  hende  om  Forladelse  for  sit  Levnet,  men  da  hun 
til  stor  Sorg  for  hele  Landet  var  død  den  19.  Decbr.  1751,  kun  27 
Aar  gammel,  gik  det  stadig  ned  ad  Bakke  med  Kongen.  Allerede  den 
8.  Juli  1752  lod  han  sig  paa  Frederiksborg  vie  til  den  22aarige  Juliane 
Marie  af  Brunsvig.  Det  hedder,  at  der  vel  var  en  fyrstelig  Pragt,  „men 
blandt  Menigmand  var  der  stille,  thi  det  kom  dem  saa  hastigt  efter 
Sorgen  for  Dronning  Louise".  Juliane  Marie  fik  med  Urette  Ry  for  at 
fjerne  Kongen  fra  Folket.  Hun  var  i  Virkeligheden  en  omhyggelig  Ægte- 
fælle, og  det  var  sikkert  bedst  for  Kongen  selv,  at  hans  Folk  ikke  fik  ham 
at  se  for  ofte  i  den  Tilstand,  hvori  han  nu  som  Regel  befandt  sig.  Efter  at 
han  1760  havde  haft  det  Uheld  at  brække  sit  Ben,  blev  han  aldrig  mere 
rigtigt  sig  selv  og  døde  i  en  Alder  af  kun  43  Aar  den  14.  Januar  1766. 
Hans  Lig  blev  bisat  i  Roskilde  Domkirke  i  „Frederik  V's  Kapel",  hvor 
hans  Marmorsarkofag  er  et  af  Wiedewelts  betydeligste  Arbejder. 


Kristian  VII's  første  Regeringsåar.  Struensees 
Herredømme  og  Fald. 

Den  nye  Konge  Kristian  VII  var  kun  17  Aar  gammel.  Paa  sine 
Omgivelser  gjorde  han  et  godt  Indtryk,  saa  at  mange  ventede,  at  der 
nu  skulde  komme  en  heldig  Modsætning  til  den  afdøde  Konge  paa 
Tronen.  Kristian  VII  havde  virkelig  af  Naturen  gode  Evner  og  var 
livlig,  ja  til  Tider  vittig.  Men  allerede  hans  Ydre  burde  have  vakt  Be- 
tænkeligheder, da  han  var  lille  og  spinkel,  en  af  de  mindste  af  de 
oldenborgske  Konger,  saa  at  Kongebyrden  bogstavelig  talt  var  lagt  paa 
smalle  Skuldre.  Hvad  Datiden  ikke  kunde  ane,  var,  at  Sindssygen 
lurede  paa  Bunden  af  hans  Karakter,  og  at  den  Opdragelse,  han  havde 
været  Genstand  for,  havde  virket  meget  uheldigt  til  at  fremme  dette 
Anlæg.  Hans  Hovmester  Grev  Ditlev  Reventlow  var  en  meget  hidsig 
Mand,  der  behandlede  Prinsen  haardt  med  Hug  og  Slag,  saa  han  blev 
aldeles  forkuet,  og  selve  Læreren,  en  Mand  ved  Navn  Nielsen,  der  var 
en  knastør  Rationalist  og  fuldkomment  aandløs  i  sin  Undervisning,  vakte 
hos  ham  Ulyst  til  alvorligt  Arbejde  og  ligefrem  Modbydelighed  for 
Religionen  ved  at  tvinge  ham  til  at  gaa  i  Kirke  to  Gange  hver  Søndag. 
Hertil  kom,  at  Prins  Kristian  i  sin  Fritid  var  overladt  til  Pagernes 
Selskab,  som  ved  deres  Skandalehistorier  trøstede  ham  for  den  For- 
kuelse, han  var  Genstand  for  i  selve  Undervisningstimerne.    Han  blev 

letsindig,  ondskabsfuld  og  ustadig,  ja  de  forførte  ham  endog  til  grove 
Udskejelser,  saa  at  hans  legemlige  og  sjælelige  Kræfter  hurtigt  blev 
undergravede.  Tidligt  røbede  de  ulykkelige  Spirer  i  hans  Karakter  sig, 


Fig.  251.  Kristian  VII.  (Maleri  paa  Rosenborg.) 


men  hans  Omgivelser  betragtede  dem  kun  som  Luner,  som  naar  han 
prikkede  sig  paa  Maven  for  at  hærde  sig  og  paa  lignende  Maade  vilde 
naa  „Fuldkommenheden".  Kun  en  eneste  af  hans  Lærere,  Schweizeren 

Reverdil,  forsøgte  at  bøde  paa  den  mislykkede  Undervisning  ved  under 
frie  Samtaler  at  vække  hans  Forstaaelse  af  en  Konges  Pligter  og  at  frem- 
kalde højere  Interesser  hos  ham.  Kristian  VII  var  allerede  ved  sin  Tron- 
bestigelse et  aandeligt  og  legemligt  undergravet  Individ,  og  han  brød 
sig  saa  lidt  om  sine  Regeringsforretninger,  at  han  ofte  underskrev,  hvad 
der  blev  forelagt  ham 
uden  at  læse  det. 

Allerede  i  No- 
vember 1766  ægtede 
den  unge  Konge  paa 
Kristiansborg  Slot 
sin  Kusine  Karoline 
Matilde.  Hunvaren 
Søster  til  den  en- 
gelske Konge  Georg 
III  og  kun  15  Aar 
gammel.  Ved  sin 
Ankomst  til  Landet 
blev  hun  modtaget 
med  aabne  Arme  af 
Folket,  der  minde- 
des hendes  elske- 
de Forgænger  Dron- 
ning Louise.  Karo- 
line Matilde  gjorde 
det  bedste  Indtryk 
ved  sit  milde  og  na- 
ive Væsen  og  ved 
sit  indtagende  Ydre, 
skønt  hun  ingenlun- 
de kunde  regnes  for  en  Skønhed.  Men  altfor  hurtigt  skulde  det  vise  sig, 
at  Ægteskabet  skulde  blive  meget  ulykkeligt,  da  Kongen  aldeles  ikke 
havde  Evne  til  at  knytte  sig  fast  til  én  Kvinde  og  oven  i  Købet  nærede 
Modvilje  imod  hende,  fordi  han  ikke  selv  havde  valgt  hende  til  sin  Ægtefælle. 

Kristian  VII's  Ustadighed  ytrede  sig  hurtigt  ved  en  bestandig 
Skiften  af  de  Mænd,  der  sad  inde  med  de  højeste  Embeder  og  der- 
igennem ogsaa  af  Grundsætningerne  for  Regeringen.  Allerede  14  Dage 
efter  Tronbestigelsen  fik  St.  Germain  sin  Afsked,  og  i  Stedet  for  blev 
Grev  Danneskjold-Samsøe  kaldt  tilbage  fra  den  Uvirksomhed,  hvori  han 
havde  levet  siden  1746,  og  sat  i  Spidsen  for  Flaaden.  At  A.  G.  Moltke 
ligeledes  maatte  trække  sig  tilbage,  skyldtes  vel  Indflydelse  fra  Enke- 


Fig.  252.  Dronning  Karoline  Mathilde. 
(Maleri  af  P.  Als  paa  Rosenborg.) 

dronningen.  Men  et  daarligt  Tegn  var  det,  at  Kongen  ved  disse  pludselige 
Afsættelser  følte  ondskabsfuld  Glæde.  „Han  har  gjort  Springet",  var  det 
Udtryk,  han  brugte  om  dem,  han  havde  ladet  falde. 

Den  Mand,  som  den  unge  Konge  navnlig  havde  Tillid  til,  var 
naturligvis  hans  tidligere  Lærer  Reverdil.  Han  blev  straks  efter  Tron- 
bestigelsen udnævnt  til  Kabinetssekretær,  og  det  skyldtes  hans  Indfly- 
delse, at  der  blev  taget  adskillige  Skridt  til  at  hjælpe  Bondestanden.  I 
1767  blev  der  nedsat  en  Landvæsenskommission,  der  navnlig  havde  til 
Formaal  at  ophæve  Hoveriet  og  foretage  Udskiftninger.  Dette  var 
Tidens  brændende  Spørgsmaal,  og  faa  Aar  efter  udgav  Oeder  sin  berømte 
Betænkning,  hvori  der  stilledes  Krav  om,  at  Bønderne  skulde  have 
„Frihed  og  Ejendom".  Men  allerede  i  November  1767  fik  Reverdil  plud- 
seligt sin  Afsked  og  vendte  hjem  til  sit  Fædreland,  og  paa  samme  Maade 
gik  det  St.  Germain,  der  siden  sin  Afskedigelse  paany  havde  været  ansat 
i  dansk  Tjeneste,  ja  endog  Grev  Danneskjold-Samsøe  blev  ved  et 
haardt  Brev  af  Kongen  afskediget  fra  alle  sine  Embeder  og  maatte  be- 
give sig  til  sit  Gods  Marselisborg  ved  Aarhus.  Disse  sidste  Afskedi- 
gelser skyldtes  dog  en  Pression  fra  russisk  Side,  thi  Reverdil,  St.  Ger- 
main og  Danneskjold  var  Modstandere  af  Bernstorf,  der  just  da  var  i 
Færd  med  at  slutte  sin  Mageskiftetraktat  med  Rusland  og  var  i  høj 
Gunst  ved  Hoffet  i  Petersborg.  Det  lykkedes  saaledes  Bernstorf  at 
holde  sig  ved  Magten,  men  Kongens  upaalidelige  Egenskaber  havde 
allerede  skabt  en  meget  usikker  Stemning  i  Regeringskredsene.  Det  blev 
Struensee,  som  faa  Aar  efter  blev  de  afskedigede  Embedsmænds 
Hævner. 

Ved  Siden  af  alle  disse  Intriger  i  Regeringskredsene,  førtes  der  i 
de  første  Aar  et  muntert  Hofliv.  Prins  Karl  af  Hessen,  der  for  nylig 
var  indvandret,  vandt  Kongens  Hengivenhed  i  den  Grad,  at  han  gif- 
tede ham  med  sin  Søster  Prinsesse  Louise  og  satte  ham  i  Spidsen 
for  Hæren.  De  hidtil  ukendte  Maskerader  dukkede  op  ved  Hoffet,  og 
paa  Hofteatret  optraadte  Kongen  selv  som  Skuespiller  i  Voltaires 
Stykker.  Men  ved  Siden  heraf  gik  vilde  Udskejelser,  thi  hurtigt  var 
Kongen  bleven  træt  af  Dronningen,  og,  som  han  sagde,  „han  holdt 
Ægteskabet  for  den  største  Gene".  Ikke  engang  saa  vidt  muligt  hem- 
meligt, som  i  Frederik  V's  Dage,  men  ganske  aabenlyst  deltog  Kongen 
i  Svir  paa  de  tarveligste  Knejper  og  i  Slagsmaal  med  Vægterne.  Navn- 
lig fik  en  løsagtig  Kvinde,  „Støvletkatrine",  fuldkomment  Herredømmet 
over  ham.  saa  at  hun  fulgte  ham  paa  alle  hans  natlige  Farter,  og  det 
er  bleven  sagt,  vistnok  med  Rette,  at  hun  var  den  eneste  Kvinde,  som 
han  nogen  Sinde  elskede.  Til  sidst  maatte  Ministrene  lægge  sig  imel- 
lem for  at  faa  hende  fjernet.  Hurtigt  viste  Virkningen  af  dette  Liv  sig 

paa  Kongen.  Han  blev  opfarende  og  stivsindet  og  slog  undertiden  alt 
itu,  hvad  der  var  omkring  ham  for  at  gælde  for  „rask".  Inden  der  var 
gaaet  faa  Aar,  var  Kongen  og  Dronningen  fuldstændigt  fjernede  fra 
hinanden. 

I  Maj  1768  foretog  Kristian  VII,  ledsaget  af  Bernstorf  og  adskillige 
andre,  en  stor  Udenlandsrejse.  Han  havde  ikke  været  til  at  bringe  bort 
fra  sit  Forsæt,  skønt  man  havde  været  bange  for,  at  Rejsen  skulde 
koste  mange  Penge,  og  at  Udlandet  skulde  faa  et  uheldigt  Indtryk  af 
den  danske  Konge.  I  sidstnævnte 
Henseende  viste  Frygten  sig  dog 
ugrundet.  Først  drog  man  over  Fian- 
nover  til  England,  hvor  Kristian  VII 
som  Slægtning  af  Kongehuset  blev 
modtaget  med  største  Glans  og  vir- 
kelig gjorde  Indtryk  ved  sine  gode 
Indfald  og  sine  vittige  Svar.  En  Eng- 
lænder noterede  dog  om  ham  i  sin 
Dagbog,  at  han  „spankulerede  om 
i  Selskaberne  som  en  Hanspurv", 
og  der  er  den  Sandhed  heri,  at 
Kristian  VII  selv  i  sine  heldigste 
Øjeblikke  ikke  hævede  sig  op  over 
Rollen  som  petit-maitre  og  ikke  kun- 
de virke  imponerende.  Derfra  drog 
man  til  Paris,  hvor  Kongen  blev  ste- 
det for  Ludvig  XV's  Aasyn  og  blev 
imponeret  af  den  franske  Enevæl- 
de selv  under  dens  Forfald.  Hans 
Omgivelser  paa  Rejsen  glædede  sig  over,  at  han  ganske  afholdt  sig  fra 
sædelige  Udskejelser,  men  til  Gengæld  var  der  tydelige  Udslag  af  Van- 
vid, som  det  dog  lykkedes  at  holde  skjulte  for  fremmede.  Rejsen  vir- 
kede nemlig  uhyre  anstrengende  paa  Kongen  baade  paa  Legeme  og 
Sjæl,  og  det  var  intet  Under,  at  da  han  var  vendt  tilbage  til  Landet 
i  Janaur  1769,  sank  han  snart  sammen  i  en  Sløvhedstilstand,  der 
endelig  afløstes  af  det  rene  Vanvid. 

Ogsaa  i  en  anden  Henseende  fik  denne  Rejse  skæbnesvangre 
Følger.  Grev  Rantzau-Ascheberg,  der  havde  faaet  sin  Afsked  fra  dansk 
Statstjeneste  samtidigt  med  St.  Germain,  havde  anbefalet  den  daværende 
Stadsfysikus  i  Altona  Johan  Frederik  Struensee  til  Livlæge  hos  Kongen 
paa  Rejsen.  Den  37aarige  Mand  var  født  i  Halle,  hvor  hans  Fader, 
Pietisten  Adam  Struensee,  den  Gang  var  Præst,  men  han  blev  senere. 


Fig.  253.  Joh.  Fr.  Struensee. 
(Maleri  paa  Rosenborg.) 

af  den  danske  Regering  udnævnt  til  Generalsuperintendent  i  Hertugdøm- 
merne, et  Embede,  som  han  beklædte  til  sin  Død  1791.  Sønnen  var  i 
Modsætning  til  Aanden  i  Fædrenehjemmet  bleven  paavirket  af  Tidens 
deistiske  Strømninger;  han  var  en  Fritænker,  der,  efter  hvad  han  selv 
sagde,  kun  havde  til  Maal  „at  virke  til  Gavn  for  Menneskene".  Struensee 
skildres  som  en  ung,  smuk  Mand  med  blondt  Haar,  regelmæssige  An- 
sigtstræk og  livlige  Øjne.  Han  var  vel  begavet,  skønt  hans  Kundskaber 
var  ret  overfladiske,  og  han  havde  et  vindende  Væsen,  navnlig  over  for 
Damer.  Men  i  Bunden  var  han  en  egoistisk  Natur,  der  igennem  sin 
overfladiske  franske  Dannelse  ogsaa  havde  faaet  sin  Moral  svækket, 
saa  at  han  i  Virkeligheden  var  en  farlig  Person  for  dem,  der  kom  i  Be- 
røring med  ham.  Under  Rantzaus  Forvisning  til  Hertugdømmerne  havde 
denne  staaet  i  livlig  Forbindelse  med  ham,  og  der  kan  ikke  være  Tvivl 
om,  at  han  herigennem  havde  faaet  et  Billede  af,  hvilke  Brøst  der 
fandtes  i  Datidens  Danmark. 

Paa  Rejsen  forstod  han  at  vinde  Kongens  Yndest,  og  han  gjorde 
god  Nytte  ved  at  berolige  hans  Nerver  under  hele  den  opslidende 
Selskabelighed.  Men  Kongen  havde  tillige  fundet  ham  saa  behagelig  at 
underholde  sig  med,  at  han  straks  efter  sin  Hjemkomst  udnævnte  ham 
til  fast  Livlæge.  I  denne  Stilling  gjorde  Struensee  sig  fortjent  ved  en 
Koppeindpodning  paa  den  spæde  og  svagelige  Kronprins  Frederik.  Men 
desuden  fik  han  hurtigt  Øjet  op  for  det  sørgelige  Forhold,  der  bestod 
mellem  Kongen  og  Dronningen,  og  af  Medlidenhed  gjorde  han  nu  alt 
for  at  forsone  de  høje  Herskaber.  Skønt  det  faldt  ham  svært,  da  han 
i  Begyndelsen  blev  modtaget  med  Mistro  af  Dronningen,  der  havde 
hørt  saa  meget  ufordelagtigt  om  ham,  havde  han  dog  til  sidst  Held 
med  sig.  Det  forbedrede  Samliv  førte  en  langt  mere  gunstig  Stilling  for 
Karoline  Mathilde  med  sig,  og  hendes  Indflydelse  blev  stigende  under 
Kongens  Svækkelsestilstand.  Naturligt  nok  var  hun  fuld  af  Taknem- 
lighed over  for  den  Mand,  hvem  hun  skyldte  dette,  og  Struensee  blev 
en  daglig  Gæst  ved  Hoffet,  da  han  i  Foraaret  1770  var  bleven  Kon- 
gens Forelæser.  Efter  Aftale  mellem  Struensee  og  Rantzau  blev  Kon- 
gens Yndling  Grev  Konrad  Holck,  der  havde  været  en  af  de  værste 
til  at  føre  ham  ud  i  hans  tidligere  Liv,  nu  afløst  som  Kongens  Selskabs- 
broder af  Enevold  Brandt,  en  ret  frisk,  men  ubetydelig  Natur,  der 
forstod  at  more  Kongen  med  sine  Løjer.  Imidlertid  blev  Forholdet 
varmere  og  varmere  mellem  Struensee  og  Dronningen,  der  ikke  kunde 
undgaa  at  drage  en  Sammenligning  mellem  ham  og  det  Vrag  af  en 
Mand,  hvortil  hun  var  knyttet.  Hun  blev  forelsket  i  ham,  og  Livlægen 
var  karakterløs  nok  til  at  misbruge  hendes  Gunst.  I  1770  blev  han 
hendes  Elsker,  skønt  han  sikkert  ikke  følte  saa  meget  for  hende,  som 

hun  for  ham.  Det  blev  nu  et  Livsspørgsmaal  for  ham  at  svinge  sig  op 
til  Magtens  Tinde,  og  Samtalerne  med  Rantzau  havde  desuden  vakt 
hans  Lyst  til  at  gribe  ind  i  Danmarks  Styrelse.  Efter  flere  forberedende 
Træk  faldt  Hovedslaget,  da  Regeringens  Aand  Bernstorf  efter  20  Aars 
tro  Tjeneste  som  Minister  fik  sin  Afsked  d.  15.  September  1770.  Den 
store  Statsmand  modtog  den  ved  en  egenhændig  fransk  Billet  fra 
Kongen,  og  da  han  havde  læst  den,  stod  han  tavs  og  udbrød  derefter 
med  Taarer  i  Øjnene:  „Almægtige,  velsign  dette  Land  og  Kongen". 
Han  forlod  Landet  og  begav  sig  til  Hamburg,  hvor  han  døde  i  Fe- 
bruar 1772  efter  at  have  set  sin  Efterfølgers  korte  Herredømme  gaa  til 
Grunde  paa  en  voldsom  Maade.  Allerede  før  Bernstorfs  Fald  havde 
Struensee  vist  sin  Indflydelse  ved  Forordningen  af  4.  September  1770, 
hvorved  Censuren  blev  ophævet,  og  der  blev  indført  ubunden  Trykke- 
frihed, „da  det  saavel  er  skadeligt  for  Sandhedens  upartiske  Under- 
søgelse, som  og  hinderligt  for  at  oplyse  de  ældre  Tiders  Vildfarelser  og 
Fordomme,  naar  redeligsindede  og  nidkære  Fædrelandsvenner  formedelst 
Personanseelse,  Befalinger  og  gældende  Meninger  skrækkes  eller  hin- 
dres fra  at  skrive  frit  efter  deres  Indsigt,  Samvittighed  og  Overbevis- 
ning". Glæden  herover  ytrede  sig  lydeligt,  og  selv  den  gamle  Filosof 
paa  Ferney,  Voltaire,  lovpriste  Kongen  i  et  begejstret  Digt. 

Skønt  Bernstorf  havde  været  meget  anset,  var  Uroen  i  Befolkningen 
dog  næppe  stor  ved  hans  Afskedigelse.  I  Virkeligheden  laa  der  mange 
Opgaver  for  en  ny  Regering  at  tage  fat  paa.  Statsgælden  var  17  Mill.,  og 
Bøndernes  Stilling  krævede  en  mindre  konservativ  Styrelse.  Fra  Bern- 
storfs Fald  kan  man  regne  Struensees  Magtperiode.  Men  foreløbigt 
traadte  han  ikke  offentligt  frem.  Derimod  blev  Ascheberg  og  Gåhler 
Medlemmer  af  Konseillet.  Men  Struensees  Læremester  kom  ikke  længe 
til  at  sidde  ved  Magten,  Kongen  var  misfornøjet  med  Statsraadet,  og 
Struensee  var  ogsaa  imod  det,  saa  at  Følgen  blev,  at  Konseillet  blev 
aldeles  opløst  d.  10.  Decbr.  1770.  Struensee  blev  nu  „maitre  des  requé- 
tes'\  i  hvilken  Egenskab  han  havde  det  Hverv  at  foredrage  alle  ind- 
komne Sager  for  Kongen.  Han  havde  nu  faaet  Haand  i  Hanke  med 
hele  Styrelsen,  da  han  kunde  „diktere  Kongen  i  Pennen",  hvad  han 
ønskede  at  faa  vedtaget,  uden  at  Kollegierne  kunde  blande  sig  deri.  I 
Virkeligheden  var  det  hans  Tanke,  at  alt  skulde  gaa  igennem  ham,  og 
hans  Magt  blev  forøget,  da  han  tilligemed  sin  Ven  Brandt  blev  optaget 
i  den  danske  Grevestand  og  endelig  den  14.  Juli  1771  udnævnt  til  Ge- 
hejmekabinetsminister  med  en  Magt  og  Myndighed,  som  ingen  dansk 
Undersaat  nogensinde  havde  haft.  Han  skulde  skriftlig  udfærdige  de 
Ordrer,  som  den  aandssvage  Konge  mundtlig  meddelte  ham,  de  saa- 
kaldte  Kabinetsordrer,  der  udgik  umiddelbart  fra  Kongen  uden  at  være 

forelagte  for  Kollegierne.  De  Ordrer,  som  Struensee  udstedte  med  Ka- 
binettets Segl,  skulde  endelig  have  samme  Gyldighed,  som  om  de  var 
underskrevne  med  Kongens  egen  Haand.  Kun  den  udenrigske  Styrelse 
vovede  han  ikke  at  tage  paa  sig,  og  han  fandt  her  et  Redskab  i  Grev 
Osten,  der  var  enig  med  Bernstorf  i,  at  man  skulde  bevare  det  ven- 
skabelige Forhold  til  Rusland. 

Struensee  hørte  til  den  store  Mængde  Statsmænd,  der  i  det  18. 
Aarhundrede  kort  før  den  franske  Revolution  voldsomt  søgte  at  om- 
danne Forholdene  efter  de  friere  Grundsætninger,  som  de  franske  Fi- 
losoffer havde  opstillet  for  Menneskehedens  Forbedring  og  Forædling. 
Med  stor  Dristighed  satte  han  en  Mængde  Forandringer  i  Værk,  hvoraf 
mange  ganske  vist  var  gavnlige,  men  nogle  anstødelige  og  forkastelige. 
Alle  led  de  af  det  store  Misgreb,  at  de  uden  nogen  Forberedelse  fulgte 
paa  hverandre  Slag  i  Slag.  Intet  Under,  at  de  vakte  Forvirring,  ja  end- 
ogsaa  megen  Forbitrelse  og  Forargelse.  I  de  16  Maaneder,  da  Struensee 
var  ved  Roret,  udkom  der  ikke  mindre  end  600  Forordninger,  hvoraf 
en  stor  Del  kom  til  at  dele  Skæbne  med  Kristian  II's  Love,  nemlig  at 
blive  ophævede,  inden  de  egentlig  var  satte  i  Værk. 

Men  paa  den  anden  Side  maa  man  heller  ikke  glemme,  at  Struen- 
sees  Magtperiode  ikke  danner  noget  skarpt  adskilt  Afsnit  fra  den  fore- 
gaaende  og  efterfølgende  Tid.  Paa  flere  vigtige  Punkter  var  der  en  Be- 
vægelse i  Gang,  som  nu  blev  fremskyndet  og  derfor  aldrig  senere 
kunde  standses.  Han  var  for  saa  vidt  i  Slægt  med  Udviklingen,  og  hans 
Gerning  blev  derfor  ikke  ganske  spildt. 

Den  nye  Tids  Tanker  kom  allerede  til  Orde  i  den  Forordning, 
hvorved  Gehejmekonseillet  blev  ophævet,  idet  Kongen  skriver,  at  han 
vil  „give  Regeringsformen  sin  naturlige  og  væsentlige  Renhed  og  lade 
den  forblive  saadan,  som  den  af  Folket  var  overdraget  Kongens  For- 
fædre". Tydeligt  var  her  talt  om  Magtens  Grundlag.  „Enevælden  af 
Guds  Naade"  var  forbi,  og  den  folkelige  Enevælde,  som  allerede  Hol- 
berg havde  talt  for,  var  nu  proklameret.  Allerede  i  selve  Styrelsen  blev 
der  indført  store  Reformer.  Med  Hensyn  til  de  høje  Regeringskolle- 
gier  vilde  Struensee,  som  han  senere  udtalte  i  sit  Forsvarsskrift,  indføre 
„større  Hurtighed,  Orden  og  Simpelhed".  De  blev  derfor  alle  omfor- 
mede til  Bureauer  med  en  simpel  og  tydelig  Indretning.  Den  vigtigste 
Ændring,  som  fandt  Sted,  var  den  fremragende  Rolle,  som  Struensee 
lod  FinanskoUegiet  spille,  idet  han  under  det  henlagde  ikke  blot  alle 
finansielle  Sager,  men  ogsaa  Styrelsen  af  Partikulærkassens  Indtægter 
og  hele  Generaltoldkammeret  og  Kommercekollegiet.  I  Spidsen  for  Kol- 
legiet sattes  Grev  Holstein.  Der  blev  indført  Besparelser,  og  der  blev 
fastsat  en  bestemt  Sum  for  Hofholdningen.  Men  ogsaa  de  andre  Kolle- 

gier  blev  i  mange  Henseender  reformerede.  Vigtigt  var  det  desuden,  at 
det  blev  bestemt,  at  Ærestegn  og  Titler  skulde  uddeles  langt  sparsom- 
mere end  hidtil,  og  at  Struensee  søgte  at  forbedre  Embedsstanden  igen- 
nem at  stille  bestemte  Krav  til  dens  Dygtighed.  Navnlig  vilde  han  den 
saakaldte  „Lakajisme''  til  Livs,  der  bestod  i,  at  Domestikker  eller  Be- 
tjente blev  foretrukne  ved  Besættelsen  af  mindre  Embeder.  Hvad  Kø- 
benhavns Magistrat  angaar,  var  den  altfor  vidtløftig  med  sine  tre  Borg- 
mestre, sine  6  Viceborgmestre  og  1 1  Raadmænd.  Den  blev  ophævet,  og 
det  samme  gjaldt  om  de  32  Mænds  Raad,  og  i  Spidsen  for  den  nye 
Magistrat  blev  Grev  Holstein  sat  som  Overpræsident.  Byens  Politi  blev 
forbedret  af  den  dygtige  Politimester  Bornemann,  og  Hof-  og  Stads- 
retten  blev  oprettet  for  alle  Sager  fra  København.  Ligeledes  blev  Rets- 
plejen forbedret  ved  Afskaffelsen  af  den  saakaldte  skarpe  Eksamina- 
tion eller  Forsøg  paa  at  fremskaffe  den  anklagedes  Bekendelse  ved 
Kat,  Tamp  og  anden  Tortur.  Ogsaa  Universitetet  med  dets  mange  for- 
ældede Former  tænkte  Struensee  paa  at  omdanne,  vistnok  efter  Opfor- 
dring af  Lægen  C.  J.  Berger,  der  var  en  begejstret  Tilhænger  af  den 
nye  Tid,  men  han  naaede  ikke  at  se  sine  Planer  gennemførte. 

Men  de  vigtigste  Reformer,  som  Struensee  tog  op,  angik  dog  Bonde- 
standen. Den  afsjælede  Landbokommission  blev  genoprettet  i  Novem- 
ber 1770,  og  Oeder  fik  Plads  i  den,  mens  Reverdil  blev  kaldt  tilbage. 
Kommissionen  tog  først  fat  paa  Hoveriet,  og  ved  Forordningen  af  den 
20.  Februar  1771  blev  Hoveriet  fra  ubestemt  gjort  bestemt,  og  det 
endda  saare  billigt  bestemt  efter  den  Grundsætning,  at  „Bondens  Byr- 
der ikke  alene  skulde  være  bestemte,  men  taalelige".  Herefter  tog  Kom- 
missionen fat  paa  Stavnsbaandets  Ophævelse,  og  den  var  kommen  saa 
vidt,  at  den  havde  indstillet,  at  det  skulde  indskrænkes  til  at  gælde  fra 
det  14.  til  det  34.  Aar.  Da  blev  Struensee  styrtet,  og  det  Hele  standsede. 
Den  samme  Menneskekærlighed,  som  han  havde  vist  i  Bondespørgs- 
maalet,  lagde  Struensee  ogsaa  for  Dagen  paa  andre  Omraader.  Der 
blev  nedsat  en  Kommission  til  at  forbedre  Fattigvæsenet,  og  i  1770 
oprettedes  den  kgl.  Plejestiftelse  for  Hittebørn,  der  skulde  optage  indtil 
600  Børn,  (Opfostringshiiset).  Fødselsstiftelsen  var  knyttet  til  Fre- 
deriks Hospital,  og  paa  Ydermuren  blev  der  anbragt  en  Kasse,  hvori 
enhver  Moder  uset  kunde  nedlægge  sit  nyfødte  Barn,  hvorpaa  Staten 
tog  sig  af  dets  Opdragelse.  Det  blev  samtidig  forbudt,  at  der  maatte  gø- 
res nogen  Adskillelse  mellem  ægte  og  uægte  Børn  paa  Opfostringshu- 
set.  Hernhutterne  (de  mahriske  Brødre)  fik  Tilladelse  til  at  anlægge 
Byen  Kristiansfeld,  som  kom  i  en  blomstrende  Tilstand  v-ed  deres  ud- 
mærkede Fabriksflid. 

Men  ved  Siden  af  disse  gavnlige  Foranstaltninger  gennemførtes  der 

ogsaa  andre,  som  maatte  saare  Datidens  religiøse  og  sædelige  Tænke- 
maade.  Saaledes  blev  ti  overflødige  Helligdage  afskaffede,  fordi  „de 
mere  brugtes  til  Lediggang  og  Laster  end  til  sand  Gudsdyrkelse",  og 
Københavns  Porte  blev  holdt  aabne  baade  under  Gudstjenesten  og  om 
Natten.  Det  blev  paabudt,  at  Begravelser  skulde  finde  Sted  inden  Kl.  9 
om  Morgenen,  for  at  Overdaadigheden  ved  Begravelsesgilderne  kunde 
indskrænkes,  og  der  blev  givet  Tilladelse  til  at  opføre  Skuespil  om  Søn- 
dagen, hvilket  hidtil  havde  været  uhørt  i  Danmark.  Med  mere  Grund 
ankede  man  over,  at  der  fandt  en  Indskrænkning  Sted  af  de  forbudne 
Grader  med  Hensyn  til  Ægteskab,  og  at  der  blev  givet  Tilladelse  til 
Hasardspil  i  Rosenborg  Have  om  Aftenen,  mod  at  man  betalte  en  Af- 
gift til  Hittebørnsanstalten,  samt  at  Frederiks  Hospitals  Kapel  blev  ind- 
rettet til  en  Sygestue  for  veneriske  Sygdomme.  Dadles  maa  det,  at  Tal- 
lotteriet blev  indført,  da  det  ganske  vist  hjalp  paa  de  daarlige  Finanser, 
men  til  Gengæld  viste  sig  som  økonomisk  og  moralsk  ødelæggende  i 
vide  Kredse.  Sagen  var,  at  man  i  Lotteriet  modtog  selv  ganske  smaa 
Indskud,  og  at  disse  kunde  finde  Sted  paa  hvilket  Tal  som  helst,  hvor- 
ved mange  lokkedes  til  at  sætte  deres  Spareskillinger  paa  det  Tal,  de 
havde  drømt  om  og  derfor  ansaa  for  lykkebringende. 

Struensee  kan  heller  ikke  fritages  for  at  have  handlet  meget  let- 
sindigt ved  den  Maade,  hvorpaa  hans  Reformer  blev  gennemførte. 
Mange  var  forargede  over  hans  Ligegyldighed  og  Ringeagt  for  Religion 
og  Sædelighed  og  hans  hensynsløse  Afskedigelser  af  Embedsmænd 
uden  Lov  og  Dom,  som  oftest  ogsaa  uden  Pension.  Endnu  værre  var 
hans  Haan  mod  det  danske  Sprog.  Alle  kongelige  Forordninger  udgik 
nemlig  paa  Tysk,  og  man  mente  med  Rette,  at  alle  Ansøgninger  til  den 
enevældige  Minister  maatte  være  skrevne  i  samme  Sprog,  hvis  der 
skulde  tages  noget  Hensyn  til  dem.  At  han  som  borgerlig  født  straks 
stod  paa  en  spændt  Fod  med  Adelen  og  tilsidesatte  den  for  fortjente 
borgerlige,  maatte  naturligvis  skabe  ham  bitre  Fjender.  Ikke  en  Gang 
mellem  Osten  og  Struensee  vedblev  Forholdet  at  være  godt,  idet  Ka- 
binetsministeren  vilde  indblande  sig  i  den  ydre  Styrelse.  Man  hævnede 
sig  paa  ham  ved  at  benytte  den  Pressefrihed,  han  selv  havde  givet,  og 
overvældede  ham  med  en  saadan  Mængde  giftige  og  hadefulde  Angreb 
i  Blade  og  Flyveskrifter,  at  han  atter  saa  sig  nødt  til  at  begrænse  den 
ved  et  Reskript  af  7.  Oktober  1771.  Det  værste,  som  desværre  kun  var 
altfor  sandt  ,var,  hvad  der  blev  udspredt  om  Struensees  fortrolige  For- 
hold til  Dronningen  og  om  Brandts  uærbødige  Opførsel  over  for  Kon- 
gen. Denne  var  nu  aldeles  sindsforvirret,  saa  at  han  morede  sig  med 
at  slaa  Vinduer  ud  og  kaste  Møblerne  ud  af  Vinduet.  Ved  Taflerne  op- 
førte  han   sig   paa   den   besynderligste  Maade,  og  han   løb  undertiden 

rundt  i  Haven  om  Natten  og  skjulte  sig  for  Hoffolkene.  Til  andre  Ti- 
der kunde  han  sidde  i  timevis  og  stirre  hen  for  sig  i  Sløvhed.  Hvad 
Dronningen  angaar,  var  hun  nu  fuldstændigt  under  Struensees  Indflydelse, 
saa  at  hun  ikke  kendte  nogen  anden  Vilje  end  hans,  og  i  sin  Liden- 
skab blev  hun  oven  i  Købet  forsimplet.  Ikke  uden  Grund  forargedes 
Københavnerne  over  at  se  hende  ride  over  Skrævs  i  gule  Skindbukser 

Fig.  254.  Dronning  Karoline  Mathilde  til  Hest.  (Skillingsblad  fra  Samtiden.) 

Og  Mandsstøvler,  en   Dragt,  der  var   saa    meget    mindre   klædelig  for 
hende,  som  hun  allerede  var  bleven  ret  korpulent. 

Det  varede  ikke  længe,  før  Forbitrelsen  gav  sig  Luft  i  Uroligheder. 
Da  man  havde  forholdt  nogle  Hundrede  norske  Matroser  deres  Løn- 
ning, begav  de  sig  ud  til  Hirschholms  Slot,  hvor  Hoffet  den  Gang  var, 
for  at  forebringe  deres  Klager  for  Kongen  selv.  Skønt  de  ikke  havde 
ondt  i  Sinde,  blev  alle,  ogsaa  Struensee,  grebne  af  den  største  For- 
skrækkelse. Lille  Juleaften  1771  g]ovét' Livgarden  til  Fods  Oprør,  da 
man  vilde  opløse  den  og  stikke  den  ind  i  andre  Regimenter,  saaledes 
som  det  allerede  var  sket  med  Hestgarden.  Den  satte  sig  fast  paa  Kri- 
stiansborg   og   lod   sig   kun   berolige  ved  en   ynkelig   Eftergivenhed  fra 

Magthavernes  Side.  Ved  disse  Lejligheder  havde  Struensee  vist  en  saa- 
dan  Mangel  paa  Mod  og  Aandsnærværelse,  at  det  opmuntrede  hans 
Fjender  til  at  foretage  et  afgørende  Skridt.  De^  Midler,  hvormed  han 
søgte  at  bevare  sin  Magt,  talte  heller  ikke  godt  for  ham,  thi  han  lod 
Tøjhuset  besætte  med  Kanoner,  Vagterne  paa  Slottet  fordoble  og  de 
kongelige  Vogne  fare  i  Galop  gennem  Gaderne  under  stærk  Bevogt- 
ning, som  om  der  var  Fare  for  Overfald. 

Der  blev  dannet  en  Sammensværgelse.  I  Spidsen  for  den  stod 
Enkedronning  Juliane  Marie  og  hendes  Søn,  Kongens  ubetydelige 
Halvbroder  Arveprins  Frederik.  De  levede  fjernt  fra  Hoffet,  halvt  i 
Unaade,  og  havde  lidt  mange  Krænkelser  af  Struensee,  f.  Eks.  da 
Arveprinsen  var  bleven  lukket  ude  fra  den  kongelige  Loge  i  Teatret. 
Men  den  egentlige  Aand  i  Sammensværgelsen  var  Generalkrigskommis- 
sær  Beringskjold,  en  upaalidelig  Mand,  der  havde  ført  et  eventyrligt 
Liv  i  Østrig  og  Rusland  og  ved  sin  Snuhed  var  kommen  frem  her- 
hjemme. Til  ham  sluttede  Grev  Rantzau-Ascheberg  sig,  der  i  sin  Tid 
havde  virket  for  at  hæve  Struensee,  men  senere  var  bleven  hans  bitre 
Fjende.  Igennem  Ove  Høegh-Guldherg,  der  var  Prinsens  Kabinetsse- 
kretær, lykkedes  det  disse  to  Mænd  at  paavirke  Enkedronningen  og 
Arveprinsen,  saa  at  disse  stillede  sig  i  Spidsen  for  Sammensværgelsen. 
Til  de  sammensvorne  sluttede  sig  endnu  den  brutale  Oberst  Køller  og 
General  Eickstedt,  der  havde  Kommandoen  over  de  Troppeafdelinger, 
der  laa  i  Hovedstaden  til  Hoffets  Værn. 

Natten  mellem  den  16.  og  17.  Januar  blev  bestemt  til  Udførelsen 
af  den  dristige  Plan.  Struensee  synes  i  den  sidste  Tid  at  have  haft  en 
instinktiv  Følelse  at  en  truende  Ulykke,  men  anede  ikke,  hvorfra  den 
skulde  komme.  Hoffet  hvilede  i  den  første  Søvn  efter  et  nylig  endt 
Hofbal  med  Maskerade,  da  samlede  Oberst  Køller  sine  Officerer,  og 
efter  at  have  sagt  til  dem,  at  det  nu  gjaldt  de  forhadte  Magthavere,  gik  han 
mellem  Kl.  4  og  5  om  Morgenen  med  dem  til  Arveprinsens  Værelser, 
der  var  aftalt  til  Mødested.  Med  Enkedronningen  i  Spidsen  trængte 
man  ind  i  Kongens  eget  Soveværelse.  Efter  at  han  var  bleven  vækket, 
fortalte  man  ham,  at  hans  Liv  var  i  Fare,  og  i  sin  Forfærdelse  under- 
skrev han  viljeløst  de  Fængselsordrer,  som  blev  forelagte  for  ham.  Sam- 
tidigt fængslede  Køller,  inden  han  endnu  havde  faaet  Kongens  Ordre 
dertil,  Struensee  og  Brandt,  og  begge  blev  straks  førte  til  Kastellet.  Kl. 
7  om  Morgenen  begav  Rantzau  sig  til  Dronningens  Værelse,  hvor  hun 
blev  vækket,  og  den  kongelige  Arrestordre  blev  forelagt  hende.  Hendes 
lidenskabelige  Protester  blev  besvarede  af  Greven  med  iskold  Foragt, 
og  efter  forgæves  Modstand  blev  hun  sammen  med  sin  spæde  Datter 
Louise  Augusta  bragt  ned  i  en  Vogn,  der  førte  dem  til  Kronborg.  Hen- 

imod  Kl.  10  viste  Kongen  og  Enkedronningen  sig  paa  Altanen,  og  de 
blev  hilste  med  Hurraraab  af  Folket.  „Henimod  Middag  behagede  def 
Kongen  med  sin  Broder  Arveprinsen  at  køre  gennem  Staden,  næsten 
baaret  paa  sine  Undersaatters  Skuldre,"  hed  det  i  et  samtidigt  Blad. 
Sandheden  var,  at  den  befriede  Konge  sad  og  krøb  sammen  i  et  Hjørne 
af  Vognen,  forfærdet  over  Larmen  og  uforstaaende-  overfor  Grunden 
dertil.  Om  Aftenen  holdt  Pøbelen  sig  lystig  ved  at  ødelægge  henved  60 
offentlige  Huse,  uden  at  Politiet  maatte  skride  ind,  da  Hoffet  ikke  vilde 

Fig.  255.  Struensees  Fængsling.  (Samtidigt  Træsnit.) 

have,  at  nogen  maatte  blive  dræbt  eller  saaret  „paa  en  saa  glædelig  Dag". 
Der  fremvældede  en  Strøm  af  Smædeskrifter  og  Haansange  over  de  faldne, 
og  højt  pristes  „den  fromme  Juliane,  der  gik  foran  med  Dydens  Fane". 
Men  det  uhyggeligste  stod  endnu  tilbage.  Efter  at  Struensee  havde 
siddet  lænket  i  fem  Uger  i  sit  Fængsel  bag  ved  Kirken  i  Kastellet  til- 
ligemed Brandt,  blev  han  den  20.  Februar  stillet  for  en  Kommission 
af  ni  Medlemmer,  hvori  ogsaa  Guldberg  havde  Plads.  Mens  man  i  Be- 
gyndelsen havde  tænkt  paa  at  sigte  den  faldne  Statsmand  for  at  have 
villet  afsætte  Kongen,  maatte  man  indskrænke  sig  til  at  anklage  ham 
for  et  altfor  fortroligt  Forhold  til  Dronningen  og  for  at  have  ladet  sig 
udnævne  til  Kabinetsminister,  hvorved  han  havde  tiltaget  sig  en  Magt, 
der  stred  imod  Kongeloven.  Brandt  blev  beskyldt  for  at  have  lagt 
Haand  paa  Kongen.  Man  gik  ud  fra  den  Forudsætning,  at  Kongen  var 

fuldt  tilregnelig,  men  naar  dette  var  Tilfældet,  maatte  den  sidste  Be- 
skyldning imod  Struensee  være  meningsløs,  da  han  jo  havde  Kongens 
egen  frivillige  Underskrift  paa  sin  Udnævnelse  til  Minister.  løvrigt  maa 
det  indrømmes,  at  Kommissionen  bestod  af  dygtige  Jurister,  og  at  Un- 
dersøgelsen blev  ledet  paa  en  forsvarlig  Maade.  Men  urimeligt  var  det, 
at  baade  Struensee  og  Brandt  var  lænkede  til  Muren  i  deres  Fængsler. 
Det  varede  ikke  længe,  før  Struensee  tabte  Modet  og  tilstod  sit  Forhold 
til  Dronningen.  Ogsaa  Dronningen,  som  længe  havde  afvist  enhver  Til- 
staaelse,  faldt  tilsidst  sammen  ved  Budskabet  om  Struensees  Forræderi 
og  indrømmede  alt.  Den  25.  April  1772  fældede  Kommissionen  paa 
Kristiansborg  Slot  den  Dom,  at  Struensee  og  Brandt  skulde  have  for- 
brudt Ære,  Liv  og  Gods,  deres  grevelige  og  al  anden  Værdighed,  og 
at  deres  grevelige  Vaaben  skulde  af  Skarpretteren  sønderbrydes;  den 
højre  Haand  skulde  afhugges  dem  levende,  derpaa  Hovedet;  Kroppen 
skulde  parteres  og  lægges  paa  Stejle  og  Hjul,  men  Hovedet  med  Haan- 
den  sættes  paa  en  Stage.  Forinden  var  baade  Struensee  og  Brandt  i 
Fængslet  bleven  stærkt  religiøst  grebne,  saa  at  de  var  i  Stand  til  at 
gaa  Døden  i  Møde  med  et  roligt  og  gudhengivent  Sind.  Den  28.  April 
om  Morgenen  blev  den  barbariske  Dom  udført  paa  Øster  Fælled  i 
Overværelse  af  en  uhyre  Menneskemængde,  og  endnu  to  Aar  efter  saa 
man  Resterne  af  de  henrettede  paa  Stejlerne. 

Hvad  den  ulykkelige  Dronning  Karoline  Mathilde  angaar,  blev  hen- 
des Ægteskab  med  Kongen  hævet  ved  en  Skilsmissedom,  og  det  var 
Meningen,  at  hun  skulde  have  været  Fange  paa  Aalborghus.  Men  den 
engelske  Konge,  hendes  Broder,  vilde  ikke  taale  dette,  og  han  krævede 
hende  udleveret.  Efter  en  Overenskomst  blev  hendes  Medgift  tilbagebe- 
talt til  den  engelske  Regering,  og  der  blev  anvist  hende  en  aarlig  Sum 
til  Underhold.  Den  31.  Maj  tog  hun  for  sidste  Gang  Afsked  med 
sin  Datter  Louise  Augusta  og  gik  ombord  paa  en  engelsk  Fregat,  der 
førte  hende  til  Hannover.  Hun  var  den  Gang  endnu  ikke  21  Aar  gam- 
mel. Hun  opholdt  sig  siden  i  Celle,  hvor  Slottet  var  bleven  sat  i  Stand 
til  hende,  og  hvor  hun  vandt  Indbyggernes  Kærlighed  ved  sin  store 
Godgørenhed  og  sin  Fromhed.  Det  vakte  derfor  almindelig  Sorg,  da 
hun  efter  et  treaarigt  Liv  i  Stilhed  døde  den  10.  Maj  1775  af  Smaa- 
kopper,  som  hun  skal  have  paadraget  sig  ved  sine  Sygebesøg. 

Den  Guldbergske  Tid  1772—84. 

Ved  Omvæltningen  den  17.  Januar  1772  havde  Enkedronningen 
faaet  Magten,  og  Arveprins  Frederik  indtog  Forsædet  i  Statsraadet,  der 
genoprettedes  den  13.   Februar.  Det  blev  fastslaaet,  at  Forestillinger  fra 

alle  Kollegier  skulde  gaa  igennem  Statsraadet,  og  at  ingen  kongelig  Re- 
solution maatte  have  Gyldighed,  med  mindre  den  først  var  overvejet  i 
det  Kollegium,  hvorunder  den  hørte  hjemme.  Foruden  Prinsen  kom 
Statsraadet  bl.  a.  til  at  bestaa  af  Grev  Otto  Thott,  Grev  Rantzau-Ascheherg, 
Gehejmeraad  Schack- Rathlou,  General  Eickstedt  og  Udenrigsminister 
Grev  Osten.  Schimmelmann  fik  Finanserne  under  sig,  men  uden  Sæde 
i  Statsraadet.  Samtidigt  opretholdt  man  den  Illusion,  at  Kongen  stadigt 
var  tilregnelig,  og  der  blev  derfor  ikke  indsat  nogen  Formynderrege- 
ring, men  Juliane  Marie  og  Arveprinsen  ledede  Regeringen  i  hans  Navn. 
Enkedronningen  var  en  forstandig  Kvinde  i  Modsætning  til  Arveprin- 
sen, der  kun  var  svagt  begavet,  men  begge  var  de  under  stærk  Paa- 
virkning  af  den  kloge  Ove  Guldberg,  der  ledede  det  Hele  uden  at  træde 
aabenlyst  frem  og  først  efterhaanden  langsomt  og  forsigtigt  rykkede  frem 
i  forreste  Række.  1774  blev  han  udnævnt  til  Gehejmekabinetssekretær 
og  to  Aar  senere  til  Statssekretær;  Aaret  efter  blev  han  optaget  i  den 
danske  Adelsstand  under  Navn  af  Høegh-Guldberg.  Endelig  blev  han 
d.  6.  April  1784  Gehejmestatsminister,  kort  før  hans  Magt  fik  en  plud- 
selig Ende.  Hele  Perioden  har  derfor  med  Rette  faaet  Navn  af  den 
Guldbergske,  da  han  havde  den  væsentlige  Indflydelse.  Guldberg  var 
ikke  nogen  betydelig  Begavelse,  men  han  var  en  utrættelig  Arbejder. 
Han  var  konservativ  af  Anskuelser  og  en  trofast  Tjener  af  Enevælden 
og  Kongehuset.  Saaledes  dannede  han  i  enhver  Henseende  en  Mod- 
sætning til  Struensee,  hvis  Færd  han  ansaa  for  lige  skadelig  for  Reli- 
gion, Sædelighed  og  Kongemagt.  Men  Guldberg  ønskede  paa  den  anden 
Side  heller  ikke,  at  Konseillet  skulde  blive  almægtigt,  saaledes  som  det 
havde  været  Tilfældet  i  Frederik  V's  senere  Aar.  Derfor  ser  man  det 
Særsyn,  at  Kabinetsordrerne,  som  han  havde  dadlet  saa  stærkt  i 
Struensees  Tid,  nu  vedblev,  da  Guldberg  ønskede,  at  Juliane  Marie  og 
hendes  Søn  ad  denne  Vej  skulde  faa  Hovedindflydelsen  paa  Regerin- 
gen. Tiden  fra  1772  til  1784  betegner  derfor  en  Blanding  af  Statsraads- 
styre  og  Kabinetsstyre. 

En  Følge  af  Reaktionen  blev,  at  næsten  alle  de  høje  Embedsmænd, 
som  Struensee  havde  indsat,  blev  fjernede.  Men  imellem  Statskuppets 
Mænd  var  Forbindelsen  svag.  Derfor  gik  flere  af  de  mindre  værdige 
Redskaber  ved  Omvæltningen  1772  hurtigt  samme  Vej.  Saaledes  forlod 
Rantzau  Åscheberg,  der  desuden  ikke  egnede  sig  til  praktisk  Statsmands- 
gerning,  snart  efter  Landet,  ganske  vist  med  en  urimelig  høj  Pension, 
og  den  gamle  Levemand  endte  sine  Dage  i  Sydfrankrig.  Køller  og 
Beringskjold  faldt  ligeledes  i  Unaade.  Endelig  maatte  Osten  i  1773 
tage  sin  Afsked  som  Udenrigsminister.  At  man  dernæst  vendte  sig  imod 
alle  Struensees  Indretninger,  var  en  Selvfølge;  Ordningen  af  Kollegierne 

blev  den  gamle,  den  skarpe  Eksaminiation  blev  genindført,  og  alt,  hvad 
der  fandt  Naade  for  Magthavernes  Øjne,  var  Hof-  og  Stadsretten  og 
—  Tallotteriet.  Sørgeligt  var  det  især,  at  det  nu  var  forbi  med  Land- 
væsenskommissionen  og  den  nyttige  Hoveriforordning.  Hoveriet  blev 
igen  ubestemt  ved  Forordningen  af  12.  August  1773.  Aaret  efter  for- 
øgedes Landmilitsen,  og  Tjenestetiden  kunde  forlænges  fra  12  til  18 
Aar.  Herremændenes  Tid  var  atter  inde,  og  Herregaarde  rejste  sig  i 
Mængde   af  den  sammenlagte  Bønderjord.    Guldberg  var  helt  igennem 

konservativ   i   sit  Syn   paa  

Bondestandens  Kaar,  om 
end  i  den  bedste  Mening 
af  Verden,  thi  han  mente, 
„at  Bondens  Aag  ikke  kun- 
de afkastes,  uden  at  Dan- 
mark maatte  ryste  og  bæve 
i  sine  Grundvolde".  Men 
værdt  at  mærke  er  det,  at 
selv  i  denne  Stilstandspe- 
riode kunde  alt  ikke  gaa  i 
Staa.  Landbrugets  økono- 
miske Udvikling  førte  med 
sig,  at  Reformer  paa  Fælles- 
skabets Omraade  ogsaa  var 
til  Gavn  for  Herremænde- 
ne, og  i  1781  fik  derfor  den 
dygtige  Præsident  i  Rente- 
kamret Grev  Joakim  God- 
ske Moltke  gennemført  en 
Forordning  om  Jordfælles- 
skabets Ophævelse.  Udskiftningen  af  Landsbyernes  Jord  foregik  derfor 
.uden  Afbrydelse  hele  den  guldbergske  Tid  igennem. 

Men  ogsaa  Trykkefriheden  blev  igen  ophævet.  Allerede  Struensee 
havde  maattet  paabyde,  at  Forfattere  skulde  være  ansvarlige  for  Loven 
for  deres  Ytringer,  thi  Pressefriheden  havde  avlet  en  Strøm  af  Skand- 
skrifter, der  ogsaa  var  rettede  imod  hans  Forhold  til  Dronningen.  Nu 
gik  man  videre.  I  1773  forbød  et  Reskript  under  høje  Mulkter  eller 
Vand  og  Brøds  Straf  at  indføre  noget  i  Bladene,  som  angik  Regeringen 
og  almindelige  Foranstaltninger.  Men  man  gik  nu  frem  med  stor  Vil- 
kaarlighed ;  nogle  Skrifter  blev  undertrykte,  og  i  andre  blev  de  Steder 
strøgede,  der  ikke  behagede  Regeringsmændene,  f.  Eks.  i  Suhms  „Dan- 
marks, Norges  og  Holstens  Historie  i  Udtog". 


Fig.  257.  Ove  Høegh-Guldberg. 
(Stik  af  Clemens.) 

Intet  har  dog  skaffet  det  guldbergske  Ministerium  den  Paaskønnelse 
som  dets  Omsorg  for  dansk  Sprog  og  Kultur,  der  kom  som  et  gavn- 
ligt Tilbageslag  efter  Struensees  tyske  Styre.  Dansk  blev  indført  som 
Undervisningsfag  i  de  lærde  Skoler,  og  det  kom  til  at  herske  baade 
paa  Scenen  og  som  Kommandosprog  i  Hæren.  Den  sidste  Reform 
skyldes  Eickstedt,  men  Grunden  var  rigtignok,  at  de  hvervede  Tropper 
samtidigt  blev  afskaffede,  og  Landmilitsen  udvidet,  saa  at  det  ikke  mere 
var  naturligt  at  benytte  det  tyske  Sprog  i  Hæren.  Det  kan  dog  ikke 
nægtes,  at  der  gaar  et  nationalt  Pust  igennem  den  iøvrigt  saa  døde 
Regering,  og  Arveprinsen  lod  saaledes  paa  sit  Gods  i  Jægerspris  rejse 
Mindestøtter  i  Haven  for  fortjente  danske  Mænd  og  Kvinder  lige  fra 
Absalon  til  Griffenfeld,  Holberg  og  Bernstorf.  Men  hvad  der  især 
havde  Krav  paa  Folkets  Taknemlighed  og  vakte  almindeligt  Bifald,  var 
Forordningen  om  Indfødsretten,  der  udkom  den  15.  Januar  1776.  Den 
skulde  betragtes  som  en  Grundlov  ligesom  Kongeloven;  og  efter  den 
kunde  kun  indfødte,  hvilket  vilde  sige  danske,  norske  eller  Holstenere 
eller  Mænd,  som  under  visse  Betingelser  fik  Indfødsret  og  derfor  skulde 
agtes  lige  med  hine,  have  Adgang  til  Statens  Embeder.  „Thi,"  siger 
Loven,  „Billighed  byder,  at  Landets  Børn  nyder  Landets  Brød,  og  at 
Fordelene  i  Staten  falder  i  dens  Borgeres  Lod.  Alle  Tiders  Erfaring  har 
og  lært,  at  i  et  Land,  hvor  der  sørges  for  Ungdommens  Opdragelse, 
mangler  aldrig  duelige  Folk,  naar  Regenten  søger  dem.  Ogsaa  kan  vi 
med  Fornøjelse  kalde  for  Tankerne  vort  Fædrelands  Historie,  fordi 
den  kan  af  alle  Stænder  fremvise  Mænd,  som  have  tjent,  æret  og 
reddet  Landet  og  med  den  ædleste  Beslutning  opofret  sig  for  deres 
Konge."  Kun  fra  een  Side  mødte  Forordningen  Kritik.  Det  varde  frem- 
ragende tyskfødte  Embedsmænd,  der  ansaa  det  for  uklogt,  at  Danmark 
paa  denne  Maade  lukkede  sig  af  over  for  Europa,  og  som  med  Bitter- 
hed betragtede  dette  Skridt  som  rettet  imod  sig  selv.  I  første  Linje 
blandt  disse  staar  den  yngre  Bernstorf.  „Der  findes",  sagde  han,  „sikkert 
ikke  nogen  Dansk,  der  er  mere  begejstret  for  sit  Fædreland,  end  jeg 
er  det  for  Danmark",  og  dette  var  ikke  tomme  Ord. 

Andreas  Peter  Bernstorf,  der  var  en  Brodersøn  af  den  ældre 
Bernstorf,  havde  nemlig  1773  afløst  Osten  som  Leder  af  vor  Udenrigs- 
politik. Han  var  født  1735  i  Luneburg  og  havde  allerede  arbejdet  i 
dansk  Tjeneste  før  Struensees  Herredømme.  Ved  sit  klartskuende  Blik 
og  sin  utrættelige  Arbejdsiver  maa  han  stilles  i  første  Række  blandt 
danske  Statsmænd,  og  skønt  han  var  Aristokrat,  var  han  dog  ganske 
fri  for  Fordomme  over  for  de  andre  Stænder.  Hertil  kommer,  hvad 
der  er  et  Særsyn  i  Tiden,  en  mild,  behersket  og  fuldstændigt  uegen- 
nyttig Karakter.    Da    han  tiltraadte  sin  Post,  truede  der  kun  Danmark 

Fare  fra  een  Side.  Det  var  Sverige,  hvor  der  1772  iiavde  fundet  en 
Revolution  Sted,  da  den  unge  Kong  Gustaf  III  havde  styrtet  det  svage 
Adelsherredømme,  som  Danmark  og  Rusland  var  enige  om  at  betragte 
som  deres  bedste  Værn  over  for  denne  urolige  Nabo.  Den  forøgede 
svenske  Kongemagt  betød  forøget  Fare  for  Danmark,  og  navnlig  maatte 
Norge  beskyt- 
tes. Det  var  der- 
for naturligt,  at 
vi  i  de  følgende 
Aar  støttede  os 
til  Rusland,  men 
Bernstorf  blev 
aldrig  som  sine 
Kollegaer  i  Sty- 
relsen et  vilje- 
løst Redskab  i 
Kejserinde  Ka- 
tarinas Haand. 
Foreløbigt  gen- 
nem førte  han 
1773  dQt  Mage- 
skifte med  Rus- 
land, som  hans 
Farbroder  hav- 
de aftalt  1767. 
Den  unge  Cza- 
rewitsch  fik  Ol- 
denborg og  Del- 
menhorst  mod 
at  afstaa  sin  Del 
af  Holsten  og 
sine  Fordringer 
paa  den  gottorp- 
ske Del  af  Slesvig.  Et  Forsvarsforbund  med  Rusland  styrkede  Ven- 
skabet mellem  de  to  nordiske  Magter.  Bernstorf  traadte  ved  samme 
Lejlighed  i  Spidsen  for  tyske  Kancelli  som  dets  Chef  uden  at  opgive 
sit  Embede  som  Udenrigsminister,  og  da  han  tillige  var  første  Depu- 
teret i  Rentekamret,  samlede  han  saaledes  en  stor  Del  af  Magten  i  sin 
Haand.  Fra  russisk  Side  var  det  ligefrem  bleven  fordret,  at  Pladsen 
i  tyske  Kancelli  skulde  besættes  med  en  Tysker,  for  at  man  lettere 
skulde  faa  Holstenerne  til  at  finde  sig  i  det  nye  Styre.    Da  den  sidste 


Fig.  258.  A.  P.  Bernstorf.  (Stik  af  Clemens.) 

Hertug  af  Gliicksborg  seks  Aar  senere  døde,  tilfaldt  hans  Besiddelser 
Kronen,  og  saaledes  havde  Danmark  for  første  Gang  siden  1544  gen- 
vundet de  Landsdele,  der  var  blevne  adsplittede  ved  Delingen  under 
Kristian  III. 

Der  gik  dog  ikke  mange  Aar  hen,  før  de  udenrigske  Forhold  kom 
til  at  frembyde  stor  Fare  for  Danmark.  Den  nordamerikanske  Friheds- 
krig udbrød  1776,  og  Frankrig  stillede  sig  snart  paa  Oprørernes  Side 
mod  sin  gamle  Fjende  England.  En  hærgende  Søkrig  blev  Følgen  heraf, 
men  da  de  vigtigste  Handelsnationer  i  Europa  var  indviklede  deri, 
aabnede  der  sig  uventet  gode  Udsigter  for  de  neutrale  Magters  Handel. 
Det  var  under  disse  Forhold,  at  vor  Handel  blomstrede  op,  især  paa 
Øst-  og  Vestindien,  ligesom  Fragthandelen  paa  Middelhavet.  De  danske 
Handelsskibe  indførte  Mængder  af  Varer,  der  herfra  gik  videre  til 
Østersølandene,  og  foruden  København  havde  navnlig  Bergen  og  Flens- 
borg stor  Fordel  deraf.  Formuer  blev  tjente  i  en  Fart;  ganske  vist 
bortødsledes  ofte  hurtigt,  hvad  hurtigt  var  kommet.  I  Aarene  1777 — 
1783  gravedes  den  saakaldte  slesvig-holstenske  Kanal,  der  forbandt 
Ejderen  og  Vesterhavet  med  Østersøen,  og  altsaa  var  en  Forløber,  om 
end  i  meget  mindre  Maalestok,  for  den  nuværende  Nordøstersøkanal. 
Men  den  danske  Søhandel  led  stort  Afbræk  ved  engelske  Kapere,  thi 
paa  den  mest  hensynsløse  Maade  chikanerede  den  engelske  Regering  de 
neutrale  Magter,  hvis  Opkomst  vakte  dens  Misundelse.  For  at  raade 
Bod  derpaa  foreslog  Bernstof  1778  den  russiske  Regering  at  slutte  et 
væbnet  Neutralitets  forbund  til  Beskyttelse  af  den  neutrale  Skibsfart  i 
de  nærmeste  Farvande.  Bernstorf  fremsatte  tillige  de  Grundsætninger, 
som  siden  er  blevne  almen-europæisk  Eje,  men  som  Danmark  har  Æren 
af  først  at  have  hævdet,  nemlig  at  neutrale  Skibe  har  Ret  til  frit  at 
sejle  paa  de  krigsførende  Magters  Havne;  at  Gods  tilhørende  de  krigs- 
førende Magters  Undersaatter  —  undtagen  Krigskontrebande  —  dækkes 
af  det  neutrale  Flag  („frit  Skib  gør  fri  Ladning");  og  at  en  Havn  kun 
kan  betragtes  som  blokeret,  naar  den  er  spærret  af  Krigsskibe.  Rusland 
stillede  sig  foreløbigt  kølig  over  for  Bernstorfs  Forslag,  da  det  ønskede 
at  gaa  videre  imod  England,  end  han  tilsigtede.  Men  i  Marts  1780 
erklærede  Kejserinde  Katarina  II,  at  hun  vilde  hævde  de  nævnte  Grund- 
sætninger, og  hun  opfordrede  alle  neutrale  Magter  til  at  slutte  sig 
dertil.  Dette  var  ikke  efter  Bernstorfs  Hoved,  da  Sverige  saaledes  vilde 
komme  med,  der  var  udpræget  fransl^sindet.  Men  vi  fandt  det  dog  for- 
nødent at  tiltræde  Forbundet,  der  skulde  omfatte  Danmark-Norge, 
Sverige,  Rusland  og  Nederland.  Sagen  var,  at  Bernstorfs  Sympatier 
egentlig  var  paa  engelsk  Side,  og  han  havde  samtidigt  ved  Underhand- 
linger faaet  England   til   at   gaa   ind   paa  en  Begrænsning  af  Begrebet 

Krigskontrebande,  saaledes  at  vi  fik  Sikkerhed  for  at  kunne  uåføre 
Levnedsmidler  mod  til  Gengæld  at  opgive  Transport  af  Skibsfornøden- 
heder.  Dette  var  en  for  os  gunstig,  men  for  Rusland  meget  ugunstig 
Fortolkning,  da  de  russiske  Østersøhavne  netop  havde  en  stor  Udførsel 
af  Hør  og  Hamp,  Tjære  og  Skibstømmer,  der  nu  maatte  gælde  for 
Krigskontrebande.  Følgen  var,  at  den  russiske  Regering  blev  højligt 
forbitret  derover  og  beskyldte  Danmark  for  Underfundighed.  Dette  blev 
taget  til  Paaskud  af  Guldberg,  der  ikke  havde  synderlig  Sympati  for 
den  selvstændige  Fagminister,  og  i  November  1780  lod  man  Bernstorf  faa 
sin  Afsked,  om  end  i  meget  elskværdige  Udtryk.  Det  maatte  trøste  ham, 
at  alle,  baade  høje  og  lave,  lagde  den  stærkeste  Deltagelse  for  Dagen, 
og  han  trak  sig  tilbage  til  sine  mecklenborgske  Godser,  hvorfra  han 
stadig  med  spændt  Opmærksomhed  fulgte  Begivenhedernes  Udvikling, 
i  den  Tanke  muligt  senere  at  gribe  ind  deri.  Hvad  Guldberg  angaar, 
var  han  nu  uden  Rival,  og  det  hænger  sikkert  sammen  dermed,  at  den 
Kabinetsregering,  som  Bernstorf  havde  bekæmpet,  fra  nu  af  fik  mere 
og  mere  Overhaand. 

I  Modsætning  til  Tidens  Udvikling  blev  Guldberg  ved  med  efter 
merkantilistiske  Principer  at  øse  Penge  ud  til  at  støtte  Fabriksindastrien. 
Han  fandt  her  i  alt  for  høj  Grad  Støtte  hos  Finansministeren  Grev 
Schimmelmann.  Følgen  var,  at  det  blev  værre  og  værre  med  Finan- 
serne, skønt  man  levede  i  Fred  og  under  saa  blomstrende  Vilkaar.  Det 
hjalp  kun  lidt,  at  Schimmelmann  skaffede  en  Indtægt  paa  flere  Millioner 
ved  at  indløse  den  private  Bank  og  gøre  den  til  en  kongelig.  National- 
velstanden blev  truet,  da  Regeringen  nu  havde  det  i  sin  Magt  at  udstede 
saa  mange  Sedler  den  vilde.  Gælden  steg  fra  16  til  21  Millioner,  mens 
Seddelgælden  voksede  fra  5  til  16  Mill.  Følgen  var  altsaa,  at  man  i  Vir- 
keligheden havde  en  Statsgæld  paa  30  til  40  Mill.,  og  at  Sedlerne  stod 
13  pCt.  under  møntede  Penge. 

Et  eget  Lys  hviler  der  dog  over  Guldbergs  Tid  ved  den  rige 
Opblomstring,  som  Åandslivet  tager.  Historikeren  Mallings  Bog  „Store 
og  gode  Handlinger  af  danske,  norske  og  Holstenere"  blev  uhyre 
udbredt,  og  dens  Titel  taler  om  den  samme  Statsborgerpatriotisme,  der 
var  kommen  til  Orde  i  Forordningen  om  Indfødsretten.  Men  ved  Siden 
heraf  mærker  man  ogsaa  vaagnende  Kritik  mod  Enevældestyret  og 
desuden  en  særlig  norsk  Fædrelands  følelse,  der  først  gav  sig  Udtryk 
gennem  den  Koloni,  der  havde  slaaet  sig  ned  i  København.  Uden  at 
rette  Angreb  mod  Helstatens  Bevarelse  var  de  unge  Nordmænd  ivrige 
for  at  betone,  at  deres  Land  var  den  ypperste  Del  af  Riget,  saaledes 
som  Johan  Nordal  Brun  udtrykker  det  i  sine  Sange  „For  Norge, 
Kæmpers  Fødeland"   og   „Bor  jeg  paa  det  høje  Fjæld"  o.  a.    Det  var 

navnlig  Modsætningen  mellem  den  frie  Odelsbonde  og  den  fortrykte 
sjællandske  Almue,  som  vakte  Nordmændenes  Stolthed  og  fik  dem  til 
at  mindes  den  Fortid,  der  dannede  en  saa  skærende  Modsætning  til 
Landets  nuværende  afhængige  Tilstand.  I  Modsætning  til  Johan  Nordal 
Brun  bekæmpede  Johan  Herman  Wessel,  der  var  Medstifter  af  det 
„Norske  Selskab",  Datidens  Smag  og  Svulst,  og  hans  „Kærlighed  uden 
Strømper"  førte  Tanken  hen  paa  hans  store  Landsmand  Holberg,  der 
dannede  Indledning  til  Rækken  af  fremragende  Nordmænd  i  det  18. 
Aarhundrede.  Dansk  Gemyt  fik  derimod  sit  Udtryk  gennem  Johannes 
Ewalds  Digtning.  I  Modsætning  til  Satirikeren  Wessel  var  han  den 
begejstrede  Lyriker,  der  første  Gang  vandt  Anerkendelse  for  sin  Kan- 
tate ved  Frederik  V's  Død  og  i  de  følgende  Aar  indledede  den  danske 
Sørgespildigtning  med  „Rolf  Krage"  og  „Baldurs  Død".  Ewald  og 
Wessel  betegner  de  Modsætninger,  som  rummedes  inden  for  det  davæ- 
rende danske  Monarki,  men  endnu  føltes  Modsætningen  ikke.  Det 
samme  gjaldt  om  den  tysktalende  Del  af  Befolkningen,  og  med  den 
største  Oprigtighed  hyldede  alle  tre  Nationaliteter  den  Stat,  der  inden 
for  sig  rummede  Spirerne  til  saa  stærke  Konflikter. 

Da  Guldberg  efter  Bernstorfs  Fald  ansaa  sin  Stilling  for  ganske 
sikker,  anede  han  ikke,  at  hans  eget  Herredømme  stundede  mod  sin 
Ende.  Kronprins  Frederiks  Barndom  havde  været  meget  sørgelig.  Svage- 
lig som  han  var,  havde  Struensee  lagt  Vægt  paa  at  hærde  ham,  men 
ikke  vist  den  tilstrækkelige  Forsigtighed  derved.  Efter  sin  Moders  Fjer- 
nelse fra  Landet  blev  han  overgivet  til  General  Eickstedt,  der  neppe 
egnede  sig  til  at  være  hans  Opdrager.  Han  var  raa  og  uden  Kundskaber, 
og  hvis  ikke  det  havde  været  saa  heldigt,  at  Kronprinsen  i  sin  Kammer- 
junker Johan  Biilow  havde  faaet  en  god  og  ærlig  Ven,  vilde  det  neppe 
være  gaaet  bedre,  end  i  sin  Tid  med  Kristian  VIL  Hvad  det  især  kom 
til  at  skorte  paa  ved  Opdragelsen,  var  en  nænsom  kvindelig  Deltagelse, 
thi  skønt  Enkedronningen  havde  de  bedste  Hensigter,  manglede  hun 
dog  ganske  Evnen  til  at  paavirke  Prinsens  Gemyt.  Der  kom  noget 
koldt  og  følelsesløst  over  den  unge  Mand,  men  ganske  vist  tillige  en  Fast- 
hed i  Karakteren,  som  hans  Fader  havde  savnet.  Desværre  havde 
Undervisningen  været  ledet  i  en  saa  smaalig  Aand,  at  der  ikke  blev 
meddelt  ham  hverken  omfattende  eller  dybtgaaende  Kundskaber.  Juliane 
Marie  troede  i  sin  Forblindelse,  at  den  altid  saa  lydige  Prins  var  hende 
hengiven.  Hun  anede  ikke,  at  han  var  fuld  af  Bitterhed  over  for  hende 
og  hendes  Omgivelser,  ogsaa  ved  Tanken  paa  den  Behandling,  hans 
Moder  havde  været  Genstand  for.  Tidligt  traadte  han  i  Brevveksling 
med  den  faldne  Statsmand  Bernstorf,  og  der  blev  dannet  en  ligefrem 
Sammensværgelse,  hvori  nogle   af  Datidens  bedste  Mænd  deltog,  som 

Brødrene  Reventlow  og  den  unge  Ernst  Schimmelmann.  Det  er  karak- 
teristisk for  den  halvvoksne  Dreng,  at  han  i  flere  Aar  kunde  bære  paa 
denne  Hemmelighed  uden  at  røbe  den.  Det  13.  Aar  var  længst  forløbet, 
da  Kongen  efter  Kongeloven  skulde  opnaa  Myndighedsalderen,  og  det 
var  naturligt,  at  Kronprinsen  fandt,  at  man  burde  have  anvendt  den 
samme  Beregning  for  hans  egen  Myndighedsalder,  og  at  han  følte  sig 
krænket  over  at  være  bleven  forbigaaet.  Kronprins  Frederiks  Konfir- 
mation var  bleven  udsat,  indtil  han  var  fyldt  16  Aar  og  foregik  endelig 
den  4.  April  1784.  Den  14.  April  skulde  han  for  første  Gang  møde  i 
Statsraadet,  og  ved  samme  Lejlighed  skulde  for  første  Gang  nogle  af 
Enkedronningens  Tilhængere  aflægge  deres  Ed  som  Ministre.  Men  inden 
dette  kunde  ske,  rejste  Kronprinsen  sig  og  oplæste  et  Dokument,  i 
Følge  hvilket  Kongen  afskedigede  hele  Regeringen  og  dannede  et  nyt 
Statsraad,  hvori  Gehejmeraaderne  Rosenkrantz  og  Henrik  Stampe, 
General  Huth  og  Bernstorf  skulde  have  Sæde.  Inden  de  tilstedevæ- 
rende kunde  komme  sig  af  deres  Forbavselse,  havde  Kongen  grebet 
Pennen  for  efter  sin  Sædvane  at  underskrive,  hvad  der  blev  ham  fore- 
lagt, og  da  Arveprinsen  vilde  lægge  sig  imellem,  blev  han  barsk  fejet 
til  Side  af  Kronprinsen.  Statsforandringen  havde  fundet  Sted,  før  man 
rigtig  var  bleven  klar  derover,  og  det  besejrede  Parti  fandt  sig  i  sin 
Skæbne  uden  at  forsøge  Modstand.  Af  de  gamle  Ministre  blev  dog 
Otto  Thott  og  Schack-Rathlou  bevarede,  og  der  blev  ikke  anvendt  den 
mindste  Voldsomhed  ved  Gennemførelsen  af  Statskuppet.  Kronprinsen 
erklærede  straks,  at  han  vilde  glemme  det  skete  og  ikke  nære  Fjend- 
skab til  nogen.  Dagen  sluttede  med  et  Hofbal,  hvor  Enkedronningen 
fandt  det  klogest  at  være  til  Stede  og  at  vise  et  behersket  Ansigt.  Men 
det  blev  sagt,  at  hun  af  og  til  søgte  hen  til  et  af  Vinduerne  for  at  give 
sine  Taarer  frit  Løb. 

Guldberg  begav  sig  til  Aarhus  som  Stiftamtmand,  og  han  tilbragte 
sine  sidste  Dage  paa  Landet,  paa  sin  Gaard  Hald  ved  Viborg,  hvor  han 
tillige  sysselsatte  sig  med  Studeringer.  Her  døde  han  1808,  og  hans  Grav 
er  paa  Finderup  Kirkegaard,  uden  Indskrift,  saaledes  som  han  selv 
har  ønsket  det. 


De  store  Reformer. 

I  over  et  halvt  hundrede  Aar  stod  Kronprins  Frederik  i  Spidsen 
for  Staten,  og  i  hele  denne  Tid  var  han  trods  Vanheld  og  Modgang  elsket 
af  sit  Folk,  der  vel  nok  kunde  se,  at  det  i  ham  snarere  havde  en  trofast 
og  retsindig  end  en  heldig  og  begavet  Styrer.  De  første  Aar  af  hans  Rege- 
ring kom  dog  til  at  lægge  en  egen  Glans  over  hans  Navn,  som  gjorde, 

at  da  Ulykkerne  indtraf,  og  hans  Evner  ikke  mere  rakte  til,  kunde 
ingen  falde  paa  at  give  sin  Mening  til  Kende.  Og  dog  er  der  stor 
Forskel  paa  den  Frederik  VI,  hvis  Minde  endnu  lever  i  København, 
og  den  unge  Kronprins,  der  i  en  Alder  af  17  Aar  var  Landets  egentlige 
Styrer.  Svageligheden,  hvoraf  han  havde  lidt  som  Barn,  havde  ganske 
vist  fortaget  sig  ved  den  hærdende  Opdragelse,  der  havde  givet  ham 

Afsmag  for  Magelighed 
og  vænnet  ham  til  at 
leve  strengt  og  tarveligt. 
Den  var  vistnok  Aarsag 
til  hans  senere  Haard- 
førhed  og  gode  Helbred. 
Men  han  var  tillige  her- 
ved bleven  køligoghaard- 
hjertet,  om  han  end  sted- 
se var  strengere  mod  sig 
selv  end  mod  andre  og 
ikke  gjorde  Forskel  paa 
høje  og  lave.  Hans  Ho- 
vedinteresse var  militær 
Eksercits,  og  han  kunde 
i  den  første  Tid  efter 
Statsforandringen,  da  der 
dannede  sig  et  ungt  Hof 
omkring  ham  og  hans  Sø- 
ster, tit  vise  et  noget  bru- 
talt Væsen.  Der  klages 
saaledes  over  Hensyns- 
løshed mod  hans  sinds- 
syge Fader,  og  ved  en 
Lejlighed  slog  han  sin  Onkel  Arveprinsen  i  Gulvet.  Et  Held  var  det  da, 
at  han  blev  omgivet  med  gode  Mænd,  som  forstod  at  indvirke  paa  ham, 
saa  han  med  Aarene  blev  mild  og  hjertensgod. 

Det  nye  Statsraad  bestod,  skønt  det  var  i  Modsætning  til  det  tid- 
ligere, mærkeligt  nok  af  gennemgaaende  konservative  Mænd,  og  den 
eneste  Undtagelse  var  Bernstorf.  Men  ved  Siden  af  Statsraadet  blev  en 
Række  af  Kronprinsens  Tilhængere  og  Venner  indsatte  i  høje  Embeds- 
stillinger,  og  hos  dem  var  der  Reformiver  nok.  Først  og  fremmest 
bør  nævnes  Kristian  Reventlow  til  Kristianssæde  paa  Laaland,  der  var 
36  Aar  gammel  og  kom  i  Spidsen  for  Rentekamret.  Han  var  en  dygtig 
Godsejer,  fuld    af  Initiativ,  men    tillige  varmhjertet   og   modig  og  hans 


Fig.  259.  Kronprins  Frederik.  (Tegning  af  Juel.) 

Navn  betød  et  Program.  Ved  Siden  af  ham  stod  hans  Svoger  Ernst 
Schimmelmann,  en  Søn  af  den  gamle  Finansminister.  Han  kom  til  at 
efterfølge  sin  Fader  i  den  samme  Stilling,  og  kunde  han  end  langt  fra 
maale  sig  med  ham  i  faglig  Dygtighed,  var  han  til  Gengæld  i  langt 
højere  Grad  aandeligt  interesseret  og  begejstret  for  de  nye  Tanker. 
Begge  disse  Mænd  var  desuden  nøje  knyttede  til  Bernstorf,  hvorigen- 
nem de  var  sikre  paa,  at  deres  Ideer  kunde  komme  til  Orde  i  Statsraadet. 

Det  store  Spørgsmaal, 
som  maatte  løses,  var  Bon- 
destandens Frigørelse.  Det 
var  kommet  saa  vidt,  at 
selv  Modstanderne  var  kla- 
re over,  at  der  maatte  gø- 
res et  Forsøg,  hvorledes 
det  saa  vilde  falde  ud.  At 
Bernstorf,  der  i  sin  Tid 
havde  tilskyndet  sin  Far- 
broder til  Forbedringer  paa 
Godset  Bernstorf,  maatte 
være  ivrig  herfor,  var  en 
Selvfølge,  og  naar  Kron- 
prinsen sluttede  sig  dertil, 
var  det  sikkert,  fordi  hans 
udprægede  Retfærdigheds- 
følelse var  bleven  oprørt 
ved  Bondestandens  Under- 
trykkelse. Den  3.  Novem- 
ber 1784  blev  der  nedsat  en 
Kommission,  hvori  baade 
Kr.  D.  Reventlow  og  hans 
Broder  Ludvig  fik  Sæde.  Ludvig  Reventlow  ejede  Brahe-Trolleborg  paa 
Fyn,  og  besad  han  vel  ikke  sin  Broders  Ro  og  Dygtighed,  var  han  til 
Gengæld  en  endnu  mere  entusiastisk  Tilhænger  af  Reformplanerne.  Han 
havde  allerede  for  flere  Aar  siden  søgt  at  gennemføre  dem  paa  sit  Gods, 
hvor  han  straks  efter  sin  Tiltrædelse  havde  samlet  sine  Bønder  i  Borggaar- 
den  og  befalet  dem  at  ødelægge  Træhesten  og  de  andre  Pinselsredskaber 
fra  den  gamle  Tid,  som  Symbol  paa,  at  en  ny  Morgenrøde  nu  brød  frem. 
Kommissionen  af  1784  havde  til  Program  at  arbejde  med  Nordøstsjæl- 
land som  en  Slags  „Forsøgsmark",  for  at  man  kunde  prøve  paa  et  mindre 
Landomraade,  hvorvidt  Reformerne  var  gennemførlige.  Følgen  blev,  at 
1300  Gaardmandsfamilier  og  2500  Husmandsfamilier  blev  hjulpne  til  Vel- 

stand  og  Velvære.  Jorden  blev  udskiftet  og  Gaardene  udflyttede;  Hoveriet 
blev  afløst,  Tienden  forandredes  til  en  Pengeafgift,  Selvejendom  indfør- 
tes mod  en  lempelig  Forhøjelse  af  Skatterne,  og  Skoler  anlagdes  til 
Fremme  for  Oplysningen.  Resultatet  var  saa  godt,  at  det  maatte  skabe 
Mod  og  Lyst  til  mere  gennemgribende  Forbedringer.  Da  Reventlow 
havde  Audiens  hos  Kronprinsen  for  at  anbefale  ham  et  Landbospørgs- 
maal,  var  det,  at  denne  sagde  de  berømte  Ord:  „Det  forekommer  mig, 
at  i  en  saa  vigtig  Sag,  hvorpaa  Landets  Vel  beror,  bør  man  ikke  tabe 
nogen  Dag.  Kan  man  ikke  lige  saa  godt  begynde  at  arbejde  derpaa  i 
Morgen  som  i  Overmorgen".  Nu  nedsattes  den  25.  August  1786 
den  store  Landbokommission,  bestaaende  af  16  Medlemmer,  hvori  Kr. 
Reventlow  fik  Sæde  tilligemed  den  dygtige  Nordmand  Kristian  Col- 
hjørnsen,  som  var  Kommissionens  Sekretær.  Han  var  en  fremragende 
Jurist  og  paavirket  af  franske  Ideer,  saaledes  som  de  kom  til  Orde 
hos  Fysiokraterne,  der  lagde  Hovedvægten  paa  at  fremme  Landbruget; 
en  meget  energisk  Mand,  men  tillige  hensynsløs,  naar  han  mødte  Mod- 
stand. Kommissionen  var  forøvrigt  sammensat  paa  en  saadan  Maade,  at 
ogsaa  Modstanderne  kunde  komme  til  Orde  deri,  men  naturligt  nok  var 
Frihedsmændene  de  stærkeste.  Det  var  efter  Kommissionens  Nedsæt- 
telse, at  Kr.  Reventlow  i  sin  Sejrsforvisning  skrev  til  sin  Søster,  der 
var  gift  med  den  tyske  Digter  Grev  Stolberg:  „Guds  Velsignelse,  Fri- 
hedsbudskabet  er  udkommet!  Der  ligger  Udplyndringen,  Lænkerne, 
Aaget,  de  lange  Piske,  Træhestene,  den  spanske  Kappe,  —  borte  er 
de!  Hurra!  Hurra!  .  .  .  Hvem  der  siger  et  eneste  Haansord  mod  Fre- 
derik VI,  ham  skal  Drengene  haane  paa  Gaden.  Hurra!  Hurra!  Der 
ligger  det  gamle  Kram!"  ...  En  livlig  Pressedebat  fulgte  efter,  ja  der 
findes  en  hel  Literatur  fra  denne  Tid  med  Grunde  for  og  imod  Bon- 
dens Frigørelse.  I  Kommissionens  Instruks  hed  det  udtrykkelig,  at  For- 
holdet mellem  Herremændene  og  Bønderne  skulde  grundes  paa  de 
Rettigheder  og  Pligter,  som  efter  Vornedskabets  Ophævelse  burde  fin- 
des mellem  Jorddrotten  og  Bondestanden,  og  hermed  var  i  Virkelig- 
heden Retningslinjen  bestemt. 

Det  første  Resultat  blev  Forordningen  af  8.  Juni  1787,  hvorved 
for  evigt  Træhesten  og  de  andre  vilkaarlige  Tvangsmidler  afskaffedes, 
og  det  befaledes,  at  Gaardene  kun  maatte  bortfæstes  efter  Syn  af  ed- 
svorne Synsmænd.  Ingen  maatte  sættes  fra  sin  Gaard  uden  ad  Lovens 
Vej  ved  Rettens  Betjente.  Allerede  herigennem  var  der  gjort  et  vigtigt 
Skridt  til  at  løfte  Bonden  op  i  Række  med  hans  Medmennesker,  til 
den  Lighed  i  Ret,  der  stod  for  Juristen  Colbjørnsen  som  det  første  for- 
nødne. I  Juni  Maaned  1788  fulgte  to  økonomiske  Reformer  til  Fordel 
for  Bonden:  Kornhandelen  blev  frigivet,  og  Bonden  fik  Lov  til  at  stald- 


517 

fodre  Øksne,  medens  dette  tidligere  havde  været  Godsejernes  og  Køb- 
stadborgernes Forret.  Den  20.  Juni  samme  Aar  sloges  det  store  Slag, 
som  navnlig  laa  Colb jørnsen  paa  Hjerte.  Stavnsbaandet  blev  ophævet, 
men  paa  en  rolig  og  besindig  Maade,  saaledes  at  Ophævelsen  i  Øje- 
blikket kun  gjaldt  For  dem,  der  var  under  14  eller  over  36  Aar,  og  de 
øvrige  efterhaanden  naaede  Friheden.  Ved  denne  Foranstaltning  kom 
den  danske  Bonde  først  i  Besiddelse  af  sin  fulde  personlige  Frihed,  og 
Værnepligten  kom  til  at.  hvile  paa  hele  Bondestanden  efter  Mandtal. 
Saaledes*  var  Grunden  lagt  til  Dannelsen  af  en  udelukkende  national 
Landhær,  ligesom  man  længe  havde  haft  et  nationalt  Søværn.  Men  For- 
bitrelsen i  de  konservative  Kredse  var  nu  saa  stærk,  at  baade  Schack- 
Rathlou  og  Rosenkrantz  traadte  ud  af  Statsraadet.  Herved  lykkedes  det 
dog  ikke  at  standse  Værket,  tvertimod  fortsattes  det  med  forøget  Iver. 
Overgangen  til  Selveje  blev  fremmet  derigennem,  at  der  blev  oprettet 
en  Kreditkasse  i  1786,  saaledes  at  Bønderne  kunde  faa  Laan  til  at 
købe  deres  Gaarde.  Fra  Godsejernes  Side  frygtede  man  nu  for  et  Paa- 
bud  af  Regeringen,  hvorved  Hoveriet  blev  bestemt,  og  dette  var  Grunden 
til,  at  der  blev  indgaaet  en  Mængde  frivillige  Overenskomster  om  Hove- 
riets Størrelse,  saa  at  Værket  allerede  for  en  Del  var  tilendebragt,  da  det 
ved  en  kongelig  Forordning  af  1799  fastsattes,  at  det  overalt  skulde  være 
bestemt.  I  Forbindelse  hermed  kan  det  nævnes,  at  ogsaa  Tienden  blev 
fastsat  til  en  bestemt  Størrelse  i  1810.  Ved  alle  disse  Reformer  blev 
Bondens  Stilling  en  ganske  anden  end  tidligere.  Man  kan  ikke  undre 
sig  over,  at  de  fleste  Bønder  efter  saa  mange  Aarhundreders  Forned- 
relse viste  Mistænksomhed  over  for  den  udstrakte  Haand,  som  Rege- 
ringen rakte  dem,  og  paa  mange  Steder  voldte  det  Vanskeligheder  i 
den  første  Tid  efter  Frigørelsen.  Paa  Brahe-Trolleborg  havde  Ludvig 
Reventlow  den  kranke  Skæbne,  at  da  han  kørte  til  Kirke  Søndagen 
efter,  at  han  havde  ladet  Træhesten  ødelægge,  fik  han  Sten  kastet  ind 
til  sig  gennem  Karetvinduet.  Men  sligt  kunde  naturligvis  ikke  vare 
længe.  Jævnsides  hermed  gik  en  vældig  Udskiftning  af  Jorden,  og  alle- 
rede i  1801  var  paa  Sjælland  5000  Gaarde  udflyttede.  Arealerne  blev 
herigennem  sammenlagte,  og  ved  en  mere  intensiv  Dyrkning  steg  Jord- 
værdien kolossalt.  Saaledes  fik  ogsaa  Godsejerne  Gavn  af  de  Reformer, 
som  de  havde  modsat  sig  saa  kraftigt,  og  en  Mængde  Handelsmænd, 
som  havde  tjent  sig  Formuer  i  Købstæderne  under  de  gode  Handels- 
tider,  satte  deres  Penge  i  Jordegods,  hvorved  der  opstod  en  helt  ny 
Befolkningsklasse  paa  Landet,  de  saakaldte  Proprietærer.  I  Sydslesvig 
og  Holsten  fandtes  der  svarende  til  Stavnsbaandet  det  saakaldte  Liv- 
egenskab, der  var  endnu  mere  trykkende  for  Bonden,  da  det  ogsaa 
omfattede  Kvinderne  og  betegnede  en  ligefrem  Ejendomsret  for  Herre- 

mændene.  Det  lykkedes  Bernstorf,  som  havde  stor  Indflydelse  hos  sine 
holstenske  Standsfæller,  at  gennemføre,  at  de  frivilligt  gik  med  til  dets 
Ophævelse,  hvilket  endelig  fandt  Sted  ved  Forordningen  af  1804. 

Det  var  rimeligt  nok,  at  alle  disse  Foranstaltninger  maatte  vække 
stor  Glæde  hos  den  dannede  og  oplyste  Købstadsbefolkning,  og  Reform- 
mændene kunde  glæde  sig  ved  at  have  den  offentlige  Mening  paa  deres 
Side.  Mange  Godsejere  arbejdede  ogsaa  med  Regeringen.  Men  der  gaves 
tillige  i  den  første  Tid  en  Del  større  Jordejere,  der  misbilligede  den 
nye  Landbolovgivning,  navnlig  da  Colbjørnsen  havde  gennemført  For- 
ordningen af  1790,  hvorved  det  paabødes,  at  Fæste  kun  maatte  finde 
Sted  paa  Livstid.  103  jydske  Godsejere,  ledede  af  Liittichau  til  Aakær 
og  Beenfeldt  til  Serridslevgaard,  indgav  i  Anledning  af  Kronprinsens 
Bryllup  paa  Gottorp  den  31.  Juli  1790,  da  han  ægtede  Marie  Sofie 
Frederikke,  en  Datter  af  Landgrev  Karl  af  Hessen,  et  saakaldt  Tillids- 
skrift  til  ham.  Det  svarede  kun  daarligt  til  sit  Navn,  da  de  deri  for- 
langte Afskaffelse  af  Forandringerne  som  landsskadelige  og  forfatnings- 
stridende.  Men  Kronprinsen  lod  sig  ikke  rokke,  og  da  han  havde  holdt 
sit  Indtog  i  København,  lod  han  Colbjørnsen  gendrive  de  Beskyldnin- 
ger, som  fandtes  i  Angrebsskriget.  Colbjørnsen  lagde  ikke  Fingrene 
imellem,  saa  at  det  endte  med,  at  Liittichau  mistede  baade  Titel  og 
Rang,  hvorpaa  han  forlod  Danmark,  mens  Beenfeldt  blev  straffet  med 
en  Bøde.  Kort  Tid  efter  fik  Frihedsværket  et  synligt  Mindesmærke  i 
„Frihedsstøtten''  uden  for  Vesterport,  der  blev  rejst  ved  frivillige  Bidrag 
af  Folket.  Kronprinsen  lagde  selv  Grundstenen  1792.  Paa  den  ene  Side 
af  Støtten  findes  den  Indskrift,  forfattet  af  Thaarup:  „Kongen  bød, 
Stavnsbaandet  skal  ophøre,  Landbolovene  gives  Orden  og  Kraft,  at  den 
frie  Bonde  kan  vorde  kæk  og  oplyst,  flittig  og  god,  hæderlig  Borger, 
lykkelig".  Hvor  taler  ikke  Datidens  sværmeriske  Næstekærlighed  igennem 
disse  Ord,  navnlig  igennem  de  sidste!  Thi  derom  nærede  de  ikke  Tvivl, 
lige  fra  Kristian  Colbjørnsen  til  Ernst  Schimmelmann,  hvor  forskellige 
de  iøvrigt  var,  at  de  evnede  at  skabe  Menneskelykke. 

Kronprins  Frederiks  første  Regeringsaar  var  dog  ikke  alene  viede 
til  Landbolovgivning;  den  ædle  Aand,  som  taler  herigennem,  gav  sig 
mangfoldige  andre  Udslag  og  bragte  Frihed  til  flere  Befolkningsklasser. 
1787  var  der  bleven  nedsat  en  Finans  kommis  s  ion,  hvori  Reventlow  og 
Schimmelmann  fik  Sæde,  og  den  prægedes  af  de  nye  økonomiske  Tan- 
ker, som  var  komne  frem  baade  i  Frankrig  og  hos  Skotten  Adam 
Smith,  og  som  gik  saa  bestemt  imod  Fortidens  Beskyttelse  af  Haand- 
værk  og  Handel.  Nu  blev  saaledes  det  gamle  Paabud  fra  1735,  om  at 
Norge  skulde  modtage  sit  Korn  fra  Danmark,  endelig  ophævet,  og  Han- 
delen  paa    Island   og   Finmarken   blev   frigivet,  hvorpaa  der  blev  givet 

Præmier  til  de  Skibe,  som  besejlede  vore  nordlige  Bilande.  Ogsaa  Han- 
delen paa  Østindien  blev  givet  fri,  men  Kompagniet  beholdt  Eneretten 
til  at  sejle  paa  Kina,  hvad  der  i  Virkeligheden  var  det  mest  indbrin- 
gende. Som  et  afsluttende  Træk  paa  denne  økonomiske  Udvikling  fulgte 
den  berømte  Toldrulle  af  1797,  hvorved  de  Heste  Forbud  imod  Ind- 
førsel af  Varer  fra  Udlandet  blev  ophævede,  og  Toldbodederne  blev 
afløste  med  Erklæringer  paa  Tro  og  Love,  hvis  Misligholdelse  kun 
straffedes  med  Bøder. 
En  kraftig  Handel  blom- 
strer nu  frem,  delvis 
grundet  paa  de  gode  Ti- 
der for  Landbruget,  men 
tillige  paa  den  Krig  og 
Uro,  som  fandtes  i  det 
meste  af  Europa,  og  som 
Danmark  undtagelsesvis 
gik  fri  for.  Det  er  den 
Tid,  da  det  ostindiske 
Kompagni  giver  40 — 50 
Vo  i  Udbytte  om  Aaret, 
og  da  de  store  Han- 
delshuse i  København 
grundes  af  Mænd  som 
Ryberg,  de  Coninck  og 
Erichsen.  De  gamle  Pa- 
læer findes  endnu  beva- 
rede, men  øde  eller  om- 
dannede til  andet  Brug. 
Det  er  den  Tid,  da  P.  A. 
Heiberg  synger  i  „Kina- 
farerne": „Fra  Kinas  Kyst  til  Østersøens  Grænser,  den  danske  Sømand 
gaar  med  Lyst".  Der  hviler  en  egen  Glans  over  denne  Periode,  da  alt 
blomstrer  under  virkelystne  Mænds  Hænder.  Humanitet  og  Friheds- 
stræben  præger  ogsaa  den  øvrige  Lovgivning,  saaledes  har  Danmark 
Æren  af  at  have  været  den  første  til  at  afskaffe  den  umenneskelige 
Negerhandel  ved  Forordningen  af  16.  Marts  1792,  et  Eksempel,  der 
senere  fulgtes  af  England  1807,  og  derefter  af  flere  Magter.  Jøderne  fik 
samme  Ret  som  andre  Borgere  til  at  drive  fri  Næring.  1795  blev  der 
oprettet  Forligelseskommissioner  for  at  formindske  Antallet  af  de  kost- 
bare skadelige  Retssager.  Dette  skyldtes  nærmest  Colbjørnsen,  og  det 
samme  gælder  om   Loven  af  1796  om   Rettens  vedbørlige  og  hurtige 

Pleje,  hvorved  mange  gamle  Misbrug  blev  hævede.  Straffen  for  Tyveri 
blev  nedsat,  og  Fængslerne  blev  forbedrede.  Det  forbødes  at  gøre  Indfør- 
sel i  Skyldnerens  Ejendom,  naar  den  tjente  til  hans  Næring.  Saaledes 
bidrog  alt  til  at  gøre  Slutningen  af  det  18.  Aarhundrede  til  en  af  de 
lykkeligste  Tider  i  vor  nyere  Historie.  Det  er  Kronprinsens  og  hans 
Raadgiveres  Fortjeneste,  at  de  har  hævet  det  danske  Folk  til  det  højere 
Trin  af  Oplysning  og  Velvære,  hvorfra  den  nyere  Udvikling  har  kun- 
net finde  Sted. 

Naturligvis  kunde  man  ikke  forlange  af  Datidens  Mennesker,  at 
de  skulde  have  Blik  for  de  nye  Spørgsmaal,  som  i  Tidens  Løb  maatte 
fremkomme  ved  Løsningen  af  de  gamle.  I  Købstæderne  var  Haand- 
værkerstanden  i  betydelig  Fremvækst  under  denne  lykkelige  Handels- 
periode,  og  Svendene  steg  saa  stærkt  i  Antal,  at  man  allerede  inden 
Maskinindustriens  Fremkomst  havde  den  første  Begyndelse  til  et  socialt 
Spørgsmaal.  I  1794  nedlagde  Tømmersvendene  Arbejdet  af  Harme  over, 
at  nogle  tyskfødte  Kammerater  ikke  kunde  faa  Lov  til  at  forlade  deres 
Tjeneste  og  Landet,  før  deres  Kontrakt  var  udløbet.  De  blev  straffede 
med  Fængsling  i  Kastellet,  men  da  denne  Arrestation  blev  efterfulgt  af 
almindelig  Arbejdsnedlæggelse,  maatte  Regeringen  nedsætte  en  Kom- 
mission med  Colbjørnsen  i  Spidsen,  der  skulde  undersøge  Svendenes 
hele  Stilling.  Følgen  blev,  at  mange  af  Fortidens  Indskrænkninger  og 
Lavsbaand  nu  faldt,  saa  at  Svendenes  Stilling  blev  væsentligt  forbedret, 
men  løst  blev  Spørgsmaalet  om  deres  Retsstilling  ikke  denne  Gang. 
Noget  lignende  gælder  for  den  Underklasses  Vedkommende,  som  var 
i  Færd  med  at  vokse  op  ude  paa  Landet.  Allerede  før  de  store  Bonde- 
reformer fandtes  der  her  en  ret  talrig  Husmandsstand,  der  tildels  er- 
nærede sig  ved  Haandværk,  men  dog  ogsaa  tjente  som  løs  og  tilfældig 
Arbejdskraft  paa  de  store  Gaarde.  Efter  at  Hoveriet  nu  var  ophævet, 
maatte  man  paa  Herregaardene  i  langt  højere  Grad  bygge  paa  Hjælp 
fra  Husmændene,  og  Udskiftningen  af  Landsbyerne  førte  i  samme  Ret- 
ning. Saa  længe  Fællesskabet  bestod,  havde  Husmændene  fra  Arilds 
Tid  Ret  til  at  lade  deres  Køer  græsse  paa  Overdrevene,  men  da  disse 
nu  blev  udskiftede,  fik  de  til  Erstatning  nogle  faa  Tønder  Land  som 
eget  Eje.  Dette  var  ikke  nok  til  at  opretholde  Livet,  og  det  blev  der- 
for Skik,  at  Husmændene  ved  Siden  af  at  dyrke  deres  lille  Jordlod  gik 
paa  Arbejde  paa  Herregaardene.  Den  nye  Husmandsstand  voksede 
meget  hurtigt  i  Antal,  da  Herremændene  søgte  at  fremme  dens  Opkomst, 
og  i  de  faa  Aar  mellem  1787  og  1801  var  deres  Antal  fordoblet  og 
blevet  over  Vi  Mill.  Husmandshoveriet  var  en  ny  Form  for  Hoveri 
og  ikke  meget  bedre  end  det  gamle.  Herremændene  underkastede 
saaledes  disse  Landarbejdere  legemlig  Revselse,  og  det  er  først  i  det 

19.  Aarhundrede,  at  det  lykkedes  at  bringe  noget  af  den  samme  Frihed 
ind  i  Husmandshjemmene,  som  Kronprins  Frederik  havde  skabt  i  Bøn- 
dergaardene. 

Der  var  saaledes  Opgaver  nok  tilbage  for  en  lykkelig  Fremtid  at 
løse,  men  endnu  var  de  ikke  paatrængende.  Kun  faa  Ting  forstyrrede 
det  Præg  af  Idyl,  som  hvilede  over  Tiden.  I  1794  udbrød  der  Ild  paa 
Kristiansborg  Slot  til  almindelig  Forbavselse  for  Københavnerne,  der 
havde  troet,  at  den  mægtige  Bygning  ikke  kunde  brænde.  Men  trods 
alle  Anstrengelser  var  det  ikke  muligt  at  slukke  Ilden,  og  Dagen  efter 
var  det  prægtige  Slot,  der  havde  kostet  Millioner,  sammen  med  sine 
Kunstskatte  og  værdifulde  Samlinger  af  Aktstykker  fortæret  af  Luerne. 
Næste  Aar  opstod  der  Ildløs  paa  Gammelholm,  og  den  bredte  sig 
over  hele  Byen  lige  til  Vesterport,  hvor  den  endelig  standsede  efter 
at  have  fortæret  55  Gader  med  941  Gaarde  og  Huse.  Desuden  blev 
Nikolaj  Kirke  og  Raadhuset  et  Bytte  for  Flammerne.  Men  den  afbrændte 
Del  af  Byen  rejste  sig  hurtigt  igen  og  blev  langt  smukkere  end  tidligere. 

I  denne  lykkelige  Tid  var  det  naturligt,  at  der  paa  Grundlag  af 
den  økonomiske  Fremgang  voksede  et  aandeligt  Liv  frem,  der  ogsaa 
gav  sig  Udslag  i  politisk  Interesse.  Den  velhavende  Borgerstand  i 
Byerne  fulgte  ivrigt  med  i  Udlandets  Begivenheder,  og  navnlig  det 
store  Skuespil,  som  foregik  i  Frankrig,  tog  alle  Sind  fangne.  Den  fran- 
ske Revolutions  Ideer  vakte  Sympati  i  vide  Kredse,  men  de  Mænd, 
som  sværmede  for  en  Danton  og  en  Robespierre,  var  ikke  derfor  oppo- 
sitionelle mod  deres  hjemlige  Kronprins,  da  de  mente,  at  hvad  Udlan- 
det maatte  købe  med  Blod,  herhjemme  var  naaet  ved  kloge  og  frem- 
synte  Statsmænds  Virken.  Klubberne  mylrede  frem  af  Jorden;  her  sang 
Rahbek  sine  Viser,  og  man  diskuterede  den  store  Politik.  Regeringen 
saa  ret  venligt  paa  hele  denne  Stræben,  og  mens  Guldberg  havde  ind- 
skrænket Trykkefriheden  og  underlagt  den  Politimesterens  vilkaarlige 
Myndighed,  fik  den  atter  blidere  Kaar  1790,  da  alle  Pressesager  blev  lagte 
under  Domstolene.  Men  det  endte  dog  med,  at  Regeringen  blev  nødt 
til  paa  Grund  af  de  meget  frimodige  Udtalelser  i  Pressen  at  skride  ind 
derimod,  da  de  europæiske  Stater,  der  stod  i  Vaaben  mod  Frankrig, 
med  stor  Skinsyge  vaagede  over,  hvad  der  fremkom  i  den  danske 
Presse  og  betragtede  København  som  en  Jakobinerrede.  Efter  Bern- 
storfs  Død  fandt  man  det  derfor  nødvendigt  at  udstede  Forordningen 
af  27.  September  1799,  som  uden  egentlig  at  indføre  Censur,  undtagen 
for  allerede  domfældte  Forfattere,  forbød  anonyme  Skriverier  og  fast- 
satte haarde  Straffe  for  Presseforseelser.  Den  Mand,  der  nærmest  var 
Aarsag  hertil,  var  Peter  Andreas  Heiberg,  en  af  vore  mest  bidende  Satiri- 
kere, der  uden  Skaansel  angreb  Fordom  og  Uret,  Adelsskab  og  Tysk- 

hed.  Da  han  havde  udgivet  sin  „Sproggranskning"  med  meget  tydeh'ge 
Hib  til  Ministrene  og  Colbjørnsen,  blev  han  ved  Dom  landsforvist,  idet 
man  gav  Loven  tilbagevirkende  Kraft.  Samme  Skæbne  havde  næste 
Aar  Malte  Konrad  Bruun,  der  især  var  bekendt  for  sin  „Aristokrater- 
nes Katekismus".  Begge  drog  til  Frankrig,  hvor  Bruun  erhvervede  sig 
et  berømt  Navn  som  Geograf.  Det  er  dog  noget  uklart,  i  hvilken  Form 
disse  Mænd  ønskede  Danmark  omstøbt.  Naar  man  ser  paa  det  vældige 
Opsving,  som  finder  Sted  i  Danmark  i  disse  Aar,  og  som  navnlig  ska- 
ber en  ny  og  selvstændig  Borgerstand,  paatrænger  den  Tanke  sig,  om 
det  ikke  havde  været  muligt  at  tage  disse  nye  Kræfter  i  Statens  Tje- 
neste og  at  skabe  en  lempelig  Overgang  fra  Enevælden  til  en  friere 
Forfatning.  Ganske  vist  var  Landbefolkningen  endnu  ikke  i  Stand  til 
at  deltage  i  Statens  Styrelse,  men  det  synes,  som  om  Købstædernes 
Befolkning  havde  naaet  en  saadan  Grad  af  Modenhed,  at  de  raadgivende 
Stænder,  som  man  først  møder  en  Menneskealder  senere,  nu  kunde 
have  været  paa  deres  Plads  som  et  passende  Overgangsled  til  noget 
bedre.  Een  Mand  saa  i  hvert  Fald,  hvilke  Muligheder  Tiden  frembød. 
Det  var  Historikeren  Suhm,  der  allerede  efter  Struensees  Fald  havde 
udkastet  Planen  til  en  Slags  Rigsdag.  Hertil  kom,  at  der  i  Norge  som 
nævnt  var  i  Færd  med  at  udvikle  sig  en  stærk  Selvstændighedsfølelse, 
og  det  synes  en  naturlig  Tanke,  at  den  norske  Befolkning  kunde  være 
bleven  knyttet  nøjere  til  Broderriget,  hvis  man  havde  aabnet  Døren 
for  en  Samvirken  ad  konstitutionelle  Baner.  Men  saa  meget  er  sikkert, 
at  der  intet  blev  gjort  i  denne  Retning,  hvad  der  vel  ogsaa  vilde  have 
mødt  stærk  Modstand  hos  Kronprinsen  med  hans  Selvherskerlyster. 
Da  Aarhundredet  drejede  sig,  var  den  Tid  ikke  fjern,  da  den  store 
Medgang  og  Lykke  var  til  Ende,  og  Folk  fik  andet  at  tænke  paa  end 
at  politisere  paa  Kandestøberens  Maner  over  den  udenlandske  Stor- 
politik. Hvad  Aandslivet  iøvrigt  angaar,  var  Slutningen  af  det  18.  Aar- 
hundrede  som  bekendt  „Rationalismens"  Tidsalder,  da  Biskop  Balle 
førte  en  fortvivlet  Kamp  for  at  holde  Fædrenes  Tro  oppe,  bl.  a.  ved 
sine  Bibellæsninger.  I  Kunsten  søgte  Abildgaard  til  antikke  Ideer  og 
Forbilleder,  og  Harsdorjf  viste  i  Kolonnaden  ved  Amalienborg,  at  an- 
tikke Bygningsformer  med  Held  kunde  efterlignes  under  nordlige 
Breddegrader. 

Forholdet  til  Udlandet.  København  1801   og  1807. 

Saa  længe  Bernstorf  levede,  forstod  han  som  Udenrigsminister, 
selv  under  de  vanskeligste  Forhold,  at  bevare  Freden.  Faren  laa  i  den 
urolige  Nabo,  som  Danmark  havde  mod  Nord,  thi  Gustaf  III   af  Sve- 

rige  nærede  baade  i  1783  og  1784  Planer  om  at  falde  over  os  og  berøve 
os  Norge.  Vægelsindet  som  han  var,  slog  han  dog  hurtigt  om  og  be- 
sluttede at  vende  sine  Kræfter  mod  Rusland.  Der  var  nu  ingen  Ende 
paa  hans  Elskværdighed  over  for  Danmark  i  det  Haab  at  bevæge  os 
til  at  holde  os  neutrale  under  en  forestaaende  Krig.  Men  Bernstorf  ad- 
varede ham  ærligt  under  hans  Besøg  i  København  1787  og  viste,  at 
vi  ved  Forbundstraktat  var  forpligtede  til  at  komme  Rusland  til  Hjælp, 
hvis  det  blev  angrebet.  Dette  fandt  Sted  Aaret  efter,  da  Gustaf  III  fra 
Finland  rykkede  frem  mod  St.  Petersborg.  En  dansk  Hær  under  Kron- 
prinsens senere  Svigerfader  Landgrev  Karl  af  Hessen  rykkede  nu  fra 
Norge  ind  i  Bahuslen,  skønt  den  var  slet  udrustet,  ikke  mindst  med 
Fodtøj.  Den  fangede  henved  900  Svenskere  ved  Kvistrumhro  og  truede 
med  at  indtage  Gøteborg,  som  dog  blev  reddet  ved  Gustaf  III's  hurtige 
Ankomst.  Ved  engelsk  og  preussisk  „Mægling"  endte  Striden,  der  imid- 
lertid havde  kostet  Danmark  over  syv  Millioner  Rdlr.  Herved  blev 
vore  Finanser,  der  i  Forvejen  var  i  en  maadelig  Tilstand,  grundskudte. 
Mærkeligt  er  det  at  se,  at  vi  selv  under  den  følgende  lykkelige  Han- 
delsperiode  fik  en  stadigt  voksende  Statsgæld.  Kloge  af  Skade  undgik 
vi  dog  at  tage  Del  i  den  franske  Revolutionskrig,  der  den  Gang  ødelagde 
Europa.  Bernstorf  var  ikke  nogen  Ven  af  Revolutionen,  men  han  saa 
ogsaa  klart  den  Egennytte,  som  var  Hovedmotivet  hos  Frankrigs  Mod- 
standere. Følgen  blev,  at  den  danske  Handel  fra  1793  naaede  en  hid- 
til ukendt  Højde,  men  det  kunde  heller  ikke  undgaas,  at  Resultatet 
heraf  blev  nye  Stridigheder  med  England,  da  dette  Rige  vilde  udsulte 
Frankrig  og  tvinge  Danmark  til  at  tage  Del  i  Krigen.  Navnlig  udbrød 
der  Strid  om  Fortolkningen  af  Begrebet  Kontrebande,  idet  Englænderne 
hermed  vilde  betegne  alle  Varer,  som  kunde  komme  deres  Modstan- 
dere til  Nytte,  selv  om  det  ikke  var  egentlige  Krigsfornødenheder,  alt- 
saa  ogsaa  Fødemidler.  Som  Modvægt  herimod  fandt  der  efter  Gustaf 
III's  Død  en  Tilnærmelse  Sted  mellem  Danmark  og  Sverige,  der  førte 
til  det  væbnede  Neutralitetsforbund  af  1794.  De  to  Stater  lod  Eskadrer  af 
Krigsskibe  forene  sig  til  Beskyttelse  af  Handelsfartøjerne  i  de  nær- 
meste Farvande,  men  Bernstorf  optraadte  med  stor  Forsigtighed  over 
for  England  og  vilde  ikke  lade  Handelsskibene  „konvoyere",  d.  v.  s. 
ledsage  af  Krigsskibe,  i  de  fjernere  Farvande  for  at  undgaa  Sammen- 
stød. I  det  Hele  lægger  han  i  denne  sidste  Del  af  sit  Liv  stærkt  sine 
skandinaviske  Tilbøjeligheder  for  Dagen,  og  han  udtaler  Ordene:  „Alt, 
hvad  der  nærmer  Danmark  og  Sverige  til  hinanden,  er  naturligt;  alt, 
hvad  der  fjerner  dem  fra  hinanden,  er  uretfærdigt  og  unaturligt."  Over- 
hovedet finder  der  i  disse  Aar  en  skandinavisk  Strømning  Sted,  især  i 
litterære   Kredse,  som  giver  sig   Udtryk  i  mange   smukke   Udtalelser. 

Det  -kan  ikke  bestrides,  at  det  19.  Aarhundredes  Skandinavisme  har 
en  betydningsfuld  Forløber  i  Bernstorfs  Tidsalder. 

Stor  var  den  Folkeyndest,  han  nød  i  Danmark,  og  da  han  blev 
bortrevet  af  Podagra  den  21.  Juni  1797,  blev  han  bogstavelig  talt  be- 
grædt af  det  hele  Folk,  der  følte,  at  han  var  uerstattelig.  Kronprinsen 
viste  ham  den  sidste  Ære  ved  at  følge  med  i  Sørgeskaren,  da  hans 
Lig  førtes  til  dets  Hvilested  i  Frederikskirke  paa  Kristianshavn.  Han 
var  jo  „et  af  Bernstorfs  Børn",  som  han  selv  sagde. 

Efter  Bernstorfs  Død  kom  hans  Søn  Kristian  Giinther  i  Spidsen 
for  Danmarks  Udenrigspolitik.  Selv  om  han  ikke  kunde  maale  sig  med 
sin  Fader,  var  ogsaa  han  en  Dygtighed,  men  den  fortsatte  Krigstilstand 
i  Europa  gjorde  det  vanskeligere  og  vanskeligere  at  bevare  Neutraliteten. 
Det  var  navnlig  de  franske  Kapere,  som  nu  generede  Søhandelen,  idet 
de  paa  den  mest  hensynsløse  Maade  lagde  Beslag  paa  danske  Skibe, 
hvis  de  blot  kunde  paavise,  at  der  fandtes  engelsk  Stenkul  i  Kabyssen 
eller  engelsk  Fajance  i  Køkkenet.  For  at  beskytte  vor  Søhandel  begyndte 
vi  at  konvoyere,  og  Englænderne,  der  følte,  at  dette  Skridt  ikke  var 
rettet  imod  dem,  fandt  sig  foreløbigt  deri.  Men  da  Napoleon  var  kom- 
men hjem  fra  Ægypten  1799  og  var  traadt  i  Spidsen  for  den  franske 
Regering,  var  det  ham  om  at  gøre  at  vinde  de  neutrale  Stater,  og  han 
forbød  derpaa  resolut  al  fransk  Kapring.  Det  naturlige  havde  været  at 
ophøre  med  Konvoyeringen,  da  Englænderne  nu  maatte  betragte  den 
som  rettet  mod  sig,  men  den  danske  Regering  var  for  sen  i  Vendingen, 
og  det  kom  derfor  snart  til  fjendtlige  Sammenstød  med  Englænderne, 
der  krævede  Ret  til  at  undersøge,  hvorvidt  Handelsskibene  førte  Kon- 
trebande  (Visitationsret).  Saaledes  blev  Fregatten  „Freja"  i  Sommeren 
1800  taget  af  Englænderne  i  Kanalen  efter  en  tapper  Modstand,  da  den 
vilde  forhindre  dem  i  at  visitere  den  medfølgende  Handelsflaade.  Den 
blev  dog  atter  givet  fri,  og  Danmark  lovede  at  høre  op  med  al  Konvoye- 
ering,  indtil  man  ved  Forhandlinger  var  bleven  enig  om  dette  Stridspunkt. 

Men  imidlertid  indbød  den  russiske  Kejser  Paul  efter  Danmarks 
Opfordring  de  andre  Stater  ved  Østersøen,  Danmark,  Sverige  og  Preus- 
sen, til  at  forny  den  væbnede  Neutralitet  af  1780.  Den  danske  Rege- 
ring, som  altid  havde  hyldet  disse  Grundsætninger,  gik  gerne  ind  der- 
paa, skønt  den  derved  udsatte  sig  for  at  komme  i  en  skæv  Stilling  til 
England.  Men  man  haabede  at  kunne  komme  til  Ende  med  Forhand- 
lingerne med  England,  før  Forbundet  med  Rusland  blev  sluttet.  Dette 
Haab  gik  ikke  i  Opfyldelse,  og  uheldigvis  lagde  Kejser  Paul  snart  efter 
Beslag  paa  alle  engelske  Skibe  i  russiske  Havne  og  gav  derved  hele 
Forbundet  en  mod  England  fjendtlig  Karakter.  Han  brød  sig  ikke  det 
mindste  om,  at  det  vilde  komme  til  at  gaa  ud  over  Danmark  som  den 

mest  saarbare  og  England  nærmest  liggende  Magt.  England  gik  ogsaa 
ganske  aabenlyst  til  Værks  og  begyndte  den  15.  Jan.  1801  med  at  be- 
slaglægge alle  danske  Skibe  i  engelske  Havne  og  med  at  besætte  de 
dansk-vestindiske  Øer.  I  Marts  viste  en  mægtig  Flaade  paa  53  Skibe 
under  Admiral  Parkers  Overanførsel  sig  uden  for  Sundet.  Kronprinsen 
havde  været  uklog  nok  til  at  afvise  den  svenske  Konges  Tilbud  om  at 
bygge  Batterier  ved  Helsingborg,  da  han  frygtede  for,  at  Svenskerne 
vilde  bruge  det  som  Paaskud  til  senere  at  kræve  Del  i  Øresundstolden. 
Den  engelske  Flaade  kunde  derfor  den  30.  Marts  løbe  forbi  Kronborg 
uden  at  tage  Skade  af  Fæstningens  Ild,  da  den  holdt  tæt  over  mod  den 
skaanske  Kyst.  Danmark  var  stillet  ene  over  for  den  Fare,  der  nu 
viste  sig.  Den  svenske  Flaade  var  hindret  af  Modvind  i  at  løbe  ud  fra 
Karlskronas  Havn  og  komme  os  til  Hjælp,  og  den  russiske  var  bun- 
den af  Isen,  der  dækkede  den  finske  Bugt.  Danmarks  Værn  var  kun 
mangelfuldt,  thi  Flaaden  laa  utiltaklet  i  Havnen,  og  for  at  bøde  derpaa 
havde  man  i  største  Skyndsomhed  slæbt  syv  gamle  Blokskibe  ud  af 
Havnen  og  lagt  dem  i  en  Linje  fra  Trekroner  mod  syd  langs  Østsiden 
af  Kristianshavn,  hvorfra  Hovedstaden  ellers  kunde  bombarderes.  Den 
danske  Forsvarsstyrke  bestod  af  5000  Mand  med  600  Kanoner.  Mens 
Parker  blev  liggende  med  en  Del  af  Styrken  ude  i  Sundet,  sejlede 
hans  Underanfører,  den  berømte  Admiral  Horatio  Nelson,  den  1.  April 
med  1 1  Linjeskibe  og  syv  Fregatter,  ialt  35  Skibe,  ned  gennem  Hol- 
lænderdybet til  Enden  af  Middelgrunden,  saa  at  han  Skærtorsdag  den  2. 
April  om  Morgenen  for  en  frisk  sydøstlig  Vind  kunde  styre  op  igennem 
Kongedybet  og  angribe  den  danske  Forsvarsstyrke  sydfra.  Hans  Styrke 
var  9000  Mand  med  1200  Kanoner.  Paa  dansk  Side  førte  Kommandør 
Olfert  Fischer  Overkommandoen  paa  Skibet  „Dannebrog".  En  stor 
Del  af  hans  Mandskab  var  uøvede  Folk,  Haandværkere,  Arbejdere  og 
Fiskere,  der  var  bleven  hvervede  umiddelbart  før  Kampen.  De  første 
Skud  blev  vekslede  mellem  det  sydligste  danske  Skib  „Prøvesten" 
under  den  tapre  Lassen,  der  kom  i  Ilden  Kl.  IOV2,  og  han  modtog  det 
glatte  Lag  fra  alle  de  engelske  Skibe,  efterhaanden  som  de  sejlede  forbi 
ham  for  at  lægge  sig  i  Stilling.  Kl.  1 1  var  Kampen  almindelig  paa  hele 
Linjen  lige  op  til  „Indfødsretten",  der  laa  nordligst  ved  Trekroner. 
Alle  Vegne  blev  der  kæmpet  med  det  største  Mod,  og  tre  Gange  gik 
der  Ild  i  „Prøvesten",  men  den  slukkedes,  og  Kampen  fortsattes  i  fire 
Timer,  indtil  kun  to  Kanoner  var  brugelige.  Da  fornaglede  Lassen  disse, 
kastede  Krudtet  i  Søen  og  reddede  sig  i  Land.  Med  lignende  Tapper- 
hed holdt  de  andre  Kaptajner  Stand  paa  deres  Blokskibe;  Hauch  paa 
„Kronborg"  fandt  Heltedøden.  Midt  i  Linjen  laa  „Dannebrog",  omgivet 
af  nogle  Smaaskibe;  det  kom  i  Brand,  og  Fischer  blev  saaret  i  Hove- 

det,  saa  at  han  maatie  overgive  Kommandoen  til  en  anden.  Men  Kam- 
pen blev  fortsat,  indtil  næsten  hele  det  tilbageblevne  Mandskab  var 
reddet;  da  féirst  blev  Flaget  strøget,  hvorpaa  det  brændende  Vrag  drev 
for  Strømmen  og  straks  efter  sprang  i  Luften.  Dog,  den  ISaarige  Løjt- 
nant Peter  Willemoes,  der  anførte  et  Flydebatteri,  hvormed  han  havde 
lagt  sig  ind  under  Nelsons  eget  Admiralskib  „Elephant"  og  givet  det 
flere  Grundskud,  vilde  ikke  overgive  sig.  Han  varpede  sig  lykkeligt 
ind  til  Trekroner,  her  hen  maatte  ogsaa  Fischer  begive  sig.  Kaptajn 
Thurah  paa  „Indfødsretten"  faldt,  og  det  samme  gjaldt  om  hans  Efter- 
følger Schrødersee,  der  frivilligt  havde  begivet  sig  om  Bord  og  over- 
taget Befalingen,  skønt  han  paa  Grund  af  Svaghed  for  fem  Aar  siden 
havde  maattet  tage  sin  Afsked.  Den  sidste,  der  strøg  sit  Flag  omtrent 
Kl.  3,  var  Harboe  paa  „Sjælland",  da  Kanonerne  var  fornaglede,  og 
Mandskabet  reddet. 

Den  sydlige  Forsvarslinje  var  nu  for  største  Delen  tilintetgjort  efter 
fem  Timers  Kamp,  men  den  nordlige  og  Batteriet  Trekroner  var  endnu 
uskadte.  Flere  af  de  engelske  Skibe  stod  paa  Grund,  nogle  endogsaa 
under  Trekroners  Kanoner,  og  alle  var  de  ilde  tilredte.  Nelson  havde 
lovet  Parker  at  ende  Kampen  paa  en  Time,  men  da  Parker  Kl.  1  havde 
givet  Signal  til  at  standse  med  Slaget,  satte  han  Kikkerten  for  sit  blinde 
Øje  og  sagde:  „Jeg  ser  intet  Signal".  Nu  tog  han  sin  Tilflugt  til  en  List. 
Han  sendte  en  Parlamentær  i  Land  —  ikke  til  Fischer,  men  til  Kron- 
prinsen —  med  et  Brev,  hvori  han  truede  med  at  maatte  brænde  de 
tagne  Skibe  med  deres  Mandskab,  hvis  Danskerne  ikke  holdt  op  med 
Skydningen.  Uden  at  raadspørge  Fischer  sendte  Kronprinsen,  der  stod 
paa  Langelinje,  sin  Generaladjutant  om  Bord  til  Nelson.  Slaget  ophørte 
nu  henimod  Kl.  4,  og  der  blev  sluttet  en  Vaabenstilstand  paa  24  Timer. 
Fra  at  være  et  militært  uafgjort  Slag  blev  Kampen  til  et  diplomatisk 
Nederlag,  thi  under  de  følgende  Forhandlinger  maatte  Danmark  udtræde 
af  det  væbnede  Neutralitetsforbund  og  anerkende  Visitationsretten.  Hvad 
der  bidrog  hertil,  var  Efterretningen  om  Kejser  Pauls  Mord  den  24. 
Marts,  der  først  kom  til  København,  efter  at  Slaget  havde  staaet.  Hans 
Efterfølger  Aleksander  sluttede  nemlig  straks  Fred  med  England  og 
traadte  i  venskabeligt  Forhold  til  dette  Rige. 

Saaledes  endte  den  blodige,  men  hæderlige  Kamp  mod  en  langt 
overlegen  Fjende,  der  var  anført  af  Europas  første  Sømand.  Nelson 
havde  selv  haft  Indtrykket  af  de  store  Vanskeligheder,  som  Sejren 
havde  kostet  ham,  og  især  havde  den  unge  Willemoes  tiltrukket  sig 
hans  Opmærksomhed.  Da  denne  blev  forestillet  for  ham,  sagde  han  til 
Kronprinsen,  at  han  fortjente  at  blive  Admiral.  „I  saa  Fald",  svarede 
denne,  „maatte  jeg  gøre  alle  mine  tapre  Officerer  til  Admiraler". 

Tabet  af  Døde  og  Saarede  var  paa  dansk  Side  1035  Mand,  og  de 
faldne  blev  under  store  Højtideligheder  begravede  paa  Holmens  Kirke- 
gaard, hvor  der  opkastedes  en  Kæmpehøj  over  dem  med  en  Minde- 
støtte. Ved  frivillige  Bidrag,  der  beløb  sig  til  2^/t  Td.  Guld,  sørgede 
man  for  de  saarede  og  for  de  faldnes  Efterladte. 

Atter  nød  Danmark  som  neutral  Magt  i  en  Aarrække  en  uforstyrret  Fred. 
En  kolossal  Fremgang  fandt  i  denne  Tid  Sted  for  Landbraget; 
Overgangen  til  Selveje  blev  almindelig,  og  Hoveriet  blev  afløst  paa 
en  Fjerdedel  af  Fæstegaardene.  En  bedre  Drift  indførtes,  og  Mejerier 
var  ikke  ualmindelige.  Det  var  navnlig  det  middelstore  Landbrug,  som 
trivedes  saa  godt,  og  mange  Herregaarde  blev  solgte  til  Udstykning  af 
„Herregaardsslagtere".  De  forbedrede  Kaar  kan  maales  ved  den  store 
Stigning  af  Jordværdien;  mens  Prisen  paa  en  Tønde  Hartkorn  i  Perio- 
den 1771 — 80  gennemsnitlig  havde  været  94  Rdl.,  var  den  25  Aar 
senere  226.  Ved  Siden  heraf  blomstrede  Handelen  overordentligt,  navn- 
lig ved  den  indbringende  Fragtfart,  som  de  danske  Skibe  besørgede 
mellem  de  fremmede  Verdensdele  og  de  krigsførende  Magter.  Men  det 
var  en  usund  Handel,  thi  den  var  grundet  paa  unormale  Tilstande, 
og  saa  snart  der  indtraadte  Fred  i  Europa,  maatte  den  af  sig  selv 
høre  op.  Regeringen  benyttede  den  fredelige  Periode  til  at  ordne 
Hærvæsenet,  og  i  1802—03  fik  Danmark  sin  første  nationale  Hær. 
Værnepligten  paahvilede  stadigt  alene  Bønderne,  og  Soldaterne  maatte 
gøre  seks  Aars  Tjeneste,  deraf  de  to  i  Garnisonerne.  Senere  kom  der 
en  Eftertjeneste  i  Landeværnet,  der  dog  kun  fik  en  mangelfuld  Indret- 
ning. Men  med  Statens  Finanser  stod  det  kun  daarligt  til,  de  havde 
allerede  faaet  et  Grundskud  ved  den  lille  Krig  med  Sverige  1788,  saa 
at  Statsgælden  i  Aaret  1800  var  naaet  til  29  Millioner.  Da  den  euro- 
pæiske Krig  paany  udbrød  i  1803,  og  da  den  nærmede  sig  til  vore 
Grænser  under  Napoleons  Kampe  med  Østrig  og  Preussen,  blev  Dan- 
mark nødt  til  at  holde  en  stor  Hær  i  Holsten  som  Sikringsstyrke  (ca. 
20,000  Mand).  Herigennem  steg  Statsgælden  yderligere,  og  Frankrig  følte 
Opstillingen  af  denne  Hær  som  en  Fornærmelse  imod  sig  og  klagede 
ideligt  derover.  Tillige  blev  den  danske  Regering  delt,  idet  Kronprinsen 
paa  Grund  af  sine  militære  Interesser  vilde  være  hos  Hæren,  og  der 
blev  oprettet  en  særlig  Regering  i  Kiel  under  K.  G.  Bernstorf,  mens 
hans  Broder  ledede  Udenrigsministeriet  i  København.  Det  viste  sig 
under  den  følgende  kritiske  Tilstand  meget  uheldigt,  at  Danmarks  Sty- 
relse saaledes  var  bleven  splittet. 

Imidlertid  gik  Napoleon  fra  Sejr  til  Sejr.  I  1806  fandt  det  tyske 
Riges  Opløsning  Sted,  og  efter  den  franske  Kejsers  Opfordring  ind- 
lemmede Kronprinsen  det  tidligere  tyske  Rigsland  Holsten  i  Monarkiet 

„som  en  i  enhver  Henseende  fuldkomment  uadskilt  Del  af  samme". 
Ordene  var  uklare,  og  Aarsagen  hertil  var,  at  Kronprinsen  ved  samme 
Lejlighed  havde  forsøgt  at  ændre  Arvefølgen  i  Holsten  efter  Konge- 
lovens Lydende.  Men  Bernstorferne  havde  protesteret  derimod,  og  det 
samme  havde  været  Tilfældet  med  Kronprinsens  Svoger,  Hertugen  af 
Augustenborg,  saa  at  Kronprins  Frederik  foreløbigt  havde  maattet  op- 
give denne  Plan.  Men  fra  dette  Øjeblik  var  der  ikke  uden  Grund  op- 
staaet  en  Fortrydelse  hos  Augustenborgerne  imod  det  danske  Konge- 
hus, som  i  Tidens  Løb  skulde  faa  de  skadeligste  Følger. 

Videre  og  videre  rullede  Krigens  Bølger  i  de  følgende  Aar.  I  1806 
var  det  Preussen,  som  Napoleon  vendte  sig  imod,  og  i  Løbet  af  faa 
Maaneder  styrtede  det  preussiske  Monarki  sammen  efter  Slagene  ved 
Jena  og  Auerstadt.  Danmark  var  tidligt  klar  over,  at  det  Tidspunkt 
kunde  komme,  da  vi  maatte  opgive  vor  Neutralitet.  Stemningen  her- 
hjemme i  de  brede  Lag  var  snarere  engelsk-  end  franskvenlig,  men 
især  havde  man  Sympati  for  Tyskland,  hvis  Skæbne  i  denne  Tid  var 
saa  haard.  Hvad  Regeringen  angaar,  var  den  klar  over,  at  vi  maatte 
gaa  sammen  med  England,  thi  herved  vilde  vi  opnaa  at  bevare  Han- 
delen, Søherredømmet  i  vore  egne  Farvande  og  Forbindelsen  med 
Norge,  mens  vi  kun  kunde  risikere  at  miste  den  jydske  Halvø  og 
maaske  Fyn.  Napoleons  Tropper  vilde  ikke  kunne  passere  Storebelt, 
naar  der  her  laa  engelske  Krigsskibe.  Allerede  1805  havde  Kr.  Bern- 
storf  set,  at  det  bar  herhen,  men  naar  vi  da  ikke  kom  med  under 
Napoleons  Kampe  med  Østrig,  skyldtes  det  BerlinhofFets  vaklende 
Holdning.  Preussen  fik  sin  Straf  derfor  i  1806,  og  hen  paa  Efteraaret 
saa  det  ganske  truende  ud,  da  franske  Tropper  havde  forfulgt  en  flyg- 
tende preussisk  Afdeling  under  den  berømte  Bliicher  ind  paa  holstensk 
Territorium,  saa  det  var  kommen  til  et  Sammenstød  med  de  danske 
Soldater,  der  havde  den  Opgave  at  værge  vor  Grænse. 

Kort  efter  kom  i  November  1806  fra  Berlin  Napoleons  Dekret  om 
Fastlandsspærringen,  hvorved  al  Handel  med  England  blev  forbudt. 
Frankrigs  Opfordringer  til  Danmark  om  at  træde  ud  af  Neutraliteten 
blev  mere  og  mere  truende.  I  Slutningen  af  1806  erklærede  vi  dog 
over  for  England  tydeligt  og  klart,  at  vi,  hvis  vi  skulde  i  Krig,  vilde 
slutte  os  til  det.  Men  maaske  var  det  uklogt  af  den  danske  Rege- 
ring, at  den  kort  efter  noget  stærkt  protesterede  mod  den  engelske 
Statsraadsbeslutning  af  7.  Jan.  1807,  hvorved  neutrale  Skibes  Fart 
mellem  krigsførende  Magters  Havne  blev  forbudt.  I  England  var  man 
nu  mistroisk  over  for  Danmark  og  frygtede  for,  at  vi  ikke  skulde  have 
Kræfter  til  at  modsætte  os  Frankrigs  Pression.  Saa  kom  det  afgørende 
Øjeblik,  da  Napoleon  ved  Friedland  besejrede  Russerne  og  Preusserne, 

og  Fredsmødet  mellem  den  franske  og  den  russiske  Kejser  fandt  Sted 
i  Tilsit.  Det  var  her,  man  besluttede,  at  Danmark,  Sverige  og  Portugal 
skulde  „inviteres"  til  at  lukke  deres  Havne  for  England,  og  desuden, 
at  den  danske  Flaade  skulde  bruges  i  fransk-russisk  Tjeneste  til  at 
angribe  Øriget. 

I  England  var  Canning  i  Begyndelsen  af  1807  bleven  Udenrigs- 
minister. Han  var  en  hensynsløs  og  impulsiv  Natur,  og  han  manglede 
grundigt  Kendskab  til  den  europæiske  Situation.  Han  var  bleven  æng- 
stet ved  falske  Rygter  fra  Danmark  om,  at  der  forestod  et  fransk  An- 
greb paa  Hertugdømmerne,  og  at  den  danske  Flaade  var  under  Ud- 
rustning. Uden  endnu  at  kende  Resultatet  af  Tilsitforhandlingerne  anede 
han  deres  Indhold,  og  han  mente,  at  Danmark  ikke  vilde  have  Styrke 
eller  Vilje  til  at  afvise  en  fransk-russisk  Invitation. 

En  engelsk  Flaade  paa  24  Linjeskibe  under  Admiral  Gambier  blev 
derfor  sendt  til  Sundet  tilligemed  en  stor  Førselsflaade,  hvorpaa  der 
befandt  sig  engelske  Tropper,  og  Storebelt  blev  spærret.  Samtidigt  ind- 
fandt en  engelsk  Underhandler  Jackson  sig  i  Kiel  med  Ordre  fra  Can- 
ning til  at  fordre  den  danske  Flaade  udleveret.  Jackson  blev  hurtigt 
klar  over,  at  Englands  Mistanke  til  Danmark  havde  været  ugrundet, 
og  han  optraadte  derfor  noget  usikkert  under  sine  Forhandlinger  med 
Kronprinsen  og  Bernstorf  (7. — 9.  August.)  Han  forlangte  en  Forening 
af  den  danske  og  den  engelske  Flaade  uden  klart  at  antyde,  at  Can- 
ning vilde  en  ligefrem  Udlevering,  og  han  knyttede  dertil  et  Tilbud 
om  et  Forbund  med  Danmark,  da  England  i  modsat  Fald  vilde  paa- 
føre  det  Krig.  Hvis  Danmark  gik  ind  paa  Forbundet,  skulde  det  faa 
sin  Flaade  tilbage  tre  Maaneder  efter  Krigens  Ophør,  og  desuden  Øen 
Surinam  til  Erstatning.  Det  er  vanskeligt  at  sige,  hvad  der  egentlig 
fandt  Sted  under  Mødet  mellem  Jackson  og  Kronprinsen,  men  det 
synes  at  være  løbet  ud  i  et  regulært  Skænderi,  hvorunder  det  eneste 
opløftende  Moment  var,  at  Kronprinsen  tog  sig  sammen  og  spurgte 
Jackson:  „Men  hvormed  vil  De  erstatte  Danmarks  Ære?"  Næste  Mor- 
gen var  Kronprins  Frederik  borte,  han  var  ilet  til  København,  og 
Jackson  skyndte  sig  efter  ham.  Efter  at  have  ordnet  Forsvaret  og  bragt 
sin  Fader  i  Sikkerhed  vendte  Kronprinsen  atter  tilbage,  og  Jackson 
krydsede  hans  Rejserute  i  Storebelt  uden  at  vide  deraf.  Da  Jackson 
kom  til  København  var  han  altsaa  nødt  til  at  henvende  sig  til  Joakim 
Bernstorf,  og  her  fik  han  et  ligefremt  Afslag,  hvorpaa  han  begav  sig 
om  Bord  i  den  engelske  Flaade. 

Kronprins  Frederik  havde  overladt  Kommandoen  i  København  til 
den  72aarige  General  Peymann,  en  hæderlig  Mand,  som  dog  langt  fra 
var  sin  vanskelige  Opgave  voksen.   Han  havde  oven  i  Købet  modtaget 

Ordre  til  ikke  at  irritere  Fjenden  ved  at  gøre  det  første  Angreb,  og 
Følgen  var,  at  den  engelske  Flaade,  der  i  Ro  og  Mag  havde  isoleret 
Sjælland  aldeles,  drog  Landgangstropper  til  sig  fra  Nordtyskland,  og 
den  16.  August  gjorde  Landgang  med  en  Styrke  paa  30,000  Mand  ved 
Vedbæk.  Herimod  havde  Peymann  kun  14,000  Mand  at  stille,  men 
han  forsøgte  heller  ikke  at  gøre  Modstand,  og  under  General  Cathcarts 
Overanførsel  rykkede  Englænderne  frem  mod  København.  Forsvaret 
med  Sødefensionen  var  lagt  i  Hænderne  paa  den  dygtige  Admiral  Sten 


Fig.  264.  Livjægernes  Udfald  i  Classens  Have.  (Maleri  af  Eckersberg.) 


Bille,  der  løste  sin  Opgave  paa  den  smukkeste  Maade,  men  til  Lands 
kunde  Peymann  ikke  hindre,  at  Englænderne  aabnede  en  regelmæssig 
Belejring  af  København.  Nogle  Udfald,  navnlig  den  26,  August  i  Clas- 
sens Have,  hvor  Livjægerne  gjorde  sig  berømte,  var  daarligt  ledede  og 
førte  derfor  kun  til  Tab.  Da  den  største  Del  af  Hæren  stod  i  Holsten, 
kunde  der  ikke  komme  Hjælp  derfra,  og  det  eneste  Kronprinsen  havde 
forsøgt  for  at  undsætte  København,  var  at  opbyde  Landeværnei  paa 
Sjælland  og  paa  Laaland-Falster  under  Generalerne  Castenskjold  og 
Oxholm.  Som  Vidnesbyrd  om  Landeværnets  mangelfulde  Udrustning 
kan  det  anføres,  at  den  maatte  tage  Kanoner  fra  Herregaardene,  og  at 
Kronprinsen  udtrykkeligt  havde  paalagt  dem  at  nedtage  de  gamle  Vaa- 
ben  i  Kirkerne,  som  Forfædrene  havde  ført  med  saa  megen  Ære.  Det 
var  derfor  ikke  vanskeligt  for  den  engelske   General  Wellesley,  den 

senere  saa  berømte  Wellington,  at  adsplitte  det  den  29.  August  i  en 
Kamp  Nord  for  Køge.  Nu  var  København  aldeles  overladt  til  sin 
Skæbne,  og  efter  Solnedgang  den  2.  September  begyndte  en  Mængde 
Bomber,  Granater  og  gloende  Kugler  at  regne  ned  over  den  ulykke- 
lige By.  Englænderne  havde  navnlig  anlagt  et  Batteri  ved  det  nuvæ- 
rende St.  Thomas  i  Frederiksberg  Allé,  hvorfra  de  udslyngede  de  saa- 
kaldte  Congreveske  Raketter,  der  hagede  sig  fast,  hvor  de  ramte  og 
stak  alt  i   Brand.    Hele  Natten  rasede  Ødelæggelsen  voldsomt.  Mange 


Fig.  265.  Fra  Københavns  Bombardement.  (Tegning  af  Eckersberg.) 


blev  dræbte,  og  paa  38  Steder  opstod  der  Ildløs,  som  dog  dæmpedes 
af  det  dygtige  Brandkorps.  Men  i  de  følgende  Nætter  fortsattes  Bom- 
bardementet med  forøget  Heftighed,  og  man  beregner,  at  der  hver  Nat 
blev  kastet  4000  Projektiler  ind  i  Byen.  Værst  blev  det  dog  den  tredje 
Nat,  da  det  uhyre  Oplag  paa  Tømmerpladsen  blev  skudt  i  Brand. 
Frue  Kirkes  Taarn  havde  hele  Tiden  været  Maalet  for  de  engelske 
Projektiler;  det  blev  nu  antændt  af  en  Brandpil  og  sank  sammen  under 
Fjendernes  Hurraraab.  Da  svigtede  endelig  Brandfolkenes  Kræfter,  og 
Ilden  bredte  sig  uhindret  over  hele  den  nordlige  Del  af  Byen,  hvor- 
fra Indbyggerne  i  de  foregaaende  Dage  var  flygtede  ud  til  Kristians- 
havn  og  paa  Amager.  Blandt  de  305  Gaarde  og  Huse,  der  blev  øde- 
lagte, var  Universitetet,  Metropolitanskolen  og  alle  de  omliggende 
Bygninger.    Det  var  aabenbart,  at   hvis   Bombardementet  blev  fornyet. 

var  det  øvrige  af  Byen  udsat  for  Undergang.  Husvilde  Mennesker 
fyldte  Kristiansborgs  Hvælvinger  og  Buegange,  Rosenborg  Have  og  den 
indre  Side  af  Volden.  Over  2000  Mennesker  var  dræbte  eller  saarede, 
og  man  begyndte  desuden  at  mangle  Levnedsmidler,  da  man  i  Skyndin- 
gen ikke  havde  haft  Tid  til  at  forsyne  sig  tilstrækkeligt. 

En  Del  af  Byens  mest  ansete  Borgere  indgav  nu  en  Adresse  til 
General  Peymann,  hvori  de  bad  ham  om  at  kapitulere.  Han  var  bleven 
saaret  under  et  Udfald,  og  var  allerede  da  saa  nedtrykt,  at  han  havde 
peget  paa  Hjertet  og  sagt:  „Her  burde  den  have  truffet".  Nu  aabnede 
han  Underhandlinger,  efter  at  et  Krigsraad  af  de  højeste  civile  og  mi- 
litære Embedsmænd  havde  erklæret  det  nødvendigt  at  overgive  sig. 
Fra  engelsk  Side  var  Underhandleren  Kommandør  Popham,  der  havde 
udtalt  de  hensynsløse  Ord:  „Vi  maa  ikke  kæmpe,  vi  maa  brænde". 
Han  forlangte  „Overleveringen  af  den  danske  Flaade  med  alle  dens 
Arsenaler  og  Tilbehør  til  hans  britiske  Majestæt  som  Ejendom".  Paa 
Forespørgsel  erklærede  han,  at  der  ved  Flaaden  ikke  blot  forstodes 
Orlogsskibe,  men  enhver  Baad,  og  ved  Krigsforraadet  ethvert  Stykke 
i  Arsenalerne.  Herpaa  maatte  man  gaa  ind  ved  Kapitulationen  den  7. 
September  Kl.  2  om  Morgenen.  Kastellet  skulde  i  6  Uger  besættes  af 
Englænderne,  indtil  Skibene  var  bortførte.  En  Ordre  fra  Kronprinsen 
om  at  opbrænde  Skibene  var  faldet  i  Englændernes  Hænder,  og  hvor- 
ledes skulde  det  desuden  have  været  muligt  at  gøre  dette  uden  den 
største  Fare  for  Byen?  Hvad  Englænderne  ikke  kunde  føre  med  sig, 
ødelagde  de,  saaledes  blev  et  Linjeskib,  der  stod  paa  Stablen,  gennem- 
savet,  nedstyrtet  og  knust  i  Faldet.  Den  21.  Oktober  bortførtes  Landets 
Stolthed:  15  Linjeskibe,  15  Fregatter  og  Korvetter,  otte  Brigger,  31 
Kanonbaade  og  mindre  Fartøjer,  alt  til  en  Værdi  af  henved  30  Mill, 
Rdlr.,  hvorhos  den  Skade,  som  Byen  havde  lidt,  ansloges  til  over  16 
Millioner.  Peymann  og  hans  to  Underanførere  Bielefeldt  og  Gedde 
blev  senere  ved  Krigsretsdom  dømte  til  at  have  deres  Liv  forbrudt, 
vistnok  nærmest  for  at  overbevise  Napoleon  om,  at  man  ikke  havde 
spillet  under  Dække  med  England.  De  blev  straks  derpaa  alle  be- 
naadede. 

Kronprinsen  kastede  sig  nu  ganske  i  Armene  paa  Napoleon,  og  man 
kan  ikke  undre  sig  derover,  da  han  ligesom  Befolkningen  var  fyldt 
med  den  største  Bitterhed.  Men  Grunden  var  tillige,  at  Neutraliteten 
nu  var  en  Umulighed,  selv  om  Danmark  havde  ønsket  den,  da  Na- 
poleon truede  med  Krig  og  Besættelse  af  Halvøen,  hvis  vi  ikke  aaben- 
lyst  sluttede  os  til  ham.  Saaledes  blev  Englands  Tilbud  om  Neutralitet 
eller  Forbund  frugtesløse,  skønt  det  i  første  Tilfælde  lovede  os  Flaa- 
den  tilbage  tre  Aar  efter  den  endelige  Fred,  og  i  sidste  Fald  stillede 

os  Kolonier  i  Udsigt.  Først  nu  efter  dette  Afslag,  da  Danmark  havde 
sluttet  Forbund  med  Frankrig,  da  dets  Hovedstad  var  brændt,  Flaaden 
og  600  Handelsskibe  var  røvede,  udstedte  England  sin  Krigserklæring 
den  4.  November  1807. 

Allerede  i  Begyndelsen  af  det  følgende  Aar  maatte  Danmark  paa 
Ruslands  Opfordring  erklære  Sverige  Krig,  fordi  dette  Rige  holdt  fast 
ved  Forbundet  med  England.  Saaledes  havde  Danmark  Krig  baade  mod 
Øst  og  Vest.  Napoleon  lod  nu  en  fransk  Hærafdeling  paa  26,000  Mand, 
der  dog  mest  bestod  af  Spaniere  under  Kommando  af  Bernadotte, 
Prins  af  Pontecorvo,  gaa  op  til  Danmark,  for  at  de  i  Forening  med 
de  danske  Tropper  skulde  gøre  Landgang  i  Skaane.  I  Marts  Maaned 
begyndte  disse  Tropper  at  rykke  ind  i  Rendsborg,  hvor  Kristian  VII 
opholdt  sig.  Larmen  forskrækkede  ham  i  den  Grad,  at  han  pludseligt 
døde  den  13.  Marts,  59  Aar  gammel.  Men  hans  Død  havde,  som  man 
kan  tænke,  kun  ringe  Betydning  og  vakte  liden  Opmærksomhed.  Just 
ved  denne  Tid  afsluttedes  dog  en  Periode  i  Danmarks  Historie,  den 
lykkelige  Tid,  som  Englændernes  Overfald  havde  afbrudt  paa  en  saa 
brat  Maade.  De  30  Aar,  som  den  danske  Enevælde  endnu  havde  til- 
bage, var  en  udpræget  Nedgangstid,  da  det  blev  aabenbart  for  enhver, 
at  det  gamle  Styre  havde  overlevet  sig  selv. 


Fig.  266.  Frue  Taarns  Brand  under  Københavns  Bombardement  1807. 
(Efter  Tegning  af  Eckersberg.) 


Fig.  267.  Frederik  VI  ror  i  Kanalerne  i  Frederiksberg  Have. 


FEMTE  AFSNIT 


ENEVÆLDENS  OPLØSNING.  1808—1848. 


Krigen  med  England.  Freden  i  Kiel.  Norges  Tab. 

DET  var  under  meget  vanskelige  Forhold,  at  Frederik  VI  kom  paa 
Danmarks  Trone,  men  i  Virkeligheden  var  det  kun  en  Forandring  af 
Navn,  som  fandt  Sted,  thi  allerede  i  24  Aar  havde  han  været  den  vir- 
kelige Konge.  Det  viste  sig  snart,  at  han  ikke  var  i  Stand  til  at  løse 
de  Opgaver,  som  forelaa,  og  han  kan  ikke  frikendes  for  at  have  et 
tungt  Ansvar  herfor.  Den  gode  Regering,  som  han  hidtil  havde  ført, 
havde  først  og  fremmest  sin  Aarsag  i  de  udmærkede  Mænd,  som  havde 
staaet  ved  hans  Side.  Nu  var  de  fleste  af  dem  døde,  og  hans  egne 
Evner  var  for  ringe  til  at  kunne  bøde  herpaa.  Hertil  kom,  at  Frederik 
VI  var  besjælet  af  en  saadan  Forbitrelse  imod  Englænderne,  at  den 
ganske  forblindede  ham  og  hindrede  ham  i  at  følge  Fornuftens  Bud. 
Under  sit  Ophold  i  Hertugdømmerne  havde  han  desuden  indsuget  en 
Militæraand,  der  gjorde   ham  utilbøjelig  til  at  lytte  til  klogere  Mænds 

Raad,  han  var  bleven  halsstarrig  og  omgav  sig  helst  med  afhængige  Raad- 
givere,  hvis  Blik  ikke  var  tilstrækkeligt  uhildet.  En  roligere  og  klogere 
Hersker  havde  maaske  kunnet  føre  Riget  gennem  Krisen  paa  en  hel- 
digere Maade.  Nu  blev  Resultatet  saa  slet  som  vel  tænkeligt. 

Men  vanskelige  var  Forholdene.  Landet  var  indviklet  i  en  farlig 
Krig,  der  snart  skulde  ødelægge  dets  Handel  og  Pengevæsen;  Flaaden, 
dets  bedste  Værn,  var  tabt,  og  Napoleons  Bistand  var  til  ingen  Nytte, 
da  Landgangen  i  Skaane  blev  hindret  af  den  engelske  Flaade.  Hjælpe- 
hæren spredtes  da  rundt  omkring  paa  Halvøen  og  Øerne,  uden  at  ud- 
rette andet  end  at  holde  de  danske  Landskaber  besatte  og  volde  Lan- 
det overdrevne  Bekostninger.  Det  var  sikkert  ogsaa  Napoleons  Hensigt 
dermed;  han  vilde  forpleje  sine  Tropper  i  gode  Kvarterer  og  have 
Haand  i  Hanke  med,  at  Danmark  blev  ham  tro.  Natten  mellem  den 
29.  og  30.  Marts  1808  brændte  den  gamle  Kongeborg  Koldinghus,  da 
de  forfrosne  Spaniere  uforsigtigt  havde  fyret  med  Halm  og  derved 
stukket  Ild  paa  Kaminrørene.  Endnu  staar  den  mægtige  Ruin  synlig 
vidt  og  bredt  i  Landskabet  med  en  Del  af  Kristian  IV's  Kæmpetaarn. 
Men  af  Kæmperne,  som  prydede  dets  Tinde,  er  kun  den  ene,  Hannibal 
med  det  jydske  Vaaben,  tilbage. 

Danmark  blev  dog  ikke  længe  efter  fri  for  denne  byrdefulde  Ind- 
kvartering. Da  der  kom  Ordre  til,  at  de  spanske  Tropper  skulde  tages 
i  Ed  til  deres  nye  Konge,  Napoleons  Broder  Josef,  udbrød  der  almin- 
delig Forbitrelse.  Regimentet  Asturien  gjorde  Oprør  i  Roskilde  og  nødte 
de  franske  Officerer  til  i  Forklædning  at  flygte  ind  til  København. 
Men  Hovedstyrken  under  Generalløjtnant  Marquis  de  la  Romana  be- 
mægtigede sig  Fæstningen  Nyborg,  og  fra  alle  Sider  samledes  Trop- 
perne paa  Langeland,  hvorfra  de  den  21.  August  gik  om  Bord  paa  de 
engelske  Skibe  for  at  vende  hjem  til  deres  Fædreland.  De  Spaniere,  der 
stod  paa  Sjælland  og  i  Jylland,  blev  derimod  afskaarne  og  under  fransk 
Bedækning  ført  som  Krigsfanger  til  Frankrig.  Men  den  kække  Ritmester 
la  Costa  af  Regimentet  Algarve  jog  sig  hellere  en  Kugle  gennem  Ho- 
vedet, da  han  ved  sin  Ankomst  til  Lyngsodde  ved  Fredericia  fandt 
Overgangsstedet  over  Beltet  besat  med  franske  Tropper. 

Under  Ulykkerne  voksede  Frederik  VTs  absolutistiske  Tilbøjelig- 
heder. Den  regelmæssige  mundtlige  Forhandling  mellem  Kollegiecheferne 
og  ham  var  allerede  ophørt,  mens  han  laa  ved  Hæren  i  Holsten,  og 
i  den  følgende  Tid  vedblev  han  med  det  samme  personlige  Styre, 
navnlig  støttet  af  sine  Adjutanter.  „De  røde  Fjer",  som  de  kaldtes,  var 
langtfra  populære,  skønt  imellem  dem  var  Hovedmanden  for  „den  ind- 
byrdes Undervisning"  Abrahamson.  Kong  Frederik  ledede  paa  egen  Haand 
de  følgende  Krigsbegivenheder,  men   han   havde  kun  to  Linjeskibe  til- 

bage.  Til  Erstatning  blev  der  ved  frivillige  Sammenskud  bygget  en 
Kanonbaadflotille,  og  der  blev  givet  private  Skibsredere  Tilladelse  til 
at  udruste  Kapere.  Det  var  ikke  smaa  Summer,  som  kunde  indbringes 
ved  at  kapre  engelske  Skibe,  men  det  var  et  farefuldt  Liv,  og  hvad 
der  hurtigt  var  fortjent,  gik  ogsaa  hurtigt  tabt.  Man  læser  om  Kaper- 
kaptajner, som  naar  de  blev  roede  i  Land  ved  Helsingør,  havde  Aarene 
beslaaede  med  Sølv.  I  det  Store  og  Hele  maatte  dog  Udfaldet  blive 
ugunstigt  for  Danmark,  da  Englænderne  lod  deres  Skibe  ligge  i  vore 
Farvande  og  hindrede  Forbindelsen  mellem  Landsdelene.  Ogsaa  med 
Hensyn  til  Forholdet  til  Norge  blev  dette  skæbnesvangert. 

Søkrigen  med  England  blev  ført  med  stor  Forbitrelse.  Linjeskibet 
Prins  Kristian  Frederik  havde  ligget  i  Norge  under  Københavns  Bom- 
bardement og  derfor  undgaaet  samme  Skæbne  som  den  øvrige  Flaade. 
I  Marts  1808  fik  det  Ordre  til  at  gaa  til  Storebelt  for  at  fordrive  en 
engelsk  Fregat,  der  hindrede  de  franske  Hjælpetropper  i  at  komme 
over  til  Sjælland.  Men  ved  Sjællands  Odde  blev  det  angrebet  af  to 
engelske  Linjeskibe  og  tre  Fregatter.  Efter  tre  Timers  Kamp  blev  Flaget 
strøget.  Den  tapre  Fører  Jessen  var  da  selv  saaret  og  200  Mand  faldne 
eller  saarede,  deriblandt  Willemoes,  der  her  fandt  en  brat  Ende  paa 
sin  korte  Løbebane.  Det  forskudte  Skrog  var  dog  sat  paa  Grund,  saa 
at  Fjenden  ikke  kunde  føre  det  bort  som  Bytte.  De  faldne  blev  be- 
gravede paa  Oddens  Kirkegaard,  hvor  der  rejstes  en  Mindestøtte  over 
dem  med  en  Indskrift  af  Grundtvig  til  „Fædrenes  værdige  Sønner". 

Fra  nu  af  maatte  Krigen  føres  alene  med  Kanonbaade,  og  der 
byggedes  efterhaanden  43  for  privat  Regning.  Man  begyndte  en  Slags 
Guerilla  til  Søs,  hvor  der  ofte  tilføjedes  Fjenden  betydelige  Tab, 
især  naar  det  lykkedes  at  „skære"  Dele  af  engelske  Konvoyer  og  føre 
Skibsladningerne  ind  i  dansk  Havn.  Saaledes  lykkedes  det  d.  19.  Juli 
1810  Kaptajn  Krieger  ved  Skagen  at  skære  41  rigtladede  Skibe  ud  af 
en  Konvoy.  Efterhaanden  erobrede  de  danske  Sømænd  ti  engelske 
Krigsskibe  foruden  en  Mængde  Handelsskibe.  Men  en  Krig  med  en 
saa  overlegen  Fjende  maatte  i  Hovedsagen  føre  til  Tab.  Englænderne 
indtog  baade  Helgoland  uden  for  Elbmundingen  og  Anholt  i  Kattegat 
og  hindrede  fra  disse  Øer  vor  Handel.  I  1811  blev  der  foretaget  et 
Tog  mod  Anholt  af  den  kække  Løjtnant  Falsen  med  12  Kanonbaade 
og  650  Mand,  men  det  mislykkedes  aldeles,  da  Fjenden  var  langt  stær- 
kere, end  man  havde  troet,  og  det  kostede  mange  Liv  og  mange  Fanger. 
I  1812  blev  den  nye  Fregat  Najaden  paa  42  Kanoner  under  Kaptajn 
Holm  angrebet  i  Lyngør  Havn  i  Norge  af  et  Linjeskib  og  tre  Brigger 
og  ødelagt  efter  halvanden  Times  Kamp.  Holm  reddede  sig  med  det 
meste  af  Mandskabet,  men  Løjtnant  Buhl,  der  havde  mistet  Armen 
1807,  fandt  Heltedøden. 


539 


Efter  Spaniernes  Bortgang  vedblev  Frederik  VI  at  sysle  med 
Planer  om  Landgang  i  Skaane,  idet  han  haabede,  at  Vinteren  1808 — 09 
skulde  fordrive  de  engelske  Skibe  fra  vore  Farvande.  Heraf  blev  der 
dog  intet,  og  kun  paa  den  norske  Grænse  fik  Fjendtlighederne  nogen 
Betydning.  Frederik  VI  havde  været  nødt  til  at  overlade  det  til  en 
Regeringskommission  med  Kristian  August  af  Augustenborg  i  Spidsen 
at  styre  Landet,  da  en  regelmæssig  Forbindelse  med  Danmark  ikke 
kunde  opretholdes.  Prinsen  var  en  dygtig  Officer,  jevn  og  venlig  af 
Naturen,  og  ved  sin   Godgørenhed   vandt  han    Befolkningens    Hjerte. 


Fig.  268.  Kanonbaad.  (Tegning  af  Eckersberg.) 

Regeringskommissionen  maatte  først  og  fremmest  tænke  paa  Landets 
Kornforsyning,  og  i  Spidsen  for  denne  Side  af  dens  Virksomhed  blev 
den  højtbegavede  Amtmand  Grev  Herman  Wedel-Jarlsberg  stillet.  Man- 
gen Gang  maatte  han  og  hans  Fæller  i  Mørke  og  stormfulde  Efter- 
aarsnætter,  naar  de  engelske  Krydsere  var  borte,  søge  at  slippe  fra 
Fladstrand  over  til  Norge,  og  mangen  brav  Sømand  mistede  sit  Liv 
paa  disse  farefulde  Togter.  Følgen  blev,  at  der  blev  ligefrem  Hungers- 
nød i  Norge,  og  Mindet  lever  endnu  i  de  afsides  Dale  om  den  haarde 
Ufredstid,  da  man  maatte  male  tørret  Fisk  til  Mel  og  blande  Træ  i 
Brødet.  Det  er  fra  den  Tid,  der  fortælles  om  en  Mand,  der  nede  i 
Dalen  havde  tilbyttet  sig  to  Haandfulde  Mel,  men  da  han  kom  op  paa 
Fjeldet  faldt  og  spildte  dem  paa  Jorden.  Da  satte  han  sig  ned  ved  Siden 
af  Vejen  og  græd,  „og  han  var  dog  en  stor  og  stærk  Karl". 

Skønt  Svenskerne  samtidigt  maatte  føre  en  fortvivlet  Kamp  i 
Finland  mod  Russerne,  havde  de  dog  Planer  om  at  erobre  Norge. 
General   Adlersparre   var   sat   i   Spidsen   for   den   svenske  Hær,   men 

Kristian  August  viste  sejrrigt  alle  Angreb  tilbage.  Den  norske  Hær  var 
dog  saa  daarligt  udrustet,  at  han  ikke  kunde  forfølge  Fjenden  ind  i 
dennes  eget  Land,  skønt  Frederik  VI  befalede  det,  og  der  opstod  alle- 
rede herved  nogen  Misstemning  mellem  Kongen  og  Prinsen. 

I  Slutningen  af  1808  havde  Russerne  besat  hele  Finland  og  truede 
med  at  angribe  det  egentlige  Sverige.  Det  var  nu  blevet  aabenbart  for 
alle,  at  dets  Konge  Gustaf  IV  Adolf  var  sindssyg,  og  der  blev  derfor 
planlagt  et  Statskup  for  at  støde  ham  fra  Tronen.  General  Adlersparre 
sluttede  en  Vaabenstilstand  med  Kristian  August,  under  hvilken  denne 
lovede  ikke  at  angribe  det  værgeløse  Sverige,  mens  Adlersparre  med 
sin  Hær  gik  til  Stockholm  for  at  afsætte  Kongen.  Kristian  August  haa- 
bede  nemlig  paa,  at  Svenskerne  derefter  vilde  vælge  Frederik  VI  til 
Konge,  og  at  de  tre  nordiske  Riger  saaledes  kunde  blive  forenede  paa 
fredelig  Maade.  Men  det  gik  ganske  anderledes,  thi  efter  Kong  Gustafs 
Afsættelse  viste  Frederik  VI  stor  Kølighed  over  for  Ophavsmændene 
dertil,  da  han  betragtede  dem  som  „Insurgenter".  Desuden  vilde  han 
ikke  gøre  de  fornødne  Indrømmelser  med  at  indskrænke  Enevælden  i 
Danmark,  hvad  Svenskerne  ansaa  for  nødvendigt,  naar  vi  skulde  træde 
i  Forbindelse  med  et  Rige,  der  havde  en  nyligt  vunden  politisk  Frihed. 
Følgen  blev,  at  den  svenske  Rigsdag  d.  5.  Juni  1809  valgte  Gustaf  I  V's  Far- 
broder Karl  XIII  til  Konge.  Men  da  han  var  barnløs,  maatte  man  og- 
saa  tænke  paa  en  Tronfølger,  og  det  var  nu  klart,  at  Frederik  VI's 
Chancer  var  forringede  i  den  Grad,  at  hans  Valg  neppe  kunde  gennem- 
føres. Den  danske  Konge  opfordrede  derfor  Gang  paa  Gang  Kristian 
August  til  at  gøre  Indfald  i  Sverige,  for  at  Danmark  kunde  have  Panter 
paa  Haanden,  naar  Freden  skulde  sluttes.  Men  Prinsen  undskyldte  sig 
med  den  norske  Hærs  daarlige  Udrustning  og  undlod  aldeles  at  an- 
gribe. Man  kan  vistnok  ikke  frikende  ham  for  den  Beskyldning,  at 
han,  da  han  havde  mærket,  at  Frederik  VI's  Valg  var  uigennemførligt, 
vilde  arbejde  paa  sit  eget.  Han  kunde  berolige  sin  Samvittighed  med, 
at  det  i  alt  Fald  vilde  være  bedre  for  Danmark,  om  en  dansk  Prins 
blev  Tronfølger  i  Sverige  end  en  fuldkomment  fremmed,  og  han  blev 
støttet  af  Wedel-Jarlsberg,  der  dog  havde  den  Bagtanke,  at  man  skulde 
søge  at  forene  Sverige  og  Norge,  efter  at  en  Samling  af  alle  tre  nor- 1 
diske  Riger  havde  vist  sig  umulig.  Den  samme  Tanke,  at  Kristian  Au- 
gust, naar  han  først  var  Kronprins  i  Sverige,  vilde  virke  for  at  løsrive 
Norge  fra  Danmark,  indvirkede  ogsaa  paa  de  svenske  Partiførere  og 
bestemte  deres  Valg.  Over  for  Folket  kunde  de  beraabe  sig  paa,  at 
Prinsen  var  saa  yndet  og  anset  i  Norge,  at  de  sikkert  ogsaa  vilde 
blive  det  i  Sverige.  Under  disse  Omstændigheder  faldt  Valget  den  18.  Juli 
paa  Kristian  August.   Frederik  VI  maatte  tillade  ham  at  modtage  det, 

efter  at  Krigen  med  Sverige  var  bleven  endt  i  December  1809  ved 
Freden  i  Jonkbping,  uden  at  der  fandt  Landafstaaelse  Sted  fra  nogen 
af  Siderne.  Samtidigt  maatte  Sverige  slutte  Fred  med  Rusland,  hvorved 
hele  Finland  med  Ålandsøerne  blev  afstaaede,  et  Tab,  der  voldte  en  lignen- 
de Smerte  i  Sverige,  som  Aftrædelsen  af  Sønderjylland  senere  i  Danmark. 
Kristian  August,  eller  som  han  i  Sverige  blev  kaldt,  Karl  August, 
—  fordi  Svenskerne  ikke  kunde  taale  det  Navn,  som  mindede  dem 
om  Kristiern  II,  —  blev  modtaget  med  aabne  Arme  af  Folket,  og  kun 
fra  Hofpartiets  Side  blev  han  mødt  med  Kølighed.  I  een  Henseende 
skuffede  han  Forventningerne,  thi  han  optraadte  loyalt  over  for  sin 
tidligere  Konge  og  nægtede  at  række  Haand  til  ethvert  Forsøg  paa  at 
faa  Nordmændene  til  at  falde  fra  Danmark.  Men  allerede  i  Maj  Maa- 
ned  1810  døde  han  pludseligt  under  en  Mønstring  i  Skaane,  og  Tron- 
følgerspørgsmaalet  kom  nu  igen  paa  Dagsordenen  i  Sverige.  Atter 
optraadte  Frederik  VI  som  Kandidat  til  Tronen,  men  Svenskernes 
Uvilje  imod  ham  var  saa  stor,  at  de  foretrak  den  afdødes  Broder,  Fre- 
derik Kristian  af  Augustenborg.  For  længe  siden  var  det  gode  For- 
hold mellem  denne  og  hans  kongelige  Svoger  ophørt,  da  Frederik 
VI  i  1806  havde  gjort  Forsøg  paa  at  forandre  Arvefølgen  i  Holsten. 
Nu  gjorde  Frederik  VI  alt,  hvad  han  kunde,  for  at  forhindre,  at  Fre- 
derik Kristian  blev  valgt,  skønt  han  derved  ikke  hjalp  paa  sine  egne 
Udsigter  til  Tronen.  Han  lod  Øen  Als,  hvor  Hertugen  opholdt  sig,  af- 
spærre fra  Forbindelse  med  Omverdenen  ved  Hjælp  af  danske  Ka- 
nonbaade,  og  hans  Søster  Louise  Augusta,  der  elskede  sin  Broder  højt, 
men  levede  i  slet  Forhold  til  sin  Ægtefælle,  undsaa  sig  ikke  for  i  al 
Hemmelighed  at  underrette  den  danske  Konge  om  Hertugens  Korre- 
spondance. Alligevel  var  Stemningen  i  Sverige  nærmest  for  at  vælge 
den  augustenborgske  Hertug,  og  man  afsendte  en  Løjtnant  Morner  til 
Paris  for  at  vinde  Napoleons  Samtykke  dertil.  Men  Morner,  der  som 
saa  mange  unge  svenske  Officerer  mente,  at  Sveriges  Fremtid  afhang 
af,  at  det  kunde  faa  en  af  Napoleons  Marskaller  til  Konge  og  derved 
blive  bedre  rustet  til  en  Hævnkrig  mod  Rusland,  gik  uden  noget  Man- 
dat til  Marskal  Bernadotte  og  tilbød  ham  Sveriges  Krone.  Saaledes 
blev  det.  Da  den  franske  Kandidatur  først  var  bleven  rejst,  vandt  den 
almindelig  Tilslutning  i  Sverige,  og  paa  Rigsdagen  i  Ørebro  den  21. 
August  1810  valgtes  Prinsen  af  Pontecorvo  til  svensk  Kronprins,  hvor- 
paa  han  antog  Navnet  Karl  Johan.  Det  skulde  dog  snart  vise  sig,  at 
man  havde  regnet  ganske  fejl  fra  svensk  Side,  hvis  man  derved  troede 
at  have  faaet  en  Ven  af  Frankrig  paa  Sveriges  Trone,  thi  i  Virkelig- 
heden havde  Karl  Johan  aldeles  ikke  i  Sinde  at  følge  sin  tidligere 
Kejser  i  sin  Politik. 

Freden  med  Sverige  var  en  Lykke  for  Danmark,  men  iøvrigt  var 
de  følgende  Aar  kun  sørgelige,  thi  Søkrigen  med  England  varede  ved, 
og  Staten  truede  mere  og  mere  med  at  falde  fra  hinanden.  For  Norges 
Vedkommende  lysnede  det  en  Smule,  da  Englænderne  begyndte  at 
udstede  de  saakaldte  Licenser.  Det  var  Breve,  der  kunde  købes  mod 
en  vis  Betaling  i  London,  og  hvorefter  Handelsskibe  kunde  sejle  i 
Tryghed  mellem  Norge  og  England,  til  Trods  for  den  Krig  der  rasede. 
Frederik  VI  saa  dog  ikke  gerne  den  Slags  Snighandel,  thi  i  sin  blinde 
Fanatisme  vilde  han  overholde  Fastlandsspærringen  endnu  stærkere  end 
Napoleon  selv  og  haabede  at  kunne  udsulte  England  aldeles.  Men  i 
1812  blev  der  Misvækst  i  Norge,  og  Forholdene  blev  ligesaa  skrække- 
lige som  i  Begyndelsen  af  Krigen.  Frederik  VI  havde  nu  faaet  Ind- 
trykket af,  at  det  gjaldt  om  at  knytte  Norge  til  Danmark  ved  at  give 
det  den  størst  mulige  Frihed.  „Selskabet  for  Norges  VeV\  hvori  Wedel- 
Jarlsberg  spillede  en  Hovedrolle,  arbejdede  paa  at  faa  et  eget  Univer- 
sitet oprettet  i  Kristiania,  og  halvt  modvillig  gik  Frederik  VI  ind  paa 
Planen,  saa  at  Universitetet  blev  oprettet  i  1811  og  endnu  bærer  Navn 
efter  Kongen.  Det  var  nemlig  hurtigt  bleven  tydeligt  for  denne,  at  Fa- 
ren for  svenske  Planer  mod  Norge  ingenlunde  var  afvendt.  Karl  Johan 
havde,  som  den  overlegne  Personlighed  han  var,  straks  efter  sin  An- 
komst til  Sverige  taget  Udenrigsstyrelsen  i  sin  Haand,  og  uden  alle 
Skrupler  havde  han  besluttet  sig  til  at  opgive  Planerne  om  at  vinde 
Finland  tilbage  og  i  Stedet  søge  Forbund  med  Rusland  til  at  erobre 
Norge.  Alt  som  Forholdet  mellem  Frankrig  og  Rusland  blev  daarligere 
og  daarligere,  blev  den  russiske  Czar  Aleksander  mere  og  mere  til- 
bøjelig til  at  købe  en  Alliance  med  Sverige  dyrt,  og  da  Napoleon  alle- 
rede stod  paa  russisk  Grund  i  August  1812,  mødtes  den  svenske  Kron- 
prins og  den  russiske  Kejser  i  Åbo  og  sluttede  her  en  hemmelig  Trak- 
tat. Følgen  var,  at  efter  Napoleons  Nederlag  i  Rusland  gik  Karl  Johan 
med  en  svensk  Hær  i  Begyndelsen  af  1813  over  til  Tyskland,  og  han 
deltog  i  de  store  Kampe  i  Løbet  af  dette  Aar,  som  endte  med  Folke- 
slaget ved  Leipzig  i  Oktober  Maaned,  hvor  Napoleon  endelig  blev 
slaaet.  Derefter  vendte  Karl  Johan  sig  mod  Danmark  for  at  plukke 
Sejrens  Frugter. 

Frederik  VI  havde  allerede  under  Napoleons  Ruslandstog  faaet 
Indtrykket  af,  at  Kejserens  Magt  var  i  Tilbagegang,  og  han  havde  son- 
deret Muligheden  for  en  Tilnærmelse  til  England.  Men  han  kom  for  • 
sent.  Rusland  og  England  var  villige  til  et  Forbund  med  Danmark,  og 
de  stillede  oven  i  Købet  Landafstaaelser  i  Nordtyskland,  ja  selv  Holland 
i  Udsigt  som  Løn  derfor.  Men  Betingelsen  var  rigtignok  Norges  Af- 
staaelse  til  Sverige,  og  herpaa  strandede  det  Hele. 

I  Begyndelsen  af  1813  genoptog  man  fra  dansk  Side  Forhandlin- 
gerne, og  et  Øjeblik  saa  det  ud,  som  om  det  skulde  lysne,  da  en  rus- 
sisk Diplomat  lod  skinne  igennem,  at  vi  maaske  kunde  komme  med  i 
Forbundet  mod  Napoleon  og  dog  beholde  Norge.  Straks  efter  viste  det 
sig  dog,  at  Gesandten  havde  overskredet  sin  Instruks,  men  Sverige  var 
paa  sin  Side  nu  villig  til  at  nøjes  med  Afstaaelsen  af  Trondhjems  Stift. 
Frederik  VI  ansaa  denne  Pris  for  at  være  for  høj,  og  man  kan  ikke 
dadle  ham  derfor.  Var  Trondhjem  bleven  afstaaet  til  Sverige,  vilde 
Forholdet  have  været  det  samme  som  efter  Roskildefreden,  og  det  vilde 
neppe  være  lykkedes  at  bevare  det  formindskede  norske  Folk.  Frede- 
rik VI  kastede  sig  resolut  i  Napoleons  Arme,  og  han  bandt  sig  saa 
tæt  til  Kejseren,  at  han  blev  draget  med  ind  i  Ulykken.  Et  dansk 
Korps  under  Kongens  Svoger  Prins  Frederik  af  Hessen  blev  sendt  til 
Hamburg  til  Støtte  for  den  franske  Marskal  Davoust,  og  den  danske 
Kronprins,  Kristian  Frederik,  en  Søn  af  Arveprins  Frederik,  blev  sendt 
som  Statholder  til  Norge  for  at  knytte  Nordmændene,  saa  fast  som 
muligt  til  Danmark.  Han  var  28  Aar  gammel,  smuk  og  vindende  og 
med  en  god  naturlig  Begavelse,  om  end  hans  Kundskaber  var  spredte. 
Men  han  kunde  ikke  maale  sig  med  sin  Forgænger  Kristian  August  i 
Intelligens,  og  han  stod  ogsaa  tilbage  for  ham  i  Viljesstyrke. 

Efter  Slaget  ved  Leipzig  skiltes  Davoust  og  den  danske  Hær  i 
Begyndelsen  af  December  1813,  hvorpaa  Danskerne  maatte  se  at  redde 
sig  selv  ved  et  hurtigt  Tilbagetog,  da  en  mange  Gange  overlegen  Hær 
af  Russere,  Tyskere  og  Svenskere  under  Karl  Johans  egen  Anførsel 
trængte  ind  i  Holsten.  Paa  Tilbagetoget  leverede  den  danske  Bagtrop 
Svenskerne  en  hidsig  Træfning  ved  Bornhøved,  og  den  9.  December 
gik  den  danske  Hær  over  Ejderkanalen.  Men  dens  Stilling  var  bleven 
kritisk,  idet  den  allerede  var  omringet  af  Fjenden.  Hannoveranerne  og 
andre  tyske  Tropper  under  Wallmoden  vilde  afskære  dem  Tilbagetoget 
mod  Vest  til  Fæstningen  Rendsborg.  Derfor  kom  det  den  10.  Decem- 
ber ved  Sehested  til  en  hed  Kamp,  der  varede  fra  Kl.  10  til  Kl.  4.  Af- 
gørelsen kom  tilsidst,  da  et  rask  Anfald,  hvorunder  især  de  fynske 
Dragoner  udmærkede  sig,  sprængte  en  stærk  fjendtlig  Stormkolonne  og 
tog  Byen  Sehested.  Herved  blev  Tilbagetoget  til  Rendsborg  sikret. 
Wallmoden  trak  sig  hurtigt  tilbage  over  Ejderen,  og  det  danske  Korps 
rykkede  samme  Nat  ind  i  Rendsborg,  hvor  det  blev  modtaget  med 
Jubel  og  Illumination  af  Borgerne. 

Denne  Fæstning  blev  nu  indesluttet  af  den  overlegne  Fjende,  og 
Kosakkerne  strejfede  op  igennem  Sønderjylland  lige  til  Ribeegnen. 
Imidlertid  stod  Hovedhæren  under  Frederik  VI  roligt  paa  Fyen,  og 
selv  grove  Breve   fra  Frederik  af  Hessen   til  hans  Svoger  kunde  ikke 

bevæge  Kongen  til  at  gaa  over  Lillebelt.  Derfor  blev  det  ogsaa  betydnings- 
løst, at  Grundtvig  søgte  at  mane  Studenterne  til  Kamp  og  at  skabe  en 
national  Rejsning.  Frederik  VI  havde  opgivet  Haabet,  ene  som  han  nu 
stod  over  for  hele  Europa.  Han  mente,  at  hvis  han  fortsatte  Krigen, 
vilde  Følgen  blot  blive,  at  Jylland  blev  udsultet,  og  at  dette  vilde 
komme  til  at  gaa  ud  over  Norge,  der  maatte  have  sin  Kornforsyning 
herfra.  Derfor  sluttedes  der  en  Vaabenstilstand,  der  førte  til  Freden  i 
Kiel  den  14.  Januar  1814,  Danmark  maatte  afstaa  Helgoland  til  Eng- 
land. Vigtigere  var  det,  at  Kongen  af  Sverige  (ikke,  som  der  op- 
rindelig stod  i  Fredsudkastet,  Sverige)  modtog  hele  Kongeriget  Norge, 
dog  uden  Øerne  i  Nordhavet,  og  den  eneste  Erstatning,  som  Danmark 
fik,  var  det  lille  Landskab  Svensk  Pommern  med  Rygen,  som  vi  oven  i 
Købet  allerede  det  følgende  Aar  maatte  bortbytte  til  Preussen  mod 
Lauenborg  og  to  Millioner  Rdlr.  Det  bestemtes  desuden,  at  Norge 
skulde  overtage  en  vis  Del  af  den  danske  Statsgæld.  Danmark  blev 
derefter  optaget  i  Koalitionen  mod  Napoleon,  og  dets  Hjælpetropper 
kom  efter  Slaget  ved  Waterloo  i  1815  til  at  deltage  i  Besættelsen  af 
Nordøstfrankrig.  Paa  Kongressen  i  Wien,  hvor  Frederik  VI  selv  ind- 
fandt sig,  og  efter  hvad  man  almindelig  troede,  ved  sin  personlige  Op- 
træden hindrede,  at  Resten  af  Danmark  strøg  med,  maatte  Kongen  til- 
træde det  genoprettede  tyske  Forbund  for  Hertugdømmerne  Holstens 
og  Lauenborgs  Vedkommende. 

Paa  en  saa  voldsom  Maade  blev  det  Baand  sønderrevet,  der  i 
henved  450  Aar  havde  knyttet  de  to  Broderriger  sammen.  Adskillelsen 
var  uundgaaelig,  men  det  havde  ikke  været  nødvendigt,  at  den  blev 
efterfulgt  af  en  Bitterhed  mellem  Danmark  og  Norge,  fordi  Nordmæn- 
dene havde  et  skarpt  Blik  for,  hvor  hæderløst  den  sidste  Kamp  var 
bleven  ført  fra  Kongens  Side.  Ogsaa  Spørgsmaalet  om  Fordelingen  af 
Statsgælden  skulde  komme  til  at  hidse  Sindene  i  Danmark  og  Norge 
efter  Adskillelsen,  mere  end  Sagen  i  og  for  sig  fortjente.  Hvorledes 
det  vilde  være  gaaet  efter  1814,  hvis  vi  havde  beholdt  Norge,  kan 
ingen  bedømme;  om  det  vilde  have  været  en  Styrkelse  for  Danmark 
under  den  vaagnende  tyske  Bevægelse  i  Hertugdømmerne,  at  den  nor- 
diske Befolkning  i  Staten  havde  været  dobbelt  saa  stærk,  som  det  nu 
blev  Tilfældet,  eller  om  der  samtidig  med  det  slesvig-holstenske  Røre 
var  vaagnet  en  norsk  Selvstændighedsbevægelse,  der  fuldkomment 
havde  udtømt  vore  Kræfter  og  splittet  Staten  for  alle  Vinde.  Tiltalende 
for  Danmark  er  det,  at  Nordmændene  ikke  vilde  finde  sig  i  at  lade 
sig  bortgive  mod  deres  egen  Vilje,  og  at  de  paa  Ejdsvold  den  17.  Maj 
1814  skabte  den  frie  Forfatning,  som  Statholderen  Prins  Kristian  Fre- 
derik underskrev,  hvorpaa  han  blev  Norges  Konge.  Norge  skylder  Kri- 

stian  Frederik  Tak,  fordi  han  laante  sit  Navn  til  at  give  det  nye  Værk 
Fasthed,  og  det  blev  derefter  mindre  betydningsfuldt,  at  han,  da  Karl 
Johan  rykkede  ind  i  Norge  med  en  overlegen  Hær,  kort  Tid  efter 
maatte  nedlægge  den  nylig  vundne  Krone.  Forinden  havde^han  nemlig 
stillet  den  Betingelse,  at  Norges  Grundlov  skulde  sikres,  og  den  4. 
November  1814  forenedes  Landet  med  Sverige  under  samme  Hersker, 
men  som  et  selvstændigt  Rige  med  den  frie  Forfatning,  det  havde  givet 
sig  selv.  Hvilken  Betydning  dette  skulde  faa  i  det  lange  Løb,  er  vel- 
kendt af  os  alle,  som  har  oplevet  de  sidste  Aars  Begivenheder. 


Statsbankerotten  og  de  daarlige  Tider. 

Ved  Krigens  Slutning  var  Landet  i  en  sørgelig  Tilstand.  Tabet 
af  Flaaden  og  Norge  havde  saaret  Folkets  Følelser  og  kuet  dets  Mod. 
Riget  var  blevet  indskrænket,  og  da  den  nordiske  Befolkning  herved  var 
gaaet  tilbage  i  Forhold  til  den  tyske,  saa  at  den  nu  kun  var  dobbelt  saa 
stor,  mens  den  hidtil  havde  forholdt  sig  som  fire  til  en,  laa  heri  en 
stor  Fare  gemt  for  Fremtiden.  Under  den  tyske  Frihedskamp  mod  Na- 
poleon var  Følelsen  for  Samhørighed  med  Tyskland  vaagnet  i  Holsten, 
og  man  havde  ærgret  sig  over  at  se  Frederik  VI's  trofaste  Vedhængen 
ved  Napoleon.  Den  gamle  Loyalitet  var  ved  at  svinde,  og  det  næste 
Slægtleds  Følelser  blev  væsentlig  forskellige  over  for  Danmark.  Men 
ogsaa  i  vort  Lands  Indre  saa  det  trist  ud.  Handelen  var  tilintetgjort. 
Landejendommenes  Værdi  var  dalet,  og  ikke  blot  Statens  Finanser,  men 
Nationalvelstanden  i  det  Hele  var  ødelagt  ved  Krigen  og  den  grænse- 
løse Forvirring  i  Pengevæsenet.  Statsgælden  havde  ved  Aarhundredets 
Begyndelse  været  29  Mill.  Rdl.  Kurant,  og  Seddelgælden  desuden  26V2 
Mill.  Men  allerede  i  1807  var  den  første  steget  til  42  Mill.,  og  dog 
havde  man  i  den  mellemliggende  Periode  haft  Fred.  Det  var  som  nævnt 
Krigsudrustningerne  ved  den  holstenske  Grænse,  som  havde  kostet  de 
store  Summer.  Under  den  paafølgende  syvaarige  Krig,  der  ødelagde 
Landet  fuldstændigt,  voksede  Statsgælden  til  henimod  100  Mill.  Da  man 
hverken  kunde  gribe  til  nye  Laan  eller  paalægge  det  forarmede  Folk 
nye  Skatter,  maatte  Regeringen  ty  til  den  fortvivlede  Udvej  at  udstede 
Sedler  i  det  uendelige.  Dette  kunde  ske,  da  Banken  var  kongelig  og 
kun  stod  Regeringen  til  Ansvar  for  sin  Styrelse.  Hertugdømmerne  blev 
fritagne  derfor,  da  de  siden  1788  havde  deres  egen  Speciesbank  i  Al- 
tona,  men  Kongeriget  blev  efterhaanden  oversvømmet  af  en  umaadelig 
Masse  Sedler,  hvis  Værdi  stadig  sank,  da  der  ikke  var  nogen  Udsigt 
til  deres  Indløsning.  Allerede  i  1807  var  de  kun  en  Tredjedel  værd  af 

deres  Paalydende  i  Handel  og  Vandel,  og  i  1812  var  de  sunkne  til  '/12. 
Samtidigt  havde  Regeringen  udstedt  Smaasedler  ned  til  Beløb  som  til 
16,  8  og  4  Skill.  Den  sørgelige  Følge  heraf  var,  at  Staten  maatte  er- 
klære sig  fallit  ved  Statsbankerotten  den  5.  Januar  1813.  Papirspengene 
blev  nedsatte  til  Ve  af  deres  oprindelige  Værdi,  og  der  blev  grundet 
en  Rigshank.  Regeringen  havde  indset,  at  der  maatte  være  et  fast  Fond 
i  Bankens  Kælder  for  at  give  Publikum  Tillid  til,  at  Sedlerne  virkelig 
kunde  indfries,  og  man  skaffede  denne  til  Veje  ved  en  ny  Skat,  den 
saakaldte  „Bankheftelse".  Denne  bestod  af  6  %  af  alle  faste  Ejendom- 
mes Værdi  i  Landet,  der  forrentedes  med  6V2  Vo,  indtil  Bankheftelsen 
var  indfriet.  Dog  afskrev  Staten  paa  Grund  af  den  store  Fattigdom  Ve 
af  Skatten  for  Jorder  og  Tiender.  Det  bestemtes,  at  man  for  6  Kurant- 
sedler kunde  faa  en  ny  Rigsbankseddel.  Men  man  havde  forsømt  at  give 
Banken  en  selvstændig  Styrelse,  saaledes  at  Regeringen  endnu  kunde 
falde  for  Fristelsen  at  forgribe  sig  paa  Bankens  Fond,  naar  der  mang- 
lede Penge  i  Statskassen.  Dette  fandt  allerede  Sted  under  Krigen  1813, 
da  den  blev  tvungen  til  at  kaste  15  Mill.  Rdl.,  som  skulde  have  været 
Reserve,  ud  paa  Markedet.  Forholdene  var  nu  saa  fortvivlede,  at  Fi- 
nansministeren Schimmelmann,  der  selv  havde  sin  store  Del  af  Ansvaret 
for  Miseren,  i  sin  Haabløshed  udbrød:  „Der  maa  hurtigt  skaffes  Hjælp, 
Lyset  brænder  i  begge  Ender".  Samme  Aar  fik  han  sin  Afsked,  men  i 
den  følgende  Tid  sank  Rigsbanksedlerne  stadigt  i  Værdi,  saa  at  de  i 
1814  kun  var  V25  værd  af  deres  Paalydende,  de  gamle  Kurantsedler 
altsaa  kun  Viso.  Man  tænke  sig  Følgerne  for  en  Embedsstand,  der  mod- 
tog sine  Lønninger  i  Papir.  Det  fortælles,  at  der  var  store  Handelsfirmaer, 
der  søgte  at  hjælpe  Regeringen  ved  at  tapetsere  Væggene  i  deres  Kon- 
torer med  Banksedler,  som  altsaa  ikke  skulde  indfries.  Men  alt  sligt  frug- 
tede kun  lidt.  Pengevæsenets  Tilstand  blev  først  sikret,  da  Banken  den 
4.  Juni  1818  fra  kongelig  blev  privat  under  Navn  af  ,, Nationalbanken'', 
og  dens  Bestyrelse  blev  ganske  uafhængig  af  Regeringen.  Trods  de 
mange  Byrder,  som  hvilede  paa  den,  naaede  den  dog  saa  vidt,  at  dens 
Sedler  i  1835  stod  i  pari,  og  10  Aar  senere  saa  den  sig  i  Stand  til  at  ind- 
løse dem  i  Sølv,  naar  det  forlangtes.  Statsgælden  steg  i  en  Række  af 
Aar,  efter  at  Regeringen  var  bleven  berøvet  den  Støtte,  som  Banken 
havde  været  for  den,  og  det  var  først  fra  1835,  da  den  havde  naaet 
en  Højde  af  130  Mill.  Rdl.,  at  den  igen  begyndte  at  synke. 

Under  de  daarlige  Tider  var  det  først  og  fremmest  gaaet  ud  over 
Landbraget,  selv  paa  Herregaardene  maatte  man  saaledes  ofte  under  Kri- 
gen med  England  drikke  Rugbrødsvand  i  Stedet  for  Te.  Bønderne  forstod 
bedst  at  sætte  Tæring  efter  Næring,  og  de  slap  med  faa  Undtagelser 
helskindet  igennem  Krisen.  Men  den  nye  Proprietærstand,  der  bestod 

af  Folk  fra  Byerne,  som  havde  tjent  sig  Formuer  i  den  gunstige  Han- 
delsperiode  og  havde  købt  sig  Gaarde  for  deres  opsparede  Penge,  blev 
ramt  meget  haardt.  Mange  Landmænd  gik  fra  deres  Gaarde,  og  Stats- 
kassen maatte  overtage  en  Mængde  Godser  for  Skatterestancer,  skønt 
den  gjorde  alt  for  at  hjælpe.  Baade  under  og  efter  Krigen  fortsatte  Re- 
geringen sin  rosværdige  Stræben  for  Befolkningens  Vel.  I  Aarene  1802 
— 18  søgte  man  at  indskrænke  det  frie  Hartkorns  Skattefrihed  og  at 
skabe  mere  ligelig  Beskatning.  I  1809  mistede  en  Mængde  Sædegaards- 
ejere  Kaldsretten  til  Præste-  og  Dommerembeder,  og  den  blev  ind- 
skrænket til  de  adelige  Godsejere,  men  kun  som  en  Forslagsret. 

Endnu  haardere  end  Landbruget  blev  Bybefolkningen  ramt.  Han- 
delshusene blev  med  faa  Undtagelser  ruinerede,  og  det  Stød,  som  Bom- 
bardementet 1807  voldte  København,  kostede  det  lang  Tid  at  overvinde. 
Hovedstaden  mistede  sin  Hovedindflydelse  over  Provinsen,  dens  Havn 
var  tom,  Pakhusene  stod  ledige,  og  den  blomstrende  Transithandel,  som 
Krigen  havde  skabt,  saa  længe  vi  var  neutrale,  gik  tabt,  da  vi  selv 
kom  ind  i  Krigen,  og  vendte  aldrig  mere  tilbage.  Livet  fik  et  tarveligt 
Præg:  „Empiremøblerne  havde  mistet  deres  Glans,  og  kun  Umagelig- 
heden var  tilbage".  Da  Provinsstæderne  blev  frigjorte  for  Københavns 
Overvælde,  kom  de  i  Stedet  under  de  hamborgske  Storkøbmænd,  hvis 
Probenreutere  oversvømmede  Landet.  Det  var  umuligt  for  en  Købmand 
i  Jylland  at  drive  Forretning,  hvis  han  ikke  havde  Kredit  i  Hamborg. 
Fra  Vest  kom  en  Strøm  af  engelske  Industrivarer  og  umuliggjorde 
ved  deres  Billighed  al  hjemlig  Fabrikation.  Følgen  blev  Stilstand  paa 
Land  og  i  By,  og  i  Fortvivlelse  over  de  daarlige  Forhold  vendte  man 
Blikket  fra  Realiteterne  mod  Ideernes  Verden.  En  stærkere  Interesse 
for  Aandslivet,  end  det  tidligere  havde  været  Tilfældet,  præger  denne 
Tid.  Det  er  den  romantiske  Digtnings  Blomstringsperiode. 

Hvad  Styrelsen  angaar,  blev  Enevælden  ved  at  sidde  i  Højsædet,  men 
under  Kampen  om  Norge  havde  Frederik  VI  indset,  at  det  personlige 
Styre  igennem  Adjutanterne,  der  var  saa  forhadte  i  Folket,  ikke  længere 
var  muligt.  Han  havde  igen  sammenkaldt  Statsraadet  og  fra  nu  af  ved- 
blev det  at  bestaa  hans  Regering  til  Ende.  Af  Forandringer  i  Statssty- 
reisen fandt  der  kun  faa  Sted.  Hæren  blev  stærkt  reduceret,  skønt  det 
voldte  Kongen  personlig  stor  Sorg,  da  han  saa  fik  saa  meget  mindre  at 
eksercere  med,  men  han  trøstede  sig  med  de  berømte  store  Mønstrin- 
ger paa  Fælleden  og  Angrebene  paa  Vibenshus.  I  Administrationen  fandt 
der  en  vis  Forenkling  Sted  i  Aaret  1816,  da  Finanskollegiet  blev  op- 
hævet, og  Generaltoldkamret  blev  slaaet  sammen  med  Kommerce- 
kollegiet  til  een  Institution.  Landets  Omraade  var  blevet  mindre,  og  der 
blev  færre  Embedsmænd.  Men  man  gjorde  ikke  uden  Grund  opmærk- 

som  paa,  at  der  endnu  fandtes  tre  Gange  saa  mange  Embedsmænd  i 
Danmark  som  i  Norge,  skønt  Befolkningen  var  omtrent  den  samme. 
Det  nyindførte  Kollegiestyre  betød  heller  ikke,  at  Kongen  gav  Magten 
fra  sig.  Sine  Vaner  tro  blandede  han  sig  i  de  store  Sager,  saavel  som  i 
de  smaa,  og  afgjorde  alt.  Styrelsen  var  konservativ,  og  de  vigtigste  Em- 
bedsmænd var  Justiisminister  Kaas,  der  stod   i   Spidsen   for  danske 

Kancelli,  og  Finansminister 
Møsting,  som  ledede  Rente- 
kamret. Den  sidste  blev  sid- 
dende indtil  1831,  mens  Kaas, 
der  var  en  velbegavet,  men 
herskesyg  og  underfundig  Na- 
tur, 1827  blev  afløst  af  den 
stokkonservative,  men  dyg- 
tige P.  K.  Stemann.  Det  fri- 
sindede Element  i  Regeringen 
repræsenteredes  af  A.  S.  Ør- 
sted, der  ubestridelig  var  den 
største  Begavelse  og  beklædte 
Posten  som  Generalprokurør. 
Men  han  var  desværre  en 
svag  Karakter,  saa  han  ikke 
let  kunde  gennemføre  noget 
imod  Kaas'  og  Stemanns  Vilje. 
Da  man  i  1826  havde  for- 
budt ham  at  offentliggøre  fri- 
sindede Skrifter  om  juridiske 
Emner,  foretrak  han  at  opgive 
sin  Frihed  som  Forfatter  frem- 
for sit  Embede.  Fra  nu  af  kunde  man  ikke  vente  noget  Initiativ  til 
Reformer  fra  Regeringens  Side. 

Ingen  led  dog  maaske  stærkere  ved  de  onde  Tider  end  Embeds- 
mændene. Det  var  dem  næsten  umuligt  at  leve  af  deres  Gage,  og  Gang 
paa  Gang  konstateredes  der  Kassemangel,  som  Regeringen  maatte  lukke 
Øjnene  for,  da  den  indirekte  følte  sig  ansvarlig  i  Forbrydelserne.  Den 
danske  Embedsstand  stod  neppe  højt,  og  det  er  karakteristisk,  at  da 
Frederik  VI  flere  Aar  efter  indførte  de  raadgivende  Stænder,  haabede 
han,  at  de  vilde  øve  Kritik  over  Embedsmændene.  Han  kunde,  som 
han  sagde,  ikke  selv  „altid  have  de  Fyre  i  Kikkerten;  nu  vilde  det 
være  forbi  med  deres  Magelighed".  Kongen  selv  var  virkelig  altid  paa 
Færde.    Han  foretog  hyppige  Inspektionsrejser  i  al  Tarvelighed  rundt 

om  i  Landet,  og  han  kunde  godt  taale  Kritik,  naar  den  kom  fra  venlig- 
sindet Side.  Bekendt  er  det,  at  da  en  Professor  fra  Kiel  under  et  Op- 
hold i  Berlin  var  fremkommen  med  saa  dristige  Ytringer  om  de  danske 
Forhold,  at  vor  Gesandt  ansaa  det  for  sin  Pligt  at  referere  dem,  sva- 
rede Kongen:  „Min  gode;  Jeg  kender  Manden!  Han  h'ar  troet,  han  var 
i  sit  Hjem  og  kunde  tale  frit." 

Derfor  blev  Frederik  VI  ved  at  bevare  sin  Folkeyndest,  skønt  det 
straks  efter  Norges  Tab  havde  set  ud,  som  om  han  var  ved  at  forspilde 
den.  Men  da  han  vendte  tilbage  fra  Kongressen  i  Wien,  hvor  man 
mente,  at  han  havde  reddet  Resten  af  Danmark,  spændte  Københavns 
Befolkning  paa  Frederiksberg  Bakke  Hestene  fra  hans  Vogn  og  trak 
ham  ind  igennem  Byen  til  Slottet.  Fra  dette  Øjeblik  var  hans  Populari- 
tet uangribelig.  Han  fortjente  den  paa  Grund  af  sin  Arbejdsomhed  og 
sin  Godhjertethed;  den  haarde  Skal,  som  i  hans  Ungdom  havde  ligget 
om  hans  Hjerte,  var  forlængst  sprængt.  Han  var  fordringsløs  og  lige- 
frem og  forstod  dog  at  optræde  som  Konge  uden  alle  Teaterlader.  Om 
Aftenen  blev  Nøglerne  til  Byens  Porte  bragte  op  paa  Slottet  og  lagte 
i  hans  Forværelse,  og  hvis  der  kom  Brand  paa  i  Løbet  af  Natten,  saa 
Borgerne  den  gamle  Konge  paa  den  hvide  Hest  personligt  lede  Sluk- 
ningsarbejderne. Men  navnlig  holdt  Borgerne  i  Kongens  København  af 
en  Søndag  Eftermiddag  i  Frederiksberg  Have  at  se  Frederik  VI  med 
Dronning  Marie  og  deres  to  Døtre  efter  Taflet  ro  rundt  i  Kanalerne. 
Kongens  Ægteskab  var  lykkeligt,  skønt  han  ikke  kan  roses  for  ube- 
tinget Troskab  over  for  Dronningen.  Hun  synes  at  have  været  sin  Mand 
overlegen  og  skildres  som  en  saare  elskelig  Kvinde.  Af  Døtrene  blev 
Karoline  gift  med  Arveprins  Ferdinand,  der  var  Søn  af  Arveprins  Fre- 
derik og  altsaa  Broder  til  Kronprinsen,  den  tidligere  norske  Konge. 
Vilhelmine  ægtede  først  Kronprinsens  Søn,  den  senere  Frederik  VII, 
og  siden  efter,  da  Ægteskabet  var  opløst.  Prins  Karl  af  Glucksborg,  en 
Broder  til  Kong  Kristian  IX. 

Trange  var  Tiderne,  men  de  lærte  Folket  Tarvelighed  og  Sparsom- 
hed. Efterhaanden  kom  der  Opgang;  allerede  i  1820-erne  begynder  man 
at  spore  den  nye  Tid.  Reformerne  var  i  det  Hele  standsede  paa  Kiel- 
fredens Tid.  Den  sidste  var  Skoleloven  af  1814,  der  skulde  virke  til 
en  bedre  Indretning  af  Almue-  og  Borgerskolerne.  En  Mængde  Skoler 
blev  opførte,  og  Lærernes  Kaar  blev  forbedrede.  Der  blev  oprettet 
Skolelærerseminarier,  hvis  Antal  nu  er  indskrænket  til  fire,  nemlig 
Jonstrup  paa  Sjælland,  Skaarup  paa  Fyn,  Ranum  og  Jellinge  i  Jylland. 
Hvad  det  lærde  Undervisningsvæsen  angaar,  havde  Prins  Frederik  Kri- 
stian af  Augustenborg  været  Universitetspatron  i  en  Aarrække  efter 
1790.    Flere   vigtige   nye   Fag   blev   optagne,  og  Lærerlønningerne  blev 

forhøjede.  Sorø  Akademi  var  brændt  1813,  men  blev  genopført  og  ud- 
videt 1827.  Universitetsbygningen  rejste  sig  atter  af  sin  Aske  i  1836, 
og  det  danske  Sprog  kom  til  sin  Ret  og  fortrængte  Latin  som  Tale- 
sprog baade  ved  Forelæsningerne  og  ved  de  offentlige  Prøver.  Betyd- 
ningsfuldt var  det  ogsaa,  at  der  paa  Hans  Kristian  Ørsteds  Initiativ,  som 
i  1820  havde  opdaget  Elektromagnetismen,  i  1829  blev  stiftet  en  poly- 
teknisk Læreanstalt  for  at  ophjælpe  det  danske  Haandværk,  og  at  den 
militære  Højskole  1830  aabnedes  til  Uddannelse  af  Artilleri-,  Ingeniør- 
og  Generalstabsofficerer. 

Ogsaa  hos  private  mærker  man  nu  igen  noget  Initiativ.  Drewsen 
anlagde  Strandmøllen,  Collin  virkede  ivrigt  for  Landbrugets  Opkomst, 
og  det  første  Dampskib  „Caledonia"  kom  1819  til  København.  Det 
sejlede  skiftevis  paa  Kiel  og  i  Sundfart.  Til  Lands  maatte  man  endnu  slaa 
sig  til  Taals  med  Landevejene,  som  blev  i  høj  Grad  forbedrede.  Enkelte 
Amtmænd,  som  Faye  i  Thisted,  gjorde  sig  berømte  herved  og  vakte  stort 
Bifald  hos  Kongen,  da  de  lettede  hans  hurtige  Rejser  gennem   Landet. 

Den  Forkærlighed,  hvormed  den  vaagnende  Folkebevidsthed  om- 
fattede Fædrelandets  Fortid  og  Minder,  blev  Anledning  til,  at  det  old- 
nordiske Museum  1807  blev  stiftet  af  Kommissionen  til  Oldsagers  Op- 
bevaring, og  at  man  i  1825  oprettede  det  nordiske  Oldskrift selskab. 
Vedel-Simonsen  udtalte  først  Tanken  om  Forhistoriens  Tredeling  i 
Sten-,  Bronce-  og  Jernalderen,  og  Thomsen  opstillede  Samlingen 
i  Museet.  Herved  kastedes  der  nyt  Lys  over  den  nordiske  Fortid,  men 
ogsaa  Studiet  af  vort  gamle  Sprog  tog  et  mægtigt  Opsving.  Det  store 
Navn  her  er  Rasmus  Kristian  Rask,  en  Husmandssøn  fra  Fyn,  der 
var  født  1787.  I  1816  drog  han  ud  paa  sit  Livs  store  Studierejse  gen- 
nem Sverige,  Rusland,  Vestasien  og  Indien,  hvorfra  han  1823  hjem- 
bragte en  rig  Samling  af  gamle  indiske  Haandskrifter  paa  Palmeblade 
i  Pali  og  Singalesisk.  Han  mestrede  55  Sprog.  Hans  Undersøgelse  af 
alle  Sprog  fra  Nordkap  til  Kap  Komorin  skaffede  ham  Anerkendelse 
som  en  af  Verdens  største  sprogkyndige,  men  han  havde  stedse  sit 
Modersmaal  kært  frem  for  alt  andet.  Den  Miskendelse,  han  her  hjemme 
havde  været  Genstand  for,  fremskyndede  hans  altfor  tidlige  Død  1832. 
Men  paa  hans  Gravmæle  staar  hans  egne  Ord:  „Sit  Fædreland  skylder 
man  alt,  hvad  man  kan  udrette." 

En  Elev  af  Rask  var  A^.  M.  Petersen,  ligeledes  en  fynsk  Hus- 
mandssøn, der  i  en  lang  Række  Aar  virkede  ved  Universitetet  for  nor- 
disk Sprog  og  Historie.  Men  ved  Siden  af  ham  berigede  en  stor  Række 
Mænd  den  historiske  Litteratur,  lige  fra  Finn  Magnussen  og  P.  E.  Møl- 
ler til  Engelstoft,  Werlauff  og  Chr.  Molbech,  en  af  de  mest  virksomme 
Historieskrivere,  som  vort  Land  har  frembragt. 

Det  var  ogsaa  i  Frederik  VI's  Tid,  at  Rationalismen  løb  ud  i 
Sandet.  Det  viste  sig,  at  Biskop  Balles  Gerning  ikke  havde  været 
ganske  forgæves,  og  det  henslumrende  kristelige  Liv  blev  i  Hoved- 
staden genvakt  af/.  P.  Mynster,  der  var  Præst  her  fra  1811  — 1834  og 
derefter  Biskop  til  sin  Død  1854.  Med  ualmindelige  aandelige  Gaver 
forenede  han  en  værdig,  om  end  noget  kølig  Fremtræden  og  en  form- 
fuldendt Veltalenhed.  Derfor  fyldtes  atter  de  tomme  Kirker  i  Køben- 
havn, og  han  øvede  desuden  over  hele  Landet  en  mægtig  Indflydelse 
ved  sine  Skrifter.  Mere  dybtgaaende,  men  ogsaa  mere  uklar  var  A^.  F. 
S.  Grundtvig,  født  i  Udby  ved  Vordingborg  den  8.  September  1783. 
Han  begyndte  som  Digter,  men  blev  efterhaanden  helt  greben  af  den 
præstelige  Gerning.  Han  udviklede  denne  paa  en  saadan  Maade,  at  han 
blev  en  folkelig  Vækker  af  den  største  Betydning,  en  nordisk  Profet, 
hos  hvem  man  altid  vil  finde  en  dyb  Tankefylde  og  Kraft  forenet  med 
den  varmeste  Følelse  og  barnligste  Tillid  til  Gud.  Allerede  i  1810  aab- 
nede  han  sin  Kamp  ved  sin  Dimisprædiken:  „Hvi  er  Herrens  Ord 
forsvunden  af  hans  Hus?",  der  blev  Begyndelsen  til  en  langvarig  Strid, 
som  rystede  op  i  hele  Befolkningen.  Bekendt  er  navnlig  hans  Kamp 
med  Rationalismens  sidste  Repræsentant,  Professor  H.  N.  Clausen, 
hvorunder  han  blev  bistaaet  af  Lindberg,  en  lærd  Sprogforsker  og  Teo- 
log, der  med  stor  Hidsighed  kastede  sig  ind  i  denne  Strid. 

Men  naar  man  tænker  paa  Aandslivet  i  Frederik  den  VFs  Dage, 
er  det  først  og  fremmest  Billedet  af  de  store  Digterskikkelser,  der 
fanger  Blikket.  Øverst  mellem  dem  staar  Adam  Gottlob  Øhlenschlæger 
(1779 — 1850),  der  under  Paavirkning  af  Steffens  bragte  den  romantiske 
Digtning  til  at  slaa  igennem  her  hjemme,  men  som  til  Gengæld  nogle 
Aar  derefter  maatte  taale  den  haarde  Dyst  med  Jens  Baggesen,  der 
viste,  hvor  hurtigt  han  var  gaaet  tilbage.  Baggesen  var  en  af  de  mest 
ejendommelige  Digtere,  Danmark  har  frembragt,  navnlig  ved  sit  vid- 
underlige Herredømme  over  Sproget.  Men  hvad  hans  Tænkesæt  og 
Idealer  angaar,  hørte  han  det  18.  Aarhundrede  til.  Ingen  er  nu  i  Tvivl 
om,  at  den  Øhlenschlægerske -Baggesenske  Fejde  har  været  til  stor 
Gavn  for  vor  Digtning,  bl.  a.  at  hævde  Formens  Ret  ved  Siden  af  Ind- 
holdets. De  Synspunkter,  som  Baggesen  havde  gjort  gældende,  blev  da 
ogsaa  senere,  om  end  i  mere  afdæmpet  Form,  tagne  op  af  J.  L.  Hei- 
berg (1791  — 1860),  der  grundlagde  den  litterære  Kritik  og  skabte  vor 
Vaudeville.  Om  Øhlenschlæger  og  Heiberg  samler  sig  en  stor  Digter- 
skare fra  vor  poetiske  Guldalder,  Mænd,  som  den  Dag  i  Dag  staar 
som  det  højeste,  vort  Land  har  frembragt.  Ingemann  bidrager  i  høj 
Grad  til  Nationalfølelsens  Vækst  ved  sine  historiske  Romaner,  Hertz 
følger  i  Heibergs  Fodspor  som  smagfuld  Dramatiker,  Blicher  besynger 

Heden  og  Chr.  Winther  Sjælland;  H.  C.  Andersen  vinder  Verdensry 
ved  sine  Eventyr,  og  den  romantiske  Digtning  sætter  endelig  sin  æd- 
leste Blomst  i  Frederik  Paludan- Maller ,  hvis  „Adam  Homo",  der 
ganske  vist  først  saa  Lyset  noget  senere,  vel  tør  betragtes  som  vor 
Litteraturs  Storværk.  _ 

Ogsaa   paa   Kunstens  ^  \^ 

Omraade  er  der  en  Fylde, 
som  aldrig  før  eller  siden. 
Navnkundigst  af  alle  blev 
Bertel  Thorvaldsen  (1770- 
1844),  der  levede  sin  me- 
ste Tid  i  Rom,  hvor  han 
vandt  Navn  som  Verdens 
største  Kunstner.  Endelig 
vendte  han  hjem  til  Dan- 
mark 1838,  og  hans  An- 
komst formede  sig  ril  et 
Triumftog.  Han  skænkede 
sin  Fødeby  alle  sine  Vær- 
ker, og  han  hviler  selv 
midt  iblandt  dem,  efter  at 
han  blev  bortkaldt  ved  en 
pludselig  og  let  Død  i  det  kgl. 
Teater.  Som  den  moderne 
danskeMalerkunstsGrund- 
lægger  maa  man  opfatte 
Eckersberg,  den  omhygge- 
lige Tegner  og  fine  Iagttager. 
Blandt  Komponisterne  stod 
Weyse  og  Kuhlau  (Elver- 
høj) i  første  Række.  Paa  Teatret  tolkede  Ryge  de  øhlenschlægerske 
Helteroller,  medens  den  ældre  Tid  repræsenteredes  værdigt  af  Fryden- 
dahl og  Lindgreen,  og  Rosenkilde  efter  Frydendahl  udfyldte  de  komiske 
Roller.  I  de  øhlenschlægerske  Dramaer  afløstes  Ryge  af  Nielsen,  som  sam- 
men med  sin  Hustru  bar  det  alvorlige  Skuespil,  og  i  den  heibergske 
Vaudeville  fremtraadte  en  ung  Plgt,  Johanne  Louise  Paetges,  der  senere 
som  Digterens  Hustru  skulde  blive  den  danske  Scenes  mest  berømte  Navn. 

Man  forstaar  saaledes,  at  Folket  under  Datidens  trange  Kaar  fandt 
Trøst  i  de  aandelige  Værdier,  og  at  der,  som  A.  D.  Jørgensen  har  sagt, 
var  „en  Lykkefølelse"  i  Tiden,  der  gav  sig  Udslag  i  en  udstrakt  Hjælp- 
somhed  over  for  al  Trang.    Fredelighed   og   Fordragelighed   prægede 


Fig.  271.  Købmagergade  med  Rundetaarn  i  1830'erne. 
(Maleri  af  Karsten  Henrichsen.) 

denne  Periode.  Af  Tyskerhad  var  der  endnu  intet,  snarere  kunde  der 
være  Tale  om  Uvilje  mod  Englænderne  paa  Grund  af  Minderne  fra 
1807,  men  heller  ikke  den  gav  sig  stærke  Udtryk.  For  politisk  Inter- 
esse er  Tiden  kemisk  fri.  Den  Jødeforfølgelse,  der  i  1819  kom  i  Stand 
i  København  i  den  lavere  Befolkning,  blev  uden  al  Betydning,  og  Da- 
tidens bedste  Mænd  tog  bestemt  Afstand  derfra.  Omtrent  samtidigt  op- 
traadte  en  forvirret  Sværmer,  Dr.  Dampe,  med  Forslag  om  Indførelse 
af  en  fri  Forfatning.  Men  ogsaa  denne  Bevægelse  blev  kvalt  i  Fødslen, 
og  med  overdreven  Haardhed  straffedes  Dampe  med  Fængsel  paa  Livs- 
tid paa  Kristiansø. 


Den  tyske  Bevægelse  i  Hertugdømmerne.  Stændernes  Indførelse. 

Den  Bevægelse,  som  kom  til  at  kuldkaste  Enevælden,  har  sit  Ud- 
spring fra  Monarkiets  tysktalende  Landsdele  og  var  opstaaet  her  under 
Paavirkning  af  udenlandske  Forbilleder.  Landsskadelig  blev  den  først, 
da  Frihedsrøret  forbandt  sig  med  Arvefølgespørgsmaalet.  Derved  kom 
Bevægelsen  til  at  virke  som  en  ætsende  Syre,  der  opløste  det  gamle 
danske  Monarki. 

Arveforholdene  inden  for  det  danske  Rige  var  uklare.  I  Kongeriget 
gjaldt  ubestridt  Kongelovens  Arvefølge,  der  havde  Gyldighed  for  Fre- 
derik III's  Efterslægt.  Inden  for  denne  arvede  Mændene,  saa  længe  der 
fandtes  saadanne  „Mand  af  Mand  og  Mand  efter  Mand";  men  naar 
dette  ikke  længere  var  Tilfældet,  skulde  den  nærmeste  kvindelige  Slægt- 
ning (Agnat)  af  den  sidst  afdøde  Konge  bestige  Tronen.  For  Holstens 
Vedkommende  gjaldt  kun  mandlig  Arvefølge,  da  det  var  et  gammelt 
tysk  Len.  Arveretten  var  her  til  Gengæld  ikke  begrænset  til  Frede- 
rrk  III's  Efterkommere,  men  omfattede  hele  den  oldenborgske  Stamme. 
Vanskeligere  er  det  at  sige,  hvorledes  Forholdet  var  i  Slesvig.  Da  den 
tidligere  hertugelige  Del  i  1721  var  bleven  indlemmet  i  den  kongelige, 
var  der  bleven  tilføjet  i  Hyldingseden,  at  Kongelovens  Arvefølge  skulde 
gælde  i  den  nye  Erhvervelse,  altsaa  at  der  ogsaa  skulde  være  kvinde- 
lig Arvefølge.  Noget  tilsvarende  Skridt  fandt  ikke  Sted  med  den 
kongelige  Del  af  Slesvig,  vistnok  fordi  Fredeiik  IV  mente,  at  Konge- 
lovens Arvefølge  allerede  var  indført  her.  I  Virkeligheden  maa  det 
siges,  at  Forholdet  var  tvivlsomt,  men  at  man  fra  dansk  Side  maatte 
gaa  ud  fra,  at  de  to  slesvigske  Halvdele  maatte  følges  ad,  og  at  de 
maatte  dele  Skæbne  med  Kongeriget.  Klart  var  det  imidlertid,  at  der 
var  Fare  for,  at  Holsten  ved  Lejlighed  kunde  gaa  tabt,  og  allerede  i 
Slutningen  af  det  18.  Aarhundrede  havde  A.  P.  Bernstorf  ment  at 
burde  regne  med  denne  Mulighed,  da  Frederik  VI  var  en  svagelig  ung 

Mand,  og  Arveprins  Frederik  var  halvgammel  og  barnløs.  Han  fik  da 
et  Ægteskab  i  Stand  mellem  Louise  Augusta,  der  som  Kronprins  Frede- 
riks Søster  efter  Kongeloven  var  den  nærmeste  Arving  til  Danmark  og 
Slesvig,  og  Hertug  Frederik  Kristian  af  Augustenborg,  der  var  den 
nærmeste  Arving  til  Holsten.  Paa  denne  Maade  vilde  det  lykkes  at 
holde  Monarkiet  samlet  under  Prinsessens  og  hendes  Ægtefælles  Efter- 
slægt. Men  Bernstorfs  Beregning  viste  sig  at  være  fejlagtig,  thi  ikke  blot 
levede  Kronprins  Frederik  og  fik  Børn  i  sit  Ægteskab,  men  det  afgørende 
var,  at  Arveprinsen  paa  sine  gamle  Dage  giftede  sig  og  fik  to  Sønner, 
den  senere  Kristian  VIII  og  Arveprins  Ferdinand,  samt  Datteren  Louise 
Charlotte.  I  sit  Ægteskab  med  Landgrev  Vilhelm  af  Hessen  blev  denne 
sidste  Moder  til  Dronning  Louise  af  Danmark.  Endnu  værre  var  det, 
at  det  gode  Forhold,  som  oprindelig  havde  bestaaet  mellem  Frederik 
VI  og  Hertug  Frederik  Kristian,  senere  blev  ganske  forandret.  Det 
første  Stød  hertil  var  Kongens  Optræden  ved  Holstens  Indlemmelse 
1806.  Det  lykkedes  ham  ikke  den  Gang  at  faa  Hertugens  Arverettig- 
heder ophævede,  men  der  blev  efterladt  en  Brod  i  Frederik  Kristians 
Sind  ved  dette  Forsøg.  Begivenhederne  ved  det  svenske  Tronfølgervalg 
1810  forøgede  Hertugens  Bitterhed,  og  med  aabenlys  Uvilje  saa  han 
paa  Arveprinsens  Børn,  der  var  komne  hans  store  Chancer  paa  tværs. 
Hertugen  af  Augustenborg  levede  kun  nogle  faa  Aar  derefter,  men  han 
brugte  disse  til  Studier  over  Hertugdømmernes  Statsret,  og  han  frem- 
drog da  den  gamle  Overenskomst  fra  Ribe  1460,  hvorefter  Slesvig  og 
Holsten  skulde  blive  „up  ewig  ungedeelt".  Heraf  mente  han  at  kunne 
slutte,  at  der  ved  den  mandlige  Kongestammes  Uddøen  tilkom  hans 
Slægt  Arveret  baade  til  Sønderjylland  og  Holsten.  Han  skrev  en  Af- 
handling om  „die  verbrieften  Rechte"  og  overgav  den  til  sine  Sønner 
Kristian  August  og  Frederik  (af  Nør),  uden  at  hans  Retsstandpunkt 
foreløbig  blev  kendt  i  videre  Kredse. 

Stemningen  i  Holsten  var  efter  1814  bleven  mindre  venligsindet  mod 
Danmark.  Den  første  Aarsag  dertil  var  Frederik  VI's  Optræden  i  1806, 
da  det  var  bleven  bestemt,  at  alle  Hærens  Officerer  skulde  uddannes 
i  København,  at  Dansk  skulde  indføres  som  Kommandosprog  i  de  hol- 
stenske Afdelinger,  og  at  Kandidater  fra  begge  Universiteter,  Køben- 
havns og  Kiels,  skulde  have  Adgang  til  Embeder  overalt  i  Monarkiet. 
Med  større  Grund  ankede  Holstenerne  i  de  følgende  Aar  over  Frede- 
rik VI's  Forhold  til  Napoleon.  Intet  har  skadet  os  mere  i  Holstenernes 
Øjne,  end  at  vi  ivrigt  stod  paa  den  Mands  Side,  der  var  Tysklands 
Tyran,  og  at  vi  derved  virkede  til  at  hindre  dets  Frigørelse.  Efter  1814 
fandtes  der  ubestridelig  en  vis  Uvilje,  navnlig  i  de  højere  Kredse,  blandt 
Reventlower  og  Rantzauer,  de  Slægter,  som  i  Slutningen  af  det  18.  Aar- 

hundrede  havde  staaet  i  Spidsen  for  Danmark  og  virket  for  de  store 
Reformer.  Nu  traadte  den  fornemste  Del  af  Adelen,  det  saakaldte  Ridder- 
skab, op,  og  dets  Pennefører  var  Professor  Dahlmann  i  Kiel,  en  inde- 
sluttet, men  aandfuld  Forsker,  der  var  en  overbevist  Tilhænger  af  Tan- 
ken om  Slesvigs  og  Holstens  Samhørighed.  Ved  hans  Side  stod  Nils 
Falck,  en  mindre  begavet,  men  mere  solid  Videnskabsmand.  Igennem 
disse  to  Talsmænd  stillede  Ridderskabet  Krav  om  at  faa  den  Stænder- 
forsamling indført,  som  ved  Kongressen  i  Wien  var  lovet  alle  tyske 
Fyrstendømmer,  og  det  gjorde  ydermere  Fordring  paa,  at  den  skulde 
omfatte  baade  Slesvig  og  Holsten.  Ridderskabet  begrundede  sin  Ret  til 
at  tage  Ordet  med  den  Paastand,  at  det  var  den  sidste  Rest  af  de 
gamle  Landdage,  der  havde  været  holdte  i  Hertugdømmerne  for  100 
Aar  siden,  men  senere  var  gaaede  af  Brug.  Ridderskabets  Optræden 
kom  ganske  bag  paa  Kongen,  og  han  afslog  brat  Fordringen.  Saa  greb 
Adelen  til  Skattenægtelser,  og  den  stiftede  endogsaa  en  Forening  til 
gensidig  økonomisk  Hjælp  ved  den  Skatteudpantning,  som  man  forud- 
saa  vilde  følge.  Men  nu  blev  Frederik  VI  for  Alvor  vred,  og  han  for- 
bød Ridderskabets  Forening.  Det  varede  ikke  længe,  før  der  indtraadte 
Splittelse  inden  for  Ridderskabet,  da  de  mere  konservative  Elementer 
følte  sig  ilde  ved  Dahlmanns  Optræden.  Men  det  lykkedes  denne  endnu 
at  gennemføre,  at  Ridderskabet  appellerede  Sagen  til  Forbundsdagen  i 
Frankfart,  der  maatte  betragtes  som  Holstens  øverste  Herre.  Man  fik 
kun  ringe  Glæde  heraf,  thi  Forbundsdagen  anbefalede  1823  Ansøgerne 
i  Ta'almodighed  at  vente  med  deres  Klager,  da  Kongen  af  Danmark 
utvivlsomt  vilde  opfylde  sine  Løfter  om  en  Stænderforfatning  for  Hol- 
sten, naar  han  fandt  det  rigtigt.  Hvad  Slesvig  angaar,  blev  der  paa  den 
preussiske  Gesandts  Opfordring  givet  Ridderskabet  det  Svar,  at  man 
ikke  kunde  have  noget  at  gøre  med  dette  Land,  da  det  aldeles  ikke 
hørte  under  det  tyske  Forbunds  Kompetence.  Hermed  døde  foreløbigt 
den  politiske  Strid  hen.  Den  tyske  Reaktion  var  kommen  Frederik  VI 
meget  belejlig,  og  Følgen  blev,  at 'man  i  de  næste  8  Aar  ikke  hørte  til 
nogen  Stænderforsamling,  hverken  for  Slesvig  eller  for  Holsten. 

Men  i  1830  vaagnede  de  liberale  Ideer  i  Evropa  atter  til  Live. 
Julirevolutionen  udbrød  i  Paris,  og  Bevægelsen  forplantede  sig  gennem 
Belgien  til  Vesttyskland.  Det  er  paa  denne  Baggrund,  man  maa  se  Uwe 
fens  Lornsens  Optræden.  Han  var  en  ung  Friser,  højt  begavet,  men 
lidenskabelig,  og  han  havde  faaet  sin  hele  Uddannelse  i  Tyskland  som 
Medlem  af  det  tyske  „Burschenschaft",  den  Forening,  som  omfattede  alle 
tyske  liberale  Studenter.  Lornsen  havde  været  saa  langt  ude,  at  Stu- 
dent Sand,  der  havde  myrdet  den  konservative  Forfatter  Kotzebue, 
havde  hørt  til  hans  bedste  Venner,  og  Lornsen  havde  endog  været  Med- 

vider  i  Gerningen.  Ved  Siden  heraf  havde  han  deltaget  kraftigt  i  det 
vilde  Studenterliv,  som  prægede  Datidens  Tyskland,  og  han  var  derfor 
en  stærkt  nedbrudt  Mand,  da  han  vendte  tilbage  til  sit  Hjemland.  Hans 
ubestridelige  Begavelse  førte  dog  med  sig,  at  han  fik  Plads  i  det  tyske 
Kancelli  i  København.  Endnu  paa  den  Tid  fandtes  der  i  Hovedstaden 
en  saa  stor  tysk  Koloni,  at  Lornsen  kunde  leve  flere  Aar  herovre  uden 
at  komme  i  Berøring  med  det  vaagne  danske  Aandsliv,  som  ellers 
maatte  have  gjort  Indtryk  paa  ham.  Tysk  som  han  var  kommen,  vendte 
han  atter  tilbage  til  Slesvig,  da  han 
i  1830,  kort  efter  Julirevolutionen, 
blev  udnævnt  til  Landfoged  (Amt- 
mand) paa  sin  Fødeø  Sild.  Det  var 
paa  Rejsen,  at  han  udgav  sit  lille 
Skrift  „Ueber  das  Verfassungswerk  in 
Schleswig-Holstein".  Det  var  tysk  og 
radikalt.  Forfatteren  vilde,  at  Slesvig 
og  Holsten  skulde  danne  en  Stat  un- 
der en  fri  Forfatning,  og  at  denne 
skulde  være  i  Personal-UnionmedKon- 
geriget,  saaledes  at  man  kun  havde 
Konge  og  Fjende  fælles.  I  sin  Nai- 
vitet troede  Lornsen,  at  disse  Kfav 
ikke  kunde  krænke  nogen,  og  han 
sendte  derfor  selv  Skriftet  til  Præsi- 
denten for  det  tyske  Kancelli  Otto 
Moltke.  Men  han  tog  ganske  fejl,  og 
der  udstedtes  Arrestordre  mod  ham  fra  København.  Ridderskabet  skyndte 
sig  at  tage  Afstand  fra  den  farlige  Mands  Anskuelser  i  de  mest  loyale 
Udtryk.  Sagen  var,  at  de  nok  vilde  have  et  tysk,  men  ikke  et  demo- 
kratisk Slesvig-Holsten,  da  de  selv  vilde  have  Hovedindflydelsen.  Føl- 
gen blev,  at  Lornsens  Bevægelse  i  Øjeblikket  kun  blev  en  Storm  i  et 
Glas  Vand,  og  efter  at  have  gennemgaaet  en  Fængselsstraf  forlod  han 
Landet.  Nogle  Aar  senere  endte  han  sit  Liv  i  en  schweizisk  Indsø. 

Men  paa  Frederik  VI  havde  Lornsens  Optræden  dog  gjort  det 
Indtryk,  at  han  mente  ikke  længere  at  kunne  stille  sig  helt  afvisende 
over  for  den  friere  Bevægelse.  D.  28.  Maj  1831  udstedte  Kongen  derfor 
en  Kundgørelse  om,  at  han  agtede  at  indføre  raadgivende  Stænder, 
dog  ikke  alene  for  Holsten,  saaledes  som  det  var  hans  Pligt,  men  for 
alle  Monarkiets  Provinser.  I  alt  skulde  der  være  fire  Forsamlinger,  en 
for  Øerne  med  Sæde  i  Roskilde,  en  for  Jylland  i  Viborg,  for  Sønder- 
jylland i  Slesvig  og  for  Holsten  i  Itzehoe.   Saaledes  blev  Holstenernes 


Fig.  272.  Uwe  Jens  Lornsen. 
(Efter  Litografi.) 

Ønske  om  at  faa  Slesvig  og  Holsten  yderligere  samlede,  ikke  imøde- 
kommet. Stænderne  skulde  sammentræde  hvert  andet  Aar,  og  de  fik 
Ret  til  at  foreslaa  Forandringer  i  Landets  almindelige  Love;  desuden 
skulde  til  deres  Betænkning  forelægges  ethvert  Lovudkast,  „der  havde 
Forandring  i  Undersaatternes  personlige  eller  Ejendomsrettigheder  eller 
Skatterne  og  de  offentlige  Byrder  til  Genstand".  Forordningen  om  den 
nærmere  Indretning  udkom  dog  først  den  15.  Maj  1834,  og  Mønstret 
var  hentet  fra  Preussen.  Der  fandtes  ikke  almindelig  Valgret,  men 
Grundejendom  var  en  Betingelse  herfor.  Købstadborgerne,  Sædegaards- 


Fig.  273.  Roskilde  Stænderforsamling.  (Tegning  efter  Litografi.) 

ejerne  og  de  øvrige  Landejendomsbesiddere  valgte  hver  for  sig  sine 
deputerede  paa  seks  Aar,  hvortil  der  kom  en  Del  kongevalgte  Med- 
lemmer. Indretningen  skyldtes  i  Hovedsagen  Stemanns  Forslag,  medens 
Ørsted  vilde  have  haft  en  Forsamling  for  hele  Riget  og  havde  villet 
basere  Valgretten  paa  Intelligens  (o:  Kundskaber),  ikke  paa  Grundejen- 
dom. En  kongelig  Kommissarius  deltog  i  Forhandlingerne,  og  denne 
var  for  de  kongerigske  Forsamlingers  Vedkommende  A.  S.  Ørsted. 
Forhandlingerne  lededes  af  en  Præsident,  der  tillige  med  Vicepræsi- 
denten og  Sekretærerne  valgtes  af  selve  Forsamlingen.  Der  var  almin- 
delig Tilfredshed  over,  at  Kongen  ikke  havde  villet  forene  den  sles- 
vigske og  den  holstenske  Forsamling  og  derved  skabe  et  nyt  Baand 
mellem  de  to  Hertugdømmer,  men  Fordelen  herved  udviskedes  rigtig- 
nok til  dels  ved  det  store  Misgreb,  som  Regeringen  samtidigt  begik,  da 
den  indførte  en  fælles  Regering  for  Hertugdømmerne  paa  Gottorp 
Slot  og  en  fælles  Overappellationsret  i  Kiel.  I  samme  Øjeblik  som 
Friheden  grundlagdes  i  Danmark,  styrkedes  saaledes  den  begyndende 
„Slesvig-Holstenisme". 

Stænderindretningen   blev  et  nødvendigt  Gennemgangsled  for  det 

danske  Folks  Udvikling  til  større  Frihed.  Denne  Gave  kom  temmelig 
overraskende,  men  blev  modtaget  med  Glæde,  og  en  ivrig  Debat  be- 
gyndte hurtigt  i  Stænderforsamlingerne.  A.  S.  Ørsted  fik  Hædersnavnet 
„Kongens  og  Folkets  Mand",  og  i  de  første  Aar,  indtil  Kristian  VIII's 
Regering,  vandt  han  almindelig  Anerkendelse  ved  sin  jevne  Optræden, 
sin  Skarpsindighed,  Lærdom  og  Erfaring.  Formand  i  begge  Forsamlin- 
ger blev  J.  h.  Schouw.  Han  var  Professor  i  Botanik  ved  Københavns 
Universitet  og  forstod  at 
lede  Forhandlingerne  med 
Dygtighed  og  godt  Hu- 
mør, saa  at  det  navnlig 
lykkedes  ham  at  afkorte 
de  lange  Debatter,  som 
de  uøvede  Talere  var  til- 
bøjelige til  at  henfalde  i. 
Af  Roskildeforsamlingens 
øvrige  Medlemmer  tiltrak 
navnlig  Professor  H.  N. 
Clausen  sig  Opmærksom- 
heden. Han  var  en  op- 
rigtigt frisindet  Mand,  der 
aldrig  svigtede  sin  Ung- 
doms Overbevisning.  Det 
samme  kan  derimod  ikke 
siges  om  David  og  Al- 
green- Ussing,  der  i  Be- 
gyndelsen hørte  til  de  iv- 
rigste Forkæmpere  for  Reformerne,  men  senere  faldt  fra.  P.  G.  Bang 
indtog  en  noget  vaklende  Stilling,  men  hørte  dog  i  det  Hele  til  de 
frisindede. 

Navnlig  om  Finanserne  samledes  Opmærksomheden  i  Stænder- 
forsamlingerne. Man  var  misfornøjet  med,  at  man  kun  fik  meddelt  saa 
knappe  Oversigter  over  Statens  økonomiske  Tilstand,  at  det  ikke  var 
muligt  at  trænge  til  Bunds  deri.  Men  saa  meget  kunde  dog  alle  se,  at 
Tilstanden  langt  fra  var  god.  Ogsaa  uden  for  Forsamlingen  kom  Æng- 
stelsen herover  til  Orde  i  den  unge  Dagspresse,  som  blomstrede  frem. 
„Københavnsposten"  var  ganske  vist  af  ældre  Oprindelse,  men  den 
stillede  sig  paa  Kritikens  Side,  og  det  samme  gjaldt  om  det  nystiftede 
„Fædrelandet''.  Man  ankede  over  de  altfor  høje  Hofudgifter,  men  værre 
var  det,  at  man  ogsaa  kritiserede  de  store  Udgifter  til  Hæren,  thi  dette 
var  at  tage  den  gamle  Konge  paa  hans  aller  ømmeste  Sted.   Der  kom 


Fig.  274.  Joakim  Frederik  Schouw. 

fra  oven  stærke  Udtalelser  mod  den  hensynsløse  og  uforskammede 
Presse,  og  det  regnede  med  Sagsanlæg  over  den.  Demokraterne  mente 
at  maatte  frygte  for,  at  Regeringen  tilsigtede  en  Indskrænkning  af  den 
beskedne  Trykkefrihed,  som  man  efter  Forordningen  af  1799  endnu 
havde  tilbage.  Derfor  samledes  der  hurtigt  en  Del  Underskrifter  paa 
en  Adresse  til  Kongen  om  at  bevare  Trykkefriheden.  Tallet  var  efter 
vore  Begreber  kun  lille,  ialt  572,  men  det  omfattede  Danmarks  mest 

ansete  Navne,  deriblandt  27  Pro- 
fessorer, 55  Officerer  og  en  stor 
Del  ministerielle  Embedsmænd. 
Kongen  følte  sig  meget  krænket 
over  Adressen,  som  han  betrag- 
tede som  ganske  overflødig,  og 
han  svarede  bl.  a.:  „Ligesom 
vor  landsfaderlige  Opmærksom- 
hed stedse  har  været  henvendt 
paa  at  bidrage  alt,  hvad  der  stod 
i  vor  kongelige  Magt,  til  at  virke 
for  Folkets  og  Statens  Vel,  saa- 
ledes  kan  ingen  uden  Vi  alene 
være  i  Stand  til  at  bedømme, 
hvad  der  er  begges  sande  Gavn 
og  Bedste,  hvilket  vi  ogsaa  frem- 
deles med  samme  Iver  vil  være 
betænkt  paa  at  fremme".  Det  er 
dette  Svar,  som  almindeligt  cite- 
res med  Ordene:  „Vi  alene 
vide'',  og  det  faldt  selv  konser- 
vative Hovedstadsborgere  for  Brystet.  Som  Svar  blev  i  1835  „Trykke- 
frihedsselskabet'  stiftet  med  det  Formaal  samtidigt  at  værne  Trykkefri- 
heden mod  Indgreb  fra  oven  og  hindre  dens  Misbrug,  Trykkefriheds- 
selskabet  fik  hurtig  Udbredelse  over  hele  Landet  og  samlede  ialt  5000 
Medlemmer.  Her  fik  de  yngre  radikale  Talere,  som  Orla  Lehmann, 
deres  Ilddaab,  og  det  samme  gjaldt  om  „Industriforeningen'',  der 
dannedes  i  1838.  Studenterforeningerne  fik  ogsaa  et  stadigt  stærkere 
politisk  Præg,  navnlig  det  nystiftede  „Åkademikum"  (Plougs  Viser). 

Ogsaa  for  Hertugdømmerne  fik  de  nye  Stænderforsamlinger  en 
stor  Betydning.  Her  fandt  der  nu  en  Sammensmeltning  Sted  mellem 
Ridderskabets  Ideer  og  Lornsens  demokratiske  Tanker,  der  havde  slaaet 
Rod  i  Advokat-  og  Borgerstanden.  Endelig  sattes  Kronen  paa  Værket, 
da  Hertug  Kristian  August,  som  var  Medlem  af  Forsamlingen  i  Slesvig, 


Fig.,275.  Kristian  August,  Hertug  af 
Augustenborg.  (Efter  Litografi.) 

i  1837  anonymt  fremsatte  sine  Arvekrav,  som  han  havde  fundet  for- 
mulerede i  sin  Faders  Papirer.  Ejendommeligt  og  udæskende  lød  hans 
tre  Paastande:  „Hertugdømmerne  er  selvstændige  og  uadskillelige  Sta- 
ter, i  hvilke  kun  Mandslinien  hersker".  Alle  tre  Paastande  var  falske, 
thi  hverken  var  Hertugdømmerne  selvstændige,  da  Sønderjylland  var 
et  dansk  og  Holsten  et  tysk  Len;  ej  heller  var  de  uadskillelige,  da 
Ridderskabet  betegnede  den  eneste  retslige  Forbindelse  mellem   dem. 


Fig.  276.  Augustenborg  1844.  (Tegn.  og  litogr.  af  W.  Heuer.) 


Endelig  var,  som  vi  har  set,  Arvefølgen  i  Slesvig  i  hvert  Fald  i  den 
tidligere  gottorpske  Del  en  anden  end  i  Holsten. 

Alt  sigtede  nu  mod  Løsrivelsen.  Hvorledes  var  da  Sønderjyllands 
nationale  Forhold  i  Frederik  VI's  senere  Aar?  Landets  politiske 
Grænser  var  omtrent  de  samme  som  nu.  Dog  fandtes  paa  Vestkysten 
af  Slesvig  de  saakaldte  „kongerigske  Enklaver"  mellem  Tønder  og 
Ribe,  men  til  Gengæld  var  den  sidstnævnte  By  adskilt  fra  Nørrejylland 
ved  en  slesvigsk  Landstrimmel,  og  Koldingaa  dannede  mod  Øst  Græn- 
sen mellem  Kongeriget  og  Hertugdømmet.  Ærø  hørte  til  Sønderjylland, 
men  til  Gengæld  var  den  vestlige  Halvdel  af  Før  tilligemed  Amrum 
kongerigsk  Enklave.  Inden  for  Hertugdømmet  havde  visse  Dele  en 
ejendommelig  Stilling,  idet  Haderslev  Vesteramt  i  gejstlig  Henseende 
hørte   under   Ribe    Bispestol,   og  Als   og  Ærø   under   Fyns.    Naar   en 


Fabricius:  Danmaricshistorie  II. 

fremmed  i  den  Tid  drog  igennem  Sønderjylland,  maatte  han  ved  første 
Øjekast  faa  Indtrykket  af  et  fuldstændigt  tysk  Land.  Thi  paa  Tysk 
blev  det  styret;  det  stod  under  det  tyske  Kancelli  i  København,  og  der 
fandtes  en  Toldgrænse  ved  Kongeaaen,  medens  der  ingen  Told  blev 
opkrævet  ved   Ejderen.    Danske  Papirspenge  havde  ingen  Gyldighed  i 


^n«-. 


Fig.  277.  Kort  over  Sønderjylland. 


Hertugdømmerne;  de  Embedsmænd,  man  traf,  var  uddannede  i  Kiel 
og  talte  som  Regel  Tysk;  Statholderen,  den  kommanderende  General 
og  Generalsuperintendenten  var  fælles  for  Slesvig  og  Holsten.  Iøjne- 
faldende var  navnlig  den  Mængde  af  Advokater,  som  fandtes  i  Hertug- 
dømmerne; de  havde  alle  faaet  deres  Uddannelse  ved  Universitetet  i 
Kiel  og  var  Pionerer  for  Tyskheden.  Derfor  var  Retssproget  tysk 
over  hele  Slesvig.  Som  Talesprog  herskede  Plattysk  i  de  større  Stæ- 
der blandt  Borgerne,  saaledes  i  Flensborg,  Slesvig  og  Husum.  Men 
hvis  den  rejsende  forstod  at  gaa  lidt  dybere  til  Bunds,  vilde  han  faa  et 

ganske  andet  Indtryk.  Det  danske  Folkesprog  herskede  indtil  Aar  1800 
over  alt  paa  Landet  lige  til  Slien,  selv  om  det  mod  Syd  var  en  van- 
røgtet Dialekt,  det  saakaldte  „Kartoffeldanisch",  fordi  det  taltes  af  de 
Bønder,  som  agede  Kartofler  til  Torvs  i  Slesvig  By.  Den  slesvigske 
Bondebefolkning  var  for  største  Delen  uselvstændig,  kun  de  stoute 
Selvejerbønder  i  Haderslev  Amt  undtagne.  Indtil  Flensborg  Fjord  var 
dog  Sproget  i  Kirke  og  Skole  dansk,  og  flere  Gange  havde  det  Spørgs- 
maal  været  oppe  ogsaa  at  indføre  det  i  Mellemslesvig,  hvor  Befolknin- 
gen levede  i  den  mest  nedværdigende  aandelige  Fattigdom  og  som 
oftest  ikke  forstod  det  mindste  af  de  højtyske  Prækener.  I  1810  havde 
saaledes  Frederik  VI  paabudt,  at  der  skulde  indføres  dansk  Skole-, 
Kirke-  og  Retssprog  saa  langt,  som  Talesproget  var  dansk.  Men  det 
tyske  Kancelli  havde  lagt  Kongens  Paabud  til  Side,  et  nyt  Vidnesbyrd 
om,  hvor  haabløst  det  var  for  en  enevældig  Konge  at  kæmpe  mod 
passiv  Modstand,  selv  naar  den  kom  fra  hans  egne  Embedsmænd, 
løvrigt  var  de  første  Tiaar  af  det  19.  Aarhundrede  skæbnesvangre  for 
Danskheden  i  Mellemslesvig.  Bønderne  i  det  sydlige  Angel  begyndte 
at  tale  Tysk  i  Hjemmene  med  deres  Børn  for  at  lette  dem  Forberedel- 
sen til  den  tyske  Skole,  og  navnlig  Kvinderne  ansaa  det  for  „fint"  at 
være  tysk.  Følgen  var,  at  Plattysk  ved  Frederik  VI's  Død  allerede 
havde  sat  sig  fast  i  Sydangel,  og  at  det  truede  med  at  rykke  længere 
mod  Nord. 

Mærkeligt  nok  har  den  danske  Modbevægelse  sit  Udspring  fra 
den  mest  tysksindede  By  i  Hertugdømmerne,  fra  selve  Kiel.  Der 
fandtes  her  en  Koloni  af  danske  Professorer  og  Lektorer,  paa  samme 
Maade  som  der  var  en  tysk  Koloni  i  København.  Imellem  disse  indtog 
den  fødte  Slesviger  Kr.  Paulsen,  der  var  Professor  i  Jura,  en  smuk 
Plads.  Da  de  augustenborgske  Arveteorier  begyndte  at  dukke  frem,  ja 
allerede  da  Lornsen  optraadte,  tog  han  modigt  til  Orde  imod  ham  og 
fremdrog  som  Modstykke  til  1460  Indlemmelsen  af  1721,  der  talte  saa 
tydelige  Ord  om  Kongelovens  Arvefølge.  Men  Frederik  VI  ønskede 
ikke,  at  Spørgsmaalet  skulde  drages  altfor  stærkt  frem,  og  Modsætnin- 
gen mellem  Holsten  og  Slesvig  paapeges,  da  han  vilde  holde  sammen 
paa  hele  Monarkiet.  Kr.  Paulsen  fik  derfor  Ordre  til  at  tie.  Han  vendte 
nu  sin  Opmærksomhed  mod  et  andet  Punkt,  nemlig  det  danske  Folke- 
sprogs Stilling  i  Sønderjylland,  og  paaviste  dets  virkelige  Udstrækning 
og  Beskaffenhed  som  en  ægte  dansk  Dialekt.  Allerede  i  Forvejen 
havde  Orla  Lehmann  ved  en  Tale  i  Trykkefrihedsselskabet  peget  paa 
det  slesvigske  Spørgsmaals  Betydning  for  Danmark  og  anbefalet  at 
have  Opmærksomheden  rettet  derpaa  for  Fremtiden.  Nu  fandt  det 
egentlige  Gennembrud  Sted,  og  det  skyldes  en  Mand,  som  var  Paul- 
ae* 

sens    Kollega   ved    Universitetet   i    Kiel,    Lektoren    i   dansk   Sprog   og 
Litteratur  Kr.  Flor. 

Kr.  Flor  var  født  1792  i  København  af  norske  Forældre.  Da  han 
blev  ansat  i  Kiel,  gik  det  ham  paa  samme  Maade  som  Paulsen;  Mod- 
sætningen til  de  aabenbare  slesvig-holstenske  Planer,  der  trivedes 
hernede,  drev  ham  over  paa  den  modsatte  Side  og  vakte  hans  Blik 
for  Nordslesvigs  Danskhed.   Paa  sin   norske   Skimmel  red   han  nu  fra 


Fig.  278.  Kr.  Flor. 
(Efter  Fotografi.) 


Fig.  279.  P.  Kr.  Koch. 
(Efter  Fotografi.) 


By  til  By  i  Sønderjylland  for  at  vække  Kæmper.  I  Eckernførde  kom 
han  i  Forbindelse  med  Lægen  Manicus,  i  Flensborg  med  Herredsfoged 
V.  Wimpfen,  men  sin  bedste  Støtte  traf  han  i  den  nordligste  Købstad  i 
Hertugdømmet,  i  Haderslev.  Her  fandtes  der  en  Købmand  P.  Kr.  Koch, 
der  under  Samtaler  med  Bogbinderen  A^.  K.  Nissen  havde  lagt  den 
Plan  at  udgive  et  dansk  Organ  for  Befolkningen  i  Nordslesvig.  Ved 
Samtaler  under  Aftenvandringer  rundt  om  Haderslev  Dam  var  Planen 
bleven  nærmere  udpenslet.  Hverken  Koch  eller  Nissen  havde  Evne  til 
at  faa  Autoriteterne  i  Tale,  og  det  blev  Flor,  som  i  de  følgende  Aar 
kom  til  at  støbe  de  Kugler,  som  hans  Venner  i  Haderslev  skød  ud. 
Det  lykkedes  de  to  Mænd  ved  en  Henvendelse  til  selve  Tronfølgeren 
at  opnaa  Tilladelse  til  at  udgive  et  dansk  Ugeblad,  og  under  Navnet 
„Dannevirke''  saa  dets  første  Numer  Lyset  paa  Valdemarsdagen  d.  15. 
Juni  1838.  Samtidigt  fandtes  der  i  Aabenraa  en  Urmager  Fr.  Fischer, 
en  lille  og  forvokset,  men  energisk  Mand,  der  i  en  af  ham  selv  kon- 

strueret  mekanisk  Rullevogn  klaprede  igennem  Gaderne  og  vakte  en 
dansk  Opposition  mod  det  aristokratiske  tyske  Styre.  Ogsaa  han  op- 
naaede  nogen  Tid  senere  Tilladelse  til  at  udgive  et  Blad  for  Aabenraa 
og  Omegn  under  Titlen  „Freja'\  Baade  her  og  i  Haderslev  drejede 
det  sig  dog  kun  om  smaa  Begyndelser;  de  nystiftede  Blade  havde 
svært  ved  at  holde  sig  oven  Vande,  dels  fordi  Befolkningens  Læselyst 


Fig.  280.  Torvet  i  Haderslev  1844.  (Tegn.  og  litogr.  af  W.  Heuer. 


endnu   ikke  var  vakt,  dels  fordi  de  var  udsatte  for  stadig  Chikane  fra 
de  slesvig-holstenske  Embedsmænds  Side. 

løvrigt  stillede  man  sig  i  Begyndelsen  nogenlunde  velvilligt  fra  tysk 
Side  over  for  den  vaagnende  Danskhed.  I  Stænderne  saa  man  med 
en  vis  overlegen  Højmodighed  paa  den  lille  Bondevægelse,  og  det  var 
derfor  muligt  at  faa  Slesvig-Holstenerne  med  til  visse  Indrømmelser, 
der  var  grundede  paa  et  simpelt  Retfærdighedskrav,  skønt  der  kun 
fandtes  faa  danske  Bønder  i  Forsamlingen.  I  1838  vedtog  saaledes 
Stænderne  paa  Forslag  af  den  danske  deputerede  Nis  Lorenzen  fra 
Lilholt  et  Andragende  til  Kongen,  at  der  skulde  indføres  dansk  Rets- 
sprog  i  de  Egne,  hvor  der  i  Forvejen  fandtes  dansk  Kirke-  og  Skole- 
sprog. Da  dette  blev  bevilget  1840,  opnaaede  Nordslesvig  altsaa  et  i 
Hovedtrækkene  dansk  Styre,  men  i  Mellemslesvig  syd  for  Flensborg 
Fjord  vedblev  Forholdene  at  være  de  gamle,  idet  Regeringssproget  helt 
igennem  var  tysk. 

Fig.  281.  Kristian  VII.  (Maleri  af  Bærentzen  paa  Jægerspris 


Kristian  VlII's  Tid,  1839—1848. 

Paa  dette  Tidspunkt  var  den  gamle  Konge  allerede  gaaet  bort. 
Frederik  VI  døde  den  3.  December  1839,  og  hans  Bortgang  fyldte 
hele  Befolkningen   med  Vemod.   Navnlig  traf  H.  P.  Holst  Stemningen 

med  sine  Linier: 

„O  Fædreland  hvad  har  du  tabt! 
din  gamle  Konge  sover." 

Men  ved  Siden  af  Vemoden  herskede  der  dog  hos  de  alier  fleste 
en  Overbevisning  om,  at  Frederik  VI  var  bleven  for  gammel  for  den  Tid, 
som  nu  stundede  til.  Med  den  nye  Konge,  hans  Fætter  Kristian  VIII 
forholdt   det   sig   anderledes.    Han    havde   ganske  vist  passeret  Livets 

Fig.  282.  Karoline  Amalie.  (Maleri  af  Bærentzen  paa  Jægerspris.) 


Middagshøjde,  men  han  havde  en  Række  Oplevelser  bag  sig,  der 
gjorde,  at  alle  gik  ud  fra,  at  Styret  vilde  blive  anderledes.  Almindelig 
var  den  Forventning,  at  han  vilde  give  en  Grundlov  „som  den  nor- 
ske". De,  som  ikke  ventede,  at  han  vilde  gøre  det  med  sin  gode  Vilje, 
haabede,  at  man  skulde  kunne  kyse  ham  dertil,  thi  det  var  en  al- 
mindelig Tro,  at  den  nye  Konge  havde  en  svag.  Karakter.  Men  man 
forregnede  sig.  Kristian  VIII  vidste  udmærket  godt,  hvor  vidt  han  vilde 
gaa;  han  saa,  at  der  trængtes  til  Reformer,  og  at  det  var  naturligt  at 
indføre  et  kommunalt  Selvstyre  som  Grundlag  for  en  senere  fri  For- 
fatning, men  han  indsaa  ogsaa  Faren  ved  at  give  en  saadan  straks, 
ikke  mindst  af  Hensyn  til  Monarkiets  to  Nationaliteter.  Kristian  VIII 
var  i   Hjertet  dansksindet.  Da   han  nogle  Aar  efter  sin  Tronbestigelse 

sammen  med  Professor  Falk  og  andre  lærde  stod  paa  Dannevirke  med 
Blikket  rettet  mod  Syd,  faldt  han  i  Tanker,  indtil  han  pludseligt  vendte 
sig  til  sine  Omgivelser  og  sagde:  „En  Ting  mangler  for  den  Have: 
Ledet  er  af  Lave".  Med  Rette  tilføjer  A.  D.  Jørgensen:  „Det  var 
mange,  mange  Aar  siden,  en  dansk  Konge  havde  staaet  paa  Dannevirke 
med  de  Tanker." 

Men  skønt  Kristian  VIII  var  dansksindet,  kendte  han  sine  Pligter 
baade  mod  den  tyske  og  den  danske  Befolkning  i  Riget,  og  han  vidste, 
at  det  var  hans  Opgave  at  staa  upartisk  under  den  Strid,  som  maatte 
ventes.  Hvad  der  dog  svækkede  Kongens  Stilling  var  den  Udsigt,  som 
forelaa  for  Kongestammens  Uddøen,  og  de  smaa  Forventninger,  man  i 
Almindelighed  stillede  til  Tronfølgeren  Kronprins  Frederik.  Dennes 
Ægteskab  med  Prinsesse  Vilhelmine  var  forlængst  opløst,  og  skønt 
Kristian  VIII  ikke  havde  opgivet  Haabet  om  at  faa  ham  gift  paany, 
hvilket  virkelig  ogsaa  lykkedes,  var  man  dog  i  vide  Kredse  klar  over, 
at  man  neppe  kunde  vente  nogen  Fortsættelse  af  Kongestammen  ad 
denne  Vej.  Kristian  VIII's  eget  Ægteskab  med  Karoline  Amalie  af  Au- 
gustenborg var  meget  lykkeligt,  men  det  forblev  barnløst.  Omkring  det 
skønne  Kongepar  samledes  en  Skare  af  Kunstnere  og  Videnskabs- 
mænd, da  Kongen  havde  vidtstrakte  aandelige  Interesser.  Desuden  blev 
N.  F.  S.  Grundtvig  knyttet  til  Hoffet,  fik  betydelig  Indflydelse  paa 
Dronningen  og  derigennem  atter  paa  hendes  Ægtefælle. 

Straks  efter  Tronbestigelsen  strømmede  Adresserne  ind.  Fra  alle 
Sider  bad  man  om  at  faa  en  fri  Forfatning,  og  navnlig  optraadte  de 
liberale  Studenter  under  Orla  Lehmanns  Førerskab.  Det  er  ved  denne 
Lejlighed,  at  den  senere  saa  bekendte  D.  G.  Monrad  for  første  Gang 
traadte  offentligt  frem.  Han  stod  i  Begreb  med  at  tiltræde  en  længere 
Studierejse,  da  Frederik  VI's  Død  indtraf,  men  han  lod  sig  bevæge  til 
at  komme  til  Stede  ved  det  Møde,  hvor  Adressen  til  Kongen  blev  ved- 
taget, og  det  skyldtes  navnlig  hans  Indflydelse,  at  Modstanden  derimod 
blev  slaaet  ned.  Kristian  VIII  svarede  forekommende,  men  i  lidet  bindende 
Udtryk  paa  de  mange  Adresser.  Tilsidst  blev  han  dog  træt  deraf.  Det 
siges,  at  den  sidste  Deputation,  der  blev  modtaget,  kom  fra  Korsør, 
og  at  den  kun  høstede  knubbede  Ord  af  Kongen.    I   København  kvad 

man: 

Korsør!  Din  Skæbne  flov  er! 
Din  gamle  Konge  sover, 
Din  nye  Konge  grov  er. 

Men  Kongen  naaede  sin  Hensigt,  og  Deputationerne  holdt  op. 
De  liberale  besluttede  nu,  som   Orla   Lehmann  sagde,    „at  sætte 
Enevælden  under  DebaV\  og   Pressen   fik  en   hidtil   uanet   Betydning 

som  Kampmiddel  i  den  Strid,  som  begyndte.  Regeringen  svarede 
med  en  Regn  af  Sagsanlæg,  og  Censor  brugte  sin  Magt  skaansels- 
løst.  Allerede  det  følgende  Aar  1840,  da  Kongeparrets  Kroning  fandt 
Sted  i  Frederiksborg  Slotskirke,  for  sidste  Gang  i  Danmarks  Historie, 
var  Kongens  Folkeyndest  for  en  stor  Del  forsvundet.  Men  Festen  blev 
forherliget  ved  Opførelsen  af  Heibergs  „Syvsoverdag",  og  paa  ydre 
Pragt  kom  det  ikke  til  at  mangle.  I  det  følgende  Aar  fortsattes  Opposi- 
tionen kraftigt  fra  de 
liberales  Side,  og  C. 
Ploug  kom  i  Spidsen 
for  „Fædrelandet",  der 
derved  blev  en  Grad 
hvassere,  medens  den 
unge  jødiske  Redak- 
tør M.  A.  Goldschmidt 
grundlagde  Vittigheds- 
bladet „Korsaren"  efter 
udenlandsk  Mønster  og 
derfor  holdt  i  en  her- 
hjemme ukendt  Tone. 
I  1841  kom  selve  Orla 
Lehmann  galt  af  Sted. 
Han  havde  under  et 
Møde  paa  Falster  holdt 
en  Tale,  hvori  han  vilde 
vise,  at  Bønderne  kunde 
vente  sig  bedre  Kaar 
under  en  fri  Forfatning 
end  under  Enevælden, 

men  han  blev  sat  under  Tiltale  derfor.  Da  han  blev  dømt  efter  selv 
at  have  ført  sit  Forsvar  for  Retten,  blev  hans  Fængselsstraf  ved  Pub- 
likums Sympati  vendt  til  hans  Forherligelse,  og  en  saadan  Strøm  af 
Trøstere  og  Sofapuder  vældede  ind  over  ham  fra  københavnske  Da- 
mer, at  de  næsten  ikke  kunde  faa  Plads  i  hans  Fængsel.  I  disse 
Aar  dannedes  det  nye  liberale  Parti  i  Hovedstaden.  Det  havde 
navnlig  sit  Tilhold  blandt  Universitetets  Lærere  og  Studenter  samt 
i  den  højere  Borgerstand,  og  dets  mest  populære  Fører  var  Leh- 
mann. Men  betydeligere  end  han  var  Monrad,  der  ikke  deltog  saa 
regelmæssigt  i  den  standende  Strid,  men  plejede  at  træde  frem,  naar 
et  afgørende  Øjeblik  var  inde,  for  da  at  lægge  sit  Lod  i  Vægtskaalen. 
Ved  Siden  af  Schouw  og  Clausen,  der  var  bekendte  fra  Frederik  VI's 


Fig.  283.  Orla  Lehmann  i  Fængsel. 
(Litografi  efter  Tegning  af  P.  E.  Lorentzen. 

Dage,  og  L.  N.  Hvidt,  der  var  Købmand  i  København  og  Formand 
for  Borgerrepræsentationen,  lægger  man  navnlig  Mærke  til  Artilleri- 
kaptajn Tscherning.  Han  var  en  af  de  mest  intelligente  yngre  Officerer, 
der  havde  vakt  Frederik  VI's  Mishag  gennem  sin  uforbeholdne  Kritik 
af  det  danske  Hærvæsen  og  sine  konstitutionelle  Ønsker  og  til  Gen- 
gæld var  bleven  straffet  med  en  tvungen  femaarig  Udenlandsrejse, 
officielt  med  det  Formaal  at  studere  fremmede  Staters  Militærvæsen. 
Tscherning  var  en  fuldblods  Realist,  med  stærk  Kærlighed  til  Smaa- 
kaarsmanden;  han  ansaa  det  for  vigtigst  at  udviske  Forskellen  mellem 
Stænderne  og  gøre  alle  lige.  Men  de  øvrige  liberale  har  alle  et  fælles 
Præg;  de  er  Overklassemennesker  og  Teoretikere,  varme  Fædrelands- 
venner, men  uden  Forstaaelse  af  Samfundets  historiske  Opstaaen  og 
derfor  altfor  selvtillidsfulde  og  tilbøjelige  til  at  fjerne  Aarhundreders 
Udvikling  i  et  Øjeblik. 

Kristian  VIII  vandrede  troligt  den  Vej,  som  han  havde  foresat  sig, 
og  begyndte  paa  en  Række  Reformer,  der  ganske  vist  danner  en  Fort- 
sættelse af  hvad  der  var  sket  i  Frederik  VI's  sidste  Aar,  men  som 
slog  Hovedet  paa  Sømmet  og  derved  blev  saa  betydningsfulde.  Først 
og  fremmest  tildrog  Statens  Finanser  sig  hans  Opmærksomhed.  Ikke 
uden  Grund  havde  man  i  Stænderne  under  Frederik  VI  klaget  over, 
at  man  ikke  fik  klar  Besked  paa,  hvorledes  det  stod  til  hermed.  Nu 
blev  Papirerne  lagte  paa  Bordet,  idet  et  klart  og  overskueligt  Budget 
for  Indtægter  og  Udgifter  blev  opstillet  for  ethvert  Aar.  Samtidigt  gav 
Kongen  Løsnet:  „Nu  ville  vi  alle  spare".  En  ny  Matrikel  blev  udar- 
bejdet i  1844  til  Afløsning  af  Kristian  V's  gamle,  og  der  fandt  en  Re- 
duktion af  Hæren  Sted.  Under  Frederik  VI  havde  det  ikke  været  let 
at  gaa  radikalt  til  Værks  paa  dette  Omraade,  da  den  store  staaende 
Hær  i  de  pragtfulde  Uniformer  var  Kongens  Øjesten.  Nu  besluttede 
man  at  holde  en  mindre,  vel  uddannet  Styrke,  og  efter  Planen  skulde 
Hæren  ved  Mobilisering  gradevis  bringes  op  til  sin  fulde  Størrelse. 
Skønt  Armeen  var  mindre  end  tidligere,  var  den  sikkert  forbedret,  og 
en  Mængde  ældre  Officerer  fik  deres  Afsked.  Ejendommeligt  er  det,  at 
først  nu  blev  Dannebrog  indført  som  Regiments-  og  Kompagnifane  i 
Hæren,  mens  den  i  flere  hundrede  Aar  havde  hersket  ubestridt  i 
Flaaden.  Legemlig  Revselse  blev  afskaffet,  undtagen  mod  dem,  der  ved 
Krigsretsdom  var  nedsatte  i  anden  Klasse  af  Menige.  Mærkes  kan  det 
ogsaa,  at  Kristian  VIII  solgte  Trankebar  og  Forterne  paa  Guineakysten 
til  England,  hvorved  en  betydelig  Besparelse  blev  opnaaet.  Da  det 
danske  Flag  forsvandt  fra  Østen,  lod  Kongen  til  Erstatning  Korvetten 
„Gaiathea"  foretage  en  Jordomsejling,  hvad  der  ogsaa  kom  Videnskaben 
til  Gode. 

Vigtigst  af  Reformerne  i  Kristian  VIII's  første  Aar  er  dog  de,  som 
tilsigtede  at  skabe  kommunalt  Selvstyre.  Allerede  i  1837  var  der  bleven 
givet  en  kommunal  Lov  for  Købstæderne.  Nu  fulgte  i  1840  en  lignende 
for  København,  og  i  1841  oprettedes  for  første  Gang  Amtsraad  og 
Sogneforstanderskaber.  Da  der  krævedes  en  vis  Skatteydelse  for  at 
blive  Vælger  til  disse  Forsamlinger,  var  det  ikke  nogen  meget  stor  Del 
af  Befolkningen,  som  kom  til  at  nyde  godt  deraf,  i  København  saa- 
ledes  kun  ca.  2000.  De  valgte  den  saakaldte  Borgerrepræsentation,  der 
dannede  som  en  lille  Rigsdag  over  for 
Magistraten.  Paa  lignende  Maade  var 
Forholdet  i  Provinsstæderne,  mens  Sog- 
neforstanderskaberne  bestod  af  Præsten, 
nogle  selvskrevne  Godsejere  og  nogle 
Bønder,  der  var  valgte  ved  en  høj  Cen- 
sus. Amtsraadene  havde  til  Formænd 
Amtmændene,  og  i  hvert  Amtsraad  fand- 
tes der  et  Flertal  af  selvskrevne  Gods- 
ejere og  et  Mindretal,  som  var  valgt  af 
Sogneforstanderskaberne.  Det  var  altsaa 
et  ret  konservativt  Styre,  der  blev  ind- 
ført, men  i  Sammenligning  med  den 
tidligere  Tilstand  betød  det  et  stort  Frem- 
skridt. Endnu  skal  det  nævnes,  at  i 
1840  kom  en  ny  Vejlov,  og  at  man  i 
40'erne  begyndte  saa  smaat  med  Jern- 
baneanlæg.  I  Hertugdømmerne  naaede 
man  dog  kun  til  en  Bane  fra  Altona  over  Neumiinster  til  Kiel  (Chri- 
stian des  Achten  Ostseebahn)  med  Stikbane  fra  Neumunster  til  Rends- 
borg,  og  paa  Sjælland  anlagde  Industriforeningen  en  Stump  Bane  fra 
København  til  Roskilde.  I  1848  maatte  saaledes  vore  Soldater  trans- 
porteres paa  Bøndervogne  fra  Roskilde  gennem  Sjælland  til  Korsør, 
mens  de  i  1864  kunde  køre  hele  Vejen  fra  København  med  Toget. 

Den  Tak,  som  Kongen  høstede  for  sit  Arbejde,  var  dog  ikke  stor, 
og  Begivenhederne  i  Slesvig  bidrog  snarest  til  at  formindske  hans 
Popularitet.  Under  Indtrykket  heraf  udviklede  det  liberale  Parti  sig  til 
at  blive  national-liberalt.  Det  er  Orla  Lehmann,  som  har  Æren  her- 
for. Efter  sin  første  Tale  i  Trykkefrihedsselskabet  i  1836  var  han 
traadt  i  Forbindelse  med  den  slesvigske  deputerede  P.  Hiort- Lorenzen. 
Han  var  en  Haderslevbo,  der  oprindeligt  under  Indtrykket  af  frisin- 
dede engelske  Forhold  havde  sluttet  sig  til  det  slesvig-holstenske  Parti 
i  Stænderne,  og  af  Iver  for  at  vinde  politisk  Frihed  havde  gaaet  Haand 


Fig.  284.  P.  Hiort-Lorenzen. 
(Maleri  af  C.  A.  Jensen.) 

i  Haand  med  Holstenerne.  Men  under  Samlivet  i  Slesvig  1838  med 
det  hovmodige  Ridderskabsparti  og  Hertugen  af  Augustenborg  havde 
han  mistet  Troen  paa,  at  man  ad  denne  Vej  skulde  kunne  opnaa 
synderlig  megen  Folkefrihed.  Derimod  kom  han  i  Brevveksling  med 
Orla  Lehmann,  som  aabnede  hans  Øjne  for,  at  der  var  mere  Udsigt 
til,  at  Slesvig  kunde  opnaa  Frihed  i  Forbindelse  med  Danmark,  end 
hvis  det  knyttede  sin  Skæbne  til  det  holstenske  Junkerparti.  Til  Gen- 
gæld optog  Orla  Lehmann  fra  Hiort- Lorenzen  Tanken  om  at  knytte 
hele  Slesvig  indtil  Ejderen  til  Kongeriget,  mens  han  oprindelig  havde 
tænkt  sig  en  Deling  efter  Nationaliteterne.  Da  Hiort-Lorenzen  samtidigt 
var  bleven  klar  over  Hertugens  Planer  om  at  løsrive  Sønderjylland 
fra  Danmark,  forlod  han  det  Parti,  som  han  hidtil  havde  tilhørt.  Han 
nedlagde  1840  sit  Mandat  som  deputeret  for  Haderslev,  men  blev  det 
følgende  Aar  genvalgt  til  Stænderne  for  Sønderborg  By,  der  saaledes 
var  den  første  Købstad  i  Slesvig,  som  sluttede  sig  til  den  danske  Be- 
vægelse. 

Forinden  vi  betragter  de  Følger,  som  denne  Forandring  skulde  faa, 
vil  der  være  Grund  til  at  kaste  et  Blik  paa  to  andre  aandelige  Bevæ- 
gelser, som  spirede  frem  i  Kongeriget  under  Kristian  VIII's  Regering. 
Aldrig  har  der  vel  været  ni  saa  indholdsrige  Aar  i  Danmarks  Historie, 
thi  i  Mellemrummet  mellem  1839  og  1848  skabes  næsten  alle  de  Be- 
vægelser, som  vort  Land  siden  har  levet  paa.  Dette  gælder  først  og 
fremmest  Bondespørgsmaalet.  Bøndernes  Stilling  var  ved  Kristian 
VIII's  Tronbestigelse  endnu  ret  fortrykt.  En  Tredjedel  af  deres  Jorder 
var  endnu  Fæstegods,  og  paa  en  Del  deraf  hvilede  der  Hoveri. 
Herremændene  tillod  sig  tit  at  gaa  frem  med  stor  Hensynsløshed  mod 
de  hoveripligtige  Gaardmænd,  og  i  endnu  højere  Grad  gjaldt  dette  om 
Husmændene,  som  man  endog  ansaa  sig  for  berettiget  til  at  revse  un- 
der Arbejdet.  Især  paa  Sjælland,  hvor  der  sad  tyske  Godsejere  paa  en 
Del  store  Ejendomme,  var  der  begyndt  en  Gæring  blandt  Bønderne. 
Men  endnu  saa  de  hen  til  Kongen  som  Redningsmanden  og  ventede 
en  Fornyelse  af  de  store  Reformer  fra  Kronprins  Frederiks  Tid.  Det 
blev  imidlertid  Førere  fra  Bøndernes  egen  Midte,  som  kom  til  at  vække 
dem  til  Deltagelse  i  Politikken.  En  Skolelærer  Rasmus  Sørensen  drog 
rundt  paa  Sjælland  og  holdt  sværmeriske  Taler,  men  nok  saa  megen 
Betydning  fik  Jens  Gregersen  fra  Kundby  i  Holbækegnen  og  Hus- 
mand Peder  Hansen  fra  Lundby  ved  Vordingborg.  Paa  sin  Fod  van- 
drede den  sidstnævnte  fra  By  til  By  og  søgte  at  faa  Bønderne  i  Tale; 
ofte  blev  han  vist  af,  og  Hunden  blev  pudset  paa  ham,  men  under- 
tiden fandt  han  Øre,  og  Karlen  blev  sendt  over  til  Naboen  for  at 
meddele,   at   der  var   kommen   en   sjelden    Mand   til   Byen,   som   man 

skulde  høre  paa.  Saa  blev  der  samlet  til  Folkemøde,  og  Peder  Hansen 
talte  stadigt  om  det  samme  Emne:  „Hvorledes  de  rige  opæder  de  fat- 
tige". Hvor  hidsig  Stemningen  var,  ser  man  af,-  at  han  en  Gang  lod  de 
Ord  falde,  at  det  „ikke  vilde  blive  godt  her  i  Landet,  før  man  slog 
Herremændene  ihjel  og  brændte  Herregaardene  af."  Resultatet  var, 
at    Regeringens    Opmærksomhed    blev   vakt,    og    den   8.   Nvbr.    1845 


Fig.  285.  Baltasar  Christensen  og  I.  A.  Hansen. 
(Maleri  af  Constantin  Hansen.) 

udkom  det  bekendte  Bondecirkulære.  Dette  gik  ud  paa,  at  for  Frem- 
tiden maatte  Bønder  ikke  samles  undtagen  fra  det  Sogn,  hvor  Mø- 
det fandt  Sted,  og  man  skulde  have  Politiets  Tilladelse  til  Sammen- 
komsterne. Men  havde  Regeringen  haabet  herigennem  at  kunne 
lamme  Bevægelsen,  tog  den  ganske  fejl.  Bondemøderne  blev  nu  saa 
talrige  og  store,  at  de  ikke  kunde  rummes  i  Gaardene,  men  Haverne 
var  ofte  sorte  af  Mennesker,  der  lyttede  til  de  Ord,  som  lød  ud  gen- 
nem Vinduerne.  I  Stænderne  blev  Opmærksomheden  vakt  for  Bøn- 
dernes Kaar,  og  Drewsen  var  deres  ivrige  Fortaler.  I  København 
stiftedes  endelig  ,,  Bondevennerne  s  Selskab'\  der  navnlig  bestod  af 
Mænd  fra  de  højere  Klasser  med  Tscherning,  Drewsen  og  Baltasar 
Christensen   som   Førere.  Samtidigt  optraadte  en   ny   Fører  for   Bøn- 

derne,  der  ved  sine  agitatoriske  Evner  og  sin  stærke  Realitetssans 
kom  til  at  høre  til  de  aller  ypperste.  Det  var  /.  A.  Hansen,  en  Sko- 
mager fra  Rudkøbing,  der  havde  faaet  Plads  ved  „Fædrelandet"  som 
Bud,  men  samtidigt  trykte  og  udgav  et  lille  Ugeblad  „Almuevennen". 
Igennem  det  forstod  han  at  faa  Bønderne  i  Tale,  og  han  uddybede 
det  Indtryk,  som  Peder  Hansens  Ord  havde  gjort  paa  dem.  Bevægel- 
sen blev  saa  stærk,  at  Rege- 
ringen maatte  ophæve  Bonde- 
cirkulæret et  Aar  efter  dets 
Fremkomst.  Fra  nu  af  vaag- 
nede  Bondestanden  mere  og 
mere  til  politisk  Liv,  og  i  1848 
stod  den  rustet  til  at  tage  sin 
Del  i  Styrelsen. 

Endnu  en  aandelig  Rørelse 
skyldes  Fyrrerne,  nemlig  den 
skandinaviske.  Følelsen  af  en 
aandelig  Samhørighed  med 
Sverige  var  aldrig  fuldkom- 
ment død  siden  A.  P.  Bern- 
storfs  Dage,  hvor  dybe  Saar 
end  Bernadotte  havde  slaaet 
den  i  1814.  Allerede  i  Ty- 
verne vaagner  de  gamle  Min- 
der paa  ny,  og  Tegner  kronede 
Øhlenschlæger  i  Lunds  Dom- 
kirke 1829  til  „Tronarving  i 
Digtningens  Verden",  idet  han 
tilføjede  de  lovende  Ord:  „Son- 
dringens tid  ar  forbi".  Kort  Tid  efter  begynder  den  Række  af  Natur- 
forskermøder, som  førte  Videnskabsmænd  fra  de  nordiske  Lande 
sammen  bl.  a.  af  den  rent  praktiske  Grund,  at  Sproget  ikke  lagde 
nogen  Hindring  i  Vejen  for  Forstaaelsen.  Der  var  nu  kun  et  Skridt 
til  det  Øjeblik,  da  den  akademiske  Ungdom  skulde  deltage  deri. 
I  Maj  1839  fandt  den  første  skandinaviske  Fest  Sted  i  Dyrehaven 
mellem  Lundenserne  og  Københavnerne,  og  i  de  følgende  Aar  fortsatte 
man  i  forstærket  Grad.  Ved  Pinsetid  1843  drog  nogle  hundrede  kø- 
benhavnske og  lundensiske  Studenter  til  Skibs  op  langs  Sveriges  Øst- 
kyst. Paa  Vejen  lagde  man  ind  ved  Kalmar,  og  Arm  i  Arm  gik  de 
danske  og  de  svenske  Studenter  to  og  to  over  Broen  ind  paa  Kalmar 
Slot,    mens    Porthvælvingen   gav   Genlyd    af  Carl    Plougs   nye   Sang: 


Fig.  286.  N.  F.  S.  Grundtvig.  (Efter  Litogr.) 

„Længe  var  Nordens  herlige  Stamme".  I  Stockholm  blev  de  danske 
Studenter  modtagne  med  den  største  Velvilje.  Men  Mødets  Brændpunkt 
var  Udflugten  til  Upsala,  hvor  de  upsalensiske  Studenter  førte  deres 
Gæster  ud  til  Kongehøjene  for  at  „drikke  Mjød  af  Horn",  og  hvor 
Carl  Ploug  talte  for  den  nye  Skandinavisme,  der  skulde  afløse  den 
gamle,  som  havde  skabt  Uvenskab  mellem  Nordens  Folk. 

Efter  Hjemkomsten  stiftedes  der  et  „skandinavisk  Selskab"  i  Kø- 
benhavn, hvor  Monrad  og  Clausen  mødtes  med  Heiberg  og  Grundtvig, 
et  talende  Vidnesbyrd  om,  at  den  nye  Bevægelse  kunde  sprænge 
Partirammerne  og  samle  baade  konservative  og  liberale.  To  Aar  efter, 
i  1845,  kom  Upsalenserne  paa  Genvisit  til  København;  den  formede  sig 
som  et  stort  politisk  Møde  med  Brod  imod  de  tyske  Løsrivelses- 
bestræbelser  i  Hertugdømmerne.  Den  afgørende  Begivenhed  var  her 
Sammenkomsten  i  Ridehuset  paa  Kristiansborg,  hvor  Orla  Lehmann 
holdt  den  Tale,  hvorved  han  tog  de  norske  og  svenske  Studenter  i  Ed 
paa  at  blive  den  nye  Tanke  tro.  Han  mindede  dem  om,  at  om  et  eller 
to  Decennier  laa  deres  Fædrelands  Skæbne  i  deres  Hænder,  og  at,  hvis 
de  da  blev  den  store  Sag  tro,  som  de  nu  omfattede  med  Ungdommens 
begejstrede  Kærlighed,  vilde  deres  Liv  faa  Indhold  og  Betydning  og 
deres  Stræben  bære  Frugt  for  „vort  store  fælles  Fædreland,  det  stolte 
herlige  Norden''.  Saa  vældig  var  Begejstringen,  at  der  ikke  blot  fra 
alle  Sider  lød:  „Ja,  Ja,"  men  at  Tilhørerne  efter  Talen  „efter  svensk  Sæd" 
bar  Taleren  paa  deres  Skuldre  rundt  om  i  Forsamlingen.  Tre  Aar 
senere  skulde  det  vise  sig,  at  de  svenske  og  norske  Studenter  blev 
deres  Løfte  tro,  da  de  i  hundredevis  meldte  sig  som  frivillige  i  den 
danske  Hær. 

Imidlertid  havde  forlængst  det  Sprængstof  ophobet  sig,  som  skulde 
føre  til  det  danske  Monarkis  endelige  Sammenbrud.  Anledningen  var, 
som  det  saa  ofte  gaar  ved  lignende  Lejligheder,  af  en  ret  tilfældig  Ka- 
rakter. Imellem  de  augustenborgske  Brødre  herskede  der  en  ikke  ringe 
Skinsyge,  og  navnlig  saa  den  yngste  og  mest  begavede  af  dem.  Prins 
Frederik  af  Nør,  med  blandede  Følelser  paa  sin  Broders  Førstefødsels- 
ret. Dette  var  ikke  ubekendt  for  hans  Svoger  Kongen,  og  da  Stillingen 
som  Statholder  og  kommanderende  General  i  Hertugdømmerne  1842 
blev  ledig  ved  Landgrev  Frederik  af  Hessens  Afgang,  ansaa  Kongen 
det  for  klogt  at  betro  den  til  Prinsen  af  Nør,  maaske  for  at  forøge 
den  Spaltning,  der  fandtes  i  den  hertugelige  Familie.  Samtidigt  havde 
Otto  Moltke  taget  sin  Afsked  som  Præsident  i  det  tyske  Kancelli,  og 
Kongen  begik  nu  den  Uklogskab  paa  Nørs  Anbefaling  at  udnævne 
Josef  Reventlow-Criminil  til  den  ledige  Plads,  mens  dennes  Broder 
Heinrich  blev  Udenrigsminister.   I  Kongeriget  fik  man  det  Indtryk,  at 

Otto  Moltke  havde  taget  sin  Afsked  af  Misfornøjelse  med  Prinsen  af 
Nørs  Udnævnelse,  og  med  Henblik  paa  Reventlow-Criminils  slesvig- 
holstenske Sympatier  mente  de  national-liberale,  at  de  selv  maatte  tage 
den  nationale  Sag  i  deres  Haand,  da  Kongen  havde  svigtet  dem. 

I  November  Maaned  samme  Aar  fulgte  derfor  det  Modtræk  fra 
dansk  Side,  som  kom  til  at  sætte  det  dybe  Skel  i  den  nationale  Strid 
i  Hertugdømmerne.  Stemningen  paa  den  slesvigske  Stænderforsamling 

var  yderligere  bleven  op- 
hidset ved  et  slesvig- 
holstensk Forslag  om,  at 
der  skulde  indføres  et  sær- 
ligt Handelsflag  for  Her- 
tugdømmerne, og  at  man 
skulde  fjerne  Skibsmær- 
ket  „Dansk  Ejendom". 
Forslagsstilleren  havde 
oven  i  Købet  endt  sin 
Tale  med  det  Udtryk: 
„Bort  med  det  Trældoms- 
mærke!"  Paa  et  Møde 
mellem  de  dansksindede 
deputerede  besluttede  man 
som  Svar,  at  man  fra 
nu  af  kun  vilde  tale  Dansk. 
Dagen  efter,  den  11.  No- 
vember, forlangte  Hiort- 
Lorenzen  i  Stænderfor- 
samlingen Ordet  paa 
Dansk,  erklærede  over 
for  Kommissæren,  J.  Reventlow-Criminil,  at  han  for  Fremtiden  kun 
vilde  tale  paa  dette  Sprog,  og  krævede,  at  hans  Taler  blev  førte  til 
Protokols  paa  Dansk.  Optrinet  kom  aldeles  bag  paa  Slesvig- Holste- 
nerne og  der  opstod  almindelig  Forvirring,  Formanden  kom  i  Strid 
med  sig  selv,  og  det  Hele  endte  med  Tumult.  I  Protokollen  skrev  den 
tyske  Sekretær  paa  Tysk:  „den  deputerede  Hiort-Lorenzen  talte  dansk", 
og  derefter:  „Han  vedblev  at  tale  dansk". 

Bevægelsen  blev  uhyre  baade  i  Hertugdømmerne  og  i  Kongeriget. 
Kongen  indtog  en  saare  vaklende  Stilling;  til  at  begynde  med  erklærede 
han,  at  de  danske  deputerede  havde  en  naturlig  Ret  til  at  tale  deres 
Sprog,  men  senere  kom  der  et  Reskript,  hvorefter  kun  de  deputerede 
skulde  have  Ret  til  at  benytte  sig  af  Dansk,  der  erklærede,  at  de  ikke 

Fig.  287.  Prinsen  af  Nør.  (Efter  Litografi. 

var  i  Stand  til  at  beherske  det  tyske  Sprog.  Dette  Resultat  maatte 
vække  almindelig  Misstemning,  da  Dansk  herved  blev  betegnet  som  et 
lavere  Sprog,  og  Hiort-Lorenzen  kunde  ikke  benytte  sig  af  Tilladelsen, 
da  det  jo  ved  mange  Aars  Erfaring  var  uimodsigeligt  godtgjort,  at  han 
fuldstændigt  beherskede  det  tyske.  Han  nedlagde  derfor  sin  Stilling  som 
Medlem  af  Stænderforsamlingen. 

I  Danmark  vakte  Begivenheden  i  de  slesvigske  Stænder  den  stær- 
keste Bevægelse.  De  danske  Stænderforsamlinger  tog  Spørgsmaalet  op, 

Fig,  288.  Pløn  i  Holsten,  Kristian  VIII's  Yndlingsopholdsted  i  Fyrrerne. 
(Staalstik  1847  af  M.  Kurz  efter  Billede  af  samme.) 


Og  i  Roskilde  Stænder  stillede  Drewsen  sig  i  Spidsen  for  en  Indsam- 
ling, hvormed  han  vilde  hædre  Hiort-Lorenzen  for  hans  klare  Op- 
træden. Ogsaa  i  Nordslesvig  blev  Røret  stort,  og  en  Skare  Mænd,  der 
var  sneede  inde  i  Sommersted  Kro  en  Vinteraften,  aftalte  derefter  i 
Nattens  Løb  at  stifte  en  Forening  til  Værn  for  Danskheden  i  Nord- 
slesvig og  at  afholde  en  Folkefest  paa  Skamlingsbanken.  Den  „sles- 
vigske Forening''  blev  den  første  af  de  store  Organisationer,  der 
som  Net  er  bleven  trukne  over  Nordslesvig  siden  den  Dag.  Skam- 
lingsbankefesten  blev  afholdt  d.  18.  Maj  1843.  Drewsen  overrakte  Hiort- 
Lorenzen  et  Sølvdrikkehorn,  „hamret  af  gode  danske  Markstykker"  og 
med  den  Indskrift  fra  Stænderprotokollen:  „Han  vedblev  at  tale  dansk". 
Men   Mødets   store    Begivenhed   blev   Laurids   Skaus   Optræden   som 

Taler.  Han  var  den  første  af  Folkets  egne  Mænd,  der  traadte  frem,  en 
Bondesøn  fra  Sommersted,  i  hvis  Slægt  det  var  en  aarhundredgammel 
Tradition,  at  de  skulde, gaa  i  Spidsen  for  Kampen  mod  „Holsterne". 
L.  Skau  var  smuk  og  vel  begavet,  og  han  besad  en  sjelden  Veltalenhed. 
Det  fortælles,  at  da  hans  Familie  saa  ham  gaa  op  paa  Talerstolen,  for- 
lod de  skyndsomst  Festpladsen  og  vilde  spænde  for  Vognen  for  ikke 

at  blive  Vidne  til  deres 
Slægtnings  Nederlag.  Men 
de  blev  standsede  ved  det 
vældige  Bifald,  som  lød  oppe 
fra  Banken  til  Laurids  Skaus 
Ord.  Det  var  i  denne  Tale, 
han  mindede  de  nordsles- 
vigske Bønder  om,  at  deres 
Lands  Vaaben  ikke  var  en 
Abekat,  men  en  Løve.  Aaret 
efter,  1844,  fandt  det  næste 
Skamlingsbankemøde  Sted, 
hvor  bl.  a.  Grundtvig  holdt 
en  af  sine  bedste  Taler,  og 
hvor  ogsaa  Goldschmidt  tog 
til  Orde  med  de  vemodige 
Ord,  at  han  som  Jøde  var 
en  fremmed  i  Forsamlingen. 
Det  tredie  og  vigtigste 
Modtræk  som  fandt  Sted 
mod  Slesvig-Holstenismen 
i  Nordslesvig,  var  Stiftelsen 
af  den  første  Folkehøjskole.  Den  blev  grundet  i  Rødding  og  aabnet  af 
Forstanderen  med  de  berømte  Ord  fra  Ingemanns  „Valdemar  den  Store": 
„Stig  op  af  Graven,  du  Slægt,  som  døde".  Kort  Tid  efter  opgav  Flor  sit 
Embede  i  Kiel  og  stillede  sig  i  Spidsen  for  Skolen.  Den  har  faaet  en 
overordentlig  Betydning  for  Folket  paa  begge  Sider  af  Kongeaaen,  og  efter 
1864  blev  den  flyttet  nord  for  Grænsen  til  Askov.  Kort  Tid  efter  at  Skolen  i 
Rødding  var  bleven  aabnet,  døde  Hiort-Lorenzen  pludseligt.  Han  var 
en  Mand,  der  havde  skiftet  Standpunkt  i  sit  Liv,  men  havde  gjort  det 
aabent  og  klart.  Faa  Mænd  har  sat  saa  dybe  Skel  i  Danmarks  Historie 
ved  deres  Gerning  som  han. 

Det  er  en  Selvfølge,  at  der  samtidigt  med  denne  opblomstrende 
danske  Bevægelse  var  gaaet  en  Styrkelse  af  det  tyske  Røre.  I  Syd- 
slesvig blev  der  holdt  en   Række  Sangerfester  i  disse  Aar,  og  ved  en 


Fig.  289.  Laurids  Skau. 
(Efter  Maleri  af  E.  Bærentzen.) 

af  disse  blev  for  første  Gang  Sangen  „Schleswig-Holstein  meerum- 
schlungen"  afsunget.  Kongen  følte  i  høj  Grad  sin  Stillings  Dobbelthed, 
og  hans  danske  Hjerte  maatte  tvinge  ham  ud  af  det  tvetydige  For- 
hold, hvori  han  var  traadt  til  Hovedmassen  af  sit  Riges  Befolkning. 
En  Lejlighed  frembød  sig  snart,  da  de  slesvig-holstenske  Arveteorier 
var  bleven  bekendte  i  Danmark,  og  da  Roskilde  Stænder  som  Modtræk 
indgik  til  Kongen  med  en  Ansøgning  om,  at  han  vilde  foretage  de  nød- 
vendige Skridt  for  at  bevare  Staten  i  sit  fulde  Omfang  og  desuden 
sørge  for,  at  den  danske  Nationalitet  i  Slesvig  fik  den  Betryggelse,  som 
den  nu  savnede.  Som  Følge  heraf  blev  der  nedsat  en  Kommission  til 
at  prøve  hele  Arvefølgespørgsmaalet,  og  Resultatet  heraf  kom  til  at 
foreligge  1846,  hvorefter  Kongen  udstedte  det  saakaldte  aabne  Brev 
den  8.  Juli.  Det  var  underskrevet  af  Kongen  og  alle  Medlemmerne  af 
Statsraadet,  deriblandt  ogsaa  Kronprinsen  og  Arveprinsen.  Indholdet  lød 
paa,  at  Kongelovens  Arvefølge  gjaldt  i  Slesvig,  og  at  det  var  en  Pligt 
at  bevare  denne  Arvegang.  Det  samme  var  Tilfældet  for  Lauenborgs 
Vedkommende,  men  hvad  Holsten  angik,  indrømmede  Kongen,  at  For- 
holdet var  uklart  i  visse,  ikke  nærmere  betegnede.  Dele.  Han  lovede 
dog,  at  han  skulde  have  sin  Opmærksomhed  rettet  paa  at  udjevne 
denne  Modsætning,  for  at  Monarkiet  kunde  blive  holdt  sammen. 

Det  „aabne  Brev"  kom  til  at  danne  Epoke  i  Datiden.  I  Danmark 
blev  det  modtaget  med  udelt  Tilfredshed,  men  det  modsatte  var  Til- 
fældet i  Sydslesvig  og  Holsten.  Ikke  blot  nedlagde  Prinsen  af  Nør  sit 
Embede,  men  der  indløb  ogsaa  Protester  fra  alle  de  hertugelige  Linier 
i  Sønderjylland.  En  Undtagelse  var  Prins  Kristian  af  Gliicksborg,  en 
ung  dansk  Officer,  der  følte  sig  nøje  knyttet  til  Kongehuset  af  Pietet 
for  Frederik  VI's  Minde  og  derfor  ikke  vilde  bidrage  til  at  lægge  Sten 
i  Vejen  for  hans  Efterfølger.  Fra  dette  Øjeblik  var  det  aabenbart,  at 
det  trak  op  til  en  væbnet  Konflikt.  Der  blev  holdt  Folkemøder  i  Hol- 
sten, som  maatte  sprænges  af  Politiet,  og  Kongen  maatte  omgive  sig 
med  nye  Raadgivere.  Karl  Moltke  blev  Præsident  for  det  tyske  Kan- 
celli i  Stedet  for  Reventlow- Criminil,  og  Scheele  traadte  i  Spidsen  for 
Regeringen  paa  Gottorp.  Disse  to  Mænd  var  fuldt  paalidelige,  og  saa- 
ledes  syntes  den  nærmeste  Fare  at  være  forebygget.  I  Danmark  fandt 
der  en  almindelig  Tilslutning  til  Kongen  Sted,  som  bl.  a.  viste  sig  deri, 
at  den  national-liberale  Agitation  stilnede  af.  Visse  Politikere  som 
David  og  Algren-Ussing  gik  ligefrem  over  paa  Kongens  Side;  den  unge 
Grev  Knuth,  som  var  national-liberal  af  Overbevisning,  modtog  Stillin- 
gen som  Amtmand  i  Sorø,  og  han  ansatte  Monrad  som  Præst  paa 
sit  Grevskab,  et  Vidnesbyrd  om,  at  ogsaa  denne  ansaa  det  for  betimeligt 
at  optræde   forsigtigere.     I    sine  sidste  Aar  syslede   Kongen   især  med 

Tanken  om  at  oprette  en  Folkehøjskole  i  Sorø,  hvorved  Grundtvigs 
Tanker  skulde  komme  til  Udtryk  i  Kongeriget,  idet  han  følte  en  stadig 
større  Beundring  for  denne  Folkehøvding.  Ogsaa  Tanken  om  at  fejre 
den  oldenborgske  Kongestammes  400-aarige  Jubilæum  i  1848  paa  en 
værdig  Maade  beskæftigede  Kristian  VIII  stærkt.  Men  han  skulde  ikke 
naa  at  se  sine  Tanker  virkeliggjorte.  Det  var  til  almindelig  Overraskelse, 
at  han  pludselig  blev  revet  bort  den  20.  Januar  1848  sent  om  Aftenen, 
og  han  efterlod  Forholdene  i  stor  Forvirring,  uden  at  der  fandtes  nogen 
Efterfølger,  til  hvem  man  kunde  vende  Blikket  med  Fortrøstning. 

Kong  Kristian  VIII  havde  yndet  at  optræde  som  Mæcen  og  at  støtte 
Videnskab  og  Kunst,  men  da  han  selv  kun  var  en  højt  begavet  Dilet- 
tant, greb  han  ofte  fejl  og  led  Skuffelser.  Dog  trivedes  det  aandelige 
Liv  godt  i  denne  Tid.  Thorvaldsens  sidste  Aar  i  København  kastede 
Glans  over  Kristian  VIII's  Regering,  og  en  Række  yngre  Kunstnere 
flokkedes  omkring  den  store  Mester,  Mænd  som  H.  V.  Bissen  og 
Freund.  Paa  Malerkunstens  Omraade  møder  man  en  lignende  Blom- 
string med  P.  Chr.  Skovgaard,  Lundbye,  Frølich  og  Constantin  Han- 
sen. Men  størst  af  alle  var  den  Mand,  der  har  hævet  dansk  Maler- 
kunst til  sin  Højde,  V.  Marstrand.  For  de  videnskabelige  Samlinger 
gjorde  Kongen  ogsaa  meget,  og  Prinsens  Palæ  bestemtes  til  Hjemsted 
for  dem.  En  stor  Forøgelse  af  etnografiske  og  naturhistoriske  Genstande 
bragte  „Gaiatheas"  Jordomsejling  under  Sten  Billes  Kommando.  I  dansk 
Historieforskning  sporer  man  en  tydelig  Paavirkning  af  de  nye  Tanker, 
som  præger  Samtiden,  baade  de  liberale,  de  nationale  og  de  skandi- 
naviske. Derfor  staar  Forskerne  det  virkelige  Liv  langt  nærmere  end 
tidligere,  ikke  alene  Wegener,  Schiern  og  Allen,  men  ogsaa  den  Mand, 
der  kan  betegnes  som  vor  betydeligste  Historiegransker,  Caspar  Palu- 
dan-Miiller.  Ogsaa  i  dansk  Digtning  sporer  man  et  frodigt  Liv,  selv 
om  den  modne  Frugt  tyder  paa,  at  Kulminationen  snart  er  naaet.  Det 
er  i  denne  Tid,  at  Romantikens  tankevægtigste  Digtninge  ser  Lyset: 
„En  Sjæl  efter  Døden''  og  „Adam  Homo'',  samtidigt  med  at  vor  største 
religiøse  Tænker  Søren  Kierkegaard  udsender  sine  Hovedværker  („En- 
ten-Eller"  og  „Stadier  paa  Livets  Vej").  Trods  dette  rige  Aandsliv  var 
der  hos  det  store  Folk  begyndt  at  vaagne  en  levende  politisk  Interesse, 
der  fik  de  tidligere  Idealer  til  at  blegne,  og  Krigen  „lod  Muserne  tie". 


Fig.  290.  Frederik  VII  tager  Afsked  med  Tropperne. 


SJETTE  AFSNIT 


DEN  FRIE  FORFATNING.    1848— NUTIDEN. 


Frederik  VII  og  Martsdagene. 

Den  nye  Konge,  Frederik  VII,  var  eneste  Søn  af  Kristian  VIII  i 
hans  første  Ægteskab  med  Prinsesse  Charlotte  Frederikke  af  Mecklen- 
borg-Schwerin.  Han  var  en  moden  Mand,  omtrent  40  Aar  garnmel,  og 
han  modtog  Budskabet  om  sin  Tronbestigelse  med  ringe  Glæde.  Det 
maa  indrømmes,  at  man  i  Datiden  med  Rette  kunde  anse  Kongebyttet 
for  daarligt  Frederik  VII.  havde  hverken  arvet  sin  Faders  Kundskabs- 
fylde eller  fine  Dannelse ;  der  var  langt  mere  i  ham  af  Moderen,  hvis 
sanselige  og  upaalidelige  Natur  var  en  daarlig  Arv.  Ægteskabet  mellem 
Forældrene  var  tidligt  bleven  opløst  paa  Grund  af  Utroskab  fra  Hu- 
struens Side,  hvorefter  Prinsesse  Charlotte  havde  maattet  tilbringe  en 
Aarrække  i  et  Slags  Forvisning  i  Horsens  og  endelig  døde  i  Italien 
1840  efter  at  være  gaaet  over  til  Katolicismen.  Det  var  til  stor  Skade 
for  Frederik  VII,  at  han  var  vokset  op  uden  at  nyde  godt  af  en  Moders 
Omhu  og  Kærlighed,  skønt  hans  Fader  og  Stedmoder,  Karoline  Amalie, 
havde  gjort  alt  for  at  bøde  herpaa.    Den  unge   Prins  var  af  Naturen 

lad  og  noget  plump,  saa  at  han  befandt  sig  ilde  i  Hofkredsene.  Det 
Ægteskab,  som  var  bleven  indgaaet  mellem  ham  og  Frederik  VI's 
Datter  var,  som  tidligere  nævnt,  hurtigt  endt  ulykkeligt.  Efter  at  Kri- 
stian VIII  var  kommen  paa  Tronen,  havde  han  for  anden  Gang  faaet 
sin  Søn  formælet  med  Prinsesse  Mariane  af  Mecklenborg-Strelitz,  men 


Fig.  291    Frederik  VII.  (Maleri  af  I.  V.  Gertner.) 


ogsaa  dette  Ægteskab  blev  barnløst  og  endte  med  Skilsmisse.  Efter  den 
første  Forbindelse  havde  Frederik  VI,  der  tog  sig  sin  Datters  Ulykke 
meget  nær,  straffet  Svigersønnen  ved  at  sende  ham  ud  paa  et  Togt  til 
Island  og  senere  forvise  ham  til  Fredericia.  Det  viste  sig  her,  at  der 
var  andre  og  mere  værdifulde  Egenskaber  i  den  unge  Prins,  end  man 
havde  troet,  thi  da  han  kom  i  Berøring  med  det  store  Folk,  lagde  han 
en  sjelden  Evne  for  Dagen  til  at  omgaas  det,  uden  dog  at  sætte  sin 
kongelige  Værdighed  til.  Ved  Siden  af  sin  Lunefuldhed  og  Upaalidelig- 


583 

hed  besad  nemlig  Prins  Frederik  en  sund  Forstand,  et  godt  Humør 
og  en  aaben  Sans  for  Folkets  Ejendommeligheder.  Han  var  en  langt 
mere  enkel  Natur  end  sin  Fader,  og  til  Gengæld  mere  retlinjet,  saa  at 
han  ene  og  alene  følte  sig  som  dansk. 

Efter  sit  andet  mislykkede  Ægteskab  havde  Prinsen  opholdt  sig  paa 
Fyn,  hvor  der  var  bleven  oprettet  en  Stilling  til  ham  som  Guvernør 
med  Sæde  i  Odense.  Det  var  her,  han  gjorde  Bekendtskab  med  Stift- 
amtmand Bardenfleth,  der  blev  hans  intime  Ven  og  Raadgiver.  Men 
desværre  havde  ogsaa  Kronprins  Frederik  mindre  tiltalende  Venner 
ved  sin  Side,  navnlig  en  Bogtrykker  Karl  Berling,  gennem  hvem  han  stif- 
tede Bekendtskab  med  dennes  forlovede  Louise  Rasmussen.  Det 
lykkedes  de  to  sidstnævnte  at  faa  et  ligefremt  Herredømme  over  Kron- 
prinsen, saa  han  ikke  kunde  løsrive  sig  fra  dem,  og  det  vakte  alminde- 
lig Forargelse,  at  han  efter  sin  Tronbestigelse  førte  Louise  Rasmussen 
som  sin  Elskerinde  ind  paa  Slottet  og  lyttede  til  hendes  Raad  i  poli- 
tiske Spørgsmaal. 

Som  de  fleste  Kronprinser  havde  ogsaa  Frederik  VII  omgaaedes 
med  Tanken  om  at  indføre  et  langt  mere  liberalt  Styre  end  sin  Fader, 
men  da  han  følte  sig  ganske  hjælpeløs  ved  sin  Tronbestigelse,  greb  han 
med  begge  Hænder  det  Raad,  som  hans  Fader  havde  givet  ham  om 
vel  at  give  en  fri  Forfatning,  men  tillige  at  lytte  til  prøvede  Mænd  som 
Karl  Moltke.  Statsraadet  forblev  derfor  uforandret,  idet  dog  Kongens 
Ven  Bardenfleth  og  Karl  Moltke  blev  optagne  deri.  Saaledes  tydede 
intet  paa  en  Forandring  i  den  vante  Politik,  og  det  var  et  forfængeligt 
Haab,  som  Enhedspartiet  i  Danmark  nærede,  at  det  enten  skulde  kunne 
kyse  Kongen  eller  bevæge  ham  til  frivilligt  at  give  en  virkelig  fri  Forfat- 
ning. Thi  allerede  otte  Dage  efter  Kristian  VIII's  Død  udkom  det  Forfat- 
ningsudkast,  som  den  afdøde  Konge  havde  efterladt  færdigt,  og  som 
det  havde  været  Meningen  at  offentliggøre  ved  den  oldenborgske  Konge- 
stammes  Jubilæum.  Det  maatte  skuffe  Forventningerne,  thi  hvad  Kon- 
gen lovede,  var  en  Helstats-Forfatning  med  en  Fællesforsamling  for 
Kongeriget  og  Hertugdømmerne,  saaledes  sammensat,  at  de  sidstnævnte 
dannede  en  Helhed  lige  over  for  Danmark  og  fik  lige  saa  mange  Rigs- 
dagsmænd som  dette.  Allerede  heri  laa  der  en  stor  Ubillighed  imod 
Kongeriget,  idet  de  800,000  Indbyggere  i  Hertugdømmerne  vilde  faa 
lige  saa  megen  politisk  Indflydelse  som  de  1,300,000,  der  havde  Bolig 
i  det  egentlige  Danmark.  Desuden  var  det  en  Uklogskab  fra  Regerin- 
gens Side  paa  denne  Maade  at  knytte  et  nyt  Baand  mellem  Slesvig  og 
Holsten  ved  at  stille  de  to  Hertugdømmer  i  et  Modsætningsforhold  til 
Danmark.  Ligeligheden  af  Monarkiets  to  Halvdele  var  i  den  Grad  ud- 
trykt i  det  enkelte,  at  den  kommende  Forsamling  skulde  mødes  skifte- 

vis  i  København  og  paa  Gottorp  Slot.  Men  var  der  saaledes  Anker  at 
rette  imod  Forslaget  af  nationale  Grunde,  kunde  det  heller  ikke  finde 
Naade  for  frisindede  Øjne,  thi  det  var  saa  langt  fra,  at  der  indførtes 
almindelig  Valgret,  at  Medlemmerne  af  den  nye  Forsamling  skulde 
vælges  dels  af  de  allerede  bestaaende  Stænderforsamlinger,  der  var 
baserede  paa  Grundejendom,  dels  af  Professorer  og  gejstlige  og  af 
Ridderskabet  i  Hertugdømmerne,  dels  endelig  af  Kongen.  Saaledes 
kunde  ikke  engang  de  frisindede  Holstenere  som  Olshausen  føle  sig 
tilfredse  med  de  givne  Løfter.  Dog  maa  man  indrømme,  at  det  var 
kommet  saa  vidt  med  den  slesvig-holstenske  Bevægelse,  at  Kundgørel- 
sen den  28.  Januar  vistnok  var  det  yderste,  hvortil  det  slesvig-hol- 
stenske Ridderskab  vilde  gaa  med,  da  den  levnede  Adelen  en  betydelig 
Indflydelse  og  hindrede  den  danske  Befolkning  i  Riget,  der  var  Fler- 
tallet, i  at  beherske  et  tysk  Mindretal.  Endnu  maa  det  tilføjes,  at  den 
danske  Befolkning  i  Slesvig  efter  Kundgørelsens  Grundtanke  ganske 
vilde  blive  prisgivet  det  tyske  Styre. 

Man  kan  ikke  undre  sig  over,  at  den  national-liberale  Presse  med 
„Fædrelandet"  i  Spidsen  skreg  op  af  Forfærdelse  over,  hvad  der  blev 
budt  den.  Dette  var  jo  endnu  værre  end  Kristian  VIII's  Regering. 
Talende  for  Stemningen  er  det,  at  en  af  vort  Lands  mest  ansete  Viden- 
skabsmænd, der  hidtil  havde  holdt  sig  tavs  i  politiske  Spørgsmaal,  nu 
fandt  det  fornødent  at  tage  Ordet.  J.  N.  Madvig  pegede  paa  de  Farer, 
som  Kundgørelsen  medførte  for  vort  Folks  nationale  Eksistens.  Fra 
Folket  lød  der  Stemmer,  som  gav  Anvisning  paa,  at  Kongen  skulde 
vende  sig  til  det  brede  Folk,  og  der  er  ikke  Tvivl  om,  at  disse  Ord 
gjorde  Indtryk  paa  ham,  folkelig  som  han  var  og  derved  en  født  Mod- 
stander af  et  Overklasse-Styre. 

Saa  forvirrede  var  Forholdene,  da  de  heldigvis  blev  klarede  ved 
Indgriben  udefra.  Februar  revolutionen  kom  til  at  virke  smittende  i 
næsten  alle  europæiske  Lande,  og  Aaret  1848  blev  siden  med  Rette 
overalt  kaldt  „det  mærkværdige  Aar".  Bevægelsen  var  egentlig  be- 
gyndt i  Januar  paa  Sicilien,  men  i  Februar  brød  den  selvstændigt  igen- 
nem i  Paris,  og  i  Marts  havde  den  naaet  Tyskland.  Den  13.  Marts 
var  Oprøret  i  Wien,  den  18.  i  Berlin,  og  samme  Dag  brændte  det 
inden  for  Hertugdømmernes  Grænser.  Efter  forskellige  støjende  Op- 
tøjer i  Kiel  traadte  de  stænderdeputerede  fra  begge  Hertugdømmerne 
sammen  til  et  Møde  i  Rendsborg.  Mødets  Hovedtaler  var  Olshausen, 
der  holdt  den  berygtede  Tale,  hvori  han  karakteriserede  Danskerne 
som  et  „dovent,  dvask  og  usammenhængende  Folk",  og  opfordrede  til 
straks  at  gribe  til  Vaaben.  De  besindigere  Elementer  i  Forsamlingen 
sejrede  dog,  og  det  besluttedes  at  sende  en   Deputation  til   København 

for  at  forlange  en  fælles  fri  Forfatning  og  Slesvigs  Optagelse  i  det  tyske 
Forbund.  Af  de  danske  stænderdeputerede  var  kun  faa  til  Stede;  den 
ene  af  disse,  Hans  Kriiger  fra  Bevtoft,  forlangte  Ordet  for  at  gøre  op- 
mærksom paa,  at  der  ogsaa  fandtes  et  dansk  Nordslesvig,  der  havde 
Ret  til  at  gøre  sin  Mening  gældende. 

I  København  kom  alt  nu  i  den  største  Bevægelse.  Den  20.  Marts 
fandt  der  et  Møde  Sted  af  de  politiske  Førere  i  „Fædrelandets  Kon- 
tor, hvor  det  aftaltes  at  indbyde  til  et  Kasinomøde  samme  Aften.  Dette 
Møde  blev  holdt  under  stærk  Tilslutning  og  i  en  ejendommelig,  gri- 
bende Stemning.  Hovedtaleren  var  Lehmann,  der  havde  formuleret  den 
Henvendelse  til  Kongen,  der  blev  vedtaget  paa  Mødet,  og  som  gik  ud 
paa,  at  de  hidtilværende  Ministre  ikke  var  i  Besiddelse  af  Folkets  Til- 
lid, og  at  Staten  vilde  opløses,  dersom  Kongen  ikke  uopholdeligt  omgav 
sin  Trone  med. „Mænd,  der  var  Opgavens  Storhed  voksne".  Erklærin- 
gen endte  med  de  saa  ofte  citerede  Ord:  „Vi  anraaber  D.  M.  om  ikke 
at  drive  Nationen  til  Fortvivlelsens  Selvhjælp".  Lehmann  har  selv  sagt 
om  disse  sidste  Ord,  at  han  kun  mente,  at  „det  nu  var  Alvor".  I 
Virkeligheden  havde  de  national-liberale  aldeles  ingen  Midler  til  at  gribe 
til  nogen  Fortvivlelsens  Selvhjælp,  hvilket  paa  Dansk  betyder  Revolu- 
tion, og  Ordene  maa  kun  betragtes  som  en  skøn  Frase,  der  skyldtes 
Lehmanns  Sværmeri  for  udenlandske  Forbilleder.  Men  disse  Ord  kom 
senere  til  at  gøre  Skade,  da  Slesvig-Holstenerne  benyttede  dem  til  at 
paastaa,  at  de  følgende  Indrømmelser  var  aftvungne  Frederik  VII  ved 
Magt,  og  at  det  saaledes  var  Københavnerne,  der  var  begyndte  med  at 
gøre  Oprør. 

Paa  Kasinomødet  talte  foruden  Lehmann,  Hvidt,  Clausen  og  Tscher- 
ning.  Man  vedtog  endelig  en  Erklæring,  hvori  det  danske  Folk  lovede 
Kongen  sin  ubegrænsede  Bistand  til  at  værne  om  det  suveræne  dansk- 
slesvigske Riges  Opretholdelse,  og  man  forlangte  en  fælles  Rigsforsam- 
ling paa  folkeligt  Grundlag  for  Danmark  og  Slesvig,  medens  Hertug- 
dømmet for  sine  provinsielle  Anliggender  burde  have  en  egen  Landdag. 
Endelig  besluttede  man  næste  Dag  at  følge  den  Deputation,  som  skulde 
overbringe  Adressen,  til  Slottet.  Københavns  Borgerrepræsentation  havde 
samtidigt  vedtaget  en  lignende  Henvendelse  til  Kongen. 

Den  21.  Marts  blev  det  nye  Danmarks  Fødselsdag.  Tidligt  om 
Morgenen  havde  Kongen  overvejet  Stillingen  sammen  med  Berling,  der 
nu  var  hans  Privatsekretær.  Han  var  klar  over,  at  han  maatte  skifte 
Ministerium.  Ogsaa  med  Bardenfleth  raadførte  han  sig,  og  denne  be- 
styrkede ham  i  hans  Tanker.  Statsraadet  blev  sammenkaldt,  og  Nød- 
vendigheden af  en  Systemforandring  blev  fremsat  for  de  konservative 
Ministre.  Disse  foretrak  imidlertid  at  tage  deres  Afsked.   Imens  var  det 

store  Folketog  paa  henimod  20,000  Mennesker  bleven  samlet  paa  Ny- 
torv. Stor  Jubel  vakte  det,  da  selve  den  konservative  Magistrat  sluttede 
sig  dertil,  og  man  drog  ned  igennem  Vimmelskaftet  under  Afsyngelse 
af  Fædrelandssange.  Da  man  var  ankommen  til  Slotspladsen,  gik  De- 
putationen straks  til  Kongen,  som  hilste  den  med  de  bekendte  Ord: 
„Det  glæder  mig,  at  vore  Anskuelser  stemmer  saa  ganske  overens,  thi 
det,    De  ønsker,   mine   Herrer,   er  alt  i   Morges  udført,   da  det  gamle 


Fig.  292.  Torvet  i  Kiel, 
(Staalstik  af  M.  Kurz  1847  efter  Billede  af  samme.) 

Ministerium  er  opløst  og  eksisterer  ej  mere".  Og  han  endte  med  de 
Ord:  „Naar  det  danske  Folk  kun  vil  have  Tillid  til  den  danske  Konge 
og  staa  ham  bi  i  Liv  og  Død,  saa  vil  jeg  ogsaa  staa  det  bi  som  dets 
tro  Leder.  Gud  være  med  Eder  alle".  Saaledes  vandtes  uden  en  Blods- 
draabe,  hvad  der  andre  Steder  havde  kostet  Strømme  af  Blod,  og  med 
uendelig  Jubel  modtog  Folkemængden  det  glade  Budskab,  hvorpaa  en- 
hver gik  roligt  til  sit. 

Det  var  Bardenfleth,  som  først  fik  den  Opgave  at  danne  et  nyt 
Ministerium,  og  han  tænkte  sig  det  som  et  Blandingsministerium  af 
konservative  og  liberale.  Denne  Plan  maatte  imidlertid  opgives,  og  paa 
samme  Maade  gik  det  med  et  Forslag  af  Bang,  hvorefter  der  foreløbigt 
kun  skulde  indsættes  en  neutral  Tremands-Regering  bestaaende  af  ham 
selv,  Bardenfleth  og  Karl  Plessen.    Men  den  endelige  Løsning  blev  en 

tredje.  Efter  Henvendelse  fra  Kongen  selv  tog  den  tidligere  Finans- 
minister A.  V.  Moltke  Initiativet,  og  med  en  lykkelig  Haand  dannede 
han  i  Løbet  af  faa  Timer  det  nye  Ministerium.  Det  fik  en  helt  igen- 
nem national-liberal  Farve.  Moltke  selv  blev  Premier-  og  Finansminister, 
og  han  fortjener  Ros,  fordi  han  paa  Kongens  indstændige  Opfordring 
og  af  Kærlighed  til  sit  Fædreland  traadte  sammen  med  Mænd  af  andre 
Anskuelser.    Derved  gjorde  han  ikke  blot  Ministeriets  Dannelse  mulig, 


Fig.  293.  Paradepladsen  i  Rendsborg. 
(Tegn.  og  litogr.  af  W.  Heuer  1844.) 

men  gav  det  tillige  ved  sit  hædrede  Navn  Anseelse  over  for  Udlandet. 
Desuden  blev  Bardenfleth  siddende  som  Justitsminister,  mens  Tscher- 
ning  blev  Krigsminister,  Zahrtmann  Marineminister,  Monrad  Kultus- 
minister, Knuth  Udenrigsminister,  Bluhme  Handelsminister  og  Lehmann 
og  Hvidt  Ministre  uden  Portefølje.  Saaledes  blev  da  Martsministeriet 
den  22.  Marts  dannet,  og  i  dets  Hænder  var  Danmarks  Skæbne  lagt. 
I  disse  Dage  fulgte  Begivenhederne  Slag  i  Slag.  Den  22.  Marts 
ankom  Deputationen  fra  Rendsborg  til  København,  og  iblandt  dens 
Medlemmer  var  ogsaa  Th.  Olshausen,  den  samme,  der  kort  i  Forvejen 
havde  fornærmet  Danmark  saa  groveligt  paa  Mødet  i  Rendsborg.  Tætte 
Menneskemasser  bølgede  op  og  ned  i  Gaderne,  og  Afsendingene  følte 
sig  ikke  sikre.  De  blev  stillede  under  Studenternes  Beskyttelse,  men 
der  skete  ikke  det  ringeste  Brud  paa  Ordenen  fra  Københavns  Befolk- 

ning.  Endelig  blev  de  førte  om  Bord  paa  deres  Dampskib,  hvor  de  den 
24.  fik  Kongens  Svar,  der  var  affattet  af  Orla  Lehmann.  Det  var  klart, 
men  udæskende,  thi  mens  der  blev  indrømmet  Holsten  al  mulig  Fri- 
hed og  al  mulig  Tyskhed,  sagde  Kongen:  „Derimod  have  Vi  hverken 
Ret,  Magt  eller  Vilje  til  at  indlemme  Vort  Hertugdømme  Slesvig  i  det 
tyske  Forbund,"    og  han  bestemte  dets  fremtidige  Stilling  til  Danmark 

paa  samme  Maade,  som  det 
var  bleven  vedtaget  paa 
Kasinomødet. 

Men  før  dette  Svar  var 
kommet  til  Kiel,  ja  endog 
før  det  var  givet,  var  Op- 
røret udbrudt  i  Holsten. 
Den  23.  havde  Prinsen  af 
Nør  indfundet  sig  hos  Be- 
seler i  Kiel,  hvor  ogsaa 
Reventlow- Preetz  kom  til 
Stede.  Her  blev  det  bestemt, 
at  der  skulde  dannes  en 
provisorisk  Regering,  og 
for  at  tækkes  Folkemæng- 
den blev  den  radikale  Køb- 
mand Schmidt  optaget  deri. 
Kieljægerne  gik  over  til 
Oprørerne,  og  næste  Mor- 
gen tidlig  drog  Prinsen  af 
Nør  sammen  med  Jæger- 
korpset og  en  Mængde  Fri- 
skaremænd  med  Jernbanen 
til  Rendsborg,  hvor  det  lykkedes  dem^at  slippe  ind  i  Fæstningen,  da  Broen 
var  under  Reparation.  Den  gamle  Kommandant  Liitzow  samlede  efter  Op- 
fordring sine  Tropper  paa  Paradepladsen  og  nedlagde  her  Kommandoen, 
da  Prinsen  fortalte  den  samme  Historie  som  i  Kiel,  at  Kongen  var  „ufri", 
og  at  Regeringen  skulde  føres  i  hans  Navn,  indtil  han  atter  blev  „fri". 
Tropperne,  der  bestod  af  Sydslesvigere  og  Holstenere,  gjorde  ingen  Mod- 
stand, thi  de  kendte  Prinsen  fra  hans  tidligere  Virksomhed  som  komman- 
derende General,  og  han  stod  for  dem  i  dansk  Generaluniform.  Kun 
de  danske  Officerer  med  Løjtnant  Mathiesen  i  Spidsen  protesterede 
imod  Prinsen  af  Nørs  Tale.  De  fleste  af  dem  fik  Lov  til  at  drage  bort 
mod  Løfte  om  ikke  at  tjene  imod  Hertugdømmerne.  Ogsaa  i  Sydslesvig 
gik  de  fleste  Garnisoner  over  til  Oprørerne.    Kun  i  Nordslesvig  blev 


Fig.  294.  A.  F.  Tscherning.  (Maleri  af  C.  A.  Jensen.) 

man  tro  imod  Danmark,  og  Alsingerne  tvang  Hertugen  af  Augusten- 
borgs Familie  til  i  Huj  og  Hast  at  forlade  Slottet,  saaledes  at  hans 
Papirer  med  utvetydige  Udtalelser  om  Oprørsbestræbelserne  faldt  i  vore 
Hænder.  Allerede  den  20.  Marts  var  Hertugen  selv  ilet  til  Berlin  for 
at  bevæge  den  preussiske  Konge  Frederik  Wilhelm  til  at  støtte  Op- 
rørerne. Dette  lykkedes.  Den  svage  Konge,  der  under  Opstanden  i 
Berlin  først  havde  ladet  sin  Garde  skyde  paa  Befolkningen,  og  derpaa 
havde  sluttet  sig  til  Frihedsbevægelsen,  trængte  stærkt  til  Folkegunst 
og  mente  at  kunne  vinde  den  ved  et  saa  populært  Foretagende.  Alle- 
rede den  24.  Marts  lovede  han  i  et  Brev  Hertugen  at  ville  „beskytte 
Hertugdømmerne  mod  mulige  Overgreb  og  Angreb  af  Danskerne". 
Den  4.  April  overskred  de  preussiske  Tropper  Holstens  Grænse. 

I  Tillid  hertil  bestemte  den  oprørske  Stænderforsamling,  der  var 
bleven  aabnet  i  Rendsborg,  hvor  nu  ogsaa  den  provisoriske  Regering 
havde  sit  Sæde,  at  Slesvig  skulde  optages  i  det  tyske  Forbund.  Herpaa 
gik  ogsaa  Forbundet  gerne  ind,  skønt  man  derved  krænkede  de  gamle 
Traktater  af  1815. 

Men  i  Danmark  var  Befolkningen  grebet  af  en  Begejstring,  der 
drev  den  til  at  bringe  de  største  Ofre  og  viste,  hvad  Enighed  kan 
udrette  selv  i  et  lille  Folk.  Kong  Frederik  blev  et  Samlingspunkt,  hvor- 
om Folket  fylkedes  i  denne  højtstemte  Tid.  Hans  Valgsprog  blev: 
„Folkets  Kærlighed  min  Styrke,"  og  han  vandt  en  Kærlighed  i  den 
brede  Befolkning,  som  han  aldrig  nogensinde  mere  forskertsede.  Tscher- 
ning  viste  sig  sin  Opgave  fuldt  voksen.  Ved  en  Kæmpeanstrengelse 
lykkedes  det  ham  at  faa  ordnet  vort  Krigsvæsen,  saaledes  at  de  første 
Tropper  allerede  kunde  afgaa  fra  København  den  28de  Marts,  og  seks 
Dage  senere  rykkede  de  første  danske  Batailloner  ind  i  Sønderjylland. 
Mange  frivillige  drog  af  Sted  med  „den  tapre  Landsoldat",  og  snart 
strømmede  ogsaa  norske  og  svenske  Brødre  til,  ihukommende  det 
Løfte,  de  havde  afgivet  tre  Aar  tidligere  i  Kristiansborgs  Ridehus. 


Felttogene  i  vore  første  Frihedsaar. 
Grundlovens  Givelse. 

Den  danske  Hærafdeling  var  kun  10,000  Mand  stærk,  da  der  efter 
Hærloven  1842  skulde  lang  Tid  til  at  bringe  Armeen  op  til  dens  fulde 
Styrke.  I  Spidsen  for  den  var  General  Hedemann  stillet,  men  den 
egentlige  Chef  var  hans  Stabschef  Læssøe.  Indrykningen  fandt  Sted  ad 
to  Veje,  dels  fra  Kolding  under  Rye  og  fra  Als  gennem  Sundeved  un- 
der Schleppegrell,  saaledes  at  de  to  Styrker  kunde  mødes  tæt  nord  for 
Flensborg.  Her  havde  Oprørshæren  taget  Stilling  ved  Bov,  ialt  6 — 7000 

Mand,  nemlig  foruden  de  frafaldne  Militærafdelinger  Studenterne  fra 
Kiel  og  andre  Friskaremænd  fra  det  store  Fædreland.  Tyskernes  Neder- 
lag den  9.  April  blev  fuldstændigt,  men  Kampen  blev  fortsat  indtil 
Flensborgs  Forstad,  hvor  de  danske  Kanonbaade  fra  Fjorden  beskød 
de  flygtende  i  Flanken.  Tyskerne  havde  173  døde  og  saarede  og  mistede 
henimod  1000   Fanger.    I    Flensborg  holdt   Sejrherrerne   deres   Indtog 


Fig.  295.  Slesvig  By.   1847. 
(Staalstik  efter  Kurz  af  Poppel.) 

under  Befolkningens  Tilslutning.  Derefter  rykkede  Hæren  videre  til 
Slesvig  By,  men  her  blev  den  modtagen  med  Kølighed,  da  man  nu  var 
i  en  slesvig-holstensksindet  Befolkning.  Hele  Oprøret  vilde  dog  have 
været  knust,  hvis  det  ikke  havde  faaet  Hjælp  fra  Preussen. 

Fra  dansk  Side  havde  man  søgt  at  klargøre  vor  Stilling  over  for 
Europa.  Orla  Lehmann  var  bleven  sendt  til  Berlin,  men  her  var  hans 
sædvanlige  Veltalenhed  ikke  paa  sin  Plads,  og  i  Frankrig,  hvor  der 
ligeledes  herskede  Revolution,  saa  man  med  Sympati  paa  Røret  i  Her- 
tugdømmerne. Danmarks  eneste  Venner  var  England  og  Rusland,  men 
det  førstnævnte  Sted  havde  Dronning  Victoria  under  Indflydelse  af  sin 
Ægtefælle  Prins  Albert  af  Sachsen-Koburg  faaet  den  Overbevisning,  at 
de  augustenborgske  Paastande  var  berettigede,  og  hun  var  i  Stand  til 
at  hindre  en  aktiv  Optræden  fra  Englands  Side.    Danmark  maatte  altsaa 

foreløbigt  staa  paa  egne  Ben  og  kunde  kun  vente  Hjælp  fra  de  skandi- 
naviske Riger  og  den  østlige  Stormagt. 

Allerede  Paaskemorgen  den  23.  April  blev  den  danske  Hær  ved 
Slesvig  og  Dannevirke  uventet  angrebet  af  en  langt  overlegen  preus- 
sisk Hær  under  Wrangel,  hvormed  der  fulgte  talrige  tyske  Forbunds- 
tropper og  en  slesvig-holstensk  Afdeling.  lait  udgjorde  de  30,000  Mand, 
hvoraf  dog  kun  de  19,000 
kom  i  Ilden.  Den  danske 
Hær  talte  kun  10,000,  men 
den  blev  ført  paa  en  for- 
træffelig Maade  af  Læssøe, 
og  Kampen  ved  Slesvig 
blev  derfor  til  stor  Ære 
for  os.  Først  da  Mørket 
faldt  paa,  gik  man  i  god 
Orden  tilbage  og  fortsatte 
den  følgende  Dag  Tilbage- 
toget. Fjendens  Tab  beløb 
sig  til  428  døde  og  saarede 
og  54  Fanger,  vort  til  170 
døde,  433  saarede  og  249 
Fanger.  Under  Retræten 
kom  det  til  en  tapper  Kamp  i 
Oversø  Mose,  hvor  Oberst- 
løjtnant Styrup  med  sine 
Jægere  i  lang  Tid  standsede 
det  fjendtlige  Rytteri  og 
tilføjede  det  betydelige  Tab. 
I  to  Timer  havde  en  Haandfuld  udmattede  og  gennemblødte  Folk  udholdt 
Kampen  mod  mere  end  tidobbelt  Overmagt  og  reddede  Hærens  Tilbagetog. 

Hæren  fandt  nu  paa  Als  den  Hvile,  hvortil  den  saa  højligt  trængte, 
og  der  indtraadte  en  Stilstand  i  Kampen.  Danmark  benyttede  sin  Over- 
magt til  Søs;  en  Mængde  preussiske  og  tyske  Handelsskibe  blev  op- 
bragte, og  de  fjendtlige  Havne  blev  blokerede.  Wrangel  svarede  med 
at  trænge  op  i  Jylland  indtil  Vejle,  og  han  begyndte  at  inddrive  Ud- 
skrivninger over  hele  Jylland.  Imens  virkede  Diplomatiet.  I  Norge  og 
Sverige  havde  det  gunstig  Jordbund  at  arbejde  i,  da  Stemningen  her  var 
forberedt  gennem  den  skandinaviske  Bevægelse.  Efter  Kong  Frederiks 
Opfordring  trak  Kong  Oscar  15,000  Mand  sammen  i  Skaane,  og  4000 
Mand  overførtes  til  Fyn.  De  kom  ganske  vist  ikke  til  at  deltage  i 
Striden,  men  de  havde  dog  deres  Betydning  ved  at  lægge  et  Pres  paa 


Fig.  296   V.  H.  F.  A.  Læssøe. 
(Litografi  efter  Tegning  af  J.  A.  Jerichau.) 

de  tyske  Magter.  Endnu  vigtigere  var  det,  at  Rusland  greb  aktivt  ind. 
Kejser  Nikolaus  var  en  stram  konservativ  og  derfor  en  født  Fjende  af 
den  tyske  Frihedsbevægelse.  Han  misbilligede  i  høj  Grad,  at  den 
preussiske  Konge  var  kommen  de  slesvig-holstenske  Oprørere  til  Hjælp, 
og  da  Wrangel  endogsaa  rykkede  op  i  Nørrejylland,  sendte  han  en 
Protestnote  derimod  til  Hoffet  i  Berlin.  Følgen  blev,  at  de  preussiske 
Tropper  atter  maatte  gaa  syd  for  Kongeaaen,  og  deres  Afmarsch  føltes 
som  en  mægtig  Lettelse  af  Jyderne,  da  Wrangel  lige  i  Forvejen  havde 


Fig.  297.  Jydsk  Bondestue  1848.  (Efter  Tegning  af  bayr.  Løjtn.  C.  Warnberg.) 


paabudt  en  Udskrivning  af  4  Mill.  Rdlr.  som  Erstatning,  hed  det,  for 
de  opbragte  tyske  Handelsskibe.  Nu  maatte  Wrangel  forlade  Landet 
uden  at  faa  Pengene  indkrævede,  og  den  26.  Maj  fandtes  der  ikke  mere 
nogen  Fjende  i  Jylland. 

Kampen  fortsattes  imidlertid  i  Sundeved,  hvor  Tscherning  havde 
bragt  den  danske  Hær  op  til  en  Styrke  af  20,000  Mand.  Man 
ønskede  at  sætte  Mod  i  Befolkningen,  der  efter  Slaget  ved  Slesvig  saa 
sort  paa  den  politiske  Stilling,  skønt  Ploug  havde  anslaaet  den  r^tte 
Streng  i  sit  dejlige  Digt  om  Paaskeklokken.  Den  28.  Maj  gik  den  danske 
Hær  under  Anførsel  af  Biilow  og  Schleppegrell  fra  Als  over  Sundet 
og  angreb  Forbundstropperne  under  General  Halkett,  der  havde  befæ- 
stet sig  paa  Toppen  af  Dybbølbanke.  De  blev  trængte  tilbage  helt  forbi 
Nybøl,  hvorefter  Træfningen  fik  sit  Navn.  Skønt  den  ikke  var  meget  bety- 
delig, havde  den  sit  Værd  ved  at  højne  Landsoldatens  Anseelse  i  Tyskernes 

Øjne.  Nogle  faa  Dage.  senere,  den  5.  Juni,  der  var  Kongen  af  Hannovers 
Fødselsdag,  besluttede  Wrangel  at  fejre  denne  ved  at  tage  Oprejsning  og  om 
muligt  ikke  blot  drive  Danskerne  ud  af  Sundeved,  men  ogsaa  følge  efter  dem 
over  til  Als.  Han  førte  17,000  Mand  i  Kamp  mod  vore  6000,  og  det 
lykkedes  ham  derfor  at  drive  vore  Tropper  tilbage  til  D3;^^ø/bjerg, 
men  henimod  Aften,  da  Preusserne  var  spredte  over  et  stort  Omraade 
og  trætte,  gav  Hedemann  Befaling  til  Angreb,  og  „som  en  Blodsky" 
væltede  de  danske  Tropper  ned  ad  Bakkesiden  og  drev  uimodstaaeligt 

Fig.  298.  To  Chevaux-legers  ved  Arnen  i  Jylland  (Tegn.  af  bayr.  Løjtn.  C.  Warnberg.) 

Fjenden  tilbage,  saa  at  vi  ved  Kampens  Slutning  indtog  den  samme 
Stilling  som  om  Morgenen.  Straks  i  Begyndelsen  af  Slaget  var  den 
norske  Statholders  Søn  Løvenskjold,  der  deltog  som  dansk  frivillig, 
bleven  dødeligt  saaret,  og  længere  op  ad  Dagen  ofrede  to  svenske  fri- 
villige Løjtnanterne  Sommelius,  der  tillige  var  Digter,  og  Leijonhufvud 
deres  Liv  for  Danmarks  Sag.    Med  Rette  skrev  Digteren: 

„Den  dyre  Broderpagt  er  bloddøbt  vorden." 

De  to  Smaakampe  styrkede  atter  Befolkningens  rystede  Tillid,  og 
-det  er  værd  at  mærke,  at  Slaget  ved  Dybbøl  er  den  eneste  Fægtning 
i  aaben  Mark  under  vore  slesvigske  Felttog,  hvor  vi  kæmpede  med 
Preusserne  og  vandt  afgjort  Sejr. 

Imidlertid  fortsattes  Underhandlingerne  i  London,  og  fra  Stor- 
magternes Side  var  man  enig   om,  at  en  Deling  af  Sønderjylland  var 

Fabricius:  Danmaricshistorie  II.  38 


594 

den  eneste  forstandige  Løsning  af  Stridsspørgsmaalet.  Men  hverken  fra 
dansk  eller  fra  slesvig-holstensk  Side  vilde  man  gaa  ind  her  paa,  og  de 
venligsindede  Magter  søgte  da  at  faa  en  Vaabenhvile  i  Stand.  Endelig  den 
26.  August  førte  Bestræbelserne  til  en  Vaabenstilstand  paa  syv  Maane- 
der,  der  sluttedes  i  Malmø  under  svensk  Mægling.  Det  bestemtes  heri, 
at  baade  de  danske  og  preussiske  Tropper  skulde  rømme  Hertugdøm- 
merne, som  skulde  besættes  af  indfødte  Soldater;  kun  maatte  Danmark 
beholde  2000  Mand  paa  Als  til  at  bevogte  sine  Depoter,  og  Preussen 
paa  tilsvarende  Maade  2000  Mand  i  Altona.  Oprørsregeringens  Love 
blev  aldeles  ophævede,  og  i  Stedet  blev  der  indsat  en  Fællesregering 
paa  fem  Medlemmer,  hvoraf  Danmark  og  Preussen  hver  skulde  vælge 
to,  og  det  femte  skulde  vælges  af  dem  begge  i  Forening.  Regeringen 
skulde  føres  i  Kong  Frederiks  Navn.  Tanken  med  dette  foreløbige 
Forlig  var  altsaa,  at  Hertugdømmerne  uden  Indblanding  fra  dansk  eller 
tysk  Side  skulde  leve  deres  eget  Liv,  men  under  Kong  Frederiks 
Styrelse.  Det  Hele  blev  dog  ganske  illusorisk,  thi  først  vilde  man  i 
Tyskland  ikke  gaa  ind  paa  at  anerkende  Forliget,  og  da  dette  endelig 
fandt  Sted,  blev  Vaabenstilstandens  Bestemmelser  slet  ikke  opfyldte  fra 
tysk  Side.  De  Medlemmer,  som  den  danske  Konge  havde  valgt  til 
Fællesregeringen,  fik  ingen  Anerkendelse.  Den  danske  Befolkning  blev 
mishandlet  paa  alle  optænkelige  Maader,  og  da  den  ikke  vilde  betale 
Skatter  til  Oprørsregeringen,  der  vedblev  at  fungere,  blev  Bønderne 
i  Januar  1849  overfaldne  af  slesvig-holstenske  Jægere  og  Dragoner  ved 
Brøns.  Tre  blev  dræbte  og  37  saarede.  Paa  en  Mindesten  i  Lands- 
byen staar  den  Indskrift: 

„Ej  Minde  om  en  Glimredag, 
Kun  om  et  trofast  Hjertelag". 

Under  disse  Omstændigheder  var  det  naturligt,  at  den  danske 
Regering  kun  ventede  paa  de  7  Maaneders  Udløb  for  at  begynde  den 
uundgaaelige  Krig  paany. 

Efter  det  første  Aars  Felttog  havde  Kong  Frederik  i  September 
mønstret  sine  Tropper  paa  Lerbæk  Mark  ved  Vejle,  og  takket  Hæren 
for  dens  Tapperhed  og  Trofasthed.  Efter  Revyen  holdtes  der  Fest, 
ved  hvilken  Lejlighed  der  blev  afsunget  en  Sang  af  H.  P.  Holst,  hvori 
de  skæbnesvangre  Ord  stod: 

„Det  skal  ej  ske!"  Det  Løfte  har  du  givet. 

Det,  som  ikke  skulde  ske,  var  den  Deling  af  Slesvig,  som  nu  igen  var 
kommet  frem,  og  som  havde  vundet  en  vis  Tilslutning  inden  for  selve 
Ministeriets  Medlemmer,   hvor  bl.   a.   Tscherning   saa   mørkt   paa   vor 

militære  Stilling.  England  ønskede  Slesvig  delt  ved  en  Linie  tæt  Syd 
for  Flensborg,  men  Knuth  vilde  kun  gaa  ind  paa  en  Linje  langs  Slien 
til  Husum.  Selv  dette  fandt  ingen  Tilslutning  i  den  brede  Befolkning. 
Da  „Fædrelandet"  skrev  en  ledende  Artikel  til  Forsvar  for  en  Deling, 
mistede  det  i  faa  Dage  flere  hundrede  Abonnenter,  saa  at  det  fandt 
det  klogest  at  slaa  bak.  Kongen  selv  følte  stærk  Uvilje  imod  en  Deling  af 
Slesvig,  og  det  samme  gjaldt  om  Nordslesvigs  dansksindede  Befolkning. 
Ved  Festen  paa  Lerbæk  Mark  rejste  han  sig  derfor  op,  efter  at  Sangen 
var  afsunget,  og  sagde  under  øredøvende  Jubel:  „Det  skal  ej  ske,  det 
lover  jeg".  Martsministeriet  følte  nu  sin  Stilling  rokket,  og  den  15. 
November  udtraadte  derfor  de  national-liberale  Medlemmer.  Næste 
Dag  dannedes  det  saakaldte  November  ministerium  stadig  med  A.  V. 
Moltke  som  Premierminister  og  nu  tillige  som  Udenrigsminister;  P.  G. 
Bang  blev  Indenrigsminister,  General  Hansen  Krigsminister,  Sponneck 
Finansminister,  mens  Bardenfleth  vedblev  at  være  Justitsminister  og  Zahrt- 
mann  Marineminister.  Dog  indtraadte  der  i  Ministeriet  to  national- 
liberale, nemlig  Madvig  som  Kultusminister  og  Glatisen  uden  Portefølje. 
Novemberministeriet  maa  altsaa  betegnes  som  nogenlunde  frisindet,  men 
i  ringere  Grad  end  dets  Forgænger. 

Dette  fik  dog  ingen  Betydning  med  Hensyn  til  det  andet  store 
Spørgsmaal,  som  ved  Siden  af  Kampen  for  Sønderjylland  fyldte  Aaret 
1848,  idet  Novemberministeriet  i  Grundlovssagen  loyalt  fulgte  i  Marts- 
ministeriets  Fodspor  uden  at  ændre  Retningen.  Efter  at  Martsministeriet 
var  blevet  dannet,  og  Ministerierne  var  oprettede,  havde  den  nye  Re- 
gering udarbejdet  en  Valglov  til  en  grundlovgivende  Rigsforsamling. 
Aldersgrænsen  for  Valgretten  sattes  til  30  Aar,  og  det  bestemtes,  at  V4 
af  Forsamlingens  Medlemmer  skulde  vælges  ved  almindelig  Valgret, 
medens  den  sidste  V4  af  Pladserne  skulde  besættes  ved  Kongevalg. 
Denne  Valglov  blev  fremlagt  til  Prøvelse  i  Stænderforsamlingerne  i 
Roskilde  og  i  Viborg,  og  Regeringen  knyttede  derefter  de  Bestemmelser 
til,  at  Valgkredsene  skulde  omfatte  12,000  Indbyggere,  og  at  Vælgerne 
foruden  30  Aars  Alderen  skulde  have  et  uplettet  Rygte,  egen  Husstand 
og  Raadighed  over  deres  Bo.  De  valgte  Medlemmers  Tal  bestemtes 
til  114,  hvortil  der  altsaa  kom  38  Medlemmer  kongevalgte.  Forsamlingen 
dannede  kun  eet  Kammer. 

Bestemmelsen  om  Kongevalg  havde  vakt  stor  Modstand  fra  Bonde- 
vennernes Side,  men  de  konservative  stod  fast  derved,  og  ogsaa  imellem 
de  national-liberale  var  der  mange,  som  var  bange  for  at  lade  den  al- 
mindelige Valgret  blive  eneherskende.  Da  Valgene  fandt  Sted,  syntes 
denne  Frygt  at  blive  bekræftet,  da  Vælgerne  paa  mange  Steder  blindt 
fulgte  deres  Partiførere  og  ikke  saa  paa  Kandidatens  personlige  Egen- 
se* 

skaber.  Saaledes  faldt  Professor  H.  N.  Clausen  ved  Valget  i  Præstøkredsen, 
som  bestod  af  Byen  og  det  omliggende  Landdistrikt,  for  en  Væver  fra 
Mern,  der  oven  i  Købet  sagdes  at  have  været  straffet.  Bønderne  havde 
foretrukket  en  af  deres  egne  fremfor  den  fine  Professor  fra  København, 
men  da  de  om  Aftenen  efter  Valget  kørte  ud  af  Præstø,  blev  de 
overdængede  med  Sten  af  den  yngre  Bybefolkning. 

Den  grundlovgivende  Rigsforsamling  traadte  sammen  den  23.  Ok- 
tober 1848  paa  Kristiansborg  Slot.  Den  faldt  i  tre  omtrent  lige  store 
Grupper,  Højre,  Venstre  og  Centrum,  men  Centrum,  de  national-libe- 
rale,  var  den  betydningsfuldeste  Del,  der  især  kom  til  at  præge  For- 
handlingerne. Constantin  Hansen  har  foreviget  Forsamlingen  i  sit  be- 
rømte Billede,  hvor  de  national-liberale  opfylder  hele  Forgrunden  og 
aabentbart  spiller  Hovedrollen.  Ved  Bordet  staar  A.  V.  Moltke,  en 
ældre  velvillig  Skikkelse,  let  kendelig  ved  sit  store  Skærf,  og  lige 
over  for  ham  støttet  til  Bordet  og  i  Samtale  med  ham,  en  af  de  national- 
liberales yngre  Kræfter,  Bødkersønnen  fra  Kristianshavn  C.  C.  Hall, 
der  kom  til  at  præge  Frederik  VII's  senere  Aar.  Bag  ved  Hall  ses 
to  vandrende  Skikkelser,  det  er  Åndræ  og  Krieger,  den  første  militær, 
Opfinder  af  Forholdstalsvalgmaaden  og  Grundlægger  af  den  danske  Grad- 
maaling,  en  verdensklog,  men  skeptisk  Natur,  der  tit  i  afgørende  Øje- 
blikke veg  tilbage  for  at  paatage  sig  Ansvaret,  skønt  han  vidste,  hvad 
der  burde  gøres.  Ved  hans  Side  gaar  A.  Krieger,  en  af  de  lærdeste 
og  kundskabsrigeste  Mænd,  som  Danmark  har  ejet,  men  Studerekammer- 
menneske og  derfor  uden  den  Sans  for  Kendsgerningerne,  der  betinger 
den  virkelige  Statsmand.  Baade  Andræ  og  Krieger  ansaas  dog  med 
Rette  for  de  national-liberales  mest  lovende  Kræfter.  I  Forgrunden  til 
venstre  paa  Billedet  findes  en  Gruppe  af  ældre  national-liberale;  H.  N. 
Clausen  i  gejstlig  Dragt  i  Samtale  med  Schouw  og  L.  N.  Hvidt,  medens 
Bardenfleth  vandrer  frem  alene,  og  Madvigs  Hoved  skimtes  henne  ved 
Væggen  under  en  af  Lampetterne.  I  Forgrunden  til  højre  staar  Marts- 
ministeriets  ledende  Mænd  i  samtalende  Gruppe;  Orla  Lehmann  let 
kendelig  paa  sit  skønne  Ydre,  dog  skæmmet  af  en  tiltagende  Embon- 
point; lige  over  for  ham  Monrad  glidende  frem  i  olympisk  Ro  og  med 
sin  sædvanlige  Overlegenhed.  Den  Officer,  der  med  ivrig  Gestus  løfter 
Haanden  besværgende,  er  Tscherning,  og  han  søger  at  overbevise  sine 
to  Kolleger  Knuth  og  Zahrtmann  om  sine  Anskuelsers  Rigtighed. 
Endelig  staar  Carl  Ploug  yderst  til  højre,  støttet  paa  sin  Arm.  Som 
den  Frondørskikkelse  han  var,  er  han  med  Rette  fremstillet  ene  paa 
Billedet. 

Men  medens  de  national-liberale  satte  deres  Præg  paa  Forsam- 
lingen, mødte  dog  baade  Højre  og  Venstre  frem  med  gode  Mænd.  Å,  S. 

Ørsted  havde  igen  faaet  Mod  til  at  beskæftige  sig  med  Politik,  og 
David  og  Algreen-Ussing  hørte  nu  rettest  til  i  Højres  Rækker.  Samme- 
steds stod  naturligvis  Godsejerne  og  den  udmærkede  Jurist/.  E.  Larsen, 
samt  Bang,  der  dog  maa  betegnes  som  halvt  national-liberal.  Venstre 
havde  sine  gamle  Koryfæer  Balt  Christensen  og  J.  A.  Hansen.  Uden 
for  Grupperne  var  Grundtvig,  der  i  Løbet  af  de  sidste  ti  Aar  havde 
udviklet  sig  fra  at  være  en  Frederik  VI's  Mand  til  ivrig  Demokrat 
med  stor  Tillid  til  den  danske  Bonde.  Schouw  blev  Formand  for  For- 
samlingen, og  hans  Virksomhed  i  de  raadgivende  Provinsialstænder 
har  været  en  god  Forberedelse  hertil. 

Det  Grundlovsadkast,  som  blev  forelagt  for  Forsamlingen,  var  for- 
fattet af  Monrad.  Han  var  den  mest  begavede  af  Ministeriets  Medlemmer, 
men  tillige  en  uforbederlig  Idealist,  der  ikke  kendte  til  praktiske  Be- 
tænkeligheder. Bestemmelserne  gik  ud  paa,  at  der  skulde  oprettes  to 
Forsamlinger  i  den  kommende  Rigsdag,  et  Folketing  og  et  Landsting, 
begge  valgte  ved  almindelig  Valgret  paa  de  samme  Betingelser  som 
Rigsforsamlingen.  Hvad  Kandidaterne  til  Tingene  angaar,  krævedes  der 
kun  en  Alder  af  25  Aar  af  Folketingsmændene,  mens  Landstingsmæn- 
dene skulde  være  40  Aar  gamle  og  have  Bolig  i  Amtet,  hvorhos  de 
ikke  modtog  Diæter.  Disse  Bestemmelser  blev  hurtigt  Genstand  for  en 
ivrig  Strid.  Navnlig  var  man  fra  mange  Sider  betænkelig  ved  den  al- 
mindelige Valgrets  Indførelse,  og  der  anførtes  herimod  til  Forsvar,  at 
naar  det  danske  Folk  havde  vist  en  saadan  Manddom  i  Kampen  for 
Sønderjylland  og  kæmpet  ved  Slesvig  og  Dybbøl,  maatte  man  ogsaa 
politisk  have  Tillid  til  det.  Med  Pligterne  fulgte  Rettighederne.  Da  No- 
vemberministeriet tre  Uger  efter  Rigsforsamlingens  Sammentræden 
afløste  Martsministeriet,  medførte  dette  som  sagt  ikke  nogen  Forandring 
i  Drøftelsen,  og  Monrad  begyndte  nu  en  ivrig  Agitation,  for  at  man  skulde 
bevare  de  Betingelser,  som  han  havde  sat  ind  deri.  Da  han  ikke  var 
Medlem  af  Rigsforsamlingen,  mødtes  han  med  Medlemmerne  om  Af- 
tenen i  Hotel  d'Angleterre  og  optraadte  som  en  ivrig  Sagfører  for  sit 
Standpunkt.  Som  Modtræk  herimod  foreslog/  E.  Larsen,  at  man 
kun  skulde  have  eet  Kammer  paa  150  Medlemmer,  hvoraf  de  50  skulde 
vælges  ved  almindelig  Valg  paa  den  af  Monrad  foreslaaede  Maade, 
mens  de  100  skulde  vælges  efter  Stændervalgloven  i  noget  ændret 
Skikkelse.  Saaledes  vilde  Rigsdagen  blive  et  virkeligt  Udtryk  for  Folket, 
ikke  blot  for  det  Parti,  der  fik  Majoritet,  og  i  Stedet  for  at  føre  en 
haabløs  Kamp  i  et  Overhus  vilde  de  konservative  blive  tvungne  til  at 
optræde  i  det  folkevalgte  Kammer  paa  lige  Vilkaar  med  Demokraterne. 
Men  Forslaget  vandt  ingen  Tilslutning,  og  det  samme  gjaldt  om  Proku- 
rator Jespersens  Forslag  om  en  lav  Skatteydelse  af  10  Kr.  som  Betin- 

gelse  for  Valgretten  til  Folketinget,  eller  at  Vælgerne  skulde  sidde  inde 
med  en  Besiddelse  af  2  Skp.  Hartk.  Alle  Forsøg  paa  at  komme  den 
almindelige  Valgret  til  Livs  viste  sig  haabløse.  Den  eneste  Indrømmelse, 
som  de  konservative  opnaaede,  var,  at  det  Bruun-Jespersenske  Forslag 
blev  vedtaget,  hvorefter  man  af  dem,  der  skulde  vælges  til  Landstings- 
mænd, krævede  en  aarlig  Indtægt  paa  2400  Kr.  eller  400  Kr.  Skatte- 
ydelse.   Tillige    udvidedes   Valgkredsene    til    Landstinget  til   at  omfatte 


Fig.  300.  Danske  Soldater  før  og  i  Aaret  1848.  (Tegning  af  R.  Christiansen.) 

Større  Arealer,  og  Valgene  foretoges  indirekte,  d.  v.  s.  ved  Valgmænd. 
„Danmarks  Riges  Grundlov''  kom  dog  kun  til  at  gælde  for  Kongeriget 
Danmark,  idet  der  paa  Grund  af  Krigen  ikke  havde  været  Repræsen- 
tanter til  Stede  for  Sønderjylland  i  Forsamlingen.  Den  blev  stadfæstet 
den  5.  Juni  1849  af  Kongen,  hvorpaa  Rigsforsamlingen  skiltes  ad. 

Paa  dette  Tidspunkt  var  det  andet  Aars  Felttog  forlængst  begyndt. 
Da  det  var  klart,  at  man  fra  tysk  Side  ikke  mente  det  alvorligt  med 
Fredsunderhandlingerne,  blev  Vaabenstilstanden  opsagt  fra  dansk  Side 
til  den  26.  Marts.  Paa  Englands  Opfordring  blev  den  dog  forlænget 
med  8  Dage,  men  dette  blev  til  Danmarks  Skade.  Da  den  danske  Hær 
den  3.  April  baade  fra  Kolding  og  fra  Als  med  en  Styrke  paa  40,000 
Mand  rykkede  ind  i  Slesvig,  havde  en  Mængde  Forbundstropper  faaet 
Tid  til  at  komme  derop.  Under  den  preussiske  General  Prittwitz  stod 
46,000  Mand,  hvorhos  Oprørerne  selv  stillede  med  20,000.  Den  svagere 

danske   Hær  blev  efter  hæderlige  Fægtninger,   især  den  6.  April   ved 
Ullerup,  nødt  til  at  gaa  tilbage,  dels  til  Jylland  og  dels  til  Sundeved. 

Men  samme  Aften  som  Ullerupfægtningen  havde  staaet,  kom  der 
et  Ulykkesbudskab,  der  fyldte  alle  danske  med  Sorg.  Det  havde  op- 
rindelig været  Planen,  at  Flaaden  skulde  medvirke  i  Angrebet  paa 
Slesvig  ved  at  beskyde  Eckernførde,  men  da  de  danske  Tropper  paa 
Grund  af  Vaabenstilstandens   Forlængelse  ikke  var  naaet  tilstrækkeligt 


Fig.  301.  Eckern'ørde.  (Tegn.  og  litogr.  af  W.  Heuer  1844.) 

langt  ned  i  Hertugdømmet,  før  de  igen  maatte  gaa  tilbage,  var  en  saadan 
Optræden  fra  Marinens  Side  bleven  formaalsløs.  Alligevel  lod  man 
Linjeskibet  „Kristian  VIII"  tillige  med  Fregatten  „Gefion"  og  to  Slæbe- 
dampere Skærtorsdag  d.  5.  April  med  Paalandsvind  løbe  ind  mod 
Eckernførde  til  en  „Demonstration"  mod  Fjenden.  Slesvig-Holstenerne 
havde  bygget  Batterier  i  Land,  og  Kampen  forløb  derfor  meget  uheldigt 
for  vore  Orlogsskibe.  Da  de  vilde  forlade  Fjorden,  blev  de  hindrede  af 
Vinden,  saa  at  Damperne  maatte  opgive  at  slæbe  dem  ud.  De  var  nu 
overladte  til  deres  Skæbne,  og  „Kristian  VIII"  blev  skudt  i  Brand  og 
sprang  i  Luften,  mens  „Gefion"  maatte  overgive  sig.  Vel  havde  dette  Tab 
ikke  nogen  Indflydelse  paa  Krigens  Gang,  da  Danmark  til  Trods  derfor 
var  Tyskland  fuldstændigt  overlegen  til  Søs,  men  det  gjorde  et  sørgeligt 
Indtryk  paa  Befolkningen  i  Danmark,  og  de  Efterretninger,  som  kom 
fra  Hæren,  skulde  foreløbigt  ikke  løfte  Stemningen. 

Imidlertid  fjernede  Krigsminister  Hansen  General  Krogh  og  hans 
Stabschef,  Læssøe,  fra  Overkommandoen,  ret  som  om  de  havde  noget 
Ansvar  for  Begivenhederne  i  Eckernførde,  og  i  Stedet  for  overtog  General 
Biilow  Ledelsen.  Den  20.  April  trængte  Oprørerne  under  General 
Bonin  ind  i  Kolding.  Da  Biilow  den  23.  søgte  at  jage  dem  ud,  lykkedes 
det  ham  ganske  vist  efter  en  blodig  Kamp,  men  Bonin  beskød  sydfra 
den  aabne  By,  saa  at  der  udbrød  Ildebrand  mange  Steder,  og  Danskerne 
maatte  igen  forlade  Kolding,  for  at  Byen  ikke  skulde  blive  aldeles 
ødelagt.  Efter  en  mindre  Kamp  ved  Gudsøpasset  mellem  Kolding  og 
Fredericia  trak  Hovedstyrken  af  den  danske  Hær  sig  tilbage  til  denne 
Fæstning.  Bonin  blev  staaende  med  Oprørshæren  foran  Fredericia  og 
begyndte  at  belejre  den,  mens  Prittwitz  med  de  tyske  Tropper  fulgte 
efter  General  Olav  Rye,  der  langsomt  trak  sig  op  igennem  Jylland.  Med 
blot  6 — 7000  Mand  bød  han  den  langt  overlegne  Fjende  Trods,  og  hver 
Gang  Prittwittz  var  i  Færd  med  at  omgaa  ham,  forstod  han  at  trække 
sig  tilbage  i  rette  Øjeblik  for  at  indtage  en  ny  fordelagtig  Stilling, 
hvori  han  kunde  opholde  Fjenden.  Saaledes  foretog  han  i  Maj  og  Juni 
Maaneder  sit  berømte  Tilbagetog  gennem  Horsens,  Skanderborg  og 
Aarhus,  og  han  forskansede  sig  paa  Halvøen  Helgenæs,  mens  Prittwitz 
blev  staaende  tæt  syd  for  Aarhus. 

Det  var  en  tung  og  trykkende  Forventningstid  i  Forsommeren 
1849.  Fra  Felten  hørte  man  intet  nyt,  og  vor  Hær  stod  splittet  i  tre 
Dele  paa  Helgenæs,  i  Fredericia  og  paa  Als.  Lige  over  for  den  stod 
Tyskerne  med  overlegen  Styrke.  Men  de  havde  glemt,  at  Danskerne 
var  Herrer  paa  Søen,  og  at  det  derfor  stod  i  deres  Magt  uset  at  samle 
deres  Kræfter  paa  eet  Punkt  og  kaste  sig  over  deres  Fjender.  Ved 
Fredericia  stod  Bonin  med  16,000  Mand,  og  han  havde  bombarderet 
Byen  og  lagt  en  Del  af  den  i  Aske.  Hans  Belejringsværker  nærmede 
sig  til  Fæstningen,  men  Forbindelsen  med  Fyen  var  endnu  uafbrudt, 
saa  at  der  bestandigt  kunde  overføres  friske  danske  Tropper.  Komman- 
danten Oberstløjtnant  Lunding  røgtede  paa  den  fortræffeligste  Maade 
sit  Hverv.  Da  holdt  Biilow  sit  Krigsraad  i  Vejlby  Præstegaard  paa 
Fyen,  og  man  besluttede  at  trække  Styrker  til  fra  Als  under  de  Meza 
og  fra  Jylland  under  Rye  selv.  Uden  at  Belejringshæren  vidste  noget 
derom,  blev  alle  Forberedelser  trufne  til  det  store  Udfald,  som  skete 
den  6.  Juli  Kl.  1  om  Morgenen  af  de  fire  Brigader  de  Meza,  Schleppe- 
grell,  Moltke  og  Rye.  19,000  danske  stormede  de  fjendtlige  Forskans- 
ninger, og  Kl.  6  om  Morgenen,  da  Morgensolen  lyste  over  Valpladsen, 
var  Fjenderne  overalt  paa  Flugt.  Store  Afdelinger  blev  afskaarne  og 
fangne,  saaledes  hele  den  4.  holstenske  Bataljon,  der  maatte  overgive 
sig  ved  Randsfjord.   lait  tog  vi  2000  Fanger,  og  Oprørernes  hele  Tab 

beløb  sig  til  3000  Mand.  Desuden  blev  en  Mængde  Belejringsskyts  og 
andre  Vaaben  gjort  til  Bytte.  Det  er  vel  Treaarskrigens  smukkeste  Sejr. 
Men  Sejren  var  købt  med  store  Ofre,  og  først  og  fremmest  følte 
man  Tabet  af  Olav  Rye  smerteligt.  Hans  Lig  blev  fundet  efter  Slaget; 
han  havde  mødt  Heltedøden,  da  han  til  Fods  i  Spidsen  for  sin  Brigade 
ledede  Stormen  paa  Treldeskansen.  Saa  mange  faldt  omkring  ham,  at 
det  siden   hed  om   en   falden  Kammerat:   „Han  gik  til  Ryes  Brigade". 

Intet  Navn  lyser  med  skøn- 
nere Glans  end  hans,  paa  hvis 
Mindesten  der  blev  skrevet: 

„Drog  han  tilbage, 
Var  det  med  Hæder, 
Stormed  han  fremad. 
Var  det  til  Sejr." 

Foruden  ham  faldt  om- 
trent 500  Officerer  og  Menige 
og  13—1400  blev  saarede. 
Niaarsdagen  efter  Slaget  rej- 
stes der  et  Minde  for  „den 
tapre  Landsoldat"  (af  Bissen) 
i  den  By,  som  havde  set 
denne  Vaabendaad.  Hanstaar 
med  Foden  paa  en  erobret 
Kanon  og  holder  Geværet 
i  venstre  Haand,  mens  han  svinger  Bøgegrenen  i  den  løftede  højre. 

Fire  Dage  efter  Fredericiaslaget  blev  der  i  Berlin  sluttet  en  Vaa- 
benstilstand  paa  seks  Maaneder  med  Preussen,  som  nu  ønskede  at 
trække  sig  ud  af  Kampen.  Paa  begge  Sider  gik  man  ud  fra,  at  Sønder- 
jylland skulde  være  selvstændigt  inden  for  det  danske  Rige,  og  for  saa 
vidt  havde  man  altsaa  fjernet  sig  fra  Martsprogrammet,  men  ogsaa  for 
Slesvig-Holstenerne  betød  dette  et  stort  Nederlag.  Holsten  vedblev  at 
staa  under  Statholderne  Beseler  og  Reventlow-Preetz,  medens  Slesvig 
skulde  styres  af  en  Kommission  paa  tre  Medlemmer,  en  dansk.  Kam- 
merherre Tillisch,  en  Preusser,  Grev  Eulenburg  og  som  Opmand  en 
Englænder,  Oberst  Hodges.  Styrelsen  skulde  foregaa  i  Kongen  af  Dan- 
marks Navn,  og  for  at  skaffe  den  Lydighed  skulde  Sydslesvig  besættes 
af  6000  Preussere,  Nordslesvig  af  2000  (senere  4000)  svenske  og  nor- 
ske Soldater.  Det  sidste  Sted  blev  der  holdt  udmærket  Orden,  men  i 
Sydslesvig  kunde  Kommissionen  saa  godt  som  intet  udrette,  da  Preus- 
serne hemmeligt  og  aabenlyst  understøttede  Oprørerne.  Skatterne  blev 


Fig.  302.  Olav  Rye  (Efrer  Litogr.) 


Fig.  303.  Episode  af  Soldaternes  Hjemkomst  i  September  1849. 
(Efter  Maleri  af  D.  Monies.) 

sendte  til  Rendsborg  i  Stedet  for  til  Flensborg,  og  Befolkningens  Ung- 
dom blev  udskrevet  til  Krigstjeneste  samme  Steds.  Det  var  klart,  at 
Tilstanden  kun  kunde  være  foreløbig,  men  Ordningen  havde  den  Be- 
tydning, at  den  uddybede  Modsætningen  mellem  Nord-  og  Sydslesvig 
og  talte  for  Delingstanken.  Da  vore  Tropper  vendte  hjem  fra  Felttoget, 
blev  de  overalt  modtagne  med  Begejstring,  og  Indtoget  i  København  blev 
et  storslaaet  Minde  for  alle  Deltagerne. 

Atter  drøftede  man  inden  for  Ministeriet  Grundlaget  for  en  endelig 
Fred.  Madvig  talte  kraftigt  for  Slesvigs  Deling,  og  Clausen,  Sponneck 
og  Bardenfleth  sluttede  sig  til  ham,  men  de  kunde  ikke  trænge  igennem 
med  deres  Mening.  I  Stedet  for  blev  det  vedtaget,  at  der  skulde  kræves 
en  Forfatnings  forbindelse  mellem  Kongeriget  og  Slesvig,  og  at  de  to 
Sprog  skulde  være  ligeberettigede.  Men  fra  anden  Side  saa  man  den 
gamle  Helstatstanke  dukke  op  paany  med  A.  S.  Ørsted  som  Tolk. 
Det  Standpunkt,  som  endelig  sejrede,  gik  ud  paa  Monarkiets  Tredeling 
med  en  Fællesforfatning  og  tre  særlige  Forsamlinger:  For  Danmark, 
for  Sønderjylland  og  for  Holsten.  Med  Tyskland  naaede  man  endelig 
den  2.  Juli  1850  til  en  „ren  og  simpel"  Fred  i  Berlin,  hvorved  begge 
Parter  forbeholdt  sig  deres  tidligere  Rettigheder.  Samtidigt  undertegnedes 
der  i  London  en  Protokol  mellem  de  ikke-tyske  Stormagter  og  de 
skandinaviske  Riger,  hvormed  man  fastslog  det  danske  Monarkis  Ude- 
lelighed. Tanken  var,  at  Arveprinsen  af  Oldenborg,  „Fætter  Peter", 
skulde  tiltræde  Regeringen  efter  Frederik  VII's  Død.  Kongen  mente  nu, 
da  Arvefølgesagen  var  i  Orden,  at  kunne  følge  sit  Hjertes  Valg,  og 
han  indgik  derfor  Ægteskab  til  venstre  Haand  med  Louise  Rasmussen, 
der  blev  ophøjet  til  Lensgrevinde  Danner. 

Men  saa  meget  var  i  hvert  Fald  naaet,  at  vi  uden  Indblanding 
kunde  gøre  Regnskabet  op  med  Slesvig-Holstenerne.  De  havde  faaet 
god  Tid  til  at  ruste  sig,  og  tre  Dage  før  Stilstanden  var  til  Ende  ryk- 
kede de  ind  i  Sønderjylland  og  indtog  en  stærk  Stilling  ved  Isted. 
Deres  Hær  var  bragt  op  til  34,000  Mand,  hvoraf  dog  en  Tredjedel  var 
tyske  frivillige,  og  Anførslen  var  betroet  til  en  ny  preussisk  General, 
Willisen.  Tre  Dage  senere  gik  den  danske  Hær,  der  var  paa  38,000 
Mand,  dels  fra  Fyn  og  Als,  dels  fra  Jylland,  ind  i  Slesvig.  Anføreren 
General  Krogh  var  en  født  Slesviger,  Stabschefen  var  ligesom  forrige 
Aar  Oberst  Flensborg.  Forpostfægtningen  stod  den  24.  Juli  ved  Hellig- 
bæk midt  i  Angel,  men  den  afgørende  Kamp  maatte  opsættes  til  den 
næste  Dag.  Den  25.  Juli  kom  det  største  Slag  til  at  staa,  som  Danskerne 
har  udkæmpet  siden  vor  Histories  Begyndelse.  Ved  Daggry  rykkede 
vi  frem  fra  Helligbæk  og  indtog  Isted  By.  Da  kom  der  Melding  om 
en  stor  Ulykke  paa  venstre  Fløj,  da  den  fjendtlige  Brigade  v.  d.  Horst 


606 


paa  en  Løbebro  var  gaaet  over  Langsøen  og  trængt  midt  ind  mellem 
de  danske  Tropper.  Den  angreb  General  Schleppegrell,  just  da  han 
rykkede  gennem  Øvre  Stolk,  og  han  blev  dødeligt  saaret  af  en  Kugle 
gennem  Hovedet.  Paa  samme  Tid  faldt  Oberst  Læssøe,  Armeens  største 
Begavelse,  der  endnu  ikke  var  39  Aar  gammel,  ved  Angrebet  paa 
Gryde   Skov   længere   mod   Vest.   Men   Oberstløjtnant   Henckel   bragte 

atter  Orden  til  Veje  ved 
Øvre  Stolk,  og  snart  saa 
man  ved  hans  Side  de  Meza, 
der  til  Trods  for  sin  Syg- 
dom havde  erklæret  sig  vil- 
lig til  at  overtage  Schleppe- 
grells  Brigade.  Fjenden  blev 
nu  kastet  tilbage  overalt  paa 
denne  Kant  af  Valpladsen. 
Men  ved  Meldingen 
om  Uheldet  paa  venstre 
Fløj  havde  General  Krogh 
afsendt  Befaling  til  højre 
Fløj  under  Oberst  Sche- 
pelern  om  at  gaa  tilbage 
til  Hovedstyrken  for  ikke 
at  blive  afskaaret.  Schepe- 
lerns  Afdeling  stod  paa  dette 
Tidspunkt  i  Ryggen  paa 
Fjenden  ved  Skovby,  og 
et  fortsat  Angreb  vilde  uden 
Tvivl  have  medført  Fjen- 
dens fuldkomne  Undergang.  Da  ankom  den  ulykkelige  Ordre  om  Tilba- 
gegang, og  Schepelern  adlød  denne  Ordre,  skønt  Oprørernes  Linjer  var  i 
Færd  med  at  vige  paa  alle  Punkter.  Saaledes  blev  Slesvig-Holstenerne  gan- 
ske vist  slaaede,  men  Vejen  for  Tilbagetoget  stod  aaben  for  dem.  Om  Afte- 
nen besatte  Sejrherrerne  Slesvig.  Kampen  havde  kostet  os  3 — 4000 
døde  og  saarede.  Oprørerne  havde  mistet  1500  Fanger. 

Den  gamle  Vold  Danevirke,  der  „har  saa  mangen  Torning  holdet", 
blev  nu  atter  befæstet,  og  det  samme  gjaldt  om  Mysunde  mod  Øst,  og 
Frederiksstad  mod  Vest.  Willisen  blev  af  Statholderskabet  nødt  til  at 
foretage  nye  Angreb,  skønt  han  selv  ansaa  dem  for  haabløse.  Den  12. 
September  kastede  han  15,000  Mand  frem  mod  Mysunde,  men  Krabbe 
slog  ham  tilbage  med  stort  Tab.  Endnu  uheldigere  gik  det  ham  ved 
Frederiksstad,  hvor  Beskydningen  varede  fra  den  29.  September  til  den 


Fig.  305.  Schleppegrell.  (Lit.  efter  Tegn.  af  Gertner.) 


607 


4.  Oktober.  Den  danske  Kommandant  i  Byen  var  Oberstløjtnant  Hans 
Helgesen,  en  Nordmand,  der  før  Oprørets  Begyndelse  havde  opholdt 
sig  længe  her  i  Marsken  og  kendte  den  ud  og  ind.  Den  sumpede  Egn 
var  delvis  bleven  sat  under  Vand,  og  Angrebet  paa  den  brændende  By, 
der  navnlig  fandt  Sted  om  Aftenen  den  4.  Oktober,  kunde  derfor  kun 
ske  ad  Digerne.  Men 
det  blev  Gang  paa 
Gang  kastet  tilbage 
med  uhyre  Tab,  og 
især  var  Stormen 
paa  Mølleskansen 
blodig.  Forgæves  var 
Slesvig-  Holstener- 
nes Tapperhed,  og 
paa  deres  Flugt  blev 
de  aldeles  oprevne. 
Hermed  havde 
Krigen  Ende.  Rege- 
ringskommissionen 
havde  opløst  sig  ved 
det  tredje  Felttogs 
Begyndelse,  og  Til- 
lisch  var  bleven  ind- 
sat som  overordent- 
lig Regeringskom- 
misscer.  Efterhaan- 
den  som  det  danske 
Herredømme  skred 
frem  mod  Syd,  ind- 
traadte  der  ordnede 


Fig.  306.  Hans  Helgesen  hilser  Fjenden  fra  en  Skanse 
ved  Frederiksstad  (Lit.  efter  N.  Simonsen.) 


Tilstande.  Loyale  Embedsmænd  afløste  overalt  de  utro,  og  Sprogreskriptet 
fra  1840  blev  nu  for  første  Gang  gennemført  i  sin  fulde  Udstrækning.  Ha- 
derslev Latinskole  fik  danske  Lærere  og  dansk  Undervisningssprog,  og 
Toldgrænsen  blev  flyttet  fra  Kongeaaen  til  Ejderen.  Det  tyske  Forbund 
tænkte  nu  endelig  paa  at  bringe  Orden  til  Veje  i  Forbundstaten  Hol- 
sten. En  østrigsk  og  en  preussisk  Hærafdeling  besatte  i  Begyndelsen 
af  1851  Landet,  efter  at  Willisen  havde  faaet  sin  Afsked,  og  Statholder- 
skabet havde  nedlagt  sine  Embeder.  Men  Preusserne  og  Østrigerne 
nægtede  at  overlevere  det  til  Kongen  af  Danmark,  før  de  havde  faaet 
Sikkerhed  for,  hvorledes  dets  fremtidige  Skæbne  vilde  blive. 

Nu  fulgte  i  Begyndelsen  af  samme  Aar  den  Ordning  af  Sprogfor- 

holdene  i  Sønderjylland,  som  senere  skulde  blive  Genstand  for  saa 
megen  Kritik.  Tillisch  havde  overdraget  Gennemførelsen  til  en  født 
Nordslesviger,  A.  Regenburg,  men  de  saakaldte  Sprogreskripter  kom 
dog  til  at  bære  Tillischs  Navn.  Den  rent  danske  Del  (Nordslesvig  ind- 
til Flensborg)  fik  dansk,  den  rent  tyske  Del  (syd  for  Slesvig  og  den 
frisiske  Del)  fik  tysk  Rets-,  Kirke-  og  Skolesprog.  Der  herskede  ikke 
paa  nogen  af  Siderne  Tvivl  om,  at  dette  var  en  ganske  retfærdig  Ord- 
ning. Men  i  den  mellemliggende  Del,  navnlig  i  Landskabet  Angel  (men 
dog  ikke  helt  ned  til  Slien)  paabød  man,  at  begge  Sprog  kunde  benyt- 
tes i  Retssager  efter  Parternes  Ønske;  i  Kirken  prækedes  der  skifte- 
vis paa  Dansk  og  Tysk,  og  i  Almueskolen  indførtes  der  dansk  Under- 
visningssprog med  fire  Timer  ugentlig  i  Tysk.  For  Købstædernes  Ved- 
kommende blev  Gudstjenesten  i  den  nordlige  dansktalende  Del  holdt 
skiftevis  paa  de  to  Sprog,  og  enhver  kunde  frit  vælge,  hvilket  Sprog 
han  vilde  have  anvendt  til  de  kirkelige  Handlinger.  Af  de  tre  Latin- 
skoler fik  den  i  Haderslev  dansk,  den  i  Slesvig  tysk,  og  den  i  Flens- 
borg blandet  Undervisning  i  Sprog.  Tillige  oprettedes  der  en  øverste 
Domstol,  kaldet  Appellationsretten,  for  Sønderjylland  med  Sæde  i  Flens- 
borg. Ganske  vist  var  det  danske  Sprog  uddøende  i  Mellem-Angel, 
hvor  det  indførtes  som  Undervisningssprog,  men  man  kan  ikke  undre 
sig  over,  at  Datiden  efter  en  sejrrig  Krig  ikke  vilde  opgive  Haabet  om 
at  kunne  genvinde  det  saa  nyligt  tabte.  Bortset  fra  Angel  stemte 
Sprogreskripterne  ganske  med  de  faktiske  Forhold.  Men  i  Tyskland 
vakte  de  den  største  Forbitrelse,  og  der  rettedes  fra  nu  af  i  Pressen, 
senere  ogsaa  paa  Folkemøder  og  i  Landdagene  de  voldsomste  Angreb 
paa  Regeringens  hele  Fremfærd  i  Slesvig,  der  vedblev  at  være  Stridens 
egentlige  Kærne.  Ingen  Handling  fra  dansk  Side  har  i  den  Grad  som 
Tillischs  Sprogreskripter  bidraget  til  at  skabe  Forbitrelse  i  Tyskland 
mod  Danmark,  der  betragtedes  som  en  tyrannisk  Undertrykker.  Har- 
men tager  sig  saa  meget  mærkeligere  ud  nu,  da  man  kan  sammenligne 
den  med  Preussernes  senere  Fremfærd  i  Hertugdømmerne,  hvor  de 
har  indført  tysk  Skole-  og  Retssprog  overalt  lige  fra  Nord  til  Syd 
uden  en  eneste  Times  dansk  Sprogundervisning. 

I  Februar  1851  var  den  danske  Hær  vendt  tilbage  fra  Krigen.  Fra 
det  trofaste  Flensborg  nordpaa  var  dens  Marsch  et  uafbrudt  Triumftog. 
Overalt  modtoges  den  med  Folkets  Jubel  og  Taknemlighed.  I  tre 
Aar  havde  det  lille  Danmark  udholdt  en  haard  Kamp  mod  en  overle- 
gen Fjende.  Det  havde  været  en  skøn  Tid  fuld  af  opofrende  Fædre- 
landskærlighed. Kong  Frederik  havde  stolet  trofast  paa  sit  Folk,  og 
Folket  paa  sin  Konge.  Ved  denne  Enhed  var  Sejren  bleven  mulig.  Kun 
faa  var  de,  der  saa,  at  man  ikke  havde  naaet,  hvad  man  havde  opstil- 

let  som  Maalet  i  Martsdagene.  Grundloven  skulde  ogsaa  have  været 
udstrakt  til  Slesvig.  Men  det  var  umuligt  at  vinde  de  tyske. Stormagter 
herfor,  og  man  maatte  tage  Hensyn  til  dem,  fordi  deres  Tropper  stod 
i  Holsten,  og  fordi  Spørgsmaalet  om  Arvefølgen  i  den  danske  Stat 
kun  kunde  løses  ved  deres  Medvirkning. 

Af  de  Overanførere,  som  overlevede  Krigen,  døde  General  Biilow 
1858  paa  Sandbjerg  i  Sundeved,  General  Hedemann  1859  i  København 
og  General  Krogh  sammesteds  1860.  Alle  tre  var  de  fødte  i  Slesvig  i 
den  Landsdel,  som  de  havde  kæmpet  for  at  genvinde.  Ved  Frederik 
VII's  Død  var  af  Mændene  med  de  store  Navne  saaledes  kun  de  Meza 
tilbage. 

Forhandlingerne  om  det  danske  Monarkis  Indretning 
under  Frederik  VII. 

Det  var  nu  blevet  klart  for  Danmark,  at  Ejderpolitikken  maatte 
skrinlægges,  og  der  var  dannet  et  Helstatsparti  herhjemme,  som  vilde 
søge  at  skabe  den  stærkest  mulige  Sammenslutning  med  Slesvig  gen- 
nem Bevarelsen  af  Holsten.  Forholdene  var  ikke  ugunstige.  De  tyske 
Stormagter  var  trætte  af  det  slesvig-holstenske  Røre  og  ønskede  at  faa 
Spørgsmaalet  løst.  Sejrene  i  1850  havde  yderligere  styrket  Danmarks 
Anseelse.  Fra  Rusland  lod  man  sig  forstaa  med,  at  man  var  villig  til  at 
lade  Prins  Peter  af  Oldenborg  falde  som  Kandidat  til  den  danske 
Trone,  og  da  vi  sendte  Prins  Kristian  af  Gliicksborg  til  Møde  med 
Kejser  Nikolaus  i  Varsjava,  var  den  danske  Prins  saa  heldig  at  gøre 
et  meget  gunstigt  Indtryk  paa  Czaren.  Tanken  om  hans  Kandidatur 
dukkede  derfor  nu  op  og  vakte  almindelig  Sympati,  fra  alle  Sider. 

Foreløbigt  gjorde  Regeringen  et  Forsøg  paa  at  jevne  Spørgsmaalet 
uden  Indblanding  fra  Udlandet.  En  Række  ansete  Mænd  -blev  sammen- 
kaldte i  Maj  1851  til  et  Møde  i  Flensborg  til  Forhandlinger  om  Mo- 
narkiets Ordning  („Notablerne").  Her  var  der  baade  Repræsentanter 
for  Kongeriget  og  for  Holsten,  men  det  lykkedes  ikke  at  komme  til 
Enighed  om  Regeringens  Forslag,  der  gik  ud  paa  at  faa  Slesvig  i 
nøjere  Forfatningsforbindelse  med  Kongeriget,  mens  Holsten  kun  skulde 
knyttes  løsere  dertil.  Under  disse  Omstændigheder  fandt  der  i  Juli  et 
Ministerskifte  Sted  i  Danmark,  hvorved  A.  V.  Moltke  vedblev  at  være 
Premierminister,  men  Ministeriet  fik  en  endnu  svagere  national-liberal 
Farve,  end  det  havde  været  Tilfældet  med  Novemberministeriet.  Efter 
at  den  fredelige  Overenskomst  var  strandet,  erklærede  Frederik  VII, 
at  han  af  fri  Magtfuldkommenhed  vilde  ordne  Monarkiet  som  Helstat, 
og  at  han  vilde  tilvejebringe  „en  organisk  og  ensartet  forfatningsmæs- 

sig  Forbindelse  af  samtlige  Landsdele  til  et  samlet  Monarki".  Dette  be- 
tød, at  Forbindelsen  mellem  Slesvig  og  Holsten  skulde  ophøre,  men  at 
Sønderjylland  ikke  skulde  blive  knyttet  nærmere  til  Danmark,  end  <  det 
var  Tilfældet  med  Holsten  („Aftalerne  af  1851—52"). 

Den  27.  Januar  1852  fandt  de  endelige  Skridt  Sted   til    at   ordne 
baade    Forfatningsspørgsmaalet    og   Arvesagen,    idet    Ministeriet    A.   V. 

Moltke  opløstes,  og  Bluh- 
me  blev  Førsteminister. 
Ved  Siden  af  ham  var 
Ministeriets  betydeligste 
Kræfter  Krigsministeren 
C.  F.  Hansen,  Finansmi- 
nisteren Sponneck,  H.  Re- 
ventlow-Criminil  og  Karl 
Moltke  som  Ministre  for 
Holsten  og  Slesvig,  den 
sidste  en  trofast  Holste- 
ner af  konservativ  Farve, 
der  stammede  ned  fra  Fre- 
derik V's  bekendte  Ynd- 
ling. Saaledes  forsvandt 
de  sidste  Spor  i  Kongens 
Raad  af  den  national-libe- 
rale  Bevægelse  fra  1848, 
men  da  A.  V.  Moltke  tog 
Afsked  med  Kongen  efter 
at  have  ledet  de  tre  før- 
ste Ministerier  under  vor 
Frihedstid,  sagde  han  de  smukke  Ord:  „Skulde  D.  M.  igen  have  Brug  for 
min  Tjeneste,  saa  er  jeg  en  Moltke."  Det  nye  Ministerium  var  konservativt 
og  et  Helstatsministerium,  der  altsaa  satte  det  som  sit  Formaal  at  be- 
vare alle  de  Lande  under  Frederik  VII's  Scepter,  som  han  havde  arvet 
fra  sin  Fader.  Allerede  Dagen  efter,  den  28.  Januar  1852,  udstedte  der- 
for Kongen  uden  Medvirkning  fra  Rigsdagens  Side  den  berømte  Kund- 
gørelse, hvori  Grundtrækkene  for  den  nye  Helstatsforfatning  var  ned- 
lagte. Dens  Hovedindhold  var,  at  „Forbindelsen  mellem  Monarkiets 
forskellige  Dele  til  et  velordnet  Hele  [skulde]  opretholdes  og  befæstes, 
foreløbigt  gennem  de  fælles  Anliggenders  Bestyrelse  ved  fælles  Autori- 
teter og  dernæst  gennem  en  for  Behandlingen  af  de  fælles  Anliggender 
fælles  Forfatning".  De  for  alle  Monarkiets  Dele  fælles  Anliggender 
skulde   behandles  af  Udenrigs-,   Finans-,   Krigs-  og   Marineministeriet; 


Fig.  307.  K.  A.  Bluhme.  (Tegning  af  V.  Gertner.) 

de  særlige  Anliggender  for  Kongeriget  af  Justits-,  Indenrigs-  og  Kul- 
tusministeriet; for  Hertugdømmerne  henholdsvis  af  Ministeriet  for  Sles- 
vig og  af  Ministeriet  for  Holsten-Lauenborg.  Fremdeles  lovedes  det,  at 
Provinsialstænderne,  baade  de  slesvigske  og  de  holstenske,  skulde  ud- 
vides „ad  forfatningsmæssig  Vej",  saa  at  ethvert  af  Hertugdømmerne 
fik  en  Repræsentation  med  besluttende  Myndighed.  Derimod  ophæve- 
des alt  Fællesskab  mellem  dem  i  Bestyrelse  og  Retspleje.  Den  danske 
og  den  tyske  Nationalitet  i  Slesvig  skulde  have  fuldkommen  Ligebe- 
rettigelse og  kraftig  Beskyttelse. 

Skønt  det  vakte  Misstemning  i  Danmark,  at  Slesvig  nu  ikke  skulde 
komme  i  nærmere  Forhold  til  Kongeriget  end  Holsten,  havde  man 
dog  naaet  store  Fordele  ved  Kundgørelsen,  og  det  var  vistnok  med 
Kette,  at  Bluhme  pegede  paa,  at  den  angivne  Ordning  var  „det  yder- 
ste, der  kan  opnaas,  det  eneste,  der  kan  opnaas  uimodsagt,  det  eneste, 
der  kan  opnaas  i  Fred  og  Ro".  Østrig  og  Preussen  var  nu  tilfredse, 
da  de  desuden  mente  at  kunne  slutte  af  de  foregaaende  „Aftaler"  (Ud- 
trykket „forfatningsmæssig  Forbindelse"),  at  den  nye  Fællesforfatning 
ikke  skulde  komme  i  Stand  uden  Medvirkning  af  de  slesvigske  og  hol- 
stenske Stænder.  Deres  Tropper  rømmede  derfor  i  Februar  1852  Hol- 
sten, som  atter  overlodes  til  Kongen  som  retmæssig  Landsherre.  Saa- 
ledes  var  Danmark  efter  fire  farefulde  og  vanskelige  Aar  omsider  be- 
friet for  Udlandets  Indblanding,  og  Kongen  var  atter  Herre  inden  for 
sine  Landes  Grænser. 

Ministeriet  Bluhme  stod  saaledes  ret  stærkt  i  den  offendige  Me- 
ning, skønt  det  ikke  havde  Flertal  i  den  danske  Rigsdag.  Bondeven- 
nerne under  Tscherning  var  enige  med  Ministerchefen  i,  at  Ejderpoli- 
tiken  var  uigennemførlig,  og  at  man  derfor  skulde  støtte  Regeringen  i 
dens  Storpolitik,  naar  den  til  Gengæld  bevarede  Junigrundloven  i  Konge- 
riget. De  nye  Valg  til  Folketinget  foregik  derfor  under  ringe  Deltagelse. 
Men  et  stort  Arbejde  laa  for  den  nye  Regering;  den  skulde  endelig 
løse  Arvefølgespørgsmaalet  og  den  skulde  ikke  alene  tilvejebringe  en 
Fællesforfatning  for  hele  Monarkiet  med  de  deraf  følgende  nødvendige 
Indskrænkninger  i  den  danske  Grundlov,  men  ogsaa  skabe  to  lovgi- 
vende Forsamlinger  for  Slesvig  og  for  Holsten-Lauenborg.  Modstand 
vakte  allerede  Spørgsmaalet  om  Toldenheden,  idet  Regeringen  vilde  for- 
lægge Toldgrænsen  fra  Ejderen  til  Elben.  Men  med  endnu  mere  Uvilje 
saa  mange  i  Danmark  paa  Løsningen  af  Arvefølgespørgsmaalet  Herom 
kom  det  til  Forhandlinger,  ikke  alene  med  Rusland,  men  ogsaa  med 
den  augustenborgske  Hertug.  Vi  gik  ind  paa  at  betale  3  Mill.  Rdlr.  til 
Hertugen,  mod  at  han  afstod  alle  sine  Godser  paa  Als  og  paa  Slesvigs 
Fastland  til  den  danske  Krone,  og  lovede  at  bosætte  sig  uden  for  Her- 

tugdømmerne  samt  ikke  at  foretage  sig  noget  mod  den  nye  Tronfølgeord- 
ning i  det  danske  Monarki.  Samtidigt  var  Repræsentanterne  for  de  fem 
Stormagter  og  for  Sverige-Norge  traadte  sammen  i  London,  og  den  8. 
Maj  1852  underskreves  her  den  saakaldte  London-Traktat,  hvori  Mag- 
terne erklærede,  at  det  danske  Monarkis  Opretholdelse  i  sin  Helhed 
var  en  politisk  Nødvendighed  for  den  europæiske  Ligevægt.    Den,  der 

var  nærmest  til  den  dan- 
I?en  curomishe  KcdoauUgiud  ske  Trone  efter   Konge- 

loven, var  Kong  Frederik 
VII's  Faster  Prinsesse 
Charlotte  af  Hessen,  og 
man  enedes  om,  at  baade 
hun  og  hendes  Børn  i 
Ægteskabet  med  Landgrev 
Vilhelm  af  Hessen  skulde 
give  Afkald  paa  deres 
Rettigheder  til  Fordel  for 
Prins  Kristian  af  Gliicks- 
borg,  der  var  gift  med 
Landgrevindens  næstæld- 
ste Datter  Louise.  Naar 
man  fra  dansk  Side  fore- 
trak denne  frem  for  de 
andre  Kongsemner,  som 
kunde  komme  i  Betragt- 
ning, var  Aarsagen,  at 
han  tillige  med  sin  Hustru  havde  vist  sig  fuldt  loyal  under  Oprøret, 
og  under  sit  lange  Ophold  i  København  var  vokset  helt  sammen  med 
de  danske  Forhold.  Czaren  overdrog  sine  Fordringer  paa  den  gottorp- 
ske Del  af  Holsten  til  Prins  Kristian,  dog  med  Forbehold  for  det  Til- 
fælde, at  dennes  mandlige  Efterkommere  skulde  uddø.  For  yderligere 
at  sikre  den  nye  Ordning  bevægede  man  senere  Hertugen  af  Olden- 
borg til  at  opgive  sine  Krav  paa  Danmark. 

Saaledes  var  Arvespørgsmaalet  bragt  i  Orden  for  Europas  Dom- 
stol, men  endnu  krævedes  den  danske  Rigsdags  Samtykke.  Her  mødte 
Regeringen  uventet  Modstand,  idet  Gehejmearkivar  Wegener  i  et  Flyve- 
skrift pegede  paa  Farerne  ved,  at  man  ophævede  Kongelovens  Arve- 
følge for  Kongeriget  og  Slesvig  og  afskaffede  den  kvindelige  Arvegang. 
Herved  brød  man  nemlig  det  Baand,  som  i  1721  var  bleven  knyttet 
mellem  Danmark  og  Sønderjylland.  Wegeners  Skrift  blev  modtaget 
med  stærk  Misbilligelse  fra  Regeringens  Side,  men  i  det  national-libe- 

rale  Parti  greb  man  med  Iver  hans  Argumenter  og  aabnede  en  kraftig 
Valgkamp,  da  Regeringen  havde  opløst  Folketinget.  Alligevel  lykkedes 
det  Ministeriet  ved  bestandigt  at  pege  paa  „den  europæiske  Nødvendig- 
hed" at  faa  Flertal  i  den  nye  Rigsdag.  Hertil  bidrog  det  stærkt,  at 
Tscherning  og  hans  Venner  ivrigt  støttede  Ministeriets  Politik.  Følgen 
blev  da,  at  efter  en  ny  Opløsning  gennemførte  den  følgende  Rigsdag 
baade  Tronfølgeloven  og  Toldloven  i  Sommeren  1853  paa  et  Tidspunkt, 
da  Stemningen  i  København  var  meget  nedtrykt  paa  Grund  af  den 
voldsomme  Kolera,  som  rasede  i  Byen. 

Men  kort  i  Forvejen  var  A.  S.  Ørsted  indtraadt  i  Ministeriet  og 
bleven  Premierminister.  Det  blev  saaledes  ham,  der  fik  den  Opgave  at 
gennemføre  Fællesforfatningen,  og  han  forelagde  et  Forslag,  der  gik  ud 
paa,  at  Rigsdagen  skulde  foretage  den  fornødne  Indskrænkning  i  den 
bestaaende  Grundlovs  Rækkevidde  uden  at  faa  Indflydelse  paa  den 
nye  Forfatnings  Tilblivelse,  ja  endogsaa  uden  at  faa  meddelt  til  Efter- 
retning, hvorledes  denne  vilde  komme  til  at  se  ud.  Han  nøjedes  ikke 
engang  med  at  foretage  de  nødvendige  Beskæringer,  men  foreslog  des- 
uden andre  Ændringer,  som  ikke  paakrævedes  af  den  nye  Helstats- 
forfatning,  navnlig  at  man  skulde  udelade  Reglerne  for  Valgretten  til 
Rigsdagen  af  Grundloven. 

Men  nu  blev  der  Uro  i  hele  Lejren.  Det  var  ikke  alene  de  natio- 
nal-liberale,  som  var  Ministeriets  bestemte  Modstandere,  ogsaa  Bonde- 
vennerne skilte  sig  nu  fra  det.  Tscherning  saa  sit  Haab  skuffet  om  at 
faa  den  nyvundne  Frihed  bevaret  for  Kongeriget,  og  han  erklærede 
det  for  umuligt  at  gaa  ind  paa  Regeringens  Forslag.  Dog  ønskede  han 
personlig  endnu  ikke  noget  egentlig  Brud  med  de  konservative  Hel- 
statsmænd.  Monrad  foreslog  imidlertid  i  Folketinget  en  Mistillidsadresse 
til  Ministeriet,  og  den  blev  vedtaget  her  og  i  Landstinget.  Men  Mini- 
steriet blev  roligt  siddende.  Som  Modtræk  forlangte  Ørsted  af  Kongen, 
at  han  skulde  afskedige  Monrad  som  Biskop,  Hall  som  Generalaudi- 
tør og  Andræ  som  Lærer  ved  den  militære  Højskole,  og  nødtvungent 
gik  Frederik  VII  ind  herpaa.  Tillige  lod  man  det  regne  med  Proces- 
anlæg mod  Oppositionens  Blade.  Denne  Fremgangsmaade  vakte  stor 
Forbitrelse  og  bidrog  til  at  svejtse  Regeringens  Modstandere  yderligere 
sammen.  Men  Ørsted  gik  roligt  videre  ad  den  Vej,  han  var  slaaet  ind 
paa.  Da  Rigsdagen  ikke  vilde  vedtage  Grundlovsindskrænkningen,  lod 
han  Kongen  enevældigt  udstede  („paaokiroyere'')  Fællesforfatningen. 
Den  26.  Juli  1854  udkom  da  den  nye  Fællesforfatning,  hvorefter  der 
indførtes  et  Rigsraad  paa  50  Medlemmer;  de  30  valgt  af  Kongerigets 
og  Hertugdømmernes  Forsamlinger  og  de  20  kongevalgte.  Dette  Rigs- 
raads  Myndighed   blev   stærkt  begrænset.    Det  fik  besluttende  Myndig- 

hed  m.  H.  t.  Paalæggelsen  af  Skatter  og  Optagelse  af  Statslaan,  men 
ved  den  almindelige  Lovgivning  i  Fællesanliggender  blev  det  kun  raad- 
givende.  Forinden  havde  Ørsted  ogsaa  ladet  Kongen  benytte  den  ene- 
vældige Magt  i  Hertugdømmerne,  som  han  endnu  sad  inde  med,  til  at 
skabe  to  lovgivende  Forsamlinger,  idet  de  bestaaende  Stænderforsam- 
linger blev  omformede  og  fik  Skattebevillingsret.  Men  de  øvrige  Frihe- 
der, som  fandtes  i  Kongeriget,  var  ikke  sikrede  i  Hertugdømmerne, 
og  i  Sønderjylland,  hvor  Flertallet  af  Befolkningen  var  dansksindet, 
fik  ved  Ørsteds  Lov  Slesvigholstenerne  Overvægten  i  den  nye  Stæn- 
derforsamling i  Flensborg. 

I  Efteraaret  1854  traadte  Rigsdagen  igen  sammen,  og  paa  Forslag 
af  Hall  vedtog  den  en  ny  Adresse  til  Ministeriet,  men  som  Svar  her- 
paa  blev  Folketinget  øjeblikkelig  opløst.  Bevægelsen  i  Landet  var  nu 
bleven  saa  stærk,  at  Regeringens  Modstandere  kom  ind  med  en  knu- 
sende Majoritet.  Allerede  længe  havde  Frederik  VII  været  ængstelig 
for,  at  den  kraftige  Politik,  som  hans  Førsteminister  drev,  skulde  ende 
med  at  berøve  ham  Folkets  Kærlighed.  Den  store  Krig,  som  var  ud- 
brudt i  Europa  mellem  Vestmagterne  og  Rusland,  „Krimkrigen'\  havde 
desuden  overalt  givet  Frihedspartierne  Vind  i  Sejlene,  og  da  den  rus- 
siske Fæstning  Sebastopol  faldt  i  Oktober  1854,  hilstes  det  med  Jubel 
ogsaa  i  Danmark.  Nu  foretog  Kongen  efter  Folketingets  Opløsning  sam- 
men med  Grevinde  Danner  en  hurtig  Rejse  til  Hertugdømmerne,  og 
han  fik  Indtrykket  af,  at  Stemningen  ogsaa  her  var  imod  Ministeriet 
Ørsted.  Det  var  navnlig  Landdrosten  i  Pinneberg  L.  A^.  Scheele,  der 
paavirkede  ham,  saa  at  han  straks  efter  sin  Hjemkomst  afskedigede 
Ministeriet  i  December  Maaned  1854.  Hermed  havde  Helsiatsianken 
paa  konservativ  Grund  udspillet  sin  Rolle. 

I  det  nye  Ministerium  blev  P.  G.  Bang  Konsejlspræsident,  men 
betydeligere  end  han  var  Scheele,  der  blev  Udenrigsminister  og  Mini- 
ster for  Hertugdømmerne,  samt  Kultusminister  Hall  og  Finansminister 
Andræ.  De  national-liberale  var  saaledes  vendte  tilbage  til  Magten, 
men  hvor  forandret  var  ikke  Stillingen  nu  fra  Martsdagene  i  1848! 
Nu  var  der  hverken  Tale  om  nogen  Deling  af  Slesvig  eller  om  noget 
„Danmark  til  Ejderen".  Ogsaa  de  maatte  spænde  sig  selv  for  Helstats- 
forfatningens  Triumfvogn  og  kunde  kun  udrette  eet,  at  gøre  den  kon- 
stitutionel i  Stedet  for  paatvunget.  Den  betydeligste  Mand  i  det  nye 
Ministerium  var  Andræ,  som  kom  til  at  udarbejde  den  nye  Forfatning, 
og  ved  Siden  af  ham  stod  Hall,  der  skulde  blive  den  populæreste  Stats- 
mand i  Slutningen  af  Frederik  VI Ls  Regering.  Forfatningen  blev, 
ligesom  Ørsteds,  bygget  paa  Etkammersystemet,  og  Rigsraadet  skulde 
nu  bestaa  af  80  Medlemmer,  heraf  20  kongevalgte,  30  valgte  af  Lands- 

delenes  Forsamlinger  og  30  fremgaaede  af  Folkevalg,  men  i  Forhold  til 
Landsdelenes  Folketal.  Et  Tvistepunkt  mellem  de  national-liberale  og 
Bondevennerne  blev  Valgretten  m.  H.  t.  disse  30,  idet  Regeringen,  der 
havde  faaet  nok  af  den  almindelige  Valgret,  foreslog,  at  der  af  Væl- 
gerne skulde  kræves  en  aarlig  Indtægt  paa  2400  Kr.  eller  en  Skatte- 
ydelse til  Stat  og  Kommune 
af  400  Kr.  I  Valgloven  blev 
det  bestemt,  at  den  af  Andræ 
opfundne  Forholdstalsvalg- 
maade  skulde  anvendes,  som 
vilde  tjene  til  Mindretallenes 
Beskyttelse.  Bondevennerne 
forsøgte  en  Modstand,  men 
det  lykkedes  de  nationallibe- 
rale at  faa  denne  slaaet  ned, 
og  da  Rigsdagen  nu  var  ble- 
ven bekendt  med  Hovedtræk- 
kene i  den  nye  Forfatning, 
gik  den  med  til  den  nødven- 
dige Grundlovsindskrænkning, 
dog  saaledes,  at  denne  kun 
skulde  gælde,  saa  længe  Fæl- 
lesforfatningen  var  „i  aner- 
kendt Kraft  og  Virksomhed". 
Herefter  udstedte  Kongen  den 
2.  Oktober  1855  Loven  om 
den  nye  Fælles  for  fatning. 

Saaledes  var  man  da  en- 
delig naaet  til  en  Løsning  af 
Helstatsspørgsmaalet  fra  dansk 
Side,  og  det  skulde  vise  sig, 
om  den  var  holdbar.  Men  saa  snart  Rigsraadet  første  Gang  traadte  sam- 
men, protesterede  de  Deputerede  fra  Hertugdømmerne  imod,  at  Fælles- 
forfatningen  ikke  var  forelagt  for  den  holstenske  og  slesvigske  Stænder- 
forsamling. Nu  blev  det  for  Alvor  klart,  hvor  meget  lettere  det  var  at  styre 
to  Folk  under  en  enevældig  Konge  end  at  gøre  det  under  parlamentariske 
Former,  hvis  der  ikke  skulde  opstaa  Frygt  hos  det  ene  for  at  blive  under- 
kuet af  det  andet.  Den  holstenske  Oppositions  Fører  var  Karl  Scheel-Ples- 
sen,  og  det  blev  ham,  som  kom  til  at  sprænge  den  nye  Forfatning.  Da 
„de  elleve"  Holstenere  i  Rigsraadet  havde  faaet  deres  Forslag  forka- 
stet, og   da  det  viste  sig,  at  en  Forhandling  af  sproglige  Grunde  var 

næsten  uigennemførlig,  sagde  en  af  dem:  „Vi  sidder  jo  her  og  bliver 
aldeles  stupide",  nemlig  ved  at  høre  paa  de  danske  Taler,  hvoraf  de 
ikke  forstod  noget.  Det  var  klart,  at  Forhandlingerne  ikke  vilde  kunne 
fortsættes,  og  fra  dansk  Side  begyndte  man  at  vænne  sig  til  den  Tanke, 
at  Helstatspolitikken  var  strandet.  Hertil  bidrog,  at  de  tyske  Stormagter 
ligeledes  protesterede  imod,  at  Fællesforfatningen  ikke  var  forelagt  for 
Stænderne  i  Slesvig  og  Hol- 
sten, „uagtet  dette  var  lovet 
i  Aftalerne  med  de  tyske 
Stormagter  i  1851  og  52." 
I  1857  blev  Hall  Konseils- 
præsident, og  han  besluttede 
at  indtage  det  Standpunkt 
igennem  Indrømmelser  til 
Tyskland  at  lade  sig  drive 
tilbage  fra  Helstaten  til 
Ejderstaten,  der  var  de 
national-liberales  inderste 
Kærlighed.  I  1858  gik  han 
derfor  ind  paa  at  tage  Fæl- 
les for  fa  tn  ing  en  tilbage  for 
Holsten  og  Lauenborgs 
Vedkommende.  Men  nu  rej- 
ste der  sig  et  voldsomt 
Skrig  hos  de  tyske  Stor- 
magter, da  de  indsaa,  at  de 
ved  deres  Protest  kun  hav- 
de opnaaet,  at  Fællesforfat- 
ningen var  bleven  ind- 
skrænket til  kun  at  gælde  for  Danmark  og  Slesvig,  og  at  Ejderstaten 
saaledes  var  i  Færd  med  at  blive  en  Virkelighed.  I  Danmark  saa  man  mere 
fortrøstningsfuldt  paa  Fremtiden,  da  der  var  begyndt  en  ny  Opvaagnen  af 
den  skandinaviske  Bevægelse,  og  da  Oskar  I  paa  et  Studentermøde  1856 
havde  udtalt  de  Ord:  „Herefter  er  Krig  mellem  skandinaviske  Brødre  en 
Umulighed."  I  Virkeligheden  ønskede  den  svenske  Konge  at  gaa  adskilligt 
videre,  og  den  Plan  blev  fremsat  at  søge  en  dynastisk  Forbindelse  mellem 
Sverige-Norge  og  Danmark-Slesvig.  Prins  Kristian  skulde  holdes  ska- 
desløs ved  at  modtage  de  tyske  Hertugdømmer,  og  da  han  endnu  var 
lidet  populær  i  Danmark,  ansaa  man  i  visse  Kredse  Tanken  for  gen- 
nemførlig. Kong  Oskar  havde  som  Følge  heraf  tilbudt  Danmark  et  For- 
svarsforbund,  der  skulde  gælde  for  Landsdelene  nord  for  Ejderen,  men 


Fig.  310.  C.  C.  Hall.  (Efter  Fotografi.) 

Fig.  311.  Oscar  I  modtager  danske  Studenter  med  Carl  Ploug  som  Ordfører. 
(Maleri  af  Constantin  Hansen.) 


paa  Scheeles  Opfordring  havde  Frederik  VII  afvist  Tilbudet.  Følgen 
blev  Scheeles  Fald  som  Minister  1857,  og  i  det  Hele  styrede  man  i 
Slutningen  af  1850'erne  mere  og  mere  i  ejdervenlig  Retning. 

Men  man  havde  fra  den  danske  Regerings  Side  ikke  tilstrækkeligt 
klart  Blik  for  den  vældige  Bevægelse,  som  vaagnede  i  Tyskland  for  at 
komme  de  tyske  Hertugdømmer  til  Hjælp.  Man  talte  om  „den  forladte 
Broderstamme'' ,  der  blev  undertrykket  af  Danskerne,  baade  ved  Sprog- 
reskripterne og  ved  Fællesforfatningens  Ophævelse.    I  Begyndelsen  af 

1861  truede  den  tyske  Forbundsdag  endog  med  at  gøre  Eksekution  i 
de  tyske  Hertugdømmer,  og  i  Februar  1862  protesterede  Østrig  og 
Preussen  mod,  at  nogen  Rigsraadsbeslutning  skulde  kunne  faa  Indfly- 
delse paa  Slesvigs  Anliggender.  Den  holstenske  Stænderforsamling 
viste  nu  aabenbar  Trods  i  Tillid  til  at  have  Tyskland  i  Ryggen.  Til 
Gengæld  vaagnede  der  en  stærkere  og  stærkere  Nationalbevægelse  i 
Kongeriget  og  navnlig  fra  demokratisk  og  bondevenlig  Side  var  man 
ivrig  for  at  faa  „Ejderen  til  Rigsgrænse,  Grundloven  til  Rigsbanner  og 
de  nordiske  Brødrefolk  til  Forbundsfæller".  Regeringen  styrkede  sig 
ved  i  Ministeriet  at  optage  Monrad  og  noget  senere  Lehmann,  hvoraf 
navnlig  den  sidste  var  meget  populær.  Da  de  holstenske  Stænder  i  Ja- 
nuar 1863  havde  vægret  sig  ved  at  behandle  de  forelagte  Fælleslove, 
svarede  Regeringen  med  Kundgørelsen  af  den  30.  Marts,  hvori  man 
lovede  Holsten  og  Lauenborg  en  ny  særlig  Forfatning  med  egen  Hær, 
egen  lovgivende  Forsamling  og  den  størst  mulige  Frihed.  Den  slesvig- 
ske Stænderforsamling  svarede  herpaa  ved  i  Juli  Maaned  1863  at  gaa 
fra  hinanden  under  Protest,  og  den  greb  med  Snildhed  dette  Øjeblik, 
da  den  tyske  Majoritet  stod  i  Fare  for  at  blive  overvundet  af  det  dan- 
ske Parti,  der  under  Laurids  Skaus  Førerskab  stadigt  arbejdede  sig  i 
Vejret  og  truede  med  at  blive  Flertal.  Paa  dette  Tidspunkt,  da  det  af- 
gørende Brud  med  Tyskland  stundede  til,  havde  uheldigvis  de  europæi- 
ske Forhold  taget  en  for  os  højst  ugunstig  Vending.  I  Preussen  var 
Vilhelm  I  blevet  Konge  i  1861;  han  havde  Aaret  efter  taget  Otto  von 
Bismarck-Schonhausen  til  Førsteminister,  der  straks  kom  i  heftig  Kon- 
flikt med  det  frisindede  Parti  i  Deputeretkammeret.  Under  disse  Om- 
stændigheder vilde  han  gerne  aflede  Opmærksomheden  fra  den  indre 
Politik  og  bruge  den  nye  preussiske  Hær,  der  var  skabt  ved  proviso- 
riske Love,  over  for  Danmark  og  saaledes  gøre  dette  lille  Land  til  Fod- 
skammel for  Preussens  Magtstræben.  I  Rusland  herskede  Alexander  II, 
der  ikke  var  os  velvillig,  saaledes  som  hans  Fader  Nikolaus  havde 
været  det,  thi  under  en  fortvivlet  Opstand  af  Polakkerne  i  1863  havde 
Bismarck  faaet  Lejlighed  til  at  vise  Rusland  væsentlige  Tjenester,  mens 
Danmark  havde  fortørnet  Czaren  ved  i  en  Note  at  bede  om  Skaansel 
for  de  besejrede  Polakker,  og  ved  at  Fru  Hall  havde  stillet  sig  i  Spid- 
sen for  en  Indsamling  til  Fordel  for  dem.  Men  nu  England  og  Frank- 
rig, som  i  1720  havde  garanteret  Danmark  den  evige  Besiddelse  at 
den  hertugelige  Del  af  Slesvig?  Mellem  disse  Stater  fremkaldte  uhel- 
digvis den  samme  polske  Opstand  Kulde  og  Misstemning.  I  Begyndel- 
sen syntes  de  at  ville  hjælpe  Polakkerne,  men  Kejser  Napoleon  blev  i 
den  ellevte  Time  ladt  i  Stikken  af  England,  og  som  Hævn  herfor  vilde 
han   ikke  gaa   med   til  Englands  Forslag  om  at  understøtte  Danmark. 

Desuden  var  han  grebet  af  Tidens  Nationalitetsstræben  og  saa  gerne 
Preussen  sætte  sig  i  Besiddelse  af  Holsten  og  den  tyske  Del  af  Sles- 
vig, navnlig  hvis  han  til  Gengæld  kunde  opnaa  en  Landudvidelse  ved 
Rhinen.  Den  eneste  Magt,  hvorpaa  Danmark  syntes  at  kunne  stole,  var 
Sverige- Norge.  Der  var  personligt  Venskab  mellem  Kongerne  Karl  XV 
og  Frederik  VII,  og  paa  et  Møde  mellem  dem  i  Skodsborg  i  Somme- 
ren  1863  gav  Karl  XV  de  bedste  Løfter.    Den  svenske  Gesandt  i  Kø- 


Fig.  312.  Afskeden  ved  det  nordiske  Studentermøde  i  København 
d.   17.  Juni  1862.  (Efter  Kittendorffs  Litografi.) 

benhavn  Hamilton  var  ivrig  Skandinav,  og  Udenrigsministeren  Mander- 
strøm  stod  paa  samme  Side.  Men  da  det  svenske  Statsraad  den  8.  Sep- 
tember holdt  Møde  paa  Ulriksdals  Slot  ved  Stockholm,  blev  der  fra 
betydningsfulde  Medlemmers  Side  protesteret  imod,  at  de  skandinaviske 
Riger  kastedes  ind  i  Kampen,  hvis  ikke  i  det  mindste  en  Stor- 
magt desuden  lovede  at  støtte  os.  Resultatet  blev,  at  man  fra  svensk 
Side  besluttede  først  at  forhøre  sig  for  i  Udlandet  og  at  gøre  alt  for  at 
skaffe  Danmark  Bistand  ad  denne  Vej. 

Skønt  saaledes  intet  var  bestemt,  gik  den  danske  Regering  dog 
uden  Nølen  videre  ad  den  Vej,  den  var  slaaet  ind  paa.  Men  ikke  en- 
gang sine  egne  Stridskræfter  havde  den  gjort  noget  alvorligt  for  at 
styrke.  Siden  Holstens  Udskillelse  1858  havde  alt  peget  mod  Krigen, 
men    kun    i   ringe  Grad    havde   dette  indvirket  paa  Hærens  Forhold. 

Krigsminister  Lundbye  havde  1858  faaet  en  Lov  vedtaget,  hvorefter 
Hæren  skulde  kunne  bringes  op  til  en  Styrke  af  50 — 60,000  Mand, 
men  dette  kunde  kun  opnaas  ved,  at  Infanteribataillonerne  fordobledes, 
og  at  man  ved  Siden  af  de  faste  Befalingsmænd  anvendte  værneplig- 
tige Reserveofficerer.  Regeringen  havde  desuden  foreslaaet  en  Befæst- 
ning af  København  til  Lands  og  Vands,  men  kun  den  sidste  Del  blev 
gennemført,  og  medens  den  ønskede  en  lille  Sum  anvendt  paa  Dane- 
virkestillingen,  der  kun  kunde  standse  en  Fjende  i  kort  Tid,  og  en  stor 
Sum  paa  19  Mill.  til  Befæstning  af  Flankestillingerne  Dybbøl  og  Frede- 
ricia, var  Rigsraadet  gaaet  den  modsatte  Vej,  havde  anvendt  noget  mere 
paa  Danevirke,  men  kun  700,000  Kr.  paa  Flankestillingerne.  Det  var 
de  nationale  og  historiske  Minder,  som  knyttede  Folkets  Sind  til  Dane- 
virke, men  ogsaa  de  militære  maa  bære  deres  Del  af  Ansvaret  for  at 
have  tillagt  denne  Stilling  Vægt,  og  imellem  disse  maa  i  første  Række 
nævnes  de  Meza. 

Den  danske  Regering  lod  sig  ikke  afholde  af  de  tydelige  Storm- 
varsler, og  i  September  1863  forelagde  Hall  i  Rigsraadet  et  Udkast  til 
en  Grandlov  for  Danmark- Slesvigs  Fælles  anliggender.  Ifølge  Udkastet 
skulde  Rigsraadet  sammensættes  af  et  Folketing,  valgt  efter  Junigrund- 
lovens Valgbestemmelser,  og  et  Landsting,  hvoraf  nogle  skulde  vælges 
af  Kongen  og  Hovedmassen  efter  Valgrets-Census  (2400  Kroners  Ind- 
tægt). Bondevennerne  var  Modstandere  af  dette  sidste,  da  de  ønskede 
almindelig  Valgret  baade  til  Folketing  og  Landsting,  men  de  havde  ikke 
noget  skarpt  Blik  for  den  Fare  fra  Udlandets  Side,  som  Forslaget  frembød. 
Derimod  talte  Bluhme  som  konservativ  bestemt  imod  Forslaget,  da  den 
nye  Ordning  af  Tyskland  vil  blive  betragtet  som  et  Brud  paa  Aftalerne 
fra  1851,  og  da  vi  ved  at  give  Slip  paa  Holsten,  vilde  tabe  vor  Betyd- 
ning i  Europas  Øjne.  Ved  at  komme  i  Besiddelse  af  de  holstenske 
Havne,  vilde  nemlig  det  tyske  Forbund  kunne  lægge  Grunden  til  en 
Sømagt.  Ikke  desto  mindre  lykkedes  det  Hall  at  slaa  alle  Indvendinger 
ned,  og  under  den  stærkeste  Deltagelse  fra  Tilhørernes  Side  fandt  Af- 
stemningen Sted  den  13.  November,  efter  at  Ordføreren  Krieger  dum- 
dristigt havde  mindet  om  de  gamle  Ord:  „Hvo,  som  intet  vover,  intet 
vinder,  men  dristigt  vovet,  halvt  er  vundet!"  Forslaget  blev  vedtaget 
med  40  Stemmer  mod  16,  og  Forfatningen  fik  derefter  Navnet  Novem- 
berforfatningen. 

Paa  dette  kritiske  Tidspunkt  ramtes  Danmark  af  en  uforudset 
Ulykke,  som  kuldkastede  alle  Regeringens  Beregninger  og  med  et  Slag 
forandrede  hele  vor  politiske  Stilling.  Ganske  vist  havde  den  tyske 
Forbundsdag  allerede  forinden  vedtaget  at  foretage  Eksekution  i  Holsten 
med  Vaabenmagt.    Men  fra  dansk  Side  havde  man  ikke  næret  nogen 

synderlig  Frygt  herfor,  navnlig  da  Bismarck  optraadte  meget  fredsom- 
meligt og  ikke  syntes  at  ville  deltage  i  det  almindelige  tyske  Stormløb. 
Nu  kom  imidlertid  samme  Dag,  som  Novemberforfatningen  blev  ved- 
taget. Efterretningen  om,  at  Frederik  VII  laa  farligt  syg  paa  Gliicksborg 
Slot.  Han  havde  været  paa  en  Rejse  for  at  inspicere  Danevirkestil- 
lingen,  og  ved  uforsigtigt  at  opholde  sig  paa  Dækket  af  en  Dampbaad 
paa  Slien  under  det  ublide  Vejrlig  havde  han  paadraget  sig  en  Forkø- 
lelse, der  snart  gik  over  til  Ansigtsrosen  med  stærk  Feber.  Endnu 
anede  man  i  København  ikke,  hvor  alvorlig  en  Begivenhed  der  fore- 
stod, mens  Kongen  laa  syg  paa  Gliicksborg  Slot  og  i  Vildelse  snart 
talte  om  den  Fyrstekongres  i  Paris,  hvortil  han  havde  modtaget  Ind- 
bydelse fra  Kejser  Napoleon,  og  hvor  han  haabede  at  skulle  faa  Sles- 
vigs Sag  ordnet;  snart  troede,  at  han  stod  paa  Danevirke  og  kom- 
manderede sin  Hær.  Men  Kræfterne  tog  hurtigt  af,  og  allerede  den  15. 
November  1863  Kl.  2V2  Em.  sov  han  hen.  Landesorgen  over  den  fol- 
kekære Konge  bragte  hans  mange  Svagheder  i  Glemme,  og  man  min- 
dedes ham  nu  helst  i  hans  bedste  Øjeblikke,  som  da  han  i  Sommeren 
samme  Aar  havde  holdt  sin  gribende  Afskedstale  til  Prins  Vilhelm  af 
Gliicksborg,  der  var  bleven  valgt  til  Grækenlands  Konge,  og  havde 
paalagt  ham  at  følge  hans  eget  Valgsprog:  „Folkets  Kærlighed  min 
Styrke".  Bange  Anelser  om  forestaaende  Ulykker  greb  alle.  Da  hans 
Lig  en  mørk  Vinteraften  førtes  gennem  Flensborg  om  Bord  paa  Konge- 
skibet „Slesvig"  for  at  bringes  til  København,  „mindedes  mange  Dron- 
ning Margretes  Død  paa  samme  Sted  og  de  tunge  Dage,  som  den  Gang 
blev  beskikkede  deres  Hjemland". 

I  Virkeligheden  var  Frederik  VII's  Død  paa  dette  Tidspunkt  det 
haardeste  Slag,  som  kunde  ramme  Landet.  Med  ham  brast  det  eneste 
Baand,  der  paa  en  fra  alle  Sider  uomtvistelig  Maade  knyttede  Riget 
sammen.  Faa  Maaneder  i  Forvejen  var  hans  Farbroder,  Prins  Ferdinand, 
død,  og  en  dansk,  som  den  Gang  var  til  Stede  ved  et  politisk  Møde  i 
Berlin,  hørte  en  Taler  sige,  at  „nu  er  der  kun  to  Øjne  tilbage  mellem 
os  og  vore  Forhaabninger".  Naturligvis  tør  man  ikke  slutte,  at  Krigen 
vilde  være  bleven  undgaaet,  hvis  Kongen  ikke  var  død,  men  Forholdene 
blev  nu  langt  vanskeligere  for  den  danske  Regering,  og  der  kom  til  at 
mangle  det  Samlingspunkt  i  Nationen,  som  den  afdøde  Konge  utvivl- 
somt vilde  have  været.  Thi  skønt  Frederik  VII  ingenlunde  var  nogen 
fremragende  Begavelse,  var  det  dog  kun  hans  nærmeste  Omgivelser, 
som  kendte  hans  Svagheder  til  Bunds.  Over  for  det  brede  Folk  kunde 
han  optræde  paa  en  saa  værdig,  kongelig  og  samtidig  jevn  Maade,  som 
ingen  Konge  i  mange  Aar.  Paa  sine  arkæologiske  Rejser  rundt  om  i 
Landet  var  han  kommen  i  Berøring  med  vide  Kredse,  og  han  havde 

vundet  deres  Kærlighed,  ikke  mindst  i  Sønderjylland,  hvor  ogsaa  de 
tysktalende  Slesvigere  saa  op  til  ham  med  Ærbødighed.  Den  joviale 
Konge,  der  paa  Knudsballerne  i  Flensborg  svang  Borgerkonerne,  var 
et  Baand,  som  knyttede  denne  loyale  Befolkning  til  Danmark. 

Forholdet  til  Hertugdømmerne  kom  i  Frederik  VII's  Tid  til  at 
lægge  Beslag  paa  de  fleste  politiske  Kræfter,  og  ved  Siden  heraf  maatte 
Arbejdet  paa  Reformer  i  Danmarks  Indre  træde  tilbage.  Men  Frederik 
VII's  Tid  var  dog  en  frugtbar  Fremskridtsperiode,  og  Æren  derfor  til- 
kommer de  to  Partier,  der  herskede  paa  Rigsdagen  og  i  Rigsraadet, 
de  „nationalliberale"  og  „Bondevennerne",  medens  de  konservative 
Helstatsmænd  ikke  lod  høre  synderligt  fra  sig.  Betydningsfuldest  var 
de  national-liberales  Gerning.  I  Spidsen  for  Partiet  stod  en  Række 
fremragende  Mænd,  som  var  grebne  af  Samtidens  liberale  Ideer,  saa  at 
der  i  Virkeligheden  ikke  var  stor  Forskel  paa  deres  og  Bondevenner- 
nes Stilling  til  de  fleste  Spørgsmaal,  undtagen  for  saa  vidt  som  det  sidste 
Parti  naturligt  nok  havde  mest  Interesse  for  Landbolovgivningen.  De 
national-liberale  dannede  Ministerierne  i  den  sidste  Periode  af  Frederik 
VII's  Regering  —  med  en  Undtagelse,  der  straks  vil  blive  nævnet,  — 
og  de  stod  i  det  Hele  taget  i  et  godt  Forhold  til  Kongen,  der  syntes 
om  Hall  og  fandt  sig  i,  at  han  satte  en  Stopper  for  de  smaa  enevæl- 
dige Tilbøjeligheder,  der  endnu  af  og  til  kunde  blusse  op  i  ham.  Et 
vanskeligt  Punkt  var  der  dog:  Forholdet  til  Kongens  morganatiske 
Gemalinde,  Grevinde  Danner.  Hun  passede  i  visse  Henseender  godt 
paa  den  Plads,  som  hun  indtog,  thi  hun  var  en  intelligent  Kvinde,  der 
gjorde  det  hyggeligt  for  Kongen,  og  hun  var  perfektibel,  saa  hun  bl.  a. 
lærte  fremmede  Sprog.  Men  i  alle  konservatives  Øjne  var  Forholdet 
mellem  hende  og  Kongen  en  Rædsel,  og  det  skadede  os  i  Udlandet, 
hvis  Diplomater  havde  Ordre  til  at  betragte  hende  som  Luft.  Bonde- 
vennerne mente  derimod,  at  denne  Datter  af  Folket,  der  havde  saa 
stor  Indflydelse  over  Kongen,  var  det  bedste  Baand  paa  ham  til  at 
holde  ham  paa  Frihedens  Bane,  og  de  støttede  hende  derfor  paa 
enhver  Maade.  De  national-liberale  havde  lidet  tilovers  for  Grevinde 
Danner,  ikke  mindst  da  de  mærkede,  at  Bondevennerne  ad  hendes 
Bagtrappe  fik  Indflydelse  ved  Hove.  I  Decbr.  1859  gjorde  de  Forsøg 
paa  at  svække  den  ved  at  forlange  Berling,  der  var  Kongens  Privat- 
sekretær, afskediget,  men  Grevinden  blev  den  stærkeste,  saa  at  Følgen 
var,  at  Hall  tog  sin  Afsked  og  gav  Plads  for  et  kortvarigt  Venstremi- 
nisterium, det  første  i  Danmark.  Konsejlspræsidenten  Rottwitt  var  en 
personlig  sympatetisk  og  agtværdig  Mand,  men  i  de  national-liberales 
faste  Borg  København,  betragtedes  Ministeriets  Medlemmer  som  Grev- 
indens Kreaturer,  og  Uhyggestemningen  forøgedes  ved   Frederiksborg 

Slots  Brand,  der  indtraf  den  17.  samme  Maaned.  Nytaarsaften  fandt 
der  Optøjer  Sted,  da  man  paa  Kasino  havde  opført  Erik  Bøghs  Skue- 
spil „Grevinden  og  hendes  Søskendebarn",  hvis  Handling  var  henlagt 
til  Ludvig  XV's  Maitresse-Tid,  og  hvori  der  forekom  de  dobbelttydige 
Linjer: 

,Jeg  hader  den,  der  steg  fra  Dybet, 
belæsset  med  et  Folks  Foragt". 

Efter  at  Forestillingen  var  afsluttet,  fandt  der  Gadespektakler  Sted. 
Ministeriet  var  saaledes  undergravet,  og  da  Rottwitt  pludseligt  døde  efter 
faa  Maaneders  Regering,  traadte  Hall  atter  til  i  Februar  1860  og  dan- 
nede et  national-liberalt  Ministerium.  Han  blev  nu  siddende  i  Resten  af 
Kong  Frederiks  Regeringstid. 

Frederik  VII's  Regering  blev  i  det  Hele  en  lykkelig  Tid  for  Lan- 
det. Først  og  fremmest  var  det  gode  Aar  for  Landbruget,  og  efter  at 
den  engelske  Korntold  var  bleven  hævet  i  1846,  aabnede  der  sig  fri 
Bane  for  Indførsel  til  England  af  danske  Landbrugsprodukter,  og  „de 
gode  Tider"  begyndte.  Ogsaa  København  kom  dette  Opsving  til  Gode, 
efter  at  Øresundstolden  var  bleven  afløst  i  1857  ved  Traktater  med  de 
søfarende  Nationer  mod  at  disse  betalte  Danmark  en  Erstatningssum  af 
over  60  Mill.  Kroner.  Det  var  i  det  rette  Øjeblik,  at  dette  fandt  Sted, 
da  flere  af  Magterne,  navnlig  Nordamerika,  vægrede  sig  ved  længere 
at  betale  denne  urimelige  Afgift.  Men  specielt  for  Hovedstaden  blev 
Afløsningen  en  Fordel,  da  man  nu  ikke  skulde  betale  Øresundstold  af 
de  Varer,  der  indførtes  hertil,  og  København  saaledes  kunde  konkur- 
rere paa  lige  Fod  med  Provinsstæderne.  Ogsaa  den  Næringslov,  som 
Krieger  fik  vedtaget  i  1857,  blev  en  Fordel  for  Stæderne.  De  gamle 
Lav  blev  hævede,  og  den  Særret,  som  Købstæderne  hidtil  havde  haft 
til  at  drive  Handel  og  Haandværk,  forsvandt,  mod  at  der  som  Over- 
gangstilstand dannedes  det  saakaldte  „Læbælte"  d.  v.  s.  en  Bræmme 
Land  paa  en  til  to  Miles  Bredde  omkring  en  Række  Købstæder,  hvor- 
paa  der  ikke  maatte  oprettes  Købmandsforretninger.  Et  alvorligt  Øje- 
blik frembød  sig  dog  for  vor  Handelsstand  i  samme  Aar,  da  den 
store  Verdenskrise  udbrød  i  Amerika  og  over  England  naaede  til  Ham- 
borg. De  mange  Fallitter  her  truede  med  ogsaa  at  kuldkaste  en  Del 
danske  Forretninger,  der  var  afhængige  af  Hansestaden.  Men  det  lykkedes 
den  unge  Tietgen,  der  blev  sendt  til  Hamborg,  at  redde  det  store  Han- 
delshus Pontoppidan,  der  for  en  væsentlig  Del  havde  Forretningerne 
paa  Danmark.  Det  var  det  første  Skridt  paa  Tietgens  glimrende  Handels- 
bane,  løvrigt  havde  Krisen  den  Betydning,  at  en  Række  hamborgske 
Handelshuse,  som  havde  drevet  Forretninger  i  Jylland,  maatte  ophøre, 
og  at  det  herved  lykkedes  de  jydske  Købmænd  at  naa  national  Selvstæn- 

dighed.  Regeringen  havde  et  klart  Blik  for  Betydningen  heraf,  og  da 
Monrad  som  Indenrigsminister  i  1860—61  fik  gennemført  en  Række 
Jernbaneanlæg  i  Jylland,  blev  Banerne  lagte  med  det  Maal  for  Øje,  at 

Fig.  314.  Frederik  VII  og  Grevinde  Danner.  (Efter  Fotografi.) 


de  skulde  pege  mod  København  og  skabe  en  naturlig  Forbindelse  paa 
det  økonomiske  Omraade  mellem  Statens  Centrum  og  Periferien.  Anlæg 
af  Telegraflinjer  virkede  i  samme  Retning. 

Ved  Bondevennernes  Indflydelse  blev  der  givet  en  Række  vigtige 
Landbolove,  f.  Eks.  om  Hoveriets  Afløsning,  om  Udjævning  af  Ulig- 
heden mellem  privilegeret  og  uprivilegeret  Hartkorn  og  om  Korntien- 
dens Forandring  fra  Ydelse  i  Kærven  til  fast  aarlig  Afgift.  En  stor  Strid 

Fabricius:  Danmaricshistorie  II.  40 

vakte  Bondevennernes  Forslag  om  Tvangs  afløsning  af  Fæstegodset, 
saa  at  det  kunde  blive  Selveje,  thi  de  konservative  Herremænd  mod- 
satte  sig  det  paa  det  bestemteste.    Nogen   Lov  blev  der  heller  ikke 


Fig.  315.  Grundtvig  under  Salmesangen  i  Vartov.  (Maleri  af  C.  Dalsgaard.) 


udstedt  herom,  men  det  lykkedes  ved  frivillig  Overenskomst  at  afløse 
saa  meget  af  Fæstegodset,  at  dette  sank  fra  Ve  til  V12  af  Landets  Hart- 
korn. Den  voksende  Velstand  fik  naturligvis  ogsaa  sin  Indflydelse  paa 
Statens  Finanser.  Ved  Frederik  VII's  Død  var  Statsgælden  trods  Tre- 
aarskrigens  betydelige  Udgifter  ikke  større  end  ved  hans  Tronbestigelse 
(omtrent  200  Mill.  Kr.) 

Paa  det  kirkelige  Livs  Omraade  blev  Grundtvigs  Indflydelse  i  høj 

Grad  mærkbar  i  denne  Periode.  I  Købstæderne  vedblev  dog  de  „høj- 
kirkelige" at  beherske  Folkemeningen,  og  deres  ypperste  Mand  var 
Sjællands  Biskop  Martensen.  Men  paa  Landet  fik  Grundtvig  en  stor 
Betydning,  navnlig  gennem  sin  Elev,  Folkeskolelæreren  Kr.  Kold. 
Han  grundlagde  en  Højskole  i  Ryslinge  paa  Fyn,  hvor  den  voksne 
Bondebefolkning  skulde  modtage  en  højere  Uddannelse  under  frie  For- 
mer, og  for  Børn  aabnede  han  den  første  Friskole,  der  i  Modsætning  til 
Statsskolens  Lektieterperi  satte  som  sit  Maal  at  udvikle  Karakteren. 
Ogsaa  i  Rigsdagen  kom  de  grundtvigske  Tanker  til  at  faa  en  betydelig 
Indflydelse,  ikke  mindst  da  Grundtvig  havde  stillet  sig  paa  et  udpræget 
frisindet  Standpunkt  og  derfor  havde  sine  varmeste  Tilhængere  blandt 
„Bondevennerne".  Den  kirkelige  Frihed  sikredes  i  Overensstemmelse 
med  Grundtvigs  Ord: 

„Frihed  for  alt,  hvad  der  trives  paa  Jord, 
Frihed  for  Loke,  saa  vel  som  for  Thor". 

I  1851  gennemførtes  Loven  om  borgerligt  Ægteskab,  1855  om  Sogne- 
baandsløsning  og  i  1857  om  Afskaffelse  af  den  tvungne  Barnedaab.  Det 
kommunale  Selvstyre  udvidedes,  og  Kvinder  ligestilledes  med  Mænd, 
naar  Talen  var  om  Arv,  hvor  en  „Broderlod"  hidtil  havde  været  dob- 
belt saa  stor  som  en  „Søsterlod". 

„Under  Kampen  tier  Muserne"  hed  det  hos  Romerne,  og  vist  er 
det,  at  bortset  fra  Heibergs  „Gadeviser"  og  Holsts  „Den  lille  Horn- 
blæser" var  Digterne  stille  under  Treaarskrigen.  I  1850  døde  Øhlen- 
schlæger („gamle  Skjald  om  gamle  Nordens  Helte  sang  for  sidste 
Gang"),  men  endnu  i  1850erne  bragte  den  Romantik,  han  havde  ind- 
ledet, en  smuk  Efterhøst.  Her  skal  blot  mindes  om  et  Værk  som 
Chr.  Winthers  „Hjortens  Flugt"  fra  1855.  Goldschmidt  behandlede  i 
„Hjemløs"  det  national-liberale  Gennembrud,  og  H.  E.  Schack  skrev 
sin  mærkelige  Roman  „Fantasterne",  der  peger  mod  senere  Tiders 
realistiske  Digtning  ved  sin  Protest  mod  Romantikens  Udskejelser. 
Det  største  Navn  er  dog  Søren  Kierkegaards,  den  dybeste  religiøse 
Tænker,  som  Danmark  har  frembragt,  der  stred  sig  gennem  sine  sidste  Dage 
i  Overbevisningen  om  den  dybe  Uoverensstemmelse  mellem  den 
officielle  Kirkes  Lære  og  Urkristendommen.  Paa  det  sceniske  Om- 
raade  stod  det  kgl.  Teater  særdeles  højt  med  Fru  Heiberg  som  Cen- 
trum, og  i  Kunsten  skabte  Bissen  det  første  folkelige  Mindesmærke  i 
sin  „Landsoldat",  medens  Jerichau,  der  stod  Thorvaldsen-Traditionen 
fjernere,  aldrig  naaede  Bissens  Folkeyndest.  Paa  Malerkunstens  Om- 
raade  var  Constantin  Hansen  Tidens  Yndling,  og  i  sit  Billede  „den 
grundlovgivende  Rigsforsamling"  satte  han  det  smukkeste  Monument 
over  Frederik  VII's  Tid. 

40* 

Kristian  IX.  Krigen  1864. 

Kong  Kristian  IX,  der  blev  Grundlæggeren  af  vort  nuværende 
Kongehus,  var  født  paa  Gottorp  Slot  den  8.  April  1818  og  altsaa  45 
Aar  gammel  ved  sin  Tronbestigelse.  Han  var  siden  1842  gift  med 
Prinsesse  Louise  af  Hessen- Kassel,  en  Datter  af  Landgrev  Vilhelm  at 
Hessen,  tidligere  Guvernør  i  København,  og  Kristian  VIII's  Søster 
Louise  Charlotte.  Det  var  sin  Hustrus  Moder,  Kristian  IX  skyldte  sin 
Trone,  selv  nedstammede  han  i  niende  Led  fra  Kristian  III's  tredje 
Søn  Hans  den  Yngre.  Kong  Kristians  Fader,  Frederik  Vilhelm  Poul 
Leopold  af  Gliicksborg  var  dansk  Generalmajor  og  gift  med  Louise 
Karoline  af  Hessen,  en  Søster  til  Frederik  VI's  Dronning  Marie  Sofie 
Frederikke.  Slægten  hed  egentlig  Beck,  men  havde  ved  Huset  Gliicks- 
borgs  Uddøen  i  1825  faaet  kongelig  Tilladelse  til  at  antage  dette 
Navn. 

Prins  Kristian  havde  holdt  sig  stærkt  tilbage  under  Frederik  VII's 
Regering,  dels  fordi  hans  Sympatier  gik  i  konservativ  og  helstatlig  Ret- 
ning, dels  fordi  han  og  hans  kloge  Hustru  i  høj  Grad  misbilligede 
Kongens  Forbindelse  med  Grevinde  Danner.  Følgen  heraf  var,  at  den 
nye  Konge  var  lidet  kendt,  og  han  mødtes  med  Mistro  i  vide  Kredse, 
ja,  der  var  dem,  der  tvivlede  om,  at  han  havde  „et  dansk  Hjerte  i  sit 
Bryst". 

Den  16.  November  blev  Kristian  IX  udraabt  til  Konge  fra  Kristians- 
borg  Slots  Altan,  og  den  Tanke,  som  i  de  følgende  Dage  beherskede 
alles  Sind,  var,  om  Kongen  vilde  underskrive  Novemberforfatningen. 
Kongen  havde  et  klart  Blik  for  de  Farer,  der  var  forbundne  dermed. 
Preussen  havde  desuden  allerede  kastet  Masken  og  erklæret  den  nye 
Forfatning  for  et  Brud  paa  de  gamle  Aftaler.  Selv  de  venligsindede 
Stormagter  misbilligede  Novemberforfatningen.  Men  Ministeriet  havde 
bundet  sig  saa  stærkt  dertil,  at  det  maatte  træde  tilbage,  hvis  Kongen 
vægrede  sig  ved  at  underskrive.  Kongen  henvendte  sig  derfor  baade 
til  de  konservative  og  til  Andræ,  der  havde  været  Fader  til  Helstats- 
forfatningen  af  1855,  med  Opfordring  til  at  danne  et  nyt  Ministerium, 
men  ingen  turde  indlade  sig  derpaa,  da  man  i  saa  Tilfælde  ansaa  Kon- 
gens Stilling  i  Danmark  for  uholdbar.  Med  Sorg  i  Hjertet  gav  Kristian 
IX  da  efter,  og  han  stadfæstede  den  18.  November  den  nye  Grundlov. 

Følgerne  skulde  snart  vise  sig.  Prins  Frederik  af  Augustenborg, 
ældste  Søn  af  Oprørshertugen  Kristian  August,  udstedte  fra  Schlesien, 
hvor  hans  Faders  Godser  laa,  en  Proklamation,  hvori  han  forkyndte, 
at  han  havde  besteget  Tronen  i  Slesvig-Holsten  som  „Fredrick  der  Achte". 
Han  havde  ikke  den  fjerneste  Adkomst   dertil,  og    hans   Fremtræden 

var  et  groft  Brud  paa  det  Æresord,  som  hans  Fader  havde  afgivet  paa 
sin  egen  og  sin  Slægts  Vegne,  men  man  søgte  fra  augustenborgsk 
Side  at  forsvare  sig  med,  at  Afkaldet  ikke  kunde  have  Gyldighed  for 
Hertugens  Søn.  Stemningen  udtalte  sig  over  alt  i  Tyskland  med  Be- 
gejstring for  ham  og  med  Forbitrelse  mod  Danmark.  Men  Bismarck 
agtede  ikke  at  arbejde 
for  Hertugen  og  havde 
sine  egne  Planer.  Han 
indtog  det  Standpunkt 
foreløbigt  at  holde  fast 
ved  Londontraktaten  og 
erklære  denne  som  for- 
pligtende over  for  Dan- 
mark mod  visse  Gen- 
forpligtelser  fra  Dan- 
marks Side.  Hvis  Dan- 
mark brød  disse  ved  at 
lade  Novemberforfatnin- 
gen træde  i  Kraft  den 
1.  Januar  1864,  saaledes 
som  det  var  bestemt,  op- 
hørte ogsaa  Preussens 
Forpligtelse  til  at  aner- 
kende Kristian  IX  som 
Tronarving,  og  Spørgs- 
maalet  blev  atter  aabent. 
Samme  Standpunkt  som 
Preussen  indtog  derefter 
Østrig. 

De  neutrale  Stor- 
magter, der  var  venlig- 
sindede over  for  Danmark,  søgte  nu  for  enhver  Pris  at  faa  os  til  at  tage 
den  ulyksalige  Novemberforfatning  tilbage.  En  engelsk,  en  russisk  og  en 
fransk  Gesandt  indfandt  sig  i  København  for  at  øve  en  „Pression''.  Den 
danske  Regerings  Stilling  var  nu  ogsaa  svækket  derved,  at  det  svenske 
Ministerium  imod  Karl  XV's  Ønske  benyttede  Novemberforfatningen  som 
Paaskud  til  at  trække  sig  tilbage  fra  Forsvarsforbundet.  Alligevel  nægtede 
Hall  over  for  Stormagternes  Gesandter  at  tage  Forfatningen  tilbage,  da  det 
tyske  Forbund  selv  i  saa  Tilfælde  vilde  foretage  Eksekutionen,  og  da  Op- 
hævelsen af  Forfatningen  herved  kun  vilde  føre  til  at  svække  Sammen- 
holdet mellem  den  nye  Konge  og  Folket.  Stormagternes  Pression  for- 


Fig.  316.  D.  G.  Monrad.  (Efter  Fotografi.) 

løb  altsaa  resultatløs,  men  Kongen  var  nu  bleven  saa  ængstelig,  at  han 
ønskede  at  sammenkalde  Rigsraadet  til  en  ekstraordinær  Samling  med 
det  Maal  at  faa  Novemberforfatningen  ophævet.  Da  Hall  ikke  vilde  gaa 
med  hertil,  kom  det  anden  Juledags  Aften  1863  til  en  Drøftelse  paa 
Slottet  af  Repræsentanter  for  de  forskellige  Partier  i  Rigsraadet  {„det 
lille  Rigsraad'').  Fra  dette  Øjeblik  var  Ministeriet  Hall  undergravet, 
og  Førsteministeren  erklærede  selv  paa  Mødet,  at  han  ansaa  det  for 
rigtigst,  at  nye  Mænd  traadte  til.  Følgen  blev,  at  Kongen  nærmest  ret- 


Fig.  317.  Parti  af  Dannevirke  med  en  ny  Skanse  og  Valdemarsmuren.  (Efter  111.  Tid.) 


tede  sit  Blik  paa  Monrad  som  den  mindst  udprægede  Ejdermand,  og 
det  blev  ham,  der  kom  til  at  danne  det  nye  Ministerium.  Han  knyt- 
tede til  sig  en  Række  Mænd,  som  næsten  alle  bar  ukendte  Navne,  da 
de  mest  ansete  national-liberale  vægrede  sig  ved  at  indtræde,  fordi  de 
betragtede  Monrads  Optræden  som  et  Slags  Forræderi  imod  Hall. 
Krigsminister  blev  Lundbye  og  Udenrigsminister  Quaade.  Ministeriet 
blev  dannet  paa  Aarets  sidste  Dag. 

Efter  de  Oplysninger,  som  er  fremkomne  i  de  sidste  Aar,  navnlig 
Monrads  egne  Optegnelser,  maa  det  betragtes  som  givet,  at  den  nye 
Konseilspræsident  hverken  havde  tilstrækkeligt  Kendskab  til  de  euro- 
pæiske Magtforhold  eller  havde  lagt  en  bestemt  Plan  for  sin  Politik  i 
Fremtiden.  I  Slutningen  af  December  var  Holsten  og  Lauenborg  blevne 
besatte  af  Forbundstropperne,  uden  at  der  fra  dansk  Side  var  bleven 
gjort  Modstand  herimod,  da  vi  først  vilde  begynde  Forsvaret  paa  dansk 
Grund,   i   Slesvig.    Prinsen   af  Augustenborg  blev  udraabt  til  Hertug  i 

Holsten,  og  de  loyale  Embedsmænd  blev  fjernede,  men  noget  virkeligt 
Herredømme  kom  han  ikke  til  at  udøve  ved  Siden  af  Forbundskom- 
missærerne.  Monrad  tilbød  nu  at  indkalde  Rigsraadei  for  at  faa  No- 
vemberforfatningen hævet  paa  lovlig  Maade.  Men  dette  kom  for  silde. 
Bismarck  vilde  d.  16.  Januar  kun  give  den  danske  Regering  to  Dages 
Frist,  d.  V.  s.  han  vilde  tvinge  Kristian  IX  til  al  begaa  Statskup  og 
derved  stille  ham  i  et  uholdbart  Forhold  til  hans  Folk.  Bismarck  drog 
Østrig  med  sig,  da  det  ikke  tiirde  lade  Preussen  være  ene  om  det  saa 


Fig.  318.  Natteleje  paa   halvfærdige  Baraktage  ved  Dannevirke. 
(Tegning  af  Bernhard  Olsen  i  111,  Tid.) 

populære  Krigstog  mod  Danmark.  I  Slutningen  af  Januar  Maaned  ryk- 
kede preussiske  og  østrigske  Tropper  ind  i  Holsten  uden  at  møde 
Modstand  af  de  sachsiske  og  hannoveranske  Afdelinger,  der  holdt  Lan- 
det besat.  Den  Styrke,  der  var  bestemt  til  at  angribe  Slesvig,  bestod  af 
35,000  Preussere  og  21,000  Østrigere.  Overanføreren  var  den  SOaarige 
Feltmarschal  Wrangel,  som  havde  ført  Kommandoen  imod  os  i  1848, 
men  under  ham  var  Prins  Friedrich  Karl  den  egentlige  Sjæl  i  Hæren. 
Østrigerne  førtes  af  General  Gablenz. 

Den  danske  Hær  stod  i  Dannevirkestillingen  og  bestod  af  ca. 
40,000  Mand.  Den  var  daarligt  organiseret,  thi  efter  Dubleringssystemet 
manglede  den  i  høj  Grad  Officerer.  Bevæbningen  var  efter  Datidens 
Begreber  nogenlunde  god,  da  Bagladegeværerne  den  Gang  kun  var 
indført  i  den  preussiske  Hær,  og  selv  Østrigerne  gik  i  Marken  mod 
os  med  glatløbede  Forladere.  Ingen  kunde  ane,  at  Bagladegeværerne 
netop  i  denne  Krig  skulde  komme  til  at  vise  en  saa  frygtelig  Over- 
legenhed. Men  Kanonmateriellet  var  ikke  tidssvarende,  Rytteriets  Heste 


Fig.  319.  Kristian  IX's  Besøg  i 


Jlskanserne.  (Maleri  af  Otto  Bache 

var  uøvede,  og  af  Ingeniørtropper  havde  vi  altfor  faa.  Daarligst  stod 
det  dog  til  med  Befæstningerne.  Man  havde  som  nævnt  sat  sin  Lid  til 
Dannevirke;  men  de  lange  Fløje,  mod  Vest  Sumpene  ved  Trene  og 
Frederiksstad,  mod  Øst  Slien,  var  frosne  til  og  kunde  kun  med  største 
Besvær  holdes  aabne.  Herude  ved  Slien  var  desuden  Skanseanlægene 
knapt  paabegyndte.  Flankestillingerne  Fredericia  og  Dybbøl  var  kun 
halvt  færdige.  Men  det  store  Folk  havde  ikke  Blik  herfor,  det  var  vis 

paa,  at  Fjenden  vilde  løbe  Panden 
mod  Dannevirke  og  blive  slaaet 
tilbage  med  Nederlag,  og  det  næ- 
rede stor  Tillid  til  den  danske 
Hærs  Overanfører  de  Meza,  skønt 
han  nu  var  en  Mand  paa  72  Aar. 
De  Meza  var  virkelig  en  betydelig 
Fører,  men  hans  Særheder  gjorde 
ham  næsten  menneskesky,  og  man 
lod  vistnok  i  for  høj  Grad  Hen- 
synet til  hans  berømte  Navn  være 
afgørende,  da  man  valgte  ham  til 
Overgeneral.  Hans  Instruks  gik 
ud  paa,  at  Dannevirke  ikke  maatte 
forsvares  kraftigere,  end  at  vi  til 
Foraaret  stadigt  kunde  være  „i 
Besiddelse  af  en  dygtig  og  slag- 
færdig Hær".  Krigsministeren  var 
saaledes  klar  over,  at  Dannevirke 
kun  kunde  holdes  en  Tid,  men 
man  havde  intet  gjort  for  at  oplyse  Folket  om  det  sande  Forhold. 

Den  31.  Januar  1864  sendte  Wrangel  en  Opfordring  til  de  Meza 
om  at  rømme  Slesvig.  Da  han  fik  Afslag,  gik  han  den  1.  Februar  over 
Ejderen.  De  danske  Tropper  trak  sig  kæmpende  tilbage  til  Dannevirke- 
stillingen. Her  stod  tredje  Division  under  General  Gerlach  paa  venstre 
Fløj  ved  Slien;  første  Division  under  General  Steinmann  i  Centrum 
ved  selve  den  gamle  Vold,  der  var  styrket  ved  Skanseanlæg,  og  paa 
højre  Fløj  under  du  Plat  anden  Division  i  Marsken  ned  mod  Frede- 
riksstad. Hegermann-Lindencrone  dannede  Reserven.  Den  fjendtlige 
Hær  gik  frem  i  tre  Afdelinger,  Østrigerne  med  en  Del  af  Preusserne 
mod  Centrum,  og  Resten  af  Preusserne  under  Prins  Friedrich  Karl 
mod  Mysunde.  Den  2.  Februar  angreb  Friedrich  Karl  My sundestillin- 
gen for  at  tiltvinge  sig  Overgangen  over  Slien,  men  efter  seks  Timers 
Artillerikamp  maatte  han   trække  sig  tilbage  for  den  langt  underlegne 


Fig.  320.  C.J.deMeza. 

Fig.  321.  Max  Muller  ved  Sankelmark.  (Efter  Maleri  af  Otto  Bache. 


danske  Styrke.  Her  udmærkede  navnlig  Kaptajn  Hertel  sig  ved  For- 
svaret af  Skanserne.  Dagen  derefter  gik  Gablenz  frem  mod  selve 
Dannevirkestillingen.  Ved  en  Misforstaaelse  fra  Major  Rists  Side  kom 
det  til  en  stærk  Kamp  med  de  danske  Forposter  ved  Jagel  og  Øvre- 

Selk,  hvorunder  Østrigerne,  der  kæmpede  med  langt  overlegen  Styrke, 
bemægtigede  sig  det  meste  af  Stillingens  Forterræn,  deriblandt  det 
fremragende  Punkt  Kongshøj.  Men  deres  Forsøg  paa  at  sætte  sig  fast 
paa  „Saksarmen",  en  Arm  af  Dannevirke,  der  ikke  var  befæstet,  stran- 
dede. Østrigerne  var  nu  blevne  klare  over,  at  der  maatte  føres  Belej- 
ringsskyts  til  fra  Tyskland  for  at  indtage  selve  Dannevirke.  Derimod 
begav  Friedrich  Karl  sig,  efter  at  hans  Erobring  af  Mysunde  var  mis- 
lykket, længere  mod  Øst  til  Arnæs  for  at  forsøge  en  ny  Overgang  her. 
Her  fandtes  der  slet  ingen  danske  Befæstninger,  og  de  danske  Tropper 
var  ganske  underlegne  i  Antal. 

Overkommandoen  kom  imidlertid  til  Erkendelse  af,  at  den  ud- 
strakte Stilling,  der  tilmed  var  bleven  usikker  paa  Grund  af  Frosten, 
ikke  kunde  holdes  imod  den  overlegne  Fjende.  De  Meza  foretog  den 
4.  Februar  et  Ridt  langs  Volden,  og  han  samlede  derefter  om  Aftenen 
et  Krigsraad  i  Slesvig  By  til  Overvejelse  af  Spørgsmaalet  om  et  Til- 
bagetog. Alle  de  tilstedeværende,  paa  General  Liittichau  nær,  bøjede 
sig  for  hans  Grunde,  og  denne  sidste  stemte  kun  imod,  fordi  han  som 
Artillerigeneral  ikke  kunde  give  sit  Minde  til  at  efterlade  det  svære 
Skyts.  Alle  var  enige  om,  at  Instruksens  Ord  om,  at  Hæren  først  og 
fremmest  skulde  reddes,  nu  maatte  følges,  og  Tilbagetoget  blev  derfor 
iværksat  den  5.  Februar  om  Aftenen.  Det  foregik  saa  ubemærket,  at 
Gablenz  først  Kl.  4  den  følgende  Morgen  blev  opmærksom  derpaa  og 
kunde  begynde  Forfølgelsen,  Prins  Friedrich  Karl  naaede  ganske  vist 
over  Slien  uden  Modstand,  men  formaaede  ikke  at  indhente  Danskerne. 
Den  danske  Hærs  Tilbagetog  foregik  under  overordentlige  Vanskelig- 
heder ad  Veje,  der  var  blevne  spejlglatte  ved  Isslag.  Men  der  blev  vist 
den  største  Offervillighed,  og  Disciplinen  blev  ikke  svækket.  Kl.  10  om 
Morgenen  den  6.  Februar  indhentede  Østrigerne  vor  Bagtrop  ved  Hel- 
ligbæk, og  længere  op  ad  Dagen  maatte  Oberst  Max  Muller  i  Spidsen 
for  første  og  ellevte  Regiment  (Københavnere  og  Vendelboer)  dække 
Hærens  Tilbagetog  ved  en  hidsig  Kamp,  der  stod  ved  Sankelmark,  en 
Mil  syd  for  Flensborg,  og  varede,  til  Mørket  faldt  paa.  Fjenden  udbredte 
sig  nu  over  hele  Sønderjylland  og  behandlede  det  som  et  erobret  Land. 
En  Mængde  løse  Eksistenser,  der  fulgte  efter  Hæren,  udraabte  i  For- 
bindelse med  Hjemmetyskerne  Augustenborgeren  til  Hertug  og  fordrev 
de  danske  Embedsmænd,  tit  under  raa  Forulempelser.  De  Civilkom- 
missærer, der  blev  indsatte  til  at  forvalte  Landet,  lod  Kongens  Navne- 
træk fjerne  fra  alle  offentlige  Bygninger,  forbød  de  danske  Farver  og 
indførte  Tysk  som  Kirke-,  Skole-  og  Retssprog  i  hele  det  „blandede 
Sprogbælte". 

I  Danmark  vakte  Dannevirkes  Rømning  den  dybeste  Sorg.   I  Kø- 

benhavn  kom  det  ligefrem  til  Gadeoptøjer  omkring  Amalienborg,  og 
Krigsministeren  følte  sig  krænket  over,  at  de-  Meza  havde  taget  sin 
Beslutning  uden  i  Forvejen  at  raadføre  sig  med  ham  derom.  Monrad 
gjorde,  hvad  han  kunde,  for  at  berolige  Stemningen,  og  dette  lykkedes 
virkelig,  men  da  Krigsministeren  truede  med  at  tage  sin  Afsked,  hvis 
de  Meza  ikke  straks  blev  kaldt  til  København  for  at  staa  til  Ansvar 
for  sin  Handling,  gav  Monrad  efter  og  afskedigede  de  Meza.  I  Slut- 
ningen af  Februar  fik  han  sin  Afsked  og  i  Stedet  for  ham  stilledes 
General  Gerlach  i  Spidsen  for  Hæren.  Der  er  ingen  Tvivl  om,  at  dette 
Skridt  var  i  høj  Grad  uklogt,  thi  der  berøvedes  derved  Armeen  en 
Del  af  dens  Kampduelighed,  da  Gerlach  langt  fra  var  nogen  betydelig 
Feltherre.  Eftertiden  har  fuldt  ud  renset  de  Meza  for  den  Plet,  der  i 
Datiden  blev  sat  paa  hans  Navn,  thi  Dannevirkes  Rømning  var  absolut 
nødvendig  og  fandt  Sted  i  den  ellevte  Time,  hvis  ikke  Friedrich  Karl 
skulde  have  omgaaet  hele  Stillingen  ved  at  gaa  over  Slien. 

Størstedelen  af  vor  Hær  havde  trukket  sig  tilbage  til  Sundeved  og 
Als  for  at  kæmpe  for  Resterne  af  Slesvigs  Jord.  Paa  Dybbøl  Banke 
var  der  anlagt  10  Feltskanser,  og  paa  Grund  af  Fjendens  langsomme 
Fremtrængen  fik  vi  Tid  til  at  bringe  dem  i  nogenlunde  Forsvarsstand. 
Sagen  var,  at  der  herskede  en  Uoverensstemmelse  mellem  den  preus- 
siske og  den  østrigske  Regering,  om  hvorledes  Krigen  skulde  fortsættes, 
og  navnlig  om  man  skulde  rykke  ind  i  Jylland,  hvad  der  muligt  kunde 
medføre  Englands  Indblanding.  Østrigerne  var  derimod,  mens  Preus- 
serne hævdede,  at  man  skulde  lægge  Hovedvægten  paa  Nørrejyllands 
Besættelse,  da  dette  kunde  bruges  til  dermed  at  tilveksle  sig  Dybbøl, 
Als  og  de  slesvigske  Vesterhavsøer.  Endelig  blev  man  enig  om,  at  man 
baade  skulde  rykke  ind  i  Nørrejylland  og  begynde  et  alvorligt  Angreb 
af  Dybbølskanserne.  Denne  sidste  Opgave  tilfaldt  Preusserne,  der  under 
en  Række  mindre  Fægtninger  kastede  vore  Forposter  tilbage.  Svært 
Skyts  blev  hentet  fra  Magdeburg,  da  Prins  Friedrich  Karl  ikke  vovede 
en  øjeblikkelig  Storm  af  Skanserne,  men  først  vilde  ødelægge  dem  ved 
en  regelmæssig  Belejring.  Beskydningen  begyndte  baade  fra  Fronten  og 
i  Flanken  fra  Batterier,  der  var  opkastede  paa  Halvøen  Broager.  Man 
havde  fra  dansk  Side  anset  det  for  umuligt,  at  nogen  virksom  Beskyd- 
ning skulde  kunne  finde  Sted  herfra  paa  Grund  af  den  store  Afstand, 
men  man  havde  undervurderet  det  langtrækkende  preussiske  Skyts. 
Feltværkerne  var  kun  et  svagt  Værn  mod  det  frygtelige  Artilleri,  men 
Hæren  holdt  med  overordentlig  Udholdenhed  Stand  i  hele  seks  Uger. 
Forgæves  forsøgte  Preusserne  den  28.  Marts  om  Natten  at  storme,  de 
maatte  vige  paa  alle  Punkter.  Men  efterhaanden  blev  Kanonilden  saa 
voldsom,  at  Jordværkerne  navnlig'paa  venstre  Fløj  var  skudte  sammen. 

Blokhusene  i  dem  ødelagte,  Kanonerne  gjort  ubrugelige,  og  Besætningen 
nødt  til  at  søge  sparsomt  Ly  i  nogen  Afstand  fra  dem.  Bombardementet 
strakte  sig  til  det  bag  ved  liggende  aabne  Rum,  og  selv  Sønderborg  By 
blev  for  en  stor  Del  skudt  i  Brand.  Da  Fjenden  havde  gravet  sine 
sidste  Løbegrave  i  en  Afstand  af  kun  400  Alen  fra  Skanserne,  havde 
der  været  al  Anledning  til  at  trække  Hæren  tilbage  til  Als.  Gerlach 
gjorde  Krigsministeriet  opmærksom  paa,  at  et  Tilbagetog  snart  vilde 
være  nødvendigt,  og  den  17.  April  opnaaede  han  virkelig,  at  Krigs- 
ministeren gav  ham  frie  Hænder  dertil.  Men  da  Lundbye  derefter  talte 
med  Monrad  om  Sagen,  gjorde  denne  opmærksom  paa,  hvilken  Betyd- 
ning det  vilde  have  for  vor  Stilling  paa  den  nærforestaaende  Konference 
i  London,  om  vi  havde  i  det  mindste  eet  Punkt  paa  Slesvigs  Fastland 
inde.  Krigsministeren  telegraferede  derfor  samme  Dags  Eftermiddag  til 
Overkommandoen,  at  det  havde  stor  Betydning  at  fastholde  Stillingen, 
„selv  om  der  deraf  skulde  resultere  forholdsvis  betydelige  Tab".  Dette 
opfattede  Gerlach,  ikke  fuldt  med  Rette,  som  en  Ordre  til  at  blive,  og 
da  hans  Næstkommanderende  du  Plat  Dagen  i  Forvejen  havde  tilbudt 
at  overtage  Kommandoen  og  rømme  Stillingen  paa  sit  Ansvar,  havde 
Gerlach  ikke  ment  at  kunne  tage  derimod. 

Omsider  var  Preusserne  færdige  med  deres  Forberedelser  til  en 
Hovedstorm,  og  efter  en  voldsom  Beskydning  tilsidst,  brød  deres 
Kolonner  den  18.  April  Kl.  10  frem  med  en  saadan  Hurtighed,  at  de 
var  inde  i  flere  af  Skanserne  før  den  svage  Besætning,  der  laa  uden 
for  disse.  Angrebet  var  rettet  mod  venstre  Fløj,  hvor  2000  Mand  dan- 
ske Tropper  maatte  optage  Kampen  med  10,000  Mand  Preussere,  men 
overalt  paa  vor  Side  blev  der  kæmpet  med  Dødsforagt  for  at  hindre 
Fjenden  i  at  sætte  sig  fast.  Preussernes  Mening  var  nemlig,  efter  at 
have  indtaget  venstre  Fløj,  at  afskære  Besætningen  i  de  nordlige  Skan- 
ser og  hindre  den  i  at  komme  tilbage  til  Als.  Dette  maatte  for  enhver 
Pris  forhindres,  og  Reserven,  8.  Brigade  under  Oberst  Scharffenberg, 
gjorde  derfor  et  voldsomt  Angreb  paa  den  preussiske  Stormkolonne, 
saa  snart  man  saa  det  fjendtlige  Flag  vaje  paa  Skanserne.  Dette  Mod- 
stød, som  blev  udført  med  glimrende  Tapperhed  og  som  hører  til  Felt- 
togets største  Bedrifter,  blev  ganske  vist  knust  under  Ilden  fra  Preus- 
sernes hurtigskydende  Bagladegeværer.  Men  det  var  ikke  spildt,  thi 
imens  lykkedes  det.  at  trække  den  tilbageværende  Del  af  den  danske 
Forsvarsstyrke  ned  til  Brohovederne  og  derfra  over  til  Als.  Kl.  2  var 
Overgangen  fuldendt,  hvorpaa  Broerne  blev  afbrudte.  Vort  Tab  den  18. 
April  udgjorde  1700  døde  og  saarede,  deriblandt  General  du  Plat  og 
60  andre  Officerer  samt  3000  usaarede  Fanger;  Preussernes  1200  døde 
og  saarede  deraf  en   General  og  70  andre  Officerer.  Den  langvarige 

Modstand  under  Belejringen  og  det  tapre  Forsvar  under  Stormen  har 
kastet  Glans  over  den  danske  Hær,  og  Blodet  paa  Dybbøl  er  ikke 
spildt,  da  det  har  kittet  Nordslesvig  fastere  til  Danmark  end  tidligere. 
Glemmes  skal  det  heller  ikke,  at  det  fra  det  danske  Sønderjylland  ud- 
skrevne Mandskab  over  alt  deltog  med  Hæder  i  Kampen,  og  at  der 
fra  Broderrigerne  var  mødt  mange  Mænd  for  at  deltage  i  Forsvaret  af 
Nordens  gamle  Grænselandskab. 

Imidlertid  var  den  Del  af  Hæren,  hvortil  hele  Rytteriet  under 
General  Hegermann-Lindencrone  hørte,  fra  Dannevirke  gaaet  nordpaa 
forfulgt  af  Østrigerne.  Efter  en  Fægtning  ved  Vejle  den  8.  Marts  maatte 
Hegermann-Lindencrone  trække  sig  over  Limfjorden  til  Mors,  og  Øst- 
rigerne vendte  sig  mod  Fredericia.  Ligesom  i  det  tidligere  Felttog  kom- 
manderede Oberst  Lunding  her,  og  han  havde  planlagt  et  Udfald  fra 
Fæstningen  sammen  med  et  Angreb  paa  Østrigerne  af  Hegermann  nord 
fra.  Stor  blev  Overraskelsen,  da  der  efter  Dybbøls  Fald  indløb  Ordre 
til  Lunding  om  at  rømme  Fredericia,  thi  Krigsminister  Lundbye  øn- 
skede at  samle  alle  Kræfter  paa  Øerne  og  i  Vendsyssel.  Rømningen 
fandt  Sted  den  28.  April,  men  det  betvivles  den  Dag  i  Dag,  om  det 
var  forstandigt  at  rømme  det  eneste  „offensive  Punkt",  som  Danmark 
endnu  havde  tilbage  paa  Fastlandet. 

Efter  al  den  Modgang,  som  havde  ramt  Hæren,  kom  der  et  Lys- 
glimt fra  Søen.  Den  danske  Flaade  havde  været  beskæftiget  med  at 
blokere  de  tyske  Østersøhavne,  og  der  havde  i  Marts  fundet  en  lille 
Fægtning  Sted  under  Rugen,  som  var  forbleven  resultatløs.  Nu  var  i 
Begyndelsen  af  Maj  en  større  fjendtlig  Eskadre  under  Opsejling,  be- 
staaende  af  to  østrigske  Fregatter  „Schwarzenberg"  og  „Radetzky"  samt 
tre  preussiske  Kanonbaade.  Men  inden  den  naaede  vore  Farvande, 
mødte  den  den  danske  Nordsø-Eskadre,  der  bestod  af  Fregatterne  „Jyl- 
land" og  „Niels  Juel"  og  Korvetten  „Hejmdal"  under  Orlogskaptajn 
Suenson  ved  Helgoland  den  9.  Maj.  Kl.  PA  faldt  de  første  Skud  fra 
Fjendens  Side  i  en  halv  Mils  Afstand,  men  de  danske  Skibe  gav  først 
Ild  paa  3000  Alen,  og  da  med  desto  større  Virkning,  thi  Overledelsen 
og  Skydefærdigheden  var  bedst  paa  dansk  Side.  Da  en  Granat  sprang 
i  Schwarzenbergs  forreste  Mast  og  tændte  Ild  i  Takkelagen,  maatte  den 
østrigske  Eskadrechef  Tegethoff  afbryde  Kampen  og  trække  sig  ind 
paa  neutralt  Farvand  ved  Helgoland.  De  preussiske  Skibe  havde  holdt 
sig  paa  saa  stor  Afstand,  at  de  kun  havde  voldt  os  ringe  Skade  og 
selv  ingen  lidt.  Preusserne  gjorde  sig  til  af,  at  Danskerne  var  blevne 
besejrede,  men  fra  østrigsk  Side  saa  man  ærligere  paa  Forholdet,  og  paa 
Tegethoffs  Monument  blev  der  senere  skrevet:  „Han  kæmpede  ved  Helgo- 
land og  sejrede  ved  Lissa"  (et  Søslag  mellem  Østrigerne  og  Italienerne  1866). 

Samme  Dag  som  Kampen  ved  Helgoland  stod,  kom  der  en  Vaahen- 
hvile  i  Stand  ved  engelsk  Mægling.  Allerede  længe  havde  de  neutrale 
Magter  ønsket  at  skabe  en  fredelig  Forhandling,  men  der  var  bleven 
lagt  Hindringer  i  Vejen  derfor,  og  da  Danmark  endelig  gik  ind  derpaa, 
og  Konferencen  bestemtes  til  den  12.  April,  sørgede  Bismarck  for  at 
trække  dens  Aabning  i  Langdrag,  for  at  han  forinden  kunde  have  naaet 
at  faa  Dybbøl  i  sin  Magt.  Man  ser  alene  heraf,  hvor  kortsynet  Monrads 


Fig.  323.  Slaget  ved  Helgoland.  (Et'ter  en  samtidig  Tegning.) 

Betragtning  var,  at  vi  for  enhver  Pris  burde  holde  Dybbøl  for  at 
kunne  sidde  inde  med  det,  naar  Konferencen  begyndte.  Nu  tog  de 
egentlige  Fredsforhandlinger  deres  Begyndelse  i  London  den  12.  Maj. 
Stillingen  var  meget  ugunstig  for  Danmark.  I  Preussen  og  i  Tyskland 
var  det  efter  Dybbøls  Erobring  en  almindelig  Anskuelse,  at  man  aldrig 
burde  give  den  Jord,  der  var  vædet  med  tysk  Blod,  tilbage  til  dansk 
Herredømme.  I  det  højeste  kunde  man  tænke  sig  at  lade  Danmark  be- 
holde den  nordlige  Del.  Danmark  maatte  naturnødvendigt  indtage  det 
Standpunkt  at  stille  sig  paa  London-Overenskomsten  af  8.  Maj  1852, 
hvorpaa  Kristian  IX's  Arveret  beroede,  men  det  fandt  ikke  stærk 
Støtte.  Medens  Rusland  og  England  ønskede  at  fastholde  denne  Traktat, 
var  Frankrig  nemlig  stemt  for  en  Deling  af  Slesvig.  De  danske  Repræ- 
sentanter paa  Konferencen  i  London  var  Quaade  og  Krieger,  hvortil 
den  danske  Gesandt  i  England  Torben  Bille  traadte  som  Tredjemand. 
Deres  Instruks  gik  ud  paa,  at  de  skulde  søge  en  Ordning  paa  Grundlag 

af  Januarkundgørelsen  af  1852,  men  hvis  dette  ikke  kunde  ske,  da  at 
gaa  ind  paa  en  Deling  af  Slesvig  efter  Sli-Dannevirkelinjen.  Kongen 
ønskede  dog  personlig  hellere  en  Personal-Union  mellem  Danmark  og 
Hertugdømmerne,  eventuelt  i  Forening  med  en  Deling  af  Slesvig,  end 
at  se  Holsten  og  Sydslesvig  under  en  fremmed  Hersker.  Hvad  der 
talte  for  dette  Standpunkt  var,  at  det  havde  Interesse  for  England  og 
Rusland,  at  Kiels  og  Eckernførdes  Havne  ikke  kom  i  en  tysk  Stor- 
magts Hænder,  der  kunde  grunde  en  Flaadestation  og  grave  en  Nord- 
østersøkanal  her,  saaledes  som  Bismarck  allerede  paatænkte  det.  Men  i 
national  Henseende  var  Personalunionen  meget  farlig,  da  den  formo- 
dentlig vilde  give  den  danske  Befolkning  i  Slesvig  til  Pris  for  slesvig- 
holstensk Herredømme. 

Allerede  den  12.  Maj  erklærede  Preussens  og  Østrigs  Repræsen- 
tanter, at  de  betragtede  sig  som  løste  fra  Overenskomsten  af  8.  Maj 
1852,  da  Danmark  med  Vaabenmagt  havde  modsat  sig  Slesvigs  Besæt- 
telse. Da  de  altsaa  ikke  længere  vilde  anerkende  det  danske  Monarkis 
Integritet,  foreslog  den  engelske  Udenrigsminister,  Lord  Russel,  en  Deling 
af  Slesvig  ved  Slien  og  Dannevirke,  saaledes  at  hvad  der  laa  syd  for 
denne  Linje  skulde  skilles  fra  Danmark.  Østrig  vilde  for  sit  Vedkom- 
mende helst  have  Personalunionen,  da  man  vilde  undgaa,  at  Hertug- 
dømmerne blev  forenede  med  Preussen,  men  det  lykkedes  den  preus- 
siske Gesandt  at  faa  et  Forslag  herom  fremsat  i  en  for  Danmark  saa 
utiltalende  Form,  at  vi  absolut  maatte  afslaa  det.  Ogsaa  Østrig  opgav 
nu  Personalunionen,  og  Spørgsmaalet  om  en  Deling  blev  det  eneste 
Grundlag  for  Konferencens  Forhandlinger.  Danmark  gik  endelig  ind 
paa  Lord  Russels  Forslag  paa  den  Betingelse,  at  man  ikke  fra  engelsk 
Side  vilde  foreslaa  nogen  nordligere  Delingslinje  end  Slien- Dannevirke. 
Men  Preussens  og  Østrigs  Repræsentanter  erklærede,  at  de  paa  ingen 
Maade  kunde  gaa  med  til  Dannevirke-Linjen,  hvorved  Angels  og  Fris- 
lands  tyske  Befolkning  vilde  blive  under  Danmark.  De  vilde  ikke 
strække  sig  længere  end  til  en  Linje  Aabenraa-Tønder.  Kun  den  preus- 
siske Repræsentant  erklærede,  at  han  kunde  tænke  sig  at  foreslaa  sin 
Regering  en  Linje  fra  Flensborg  Fjord  nord  om  Flensborg  og  Tønder 
til  Højer.  Herpaa  vilde  Danskerne  dog  ikke  gaa  ind,  og  det  sidste 
Forslag  blev  ikke  fremsat  paany  bestemt  fra  preussisk  Side,  ligesom 
det  heller  ikke  havde  fundet  Tilslutning  hos  den  østrigske  Gesandt.  I 
de  neutrale  Stormagters  Øjne  saa  det  dog  nu  ud,  som  om  et  Forlig 
maatte  kunne  naaes,  da  der  kun  var  Tale  om  en  noget  nordligere  eller 
en  noget  sydligere  Linje,  og  til  Trods  for  sine  Løfter  begyndte  Lord 
Russel  derfor  at  tale  om,  at  man  ved  en  venligsindet  Magts  Voldgift 
maatte  kunne  blive  enig  om  en   Linje  hverken  nordligere  end  Aaben- 

raa-Tønder  eller  sydligere  end  Slien-Dannevirke.  Dette  vakte  stor  Bit- 
terhed hos  de  danske  Deltagere  i  Konferencen,  da  disse  betragtede  det 
som  et  Løftebrud.  Krieger  haabede  paa,  at  Whigministeriet  med  det 
første  vilde  blive  styrtet,  og  at  Toryerne,  naar  de  kom  til  Magten,  vilde 
støtte  Danmark  med  Vaabenmagt.  Han  for  sit  Vedkommende  vilde 
ikke  en  Gang  gaa  med  til  den  preussiske  Tanke  om  en  Grænselinje 
tæt  nord  for  Flens- 
borg, da  han  med  Ret- 
te ansaa  Flensborgs 
Borgerstand  for  god 
dansksindet  og  mente, 
at  man  ikke  vilde 
kunne  bevare  et  dansk 
Slesvig  i  Længden, 
naar  dets  Hovedstad 
gik  tabt.  I  København 
ansaa  Monrad  det  for 
sin  Pligt  ikke  at  an- 
befale Kongen  at  gaa 
med  til  nogen  Delings- 
linje  nordligere  end 
Slien-Dannevirke,  da 
det  i  sin  Tid  havde 
holdt  haardt  at  faa  Kri- 
stian IX  til  at  opgive 
Personalunionen  og 
gaa  ind  herpaa.  I  det 
afgørende  Gehejme- 
statsraad  d.  20.  Juni  ^'«-  '^'-  *■  ^-  ^"'^''-  ^""''^^  '"'''^''"■^ 

Stillede  Monrad  sig  derfor  paa  det  Standpunkt,  at  han  ikke  anbe- 
falede noget  bestemt,  men  lovede  at  overtage  Ansvaret  for  den  Afgø- 
relse, som  Kongen  selv  vilde  træffe.  Følgen  blev,  at  Voldgiftsforslaget 
blev  forkastet,  og  at  Danmark  nægtede  at  gaa  ind  paa  nogen  nordligere 
Linje  end  Slien-Dannevirke.  De  tyske  Stormagter  erklærede  paa  Kon- 
ferencen, at  de  ikke  vilde  gaa  ind  paa  nogen  Voldgift,  men  i  det  højeste 
paa  en  Mægling  af  en  neutral  Hersker,  hvormed  man  tænkte  paa  den 
belgiske  Konge,  der  iøvrigt  var  slesvig-holstensk  sindet.  Som  sidste 
Forsøg  paa  at  hindre  Konferencens  Sprængning,  foreslog  den  franske 
Repræsentant,  at  der  i  de  omstridte  slesvigske  Distrikter  skulde  finde 
en  Folkeafstemning  Sted  om  Grænselinjen.  Men  herpaa  vilde  hverken 
Danmark  eller  Østrig  gaa  ind.  Følgen  blev,  at  Konferencen  sprængtes 
uden  Resultat  den  25.  Juni,  og  at  Krigen  maatte  genoptages. 

Allerede  Natten  mellem  den  28.  og  29.  Juni  gik  Preusserne  med 
30,000  Mand  i  Baade  over  Aissund'  fra  Sandbjerg  Skov  tæt  nord  for 
Dybbøl  til  Arnkilsøre.  Sundet  var  paa  dette  Sted  kun  1 — 2000  Alen 
bredt,  og  den  danske  Besætning  paa  Als  var  yderst  svag,  nemlig  kun 
12  Bataljoner,  hvoraf  endda  kun  de  syv  kunde  anvendes  til  Forsvar  af 
Overgangsstedet.  Forgæves  havde  General  Steinmann,  der  komman- 
derede paa  Øen,  forlangt  Forstærkning.  Det  var  derfor  ikke  muligt  for 


Fig.  325.  Preussernes  Overgang  til  Als.  (Tegn.  af  Bernh.  Olsen  i  111.  Tid.) 

Besætningen  at  hindre  Overgangen,  og  inden  Kl.  3  om  Morgenen  var 
der  allerede  overført  c.  5000  Mand  preussiske  Tropper.  Da  viste  plud- 
selig Panserbatteriet  „Rolf  Krake",  der  havde  været  posteret  i  Augu- 
stenborg Fjord,  sig.  Det  lagde  sig  midt  i  Sundet  og  begyndte  at  be- 
skyde de  preussiske  Baade,  saa  at  Overførslen  af  Tropper  maatte 
standse.  Det  anses  for  sandsynligt,  at  hvis  „Rolf  Krake"  var  bleven 
paa  sin  Plads,  kunde  den  mindre  Styrke,  der  allerede  var  bleven  over- 
ført, være  bleven  overvundet  af  de  danske  Tropper,  selv  om  Skibet 
muligvis  var  gaaet  til  Grunde  ved  Ilden  fra  de  preussiske  Strandbatte- 
rier. Men  da  Skibets  Chef  hørte  Geværilden  inde  paa  Land  fjerne  sig 
mere  og  mere  mod  Syd,  troede  han,  at  Als  allerede  var  erobret,  og 
Kampen  derfor  haabløs,  hvorfor  han  besluttede  at  udføre  den  anden 
Del  af  sin  Opgave,  nemlig  at  dække  Troppernes  Tilbagegang  til  Fyn. 
Skibet  sejlede  bort,  Preusserne  mylrede  atter  over,  og  i  Kampen  ved 

Kær,  der  stod  Kl.  4  om  Morgenen  viste  de  preussiske  Bagladegeværer 
atter  deres  Overlegenhed.  Fægtende  under  store  Tab  trak  de  danske 
Tropper  sig  tilbage  til  Halvøen  Kegenæs,  hvorfra  de  overførtes  til  Fyn. 
Kampen  om  Als  kostede  kun  Preusserne  370  Mand,  men  Danskerne 
3000,  hvoraf  dog  ikke  mindre  end  2300  var  fangne  eller  savnede. 

Efter  Tabet  af  Als  blev  alle  danske  Stridskræfter  samlede  paa  Fyn, 
og  Steinmann  afløste  Gerlach  som  øverstkommanderende.  Vendsyssel 
blev  rømmet,  men  der  havde  forinden  d.  3dje  Juli  fundet  en  lille  Fægt- 
ning Sted  ved  Lundby,  hvis  største  Betydning  var,  at  den  viste  de 
preussiske  Bagladevaabens  Overlegenhed  paa  en  saadan  Maade,  at  man 
ude  i  Europa  fik  Øjnene  op  derfor.  Den  preussiske  Fane  blev  plantet 
paa  Skagen,  og  Jylland  blev  gjort  til  Genstand  for  et  haardt  Tryk  fra 
Erobrernes  Side. 

Paa  Fyn  blev  Hæren  samlet  i  den  nordvestlige  Del,  og  der  blev 
truffet  en  Række  Forsvarsforanstaltninger.  Prins  Friedrich  Karl  havde 
faaet  Blod  paa  Tanden  ved  Als,  og  var  bestemt  paa  at  vove  en  Over- 
gang. Men  Stemningen  i  vor  Hær  var  god,  og  det  kan  betragtes  som 
ikke  usandsynligt,  at  Forsøget  vilde  være  strandet.  I  København  var 
derimod  den  offentlige  Mening  stærkt  foruroliget  efter  Als  Tab,  og  man 
frygtede  for  Sjællands  Sikkerhed.  Hertil  kom,  at  en  større  østrigsk 
Eskadre  nu  var  under  Opsejling,  og  vor  Overlegenhed  til  Søs  ansaas 
derfor  ikke  mere  for  uomtvistelig.  Da  desuden  alle  Anmodninger  om 
Bistand  blev  afslaaede  af  Stormagterne,  ansaa  Kongen  det  for  nødven- 
digt at  søge  Fred.  Monrad  var  selv  klar  over  det  naturlige  i  dette 
Ønske,  og  Adskillelsen  mellem  ham  og  Kongen  fandt  Sted  under  hen- 
synsfulde Former,  saa  at  Monrad  endog  hjalp  med  til  at  danne  det  nye 
Ministerium.  I  Spidsen  for  dette  traadte  den  11.  Juli  Bluhme,  om  end 
med  stærk  Modvilje,  og  han  knyttede  til  sig  David  som  Finansminister, 
General  Hansen,  Tillisch,  Quaade  og  Karl  Moltke.  Det  nye  Ministerium 
var  konservativt,  men  skønt  det  ikke  havde  Flertal  i  Rigsdagen,  blev 
det  under  de  foreliggende  Forhold  modtaget  med  Velvilje.  Det  viste 
sig  dog  straks  umuligt  at  faa  bedre  Betingelser  hos  de  sejrende  Magter, 
end  Monrad  kunde  have  opnaaet,  thi  Bismarck  forlangte  nu,  at  Afstaa- 
elsen  af  alt  Land  syd  for  Kongeaaen  maatte  være  Vilkaaret  for  Freden. 
Allerede  den  1.  August  kom  Fredspræliminærerne  i  Stand  i  Wien,  og 
den  30.  Oktober  undertegnedes  den  endelige  Fred.  Bismarck  havde 
gennem  et  forøget  Tryk  paa  den  civile  Befolkning  i  Jylland  hindret,  at 
den  danske  Regering  kunde  gøre  noget  alvorligt  for  at  faa  Fredspræli- 
minærerne ændrede.  Saaledes  blev  Følgen,  at  ikke  alene  de  tyske  Her- 
tugdømmer Holsten  og  Lauenborg,  men  ogsaa  hele  Sønderjylland  maatte 
afstaas  til  Preussen  og  Østrig.  Som  Vederlag  for  de  nørrejydske  Sogne 

ved  Tønder  og  paa  Vesterhavsøerne  beholdt  Danmark  Ærø,  nogle 
Sogne  ved  Ribe  og  ved  Kolding.  Den  9.  og  11.  November  fik  Freden 
Rigsraadets  Samtykke,  men  imellem  dem,  der  stemte  Nej,  var  Monrad. 
Den  16.  November  løste  Kongen  alle  Indbyggerne  i  de  afstaaede  Land- 
skaber fra  deres  Troskabsed. 


Grundlovsforandringen  af  1866  og  Forfatningskampen. 

Stemningen  i  Danmark  efter  Wienfreden  var  meget  trykket.  Mange 
mente,  at  Riget  efter  det  sidste  Tab  ikke  vilde  have  Kræfter  til  at  be- 
staa  som  selvstændig  Stat,  og  at  det  lemlæstede  Folk  vilde  være  for 
ringe  til  at  bære  en  særlig  Kultur.  Danmarks  Betydning  i  Europas 
Øjne  var  bleven  indskrænket,  thi  selv  om  det  endnu  var  Vogteren  af 
Indløbet  til  Østersøen,  havde  det  mistet  den  Betydning  for  Rusland  og 
England,  som  dets  Besiddelse  af  Holsten  hidtil  havde  givet  det.  Alle 
saa  vel  ikke  klart  dette,  men  en  selvopgivende  Stemning  var  almindelig, 
saa  snart  man  tænkte  paa  Landets  Fremtid. 

Næsten  uhyggelig  virker  under  disse  Forhold  den  Iver,  hvormed  de 
politiske  Partier  søgte  at  udnytte  Stillingen  til  deres  Fordel.  Allerede 
den  22.  Maj,  altsaa  længe  før  Krigen  var  til  Ende,  havde  Bondeven- 
nerne vist,  at  de  var  klare  over,  at  Helstatens  Tid  var  forbi,  og  i  deres 
Valgprogram  sigtede  de  mod  en  Sammensmeltning  af  det  nu  overflødige 
Rigsraad  og  Rigsdagen,  saaledes  at  Grundlovens  frisindede  Valgbestem- 
melser skulde  bevares  ved  Valgene  til  Landstinget.  Deres  Standpunkt 
var,  at  Rigsdagen  i  1855  kun  var  gaaet  ind  paa  en  Indskrænkning  af 
sin  Myndighed,  saa  længe  Fællesforfatningen  stod  ved  Kraft,  og  denne 
Situation  maatte  nu  siges  at  være  ophørt.  Junigrundloven  maatte  der- 
for vende  tilbage  i  sin  fulde  Udstrækning.  Herimod  optraadte  de  natio- 
nal-liberale,  idet  Lehmann  den  15.  August  hævdede,  at  Rigsraadet  sta- 
digt bestod,  og  at  dets  Samtykke  krævedes  til  en  Forandring  af  dets 
Myndighed.  Herpaa  vilde  Bluhme  ganske  vist  ikke  gaa  ind,  men  han 
indrømmede  dog,  at  der  burde  finde  en  Forhandling  med  det  nuværende 
Rigsraad  Sted,  og  Lehmann  var  dermed  tilfredsstillet.  Sagen  var,  at 
baade  de  national-liberale  og  de  konservative  frygtede  for  at  faa  Grund- 
loven af  5.  Juni  1849  genindført  i  sin  gamle  Skikkelse,  da  de  ønskede 
at  skabe  en  konservativ  Hemsko  paa  Udviklingen  ved  en  Indskrænk- 
ning af  Valgretten  til  Landstinget.  Over  for  I.  A.  Hansen  hævdede  der- 
for Konsejlspræsidenten,  at  Rigsdagsbeslutningen  fra  1855  ikke  var  en 
Betingelse  for  Fællesforfatningens  Gyldighed.  Resultatet  var  saaledes 
blevet,  at  der  skulde  finde  en  Forhandling  Sted  om  en  ny  Grandlov, 
og  allerede  den  21.  December  fremsatte  Regeringen  i  Rigsraadets  Lands- 

ting  Forslag  til  en  saadan.  Grundtanken  heri  var,  at  Bestemmelserne 
om  Sammensætningen  af  Rigsraadets  Landsting  skulde  overføres  paa 
Rigsdagens  Landsting,  idet  der  skulde  kræves  en  Skatteansættelse  af 
4000  Kr.  for  at  blive  Landstingsvælger.  Desuden  skulde  der  være  12 
kongevalgte  Landstingsmedlemmer,  Rigsdagssamlingerne  skulde  kun  finde 
Sted  hvert  andet  Aar,  og  i  Tilfælde  af  Uenighed  mellem  de  to  Ting 
skulde  der  dannes  et  Fællesudvalg,  bestaaende  af  15  Medlemmer  fra 
hvert  Ting,  som  skulde  have  besluttende  Myndighed  angaaende  Strids- 
spørgsmaalene.  Dette  Forslag  vedtoges 
i  denne  Forsamling.  Forgæves  fremførte 
Bondevennerne  deres  Kontraforslag  i 
Rigsdagens  Folketing  om  uden  videre 
at  genindføre  Junigrundloven;  dette 
maatte  allerede  nu  betragtes  som  uigen- 
nemførligt. 

Forhandlingerne  fortsattes,  men 
imens  fandt  der  en  Forskydning  Sted 
af  Partiforholdene  i  Landet.  De  natio- 
nal-liberale  maatte  —  ikke  helt  med 
Rette  —  tage  Ansvaret  for  Krigens 
ulykkelige  Udfald,  thi  Bondevennerne 
havde  jo  været  mindst  lige  saa  ejder- 
danske  som  „Professorpartiet".  Men 
Nederlaget  blev  med  Iver  udnyttet  af 
de  national-liberales  Fjender  til  at  lægge 
dem  for  Had,  og  der  fandt  en  Tilnærmelse  Sted  mellem  Bondeven- 
nerne og  de  konservative  Godsejere,  der  havde  samlet  sig  i  August- 
foreningen. En  ligefrem  Alliance  blev  sluttet  mellem  „de  store  og  smaa 
Bønder",  og  paa  Godsejernes  Side  optraadte  Grev  Frijs-Frijsenborg  som 
Partiets  første  Mand,  medens  I.  A.  Hansen  var  Bondevennernes  Fører. 
Det  var  en  agrarisk  Bevægelse,  rettet  imod  Byerne  og  navnlig  imod 
de  højere,  saakaldte  „dannede"  Klasser  inden  for  disse.  Heller  ikke 
med  Ministeriet  var  derfor  det  nye  Forbund  tilfreds,  da  det  var  for 
konservativt  og  embedsmandsmæssigt. 

Efter  at  I.  A.  Hansen  forgæves  havde  fremsat  et  nyt  Forslag, 
hvorefter  Valgbarheden  til  Landstinget  for  Halvdelens  Vedkommende 
skulde  begrænses  til  Mænd  med  en  aarlig  Indtægt  paa  4000  Kr.,  vendte 
man  sig  mod  Ministeriets  Forslag,  der  blev  forkastet.  I  Oktober  1865 
fandt  da  et  Ministerskifte  Sted,  hvorved  Grev  Frijs  traadte  i  Spidsen 
for  Ministeriet  med  Estrup  som  Indenrigsminister.  Af  Bondevennerne 
havde  ingen  faaet  Plads  i  Ministeriet,  men  de  støttede  i  høj  Grad  dets 


Fig.  326.  Grev  Frijs  Frijsenborg.  (Eft.  Fot.) 


648 

Politik,  da  man  havde  det  fælles  Program,  som  blev  fremsat  under  en 
Fest  paa  Hotel  Phønix,  nemlig:  „Kongedømmets  Befæstelse,  Sparsom- 
melighed i  Statshusholdningen  og  Embedsmændenes  Fjernelse  fra  det 
konstitutionelle  Liv".  Den  kort  efter  stiftede  Oktoberforening  havde  det 
Maal  at  være  Forum  for  Drøftelserne  mellem  de  nye  Venner.  Det  nye 
Grundlovsudkast  gik  ud  paa,  at  man  skulde  ændre  Junigrundloven 
m.  H.  t.  Landstingets  Sammensætning.  Dette  Tings  Medlemmer  skulde 
være  66,  hvoraf  de  12  kongevalgte,  og  af  de  øvrige  54  skulde  syv  væl- 
ges i  København,  45  i  større  Valgkredse,  der  omfattede  baade  Land  og 
Købstæder,  en  for  Bornholm  og  en  af  Færøernes  Lagting.  Valgene 
fandt  Sted  indirekte,  d.  v.  s.  ved  Valgmænd,  saaledes  at  i  København 
valgte  Folketingsvælgerne  en  Valgmand  for  hver  120  Vælgere,  hvorpaa 
et  lige  saa  stort  Antal  Valgmænd  valgtes  af  de  Vælgere,  som  i  det  sid- 
ste Aar  havde  været  sat  i  Skat  for  mindst  4000  Kr.  Alle  disse  Valg- 
mænd samledes  til  Valget  af  Landstingsmænd,  hvilket  fandt  Sted  ved 
Forholdstalsvalg.  Paa  Landet  valgte  Folketingsvælgerne  en  Valgmand 
for  hver  Kommune,  hvorhos  der  i  Købstæderne  blev  valgt  halvt  saa 
mange  Valgmænd,  som  der  var  Kommuner,  dels  af  de  almindelige  Fol- 
ketingsvælgere,  dels  af  dem,  der  havde  været  sat  i  Skat  for  2000  Kr. 
Endelig  traadte  i  hver  Landstingskreds  ved  Valget  af  Landstingsmænd 
et  lige  saa  stort  Antal  af  de  højst  beskattede  Vælgere  paa  Landet,  som 
der  var  Valgmænd  i  Landdistrikterne,  til  som  Valgmænd.  Valgene  fore- 
gik ogsaa  her  efter  Forholdstalsvalg  og  gjaldt  for  otte  Aar,  medens  de 
kongevalgte  udnævntes  paa  Livstid. 

I  Rigsdagen  blev  dette  Forslag  let  vedtaget,  og  efter  en  ny  Opløs- 
ning, hvorunder  der  fandt  en  meget  hidsig  Valgkamp  Sted,  blev  det 
paany  vedtaget  i  1866  og  forelagt  Kongen  til  Underskrift.  Forgæves 
forsøgte  Tscherning,  der  havde  stampet  en  Mængde  „Nejsigere"  frem 
af  Jorden  under  sin  jydske  Agitationsrejse,  sammen  med  Grundtvig  at 
faa  Kongen  til  at  sige  Nej  til  Grundlovsforandringen.  De  opnaaede  ikke 
Audiens,  og  den  28.  Juli  1866  stadfæstede  Kongen  „Danmarks  gen- 
nemsete Grundlov". 

De  følgende  Aar  indtil  1870  var  fredelige.  Agrarerne  sad  ved  Mag- 
ten og  under  den  sympatetiske  Grev  Frijs  blev  en  Række  Love  ved- 
tagne. Vigtigst  var  Hærloven  af  1867,  hvorved  Stillingsvæsenet  endelig 
blev  afskaffet,  og  der  blev  skabt  en  Felthær  med  kort  Uddannelsestid 
og  et  meget  knapt  Befalingsmandspersonale,  saaledes  at  den  neppe 
kunde  tænkes  anvendt  aktivt  udenfor  Landets  Grænser  uden  med  Støtte 
af  en  Stormagtsarmé.  Estrup  var  i  disse  Aar  næsten  populær  blandt 
Bønderne  paa  Grund  af  sine  Love  om  Baneanlæg  i  Jylland,  der  be- 
tegnede en  Fortsættelse  af  de  af  Monrad  i  1860—61  gennemførte  Jern- 

banelove.  Paa  det  aandelige  Omraade  var  Loven  om  Valgmenigheders 
Oprettelse  af  1868  en  direkte  Fortsættelse  af  de  grundtvigske  Frigørel- 
seslove  i  1850'erne.  Saaledes  fortsatte  man  i  det  Hele  og  Store  i  de 
gamle  Baner.  Flere  af  de  fremragende  Politikere  havde  trukket  sig  til- 
bage fra  deres  Virk- 
somhed. Tscherning  ! 
havde  nedlagt  sit  Man-  j 
dat  som  Medlem  at 
Folketinget  som  Pro- 
test mod  Grundlovs- 
forandringen,  og  Mon- 
rad havde  træt  og  ned- 
bøjet forladt  Landet  for 
at  begynde  en  ny  Til- 
værelse som  Nybygger 
paa  Ny-Zeeland.  Men 
medens  man  i  det  poli- 
tiske Liv  ikke  mærker 
meget,der  varsler  bedre 
Tider,  var  uden  for 
Rigsdagens  Mure  pri- 
vate Mænd  i  Færd  med 
at  lægge  Grunden  til 
et  nyt  Danmark.  I  1866 
stiftede  Dalgas  Hede- 
selskabet med  det  For- 
maal  at  beplante  de 
jydske  Heder  eller  at 
frugtbargøre  dem  gen- 
nemEngvandingsanlæg, 
idet  han  mente,  at  hvad 
udad  tabes,  bør  indad 
vindes.  I  København 
var  den  energiske  Di- 
rektør for  Privatbanken 
Tietgen  i  Færd  med 
at  skabe  den  store 
Række  Sammenslut- 
ninger, der  skulde  læg- 
ge Grunden  til  en  Op- 
blomstringafDanmarks 


Enrico  Mylius  Dalgas,  Hedens  Beplanter. 
(Maleri  af  Aug.  Jerndorff.) 

Handel  og  Industri.  Her  skal  blot  nævnes  „Det  forenede  Dampskibs- 
selskab" 1866,  „Det  store  nordiske  Telegrafselskab"  1869  og  i  Begyn- 
delsen af  70'erne  „Burmeister  &  Wain's  Maskin-  og  Skibsbyggeri", 
„Switzers  Bjergningsentreprise",  „De  danske  Sukkerfabriker",  „Tuborg 
Bryggerier"  og  forskellige  Jernbaneselskaber.  „Kulturen  er  en  Drivhus- 
plante, der  kræver  en  høj  økonomisk  Temperatur",  og  paa  Grundlag 
af  den  Velstand,  som  her  blev  lagt,  er  senere  et  rigt  aandeligt  Liv 
blomstret  op. 

Paa  to  Punkter  fik  Danmark  Interesse  for  den  øvrige  Verden 
efter  Krigen  1864.  Da  de  dansk-vestindiske  Øer  var  i  stærk  Tilbage- 
gang efter  Slaveriets  Ophævelse,  hvorved  Sukkerproduktionen  blev  for- 
dyret, og  da  der  aabnede  sig  Udsigt  til  at  afsætte  dem  til  Nordamerika, 
var  man  fra  dansk  Side  villig.  I  1867  fik  Raasløff  afsluttet  en  Kon- 
vention om  Afstaaelsen  af  St.  Thomas  og  St.  Jan  mod  et  Vederlag  af 
TVs  Mill.  Dollars.  Derefter  fandt  der  en  Folkeafstemning  Sted  paa 
Øerne,  som  gav  stort  Flertal  for  Salget,  da  Amerika  havde  givet  Vest- 
indierne  gode  Løfter.  Men  der  indtraadte  Præsidentskifte  i  Nordamerika, 
og  det  amerikanske  Senat  udsatte  Ratifikationen  af  Traktaten.  Til  sidst 
løb  Fristen  ud,  uden  at  Sagen  var  gaaet  i  Orden. 

Langt  vigtigere  var  Forholdet  til  vor  sydlige  Nabo  og  Spørgs- 
maalet  om  Sønderjyllands  Fremtidsskæbne.  Hertugdømmerne  var  ble- 
ven afstaaede  til  Preussen  og  Østrig  i  Forening,  og  medens  Østrig 
vilde  indsætte  Augustenborgeren  som  Hertug,  havde  Bismarck  fra  før- 
ste Færd  Planer  om  en  Annektion.  Da  den  augustenborgske  Hertug 
allerede  under  Felttoget  mod  Danmark  havde  stillet  sig  afvisende  over 
for  Preussens  Fordringer,  der  gik  ud  paa  at  gøre  Landet  militært  af- 
hængigt af  sig,  henlagde  Bismarck  uden  videre  den  preussiske  Flaade 
til  Kiel  og  bød  Medejeren  i  Hertugdømmerne,  Østrig,  Trods.  Allerede 
nu  var  det  nær  kommen  til  Krig  mellem  de  to  Stormagter,  og  naar 
Freden  blev  bevaret,  skyldtes  det  kun,  at  ingen  af  dem  var  rustet. 
Men  i  1866  brød  Krigen  ud,  der  ikke  alene  drejede  sig  om  Besiddel- 
sen af  Hertugdømmerne,  men  ogsaa,  og  især,  handlede  om  Forrangen 
inden  for  det  tyske  Forbund. 

Grev  Frijs  fik  nu  Lejlighed  til  at  lægge  den  samme  sunde  Sans  for 
Dagen  som  ved  Rigsdagsværket.  Han  viste  vel  ikke  betydelige  Stats- 
mandsevner, men  de  var  lykkeligvis  heller  ikke  nødvendige  for  at  klare 
Riget  ud  af  de  Vanskeligheder,  som  truede  det. 

Østrig  gjorde  sig  Haab  om  at  vinde  Danmark  som  allieret  i  Kam- 
pen, men  den  overlegne  Form,  hvori  Tilbuddet  blev  fremsat,  gjorde  det 
let  for  den  danske  Regering  at  behandle  det  med  stor  Kølighed.  Frijs 
indsaa  Faren  ved  at  lægge  sig  ud  med  vor  mægtige  Nabo  mod  Syd, 

der  altid  ved  Lejlighed  kunde  tage  Hævn  over  os.  Derfor  slog  han 
efter  Frankrigs  Raad  klogeligt  ind  paa  den  modsatte  Vej  og  tilbød 
Bismarck  en  Alliance,  saaledes  at  den  danske  Flaade  skulde  forene 
sig  med  den  preussiske,  og  et  dansk  Korps  besætte  Nordslesvig.  Bis- 
marck afviste  ganske  vist  Opfordringen,  da  han  ikke  ansaa  Danmarks 
Bistand  i  denne  Form  for  tilstrækkeligt  værdifuld.  Men  der  kan  næppe 
være  Tvivl  om,  at  den  Sympati,  som  Danmark  lagde  for  Dagen,  gjorde 
sit  til  at  lette  Optagelsen  af  Paragraf  5  i  Pragfreden.  Denne  berømte 


Fig.  328.  Ahlmann  og  Kriiger.  (Efter  Fotografi.) 

Paragraf  var  optaget  efter  Frankrigs  Ønske  og  gik  ud  paa,  at  Beboerne 
af  „de  nordlige  Distrikter  i  Slesvig"  ved  en  fri  Afstemning  skulde 
kunne  afgøre,  om  de  ønskede  at  tilhøre  Danmark  eller  Preussen.  Bis- 
marck var  uden  Tvivl  til  Sinds  at  ville  udføre  denne  Bestemmelse, 
men  i  Preussen  var  Folkestemningen  afgjort  derimod,  og  Kongen  var 
meget  uvillig  dertil.  Da  Spørgsmaalet  blev  fremdraget  i  den  preussiske 
Landdag,  sagde  Bismarck:  „Jeg  har  altid  været  af  den  Mening,  at  en 
Befolkning,  som  virkelig  med  utvivlsomt  og  varigt  tilkendegivet  Vilje 
ikke  vil  være  preussisk  eller  tysk,  som  med  utvivlsomt  tilkendegivet 
Vilje  vil  høre  til  en  umiddelbart  tilgrænsende  Nabostat  af  dens  Natio- 
nalitet, ikke  styrker  den  Magt,  som  den  stræber  at  skille  sig  fra".  I 
Nordslesvig  havde  Stemningen  under  hele  den  Tid,  der  var  gaaet  hen  siden 
Afstaaelsen,  vist  sig  utvetydigt  dansk,  og  allerede  i  1865  havde  2000 
Slesvigere  foretaget  en  Rejse  til  København  og  lagt  deres  Troskab  for 
Dagen.  Nu  tog  deres  Repræsentanter  Kriiger  og  Ahlmann,  der  var 
valgte  til  den  nordtyske  Rigsdag,  Ordet  for,  at  den  nye  Forfatning  ikke 
skulde  udstrækkes  til  at  gælde  for  de  Distrikter  af  Slesvig,  hvis  Befolkning 

traktatmæssigt  havde  faaet  sikret  Ret  til  fri  Afstemning  om,  hvilken  Stat 
de  vilde  tilhøre.  Bismarck  bestred  bestemt,  at  det  nordtyske  Forbunds 
Grænse  skulde  være  tvivlsom,  thi  den  var  foreløbigt  den  ved  Wiener- 
freden fastsalte  Grænse.  Ligeledes  protesterede  han  imod,  at  Slesvigs 
Indbyggere  skulde  have  en  Ret  til  Afstemning  efter  den  med  Østrig 
sluttede  Traktat.  Den  eneste,  der  havde  Ret  til  at  kræve  §  5.s  Udførelse, 
var  Østrig,  og  der  laa  i  de  ubestemte  Udtryk  i  Paragraffen,  at  den  nye 
Grænse  ikke  maatte  skade  den  preussiske  Stat  militært,  saa  at  der 
f.  Eks.  kunde  blive  Tale  om  „endnu  en  Gang  at  indtage  det  med 
kostbart  Blod  og  store  Anstrengelser  vundne  Dybbøl".  Han  sagde,  at 
der  brugtes  med  Vilje  i  Paragraffen  det  ubestemte  Udtryk  „de  nord- 
lige Distrikter",  altsaa  „Distrikter  som  der  gives  flere,  maaske  mange 
af  i  Slesvig  —  man  kan  tænke  sig  det  meget  stort,  men  saa  stort,  som 
man  venter  i  København,  tror  jeg  ikke,  det  vil  blive". 

Dette  lød  allerede  ildevarslende,  og  det  var  først  i  Maj  1867,  at 
den  preussiske  Regering  fandt  det  for  godt  officielt  at  meddele  den 
danske  Regering  §  5.s  Tilværelse.  Den  gjorde  det  da  under  den  Form, 
at  den  spurgte  om,  hvilke  Garantier  Danmark  vilde  yde  for  Beskyt- 
telsen af  de  Tyskere,  der  boede  i  den  nordlige  Del  af  Slesvig.  Den 
danske  Regering  svarede  hertil,  at  den  først  og  fremmest  maatte  have 
Rede  paa,  hvor  stort  et  Omraade  Tyskland  var  til  Sinds  at  ville  afstaa, 
da  Garantierne  naturligt  nok  vilde  komme  til  at  afhænge  heraf.  Her- 
paa  var  det  ikke  muligt  at  faa  noget  bestemt  Svar,  men  en  Række 
fortrolige  Samtaler  begyndte  dog  i  August  Maaned  mellem  den  danske 
Gesandt  i  Berlin  og  en  preussisk  Repræsentant  Lothar  Bucher,  der 
tidligere  havde  gjort  sig  bekendt  ved  sine  giftige  Angreb  paa  Danmark 
i  et  berlinsk  Blad.  I  November  opstillede  Preussen  12  Garantipunkter, 
og  enkelte  af  disse  gik  efter  den  danske  Regerings  Mening  for  vidt,  navnlig 
at  Kirke-  og  Skolesproget  i  Nordslesvig  for  al  Fremtid  skulde  ved- 
blive at  være  efter  samme  Ordning  som  i  Aaret  1846.  Herved  var 
der  nemlig  bestemt  udelukkende  tysk  Skoleundervisning  og  udelukkende 
tysk  Hovedgudstjeneste  i  de  nordslesvigske  Købstæder.  Tillige  meddelte 
Preussen,  at  der  ikke  kunde  være  Tale  om  at  afstaa  mere  end 
Haderslev  Amt,  saaledes  at  Grænselinjen  vilde  komme  til  at  gaa  fra 
Genner  Bugt  nord  for  Aabenraa  over  til  Vestkysten.  Dette  svarede 
aldeles  ikke  til  Omfanget  af  det  Omraade,  som  var  beboet  af  dansk- 
sindede, og  Forhandlingerne  gik  derfor  i  Staa.  Da  der  i  August  1867 
igen  fandt  Valg  Sted  til  den  nordtyske  Rigsdag,  havde  Preusserne  ved 
en  kunstig  Omlægning  af  Valgdistrikterne  („preussisk  Valggeometri'') 
hindret  Ahlmanns  Genvalg,  saaledes  at  der  for  Fremtiden  kun  blev  en 
dansk  Rigsdagsmand  valgt  i  Nordslesvig,  Hans  Kriiger.   Da  man  tillige 

tog  fat  paa  at  udskrive  Soldater  helt  op  til  Kongeaaen,  benyttede  mange 
danske  Nordslesvigere  sig  af  den  Ret,  der  var  tilstaaet  dem  i  Wien- 
fredens §  19  til  i  Løbet  af  de  første  seks  Aar  efter  Freden  at  sikre 
sig  en  Stilling  som  „danske  Undersaatter'\  naar  de  indgav  Ansøgning 
derom  og  for  en  kort  Tid  flyttede  over  til  Kongeriget. 

1  Virkeligheden  var  Haabet  om,  at  Preussen  skulde  ville  opfylde 
§  5,  slukt  i  Danmark,  da  det  store  Opgør  indtraf  mellem  Tyskland  og 


Fig.  329.  Krigstelegrammer  i  Tivoli  studeres  under  Krigen  1870. 
(Tegning  i  111.  Tidende.) 


Frankrig  i  1870.  Grev  Frijs  var  just  traadt  tilbage  som  Konseilspræ- 
sident og  afløst  af  Grev  Holstein-Holsteinborg.  Man  saa  i  Danmark  gen- 
nemgaaende  med  stor  Fortrøstning  paa  den  franske  Kejsers  Udsigter,  og 
man  ventede,  at  hans  Sejr  vilde  betyde  Nordslesvigs  Tilbagegivelse. 
De  fleste  Blade  tog  endog  til  Orde  for,  at  man  skulde  slutte  Forbund 
med  Frankrig  og  lade  den  forbedrede  Felthær,  vi  havde  faaet  ved 
Hærloven  af  1867,  staa  sin  Prøve.  Kun  Bondevennernes  Gruppe  under 
I.  A.  Hansen  manede  kraftigt  til  Forsigtighed.  Selv  blandt  Ministrene 
var  nogle  stemte  for  en  Deltagelse  i  Krigen,  men  Kong  Kristian  IX 
var  absolut  mod  en  letsindig  Indblanding  i  Krigen,  og  hans  Udenrigs- 
minister var  af  samme  Mening.  Neutralitetserklæringen  blev  derfor 
udstedt  d.  25.  Juli,  men  af  mange  blev  den  kun  anset  for  „foreløbig". 
Da  Frankrig  kort  efter  sendte  Hertugen  af  Cadore  til  Danmark,  satte 

Kongen  dog  igennem,  at  Grev  Frijs,  hvis  Anskuelser  han  kendte,  blev 
kaldet  til  København  for  at  paatage  sig  Forhandlingerne  med  den 
franske  Gesandt. 

Grev  Frijs  lagde  straks  efter  Modtagelsen  af  Kongens  Telegram 
ikke  Skjul  paa,  at  han  vilde  fraraade  vor  Regering  al  Deltagelse  i  Krigen. 
Da  han  var  ankommen  til  København  og  havde  begyndt  sine  For- 
handlinger med  Hertugen  af  Cadore,  viste  han  sig  meget  tilbageholdende 
og  pegede  paa  den  store  Fare,  en  Indblanding  fra  Danmarks  Side  altid 
vilde  medføre.  Underhandlingernes  lettedes  i  høj  Grad  ved  den  franske 
Gesandts  Optræden,  thi  baade  var  han  taktløs  nok  til  at  stille  sig  ufor- 
staaende  over  for  Danmarks  Betænkeligheder,  og  desuden  viste  han 
sig  saa  blottet  for  Kendskab  til  nordiske  Forhold,  at  det  ikke  var  van- 
skeligt for  Grev  Frijs  at  overbevise  sine  Landsmænd  om  det  even- 
tyrlige ved  at  kaste  sig  ind  i  Krigen.  Hertugen  af  Cadore  opnaaede 
derfor  ikke  en  Gang  Audiens  hos  Kongen,  og  da  Budskabet  snart 
efter  indløb  om  de  første  franske  Nederlag,  var  alle  glade  over,  at  man 
ikke  havde  vovet  sig  videre  ud. 

Mens  Aaret  1870  saaledes  ikke  kom  til  at  spille  nogen  Rolle 
for  vor  udenrigspolitiske  Stilling,  blev  det  et  Vendepunkt  i  Danmarks 
indre  Politik.  Venskabet  mellem  de  „store"  og  de  „smaa"  Bønder  var 
i  Færd  med  at  kølnes,  og  den  stærke  Udvikling,  som  var  blevet 
Bondestanden  til  Gavn  under  en  lang  Række  af  „gode  Aar",  havde 
navnlig  givet  Bønderne  en  større  Selvfølelse  og  en  højere  politisk 
Sans.  I  Aarene  efter  1864  var  der  desuden  rundt  omkring  i  Landet 
blomstret  en  Række  Folkehøjskoler  op,  hvor  de  voksne  Bønder,  baade 
unge  Mænd  og  Kvinder,  fik  deres  aandelige  Horisont  udvidet  og  deres 
nationale  Følelse  styrket.  Det  var  tydeligt,  at  Bønderne,  og  indenfor 
disse  navnlig  Gaardmandssianden,  var  i  Færd  med  at  blive  Tyngde- 
punktet i  vort  Land,  ikke  alene  økonomisk,  men  ogsaa  politisk.  Som 
den  mægtige  Klasse  den  var,  behøvede  den  tilsyneladende  kun  maal- 
bevidste  Førere  for  at  tilkæmpe  sig  Magten.  I  Byerne  og  i  Embeds- 
standen var  der  Stagnation,  saaledes  at  nye  politiske  Ideer  ikke  kom 
til  Verden. 

Alliancen  mellem  de  store  og  smaa  Bønder  brast,  da  Godsejerne 
i  1870  nægtede  at  gaa  med  til  den  Lov  om  tvungen  Fæsteafløsning, 
som  Gert  Winther  havde  fremsat  to  Aar  tidligere,  vistnok  med  det 
bestemte  Formaal  at  sprænge  Agrarernes  Forbund.  Han  var  en  Præste- 
søn fra  Horsensegnen,  der  i  50'erne  var  optraadt  i  Rigsdagen  som 
Tschernings  Vaabendrager,  og  da  denne  trak  sig  ud  af  Politiken  efter 
den  reviderede  Grundlovs  Vedtagelse  1866,  blev  Winther  Fører  for 
den   lille   Gruppe   Rigsdagsmænd,  der  i  Modsætning  til   I.  A.  Hansen 

havde  staaet  som  bestemte  Modstandere  af  Forbundet  med  Grev  Frijs 
og  Godsejerne.  Partiet  havde  sit  egentlige  Hjemsted  i  Aarhusegnen, 
hvor  Vendelboen  Lars  Bjørnbak  som  Skolelærer  i  Viby  havde  grundet 
en  Højskole  samme  Steds,  der  i  Modsætning  til  de  grundtvigianske 
ikke  lagde  Hovedvægten  paa  den  aandelige  „Løftelse",  men  mere 
nøgternt  stræbte  at  meddele  Befolkningen  Kundskaber  („Kundskab  er 
Magt,  Uvidenhed  er  Trældom").  Hvor  gavnlig  end  denne  Kursændring 
inden  for  Højskolen  var,  skæmmedes  den  nøgterne  Tankegang  tillige 
ved  et  materialistisk  Anstrøg,  der  fandt  en  frodig  Jordbund  i  Aarhus 
Amts  Bondebefolkning.  Bjørnbak  var  Ultrademokrat  ligesom  sin  Lærer 
Tscherning,  og  han  var  tillige  Antimilitarist,  vistnok  den  første  saadanne, 
som  traadte  frem  i  Danmark.  Igennem  „Den  jydske  Folkeforening", 
der  var  stiftet  af  Winther,  og  ved  Bjørnbaks  Blad  „Aarhus  Amtstidende" 
lagde  man  Grunden  til  en  fast  indrammet  Partigruppe. 

Efter  at  Sprængningen  af  Forbundet  mellem  Bønder  og  Godsejere 
havde  fundet  Sted,  smeltede  de  forskellige  Venstregrupper  sammen  til 
Partiet  „Det  forenede  Venstre".  Som  Modvægt  herimod  nærmede 
Godsejerne  sig  til  Resterne  af  de  national-liberale,  saaledes  at  de  velhavende 
i  By  og  paa  Land  dannede  det  nye  Parti  „Højre".  Ved  et  Minister- 
skifte i  Sommeren  1870  afløste  Holstein- Holsteinborg  Frijs  som  Kon- 
sejlspræsident,  og  i  hans  Ministerium  indtraadte  blandt  andre  Hall  og 
Krieger.  Den  vigtigste  Mand  i  „det  forenede  Venstre"  var  Christen 
Berg.  Han  var  født  1829  paa  en  vestjydsk  Bondegaard,  men  var  gaaet 
Skolelærervejen,  og  havde  tidligt  som  Lærer  i  Kolding  gjort  sig  be- 
mærket ved  sin  Frygtløshed  og  sin  Veltalenhed.  Nu  var  han  Lærer 
paa  den  lille  0  Bogø  ved  Møen,  og  han  var  kommen  ind  i  Tinget 
under  Grundlovskampen  1865 — 66,  ejendommeligt  nok  som  Til- 
hænger af  den  reviderede  Grundlov.  Sagen  var,  at  han  ganske  vist 
ansaa  Junigrundloven  for  „Folkets  moralske  Ret",  men  at  han  opfattede 
Øjeblikket  som  ugunstigt  til  at  tilkæmpe  sig  den,  og  han  fandt  ikke 
nogen  juridisk  Berettigelse  dertil  i  Forbeholdet  fra  1855.  I  de  følgende 
Aar  havde  Berg  skabt  sig  en  fast  Stilling  i  Tinget.  Den  lyse  og  hærde- 
brede  nordiske  Skikkelse  synes  som  skabt  til  en  Høvding,  og  Berg  var 
virkelig  godt  rustet  dertil,  ikke  paa  Grund  af  store  Kundskaber  eller 
diplomatiske  Evner,  men  fordi  han  i  sig  forenede  Bondeaanden  og 
den  grundtvigske  Tankegang,  tit  i  en  ganske  naiv  Form.  Først  og 
fremmest  var  Berg  den  store  Agitator,  der  kunde  rive  Folkemasserne 
med  sig,  og,  hensynsløs  som  han  var,  skabte  han  en  skrap  Disciplin 
inden  for  sit  Parti.  Efter  det  forenede  Venstres  Dannelse  overfløj 
han  hurtigt  L  A.  Hansen,  og  han  krævede  nu  det  parlamentariske  Styre 
indført,  idet  han  hævdede,  at  det  laa  i  vor  Forfatning,  at  Tyngdepunktet 

Fig.  330.  Venstres  Førere. 


skulde  være  i   Folketinget,  og  at  Ministeriet  skulde  staa  i  Samklang 
med  dette. 

Parlamentarismen  er  en  Regeringsform,  der  efterhaanden  har  ud- 
viklet sig  i  det  engelske  Parlament,  hvor  det  arvelige  Overhus  er 
veget  tilbage  fra  Indflydelse  paa  Finansloven  og  den  almindelige  Lov- 
givning, og  hvor  Kongen  siden   Begyndelsen  af  det   18.  Aarhundrede 

ikke  har  deltaget  regelmæssigt  i  Statsraadsmøderne  eller  nægtet  sin 
Underskrift  til  en  af  Tingene  vedtaget  Lov.  Hvis  det  oprindelige  For- 
slag, som  den  Bluhmeske  Regering  fremsatte  i  1864,  havde  sejret,  nemlig 
at  Fællesudvalget,  Medlemmer  baade  fra  Folketinget  og  Landstinget, 
t  Tvistespørgsmaal  skulde  have  Afgørelsen  i  sin  Haand,  er  det  troligt, 
at  man  var  havnet  i  den  „Rigsdagsparlamentarisme",  der  t.  Eks.  sejrede 
;  Sverige,  og  hvorefter  Ministeriet  støtter  sig  til  begge  Ting.  Men  som  den 
reviderede  Grundlov  havde  formet  sig,  fandtes  der  intet  Middel  til  at  ud- 
jevne  Modsætningen  mellem  Fol- 
keting og  Landsting,  og  en  Kon- 
flikt vilde  derfor  i  det  lange  Løb 
være  uundgaaelig.  Spørgsmaalet 
maatte  derfor  blive,  om  Folke- 
eller  Landstinget  skulde  være  Nr. 
1,  og  man  kan  ikke  afvise  Bergs 
Paastand  om,  at  Parlamentarismen 
laa  i  Grundloven  af  1866,  selv  om 
hans  Beraabelse  paa  enkelte  Para- 
grafer ikke  kunde  siges  at  være  et 
fyldestgørende  Bevis  derfor. 

Det  forenede  Venstre  rummede 
mange  Afskygninger  inden  for  sig, 
men  Berg  holdt  med  haard  Haand 
fast  om  Partiet  og  drev  det  fremad 
til  Kamp.  I  1872  fik  Venstre  Fler- 
tal i  Folketinget,  mens  det  i  Lands- 
tinget kun  raadede  over  et  ubety- 
deligt Antal  Stemmer.  Berg  vilde  straks  benytte  den  vundne  Magt,  og  hans 
Hensynsløshed  skaffede  ham  Navnet  „Kongen  af  Bogø".  Efter  at  en  af  Fol- 
ketinget vedtagen  Dagsorden,  at  Love  ikke  kunde  „gennemføres  i  en  til- 
fredsstillende Skikkelse,  saa  længe  det  nuværende  Ministerium  bestaar", 
ikke  havde  gjort  Indtryk  paa  Ministeriet,  vedtog  man  i  1873  en  Adresse 
til  Kongen  med  Krav  om  Parlamentarismens  Gennemførelse,  og  da  heller 
ikke  dette  hjalp,  nægtede  Folketinget  den  17.  Oktober  samme  Aar  Finans- 
lovens Overgang  til  2.  Behandling.  Herpaa  fulgte  en  Opløsning  af  Folketin- 
get, som  bragte  Venstre  til  foreløbigt  at  tabe  Modet.  I.  A.  Hansen,  der  med 
Skinsyge  saa  sig  selv  fortrængt  fra  Førerpladsen  og  gerne  undte  Berg  et 
Nederlag,  erklærede  paa  Fyn,  at  „Eksperimentet  ikke  vilde  blive  gen- 
taget", og  da  Tinget  igen  traadte  sammen,  blev  det  virkelig  heller  ikke 
gentaget.  Men  ogsaa  Ministeriet  var  blevet  træt  af  Kampen,  og  i  1874 
foretrak  Holstein-Holsteinborg  at  rømme  Marken.   Han  blev  efterfulgt 


Fig.  331.  I.  B.  S.  Estrup.  (Eft.  Fotogr.) 


Fabricius:   Danmarkshistorie.  II. 


42 


658 

af  et  nyt  Højreministerium  Fonnesbech,  som  Venstrepolitikeren  Grev 
Holstein-Ledreborg  kaldte  „tyndere  Te  paa  de  samme  Blade",  og  dette 
Ministerium  fik  i  Virkeligheden  en  krank  Skæbne.  Til  sidst  bevilgede 
Folketinget  kun  Finansloven  paa  Betingelse  af,  at  Ministeriet  trak  sig 
tilbage.  Berg  var  i  disse  Aar  travlt  beskæftiget  med  at  genoprette  sit  Ne- 
derlag fra  1873,  og  i  Forening  med  to  nye  radikale  Politikere  Hørup 
og  Edv.  Brandes  grundede  han  „Morgenbladet",  der  blev  Partiets 
Hovedorgan  i  København.  Desuden  fandt  en  Mængde  Agitationsmøder 
Sted  med  meget  skarpe  Udtalelser.  Følgen  blev,  at  Fonnesbech  som 
sagt  trak  sig  tilbage.  Men  nu  kom  Estrup. 

Estrup  var  en  ikke-adelig  Godsejer  af  en  god  gammel  Familie; 
hans  Fader  var  en  bekendt  historisk  Forfatter,  men  Estrup  selv  var 
Friluftsmenneske.  Han  havde  i  de  sidste  Aar,  siden  Grev  Frijs'  Mini- 
sterium havde  opløst  sig,  indtaget  en  ret  tilbagetrukken  Holdning,  men 
han  var  harmfuld  over  Fonnesbechs  vaklende  Holdning.  I  Venstre  var 
han  ikke  ilde  lidt  paa  Grund  af  sin  Reformvirksomhed  med  Jern- 
banelovene. Men  man  tog  ganske  fejl  af  ham,  hvis  man  ventede,  at 
hans  Ministerium  skulde  blive  „en  Jagtrubbert",  thi  Estrup  var  en  ka- 
rakterfast Mand,  der  satte  en  Ære  i  ikke  at  bøje  sig,  og  han  gav  sin 
Politik  et  stærkt  personligt  Præg.  Han  vilde  standse,  hvad  han  betrag- 
tede som  Venstres  Overgreb,  men  iøvrigt  var  hans  Program  negativt, 
han  havde  ingen  Ideer,  som  han  vilde  virkeliggøre.  De  radikale  er- 
klærede straks  ved  hans  Tiltræden,  at  de  hellere  saa  ham  end  en  mere 
moderat  Minister.  Men  de  blev  hurtigt  kurerede  for  deres  Glæde.  Det 
langvarige  Ministerium,  som  nu  begyndte,  var  et  udpræget  Godsejer- 
ministerium^  hvori  der  sad  ikke  mindre  end  fire  Godsejere,  og  ved 
Siden  af  Estrup  var  navnlig  Justitsminister  Nellemann  den  bærende 
Kraft,  der  formulerede  Ministeriets  Grundlovsopfattelse.  I  1880  afløstes 
Kultusministeren  Fischer  af  Scavenius,  der  blev  Ministeriets  ivrigste 
Medlem  i  Forsvarssagen,  Det  varede  nemlig  ikke  længe,  før  dette 
Spørgsmaal  kom  til  at  staa  paa  Dagsordenen.  I  de  første  Aar  efter 
1864  havde  intet  Parti  herhjemme  haft  synderlig  Lyst  til  at  ofre  meget 
paa  Hær  eller  Flaade,  og  Hærloven  af  1867  var  bleven  gennemført  med 
betydelige  Besparelser.  Men  efter  1870  var  Danmarks  Overlegenhed 
til  Søs  forbi,  og  fra  militær  Side  rejstes  det  Krav,  at  København  ogsaa 
til  Lands  skulde  sikres  mod  en  fjendtlig  Landgangsstyrke.  Det 
blev  i  det  Hele  taget  den  almindelige  Opfattelse  blandt  Officererne,  at 
denne  By  burde  gøres  til  Landets  Centralfæstning,  hvorom  den  egent- 
lige Kamp  skulde  føres,  og  man  haabede,  at  en  saadan  ikke  vilde  være 
resultatløs,  da  i  paakommende  Tilfælde  Hjælp  fra  Udlandet  burde  kunne 
ventes.  At  denne  Anskuelse  ikke  fandt  Genklang  i  de  Dele  af  Venstre, 

der  stammede  ned  fra  „den  jydske  Folkeforening",  hvor  Lars  Bjørnbaks 
Ideer  havde  hersket,  var  en  given  Sag.  Men  ogsaa  paa  det  grundtvigske 
Venstre,  hvis  egentlige  Fører  Berg  var,  virkede  Tanken  frastødende. 
Berg  vilde  baade  i  Politik  og  i  virkelig  Krig  „kæmpe  med  aaben  Pande", 
og  han  vilde  bygge  paa  det  danske  Folk,  der  havde  "Dannevirke  i 
Brystet".  Han  vilde  lægge  Hovedvægten  paa  Felthæren  og  navnlig 
ikke  prisgive  Jylland  ved  at  samle  alle  Kræfter  paa  Sjælland.  Var  der 
saaledes  allerede  en  Uvilje  fra  Venstres  Side  over  for  Planen  om 
Københavns  Befæstning  af  objektive  Grunde,  gjorde  det  ikke  Sagen 
bedre,  at  Ministeriet  Estrup  optog  Københavns  Befæstning  som  Hoved- 
punkt i  sit  Program  og  satte  ah  ind  paa  at  gennemføre  det.  I  1875 — 76 
tilbød  da  Venstre  at  bevilge  30  MUL  til  militære  Foranstaltninger, 
deriblandt  til  en  Befæstning  paa  Helgenæs,  men  paa  to  Betingelser, 
nemlig  at  Københavns  Befæstning  ikke  blev  indbefattet  i  Planen,  og  at 
Pengene  tilvejebragtes  gennem  en  Indkomstskat,  der  navnlig  vilde 
ramme  de  besiddende  Klasser.  Estrup  afviste  kort  Tilbuddet  og  føjede 
dertil  de  Ord,  at  selv  om  Ministeriet  havde  kunnet  gaa  ind  paa  For- 
slaget af  militære  Grunde,  kunde  det  aldrig  finde  sig  i  at  se  det  sam- 
menknyttet med  en  uvedkommende  Bestemmelse,  nemlig  Indkomst- 
skatten. Samme  Aar  voksede  Venstre  til  at  sidde  inde  med  V4  af 
Pladserne  i  Folketinget.  I  1877  nægtede  det  at  bevilge  Finansloven, 
og  da  Rigsdagen  blev  hjemsendt  den  1.  April,  stod  Landet  uden  Finanslov. 
Estrup  benyttede  sig  nu  efter  Nellemanns  og  Matzens  Raad  af  §  25  i 
Grundloven,  som  siger:  „I  særdeles  paatrængende  Tilfælde  kan  Kongen, 
naar  Rigsdagen  ikke  er  samlet,  udstede  foreløbige  Love,  der  dog  ikke 
maa  stride  mod  Grundloven  og  altid  bør  forelægges  den  følgende 
Rigsdag".  Dette  Tilfælde  paastod  man  nu  var  indtruffet,  og  Estrup 
udstedte  derfor  den  første  provisoriske  Finanslov,  der  dog  kun  inde- 
holdt de  Bevillinger,  hvorom  Folketing  og  Landsting  havde  været  enige. 
Der  herskede  i  den  følgende  Tid  ikke  ringe  Bevægelse  i  Befolkningen, 
og  mange  foreslog,  at  man  skulde  nægte  at  betale  Skatter,  da  Grund- 
lovens §  49  lyder  paa,  at  Skatter  ikke  maa  opkræves,  før  Finansloven 
er  vedtaget.  Men  Berg  fraraadede  alle  Skattenægtelser,  og  han  ind- 
skrænkede sig  til  at  stifte  „Grundlovsværneforeninger".  Det  havde 
saaledes  vist  sig,  at  han  stod  uden  virkelige  Magtmidler  til  at  tvinge 
Ministeriet  i  den  Kamp,  han  havde  optaget.  Da  Folketinget  atter  sam- 
ledes i  Efteraaret,  fandt  derfor  en  Sprængning  Sted  af  Venstrepartiet. 
Den  moderate  Fløj  under  Bojsen  sluttede  Forlig,  medens  Berg,  Hørup, 
Jens  Busk  o.  fl.  traadte  ud  af  Partiet  og  dannede  en  særlig  Gruppe. 

Atter  havde  saaledes  Berg  lidt  et  Nederlag,  og  i  Øjeblikket  var 
selv  Hørup  ret  afdæmpet  i  sine  Udtalelser.   Men  man  opgav  fra  denne 

Side  ikke  Kampen,  og  allerede  1879  gik  de  moderate  tilbage  ved  Val- 
gene, mens  Bergs  eget  Parti  voksede,  og  Højre  ligeledes  vandt  nogle 
Pladser.  „Morgenbladet"  og  Bergs  Agitationsrejser  i  Jylland  havde 
gjort  deres  Virkning.  Berg,  der  foretrak  de  rene  Standpunkter,  nær- 
mede sig  i  disse  Aar  til  Estrup,  men  han  blev  stødt  tilbage  af  den 
tillidsfulde    Ministerchef.     Nu    begyndte  Kampen  mellem  dem  paa  en 

anden  Maade;  i  Decem- 
ber 1881  udtalte  Berg 
ved  Finanslovens  første 
Behandling  de  ildevars- 
lende Ord:  „Man  har  en 
Følelse  af,  at  det  maa 
godtgøres,  at  for  det  Mi- 
nisterium, der  tilsidesæt- 
ter saadanne  Valgudtalel- 
ser, vil  i  det  væsentlige 
alt  visne  i  Hænderne". 
Hermed  var  „Visnepoli- 
tiken''  indvarslet,  og  i  de 
følgende  Aar  fik  Regerin- 
gen ganske  vist  aarlige 
Finanslove,  men  i  en  saa 
mager  Skikkelse,  at  de 
hverken  var  til  at  leve 
eller  dø  af,  og  de  gik 
derfor  under  Navnet  „de 
barberede  Pudler".  Sam- 
tidigt skabte  Berg  sig  nye 
Forbundsfæller  paa  alle 
Kanter.  Det  var  i  Aarene 
efter  1870,  at  Georg  Brandes  paa  Universitetet  begyndte  den  Række 
Forelæsninger  over  Europas  litterære  Udvikling,  der  skulde  give  Stø- 
det til  en  hel  ny  Livsopfattelse  i  vide  Kredse.  Den  aandelige  Til- 
stand i  1860'erne  havde  været  temmelig  ringe,  da  man  i  Litteraturen 
levede  paa  den  romantiske  Bevægelses  sidste  Udløbere.  Overfor  dette 
kom  Brandes  som  en  Vaarbebuder,  da  han  viste,  hvorledes  de  gamle 
Idealer  forlængst  var  forladte  i  de  store  Lande  og  anbefalede  en  større 
Tilnærmelse  til  Naturen  og  til  Virkeligheden.  Men  hermed  var  der 
forbundet  en  Række  skarpe  Angreb  paa  de  gamle  Aandsværdier,  navnlig 
paa  Religionen,  som  vakte  Harme  hos  alle  de  konservative.  De  dannede 
Kredse  blev  delte  i  to  Lejre,  for  eller  imod  Brandes,  men  en  stor  Del 


Fig.  332.  Provisoriet  forberedes.  Beslaglagt  Billede 

fra  „Ravnen"  (7.  Maj  1876).  (Estrup  og  Liebe  koger 

Heksedrikken,  nedenunder  danser  bl.  a.  Ploug.) 

af  Ungdommen  fulgte  ham  med  Digtere  som  Holger  Drachmann  og 
Karl  Gjellerup  i  Spidsen.  Ogsaa  i  Studenterkredsene  kom  Brandesia- 
nismen  til  at  virke  splittende,  da  den  gamle  Studenterforening,  hvor 
Romantikken  og  Skandinavismen  endnu  sad  til  Højbords,  blev  sprængt, 
og  der  i  Stedet  dannedes  et  radikalt  Studentersamfund,  som  tog  en 
Række  sociale  Opgaver  op,  t.  Eks.  Arbejderundervisning  og  Retshjælp  for 
ubemidlede.  Det  lykkedes  hurtigt  den  nye  Bevægelse  at  faa  Tag  i  en 
Del  af  det  højere  Bourgeoisi  i  Hovedstaden,  saaledes  at  der  her  blev 
grundet  et  radikalt  Parti.  Karakteristisk  for  Bevægelsen  er  det,  at  den 
for  en  væsentlig  Del  blev  ledet  fra  jødisk  Side.  Det  jødiske  Element 
syntes  kaldet  til  at  spille  en  lignende  Rolle  i  Danmark,  som  Holstenerne 
havde  gjort  før  den  slesvig-holstenske  Bevægelses  Opkomst,  og  som 
endnu  tidligere  havde  været  beskaaret  Nordmændene.  Det  vege  danske 
Gemyt  behøvede  aabenbart  at  hærdes  ved  en  Sammenblanding  med  et 
fremmed  og  fastere  Element.  I  det  18.  Aarhundrede  havde  Norge  givet 
et  Tilskud  af  afgørende  Betydning  for  den  danske  Hær  og  det  danske 
Aandsliv,  ved  Overgangen  til  det  19.  Aarhundrede  havde  Holstenerne 
været  vore  Læremestre  i  Diplomati  og  Landbrug.  Nu  efter  at  vi  havde 
mistet  begge  Lande,  blev  det  Jøderne,  som  stillede  nogle  af  vore  Førere 
til  Frihed  og  Fremskridt.  Men  en  Fare  var  det,  at  mange  inden  for  de 
jødiske  Kredse  havde  ringere  Forstaaelse  af  Nationaliteters  Betyd- 
ning, end  det  havde  været  Tilfældet  paa  Davids  og  Goldschmidts  Tid. 

En  anden  og  endnu  betydningsfuldere  Bevægelse  var  den,  som  i 
disse  Aar  begyndte  at  vaagne  i  Arbejderstanden.  Det  var  i  1870'erne, 
at  den  uhyre  Tilstrømning  til  Byerne  begyndte,  da  der  blomstrede  en 
Fabriksindustri  op  herhjemme,  og  da  Maskinernes  Indførelse  i  Land- 
bruget gjorde  megen  Arbejdskraft  overflødig.  Det  var  navnlig  København, 
der  kom  til  at  høste  Udbyttet  heraf,  og  medens  Byen  endnu  i  1870  kun 
havde  haft  o.  170,000  Indbyggere,  voksede  den  med  rivende  Frat  i  de  føl- 
gende Aartier.  Nye  Kvarterer  skød  op  af  Jorden,  navnlig  paa  Vesterbro  og 
Nørrebro,  typiske  ved  den  hurtige  Kasernebebyggelse,  der  tit  lod  haant 
om  de  fornødne  Hensyn  til  Skønhed  og  Sundhed.  Men  det  skyldtes 
dog  de  Mænd,  som  i  Stedet  for  at  bygge  langsomt  og  godt,  byggede 
hurtigt  og  slet,  at  København  i  disse  Aar  blev  en  Verdensstad.  Det 
store  Problem  i  den  moderne  Udvikling  er,  hvorledes  dette  uhyre 
nye  Menneskestof  skal  kunne  omfattes  inden  for  Byernes  gamle  Rammer 
uden  at  sprænge  disse  fuldstændigt.  Det  er  klart,  at  en  Befolkning,  der 
bliver  løsrevet  fra  sin  oprindelige  Jordbund  og  fra  de  gammeldags  Livs- 
former paa  Landet  flyttes  ind  til  Byen,  kommer  under  en  ny  Udvikling. 
Meget  af,  hvad  der  hidtil  har  præget  den,  er  knyttet  til  Jorden,  som 
t.  Eks.   religiøse  Forestillinger  og  Fædrelandsfølelse,  men   nu,  da  den 

lever  paa  Brostenene,  bliver  meget  af  dette  tomme  Ord  for  den. 
Spørgsmaalet  om  de  unges  Opdragelse  volder  nye  og  uanede  Vanske- 
ligheder, og  der  opvokser  ganske  nye  Moralbegreber;  Brud  paa  Kam- 
meratskabsfølelse  bliver  saaledes  betragtet  som  værre  end  mange  af 
de  Overtrædelser,  som  straffes  efter  Loven.  Der  frembyder  sig  her 
Problemer,  der  langt  fra  endnu  er  løste,   men   som  en  nær  Fremtid 

maa  tage  op,  da  Samfundet  for 
sin  egen  Opretholdelses  Skyld  maa 
kræve,  at  der  skabes  Samfunds- 
medlemmer, hvis  Interesse  ikke 
blot  er  knyttede  til  deres  egen 
Klasse,  men  til  hele  Statens  Trivsel. 
Det  første  Vidnesbyrd  om  en 
ny  Tid  var  den  lille  socialistiske 
Bevægelse,  som  begyndte  i  70'erne 
under  Paavirkning  af  Pariserkom- 
munen 1871.  Tidligere  havde  man 
kun  herhjemme  haft  enkelte  so- 
cialistiske Teoretikere,  som  Jour- 
nalisten Fr.  Dreier,  men  nu  blev  der 
gjort  Forsøg  paa  at  skabe  et  socia- 
listisk Arbejderparti  i  Tilslutning 
til  Carl  Marx'  Forening  „Inter- 
nationale". En  tidligere  Løjtnant 
L  Pio,  en  smuk  og  veltalende 
men  meget  fantastisk  Mand,  stif- 
tede i  Forening  med  sin  Fætter 
Brix  og  en  tidligere  Skolelærer 
Geleff  en  Forening  til  Udbre- 
delse af  Socialismens  Lærdomme. 
Den  vandt  en  Del  Tilslutning  i  København,  saaledes  5000  Medl.,  og  Pio 
følte  sig  drevet  videre  og  videre  frem  af  utaalmodige  Tilhængere,  saa 
at  han  endelig  indvarslede  til  et  Møde  paa  Nørrefælled  den  5.  Maj 
1872,  skønt  Politiet  havde  forbudt  det.  Natten  før  Mødet  blev  de  tre 
Hovedmænd  arresterede,  og  da  Mødet  ikke  desto  mindre  fandt  Sted 
paa  Fælleden,  og  en  stor  Menneskemasse,  rigtignok  mest  nysgerrige, 
havde  indfundet  sig,  sprængtes  det  ved  Husarer.  Pio  blev  af  Højesteret 
dømt  til  Forbedringshusarbejde  i  fem  Aar,  og  de  to  andre  til  tre  Aar 
hver.  Det  fremgik  af  Forhørene,  at  de  anklagede  ikke  engang  havde 
samme  Maal  i  Enkelthederne,  saa  at  Dommen  maatte  betragtes  som 
unødvendig   haard.    Efter  at  have  udsonet  en    Del  af  deres  Straf  lod 


Fig.  333.  Louis  Pio  paa  Vridsløselille.  Efter 
et  Billede  i  Skriftet  „Erindringer  fra  „Red- 
aktionskontoret  og  Fængslet".  Kbhvn.   1876. 

Pio  og  Geleff  sig  senere  af  Politiet  købe  til  at  udvandre  til  Amerika, 
og  Bevægelsen  var  saaledes  tilsyneladende  til  Ende.  Men  i  Begyndelsen 
af  1880'erne  grundedes  der  paany  af  Skræddermester  P.  Holm,  Hør- 
dum o.  fl.  et  socialdemokratisk  Arbejderparti  her  hjemme,  som  fandt 
stærkere  Udbredelse  blandt  Københavns  Arbejdere,  fordi  det  i  Stedet 
for  at  kæmpe  for  Fremtidsstatens  hurtige  Indførelse,  besluttede  at  virke 
for  praktiske  Reformer  og  sluttede  sig  til  Venstres  Forlangende  om 
Folketingsparlamentarisme. 

Ved    Valget  i  1884   svandt  Højre   ind   til    19   af  Folketingets   102 


Fig.  334.  Kristianborgs  Brand.  (Tegning  af  Knud  Gamborg  i  111.  Tidende.) 

Medlemmer.  I  Venstre  ansaa  man  nu  Sejren  for  sikker,  og  den  Tanke 
at  skulle  danne  Ministerium  virkede  lokkende  paa  mange.  Paa  den 
anden  Side  søgte  Højre  at  gøre  Berg  og  hans  Tilhængere  latterlige  og 
at  fremstille  dem  som  Umuligheder  paa  Ministertaburetter.  Selv  ved 
Hoffet  saa  man  med  stor  Uvilje  paa  Bergs  Paagaaenhed,  og  man  kan 
ikke  undre  sig  over,  at  det  krænkede  Kongen,  at  Berg  paa  et  Møde 
havde  sammenlignet  „den  udøvende  Magt"  med  „en  Skriver  eller  For- 
valter i  en  Forretning".  Selv  havde  han  i  1883  naaet  Stillingen  som 
Folketingets  Formand,  men  dette  afholdt  ham  ikke  fra  at  deltage  med 
største  Iver  i  Forhandlingerne.  Til  Hørup  var  Venskabet  kølnet,  og 
Følgen  blev,  at  denne  maatte  forlade  „Morgenbladet"  og  skabe  sig  et  eget 

Organ  i  „Politiken".  Heftigere  og  heftigere  blev  Stemningen.  Da  Kri- 
stiansborg  brændte  1884,  paastod  man,  at  Berg  havde  udbrudt:  „Paa 
dette  Sted  rejses  et  Kristiansborg  aldrig  mere".  Han  havde  nu  lagt 
sig  grundigt  ud  ikke  blot  med  Højre,  men  ogsaa  med  den  radikale 
Gruppe  i  Hovedstaden.  Den  fælles  Fjende  Estrup  tvang  dem  dog  fore- 
løbigt til  at  holde 
sammen.  I  1885  var 
ogsaa  Højre  paa  sin 
Side  bleven  saa  de- 
sperat over  de  „bar- 
berede Pudler"  af 
Finanslove,  at  det  fo- 
retrak et  ligefremt 
Brud.  Der  var  des- 
uden vaagnet  en  Be- 
vægelse i  de  højere 
Kredse,  „den  frivil- 
lige Selvbeskatning 
til  Fædrelandets  For- 
svar'', der  allerede 
kunde  fremvise  ret 
store  Resultater.  Der 
var  aabenbart  en 
vaagnende  national 
Stemning  indenfor 
Højre,  der  ogsaa  lo- 
vede en  stærk  poli- 
tisk Fremgang.  Den 
31.  Marts  1885  kom 
da  det  endelige  Brud. 
Det  var  denne  Gang 
ikke  muligt  at  opnaa  Overenskomst  om  Finansloven,  bl.  a.  fordi  Højre 
forlangte  3  Mill.  mere  til  Militærbevillinger,  end  Venstre  vilde  ind- 
rømme. Dagen  derefter,  den  1.  April,  oplæste  Estrup  i  Folketinget  det 
kongelige  Brev  om  Rigsdagens  Hjemsendelse.  Forinden  havde  Venstre 
protesteret  mod  „det  længe  forberedte,  nu  forestaaende  Grundlovs- 
brud",  hvorpaa  det  forlod  Salen,  saa  at  Estrup  kun  fik  Ordet  for  at 
tale  til  sine  egne  Tilhængere.  Straks  efter  udkom  den  provisoriske 
Finanslov,  der  denne  Gang  havde  en  ganske  anden  Karakter  end  i 
1877,  da  den  ogsaa  indeholdt  Bevillinger,  der  var  forkastede  af  Folke- 
tinget. 

Fig.  335.   Efter  „Punch"   for  d.  16.  April    1885.   (Berg  med 
Hørup,  omgivet  af  Edv.  Brandes  og  Drachmann.) 

Om  Regeringens  Handlinger  i  1877  og  i  1885  juridisk  set  var 
Grundlovsbrud,  er  en  Sag  for  sig.  Men  historisk  maa  det  fastslaas,  at 
den  overvejende  Del  af  Landets  Befolkning  betragtede  dem  som  saa- 
danne.  I  de  følgende  Maaneder  var  der  derfor  mange,  der  ventede  en 
Revolution.  Regeringen  traf  sine  Foranstaltninger,  bl.  a.  ved  at  konsig- 
nere Tropperne  i  Kasernerne  og  ved  at  samle  det  konservative  aka- 
demiske Skyttekorps  samme  Steds.  Men  der  skete  intet.  Det  gik  som  i 
1877,  at  Venstre  atter  manglede  Magtmidler,  skønt  Berg  i  et  Partimøde 
havde  sagt:  „Vi  har  tyve  Midler".  De,  som  blev  anvendte,  var  i  hvert 
Fald  ikke  heldige.  Paa  spredte  Steder  i  Landet  blev  der  stiftet  Riffel- 
foreninger til  Indkøb  af  Vaaben,  men  Regeringen  nedlagde  Forbud  der- 
imod. Større  Anvendelse  fandt  Skattenægtelserne,  som  dog  kun  førte 
til,  at  Regeringen  lod  Skatterne  inddrive  ved  Udpantning.  I  det  Hele 
gik  man  frem  med  ret  haard  Haand.  Da  Berg  paa  et  Møde  i  Holste- 
bro havde  erklæret  ikke  at  ville  tale,  hvis  Politimesteren  skulde  have 
Lov  til  at  sidde  ved  Siden  af  ham  paa  Tribunen,  og  da  derefter  Ind- 
byderne til  Mødet  havde  „hjulpet  Politimesteren  ned",  blev  Følgen 
deraf,  at  Berg  ligesom  Lederne  af  Mødet  blev  dømt  af  Højesteret  for 
Vold  mod  Øvrigheden  og  maatte  vandre  i  Fængsel  i  seks  Maaneder. 
Da  Rigsdagen  atter  traadte  sammen  i  Efteraaret  1885,  fortsattes  Kam- 
pen. Venstre  forkastede  den  provisoriske  Finanslov,  men  Estrup  erklæ- 
rede, at  kun  han  som  Regeringens  Leder  kunde  forelægge  den,  og  at 
Forkastelsen  derfor  ikke  angik  ham.  Da  skete  der  det  skæbnesvangre, 
at  en  Arbejder  skød  paa  Estrup  uden  at  saare  ham,  og  som  Svar  her- 
paa  udstedte  Regeringen  nye  provisoriske  Love,  navnlig  om  Oprettelsen 
af  et  Gendarmerikorps  og  mod  at  ophidse  Klasser  af  Befolkningen  til 
Volds  gerninger  eller  at  udbrede  forvanskede  Kendsgerninger  og  gøre 
Regeringens  Foranstaltninger  forhadte  eller  foragtelige.  Striden  fortsat- 
tes Vinteren  igennem,  og  da  Foraaret  kom,  stod  man  atter  uden  Finans- 
lov. Saa  kom  der  en  ny  provisorisk  Lov,  og  paa  samme  Maade  fort- 
sattes under  de  følgende  Aar. 

Den  energiske  Optræden,  som  Estrup  havde  vist,  undlod  ikke  at 
gøre  sin  Virkning.  Højre  gik  frem  ved  det  følgende  Valg  1887  og 
erobrede  en  Del  Pladser  tilbage  i  Folketinget.  En  af  Partiets  dygtigste 
Agitatorer  var  den  juridiske  Professor  Matzen,  der  med  Lune  bekæm- 
pede sine  Modstandere  paa  Valgtribunerne.  Under  Krigsminister  Bahn- 
son  begyndte  Regeringen  en  Befæstning  af  København,  der  tog  fat, 
hvor  den  frivillige  Selvbeskatning  havde  sluppet.  Den  bestod  af  en 
Række  Forter  mod  Nord  og  Nordvest,  der  støttede  sig  til  en  Over- 
svømmelse og  mod  Vest  afsluttedes  af  en  sammenhængende  Vold, 
„Vestenceinten",  fra  Husum  til  Avedøre  Holme.   Til  Styrkelse  af  Sø- 


666 

befæstningen  blev  der  anlagt  et  Fort  paa  Middelgrunden  og  Strandbatte- 
rier ved  Charlottenlund  og  Klampenborg,  saaledes  at  Indløbet  til  Kø- 
benhavns Havn  ansaas  for  at  være  sikret.  I  det  Hele  beregnes  Udgif- 


Fig.  336.  Vandrebogen  efterses  af  Gendarmerne. 
(Efter  Maleri  af  Frants  Henningsen.) 

terne  i  denne  Periode  til  Befæstningsarbejder  til  35 — 40  Mill.  Kr.,  hvor- 
hos der  blev  anvendt  IV2  Mill.,  som  var  indkommet  ved  frivillige  Bi- 
drag, især  til  Opførelsen  af  Garderhøjfortet.  Men  næsten  al  anden  Lov- 
givning maatte  i  denne  Tid  ligge  stille.  Fra  Venstre  arbejdedes  der  med 
stor  Energi  imod  Højre.    I   1883  havde  Hørup  udslynget  sit  berømte: 

„Hvad  skal  det  nytte?''  og  i  Bladet  „Politiken"  arbejdede  han  syste- 
matisk paa  at  nedbryde  Tilliden  til  de  af  Regeringen  trufne  Foranstalt- 
ninger. Det  var  i  disse  Aar,  at  dette  Blad  for  Alvor  skabte  sig  en  Stil- 
ling i  København:  Hørup  flængede  med  sin  satiriske  Pen  i  Modstan- 
dernes Argumenter  og  Personligheder,  og  en  Mængde  fortrinlige  Stili- 
ster, som  Edv.  Brandes,  bidrog  til  at  styrke  Bladets  literære  Anseelse. 
Dette  hindrede  dog  ikke,  at  Hørup,  naar  det  kom  til  Stykket,  var  saa 
meget  mere  Realitetspolitiker  end  Berg,  at  han  indsaa,  at  man  maatte 
have  en  Ende  paa  Provisoriepolitiken.  En  Lejlighed  syntes  at  frembyde 
sig  i  1887 — 88,  da  den  saakaldte  „Smørkrig''  udbrød.  Den  skyldtes 
Kunstsmørret,  Margarinens,  Optræden  som  Konkurrent  til  det  naturlige 
Smør,  og  fra  Landmændenes  Side  forlangte  man  højrøstet  Beskyttelse 
imod  denne  Konkurrence.  Dette  Spørgsmaal  blandedes  sammen  med 
den  store  Politik,  og  dels  de  radikale  under  Hørup  og  Holstein- Ledre- 
borg, dels  de  moderate  Grundtvigianere  under  F.  Bojsen  var  villige  til 
at  gaa  paa  Forlig  med  Regeringen,  saa  at  der  blev  bevilget  denne  en 
Finanslov.  Forhandlingerne  strandede  paa  Spørgsmaalet  om  Venstres 
Anerkendelse  af  de  nye  Befæstningsanlæg,  og  det  saakaldte  „Paaske- 
forlig" blev  til  intet.  Berg  med  den  tredje  Gruppe  af  Venstre  havde 
vist  sig  uforsonlig  og  nægtet  at  „gaa  paa  Akkord  med  Uretten".  Føl- 
gen blev,  at  han  i  de  næste  Aar  havde  stærk  Fremgang  ude  i  Landet, 
navnlig  ved  Valget  1890.  Da  Hørup  mærkede  dette,  nærmede  han  sig 
igen  til  Berg  som  Forligsmodstander,  men  det  grundtvigske  Venstre 
var  saa  led  og  ked  af  Striden,  at  det  fortsatte  Forligsbestræbelserne.  I 
1892  sejrede  Højre  og  de  moderate  ved  Valgene,  og  Følgen  blev,  at 
der  1894  endelig  blev  sluttet  Forlig.  Forinden  var  Hørup  ved  Valget 
i  Køge  1892  faldet  for  P.  A.  Alberti,  en  Begivenhed,  der  blev  hilst 
med  stor  Jubel  af  Højre,  da  man  savnede  skarpt  Blik  for  hvor  anløben 
en  Person  Hørups  Modstander  egentlig  var.  Men  skønt  Alberti  var 
valgt  som  Tilhænger  af  Forliget,  var  han  fiffig  nok  til  at  springe  af  i 
Tide,  da  han  sporede,  at  det  ikke  vilde  blive  populært  i  Befolkningen. 
Han  aabnede  derved  en  Vej  for  sig  til  at  komme  paa  det  sejrende 
Partis  Side.  Alberti  havde  regnet  ganske  rigtigt,  thi  Forliget  i  1894  var 
i  Virkeligheden  gunstigere  for  Højre  end  for  de  moderate.  Disse  maatte 
gaa  med  til  at  bevilge  en  aarlig  Sum  til  Københavns  Befæstnings  Ved- 
ligeholdelse og  til  at  vedtage  en  Hærlov,  hvorved  Hæren  blev  tilpasset 
efter  Fæstningen.  Til  Gengæld  opnaaede  de  efter  ni  Aars  Forløb  en 
regelmæssig  Finanslov,  og  der  blev  vedtaget  en  Rigsdagsbeslutning  i 
begge  Ting,  hvorefter  man  for  Fremtiden  den  I.  April  hvert  Aar,  hvis 
der  ikke  forelaa  nogen  Finanslov,  burde  vedtage  en  midlertidig  Finans- 
lov paa  to  Maaneder  for  derved  at  vinde  Tid  til  at  bringe  den  ordi- 

nære  i  Havn.  Ikke  engang  saa  meget  lykkedes  det  de  moderate  at  op- 
naa,  som  at  Estrup  skulde  trække  sig  tilbage,  og  først  nogle  Maaneder 
efter  Forligets  Vedtagelse  skete  dette.  Han  blev  da  af  Kongen  bedæk- 
ket med  Hædersbevisninger  for  sin  lange  og  tro  Tjeneste. 

Det  var  under  disse  Omstændigheder  ikke  vanskeligt  for  Hørup 
at  vække  en  Folkestemning  mod  „det  raadne  Forlig".  Efter  at  Berg 
var  død  i  1891,  og  Holstein  Ledreborg  havde  trukket  sig  ud  af  Poli- 
tikken, stod  han,  skønt  han  ikke  var  Rigsdagsmand,  som  den  egentlige 

Repræsentant  for  Venstres  Ideer.  De 
Elever,  som  Berg  havde  skabt,  var 
endnu  ikke  voksede  op  til  at  kunne 
erstatte  ham,  men  navnlig  i  Jylland 
arbejdede  Mænd  som  /.  C.  Christensen 
og  Anders  Nielsen  paa  en  Fortsættelse 
af  den  store  Høvdings  Politik.  Estrup 
var  bleven  afløst  af  Ministeriet  Reedtz- 
Thott,  og  de  moderate  kom  næsten 
til  at  staa  i  et  latterligt  Lys,  da  ingen 
af  dem  havde  faaet  Plads  i  det  nye 
Kabinet.  Følgen  blev,  at  ved  Valget 
1895  vandt  det  oppositionelle  Venstre 
en  stor  Sejr,  og  Højre  og  de  moderate 
kom  i  Mindretal.  Højreministeriets 
Stilling  var  nu  meget  vanskelig,  og 
Reedtz-Thott  fandt  det  nødvendigt  at 
erklære,  at  han  ikke  vilde  udstede  provisoriske  Love,  hvis  det  ikke 
kom  til  en  Overenskomst  mellem  Folketing  og  Landsting.  Da  han  med 
denne  Erklæring  havde  afskaaret  sig  fra  at  bruge  Magtmidler,  var  hans 
Stilling  naturligvis  uholdbar.  Straks  efter  Valget  i  1895  havde  de  for- 
enede Modstandere  i  Folketinget  dannet  Partiet  „Venstrereformpartiet'\ 
og  som  dettes  Leder  fremtraadte  nu  /.  C.  Christensen.  Med  mindre 
Voldsomhed  end  sin  Lærer  Berg  havde  han  en  Evne  som  denne  til 
at  vinde  Befolkningens  Tillid,  og  han  overgik  ham  langt  ved  sin  Vir- 
kelighedssans og  sin  store  politiske  Evne.  I  Aarene  efter  1895  holdt 
han  med  mild  og  fast  Haand  sammen  paa  de  uensartede  Elementer  i 
Partiet,  og  han  aabnede  den  nye  Kamp  med  Højre  paa  en  forsigtigere, 
men  langt  mere  virksom  Maade,  end  det  tidligere  havde  været  Tilfæl- 
det. Højreministrene  fik  hvert  Aar  deres  Finanslov,  men  i  en  meget 
afknappet  Skikkelse,  navnlig  m.  H.  t.  Militærbudgetterne,  saa  at  det  i 
Længden  vilde  være  umuligt  at  holde  Staten  i  Virksomhed  paa  et  saa 
magert  Grundlag.    Heller   ikke  efter   Forliget   1894   blev   der  vedtaget 


Fig.  337.  I.  C.  Christensen. 

synderligt  mange  Love,  og  selvom  Perioden  1890—1901  ikkeersaa  mager 
i  denne  Henseende  som  det  foregaaende  Tiaar,  er  de  vedtagne  Love  af  so- 
cial Betydning  dog  snart  talte.  I  1891  gennemførte  Estrup  dog  Alderdoms- 
understøttelsesloven,  og  samtidigt  med  at  der  fandt  en  Nedsættelse  Sted 
af  Skatten   paa  Sukker,   som   det   uundværlige  Næringsmiddel  det  er, 
forhøjedes  til  Gengæld  Afgiften  paa  Spiritus  og  alkoholholdigt  01.  Be- 
stemmelsen om  Alderdomsunderstøttelse  havde  navnlig  Betydning  for 
den  uformuende  Arbejderstand,  og  i  samme  Retning  pegede  de  senere 
Love  om  tvungen  Ulykkesforsikring  og  om  Oprettelsen  af  Husmands- 
lodder, hvorved  Venstre  ønskede  at  hindre  det  store  Træk  fra  Landet 
til  Byerne.  Alt  som  Aarene  gik  efter  1895,  blev  Venstrereformpartiets 
og  derigennem  L  C.  Christensens  Stilling  stærkere  og  stærkere.  I  1897 
foretrak  Ministeriet  Reedtz-Thott  at  vige  Pladsen,  og   tre  Aar   senere 
var  hans  Efterfølger  Hørring,  en  tidligere  ministeriel  Embedsmand,  slidt 
op.   Det  var  i  disse  Aar,  at  ikke  blot  den  lovgivende  Magt  koncentre- 
redes i  Folketinget,  men  at  dettes  Finansudvalg  blev  saa  mægtigt,  at 
det  var  i  Færd  med  at  blive  Sædet  for  den  udøvende  Magt.  Finansud- 
valgets Formand,  L  C.  Christensen,  var  i  Virkeligheden  langt  mægtigere 
end  nogen  Minister.    Hvilken   Fare  der  laa  i,  at  den  udøvende  Magt 
kom  i  Mænds  Haand,  som  ikke  havde  Ansvaret  for  den,  medens  der- 
imod de  egentlig  ansvarlige  ikke  havde  Hovedindflydelsen   paa  dem, 
behøver  neppe  at  paapeges.  Da  Ministeriet  Hørring  i  1900  takkede  af, 
ventedes  det  almindeligt,  at  det  vilde  blive  efterfulgt  af  et  Venstremini- 
sterium, men  Højre  gjorde  endnu  et  Forsøg,  uden  engang  at  have  sik- 
ret sig  Tilslutning  fra  alle  sine  Partifæller  i  Landstinget.   Saasnart  Mi- 
nisteriet Sehested  var  dannet,  tog  nemlig  otte  Medlemmer  af  Lands- 
tinget under  Grev  Mogens  Frijs  Afstand  fra  det  og  dannede  den  saa- 
kaldte  „frikonservative"  Gruppe,  der  ønskede  at  tage  den  Udviklings- 
linje op,  som  Grev  Frijs'  Fader  i  1870  havde  maattet  forlade,  Forbun- 
det mellem  de  store  og  smaa  Bønder.  Under  disse  Forhold  maatte  Mi- 
nisteriet Sehesteds  Skæbne   blive   meget   krank,   og  denne  Gang  kom 
det  i  Modsætning  til  1875  virkelig  til  at  dreje  sig  om  „en  Jagtrubbert". 
Ogsaa  i  Stæderne  havde  Højre  allerede  i  en  Aarrække  været  i  Opløs- 
ningstilstand, og  ikke   uden  Aarsag  havde  „Politiken"  i  sit  Referat  af 
en   Grundlovsfest    spottet    over,    at    „Højres   Rigsdagsmænd    talte    for 
tomme  Bænke  i  Kongens  Have,  medens  Højres  Grosserere  sad  i  Vil- 
lahaverne ved  Strandvejen  og  læste  „Politiken"".  Endelig  i  1901  fore- 
gik det  saakaldte  „Systemskifte"  i  Juli  Maaned.  Der  dannedes  nu  ende- 
lig et  Venstreministerium  under  Professor  Deuntzer  som  Konsejlspræ- 
sident,   og   i   dette   indtraadte  bl.  a.  L  C.  Christensen,   Alberti,   Hørup, 
Chr.  Hage  og  V.  H.  O.  Madsen,  den  sidste  som   Krigsminister.    Her- 

med  syntes  endelig  den  Strid  at  være  endt,  som  havde  raset  i  30  Aar. 
Begge  de  stridende  Parter  forbeholdt  sig  deres  Retsstandpunkt,  idet 
Højre  stod  fast  paa  Kongens  frie  Ret  til  at  vælge  sine  Ministre,  men  i 
Virkeligheden  kunde  der  ikke  herske  nogen  Tvivl  om,  at  Venstre 
havde  sejret,  og  at  Parlamentarismens  Indførelse  var  en  Kendsgerning. — 
I  manges  Øjne  er  Tiden  fra  1885 — 1901  en  sørgelig  Tid,  da  Kræf- 
ter spildtes,  som  kunde  have  været  anvendte  paa  bedre  Maade  til  frugt- 
bringende Lovgivningsarbejde.  Vist  er  det,  at  der  i  disse  Aar  skabtes 
et  Had  og  en  Bitterhed  mellem  Partierne,  der  var  en  ond  Arv  for 
den  kommende  Slægt,  og  det  synes  ogsaa,  som  om  det  første  Venstre- 
ministerium kom  for  sent,  da  flere  af  Partiets  bedste  Mænd  imens  var 
døde  eller  havde  forladt  Politiken.  Men  til  Gengæld  fandt  der  i  de  30 
sidste  Aar  af  det  19.  Aarh.  en  saa  vældig  Opblomstring  Sted  af  Sam- 
fundets materielle  og  aandelige  Liv,  at  man  maa  spørge  sig  selv,  om 
der  ikke  her  blev  anvendt  en  hel  Del  Kræfter,  som  ellers  vilde  være 
blevne  opsugede  af  Politikkens  Gerning.  Det  er  i  disse  Aar,  at  den 
store  Bedrift  finder  Sted  inden  for  Landbruget.  „De  gode  Aar",  da 
Kornpriserne  stod  højt,  standsede  allerede  i  1870'erne.  Aarsagen  var 
den  Konkurrence  med  oversøisk  Korn,  der  fandt  Sted,  hvorved  vore 
Landmænd  blev  tvungne  ind  paa  at  producere  nye  Varer.  Man  maa 
beundre  den  Resoluthed,  hvormed  vort  Landbrug  under  Landbohøjsko- 
lens Ledelse,  hvor  navnlig  Fjord  udrettede  et  stort  og  dygtigt  Arbejde, 
kastede  sig  over  Mejeridriften  og  hurtigt  naaede  til  at  producere  det 
bedste  Smør  og  det  bedste  Flæsk,  som  Verden  kendte.  Et  Afsætnings- 
marked fandt  man  i  England,  og  den  nye  Havn  i  Esbjerg,  der  var  an- 
lagt i  1868,  kom  til  at  spille  en  stor  Rolle  for  det  jydske  Landbrug. 
En  ejendommelig  Art  Sammenslutninger,  der  dukkede  op  rundt  om- 
kring paa  Landet,  var  Åndeismejerierne,  hvis  Formaal  var  at  samle 
Mælken  fra  de  smaa  og  de  store  Landejendomme  under  eet  og  at  gøre 
Bearbejdelsen  billigere,  naar  den  fandt  Sted  i  Fællesskab.  I  Tidens  Løb 
blev  Produktionen  udvidet  f.  Eks.  med  Æg,  der  efterhaanden  blev  en 
stor  Artikel  paa  det  engelske  Marked.  Men  samtidigt  med  dette  over- 
ordentlige Opsving  i  vort  Landbrug  er  der  fulgt  en  stærk  Forhøjelse 
af  Udgifterne,  navnlig  af  Folkelønningerne,  saa  at  Prisen  paa  Jorden  er 
sunket,  og  det  navnlig  for  vort  større  Landbrug  er  blevet  svært  at 
klare  sig  igennem  Kampen.  Prisfaldet  paa  Ejendommene  har  været  saa 
stærkt,  at  det  for  de  større  Gaardes  Vedkommende  har  været  indtil 
30  %.  I  Gaardmandsstanden  ophørte  efterhaanden  Fæstet  og  blev  af- 
løst af  Selveje.  Af  Ejendomme  paa  over  en  Tdr.  Htk.  er  nu  kun  en 
Tyvendedel  Fæstegods.  Ogsaa  Husmændenes  Stilling  er  bleven  en  Del 
forbedret,  men  endnu  er  der  her  et  stort  Arbejde  at  gøre. 

For  vor  Landbostands  aandelige  Trivsel  har  Folkehøjskolen  været 
af  afgørende  Betydning.  De  danske  Højskoler  er  gennemgaaende  ble- 
ven ledede  i  grundtvigsk  Aand,  saaledes  at  Bjørnbaks  Tanke,  at  gøre 
dem  til  Kundskabsskoler,  ikke  har  sejret.  Men  med  Tiden  har  der  fun- 
det en  Tilnærmelse  Sted  til  hans  Program  navnlig  paa  Åskov,  hvor 
Sjælen  var  Schrøder,  der  til  sig  knyttede  den  fremragende  Fysiker 
Professor  la  Cour.  Askov  har  desuden  haft  den  store  Betydning  mere 
end   nogen  anden  Højskole  at  være  Bindeleddet  mellem  Danmark  og 


Fig.  338.  Udvandrere  ved  Larsens  Plads.  (Efter  Maleri  af  Edv.  Petersen.) 

Nordslesvig  og  at  virke  til  at  styrke  den  Danskhed,  som  endnu  trives 
hernede  i  usvækket  Skikkelse.  Ligesom  la  Cour  udfyldte  Schrøders 
Gerning  i  Askov,  stod  Nørregaard  og  Baagøe  paa  en  heldig  Maade 
ved  hinandens  Side  paa  Testrap  syd  for  Aarhus.  Større  Betydning  fik 
dog  Højskolen  i  de  af  Grundtvig  særligt  paavirkede  Landsdele  som 
Ryslinge  paa  Fyn  og  Hindholm  og  Vallekilde  paa  Sjælland,  den  sidste 
under  Ernst  Triers  beaandede  Ledelse.  I  Rigsarkivar  A.  D.  Jørgensen, 
der  selv  stod  den  grundtvigske  Bevægelse  nær,  havde  Højskolerne  en 
Forbindelse  med  den  lærde  Verden,  hvorigennem  mange  frugtbare  Im- 
pulser tilflød  dem. 

Som  allerede  nævnt  var  det  København,  der  tog  Broderparten  af 
det  materielle  Fremskridt,  der  kom  Byerne  til  Gode.  Medens  Jylland 
fik  sin  Esbjerg-Parkeston  Rute,  der  aabnede  et  Vindue  imod  Vest, 
kom  Forbindelsen  med  vort  sydlige  Udland  over  Gedser  navnlig  Øerne 

og  København  til  Gode,  og  Frihavnen  anlagdes  1894  som  Modvægt 
mod  den  nye  Nordøstersøkanal.  Som  Seglet  paa  det  store  materielle 
Fremskridt  kom  den  store  Industriudstilling  i  København  i  1888,  der 
midt  i  den  voldsomme  politiske  Kamp  paa  en  heldig  Maade  viste  Ud- 
landet, at  Danskerne  kunde  andet  end  strides  om  politiske  Spørgsmaal. 
I  Hovedstaden  udvikledes  Modsætningen  mellem  Arbejdsgivere  og  Ar- 
bejdere i  disse  Aar.  Arbejderne  dannede  en  Række  Fagforeninger  til 
at  opnaa  højere  Løn  og  kortere  Arbejdstid,  og  de  forsøgte  at  gennem- 
føre deres  Krav  ved  Hjælp  af  Strejker  og  ved  at  tilkæmpe  sig  Plad- 
ser i  Folketinget  paa  Grundlag  af  den  almindelige  Valgret.  I  1884 
havde  de  vundet  de  to  Pladser  paa  Kristianshavn  og  i  5te  Kreds,  og 
selv  om  de  ved  det  følgende  Valg  i  1887  mistede  den  ene,  var  deres 
Stigning  i  Stemmetal  fra  nu  af  i  stadig  og  jevn  Vækst.  En  ypperlig 
Partidisciplin  hindrede  de  mange  Sprængninger,  hvorunder  baade  Ven- 
stre og  Højre  led,  og  ved  Overgangen  til  det  nye  Aarhundrede  stod 
Socialdemokratiet  med  14  Kandidater,  der  var  valgte  med  42,000  Stem- 
mer over  hele  Landet.  Til  Sammenligning  skal  anføres,  at  Højre  var 
svundet  imd  til  56,000,  og  at  Venstre  talte  103,000,  foruden  28,000 
„moderate".  I  Sommeren  1899  søgte  Arbejdsgiverne,  der  var  bleven 
tvungne  til  som  Modvægt  at  danne  Arbejdsgiverforeningen,  at  hæmme" 
Bevægelsens  Vækst  gennem  den  store  Lock-out,  hvorved  mange  tusind 
Arbejdere  kom  til  at  gaa  arbejdsløse  i  nogle  Maaneder,  men  noget  al- 
vorligt Slag  lykkedes  det  ikke  ad  denne  Vej  at  tilføje  Arbejdernes  Or- 
ganisationer. 

Paa  den  mest  storartede  Maade  viser  vel  Danmarks  Fremgang 
siden  1870  sig  i  Aandslivet.  Georg  Brandes'  Indflydelse  strakte  sig  til 
de  videste  Kredse,  og  den  Darwinistiske  Udviklingshypotese,  der  sam- 
tidigt blev  ført  frem  her  hjemme,  kom  til  at  omforme  de  fleste  Viden- 
skaber. Paa  mange  af  Videnskabens  Felter  er  der  Navne,  som  i 
denne  Tid  har  kastet  Glans  over  Danmark.  Foruden  Landbrugets 
Mænd  skal  saaledes  nævnes  Kemikeren  Jul.  Thomsen,  Sprogforskeren 
Vilh.  Thomsen  og  Lægen  A^.  Finsen.  En  særlig  Interesse  paa  dette 
Sted  har  de  Mænd,  der  har  virket  til  Historieforskningens  Fremme. 
Paludan-Miillers  Elev  Kr.  Erslev  fortsatte  dennes  Granskning  og  gjorde 
den  mere  stringent  ved  at  optage  og  uddybe  den  tyske  Kildekritik. 
Foruden  af  ham  blev  der  leveret  dygtige  Arbejder  over  særlige  Afsnit 
af  Danmarks  Historie  af  /  Å.  Fridericia,  Joh.  Steenstrup  og  Edv. 
Holm.  Saaledes  er  store  Dele  af  Danmarks  Historie  fra  Oldtiden  indtil 
det  19de  Aarh.  bleven  gennemforsket,  og  hertil  har  knyttet  sig  Studier 
over  den  forhistoriske  Arkæologi,  hvor  Sophus  Miillers  Navn  forener 
sig   med   Thomsens  og   Worsaaes  til   et  Trekløver,   og  den   nordiske 

Sprogforskning,  hvor  Ludv.  Wimmer  har  tolket  Runeindskrifterne  paa 
grundig  Maade.  Den  rigeste  Fantasi  og  største  Fremstillingsevne  besad 
Å.  D.  Jørgensen  og  Troels-Land,  den  første  en  udvandret  Sønderjyde, 
hvis  hele  Virksomhed  kredsede  om  hans  Hjemland;  den  sidste  Grund- 
læggeren af  en  ny  Retning  inden  for  Kulturhistorien,  som  han  behand- 
lede i  populære  Skildringer,  udpenslede  med  stor  Kunst.  Paa  Filo- 
sofiens Omraade  har  H.  Høffding  haft  en  overordentlig  Betydning, 
navnlig  ved  at  fremstille  de  store  Tænkeres  Systemer  paa  en  klar  og 
folkelig  Maade,  saaledes  at  de  for  første  Gang  kom  videre  Kredse  i 
Danmark  til  Gode. 

I  Kirken  dukkede  en  tredje  Retning  op  ved  Siden  af  den  gamle 
Højkirke  og  den  grundtvigske  Bevægelse,  nemlig  den  saakaldte  Indre 
Mission,  der  særlig  under  Præsten  Vilh.  Becks  Ledelse  fik  Betydning 
ved  at  vække  hidtil  utilgængelige  Lag  af  Befolkningen,  saaledes  paa 
Jyllands  Vestkyst.  Af  Digtere,  som  skød  frem  i  Brandes'  Kølvand  er 
foruden  de  allerede  nævnte  /.  P.  Jacobsen  og  Herman  Bang  de  be- 
tydeligste. Inden  der  var  gaaet  mange  Aar,  kom  det  dog  til  en  Bryd- 
ning inden  for  „den  europæiske  Lejr",  idet  Drachmann  og  Gjellerup 
faldt  fra,  og  de  senere  Digtere  stillede  sig  paa  en  mere  selvstændig 
Maade  til  den  realistiske  Bevægelse.  Blandt  vore  Prosaforfattere  er 
Henrik  Pontoppidan  den  ypperste  Stilist. 

Over  alt  spirer  og  grønnes  det.  I  Musikkens  Verden  fortsætter 
Heise,  Hartmann  og  Gade  og  senere  Lange-Miiller  den  Bane,  som 
Kuhlau  og  Weyse  havde  aabnet.  Det  kgl.  Teater  frembragte  vel  ikke 
noget  Talent,  der  kunde  maale  sig  med  Navnene  fra  den  store  Tid, 
men  Olaf  Poulsen  fortsatte  den  Phisterske  Tradition,  og  da  Ibsens  mo- 
derne Skuespil  fremkom,  skabte  de  en  ny  Udvikling  hos  Kunstnere 
som  Fru  Hennings  og  Emil  Poulsen. 

Ogsaa  i  Kunsten  kom  Paavirkningen  fra  Frankrig  ligesom  i  Litte- 
raturen. Den  største  Mester  var  Krøyer.  Men  skønt  Brandes  havde 
brudt  Staven  over  den  historiske  Roman  og  det  historiske  Maleri  som 
misforstaaede  Kunstformer,  skabtes  der  dog  i  denne  Tid  en  Række  be- 
tydningsfulde Værker  af  Carl  Bloch  og  Zahrtmann,  sidstnævnte  navn- 
lig om  Leonora  Kristines  Person.  Otto  Bache  og  Vilh,  Rosenstand 
fortsatte  ligeledes  Historiemaleriets  Tradition.  Nyrop  byggede  Køben- 
havns Raadhus  og  aabnede  derved  Vejen  for  en  mere  national  Stil, 
end  vi  har  haft  i  Aarhundreder. 

Kong  Kristian  IX  havde  personlig  ikke  en  saadan  Del  i  Landets 
Opblomstring,  at  han  kunde  blive  et  Samlingsmærke,  og  i  en  lang  Aar- 
række  stod  han  oven  i  Købet  fjernt  fra  store  Kredse  af  Befolkningen 
paa  Grund  af  sin  Holdning  i   Forfatningsspørgsmaalet.    Der  er  ingen 

Tvivl  om,  at  den  retsindige  og  ærlige  Mand  følte  Forholdene  som  en 
Pine,  og  at  det  var  hans  Pligtfølelse,  som  drev  ham  til  at  indtage  et 


Fig.  341.  Kristian  IX.  Paa  Billedet  ses  bl.  a.  Kronprins  Frederik,  Kejser  Alexander, 
Prinsen  af  Wales  (Edward  VII)  og  Kong  Georg.  (Maleri  af  G.  Broch.) 

saa  skarpt  Standpunkt.  Det  Solskin,  som  i  disse  Aar  faldt  over  hans  Liv, 
kom  fra  hans  nærmestes  Kreds,  hvor  han  levede  et  meget  lykkeligt 
Familieliv,  og  fra  Udlandet.  Hans  Døtres  Ægteskaber  med  den  senere 
Konge  af  England  og  med  den  russiske  Kejser  kastede  Glans  over  det 

lille  Land  i  Europas  Øjne,  og  i  en  Aarrække  mødtes  hver  Sommer 
Stormagternes  Monarker  til  de  berømte  Besøg  paa  Fredensborg.  Kron- 
prinsens Ægteskab  med  Kong  Karl  XV's  Datter  knyttede  et  Baand 
mod  Nord,  og  bortset  fra  vor  sydlige  Nabo,  der  med  stor  Mistænk- 
•  somhed  saa  paa  Fredensborgsammenkomsterne,  havde  Danmark 
kun  Venner  blandt  de  europæiske  Magter.  Alt  som  Aarene  gik  steg 
dog  Kristian  IX's  An- 
seelse i  Hjemlandet, 
og  paa  sine  gamle  Dage 
oplevede  han  den 
Lykke  at  blive  me- 
get populær.  Men 
der  blev  et  Saar  til- 
bage hos  ham,  som 
aldrig  lægtes.  Det  var 
Smerten  over  det  Tab, 
han  havde  lidt  i  sit 
første  Regeringsaar,  og 
den  Bekymring  han 
følte  for  sine  fraskilte 
UndersaattersSkæbne. 
Der  er  tidligere 
talt  om  Forhandlin- 
gerne om  §  S's  Ud- 
førelse, og  hvorledes 
de  allerede  inden  1870 
truede  med  at  løbe  ud 
i  Sandet  uden  Resul- 
tat. Glæden  i  Nord- 
slesvig over  Paragra- 
fen havde  været  stor, 
og  da  der  i  1867  fandt  Valg  Sted  til  den  nordtyske  Rigsdag,  betragtede 
man  det  almindeligt  som  en  Prøveafstemning,  der  skulde  faa  Betydning 
for  Afstaaelsen.  Følgen  blev,  at  Danskerne  gik  Mand  af  Huse,  og  ved 
Valget  viste  det  sig,  at  der  fandtes  en  skarp  Grænse  mellem  de  dansk- 
sindede og  de  tysksindede,  nemlig  tæt  syd  om  Flensborg  og  herfra 
over  til  Vestkysten  tæt  nord  for  Tønder.  Over  Halvdelen  af  Slesvigs 
Beboere  havde  ved  dette  Valg  stemt  dansk,  en  mærkelig  Illustration  til 
Tyskernes  tidligere  Harme  over  Behandlingen  af  „den  forladte  Broder- 
stamme".  Da  den  nordtyske  Rigsdag  traadte  sammen,  formulerede  Krii- 
ger  og  Ahlmann  deres  Standpunkt  i  de  berømte  Ord:  „Vi  føle  os  som 


Fig.  342.  Dronning  Louise.  (Efter  Fotografi.) 

danske,  ...  vi  ville  forblive  danske,  vi  ville  behandles  som  danske,  og 
det  efter  Folkerettens  Forskrifter".  I  den  preussiske  Landdag  nægtede 
de  at  aflægge  Ed  paa  Forfatningen  og  blev  derved  hindrede  i  at  give 
Møde  i  denne.  Da  det  i  de  følgende  Aar  blev  klart,  at  Preussen  ikke 
agtede  at  indfri  sine  Løfter,  gennemførte  Kruger  en  energisk  Protest- 
politik. Det  kunde  dog  ikke  undgaas,  at  disse  Aar  kom  til  at  medføre 
en   gradvis  Tilbagegang  for  Danskheden.   Medens  der  før  1864  havde 

været  fem  dansksindede  Bla- 
de, svandt  de  nu  under 
Myndighedernes  Tryk  ind 
til  to,  og  den  tyske  Styrelse 
viste  paa  enhver  Maade,  at 
den  betragtede  sit  Herre- 
dømme som  definitivt.  Der 
blev  krævet  Ed  af  Embeds- 
mændene, saa  at  de  fleste 
Præster  og  en  Mængde  Sko- 
lelærere tog  deres  Afsked. 
Befolkningen  maatte  under- 
kaste sig  Militærtjenesten,  og 
mange  foretrak  derfor  at 
sælge  deres  Gaarde  og  ud- 
vandre til  Kongeriget.  Føl- 
gen blev,  at  det  danske 
Stemmetal  svandt  ind  fra 
Valg  til  Valg.  I  1871  ind- 
førte Regeringen  seks  Ti- 
mers Undervisning  Tysk  i 
Skolerne,  og  de  følgende  Aar  betegnede  stærkere  og  stærkere  et  Død- 
vande, hvorunder  Tyskerne  gjorde  sig  Forhaabninger  om,  at  det  kun 
vilde  være  et  Tidsspørgsmaal,  naar  Danskheden  efterhaanden  vilde 
være  hensmuldret. 

Da  kom  den  Begivenhed,  der  skulde  blive  en  Vending  til  det 
bedre,  skønt  den  i  Øjeblikket  blev  opfattet  som  det  tungeste  Slag  for 
Danskheden.  Træt  af  Kriigers  bestandige  Forlangende  om  Afstemnin- 
gens Gennemførelse,  traadte  den  preussiske  Regering  i  1878  i  Under- 
handlinger med  den  østrigske  om  en  Ophævelse  af  §  5.  Der  blev  ikke 
gjort  nogen  Vanskelighed  fra  Østrigs  Side,  da  Preussen  tilmed  er- 
klærede sig  villig  til  at  støtte  Østrig  i  dets  Anneksion  af  Bosnien.  Paa 
den  mærkeligste  Maade  blev  saaledes  Sønderjyllands  og  Balkanhalv- 
øens Skæbne  knyttet  sammen.  I  Anledning  af  Prinsesse  Thyras  Ægte- 


Fig.  343.  Redaktør  J.  Jessen.  (Fotogr.). 

skab  med  Hertugen  af  Cumberland,  der  var  Prætendent  til  den  han- 
noveranske  Trone,  offentliggjordes  Traktaten  i  Begyndelsen  af  1879. 
Da  Preussen  og  Østrig  var  de  eneste  Magter,  der  havde  underskrevet 
Pragfreden,  hævdede  de,  at  ingen  anden  Magt  havde  juridisk  Ret  til  at 
kræve  dens  Bestemmelser  opfyldte.  Men  hvis  man  fra  tysk  Side  havde 
haabet,  at  dette  Slag  skulde  virke  bedøvende  paa  de  danske  Nordsles- 
vigere, tog  man  ganske  fejl.  Allerede  fra  1870,  da  Frankrig  blev  over- 
vundet, havde  de  haft  Ind- 
trykket af,  at  de  maatte  føre 
deres  Kamp  paa  lang  Sigt, 
og  den  sidste  Handling  be- 
styrkede dem  heri.  Land- 
dagsmændene  aflagde  efter 
Kriigers  Død  den  foreskrev- 
ne Ed  og  indtog  deres  Plad- 
ser i  den  preussiske  Land- 
dag for  at  kunne  tale  deres 
Landsmænds  Sag;  den  unge 
Slægt  foretrak  at  gaa  ind 
som  Soldater,  for  derigen- 
nem at  kunne  bevare  sine 
statsborgerlige  Rettighederog 
senere  afgive  sine  Stemmer 
paa  de  danske  Kandidater. 
Nye  Førere  traadte  frem 
som  Gustav  Johannsen,  der 
i  1881  endogsaa  naaede  at 
blive  valgt  til  Rigsdagsmand 


Fig.  344.  Gustav  Johannsen.  (Fotogr.). 


for  Flensborg- Kredsen.  /  Jessen  overtog  Redaktionen  af  „Flensborg 
Avis"  og  arbejdede  dette  Blad  op  til  at  blive  et  af  de  betydeligste 
Organer  paa  det  danske  Sprog,  Landet  nord  for  Kongeaaen  med- 
regnet. I  1888  foretog  Preusserne  et  nyt  Skridt  ved  deres  Sprog- 
anordning,  hvorved  det  danske  Sprog  aldeles  forsvandt  fra  Sko- 
len som  Undervisningsgenstand,  og  der  kun  blev  to  Timer  om  Ugen 
tilbage  til  Religionsundervisning  paa  Dansk.  Men  nu  var  ogsaa  det  Øje- 
blik kommet,  da  det  begyndte  at  mærkes  i  Rækkerne,  at  Ungdommen 
ikke  mere  vandrede  til  Kongeriget  eller  til  Amerika.  Fra  1890  begyn- 
der paany  Stigningen  i  de  danske  Stemmetal  baade  ved  Rigsdags-  og 
Landdagsvalgene,  en  Stigning,  der  er  fortsat  til  den  Dag  i  Dag.  Et  Net 
af  Foreninger  overspændte  Nordslesvig.  Som  den  første  blev  Vælger- 
foreningen stiftet  1887,  og  betydningsfuld   blev  især  Sprogforeningen, 

der  skyldtes  Junggreen  og  har  til  Formaal  at  bevare  det  danske  Sprog, 
navnlig  ved  at  skaffe  Ungdommen  Adgang  til  Høj-  og  Efterskoler. 
Igennem  denne  Række  af  Foreninger,  hvori  Redaktør  H.  P.  Hanssen- 
Nørremølle  nedlagde  et  stort  Arbejde,  er  Nordslesvigs  Danskere  blevne 
som  en  Stat  i  den  preussiske  Stat.  De  giver  Kejseren,  hvad  Kejserens 
er,  og  lyder  de  tyske  Love,  men  ved  Siden  heraf  har  de  en  frivillig 
Sammenslutning  ved  en  uskreven  Lov,  der  har  lige  saa  meget  at  be- 
tyde som  den  skrevne,  og  som  bygger  paa  den  stærke  Følelse,  der 
stadig  knytter  Befolkningen  til  Danmark.  Over  for  denne  prellede  den 
Udvisningspolitik  mod  de  danske  Undersaatter,  som  Overpræsident 
Køller  i  1898  begyndte,  fuldstændigt  af,  og  den  har  senere  maattet  op- 
gives af  den  preussiske  Regering. 

Stillingen  er  nu  denne,  at  den  Linje,  som  i  1867  ved  Afstemnin- 
gen blev  draget  mellem  de  dansk-  og  tysksindede  Distrikter,  stadig  har 
Gyldighed,  naar  der  bortses  fra  Flensborg  By  og  de  nordslesvigske 
Købstæder,  hvor  Flertallet,  paa  Grund  af  en  stærk  Indvandring  af  Ar- 
bejdere og  Embedsmænd,  er  blevet  tysk.  Sprog  og  Sindelag  dækker 
saaledes  mere  og  mere  hinanden,  og  Flensborg-Tønderlinjen  er  stadig 
Grænsen  mellem  den  danske  og  den  tyske  Nation. 


Om  de  sidste  15  Aars  Begivenheder  gælder  det  i  endnu  højere 
Grad,  end  om  den  nærmest  foregaaende  Menneskealder,  at  Forholdene 
er  os  saa  nær  paa  Livet,  at  der  ikke  kan  være  Tale  om  at  danne 
sig  et  objektivt  Billede  af  denne  Tid.  Kun  for  at  fæstne  Erindringen 
om,  hvad  vi  selv  har  oplevet,  skal  de  vigtigste  Kendsgerninger 
nævnes  her. 

Ministeriet  Deuntzer,  der  blev  dannet  i  Sommeren  1901,  omfattede 
som  nævnt  en  Række  politiske  Førere,  især  hentede  fra  Folketinget,  saa 
at  det  parlamentariske  Krav  hermed  kunde  siges  at  være  opfyldt.  Men 
størst  Opmærksomhed  vakte  det  maaske  ude  paa  Landet,  at  en  Bonde,  Ole 
Hansen  fra  Bringstrup,  fik  Sæde  i  Kongens  Raad.  Et  Folketog  til  Kri- 
stian IX  fandt  Sted  i  August  Maaned  for  at  takke  ham  for  „System- 
skiftet", og  ved  den  paafølgende  Fællesspisning  i  Rosenborg  Have  af- 
lagde Ministerchefen  Løfte  om  en  ny  og  frisindet  kommunal  Valgordning. 

Et  Udslag  af  den  forsonlige  Stemning,  som  prægede  det  sejrrige 
Venstreparti,  var,  at  man  bevilgede  „Prinsesseudstyr"  til  Kronprinsens  to 
bortgiftede  Døtre,  samt  5  Mill.  Kr.  til  nyt  Feltskyts  (fra  Krupp).  Aaret 
efter  nedsattes  en  Forsvarskommission  for  foreløbigt  at  skaffe  Ro  om 

dette  omstridte  Spørgsmaal,  mens  en  fordomsfri  Overvejelse  fandt  Sted 
deraf.  Samtidigt  døde  Hørup.  løvrigt  er  de  første  Aar  efter  1901  præ- 
gede af  en  rig  Reformlovgivning,  der  især  kom  Landboerne  til  Gode. 
Dette  gælder  allerede  om  Hartkornsskatternes  Afløsning  1903,  men  i 
endnu  højere  Grad  om  Tiendeafløsningen.  Desuden  oprettedes  der  Me- 


Fig.  345.  Fire  Generationer  (Fotografi.) 

nighedsraad  som  et  første  Skridt  til  at  opfylde  Grundlovens  Løfte  om 
en  særlig  Kirkeforfatning.  En  meget  radikal  Lov  blev  samme  Aar  (1903) 
givet,  hvorved  den  lærde  Skoles  Plan  forandredes,  saa  at  de  „gamle" 
Sprog  maatte  vige  Pladsen  for  de  moderne.  Derimod  forkastede  Lands- 
tinget med  een  Stemmes  Overvægt  Forslaget  om  Salget  af  de  vestin- 
diske Øer  til  Nordamerika. 

En  Revne  i  Regeringspartiet  blev  allerede  1904  slaaet  ved  Albertis 
„Pryglelov",  der  indførte  legemlig  Straf  for  visse  grove  Forbrydelser, 
og  ved  de    Forsvarsforanstaltninger,   som   Krigsminister  Madsen  traf  i 

Anledning  af  den  russisk-japanske  Krig  1904—05  (Saltholm).  Da  der 
hertil  kom  en  hidsig  Strid  mellem  Krigsministeren  og  Marineminister 
Jøhncke,  sprængtes  Ministeriet  1905.  I  Spidsen  for  det  nye  Ministerium 
traadte  /  C.  Christensen,  der  til  sig  knyttede  Vilh.  Lassen,  Sig.  Berg 
og  Sv.  Høgsbro.  Den  misfornøjede  Del  af  Partiet,  der  navnlig  havde 
Bladet  „Politiken"  til  Organ,  dannede  nu  Gruppen  „det  radikale  Ven- 
stre" med  C.  Th.  Zahle  som  Formand  og  Slengerik  som  det  mest 
bemærkede  Medlem  paa  Rigsdagen.  Aaret  efter,  d.  29.  Jan.  1906,  døde 
Kong  Kristian  IX  efter  43  Aars  Regering  og  efterfulgtes  af  sin  Søn 
hrederik  VIII.  Ogsaa  under  det  nye  Ministerium  fortsattes  Reformlov- 
givningen, idet  der  1908  vedtoges  en  frisindet  kommunal  Valglov,  en 
Toldlov,  hvorved  Beskyttelsen  stærkt  indskrænkedes,  og  en  Lov  om 
Retsplejens  Ordning,  der  søgte  at  gennemføre  Grundlovens  Krav  om 
Adskillelse  af  den  lovgivende  og  den  dømmende  Magt.  Samme  Aar  døde 
Vilh.  Lassen,  og  Alberti  maatte  paa  Grund  af  de  hæftige  Angreb,  der 
rettedes  mod  hans  Embedsførelse,  træde  ud  af  Ministeriet.  Han  afløstes 
som  Justitsminister  af  Høgsbro,  mens  Ministeriet  fuldstændiggjordes  ved 
Optagelsen  af  Neergaard,  et  Vidnesbyrd  om,  at  det  gamle  Modsætnings- 
forhold mellem  „Reform venstre"  og  „de  moderate"  nu  var  til  Ende.  I 
Løbet  af  Sommeren  1908  afgav  Forsvarskommissionen  Betænkning, 
som  viste,  at  Venstre  ikke  vilde  gaa  med  til  Tanken  om  København 
som  Landets  Centralfæstning,  men  iøvrigt  var  villig  til  betydelige  Udgif- 
ter med  det  Formaal  at  forsvare  Sjælland  som  Danmarks  naturlige 
Fæstning. 

Som  en  Bombe  kom  Budskabet  d.  8.  Septbr.  om,  at  Alberti  havde 
meldt  sig  som  skyldig  i  omfattende  og  langvarige  Bedragerier,  og  hans 
Fald  trak  Ministeriets  med  sig.  Den  ny  Ministerchef  (N.  Neergaard), 
der  til  sig  knyttede  ubrugte  Kræfter  som  Klaus  Berntsen,  Anders  Niel- 
sen, Jensen-Sønderup  og  Ahlefeldt-Laurvigen,  fik  den  Opgave  at  udar- 
bejde et  Lovforslag  paa  Grundlag  af  Forsvarskommissionens  Arbejde. 
I  Febr.  1909  forelagde  han  dette  i  Folketinget  i  Overensstemmelse  med 
Venstres  Forslag,  men  med  Tilføjelse  af  nogle  „fremskudte  Stillinger" 
til  Afløsning  af  Københavns  Landbefæstning.  En  paafølgende  Folketings- 
opløsning  bragte  ikke  Ministeriet  Flertal  herfor,  hvorpaa  det  i  August 
afløstes  af  Holstein-Ledreborg  med  J.  C.  Christensen  som  Forsvars- 
minister. Nu  gennemførtes  Forsvarsforliget  paa  Grundlag  af  Venstres 
Forslag  i  Kommissionen,  saaledes  at  Københavns  Landbefæstning  skulde 
nedlægges  1922.  En  Strid  med  Højre  medførte  straks  efter  Ministeriets 
Afgang,  og  det  første  Ministerium  Zahle  traadte  til  som  dets  Afløser 
med  Mænd  som  Edv.  Brandes,  Munch,  Scavenius  og  Krabbe.  En  Rigs- 
retsanklage  blev  nu  rettet  mod  J.  C.  Christensen  og  Berg  for  Embeds- 

forsømmelseunderAlbertis  Ministertid,  og  den  første  frikendtes  IQlOomend 
med  en  Misbilligelse,  medens  den  sidste  ikendtes  en  Bøde.  Det  radikale 
Ministeriums  Saga  blev  dog  kun  kort,  thi  da  det  søgte  at  faa  Forsvars- 
forliget omstødt,  led  det  ved  Valgene  i  Foraaret  1910  et  stort  Neder- 
lag, hvorpaa  Klaus  Berntsen  traadte  til  som  Konseilspræsident  og  stod 
for  Styret  i  de  næste  fire  Aar.  I  Løbet  af  denne  Tid  fandt  der  paa  ny 
Kongeskifte  Sted  i  Danmark,  da  Frederik  VIII  døde  i  Hamburg  under 
en  Gennemrejse  d.  14.  Maj  1912,  og  hans  Søn  Kristian  X  besteg  Tronen, 
løvrigt  betegner  Ministeriet  Berntsen  en  rolig  Periode,  og  mellem  Lo- 
vene er  de  betydningsfuldeste  Skattelovene  af  1911,  hvorved  der  bøde- 
des paa  den  Nedgang  i  Indtægter,  som  Toldloven  af  1908  havde  voldet. 
Henimod  Slutningen  af  sin  Ministertid  fremsatte  Kl.  Berntsen  pludselig 
Forslag  til  en  Grundlovsreform  i  stærkt  frisindet  Retning,  og  da  Val- 
gene havde  givet  et  stort  Flertal  herfor  ved  at  skabe  en  radikal-socia- 
listisk Majoritet  i  Folketinget,  blev  Følgen  det  andet  Ministerium  Zahle 
af  1914  (heri  bl.  a.  Rode  og  Munch).  Ministeriet  var  begyndt  paa  at 
gennemføre  sit  Program,  da  Verdenskrigen  udbrød  i  August  1914,  hvor- 
paa store  Troppeindkaldelser  og  Befæstningsarbejder  blev  foretagne  af 
Forsvarsminister  Munch,  og  Grundlovssagen  foreløbigt  blev  stillet  i 
Bero.  Men  da  det  i  dette  sidste  Spørgsmaal  lykkedes  at  komme  til  et 
Forlig  med  de  konservative  i  Foraaret  1915,  og  den  nye  Grundlov  fik 
Kongens  Underskrift  d.  5.  Juni,  synes  det  herefter,  som  om  de  gamle 
Stridspunkter:  Forfatningssag  og  Forsvarssag  lykkeligt  var  ryddede  af 
Vejen,  at  en  tyngende  Arv  fra  Fortiden  var  afviklet,  og  at  Banen  var 
aaben  for  nye  Partidannelser  i  dansk  Politik. 


Naar  man  i  Aaret  1915  kaster  et  Blik  paa  Danmarks  Fremtid, 
maa  den  ved  Siden  af  mange  lyse  Sider  frembyde  iøjnefaldende  Farer. 
Udadtil  ligger  Faren  i,  at  Rigets  og  Nationens  Grænser  ikke  dækker 
hinanden.  Det  er  en  Livsbetingelse  for  den  danske  Nation  at  bevare 
det  Brohoved  i  Nordslesvig,  som  den  besidder.  Det  er  derfor  en  Sag 
af  vital  Interesse  for  Danmark,  at  de  Forhold  som  nu  hersker  i  Nord- 
slesvig ophører.  I  Landets  Indre  er  Hovedspørgsmaalene  at  hæmme 
Indvandringen  fra  Land  til  By  ved  en  Ordning  af  Husmændenes  Stil- 
ling, og  i  Købstæderne  at  løse  det  sociale  Spørgsmaal.  Der  maa  skabes 
Interesse  og  Følelse  hos  de  lavere  Klasser  for  Staten.  Men  en  stor  Van- 
skelighed herved  er  det,  at  de  nordiske  Folk  i  det  Hele  synes  at 
mangle  Forstaaelse   for  Statens  Betydning,  og  at  der  i  Stedet  hos  dem 

hersker  en  udpræget  Individualisme.  Den  størst  mulige  Frihed  for  den 
enkelte  har  gennem  Aarhundreder  været  Løsenet.  Naar  man  sammen- 
ligner os  med  Mellem-  og  Vesteuropas  Folk  med  deres  gamle  Kultur, 
hvor  en  anden  Tankegang  raader,  kan  man  ikke  vægre  sig  ved  den 
Tanke,  at  dette  er  et  Vidnesbyrd  om,  hvor  langt  vi  endnu  er  tilbage  i 
Udvikling.  En  Del  af  det  danske  Folk  har  dog  forstaaet  Betydningen 
af  ubrødeligt  Sammenhold  og  Offervillighed  og  staar  derfor  som  Eliten  af 
Nationen.  Derfor  er  den  Samdrægtighed  og  Enighed,  som  Tidernes 
Tryk  har  skabt  hos  den  nordslesvigske  Befolkning,  et  lysende  Eksempel 
og  en  manende  Røst  for  det  øvrige  danske  Folk. 

RETTELSER  OG  TILFØJELSER  TIL  FØRSTE  DEL. 

Side     17  Linje  13  f.  n.  indskydes  efter  „Agerdyrkning"  Ordene  „i  større  Stil". 

—  177  Linje  6  f.  o.  indskydes  efter  „Skjalden"  Ordene  „noget  senere". 

—  413,  Linje  15  f.  n.  bortfalder. 

—  448  Billedunderskriften:  „Sorø"  læs;  „Roskilde". 

—  454  Billedunderskriften:  „nu  forsvundne"  læs:  „nu  ødelagte". 

—  482  Linje  7  og  8  f.  n.  ombyttes. 

—  529  Linje  7  f.  n.:  Ordene  „førtes  senere  til  Kiel"  udgaar. 

—  532  Billedunderskriften:  „Dronning  Kristines  Monument"  er  af  tvivlsom  Rigtighed. 

Stenen  forestiller  maaske  Kristiern  II's  Dronning,  Elisabet. 


Med  Hensyn  til  anden  Del  bemærkes  det,  at  det  under  Udarbejdelsen  har  vist 
sig  mere  formaalstjenligt,  i  Stedet  for  at  samle  de  moderne  historiske  Malerier  i  et 
særligt  Kunstnerafsnit,  at  anbringe  dem  paa  de  Steder  i  Teksten,  hvor  de  efter  deres 
Emner  hører  hjemme,  og  at  behandle  vedkommende  Kunstnere  under  de  forskellige 
kulturhistoriske  Afsnit  sammen  med  de  andre  Sider  af  Aandslivet 

